維摩羅詰經文疏卷第十六〔〈菩薩品第四〉
初〕
pin:: 
# 菩薩品第四

commentary:: 
此品次〈弟子品〉而來者，即是第三為破自體法界緣集，
顯不思議解脫法身，成如來淨佛國土之教。
此品來意眾多，豈是凡情所測？
今略用三意，以通釋此品文義也。
第一，正明此品來意；第二，略釋菩薩義；
第三，入文解釋。 ^581b41

第一此品次〈弟子品〉來者，大聖法王欲令眾生得不思議正報解脫法身，
成依報淨佛國土，故前命諸大弟子。
弟子各述不堪者，以諸聲聞依三藏教，
皆取偏真作證，悉滯無為緣集故，各辭往昔皆被淨名彈呵，
豈堪傳如來旨也？
菩薩既不取偏真作證，既不滯無為緣集，故次命也。
但菩薩雖不滯無為緣集，而有自體法界緣集之患，故於昔皆為淨名彈呵。
此表三教所明皆是方便，不思議法身正報未顯，
真淨依報佛國之義未成，故諸菩薩各辭「不堪傳如來旨往問疾也」。
今明此品來意，亦略有五：一、為顯淨名不思議勝智；
二、為轉方便教門；三、為扶成佛國之教；
四、為折伏住方便行菩薩，為入《大品》、《法華》、
《涅槃》之哢胤；五、印定成經。
此五意一往名數似同〈弟子品〉，而義有殊，不可一槩混濫也。 ^581c4

第一為顯淨名不思議勝智者，前諸大弟子雖述被彈無答，
但聲聞智斷超三界，既是小乘福慧局淺，何足備顯淨名神智？
如共小兒捔力，未足為健也。
所以次命四大菩薩及諸大士令往問疾，
若皆述不堪，是則時眾咸聞淨名智德高遠超群，
莫不心生敬仰，靡不歸伏；若文殊被命入室論道，即皆沾大法利也。
此意似如為室內作序，但餘四義皆是正說，
從多為論，故不得屬序，是義前以處處料簡。 ^581c32

第二為轉方便教門者，亦是轉觀義。
所以然者，若是鈍根菩薩，即是轉教，此即信行人也；
若利根菩薩，即是轉觀，此法行人也。
就此，即為二：一，明轉教義；二，明轉觀義。 ^581c48

一、明轉教義者，佛為鈍根菩薩不堪聞圓入佛道之教，
故開方便教門，引接調熟。
此諸修方便行菩薩，既以鈍熟，堪聞圓教入道，
今欲轉方便教，故修諸方便教。
菩薩各於往昔為淨名呵折，今欲轉權用實，
事須重述，普使聞知，次命諸菩薩往問疾也。
此即有三種轉教不同：一，轉三藏方便教；
二，轉得道夜般若中方便；三，轉華嚴中方便教。 ^582a6

一、轉三藏方便教者，即有二義：一，漸轉；
二，頓轉。 ^582a20

一、漸轉者，鈍根菩薩一往轉教與聲聞五味同教，而約人小有異。
所以然者，三乘同學三藏，二乘斷結成酪，
是則教、人俱是酪；菩薩伏結，教是酪，人猶是乳也。 ^582a22

二、頓轉者，聲聞於方等教中不得頓轉，
三藏教中有利根菩薩於此方等教中即得頓轉，入不二法門也。
此正是不定教意，如生蘇中毒發殺人也。 ^582a28

二、約聞得道夜般若中明轉方便教者，
「得道夜般若」即是佛從道至泥洹夜，常說般若此教。
若在三藏中為利人說，即祕密教；若不在三藏中而諸菩薩別聞者，
即是不定教也。但此即從鹿野苑來而說般若，
備明三智，是中即有三種菩薩，前兩種菩薩即是稟般若方便教門，
故為淨名用圓教彈折。
若彈通教菩薩住一切智而得見中道者，即是生蘇中毒發殺人也。
若彈稟般若別教，得道種智，即得開佛知見，即是熟蘇中毒發殺人也。
若稟般若修圓教一切種智，則是有彈、
不彈，其不彈者，即是深得圓教之意，不執生見，
亦不順道法愛生，是則不須彈也；所以應須彈者，
雖稟圓教，不得教意，從實語生見，或時順道法愛生，
有如此過，故為淨名之所彈也。
若心開悟入不二法門，即是醍醐中毒發殺人也。 ^582a34

三、明菩薩稟華嚴中方便，別教修道種智，
偏取執滯，即為淨名所彈，若心開悟，亦是熟蘇中毒發殺人。
若稟華嚴圓教，此則有彈、不彈也，例稟般若圓教，得失可知。
復次，四味是方便，得意、不得意俱被彈呵。
何以故？封行生見者，是不得意，必須彈呵也；
雖齊教行，行斷惑未是真實，故須呵，令入真實也。
若稟實教不得意者，則須彈呵；其得意者，不須呵也。
若生語見及順道法愛生，不得契理，即須呵；
不生語見，法愛不生，即自得不須呵也。 ^582b14

問曰：何意如此？
答曰：由前來稟方便教教人俱廢，是則不得，
俱被彈呵；後一稟圓教菩薩教行人不廢，
其得意者，不須呵也。
釋此一品，通教、別教兩菩薩一向彈破，
圓教菩薩或彈，出沒不定。
彈四菩薩，入文多有此意，恒須憶之，至下勿生疑也。
或可前方便教法與病俱呵，後稟圓教，呵病不呵法。 ^582b32

問曰：若從得道夜說般若，即有通教之身者，便即應有二乘得道也？ ^582b44

問曰：方便菩薩定一向須呵也？ ^582b46

答曰：此教既未與《法華經》齊，其有於方便得益，恐未得全廢也。
但是顯大乘正意分明，故如前判耳。
或可前方便教菩薩，但呵病不呵法，此須分別。
若約修行之人，是則法之與病二種俱呵；
若是方便之法，此法是如來方便之法，
擬接後人，但使前人捨病，未必須捨法也。 ^582b48

問曰：《華嚴經》是圓頓之教，何得菩薩學此教猶須呵彈轉教也？ ^582c10

答曰：《華嚴經》即是日出先照高山，其諸利根菩薩於彼得悟，
豈須破也？但其有在座神根劣者，猶須別教接引，
此別教不移，即是失《華嚴》正意，故須呵彈，還令入華嚴圓頓法界海也。
或雖聞《華嚴》圓頓之說，若執實語生語見者，
即不得悟入，故須呵，令入華嚴法界海也。
是則淨名呵彈失《華嚴》正意之滯，非是呵彈頓法教法輪也。 ^582c14

問曰：又經云「從得道夜至泥洹夜，常說涅槃」，
《大涅槃經》佛答迦葉「我成道已，有十方菩薩來問此義」，
是中亦應有菩薩方便未了之者，那不出此意也？ ^582c26

答曰：雖有此意，未見明文。
若初成道已來即說涅槃，異華嚴、般若，
亦應有執方便菩薩及滯圓之者，為淨名之所彈也。
若猶是華嚴、般若之異名者，前明呵彈，即其義也。 ^582c32

問曰：從得道夜說般若，為即是華嚴之異名？
為當有別所說？ ^582c40

答曰：若尋《大智論》明般若有二種：一，共二乘人說；
二，不共二乘說。般若，如《不思議經》。
若案此文，華嚴似是般若之異名。
復次，《大智論》歎般若偈云「若如法觀佛，
般若及涅槃，是三則一相，其實無有異」，
華嚴從大方廣佛以得名，般若即是從智慧以受稱，涅槃即是從解脫以當名。
若案此論文，三經異部異名，理亦無失；
三經只是一部，異名亦無妨。
未見經論明文，一異未可定判也。 ^582c42

問曰：自淨名呵彈，文前亦應有諸方等教菩薩稟此教有滯著，
淨名彈呵轉教，那不出此意也？ ^583a8

答曰：此事有無，未可定判，故不別出也。 ^583a12

二、明為轉觀者，法行利根菩薩隨其所住方便觀門，
若聞大士彈諸菩薩，即轉觀也。
是人既利根，聞三藏教，或聞得道夜來說般若教，
或聞華嚴方便別教，心即信解開悟，但隨其解悟，
猶是方便，觀解偏執，未見正道；若聞大士呵諸菩薩，
即豁然心開意解，各得入不二法門。
復次，若有菩薩聞三藏，或從得道夜來聞般若教，
或聞華嚴教，隨少有所聞，即能發心修習，
猶是凡夫，如乳；若入空，發真見理，是即如酪；
若從空入假，法眼見俗，即是生蘇；若發相似中道之解，
即是熟蘇；若發中道真解，即是醍醐。
若聞大士呵諸菩薩，初心中即悟入不二法門，
即是乳中毒發殺人；若入空，見真得悟，
入不二法門，即是酪中毒發殺人；若見俗得悟，
入不二法門，即是生蘇中毒發殺人；若是中道相似解得悟，
入不二法門，即是熟蘇中毒發殺人；若見真中道，
更進入上位，即是醍醐中毒發殺人也。
是則大士往昔彈諸菩薩，槌砧以成菩薩行也，彼時各有得益。
今此大眾悉有堪聞之機，故如來次命諸菩薩問疾，各述往昔被彈之事。
是則時座大眾，悉沾轉教、轉觀之利益，
如前彈呵得利益，故次命諸菩薩問疾，意在此也。
復次，往昔諸菩薩隨處異聞，利益不多；
今菴羅盛集，恒沙大眾圍遶世尊，同聞重述，
是則利益無量，既親為佛印可，於轉教之義，始是決定也。 ^583a14

問曰：大士呵諸菩薩只用一教，何得普皆利益也？ ^583b12

答曰：夫子尚云「詩三百，一言以蔽之諸」，
大士用一圓教呵彈諸菩薩稟權實有滯礙者，
皆得一道之益，何足致疑也！ ^583b14

問曰：大士呵諸菩薩，定皆得一圓教之益不？ ^583b18

答曰：一往尋呵四大菩薩文，似如皆是圓益，
但諸菩薩各述，文既不度，豈可定判！
且諸方等經猶帶方便明義，未得頓同法華，何容全不得隨機方便益也？ ^583b20

第三為符成淨土之教者，如此呵時，諸稟方便教門菩薩，
隨其緣集斷處，即是罪除鄣轉，福慧增明，
堪見淨土，故入室同見室空；又見燈王淨土、香積佛國也。
又隨其緣集斷處，各得生三土也；又隨福慧增明，
隨所調伏眾生，成佛時，如此眾生皆來生其國也。
此是符成如來上所說淨佛國土之教也。 ^583b26

第四為入大品、法華、涅槃之哢胤者，如
《法界性論》云「若利根人，於摩訶般若入法界；
若中根人，於法華入法界；若下根人，於涅槃入法界」。
以呵生蘇為熟蘇，故至般若成醍醐教，
於大品得入法界也；以呵酪為生蘇，故於般若為熟蘇，
於法華成醍醐，故於法華中得入法界也；
以呵乳成酪，故至大品成生蘇，至法華成熟蘇，
至涅槃成醍醐，於大涅槃中得入法界也。
若不如此，則不能令上、中、下根得入法界，
故言為入般若、法華、涅槃之哢胤也。 ^583b38

問曰：此經既明入不思議解脫，何得不明入法界也？ ^583c8

答曰：上明轉教、轉觀入不二法門，是即入華嚴法界不異也。
但未證入者，至大品、法華、涅槃。 ^583c10

問曰：若爾，《法界性論》何意不明方等經入法界？ ^583c14

答曰：方等與大品，大同小異，大同故，說大品入即說方等入；
小異者，即是生蘇之殊也。 ^583c16

問曰：上來明法華利根，今《法界性論》何得明大品是上根也？ ^583c20

答曰：上來約三乘人判，《法界性論》約一佛乘人也。 ^583c22

問曰：上於《玄義》判教相，皆云涅槃、法華同是醍醐，今何得至法華有如熟蘇者？ ^583c24

答曰：前於《玄義》約教判五味，是則法華、
涅槃定同屬醍醐；今此約人判五味，是故至法華有如熟蘇者。 ^583c28

答曰：如此問也。
第五為印成經者，明昔彈呵，對機即起，
雖有當時之利，未為佛所印可，弟子菩薩所說不得名經；
今若不命令問疾者，則無緣稱述往昔淨名之妙說也。
故次命諸菩薩問疾，各述往昔彈呵之事，
是則淨名往日所說，大眾同聞，皆被如來印定成經，流通利益未來也。 ^583c32

為此五意，故須次命四大菩薩及諸菩薩問疾也。 ^583c42

第二正釋〈菩薩品〉。
翻菩薩名義，具如前《玄義》解釋。
但四教明菩薩不同：一者、三藏教明菩薩，
即依生滅四諦起慈悲誓願，發菩提心，
三阿僧祇劫修生滅六波羅蜜，伏界內煩惱純熟，入阿#CB16014;#CB02494;致地也。
二、通教明菩薩義，緣無生四諦，起慈悲誓願，
發菩提心，修無生六波羅蜜，斷界內見思，入阿#CB16014;#CB02494;致地。
三、別教大乘明菩薩義，緣無量四諦，起慈悲誓願，
發菩提心，行無量六波羅蜜乃至十波羅蜜，
斷恒沙無知界外別惑，入阿#CB16014;#CB02494;致位也。
四、圓教明菩薩義，緣無作四諦，起慈悲誓願，
發菩提心，修無作六波羅蜜乃至十波羅蜜，
圓斷法界見思、無明，入阿#CB16014; #CB02494;致位也。
四教明菩薩發心、行位橫豎不同，亦具如前
《玄義》分別，但大聖於四不可說中，有因緣故，
用四悉檀赴求佛道眾生，下、中、上、上上四種根緣不同，故說此四教明菩薩義亦不同也。
前三為權，後一為實，是則非權實。
而今言菩薩品者，四大菩薩及諸菩薩，
悉是釋迦如來法身眷屬，如來應生斯土，
赴緣利物，示四種佛身，說四教大乘；法身菩薩亦各隨機所感，
示為四種菩薩，位居四教，輔翼法王，引接四種有緣眾生各共信受修習，
其方便所化三種菩薩觀道稍成，如來意欲轉觀，
令學圓教大乘究竟之道，若不先折其師，
則弟子封執，終不可轉，無容佛自說教、
菩薩自用教，物忽然自改蹤易轍，是事不可。
淨名大士既從來多示居圓教上地，故得呵彈諸方便教上地，
上地菩薩既各屈折，其諸眷屬住方便教修菩薩行者，
即皆執心內折，自鄙所行未是真極，莫不仰慕不思議圓真大道，
或即發圓教菩提之心，或豁然開朗，入不思議解脫，得真實無生法忍也。
如此皆由四大菩薩，及諸大士方便善誘。
今如來命令問疾，若各述往昔被彈之事，
即是重益時座大眾，成前五種利益，故言菩薩品。 ^583c44

問曰：三萬二千菩薩皆隣果，歎位與淨名不殊，何意頓爾皆被淨名之所彈折也？ ^584b12

答曰：是義雖以略明，其意眾多，今當略說。
有師言「此諸菩薩是實隣果，淨名是權隣果，
為勝也」，復有師言「同是隣果，如《仁王般若》
云『十地有三生諸菩薩』，是始生、住生之位；
淨名是終生之位，於諸菩薩為勝也」。
今當如實判釋，諸菩薩與淨名皆有本迹，
權則同權，實則同實，但是法身大士共來輔佛，
顯權、實二教，成就眾生。
是四大士及諸菩薩沒實用權，輔成權教；
淨名、鴦掘沒權顯實，輔成實教。
權者如砧，實者如槌，共成眾生。
若論益物，權實俱益；若論扣激，槌彈砧受，
俱是不可思議事，共利眾生。
尚非二乘諸小菩薩之所知，豈是博地凡夫能知本迹高下也！ ^584b14

問曰：上十弟子對十心數，共輔法王，顯成半、
滿兩教，五百之流成道，各說身因，淨名彈斥，
皆有所以；今四大菩薩，復表何等？ ^584b38

答曰：此四菩薩，恐如《法華經》中天雨四華，
表於開、示、悟、入；又《法華經》明下方踊出有四大導師，
亦表開、示、悟、入。三萬二千之中止取四人，當是擬此四法門也。
又，《華嚴經》明盧舍那佛加四大菩薩說四十位，
初法慧說十住功德，琳說十行，金剛幢說十迴向，金剛藏說十地。
若尋此品經文，亦似有其意。
何以知然？如彈彌勒，一向就真如寂滅之理以顯菩提，
恐擬開佛知見，云「一切眾生，即菩提相」，
當知即開佛知見，圓教明十住之相也。
次彈光嚴，說種種道場，恐擬示佛知見，
淨名說諸道場義「一一切諸行，無非道場」，
即示佛知見，十行之相也。
次呵持世，覺悟令知魔界如與佛界如，
一如無二如，魔家眷屬皆樂佛法，修無盡燈，
即是於事理無礙不相鄣隔，能迴魔事為佛事，
以佛事入魔事，善惡融通，俱得自在，恐擬悟佛知見，十迴向之相也。
次呵善得行檀，能於前境高下不二，財施即具法施，
能於財施中，具足一切財，具足一切法，
上奉難勝如來，下濟乞人，悲敬二田，等無差別，
即是法施之會，恐擬入佛知見，十地之相也。
淨名呵意多含，一音異解，何必一向皆對圓教四位？
但一往尋文大意，恐當如此也。 ^584b42

問曰：若爾，彌勒正是補處，應須顯深，何得顯淺也？ ^584c34

答曰：大人勝者，故須前命；法應從淺至深，
故對彌勒，須開佛知見也。
復次，雖一往對人顯四位，正意不在淺深。
所以然者，圓教明從初一地具足一切諸地功德，
是則初開佛知見，即是示、悟、入也。
對彌勒顯初開義，光嚴顯初示義，持世顯初悟義，
善得顯初入義，此無深淺、前後之別，只是一切圓位之四義耳！ ^584c36

問曰：破彌勒一人，悉得有如上明轉教、轉觀之益不？ ^584c48

答曰：彌勒次補佛處，權實化物，所化共行弟子不定，
或見彌勒被呵，其稟權者，隨位淺深各放捨，
觀其稟圓教，不得意者，即執實語心忘，
法愛自滅也；若得意者，知是砧槌，共利物耳。 ^585a2

問曰：上明諸菩薩沒實用權，今何得言彌勒共行弟子稟實有得有失也？ ^585a10

答曰：上是一往之言，補處菩薩隨機益物，豈但守株待兔也！
然事有傍正，亦是從多為論也。 ^585a14

問曰：若如此者，此經與《華嚴》、《法華》更有何異？ ^585a16

答曰：此經偏就利根菩薩得有此義，二乘及鈍根菩薩止是轉酪為生蘇；
若《華嚴經》，唯在稟圓菩薩得入，二乘、諸小菩薩皆不預座；
若《法華》，則一切悉入也。
orig::  ^585a18

於是佛告彌勒菩薩：「汝行詣維摩詰問疾。」
commentary::  ^585a26

此下是第三次入文解釋也。
就此品經文大段，自有二意：一，先命四大菩薩問疾；
二，次命諸大菩薩問疾。 ^585a28

就第一先命四大菩薩，文即有四，依文可知。 ^585a32

第一命彌勒菩薩，文即有二：一，佛命問疾；
二，彌勒奉辭不堪。 ^585a33

所以如來先命彌勒者，四教明彌勒，當教皆與受記，無非補處。
今沒圓教補處，猶存三教補處，是則稟佛方便教菩薩，
皆尊彌勒是當來大師，次佛也。
所言彌勒者，有師言：「即是從姓立名，今雖不見明文，
意謂非姓，恐是名也。
所以然者，彌勒此翻慈氏，過去為王，名曇摩流支，
慈育國人，國人稱為慈氏。
自爾至今，常名慈氏。」
有言：「其母本少仁慈，覺有身來慈仁，非昔生出，
因名慈氏，以此而推，慈氏非姓也。
其姓者，姓阿逸多，此翻云無勝也。」
亦有人言：「阿逸多是名。」
既不親見經論翻譯，亦不可定執也。
彌勒是能仁補處，而名慈氏者，如諸經論明，
慈有三種：一，眾生緣慈；二，法緣慈；三，無緣慈。
《大智度論》云「眾生緣慈，取眾生相，是有漏法；
法緣慈，或有漏，或無漏；無緣慈，一向是無漏也」。
復次，四教大乘明慈氏，即有四種不同，
若緣有作道滅法，起慈與樂，即是三藏教之慈氏也；
若緣無生道滅法，起慈與樂，即通教之慈氏也；
若緣無量道滅法，起慈與樂，即是別教之慈氏；
若發中道真心，無緣無念，而能與無作道滅之樂及與前三種道滅樂，
如礠石吸鐵，即是圓教之慈氏也。
慈氏既補佛處有四種，補處亦有四種也，
此四種慈氏，三權一實。
彌勒是娑婆舊人，輔佛行化，多示行三權之教；
淨名是佗方大士，來遊此土，輔佛行化，
多現行一實之教，是故彈呵彌勒，以成眾生令入實耳。
若有眾生，宜見彌勒行實，則沒權顯實；
若有眾生，宜見淨名行權，即淨名沒實用權。
法身常寂，猶如虗空，尚不存實，何論有權？
但隨緣利物，互為扣擊，權實豈定？
今佛次命彌勒，意在於此也。
orig::  ^585a36

彌勒白佛言：「世尊！
我不堪任詣彼問疾。
commentary::  ^585b44

此是第二彌勒奉辭不堪。
文即有四：一，奉辭不堪；二，述不堪之由；
三，正述被彈之事；四，結成不堪。 ^585b46

第一奉辭不堪者，良以往昔為兜率天王說不退之行，
不能成諸天之道，故為淨名彈呵，豈堪傳如來旨，往彼問疾也？
orig::  ^585b48

所以者何？憶念我昔，為兜率天王及其眷屬，說不退轉地之行。
commentary::  ^585c8

此是第二述被彈之由，由為兜率天王說不退轉地之行也。
所以兜率天王來至彌勒處者，兜率諸天曾聞釋迦如來為彌勒授記，
當生兜率天。兜率諸天知彌勒捨身，必生彼處，
為彼天師，是故預有歸依時，來請道也。
經言「彌勒為說不退轉地之行」者，當是彼諸天子已經聞方便教大乘，
發菩提心，天樂既重，彌勒恐有放逸退轉，故為說不退轉之行也。
所言不退轉者，見理之心，即是不退轉也。
此心住理不動，能生眾善，喻之如地，因中得理，
有進趣向果之義，故云行也。
但四教明不退轉地之行不同，各有三種不退轉地之行，
所謂位不退、行不退、念不退也。
若三藏教明菩薩三不退者，三阿僧祇行行人入燸、
頂、忍位，即是不退轉地之行也。
若約數義，即約忍法三品分別三不退；
若傍《成論》義，應約四念處為位不退，燸、
頂為行不退，忍法為念不退。
若通教明三不退者，從性地、八人地、見地，
乃至阿羅漢斷結，六地齊功，皆是位不退；
辟支地，七地齊功侵習；菩薩修方便，即是行不退。
八地菩薩，道觀雙流，名念不退也。
若八地與辟支齊，九地始是菩薩地念不退也。
若別教明三不退，十住是位不退，十行、
十迴向是行不退，登初地、三觀現前，心心自然流入薩婆若，
即是念不退也。若圓教明三不退者，十信初心，
為位不退；中心已來，為行不退；登初發心住，即是念不退也。
復次，十信皆是相似三不退，登初住即真三不退，
前三為權，後一為實。
彌勒明識佛權實教三不退義，當是沒實，
用前方便三教明不退義，為諸天子說，故為淨名之所呵也。 ^585c12

問曰：彌勒知機，何故沒實用權，被淨名呵折也？ ^586a18

答曰：是諸天子應須前聞權教為砧，欲顯淨名實教槌，
共成諸天子道，故示受呵折也。
其中或有聞彌勒說圓，不得正意，因聞呵彌勒，即得入也。
orig::  ^586a19

時，維摩詰來，謂我言：『彌勒！
世尊授仁者記，一生當得阿耨多羅三藐三菩提。
commentary::  ^586a26

此是第三正述被彈之事。
文即有五：一，先總定；二，正呵彈難破；三，
結過勸捨菩提見；四，廣說真菩提相；五，諸天子得益。 ^586a30

第一先定者，淨名言「世尊授仁者記一生當得三菩提」，此即是先定也。
所以須定者，將欲呵破，故先定其得菩提記也。
一生者，但取未來更來閻浮提中生也。
《大智論》亦云「三，此生、兜率天生、未來閻浮提生也」。
三菩提義，前在《玄義》已翻釋竟，但四教明得菩提記不同：
若三藏教明一生授記者，彌勒後來生閻浮提，
菩提樹下三十四心斷正習盡，名菩提記，
如《小彌勒經》之明也。
若通教明授一生記者，彌勒界內正使以盡，
除習未盡，後身來生閻浮提，菩提樹下一念相應慧現前，
斷一切習盡，名菩提記也，《大彌勒成佛經》
及《大品經》所明也。
若別教明授一生菩提記者，彌勒法身界內正習俱盡，
界外十品無明之鄣亦滅，住無垢地，餘有一品無明及習在，
後身應生閻浮提，寂滅道場示斷界外一品無明及界外煩惱習盡，
報身果滿，常住凝然，即是別教菩提記也，
如《華嚴經》明善財入樓，觀見彌勒未來世成佛之相，即其事也。
若授圓教一生菩提記者，明彌勒法身四十一品無明已盡，
住等覺地，餘有一品無明及界外習氣在，
後身應生閻浮提，坐寂滅道場，朗然大悟，
一品無明及習俱盡，即是以迹表本，究竟妙覺，
菩提三身不縱不橫，如世「伊」字，此是授圓教菩提之記也。
亦具如《華嚴經》明善財童子入樓，觀見彌勒未來成道之相也。
前三種授記為權，後一種授記為實。
但彌勒法身常寂，本地妙絕，豈可測其高下？
但為隨機利物，輔翼釋迦紹續行化，故須能仁記別。
但隨物所感，眾生既有下、中、上、上上四種根緣不同，
是故大師釋迦隨物根緣，為彌勒授亦有四種記莂不同，隨四種眾生各聞授一種菩提之記。
今淨名逐眾生所聞不同，一音演說，隨類各解，
若彌勒一往之記，即是總定四種一生也。
orig::  ^586a34

為用何生，得受記乎？
過去耶？未來耶？現在耶？
commentary::  ^586b48

此是第二正彈呵難破。
文即有二：一，就生門彈呵難破；二，就無生門彈呵難破。
今釋此二呵，作通、別兩解：一、作別解者，初約生門正呵三藏教菩薩。
所以然者，三藏教明生滅，為半字教門，
故《中論》云「佛為鈍根聲門弟子，說十二因緣生滅相也」。
二、約無生門呵者，即是呵摩訶衍教菩薩也。
所以然者，摩訶衍以無生滅為滿字教門，
故《中論》云「佛為利根菩薩，次說十二因緣不生滅相也」。
淨名所以約無生呵者，呵諸菩薩取大乘中方便教，
即有通教菩薩也；又呵圓教菩薩雖稟圓教，
不得正意，故生語見及有順道法愛生等過也。
二、通解者，呵無生，此二呵通呵四教菩薩也。
所以然者，四教皆有生，皆有無生也。
三藏教有生者，即是生生也；通教無生者，
會入偏真，即是諸法不生、般若生，亦是不生生義也；
別教緣修中道，佛性智慧生，亦是不生生也；
圓教真修生，亦是不生生也；圓教菩薩失意者，
實語是虗語，生語見故，即須破也。
四教皆無生者，三藏雖未斷惑，豈不同知有真諦之理？
至果必入無生，望佛果而行因，是則因是生，
果是無生也；通教因是界內理無生，果是界內事理俱無生也；
別教因是界外理無生，果是界外事理無生也；
圓教無生一往同別教，但真緣智斷有殊，制立有異也。
若四教菩薩各望果行因，欲希記莂者，當分皆被呵也。
二往雖作別通兩釋，若望此經正意，前別釋正合此品經文，
是則破生門屬三藏教，破無生門屬摩訶衍教也。
今就三藏教菩薩約生門偏呵難破，即為三：
一，先約三世定得記；二，難破三世得記；
三，引佛說為證。 ^586c2

一、先約三世定得記者，若如阿毗曇人明義，
三世是有，過去雖過去，善法不滅，得繩繫屬行人；
未來雖未來，有善在未來，時至則起；現在善法，
成就在心，此則三世皆是有也。
曇無德人明義，二世是無，過去實法善滅故無，
但假名不滅，得報不失；未來未有，故無也；
現在善法，成就在心，故是有也。
二家雖明二世有無同，而皆有三相。
數人明一時三相，《成實論》明異時三相者，
生時即有住、滅、異時三相者；生時非住，住時非滅時。
為此，前須定三世也。
orig::  ^587a8

若過去生，過去生已滅；若未來生，未來生未至；
若現在生，現在生無住。
commentary::  ^587a28

此是二正破三世得記。
經言「若過去生，過去已滅」，是則身之與善，
二俱滅謝，已滅之法，即無身無善，何得受記？
若約現在取過去善受未來一生記者，何不於過去授記而於現在取過去善記也？
經言「未來生未至」者，未來之善即未有，
若未來已有者，應已來，不名未來；若未來有，
無身無善，何得約未來未有而得於現在身受記者？
一切眾生未來未有，亦應皆約現在身而授記也！
經言「若現在生，現在生無住」者，現在善隨心生，
心念念滅，善亦隨滅，滅識不至未來，何得用現在善受未來一生記也？
此是破三藏教薩婆多三世有義。
若破三藏教曇無德二世無善者，既無過去世，何得用過去世善受記？
既無未來世，何得用未來善受記？
若言現在是有得約現在受記者，現在無住，
生而即滅，尚不能自住，何得善至未來而約現在受未來一生記也？
復次，三世皆空，尚無三世，何得約三世授記也？
空無受記，而計有一生記者，即是顛倒；
顛倒得受記者，一切眾生皆顛倒，亦應皆與授記也！
orig::  ^587a32

如佛所說：「比丘！汝今即時，亦生、亦老、亦滅。」
commentary::  ^587b20

此是三明引佛語為證，正證一現在無住，不得受未來一生記也。
所以然者，彌勒情所未愜，若過去已滅，
不得用過去受未來一生菩提記；未來未有，
亦不得約未來身受一生菩提記；今佛約現在身受未來一生菩提記，
何得言「現在無住，不得約現在身受未來菩提記也」？
為此，淨名引佛所說「比丘，汝今即時，亦生、
亦老、亦滅」為證，破彌勒計一期，執現在停住，故約此身得受未來一生菩提記也。
「亦生、亦老、亦滅」者，若依薩婆多明三相同時起，
生時即有滅，雖言有一期報，現而求之，
三相現在無暫停住，何得約現在而受未來一生菩提記也？ ^587b22

問曰：三相、四相不說有老相，今何得言佛說亦老也？ ^587b42

答曰：四相有異相，老是衰變狀，即是異義也。
所以但取佛說老為證，不取住相者，為彌勒執佛說三相、
四相中有住相，約此住相，現在得受記也。
今淨名還引佛語三相中但有老，無有住相，
以證成前現在無住，不得約現在受未來記也。
此是佛說，仁者若不受者，即違佛語也。
若作曇無德二世無義，故自不得過去、未來受記也。
但現在雖是有異同時，三相迅速，雖云有住相，
佛說亦老，若住即是老者，即變異相，無定住相，何得約此受未來菩提記也！
有師謂「淨名用空破受記」，此義乖宗，尋此文還用三藏教門破授三十四心一生菩提記，
何曾用空破也？
orig::  ^587b44

若以無生得受記者，無生即是正位，於正位中，
亦無受記，亦無得阿耨多羅三藐三菩提，云何彌勒受一生記乎？
commentary::  ^587c22

此是二明約無生門彈呵也。
所以約無生門呵者，即是呵取摩訶衍方便教通別兩種菩薩，
及稟圓教失意菩薩也。
此正為呵摩訶衍中三教菩薩慕果行因者，
求無生正位，得受記莂，致起心妄動，鄣入正道也。
所以然者，此三藏教皆明見無生，是正受記也。
如《首楞嚴經》說有四種受記：一、有未發心而與受記；
二、密為受記；三、現前受記；四、無生受記。
若依三藏教菩薩，既不斷結，不得見無生受記，可得有前三種受記也。
三藏教明，有未發心而為受記者，此眾生雖是具縛凡夫，
或是二乘猶在方便道，而有三藏教大乘根性，
雖未發心而與受記也，如佛祇洹林邊為鴿#CB15179;受記也。
有密為受記者，為假名菩薩及伏忍乾慧地菩薩，多用密記也。
若順忍性地菩薩，皆現前受記也。
三藏教不明菩薩見真斷結，故不說觀無生受記也。 ^587c28

問曰：何故密為受記？ ^588a8

答曰：有菩薩心行未就，若聞受記，心則放逸，不得現前為受記也。 ^588a10

摩訶衍三教明菩薩悉得見無生，斷結入菩薩位，約見無生以受記也。
前三種受記，非真受記；後約見無生入菩薩位明授記者，即是真受記也。
所以然者，前三種既未見理，結業猶在，
流轉生死，未得自在，自利利人之功未得成立也。
若見無生受記，即是入畢定位，雖處生死，
縱任自在，自利利佗其功無退，自然流入薩婆若，記是真受記。
三教菩薩心祈此記故，淨名呵彌勒，正寄意破稟三教菩薩也。
就此經文，即有二意：一，約無生理彈破；
二，約無生行彈破。 ^588a12

一、約無生理彈破者，摩訶衍三教皆證無生理，
而有二種不同：若通教，止詮偏真無生；
若別教、圓教，皆同詮中道佛性之無生理也。
二種約真如明無生理，前《玄義》及入文次處處具明，
但三教明菩薩見無生入受記位，一往是同而義有殊別，不可混濫也。
一、通教明見無生入菩薩受記位者，若通明未發心而與受記者，
眾生雖是具縛凡夫而有通教大乘根性，或是二乘人在方便中雖未發心而與受記也。
密受記者，為假名菩薩、外凡夫伏忍菩薩多為密受記，或為現前受記也。
現前受記者，柔順忍性地菩薩皆得用現前受記也。
此三種記，皆非決定記，若入八人地、見地，
即見無生，為受記也。
《大品經》云「須陀洹若智若斷，是菩薩無生法忍」，
此即是見偏真無生之理，入受記位也。
所以然者，見諦所斷八十八使已盡，入無漏道流，
即是見地，亦名歡喜地。
若進觀無生，斷思惟惑，修深禪定，遊戲神通，
自行化佗，成就眾生，淨佛國土；若眾生三乘根鈍熟，
即得八相成道，故佛於通教大乘為受未來菩提記也。
二、別教明見無生，入菩薩受記位者，未發心而與授記者，
有眾生雖是具縛凡夫，乃至二乘人在方便道，
雖未發心而有別教大乘根性，是以雖未發心而為受記。
密受記者，若別假名菩薩，多為密受記，
或為現前記；若外凡夫十信，多為現前受記，
或為密受記；若為三十心內凡夫受記，皆用現前受記也。
此三種受記，非決定受記；若為初歡喜地受記，
即是見真無生，為授記也。
所以然者，登地發真明，初見正道佛性，
即是見圓真無生之理，即斷界外一品無明見別惑盡，
此若智若斷，即是見無生受記之位也。
若授應佛八相之記，一往似同通教，但以迹表本，記得常住佛果為異也。
今類前通教解釋，通教明須陀洹見偏真，
斷界內見惑盡，若智斷，名通教菩薩無生忍；
今別教見圓真，斷界外見惑，若智若斷，名別教無生法忍也。
是則心心寂滅，自然流入薩婆若海，法身自行應化佗，
必成常住佛果，是故登地得真無生，佛為受記，是決定記也。
三、圓教明見無生入菩薩受記位，若未發心而與受記者，
有眾生雖是具縛凡夫而有圓教大乘根性，
或有二乘在方便道，乃至三藏菩薩、通別教菩薩，
雖未發心而與受記也；密受記者，若從初發心，
假名菩薩，多用密受記，或用現前受記；
入隨喜五品弟子之位，多用現前受記，
或密為受記；若十信相似，六根清淨，皆用現前受記也。
此非無生受記也，若為十住初發心住受記，即是見圓真無生受記也。
所以然者，初發心住見真，即別教初歡喜地齊，
但教門明斷界外惑，如剝蔥、切蔥之異耳。
諸師不得此意者，多疑此語，尋諸經論，
不無此義；若得意解用，則無過也。
前於《玄義》已略明此意也。
是則初發心住菩薩無生法忍，若約此無生而為受記，即是圓教見無生而受記也。
是為摩訶衍三藏教明見無生、入受記位也。
但稟三教菩薩既未得無生法忍，入受記位，
內心悕望得入此位，是為謬搆攀緣。
其通別兩教菩薩所求皆是錯謬，圓教菩薩雖所求不錯，
然憶想心起，如動水濁，珠相不現，為有是過，淨名寄呵彌勒。
所以寄呵者，三教約無生受記，雖同見無生，
而位有高下，彌勒位在三教補處，將窮三教無生之源；
諸求三教初發心菩薩，雖知有無生受記之位，各未得入。
若大士彈呵彌勒三教補處得真無生，
將極其源，但佛為受一生當得菩提之記；
三教所明無生之理，大士難覈。
彌勒尚無受記之義，諸新學三教菩薩心祈初無生忍，
望得真受記者，豈不覺悟，各息悕望也？
若通教菩薩、別教菩薩息求無生受記之位，即可轉入圓教無生受記之位也。
若圓教菩薩知無生正位，無受記者，則不起心求無生受記之位，
是則心求證淨，珠相自現也。
復次，通別兩教菩薩，若通教菩薩住見地，
得真無生受記，此記莂非真；彌勒後心無生，
明一生菩提之記，以理而彈，尚無此義，
況復始入初見道，佛所受記而當是實！
是則雖入通教無生正位，得受記莂，若見彌勒被彈，
則內心破折，可轉入圓真無生受記之位。
若別教菩薩得初地無生，入受記之位，
此同圓教初住，不預所彈；若是別教入三十心未證真無生者，
雖得現前受記，猶心祈望別教真無生位乃至常住佛果，
此亦是錯，得聞彌勒補處見無生，將極受一生之記，
約理尚致彈呵，況在下地三十心位，而求執受別教常住佛果之記？
此心若捨，即可轉入圓教初住真無生受記位也。
若圓教初發心及五品弟子，起心悕望入真無生受記位，
心水動濁，即不能得入十信六根清淨，
今聞大士呵彌勒圓教補處圓真無生將窮，
尚約理被彈，無受記義，況復初心五品而望祈入無生忍受記之位？
即憶想心滅，若清淨心常一，即發相似無生，
入十信位，得六根清淨也。
若得意根清淨，如《法華經》云「雖未得無漏智慧，
而其意根清淨如此，是則十方無數佛百福莊嚴相為眾生說法，
悉聞能受持，思惟無量義，說法亦無量，終始不忘錯」。
以持《法華》故，既無忘謬，豈有憶想悕求入真無生位之麤鄣起也！
十信尚爾，況初發心住入圓教真無生受記之位？
而須彈彌勒，有所寄意也。
經云「若以無生得受記」者，無生即是正位，
此正就無生理，破彌勒理中不得有受記義。
所以者何？受記本約未來智斷滿足，故
《智度論》云「菩提者，滿足稱理」。
非生滅，即無智斷，何論智斷滿足？
是則偏真無生、圓無生真如，皆非智斷。
尚無智斷之可得，況有受菩提果義也！
而言無生即是正法者，偏、圓二無生皆是正位，正位即是極理。
若約理明極，極理非位，而是眾位之本，
如天子位極，因此得有開府將軍柱國之位；
今有無生三教菩薩之位者，皆由無生之理也。
若約偏真無生，則有通教菩薩位；約圓真無生，
即有別圓兩教菩薩之位，故《金剛般若經》
云「一切賢聖以無為法而有差別」。
無生正位，即是平等真法界，佛不度眾生，
何得有受三教「一生當得菩提」義也！
故經言「於正位中，亦無受記，亦無得菩提果」。
所以然者，二種無生正位皆非因，豈得三教因中，受未來智斷滿足之記也！
二種無生正位非果，豈論得三教所明菩提之果義也！
故言「云何彌勒受一生記乎？」
若彌勒證無生，將隣極果，無生正位尚無受記之義，
況初發心三教行菩薩道、三教種菩薩，
而欲心悕入無生正位，受菩提記也！
是以淨名呵彌勒隣果受記，正是寄意破稟三教菩薩，悕望欲求無生真受記之位也。
是則通別兩教菩薩錯求之心皆轉圓教菩薩，悕望之心皆可息也。 ^588a30

問曰：淨名但呵彌勒受一生菩提記，何得知寄意斥稟三教菩薩心悕入無生受記之位也？ ^589c12

答曰：上文云「為兜率天王，說不退轉地之行」，
次下云「實無發三菩提，亦無退者」，不退轉位，
即是入無生正位，真受記之位也。
維摩羅詰經文疏卷第十六
 ^589c16
