佛說盂蘭盆經新疏
author:: 菩薩沙彌古吳　智旭　新疏
other:: 菩薩比丘溫陵　道昉　叅訂
other:: 
# 五重明義

other:: 
## 前文

此經以法供為名，自性三寶為體，孝慈為宗，
拔苦與樂為用，大乘為教相。
原夫人世福田，莫尚乎三寶。
出世道法，莫先乎孝慈。
欲報深恩，莫要乎與拔。
欲成濟度，莫大乎盂蘭。
是以目連道滿，首思乳哺之恩。
大聖垂慈，廣示法供之式。
時必擇夫自恣，德乃藉於眾僧。
僧寶所存，法輪斯在。
法輪轉處，佛常現前。
舉一即三，最勝無比。
圓音一唱，慈親已脫於苦輪。
錫類重咨，芳軌永貽於緇素。
誰無父母，如何弗思。
況復垂訓殷勤，教令念念常憶。
自非觀心起行，焉能事理雙彰。
一字法門，非海墨之所罄。
四輩齊奉，豈淺近之津梁。
略述五重，用探奧旨。
就五重中，又各二番明義。
一就事，二觀心。
other:: 
## 初釋名
 ^573a11

初就事釋名者，即是盂蘭盆法供之名也。
盂蘭乃是梵語，正云烏藍婆拏，此翻救倒懸。
謂三塗劇苦，無可喻陳，借喻倒懸。
此法一興，倒懸斯解，名之為救。
盆字是華言，乃貯食之淨器，一切碗鉢，通名為盆。
後人不達，作一大盤，眾食盡著於中，普同供養，
此則大違律制，眾僧不饗。
以凡聖雖殊，俱不觸僧伽食器故。
今言盂蘭盆者，謂以種種淨潔碗鉢，貯種種淨潔美食，
供十方僧，能救慈親，猶如倒懸之苦。
倒懸是所救，盆是能救，能所合稱，名盂蘭盆。
又以所從能，即名此盆為救倒懸盆也。
夫分段變易，皆名苦報，何但餓鬼，方稱倒懸？
凡夫四倒，二乘四倒，皆倒因也。
欲界無禪定之食，三有乏無漏之漿，偏真缺俗諦法財，
權位失中道實味，皆倒果也。
碗鉢為盆，百味五果為食，解餓鬼倒懸。
攝心為盆，十支為食，解欲界倒懸。
念處為盆，四諦行觀為食，解三界倒懸。
宏願為盆，六度萬行為食，解四枯倒懸。
一心為盆，不思議觀為食，解二邊倒懸。
引伸觸類，總以碗鉢百味為正因緣境。
若無事境，理觀無寄，若無理觀，事功不深。
倘見此說，便欲廢事，則目連始得六通，
亦既成就念處盆，四諦食，何故母猶不脫鬼倫耶？
佛說二字，具如常解，經是通名，亦如常釋，此不繁述。
次觀心釋名者，淨戒為器，無作四諦不思議觀慧為食，
供養自性一體三寶，圓解八倒之懸，頓履一實之地，
無明父，貪愛母，當下即成明脫，智度母，
方便父，任運入無功用，故名盂蘭盆也。
other:: 
## 二辨體
 ^573a35

二就事辨體者，一切諸經必有正體，若無正體，
則邪倒無印，便成魔說。
通論諸大乘經，皆以實相為印，為經正體。
然實相雖一，具種種名。
如天帝釋，一人多名普應諸天；實相亦爾，一法多名普應諸經。
經既名別，即以別名而召通體，於理無咎。
今經中云：當須十方眾僧威神之力。
又云：初受食時，先安佛前，僧呪願竟，便自受食。
呪願即是法，三寶具足。
目連亦云：得蒙三寶功德之力。
而此三寶，即是一切眾生自性。
若眾生自性本不具足三寶功德者，則凡聖條隔，
明暗永歧，凡不成感，聖不能應。
以心、佛、眾生三無差別，迷悟雖異，體性常一。
所以諸佛心內眾生，依事托理，感於眾生心內諸佛；
則眾生心內諸佛，無緣無念，任運應於諸佛心內眾生。
故以自性三寶為經體也。
釋此自性三寶，復為四義：一、住持三寶，
二、勝義三寶，三、大乘別相三寶，四、一體三寶。
住持三寶者，佛在世時，樹王得道為佛寶，
說四諦法為法寶，度五比丘為僧寶；佛滅度後，
範金合土，紙素丹青為佛寶，黃卷赤牘，
三藏聖教為法寶，剃髮染衣，紹隆佛化為僧寶。
此三住世不絕，故名住持三寶。
當知一切形像即是真身，經典所在是法身舍利，
凡夫、比丘僧亦能荷負正法，為世福田，
可尊可尚，悉稱為寶，非世間珍寶所能喻也。
勝義三寶者，一切智無學功德，五分所成，名為佛寶。
丈六金身，止是載此道法之器，今時形像，又是表此載道之器者耳。
斷欲、無欲、滅諦、涅槃，非三世所攝，其性常住，名為法寶。
四諦法音，止是詮此真理，黃卷赤牘，又所以傳此法音，
亦即詮此真理，令人因言見道，如魚兔之藉筌蹄，明月之賴標指耳。
聲聞學無學功德，名為僧寶。
事和六法，止是趨向此道者耳。
大乘別相三寶者，坐蓮華臺，始覺道滿，
等真法性，常住不滅，剎塵相好，自在莊嚴，
化身無數，徧度含識，是為佛寶。
十二部經，真淨法藏，一一修多羅不可說，
不可說修多羅而為眷屬，一字法門，海墨書而不盡，是為法寶。
三賢十聖，自在神通，徧滿十方，上求下化，
功德智慧，二種莊嚴，覩影聞名，皆獲勝利，是為僧寶。
一體三寶者，以實相慧，覺了諸法，非空非有，
亦空亦有，雙忘雙照，三智圓覺，名為佛寶。
所覺法性之理，三諦具足，名法寶。
如此覺慧，與理事和合，名僧寶。
此三即非條別，當知亦即是三道、三識、
三因、三智、三菩提、三大乘、三身、三涅槃、
三德等，非一非三，而三而一，在凡不減，
在聖不增，本自有之，非適今也。
雖復本具，在迷不覺，但有其理，是為理即佛，
亦名理即法，亦名理即僧。
若從善知識聞，若從經卷聞，聞已開解，
恍如夢覺，無復疑惑，是為名字三寶。
如理觀心，圓伏五住，名觀行三寶。
相似解發，六根清淨，見思先落，塵沙亦盡，名相似三寶。
無明分破，契會真常，名分真三寶。
圓滿菩提，覺法自性，身土一如，理事平等，名究竟三寶。
如此四義，深淺雖殊，原始要終，總歸自性。
後一雖了知自性，未嘗廢於前三，前三雖未達自性，
何嘗離性別有施設，故總名自性三寶也。
此自性三寶，一經之正體，眾法之都會，
種種萬行共歸趣之，無量功德共莊嚴之，
言說辯論而詮顯之，如父如君，如月如海，
如天帝釋，最尊最貴，故名為體。
又此三寶，即是一切法之源底，若能深知此三寶義，
於一切法即為窮盡源底，更無餘蘊，故名為體。
又體此三寶，即能徧達一切法門，更無少法出三寶外，
無有少法之中而不全具三寶體性，故名為體。
眾生迷此三寶體性，故非背而背，起惑造業，
出生十界苦集顛倒，或著有漏，或著無漏，
或著二邊，或著中道，總名慳貪，如彼餓鬼。
聖人悟此三寶體性，故非順而順，修因尅果，
出生半滿頓漸，一切道滅，破惡業障，破見思障，
破塵沙障，破無明障，總名法供，如彼目連。
故以自性三寶為經體也。
次觀心辨體者，只此眾生現前一念知覺之性，
非內非外，不在中間，非過非現，亦非未來，
非青黃赤白，非長短方圓，豎無初後，橫絕邊涯，
欲言其有，則毫無朕迹，欲言其無，則不可斷滅，
本自離諸戲論，但因覿體自迷，雖久積沉迷，
然終無減缺，是名佛寶現前。
一切十界依正諸法，皆此介爾心中之所顯現，
如彼夢中所見諸法，終不離於夢心，現前諸法，
亦復如是，雖妄謂在我心外，各各實有，
而實非有，猶如夢未醒時，執夢為實，醒後尋覔，
了不可得，如此心中所現十界，不離自心，名為法寶。
心外無法，法外無心，一任顛倒昏迷，分能分所，
究竟離心覔法，無分毫法相可得，離法覔心，
亦無少許心相可得，即心是法，即法是心，
本自和合，不可乖異，名為僧寶。
此介爾一念心中，圓具如此三寶體性，
無欠無餘，猶如金剛，不可壞滅，一念既爾，
一切諸念，亦復如是，一切諸佛，依此得道，
轉大法輪，入大涅槃，一切住持三寶，勝義三寶，
別相三寶，一體三寶，繇此建立，故曰一切眾生即涅槃相，
不復更滅，又曰諸佛解脫，當於眾生心行中求，
若能觀此介爾之心，則能具足一切佛法，
故曰諸佛正徧知海，從心想生。
若不作此觀心辨體者，云何名為於念念中，
常憶父母，而修孝慈耶。
other:: 
## 三明宗
 ^573b40

三就事明宗者。戒雖無量，以孝為宗。
萬行雖多，以孝為首。
所以釋迦曠劫，常修報恩之行。
目連成道，即念乳哺之恩。
當知非但成道之後，方念其親。
實因報親因緣，方修聖道。
如地藏菩薩，昔為婆羅門女，為度母故，發大悲心。
生界未空，誓不先成佛道。
諸佛菩薩，發心因緣，大率如此。
申此孝義，即有二種：一、世間孝，二、出世孝。
世間孝有三種：一、能尊親，謂自成聖賢，
亦能喻親於道，如大舜等。
又繼志述事，如武周等。
二、不辱其親，如曾子啟手啟足等。
三、能養其親，如必有酒肉等。
能尊親者，名為大孝，亦名達孝，亦名至孝，即是世間孝之極致。
然雖宗廟饗之，子孫保之，不能使其親出輪廻苦，證常住樂。
聖人設教，曲隨物情。
楊葉止啼，為出世孝作弄引耳。
出世孝復有二義：一、直明孝道，二、以慈成孝。
直明孝道者，即有四種：一、盡心供養，二、
誘令修善，三、勸令捨惡，四、令證道果。
盡心供養者，如五分律云：若人百年之中，
右肩擔父，左肩擔母，極世珍奇衣食供養，猶不能報須臾之恩。
從今聽諸比丘，盡心盡壽，供養父母。
若不供養，得重罪也。
誘令修善者，如佛說孝子經云：若不能以三尊之至，
化其親者，雖盡孝養，猶為不孝。
能令二親，去惡為善，奉持五戒，執三自歸，
朝奉而暮終者，是報重恩。
毗尼母經云：父母若貧，先與受歸戒已，然後施與。
又自修善行，亦名為孝。
如罵意經云：人持戒，乃孝順報父母恩耳。
何以故？不殺萬物得長生，不盜物皆富，
不婬、不亂、不欺皆信，不飲酒皆淨。
父母有時墮是中，便安隱也。
勸令捨惡者，如孝子經云：若親頑闇，不奉三尊，
兇虐殘戾等，子當極諫，以啟悟之。
若猶未悟，即為開化，牽臂引類，示王者之牢獄，諸囚之刑戮。
若復未移，悲泣啼號，絕不飲食。
親雖不明，必懼子死，當強忍伏，心崇正道。
儒禮亦云：父母有過，三諫而不聽，則號泣而隨之也。
令證道果者，如淨藏、淨眼之於妙莊嚴王，
釋迦世尊之於淨飯父王，乃摩耶夫人等。
此四種孝，即順四悉檀意。
初之一種，同於世間第三能養，令父母得歡喜益。
但世間孝養，多事殺生，重結怨業；出世孝養，
清淨無過，是為異也。
修善捨惡，同於世間第一大孝，令父母得生善滅惡二益。
若自修善行，亦名為孝，即同世間第二不辱其親。
但儒明不辱，止據現生佛戒功能，濟度累劫，是為異也。
令證道果，世間所無，能令父母得入理益。
前三為權，此一為實。
就入理中，更約生滅、無生、無量、無作，科簡權實，義多無盡。
今經約迹，一往屬權，約教約理，定須歸實。
未有如斯哀請，救出苦輪，而猶終滯人天偽果者也。
次明以慈成孝者，復為三：一生緣慈，二法緣慈，三無緣慈。
生緣慈者，觀一切眾生，如父母想。
故梵網云：一切男子是我父，一切女人是我母，我生生無不從之受生。
作此觀時，怨親平等，於七種境中，次第與三品樂，
以此調伏瞋惱慳嫉，乃至證得慈心三昧。
凡與我有緣者，皆能為其拔苦與樂，父母恩最重，故與拔最在先也。
法緣慈者，觀一切法，皆從緣生。
故梵網云：一切地水，是我先身，一切火風，是我本體。
眾生惟是四大合成，無我無人，無壽無命。
既四大無二，故慈心所緣，亦無有二。
作此觀時，怨親一相，乃至證得慈心三昧，
與拔之力，較前更勝也。
無緣慈者，了知心佛眾生，三無差別，法界一相，
真實平等，不住法相，及眾生相。
觀菩提即煩惱，涅槃即生死，起無作誓，欲拔性德之苦。
觀煩惱即菩提，生死即涅槃，起無作誓，欲與性德之樂。
此慈即悲，此悲即慈，稱性圓修，熏成三昧。
隨法界眾生，有可化機宜，關於同體法性者，
無謀無慮，任運應之。
如此大慈，不可思議，普門示現，神力無邊，
塵剎含靈，無不徧度，生我重德，甯不超昇也。
此三種慈，生緣乃三乘之所共修，但二乘本無利他宏誓，
故為力微，菩薩修之，力用廣大。
次法緣慈，二乘亦能少分修習，正是菩薩所修。
三無緣慈，則中道佛法不共二乘。
今就目連釋者，須約本迹。
本則諸大聲聞皆法身示現，久修久證無緣大慈；
迹則示同小果，僅成生緣慈力。
故佛簡云：非汝一人力所奈何。
眾聖之道具三種慈，故云當須十方眾僧之力也。
何故約三慈成孝？
以經中云：常以孝慈憶所生父母，當知不修慈力，莫成孝道。
儒者亦云：無故而傷一昆蟲，非孝也；無故而損一草木，非孝也。
況佛道乎？又慈即是順，順法性故；順即是孝，孝即是一切佛法宗要。
欲孝父母，須順三寶；欲孝順三寶，須修孝慈，報父母恩。
又三寶即是父母，如罵意經云：佛為父，法為母等。
又父母亦即是三寶，如云：有二活佛在汝家中，謂父與母。
故梵網云：孝順父母、師僧、三寶，孝順至道之法。
今經以孝慈為宗也。
次觀心明宗者，現前一念，三寶具足，隨順觀察，
名之為孝，一名法供；迷惑流浪，名之為逆，亦名罪根。
一念與觀慧相應，則十界俱悟，何況父母？
一念與法性相背，則十界俱迷，又何止父母？
又悟則智度母、方便父，同得解脫；迷則無明父、
貪愛母，同歸苦輪。
如此觀心，是念念中常修孝慈也。
other:: 
## 四明用
 ^574c20

四就事明用者，拔苦與樂以為力用，拔餓鬼苦與生天樂，此則就近略明耳。
實則拔生死苦與涅槃樂，拔滯寂苦與遊戲神通樂，
拔二邊苦與中道樂，生方便土名為淨天，
生果報土名為義天，生寂光土名天中天、大涅槃天。
如此與拔，方是今經之大力用也。
次、觀心明用者，但觀現前一念具足三寶體性，
則能圓拔自性十界苦集，圓與自性十界道滅也。
other:: 
## 五判教相
 ^575c46

五就事判教相者，此是大乘方等教攝。
二藏名義，菩薩藏收，舊云屬人天乘。
在小乘藏，但泥得脫餓鬼入天華光之文耳。
小乘藏中，安得明十地大人權現比丘等事耶？
或曰：目連始得六通，正在十二年內，時本阿含，教奚方等？
答曰：汝但知別五時，不知有通五時也。
須約義理定其部味，方無過耳。
次、觀心教相者，心具諸乘，心即是教，心名大乘，無不運載。
一念觀成，轉教餘念諸心心所，是名觀心教相也。
若不就事解釋，不知如來教道所關；若不觀心解釋，不能一切時中常修法供。
經云應念念中常憶父母等，是教令觀心。
又云年年七月十五日為作盂蘭盆，是教修事供。
又云一切佛弟子當奉持是法，是雙勸受持。
良以眾生無始至今，既各有迷事、迷理二種無明，
各具惡業、煩惱二種重障，故須事理並修，方能究竟拔苦與樂。
願佛弟子思之修之。
other:: 
# 入文為三

other:: 
## 初序分

commentary::  ^576a14

○入文為三。初序分。
二正宗分。三流通分。
初、序分二：初、通序，二、別序。
今初。
orig::  ^576a46

聞如是：一時，佛在舍衛國祗樹給孤獨園。
commentary::  ^576b2

通序，亦名證信序。
一切經首同安此語，故名通序。
以此六種成就，證是佛說，令物生信，故名證信序。
聞如是，或云如是我聞。
西域多用倒文，譯人各隨其便，實無異義也。
聞者，阿難親從佛聞，順世流布，稱假名我。
順無我法，則但稱聞，義亦無在也。
不異名如，無非曰是。
機感相叩，法席周圓曰一。
時一切智人，覺行圓滿曰佛。
以四種住，應迹人間，示同起居曰在。
四種住者，天住、梵住、聖住、佛住。
天住者，施戒善心，六天之因。
梵住者，慈悲喜捨，色無色界之因。
聖住者，三解脫門，三乘聖果之因。
佛住者，首楞嚴定力無畏不共等，佛自受用之法。
天住梵住，以應凡夫。
聖住應漸機，佛住應頓機。
佛為能住人，四為所住法。
又四為能住法，國城園林為所住處也。
舍衛者，西域大國之名，此翻聞物，亦翻豐德。
祗樹給孤獨園者，本是祗陀太子之園，
須達多長者側布金錢買之，餘有少地未布，
太子即發心以此奉施，故雙標二人名也。
須達多好行惠施，拯濟孤獨，時人號之為給孤獨。
以事詣王舍城，初聞佛名，身毛為豎，思惟不寐，
昏夜大明，發心往見，巨關自闢，聞法證果，
請佛化度舍衛國人，故布金買園，造僧伽藍也。
是中聞字即聞成就，如是即信成就，一時即時成就，
佛即主成就，舍衛祗園即處成就。
不列眾成就者，但知文略，准後文云四輩弟子歡喜奉行，當知必有同聞眾也。
又聞約四義，乃至處論四土，又觀心明聞等，
茲不具出，可以意得。 ^576b4

△二、別序亦名發起序。
經、經各自不同，故名別序。
以此因緣啟發聖教，故名發起。
文分為六：初、目連道滿。
orig::  ^576c4

大目犍連始得六通。
commentary::  ^576c10

尊者名尼拘律陀，乃西域樹名，父母禱此樹而得生，因以為名。
大者，梵語摩訶，此翻大。
多勝天王，大人所敬，故言大；徧解內外經書，
故言多；超出九十五種外道，故言勝。
今略稱大，攝於多勝也。
目犍連，此翻采菽氏，尊者之姓，此姓尊貴，故人多以姓稱之。
十大弟子中，神通第一。
言六通者：一、天眼，二、天耳，三、他心，四、宿命，
五、神足，六、漏盡。天眼徹見障內外色，天耳具聞人非人聲，
他心了知眾心差別，宿命憶識往昔劫事，
神足示現種種變化，漏盡實知苦集滅道。
六皆稱神通者，神名天心，通名慧性，天然之慧，照徹無礙也。
言始得者，六通之性，雖皆本具，迷不現前，須假修顯。
今尊者與舍利弗，初聞因緣深義，頓破見惑，
證須陀洹，尋來見佛，善來得戒，即如先所見，
重復觀察，便於有漏心得解脫，無漏解脫智生，
先所未得，而今得之，故名始得。
即是依於性共緣三種四念處力，發起慧俱無疑三種解脫果證，
故六通力，超過其餘一切聲聞也。
六通之性，皆本具者，如昔有人，專精讀書，
不覺日暮，直至黃昏，朗然閱誦，他人從戶外入，
語云：天已昏黑，如何暗中猶讀誦耶？
彼聞此語，分別心生，即昏無所見。
當知天眼之性，人皆本具，妄想分別，致令不現前耳。
又如有人患聰，聞牀下蟻行，謂是車馬戰鬬，即天耳性具。
迷失慧性，反以為病，父母於幼子雖未能言，
體知其意，即他心性具。
昨日已去，今猶憶知，以近例遠，定可還憶，即宿命性具。
李廣射石而沒羽，葛女投冶而作金，舉鐵鉢而非重，
生心即復不勝，忘香盒於殿中，再往始知固扃，即神足性具。
嘔髑髏之清泉，不堪再飲，聞索債之鬼語，
豈更思兒，即無漏性具。
但繇積迷不返，埋沒性靈，致使見不超色，聞不越聲。
亦以不達性德，紆曲修持，致使神通成多差別。
天龍神鬼，報得五通，境狹用短。
凡夫外道，修得五通，亦無勝用，既未漏盡，禪退通亡。
慧解脫人，但盡諸漏，五用不彰。
俱解脫人，六通乃具。
乃至方便道中，猶存作意，無記化化，始屬真因。
然雖邪正攸分，小大區別，總承性德威神之力，
若非性具，修豈得成？
昧性而修，為邪為小，如盲人不見日輪，亦蒙其照。
達修在性，為正為大，如人有目，日光明照，見種種色。
今目犍連所得六通，迹同權小，本實難思。
有經說言：目連入八千三昧，能知八千世界中事，乃至震動八千世界。
舍利弗入一萬三昧，迦葉能入一萬二千三昧。
除二人外，餘大聲聞皆不及目連，十地菩薩則展轉倍勝，不可思議。
無非性具之德，故稱性修之妙，用斯大耳。 ^576c12

△二、知恩欲酬
orig::  ^577a48

欲度父母，報乳哺之恩。
commentary::  ^577b4

父生母鞠，恩重無量。
取要而言，且云乳哺。
不念報恩，便非人類。
不令度脫，非真報恩。
然始雖念念知恩，欲報無力。
今已得道，必須先度其親。 ^577b6

△三、攀慕徧尋。
orig::  ^577b10

即以道眼，觀視世間。
commentary::  ^577b14

聖果初成，即觀父母所生之處，酬本願而急先務也。
天眼從證道得，故名道眼。
世間者，三界為器世間，六道四生為眾生世間也。 ^577b16

△四、得見所在。
orig::  ^577b20

見其亡母生餓鬼中，不見飲食，皮骨連立。
commentary::  ^577b22

觀視世間，非但尋母，而父已受樂，故不須述。
母生餓鬼，苦切倒懸，救濟良法，因斯發起。
餓鬼是異熟果，酬於引業；不見飲食等是等流果，酬於滿業。
以鬼趣雖同，受報有別，或無財，或少財，
或有財，三種各三種，成九種。
今目連母積慳貪之重業，招無財之劇報，
皮骨連立，自取其殃，孝子慈親，豈能相代？
果報之徵，猶如影響，惟心所造，事不由他。 ^577b24

△五、悲哀往救
orig::  ^577b36

目連悲哀，即以鉢盛飯，往餉其母。
commentary::  ^577b40

悲哀者，所謂感傷徹於骨髓，號呌動於天地也。
母既不見飲食，故先以鉢飯往餉，救饑渴之極苦。 ^577b42

△六、惡習難轉。
orig::  ^577b44

母得鉢飯，便以左手障鉢，右手揣食，食未入口，
化成火炭，遂不得食。
commentary::  ^577b48

本以慳貪，墮茲劇苦。
習性難革，終不迴心。
障鉢恐餘鬼之侵奪，揣食圖一身之飽足。
誰知萬法惟心，業力甚大，美食頓成火炭。
倘其時能發慈悲平等之心，念同類苦，不忍獨#CB04432;。
必當甘露充溢，自他俱脫苦輪。
奈何惡因不除，惡報斯劇。
雖神通大孝，亦無如之何矣。
other:: 
## 二正宗分

commentary::  ^577c4

○二正宗分三：初、目連悲泣陳情，二、如來廣示法要，
三、當機獲益脫苦。
今初。
orig::  ^577c16

目連大呌，悲號涕泣，馳還白佛，具陳如此。
commentary::  ^577c20

目連稱為神通第一，可以化刀杖為天華，
翻大地而取地肥，震動世界，迴轉日月，皆不為難。
今盡其神力孝思，竟無救於母難，所以大呌悲哀，急馳白佛。
此則已無彈斥而作弄引，故知是大乘教門。 ^577c22

△二、如來廣示法要二：初、簡示，二、正示。
初、簡示又五：初、彰母罪深。
orig::  ^577c28

佛言：汝母罪根深結。
commentary::  ^577c34

身口所起惡業名罪，意地造業之本名根，
長時積集名深，習性堅固未易改革名結。
如左手障鉢，右手揣食，即其徵也。 ^577c36

△二、明子力弱
orig::  ^577c40

非汝一人力所奈何？
commentary::  ^577c42

聲聞之人，但得心自在，未得法自在，故其神力不能挽母定業，
此正密寓彈斥之意也。 ^577c44

△三、斥邪無用。
orig::  ^577c46

汝雖孝順，聲動天地，天神、地祗、邪魔、外道、
道士、四天王神，亦不能奈何。
commentary::  ^578a2

未入正位，總名為邪。
雖併合三界中一切神通之力，猶不及目連一人之力。
今先簡目連，次簡天神等者，一往約多少簡之，正欲顯眾僧之力大也。 ^578a6

△四、顯正有能。
orig::  ^578a10

當須十方眾僧威神之力，乃得解脫。
commentary::  ^578a14

十方則不同目連之惟一人，眾僧則不同天神等之非聖侶。
所以威神不可思議，能令深結之罪根，從此可解脫也。
僧者，梵語具云僧伽，此翻和合眾。
和合有二義：一者理合，謂同證擇滅無為。
二者事和，謂戒和同修，見和同解，利和同均，
身和同住，口和無諍，意和同悅。
四人乃至無數，名之為僧。
今言眾僧，即是華梵合舉，亦是以眾表數，以僧表德也。
具理事二和，名真實僧。
但具事和，名清淨僧。
真實僧寶，能令勝義正法久住不滅。
清淨僧寶，能令世俗世法久住不滅。
故律藏云：下至有五人持律者，和合同住在世間，是名正法不滅。
當知佛滅度後，佛法命脉，全寄於僧。
供僧即為普供三寶，所以威神特尊也。
又略由四義，當須眾僧：一者佛法聖眾，舉世樂聞故。
二者依戒修持，堪為福田，生物善故。
三者正治餓鬼慳業，普供十方，轉惡習故。
四者佛法由僧建立，最可顯於一體三寶。
又十方同聚，凡聖交參，最可顯於同體法性故。 ^578a16

△五、許以救方。
orig::  ^578a48

吾今當說救濟之法，令一切難皆離憂苦。
commentary::  ^578b2

已知僧有威神，未審如何感格，故須說上合之法，
以成悲仰，則感應道交，方獲濟度。
一切者，約人則徧利塵沙，不獨目連之母；
約法則永拔二死，不但餓鬼之殃。
憂苦者，意受名憂，身受名苦，懼於後果名憂，
嬰於現報名苦，濟拔無術名憂，痛若切膚名苦。
法門一唱，當使皆得遠離。 ^578b4

△二、正示二：初、教孝子獻供之法，二、教眾僧受供之儀。
初、教孝子獻供之法，又五：一、定勝時。
orig::  ^578b14

佛告目連：十方眾僧七月十五日僧自恣時。
commentary::  ^578b20

七月十五者，前三月夏安居，從四月十六受，
今九旬期滿將事遊行，故眾僧和合同受自恣。
言自恣者，梵語鉢剌婆剌拏，譯為隨意即是隨他，於三事之中任意舉發說罪除愆之義。
舊云自恣乃義翻耳。
其辭曰：大德！眾僧今日自恣，我某甲比丘亦自恣。
若見聞疑罪，大德長老哀愍故語我，我若見罪當如法懺悔。
各各次第如此三說。
受自恣已名為安居事訖，從此各任東西。
今此日中乃大眾和合互相勉勵遵崇道業改過遷善之日，
故名勝時。 ^578b22

△二、發勝意。
orig::  ^578b38

當為七世父母及現在父母厄難中者。
commentary::  ^578b42

所為之人，不止一生，厄難之苦，通於存歿，
發心等濟，故名勝意。
然七世之言，且就凡夫心量羸劣，略言之耳。
若深信勝田，廣修勝供，發於增上最勝之心，
當知塵點劫前，生身父母，六親眷屬，皆可同出苦輪，方名一切難皆離憂苦也。 ^578b44

△三、設勝供。
orig::  ^578c4

具飯百味五果，汲灌盆器，香油錠燭，牀敷臥具，
盡世甘美，以著盆中，供養十方大德眾僧。
commentary::  ^578c6

具飯二字，總標設供也。
百味，極言其味之多，謂飯、餅#CB00595;、
酥、酪、醍醐等。五果，謂根、莖、葉、華、果。
汲灌盆器，謂澡手、洗足、沐浴之具，皆須清淨，
香可焚熏，油可塗足。
錠即燈也，有足曰錠，無足曰鐙，鐙與燈同，
故然燈佛，或翻為錠光佛，以義同故。
盡世甘美，以著盆中者，重申奉盆設供之意，甘美止是百味五果。
言盡世者，富則羅天下之珍奇，貧乃竭一人之力量，
惟誠惟懇，無惜無慳。
盆者，即種種如法清淨碗鉢，或百或千，
乃至無數，羅列供養，總名為盆，是所謂盂蘭盆也。
於四事中，略不言醫藥，於五塵中，略不言音樂，
及散名華，准寄歸傳，亦應有之。
供養十方大德眾僧者，教以運想之方，
法界無遮，微塵不隔，清淨海眾，咸集此中，
現前供具，徧同塵剎，無礙莊嚴，重重無盡，
具如香華觀想偈文，應細知之。 ^578c10

△四讚勝田。
orig::  ^578c36

當此之日，一切聖眾或在山間禪定，或得四道果，
或在樹下經行，或六通自在教化聲聞、
緣覺，或十地菩薩大人權現比丘，在大眾中皆同一心，
受鉢和羅飯具清淨戒，聖眾之道其德汪洋。
commentary::  ^578c40

當此之日者，正明七月十五，上善聚會之勝時也。
一切聖眾，德本汪洋，但此日之前，各自安居，
此日之後，遊行無定，惟茲嘉會，海會雲集，倍覺殊勝也。
山間樹下，略舉其所依，足顯頭陀勝處。
禪定經行，略明其修相，足顯精進勝功。
得四道果者，斷分別煩惱，證須陀洹，名見道。
斷欲界俱生煩惱六品，證斯陀含，更斷下三品盡，
證阿那含，名修道。
斷色無色界七十二品俱生煩惱皆盡，
證阿羅漢，名無學道，自利成就也。
六通自在，教化聲聞緣覺者，統理大眾，
教其弟子，修行四諦十二因緣觀，依聲聞乘緣覺乘，
而得出離，利他成就也。
十地菩薩大人者，歡喜地乃至法雲地，
分證法身，破無明，得中道應本，同流九界，
廣度眾生，雖六道四生，無不示現，以比丘是住持僧寶，
關係佛法，每權現之。
如地藏菩薩，以聲聞像，入大集會，世尊廣歎功德勝利，
超過一切諸大菩薩，不可稱計。
既讚歎已，說十輪經，遺誡末世，不得於出家人，
輕賤毀辱，以剃髮染衣，即是聖賢幢相，
雖破戒乃至無戒，捨身決墮地獄，猶為人天福田，
況復具戒，況復證果。
故菩薩大人，為護正法，往往示作比丘，
混入庸侶，逆順縱橫，隨機設化。
俾增上慢人，及無信之輩，了知聖凡難測，
不敢以牛羊眼，觀視出家弟子，而取重愆。
以此方便，令僧寶種性不斷，佛法賴以久存也。
在大眾中者，通指山間樹下之賢，禪定經行之侶，
自利利他之士，若權若實之儔，總集於自恣大會之中也。
皆同一心，受鉢和羅飯者，憐愍施主，無著無貪，
美食惡食，不生增減，故名一心。
梵語鉢和羅，自誓經言鉢和蘭，祗是梵音輕重，此翻自恣食。
謂七月十五日，設食供佛及僧，名鉢和羅飯，即前文所列勝供也。
具清淨戒等者，結讚勝田之相。
聖眾雖權實不等，總以戒為其體。
佛滅度後，以戒為師，依戒而住。
禪定經行，四果六通，固自因戒生定，因定發慧。
內秘菩薩，外現聲聞，尤必執持禁戒，嚴護威儀。
倘戒不清淨，名曰無慚。
受此信心勝供，不啻銅汁鐵丸。
若戒根清淨，雖未證果，亦稱聖眾。
以登壇時，所得如法清淨律儀，即是無漏戒身，
直至成道，無別體故。
如此聖德，如雲普集，誰能測其涯涘哉。 ^578c48

△五、護勝益。
orig::  ^579b24

其有供養此等自恣僧者，現世父母六親眷屬，
得出三塗之苦，應時解脫，衣食自然。
若父母現在者，福樂百年。
若七世父母生天，自在化生，入天華光。
commentary::  ^579b28

勝益者與？拔兩益，出三塗，得解脫，拔苦益也。
衣食自然，福樂百年，入天華光，與樂益也。
現世，謂現生，對下文七世而言。
六親，謂父母、兄弟、姊妹。
又父黨六親，謂伯叔、兄弟、子孫；母黨六親，
謂姑姨、姊妹、女孫；眷屬，謂夫妻、婢妾及一切表裏、姻戚等。
衣食自然，略舉人天樂事。
若充其致，則有慚愧衣、如來衣、禪悅法喜食、
第一義食，皆悉自然。
自在化生者，諸天不由胞胎故。
若充其致，則三種意生身皆悉自在。
入天華光者，妙華光明，諸天快樂之相。
若充其致，則萬行為華，般若為光，第一義為天，
三德秘藏以為安宅，是名入天華光。
據此一文，不惟度於父母，并及六親眷屬；
不惟拔濟餓鬼，悉使永離三塗；不惟薦度亡人，亦能利益現在。
功德宏深，不可思議。
故曰：令一切難，皆離憂苦。 ^579b34

△二、教眾僧受供之儀。
orig::  ^579c12

時佛勅十方眾僧，皆先為施主家呪願，
願七世父母行禪定意，然後受食。
初受食時，先安在佛前塔寺中，佛前眾僧呪願竟，便自受食。
commentary::  ^579c16

施主設供本為父母，故將受食先須呪願并行禪定。
呪願者，願其父母離苦得樂，今文略也。
行禪定意者，攝心觀想凝慮澄神，令呪願成就也。
佛前者，隨是何等佛像。
塔寺中佛前者，浮圖及殿堂中佛像供佛，
然後及僧加以呪願，禪定三寶具足令施福圓滿也。 ^579c22

△三、當機獲益脫苦，又二：初、孝子獲法喜，益脫憂愁苦。
orig::  ^579c32

時目連比丘及大菩薩眾皆大歡喜，目連悲啼泣聲釋然除滅。
commentary::  ^579c36

法喜之益，大眾同欣，以各懷報恩之心故。
憂愁之苦，目連頓釋，以慈母必能度脫故。 ^579c40

△二、慈母獲濟度益脫果報苦。
orig::  ^579c42

時，目連母即於是日，得脫一劫餓鬼之苦。
commentary::  ^579c46

積罪重殃，壽同造化，法音方演，果報消亡。
亦如韋提創聞十六觀門，頓悟無生法忍，
慈母既脫苦輪，孝子仍修勝供，增上與樂，於理何妨？
舊云：應至七月十五，供自恣僧，母方脫苦。
恐為未達，只據今文，益顯法門之勝。
other:: 
## 三流通分

commentary::  ^579c48

○三流通分三。初、申請，二、讚答，三、奉行。
今初：
orig::  ^580a10

目連復白佛言：弟子所生母，得蒙三寶功德之力，
眾僧威神之力故，若未來世一切佛，弟子亦應奉盂蘭盆，
救度現在父母，乃至七世父母，可為爾不？
commentary::  ^580a12

君子愛其親，以及人之親，況出世大孝乎？
前以母嬰重苦，痛切肝腸，馳告如來，且求悲救。
今母蒙解脫，為眾重咨，既云得蒙三寶之力，
又云眾僧威神之力者，雖稱三寶，已攝僧伽，
為顯僧寶所存，佛法收寄，故別表之也。 ^580a18

△二、讚答，又二：初、讚許，二、正答。
今初：
orig::  ^580a26

佛言：大善快問！我正欲說，汝今復問。
commentary::  ^580a30

下契群機故大善，上契聖心故稱快。
正欲說而復問，正所謂快問也。 ^580a32

△二、正答又四：一、教起行
orig::  ^580a34

善男子！若比丘、比丘尼、國王、太子、大臣、
宰相、三公、百官、萬民、庶人行慈孝者，皆應先為所生現在父母、
過去七世父母，於七月十五日、佛歡喜日、
僧自恣日，以百味飯食安盂蘭盆中，施十方自恣僧。
commentary::  ^580a36

無論出家在家，富貴貧賤，各有生身重恩，安得不修孝慈之行？
不修孝慈，不但非佛弟子，亦復非人類也。
皆應先為者，不必父母去世，然後為之。
佛歡喜日者，如來應世，本為度生，今自恣日，
眾僧如法相教相諫，展轉相成，能令正法久住。
又檀越得因此修供作福，廣行孝慈，暢佛本懷，故名佛歡喜日也。 ^580a44

△二教發願。
orig::  ^580b8

願使現在父母壽命百年，無病，無一切苦惱之患，
乃至七世父母離餓鬼苦，生人天中，福樂無極。
commentary::  ^580b10

一切行門，願為前導。
既修勝供，須以勝願期之，自得存亡均利，充七世以及塵劫。
是在修願行者，自拓其心量也。 ^580b14

△三教常作
orig::  ^580b18

是佛弟子修孝順者，應念念中常憶父母，
乃至七世父母，年年七月十五日，常以孝慈憶所生父母，
為作盂蘭盆施佛及僧，以報父母長養慈愛之恩。
commentary::  ^580b20

念念常憶父母等，正是教修孝慈。
孝慈之道，正是觀心。
若不以心觀為法供者，徒存空想，縱令晝夜悲號，究竟何益？
若漠然忘念，則非佛弟子，忤逆不孝。
進退推之，必須約觀心釋此文義也。
觀心之義，具如元文。
年年七月十五等，教修事供，不得執理而廢事。
又不得一年修供之後，遂謂父母已度，不復更修。
須知父母恩重無極，須是念念觀理，年年舉事。
未度脫者，令得度脫。
已度脫者，令增勝樂。
方名孝子，始是報恩。 ^580b26

△四、勸受持。
orig::  ^580b42

若一切佛弟子，應當奉持是法，
commentary::  ^580b44

信受名奉，專念名持，即是雙勸修於事理二供也。
應當者，誡勗之辭。
若不奉持，非佛弟子。
以應反顯不應，不應即是律中罪名。
舊所謂制令必行，不行即是違制，亦可屬律藏者是也。
即經是律，益顯其為大乘矣。 ^580b46

△三奉行
orig::  ^580c6

時，目連比丘四輩弟子歡喜奉行。
commentary::  ^580c8

四輩即四眾：一、發起眾；二、當機眾；三、影響眾；
四、結緣眾。歡喜者，三義故喜：一、能說人清淨；
二、所說法清淨；三、所得利益清淨。
今文利益，雖不明於果證，而圓音一唱，密益何窮？
如初為提，謂說三歸五戒，便有無量諸天發大道心，無量諸天得無生忍。
況今殊勝法門，方彈訶於六通聖果，豈僅僅為人天淺津？
經文自略義，必有秘密、不定二種深益也。
佛說盂蘭盆經新疏〔終〕
 ^580c10
