華嚴懸談會玄記卷第二十
collector:: 蒼山再光寺比丘　普瑞集
orig:: 
疏又此四教由三觀起等者，由依假空中淺、
深法門及其觀行優、劣不同，起言、詮說亦有差別，乃為四教。
commentary::  ^239b13

鈔：然依中論，三觀之偈者，出其所宗也。
止觀第一云：智者師事南岳，南岳事慧文禪師，文師用一心。
依釋論，是龍樹所說，即以龍樹為彼宗高祖師也。
是則智者已前但傳觀而已。
依觀立教，智者方周，故但云天台四教也。 ^239b17

▲鈔：三、離、合用之等者，只用初二句成初二教，
名離；通用四句成後二教，名合。
若爾，何以次文今合初二句成初二教？
答：對四句各別，故此名合；若對後通用四句，却名為離。
言如云從假入空下，牒。
疏：此直語因緣所生色、心等為假入，析之無體，方為即空。
或說色、心等從緣，故假；無性，故即入空。
言義同下，以此師所立之義同彼論文。
下皆准知即、離用也。
從空入假者下，我說即是空入，亦為是假。
名此空後，明假深於空也。
即從空出假，權、實施設，故不同藏、通二教直語因緣所生為假。
復從假入中，此次第入，故為別；一心俱入，故名圓。
故云通用四句為別、圓二教也。
問：中論此偈為是何教中收？
答：是圓教兼餘教義。
似此例者，豈可定判？ ^239b25

鈔：言從假入空，析體異者下，已上總明大意，此下別消。
疏文謂觀下，總標；云何下，徵釋。
初析色中有二：初總相分，析一色蘊為十一分，
故色蘊空；又於下，別相析法為空，謂觀一眼清淨色根能造四大、
所造四塵，離八微外，而無色根百法。
鈔云：且能造中地大極微，未來世中而有無限，各各別住。
若為能造時，便遷至現在，七箇合為一微，
而有方分，作用俱起，方名能造。
地大既爾，餘三大亦然。
所造色、香、味、觸皆爾。
如色塵極微，未來世中亦有無限，各各別住。
若合為所造時，便遷至現在，七箇合集一處，方名所造。
色塵既爾，餘三亦然。
每造一塵時，便有一具四大，至如欲界一小色法，有一百四十箇極微所成。
且如所造中有四塵，每塵各有七極微，成四七二十八。
又所造四塵，每一塵中皆有一具四大，
每造一大中有七極微，成還有二十八。
四具四大，足成一百一十二。
兼前所造二十八箇極微，足成一百四十箇極微。
而言微者，是極少義。
或有頌云：極微微金水兔羊牛隙塵。
此為八微，今析故成空。
說此觀行之言，名為藏教。 ^239c8

▲鈔：若云因緣所生下，謂此色根向若有體，不應假緣方有。
既假緣有，故知性本自空。
何須分析，方始空耶？
故云即空。問：此中何以離用初之二句成藏、
通二教，不合用四句耶？
答：藏教明因緣生法猶是假有，更深推究，
要析盡，方得名空。
即成之義尚且難成，況空入假等耶？
是知藏教正唯初句兼次句也。
復何能入三、四句耶？
通教雖體達即空，亦無任運施設權宜化用之假。
雖有中名，終歸空理。
故弘決志云：許有當教假、中二名，未見別理，唯成但空等。 ^239c44

▲鈔：三、觀迤邐者，次第觀察，展轉造極。
言動、寂無二者，約能觀心；遠離空、有者，約所觀境。
所觀遠離空故，能觀心不沉寂；所觀遠離有故，能觀心不動亂。
不寂故，雖廓爾無相，而應動無方；不動故，
雖嚴土利生，而畢竟無相。
依次第觀察之法門，以言宣說故，故云別教。 ^240a14

▲鈔：三觀一心下，以無念之一心寂照居懷，
三一互融而俱存，三一雙亡而無在。
一心通達既爾，念念皆然。
依圓融觀行法門以言顯示，故名圓教。
止觀云：為破二邊，名中；為破次第三觀，名三觀一心。
實無中及一心定相。 ^240a26

鈔：餘師或云等者，劉公等、慈恩慧觀等、
光統等，如次配云：皆局定一經，故為所揀。
故彼師云下，此約部帙，具教多少。
言三藏但者，小乘經設說大乘之義，亦多分小乘義相，故名為但。
即阿含等經、五部等律、俱舍等論，但名小教。
故法華玄義云：三藏客作，但是方便，唯半不滿。
言方等對下，對小而存愚。
法玄藏云：方等彈呵，則半、滿相對。
言般若帶下，廣慧之小；大品領教，帶半論滿。
半則通為三乘，滿則獨為菩薩。
言華嚴兼者，以彼宗迷華嚴一分行布之義，謂兼別說圓也。
言法華無復下，以正直捨方便，但說無上道，故唯圓教。
玄義云：法華富財，廢半明滿。
若無半字方便，調熟鈍根，則亦無滿也。 ^240a36

鈔：淨名云下，言是身無常等者，決擇記約生、
老、病、死配之。緣初起名生，本無今有，故無常也；
老奪盛色，故無強也；病為疾苦所侵，故無力也；
死來滅壞，故無堅也。
此約麤事無常，亦云一期無常。
言速朽之法，不可信也者，此約細相無常，亦云剎那無常。
若悟此生、滅無常，得四沙門果故，即藏教義也。
言不生不滅是無常者，天台疏云：若了諸法非生非滅，
橫計生、滅，故以四句檢生叵得，即無有滅。
是則不生不滅即無常義。
餘義如前。言富樓那章等者，非富樓那為諸比丘說法時，
淨名責云：唯先當入定，觀此人心，然後說法。
無以穢食〔喻如小法〕置於寶器〔喻如大根〕，
無以瑠璃〔喻小乘法也〕同彼水精〔喻大乘法〕。
乃至淨名入定，令諸比丘自識宿命，皆發大意等，正別教也。
反顯大法，小根不預故。
言須菩提章下，斷婬怒癡，乃聲聞也；與婬怒癡俱，乃凡夫也。
大士了婬怒癡即是涅槃，所以不斷不俱。
又即性故不斷，即相故不俱，是則斷之不斷，
不斷之斷，方為真斷也。
言不壞於身，而隨一相者，以聲聞人由滅諸見，
方同無相故；大士達身見空，即是一相也。
又理不礙事，故不壞身；事不礙理，故隨一相。
言不滅癡愛等者，聲聞以癡曀智，要滅癡以方明；
以愛繫心，因除愛而方脫。
大士了達癡愛性空，即明脫也。
又明與無明，性無二故，不滅癡而起於明；
了本無縛，真解脫故，不滅愛而起於脫。
又彼疏云：不斷等二句，了惑即性，為集諦；
不壞等二句，悟陰即理，為苦諦；不滅癡起於明，
漏即無漏，為道諦；不滅愛起於脫，縛本無生，
今則無滅，為滅諦也。
是為無作四真諦，圓教義也。
而抄言等者，等取以五逆相而得解脫，
亦不解脫；不縛以真隨妄，緣而即性，故得解脫，亦滅諦也。 ^240b14

▲鈔：般若部中唯有三教下，問：前云般若帶小說大，
既是帶小，豈無藏教耶？
答：般若帶小說大，小是通教之小，非藏教之小，故無也。
有通教者，三乘皆學般若故；有別教者，
雖廣說佛德，二乘無分故；有圓教者，有色即空等義故。 ^240c24

鈔：涅槃十仙，果證羅漢者，彼經三十九及四十云：
闍提首那等十仙外道聞佛說常、樂、我、
淨，聚眾白阿闍世王。
王領外道同見佛，論議，各各詞屈，求法出家。
十仙者，一、婆羅門闍提首那，二、梵志婆私吒，
三、梵志先尼，四、梵志姓迦葉氏，五、梵志富那，
六、梵志淨名，七、犢子梵志，八、納衣梵志
〔上八皆證阿羅漢果〕，九、弘廣婆羅門〔發菩提心〕，
十、須#CB02494;陀羅〔亦證阿羅漢果〕。
彼疏云：初二人邪見外道，一切法皆自然有，亦邊見攝。
弘廣及須#CB02494;戒取外道，
弘廣執取乞食為道，須#CB02494;執取苦行為道。
問：既皆外道，何以速能得道？
答：止觀云：若福德法，昇天甚易，取道則難；
見是慧性，沉淪亦易，悟道甚疾。 ^240c34

▲言具於四教者，會解十仙一發大心。
然從多分云皆證阿羅漢果，即唯當藏教，
餘略不指寂照，則十仙之中自具四教。
謂淨名梵志求法，佛說：捨故不造新，是人能知常與無常。
梵志云：已知已解。
佛徵：云何知解？答云：故名無明與愛，新名取有。
若人遠離無明愛，不作取有，真實知常無常，半月後得羅漢果。
即藏教也。須#CB02494;陀羅求法，
佛答：一切法皆是虗假，隨其滅處是名實相，乃至三乘觀故得三乘菩提。
即通教也。弘廣婆羅門問法，佛答云：八聖是真，涅槃是常。
如一城無孔竅，唯有一門。
其守門者聰明有智，善能分別，可放則放，可遮則遮。
城喻涅槃，門喻八正，守門喻佛。
婆羅門言：如來善說微妙法義，我今實欲知城知道，
自作守門，乃至此賢劫中當得作佛。
此別教也。犢子梵志問法，佛答：若人修習止觀，得十地乃至首楞嚴三昧無上菩提。
此圓教也。
orig::  ^241a10

疏又更以四種化儀收之者，上以義類分判一代時教，
今又判一代時教有四種化生儀軌法式，
此總判部帙漸說、頓說等。
言收之者，以此四儀收前四教，故頓儀收圓、
別二教，餘三儀各具收四教。
然智者於妙玄初亦同南中諸師，唯立頓、
漸、不定三教，後方開於不定，復成祕密，故有四義。
問：探玄云：一、三藏教亦名小乘教，二、通教亦名漸教，
三、別教亦名頓教，四、圓教亦名祕密教。
其故何耶？答：復是一理，亦但傍義立名。
雖有六度菩薩說在小乘，故從藏入通名漸、
別，望直入大乘名頓、圓。
以聲聞如聾如盲，故名祕密，無執一文為定也。
commentary::  ^241a44

鈔：二、始從鹿苑，終至鶴林，三乘、一乘並稱為漸者，此與四教儀異。
彼云：漸教者，即以阿含、方等、般若為漸教，不至法華說。
法華云：開前頓、漸，會入非頓非漸等。
今鈔意者，天台頓、漸二儀既用前劉公等義，劉公所立漸義本如是故。
又況智者妙玄第十釋漸教相云：如涅槃經十三云：
從佛出十二部經，從十二部經出修多羅，
從修多羅出方等，從般若出涅槃。
如此等意，即是漸教相也。
又始自人、天、二乘、菩薩、佛道，亦是漸也。
即以五味，皆名為漸，故至涅槃，皆稱漸教。
不入，則四化儀教收經不盡也。 ^241b18

▲鈔：然此二教下，問：此頓、漸二教本是劉虬所立，何故疏云同前岌公？
故此答也。意云：以南中諸師於頓、漸外加不定，
以為三教已，復於漸中開之。
初開有三：〔對唐三藏等，故云初開之。〕
謂有相、無相、常住，即是岌公所立。
此開漸儀中所收藏教同彼有相，通教同彼無相，
別、圓同彼常住，以常住教有圓融、歷別二儀故。
劉虬所立頓教，岌公亦許立之。
若指劉公，頓義可同。
漸中既分五時，義乃多別，故云漸、頓如前岌公。
或可劉公唯頓、漸二教，岌公兼有不定。
今天台亦有不定，故唯指同岌公頓、漸也。
立不定教，唯有多師。
然漸中開、合，岌公首有名字，故指同也。 ^241b38

▲鈔：而與前不定不同者，前約時，前、後、
大、小不定；此約隨說，一法、二根互聞不同。
即本質教不定大、定小，二根互知，影像亦不定也。
互不相知者，但影像教上有祕密之義也。
問：若大、小互之，何有別教？
答：聞小者，但總相知。
彼人聞大，何能委知其法門？
縱許皆知，自亦無分。
問：大、小互不知，何有通教？
答：聞大者，一類通教法門不遮，廣慧二乘亦修學故。 ^241c12

▲鈔：大師判教本意如是者，以荊溪禪師已來，
但以法華為非頓非漸，故於今宗大師本意也。
後來宗徒失天台之本意也。
致使四儀不收，盡一代時教也。 ^241c26

▲鈔：又詺圓教，亦名為頓者，此約化法中圓即頓。
以非漸次，歷別為頓，即圓融之義名鈍。
故彼釋名云：圓謂圓明，乃至圓頓。
〔同前。〕故名圓教。若化儀中頓，不得即圓，唯是頓義也。
言止觀云者，證成圓即是頓。
以彼立三重止觀：一、漸次，二、不定，三、圓頓。
釋第三云：菩薩聞圓法，起圓信，立圓行，
住圓位，以圓功德而自莊嚴，以圓力用建立眾生等。
皆華嚴、賢首品意也。 ^241c32

▲言華嚴為頓。頓者，上頓字化儀，下頓字化法圓，即是頓義也。 ^241c46

▲法華名漸頓者，漸字化儀，頓字化法，亦圓即頓義也。
以是下，釋成，可知。
然法華補注義師破此義云：根本聞是法華一乘圓頓止觀，
清涼棄之，別立華嚴名為頓頓，形斥法華謂之漸頓，
遂立三重止觀之外，別立一種頓頓觀門。
乃棄於法華根本之實，而隨華嚴兼別之權，
抑實揚權，何有利益？
以天台判四時頓漸，並是所生枝末之法，
清涼不曉，却立華嚴以為頓頓，豈非乃是隨於末見耶？
又華嚴歷別及以圓融，經文顯然，妄謂頓頓一槩圓融。
法華開顯微妙一乘，謬言漸頓劣於華嚴。
〔上全是彼破文〕會解評曰：義師為曾見此中頓頓義故，
作此破者，是不曉清涼之意，可謂大無識度也。
若曾不見此文而破者，妄生破斥無根之談，是可笑也。
此中清涼出汝天台大師之本意，何曾自教中別立頓頓觀門？
頓頓觀門却是汝自宗立也。
若清涼自宗華嚴圓教，具圓融行布同別二門十十無盡，
汝宗三觀三諦之圓，尚但唯得同之一門，況欲與之齊耶？
今明頓頓是汝宗大師本意，以汝後人不識汝大師本意，
以法華為非頓非漸，故特出大師本意爾，何以妄救耶？
又汝若以華嚴為末者，玄義辨二經十異竟，
結云種智法界等無差別，豈以華嚴法界無末耶？
又智者既以華嚴為頓教，餘經為漸教，
開頓說從華嚴，開出漸教令漸入頓，會漸還入頓教，即法華也。
又判漸教五味皆漸，涅槃在法華之後，
說正當第五味，豈非法華亦漸耶？
若法華非漸，屬何化儀所收？
若言化儀唯收枝末者，則四儀有攝經不盡之失，法華亦有無化儀失也。
當亡情體之
orig::  ^241c48

疏：義似小濫者。約刊定意，教義實有濫；
約下會通，故云似也。
commentary::  ^242b8

鈔：特違至教失者，即法華云：不得親近小乘三藏學者。 ^242b12

鈔：文有四節下，一、出三藏下，通濫涉大乘失，
特違至教失；二、立三藏下，稱通濫涉大乘失，
及不定失；三、明後三下，通大無三藏失；
四、明不名下，別通不名小乘難也。
已知總意，次別消文。 ^242b16

▲言濫涉之失，不在於己者，此但假設出意，
若作此救，亦未免過。
故前云正許初失，以難中故。
今推過不在己者，以依二論故。 ^242b22

▲若有難言下，二師異說。
一云：言隨自宗者，隨小乘自宗。
隨他宗者，隨大乘他宗。
以大乘傍呼彼小乘名三藏，非共許名也。
一云：自宗即大乘自宗，呵彼之語，名為小乘。
他宗即是小乘隨他小乘宗中讚美之言，故云三藏。
既大乘隨小乘云三藏，則非大小共立三藏名也。
二釋之中，前解似勝。
若依後義，則不成難。
大乘既隨小乘他宗名三藏，小乘自論亦名三藏，豈成違耶？
今以大乘名三藏者，是隨他大乘中宗說，豈小乘自宗亦名三藏耶？
故成難也。思之。故今答意云：若智論中三藏名是隨大乘他宗名，
爾成實論是小乘，云何亦言我今欲說三藏中實義？
此三藏名豈是隨他大乘宗耶？
由此義故，濫涉之失亦不在己。 ^242b28

▲言即由上義，不違至教者，即由上智論及成實論皆但云三藏，
無小乘言，故不違法華至教也。
或法華言小乘三藏，亦但如智論隨自他宗立名，
非是以小乘言揀異大乘，故不違至教也。 ^242c4

▲言以羅什等者。
問：上說智論隨自他宗何干法華，而會云不違至教耶？
故此答也。或可唯依智論隨他宗云三藏，
今欲成文，故加小乘爾。
問：為欲成文，何不加於三藏之義，而特加小乘二字耶？
小乘之過下。答也。
不訶所詮三藏，但責狹小之心，故加小乘二字爾。 ^242c12

鈔：亦猶五塵皆色等者，五塵通具變礙義，故總稱色也。
而眼所緣者是可見有對，由麤顯故，獨得總名；
餘者是不可見有對等，不顯著故，各受別稱。 ^242c24

▲鈔：言即涅槃第二等者，彼經云：譬如國王，闇鈍少智。
有一醫師，性復頑嚚，而王不別，厚賜俸祿，
療治眾病，純以乳藥，亦復不知病起根源。
雖知乳藥，復不善解。
或有風病、冷病、熱病，一切諸病，悉教服乳。
復有明醫，曉八種術，善療眾病，知諸方藥。
從遠方來，却為王說種種醫方。
王聞，敬信。舊醫癡騃，驅令出國，令眾斷乳，
以種種藥療治眾病，皆得安樂等。 ^242c28

▲鈔狗等戒者下，鈔云：十住毗婆沙云：
多知外道有持牛戒者、鹿戒者、狗戒者、
馬戒者、象戒者。釋曰：此皆外道所持惡戒，
通由二因，生此妄計：一、由天眼見有眾生從鷄、
狗等，即生天上故；二、由非理尋思，妄生此計。
婆沙一百四十四：有二外道：一名布剌拏憍雉迦，
受持牛戒；二名頗制羅棲你迦，受持狗戒。
二人異時往詣佛所，種種愛語相慰問已。
時布剌拏先為他問：此棲你迦受持狗戒，
修學已滿，當生何處？
世尊告曰：汝止，莫問！
復再三請。佛以慈悲告言：諦聽，受狗戒！
若無缺犯，當生狗中；若有缺犯，當墮地獄！
聞佛語已，悲泣哽噎，不能自勝。
世尊告曰：吾先告言：止，不須問！
今果懷恨。時布剌拏白言：不以此人當生狗趣，故我悲泣。
然我長夜受持牛戒，或恐亦當爾耶？
唯願大悲，為我宣說！
世尊告曰：〔准前應知。〕
此等皆由不了真道。
婆沙又問：云何受持狗戒、牛戒，名無缺犯？
答：一如狗法，一如牛法，名無缺犯也。 ^242c44

▲鈔：十善道者，不殺，不盜，不邪染，不妄語，
不綺語，不惡口，不兩舌，不貪，不嗔，不邪見。
鈔：九十五種者，薩婆多部律說：外道六師，
各有十六種所學法：一法自學，餘十五種各教十五弟子。
師徒合有九十六外道，一種順正，故言九十五種也。
即九十五種外道所說鬼神之法，皆從邪定而起，
或於定中知世凶吉，現神變相也。 ^243a28

▲鈔：四、無量者，即慈、悲、喜、捨。
此四定為生色界因，亦能發天眼、天耳、
它心、宿住、神境五通也。 ^243a40

▲鈔：言因身邊見下，執五蘊身為我、我所，
是名身見；執身常、斷，是名邊見。
由計我身既有斷、常，故起斷見，撥無因、果也。
次正慧中見我身而有斷、常，必有因、果相生，
故起世智，說有因、果也。
然上舊醫各有邪、正三學者，全乖正理，
名邪；似鄰內教，名正。
智論云：十善戒，佛不出世，世常有之，故名舊戒。
凡夫亦修八禪，故名舊定等。
對今佛出，故稱舊也。 ^243a44

▲鈔：言即是新醫從遠方來者，〔經文如上。〕
彼疏云：明醫喻佛能宣治法，故說為醫。
曉八術者，一、知病體，喻佛知煩惱輕、重；
二、知病因，喻知煩惱起因，謂不正思惟及邪師教；
三、知病相，喻知煩惱相，如瑜伽說貪心即下，
慢心即上等；四、知病處，喻知煩惱起處，
謂順、逆境等；五、知病發時是如是病，喻知煩惱起時，
少時，老時，貧、富，寒、熱，饑、飽時；六、知其藥體，
喻佛知不淨觀等；七、知此藥治如是病，
喻如不淨治貪欲等；八、知禁如是病，忌如是食等，
喻知不淨觀時，不應取彼順情境等善療知方。
八種差別，如阿含中具說。
言從遠方來者，真理難見，喻之為遠；應能隨感，故名為來。 ^243b10

鈔：五種得戒者，一、善來得，謂佛命善來比丘時，
爾時得戒，即尊者耶舍。
二、見諦得，謂五比丘：一云此時得，二云見諦已後為受。
從見諦為名，初解為勝，受時未有僧故。
然唯初非後，後已有僧故。
三、三歸得，六十賢部共集受戒等。
部者，類也。此六十人是尊者耶舍少小朋友，
聞尊者耶舍歸佛出家，遂亦出家。
聞三歸時，即得具戒。
四、八敬得，即敬受八法，謂大愛道尼。
此時未有尼故，唯此一人或及眷屬五百同得。
已後不得，以有尼故。
〔八敬如前。〕五、羯磨得，此云辦事，能成辦一切比丘、比丘尼僧事故。
即中國十僧、邊國五僧羯磨，方得戒也。
言一切律儀者，律者，法也；儀者，式也。
無作、有作者，舊譯也。
新云有表、無表。依俱舍說：一師云：表色有變礙，無表隨彼亦受色名。
第二師云：所依大種變礙，故無表業亦名為色也。
涅槃云：菩提王子意疑比丘善心受戒，至惡心時失比丘戒。
佛言：戒有七種，從於身、口有無作色，以是無作色因緣故。
其心雖在惡、無記中，不名失戒，猶名持戒。
以何因緣名無作色、非異色因、不作異色因果？
釋曰：此有兩重答問之意。
前答不失戒因，因無表故；後非異色因下，自釋無表得名色所由。
言非異色因者，明以色為因，不是異色之外別為因也。
言不作異色因果者，特明作色果也，不作異色之外別物之果。
既以色為因，不異色作果，故無表戒得成色也。 ^243b34

▲言如五部毗尼者，如前所引。 ^243c32

鈔：八背捨者，一、內有色，外觀色背捨；二、
內無色，外觀色背捨；三、淨背捨，身作證；
四、無色定及滅受、想定為八背捨。
止觀云：斷惑究竟，名解脫。
若惑未盡，定未備，但名背捨。
背者，厭下地及自地淨潔。
五、欲捨者，捨是著心故。
或果中說因語。八解脫為八背捨，義亦可通。
弘決十四云：若言背捨、解脫但名異者，
乃成大妨，違婆沙等故。 ^243c36

▲言九次第定者，四色、四無色及滅盡定為九。
行者自試其心，不令異念得入。
於此功德，心柔輭，善斷法愛，故能心心相次。
如智論第二十四卷聲聞法中說。 ^243c48

▲言發六神通者，百法鈔云：六通以慧為體，故依定發也。
且初明天眼、天耳通者，先要得四禪定。
修加行時，於近色聲而作遠想，於遠色聲而作近想。
障內者作障外解，障外者作障內解。
問：若爾，應成顛倒。
答：以不妄分別，實計為內外等，故非顛倒。
由此加行極淨修持，至成滿位，勢力所引，
法爾便能依根發通見聞，障內、障外，遠、
近色、聲。二、辨他心通者，於加行時，先觀他人善、
惡二色，比擬他心善、惡二事。
由此加行極淨修持，勢力所引，至根本位。
若觀他心時，變起依心相分，即於如是相分之中，
便能達於他人之心善、惡等事。
三、明宿住通者，於加行時，先要假想於過去一生、
兩生，或大、或小，住胎、出胎，善、惡等事。
由此加行極淨修持，勢力所引，至根本位。
正發通時，法爾能現過去等相，於相分中而能觀達過去一一生事。
四、明神境通者，於加行時，想於自身，如同飛華，輕舉自在。
由此加行修持圓滿，勢力所引，至根本定位。
任運復能發生神通，飛騰虗空，若鐵、若金不能障礙。
五、辨漏盡通者，隨三乘性，於加行位作四諦、
十二因緣、三性、三無性等觀，伏除二障。
由此加行修持圓滿勢力，所引後至根本定位，任運能生漏盡通法。
問：如是六通，於後四禪八定之中，是何等定能引發耶？
答：有大小乘所說各別。
若小乘說，前五通依四禪根本定起，以勢力廣大能引發神通。
未至、中間慧多而定少，四無色定多而慧少。
若漏盡通，四禪根本、未至、中間、下三無色皆能引起，皆許有無漏。
若大乘說，前之五通與小乘同。
若漏盡通，上二界八地總有，以有頂地遊觀，無漏不無等。 ^244a6

鈔：身、邊二見者，唯識云：薩迦耶見，謂於五取蘊執我、
我所，一切見趣所依為業等。
彼疏云：具云薩迦耶達利瑟致。
經部云：薩是偽義，迦耶是身，達利瑟致是見。
身是聚義，即聚集假。
應言：緣聚身起見，名為身見。
薩婆多云：薩是有義，迦耶等如前。
雖是聚身，而是實有身者，即是自體異名，應云自體見。
大乘云：僧吃爛提底薩，便成移轉義。
以心上所變之法，故言移轉身見。
依五蘊起此我見，諸見得生，執斷、常，名邊見。 ^244b24

▲言六十二見者，對法第一云：如計色是我，
我是色，色屬我，我在色中，一蘊有四，五蘊有二十句，
三世各有二十，為六十加身，即我見、我異身見為六十二。
又計常、無常等為六十二見。 ^244b40

▲言十一智者，離世間品疏云：一、法智，
二、比智，二、它心智，四、世智，五、苦智，六、集智，
七、滅智，八、道智，九、盡智，十、無生智，十一、如實智。
止觀云：世智、它心智照俗，八智觀真，如實智觀中道。
問：法華釋籤第四云：大品說十智小乘，第十一智屬大乘。
答：此是局義。次云：大、小通立如實智。
今依通義，故亦緣小乘中道。
此是天台意也。 ^244b46

▲言三、無漏根者，迴向疏鈔引俱舍說：
一、未知當知根，謂在見道八忍、七智。
如苦法忍，與疑得俱，未知苦諦，名未知；
後至智位，必當知故，名未知當知根。
如苦忍既爾，餘七忍亦然。
中間七智雖能證知，良由知諦未遍，中間起故，亦名未知當知。
於已知根道有增上用，見道引修道，故名根。
二、已知根，從道類智已去，乃至金剛喻，定皆修道。
上、下八諦總已知竟，無未曾知，但為斷除迷事煩惱、
貪、瞋、癡、慢四隨眠故，於四諦境復數起智知，名為已知。
於具知道有增上用，引無學，故名根。
三、具知根，在無學道，謂盡智、無生智，作知己已知之解，
故名為知；有此知者，名為具知。
於涅槃有增上用，由具知根〔心得解脫，
心若解脫〕方證涅槃，故名為根。 ^244c12

鈔：法句經者，後經六度，皆融至空寂。
今唯證三學，但引二偈以證戒、定耳。
如施云：說諸布施福於中三事空究竟不可得施福如野馬。
忍度云：若見嗔恚者以忍為鞿鞅知嗔等陽焰忍亦無所忍。
進云：若起精進心是妄非精進若能心不妄精進無有涯。
般若云：森羅及萬像一法之所印云何一法中而生種種見。
一亦不為一為欲破諸數淺智之所聞見一以為一。
其戒、定二偈，如鈔言無智無得，即般若心經意也。
或暗用法句經，一亦不為一，即是無智亦無得也。 ^244c38

▲言般若無知者，即肇公般若無知論意也。
既般若無知，何有慧相可得？ ^245a8

▲言意融三者，融其執定相三故。 ^245a10

▲鈔一一法門下，此以三學既皆不離法性，又以一性統之。
三學中別明一一法及自餘一一法，豈定別耶？
亦不令其無礙。以是別教歷別修故，不同圓教；
明無礙故，不同通教；融至空故，不同藏教。
三學迢然，故論云下，起信論也。
五欲，謂色、聲、香、味、觸。
此皆能令有情起貪欲過，故名五欲。
以知等三句，皆是解；隨順等三句，皆是行也。
論中亦說六度，今唯證三學，但引三度也。 ^245a12

▲言等者，等取諸經似此者故。 ^245a26

鈔：三、僧祇劫者，從初發四弘願：一、未度者令度，
緣苦諦；二、未斷者令斷，緣集諦；三、未安者令安，
學法也，緣道諦；四、未得果者令得果，緣滅諦。
且第一僧祇，如釋迦菩薩，從古釋迦佛所，
至罽那尸棄，此云寶髻佛，值七萬五千佛。
初劫滿，離女身及惡道，識宿命，惟望二乘。
當五停心，總、別念處，以慈悲心行六度，名外凡。
第二僧祇，自尸棄佛至燃燈佛，值七萬六千佛，名劫。
當暖位解，修六度，名內凡。
第三僧祇，自然燈至毗婆尸，此云勝觀佛，
值七萬七千佛，名劫滿，當頂位修六度。
故俱舍云：八十中大劫。
此後更有百大劫修佛相好。
然釋迦菩薩由精進故，超過九劫，唯九十一劫修相好成。
言別修六度各有滿時者，如尸毗王代鴿檀滿，普明王捨國尸滿。
羼提仙人，為歌利王割截，無恨忍滿。
〔如常可知。〕大生太子，抒〔神與切，訓除也，
酌也，酌海水也。〕海進滿。
尚闍黎鵲巢，頂上禪滿。
劬嬪大臣，分閻浮提七分，息諍智滿。
即菩薩大心思惟分別也。
此是事禪智，但能伏惑故。
此六度滿，望聲聞位，是下忍位也。 ^245a30

▲言皆是有漏者，以三祇六度滿望聲聞位，方當下忍位。
次入補處，生兜率天，托胎、出家、降魔，安坐不動，為中忍。
次一剎那入上忍。
皆是有漏，故云未入見道。 ^245c6

▲言以無常狼者，此約喻顯法。
毗奈耶雜藏事云：昔有國王，號曰重興，
曾於一時欲試諸臣誰有智慧，便以諸羊，
人與一口，敕令看養，肥盛其肉，不得有脂。
諸臣無智，皆養令肥。
時有一臣，名為大樂，頗有智能，與羊飲食，
食令其飽，然後刻木以為豹狼，時來恐怖。
羊雖得食，而肥怖故，乃無脂也。
法中菩薩亦爾，以無常、苦、空狼令結使，
脂消諸功德，肉肥能伏惑障，皆名有漏。 ^245c12

▲言直至菩提樹下等者，以降魔安坐已在樹下，
次進一剎那入世第一位，即發真無漏見道成佛也。
準俱舍、婆沙意云，謂下八地修惑，初修禪時先已斷竟，
唯非想一地九品見思全在，故入無漏見諦時與見惑一時頓斷也。
十六心斷見惑，十八心斷非想一地思惑，
故合三十四心一坐之間，故名一時。
若智論云，下地諸惑因時未斷，至樹下時乃以九地九品思惑通名一九，
下八地俱生惑雖六，行事觀伏猶未名斷，
故三藏菩薩位同凡夫，以九無間、九解脫合為十八，
見道中八忍、八智合十六心成三十四心。
今準俱舍等說也。
兼智論意故有等言，以前言皆是有漏，密顯智論意也。
若因中已斷下八地思惑，豈皆有漏耶？
故雙存二意。言涅槃中下，第二十一卷，
詺二乘執此為實成，故云二乘曲見也。
orig::  ^245c28

疏故藏、通、別、圓之義下，此由四教立義名定。
如三藏正目初教，餘三教皆有戒、定、慧故；
如無生理正是通教，別、圓亦顯此故；如道種智是別教，
餘教皆有此智故；如一切種智是圓教，餘三亦說。
故但名同隨教，詮顯義別，故四教名、義不得互顯也。
大意如此。
commentary::  ^246a10

鈔：雖有同稟等者，雖同稟無常，乍似通教愚法。
二乘聞無常，一生得發真智斷結，乃至便入涅槃，可是稟教見無常理。
藏教菩薩三祇猶不發智斷結，豈見無常之理？
故雖皆無常，通義不成。 ^246a20

▲言雖為菩薩別說下，謂雖明菩薩四弘六度有似別教，
而不詮如來藏恒沙功德之別理，不斷所知障之別惑，
由依生滅四諦之理起於智解，斷煩惱障，何得名別教？ ^246a26

▲言雖說一切種智下，謂雖說此智，而不得因果無礙故。
又但照真俗各別，不能無礙，契於中道故。
何得名圓？故止觀云：三藏但明二諦，菩薩初心中緣真伏四住，
令煩惱脂消，功德身肥，百劫種相好，獲五通，得法眼照俗。
後三十四心斷見思，但有中道諦，名無別體。 ^246a34

▲鈔：雖說三藏下，有定、戒、慧，三名異故；
而融至空寂，無三迢然故。 ^246a46

▲言已得故者，謂前三藏教已立其名故。
或依漸儀從藏入通，故云已得，即從新得之勝彰名。
雖說道種智，而只照界內有漏俗諦假有，不照如來藏恒沙出世功德故。
雖說一切種智，而只照俗有真空之二諦，不照契中道不思議之二諦故。
亦不因中即具一切種智。 ^246a48

▲鈔雖說三藏下，亦有三藏名故。
而恒沙佛法皆依法性，無量戒、定、慧順法性修，
異於小乘，不契法性，名生、滅三。
雖說無生空理，有似通教，而是不可得空。
問：通教空理，豈許可得？
答：彼不可得，只是但空。
今非但空，二乘同見，唯菩薩可證空性真勝義故。
纂玄記云：依四教所斷之惑而說四空：
一、藏教由析法，故名為斷空；二、通教由體法，
故名但空；三、別教由三觀迢然，故是不可得空；
四、圓教由三觀一心，故名不思議空。
雖說中道一切種智，亦不許因、果圓融故。 ^246b12

▲鈔雖說三藏下，言皆約真如等者，雖有三藏之名，
皆約真如等，性本具故，渾無障礙。
或稱性修學，亦三一無礙故。
雖有真空之理，似於通教，而即佛性真空等故。
雖說歷別階位法門，而一位具足一切位故。 ^246b30

鈔迷其行布，謂為別教，但取圓融以為圓教等者下，
疏：問：云何為地前顯圓融德，地上行布彰劣耶？
答：顯一乘故。云何顯耶？
三乘之位，地前行布，地上圓融。
今一乘位，地前、地上俱有行布、圓融。
若俱雙辨，則前、後不異。
若地前行布，地上圓融，則全同三乘，前淺，後深。
又似行布、圓融各別教、行，不知法性教、
行非即非離，故於地前但顯圓融已過三乘，地上多明行布以顯超勝。
勝相云何？謂賢位始、終，圓融自在。
登地已去，則甚深，言所不至。
若不寄位，何以顯深？
不包三乘，何以顯廣？
故虗空鳥跡，跡跡合空；大海十德，德德皆海。
地地之中具攝諸地功德，文文之內皆云：
若以殊勝願力，復過於此，不可數知。
剛藏俟五請方說，世親以六相圓融，意在斯矣。
又云：地前乃我地之前，安得云深異於地上？
此正破天台也。以彼不得華嚴一乘之意，
將圓融、行布離成二義，故失圓宗。 ^246b40

▲鈔若與之者下，與者，縱也，即將固奪之。
必固與之，則別教之名、行布之名不同，故云名異。
皆是歷別之義，故云義同。
故無大過者，此雖與之，亦顯非不有小過也。
此有二過：所立圓教不該行布，但得圓融，
一過也；華嚴本宗唯一圓教，而云兼別，二過也。
orig::  ^246c22

疏：唐初海東元曉者，姓薛氏，東海相州人也。
艸髮之年，慧然入法，隨師稟業，遊處不常。
勇擊義圍，雄橫文陣，仡仡然，桓桓然，進無前却，彼土謂之萬人之敵。
嘗與湘法師入唐，厥緣既差，息心西往。
無何，言語狂逸，舉措乖疎，同居士人酒肆倡家，
若志公持金刀鐵錫，或製疏以講雜華，
或撫琴以樂祠宇，或閭閻寓宿，或山水坐禪，
任意隨緣，都無定驗。
時國王置百座講仁，王徧搜碩德，本州具以名望舉進之。
諸德惡其為人，譖王不納。
未幾，時王夫人腦嬰腫，醫工絕驗，祈禱無靈。
俄有巫覡曰：苟遣人它國求藥方瘥。
王發使泛海，入唐求醫。
溟漲中，忽見一翁由波躍出，登舟邀使入海，
見龍王名鈴海，謂使者曰：汝國夫人是帝青第三女也。
我宮中先有金剛三昧經，今託仗夫人之病，
為增上緣，欲附此經，彼國流布。
於是特三十來紙，重沓散經，付授使者。
復曰：此經處渡海，恐罹魔事，今持刀裂使者腨腸而內于中，
用蠟紙謄之，以藥傳之，其腨如故。
龍王言：可令大安聖者銓次綴縫，請元曉法師造疏解釋，夫人疾愈無疑。
龍王送出海面，正遇入唐船迴，遂登舟歸國。
王聞歡喜，乃召大安聖者粘次焉。
大安，不測之人也，形服特異，每在市鄽，
擊銅鉢唱言大安大安之聲，故號之也。
安曰：速將付元曉講得，餘人則否。
時曉在湘州，謂使者曰：此經以始本二覺為宗，
為我備角乘，將按几在兩角之間，置其筆硯，
始終於牛車上造疏成五卷，又造略疏三卷，於黃龍寺敷演。
王臣道俗，雲擁法堂，乃宣吐有儀，解紛可則。
復唱言曰：昔日採百椽時，雖不預會；今朝橫一棟處，唯我獨能。
時諸名德，俯顏慚色，伏膺懺悔焉。
初曉示跡難知，化人不定，或擲盤而救眾，
或噀水以撲焚，或數處現形，或六方告滅，亦盃渡誌公之倫也。
探玄記云：元曉法師造此經疏，立四教等。
言四諦緣起經等者，即四諦經也，各一卷等。
餘小乘經，詮生空理者也。 ^246c34

疏大同天台等者，前二依天台藏、通而小異，
但合別、圓者，以天台以華嚴兼別，今曉公以華嚴總名為滿，
即總是圓滿義也。
其梵網名一乘分，是曉公新加，故云大同也。 ^247b4

疏非謂此四下，以法海無邊合見、聞者，猶一滴耳。
善哉，大常！斯言無過。
四、賢首弟子等者，涅槃疏云：學在我後名弟，德從師生名子。
傳云：釋慧苑，京兆人也。
少而秀異，蔚有茂材。
厭彼塵寰，投于淨域，禮華嚴宗法藏為師，陶神練性。
未幾，深達法義，號上首門人也。
有勤無墮，內、外該通，華嚴一宗尤成精博等。 ^247b12

疏四者、初心菩薩者，彼論具云：四者、初發菩提心菩薩，
即三種空亂意菩薩：一、有法斷滅，後時得涅槃；
二、以空為有；三、離色等法，別更有空。
皆失空如來藏修行等。 ^247b24

疏：二、謂小乘等者。
彼以不變為一分，隨緣不變為具分，生空為半字，二空為滿字。
是則第二教於一分不變中唯得生空、
半字；第三具明二空為不變、滿字，未許隨緣復名一分。
則二、三兩教一分之言雖同，而不變一分中半、
滿寬、狹有異；第四具明隨緣、不變并二空理，故云具分及滿也。
言廣如彼說者，即刊定記也。
commentary::  ^247b32

鈔：彼疏又明等者，由所詮義別，能詮成異。
言次一法性分顯者，生空不變一分顯故；
三即分隱者，二空隨緣不顯故；四即全顯不變隨緣故。
問：法性是一，云何分四教耶？
法性雖一下，答也。
言若約乘下，以乘收束。
言多同光宅者，二、三兩教皆三乘故，四即一乘。
此約根與所詮法性而立，彼約時及乘立，故小異也。 ^247b44

鈔：九流七經者，九流如前。
七經者，古以易書詩禮樂春秋為六經。
至秦焚書，禮樂經亡。
今以易書詩禮春秋為五。
然禮有周禮儀禮禮記曰三禮，春秋有左氏公羊#CB01919;梁三傳，
通為九經。今云七經者，應開三禮為三，
合三傳為一，故有七經也。
或可於五經之上加孝經論語也。 ^247c10

▲鈔：或十宗等者，法苑中依瑜伽、顯揚敘，外道有十六宗。
今脫其六字。或可十一宗以下，合九十五種外道，通為十一宗也。
一、數論宗，二十五諦等。
二、勝論宗，六句法等。
三、塗#CB01926;外道，并諸婆羅門共計自在天是萬物之因。
四、圍陀論師，計從那羅延天臍生大蓮華，華上有梵天祖翁等。
五、安茶論師，計世間最初唯有大水，時有大安茶出生，
形如鷄卵，金色。後為二段：上為天，下為地等。
六、時散外道，計一切物皆從時生。
七、方論師，計方生人，人生天、地，滅後還入於方等。
八、路迦耶論師，計色、心等法皆極微所作。
九、因力論師，謂虗空為萬物因等。
十、宿作論師，計苦、樂、報皆隨往日本業等。
十一、無因論師，計一切萬物無因無緣，自然而生等。
具如下宗趣中明。
今舉其大數云十耳。 ^247c20

▲鈔：富單那，此云滿。
迦葉云飲光。末迦棃云常行，不暫住故。
俱奢棃云牛舍，母生處也。
刪闍夜云圓勝，自稱我最圓勝。
毗羅胝云空城，母生處也。
阿耆多云無勝，弊衣者，著麤弊衣，故以名也。
迦羅鳩 #CB00501;云默領，隨人問也。
迦旃延云云剪髮。
尼揵陀云無繫，以裸形故，是出家外道總名。
若提云親友。 ^247c48

▲六師之計，具如涅槃說。
彼云：富樓那〔即富單那也〕說：無無黑業，
無黑業報；無白業，無白業報；無黑白業，
無黑白業報；無有上業及以下業〔即今無君臣父子等也〕。
二、末伽棃說：一切眾生身有七分。
何等為七？地、水、火、風、苦、樂、壽命。
如是七法，非化非作，不可毀害，如伊師迦草；
安住不動，如須彌山；不捨不作，猶如乳酪；
各不諍訟，若苦若樂，若善若不善，投之利刀，無所傷害。
何以故？七分空中無妨礙故。
命亦無害。何以故？
無有害者及死者故。
無作、無所記、無聽、無有念者及以教者，
常說是法〔今云不由行業，性自有之，即七分定故，不可改易也〕。
三、刪闍夜說：一切眾生若為主者，自在隨意造作善惡，悉無有罪。
如火燒物，無淨不淨〔下取意引〕。
如地普載，如水俱洗，如風能吹，乃至如秋髠樹，春則還生。
雖則髠斫，實無罪。
一切眾生亦復如是，此間命終，還生此間。
以還生故，當有何罪？
一切眾生苦樂果報，悉皆不由現在業果。
因在過去，現在受果。
現在無因，未來無果。
以現果故，眾生持戒，勤修精進，遮現果惡。
以持戒故，則為無漏，盡有漏業。
以盡有漏業故，眾苦得盡。
眾苦盡故，便得解脫。
四、阿耆多說：若自作、若教化作，若自斫、
若教他斫，若自炙、若教他炙，自害、他害，
自偷、他偷，自婬、他婬，自妄、他妄，自飲酒、
他飲酒，自殺一村一國，以刀輪殺一切眾生。
若恒河南布施、河北殺生，悉無罪福，無施、
戒等〔此計無罪福，應自苦行，即得解脫也〕。
五、迦羅鳩#CB00501;說：若人殺害一切眾生，
心無慚愧，終不墮惡，猶如虗空不受塵水；
有慚愧者，即入地獄，如大水潤濕於地。
一切眾生悉是自在天之所作，天喜，眾生安樂；
天瞋，眾生苦惱。一切眾生若罪、若福，乃是自在天之所為作，
云何當言人有罪福？
譬如工匠作機關木人，行、住、坐、臥，唯不能言；眾生亦爾。
自在天者，譬如工匠；其木人者，譬眾生身。
如是造作，誰當有罪〔由自在天作，故言有無常定，與今第五正同也〕？
六、尼揵陀說：無善、無施，無父、無母，今世、
後世，無阿羅漢、無修道。
一切眾生經八萬劫，於生死輪自然解脫；
有罪、無罪，悉亦如是。
如四大河，所謂辛頭、恒河、博叉、私陀，悉入大海，
無有差別；一切眾生亦復如是，得解脫時，
悉無差別〔此却同今鈔第三，前第三却同今第六鈔也〕。
上依第六地鈔引也。 ^248a10

鈔：破後三教者，但破第三教也。
約總相說，故云後三。
或可即後之第三教也。
言乃有二義者，一、若約下，以分破滿，正破第三教故。
意云：涅槃滿字具二種滿：一、生空、法空義，
二、不變隨緣義。今言唯有不變一分，不應言滿也。
二、有救言下，遮救。
言空者，所謂生死下，意顯涅槃非唯以二空為滿，兼顯妙有隨緣為滿也。
則知涅槃半滿有二用：若對小乘，以生法空為半滿；
若對權教菩薩，則以空、有、具、不具為半滿。
是則即刊定立半滿唯約二空，謂第二教半唯約生空，
第三、第四教滿唯約二空，故成違也。
華嚴懸談會玄記卷第二十
 ^248b40
