
pin:: 維摩羅詰經文疏卷第二〔從「如是」訖「菴羅樹園」〕
commentary:: 
第五明入經文。
今釋通別序者，即為二意：一，釋通序「如是」
等六義；二，釋別序，如「現瑞」。 ^470c41

先釋通序六義者，六義通為眾經之序，
復須為兩義分別：一，總釋；二，別釋。 ^470c43

一、總釋。「如是我聞」者，是佛教阿難等諸大弟子說入佛法相，
《大智論》云：「佛將入涅槃，阿難親屬，愛結未除，心沒憂海。
阿泥樓駄語阿難言：『汝是守護佛法人，
若於未來事有疑者，及時諮決，何為在憂海，如世凡人？』
阿難得念道力，悶心得醒，即以四事請問：
一、佛涅槃後，我等云何修道？
二、問誰當作師？三、問惡口車匿，云何共住？
四、問佛經初首，作何等語？
告阿難：『若今現在，若去世後，依四念處修道。
解脫戒經是汝大師，身業、口業，應如是行。
惡口車匿，依梵法治，若其心輭，復教《那陀迦旃延經》，即得入道。
是我三大阿僧祇劫所集法寶藏，是初應作是說：
「如是我聞，一時佛在某方、某國土、某處所樹林中……」
非獨我法初安「如是」語，過去、未來、現在諸佛，經初首亦安是語。』」
知「如是我聞」六義，即是通序，一切眾經悉安初首。
此之義，亦名遺囑序，如來遺言所囑，以此標經首也；
亦名經前序，三世諸佛經前，皆須安此語也。 ^471a2

問：何故經初安「如是」等語？
惡口車匿，教梵法治？
比丘依波羅提木叉住？
佛法無量，皆得入道，何故但令修四念處也？ ^471a34

答曰：
經安「如是」等語者，為斷疑勸信故，亦為印定佛說，
非弟子及十六種所說故，亦為成行人深信故，
亦為破外人經初以「阿」、「漚」二字標其教首故。
阿、漚者，是謂吉相，邪僻之過，事如《百論》之所具破。
為如是等種種因緣，佛教之初，安「如是」六義也。 ^471a38

「惡口車匿，教梵法治」者，車匿自恃王種出家，
佛在世時，輕諸比丘，不遵眾法，僧法事時，
輕笑言：「如似落葉旋風所吹，聚在一處，何所平論？」
佛去世後，猶自不改，佛令作梵壇擯，謂黜擯也。
亦云「梵壇法治」者，梵天治罪法，別立一壇，
其剋犯法者，令入此壇，諸梵不得共語。
「若心調伏，為說《那陀迦旃延經》」者，令離有、
無，中道為說，即入初果也。
一家明三藏教立非有非無門，異於三門，意在此也。 ^471a48

「教諸比丘，依波羅提木叉住」者，波羅提木叉，
此翻保解脫，亦云報解脫，亦云處處解脫也。 ^471b16

問曰：毗尼明時食、時衣等，多非正義，那得云保解脫？ ^471b20

答曰：《大智論》云「佛說毗尼，為令佛法久住，不應求實」。
求實，即生邪見也。
今時僧眾不以戒律在心者，恐佛法不得久住也。 ^471b22

如所問言：佛道入道，教門無量，何得但令依念處修道也？ ^471b26

答曰：若離四念處布施，但得大富；持戒，
得生人天；頭陀淨、戒淨，行坐得定，隨禪生梵天，
多聞說法，但是世智辯聰，後生還得聰明果報也。
若與念處相應，即能破四倒，以無瞋心修諸善法，無非道也。 ^471b28

問曰：聲聞經說「必須依四念處修道」，摩訶衍教
「觀無生入道」，豈須四念處有所得觀耶？ ^471b36

答曰：大乘有無生四念處，何處別有摩訶衍無生正觀入道也！
但佛教雖復無量，不出半、滿，聲聞經說生滅四念處，
即是半字；摩訶衍說無生、無量、無作三種念處，即是滿字。
半字即是四枯，滿字即是四榮。
如此枯、榮雙樹間，得見佛性，住大涅槃，名諸佛法界。
當知，出念處外，更有何大、小乘入道之勝法也！
故佛遺囑，令諸弟子依四念處修道也。 ^471b40

第二別釋通序。「如是」等六義，舊解多用五義，今用六義。
「六義」者，第一，如是；第二，我聞；第三，一時；
第四，佛住；第五，方所；第六，同聞。
「如是」者，勸信之端也；「我聞」者，是親承音也；
「一時」者，感教之時也；「佛」者，的出化主也；
方所者，聞經之處也；同聞者，證非已謬傳也。
此六義相次者，正為#CB00727;成佛去世後，
見聞之徒息疑增信，自利利人，功成道就也。
「如是」，謂勸信之端者，「如是」意在勸信，而
「六義」皆為勸信，「如是」居初，故云勸信之端也。
orig::  ^471c6

如是
commentary::  ^471c24

案此即為三意：
一、總明「如是」意在勸信者，如來如法相解，
如法相說，所說誠諦，必可信從也。
《大智論》云「佛法大海，信為能入，智為能度」，
「如是」者即是信相。
又，「如是」是善信之辭，不信者，言「是事不如」；
是信者，言「是事如」。
是有信之人，入佛法能得四沙門果；其無信者，
雖復出家剪落著染衣，讀種種經，能難能答，於佛法中空無無所獲。
又，《大智論》云「如是者，示人無諍之法」，佛以無猗心說，
弟子以無著心受，故能得解脫，故言如是。
非如外道說者以執見心說，聽者以取著心受，
現世鬪諍，死入地獄，豈名如是！
故《智度論》偈云「自法愛念故，毀呰他人法，
雖持戒行人，不脫地獄苦」也。
又，古來法師多云「如是者，文如理是」，文以巧詮為如，理以無非曰是也。 ^471c26

第二約教明如是者，今明四不可說赴機而有四教。
約四教，即有四種如是也：一，因緣生滅如是；
二，因緣即空如是；三，因緣假名如是；四，因緣即中如是。 ^472a2

一、因緣生滅如是者，佛昔於波羅奈說五陰生滅，
俱隣等聞如是之說，即得悟道。
此經復土，求聲聞人知有為法無常，得羅漢果，
及得法眼淨，是為不空；出家著染衣，能得四沙門果也。 ^472a8

二、明因緣即空如是者，如說《大品》，三乘同見第一義無言說道，
斷煩惱。此經破迦旃延明五義，二百比丘聞如是說，
心得解脫，即是示人無諍之法也。 ^472a16

三、因緣假名如是者，如《無量義經》云「《摩訶般若》、
《華嚴海空》，宣說菩薩歷劫修行」，此經亦云
「以無所受，而受諸受」。
若菩薩聞如是說，得道種智，入菩薩位，知眾生根也。 ^472a22

四、因緣中道如是者，如《大品》說「佛以諸法實相故，
出現於世；化佛亦以諸法實相故，出現於世」，
《法華經》云「諸法實相義，已為汝等說」，此經諸菩薩各說
「入不二相門」，若菩薩聞如是說，即見佛性，
開佛知見，住不思議解脫也。 ^472a28

佛法有此四種如是義，故一切眾經之初皆安「如是」。
若《華嚴經》頓教，有因緣假名、中道二種如是；
若三藏教聲聞經，但有一因緣生滅如是；
若諸方等大乘，具有四種如是；若《摩訶般若》，
除生滅如是，具有三種如是；《法華經》但因緣中道實相一種如是；
若《大涅槃》明諸佛法界，亦具足四種如是。
此經猶是方等大乘生蘇、不定之說，具有四種如是，如上所引經文。
此經既具四如是，經初標「如是」之言也。 ^472a38

問曰：理無二是，何得有四如是？
答曰：諸法畢竟不可說，非權非實，尚無一如是，何況有四！
而權而實者，權故，說三如是；實故，說一如是，
權實備明，則有四如是也。 ^472b6

第三觀心明如是義者，即是三觀明四如是也，
如前引《華嚴經》云：「欲知如來心，但觀眾生心；
若見如來心，即見眾生心。
如破一微塵，出三千大千世界經卷也。」
眾生一念無明因緣所生之心，即具四種
「如是」之理。若觀心因緣生滅生，從假入空，
即是生滅如是；若觀心因緣即空，體假入空，
即是空真諦如是；若觀心因緣知空非空，
入假無滯，即假名如是；若觀心因緣即一實諦佛性，即是中道如是也。
是為約觀心，具四種如是義也。 ^472b12

問曰：若觀心即具四如是者，應即是佛、菩薩也？ ^472b30

答曰：當用六即分別，進不叨濫，生增上慢退，免貧人數寶無分之失也。
orig::  ^472b32

我聞：
commentary::  ^472b36

此即是阿難等諸弟子親所聞法，故謂我聞。
今解亦為三意：一，總釋；二，別約教釋；三，約觀心。 ^472b38

第一總釋者，阿難親承音旨，故言「我聞」。
所以然者，若傳從佗聞，多致偽謬，師心自說何，必定合道理。
今既親聞佛說，是則可信，群情承受，無所致疑也。
《大智度論》云「隨俗故，說我；和合故，稱聞」，
「隨俗故，說我」者，諸無學人，及見道學人，
無傳持佛法利益眾生，故順俗說「我」。
外宜順俗無諍，內不乖實法，故得傳經利物。
譬如用金錢買銅錢，賣買法爾，人無恠也。
「和合故，稱聞」者，耳根不壞，聲在可聞處，
意欲聞，情、塵和合耳識即生，意識能分別種種所聞，
是則和合，故稱「聞」也。
阿難等內則耳根聰利，外則對佛八音清辯領納無遺，
故稱「我聞」也。 ^472b40

問曰：《大智論》云「阿難是佛得道夜生」，《涅槃》
明「佛成道後，過二十年，阿難方為給使」，
自爾之前，佛說經，阿難不聞；如來將入涅槃，
阿難為魔所蔽，亦不得聞，云何皆稱「如是我聞」。 ^472c14

答曰：《大智論》云「阿難將欲結集法藏，合掌向佛涅槃處而說偈言
『佛初說法時，爾時我不見，如是展轉聞，
乃至波羅奈』」，展轉聞者，解有二意： ^472c21

一、《舍利弗問經》云「阿難修不忘禪，得佛覺三昧」，
以三昧力，自能尋佛言說，展轉至波羅奈，
悉皆聞持，故言「我聞」也。 ^472c26

二、解云：阿難所未聞經，佛次第為說，乃至波羅奈，
故云「我聞」也。何以得知然？
阿難本願為佛侍者，聞持佛經，如《賢愚經》
所明，阿難宿世本為長者，因施食故，發願為聞持弟子。
又，《報恩經》說「阿難從佛求乞四願，三願如
《大涅槃》說；第四願者，佛所說經未聞之者，更請為說。
佛可其願，有所不聞，重為說也」。
阿難所傳，有八億四千萬卷，皆言「我聞」。
復次，《大智論》明結集法藏，優波離等各登高座，
皆稱「如是我聞」，未必竝是阿難也。 ^472c32

問曰：阿難但結集小乘經稱「我聞」，亦結集大乘經稱
「我聞」耶？ ^472c48

答曰：解者不同。有言「阿難但結集小乘稱
『我聞』，諸大乘經是文殊師利、彌勒等諸大菩薩所共結集，
稱『我聞』」也。又解言，阿難非但止結集小乘，
亦結集共二乘說大乘經，故《大品》付屬阿難；
此經亦爾，其不共二乘說者，大菩薩結集也。
又云，阿難亦結集不共二乘說大乘經，
如《正法念經》云「阿難有三稱：一，阿難賢；
阿難持；三，阿難海」。
今謂若阿難賢者，聞持三藏教；阿難持者，
聞持共二乘，說大乘法；阿難海者，聞持不共二乘，
說《大乘經》也。故《法華》云「阿難聞佛授記，
即時憶念過去無量千萬億諸佛法藏，
如今所聞；亦識本願」，豈不能備持一佛之教也！ ^473a2

第二別釋我聞者，即為二意：一，約四教明我；
二，約四教明聞。 ^473a24

一、約四教明我者，亦有四種不同： ^473a26

一、約三藏教明我者，依薩婆多，五陰實無有我，
但有名；若依曇無德說，有假我；犢子所明，我在第五不可說藏。
如是等明我雖殊，而悉破外人計神我及性我，說假名等我義也。 ^473a28

二、通教明我者，如《大品經》云：「色性如我性，我性如色性。
如我但有字，色亦但有字；我之與色，皆如幻化也。」 ^473a35

三、別教明我者，但以自在為我義也。
善於知見，得無罣礙。
無罣礙者，即是自在我義也。
又，《攝大乘論》明「自佗差別識，亦名似我識」，即是別教明我義也。 ^473a40

四、圓教明我者，中道佛性即我義也。
《中論》云「佛或時說於我，或時說無我，於佛正法中，
無我無非我」，此經云「於我、無我而不二，
是真無我義」，《大涅槃經》云「無我法中，說真我義也」，
又云「我與無我，其性不二；不二之性，即是實性」。
實性者，即是二十五有真我也。 ^473a46

前三教明我，即是權我。
無我法中說真我者，即是圓教明真實我也。
隨教辯我，故言「我聞」。 ^473b8

問曰：若爾，何得《大智論》云「隨俗故說我」也？ ^473b11

答曰：三教明我，皆是隨情，豈非「隨俗故說我」也！
圓教明「我即是佛性」，佛性之我即第一義，非隨俗也。
三教明我聞，竝約耳根論聞；圓教明我，
我即聞，以點色性說，真我離法性，更無別能聞之耳也。
用四教約諸經具我多少，類「如是」可知。 ^473b12

二、約四教明聞義者，如《涅槃經》明聞義自有四種：
一，聞聞；二，不聞聞；三，聞不聞；四，不聞不聞。
今約此四種聞義，恐是四教辯聞，義不同也。 ^473b22

三藏教即是聞聞義，以小生，生大生，故名為生生。
今亦得云小聞成聞，故名為聞聞。 ^473b28

問曰：《大涅槃》明生生即是十二因緣相續不斷，故名生生。
今何得用小生生大生類解聞聞義耶？ ^473b30

答曰：《大涅槃》釋生，具有兩義，今不取約行明生生，
但取約生滅之理明生生義者，若約十二因緣相續以明生生，
即於聖人聞經義不便也。
所以者何？三藏教諸道人，十二因緣生生義已壞，
但有報身八相之根塵和合，故稱聞也。 ^473b34

二、通教即是不聞聞，如夢幻之聞，即是點空說聞，名不聞聞也。 ^473b44

三、別教即是聞不聞義，於所聞法得自在，名聞不聞。
所以者何？世諦死時，即聞聞死，而生聞持陀羅尼，
隨有所聞，自在能持也。
又，《攝大乘論》說「有塵者，應受識」，即是別教大乘明聞也。 ^473b46

四、圓教即是不聞不聞義，佛性大般涅槃，聞相盡也。 ^473c6

問曰：若無聞相，云何說聞？
答曰：若聞相盡，都不得聞者，佛住大涅槃，應都不聞一切十方法界音聲也。
如《法華經》明耳根功德，初相似聞，盡十方無數佛百福莊嚴相，
為眾生說法，悉聞能受持。
況法雲得分證真實，聞相盡，聞十方佛法而能如雲持兩耶！
妙覺聞相，究竟盡一切法界，所有音聲，一時聞也。
故《大涅槃》云「若知如來常不說法，是則名為具足多聞」，
此經亦云「其聽法者，無聞無得」。
今用四教明聞義，約眾經具聞多少，類前可知。 ^473c8

問曰：《大智論》明佛法無我，但有名字，順俗無諍。
今何得分別四教，明我不同？
若爾，便是有我也！ ^473c26

答曰：若定有我，何得四教分別不同；若定無我，何得經有此異說！
若不許作此分別者，非但壞佛方便教門，亦各自壞諸不信者義宗也。
若言五陰實無有我但有名者，數人可得作此解；
曇無德既有假我，何得用數人「名字我聞」，
不用「假我聞」？犢子既云「第五不可說藏有我」，
何得不用此「我聞」，而取「名字我問」也！
通教學既明幻化我，何得不用「幻化我聞」，
而用數人「名字我聞」也！
如此互相望，諍論互失也。 ^473c30

第三約觀心解我聞，三觀分別四教我聞，
類如是，細尋可知。
orig::  ^473c46

一時
commentary::  ^474a2

此即是四眾感教得道之時，此亦助成
「如是」之可信也。故《大智論》云：「論時、方，皆為生信。」
今釋「一時」，亦為三意：一，總解；二，約教別解；
三，約觀心。 ^474a4

第一總解者，《大智論》云「數、時等實無，陰、
持、入所不攝故，但隨世俗說『一時』，無咎」。
上標章言「四眾感教得道之時，名一時」
者，此約多時、少時，故名一時也。
若通論四眾感一期教門始終久近，皆名一時，
即是束多時、少時，共明一時也，如〈戒序〉
云「春分四月、日」，為時春分實有多時，但總束為一時也。
約得道明一時者，赴機說教，聞教即入，
如苦忍一剎那，此約少時明一時。
今約此多時、少時總明一時，謂總一期說法，通是一時之事也。
就此分別，略為五意：一，約眾生機發明一時；
二，約佛說教明一時；三，約機教合明一時；
四，約得道明一時；五，約阿難聞經明一時。 ^474a8

一、機發明一時者，若世善機發時，即是多時；
出世善機發，即是少時。
總此多、少，皆一時也。 ^474a30

二、約佛說教明一時者，方便用三悉檀起教，
即是多時；實慧用第一義悉擅起教，即是少時。
總此多、少，皆名一時也。 ^474a34

三、約教與機合明一時者，權教與世間善根合，
即是多時；實教與出世善根合，即是少時。
機教合故，不在二時，故名一時也。 ^474a40

四、約四眾得道明一時者，若得世間之道，
即是多時；若得出世間之道，即是少時。
總此多、少，皆名一時也。 ^474a44

五、約阿難聞經明一時者，佛說經多時、
少時，即是阿難聞經時，聞非異時，故名一時。
又，阿難得佛覺三昧，所未聞經以三昧力悉皆得聞，
入三昧聞，故名一時。
又，解佛為阿難重說，即是阿難聞經時，名一時也。 ^474a48

第二約教明一時者，即是約四教分別四種一義也。 ^474b8

一、約三藏因緣生滅教明一時，亦具前五種一時之義，
或用隨俗時，或用因法假名時、離法無別時，以為一時也。 ^474b10

二、約通教明一時，亦具前五種一時之義，如夢之一時也。 ^474b16

三、別教明一時，亦具前五種一時之義，
破一時顛倒，能分別數一切法，見三世事，無滯礙也。
《攝大乘論》明數識攝阿僧祇、明世識攝三世，
若約此一時，即是別教一時，亦具前五種一時義。 ^474b18

但圓教正約不思議法性，明一時一切入一時。
如此經明「住不思議解脫菩薩七日為一劫，
一劫為七日」，《法華經》明「六十小劫，謂如食頃」，
《華嚴》明「十一切」等，約此明一時，即是圓教一時義也。 ^474b25

若用四教明一時，約眾經具一時多、少，
竝類「如是」可知。 ^474b32

第三約觀心一時義者，觀心因緣生滅義，
心在定時，能知世間生滅法相，是則一念中慧眼開發，
能見生滅之理，名故一時。
若非定心，少時豁然見理，前思後覺，憶想顛倒，
雖有解心生滅，不能見理，非一時也。
又，約觀心明一時，體假入空觀，慧眼開一時；
從空入假觀，法眼開一時；中道正觀，佛眼開一時，
皆是定心一念少時，豁然開發，即見真一實諦理，名一時也。
orig::  ^474b34

佛在
commentary::  ^474c4

佛即能說「如是」之化主，亦為助成傳聞之可信也。
所以者何？若是九十六種所說，邪見顛倒故，自不足歸心。
若是三乘聖人所說，既猶居不極之位所說，又非究竟。
今明無師大覺，朗然頓悟，所言誠諦，從是聞經，物情欣愜也。
就此，亦為三意：一，總明佛住；二，約教分別佛住不同；
三，約觀心解釋。 ^474c6

第一總明佛住義者，舊稱佛陀，此言覺者，
自覺覺佗，名之為佛。
若《智度論》明佛陀，言「知者，知何等法智慧？
知未來現在眾生數、非眾生數，有常、無常一切諸法，
菩提樹下了了覺知，故名為佛。
十號具足，亦名一切智人，亦名頻伽婆，
佛德無量，勝名亦復無量」，今不具釋。
所言在者，在即住之異名耳。
《大智論》云「四種身威儀：坐、臥、行、住，是名為住」。
住有四種：一者，天住；二者，梵住；三者，聖住；
四者，佛住。 ^474c16

天住者，布施、持戒、善心三事，故名天住。 ^474c32

梵住者，住四禪、四無量心、四無色定也。 ^474c34

聖住者，住空、無相、無作四諦、十二因緣理也。 ^474c36

佛住者，佛住首楞嚴等無量三昧、十力等一切佛法也，
如佛所得法，佛於中住，憐愍眾生故，在毗耶離住也。 ^474c38

第二別約教釋佛住義不同者，即是約四教明不同也。
四教明佛義分別，已略在《玄疏》。
但為化四種根性眾生，現相亦有四種，
如初成道、起轉法輪、入般涅槃，皆現四教身相不同。 ^474c42

初、成現身相不同者，如《勝天王般若》所明
「如來初坐道樹，得成正覺，或現坐草，或現坐天衣，
或現處寶座，或現在虗空中」，此即初正覺赴緣應化，
現相不同，表四教所明明佛功德相不同也。 ^474c48

次、明轉法輪現身相不同者，若說華嚴圓滿頓教，
則現大相、小相之身；若鹿野轉生滅四諦法輪，
即脫瓔珞，現老比丘之身；若說大乘方等，
即門內尊特之身，或門外塵土坋身之像；
若說摩訶般若，亦現門內尊特之身，及種種佛身之相，
以眾生疑，故現常身、放常光；若說法華，
但現尊勝之相；若說涅槃，備現四種身相，事同方等現身相。
此略明轉示現身相不同，如是隨緣，感種種之身，何但現四種身相也！
今一往約四教不同，大略而言四種現相耳。 ^475a8

次、明入涅槃現四種身相不同者，如《像法決疑經》
云「如來將入涅槃，是時大眾，或見佛如沙門之像，
或見佛威德相好端嚴，或見佛坐寶蓮華，
說心地法門，或現見身如虗空，無有邊表」，
此豈非表說四教之功已訖，將入涅槃，現此相也！
此經既是方等教攝，住於毗耶離城，說大乘方等，
所可現身亦應隨緣感現，故此經長者子寶積說偈歎言
「各見世尊在其前，斯則神力不共法」。
各見者，四教之機感佛身相不同也。 ^475a26

問曰：四教善根，隨緣所見，定如前分別不？
答曰：一往相對，理在隨緣機感。
若就其鄣邊，云「可見劣身而說勝法」，如觀世音以種種形遊諸國土，
說大乘法。豈況如來雖現劣身，何妨說勝法也！ ^475a44

次、用四教明住義者，各隨教所辨佛地法門不同，
佛於中住，憐愍眾生故，住毗耶離也。 ^475b2

第三約觀心明佛住義者，如《華嚴經》云
「欲見如來心，但觀眾生見」。
心即如來心。所以者何？
一心三觀，圓觀因緣三諦之理，即是開佛知見，
雖有肉眼，名為佛眼，亦名種智。
若用三智，以不住三諦三昧，亦是如佛所得之法，
佛於中住，憐愍眾生，能不捨道法，現凡夫事，住一切世間法也。
此須善用六即分別，入大乘之要門也。
orig::  ^475b6

毗耶離、菴羅樹園，
commentary::  ^475b20

此明聞經之方所，即是的出說經之處，助成勸進也。
今釋方所，即為二意：一，明通方所，見是毗耶離城；
二，明別方所，的據菴羅樹園。 ^475b22

第一通方所明毗耶離城者，復為三意：
一，約事解釋；二，對法門；三，約觀心。 ^475b26

第一約事者，此土翻云廣博、嚴淨。
其國寬平，名為廣博；城邑華麗，無諸穢惡，故名嚴淨也。
又，前師翻為好稻，此土出好粳粮，勝於餘國，故言好稻之國也。
又有言「此是好道之國也」，此國有好道路，平正砥直。
又言「好〔呼號反〕道」，其國人民好樂正道，
自敦仁義，不須君主，但有五百長者共行道法，
率土民庶，莫不齊肅，故云好道之國也。 ^475b30

第二對法門解釋者，隨取前所翻，即對法門。 ^475b42

所言廣博、嚴淨者，即是釋迦法身所居本土常寂光國，
其性廣博，猶若處空；功德智慧，無諸穢惡，故云嚴淨。
迹居人間，亦託廣博、嚴淨之土，是知非本無以垂迹，
垂迹故，居人間嚴淨之國；非迹無以顯本，
寄毗耶離，說諸佛國土永寂如虗空，即顯毘廬遮那常寂之本國也。 ^475b44

所言好稻之國者，即是釋迦本地所住大涅槃，
百句解脫之理也，故《法華經》云「百穀苗稼，普皆增長。
因其增長，穀實得成」，即是百句解脫之玅果，為好稻也。
由本垂迹，顯本，類前可解。
次云「譬如隘路，不容二人竝行。
解脫不爾，多所容受」，多所容受，即真解脫。
今釋迦居不思議解脫之大道，即是法界多所含容，
故名「好道」。由本垂迹，由迹顯本，類前可知也。 ^475c7

所言好〔呼號〕道之國，思議之道，作意而修，不名好道。
不思議自行即真修，任運理顯；化佗如慈石吸鐵，
無緣無念；自佗行化，此是性好之道也。
由本垂迹，垂迹故名好道；因迹顯本，故居人間好道之國，
說「心淨，佛土淨」也。 ^475c22

第三約觀心明毗耶離者，一心三觀能觀心性，
即知心性廣博，猶如虗空，即具福、慧二種莊嚴，
無染、無著，畢竟清淨，是則「心淨，佛土淨」，
故約觀心明廣博、嚴淨之國也。
次觀明好稻之國者，若觀心性即是百句解脫之根本，
名為好稻，如前引《法華經》「譬百穀苗稼，
雨之所潤，無不豐足」也。
約觀好道路之國者，若觀因緣中道，則是行大直道，
無留難故也；無有眾魔群盜之所得入，
此道最勝，故名好道。
約觀明好〔呼號〕道者，若觀偏真之道、盡苦涅槃，則於一切道法無好樂心。
今觀圓真之道，則好樂一切道法無厭足，
盡未來際，故名好道也。 ^475c30

第二明別方所，的據菴羅樹園者，上明大城是通方所，
助為證信，猶恐混漫。
今的舉所住，則助成勸信義切也。
此亦為三意：一，約事翻釋；二，對法門；三，約觀心。 ^476a4

第一約事翻釋者，肇師注云「菴羅是菓樹之名，
以菓目樹，故云菴羅樹也。
其菓似桃而非桃也，故言柰樹定非柰樹矣」。
在《地經》又翻云「難分別樹」，其菓似桃非桃，
似柰非柰，故云難分別也，此與《大涅槃經》明意欲同。
經云「如菴羅菓，生熟難分，具有四句」，此亦難分別也。
又，師解云，「此樹開華，華生一女。
國人歎異，以園封之。
園既屬女，女人守護，故言菴羅園。
此女宿善冥熏，見佛歡喜，以園奉佛。
佛即受之，而為住所」。 ^476a10

第二對法門明義者，佛住三十七品總持之法，
故言「住菴羅樹園」。
所以然者，三十七品為道品，道品為樹，
四念處為種子，四正勤為生長，四如意足為牙生，
五根如生根出莖，五力如抽枝葉，七覺為華，八正為果實。
從七覺華起慈悲心，為一切眾生興大誓願，
因緣勤行，得發總持，故說總持為園也，
《大集經》云「三十七品，大神通是」。
名菩薩炬陀羅尼者，此翻為總持。
園持樹果，不致侵犯，故表總持也。
今言「華中生女」者，即是因七覺華生大慈悲之女也。
「女用園奉佛」者，表因中總持一切善根迴向佛果。
「佛受園而住」者，即是由成內因果，佛住於果，
是為如佛所得，佛於中住，住於無漏法林樹，總持之園苑也。
由本垂迹，故居人間菴羅樹園；用迹顯本，
佛住菴羅園，說不思議無礙陀羅尼，無漏法林樹，總持之園苑也。
「菴羅樹菓，似桃非桃，似柰非柰，是則非桃非柰而似桃似柰，
名難分別樹」者，如來住菴羅園，則表中道三十七品，
中道似有非有，似無非無，是則非有非無，
雖非有無而似有無，此理難分別。
如來住此難分別之理，成三十七品佛菩提果，
如此妙果所依之土，七種方便，一切下地之所莫測，即表以難分別樹園也。 ^476a26

第三約觀心者，若三觀觀心性不動，而修三十七品，
因七覺起慈悲誓願，善根牢固，成諸總持，即是住菴羅樹也。
故《華嚴經》說「菩薩有十種園」，此即是三十七品園修。
若約觀心解難分別者，如《大涅槃經》說
「菴羅菓，生熟難知。
具有四句：一，內外俱生；二，外熟內生；三，
內熟外生；四，內外俱熟」。
今行人修於三觀，觀不思議中道難分別之理，
即有四種： ^476b18

一、自有行人，觀心都未有，所以威儀麤獷，如菴羅菓內外俱生。 ^476b32

二、自有行人修三觀時，外雖威儀齊整，
身口似如柔和；內觀之心不證，定、慧都無所以，如菴羅菓外熟內生。 ^476b36

三、自有行人威儀不足，可見身口不無麤獷之相，
而內心觀行能熟入諸法門，定慧開發，如菴羅菓外生內熟。 ^476b40

四、自有行人修心三觀，威儀齊肅，身口柔和，
似得道相，而內心三觀，入諸法門，定慧開發。
或成觀行，入五品弟子位；或成相似即，
得六根清淨，如菴羅菓內外俱熟。 ^476b44

是故佛法行人，難可分別，如菴羅菓也。 ^476c2

問曰：那忽處處對法門、約觀心，作如是等說佛意？
何必如是也！ ^476c4

答：佛心如大海，眾流皆入；佛心如如意珠，
隨人心念，即皆雨寶；佛心淨鏡，隨外有像對，
即是現種種色；佛心如大地，隨有種子，即生長菓牙。
《大涅槃經》明摸象之譬，得失之相各不能。
但博地凡夫，各隨心解，稱歎佛德，何能普會？
執見之徒，自謂一切如己所解，諍論是非，何必合於佛意？
若言經中無對法門解釋義者，此經〈佛道品〉
普現色身菩薩問維摩詰言：「居士父母、
妻子、親戚、眷屬等，悉為是誰？」
大士答言：「智度菩薩母，方便以為父。
一切眾導師，無不由此生。
法喜以為妻，慈悲心為女，善心誠實男，畢竟空寂舍。」
淨名既是在家菩薩，何容無有父母、妻子、家宅？
而依事答，悉約內行法門答者，當知諸佛菩薩不起道法現凡夫事，
雖現凡夫事，皆內表道法也。
如佛般涅槃，處在雙樹，四枯四榮，豈可直作樹木之解！
且如來誠說，皆表半、滿，枯、榮。
今在毗耶菴羅樹園，欲說不思議解脫法門，
不捨道法，現迹同凡，住毗耶離，豈不遠表極地所住法門也！
《華嚴經》明十城十園，豈止是世間城、園也！
此經下文〈菩薩行品〉云：「諸佛威儀，有所進止，無非佛事。」
何得但作事解，都不尋思諸佛菩薩不思議教、
善根，祕密、表發之事？
又，《法華經》云「欲說是經，應入如來室，著如來衣，坐如來座。
然後於四眾中，以無所畏心，廣說此《法華經》」，
若言不對法門明義，欲講說時，將不移佛像入佛大殿，
上佛高座，披佛像衣，處眾說法，此豈得佛意耶！
《法華經》所明「如來室者，乃是大慈悲心；
如來衣者，即是柔和忍辱；如來座者，則一切法空是」，
豈得入佛殿坐、著佛像衣耶？ ^476c6

問：《法華經》中，佛自解說對三法門，其義可爾。
今毗耶離菴羅樹園，佛不解釋，何得師心對法門也？ ^477a12

答曰：若謂佛不解釋，不得厝意一切經文，何甞併是佛自解釋？
若師心解，豈非皆有失也！ ^477a16

問曰：華嚴大乘，可得約行明諸法門。
此方等經及小乘教，何得亦約觀行明義？ ^477a20

答曰：此經既云「諸佛解脫，當於眾生心行中求」，
若不約觀行，豈稱斯文！
若不以毗耶離菴羅樹園對法門，則不得約觀心解釋，
何得「於眾生心行中，求諸佛解脫」！
若不於心行中求解脫者，云何得住不思議解脫！
若不住不思議解脫，云何於一毛孔見諸佛土變現自在！
如〈不思議品〉所明也。
復云何得《法華經》明身根清淨，一切十方國土皆於身中現！
又豈得如《華嚴經》說「無量諸世界，悉從心緣起；
無量諸佛國，皆於毛孔現」也！
如前問言「小乘不得約觀心解釋」者，何故聲聞經中，
佛為牧牛人說十法，皆一一內合比丘觀心？
如是等例，豈非方等及三藏經教對諸法門觀心明義也！ ^477a22

問曰：《玄義》明三觀四教懸釋，此經三觀為前，
四教在後；入文帖釋，何得四教為前，三觀在後？ ^477a46

答曰：《玄義》論其玄旨，教從觀出，如破微塵，
出三千大千經卷；入文帖釋，從事入理，
故先須四教銷釋經文；尋文入理，必須觀行，
次略點三觀章門，一品、一偈、一句無不皆入不二法門，住不思議解脫也。
維摩羅詰經文疏卷第二
 ^477b2
