六離合釋法式略解
author:: 蕅益智旭略解
orig:: 
西方釋名。有其六種。
一依主。二持業。三有財。
四相違。五帶數。六隣近。
以此六種有離合故。
一一具二。若單一字名。
即非六釋。以不得成離合相故。
commentary::  ^487a6

已上總標。已下別釋。
即為六也。
orig::  ^487a11

初依主者。謂所依為主。
如說眼識識依眼起。
即眼之識。故名眼識舉眼之主以表於識也。
亦名依士釋。此即分取他名如眼識亦名為色識耳識亦名為聲識等。
如子取父名名為依主。
父取子名。即名依士。
所依劣故。
commentary::  ^487a12

識如子。根如父。故眼識等名為依主。
識如父。塵如子。故色識等名為依士。
蓋主勝而士劣也。
餘可知。
orig::  ^487b1

言離合。相者。離。謂眼者是根。
識者了別。合。謂此二合名眼識。
餘五離合。準此應知。
commentary::  ^487b5

餘五指下五釋皆有離合也。
餘可知。一依主釋竟。
orig::  ^487b8

言持業者
如說藏識。識者是體。
藏是業用。用能顯體。
體能持業。藏即識故。
名為藏識。故名持業。
commentary::  ^487b10

離之則藏是能藏所藏執藏之義。
識是了別之義。合之則識為體藏為用。
以用顯體。體持于用。
故名持業也。
orig::  ^487b13

亦名同依釋。藏取含藏用。
識取了別用。此二同一所依。
故名同依也。
commentary::  ^487b17

此以藏識二字俱約用釋。
而同依于第八心王之體。
故亦得名同依釋也。
二持業釋竟。
orig::  ^487c1

言有財者。謂從所有以得其名。
一如佛陀。此云覺者。
即有覺之者。名為覺者。
此即分取他名。
commentary::  ^487c4

離之。則者字指人。
覺字指法合之。則者字正指能有之人。
名之為自。覺字乃指所有之財。
名之為他。故為分取他名。
orig::  ^487c7

二如俱舍。非對法藏。
對法藏者。是本論名。
為依根本對法藏造。
故此亦名為對法藏論。
此全取他名。亦名有財釋。
commentary::  ^487c11

俱舍論是自。對法藏是他。
依對法藏之他。造于俱舍論之自。
即名俱舍論。為對法藏論。
此俱舍論。能有對法藏之財。
是全取他以彰名也。
三有財釋竟。
orig::  ^487c15

言相違者。如說眼及耳等。
各別所詮。皆自為主。
不相隨順。故曰。相違。
為有及與二言。非前二釋。
義通帶數有財。
commentary::  ^488a2

若直云眼耳。則離之各詮一物。
合之互不相攝。故名相違。
若言眼及耳等。或言眼與耳等。
既有及字與字。或借此以顯數。
即通帶數。或以及與二字表於能有。
眼耳等字表於所有。
即通有財。然決非前依主持業之二釋也。
四相違釋竟。
orig::  ^488a6

言帶數者。以數顯義。
通於三釋。如五蘊二諦等。
五即是蘊。二即是諦。
此用自為名。即持業帶數。
commentary::  ^488a14

五二皆數也。蘊以積聚為義諦以審實為義。
五皆積聚。二皆審實。
故是持業帶數。
orig::  ^488a17

如眼等六識。取自他為名。
即依主帶數。
commentary::  ^488b2

識是能依之自。眼等是所依之他。
六則是數。故名依主帶數。
orig::  ^488b4

如說五逆為五無間。
無間是果。即因談果。
此全取他名。即有財帶數。
commentary::  ^488b6

殺父等五逆罪。乃是無間之因。
無間地獄劇苦。乃是五逆之果。
今說五逆為五無間。
則是以果名因。即因談果逆罪是能有之因。
為自。無間是所有之財。
為他。五則是數。故名有財帶數。
五帶數釋竟。
orig::  ^488b8

言隣近者。從近為名。
如四念住。以慧為體。
以慧近念。故名念住。
commentary::  ^488b15

此先舉例。以明隣近釋也。
四念住。即四念處。
本是觀慧為體。而念之與慧。
皆是別境心所。相隣近故。
名為念住。故是隣近釋也。
orig::  ^488b17

既是隣近。不同自為名。
無持業義。通餘二釋。
commentary::  ^488c3

以自為名。乃有持業之義。
今既取隣近為名。
故不可作持業釋。
但通依主有財二釋也。
orig::  ^488c5

一依主隣近。如有人近長安住有人問言。
為何處住。答云。長安住。
此人實非長安住。
以近長安。故云長安住。
以分取他長安之名。
復是依主隣近。
commentary::  ^488c8

長安。是所依之他。
住者。是能依之自。
所依勝故。名為依主。
而近於長安。即名為長安住。
故是依主隣近也。
orig::  ^488c13

二有財隣近。如問何處人。
答曰。長安。以全取他處以標人名。
即是有財。以近長安。
復名隣近。
commentary::  ^488c17

人是能有。正報長安是所有依報。
故是有財。近長安即名為長安。
故是有財隣近也。
六隣近釋竟。
orig::  ^489a2

頌曰。用自。及用他。
自他用。俱非。通二通三種。
如是六種釋。
commentary::  ^489a6

持業釋用自。有財釋用他。
依主釋自他雙用。
相違釋自他俱非。
隣近釋通於二種。
謂依主隣近。有財隣近。
帶數釋通於三種。
謂依主帶數。有財帶數。
持業帶數也。六離合釋法式略解〔終〕
w::  ^489a8

寬文十二年〔壬子〕正月吉辰 ^489b1

二條通二王門町 ^489b2

長尾平兵衛雕梓
 ^489b3
