華嚴懸談會玄記卷第三十九
collector:: 蒼山再光寺比丘　普瑞集
orig:: 
疏：第九、總釋名、題等者，總字二釋：一、所釋題為總，
故次疏云：今初，總題包於別義，則一、總題包眾多之別義。
此對所詮名總。又疏序云：大方廣佛華嚴經即無盡修多羅之總名。
以雖展至無盡，皆名大方廣佛華嚴經，故名總題。
此對能詮名總。今且約對所詮，故云包於別義，即所釋之題名總也。
二、云能釋疏文為總，故謂十門疏文總解釋經之題目。
然總有二義：一、總者，略也，對下別解文、義。
此釋題目，但總、略也。
二、總者，廣也，對上疏序略釋名、題字各二義。
今各以十義釋之，故即廣也。
若約所釋題目為總者，有所對望，自在下文。
二釋之中，後釋近宗。
以疏不云釋總名、題，其總字在上，故知後解為正。
言後明品稱者，以連總題，因便釋之。
故貞元疏云：第九、釋經名、題中，先解經題，後解品稱。
既言釋經名、題，明知品稱，因便釋之。 ^394c6

疏今初、總題包於別義下，上總釋名、題，總屬於疏文。
此中總題者，對於別義，總目於題也。
故與上之義不同。
言該難思之法門者，即所包之別義。
何義不在題中？而一一皆為入法之詮門，故云法門。
問：法既難思，何假經、疏名、義？
答：不因名、義，豈知難思？
非知難思，何能入法？
故十忍品云：了法不在言善入無言際而能示言說如響徧世間。
佛經安立既爾，故今疏釋應然。
故經於無名之中強立七字之名，疏於無言之內強說十門之義，
蓋文影略耳。或可中字誤書，蓋是名字，不勞異釋。 ^394c34

疏：一、通顯得名者，此有多義，解釋不同：
一云：謂通顯諸經得名之異，對彰此經得名不同，則通在諸經。
二云：廣明他經得名不同，比對此經得名通、
局之異，則通在正題，以理盡圓故。
三云：疏文通顯一題七字，總從四複、八單之義以得其名。
意謂今疏不約七字，各別從一法得名，
故云通顯，則通即是顯；通顯之得名，則通在疏文。
疏中雖舉諸經得名，但是對顯體式，故鈔云並非正要。
三解之中，後一近宗。
commentary::  ^395a6

鈔：以人為名，約明法之所由者，如思益梵天所問經，
雖舉能問之人，意明所問之法，佛皆為說所問法，故即人為明法之因由也。
餘可例知。言以法為目下，如般若經，雖文詞浩博，大意皆在般若正體。
餘亦例知。上為人、法立名之總意，下皆別顯得名也。 ^395a22

▲鈔：須達挐者下，疏云：亦云須達多，正云賑無依，
義云給孤獨，即長者之稱。
仁而聰敏，積而能散，拯乏濟貧，哀孤恤老。
時美其德，故立斯稱。
優填，梵語，此云出愛。 ^395a32

▲鈔：如般若經者，般若是實相體故，神足是神通用故。
體是其定，定能發通，如足能行步，故云神足。
十住是體，斷結是用。
漸備即十地之因，一切智德即是妙覺之果。 ^395a38

▲鈔：如時、非時經者，彼經說：冬、春、夏各四月，
每季分為八箇十五日，總為二十四箇半月。
以辨時、非時。經云：冬初十五日，七脚為時，四脚半為非時。
第二箇十五日，八脚為時，六脚八指為非時。
第三箇十五日，九脚為時，七脚六指為非時。
第四箇十五日，十脚為時，八脚三指為非時。
第五箇十五日，十一脚為時，九脚四指為非時。
第六箇十五日，十二脚為時，十一脚六指為非時。
第七箇十五日，十一脚半為時，十脚三指為非時。
第八箇十五日，十一脚為時，九脚四指為非時。
春初半月，以十脚及八脚，少三指。
第二半月，以九脚半及七脚，少三指；第三半月以九脚及六脚，
少三指；第四半月以八脚及五脚，少三指；
第五半月以七脚及三脚，少三指；第六半月以六脚及三脚，
少三指；第七半月以五脚及三脚，少三指；
第八半月以四脚及二脚，少一指。
夏初半月以三脚及二脚，少四指；第二半月以二脚及一脚，
少五指；第三半月以二脚半及一脚，少三指；
第四半月以三脚及二脚，少二指；第五半月以四脚半及二脚半；
第六半月以五脚及三脚；第七半月以五脚半及三脚半；第八半月以六脚及四脚半。
乃至如是諸比丘！
我已說十二月時、非時，為聲聞之所應作，憐憫利益故。
然今鈔意，但取依所說時立經名也。
言如密嚴經者，上卷云：如是我聞：一時佛住，
出過欲、色、無色、無想，於一切法自在無礙，
神足力通密嚴之國，非諸外道、二乘行處等。
故並非正，要下應有。
問云：既是其類繁廣，疏何不廣敘耶？
答意可知。
orig::  ^395a44

疏如智論等，即彼論大般若經囑累品處，詺目此經為不思議解脫經。
故智論第一百卷云：有不思議解脫經十萬偈。
問：淨名經題下異名亦云不可思議解脫經，寧知非是彼經耶？
答：以彼論云十萬偈，明是華嚴也。
問：彼淨名經或有廣本，寧知非彼耶？
答：彼論又云：佛說不思議解脫經時，有五百羅漢雖在佛邊，
而不得聞；或時得聞，而不能用。
故知即是華嚴也。
commentary::  ^395c16

鈔：論曰下，謂大乘教法有十種義相殊勝，
而重言殊勝者，有二義：一、能說主及所說法，
皆殊勝故；二、或所詮殊勝，故能詮亦殊勝也。
上殊勝是所詮，下殊勝語是能詮。
此總標也。下十准知。
一、所依相者，謂阿賴耶是染、淨諸法所依，
故殊勝；以其殊勝，故如來言說亦殊勝也。
二、所知相者，體即徧計、依他、圓成，是菩薩所知，
故殊勝；如來依此言說亦殊勝也。
〔下皆准知。〕三、入所知相者，體即唯識性，
謂聞、思、修三慧通漏、無漏為能入，所知相為所入，今所入中唯識性故。
故彼本論釋第三入勝相云：多聞所熏習依止，
非阿賴耶識所攝，如阿賴耶識成種子，正思惟所攝等。
四、彼入因、果者，體即六波羅蜜。
彼論釋曰：六波羅蜜雖是世法，能引出世法，能生唯識道故。
〔意云：修世間六度為因，出世為果，即此因、果入彼唯識性故。〕
五、彼因、果修差別者，體即菩薩十地。
彼論云：出世十種菩薩地，名入因、果修差別也。
〔意謂：即彼因、果中取十地為修差別也。〕
六、增上戒者，體即菩薩律儀。
論云：菩薩所受持護禁戒，名於修差別戒學相。
七、增上心者，體即諸定。
論云：首楞伽摩虗空蘊等定，說名心學相。
八、增上慧者，體即無分別，名無分別相。
九、彼果斷者，體即無住涅槃。
十、彼果智者，體即三身。
論云：如此三身，是無分別智果。
若離自性身，法身不成，譬如眼根。
若離法身，應身不成，譬如眼識，離根不成。
應知此二，由所依、能依，故得相應。
若離應身，已入大地菩薩無受用法樂。
若無受用法樂，菩提資糧不應具足，譬如見色。
若離應身，化身不成。
若無化身，諸菩薩在願樂位中，聲聞瘦澁願樂初法修行，皆不得成。
是故決應有三身言。
由此所說，下對小乘未信大者，故作是說。
今疏所引，當第十勝相中論文也。 ^395c30

鈔：離世間品十名下，准下，疏云：初一約能詮，
依此生行，故名為處；餘九約所詮，功能立稱；
二、決彼行義，定能感果故；三、證所證故；
四、能證分明故；五、有智超勝故；六、悲興萬行故；
七、一一圓融故；八、軌則具足故；九、即理涉事故；
十、即事而真故。故應尊重下，勸學，可知。
言出現品十名者下，准下疏中立為五對：
一、內深外絕對，謂內證三德祕密藏故，
外則凡、小不能測故；二、證寂開智對；三、
現果成因對，謂性淨萬德即是佛種，今十門出現即示現義；
四、越世順佛對，世尚不知，安能破壞？
此十通是佛分齊境。
五、淨根演實對，知生、佛同源，則能淨故；
隨緣不變之性，諸佛本故。
而性、相無礙，因、果圓融，為不思議；過此更無，為究竟法。
前九別義，後一總該。
orig::  ^396a44

疏依今梵本者，因明鈔云：問：彼土之言，何名梵語？
答：具云梵摩，此云清淨。
謂諸梵天遠離諸欲，光潔自在，故云清淨。
昔時世界初成立時，光音天下降閻浮，
因食地肥等，飛騰不起，尋便住此，展轉染生，以為人種。
本是梵胤，故云梵也。
又印土人與梵天等言音無異，故云梵也。
本是文本，即貝多之經也。
commentary::  ^396b22

鈔：毗佛略云方廣者，問：梵云佛陀，此云覺者，
此既有佛字，何不翻有覺義耶？
答：精微鈔云：神變經說：一切梵字有界有緣，隨緣變生不定。
故為佛字是界，餘字是緣。
以毗略助之，譯為方廣；以陀字助之，譯為覺者。
有如此方，言字是界。
若以人者助之，便為儲字；若但以青字助之，便為請字。
有此所以，不應致詰。
問：勃陀云覺者，存略應云勃，何故云即佛字耶？
答：此但梵音輕重，以隨此方先已聞佛字生善，
故譯者順古，但存佛字，不云勃也。
既屬果人，則已有者義。
華字汎言已含雜，華嚴亦帶其飾義，故皆存略，而義無遺。
或可華嚴是體，雜飾是用，略用存體，以順唐人，言好略故。
言修多羅云經者，問：修多羅何不翻為契經，但譯為經耶？
答：今就敵體翻名，但譯為經。
良以梵本無欲底之言，故不譯為契。
若爾，藏、攝中疏亦無欲底，何故譯為契耶？
答：彼為單經字，恐濫席經，故加契言助以揀之。
今言華嚴經，而無濫涉，故不言契。
問：何不敵體翻為聖教？
答：兼順此方聖教，亦為經故。
orig::  ^396b34

疏前三異名等者，梁論但語其數，涅槃等大略呼之。
智論言其總法，一與三傍呼異名云總，第二不具云略。
或三名皆總，相少略也，不須總、略。
別分二品，十目多分，從別義立名，不能總該一切義理也。
commentary::  ^396c22

鈔：不得總該等者，此有三節相躡而起，顯不得為經總名。
一、二品十目各從別義立名，一、一別名不得總該一部義理，
故不可立為經名。
應有問云：若十目皆取，得為經名否？
第二意答云：不可具舉，故亦不可為經名也。
意云：不可十種別目皆舉，共為一名也。
問：若不可具舉，准前十名。
疏中釋出現十目云：前九別義，第十總該前九，皆為不思議究竟法也。
釋離世間品十目云：初一能詮，具下九故，
為具後九所詮一、一別義故。
今若舉世間品之第一或出現品之第十已得其總，
何須備舉十名，方為總耶？
故第三意答云：雖各得其總，唯局當品，不通一部之總名。
出現十名，總、別局於出現一品；離世十名，
總、別唯局離世一品。
豈得下，總結也。
orig::  ^396c30

疏故今譯等者。以立名本欲呼召一部能詮，
文言云：經何故復言大方廣、佛華嚴？
今由經詮彼義，故以所詮六字而為經名：
一、法即大方廣，人即佛華嚴；二、法即大方廣，
佛喻即華嚴；三、具體即大方，具用即方廣；
四、有果即佛，有因即華嚴。
復單悉周，故云理盡義圓。
又理盡四復，義圓八單，故標經首。
commentary::  ^397a8

鈔：而具前四對之復者，對前諸經，四對之義皆具故。
設有時、處等，雖顯文似闕，而約義以含，
謂：時無別體，依法假立；時隨於法，遍六字中；
處有四種：大即法性土，方即自受用土，廣即他受用及變化土。
則何所不具？問：餘經立名，皆依經說。
今此題目，下經而無說處，為依何立？
答：以今經闕立名之文，具本之中應具建立。
或如楞伽等經結集者，立名未可詳定。
已上但汎論得名。
orig::  ^397a20

疏二、對辨開、合者下，謂此疏中以七字相對辨於開、
合，於五對中有五重開、合，皆前合後開也。
一、合，則一題開為教義能詮，教依所詮，
義設教義，互相關涉。
問：若依七字，皆是能詮，何以唯經字是教？
若各就所詮，應皆是義，何成一對？
答：經字直呼一部能詮，故是教也。
大等六字語一部下，所詮即是義也。
又六字雖亦能詮，別對經字是所詮故。
經義雖通所詮，對上六字能詮義顯，故成一對也。
二、合，則但是義故；開，則分為法、喻。
又此中若約教迹鈔說，有總、別一對：嚴字為總，上五字皆別。
綱要云：嚴字通能、所、人、法等故。
三、合，則但是所喻之法；開，則分能、所證。
言亦名境智一對者，問：梵言佛陀，此云覺者，
即有覺之者為能證人，可爾，何亦名智？
答：前約結歸其主，為能證人；今約克性，唯智能證。
故亦名境智一對。
亦猶菩薩證得初地，豈是假者證耶？
實即智能克證，亦得說言菩薩證得。
或取人中別法為能證也。
四、合，則唯所證之法；開，則分為揀持。
以方廣名言遍轉，故以大字揀之，云大之方廣也。
言大之一字下，探玄記云：謂大字是能揀，方廣為所揀。
此是揀義，理應方廣是能持。
持於大義，大字所持。
言揀大異小者，謂此言方廣於大小中是大非小，
故大字為能揀，方廣上持此大義。
言簡實異權者，謂此言方廣於權實中是實非權，故大字為能揀。
於表是實，以經說廣大甚深法，非權宗所明故。
此含六重權實：一、破相始教方廣為權，立相始教方廣為實。
以彼但明空，此說中道故。
二、或立相為權，破相為實。
彼但遍計為空，此明依他亦空故。
三、始為權，終為實。
四、終為權，頓為實。
五、漸為權，頓為實。
六、偏為權，圓為實。
大字揀上諸權，方廣持上諸實。
言簡果異因者，謂此言方廣於因果中是果非因，
以是佛所證，故大字為能揀。
既是果所證，大非因位法，餘方廣無此大，故不名為果。
問：下經正法廣陳，豈不說因？
答：雖說於因，屬下華字。
今言方廣，故為果所證也。
言亦是體用一對者，或為體用一對，開合如前。
然准教迹，方者是相，大字是性，亦性相一對。
合亦所證，開為真俗故。
五、合則唯人，開則分為因果。
謂以上四對，於一題中從下向上七字已畢。
今第五對，於前次第之外，別取第三對中人為果，而獨不成對。
又借下華字以喻其因，即成因果一對也。
而云借者，華字以屬前喻，今又取華為喻因，故云借也。
是以單用下，結釋華字單合有異。
今具對佛字為果，單以華字喻因也。
若合華嚴二字為喻體，通喻上四字互嚴，
謂以人嚴法，以法嚴人，以體嚴用，以用嚴體，
以性嚴相，以相嚴性等，皆曰華嚴也。
又單用華字及單用嚴字亦有互嚴義，皆可通喻上四字。
如綱要云以德行之華嚴大方廣之法界成十身之佛果等，
如彼廣說。又准教迹，鈔：亦以華為能嚴，
上四字是所嚴，即能、所一對。
已上前後總有十對。
若約次第說者，一、經字是教，上六是義，
即教、義對；二、嚴字是總，上五是別，即總、
別對；三、華字為能嚴，上四所嚴，即能、所對；
四、華嚴是喻，上四是法，即法、喻對；五、華字是因，
佛字是果，即因、果對；六、佛是能證人，上三所證法，
即人、法對；七、佛是能證智，上三所證境，
即境、智對；八、廣字是用，上二是體，即體、
用對；九、大字是揀，方廣是持，即揀、持對；
一、方字是相，大字是性，即性、相對。
故此十對，前能具後，後不具前。
皆先汎明為合，隨義分異為開。
開，則教、義等不同；合，則為教、義一對等。
上來十對，依於圓數，且示方隅。
但理可通，隨應作之。
故玄鏡云大方廣，所證法也；佛華嚴，能證人也等。
commentary::  ^397a36

鈔：上德若谷等者，明皇注云：上德若谷者，虗#CB00403;而容物。
大白若辱者，純潔而含垢。
廣德若不足者，大成而執謙。
建德若偷者，立功而不衒。
質真若渝者，淳一而和光。
大方無隅者，不立小圭角。
大器晚成者，且無近功。
大音希聲者，不飾小言說。
大象無形者，能應萬類。
道隱無名者，功用不彰，無名氏也。
夫唯道，善貸且成者，雖隱無名氏，而實善以冲和妙用資貸萬物，
且成熟之。意云下，鈔主釋也。
餘但因便引之，正用大方無隅之一句，故唯釋此一句也。
言借其言用者，意顯不取其義。
彼謂大道體無方隅，故學道者不立小圭角。
今大方下，明今意也。 ^398a10

▲鈔以嚴通能、所下，總標；華為能嚴下，別釋。
若約三大互嚴，亦華為能嚴故。
言佛是嚴成之果者，此有二義：一、望上三大之法，
以三大法嚴成佛果之人，故以佛為所嚴，三大為能嚴。
此亦應有以人嚴法，影在上華為能嚴，大方廣為所嚴之中。
二、望下二句，又以因望果，佛亦所嚴。
此中影略，以果嚴因，以互嚴故，故云華嚴。
二字合，則亦喻上之四字也。
即釋嚴中者，即下具彰義類。
釋嚴字中，但互嚴義以為喻體，至下具明。
orig::  ^398a30

疏並略以十義釋之者，問：既是具彰義類，
又復云略其義，何耶？
答：一字法門，海墨書而不盡。
雖各具彰十義以表無盡，而云略者，不亦宜乎？
然雖各以十義釋之，而體式非一，且分五節：
一、大、方、廣三字，各約義、用、類同釋故。
大，則十皆常徧，義同；方，則十皆軌持，義同；
廣，則十皆繁多，義同。
二、佛字，約體全同釋。
以七字配於十義，其體全同，非是義同故。
三、華字，法、喻相似釋。
以十佛義似於十華。
四、嚴字，能、所互嚴釋。
字是體同故。五、經字，局於當字釋。
然次下鈔云七字互釋，而云經字十義不互釋者，
言總意別故，體勢非一故，顯義無定故。
或可雖不以餘六字釋經字，然以經字釋餘六字故。
如教、大等，亦互釋也。 ^398b2

疏一、體大下，即總融萬有無障礙理為體。
其相、用等，皆同真性，一一具常徧之義。
言即是大字者，意顯雖舉相、用等常徧，唯釋題中大字也。
commentary::  ^398b26

鈔：古人亦各十義等者，探玄記云：一、境大，
二、心大，三、行大，四、位大，五、因大，六、果大，
七、體大，八、用大，九、教大，十、義大。
今明下，清涼意。以具德之法，一文即具一切，
如海一滴具百川味，亦復此滴非彼滴等。
今且於一題明之。
一部等文，例可知也。
應從義顯，且依緣起相由一門消文。
今用大字為緣，餘六字為起。
所起不離能起，所起全在能起之中，故大字具餘六字，皆是大字中六字。
故云則七字皆大，非謂全失餘六字作大字。
以常徧為緣，則軌、持等義皆常徧，互不相濫。
故玄鏡云：具十無盡，故稱大也。
若以體大為緣，何法非體？
下皆准知。故行願鈔云：於七字中，一一字皆有七字義。 ^398b32

鈔涅槃云：所言大者下，證上二義等者，
問：經題汎云大字，何知是體大耶？
答：當經文闕，取涅槃文為例，以彼經佛自釋大涅槃經之名。
其釋大字，既云常徧，明是真如，故知大字即體大也。
以起信釋體大，即真如為體故。
是則用涅槃、起信之文成華嚴之義，妙之至也。
言先證常義，即涅槃第三等者，彼疏云：
佛告下，歎教善。隨其經文，初、中、後別；為上、
中、下，合法稱根。能生行心，故名為善。
第二句中，義、味深者，名、義為味，不同餘處名、字為味。
義能津心，令人愛樂，如世美味，故名為味。
第三句中，其文善者，言詞才巧，不增不減，故曰文善。
第四句中，純具梵行，明其行圓；寶藏無闕，彰其理圓。
亦可純備，彰其因圓；寶藏無闕，明其果滿。
經有此勝，故勸奉持。
自下第二、辨經名德，令人樂持。
先總敕聽許；為宣說下，正說中有八復次：
初一、正出經。功德大者，名之為常；依於大名，辨其大德。
此經具有六義釋大，已如上辨〔指彼第一疏也〕。
今且以常義顯之。
如八大河下依涅槃名辨涅槃德。
先喻。後合此經。如是下破相趣寂。
此經所辨同前八河，故云如是降伏煩惱，
離煩惱魔及諸魔性，滅餘三魔。
然後下證實捨相。
以證實際除妄無妄可在云捨，以相難捨如身命故。
或可安放身命，如大涅槃中取契合義。
是故下總結之。 ^398c8

鈔：故生公序云者，引證也。
正取末文。既云大矣，所以稱常，證上大具常義也。
故鈔云：正順今意。
若釋彼文者，謂自然真理以智證悟之時，亦宜合符契所證之真理。
未證之時，真則無差；悟證之後，所證真理豈容改易？
不易之體湛然，寂而常照。
既其真理悟及未悟無有差別，但從我迷情，則乖背於真理。
所以真理之境事不在於我。
誠能涉入修求，便返迷歸於極。
理雖歸極，得本實無始起。
若實有初始，則必有終盡；若實有始終，真常之理以之暗昧。
若尋其旨趣，乃是我初會之非。
寂照之體在於今有，寂照之體出於上古，
即是莫先於大也，所以稱常。
既其常矣，必滅於生死之累，故云般泥洹也。
般泥洹即涅槃，梵音之輕重也。 ^399a12

鈔：涅槃第二十五下，明深，故名大。
今以深義成前常義故。
言以體絕常境者，以雖曰常，而出於念，何可為常境而緣之耶？
或可絕於尋常之境，總相顯其深義也。
言如人最長者，即顯勝，故名大。
今亦以勝義成前常義故。
言無有一法等者，略鈔第三云：是義勢之先後，非時分之先後。
由是最先，故稱大也。
如人最長，以生在先，故稱為大，不約身量說大小也。
故老子云下，引證也。
有物混成，先天地生，證其先義，強名之曰大名也。
即大名之下，有先義故。
釋曰下，彼以虗無為道，故名大；先於天地而生，
故今不取彼義，但以其大及之。
言可證此真理為諸法之本，為大為先之義，故引之也。 ^399a38

鈔：四相品文下，泥洹經云：佛告迦葉：菩薩具四德，
能為人說大泥洹經：一、自行非邪，二、能正他人，
三、隨問而答，四、善因緣達識根性。
盡一卷經唯廣徵釋此四種法，故云四相品也。 ^399b14

▲鈔：故遠公下，涅槃疏第二云：先解大義，釋之。
初、言大者，其性廣博，以廣釋大。
二、如人下，以常釋大，但喻無合，與上文中所言大者，
名之為常，其義相似。
三、以勝釋大。勝有二種：初言是人若住正法，
名人中勝，住正，故勝；後備德，故勝。 ^399b20

▲鈔：彼更有多下涅槃，疏：第一、初云大義，
有六：一、常故名大，故下文言：大名為常。
二、勝故名大，如世勝人，名為大人。
故下文言：是人若能安住正法，名人中勝。
勝，故大。涅槃如是。
三、廣故名大，故下文言：大名廣博。
體窮法界，名性廣博。
四、多故名大，故下文言：譬如大藏，多諸珍異。
涅槃如是，多有種種妙法珍寶，故名為大。
五、高故名大，故下文言：譬如大山，人不能上，故名大山。
涅槃如是，凡夫、二乘乃至十住不能到，故名之為大。
六、深故名大，如海淵深，名為大海。
故下文言：大者，名不可思議；淵深難測，名不思議。 ^399b30

▲鈔：今以多即約用下，通妨也。
應有問云：彼經既有多、高等六義名大，
何故但引常、徧耶？
故此釋也。言多即約用者，即三用大中收也。
此釋體大，故不言多。
言高即約果者，即四果大中收也。
此釋體大，故不言高。
其餘深、勝二義，於常義中已含之也。
故唯遍、常二義以釋體大。 ^399c2

▲鈔：復是別文者，以疏云其性廣博，猶如虗空，
有似一處經文，故揀別之。
上句其性廣博，是一處文；下句猶如虗空，別是一處文也。
以虗空周徧喻理體周徧，證成徧，故名大也。
然准彼經合文，言解脫亦爾，似以虗空性無逼迫喻涅槃無逼迫之義。
今借其文，但喻遍義。
思之，可見。
orig::  ^399c12

疏：二者、相大下，但釋同、別之相，而大具常徧，准前釋之。
commentary::  ^399c26

鈔：然遠公下，揀濫也。
應有問云：遠公約三種涅槃，亦是體、相、
用三，與此何異耶？
於此揀云：遠公三大通於因、果，以性淨涅槃，
凡、聖皆有故。今明佛所證法中有三大，即唯果有也。
orig::  ^399c30

疏謂業用普周等者，行願疏云：如體包徧。
故彼鈔云：即前無邊之相以遍於體，一一如體，故成大用。
一一能包能徧，一入一切為遍，一切入一為包。
交參涉入，互相無礙，重重無盡也。
今周即周徧，普即普包也。
commentary::  ^399c38

鈔：南經四相品下，彼。
彼云：迦葉復問下，牒佛已說為問也。
若佛已度下，執迹為難。
耶輸陀羅者，此云持譽。
以是因緣下，執迹疑實。
唯願已下，請佛通釋。
下佛答之。先呵難詞；能建下，釋。
釋意如何？明納妃生子之事是大涅槃所起德用，非實煩惱。
釋相如何？汎舉涅槃所起德用，類以釋之。
大般涅槃能建大義者，總舉類答。
義猶用也，建猶起也。
大般涅槃能起大用，用、相非一，名建大義。
下廣辨之。於中，先敕聽勸說，誡莫生疑。
下為說之，文別有四：一、舉菩薩位大涅槃能建大義，
仰類如來；二、我已久住是大涅槃下，正就如來能建大義。
初中有二：初、明菩薩證實起化，乃至言菩薩住涅槃者，
於大涅槃隨分克證，故名為住。
所入涅槃性是緣起作用之法，是故入中無心化現。
乃至第二、明佛能建義中，初明如來住大涅槃種種化現，已後經文廣說化現二十五有等。
〔今缺引第四節也。〕 ^399c46

▲鈔彼經即約果用下，約彼、此以揀別也。
言今意明即體之用者，顯此經三大相即故。
此以廣字釋大字故。
言下佛果有下，會釋也。
此有二釋：一、問：彼經既約果用，云何證此即體之用耶？
釋云：下文佛果有相、用者，皆由本自有故。
故佛相、用即是本有相、用，所以將果用證上即體之用也。
二、或可問曰：既七字互釋，下文釋佛字十義，
佛果亦有相、用，即與彼經何別？
答：此問佛果雖有相、用，皆本有故，與彼別也。
二、釋隨通。
orig::  ^400a28

疏四、果大，謂智、斷、依、正等者，智即菩提，
斷即涅槃，依即國土，正即佛身。
普周法界者，以徧釋大，略其常義。
疏謂大智為主下，餘行如盲。
智猶有目，以智運行，能到彼岸。
故智度論云：說前五度，譬如盲人。
第六般若，事同有目。
若不得般若開導前五，便墮惡道，不成出世。 ^400a46

疏：七者、教大下，有二意：一、行願，鈔云：每說一會，
或一位義終，皆結。
通云十方，亦如是說故。
二、精微，鈔云：謂此經中一文一句盡是通方之說，
故遍十方；亦是稱性之談，故通三際。
遍十方中，十方通三際，故云重重。 ^400b10

疏：八者、義大。十行願鈔云重重無盡，固不在言隨相門中，
亦淺、深備說。二地中廣明十惡、十善，即該人、
天乘也；四諦品及五地十重四諦，即該聲聞乘也；
六地十重十二因緣，即該緣覺乘也。
八部般若不出三天偈文，涅槃、法華出現品中一兩門說盡。
如斯事類，不可具陳。 ^400b18

疏：九者、境大下，以所化眾生為境大故。
十者、業大者，即前能、所文義。
化生為境，能化之業常徧故。
commentary::  ^400b30

鈔：而言等者下，科此鈔文。
大分為二：初敘四論大性；後今疏體大下，以疏十大配彼七大性故。
言等取雜集者，本論，無著造；釋論，師子覺造，
而各別行；後安慧菩薩雜糅，合為一本，名雜集論。
般若，即無著所造金剛般若論也。 ^400b34

▲鈔不廣說之者，此句是鈔詞也。
以彼以中但總相釋相大字，云與七種大性共相應故，而不別別廣說之耳。 ^400b42

▲鈔：了知廣大等者，梵言補特伽羅，此云數取趣。
謂數數造業，取於諸趣，即目於人、法；目一切諸法，
即了人、法二無我理故。 ^400b46

▲鈔：此與瑜伽大同者，一、法全同。
二、心，即瑜伽發心。
三、信解者，謂信及勝解。
瑜伽唯勝解，無信。
此小異也。四、淨心，與瑜伽增上意樂名異義同。
精純唯善，故是淨心。
此心無退，進之不息，即增上意樂也。
五、六二名全同。七、果者，即瑜伽圓證也。 ^400c4

鈔：若與對法會者，謂將般若論七大會上雜集七大性也。
一、緣大教法，即法性。
然若而為境，故名境大性雜集。
二、般若論心，即雜集行大性，發心為眾行之本故。
言即由淨心者，淨字誤書，應是發字。
或可發心離垢，故曰淨心。
以發心中有大悲，故無沉寂之垢，行利他行；
有大智，故無愛、見等垢，行自利行。
不錯，無妨。三、般若論信解，即雜集智大性。
於境印決，即是勝解瑜伽；於境決斷，即名為智雜集。
理實則異，無謬大同。
信亦澄清，於境何謬？
略不言之。不爾，既言信解，豈但勝解一法？
或信是勝解之果，以因顯果，故不言之。
四、般若論淨心，無惡雜故，即雜集論精進大性；
瑜伽論增上意樂，亦進之無退故。
此與前行二利淨心不同。
五、般若論資糧，即雜集論方便善巧。
由大悲故，不住涅槃；由大智故，不住生死。
而為善巧方便，與當所證無住涅槃為資糧故。
六、般若時，即雜集第七業大性。
窮生死際，盡未來時，故云時般若；於是時中建立佛事，
而為作業，故云業雜集。
七、般若果，即雜集第六證得大性〔瑜伽謂圓證也〕，
謂證佛功德云證得，此即為果，故雜集云果。
言雜集依體下，揀別二論六七次第也。
問：二論六七云何不次？
答：雜集約依自證得之體起用無窮，又雖得果而不捨因，
故證得居先、業在於後。
般若論約時通因，因時已能建立佛事至果極成，
乃至窮未來際，即從其因義在前、果義居後。
餘五大性，雜集般若二論意同。
言依教起行下，此總論七類大性從因至果之次第也。
一依教法為境；二起大行心；三智及信解，
於甚深理善通達故；四以純淨心精進長時；
五由悲智為無住涅槃資糧，善巧方便不滯生死涅槃二邊。
證大下，還依雜集之次，且從一義結故。
雜集即是對法者，但名異爾，前後互舉，勿謂是兩論也。
以未雜糅時名對法，已糅後名雜集也。
已上攝論但總標七大性，餘三論雖各別明七大性義，
而雜集論兼廣釋之，皆大同小異。
此上皆是他文。 ^400c14

鈔：今疏總會下，以疏十大配彼七大性故：
一、體大，即彼雜集第三智大中，彼取能知曰智，今取所知二無我理曰體也。
二、相大者，有二：一、或亦智大所知攝，不離理、
體故；恒河性德，相即相入，亦智所知故。
二、亦般若論一法大性攝，即教所詮，亦為境故。
三、用大，即雜集第五方便善巧積集資糧，
而是即真體之用，為教法之所詮，亦境攝故。
四、果大，全同雜集證得及般若果故。
五、因大。已上疏中釋因大之文，總攝彼五大性故：
一、前疏云發菩提心，鈔云即十信發心故，
即般若論心大性；瑜伽論發心大性亦是雜集論行大性及本，
故非即行也。二、前疏云起解，鈔云即十住位，
即攝瑜伽勝解大性、雜集智大性、般若信解大性，以十住位智住真性故。
二、前疏云行、願、證，鈔云行是十行，願是十向，
證是十地，即攝雜集行大性。
雖有三位，通望果、證，皆名行故。
是十地因下，揀濫也。
問：既云是證，何非雜集證得大性？
故此答也。四、前疏云精勤匪懈，鈔云通策於前，即般若論第四淨心大性及雜集論精進大性。
五、前疏云成就諸位，即攝瑜伽及般若資糧大性及雜集方便善巧大性。
以前鈔指云次文當知，故今對以明也。
六、智大，全同雜集第三智名，而義小異。
以彼論釋但了二無我性，此通了性、相等故。
故前相大亦為所知。
七、教大，即雜集境大性，瑜伽、般若、法大性。
八、義大，通前諸論所說六種大性，但除雜集境大，
瑜伽、般若、法大性皆是教故。
九、境大，名同雜集初一境大性，而義同般若論時大性及雜集方便善巧，
皆化生為境故。十、業大，同般若論第六時大性，
而具含般若、雜集二論時、業二名。
言為對題中下，謂題中七字，十大為能攝；
今略十大二字，三論七大性為所攝。
而云說十者，為對能攝有十，所攝七大亦開為十故也。
開、合如上，可知。故云下，結歸疏文也。
言或相大一種下，問：向明七大性義，何有恒沙等相大耶？
故此答也。此有二義：一云：彼既不說三大，
故相大一種，般若、雜集二論略無。
〔瑜伽既大同般若，故略不損也。〕
上但依義，且為是配。
二、又通約十大，唯是當宗。
彼明七大隨教各殊，故無相大，亦無失也。
問：既教旨殊，何得引彼釋此？
答：而彼不離此，是所流故，以末顯本故。
今會他文，明本、末交映也。
orig::  ^401a34

疏用多繁興等者，約當字釋，即是用多繁興。
若約前十皆多者，但取廣多名多，則前十皆多。
問：體大何得復名用耶？
真性豈是多耶？答：約用為門，則無法非用；
無障礙理，豈礙多耶？
謂直談真體，理實是一。
今望能依事，法有多故；所依體性，隨事局故。
亦有多也。即明一徧一切下，以廣、大二字相濫，故此揀也。
大約徧義，廣約攝義，以分二字。
亦可反此者，謂大攝、廣徧亦得。
問：大之與廣，既皆有徧、攝二義，二字云何差別？
答：大則徧攝皆體，廣則徧攝皆用，乃成天隔。
故精微鈔云：以皆業用，一稱體徧，二稱體攝。
能稱徧攝，俱名為廣；所稱徧攝，俱名為大。 ^401c16

疏：一、廣依義者，廣在能詮；二、廣說義者，
廣在所詮；三、廣破義者，廣在所破故；四、
廣超義者，亦廣在所超，以真如理無有諸法能比類故；
五、廣治義者，廣在能治諸行故；六、廣攝義者，
約所攝名廣故；七、廣德義者，廣在所攝德勝故；
八、廣生義者，廣在所生之果故；九、廣絕義者，
廣在所絕心、識等故；十、廣知義者，亦於所知立名廣故。
commentary::  ^401c38

鈔言前四即雜集下一節，鈔文科分為三：
初具引二論以配#CB00562;文
〔二〕初引雜集〔二〕初引論〔言前〕二配疏〔釋曰〕
二引入大乘〔二〕初引論〔言後〕二配疏〔釋曰〕
二廣會二論顯其同異〔三〕初就顯會相似
〔然其〕二破古失論意〔而刊〕三正顯其同異
〔二〕初約大同以四攝六〔若欲〕後約小異並開為十
〔今取〕三釋疑歸題以彰互釋〔二〕初釋疑
〔然為〕後歸題〔若欲〕 ^402a4

鈔：一切有情等者，謂一切言教繁廣為所依處，
一切有情當得利益大乘，即是能詮。
故疏云：為生依故，則廣在能詮為所依也。
二、宣說是能說廣大甚深法，即是所說之義，故廣在所依。
三、廣破諸障，廣在所破。
故鈔云：集論約所破，此約能破，以能破顯所破故。
四、無法不超，即廣在所超。
又所明法、理雖廣，皆有無比之義，即廣在能超。
故行願鈔云：言廣超者，有二義：一、德相於世間法，
法法超過為廣；二、德相之法，法法皆超世間為廣。
言此方廣等者，結顯也。
意云：此方廣廣破無比三名、四義，皆是大乘。
由義差別，故立三名也。
准此，雖只言方廣，已能持大義，可證。
前揀持一對中持義，謂今既名無大字，
得屬大乘；前揀實異權，揀果異因等，雖名無實、
果等字，明依義判也。 ^402a38

▲鈔：故對疏四、次第無差者，即前後次第也。
但今疏加一、二等，言次之耳。 ^402a64

▲鈔：毗佛略者，此云方廣。
是摩訶衍者，起信鈔云：具足，應云摩訶衍那。
此云大乘，但總揀小乘故。
此與前集論結顯意同。
雖有六種方廣，皆是大乘差別名也。
言為諸眾生下，即五廣治義。
此約能破，能治前諸障故。
集論第三約所破故，或所治唯是煩惱障故。
次鈔云：一、治煩惱。
言亦有眾多下，即六廣攝義。
廣攝三乘、五乘，故言眾多乘也。
疏云通攝無邊異類法者，即攝無量乘。
准別教說，故所攝名廣。
言亦以多下，即七廣德義。
福、慧二嚴各具多德，故云多嚴，亦廣在所攝之德故。
言亦能出生下，即八廣生義。
能生無量廣大果報故。
疏云果海者，沒同果海故，即廣在所生。
言非是下，即九廣絕義。
非是一切分別言念所稱說度量故，即廣在所絕故。
次鈔云：體絕眾相不思議故。
行願鈔云：以本性照體獨立，不可以智知，
不可以識識，故擬心即差。
言斷除下，即十廣知義。
問：論但云斷除邪見，疏何立名為廣知耶？
答：由斷智障，故無所不知，即廣在所知。
知即能知。或可二論十義中，三廣破，五廣治，
十廣知，皆通能、所。
但第三總治二障，第五別治煩惱，第十別治所知，以為異耳。 ^402b2

▲鈔釋曰：下亦但前後次第全同，但疏加五、
六等，言次之耳。 ^402b40

▲鈔：然其下，就顯會其相似。
其字即指入論，以近前引，故不引名，但云其也。
入論第一約所破，集論第三約能破，故同。
〔應更有集論總，入論別。
如上，可知。〕集論第四約法為無比，入論第五約心不能知，故異也。
此上四義，唯約名顯相似，故揀也。 ^402b44

▲鈔而刊定下。彼以入論第一同集論第三，
不分能、所及總、別故，一失意也。
又以總揀之言為釋名之義，二失意也。 ^402c4

▲鈔：若欲下，以大同故，合也，可知。 ^402c8

▲鈔今取小異下，由小異故開也。
言入論二、約所攝者，約所說三、五諸乘為所攝也。
言集論二、約通辨下，顯二論通、別有異也。
以集論通明德、果，入論別開三、四。
三、約二嚴。言通因者，因亦有故。
言四、約能生唯果者，能字或錯，疑是所字，即約所生唯果。
若約能生，不唯是果，應是唯因也。
或可不錯，以鈔中顯此能生通其二義：
若約能生唯因，若約所生唯果，互影略故。
故下歸題亦以廣生為因。
故學者細思。言三、約下，顯總、別有異。
集論總該二障，入論別分二障。
言已如前會者，即前鈔云：集論約法，不可比類；
此約心，不能知。故並不同。 ^402c10

▲鈔：然，為順下，為有問云：上廣十義，何不如大方等各十義，
皆順一題之次第耶？
故此答也，可知。 ^402c32

▲鈔：若欲下，即依題及義為次，故字、義開、合不同。
言十、廣說是義者，說即詮說。
此有二義：一、若約所詮義為廣說，即是上六字；
二、若通能、所詮為廣說，即通上七字。
orig::  ^402c36

疏解佛十義者下。
即用一題望於十佛，約體全同，配歸十佛，
以釋佛字，即是七字皆佛也。
commentary::  ^402c44

鈔：十佛即是十身者，准離世間品，疏云：
然佛就內覺，身多就相，故立名不同耳。
言三昧佛即福德身者，三昧，福嚴中勝故。
餘義如前依主中辯。 ^402c48

▲鈔：大即法界佛者，行願鈔云：若心若境，
法法皆佛，名法界佛。
言方是本性下，以方是稱性之德相，智是本性之智德，故全同也。
行願鈔云：玄鑒深遠故，即眾生本覺智慧心性之佛。
言廣即涅槃佛下，以涅槃化身周徧法界，故廣也。
行願鈔云：即是化身，化用自在故，化畢歸寂故。
名涅槃佛，謂應化涅槃也。
言亦隨樂等者，隨佛大悲意樂及他見佛善根意樂，無不現生故。
若貞元疏，廣字亦即威勢身，威勢亦是用故。
言佛是梵音下，唐、梵正相當故。
言華即願佛下，以華喻因，願及三昧正是其因故。
攝因屬果，即是佛故。
言嚴即業報佛下，取華字，萬行因上總有能嚴之義，成相好莊嚴身也。
言教法住持下，以法住則佛住，故教即住持佛也。
言心伏勝故者，謂雖威勢能伏於他，以心降伏最為殊勝，如慈心降魔等。
行願鈔云：萬法由心迴轉，故心為威勢。
總攝七字。若玄鏡中又配佛字，以初成正覺，
威光赫奕，映菩薩故。
應義通，無執一文以為定也。
又前十身配於十佛，亦但依義，文不具說。
貞元疏云：心佛即是化身，隨心化故。
明知義無方也。又圭峯圓覺鈔云：十佛中，
初、五及十局於果位，餘該凡、聖，八簡散心，
九簡虗妄，六、七俱攝。
謂法界佛，若心，若境，若性，若相，無非佛故。
其心者，萬法雖眾，不出一心，唯心知、覺故。 ^403a4

鈔：然此五對一一相屬者，謂以一切智斷煩惱障，
證一切法性，能自開覺，如睡夢覺；以一切種智斷所知障，
達一切法相，亦能開覺一切有情，如蓮華開。
故五對一一相屬也。
或可初對了俗，由於證真果位之中任運得俱，
不同因地有俱、不俱，故五對皆俱，故云相屬。 ^403b4

▲鈔：是根本智者，以所證法性是諸法之根本，
乃是一切之智，名一切智；亦根本之智，名根本智。
或此智與後得為根本，了俗由證真故，是根本即智。
言一切種智是後得智者，由於所證俗諦有諸種類，
悉無謬故，亦依主立名。
言後得智者，以初入聖起無漏智，必先起真智，
後起俗智，亦後得即智。
問：五地已去，真、俗雙運，何名後得？
答：既了俗由於證真，依義次第，名後得智。 ^403b14

▲鈔：二、所斷障中下，非如二乘單斷不同因中未究竟斷。
煩惱障障理，所知障障事。
煩惱障依我執起，通於根隨煩惱，即障所知；
障依法執起，與根隨類同。
然依法起所知，不是障被障、障所知。
若據敵體而障，正障其智。
今於所緣事境不能明了，應名智障。
今從境立名，云所知障，是所知之障也。 ^403b28

▲鈔：三、所證理下，謂所證理即是境故，亦猶義之言境。
故知所證之理不唯真理，謂一切法性即真法性。
遠離虗幻名諦，一切法種類之相易知云俗。
此義不謬，故亦名諦。
不同二乘及因位菩薩有未究竟，故以所證二諦為佛也。
以一切智下，對能證釋所證，由所證彰所斷，明上之三對復互相屬也。 ^403b40

▲鈔：四、所成益下，自既能爾，令他皆然，不同二乘獨善及因中未能必然。
言上之下，總揀上三對六法也。
此有二義：一、通，二、別。
初通者，上三對六法，俱通自利、利他。
此盡理言之，以能證、所斷、所證之中皆有二利故。
又自利本欲利他，利他即是自利故。
後別義者，從顯別配。
以一切智由斷煩惱，證法性，即自利，上三皆能自開覺；
以一切種智斷所知障，覺法相，為利他，上三皆是亦能開覺一切有情。
即前三對別別相屬，此一對總相屬也。 ^403c4

▲鈔：五、顯覺相下，顯自、他開覺之相也。
近顯第四對之相。
既四包前三，即通以喻顯前四對覺之行相也。
謂以覺字合一切智及所覺諸法之性；
以睡、夢合所斷煩惱，即是能自開覺之相也；
以華開合種智，斷所知障；以蓮子合所證法門，即是亦能開覺一切有情之相也。
言前即覺察，察深理故；後即覺悟者，悟諸法故。
亦可前是覺悟，證悟徹源故；後為覺察，無非審的故。 ^403c22

▲鈔：離覺覺者，所謂離於能覺及於所覺。
雖無能、所，而雙非，而無所不覺，不礙兩存，故云盡覺。
或雙泯能、所，沒同果海，而盡覺故。 ^403c36

鈔：七事記中者，即六成就中開聞及我，謂二故。
言今並起之者，先總釋勝義也。
一、能覺下，別明勝相。
天皷但能驚覺忉利天眾，令知修羅、賊軍來去安危；
佛令驚覺一切眾生種現習氣、三種煩惱生滅有無。
二、天皷能護自天眾，破他修羅，故息苦；
佛能救一切眾生苦苦、壞苦、行苦之三苦，
能破蘊魔、天魔、煩惱魔、死魔之四魔也。
三、天皷令天眾受色、聲、香、味、觸五欲之樂；佛令一切眾生受涅槃樂。
四、天鼓令天眾生貪愛、縛著之心；佛令眾生起無漏智。
或上四佛令眾生如次悟苦、集、滅、道，欲令知、
斷、證、修，故勝天鼓也。
具此下，總結。 ^403c44

▲鈔：二、不由他悟下，以真智內發，不從他得，故云無師。
梵行品云：成就慧身，不由他悟。
疏云：若見有他，安稱為悟？
既曰心悟，自亦不存。
寂而能知，豈唯定之？
方寸不取，況於人乎！ ^404a16

▲鈔：三、斷二無知下，由二障故，於真、俗諦無由證知，唯佛能盡斷故。
四、已過下，凡夫二障所覆，故唯睡；二乘所知障在，故亦睡。
得單身空智，實非究竟，以為究竟是妄智，故亦夢。
佛二障盡，故不睡；情謂斯絕，故不夢。
五、猶如下，涅槃第九說：如赤蓮華為日所照，無不開敷。
即十地無漏行成，如日照；佛智自發，如華開。 ^404a24

▲鈔：六、性淨無染下，本性清淨，不能染故。
應得之性，因時雖有煩惱，有五義，故不染：
一、離一切相，故名為佛。
二、性是能對治故，意在能治故。
三、佛性非是惑障，安足處故，非惑所住處故。
四、性不變故。涅即黑泥，緇謂綵黑，如白玉投於黑泥，而不轉為黑色。
佛性在惑，而不被染。
五、妄惑熾然，不能染實性，如幻刀雖利，不能斫石。
言因時下，舉劣況勝。
前應得性時有惑，尚不能染，況至得果時，
惑盡無餘，豈當有染耶？ ^404a36

▲鈔：七、具足三義，即是三佛者，三身也。
以化、報、法次第配之，或就一佛身具三義故。 ^404b4

▲鈔：八、具足三德者，永嘉大師云：法身不痴即般若，
般若無著即解脫，解脫寂滅即法身。
三德圓融，舉一全收。 ^404b8

▲鈔：同體三寶者，謂具覺照義為佛，具軌持義為法，具和合義為僧也。 ^404b12

▲鈔：釋曰：下釋疏略指之意。
一、覺勝天皷，即一切種智；二、不由他悟，
即一切智；三、斷二無知，即離煩惱障及所知障等。
以有同佛地論，故疏略指；然有少別相，故鈔具出也。
華嚴懸談會玄記卷第三十九
w:: 音釋
note:: 賑 ^404b14

〔音軫，富也。〕填
〔徒堅切，塞滿也。〕瘦澁
〔上所以切，損也。下音色。〕
 ^404b31
