華嚴感應緣起傳
collector:: 吳郡鄧山聖恩禪寺沙門　弘璧　輯
xu:: 
# 序

夫華嚴感應。詳略不同。
傳記纂靈。散遺難考。
今於華嚴疏演義鈔內。
節出教起因緣。部類傳譯。
及付法藏經。會玄記等。
總立十門。詳分次第。
先明說經結集等事。
次明翻譯感應因緣。
使探玄之士。不閱疏而了然。
持誦高賢。纔展卷而在目。
如海一滴。味具百川焉。
初明九會說經二明圍山結集三明天龍護藏四明龍樹誦出五明流傳西域六明法領請歸七明覺賢初譯八明喜學重翻九明正彰感應十明續集感通
other:: 
# 初明九會說經
初明九會說經 ^636b12

爾時世尊。成正覺已。
與諸菩薩七處九會。
演說華嚴圓頓經典。
九會說經者。初會菩提場。
毗盧遮那如來。放齒光。
眉閒光。普賢菩薩為會主。
入毗盧遮那如來藏身三昧。
說如來依正法。第二會。
普光明殿。如來放兩足輪光。
文殊為會主。說十信法。
此會文殊不入三味。
謂信未入位故。第三會。
忉利天宮。如來放兩足指光。
法慧菩薩為會主。
入菩薩無量方便三昧。
說十住法。第四會。
夜摩天宮。如來放兩足趺光。
功德林菩薩為會主。
入菩薩善思惟三昧。
說十行法。第五會。
兜率陀天宮。如來放兩膝輪光。
金剛幢菩薩為會主。
入菩薩智光三昧。
說十迴向法。第六會。
他化自在天宮。如來放眉閒光。
金剛藏菩薩為會主。
入菩薩大智慧光明三昧。
說十地法。第七會。
重會普光明殿。如來為會主。
放眉閒光。口光。自住剎那際三昧。
說等妙覺法。第八會。
三會普光明殿。普賢菩薩為會主。
入佛華嚴三昧。說二千行門。
此會佛不放光。表行依解發。
依解光故。第九會。
逝多林。如來善友為會主。
放眉閒白毫光。自入師子頻申三昧。
說果法界。
other:: 
# 二明圍山結集
二明圍山結集 ^636b34

既說經已。必須結集。
文殊師利。與阿難等。
赴鐵圍山。結集法藏。
部類品會中。有十類經。 ^636c30

一略本經。二下本經。
三中本經。四上本經。
五普眼經。六同說經。
七異說經。八主伴經。
九眷屬經。十圓滿經。
略本經。即今所傳八十卷本。
及舊譯六十卷。皆是十萬偈中之略。
譯未盡故。下本經。
謂摩訶衍藏。是文殊師利與阿難海。
於鐵圍山結集。此經收入龍宮。
龍樹菩薩往龍宮。
見此大不思議經。
有其三本。下本有十萬偈。
四十八品。龍樹誦得。
流傳於世。故智度論。
名此為不思議經。
有十萬偈。梁攝論中。
名百千經。西域記說遮拘盤國。
有此具本。
other:: 
# 三明天龍護藏
三明天龍護藏 ^636c34

既結集已。如護眼目。
龍宮忉利。守護秘藏。
付法藏因緣經云。
龍樹託生。初在南天竺國。
出梵志種。大豪貴家。
始生之時。在於樹下。
繇龍成道。因號龍樹。
少小聰哲。才學超世。
本童子時。在於襁褓。
聞諸梵志。誦四韋陀。
其典淵博。有四萬偈。
偈各滿足三十二字。
皆即炤了。達其句味。
弱冠馳名。擅步諸國。
天文地理。星緯圖讖。
及餘道術。無不綜練。
結友三人。學術知非。
即入山至一佛塔。
捨離欲愛。出家為道。
於九十日。誦閻浮提所有經論。
皆悉通達。更求異典。
都無得處。遂向雪山。
見一比丘。以摩訶衍而授與之。
讀誦愛樂。恭敬供養。
雖達實義。未獲道證。
辯才無盡。善能言論。
外道異學。沙門義士。
咸皆摧伏。請為師範。
即便自謂一切智人。
心生憍慢。甚大貢高。
便欲往從瞿曇門入。
爾時門神告龍樹曰。
今汝智慧。猶如蚊虻。
比於如來。非言能辯。
無異螢火。齊輝日月。
以須彌山。等葶藶子。
我觀仁者。非一切智。
云何欲從此門而入。
聞是語已。#CB00718;然有愧。
時有弟子。白龍樹言。
師恒自謂一切智人。
今來屈辱。為佛弟子。
弟子之法。諮承於師。
諮承不足。非一切智。
於時龍樹。辭窮情屈。
心自念言。世界法中。
津途無量。佛經雖妙。
句義未盡。我今宜可更敷演之。
開悟後學。饒益眾生。
作是念已。便欲為之立師教誡。
更造衣服。令附佛法。
而少不同。欲除眾情。
示不受學。選擇良日。
便欲成之。獨處靜室水精房中〔下明入龍宮之緣〕。
大龍菩薩。愍其若此。
即以神力。接入大海。
至其宮殿。開七寶函。
以諸方等。深奧經典。
無量妙法。授與龍樹。
九十日中。通解甚多。
其心深入。體得實利。
龍知心念。而問之言。
汝今看經。為徧未耶。
龍樹答言。汝經無量。
不可得盡。我所讀者。
足滿十倍。過閻浮提。
龍王語言。忉利天上。
釋提桓因。所有經典。
過於此宮。百千萬倍。
諸處比此。不可稱數。
爾時龍樹。既得此經。
豁然通達。善解一相。
深入無生。法忍具足。
龍知悟道。還送出宮。
other:: 
# 四明龍樹誦出
四明龍樹誦出 ^637a6

敬法秘藏。不能廣被。
必須誦出。普利羣機。
纂靈記引真諦三藏。
西域記說。龍樹別傳。
亦說入龍宮見經之緣。
廣如別記。然龍樹按七卷棱伽經。
如來記云。大慧汝應知。
善逝涅槃後。未來世當有。
持於我法者。南天竺國中。
大名德比丘。厥號為龍樹。
能破有無宗。世閒中顯我。
無上大乘法。得初歡喜地。
往生安樂國。唐三藏西域記。
亦說其行跡。 ^637b24

賢首華嚴傳云。依智度論。
諸大乘經。多是文殊師利之所結集。
此經則是文殊師利所集。
佛初去世。賢聖隨隱。
異道競興。乏大乘器。
攝此經在海龍王宮。
六百餘年。未能傳於世。
龍樹菩薩入龍宮。
因見此經淵府。誦之在心。
遂出傳授。因茲流布。 ^637b38

疏序演義鈔云。是以菩薩搜秘於龍宮。
大賢闡揚於東夏。
明弘闡源繇。謂龍樹菩薩五百年外。
方入龍宮。搜求得斯玄奧之典。
事如別傳。及纂靈記。
言大賢闡揚於東夏者。
正取覺賢。兼餘大德。
謂智嚴。法業。日照。
實叉等。闡揚斯典。
言於東夏者。謂葱嶺之東。
地方數千里。謂之神州大夏。
而上云是以者。繇上深妙。
故搜之闡之。龍樹入於龍宮。
廣見無數。徧誦此經者。
以玄妙故。故智論名為大不思議經。
而諸大德。皆見此經一文一句。
竭海墨而莫盡。一偈一光。
破地獄之劇苦。是以諸師。
盡命弘傳耳。
other:: 
# 五明流傳西域
五明流傳西域 ^637b48

經雖誦出。猶在西乾。
五天竺等。遮拘盤國。
按隋開皇三寶錄。
其于闐東南二千餘里。
有遮拘盤國。彼國君王。
歷業相傳。敬重大乘。
諸國名僧。入其境者。
竝皆試練。若小乘學者。
即遣而不留。摩訶衍人。
請留供養。王宮內。
有華嚴摩訶般若大集等經。
並十偈萬。王躬受持。
親執戶鑰。香花供養。
種種莊嚴。懸諸幡彩。
閒以時果。誘諸王子。
使人禮拜。令其迴向。
又此國東南。可二十里。
有山甚險。其內置華嚴。
大集方等。寶積棱伽。
方廣。舍利弗陀羅尼。
花聚陀羅尼。都薩羅藏摩訶般若大雲等經。
凡一十二部。皆十萬偈。
國法相承。傳寶守護。
other:: 
# 六明法領請歸
六明法領請歸 ^637c22

經傳西域。未至此方。
法領捐軀。請歸唐土。
東晉有沙門支法領。
志樂大乘。捐軀求法。
裹糧抗#CB15081;。
至拘盤國竭誠請禱。
遂得華嚴前分三萬六千偈。
賷來至此。即東晉朝所譯是也。
然而龍樹具本。以從上昇〔天竺流布〕。
法領半珠。遂行東土。
聖凡證異。華梵音隔。
修途阻絕。妙旨淪湑。
落簡遺編。僅傳兼半。
又按今于闐所進葢逾四萬偈。
其晉經第一會所說華藏世界。
文多闕略。取悟無繇。
至八十卷。燦然可見。
雖十萬之未全。已四萬之多具。
即上略本經也。
other:: 
# 七明覺賢初譯
七明覺賢初譯 ^637c46

大法請歸。華梵音隔。
必須翻譯。方可誦持。
傳譯感通云。晉義熈十四年。
北天竺三藏佛度#CB02494;陀羅。
此云覺賢。於揚州謝司空寺。
翻梵本三萬六千頌。
成晉經六十卷〔三十四品八會〕。
沙門法業筆受。慧嚴慧觀潤色。
謝司空寺者。即今潤州興嚴寺是。
由興華嚴故。 ^638a18

佛度跋陀羅。此云覺賢。
按纂靈記。本姓釋氏。
迦維羅衛國人。甘露飯王之苗裔。
賢三歲而孤。八歲喪母。
為外氏所鞠。從祖鳩摩利。
聞其聰敏。乃度為沙彌。
同學一月誦習。賢乃一日當之。
及受具戒。博覽羣經。
多所綜達。少以禪律馳名。
甞與同學僧伽達多。
遊處積年。知其已證不還果。
嘗願遊方以弘至化。
會秦沙門智嚴。至罽賓國。
問彼國僧。誰可流化東土。
咸云賢可。賢本受禪業於佛大仙。
佛大仙時亦在罽賓國。
知嚴求人東化。亦謂嚴曰。
可以振維僧徒。宣授正法。
即賢其人也。嚴即披誠至請。
賢遂默而許焉。於是辭師東邁。
涉路三載。寒暑備受。
艱危罄盡。或層巖四合。
鳥道躋雲。或連氷千里。
風行雪臥。每清暉啟曙。
即潛伏幽林。皓月良宵。
乃奔波永路。飛梯架逈。
捫索憑虗。危懼日尋。
資糧時絕。至於交趾。
漸達夷途。附舶海行。
備經危險。方達青州東萊郡。
聞羅什在長安。欣然而詣。
後遊東晉。至安帝義熈十四年。
吳郡內史孟顗。右衛將軍褚叔度。
請譯此經。別造淨室。
其年三月十日起首。
賢乃手執梵文。共沙門法業慧嚴等。
百有餘人。於道場寺翻譯。
指文會理。通言適妙。
故道場寺。猶有華嚴堂焉。
永嘉六年卒。時春秋七十有一。
手屈三指。明得阿那含果。
餘廣如傳。業公未詳氏族。
風格秀整。學無常師。
徧閱羣教。每以為未能探微照極。
常怏然不足。後遇覺賢。
請譯華嚴。籌諮義理。
數歲之後。廓然有所通悟。
顧其友人曰。聖教司南。
於是乎在。遂敷弘幽旨。
#CB15106;為宗首。
著旨歸兩卷。流行於世。
今不見本者。以希聲初啟。
未遑曲盡。時月淹久。
故多廢替。慧嚴慧觀。
即什公八俊之二。
筆格高簡。經論深博。
備於僧史。謝司空寺者。
即道場寺。從檀越呼之。
嚴觀並此寺僧。言今潤州者。
晉時稱南揚州。其境則濶。
今分出為潤州耳。
other:: 
# 八明喜學重翻
八明喜學重翻 ^638a28

經雖翻譯。猶未大全。
增益九千。燦然完備。
唐證聖元年。于闐三藏實叉難陀。
此云喜學。於東都佛授記寺。
再譯舊文。兼補諸闕。
計益九千頌。通舊總四萬五千頌。
合成唐本八十卷〔三十九品。
九會〕。大德義淨三藏。
弘景禪師。圓測法師。
神英法師。法寶法師。
賢首法師等同譯。
復禮法師綴文。 ^638b44

則天經序云。緬維奧義。
譯在晉朝。時踰六代。
年將四百。然圓一部之典。
纔獲三萬餘言。惟啟半珠。
未窺全寶。朕聞其梵本。
先在于闐國中。遣使奉迎。
近方至此。既覩百千之妙頌。
乃披十萬之正文。
other:: 
# 九明正彰感應
九明正彰感應 ^638c8

翻譯既成。貴須流布。
特彰感應。勸誦書持。
傳通感應云。自晉譯微言。
則雙童現瑞。唐翻至教。
則甘露呈祥。冥衛昭然。
親紆御筆。論成西域。
則地震光流。志徹清涼。
則感通玄悟。其書寫則經輝五色。
楮香四達。冬葵發艶。
瑞鳥銜花。讀誦則渺然履空。
煥若臨鏡。每含舍利。
適會神僧。涌地現金色之身。
昇天止修羅之陣。
觀行則無生入證。
偈讚排空。海神聽而時雨滂沱。
天童迎而大水瀰漫。
講說則華梵通韻。
人天共遵。洪水斷流。
神光入宇。良以一文之妙。
攝義無遺。故一偈之功。
能破地獄。盥掌之水。
尚拯生靈。故讀誦思修。
功齊種智。宿生何幸。
感遇斯文。其事跡昭彰。
備於傳記。 ^638c18

〔上標列感應。下別釋感應〕。
other:: 
## 雙童現瑞
雙童現瑞 ^638c40

晉佛度跋陀羅。初於道場寺譯經。
堂前池內。每二青衣童子。
從池中出。捧以香花。
舉眾皆見。又以此經久在龍宮。
龍王慶此傳通。故令龍子給侍。
亦有善神護諸左右。
other:: 
## 甘露呈祥
甘露呈祥 ^638c44

唐實叉難陀。於證聖元年三月十四日辛酉初譯。
至聖歷二年十月八日譯新經訖。
預於庚申之夕。天后夢徧天之內。
皆降甘露。後一日壬戌。
復降甘雨。新經初譯之後。
佛授記寺。諸大德。
請賢首講。敕令十月十五日開講。
至十二月十二日晚上。
講至華藏世界海震動之文。
其講堂內及寺院中。
忽然震動。於時道俗數千共觀。
歎未曾有。三藏法師實叉難陀。
及當寺大德明詮律師。
德感法師。述茲靈應。
具以奏聞。都維那慧表署狀為首。
以聖歷三年臈月十九日。
則天大聖皇后。親運御筆批云。
省狀具云。昨因敷演微言。
弘揚秘賾。初譯之日。
夢甘露以呈祥。開講之辰。
感地動而標異。斯乃如來降跡。
用符九會之文。豈朕庸虗。
敢當六種之應。披覧來狀。
欣暢盈懷。宜付所司。
頒示天下。
other:: 
## 地震光流
地震光流 ^639a6

西域記云。世親菩薩。
是無著之昆弟也。
性負聰敏。良緣未具。
遂以小乘為業。三端妙聳。
峻若霜峰。四辨橫分。
利如星劒。無著知小乘權教。
接引下機。慰疲俗而置化城。
誘窮子而持糞器。
遂設方便。托病在牀。
令喚世親。示將去世。
世親聞已。不日至焉。
無著見之。廣說病源。
因開大教云。及吾未死之閒。
讀吾所習經典。世親即讀華嚴。
乃見毗盧法界。普賢行海。
如日光而總照。若帝網之相含。
因生信悟。歎曰。可取利劒。
斷吾舌根。用明己讚小乘之失。
兄止之曰。如人因地而倒。
亦因地而起。昔日以舌毀於大乘。
今可將舌以讚大乘。
遂入山披覽大乘。
造十地論。論成之日。
大地徧震。光明洞然。
國主自謁曰。得阿羅漢等果耶。
答曰。未得。既未得聖果。
何以地動。答曰。貧道小年不信大乘。
今者良為造大乘論而得地動。
故云地震流光〔第二離垢地章見後〕。
other:: 
## 感通玄悟
感通玄悟 ^639a34

北齊太和年中。第三王子。
於清涼山。求文殊師利菩薩。
焚身供養。有隨侍閹官劉謙之。
自歎刑餘。又覩王子焚軀之事。
乃奏乞入山修道。
既諧所欲。遂賷此經一部。
晝夜精勤。禮懺讀誦。
心祈妙德。以希冥祐。
絕粒飲水。垂三七日。
形氣雖微。而丹懇彌著。
忽感髭鬚盡生。復丈夫相。
神彩通悟。洞曉幽旨。
覃思精修。爰造斯經之論。
始終綸綜。凡六百卷。
遂以奏聞。高祖敬信。
有倍常日。華嚴一教。
於斯轉盛。 ^639b16

又後魏沙門靈辨。
太原晉陽人。宿植勝善。
常讀大乘。及見華嚴。
偏加鑽仰。乃頂戴此經。
入清涼山寺。求文殊師利潛護。
凡歷一歲。足破血流。
肉盡骨穿。忽聞空中謂之曰。
汝止之。但思惟此經。
於是披卷。豁然大悟。
後熈平元年。歲次大梁正月內。
於清涼寺。敬造華嚴論演義釋文。
窮微洞奧。至二年初。
徙居懸甕山嵩巖寺。
造論一百卷。餘具如傳。
若準論序。但云在懸甕感通。
今據傳文故。亦清涼感通玄悟也。
other:: 
## 經輝五色
經輝五色 ^639b32

後魏安豐郡王延明。
中山王元熈。並以宗室英露。
博通歸一。處心無上。
稽首圓宗。以香和墨。
寫華嚴經一百部。
金字華嚴經一部。
皆五香為藏。七寶為函。
靜夜良辰。清齋行道。
即放神光五色。照耀堂宇。
眾所咸覩。因而發心。
不可勝紀。
other:: 
## 楮香四達
楮香四達 ^639c2

僧德圓。不知氏族。
天水人也。常以華嚴為業。
讀誦受持。妙統宗極。
遂修一淨園。植諸穀楮。
并種以香草。襍以鮮花。
每一入園。必加洗濯。
身著淨衣。溉以香水。
楮生三載。香氣四達。
後別立淨室〔剝楮取皮。
浸以沈水。護淨造紙〕。
書寫此經。纔書數行。
每字光發。照明院宇。
又神人執戟。現形警衛。
又有青衣梵童。無何而至。
手執天華。亦申供養。
餘如傳說。
other:: 
## 冬葵發艶
冬葵發艶 ^639c14

唐鄧元爽。華陰人。
證聖年中。爽有親故暴死。
經七日卻甦。說冥中欲追爽。
爽懼。彼令寫華嚴經。
寫竟。爽母墳側先種蜀葵。
至冬已瘁。一朝花發。
燦然榮茂。鄉閭異之。
乃為奏聞。則天皇后。
為立孝門。
other:: 
## 瑞鳥#CB03340;花
瑞鳥#CB03340;花 ^639c30

僧法誠。姓樊氏。雍州萬年縣人也。
幼年出家。以誦華嚴為業。
因遇慧超禪師。隱居藍谷。
後於南嶺造華嚴堂。
澡潔中外。莊嚴既畢。
乃圖畫七處九會之像。
及屈弘文舘書生張靜。
敬寫華嚴經。誠亦親執香爐。
專精供養。後感瑞鳥。
形色非常。#CB03340;花入室。
旋繞供養。再三往復。
經成之後。精心轉誦者。
多蒙感祐。
other:: 
## 讀誦履空
讀誦履空 ^639c40

隨禪定道場僧慧悟。
京兆人。常與一僧道祥。
同在終南棲隱。慧悟受持華嚴。
道祥受持涅槃。木食巖棲。
各專其業。忽有一人。
無因而至。拜跪問訊既訖。
云請一師就宅赴齋。
二人相推。彼曰。請讀華嚴法師。
悟因隨往。乃是山神。
請千羅漢。皆推悟於上座。
食訖皆飛空而去。
神呼一童令侍。乃入師口中。
因便得通。還歸取經。
辭其友僧。渺然履空而去。
廣如傳說。 ^640a6

會玄記云。神呼一童令侍。
童便即依命謂悟曰。
請師開口。既視口中。
乃云師大有病。童遂取手爪上垢投悟口內。
須臾復云。更開口。
見已言曰。師病略盡。
即躍身飛入口中。
童果是藥精。悟遂獲神通。
other:: 
## 煥若臨鏡
煥若臨鏡 ^640a20

僧辨才。不知何許人。
幼事裕法師。以華嚴為業。
久而不悟。乃護淨造香函盛經。
頂戴行道。凡經三載。
遂夢普賢指授玄義。
因忽成誦。煥如臨鏡。
other:: 
## 每含舍利
每含舍利 ^640a30

唐永徽年中。樊玄智。
安定人。弱歲修道。
於京城南坊州山中。
投杜順和尚。順令誦華嚴為業。
勸依此經修普賢行。
每誦經。口中頻獲舍利。
前後數百粒。 ^640a38

英公感應傳云。居士有時夜誦。
口放光明。照及四十餘里。
光色如金。遠近驚異。
或有人往尋到山。
唯見居士誦經口中光明。
時年九十有二。無疾而終。
茶毗之時。牙齒變為舍利。
獲百餘粒。悉放光明。
數日不歇。於時僧俗收之。
豎塔供養。
other:: 
## 適會神僧
適會神僧 ^640a44

唐苑律師。京兆延興寺僧。
以貞觀年初。途經#CB04440;橋。
舍於逆旅。日既將夕。
因而寓宿。俄有異僧。
儀服麤敝。同至主人別房而止。
遂命醇醪良肉。快意飲噉。
律師持潔。勃然穢之。
其僧食已。乃潄以#CB01926;水。
閉戶而誦華嚴。俄終一軸。
苑乃束身抱愧。側聽玄音。
未至五更。便終六帙〔即六十卷晉經全部〕。
苑深自悔責。悲泣交懷。
入房禮懺。因而分袂。
不告名字。莫知所之。 ^640b8

感應傳云。神僧初夜索水潄口。
端身趺坐。緩發梵音。
誦大方廣佛華嚴經。
初標品題。次誦如是我聞。
一時佛在摩竭提國。
其僧口角兩邊俱放光明。
狀若金色。比至三更。
四帙欲滿。口中光明轉更增熾。
誦至五帙已上。其光漸收。
卻入僧口。夜方五更。
誦終六帙〔一帙十卷。
共六十卷〕。僧乃卻臥錄感應時。
適有狂妄者在傍問曰。
某甲不斷酒肉。効彼神僧持誦華嚴可乎。
答曰。汝一夜誦經。
未至五更。能滿六帙乎。
曰。不能。汝夜誦經。
能放口光以代燈燭乎。
曰。不能。汝若酒仙之食蝦。
誌公之噉鴿。復能吐活乎。
曰。不能。汝皆不能。
妄効神僧行事。欺誑聖賢。
罪深滄海。豈能逃乎。
狂者慚顏。悔謝而退。
other:: 
## 涌地現身
涌地現身 ^640b22

唐崇福寺僧慧祐。
戒行精苦。事儼和尚。
專以華嚴為業。每清景良宵。
焚香專誦如來出現品。
後時忽見十餘菩薩。
從地涌出。現金色身。
皆放光明。坐蓮花座。
合掌聽誦此品。經了便隱〔如來出現品。
如來心第十章見後〕。
other:: 
## 昇天止陣
昇天止陣 ^640b48

于闐國沙彌。般若彌伽薄。
甚有戒行。每誦華嚴為業。
忽有人合掌竊謂曰。
諸天令弟子奉請法師。
請師閉目。遂至天上。
天主跪而請曰。諸天今與修羅戰。
屢被摧衂。今屈法師。
誦華嚴經。望法力加護。
彌伽如其所請。乘天寶輅。
執天幢幡。心念華嚴。
以諸天眾對彼勍敵。
修羅見之。忽然潰散。
須臾送歸。身染天香。
終身不滅。
other:: 
## 無生入證(亦云偈讚排空)
無生入證〔亦云偈讚排空〕 ^640c10

解脫和尚。姓刑氏。
代州五臺縣人。七歲出家。
志業弘遠。初從介山抱腹巖慧超禪師處。
詢求定捨。超有知人之鑒。
識其才器。告眾曰。
解脫調習融明。非爾輩所鄰。
未幾而大啟悟。後於五臺西南佛光寺立精舍。
讀華嚴。復依經作佛光觀。
屢往中臺東南花園北古大孚寺。
求文殊師利。親承言誨。
云汝今何須親禮於我可自誨責。
必當大悟。後因自求。
乃悟無生。兼得法喜。
遂慨茲獨善。思惟廣濟。
祈誠大覺。請證此心。
乃感諸佛現說偈曰。
諸佛寂滅甚深法。
曠劫修行今乃得。
若能開曉此法眼。
一切諸佛皆隨喜。
解脫更問空中。寂滅之法。
若為可說得教人耶。
諸佛即隱。但有聲告曰。
方便智為燈。照見心境界。
欲究真實法。一切無所見。
又嘗本州都督。請傳香受戒。
法化既畢。將事東歸。
都督及眾。送至城東。
日云暮矣。思欲焚香。
乃聞城上空中聲曰。
合掌以為花。身為供養具。
善心真實香。讚歎香烟布。
諸佛聞此香。尋聲來相度。
眾等勤精進。終不相疑誤。
故云偈讚排空。餘廣如傳。
或即大聖化身。事難詳究。
德廣化博。未之有也。
other:: 
## 海神聽講
海神聽講 ^640c26

僧道英。姓陳氏。蒲州人。
年十八。二親為之娶。
五載同居。誓不相觸。
後于并州炬法師下聽華嚴經。
便落髮入太行山柏梯寺。
修行止觀。曾屬亢旱。
講華嚴經以祈甘澤。
有二老翁。各二童侍。
恒來在座。英每異之。
後因問由緒。答云。
弟子並是海神。愛此經故。
共來聽受。英曰。今為檀越講經。
請下微雨。神乃敕二童。
童便從牕孔中出。
須臾滂沛。遠近咸賴焉。
二翁拜謝。倐然而滅。
other:: 
## 華藏受生
華藏受生 ^641a16

隋朝僧靈幹。姓李氏。
狄道人。依衍法師出家。
年十八。能講華嚴。
住興善寺。為譯經證義沙門。
後遇疾而死。數日乃甦。
云往兜率天見休遠二法師。
並坐華臺。光輝絕世。
謂幹曰。與我報諸弟子。
後皆生此。幹志奉華嚴。
常依經作華藏觀。
及彌勒天宮觀。至於疾甚。
目睛上視。若有所見。
沙門童真問之。答曰。
向見青衣童子。引至兜率天宮。
而天樂非久。終墜輪迴。
蓮華藏是所圖也。
言終氣絕。須臾復甦。
真問何所見。幹曰。
見大水徧滿。花如車輪。
而坐其上。所願足矣。
言絕而逝。
other:: 
## 華梵通韻
華梵通韻 ^641a34

宋朝求那#CB02494;陀羅。
唐言功德賢。中天竺人。
初學五明諸論。靡不該通。
後崇佛法。深入三藏。
進學大乘。大乘師試令探取經匣。
即得華嚴。師喜之。
令其講說。元嘉十二年至廣州。
刺史車朗奏聞太祖。
遣使迎接。南譙王義宣等。
並師事之。集義學沙門七百餘眾。
譙王欲請講華嚴經。
以華言未通。有懷愧歎。
即朝夕禮懺。虔請觀音以求冥應。
遂夢有人執劒。持一人首。
來至其前曰。何憂。
於是具陳上事。即刎卻陀首。
更置新頭。語令迴轉。
得無痛耶。答曰。不痛。
豁然便覺。備悟華言。
遂講華嚴至十數遍。
other:: 
## 人天共遵
人天共遵 ^641b6

魏勒那摩提。此言寶意。
中天竺人。博文贍學。
通誦一億偈經。尤明禪性。
以正始初。至洛陽。
譯十地等論二十四卷。
意神理標峻。慧悟絕倫。
領受華音。妙窮清切。
帝每令講華嚴經。
精義頴發。嘗處高座。
忽有持笏執名者。
形如大官。云天帝令來請法師講華嚴。
法事所資。獨不能逮。
都講焚香。維那梵唄。
咸亦須之。講席眾僧。
悉皆同見。意熈怡微笑。
告眾辭訣。奄然卒於法座。
都講等僧。亦同時入滅〔傳云。
當知華嚴秘藏。天上人間。
無不宗重〕。
other:: 
## 洪水斷流
洪水斷流 ^641b28

杜順和尚。俗姓杜氏。
諱法順。京兆杜陵人也。
操行高潔。學無常師。
以華嚴為業。嘗居山。
將欲種葵。地多蟲蟻。
乃巡疆定封。蟲便外徙。
盡力耕墾。一無所損。
三原縣人。自生聾啞。
順乃召之與語。應言便愈。
因詣南山屬橫渠汎溢。
止之斷流。徐步而過。
將終之日。普會有緣。
聲色不渝。言終而逝。
葬樊川北原。今全身塔在長安南華嚴寺。
事蹟頗多。別傳云是文殊化身也。 ^641b46

。
other:: 
## 神光入宇
神光入宇 ^641c12

唐法藏和尚。字賢首。
俗姓康氏。康居國人。
初賢首母夢異光而孕。
及生而慕無上。後遇儼法師於雲華寺講華嚴。
賢首至中夜。忽見神光來燭庭宇。
賢首歎曰。當有異人發弘大教。
及明。乃遇儼和尚。
自是伏膺。深入無盡。
又於雲花寺開講。
有光明現從口出。
須臾成葢。眾所知見。
other:: 
## 偈功破獄(覺林菩薩全章偈文見後)
偈功破獄〔覺林菩薩全章偈文見後〕 ^641c18

纂靈記云。文明元年。
京兆人。姓王。名明幹。
本無戒行。曾不修善。
因患致死。被二人引至地獄。
地獄門前。見一僧。
云是地藏菩薩。乃教王氏誦偈云。
若人欲了知。三世一切佛。
應當如是觀。心造諸如來〔此晉經偈〕。
菩薩授經已。謂之曰。
誦得此偈。得排地獄苦。
其人誦已。遂入見王。
王問此人有何功德。
答云。惟受持一四句偈。
具如上說。王遂放免。
當誦偈時。聲所至處。
受苦之人。皆得解脫。
王氏後三日方蘇。
憶持此偈。向諸道俗說之。
參驗偈文。方知是華嚴經。
夜摩天宮無量菩薩雲集所說。
即覺林菩薩偈也。
今經云。若人欲了知。
三世一切佛。應觀法界性。
一切惟心造。大意是同。
意明地獄心造。了心造佛。
地獄自空耳。既一偈之功。
能破地獄。何況一卷一品一部之玄微。
願思此言。勉共傳誦。
other:: 
## 盥水拯生
盥水拯生 ^641c32

僧伽彌多羅。師子國第三果人也。
麟德年初。來儀震旦。
高宗大帝。甚加尊重。
處於禁中。歲餘供養。
多羅請尋聖跡。遂往清涼山。
敬禮文殊。因出至西太原寺。
時屬諸僧轉華嚴經。
乃問曰。此是何經。
答是華嚴。多羅肅然改容曰。
不知此處亦有是經耶。
合掌歡喜。讚歎久之曰。
此大方廣功德難思。
西國相傳。有人讀此經。
以水盥掌。所霑蟲蟻。
而捨命者皆得生天。
何況受持讀誦。觀察思惟者歟。
other:: 
# 十明續集感通
十明續集感通 ^642a12

上諸感應。具演義鈔。
其餘英師感應傳。
及會玄記等。節錄於後。
以廣感通。
other:: 
## 景雲成葢(見疏鈔緣起行蹟)
景雲成葢〔見疏鈔緣起行蹟〕 ^642a30

唐清涼國師。諱澄觀。
字大休。會稽人。姓夏侯氏。
生於玄宗開元戊寅。
身長九尺四寸。垂手過膝。
口四十齒。目光夜發。
晝乃不瞬。至建中四年。
下筆著疏。先求瑞應。
一夕夢金容山峙。
光相瑩然。既覺。知是光明徧照之徵。
自是落筆無停思。
歷四年而文成。又夢化身為龍。
矯首南臺。尾蟠北臺。
宛轉凌虗。須臾變百千數。
蜿蜒青冥。分散四方而去。
識者以為流通之象。
初為眾講。感景雲凝空。
盤旋成葢。疏鈔之外。
復撰手鏡一百卷。
華嚴綱要三卷。正要一卷。
法界觀玄鏡一卷。
鏡燈說文一卷。三聖圓融觀一卷。
七處九會華藏世界圖心鏡說文十卷。
敕有司鑄印。遷國師號清涼。
開成三年三月六日示寂。
生歷九朝。為七帝門師。
春秋一百有一。僧臘八十有八。
全身塔終南山。未幾。
有梵僧至闕。表稱於葱嶺見二使者。
凌空而過。以呪止而問之。
答曰。北印度文殊堂神也。
東取華嚴菩薩大牙歸國供養。
有旨啟塔。果失一牙。
惟三十九存焉。遂闍維。
舍利光明瑩潤。舌如紅蓮色。
仍諡號清涼國師妙覺之塔。
other:: 
## 口光代燭(見長者華嚴論事跡)
口光代燭〔見長者華嚴論事跡〕 ^642a36

唐李長者。諱通玄。
初至太原。寓高山奴家。
每旦惟食棗十顆。
柏葉餅一枚。後捨去。
路逢一虎。當途馴伏。
如有所待。長者語言。
吾將著論。釋華嚴經。
汝當為吾擇一棲止。
虎負長者囊鉢。行三十餘里。
至一土龕。便自蹲住。
長者入龕。龕素無水。
是夕風雷#CB15072;一老松。
松下出泉。清洌甘美。
時人號為長者泉。
長者著論之夕。心窮玄奧。
口出白光。照耀龕中。
以代燈燭。居山之後。
忽有二女子悉以白巾幪首。
姓氏居處。一無所言。
常為長者汲水焚香。
供給紙筆。卯辰之際。
輒具淨饌。甘珍畢備。
置長者前。齋罷徹器。
莫知所止。歷於五祀。
曾不闕時。及其著論將終。
遂爾絕跡。謹按華嚴舊傳。
東晉三藏佛度#CB02494;陀羅。
於江都謝司空寺譯經。
有二青衣童子。忽自庭沼而出。
承事梵僧。爇香添瓶。
不離座右。每欲將夕。
還潛沼中。日日皆然。
率為常事。及譯畢寫淨。
沈默無迹。長者感通。
事符曩昔。
other:: 
## 異僧授旨
異僧授旨 ^642b26

唐法空。隋末雁門郎將也。
棄家詣清涼深谷。
常誦華嚴惟心作佛之偈。
後遇異僧。授以般若玄旨。
豁爾心空。臨終坐逝。
other:: 
## 山神聽經
山神聽經 ^642c10

曹城慧靈丘李氏子。
其親禱於五臺山而生。
既長辭親。詣五臺真容院。
從法順和尚披鬀。
常誦華嚴於李牛谷。
草木為食。每誦經時。
有五七儒服者坐聽。
數持異花鮮果以獻。
師怪而問之。答曰。
某山神也。蒙師法力。
無以為報。願充執侍。
師不樂。遂捨其處。
other:: 
## 金城輝映
金城輝映 ^642c18

金蘇陀室利。中印度那蘭陀寺僧。
誦持華嚴。年八十五。
航海來禮五臺。每一臺頂。
誦華嚴十部。禪寂七日。
定中見金城紺殿。
寶蓮香水。珠網交輝。
諸天童子遊戲其中。
後於靈鷲峰化去。
得舍利八合。璀爛如珠。
other:: 
## 龍光五彩
龍光五彩 ^642c30

元華嚴菩薩。諱正順。
尉州高氏子。從五臺壽寧用公祝髮。
結廬深樹。惟閱華嚴。
數盈千部。每入華藏觀。
三五日方起。世號華嚴菩薩。
將示寂。門人乞偈。
師曰。歷劫本無去住。
應用何思何慮。轉身踏破虗空一切是非莫顧。
言訖而逝。是日靈几上現龍五彩。
飛光燭於庭宇。
other:: 
## 誦經得戒
誦經得戒 ^642c40

總章元年。西域有三藏梵僧。
來至京洛。高宗師事。
道俗歸敬。賢首法師。
時為童子。頂禮三藏。
請受菩薩戒。時眾白三藏言。
此童子誦得華嚴大經。
兼解其義。三藏驚歎曰。
華嚴一乘是諸佛秘藏。
難可遭遇。況通其義。
若有人誦得華嚴淨行一品。
其人已得菩薩淨戒具足。
不復更受菩薩戒。 ^643a6

宋圓淨法師。諱省常。
錢塘人。湻化中住錫昭慶。
慕廬山之風。結社西湖。
以華嚴淨行品乃成聖之宗要。
刺血書之。易蓮社為淨行。
預會者皆稱淨行弟子。
王文正公旦為之首。
翰林蘇易簡作淨行品序。
至謂予當布髮以承其足。
剜身以請其法。猶尚不辭。
豈陋文淺學而有惜哉。
一時公卿伯牧。百二十人。
比丘千人。其成化也若此。
為蓮社七祖云。
other:: 
## 捨小信大
捨小信大 ^643a22

聖歷年中。于闐三藏實叉難陀云。
龜茲國中。惟習小乘。
不知釋迦分化百億。
現種種身雲。示新新境界。
不信華嚴大經。有梵僧從天竺。
將華嚴梵本至其國中。
小乘師等。皆無信受。
梵僧遂留經而歸。
小乘諸師。迺以經投棄於井。
經於井中放光。赫如火聚。
其夜諸師覩之。疑謂金寶。
至明集議。使人漉之。
乃是前所棄華嚴經也。
諸師稍為驚異。遂收歸經藏。
中龕安置。他日忽見梵本在其藏。
內最上隔。諸師念言。
此非是我釋迦所說耶。
吾見有少異。乃收入藏中龕。
何人輒將向此上隔。
又以梵本置於下龕。
僧眾躬鎖藏門。自掌藏鑰。
明日開藏。還見華嚴在其上隔。
諸師方悟一乘大教。
威靈如此。慚悔追責。
遂生信慕。華嚴一經。
盛行諸國〔會玄記中亦載此事。
大同小異〕。
other:: 
## 口光如晝
口光如晝 ^643a38

儀鳳年中。西域有二梵僧。
至五臺山。賷花執爐。
肘膝行步。向山頂禮文殊大聖。
遇一尼師。在巖石閒。
松下繩牀。端然獨坐。
口誦華嚴。時景方暮。
尼謂梵僧曰。尼不合與大僧同宿。
大德且去。明日更來。
僧曰。深山路遙。無所投寄。
願不見遣。尼曰。若不去某不可住。
當入深山。僧徘徊慚懼。
莫知所之。尼曰。但下前谷。
彼有禪窟。僧依而住。
往尋果見禪窟。相去可五里餘。
二僧一心合掌。手捧香爐。
面北遙禮。傾心聽經。
聆聆於耳。初啟經題。
稱如是我聞。乃遙見其尼。
身處繩牀。面南而坐。
口中放光。赫如金色。
皎在前峰。誦經兩帙已上。
其光盛於谷南。可方圓十里。
與晝無異。經至四帙。
其光稍稍却收。至六帙都畢〔一帙十卷。
六帙即六十卷。乃晉經全部也〕。
其光並入尼口。　華嚴菩薩住處品云。
震旦國東北方。有菩薩住處名清凉山。
過去諸菩薩。常於中住。
彼現有菩薩。名文殊師利。
有一萬菩薩眷屬。
常為說法。其山在代州南。
忻州東北。名五臺山。
首棱嚴三昧經云。
文殊是過去平等世界龍種上尊王佛。
又央掘魔羅經云。
文殊是東方歡喜世界摩尼寶積佛。
彼神尼之境界。必文殊之分化以示梵僧也。
other:: 
## 信受大經
信受大經 ^643b18

貞觀年中孫思邈。
服流珠丹雲母粉。
年一百五十歲。顏如處子。
至長安。說齊魏閒事。
有如目覩。書寫此經七百五十部。
其時太宗。欲讀佛經。
問邈何經為大。邈曰華嚴經。
佛所尊大。帝曰近玄奘三藏譯大般若六百卷。
何不為大。而六十卷華嚴經獨得大乎。
邈答曰。華嚴法界。
具一切門。於一門中。
可演出大千經卷。
般若經乃是華嚴中一門耳。
太宗方悟。乃受持華嚴。 ^643c10

竹窗二筆云。或問經無與華嚴等者。
何謂也。曰。昔玄奘法師。
譯般若六百卷成以進御。
帝云般若如是浩瀚。
何不居華嚴之先。
法師謂華嚴具無量門。
般若雖多。乃華嚴無量門中之一門也。
有僧作數格供經。
華嚴經供於最上。
一日取誦訖。納之中格明晨經忽在上。
僧大驚異。葢經之威神所致。
亦持經之精誠所感也。
且三藏聖教。獨華嚴如天王。
專制宇內。諸侯公卿大夫百執事。
以至兆民。皆其所統馭也。
夫孰與之等也。
other:: 
## 口光益物
口光益物 ^643c24

續高僧傳云。魏武陵王東下。
令弟規守益州。魏遣將軍尉遲逈來伐蜀。
規既降欵。城內大有名僧。
皆被拘禁。至夜忽有光明。
逈遣人尋光。乃見諸僧並睡。
惟僧法建。端坐誦經。
光從口出。逈聞。自到建所。
頂禮坐聽。至旦始休。
逈問法師昨夜所誦何經。
答曰。華嚴經。逈曰。
法師誦得幾許。答曰。
貧道發心。欲誦一藏情多懈怠。
今始得千卷。逈驚疑不信。
將欲試之。曰屈誦一徧。
應不勞損耶。建答曰。
讀誦經典。沙門常事。
豈憚勞苦。乃設高座。
令諸僧眾。並執本遂聽建登座誦經。
七日七夜。數乃滿足。
逈起謝曰。弟子兵將。
不得久停。請從此辭。
諸僧因並釋放。逈既出。
歎息曰。自如來滅後。
阿難是為總持。豈能過此。
蜀中乃有此人。所以常保安樂。
奇哉。
other:: 
## 書論病痊
書論病痊 ^643c46

眉州中巖華嚴祖覺禪師。
幼聰慧。過目成誦。
著書排釋氏。惡境忽現。
悔過出家。依慧目能禪師。
未幾疽發膝上。五年醫莫愈。
因書華嚴合論畢。
夜感異夢。旦即捨杖步趨。
一日誦至現相品曰。
佛身無有生。而能示出生。
法性如虗空。諸佛於中住。
無住亦無去。處處皆見佛。
遂悟華嚴宗旨。洎登僧籍。
府帥請講於千部堂詞旨宏放。
眾皆歎服〔見五燈會元〕。
other:: 
## 開函光照
開函光照 ^644a26

唐定州中山修德禪師。
不知氏族。苦節成性。
守道山林。專以華嚴為業。
於永徽四年。發心抄寫。
故別為淨院。植楮樹。
凡歷三年。灌以香水。
潔淨造紙。復別築淨臺。
於上起屋。召善書人溈州王恭。
別院齋戒。洗浴淨衣。
焚香布花。懸諸幡葢。
禮經懺悔。方昇座焉。
下筆含香。舉筆吐氣。
每日恒然。然禪師猶日入淨室運想。
每寫一卷。施縑十疋。
一部皆然。而竭盡志誠。
恭皆不受纔寫經畢。
設齋慶之。大眾集已。
德於眾前。燒香散花。
發弘誓願。纔開經藏。
放大光明。周七十餘里。
照定州城。城中士女。
普皆同見。山中齋眾。
投身宛轉。悲哽懺悔。
無不信仰。
other:: 
## 天華供養(德圓前列書寫章見事蹟希有故重出之令人欣慕愈生信仰也)
天華供養〔德圓。前列書寫章。見事蹟希有。故重出之。令人欣慕。愈生信仰也〕 ^644a42

僧德圓。不知氏族。
天水人也。常以華嚴為業。
讀誦受持。妙統宗極。
遂修一淨園。植諸穀楮。
并種以香草。襍以鮮花。
每一入園。必加洗濯。
身著淨衣。溉以香水。
楮生三載。香氣氛馥。
別造淨室。香泥塗地。
結壇淨器。浴具新衣。
匠人齋戒。易服出入。
必盥潄熏香。剝楮取皮。
浸以沈水。護淨造紙。
畢歲方成。別築淨基。
更造新室。乃至柱梁椽瓦。
並濯以香湯。每事嚴潔。
堂中別施方柏牙座。
用布香華。上懸寶葢。
垂諸玲珮。襍以流蘇。
白檀紫沈為以經案。
并充筆管。書生日受齋戒。
香湯三浴。華冠淨服。
狀類天人。將入經室。
必夾路焚香。唄先引之。
圓亦形服嚴淨。執爐恭導。
散花供養。方乃書寫。
圓胡跪運想。注目傾心。
纔寫數行。每字皆放光明。
照於一院。舉眾同見。
莫不悲感。久之方歇。
復有神人執戟。現形警衛。
圓與書生同見。餘人則不覩焉。
又有青衣梵童。無何而至。
手執天花。忽申供養。
前後靈感。襍沓相仍。
迄經二載。書寫方畢。
盛以香函。置諸寶帳。
安彼淨堂。每申頂謁。
後因轉讀。函發異光。
至於嚴潔。敬絕今古。
此經遞授。於今五代。
有清淨轉讀者。時亦靈應昭然。
其經今在西太原賢首法師處。
守護供養。
other:: 
## 菩薩授經
菩薩授經 ^644b18

唐永隆年。中郭神亮。
雍州長安縣人。梵行清淨。
因忽暴終。諸天引至兜率天宮。
敬禮彌勒。有一菩薩謂亮曰。
何不受持華嚴。對曰。
為無人講。菩薩曰。
有人現講。何以言無。
亮後蘇。具向薄塵法師敘其事。
以此而詳賢首之弘轉法輪。
亞跡參聖徵矣。
other:: 
## 十地品離垢地菩薩章
十地品離垢地菩薩章 ^644c12

爾時金剛藏菩薩。
告解脫月菩薩言。
佛子。菩薩摩訶薩已修初地。
欲入第二地。當起十種深心。
何等為十。所謂正直心。
柔輭心。堪能心。調伏心。
寂靜心。純善心。不襍心。
無顧戀心。廣心。大心。
菩薩以此十心得入第二離垢地。
佛子。菩薩住離垢地。
性自遠離一切殺生。
不畜刀杖。不懷怨恨。
有慚有愧。仁恕具足。
於一切眾生有命之者。
常生利益慈念之心。
是菩薩尚不惡心惱諸眾生。
何況於他起眾生想。
故以重意而行殺害。
性不偷盜。菩薩於自資財常知止足。
於他慈恕不欲侵損。
若物屬他。起他物想。
終不於此而生盜心。
乃至草葉不與不取。
何況其餘資生之具。
性不邪婬。菩薩於自妻知足。
不求他妻。於他妻妾。
他所護女親族媒定。
及為法所護。尚不生於貪染之心。
何況從事。況於非道。
性不妄語。菩薩常作實語。
真語。時語。乃至夢中亦不忍作覆藏之語。
無心欲作。何況故犯。
性不兩舌。菩薩於諸眾生無離閒心。
無惱害心。不將此語為破彼故而向彼說。
不將彼語為破此故而向此說。
未破者不令破。已破者不增長。
不喜離閒。不樂離閒。
不作離閒語。不說離閒語。
若實若不實。性不惡口。
所謂毒害語。麤獷語。
苦他語。令他瞋恨語。
現前語。不現前語。
鄙惡語。庸賤語。不可樂聞語。
聞者不悅語。瞋忿語。
如火燒心語。怨結語。
熱惱語。不可愛語。
不可樂語。能壞自身他身語。
如是等語。皆悉捨離常。
作潤澤語。柔輭語。
悅意語。可樂聞語。
聞者喜悅語。善入人心語。
風雅典則語。多人愛樂語。
多人悅樂語。身心踊悅語。
性不綺語。菩薩常樂思審語。
時語。實語。義語。法語。
順道理語。巧調伏語。
隨時籌量決定語。
是菩薩乃至戲笑尚恒思審。
何況故出散亂之言。
性不貪欲。菩薩於他財物。
他所資用。不生貪心。
不願不求。性離瞋恚。
菩薩於。一切眾生。
恒起慈心。利益心。
哀愍心。歡喜心。和潤心。
攝受心。永捨瞋恨怨害熱惱。
常思順行仁慈祐益。
又離邪見。菩薩住於正道。
不行占卜。不取惡戒。
心見正直。無誑無諂。
於佛法僧起決定信。
佛子。菩薩摩訶薩如是護持十善業道。
常無閒斷。復作是念。
一切眾生墮惡趣者。
莫不皆以十不善業。
是故我當自修正行。
亦勸於他令修正行。
何以故。若自不能修行正行。
令他修者。無有是處。
佛子。此菩薩摩訶薩復作是念。
十不善業道。是地獄畜生餓鬼受生因。
十善業道。是人天乃至有頂處受生因。
又此上品十善業道以智慧修習。
心狹劣故。怖三畏故。
闕大悲故。從他聲聞而解了故。
成聲聞乘。又此上品十善業道修治清淨。
不從他教自覺悟故。
大悲方便不具足故。
悟解甚深因緣法故。
成獨覺乘。又此上品十善業道修治清淨。
心廣無量故。具足悲愍故。
方便所攝故。發生大願故。
不捨眾生故。希求諸佛大智故。
淨治菩薩諸地故。
淨修一切諸度故。
成菩薩廣大行。又此上上十善業道一切種清淨故。
乃至證十力四無畏故。
一切佛法皆得成就。
是故我今等行十善。
應令一切具足清淨。
如是方便。菩薩當學。
佛子。此菩薩摩訶薩又作是念。
十不善業道。上者地獄因。
中者畜生因。下者餓鬼因。
於中殺生之罪。能令眾生墮於地獄畜生餓鬼。
若生人中。得二種果報。
一者短命。二者多病。
偷盜之罪。亦令眾生墮三惡道。
若生人中。得二種果報。
一者貧窮。二者共財不得自在。
邪婬之罪。亦令眾生墮三惡道。
若生人中。得二種果報。
一者妻不貞良。二者不得隨意眷屬。
妄語之罪。亦令眾生墮三惡道。
若生人中。得二種果報。
一者多被誹謗。二者為他所誑。
兩舌之罪。亦令眾生墮三惡道。
若生人中。得二種果報。
一者眷屬乖離。二者親族弊惡。
惡口之罪。亦令眾生墮三惡道。
若生人中。得二種果報。
一者常聞惡聲。二者言多諍訟。
綺語之罪。亦令眾生墮三惡道。
若生人中。得二種果報。
一者言無人受。二者語不明了。
貪欲之罪。亦令眾生墮三惡道。
若生人中。得二種果報。
一者心不知足。二者多欲無厭。
瞋恚之罪。亦令眾生墮三惡道。
若生人中。得二種果報。
一者常被他人求其長短。
二者恒被於他之所惱害。
邪見之罪。亦令眾生墮三惡道。
若生人中。得二種果報。
一者生邪見家。二者其心諂曲。
佛子。十不善業道。
能生此等無量無邊眾大苦聚。
是故菩薩作如是念。
我當遠離十不善道。
以十善道為法園苑。
愛樂安住。自住其中。
亦勸他人令住其中。
other:: 
## 覺林菩薩偈
覺林菩薩偈 ^644c24

華嚴第四會夜摩天宮。
無量菩薩雲集說偈讚佛。
爾時覺林菩薩。承佛神力。
徧觀十方。而說頌言。 ^645c24

譬如工畫師。分布諸彩色。
虗妄取異相。大種無差別。
大種中無色。色中無大種。
亦不離大種。而有色可得。
心中無彩畫。彩畫中無心。
然不離於心。有彩畫可得。
彼心恒不住。無量難思議。
示現一切色。各各不相知。
譬如工畫師。不能知自心。
而由心故畫。諸法性如是。
心如工畫師。能畫諸世閒。
五蘊悉從生。無法而不造。
如心佛亦爾。如佛眾生然。
應知佛與心。體性皆無盡。
若人知心行。普造諸世閒。
是人則見佛。了佛真實性。
自不住於身。身亦不住心。
而能作佛事。自在未曾有。
若人欲了知。三世一切佛。
應觀法界性。一切唯心造。 ^645c28

〔前云。既一偈之功能破地獄。
何況此全章偈耶。
願思此言。勉共傳誦〕。
other:: 
## 如來出現品如來心第十章
如來出現品如來心第十章 ^645c48

佛子。如來智慧。無處不至。
何以故。無一眾生而不具有如來智慧。
但以妄想顛倒執著而不證得。
若離妄想。一切智。
自然智。無礙智。則得現前。
佛子。譬如有大經卷。
量等三千大千世界。
書寫三千大千世界中事。
一切皆盡。所謂書寫大鐵圍山中事。
量等大鐵圍山。書寫大地中事。
量等大地。書寫中千世界中事。
量等中千世界。書寫小千世界中事。
量等小千世界。如是若四天下。
若大海。若須彌山。
若地天宮殿。若欲界空居天宮殿。
若色界宮殿。若無色界宮殿。
一一書寫。其量悉等。
此大經卷。雖復量等。
大千世界。而全住在一微塵中。
如一微塵。一切微塵。
皆亦如是。時有一人。
智慧明達。具足成就清淨天眼。
見此經卷在微塵內。
於諸眾生無少利益。
即作是念。我當以精進力。
破彼微塵出此經卷。
令得饒益一切眾生。
作是念已。即起方便。
破彼微塵出此經卷。
令諸眾生普得饒益。
如於一塵。一切微塵。
應知悉然。佛子。如來智慧。
亦復如是無量無礙。
普能利益一切眾生。
具足在於眾生身中。
但諸凡愚。妄想執著。
不知不覺。不得利益。
爾時如來以無障礙清淨智眼。
普觀法界一切眾生。
而作是言。奇哉奇哉。
此諸眾生。云何具有如來智慧。
愚癡迷惑。不知不見。
我當教以聖道。令其永離妄想執著。
自於身中得見如來廣大智慧與佛無異。
即教彼眾生。修習聖道。
令離妄想。離妄想已。
證得如來無量智慧。
利益安樂一切眾生。
佛子。是為如來心第十相。
諸菩薩摩訶薩應如是知。
other:: 
# 襍錄
襍錄
other:: 
## 華嚴傳記
華嚴傳記 ^646a4

華嚴懸談會玄記云。
華嚴傳記五卷。本賢首集。
文有十章。一部類。
二隱顯。三傳譯。四支流。
五論釋。六講解。七#CB04114;誦。
八轉讀。九書寫。十襍述。
此賢首集。後經修飾。
至清涼時有二家。
並賢首弟子。一靜法寺慧苑法師。
修五卷名纂靈記。
二經行寺慧英法師。
修兩卷名華嚴感應傳。
又近四明居士胡幽貞纂成一卷。
other:: 
## 盥洗受持
盥洗受持 ^646b10

溪堂襍錄云。元祐年中有蜀僧智超法師。
常誦華嚴經。已三十年。
偶見一童子。風貌清爽。
舉手高揖。超曰何來。
曰五臺來。超曰何遠至此。
曰有少事欲相導故。
超曰願聞。曰吾師誦經。
固可嘉矣。但失在登廁洗淨時。
觸水淋其手背。而未嘗用#CB01926;泥洗之〔或用皂角丸亦得〕。
所用#CB01926;泥。
律制七度。今但二三。
緣此觸尚存。禮佛誦經。
悉皆得罪。言訖不見。
超慚而改過。識者或曰。
此必文殊化現有警於超也。
故知洗手必須依法。
other:: 
## 登廁偈呪
登廁偈呪〔入廁時。先鳴指三下〕 ^646b24

大小便時。當願眾生。
棄貪瞋癡。蠲除罪法。 ^646b48

唵。狠嚕陀耶娑訶〔三遍〕
other:: 
## 洗淨偈呪
洗淨偈呪 ^646c2

事訖就水。當願眾生。
出世法中。速疾而往。 ^646c8

唵。賀曩密栗帝娑訶〔三遍〕
other:: 
## 去穢偈呪
去穢偈呪 ^646c10

洗滌形穢。當願眾生。
清淨調柔。畢竟無垢。 ^646c14

唵。室利曳婆醯娑訶〔三遍〕
other:: 
## 淨手偈呪
淨手偈呪 ^646c16

以水盥掌。當願眾生。
得清淨手。受持佛法。 ^646c20

唵。主迦囉耶娑訶〔三遍〕
other:: 
## 看經警文(保寧勇禪師作)
看經警文〔保寧勇禪師作〕 ^646c22

夫看經之法。後學須知。
當淨三業。若三業無虧。
則百福俱集。三業者。
身口意也。一端身正坐。
如對聖容。則身業淨也。
二口無襍言。斷諸嬉笑。
則口業淨也。三意不散亂。
屏息萬緣。則意業淨也。
內心既寂。外境俱捐。
方契悟於真源。庶研窮於法理。
可謂水澄珠瑩。雲散月明。
義海涌於胸襟。智嶽凝於耳目。
輒莫容易。實非小緣。
心法雙忘。自他俱利。
若能如是。真報佛恩。
other:: 
## 信生佛家
信生佛家〔清涼云。有作之修。多劫終成敗壞。無心體極。一念頓契佛家〕 ^646c26

如來出現品云。佛子。
此法門如來不為餘眾生說。
惟為趣向大乘菩薩說。
惟為乘不思議乘菩薩說。
此法門不入一切餘眾生手。
惟除諸菩薩摩訶薩。
佛子。譬如轉輪聖王所有七寶。
因此寶故。顯示輪王。
此寶不入餘眾生手。
惟除第一夫人所生太子。
具足成就聖王相者。
若轉輪王。無此太子。
具眾德者。王命終後。
此諸寶等。於七日中。
悉皆散滅。佛子。此經珍寶。
亦復如是。不入一切餘眾生手。
惟除如來法王真子。
生如來家。種如來相諸善根者。
佛子。若無此等佛之真子。
如是法門不久散滅。
何以故。一切二乘不聞此經。
何況受持讀誦書寫。
分別解說。惟諸菩薩乃能如是。
是故菩薩摩訶薩。
聞此法門。應大歡喜。
以尊重心。恭敬頂受。
何以故。菩薩摩訶薩。
信樂此經。疾得阿耨多羅三藐三菩提故。
佛子。設有菩薩於無量百千億那由他劫。
行六波羅蜜。修習種種菩提分法。
若未聞此如來不思議大威德法門。
或時聞已。不信不解。
不順不入。不得名為真實菩薩。
以不能生如來家故。
若得聞此如來無量不可思議無障無礙智慧法門。
聞已信解。隨順悟入。
當知此人。生如來家。
隨順一切如來境界。
具足一切諸菩薩法。
佛子。菩薩摩訶薩。
成就如是功德。少作功力。
得無師自然智。頌曰。
　　如是微密甚深法　百千萬劫難可聞
　　精進智慧調伏者　乃得聞此秘奧義
　　若聞此法生欣慶　彼曾供養無量佛
　　為佛加持所攝受　人天讚歎常供養
　　此為超世第一財　此能救度諸羣品
　　此能出生清淨道　汝等當持莫放逸
華嚴感應緣起傳〔終〕
 ^646c42
