
other:: 禪宗頌古聯珠通集卷第三十九
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第十二世之二(南嶽下第十一世之餘)
六祖下第十二世之二〔南嶽下第十一世之餘〕 ^719b39

【增收】黃龍南初參泐潭澄。
因雲峯悅指見慈明。
既寓福嚴。時賢禪師命掌書記。
賢歸寂。適慈明繼席。
一日造室。明曰。書記參雲門禪。
必善其旨。如放洞山三頓棒。
是合喫不合喫。師曰合喫。
明曰。從朝至暮鴉鳴鵲噪。
皆因喫棒。乃使拜之。
復問。趙州道臺山婆子。
我與汝勘破了也。
且阿那裏是他勘破婆子處。
師汗下不能答。明日又詣室。
明嘔罵不已。師曰。
罵豈慈悲法施耶。
明曰。你作罵會那。
師始大悟。述頌曰。
傑出藂林老趙州。
老婆勘破有來由。
如今四海清如鏡。
行人莫與路為讐。
明頷之。　頌曰。 ^719b43

錯錯。戲海獰龍。冲霄遼鶴。
老慈明無著莫。笑裏重重露牷索。
佛手一展日月昏。
大江從此風濤惡。
〔石林鞏〕。 ^719c20

死水如何養活龍。
終歸大海鼓腥風。
天教一霎風雲便。
送出臺山烟雨中。
〔竹屋簡　二〕。 ^719c24

有喫棒分無喫分。
當爐一煅汞銀流。
不因踏斷臺山路。
千古雲峯恨莫酬。 ^719c28

【增收】黃龍南因僧問。
不去不來時如何。
師曰。華嶽三峯頭倒卓。
曰却去却來時如何。
師曰。風吹柳絮毛毬輥。
　頌曰。 ^719c32

冰雪肌膚西舍女。
梳粧巧巧畫雙眉。
傍人筆力強傳寫。
戶外如何見得伊。
〔本寂觀〕。 ^719c38

【增收】黃龍南住黃蘗時。
室中每舉。鐘樓上念讚。
牀脚下種菜。眾皆下語不契。
一日勝首座云。猛虎當路坐。
師乃退黃蘗。與勝住。
　頌曰。 ^719c42

鐘樓上念讚。牀脚下種菜。
猛虎當路蹲。時人俱不會。
黃蘗花開自有時。
明州有箇憨布袋。
〔照堂一〕。 ^719c48

直出直入。當面不識。
更擬如何。著甚死急。
〔徑山杲〕。 ^720a4

猛虎當路坐。游魚脚下過。
不學子湖老。便打劉銕磨。
〔鼓山珪〕。 ^720a6

【增收】黃龍南。因禾山普參。
普善經論。兩川號為義虎。
問師云。阿難問迦葉。
世尊傳金襴外。更傳何物因緣。
意旨如何。師曰。上人出蜀。
曾到玉泉否。普曰曾到。
師又問。曾掛搭否。
曰一夕便發。師曰。
智者道場關王打供結緣。
住幾時何妨。普良久再理前面。
師俛首。普趨出大驚曰。
兩川義虎不消此老一唾。
　頌曰。 ^720a10

黃龍一唾絕遲疑。
笑殺傍觀又可悲。
姹女已歸霄漢去。
獃郎猶向火邊棲。
〔遯菴演〕。 ^720a24

袁州楊岐方會禪師。
〔嗣慈明〕僧問。如何是佛。
師曰。三脚驢子弄蹄行。
曰莫只這便是。師曰。
湖南長老。　頌曰。 ^720a28

三脚驢子弄蹄行。
奉勸行人著眼睛。
草裏見他須喪命。
只緣踢踏最分明。
〔白雲端〕。 ^720a34

前步高兮後步低。
動頭搖尾三隻蹄。
騎過閙市人東西。
湖南更有須菩提。
〔保寧勇〕。 ^720a38

三脚驢子弄蹄行。
騏驥追風趂不前。
踏破化城無覓處。
湖南長老重加鞭。
〔佛鑑懃〕。 ^720a42

三脚驢子弄蹄行。
步步蓮花襯足生。
堪笑草中尋覓者。
不知芳樹囀春鶯。
〔佛性泰〕。 ^720a46

三脚驢兒忒殺好。
長放後園教喫草。
等閒牽去向人前。
踢倒湖南瞎長老。
〔鼓山珪〕。 ^720b2

楊岐一頭驢。祇有三隻脚。
潘閬倒騎歸。跌殺黃旛綽。
〔徑山杲〕。 ^720b6

【續收】三脚驢子弄蹄行。
直透威音萬丈坑。
雲在嶺頭閑不徹。
水流#CB00589;下太忙生。
湖南長老誰解會。
行人更在青山外。
〔梁山遠〕。 ^720b10

三脚驢子弄蹄行。
兩浙江南秋復熱。
西北風霜怯早寒。
閉門愁見楊花落。
〔卍菴顏〕。 ^720b16

一拽耙二牽犂。平田淺地且相隨。
恰到飢時無草料。
放開頭角便東西。
老楊岐老楊岐。盡道從來解弄蹄。
〔上方益〕。 ^720b20

蹇驢三脚弄蹄時。
若不親騎也不知。
紫磨金容#CB00501;不動。
竹篦端勝冷鉗鎚。
〔典牛游〕。 ^720b26

法出姦生。垛生招箭。
三脚驢子。是誰親見。
若親見。釋迦老子那吒面。
〔佛照光〕。 ^720b30

三脚驢子弄蹄行。
鼓動清風入骨寒。
踏破毗盧光影斷。
不須平地起波瀾。
〔月菴果〕。 ^720b34

楊岐一頭驢。眼光如電爍。
踏殺天下人。說甚三隻脚。
〔徑山雲菴慶〕。 ^720b38

一箭射落天邊鴈。
千人萬人著眼看。
不知此箭自何來。
湖南長老何曾見。
〔中菴空〕。 ^720b42

【增收】楊岐因僧問。
少林面壁意旨如何。
師曰。西天不會唐言。
　頌曰。 ^720b46

天高地逈非難見。
水闊山重不易論。
萬古八風吹不入。
西天人不會唐言。
〔白雲端〕。 ^720c2

西天人不會唐言。
端坐巍巍少室前。
剛被流支打齒缺。
至今有理不能宣。
〔佛性泰〕。 ^720c6

西天人不會唐言。
旱地雷聲徹大千。
九年面壁無人會。
玉兔金烏火裏旋。
〔無菴全〕。 ^720c10

【增收】楊岐因慈明忌辰設齋。
眾纔集。師於真前以兩千揑拳安頭上。
以坐具畫一畫打一圓相。
便燒香退身三步。
作女人拜。首座曰。
休揑怪。師曰。首座作麼生。
座曰。和尚休揑怪。
師曰。兔子喫牛妳。
第二座近前打一圓相。
便燒香亦退身三步。
作女人拜。師近前作聽勢。
座擬議。師與一掌曰。
這漆桶也亂作。　頌曰。 ^720c14

楊岐聽勢印千差。
今古令人愛作家。
但握祖師三印在。
不妨揑怪亂如麻。
〔圭堂居士〕。 ^720c28

一#CB16573;傀儡木雕成。
半是神形半鬼形。
歌鼓歇時天未曉。
尚餘寒月掛踈櫺。
〔虗堂愚〕。 ^720c32

【增收】楊岐因僧問。
撥雲見日時如何。
師曰。東方來者東方坐。
　頌曰。 ^720c36

堯舜垂衣萬國賓。
撥雲見日意休陳。
東方來者東方坐。
草木重霑雨露新。
〔白雲端〕。 ^720c40

【增收】楊岐因慈明上堂。
師出問。幽鳥語喃喃。
辭雲入亂峯時如何。
明曰。我行荒草裏。
汝又入深村。師曰。
官不容針更借一問。
明便喝。師曰。好喝。
明又喝。師亦喝。明連喝兩喝。
師禮拜。明曰。此事是箇人方能擔荷。
師拂袖便行。　頌曰。 ^720c44

將出驪珠遇大商。
金盤撥動有餘光。
無煩一句論高價。
把手歸家笑幾場。
〔白雲端〕。 ^721a6

試問人間有底忙。
好將春事報春光。
直饒日日花前醉。
一季都來九十場。
〔正堂辯〕。 ^721a10

胡張三背手張弓。
黑李四反身架箭。
直饒囓鏃古將軍。
對面髑髏穿一穿。
〔別峯印〕。 ^721a14

將杖探其水。方知水淺深。
路遙知馬力。歲久辯人心。
子不孝。父不慈。恭而無禮。
親而有踈。不入驚人浪。
難逢稱意魚。〔冶父川〕。 ^721a18

猫全食血功。虎備起屍殺。
無奈阿舅何。不傳上樹訣。
〔南巖勝〕。 ^721a24

馬轉牛回豈足誇。
爛泥中刺當行家。
霜刃一揮全意氣。
坐令千載定龍蛇。
〔無菴全〕。 ^721a28

【增收】楊岐問僧。雲深路僻。
高步何來。曰天無四壁。
師曰。踏破多少草鞋。
僧便喝。師曰。一喝兩喝又作麼生。
曰你看這老和尚。
師曰。拄杖不在。且坐喫茶。
　頌曰。 ^721a32

高步何來釣象犀。
反身全不帶纖泥。
驀然一喝高千丈。
劫外相看誰得知。
〔圭堂居士〕。 ^721a40

【增收】楊岐因僧問。
天得一以清。地得一以寧。
衲僧得一堪作什麼。
師曰。鉢盂口向天。
　頌曰。 ^721a44

鉢盂向天底時節。
十方世界一團鐵。
少林面壁謾多年。
衲僧眼裏重添屑。
〔白雲端〕。 ^721a48

衲僧一拶。鉢盂口闊。
天下楊岐。望梅止渴。
〔松源岳〕。 ^721b4

【增收】楊岐問僧。栗棘蓬你作麼生吞。
金剛圈你作麼生跳。
　頌曰。 ^721b6

楊岐金圈與栗蓬。
吞跳依前事不同。
大海都來一口吸。
更無南北與西來。
〔照堂一〕。 ^721b10

金剛圈。栗棘蓬。玄沙三種病。
石鞏一張弓。直截為君說。
新羅在海東。〔徑山杲〕。 ^721b14

楊岐老人鎻口訣。
萬里長城一條鐵。
斫牌禪客知到來。
不動金鎚腦門裂。
〔鼓山珪〕。 ^721b18

栗蓬吞得有何難。
更教吐出又心酸。
吞吐得來休嚼碎。
南辰光射北辰寒。
〔正堂辯〕。 ^721b22

肘後驀生閒落索。
風前忽布閙叉撑。
那吒八臂空惆悵。
夜半三更白晝行。
〔天童淨〕。 ^721b26

昨夜發新雷。毒蛇離窟穴。
居常口不開。蹋著迸鮮血。
〔或菴體〕。 ^721b30

【增收】楊岐入院。陞座畢下座。
九峯勤把住云。今日喜得箇同參。
師曰。作麼生是同參底事。
勤曰。九峯牽犁。楊岐拽耙。
師曰。正恁麼時。楊岐在前。
九峯在前。勤擬議。
師拓開曰。將謂同參。
元來不是。　頌曰。 ^721b34

一拽耙二牽犂。平田淺草且相隨。
恰到飢時無草料。
放開頭角便東西。
老楊岐老楊岐。盡道從來解弄蹄。
〔上方益〕。 ^721b44

楊岐左眼半斤。九峰右眼八兩。
一對無孔鐵鎚。至今收拾不上。
〔無相範〕。
other:: 
## 六祖下第十二世之餘(清源下第十一世)
六祖下第十二世之餘〔清源下第十一世〕 ^721c2

〔曹洞〕【增收】東京天寧芙蓉道楷禪師。
〔嗣投子青〕僧問。夜半正明天曉不露。
如何是不露底事。
師曰。滿船空載月。
漁父宿蘆花。　頌曰。 ^721c8

星流水國夜然燈。
月印江天明似鏡。
隱顯無私位不該。
依稀擬動成偏正。
〔丹霞淳〕。 ^721c14

【增收】芙蓉楷上堂。
法身者理妙言玄。
頓起終始之患。諸仁者。
莫是幻身外別有法身麼。
莫即幻身便是法身麼若也恁麼會去。
盡是依他作解。蒙昧兩岐。
法眼未得。通明不見。
僧問夾山。如何是法身。
山云。法身無相。如何是法眼。
山云。法眼無瑕。所以道吾云。
未有師在。忽有人問老僧。
如何是法身。羊便乾處臥。
如何是法眼。驢便濕處尿。
更有人問。作麼生是法身。
買帽相頭。作麼生是法眼。
坑坎堆阜。若點檢將來。
夾山祇是學處不玄。
如流俗閨閤裏物不能捨得。
致使情關固閉識 #CB07055;難開。
老僧今日若不當陽顯示。
後學何以知歸。勸汝諸人。
不用求真。唯須息見。
諸見若盡。昏霧不生。
自然智鑑洞明。更無他物。
諸人還會麼。良久云。
珠中有火君須信。
休向天邊問太陽。
　頌曰。 ^721c18

道合平常絕異端。
行人何必歷艱難。
從今莫信孫臏卜。
龜殻無靈不用鑽。
〔丹霞淳〕。 ^721c48

【增收】芙蓉楷因僧問。
如何是無縫塔。師曰。
白雲籠岳頂。終不露崔嵬。
　頌曰。 ^722a4

屠層落落影團團。
切忌當陽著眼看。
直下有無俱不立。
白漫漫又黑漫漫。
〔雪巖欽〕。 ^722a8

【增收】芙蓉楷因僧問。
師唱誰家曲。宗風嗣阿誰。
師曰。金鳳夜棲無影樹。
峯巒纔露海雲遮。
　頌曰。 ^722a12

等閒應問豈安排。
一句全提隱顯該。
薄霧依依籠古徑。
孤峯終不露崔嵬。
〔丹霞淳〕。
other:: 
## 六祖下第十三世(南嶽下第十二世)
六祖下第十三世〔南嶽下第十二世〕 ^722a16

〔臨濟〕【增收】隆興府黃龍祖心禪師。
〔嗣黃龍南〕因黃山谷太史。
乞指徑截處。師曰。
祇如仲尼道。二三子以我為隱乎。
吾無隱乎爾。太史居常如何理論。
公擬對。師曰。不是不是。
公迷悶不已。一日侍師山行次。
時巖桂盛放。師曰。
聞木樨花香麼。曰聞。
師曰。吾無隱乎爾。
公釋然。即拜之曰。
和尚得恁麼老婆心。
師笑曰。祇要公到家耳。
　頌曰。 ^722a22

渠儂家住白雲鄉。
南北東西路渺茫。
幾度欲歸歸未得。
忽聞巖桂送幽香。
〔石溪月〕。 ^722a36

學海波瀾捲未乾。
幾煩仙屐上林巒。
天香吹落秋風老。
不覺相擕到廣寒。
〔石林鞏〕。 ^722a40

水邊林丁舊生涯。
夢裏還家未到家。
昨夜月明歸興動。
西風一陣木樨花。
〔雪磯綱〕。 ^722a44

【增收】晦堂室中竪拳示僧曰。
喚作拳頭則觸。不喚作拳頭則背。
未審喚作甚麼。　頌曰。 ^722a48

赤體更無藏隱處。
黃龍未語先分付。
若將見解上門來。
他家自有通霄路。
〔道場林〕。 ^722b4

背觸人難會。憑君子細看。
片雲纔出洞。遮却面前山。
〔雪巢一〕。 ^722b8

【增收】舒州白雲守端禪師。
〔嗣楊岐〕示眾曰。此事如萬仞崖頭相似。
總知道。放著手便撲。
到底只是捨命不得。
法華今日不動一毫頭。
教諸人到底去也。
擲下拄杖。　頌曰。 ^722b12

擬從險處放身時。
那箇商量不皺眉。
不動毫芒親到底。
眼睛皮綻蓋須彌。
〔虗堂愚〕。 ^722b20

【增收】白雲上堂。舉一則公案。
布施大眾。良久云。
口只堪喫飯。　頌曰。 ^722b24

白雲舉古。直是希奇。
口堪喫飯。少有人知。
諸禪老莫遲疑。一飽自然忘百飢。
〔遯菴演〕。 ^722b28

【增收】白雲上堂。見眾集乃拈拄杖曰。
大眾會麼。復卓拄杖曰。
珊瑚枕上兩行淚。
半是思君半恨君。
　頌曰。 ^722b32

幾回霑水又拖泥。
年老心孤不自知。
遊子不歸空悵望。
一溪流水落花隨。
〔無菴全〕。 ^722b38

【增收】白雲因僧問。
舊歲已去新歲到來。
如何是不遷義。師曰。
眉毛在眼上。　頌曰。 ^722b42

罷釣歸來不繫船。
江村月落正堪眠。
縱饒一夜風吹去。
只在蘆花淺水邊。
〔月庭忠　二〕。 ^722b46

落葉已隨流水去。
春風未放百花舒。
青山面目依然在。
盡日橫陳對落暉。 ^722c2

【增收】金陵保寧仁勇禪師。
〔嗣楊岐〕示眾曰。釋迦老子四十九年說法。
不曾道著一字。優波毱多丈室盈籌。
不曾度得一人。達磨不居少室。
六祖不住曹谿。誰是後昆誰為先覺。
既然如是。彼自無瘡。
勿傷之也。拍膝顧眾曰。
且喜天下太平。　頌曰。 ^722c6

烟暖土膏農事動。
一犂新雨破春耕。
郊原眇眇青無際。
野草閑花次第生。
〔虗堂愚〕。 ^722c16

【增收】保寧勇示眾曰。
三界唯心萬法唯識。
檻外雲生簷前雲滴。
#CB00589;水湛如藍。
山花開似錦。此時若不究根源。
直待當來問彌勒。
　頌曰。 ^722c20

靈然不涉去來今。
三界都盧一點心。
檻外春風春蝶舞。
門前楊柳曉鶯吟。
〔丹霞淳〕。 ^722c26

【增收】比部孫居士。
因楊歧來謁。值視斷次。
公曰。某為王事所牽。
何由免離。歧指曰。
婁悉得麼。曰望師點破。
歧曰。此是比部弘願深廣。
利濟羣生。曰未審如何。
岐示以偈曰。應現宰官身。
廣弘悲願深。為人重指處。
棒下血淋淋。公於此有省。
　頌曰。 ^722c30

棒下血淋淋。真鍮不愽金。
鴛鴦親繡出。休更覓金針。
〔雪堂行〕。
other:: 
## 六祖下第十四世(南嶽下第十三世)
六祖下第十四世〔南嶽下第十三世〕 ^722c40

〔臨濟〕【增收】蘄州五祖山法演禪師。
〔嗣白雲端〕初謁浮山遠和尚。
遠一日語師曰。吾老矣。
恐虗度子光陰。可往依白雲。
此老雖後生吾未識面。
但見其頌臨濟三頓棒話。
有過人處。必能了子大事。
師潸然禮辭至白雲。
遂舉僧問南泉摩尼珠話請問。
雲叱之。師領悟。獻投機偈曰。
山前一片閑田地。
叉手叮嚀問祖翁。
幾度賣來還自買。
為憐松竹引清風。
雲特印可。　頌曰。 ^722c46

山前田地賣還買。
松竹清風痛自憐。
堪笑夢中誇富貴。
覺來那直半分錢。
〔遯菴演〕。 ^723a14

忍死叮嚀見白雲。
一杯鴆酒十分斟。
若教不飲空歸去。
田地無由被陸沉。
〔竹屋簡　二〕。 ^723a18

卒風暴雨忽迷蹤。
撞入浮山網子中。
縱得白雲提得出。
依然只是賣柴翁。 ^723a22

【增收】五祖演云。老僧遊方十餘年。
參數十人善知識。
將謂了當。及到浮山圓鑑會下。
更開口不得。末後又到白雲。
因咬破一箇鐵餕餡。
直是百味具足。且道餡子一句作麼生道。
花發雞冠媚早秋。
何人能染紫絲頭。
有時風動頻相倚。
似向階前鬬不休。
　頌曰。 ^723a26

白雲鐵餕餡。衲僧難下口。
忽然咬得破。大作師子吼。
〔月菴果〕。 ^723a38

【增收】五祖演在白雲端會中作磨頭。
一日端下來曰。磨頭。
你還知一件事麼。
師曰不知。曰近有數禪客。
自廬山來。問他皆有悟入處。
教伊說亦說得有來由。
舉因緣向伊亦明得。
教下語亦下得。端良久謂師曰。
磨頭只是未在。你道如何。
師聞之心下不安。
得七日七夜不成腸肚。
正中心下。乃自思惟曰。
既悟了。說亦說得。
明亦明得。如何却未在。
忽然中夜方會得。
從前寶惜一時放下。
遂白端。端起來手舞足蹈○佛眼遠云。
某甲侍先師。舉此因緣謂某甲云。
參學須是一時放下方得安樂。
大眾還見得不乃頌曰。 ^723a42

放得下好脫灑。放不下牛拽耙。
堪笑諸方老古錐。
打鼓說禪無尾#CB01665;。
無尾#CB01665;。
不驚怕可嚒訝。解踏毗盧頂上行。
不言亦自傳天下。
好大哥。 ^723b16

【增收】五祖演因僧問。
一大藏教是箇切脚。
未審切箇什麼字。
師曰。鉢囉娘。　頌曰。 ^723b22

唇上必并班豹剝。
舌頭當的帝都丁。
〔且道是什麼字〕自古上賢猶不識。
造次凡流豈可明。
〔石菴玿〕。 ^723b26

一大藏教是切脚。
東山切得鉢囉娘。
胷中憤氣盤不得。
忽作虹霓萬丈長。
〔即菴覺〕。 ^723b30

倒腹傾。腸與麼來。
華言梵語幾曾該。
言前句後知端的。
陸地蓮花朵朵開。
〔別山智〕。 ^723b34

大藏教文為切脚。
鉢囉娘義最深幽。
孔門弟子無人識。
碧眼胡僧暗點頭。
〔遯菴演〕。 ^723b38

【增收】五祖演因僧問。
如何是佛。師曰。口是禍門。
　頌曰。 ^723b42

的的當陽句。明明箭後路。
著靴人喫肉。赤脚人趂兔。
〔徑山杲〕。 ^723b46

口是禍門。電掣雷奔。
娑竭出海。震動乾坤。
〔鼓山珪〕。 ^723c2

如何是佛。口是禍門。
一錢不直。賣與買人。
〔雪堂行〕。 ^723c4

兵行詭道。賊是家親。
無功受祿。有理難伸。
〔或菴體〕。 ^723c6

坑坑坎坎。嶮嶮#CB06595;#CB06595;。
一言易出。駟馬難追。
〔虗堂愚〕。 ^723c8

【增收】五祖演因僧問。
如何是佛。師曰。肥從口入。
又曰。露#CB05577;跣足。
　頌曰。 ^723c10

老去眉鬚似雪霜。
元來習氣尚難忘。
少年無限傷心事。
一度思量一斷腸。
〔佛鑑懃〕。 ^723c14

牙根爛嚼真彌勒。
腹裏橫吞老釋迦。
大地虗空皆得飽。
這回不到負檀家。
〔心聞賁〕。 ^723c18

【增收】五祖演因僧問。
如何是臨濟下事。
師曰。五逆聞雷。　頌曰。 ^723c22

從前五逆怕聞雷。
不似大蟲看水磨。
孤峯頂上要同行。
十字街頭還共坐。
〔鼓山珪〕。 ^723c26

五逆聞雷。曾參顏回。
一粒豆子。#CB15090;出冷#CB01926;。
〔徑山杲〕。 ^723c30

者僧苦下打爺拳。
霹#CB15439;聲中宇宙昏。
驚起無明金翅鳥。
擘開滄海取龍吞。
〔東山空〕。 ^723c32

五逆聞雷。露出屍骸。
人間天上。無處堪埋。
〔朴翁銛〕。 ^723c36

五逆聞雷慊慊然。
尋常爭敢與人宣。
自從六十輕酬後。
濟北驢名不浪傳。
〔虗堂愚〕。 ^723c38

【增收】五祖演示眾曰。
釋迦彌勒猶是他奴。
且道他是阿誰。　頌曰。 ^723c42

老年經節臘。樂事甚悠悠。
不及兒童日。都來不解愁。
〔南堂興〕。 ^723c46

他弓莫挽。他馬莫騎。
他非莫管。他事莫知。
〔無門開〕。 ^724a2

釋迦彌勒是他奴。
今古禪流知也無。
酒好不須懸望子。
醋酸何必掛葫蘆。
〔野牛平〕。 ^724a4

【增收】五祖演問僧曰。
倩女離魂那箇是真底。
　頌曰。 ^724a8

二女合為一媳婦。
機輪截斷難回互。
從來往返絕踪由。
行人莫問來時路。
〔普融藏主〕。 ^724a14

只是舊時行履處。
等閒舉著便譊訛。
夜來一陣狂風起。
吹落桃花知幾多。
〔慈受深〕。 ^724a18

兩女合為一媳婦。
古寺基前幢子竪。
彷彿上有陀羅尼。
多少行人盡驚怖。
〔正堂辯〕。 ^724a22

縱使百千劫。所作業不忘。
因緣會遇時。果報還自受。
〔或菴體〕。 ^724a26

涼宵愛月上危樓。
幾處笙歌幾處愁。
歌管未闌愁未歇。
忽然天曉一時休。
〔且菴仁〕。 ^724a30

憶昔春風上苑行。
爛窺紅紫厭平生。
如今再到曾行處。
寂寂無人草自生。
〔萬菴柔〕。 ^724a34

南枝向暖北枝寒。
何事春風作兩般。
憑仗高樓莫吹笛。
大家留取倚闌看。
〔雪菴瑾〕。 ^724a38

雪月是同。溪山各異。
萬福萬福。是一是二。
〔無門開〕。 ^724a42

行弔先桃茢。喪車後紙錢。
老胡門下客。寧可入黃泉。
〔虗堂愚〕。 ^724a44

【增收】五祖演垂語曰。
路逢達道人。不將語默對。
且道將甚麼對。　頌曰。 ^724a48

來說是非者。便是是非人。
誠哉是言也。弄物不知名。
〔月林觀〕。 ^724b4

路逢達道人。不將語默對。
攔腮擘面拳。直下會便會。
〔無門開〕。 ^724b8

【增收】五祖演一日持錫遶廊曰。
莫有屬牛人問命麼。
眾皆無語。自曰。孫臏今曰開鋪。
更無一人埀顧。可憐三尺龍鬚。
喚作尋常破布。　頌曰。 ^724b12

無端平地起干戈。
爭似屬牛人更多。
滿目慚惶無著處。
低頭依舊入烟蘿。
〔高峯妙〕。 ^724b18

【增收】五祖演曰。譬如水牯牛過窓櫺。
頭角四蹄都過了。
因甚麼尾巴過不得。
　頌曰。 ^724b22

牛過窓櫺。錯為安名。
大唐國裏。不見一人。
〔月林觀〕。 ^724b26

龜本真靈物。都緣不自知。
一朝親脫殻。直透九天飛。
〔如庵用〕。 ^724b28

等閑放出這牛兒。
頭角分明舉似誰。
若向尾巴尖上會。
新羅#CB15143;子過多時。
〔高峯妙〕。 ^724b32

【增收】五祖演謝監收上堂曰。
人之性命。第一須是○。
欲得成此○。先須防於○。
若是真○人。○○。
　頌曰。 ^724b36

一二三四五六圈。
心肝粉碎髑髏寒。
若將方木投圓竅。
醜婦爭教得少年。
〔高峯妙〕。 ^724b42

【增收】五祖演舉。昔日有秀才著無鬼論。
一日鬼現身云。你道無我聻。
秀才無語。師曰。當時只舉手作鵓鳩觜云。
谷孤故。　頌曰。 ^724b46

說有道無徒費力。
現身無語強分踈。
只消一箇鵓鳩觜。
百怪千妖盡掃除。
〔此山應〕。 ^724c4

五祖鵓鳩啼。當機直下提。
隔山尋蟻跡。能有幾人知。
〔石田薰〕。 ^724c8

【增收】五祖演因僧問。
如何是為人一句。
師曰。門前石塔子。
　頌曰。 ^724c12

門前石塔子。八白與九紫。
方道既分明。免被巡官使。
〔雪堂行〕。 ^724c16

【增收】五祖演每遇僧來請益。
祇曰。無這閑工夫。
　頌曰。 ^724c20

彼此且無相負累。
行人無不失鈎錐。
雖然不瞎眾生眼。
也好拳頭劈口槌。
〔龍門遠〕。 ^724c24

開口便見膽。工夫傲東魯。
昔於豆子山。也解打瓦鼓。
〔南巖勝〕。 ^724c28

【增收】五祖演凡見僧來便曰。
屈屈。僧曰。屈作甚麼。
師曰。如今不屈。更待何時。
　頌曰。 ^724c32

盡力不奈何。按牛頭喫草。
若無錦繡文。難以論嘉藻。
〔龍門遠〕。 ^724c36

銕餡價難窮。誰知屈味濃。
法幢光祖域。正董在#CB05577;中。
〔南巖勝〕。 ^724c40

【增收】五祖演問僧。
離却四大五蘊。那箇是你清淨法身。
　頌曰。 ^724c44

堂堂白日上刀梯。
任是崑崙眼亦迷。
多謝門前案山子。
春來秋去泄天機。
〔雪堂行〕。 ^724c48

【增收】五祖演展手問僧曰。
因何喚作手。　頌曰。 ^725a4

何故喚作手。衲僧難開口。
擬議自顢頇。可憐太蒙斗。
〔佛眼遠〕。 ^725a6

先祖滔滔無固必。
後人悱悱有雌雄。
巨靈擡手無多子。
分破華山千萬重。
〔南巖勝〕。 ^725a10

【增收】隆興府兜率從悅禪師。
〔嗣真淨文〕室中設三語以驗學者。
一曰。撥草瞻風祇圖見性。
即今上人性在甚麼處。
二曰。識得自性方脫生死。
眼光落地時作麼生脫。
三曰。脫得生死便知去處。
四大分離向甚麼處去。
　頌曰。 ^725a14

陰森夏木杜#CB15102;鳴。
日破浮空宇宙清。
莫對曾參問曾晳。
從教孝子諱爺名。
〔張無盡　三〕。 ^725a24

人間鬼使符來取。
天上花冠色正萎。
好箇轉身時節子。
莫教閻老等閒知。 ^725a28

鼓合東村李大妻。
西風曠野淚沾衣。
碧蘆紅蓼江南岸。
却作張三坐釣磯。 ^725a32

驢放三千。馬放八百。
透過重關。未為英傑。
〔月林觀〕。 ^725a36

一念普觀無量劫。
無量劫事即如今。
如今#CB15111;破這一念。
#CB15111;破如今#CB15111;底人。
〔無門開〕。 ^725a38

【增收】東京法雲佛照杲禪師。
〔嗣真淨文〕師以力參深到。
語不入時。每示眾。
常舉。老僧熈寧八年。
文帳在鳳翔府供申。
當年崩了華山四十里。
壓倒八十村人家。
汝輩後生。茄子瓠子。
幾時知得。或問曰。
寶華王座上。因甚麼一向世諦。
師曰。癡人佛性豈有二種邪。
　頌曰。 ^725a42

隔水何人歌竹枝。
動人情思極幽微。
夜深轉入單于調。
月朗風高聽者稀。
〔虗堂愚〕。
other:: 
## 六祖下第十五世(南嶽下第十四世)
六祖下第十五世〔南嶽下第十四世〕 ^725b6

〔臨濟〕【增收】成都府昭覺寺克勤圓悟佛果禪師。
〔嗣五祖演〕。 ^725b12

先住東京天寧。師凡埀問。
學者疑議。則一拳。
　頌曰。 ^725b14

盡力當#CB05577;一拳。
幾箇眉鬚墮落。更欲如何若何。
普化空中木鐸。〔瞎堂遠〕。 ^725b18

【增收】圓悟因僧問。
西天以蠟人為驗。
此土以何為驗。師曰。
生銕鑄就崑崙兒。
　頌曰。 ^725b22

生銕鑄就崑崙兒。
眼耳鼻舌如泥塊。
西天此土謾紛紜。
銕眼銅睛看不破。
〔別峯印〕。 ^725b26

生銕鑄就崑崙兒。
頭輕脚重肚皮大。
明眼衲僧薩普吒。
九十日中看不破。
看不破。笑倒嵩山破竈墮。。 ^725b30

【增收】舒州太平慧懃佛鑑禪師。
〔嗣五祖演〕僧問。如何是佛。
師曰。喫飯咬著砂。
　頌曰。 ^725b36

喫飯咬著沙。隱落第三牙。
春風纔過後。拄杖亦開花。
〔慈受深〕。 ^725b40

【增收】舒州龍門清遠佛眼禪師。
〔嗣五祖演〕甞請益五祖。
凡有所問。演即曰。
我不如你。你自會得好。
或曰。我不會。我不如你。
師愈疑。遂咨決於元禮首座。
禮以手引師耳。繞圍爐數匝。
行且語曰。你自會得好。
師曰。有冀開發乃爾相戲耶。
禮曰。你他後悟去。
方知今日曲折耳。
　頌曰。 ^725b44

我不會兮不如你。
達磨當門缺兩齒。
滿堂無限白蘋風。
明明不自秋江起。
〔雪堂行　二〕。 ^725c8

我不會兮不如你。
堪咲千花生碓觜。
善財謾到百城游。
何曾踏著自家底。 ^725c12

我不會兮不如你。
旃檀林裏香風起。
漁歌一曲過瀟湘。
攪動滄溟聲未已。
〔獃堂定〕。 ^725c16

【增收】龍門示眾曰。
千說萬說不若親見一面。
縱不說亦自分明。
王子寶刀喻。眾盲摸象喻。
禪學中隔江招手事。
望州亭相見事。深山巖崖處事。
此皆親面而見之。
不在說也。　頌曰。 ^725c20

寧辨人間是與非。
生來淈#CB05272;眼如眉。
不因說著當年事。
萬古千秋那得知。
〔虗堂愚〕。 ^725c28

【增收】金陵俞道婆。
市油餈為業。參瑯琊起和尚。
起以臨濟無位真人話示之。
一日聞丐者唱蓮華樂云。
不因柳毅傳書信。
何緣得到洞庭湖。
忽大悟。以餈盤投地。
夫曰。你顛邪。婆掌曰。
非汝境界。往見瑯琊。
琊望之知其造詣。
問那箇是無位真人。
婆應聲曰。有一無位人。
六臂三頭努力瞋。
一擘華山分兩路。
萬年流水不知春。
琊印可之。凡有僧至。
則曰兒兒。僧擬議。
即掩門。佛燈珣和尚往勘之。
婆如前所問。珣曰。
爺在甚處。婆轉身拜露柱。
珣即踏倒曰。將謂有多少奇特。
便出。婆蹶起曰。兒兒來。
惜你則箇。珣竟不顧。
安首座至。婆問。甚處來。
曰德山。婆曰。德山泰乃老婆兒子。
曰婆是甚人兒子。
婆曰。被上座一問。
直得立地放尿。　頌曰。 ^725c32

柳毅傳書只自知。
得便宜是落便宜。
親夫愛子都拋却。
痛惜深憐乞養兒。
〔笑翁堪〕。 ^726a12

驀別相逢銕面皮。
渾家喪盡喚孩兒。
翻身師子施牙爪。
猶落渠儂第二機。
咦。且道渠是阿誰。
〔塗毒策〕。禪宗頌古聯珠通集卷第三十九
 ^726a16
