
other:: 大佛頂如來密因修證了義諸菩薩萬行首楞嚴經卷第十
一名中印度那蘭陀大道場經，於灌頂部錄出別行。 ^665a4

大唐神龍元年歲次乙巳五月二十三日
other:: 天竺沙門般剌密帝於廣州制止道場譯
other:: 烏萇國沙門彌伽釋迦譯語
other:: 菩薩戒弟子前正議大夫同中書門下平章事清河房融筆受
author:: 趙宋桐洲沙門思坦集註
other:: 明石盂後學比丘慧基重校訂
other:: 明巡視漕河監察御史長安霍達參閱鋟

###### 四行陰(二)

####### 初結前生後(二)

######## 初結前想盡

orig::  ^665a6

阿難，彼善男子修三摩提想陰盡者，是人平常夢想銷滅，
寤寐恒一，覺明虗靜猶如晴空，無復麤重前塵影事，
觀諸世間大地山河如鏡鑑明，來無所黏，
過無縱跡，虗受照應，了罔陳習，唯一精真。
commentary::  ^665a20

長水云：想陰若存，寤則取像，寐則成夢。
此陰既盡，雖有寤寐，而無夢想，是故常一。 ^665a26

苕溪云：准智論，明阿羅漢有眠無夢。
騐今想盡，即六根淨。
以圓觀所破通別二惑，猶如冶銕，麤垢先除，故云無復麤重等。
虗受照應，即受、想二陰也。
受以虗明為本，想以取像為義。
下文云：種種取像，心生形取等，名為融通妄想。
今覺明中，觀諸世間，如鏡照物，即想陰也。
了罔陳習，謂受之與想，已無陳故。
習，氣也。 ^665a28

補遺云：周禮列子夢有六候：一曰正夢，
平居自夢；二曰蘁夢，驚愕而夢；三曰思夢，
思念而夢；四曰寤夢，覺時道之而夢；五曰喜夢，
喜悅而夢；六曰懼夢，恐怖而夢。
法華文句云：唯佛不夢無疑，無習氣故，從五事故有夢。
如偈說：以疑心分別，學習因現事，非人來相語，因此五事夢。
五事六候皆本陰。 ^665a36

熏聞云：智論第九十二云：眠有二種：一者眠而夢，二者眠而不夢。
阿羅漢非為安隱著樂故眠，但受四大身法，
應有食息眠覺，是故少許時息名為眠，不為夢眠。

######## 二生後行相(二)

######### 初示二相(二)

########## 初不盡相

orig::  ^666a6

生滅根元，從此披露。
見諸十方十二眾生，畢殫其類，雖未通其各命由緒，
見同生基，猶如野馬，熠熠清擾，為浮根塵，
究竟樞穴，此則名為行陰區宇。
commentary::  ^666a12

行陰是生滅元，以遷流造作，故想盡行現，故云披露。
下文云：唯生與滅，是行邊際。
今想盡唯行，故云披露。 ^666a16

補遺云：皆謂想盡行現，故曰披露。
今謂前云想盡，約利根破惑，入相似位者說之。
若鈍根人，但是伏惑，想陰未破，唯得想心凝明而已，未可云盡。
今約澄寂乍伏之相，故云披露。
各命由緒，眾生業相自不同，善惡乃由緒也。
唯法眼明，乃能知之。
今位在五品，但總相見其生滅相耳。
命謂性命，即業相也。
根塵生滅，皆從行起，故曰樞穴。
沈存中筆談曰：莊子言野馬也，塵埃也，乃是兩物。
野馬乃田野間浮氣耳，遠望如羣羊，又如水波。
佛書謂如熱時野馬陽焰，即此物也。
生滅不定如陽焰，故曰野馬。
孤山兼言浮埃，亦悞也。 ^666a18

孤山云：畢殫其類者，言盡見其十二類生，皆從行出也。
以行是業，能招報故。
雖未通其各命由緒，謂雖未能別相，見彼眾生脩因趣果，
因由端緒，已能總相，見彼生類俱由行起，名此行陰為同生基。
熠熠，光輝閃爍之貌。
謂行陰微細，遷流虗假，同於野馬也。
清擾，即下文幽清擾動是也。 ^666a30

長水云：未通各命者，雖已了知十二類生總從行出，
而未知眾生別種在識陰中，此即本識業苦種子，是眾生各別性命因由端緒也。

########## 二盡相

orig::  ^667a2

若此清擾，熠熠元性，性入元澄，一澄元習，
如波瀾滅，化為澄水，名行陰盡，是人則能超眾生濁。
commentary::  ^667a8

長水云：性入元澄者，行陰若盡，遷流性澄，
歸一藏識，名入元澄。
經云：藏識海常住也。 ^667a12

苕溪云：性即生滅之性，以旋復為入也。
元即樞穴之元，以精真為澄也。
習謂習氣，即通惑耳。
如波瀾滅，喻意可知。
超眾生濁者，行陰為生滅根元，眾生攬生滅為體，
其元既盡，斯濁亦超。

######### 二顯妄源

orig::  ^667a14

觀其所由，幽隱妄想，以為其本。
commentary::  ^667a20

資中云：微密難知，故名幽隱也。

####### 二正明發相(二)

######## 初正明十相(十)

######### 初二無因論(二)

########## 初正心絕魔

orig::  ^667a22

阿難當知，是得正知奢摩他中，諸善男子凝明正心，十類天魔不得其便。
commentary::  ^667a24

補遺云：指上想陰暫伏，凝然明白也。

########## 二窮元發見(三)

########### 初總述

orig::  ^667a26

方得精研，窮生類本。
於本類中，生元露者。
觀彼幽清，圓擾動元。
於圓元中，起計度者。
是人墜入，二無因論。
commentary::  ^667a28

長水云：於此推窮生類之本，唯一行陰幽隱清虗，以為一切生滅之元。
今既披露此外更無眾生之本，便執世間無因而起，以不知善惡因由差別種子在識陰故。
即外道論因此而有，皆修行至此，邪慧忽生，名為現發。 ^667a32

苕溪云：想陰既伏，煩濁且澄，故曰觀彼幽清。
殫見類生，遷流陰穴，故曰圓擾動元。

########### 二別顯(二)

############ 初計本無因(二)

############# 初正明

orig::  ^667a36

一者、是人見本無因。
何以故？是人既得生機全破，乘於眼根八百功德，
見八萬劫所有眾生業流灣環，死此生彼，
秪見眾生輪迴其處，八萬劫外冥無所觀，
便作是解：此等世間十方眾生，八萬劫來無因自有。
commentary::  ^668a4

孤山云：從定發通，乘于眼根本分八百通力發用，
見八萬劫眾生死此生彼，過此不見，亦是行陰勢力盡處，
不知識陰生因種子，無明所熏，感果差別。
既不見故，便執本來無因而有，如見飛鳥遠不及處故，便計為無。
此亦如是，以眼根塵本唯八百，世間通力不越本因。
若出世通，過此無礙；設羅漢得，亦是世通。
小乘無漏，不見世境。 ^668a10

苕溪云：生機全破者，機愈擾動，即行陰也。
不為想陰所覆，故云全破。
眼根八百功德，既約三世三方論之，今見本無因，
即乘過去功德；下見末無因，即乘未來功德。
斯由定中發宿命通，乃令眼根彰此力用。
業流灣環，行陰流轉也。
冥無所觀，外道冥諦也。
夫善惡業緣，唯識變造，是人八萬劫外尚不見行，何況於識？
故從此來，起無因計。 ^668a18

資中云：善知生滅，即是行陰。
又見行陰熠熠清擾，同於陽焰，而無實體，
窮盡生元，更無別理，名生機全破。
補遺云：此解與吳興不同，似各有期致，但資中以破為開顯之義耳。

############# 二結過

orig::  ^668a26

由此計度，亡正徧知，墮落外道，惑菩提性。

############ 二計末無因(二)

############# 初正明
 ^668a32

二者、是人見末無因。
何以故？是人於生既見其根，知人生人、
悟鳥生鳥，烏從來黑、鵠從來白，人天本豎、
畜生本橫，白非洗成、黑非染造，從八萬劫無復改移，今盡此形亦復如是。
而我本來不見菩提，云何更有成菩提事？
當知今日一切物象皆本無因。
commentary::  ^668a34

資中云：此人既知一切從行陰生，本無異因，
從此向後，一切常定，亦無異因，故言知人生人，悟鳥生鳥。
不知新造異業，感異類生，故云執末無因。
而我本來不見菩提，究竟亦無得菩提者，
本既無因，末亦不得。 ^669a6

補遺云：是人謂眾生並從生滅起，不知造業從心，
當有異報，乃謂人畜報定，本既無異，末亦應耳。 ^669a10

苕溪云：無復改移者，此見一分人畜之類，
有經長時，業果未轉，故起斯計。
如智論明舍利弗觀鴿子身，前後皆八萬劫，不改其報。
今行陰中，既見此相，乃執一切自然而然，此即不知十二類生各命由緒也。
今盡此形等，明未來無因，亦應見八萬劫，以外道通同聲聞故。 ^669a12

熏聞云：智論第十一云：佛在祇桓，舍利弗從佛經行。
是時有鷹逐鴿，飛來佛邊。
佛語舍利弗：汝觀此鴿宿世因緣。
舍利弗入宿命智三昧，觀見此鴿一二三世，
乃至八萬大劫，常作鴿身。
過是已往，不能復見。
從三昧起，佛又令觀未來世此鴿何時得脫。
舍利弗入願智三昧，觀見此鴿一二三世，
乃至八萬大劫，未脫鴿身。
過是已後，亦不能知。
從三昧起，白佛：不審此鴿何時當脫？
佛言：復於恒河沙等劫中，常作鴿身。
罪訖得出，輪轉五道。

############# 二結過

orig::  ^669a20

由此計度，亡正徧知，墮落外道，惑菩提性。

########### 三結示
 ^669a32

是則名為第一外道立無因論。
commentary::  ^669a34

苕溪云：肇師云：外道末伽梨，謂眾生苦樂不因行得，皆自然耳。
前經云末伽梨等，都言此身死後全滅。
今計無因，雖不云死滅，必至劫滿，亦同其倫。
當知諸見不出四句，謂斷、常、雙，亦雙非也。
上二無因，即斷見；下四徧常及一分無常、
一分常，乃至死後俱非，即後三句。
餘之所計，皆源流於此。

######### 二四徧常論(二)

########## 初正心絕魔

orig::  ^669a36

阿難！是三摩中諸善男子，凝明正心，魔不得便。

########## 二窮元發見(三)

########### 初總述
 ^670a8

窮生類本，觀彼幽清，常擾動元，於圓常中起計度者，是人墜入四徧常論。
commentary::  ^670a10

長水云：行陰生滅，相續不失，故名常。
所計四種，徧一切法，故名圓。

########### 二別顯(二)

############ 初正明(四)

############# 初二萬常

orig::  ^670a12

一者、是人窮心境性，二處無因，修習能知二萬劫中十方眾生所有生滅，
咸皆循環，不曾散失，計以為常。
commentary::  ^670a14

真際云：心境二處，雖則無因，二萬劫來，
生滅不斷，故計為常。

############# 二四萬常

orig::  ^670a18

二者、是人窮四大元，四性常住，修習能知四萬劫中十方眾生所有生滅，
咸皆體恒，不曾散失，計以為常。
commentary::  ^670a20

孤山云：人之生滅，不離四大，大性不失，於是計常。

############# 三八萬常

orig::  ^670a24

三者是人窮盡六根末那執受心意識中，
本元由處性常恒故，修習能知八萬劫中一切眾生，
循環不失本來常住，窮不失性計以為常。
commentary::  ^670a26

資中云：此於六根及第七識，并執受心本元由處，
性恒不失，計以為常。
舉所依根，顯能依識。
既云心意識中，故知觀八識也。 ^670a30

苕溪云：按楞伽云：阿梨耶識，除佛及入地菩薩，
諸餘二乘外道修行者，皆不能知。
由是觀之，今行陰未盡，豈能於此計以為常？
應知言心意識者，通舉八識也；本元由處者，別指行陰也。
良以首楞嚴定，頓窮八識，圓伏五住，而於想陰盡處，
不了行陰微細生滅，妄認為常，非謂定中已見第八。
慤師云：若了八識，何得異計？
斯語善焉。 ^670a32

補遺云：初就心境觀生滅，次就四大觀生滅，未為窮盡。
今從六識至八識中，觀其生滅，是眾生本元由處，方為窮盡。
六根即六識，執受即八識，心意識三，豎對六七，八識亦可橫在三中。
於此三處，凡有生滅，並是行陰眾生之元，
見其不斷，乃是性常。
雖歷七八，只觀行陰境，次觀四大，三觀八識，四計想窮心。
又曰：至如行中興計，未知識陰之源，若了八識元由，何論異計？
若論了八識，習氣都亡，則徧證圓知，何拘八萬？
既難消釋，不可懷疑，高掛詞臺，待明方決。
彼文非謂能窮梨耶，如前四大屬色，豈謂方觀？
乃寄色推元，求其生滅。
良以此中圓教行人失意之類，雖聞八識，
未窮理源，茲乃三摩地人偶同外道耳。

############# 四不生滅常

orig::  ^671a4

四者是人既盡想元生理，更無流止運轉，
生滅想心今已永滅，理中自然成不生滅，因心所度計以為常。
commentary::  ^671a22

長水云：想陰既盡，運動已息，不生滅理，自然是行。
此於生滅計不生滅，故執為常。 ^671a26

補遺云：前三乃於三處計其生滅不斷為常，
此計想心滅處，細相心滅，執為不生滅理，勝前三也。
前三計生滅不斷為常，第四計生滅細相似理，
乃執理為常，如見細流，謂之止水。 ^671a28

長水云：想元生理者，想心乍伏生類，根元乃現，指行陰細相為生理也。
更無流止等者，以生滅細故，不見動靜之相也。
理中自然者，指細相生滅為理，有自然相也。

############ 二結過

orig::  ^671a32

由此計常，亡正徧知，墮落外道，惑菩提性。
commentary::  ^672a2

苕溪云：此四徧常所窮之境，從廣至狹而成次第。
初通五陰，二局色陰，三唯行陰，四但是行陰不生滅理。 ^672a4

補遺云：第三乃徧於六七八中，計行陰生滅之相耳。
如前計四大，云色陰已消，是知於四大上，計生滅行陰耳。
故云窮四大元，元即生滅也。
前雖已觀色陰，今究其元也。

########### 三結示

orig::  ^672a6

是則名為第二外道立圓常論。

######### 三四一分常論(二)

########## 初正心絕魔
 ^672a12

又三摩中諸善男子，堅凝正心，魔不得便。

########## 二窮元發見(三)

########### 初總述
 ^672a14

窮生類本，觀彼幽清，常擾動元，於自他中起計度者，
是人墜入四顛倒見，一分無常，一分常論。

########### 二別顯(二)

############ 初正明(四)

############# 初我常欲無常
 ^672a16

一者，是人觀妙明心徧十方界，湛然以為究竟神我，
從是則計我徧十方，凝明不動。
一切眾生於我心中自生自死，則我心性名之為常。
彼生滅者，真無常性。
commentary::  ^672a20

苕溪云：觀妙下，重舉觀行。
湛然下，正明起計。
亦由不了行陰生滅，妄謂此處心性湛然，以為神我。
言神我者，外道名主諦，謂一切法皆是我所，悉以此神而為其主。 ^672a24

熏聞云：智論明外道神我即是六識，更無異事。
今於行陰中起計，亦是分別事識，妄認行陰為不動我。

############# 二劫壞劫不壞

orig::  ^672a28

二者、是人不觀其心，徧觀十方恒沙國土，
見劫壞處名為究竟無常種性，劫不壞處名究竟常。
commentary::  ^672a32

恒沙國土，秪於一大千界內見諸國土耳。
苕溪云：謂三禪以下，終為三災所壞，名無常種性；
四禪以上，災不能壞，名究竟常。

############# 三我如微塵轉

orig::  ^672a36

三者、是人別觀我心，精細微密猶如微塵，
流轉十方性無移改，能令此身即生即滅。
其不壞性，名我性常；一切死生從我流出，名無常性。
commentary::  ^673a4

我既微細，生滅亦然，故云即生即滅。
而此生滅，從細至麤，相續無間，故云一切死生等。 ^673a8

補遺云：以妙明心體徧於十方，計為我性，
而行陰生滅，猶如微塵，雖流十方，以微細故，
不覺流動，因計性無改移，為常一邊。
然則所計我性，不動是行之體，生滅是行之相，能令此身即生即滅。
此計色身有生滅無常，不覺行陰有微細生滅，計為不動。

############# 四行常餘無常

orig::  ^673a10

四者、是人知想陰盡、見行陰流，行陰常流計為常性，
色、受、想等今已滅盡，名為無常。
commentary::  ^673a18

孤山云：知想陰盡者，得意即入相似初心，失意則因茲起見。
其失意者，乃是命伏為盡，非斷盡也。
前後准此。 ^673a22

補遺云：行陰常流，騐前四徧。
常論中，前三直計生滅不斷為常，第四計細相生滅為不生滅理，
執理為常耳。 ^673a24

苕溪云：此四顛倒，初觀神我及一切眾生，
即正報也；次觀國土與劫，即依報也，此二對他明常無常；
三觀我心及身，四計陰等，此二約自色心明常無常，亦從廣至狹也。

############ 二結過

orig::  ^673a26

由此計度一分無常，一分常故墮落外道惑菩提性。

########### 三結示
 ^673a32

是則名為第三外道一分常論。

######### 四四有邊論(二)

########## 初正心絕魔
 ^673a34

又三摩中諸善男子，堅凝正心，魔不得便。

########## 二窮元發見(三)

########### 初總述
 ^673a36

窮生類本，觀彼幽清，常擾動元，於分位中生計度者，是人墜入四有邊論。

########### 二別顯(二)

############ 初正明(四)

############# 初三世
 ^674a2

一者、是人心計生元，流用不息。
計過、未者，名為有邊；計相續心，名為無邊。
commentary::  ^674a4

孤山云：生元即行陰也。
過未不見，故名有邊。
現在相續，故名無邊。

############# 二眾生

orig::  ^674a6

二者、是人觀八萬劫則見眾生，八萬劫前寂無聞見，
無聞見處名為無邊，有眾生處名為有邊。
commentary::  ^674a8

苕溪云：後八萬劫，亦合如前。

############# 三心性

orig::  ^674a12

三者、是人計我徧知得無邊性。
彼一切人現我知中，我曾不知彼之知性，
名彼不得無邊之心，但有邊性。
commentary::  ^674a14

孤山云：但見彼人現我知中，而不能知彼人性徧，故計彼性以為有邊。

############# 四生滅

orig::  ^674a18

四者、是人窮行陰空，以其所見心路籌度一切眾生，
一身之中計其咸皆半生半滅，明其世界一切所有，
一半有邊、一半無邊。
commentary::  ^674a20

資中云：此計行陰滅處為空，空故無邊。
以心籌度，復見有生，生故有邊。
世界所有，義亦如是。 ^674a24

窮行陰空，非謂能破行陰見空。
此人見行陰中有生有滅，生於偏受，遂計滅處為空。
空是無邊，將為所證。
其生一邊，屬於有邊，非所窮也。 ^674a26

苕溪云：此四有邊，初唯約自，二單約他，
三具自他，四重計他一切依正。
斯則前狹後廣，以成其次。

############ 二結過

orig::  ^674a28

由是計度有邊無邊，墮落外道惑菩提性。

########### 三結示
 ^674a34

是則名為第四外道立有邊論。

######### 五不死矯亂論(二)

########## 初正心絕魔
 ^674a36

又三摩中諸善男子，堅凝正心，魔不得便。

########## 二窮元發見(三)

########### 初總述
 ^675a2

窮生類本，觀彼幽清常擾動元，於知見中生計度者，是人墜入四種顛倒不死矯亂徧計虗論。
commentary::  ^675a4

資中云：准婆沙論釋，外道計天常住，名為不死；
計不亂答，得生彼天。
若實不知而輙答者，恐成矯亂。
故有問時，答言：祕密言辭，不應皆說。
或不定答，佛法訶云：此真矯亂。
故名不死矯亂虗論。 ^675a8

熏聞云：節疏云：外道計無想天為不死天。

########### 二別顯(二)

############ 初正明(四)

############# 初總計

orig::  ^675a12

一者是人觀變化元，見遷流處名之為變，
見相續處名之為恒，見所見處名之為生，
不見見處名之為滅，相續之因性不斷處名之為增，
正相續中中所離處名之為減，各各生處名之為有，互互亡處名之為無。
以理都觀，用心別見。
有求法人來問其義，答言：我今亦生亦滅，
亦有亦無，亦增亦減。
於一切時皆亂其語，令彼前人遺失章句。
commentary::  ^675a14

長水云：於一生滅行陰，分為八義別見，
謂常變、生滅、增減、有無也。
答中略舉六義，以不能定其道理，但兩楹而答，故云亦生亦滅等。 ^675a24

補遺云：互互即是各各，諸法各各生處為有，
亡處為無，皆於定中所見。

############# 二計無

orig::  ^675a26

二者、是人諦觀其心，互互無處，因無得證。
有人來問，唯答一字，但言其無。
除無之餘，無所言說。

############# 三計有
 ^675a30

三者、是人諦觀其心，各各有處，因有得證。
有人來問，唯答一字，但言其是，除是之餘，無所言說。

############# 四俱計
 ^675a34

四者、是人有無俱見，其境枝故，其心亦亂。
有人來問，答言：亦有即是亦無，亦無之中不是亦有。
一切矯亂，無容窮詰。
commentary::  ^676a2

苕溪云：從二至四，於前八句，有無分出也。
二三單計，第四兩亦。
有即是無，如氷是水；無不是有，如水中氷。
四句之中，但涉三句，未見雙非，其計猶麤。

############ 二結過

orig::  ^676a6

由此計度，矯亂虗無，墮落外道，惑菩提性。

########### 三結示
 ^676a10

是則名為第五外道四顛倒性不死矯亂徧計虗論。

######### 六十六有相論(二)

########## 初正心絕魔
 ^676a12

又三摩中諸善男子，堅凝正心，魔不得便。

########## 二窮元發見(三)

########### 初總述
 ^676a14

窮生類本，觀彼幽清常擾動，元於無盡流生計度者，
是人墜入死後有相，發心顛倒。
commentary::  ^676a16

資中云：無盡流，即行陰也。
由見無盡，故言死後有相。

########### 二別顯(二)

############ 初正明(二)

############# 初本計

orig::  ^676a20

或自固身云色是我，或見我圓含徧國土云我有色，
或彼前緣隨我迴復云色屬我，或復我依行中相續云我在色，
皆計度言死後有相，如是循環有十六相。
commentary::  ^676a22

真際云：初計色四句，謂色是我，我有色，
色屬我，我在色。例餘三陰，各計四句，故成十六。 ^676a26

苕溪云：今謂外道六法，我與識異，今行陰未破，
識未當情，故不言耳。
問：前三陰既破，何故與我復計四句耶？
答：但破其計，不破其法，色等生滅，念念不停，即無盡流也。
然此行陰，與常塗所辨，麤細不同，如百論家以識陰為初，
想陰居次，受陰第三，三皆無記，未能成業，
至於行陰，方起煩惱，造作諸業，是則四陰之中，
行陰最粗，此據平常未破時說也。
今觀行中已破受、想，須知行陰粗相亦盡，
唯細相在，故通前三陰，俱見遷流幽隱之元，其實難曉。 ^676a28

補遺云：應知五陰前後粗細，二義不同。
若約造業論之，行陰方論造業，前三但是無記，
所以行陰最粗，百論意也。
二、約分別論之，識陰但總相分別，行陰生滅遷流，分別最細。
今取所破次第，行陰微細，生滅在後為細也。
百論又以想在受前，由先有想心，方受於境。
若爾，受、想二心，前後無在，但受境後，想心為強，故諸文多說耳。

############# 二別計

orig::  ^677a2

從此或計畢竟煩惱，畢竟菩提，兩性並驅，各不相觸。
commentary::  ^677a12

苕溪云：上四陰與我，既死後有相，或復妄計煩惱菩提，理亦如是。
以煩惱由陰而生，菩提由我而證。
言畢竟者，即兩性並驅，入未來際也。

############ 二結過

orig::  ^677a14

由此計度死後有故，墮落外道惑菩提性。

########### 三結示
 ^677a18

是則名為第六外道立五陰中死後有相心顛倒論。
commentary::  ^677a20

通結五陰，正在前四。
又雖在前四，義唯行陰耳。

######### 七八無相論(二)

########## 初正心絕魔

orig::  ^677a22

又三摩中諸善男子，堅凝正心，魔不得便。

########## 二窮元發見(三)

########### 初總述
 ^677a24

窮生類本，觀彼幽清常擾動元，於先除滅色受想中生計度者，
是人墜入死後無相，發心顛倒。

########### 二別顯(二)

############ 初正明(二)

############# 初本計
 ^677a26

見其色滅，形無所因；觀其想滅，心無所繫；
知其受滅，無復連綴。
陰性消散，縱有生理，而無受想，與草木同。
此質現前，猶不可得，死後云何更有諸相？
因之勘校，死後相無。
如是循環，有八無相。
commentary::  ^677a30

見其下。明色、受、想三陰已滅，由見先來三陰滅故，乃計現第四陰俱無明入無想。
從陰性下。明現前色陰盡也。
此質下。以現前況死後也。
色陰既爾，受、想、行亦然，是故例云如是循環等。 ^677a36

補遺云：此現觀色陰虗融無礙，不可得其質礙之相，況滅後耶？

############# 二別計

orig::  ^678a4

從此或計涅槃因果一切皆空，徒有名字，空竟斷滅。
commentary::  ^678a8

苕溪云：涅槃因果，依現陰而修，後陰而證。
陰既叵得，修證何有耶？

############ 二結過

orig::  ^678a10

由此計度，死後無故墮落外道，惑菩提性。

########### 三結示
 ^678a12

是則名為第七外道立五陰中死後無相心顛倒論。

######### 八八俱非論(二)

########## 初正心絕魔
 ^678a14

又三摩中諸善男子，堅凝正心，魔不得便。

########## 二窮元發見(三)

########### 初總述
 ^678a16

窮生類本，觀彼幽清，常擾動元，於行存中，
兼受想滅，雙計有無，自體相破，是人墜入，
死後俱非，起顛倒論。
commentary::  ^678a18

補遺云：雙計有無，非謂只計有無而已。
計有非無，計無非有，二者相破，成雙非也。

########### 二別顯(二)

############ 初正明(二)

############# 初本計

orig::  ^678a22

色受想中見有非有，行遷流內觀無不無，
如是循環窮盡陰界，八俱非相隨得一緣，皆言死後有相無相。
commentary::  ^678a26

苕溪云：謂三陰無亦如行陰之有，行陰有亦如三陰之無，
四陰各二，故名八俱非相。
如色陰之一，有亦不可，無亦不可，見有消融，乃非有也。
例行陰不無，是亦非無，良以行陰生滅之細，
不可破滅，因計為有，反非前無，又將前無可非今有。 ^678a30

補遺云：此下釋出雙計有無相也。
觀色等中，已破云無，非今行陰現存之有。
又觀行陰之有，非前色等之無。
若於四陰之中，隨觀一陰，便有此計。
言有相無相者，即前標云雙計有無自體相破也。
有相非無，無相非有也。
良由行者兼前已破三陰在行陰中，故起此計。

############# 二別計

orig::  ^678a36

又計諸行性遷訛故，心發通悟，有無俱非，虗實失措。
commentary::  ^679a8

苕溪云：此計雙非也。
色受想等，皆名諸行，悉有遷訛。
下文云：甲長髮生，氣銷容皺，乃至念念不停，即其相也。
於前四陰，雙非有無，亦有八俱非義。
此見既細，所以的就行陰言之。 ^679a10

此別就行陰計俱非也。
諸法生滅遷變不定，心中開通雙非之義，
見其生故非無，又見滅故非有。 ^679a14

補遺云：虗實即生滅也。
生實虗滅，二者相破，故云失措。

############ 二結過

orig::  ^679a16

由此計度死後俱非，後際昏瞢無可道故，墮落外道惑菩提性。

########### 三結示
 ^679a20

是則名為第八外道立五陰中死後俱非心顛倒論。

######### 九七斷滅論(二)

########## 初正心絕魔
 ^679a22

又三摩中諸善男子，堅凝正心，魔不得便。

########## 二窮元發見(三)

########### 初總述
 ^679a24

窮生類本，觀彼幽清，常擾動元，於後後無生計度者，是人墜入七斷滅論。
commentary::  ^679a26

長水云：是人見行陰念念滅處，名後後無。
孤山云：七斷滅者，欲開人天，色開四禪，
無色合一，此計七處滅已不生也。

########### 二別顯(二)

############ 初正明

orig::  ^679a28

或計身滅，或欲盡滅，或苦盡滅，或極樂滅，
或極捨滅，如是循環，窮盡七際，現前銷滅，滅已無復。
commentary::  ^679a32

身滅者，欲界人天也。
欲盡滅，初禪欲染已盡故。
苦盡滅，二禪極喜無憂念故。
極樂滅，三禪之樂極故。
極捨滅，四禪捨覺觀喜樂故。
無色捨，色礙故。然則極捨之言，含其二也。

############ 二結過

orig::  ^679a36

由此計度，死後斷滅，墮落外道，惑菩提性。

########### 三結示
 ^680a6

是則名為第九外道立五陰中死後斷滅心顛倒論。
commentary::  ^680a8

苕溪云：此計應從第七外道流出，但前約橫論，
今約竪說，若攝橫歸竪，則前無相屬，今身滅也。

######### 十五現涅槃論(二)

########## 初正心絕魔

orig::  ^680a10

又三摩中諸善男子，堅凝正心，魔不得便。

########## 二窮元發見(三)

########### 初總述
 ^680a14

窮生類本，觀彼幽清，常擾動元，於後後有生計度者，是人墜入五涅槃論。
commentary::  ^680a16

長水云：行陰滅而復生，故云後。
後，有也。
########### 二別顯(二)

############ 初正明

orig::  ^680a18

或以欲界為正轉依，觀見圓明生愛慕故；
或以初禪性無憂故；或以二禪心無苦故；
或以三禪極悅隨故；或以四禪苦樂二亡，不受輪迴生滅性故。
迷有漏天作無為解，五處安隱為勝淨依，如是循環五處究竟。
commentary::  ^680a20

補遺云：或以欲界為正轉依者，正明欲定之相也。
良以欲定成時，不見床鋪事障，乃是定心之正報，
能轉依報，故下即云觀其圓明。 ^680a26

苕溪云：初禪無憂者，已離欲惱，得輕安故。

############ 二結過

orig::  ^680a28

由此計度五現涅槃，墮落外道惑菩提性。

########### 三結示
 ^680a32

是則名為第十外道立五陰中五現涅槃心顛倒論。
commentary::  ^680a34

苕溪云：此計應從第六外道流出，橫竪攝屬，亦如七九之類。
熏聞云：攝前橫相，屬今竪義，一往屬欲界，二往通四禪。 ^680a36

補遺云：前第六計有相，橫約法相，不依三界次第，
故得竪名，與彼流輩臭味是同，故論攝屬熏聞。
云一往屬欲界者，指彼第六計色即是我四句，
一往只在欲界，二往可通四禪，以四禪外道寧無此計？
但據其或固自身之言，似如欲界之色。
前標後，後約所見境起計。
今云現涅槃，約已證即身以說。 ^681a2

然此計從第六外道流出，既不同死後斷滅，
似同死後有相，以不見五處微細生滅，便謂安隱現得涅槃。

######## 二結過勸示

orig::  ^681a10

阿難！如是十種禪那狂解，皆是行陰用心交互，故現斯悟。
眾生頑迷，不自忖量，逢此現前，以迷為解，
自言登聖，大妄語成，墮無間獄。
汝等必須將如來心於我滅後傳示末法，
徧令眾生覺了斯義，無令心魔自起深孽，
保持覆獲消息邪見，教其身心開覺真義，
於無上道不遭枝岐，勿令心祈得少為足，作大覺王清淨標指。
commentary::  ^681a14

苕溪云：前色受想末，皆云無令天魔得其方便，
今行陰後云心魔，下識陰後云見魔，心見不出見愛二惑，即煩惱魔也。
於受陰中，第五生無盡憂，心不欲活，猶死魔也。
并所觀五陰，即陰魔四魔具矣。 ^681a22

熏聞云：前色、受、想等，且據大節，判屬天魔，
其間不無煩惱之相，心見不出見、愛二惑矣。
此約通論，不可將二惑分對兩陰，以行陰中、
識中，除定性二乘外，皆邪見故。
既有見惑，任運有背上使，即受惑也。
若以止觀十境收之，正屬見境，亦兼禪境。 ^681a26

長水云：想陰未盡猶引外魔，今想陰盡行陰明露，
但於所覺境界別生異見，執此為是，故云心魔。 ^681a32

補遺云：魔起於心，自貽伊戚。
尚書云：無起穢自臭。
上色受想，觀境猶麤，故外致天魔。
今行識既細，但於內心邪僻成魔，亦一往耳，理必互有。 ^681a34

熏聞云：自起深孽。
說文云：禽獸蟲蝗之怪謂之孽。
今言心魔自損，如彼之怪。
銷息，猶除滅也。 ^682a2

補遺云：不遭枝岐者，惡道異端，枝岐則亡羊必矣，勿令心祈求也。
五陰中魔，並生於希，須躁進耳。

###### 五識陰(二)

####### 初結前生後(二)

######## 初結前行盡

orig::  ^682a4

阿難，彼善男子修三摩地行陰盡者，諸世間性幽清擾動，
同分生機倐然墮裂沈細綱紐，補特伽羅酬業深脉感應懸絕，
於涅槃天將大明晤如鷄後鳴，瞻顧東方已有精色，六根虗靜無復馳逸。
commentary::  ^682a10

長水云：行陰即世間體性。
世間有三義：一、有生滅；二、有漏；三、可破壞。
既墮世間，同以行陰生滅為性。 ^682a16

苕溪云：諸世間性，即十二類生行陰體性也。
同分生機，謂與諸類同其分齊生滅之機。
倐然下，見行陰盡相。
行是業性，能持諸陰，如羅網之有綱紐焉。
補特下，明不牽來報。
應猶報也。 ^682a18

補遺云：脉者幕也，幕絡一體也，業能牽生，如幕絡不斷。 ^682a22

孤山云：三德涅槃，名第一義天。
補遺云：指前行陰若破，即入相似，將登分真，
於中道涅槃之天將曉，如後鳴鷄，東方將明之精色相似三諦也。
五陰之中，若於色陰盡，則五陰皆破，已入相似，
不復更修受等之觀，為鈍根者歷五陰說，但前伏後觀耳。
豈有受想盡，入相似位，復至行陰修觀，如後鳴鷄等邪？
如色陰盡，則曰見諸佛心，如鏡現像；受陰盡，
則曰得意生身；想陰盡，則曰猶如晴空，無復麤重。
前塵影事，與今瞻顧東方，已有精色，並在相似，無復優劣。
以由一陰若破，惑去理顯，入位之相，更無高下故也。 ^682a24

苕溪云：五陰伏有次第，斷無前後。
今取將破別惑為後，初破通惑為先。
斷伏頓漸，如下所辨。
行陰既盡，故曰虗靜。 ^682a36

不感分段生死，故曰無復馳逸。

######## 二生後識相(二)

######### 初示二相(二)

########## 初不盡相

orig::  ^683a4

內外湛明，入無所入，深達十方十二種類受命元由，
觀由執元，諸類不召，於十方界已獲其同，
精色不沈，發現幽祕，此則名為識陰區宇。
commentary::  ^683a6

識陰披露，故得湛明。
下文云：又汝精明湛不搖處，於身不出見聞覺知。
即其相也。識息煖三和合成命，受生之際識陰為先，而此元由復是人法二執生本。
今觀中所見雖未銷盡，且無行業招引來報，故云諸類不召。
又見十方一切依正唯識所變，故云已獲其同。
精色不沈即湛明也，發現幽祕無所覆也。
受命元由即是識陰，既是類生種子元由，
不起煩惱不作新業，由是執果無受生，
故云諸類 ^683a10

補遺云：精色不沉，發現幽祕，只此二句，是識陰區宇之相。
前受、想、行已伏，今觀識心明湛，故精色不沉，而幽祕發現也。
識心望受、想、行最為幽祕，譬若即主處室，
使令居外，故識陰體得幽祕。
名觀由執元者，觀識陰之由，復為二執之元，
觀破執元，所以諸類不召。

########## 二盡相

orig::  ^683a20

若於群召已獲同中，銷磨六門合開成就，
見聞通鄰互用清淨，十方世界及與身心如吠瑠璃，
內外明徹名識陰盡，是人則能超越命濁。
commentary::  ^683a28

苕溪云：群召雖異，識體是同。
若於同中銷磨六根見愛之惑，則能合成一體，開為六用。
六用不隔，皆悉通鄰，即法華所明六根清淨也。 ^683a32

長水云：世界身心皆唯識現，今識陰盡，
唯見覺體明妙，如淨琉璃，一切無障礙，名內外明徹。
身心為內，世界為外，俱無所得，故云明徹。
前文云：十方國土皎然清淨，譬如琉璃內懸寶月，
身心快然，妙圓平等，獲大安隱，一切如來密圓淨妙皆現其中，
是人即獲無生法忍。
則知識陰盡者，是隨分覺也。
文殊亦云：一處成休復，六用皆不成，塵垢應念消，成圓明淨妙。

######### 二顯妄源

orig::  ^683a34

觀其所由，罔象虗無，顛倒妄想，以為其本。
commentary::  ^684a10

孤山云：罔象亦倣象，皆不實貌。

####### 二正明發相(二)

######## 初正示十相(十)

######### 初因所因執(二)

########## 初行空還元

orig::  ^684a12

阿難當知，是善男子窮諸行空，於識還元，已滅生滅。
commentary::  ^684a14

前後發境，並在觀心中。
今為顯示境界所依，故寄陰盡次第相由而說。
應知陰盡縱發，彌益正解。
若在觀行心中發動者，隨之則邪，制之則正。
當以此意統括其文，則於行位不惑方隅。 ^684a16

補遺云：於識還元者，夫心體只一，本無王數之別，
由攬境故，受等潛生。
今因觀力，受等乍伏，旋見心源，只指心王為元也。
下十魔，初並云若於所歸，蓋指今還元也。
去彼受等，還歸心體，以為照覽，因而生計也。

########## 二由識發境(二)

########### 初正明發相

orig::  ^684a20

而於寂滅，精妙未圓。
能令己身，根隔合開。
亦與十方，諸類通覺。
覺知通#CB04474;，能入圓元。
若於所歸，立真常因。
commentary::  ^684a26

補遺云：於識心元用禪那，故能解達圓融，
六根不隔，故曰圓元，即所計真常之因也。
諸類通覺，謂達其覺性不同，前文已獲其同是唯識也。 ^684a30

苕溪云：覺知下，重牒所發，結歸陰元也。
斯亦功用，暫得如是，不生勝解，名善境界。
由起邪執，故墮外道種類。

########### 二起著成邪(二)

############ 初正宗

orig::  ^684a32

生勝解者，是人則墮因所因執，娑毗迦羅所歸冥諦，
成其伴侶，迷佛菩提，亡失知見。
commentary::  ^685a2

真際云：因所因執，認圓明為真常，計真常為妄本。
熏聞云：上因指體，即圓元也。
下因對用，既真為妄本，能生諸法，故對諸法之用，立所因之名也。 ^685a6

補遺云：初認識心虗融為常因，又計諸法從此因生，
故云： ^685a8

長水云：據下七段，皆云能非能等，獨此為因所因者，何耶？
答：一切諸法，皆從識變，正是所因。
以不了虗妄，執為實因，故同外道。
下文直顯當體虗妄，故云非能等也。

############ 二結顯

orig::  ^685a10

是名第一立所得心，成所歸果，違遠圓通，
背涅槃城，生外道種。
commentary::  ^685a16

補遺云：從此真常之因，成於常果，是我所歸。

######### 二能非能執(二)

########## 初行空還元

orig::  ^685a18

阿難！又，善男子窮諸行空，已滅生滅。

########## 二由識發境(二)

########### 初正明發相
 ^685a20

而於寂滅精妙未圓，若於所歸覽為自體，
盡虗空界十二類內所有眾生，皆我身中一類流出。

########### 二起著成邪(二)

############ 初正示
 ^685a22

生勝解者，是人則墮能非能執。
摩醯首羅現無邊身，成其伴侶，迷佛菩提，亡失知見。
commentary::  ^685a26

孤山云：能非能執，謂我是能生，彼皆所生。
資中云：摩醯首羅，即大自在天，三目八臂，外道所宗。
如俱舍破，能生世間，有何義利耶？

############ 二結顯

orig::  ^685a30

是名第二立能為心，成能事果，違遠圓通，
背涅槃城，生大慢天，我徧圓種。
commentary::  ^685a34

補遺云：立能為心者，計我心為能生，將感自在天，
能現無邊身之果，以彼有現無邊身之能事故。
如云生大慢天是也。
計一切眾生皆從我生，故我心周徧。
又因前薄有圓解而生，此計仍存圓名。

######### 三常非常執(二)

########## 初行空還元

orig::  ^685a36

又善為子，窮諸行空，已滅生滅。

########## 二由識發境(二)

########### 初正明發相
 ^686a6

而於寂滅，精妙未圓。
若於所歸，有所歸依。
自疑身心，從彼流出。
十方虗空，咸其生起。
即於都起，所宣流地。
作真常身，無生滅解。
在生滅中，早計常住。
既惑不生，亦迷生滅。
安住沈迷。
commentary::  ^686a8

行者因觀識心體了寂滅，而謂寂滅是心所依，
不解達陰即理，却疑身心從彼流出，此執心外有理為能生，
故屬邪矣。 ^686a14

苕溪云：從彼流出者，此指所歸識陰為彼。
以識陰圓元為常，自己身心及十方虗空為非常。
非常即生滅也。既見非常從常流出，乃計生滅即是常住。
下文知無知執，義例亦然。 ^686a16

資中云：自在天與前不別，此天現有生滅，
妄計為常，故云在生滅中早計常住。
補遺云：此乃判彼成邪寂滅之解，未能即陰，
猶在生滅，而計常住，太早計也。
不了理即於陰，故曰既惑不生也。
而棄陰於理外，故曰亦迷生滅也。

########### 二起著成邪(二)

############ 初正宗

orig::  ^686a20

生勝解者，是人則墮常非常執，計自在天成其伴侶，迷佛菩提亡失知見。
commentary::  ^686a28

補遺云：計自在天為伴侶者，計十方空從寂理出，能生所生氣味相類故也。

############ 二結顯

orig::  ^686a30

是名第三立因依心，成妄計果，違遠圓通，
背涅槃城，生倒圓種。
commentary::  ^686a32

立因依心，欲依此求常住果也。
言因依者，即識陰依理也。
生倒圓種者，心外求理，非倒而何？

######### 四知無知執(二)

########## 初行空還元

orig::  ^686a34

又，善男子！窮諸行空已滅生滅。

########## 二由識發境(二)

########### 初正明發相
 ^687a2

而於寂滅，精妙未圓。
若於所知，知徧圓故。
因知立解，十方草木皆稱有情，與人無異。
草木為人，人死還成十方草樹，無擇徧知。
commentary::  ^687a4

補遺云：由觀心中發於知解，既徧一切，便謂草木與眾生同。
原其所計，並由僻解經論，因茲生計。
如上所計，識陰自體能生十方眾生，豈非因聞黎耶生法乎？
又計寂理生出諸法，豈非因聞法性生法乎？
今計草木有生，豈非由聞涅槃瓦礫佛性之說乎？
草木有性，圓頓正理，窮真源本體，其理可通。
就末事以論，正墮邪見，豈有人死而復為其草木耶？

########### 二起著成邪(二)

############ 初正宗

orig::  ^687a8

生勝解者，是人則墮知無知執。
婆吒霰尼，執一切覺成其伴侶，迷佛菩提亡失知見。
commentary::  ^687a18

孤山云：知無知執者，草木無知，強謂有知也。
夫常住真心，一體無二，用諸妄想，依正乃分。
是故眾生草樹，悉如空華，皆是有情自心所變。
執情不了，以謂一一草木，各各有知，遂說木死為人，人死為木。
未明一體，謬計徧圓，違遠圓通，職由於此。
婆吒、霰尼，兩外道號。
涅槃云：婆私吒及仙尼是也。
彼謂一切覺知，乃云草木有命。
今所發見，正與彼同。

############ 二結顯

orig::  ^687a22

是名第四計圓知心，成虗謬果，違遠圓通，
背涅槃城，生倒知種。

######### 五生無生執(二)

########## 初行空還元
 ^687a32

又，善男子！窮諸行空已滅生滅。

########## 二由識發境(二)

########### 初正明發相
 ^687a34

而於寂滅精妙未圓，若於圓融根互用中已得隨順，
便於圓化一切發生，求火光明，樂水清淨，
愛風周流，觀塵成就，各各崇事，以此群塵發作本因。
commentary::  ^687a36

苕溪云：圓化者，謂觀中所見，圓融變化，唯識之境也。
一切發生，即四大之相也。
觀塵成就，別名地大，以此群塵，通指四大。
既見此等，並由圓化，乃計修因證果，不出火之光明，
水之清淨等，故曰發作本因。

########### 二起著成邪(二)

############ 初正宗

orig::  ^688a4

立常住解，是人則墮，生無生執。
諸迦葉波，并婆羅門，勤心役身，事火崇水，
求出生死，成其伴侶，迷佛菩提，亡失知見。
commentary::  ^688a10

立常住解生無生執者，謂四大之生即常住之無生也。
迦葉波亦婆羅門別姓。
下所并者，總攝其類。

############ 二結顯

orig::  ^688a14

是名第五計著崇事。
迷心從物，立妄求因，求妄冀果，違遠圓通，
背涅槃城，生顛化種。

######### 六歸無歸執(二)

########## 初行空還元
 ^688a18

又，善男子！窮諸行空已滅生滅。

########## 二由識發境(二)

########### 初正明發相
 ^688a22

而於寂滅，精妙未圓。
若於圓明，計明中虗，非滅群化，以永滅依，為所歸依。
commentary::  ^688a24

明中虗者，前云罔象虗無是也。
非滅群化，非猶破也，群化即四大等。

########### 二起著成邪(二)

############ 初正宗

orig::  ^688a26

生勝解者，是人則墮歸無歸執無想天中。
諸舜若多，成其伴侶，迷佛菩提，亡失知見。
commentary::  ^688a28

孤山云：歸於無歸，故云歸無歸。
執無想天，滅心心所。
舜若多，主空神也。

############ 二結顯

orig::  ^688a32

是名第六圓虗無心，成空亡果，違遠圓通，
背涅槃城，生斷滅種。
commentary::  ^688a34

補遺云：此計虗無，必成無想外道空果。

######### 七貪非貪執(二)

########## 初行空還元

orig::  ^688a36

又，善男子！窮諸行空已滅生滅。

########## 二由識發境(二)

########### 初正明發相
 ^689a2

而於寂滅，精妙未圓。
若於圓常，固身常住，同於精圓，長不傾逝。
commentary::  ^689a4

苕溪云：識陰精明湛不搖處，名之為常。
今見其常，乃執色身，同此精圓也。

########### 二起著成邪(二)

############ 初正宗

orig::  ^689a6

生勝解者，是人則墮貪非貪執。
諸阿斯陀求長命者，成其伴侶，迷佛菩提，亡失知見。
commentary::  ^689a8

長水云：身本無常，實不可貪以為長久，
今堅貪著，故云貪非貪執。
阿斯陀，此云無比，即長壽仙也。

############ 二結顯

orig::  ^689a12

是名第七執著命元，立固妄因，趣長勞果，
違遠圓通，背涅槃城，生妄誕種。
commentary::  ^689a16

補遺云：趣長勞果，恐取勞苦之義。
莊周曰：勞我以生。
今求長生延命，非法性身，秪成勞苦之果耳。

######### 八真無真執(二)

########## 初行空還元

orig::  ^689a18

又，善男子！窮諸行空已滅生滅。

########## 二由識發境(二)

########### 初正明發相
 ^689a22

而於寂滅，精妙未圓，觀命互通，却留塵勞。
恐其銷盡，便於此際，坐蓮華宮，廣化七珍，
多增寶媛，縱恣其心。
commentary::  ^689a24

真際云：觀命互通下。
謂於羣召已獲同中，無彼召因，恐亡其果，故却留塵勞也。 ^689a28

苕溪云：此約在家修禪得通者說，故有廣化七珍，多增寶媛之事。
美女為媛。 ^689a30

補遺云：命即性也。
行人觀識之性，通乎真俗，真俗共有此性，故曰互通。
今觀空性，欲存俗諦，不達體同，便謂永寂，則絕事相。
故有留塵勞，增寶媛，乃墮邪欲也。
孤山謂將復真而反戀俗是也。
蓋由行者僻解經論，不壞俗諦，致茲魔境。

########### 二起著成邪(二)

############ 初正宗

orig::  ^689a32

生勝解者，是人則墮真無真執，吒枳迦羅成其伴侶，迷佛菩提亡失知見。
commentary::  ^690a2

孤山云：真無真執者，將欲復真而反戀於俗也。
吒枳迦羅，未見正譯。
此既能化欲境受用，即是欲界自在天類也。

############ 二結顯

orig::  ^690a4

是名第八發邪思因，立熾塵果，違遠圓通，
背涅槃城，生天魔種。
commentary::  ^690a8

邪思因者，既於定中發此邪念，不能善察，
由此熾盛，起塵勞事，故同天魔耳。

######### 九定性聲聞(二)

########## 初行空還元

orig::  ^690a10

又，善男子！窮諸行空已滅生滅。

########## 二由識發境(二)

########### 初正明發相
 ^690a12

而於寂滅精妙未圓，於命明中分別精麤，
疏決真偽，因果相酬，唯求感應，背清淨道，
所謂見苦斷集，證滅修道，居滅已休，更不前進。
commentary::  ^690a14

孤山云：命明即識也。
謂於識陰圓明之中，忽發小解，因此分別苦集是粗是偽，滅道是精是真也。
又知苦果酬集因，滅果酬道因，於是見苦斷集，唯求道滅感應也。
既發小解，乃背圓融常樂我淨之道。
今於四德，略舉其一。
所謂下。釋成上意。

########### 二起著成邪(二)

############ 初正宗

orig::  ^690a18

生勝解者，是人則墮定性聲聞。
諸無聞僧增上慢者，成其伴侶，迷佛菩提，亡失知見。
commentary::  ^690a26

無聞僧者，妄執小道以為究竟，故與夫謂四禪為四果，增上慢人為害一揆。

############ 二結顯

orig::  ^690a30

是名第九圓精應心。
成趣寂果，違遠圓通，背涅槃城，生纏空種。

######### 十定性緣覺(二)

########## 初行空還元
 ^690a32

又，善男子！窮諸行空已滅生滅。

########## 二由識發境(二)

########### 初正明發相
 ^690a34

而於寂滅精妙未圓，若於圓融清淨覺明發研深妙，即立涅槃而不前進。
commentary::  ^690a36

本觀識陰三諦圓融，而偏著妙空，遂生小解，
故即安立涅槃化城，而不前進中道寶所也。

########### 二起著成邪(二)

############ 初正宗

orig::  ^691a2

生勝解者，是人則墮定性辟支，諸緣獨倫。
不迴心者，成其伴侶，迷佛菩提，亡失知見。
commentary::  ^691a6

諸緣獨倫者，緣覺、獨覺，佛世滅後，故有二焉。

############ 二結顯

orig::  ^691a10

是名第十圓覺#CB04474;心，成湛明果。
違遠圓通，背涅槃城，生覺圓明，不化圓種。
commentary::  ^691a12

補遺云：圓覺之性，寂照雙運，#CB04474;心只是求寂一邊。
今於圓覺三諦，僻取#CB04474;心，成支佛湛明之果也。
生覺圓明，指支佛空寂。 ^691a14

資中云：耽寂滅果，成捨生障，是名不化圓種。
故唯識云：聲聞畏苦障，緣覺捨生障。 ^691a16

長水云：證識覺之圓明，無悲化之妙用，故云不化圓種。 ^691a18

補遺云：然則正以支佛不能化物，故云不化。
圓種又亦可云：支佛根性，無師自悟，出無佛世，
雖佛不能化之，故云不化。
所以有焚身移徙之事，自謂與佛不兩立也。

######## 二斥邪結正(二)

######### 初斥邪(二)

########## 初顯過

orig::  ^691a20

阿難！如是十種禪那，中塗成狂因依迷惑，
於未足中生滿足證，皆是識陰用心交互故生斯位。
眾生頑迷不自忖量，逢此現前各以所愛，
先習迷心而自休息，將為畢竟所歸寧地，
自言滿足無上菩提，大妄語成外道邪魔，
所感業終墮無間獄，聲聞圓覺不成增進。
commentary::  ^691a26

大妄語者，別指前八也。
前八通名外道邪魔，亦可別指七是外道、
八是邪魔，俱未斷惑故云墮獄，二乘異此故云不進。

########## 二勸歎(二)

########### 初勸示

orig::  ^691a34

汝等存心秉如來道，將此法門於我滅後傳示末世，
普令眾生覺了斯義，無令見魔自作深#CB00859;，
保綏哀救銷息邪緣，令其身心入佛知見，從始成就不遭岐路。
commentary::  ^692a2

苕溪云：言見魔者，見以違理為名。
前八違真中二理，起界內邪見；後二違中道理，
起界外邪見，以二乘智即無明故。
又前八中，七純是見，八具見愛，以留塵勞，生勝解故。
問：前受陰盡，已超見濁，何至行、識二陰又發諸見耶？
答：前約斷位得意生身者言之，今在伏位，於二陰區宇中發也。
此五陰文，若迷斷、伏之義，雖有妙辨，其何以銷之？

########### 二歎法

orig::  ^692a6

如是法門，先過去世恒河劫中微塵如來，乘此心開得無上道。
commentary::  ^692a16

如是法門，且指識陰。
禪那見相，過去諸佛無不覺了，入佛知見，故曰乘此心開。

######### 二結正(二)

########## 初位證相似

orig::  ^692a18

識陰若盡，則汝現前諸根互用，從互用中能入菩薩金剛乾慧，
圓明精心於中發化，如淨瑠璃內含寶月。
commentary::  ^692a20

補遺云：初示，次證。
諸根互用者，識陰乍伏，諸根暫得互用之相，乃入五品乾慧也。
言金剛者，以圓修止觀，得金剛名。
此非等覺後心，由乾慧之名濫通，特以菩薩金剛揀之。
菩薩揀二乘，金剛揀偏教。

########## 二超入金剛(二)

########### 初明金剛所超

orig::  ^692a24

如是乃超十信、十住、十行、十迴向、四加行心、
菩薩所行、金剛十地、等覺圓明。
commentary::  ^692a30

次示超證利根行人，因此互用，不歷五品，
超入十信，或入住等。

########### 二顯金剛所入

orig::  ^692a32

入於如來妙莊嚴海，圓滿菩提歸無所得。
commentary::  ^692a34

孤山云：金剛乾慧是妙覺無間道，轉入解脫道即妙覺也，故云入於如來等也。
妙莊嚴海是福究竟，圓滿菩提是智究竟，歸無所得是理究竟。
福即解脫，智即般若，理即法身，不縱不橫，三德祕藏於茲具顯。
遠討其因，實由初心修奢摩他、三摩、禪那三止之功也。

#### 三結勸令欽(三)

##### 初總結示

orig::  ^692a36

此是過去先佛世尊，奢摩他中毗婆舍那，覺明分析微細魔事。
commentary::  ^693a8

奢摩他中毗婆舍那者，即定而慧也。
苕溪云：微細魔事，總括五陰所現之境也。
前結識陰云乘此心開，今結五陰云覺明分析，
當知由分析故心開，互現其文也。

##### 二勸兩根(二)

###### 初利根宜精識

orig::  ^693a10

魔境現前，汝能諳識。
心垢洗除，不落邪見。
陰魔銷滅，天魔摧碎。
大力鬼神，褫魄逃逝。
魑魅魍魎，無復出生。
直至菩提，無諸少乏。
下劣增進，於大涅槃，心不迷悶。
commentary::  ^693a16

大力鬼神等，別指想陰中年老成魔之類。
褫，驚也。
熏聞云：張平子東京賦云：奪氣褫魄。
注曰：褫，驚也。謂奪移神氣，驚散魂魄。

###### 二鈍根托祕呪

orig::  ^693a20

若諸末世愚鈍眾生，未識禪那、不知說法、
樂修三昧，汝恐同邪，一心勸令持我佛頂陀羅尼呪。
若未能誦，寫於禪堂或帶身上，一切諸魔所不能動。
commentary::  ^693a24

苕溪云：夫反妄旋真，非行不克。
行之大略，唯信法焉。
從聞法而入者曰信行，從思惟而入者曰法行。
然其二行，必假相資。
今云未識禪那即法行者，未識五陰禪那現境也。
不知說法，謂不知以信行而資法行也。
由是之故，名為愚鈍。
若於三昧好樂修習，佛慮斯人為魔所惱，故囑阿難勸持神呪也。
嘻！世學大乘者，熟不自謂得真三昧果，
以信法二行審之，空空如也。
或讀此經，安有自省愚鈍，誦寫其呪，而防諸魔事乎？
然則大明不能破長夜之昏，慈母不能救亡子之苦，悲夫！

##### 三令欽奉

orig::  ^693a28

汝當恭欽十方如來，究竟修進最後垂範。
commentary::  ^694a6

孤山云：夏滿說經，前春示滅，滅在不久，故云最後垂範。
谷響云：前去之春，故曰前春，非已過之春也。

### 二更斷除疑(二)

#### 初疑問(二)

##### 初經家敘

orig::  ^694a8

阿難即從座起，聞佛示誨，頂禮欽奉，憶持無失，
於大眾中重復白佛：
##### 二正陳請(二)

###### 初陳疑
 ^694a12

如佛所言，五陰相中五種虗妄為本想心，我等平常未蒙如來微細開示。
又此五陰為併銷除？
為次第盡？如是五種詣何為界？

###### 二宣請
 ^694a14

唯願如來發宣大慈，為此大眾精明心目，以為末世一切眾生作將來眼。

#### 二答釋(二)

##### 初正答所問(三)

###### 初答五陰妄想(二)

####### 初正答(二)

######## 初總明(二)

######### 初明迷真有相(二)

########## 初明理元無相
 ^694a18

佛告阿難：精真妙明本覺圓淨，非留死生及諸塵垢。
commentary::  ^694a20

苕溪云：精真，中道也。
妙明，寂照也。寂故即假，照故即空，三諦融通，
元無塵垢，總名本覺圓淨。
此單論真性也。
########## 二顯相由妄生

orig::  ^694a22

乃至虗空，皆因妄想，之所生起。
commentary::  ^694a26

此單論妄想生起諸法也。

######### 二明生妄無因(二)

########## 初明妄體本無(二)

########### 初示無因

orig::  ^694a28

斯元本覺，妙明真精，妄以發生。
諸器世間，如演若多，迷頭認影，妄元無因。
commentary::  ^694a30

此合明真妄，發生世間。
所以爾者，無前單論，則不知離義。
無後合明，則不知即義。
迷頭認影，事匪條然。

########### 二顯空寂(二)

############ 初斥妄計

orig::  ^694a32

於妄想中立因緣性，迷因緣者稱為自然。
彼虗空性猶實幻生，因緣、自然皆是眾生妄心計度。
commentary::  ^694a36

立因緣性，謂自他共性，并下自然，則四性備矣。
彼虗空性，此指體性之性。
既由迷妄有虗空，依空立世界，空猶幻有，世界可知。
故法華云知法常無性者是也。
眾生於無性中，惑為因緣及自然性，皆是妄心分別計度。

############ 二顯元無

orig::  ^695a4

阿難，知妄所起，說妄因緣；若妄元無，說妄因緣元無所有，何況不知推自然者？
commentary::  ^695a10

補遺云：謂若只知妄從真起，則有妄想因緣可言也。
若能了妄即真，無妄可起，則妄想因緣亦無可言者矣。

########## 二結示五陰皆妄

orig::  ^695a12

是故如來與汝發明五陰本因同是妄想。
commentary::  ^695a16

苕溪云：以結前所譚，亦生後所故。

######## 二別顯(五)

######### 初色陰

orig::  ^695a18

汝體先因父母想生，汝心非想則不能來想中傳命。
如我先言：心想酢味，口中涎生；心想登高，足心酸起。
懸崖不有酢物未來，汝體必非虗妄通倫，口水如何因譚酢出？
是故當知，汝現色身名為堅固第一妄想。
commentary::  ^695a20

汝體，父母遺體也。
想謂欲想。子在中陰時，若無欲想，則不能來父母欲想中受胎。
如我下，次引前破想陰喻，顯此妄想。 ^695a26

谷響云：先因父母想生者，世有不因交合而因想有胎，
是知體因想生，彌為可騐。 ^695a28

熏聞云：按千寶搜神記曰：漢末，零陵太守有女，
悅郡門下書佐，而因於牖間，乃使婢取佐盟水而飲之，有娠。
既而生子，至能行，太守乃見椽吏抱兒眾中，使求其父。
兒直上書佐腋，推之化為水。
眾大驚，遂以女聘書佐焉。
以是明之，雖有因合不因合之異，莫不皆由想乎人見兒化為水之說，
以為詭譎，而不顧百年在世，亦同此兒矣。
攬遺體而成，遺體亦水也，一旦死滅壞爛，仍是水矣。
果零陵小兒之可驚，則眾人盡可驚也。
彼既詭譎，此安得不詭譎乎？
妄想而生，大哉佛說！
長水云：通倫，猶言同類也。

######### 二受陰

orig::  ^695a30

即此所說臨高想心，能令汝形真受酸澀，
由因受生能動色體，汝今現前順益違損二現驅馳，名為虗明第二妄想。
commentary::  ^696a8

苕溪云：當知色受想三陰妄想，相由而起，必不相離。
故前文云：汝體先因父母想生。
下文云：種種取像，心生形取。
皆同懸崖酢物之想。
由是明之，此三妄想，其體粗現，非如行識，幽微難見。
所以前三陰中所發天魔，其相亦粗；後二陰中所發心見二魔，
其相亦細。 ^696a12

補遺云：想於臨高，而令真受酸澀，此言因想生受。
由因受生，能動色體，此言因受動色。
如因心受愛境，則身業運動，有所為也。 ^696a18

苕溪云：汝今下，正示受相也。
順益即樂受，違損即苦受，合有非違非順，
即不苦不樂受，但文略耳。 ^696a20

補遺云：汝今現前下，蓋前文乃附譬喻以明故也。

######### 三想陰

orig::  ^696a24

由汝念慮，使汝色身，身非念倫，汝身何因？
隨念所使，種種取像，心生形取，與念相應。
寤即想心，寐為諸夢，則汝想念，搖動妄情，名為融通第三妄想。
commentary::  ^696a26

初二句，牒前受陰。
由前文云因受動色，則是由汝念慮使汝色身也。
身非念倫下，次生起想陰也。
雖云因受心故能動色形，且心色非類，如何以身隨心耶？
所以能動色者，功在想心，故曰種種取象，
心生形取，與心念相應，故受動色也。
種種取像，必因心想之形，形對像生，取彼懸崖之像，
必先心想，有茲形取，方能令身受於酸澀，功在想心矣。
窹即下，明想心不斷也。
言融通者，無色心窹#CB00895;之間故也。 ^696a30

熏聞云：身非念倫下。
正明融通妄想之義。
謂身之與念，色心兩殊，且非倫類。
汝身何因至與念相應者。
誠由妄想融通使之然耳。
又非但融於色身，亦乃通諸夢寐，故曰窹即想心等。 ^697a4

苕溪云：心生形取，謂心念若生形質，必取想高酸，起取之騐也。
窹#CB00895;等者，由想成夢，
以顯妄念，當無間然。

######### 四行陰

orig::  ^697a8

化理不住，運運密移，甲長髮生，氣銷容皺，
日夜相代，曾無覺悟。
阿難！此若非汝，云何體遷？
如必是真，汝何無覺？
則汝諸行念念不停，名為幽隱第四妄想。
commentary::  ^697a12

此若非汝，指化理不住等。
云何體遷？指其甲長髮生等。
如必下，若謂體遷實是汝者，何不覺此相代之相？
以不覺故，行陰生滅，名為幽隱。 ^697a16

補遺云：上文只就色陰明遷變理，故此通例諸法遷變之行。

######### 五識陰(二)

########## 初正辨其相

orig::  ^697a18

又汝精明湛不搖處名恒常者，於身不出見聞覺知。
若實精真不容習妄，何因汝等曾於昔年覩一奇物，
經歷年歲憶忘俱無，於後忽然覆覩前異，記憶宛然曾不遺失？
則此精了湛不搖中，念念受熏有何籌筭？
commentary::  ^697a22

苕溪云：今文即以見聞為精明，動用為常體。
何則？識無所存，徧在諸根，根對境時，雖涉於用，
用在無記，未起善惡，指此無記，名為精明湛不搖處。
若約分齊明之者，五識、五意識及第六心王，皆是其處也。
佛恐眾生計此為常，故寄阿難。
先且定云名恒常者，若實精真，不容習妄，此破其常也。
精謂精明，真即恒常。
何因下，示妄習相。
念念受熏者，以昔覩寄物，納種在識，若不受熏，
覆覩前異，必無記憶之相。
既不忘失，則知中間常為無明，念念熏習，
熏習即妄，何精真之有乎？ ^697a28

補遺云：此中明識陰而立精湛者，蓋由行人已次第觀五陰，
窮諸行空生滅乍伏，故觀行中識心亦精湛也。
良以惑使乍伏，觀力使然，非已破惑顯理。
故下判此不出見聞覺知者，還成第六王數故也。
舉喻覩一奇物歷年俱忘者，如伏惑之相也。
覆覩宛然者，惑起故失其湛明也。

########## 二重顯微細

orig::  ^698a4

阿難當知，此湛非真，如急流水，望如恬靜，
流急不見，非是無流。
若非想元，寧受妄習？
非汝六根互用合開，此之妄想無時得滅。
故汝現在見聞覺知中串習幾，則湛了內罔象虗，無第五顛倒微細精想。
commentary::  ^698a12

六根互用等，始破見思，故妄想得滅，即麤垢先落也。
問：上文受熏約無明說，今妄想滅，何止見思邪？
答：無明所熏亦見思種子，故前指見物有憶有忘，正是麤相。
今種現雖盡，而根本猶存，非謂六根得真互用。
問：此首楞嚴體無不圓，宗無不極，至於破陰，力用何短乎？
答：非是力用不恊體宗，由辨魔中五十重境皆從分段五陰妄想中現，
今齊此論滅，故且至六根互用。
若如前文，反流全一，六用不行，即破根本無明，有異此中顛倒妄想也。 ^698a18

熏聞云：且約通惑未除，凡有所熏，皆見思家種子也。
如荊溪云：未淨六根已來，所有王數，名見思家王數。
此其例焉。既有憶忘，復名妄想，非麤而何？
況至六根淨位，此相則滅，麤義愈彰矣。

####### 二結答

orig::  ^698a28

阿難！是五受陰，五妄想成。

###### 二答指何為界
 ^698a34

汝今欲知因界淺深，唯色與空是色邊際，
唯觸及離是受邊際，唯記與忘是想邊際，
唯滅與生是行邊際，湛入合湛歸識邊際。
commentary::  ^698a36

補遺云：五陰中各有因界，色淺而識深。
長水云：唯色與空等者，色謂形色，空謂顯色，
俱色蘊攝，妄色妄空互形顯故。
略舉色空攝一切法，此以依對正釋。
准第四云：汝見虗空徧十方界，空見不分，
有空無體，有見無覺，相織妄成，名為劫濁。
又第九云：若色陰盡，能超劫濁。
故今知言色者，須對依報外色示之。 ^699a4

資中云：觸離是受者，觸有苦樂，離即成捨，俱名為受。 ^699a10

真際云：記忘是想者，記憶忘失，取像攀緣，
皆想分齊，記憶忘失。
亦可云：記如寤，忘如#CB00895;。 ^699a12

苕溪云：生滅是行者，三相遷流，俱屬行陰，
略舉生滅，以攝於異。
湛入合湛等者，湛生滅之際，入精明之處，方名合湛。
合，同也，以形相異而識體同故。 ^699a14

補遺云：上之湛字，乃行伏識顯之體也。
言入者，謂此識心涉入根境也。
合湛雖入根境，而無根境取著之相，與彼相合也。
如前文云：內外湛明，入無所入是也。
此五陰文，唯識陰就理而明者。 ^699a18

蓋此釋疑，文聯識陰，並就此義而說也。

###### 三答併消次第

orig::  ^699a24

此五陰元，重疊生起。
生因識有，滅從色除。
理則頓悟，乘悟併銷。
事非頓除，因次第盡。
我已示汝，劫波巾結。
何所不明，再此詢問。
commentary::  ^699a26

孤山云：約生則由內造外，從細至麤，如著衣也。
故迷理有識，乃至見色。
約滅則由外至內，從麤至細，如脫衣也。
故悟理色盡，乃至識盡。 ^699a30

補遺云：此明五陰兩重次第，若從生法，
識為能生，色最居後；若從觀破，次第從外向內，
色陰在前，如四念處法相是也。
此亦一往，若直觀心為萬法之源，識亦居初也。 ^699a32

苕溪云：理則頓悟至因次第盡者，以此四句俱就觀行位伏義釋之，
謂依理頓悟、乘悟、修觀、用觀併銷，而其五陰任運，
麤者先除，細者後盡，故曰事非頓除，因次第盡。
前文所明五陰區宇次第而顯者，即其義也。
但此併銷有盡未盡，盡在七信未在已前。 ^699a36

熏聞云：問：夫五陰妄想不出見思，且初信斷見，
二信至七信斷思，此圓家麤垢先落之位也。
今乘悟併銷，為是先見後思？
為復見思雙斷？答：應有二義，若先見後思，
亦名併銷，以此二惑皆徧五陰故。
當知初信則併銷五陰中迷理之惑，二信至七信則併銷五陰中迷事之惑。
若見思雙斷，義亦有憑，如瓔珞本業云：
舍利弗於第六住值惡因緣，退入凡夫、
外道，乃至千劫作大邪見及五逆等。
荊溪云：身子於十住中第六心退，恐是爾前見思俱斷，
至六心時，見猶未盡。
今以圓信例彼別住，見思俱斷，故曰併銷。 ^700a8

補遺云：舍利弗六住退，起信論云：非其實退，
為初學未入正位而懈息者，恐怖令彼勇猛故。
宗鏡云：權教中六住可有退位，實教中為稽滯者責令進修。
如舍利弗示現聲聞非實聲聞，所作方便皆度眾生。
法華文句記云：如瓔珞意，身子於十住中第六心退，恐是爾前等。
此伸通權教中六住有退義，由見思俱斷故。
六住有見，所以有退。
今記主准此文，明實教中亦有見思俱斷之義。
然山家教門四教斷惑諸文所明斷見思，
則必無俱斷，唯有此一文說之。
俱斷之義，舊學未有定論。
今謂諸文前斷見而後斷思者，此約障理障事惑體不同故也。
然有俱斷義者，約別圓兩教用觀不同，
藏通必須修八忍八智，入無間三昧斷見故也。
准理，權教俱斷可有退者，實教俱斷無有退者，圓觀勝故。
准理如此，何必求文？ ^700a20

上文所明五陰若能盡超五濁者，即其義也。
然今總判五陰盡在七信者，一按文，二詳義。
且按文者，前色陰盡，見諸佛心如明鏡中顯現其像；
受陰盡，得意生身，隨往無礙；想陰盡，虗受照應，
了罔陳習；行陰盡，於涅槃天將大明悟；
識陰盡，即得現前諸根互用。
凡此五者，豈非皆自六根清淨之明文乎？
二詳義者，如前說色陰妄想云：汝體先因父母想生，
汝心非想，則不能來想中傳命。
以此觀之，色由想生。
色陰若亡，想陰必盡。
想陰若盡，既無陳習，豈非已斷思惟煩惱耶？
況想陰之前，受陰盡時，得意生身。
若不斷思，出分段死，安得意生乎？
受盡尚爾，想、行、識盡，不亦例然。
又見色陰盡者，能超劫濁。
前明劫濁，從見虗空徧十方界，即名為濁。
是則劫濁盡時，不應見空。
空見若除，受等四陰復何所在？
故知五濁超必同時，不可以長途所談校其倫次也。 ^701a2

補遺云：約理約解，無陰可論，豈容次第？
故行人乘此悟解，頓除五陰也。
如義例說，上根利智直聞是言，病即除愈，不俟立境立觀也。
約事約行，必須揀境以為用觀之處，五陰之中必先一陰為境，
一陰若破，四陰隨破，故曰事非頓除，因次第盡也。
言次第者，非謂先色次受等一一用觀，
但一陰居初為境，餘陰同破，乃名次第。
如上所明解縈之喻，就六根言之，一根若破，
餘根同伏，乃名次第，非謂先眼次耳等。
所以如來下文即引同此喻，以責再詢，正同解結次第。
一解六亡，一陰若盡，五陰俱破，名曰次第。

##### 二結勸傳示

orig::  ^701a22

汝應將此妄想根元，心得開通，傳示將來末法之中諸修行者，
令識虗妄，深厭自生，知有涅槃，不戀三界。
commentary::  ^701a36

自辨魔來，齊此流通行也。

# 三流通分(二)

## 初如來勸流通(二)

### 初(滅阿鼻惡因顯)經力用(二)

#### 初校量施福(二)

##### 初問多

orig::  ^702a4

阿難！若復有人徧滿十方所有虗空盈滿七寶，
持以奉上微塵諸佛，承事供養心無虗度。
於意云何？是人以此施佛因緣得福多不？
commentary::  ^702a6

自此文至盡經，流通教也。
付囑流通，唯行與教耳。

##### 二答勝

orig::  ^702a10

阿難答言：虗空無盡，珍寶無邊。
昔有眾生施佛七錢，捨身猶獲轉輪王位，況復現前？
虗空既窮，佛土充徧，皆施珍寶，窮劫思議尚不能及，是福云何更有邊際？
commentary::  ^702a12

熏聞云：問中三意：一、徧滿下，舉種子多；
二、持以下，示福田多；三、承事下，明敬心多。
以此三多為校量本。
答中，於三多中略舉種子、福田，自攝敬心，
施佛七錢，田、種俱少也。

#### 二勸勉流通(二)

##### 初重惡能消

orig::  ^702a16

佛告阿難：諸佛如來語無虗妄，若復有人身具四重、
十波羅夷，瞬息即經此方、他方、阿鼻地獄，
乃至窮盡十方無間靡不經歷，能以一念將此法門於末劫中開示未學，
是人罪障應念銷滅，變其所受地獄苦因成安樂國。
commentary::  ^702a22

熏聞云一念者，准仁王云：一念中有九十剎那。
故知一念言其少時也。
幸哉！一念之頃滅惡尚爾，況多時乎？
況終身乎？既云諸佛如來語無虗妄，不可以別時意趣消遣斯文。
般若受持四句，勝捨三恒之全身；圓覺分別半偈，超化百恒之小果。
用彼詳此，不亦如是？
句偈尚爾，況全章乎？
況盡經乎？願諸見聞勵力敷贊。
成安樂國者，以果顯因也，即地獄因成安樂國。 ^702a28

補遺云：小般若一日三分，以恒河沙身布施，
聞經不逆，其福勝彼。
經云：假使有人教百恒河沙眾生得阿羅漢果，
不如有人宣說此經，分別半偈。

##### 二福超前施

orig::  ^702a36

得福超越前之施人，百倍、千倍、千萬億倍，如是乃至算數譬喻所不能及。
commentary::  ^703a6

長水云：此有多義，故獲勝福：一、所弘之經是佛極談，
教、理、行、果皆不思議故；二、末世多障，能於此時流通，
是經實希有故；三、施福唯得生死之報，
但是自利，弘經利他，令至無漏之果故。
由是一念超越前施。 ^703a8

資中云：此經有四不思議，謂教、理、行、果，皆殊勝故。
且如來藏體理不思議，次辨圓通行不思議，
及說神呪教不思議，後明地位果不思議。

### 二(生菩提善果顯)經力用

orig::  ^703a12

阿難！若有眾生能誦此經、能持此呪，如我廣說窮劫不盡，
依我教言如教行道，直成菩提無復魔業。
commentary::  ^703a18

苕溪云：前利他得福，此自利成道。
或以此義釋成上文，謂開示未學，得福斯勝者，
良由眾生於教誦持，乃至成道，所益大故。 ^703a22

熏聞云：能誦此經，能持此呪，即顯、密二教也。
依我教言，如教行道，謂依顯教行正、助二道，
亦可依顯教行正道，依密教行助道，依顯、密二教皆行正道。

## 二經家結流通

orig::  ^703a24

佛說此經已，比丘、比丘尼、優婆塞、優娑夷，
一切世間天、人、阿修羅，及諸他方菩薩、
二乘、聖仙童子，并初發心大力鬼神，皆大歡喜，作禮而去。
commentary::  ^703a30

苕溪云：初發心者，圓教外凡或內凡也，
皆大歡喜，通該凡聖。
興福云：此聽法歡喜者，可列為三十六眾也。 ^703a34

孤山云：既聞談常扶律，即偏解圓，同服醍醐，
咸霑妙益，故大歡喜。 ^703a36

谷響云：大論云：三義故喜：一、能說人清淨，
二、所說法清淨，三、依法得果清淨。
今謂前二屬應，後一屬機。
又如次配三寶，三皆清淨，機應事畢，是故歡喜。
然論釋般若，義該三教，今唯圓頓，粗妙可知。 ^704a2

補遺云：此經部同法華開權圓頓，若對般若分別粗妙，
猶約判義開，則無非一妙而已。
大佛頂如來密因修證了義諸菩薩萬行首楞嚴經卷第十
〔終〕
 ^704a6
