天目中峯廣慧禪師語
other:: 
# 示徒眾

other:: 
## 示徒
示徒
佛印元禪師痛諭文。
其略曰。一念靜心終成正覺。
蛙步不休跛鼈千里。
器有利鈍根有淺深。
及其成功一也。獨在乎發憤立志而已矣。
吾今痛諭道俗。當知四易四難。
何名四易。自己是佛。
不用別求師資。若欲供養佛。
只供養自己。一易也。
無為是佛。不用看經禮像行道坐禪。
飢飡困臥任緣隨運。
二易也。無著是佛。
不用毀弃形體捐弃眷屬。
山林市井處處自在。
三易也。無求是佛。
不用積功累善勤修苦行。
福慧二嚴元無交涉。
四易也。何名四難。
能信一難。能念二難。
能悟三難。能修四難。
夫信因果。可以為小信。
不可為大信。然猶疑者多。
信者少。信而不疑者率千百人中有一二人耳。
何況頓見自性一超直入如來之事乎。
千經萬論奇踪異跡種種留在世間只為人無信心。
眾聖慈悲。廣施方便開曉群迷。
令其由信門入。盖有其信者必行之。
此信之所以為難也。
十二時中惟欲念念不忘。
行時行念之。坐時坐念之。
起居動止語默臥興時皆念之。
治事接物乃至困苦患難險危之時亦皆念之。
其身如槁木。如頑石。
如死屍。如土偶。唯心心在道。
應答於人如癡如醉。
聞聲見色如聵如盲。
所以喻如猫捕鼠。
心目一於注眎。少怠則失鼠矣。
如鷄抱卵。暖氣貴於相接。
弃之則不成種子矣。
此念之所以又為難也。
念道本於持久。悟道在於須臾。
因緣未熟。時節未到。
機關屢啟。無所遇也。
因緣既熟。時節既到。
雖形聲不接。忽現前也。
未悟者難與言已悟之見。
如生而盲者。語以天日之清明。
彼雖聽。不可辨也。
已悟者無復踏未悟之迹。
如寐而覺者。使其為夢中事。
彼雖憶而不可追也。
參學之士。要當以悟為準。
此悟之所以又為難也。
未悟常須憂念。已悟益須持守。
如擎盤水。如執至寶。
如護目睛。如踐危險。
若對君師。是持守之道也。
持守者修之也。見道方修。
道不見何庸修。有問者曰。
已悟矣寧修為。則應之曰。
多劫薰習未遽除盡。
惟宜修之。修到無修。
然後同於諸佛。此修之所以又為難也。
故不知四易者可使為善。
不可使入道也。不知四難者。
可與譚道。不可與進道〔云云〕。
師曰。文中言念道之說。
即今所謂參也。其四難。
最初言信為難。所云信者。
欲其信前之四易後之四難也。
然此信心。慎不可苟而得之。
一憑自家多生親厚般若之力。
次憑日用念念痛為死生大事之正念。
深入骨髓。無斯須少間。
且信既如此。則所參之話。
不翅飢人得食。寒者得衣。
雖強使其放捨。終不可得也。
其參道之心綿密。
更無不悟之時。譬之行路。
朝趍之。夕進之。安有不到之理。
謂悟者何。乃悟前四易也。
此四易。苟非悟入。
皆名妄解。今人例以聰明之姿。
不待悟入。遽以四易之說領略在識量中。
自謂實證。便捐福惠二嚴。
俱無交涉。極理之譚未甞不是。
殊不知。不曾悟入墮在識量分別中。
終日說食而不療飢也。
且悟既不真。如人未曾親到家#CB00527;。
便欲於途路中作屋裏活計。
可乎不可乎。由是知道既不悟。
其修之為難也。必矣。
一種是開示後學。
惟佛印和尚四易四難之說深切著明堂中。
諸學般若菩薩。皆是遠離世間種種受用。
來此甘心寂寞。靡有不言為生死無常大事者。
虗延歲月。豈忍為哉。
文中謂如猫捕鼠。
少怠則失鼠矣。如鷄抱卵。
少間則不成種子矣。
斯言可信。望同興志力早悟。
厥躬明本。今夏臥病不能與諸兄道論。
故引此告之。光影如流。
毋貽後悔。謹言。
other:: 
## 示眾
示眾 ^713b14

洞山過水。玄沙度嶺。
太原聞角與釋迦夜半覩明星。
同一箇時節。即今在諸人分上。
無絲髮少欠。昔臨濟德山熱喝痛棒。
眼不耐見。覿面提持。
流落叢林翻成途轍。
天下叢林說禪浩浩地。
承虗接響。互相熱瞞。
藥頭到今轉不靈驗。
　先師三十年身立壁立。
惟務與學人整治箇事。
揑定咽喉。不要你說。
不要你會。亦不要你別生第二念。
單單向所參話上立定脚頭。
孜孜而參。矻矻而究。
如遇怨歒。如救頭然。
外絕境緣。內忘情識。
直待伊冷#CB01926;豆#CB15090;。
絕後再甦。你若未到此箇時節。
斷斷不肯將相似語言引人入草。
須知生死無常。是大事因緣豈根浮脚淺者所能超詣。
今之人不體從上佛祖建立。
一味趂狂情妄識。
開口便要超過佛祖。
逮觀其向道之志。
略無半點真實主宰。
方一霎時提得箇話頭少純。
便裏私自慶。才被昏散擾奪。
便惟道根鈍業深。
偶遇目前些子違情。
則嗔恚毒恨之心。
磨牙切齒而念念不息。
或邪思異想起滅萬殊。
而自不知狂醉伏心。
將謂辨道之人理合如是。
弄了三年五載既不相應。
瞥起一箇退心。打入無事甲裏甘受輪迴。
以此者滔滔皆是。
或不如此。便將意識漁獵古今。
咂噉狐涎。欺賢罔聖。
萬般造作。一味虗頭。
墮落那邊了不自覺。
要求一箇穩帖帖地。
三十年二十年不變不異。
向本參中不涉識塵以悟為則者。
如披沙揀金。於是叢林法道日就澆漓。
你還知今日大開兩眼向孤峰絕頂受佗信心人供養。
況是自家負箇辦道人名字。
尚爾狂妄怠墮而不自撿焉。
知異時流入異類而不為互相吞噬結業無間者耶。
古者謂三途六慮。
無量劫來又不是不曾經歷在。
今生不知夙何善行。
彼此狹路相逢。撞在七幅袈裟之下。
早不離情絕慮廢寢忘飡。
過隙光陰憑何所恃。
此山自開闢以來。
遇冬寒立箇期限。
要諸人向此期限中必欲要討箇倒斷。
不是門#CB00527;施設。
亦非強自指陳。乃先德已驗之方。
了諸人本具之事。
如教中謂。我不愛身命。
但惜無上道你。但見佗前輩度嶺聞角悟明之易。
殊不知未度嶺未聞角已前之難。
則與今人無少異也。
苟知其難。則何道之不我集哉。
藏主維那為見眾心懈怠。
請予警勵。明本上座說話渾無鼻孔與人扭揑。
惟以死生無常大事與真實為道之士勉爾。
言及如不見信。一任問取諸方。
other:: 
## 結夏示順心庵眾
結夏示順心庵眾 ^714a36

今日一箇四月十五為之結夏。
當知二千年前。靈山會上亦有箇四月十五日為之結夏。
自爾相延迨今。處處叢林不違舊例。
九十日無繩自縛。
曰禁足。曰安居。殊不知本色道流。
自最初一念要決了生死無常大事之頃。
此足於是而禁。此夏由之而結。
以盡平生歲月併之為九十日。
不多不少不減不增。
必期與此事覿體相應。
然後謂之佛懽喜僧自恣之時節也。
如其不委。只欲效世相流布。
以禮樂規矩循守而不敢過越。
是謂坐夏。不惟孤負佛祖。
而亦埋沒自己者多矣。
今日庵居十餘。眾各各是知有此事者。
不肯自孤負自埋沒。
況當此法歲甫臨之頃。
乘時奮起一片決定不退轉猛利無間真實身心。
單單提起箇無義味話頭。
自最初一日立定脚頭。
不得分毫移動。密密與之做向前去。
一日要見一日功程。
一時要見一時應驗。
自上首一人至最後一人。
#CB15325;相警#CB15081;彼此琢磨。
不雜緣不妄〔作。不共語不異〕念。
不隨物轉不逐境移。
不循古矩不存新格。
不厭凡不慕聖。乃至一切俱不為。
單單只要己躬下一著子明白。
忽然被你冷地透脫。
方知九十日只是一平生。
一平生即是九十日。
以至二千年前不異今日。
今日不異二千年前。
鉤鎻連環了無間斷。
是謂此是選佛場。
心空及第歸之時也。
苟或不爾。只箇順心菴無異二鐵圍。
勿謂安居無事。因循九夏逆知其平生之志。
願之不遂。於斯可見矣。
菴主寄紙來請為眾警#CB15081;之語。
以大事究之。不惟眾人。
庵主亦自照顧。 ^714c18

禪是諸人本來面目。
除此外別無禪可參。
亦無可見亦無可聞。
即此見聞全體是禪。
離禪外亦別無見聞可得。
諸人聚首於此。各各有一則不了公案。
藏之肺肝甚非小緣。
十二時中莫錯用心好。
古者道。參禪學道是錯用心。
成佛作祖是錯用心。
除此外又何所為而不名錯用心。
即此事且置之不問。
只如諸人各各胸中自有一本古清規。
且不要犯他苗稼。
且如五更堂前板響起參時。
便是不要洗面也須隨眾下地走一遍了。
伺候大眾入堂時則上被位端坐。
但聽開靜板鳴則摺被搭袈裟過鉢位喫粥。
凡喫粥飯。須看上下眾速則速。
眾遲則遲。庶幾不動他人心念。
況是起居動靜各各有威儀隨之。
莫道我是辨道人。
大悟不拘小節。爭柰你未悟何。
中間有不循規矩者無他。
盖是為道之正念不切。
所以動成麤糙。破犯律儀。
自失正因。起他輕慢。
此諸人各自體察。
如巡堂法。痛為生死大事未即明了。
如恐虗延歲月。被人打一下。
不問自家困不困。
如飲甘露。當奮起勇猛。
極力向前。豈可返生嗔恨而懷報冤。
此豈理耶。生死無常是萬劫刀割不開鋸解不斷底一段惡習在。
今日既肯發此最初真心。
高栖窮寒之頂。恨不得延一日光陰為十日。
立定脚頭做去。凡見日落山時。
深生嘆惜。又過了一日也。
道業未辨。眼光落地。
畢竟將何酬報佛祖檀越。
直待手忙脚亂。何不趂今日病未及體時。
早討取箇倒斷。〔明本〕上座所見如此。
且不會為人打爛葛藤。
但只如此。從實相告。
本欲聽諸人過菴道話。
適有西山之往。重煩藏主代白一遍。
各自究心。切莫容易。
望謹整精神早求解脫。
亦不聽無時度水過山相尋。
於道無益。
other:: 
## 示同學
示同學 ^715a20

翹足讚佛。捨身求偈。
辨王位而求乞。皆黃面老爺曲為後來做此樣子。
從上諸祖草衣垢面。
#CB00589;飲木食。
動是一生不與世接。
兢兢業業克荷斯道。
思之豈為今日之難。
在古人猶不易也。
我輩何幸生此法中。
企仰古人日劫相倍。
詎可安居暇食。苟從妄情而肆荒逸。
無益法門。有辜負先志。
光陰瞥爾。因果歷然。
各自究心。毋貽後悔。
other:: 
## 示山居徒
示山居徒 ^715b30

學道惟要痛念生死無常之大心不退。
此心若不退。更無不明大事之人。
此箇為死生大事不退。
即此便是第一方便。
更無方便過於此者。
道在一切處。道亦不在一切處。
但是你為生死大事不退。
城市山林獨居眾聚。
皆是進道之時。你一箇為生死大事之心不諦當不堅密。
城市則被閙奪。山林則被靜障。
獨居則口食相煎。
眾聚則是非境緣。
相雜俱不相稱。所以古人云。
參禪無秘訣。只要生死切。
此箇為生死大事之心真切。
久遠不退。雖終身在十字街頭乞食。
總是心空及第之時。
如今你三人在山中住。
但一切不要造作。
有飯喫飯無飯喫粥。
工夫做得做不得。
道業成辨成不辨。
只由你自心。究竟不從人得。
other:: 
## 示發菩提心眾
示發菩提心眾 ^715b46

菩提心是梵語。此云道心。
諸人若無向道之心。
今日決不肯來此高高山頂。
摩裩擦袴晝夜勤苦取究死生。
當知此箇道心。遠從多劫之前已曾發起。
只為心多懈怠意逐攀緣。
未由取證。逗到此際。
正宜剪斷眾緣。休息萬慮。
單單提起箇所參話。
向三根椽下盡其形命。
一生了辨不為分外。
此箇正念不能堅固綿密孜孜保任。
更欲瞥生情妄。再要發菩提心。
是謂虗妄顛倒。忘失正念向外馳求。
違背真心與道懸絕。
莫說只發一遍菩提心。
便是日發千遍萬遍。
不如一念保任所參底正念。
更欲誦經禮拜披陳懺悔等。
盡是逐妄隨邪。豈不見教中云。
若欲懺悔者。端坐念實相。
當知實相亦無念者。
只是你信得有死生大事。
十二時中提所參話。
如救頭然。念實相底影子幻者。
如有一字相誑。自甘永墮拔舌地獄。
請異庵悅眾白之。
要發菩提心之人。
望各各放捨。專心辨道好。
某拜白。
other:: 
## 冬安居示徒
冬安居示徒 ^715c24

早間忽蒙首座過門。
謂長期方起冬至將臨。
警勵策勳眾心渴仰。
然應時提唱諸方大有規模。
本上座不惟行解全虧。
況是素不曾作此模樣。
尋常諸公以死生大事未即明了。
據其己見每與較量。
特不過#CB15325;相警#CB15081;耳。
今日未免重添注脚。
切思　先師老和尚為此大事深臥窮山二三十年。
惟將箇無義味話頭與人咬嚼。
決不肯効諸方將成現相似語言教人隨語領解。
當知死生大事是無量劫中自迷自惑底一種妄習。
今古與八識五蘊念念遷流。
起為愛憎。動為能所。
粘骨綴髓極未來際。
永無有自了之期。
苟不奮一片決定真實信心。
向脚跟下悟去。自餘功用俱落異途。
由是不柰何學者墮於昏沉。
流於散亂。以八十日立為長期。
欲諸人屏除心念。
蕩滌外緣。斷絕妄情。
純一無雜。單單究此事。
所云期者廼相約之義。
必期成佛作祖。必期及第心空。
必期超越死生。必期續佛慧命。
或不與所期相應。
便是過此八十日之期。
亦不肯懡#CB01334;而休。
須做一回倒斷。方不孤弃舍世間來此孤峯絕頂。
駢肩接踵守此荒寒。
原其所來豈在今日。
二千年前靈山三百餘會轉大法輪之時。
現前大眾皆在老釋迦口唇邊歷歷聽受。
乃至西天四七東土二三諸大祖師互相演唱時。
諸人亦未甞不在。
或不具此深遠根本。
今日決不能操大心弘大志。
要了此生死大事因緣。
從上好時節。諸人等閑為箇懶墮懈怠。
日復一日。逗到此時未由超悟。
豈謂今日遭逢此克期取證之時。
更不向所參話上極力提撕盡形體究。
如一人與萬人敵相似。
早求解脫。又復為懶墮懈怠之舊習之所障。
方走上蒲團。藏兩脚於袴中。
縮雙拳於懷內。又以帋被通身包褁。
但知安樂不覺困來。
其巡堂人三回五度警省。
略不肯少加精進。
似如此參禪。要明心地。
要敵生死。要脫略情塵。
要勦除窠臼。莫說八十日。
便是八十年八十劫。
惟增業識但長癡迷。
却步求前焉能遠到。
豈有志於一人與萬人歒者當如是耶。
豈如救頭然者果如是耶。
於此可驗諸人之道業不可得而成就者必矣。
何則。這裏是孤峯絕頂。
無一點外緣。且是一箇箇皆是發真實為生死大事之心者。
在此際不能奮發。
則何處更有奮發之時。
此事若非實參實悟。
自餘皆是掠虗。如今有等人多引證道歌．信心銘乃至古人極理之談。
如未了之人聽一言。
只這如今誰動口之類。
便教人以意識領覽在心。
認此前塵喚作本來面目。
更教人一切平常無事去。
謂之保養。謂之履踐。
說著箇看話頭做工夫。
遽引信心銘謂執之失度必入邪路。
剛謂直指單傳。無如是事。
殊不思其根殊器劣。
或不使瀝乾情妄。
死盡偷心。向萬仞懸崖望空撒手。
只欲使其帶泥帶水認有認空。
總是自瞞。誠非究竟。
本上座於此道自是不曾夢見。
但生平信箇死生大事非小因緣。
今朝狹路相逢。不覺饒舌。
及此所說無倫。幸希眾悉。
other:: 
## 示眾
示眾 ^716a8

前日之晚。首座與維那到菴言。
結夏在近。請為眾道話。
一中本曾許在三兩日有暇。
當請以過菴點茶一杯。
共語片時。以見#CB15325;相警#CB15081;耳。
不謂連值陰雨路滑不便。
使更過十二日。則兩山人事又爾交接。
不能遂幻人遠避之心。
思之合堂大眾皆飽參之士。
尋常到庵未曾不蒲團上事相扣。
安有結夏解夏之為辨道時節。
若以至理言之。最初發心向道時。
此夏已曾結了也。
十二時中看箇所參底無義味話頭。
未即決了。便是坐夏時。
三十年二十年推到神消識盡。
冷地裏忽爾猛省得著。
便是解夏之時。自恣之日。
豈以區區九十日為限哉。
凡做工夫不靈驗者。
往往只是偷心未死。
所以虗延歲月。別無他病。
若是偷心死於今日則今日便相應。
死於明日則明日便相應。
何謂偷心。但離却箇所參底話外。
別見有箇自己。是偷心。
於所見之自己外。
別見有人有我。是偷心。
做得純熟時知道純熟。
是偷心。做不純熟時知道不純熟。
是偷心。面前見有昏沉散亂時。
是偷心。不見有昏沉散亂。
唯有箇所參底話頭與疑情交結不斷時。
是偷心。但是看話頭處瞥生一念子。
不問是凡是聖。是真是偽。
總言之皆偷心也。
忽有箇伶俐人。向予說處總不相干。
別資一路為道為理為見為聞。
此又是偷心中之偷心。
佛亦不可救藥。但盡得許多偷心。
只與麼依本分靠取箇所參底話。
如泥塑木雕底有氣死人。
外不見有大眾。內不見有自己。
冷冰冰地絕見絕聞。
如是守去久之。管取心空及第者必矣。
謾書此以當庵中茶話。
本上座且過山避人事數日。
更不須尋問幻跡在何地。
直饒尋見亦不共語。
幸首座維那白之。
other:: 
# 日資須知
日資須知 ^716c8

教中謂初日分中日分後日分。
又初夜中夜後夜。
即古德所謂晝三夜三者也。
又云日不足繼之以夜。
本色道流。寸陰靡弃。
須臾不離。日夜六時寧無資助。
謂日資者總言二六時中之標準也。
凡一日夜四次坐禪之際。
宜各屏心絕慮忘緣息念。
深究死生力窮道業。
除大小便利外。不許共語。
不許洗浣。不許補綴。
不許看讀。乃至一應事務。
非公界普請俱不許作。
凡上床下地出堂入戶。
如臨深履薄然。勿使隣單知覺動其道心。
自然內外相資。身心寂默矣。
other:: 
# 警孝
警孝 ^717a16

偶同參過門與夜坐達旦。
忽曰。僕自遠逾鄉關數千里。
二親埀老。其不奉音容者十有二年矣。
因讀明教和尚孝論二十篇。
獨不能無慊劬勞罔極。
何以報之。予曰。天下父母之於子。
既養之復愛之。故聖賢教之以孝。
夫孝者効也。効其所養而報之以養。
効其所愛而報之以愛。
故孝莫甚於養而極於愛也。
然養之之道有二。
愛之之道亦有二焉。
食以膏粱。衣以裘葛。
養之在色身也。律以清禁。
修以福善。養之在法性也。
色身之養。順人倫也。
法性之養。契天理也。
二者雖聖賢不可得兼。
盖在家出家之異也。
且在家不為色身之養。
不孝也。出家不為法性之養。
亦不孝也。是謂養之道二焉。
昏而定。晨而省。不敢斯須去左右者。
乃有形之愛也。行而參。
坐而究。誓盡形畢命以造乎道。
而欲報資恩有者。
乃無形之愛也。有形之愛近而易狎。
無形之愛遠而難親者也。
苟不能本乎愛。雖近者爾有所不逮。
而況遠而難親者乎。
斯易難之二由不可得而兼者。
盖世出世之異也。
世間不能盡有形之愛。
不孝也。出世不能盡無形之愛。
亦不孝也。是謂愛之道二焉。
且效世間之養與愛。
有間也。効出世間之養與愛。
無間也。何則謂有間。
父母存則行之。亡則間矣。
謂無間者。豈以彼之存亡二吾學道之心哉。
父母謂形生之大本。
且吾之形豈特今生有之。
思積劫逮今。輪轉三界。
其受形如塵沙不可數。
所謂形生之本者。
充塞宇宙遍入寰區。
凡接見聞安知其非吾夙生之本也。
計其劬勞。殆不可勝記矣。
我之不思所以報而累吾父母。
教入諸趣備受輪迴。
率未知已也。故吾聖人與大哀門。
夜越王城。高棲雪嶺。
乃申明其法性之養。
無形之愛。以示人也。
已四十九年之答問。
雖詞原滾滾浩無邊涯。
未有之語不本乎此。
所以云流轉三界中。
恩愛不能捨。弃恩入無為。
真是報恩者之語。
誠不爾欺也。道即孝也。
孝即道也。不知所以孝而欲學道者。
是猶背濕而求水也。
或謂吾不能預是道。
惟能為色身之養有形之愛。
可以謂孝乎。予曰此盖在家之孝也。
世間之孝。吾黨之不預焉者。
以投迹於空寂之門。
覆形於方服之下。
其有雪山大聖人出世之孝。
尚未能彷彿其萬一。
或一念有間則二利俱失。
所謂不孝莫甚於此。
故明教之所以作也。
夫論之作。非苟餝其文詞。
乃欲昭吾聖人出世之孝於天下也。
俾外教不能議吾徒也。
亦俾吾徒之未知者。
懷其教而趣其道。
不可斯須忽忘之也。
或謂大圓鏡智。融混自它未甞有異。
豈各所謂孝乎。予曰。
爾徒知鏡智之不二。
而不知孝與道愛與養俱不二也。
自非神心廓悟。洞徹聖人垂教之源者。
不可竊議也。誠以斯言擇之。
庶見予與同參之不妄也。
other:: 
# 天目山開佛光明佛事
天目山開佛光明佛事 ^717a36

大眾還見　本師釋迦如來四大海清淨寶目。
與菩薩大阿羅漢金剛正眼。
交光相羅如瑤絲網。
綿亘古今相續不斷麼。
如其未委。〔明本〕上座今日開顯去也。
師子巖頭日卓午。
萬象森羅俱起舞。
正宗樓殿倚天開。
一會靈山耀今古。
昔佛日於參天荊棘裏。
建立不動之場。眾檀越向斬新條令中開闢至靈之府。
黃金像豈假塗糊。
白玉毫不勞斤斧。
三千餘丈天目雲林泉石。
與丹崖碧嶂頓長精神。
四方萬里象龍生#CB05033;脊梁。
與禪板蒲團互為賓主。
大光明藏靡隔纖塵。
淨法界身不求伴侶。
且即今開顯一句如何具舉。
聖君福壽滿乾坤。
古佛光明徧寰宇。
other:: 
# 即休歌
即休歌 ^717c30

道人之休即便休。
不待朝暮并春秋。
此休不隔第二念。
只於當念機全收。
有問道人何緣休得速。
生死輪迴如轉轂。
自恨從前不肯休。
枉被塵勞苦抅束。
即今更不肯休去。
意馬情猿欄不得。
隨聲逐色如跳丸。
瞥轉機輪無覔處。
即今不休何日休。
壯色不停如水流。
古今多少未休者。
髑髏堆積如山岳。
休復休。更休休。任是北#CB15106;單越。
誰管南瞻部州。只將一箇大休字。
千古萬古為同儔。
你不見。二千年前甘蔗種。
走入雪山拖不動。
等視富貴如冰花。
更不打他三界閧。
自從那時一休直到今。
黃金褁面光嚴身。
千葉紅蓮捧双足。
不染世間煩惱塵。
即便休來還不早。
更不即休徒懊惱。
世出世間一齊休。
此時方達菩提道。
休盡菩提道亦空。
白雲壓碎須彌峯。
到頭佛也不要做。
從教四海揚真風。
other:: 
# 覺喜泉記
覺喜泉記 ^718a6

識性之昏迷也。必期以覺。
身心之煩惱也。必期以喜。
昏迷則十二類即之而生。
煩惱則八萬劫因之而續。
其覺之至也。如日麗中天。
法界不期照而照。
喜之來也。如春回寒谷。
草木不期萠而萠。
人徒知覺喜為天下之道而競求之。
而不知昏迷乃覺之源。
煩惱乃喜之本也。
能即其源而扣其本。
到煩惱昏迷覺之與喜俱無所住。
於無所住處大覺大喜。
圓褁無外充塞無餘。
若泉之出于地而止於沼也。
不澄而清。不濾而潔。
明鑑萬象。圓受十虗。
觸風則波。遇決則流。
其寂湛之體元無所住。
而亦無所不住者矣。
　一山首座。誅茅窮谷中。
方憚其無水。尋而泉從地湧。
乃目其泉曰覺喜。
予因献前說而復告之曰。
將使垢者濯於此。
渴者飲於此。臨者鑑於此。
則莫有不獲其覺喜者也。
座曰。子之說但知彼而不知此也。
何則。然覺自喜也。
喜自覺也。使吾泉實有毫髮之意令其覺喜。
則謗吾泉也。謂吾泉實無意於覺喜。
亦謗吾泉也。而天下孰能審諸。
予曰。然則如是說者。
是謗耶非謗耶。良久。
汲泉煑茗。對坐忘言。
月滿窓虗。光透波底。
於斯時也。覺乎喜耶皆不可復議其得失者矣。
other:: 
# 偈頌

other:: 
## 勸念阿彌陀佛
勸念阿彌陀佛
　　是心是佛是心作佛　三世諸佛證此心佛
　　六道眾生本來是佛　只因迷妄不肯信佛
　　智者覺悟見性成佛　釋迦世尊開示念佛
　　彌陀有願接引念佛　觀音菩薩頭頂戴佛
　　勢至菩薩攝受念佛　清淨海眾皆因念佛
　　六方諸佛總讚念佛　祖師起教勸人念佛
　　捷徑法門惟有念佛　一代宗師箇箇念佛
　　古今名賢人人念佛　我今有緣得遇念佛
　　念佛念心念心念佛　口常念佛心常敬佛
　　眼常觀佛耳常聽佛　身常禮佛鼻常數佛
　　香花燈燭常供養佛　行住坐臥不離念佛
　　苦樂逆順不忘念佛　著衣喫飯無不是佛
　　在在處處悉皆有佛　動也是佛靜也是佛
　　忙也是佛閑也是佛　橫也是佛竪也是佛
　　好也是佛惡也是佛　生也是佛死也是佛
　　念念是佛心心是佛　無常到來正好念佛
　　撒手便行歸家見佛　一道圓光即性空佛
　　了此一念是名為佛　常住不滅無量壽佛
　　法報化身同一體佛　千佛萬佛皆同一佛
　　普勸有緣一心念佛　佛不念佛失却本佛
　　貪瞋嫉妬自喪其佛　酒色財氣污天真佛
　　人我是非六賊刧佛　一息不來何處求佛
　　地獄三途永不聞佛　萬劫千生悔不念佛
　　丁寧相勸念自己佛　急急回光休別覔佛
　　念念不昧誰不是佛　願一切人自歸依佛
　　回向西方發願念佛　臨命終時親覩化佛
　　九品蓮臺禮彌陀佛　得無礙眼見十方佛
other:: 
## 懷淨土
懷淨土 ^718a36

七重樹影覆青霞。
九品蓮胎孕白花。
鐵壁銀山遮不得。
眾生何事覔無涯。 ^718c36

茫茫三界輥埃塵。
一念貪生是苦因。
無上法王悲願切。
猶將金色臂長伸。 ^718c40

終朝合掌念彌陀。
舉念之間蹉過多。
和箇念頭都颺却。
全機獨脫苦娑婆。 ^718c44

四十八願水投水。
十萬餘程空合空。
只隔眼前聲與色。
東西兩土幾時通。 ^718c48

六藝俱全美丈夫。
盡堂終日醉相呼。
要知不陷輪迴穽。
莫負黃金丈六軀。 ^719a4

一十二時機未瞥。
百千萬劫苦難逃。
雖然身在同居土。
誰肯低頭禮玉毫。 ^719a8

重重#CB08764;勝黃金閣。
疊疊莊嚴白玉池。
多少眾生無夢到。
鑊湯爐炭自覊縻。 ^719a12

勢至常談母憶兒。
同於形影不相違。
自憐一箇彌陀佛。
却把黃金鑄面皮。 ^719a16

仰扣當來父母#CB15131;。
導師遙指在西方。
草鞋不是無錢買。
惟恨家鄉路易忘。 ^719a20

一尊古佛天來大。
四色花池海樣寬。
自是眾生無眼力。
當機不隔一毫端。
other:: 
## 生老病死(總頌五首)
生老病死〔總頌五首〕 ^719a24

恩愛縈纏與麼來。
三緣和合住胞胎。
鑿開混沌通身瑕。
踏破虗空滿面埃。
命若懸#CB02133;分母子。
形同浮泡示嬰孩。
遽忘赤白堆中苦。
引著依前笑滿腮。 ^719a30

老來終日自嗟噓。
頓覺因緣與世踈。
語近不聞双耳聵。
夜深無#CB05903;寸心孤。
精神密耗皮先摺。
筋力潛消骨盡枯。
飜憶少年狂未歇。
那知今日費工夫。 ^719a36

偶乖攝養病緣侵。
未稟良醫日漸深。
燈影沈空添寂莫。
雨聲敲枕助呻吟。
逢人有語惟求藥。
對境無聊只擁衾。
眾苦聚藏安樂法。
惟堪哀痛不堪任。 ^719a42

火風地水忽分離。
正是年窮歲盡時。
口裏乍無三寸氣。
眼前徒有萬般奇。
業從識變非人與。
魂逐緣飛不自知。
拋却蘊空皮袋子。
茫茫三界竟何之。 ^719a48

死生老病起何因。
形赧縈纏古到今。
觸境未能起有念。
逢緣不肯契無心。
業從必竟空中積。
苦向元非實處深。
眨眼便沉千萬劫。
豈應虗喪好光陰。
other:: 
## 立志
立志 ^719b6

單單一味拍盲禪。
枯淡肝膓似#CB05033;堅。
坐斷聖凡行正令。
要明父母未生前。
other:: 
## 辭住院
辭住院 ^719b14

千金難買一身閑。
誰肯將身入閙籃。
寄語滿城諸宰相。
#CB05033;枷自有愛人擔。
other:: 
## 寄人
寄人 ^719b20

林鷄處處五更啼。
啼到聲乾日又西。
故國有家歸未得。
無窮憎愛尚縈迷。
other:: 
## 示高麗王
示高麗王 ^719b26

人生猶如幻中幻。
塵世相逢誰是誰。
父母未生誰是我。
一息不來我是誰。
other:: 
## 湛然即事
湛然即事 ^719b32

一池波影浸山光。
中有禪僧萬慮忘。
夜半屋頭松子落。
湛然心地絕承當。
other:: 
## 病中寄友
病中寄友 ^719b38

都盧三寸氣牽抽。
要斷從教即便休。
夢幻死生知幾許。
我渾不著在心頭。
other:: 
## 示頭陀苦行
示頭陀苦行 ^719b44

雪山苦行古頭陀。
夜越王城為甚麼。
眼裏明星藏不得。
二千年外定誵訛。 ^719c2

頭陀即是比丘名。
苦行何時得暫停。
壞色衣穿荷葉補。
自從霜後日竛竮。 ^719c6

頭陀獨讓老迦葉。
兩眼空來徹骨窮。
傳得破伽梨一頂。
至今枯坐在雞峯。 ^719c10

比丘誰肯學頭陀。
苦行纔行不較多。
活業蕩除空到底。
世間那事柰伊何。 ^719c14

鬔鬆短髮盖眉毛。
住處惟甘守寂寥。
脫却陳年烏布衲。
展開双手赤條條。 ^719c18

閑忙動靜苦中苦。
聞見覺知窮外窮。
無地卓錐錐亦盡。
逢人方好展家風。 ^719c22

化機展向富豪家。
笑指黃金是毒蛇。
轉作檀波羅蜜用。
香風吹綻福田花。 ^719c26

破鉢盂兮沒底船。
頭陀活計自相宣。
青茆屋住千岩底。
雪滿柴床夜不眠。 ^719c30

甘得盡生行苦行。
頭陀之外百無求。
束腰已辨三條篾。
佛法從教爛了休。 ^719c34

世閒惟有頭陀好。
苦行之餘又若為。
三界眼空忘取捨。
便如斯去更由誰。
other:: 
## 示喜禪人
示喜禪人 ^719c38

參禪學道莫因循。
捩轉娘生鐵面門。
是聖是凡俱喝退。
直於無佛處稱尊。 ^719c44

參禪學道要真心。
#CB05270;死#CB05270;生不顧身。
捱到虗空邊底脫。
十方世界一微塵。 ^719c48

參禪學道現成事。
擬剔眉毛路八千。
縱使披襟能領略。
話頭依舊不曾圓。 ^720a4

參禪學道為生死。
生死未明須急參。
一箇話頭如不在。
無邊生死又包含。 ^720a8

參禪學道要成佛。
豈比尋常兒女嬉。
今日便#CB05270;窮性命。
較之前輩不勝遲。 ^720a12

參禪學道貴忘機。
切忌將心辨是非。
常憶南泉好言語。
如斯癡鈍者還稀。 ^720a16

參禪學道在心傳。
一大藏經曾未詮。
聞見不能超象外。
口開還墮語言邊。 ^720a20

參禪學道契玄微。
盡大地人爭得知。
不是箇中真種草。
等閑移步便相違。 ^720a24

參禪學道古今多。
一箇蒲團瞌睡窠。
不解縛身言外者。
#CB05173;臀未著已遭魔。 ^720a28

參禪學道念如麻。
動為情塵劈面遮。
心裏一微塵未破。
工夫添得眼中花。 ^720a32

參禪學道絕馳求。
只箇疑情未肯休。
撞著冤家如決破。
聖凡迷悟一齊収。 ^720a36

參禪學道喜中喜。
敢問闍梨喜甚麼。
昨夜蟭螟虫啟口。
吸乾千萬里禪河。
other:: 
## 山舟(十首)
山舟〔十首〕 ^720a40

古云用拙存吾道。
吾道何緣用拙存。
三萬劫中唯扣己。
二千年外不稱尊。
雪埋古路誰親到。
雷動玄關我獨昏。
豈愛對人誇懵懂。
惺惺多墮是非門。 ^720a46

巧拙何須苦自誇。
古今天地莫能遮。
舉心旋長無明草。
絕念頻開般若花。
劒穽日長渾在我。
藕池風細豈由佗。
靈山四十九年說。
一字如今不可加。 ^720b4

手足班班是幾人。
幻蹤無似拙為親。
塔燈兩夏思同哲。
岩事三秋肯共陳。
芳樹雨餘新氣象。
寒梅雪後古精神。
道人久已忘憎愛。
話到依然入夢頻。 ^720b10

遠歸著我住山舟。
日與毗耶話舊遊。
夜掩六窓明似晝。
夏橫一榻冷如秋。
松濤輥地輥非動。
雲浪飜空底不流。
怪得篙師頻耳語。
又將移掉過滄洲。 ^720b16

自遠歸來欲罷參。
道人留住景踈庵。
眉毛罅裏堆青嶂。
脚指頭邊擁翠嵐。
六月有霜人未委。
九旬無夢我全諳。
空花影子何多事。
撩捩勞生日夜貪。 ^720b22

景踈庵裏景踈人。
常轉金剛不住輪。
有念肯求緣作對。
無心只與道為隣。
破蒲團以龜毛補。
折竹笻將兔角伸。
不把人間閑夢想。
消磨十二箇時辰。 ^720b28

甞與景踈庵作銘。
竭來菴下暢幽情。
兩山鍾在床頭听。
萬里雲從檻外生。
庭栢停霜浮冷#CB08504;。
石池含月露清明。
門前客自雲南至。
献我軍持汲水瓶。 ^720b34

道人住處絕安排。
白晝扃門自懶開。
風引竹聲穿壁破。
雨拖雲影透山來。
倚松石為誰撑拄。
鋪地花應自剪裁。
說與景踈庵主道。
得忘情處且忘懷。 ^720b40

自慚分薄與緣卑。
縛箇茅茨已強為。
佛法混融無爛日。
虗空消長有休時。
喙長三尺徒多語。
身脆一漚誰共知。
盡把聰明交保社。
肯思今日致扶危。 ^720b46

道力從來苦不全。
塵埃滿面臥林泉。
語無靈驗慵書字。
見絕玄微懶說禪。
爛碎破衣堆過頸。
髼鬆亂髮養齊肩。
休將世務頻相伴。
今日居山話始圓。
other:: 
## 天目四時(春夏秋冬)
天目四時〔春夏秋冬〕 ^720c4

深居天目底。道韻不尋常。
祖意塵塵合。身心念念忘。
雜華誰點綴。羣木自芬芳。
萬物隨時變。春多水亦香。 ^720c12

深居天目底。幽#CB15035;絕逢迎。
一箇話頭破。千生夢眼醒。
竹烟粘毳冷。松露滴門清。
共厭人間暑。頭陀想不成。 ^720c16

深居天目底。惟與萬山隣。
禪外有真趣。眼中無俗塵。
新霜傳氣候。古篆約時辰。
葉落知秋者。林間有幾人。 ^720c20

深居天目底。道者自忘機。
念盡禪心密。情逃戒體肥。
凍雲侵石磴。寒雪護苔衣。
料想參玄者。殘冬不我歸。
other:: 
## 贈徑山旨曹溪
贈徑山旨曹溪 ^720c24

靈源滴滴下曹溪。
此事如何類得齊。
向道現成千里隔。
更言差別百生迷。
怒雷驅雨迴山北。
皓月拖雲過屋西。
聲色未彰前領略。
無端眼上又添眉。
other:: 
## 贈與雲谷(客東林)
贈與雲谷〔客東林〕 ^720c30

萬疊匡廬青入目。
冉冉慈雲覆幽谷。
瀑花濕透山衲衣。
松根臥聽寒猿哭。
池上藕花千片玉。
屋下溪聲斷還續。
一大藏教不能詮。
八萬四千談未足。
我來鴈門秋正高。
清霜凍老囦明菊。
回首人間幾丈夫。
六牕野馬空馳逐。
就手拗折七尺藤。
直擬口邊生白醭。
何如共君手提折脚鐺。
地爐撥火煨黃獨。
other:: 
## 寄陸全之(避大覺寺請)
寄陸全之〔避大覺寺請〕 ^720c38

自笑無端二十年。
教人平地覔青天。
了無人寄風前句。
時有書催月下船。
遣我去償操斧債。
教誰來補買山錢。
渾崙嚼破#CB05033;餕餡。
只憶山邊與水邊。
other:: 
## 贈道士張友梅
贈道士張友梅 ^721a4

參禪不解救頭然。
蹉過工夫萬萬千。
猫捕鼠非真譬喻。
人騎牛是錯流傳。
四溟絕滴猶存海。
萬里無雲尚有天。
當念一齊飜得轉。
頭頭是出世間緣。
other:: 
## 福慶幽居
福慶幽居 ^721a12

傳家三事衲。物外一閑僧。
默默持黃卷。寥寥對碧層。
地蚕穿壞葉。山鼠撼枯藤。
咲閱人間世。何時忘愛憎。
other:: 
## 虎溪夜話
虎溪夜話 ^721a20

共客虎溪濵。交情似水深。
話殘今夜月。驗盡古人心。
禪話非干學。高詩不在吟。
匡盧多白社。應是有知音。
other:: 
## 宿天池寺
宿天池寺 ^721a26

吉祥千古寺。一塔聳巍峩。
路自天邊上。人從雲外過。
聖灯懸木末。雷瀑下岩阿。
獨愛冰池月。無心出薜蘿。
other:: 
## 山中(春夏秋冬)
山中〔春夏秋冬〕 ^721a32

春到山中也太奇。
淺深紅紫綴花枝。
東君不管茆茨窄。
逼塞陽和十二時。 ^721a38

夏日山居味更長。
蒼松翠竹繞柴床。
南薰帶雨來天岸。
整日惟聞白雪香。 ^721a42

道人山舍頗宜秋。
索索西風響樹頭。
千嶂月寒清露滴。
不知深夜濕緇裘。 ^721a46

山深茆屋畏冬寒。
雪老冰枯只自看。
就地掘爐渾沒底。
夜深誰共撥#CB01926;殘。
other:: 
## 春謁龍池
春謁龍池 ^721b2

林花紅雜翠。雨霽政春融。
萬壑雪飜谷。三池水印空。
錦霞迷藥徑。香霧鎻琳宮。
却笑前人誤。來詢通不通。
other:: 
## 夏隱蓮峯
夏隱蓮峯 ^721b8

碧蓮峯世界。熱惱不能侵。
萬衲擁蒼壁。一花開少林。
聽松忘#CB15148;箑。
聞瀑認瑤琴。遙想人間暑。
知誰得訪臨。
other:: 
## 秋登絕頂
秋登絕頂 ^721b14

三千九百丈。路盡忽逢巔。
板石籠珠箔。金飈老翠鈿。
群龍橫大野。萬馬驟平川。
四際閑舒目。高低總是天。
other:: 
## 冬倚師岩
冬倚師岩 ^721b20

師子岩前路。崩騰壓半山。
老禪和雪立。孤衲帶雲還。
冰磴懸千仞。霜鍾撼兩間。
擁爐思佛日。曾與死為關。
other:: 
## 春
春 ^721b26

池邊細草依依綠。
檻外夭桃灼灼紅。
試向色前開兩眼。
箇中無地著春風。
other:: 
## 夏
夏 ^721b32

萬株楊柳噪風蟬。
烈烈燒空火一天。
當處若能忘熱惱。
不須重覔藕花船。
other:: 
## 秋
秋 ^721b38

天垂玉露月沉沉。
一片清光照古心。
#CB08764;是不能遮掩處。
亂蛩唧唧對寒砧。
other:: 
## 冬
冬 ^721b44

數片凍雲粘斷石。
半空晴雪洒窓紗。
倚欄獨自籠雙袖。
認著梅梢又著花。
other:: 
## 幻海(五首)
幻海〔五首〕 ^721c2

幻法滔滔深似海。
從來無古亦無今。
長鯨吐出粘天浪。
輥入一漚何處尋。 ^721c8

大幻無根深似海。
百川萬派一齊收。
一漚未發已前看。
究竟何曾有實頭。 ^721c12

幻深似海若為知。
好看雄吞萬派時。
著實究來無一滴。
風前愁殺老波斯。 ^721c16

空中花與鏡中像。
木馬草人乾闥城。
無底無涯深又闊。
窮年終日怒濤傾。 ^721c20

實無而有是何物。
沃日洪濤萬里寬。
千尺層樓粘雪浪。
望崖誰不骨毛寒。
other:: 
## 題雲海亭(四首)
題雲海亭〔四首〕 ^721c24

雲接天兮海接天。
縱眸舒望若為邊。
規模更不容雕琢。
氣象從來出自然。
梅蕚冷含千古雪。
栢根清吐半爐烟。
客來借問春消息。
門外幽禽話最圓。 ^721c30

雲溶溶與海沉沉。
自有乾坤直至今。
見謝不須求祖意。
情忘安用覔禪心。
松花滿#CB00416;填虗廩。
瀑韻浮空逼古琴。
城市火塵人正苦。
那知山舍雪盈襟。 ^721c36

雲高海闊正當秋。
物外禪包任去留。
生佛既知無本據。
悟迷安得有來由。
蒼岩淨貯三更月。
野壑深藏萬里舟。
誰管清飈剪林麓。
道人山衲自蒙頭。 ^721c42

際天雲海廓無垠。
六戶虗容一箇身。
松葉擁爐煨老芋。
竹烟凝毳接陽春。
夜庭立雪情方泯。
古#CB00589;敲冰意獨新。
盟此歲寒人有幾。
多於忙處喪天真。
other:: 
## 示一禪人(五首)
示一禪人〔五首〕 ^721c48

閑處相逢閙處違。
船頭曾有再來期。
靈機瞥轉尋行路。
不覺和身陷#CB05033;圍。 ^722a8

見面聞名總不親。
擬思量處昧天真。
隔江招手橫趍者。
今古誰能繼後塵。 ^722a12

約我再來無別意。
多同要問葛藤禪。
虗空有口說不得。
#CB05033;壁銀山面面穿。 ^722a16

伽陀遠寄莫疑猜。
生死牢關要打開。
剔起兩莖眉自看。
誰云幻住不重來。 ^722a20

去却一兮拈却七。
死生生死太無端。
男兒未具超方眼。
十二時中莫自瞞。
other:: 
## 遠谿雄上人求加持布衣為說偈
遠谿雄上人求加持布衣為說偈 ^722a24

吾宗大雄。曾搭此衣。
寸絲不掛。一肩橫披。
優鉢曇花綻一枝。
other:: 
## 為烈禪人袈裟加持
為烈禪人袈裟加持 ^722a30

衣名無相福田。佛祖遺風餘烈。
如是而披。淨如冰雪。
佇看一花開五葉。 ^722a36

烈禪人以大布製条相衣一頂。
求為加持。願世世不失此衣而續佛慧命。
當知此衣無相。而所參之話亦無相。
然披此衣參此話。
久久不間則謂佛慧命。
豈外事耶。宜勉之。
other:: 
## 無隱
無隱 ^722a40

此道分明絕覆藏。
森羅萬象露堂堂。
西風滿院誰人共。
山谷先生聞桂香。
other:: 
## 遠山
遠山 ^722b2

淡烟一抹寫晴空。
彷彿須彌露半峯。
萬里崖州行欲盡。
巍巍猶在白雲中。
other:: 
## 雪谷
雪谷 ^722b8

千岩萬岳玉成團。
隨扣隨音孰解看。
裏許有神元不死。
我曾親到骨毛寒。
other:: 
## 梅谷
梅谷 ^722b14

陽春昨夜到寒崖。
花向其中五葉開。
一片白雲遮不斷。
天風吹出暗香來。
other:: 
## 愚叟
愚叟 ^722b20

終日不違緣底事。
無能多是死偷心。
從來大巧只如拙。
到老誰知是淺深。
other:: 
## 拙菴
拙菴 ^722b26

弄巧飜成錯用工。
全身墮在草窠中。
著衣喫飯也不會。
那竪拳頭繼祖風。
other:: 
## 無相
無相 ^722b32

凡所有時皆是妄。
從來絕處未全真。
頂門若具超塵眼。
草木纖毫總法身。
other:: 
## 古木
古木 ^722b38

飽歷風霜不計年。
森森凉蔭幾多人。
看佗不涉榮枯處。
只為根沾刧外春。
other:: 
## 海耕
海耕 ^722b44

一吸滄溟乾徹底。
肯留涓滴活魚龍。
分成田段都犂了。
牛自閑眠人自忩。
other:: 
## 滄海
滄海 ^722c2

烟茫茫又水茫茫。
輥底渾潮浸八荒。
夜半老龍眠未起。
曉雲推日上扶桑。
other:: 
## 捷翁
捷翁 ^722c8

未啟口時先領略。
始擡眸處已知歸。
老來轉覺機輪活。
說法猶如閃電輝。
other:: 
## 石榴
石榴 ^722c14

久於林中觜廬都。
幾被秋風著意吹。
時節到來開口笑。
滿懷都是夜明珠。
other:: 
## 寄朱高岡
寄朱高岡 ^722c20

以忠以恕性皆然。
一寸靈明廓大千。
天下歸仁知絕學。
物皆備我識無傳。
鳳凰鳴上高岡月。
烏兔挨開碧落天。
極目縱心如不昧。
又何須用覔佗緣。
other:: 
## 贈謝壺天
贈謝壺天 ^722c26

道不屬知與不知。
見成三昧絕離微。
汞鉛豈是長生藥。
離坎那出向上機。
跨得玉鸞歸鳳闕。
挽回石馬上天墀。
若教來入空王室。
拈起毫端隔#CB05033;圍。
other:: 
## 贈靜居士
贈靜居士 ^722c34

靜庵居士住金陵。
藉藉江湖有道聲。
出水蓮花三葉白。
帶霜松幹半生青。
橫推象駕歸峩嶺。
倒跨牛車出火城。
待得度人心願足。
却來叩我話無生。
other:: 
## 送僧
送僧 ^722c42

大哉八月錢塘潮。
千堆怒雪摩青霄。
七尺烏藤烏律律。
信手拈來天遙遙。
臥龍山前鏡湖水。
冷浸天光清似洗。
三江九堰共經過。
太白玉几清嵯峨。
二十里松蔽天月。
萬工池上三重閣。
重重閣影浮清波。
潮音洞裏觀音體。
瞬目白雲千萬里。
石樑五百老聲聞。
鷓胡啼在深花裏。
萬八千丈花頂峯。
綠蘿千尺懸蒼松。
要識東州只這是。
何必重穿草鞋耳。
當機莫做境話看。
也要一回行到底。
other:: 
## 和瓶梅
和瓶梅 ^723a2

折來斜插膽瓶中。
數點半開春意螎。
踈影橫斜窓漏月。
暗香浮動戶來風。
既無根本那能實。
徒有標姿總是空。
莫待弃情時節至。
只今便作朽枯容。
other:: 
## 華藏雲海亭
華藏雲海亭 ^723a20

雲海亭高望埜原。
半空晴雪卷遙天。
龍拖遠峙青螺濕。
鯨吐寒蟾玉鏡圓。
三萬頃沉吳主劒。
二千年恨越王船。
道人不管興亡事。
聽罷踈鍾枕石眠。
other:: 
## 禮惠照大師塔
禮惠照大師塔 ^723a28

祖印全提為指南。
白雲堆裏現優曇。
珠流光#CB08504;三千里。
玉鏤文章五百函。
匝地古霜埋石磴。
繞簷蒼雪護松龕。
我來此地空鳴指。
多少兒孫欲罷參。
other:: 
## 山中訪隱者
山中訪隱者 ^723a36

半生心事寄烟霞。
策杖閑過隱者家。
#CB10437;木鳥啼山遠近。
採樵人語路橫斜。
亂風吹落青松子。
細雨蒸開白豆花。
不是少林門下客。
如何消得此生涯。
other:: 
## 山行
山行 ^723a44

雪梨花落豆梅青。
兩袖春風杖屨輕。
翠竹籬邊聞犬吠。
紫荊花下見人行。
烟收遠嶂嵐光老。
雨絕前村溪水平。
客路正長歸未得。
不禁時聽杜#CB15102;聲。
other:: 
## 山居
山居 ^723b4

無影到人間。逍遙自駐顏。
半床清夢熟。四壁白雲閑。
野鹿赴無出。狂猿去又還。
惟應朝市客。思我住深山。
一塢白雲藏石磴。
半間茅屋掛藤蘿。
#CB03340;花幽鳥不知處。
門掩夕陽春思多。
other:: 
## 賀靈隱燒香侍者
賀靈隱燒香侍者 ^723b12

古爐烟噴紫栴檀。
簾幕香風動曉寒。
靈鷲山中人未起。
金鷄啼上玉欄干。
other:: 
## 贈全居士(母骨)
贈全居士〔母骨〕 ^723b22

萬仞峯高塔影垂。
黃金骨冷夕陽微。
老娘面目分明在。
泪洒東風恨附誰。
other:: 
## 送雲溪住九品觀
送雲溪住九品觀 ^723b28

暮雲疊疊鎻溪寒。
水澁蓮華漏滴乾。
九品師僧從定起。
夜潮推月上欄干。
other:: 
## 廬山道友之江西
廬山道友之江西 ^723b34

倒卓烏藤出鴈門。
摩空双眼盖乾坤。
江西有底老尊宿。
眨上眉毛一口吞。
other:: 
## 贈誦蓮經
贈誦蓮經 ^723b40

日宣一部妙蓮華。
襲襲香風透齒牙。
窓外日斜門半掩。
藕絲牽動白牛車。
other:: 
## 贈血書蓮經
贈血書蓮經 ^723b46

向一針鋒顯大功。
血淋淋處扇醒風。
夜深吹到寶池月。
白藕花開葉葉紅。
other:: 
## 血書華嚴經
血書華嚴經 ^723c4

遮那真體遍塵沙。
血染春風二月花。
一百十城烟水外。
善財童子不歸家。
other:: 
## 血書金剛經
血書金剛經 ^723c10

云何降伏云何住。
問得瞿曇口似錐。
印板不知文彩露。
杜#CB15102;啼血上花枝。
other:: 
## 寄義斷崖化緣
寄義斷崖化緣 ^723c16

阿爺門戶盡欹傾。
舉眼誰人不動情。
十字街頭伸化手。
也須還我老師兄。
other:: 
## 寄天柱長老
寄天柱長老 ^723c22

古風不振世波摧。
萬里江湖卷怒雷。
天柱峯高人起定。
旋挑山芋撥寒#CB01926;。
other:: 
## 龍池菴山房
龍池菴山房 ^723c28

蒼龍吟破冰池月。
山翁獨對寒崖雪。
人間大夢忽驚覺。
樹頭索索吹黃葉。
other:: 
## 朗上人竹房
朗上人竹房 ^723c34

森森綠玉排櫩立。
籟籟清聲繞幽室。
衲僧一片坐禪心。
耳根不礙聞塵入。
other:: 
## 妙喜山前泊舟
妙喜山前泊舟 ^723c40

水滿清溪月滿天。
一條歸路直如絃。
不知客與何日歇。
啼殺空山老杜#CB15102;。
other:: 
## 夏日村居
夏日村居 ^723c46

草塘拂拂水風微。
凉雨初晴豆葉肥。
野樹亂蟬吟未歇。
卷桐聲裏放牛歸。
other:: 
## 金陵道中
金陵道中 ^724a4

六代繁華逐水流。
岸莎汀草碧悠悠。
瘦藤斜倚東籬下。
笑問黃花幾度秋。
other:: 
## 贈僧行脚
贈僧行脚 ^724a10

七尺烏藤生鐵鑄。
等閑拈起留不住。
霜空月落天宇寬。
脚頭踢出山無數。
other:: 
## 為道日損
為道日損 ^724a16

工夫未到方圓處。
幾度凭欄特地愁。
今日是三明日四。
雪霜容易上人頭。
other:: 
## 題妙湛無為塔
題妙湛無為塔 ^724a22

無為之體契天真。
妙湛何容醫一塵。
千仞蜀原高突兀。
末山活計又重新。
other:: 
## 贈在別山
贈在別山 ^724a28

天目久同參。廬山又同宿。
就中一處却不同。
彼此今年三十六。
我有一把無絃琴。
臨別與君彈一曲。
非陽春。非白雪。宛若雨餘萬丈崖瀑傾。
又如雪壓千株山竹烈。
驚起赤梢錦鯉。吹動鄱陽湖底波。
趂出金毛師子。吞却珊瑚枝上月。
阿呵呵。也奇絕。草木萬象皆欣悅。
此音不入時人耳。
莫共時人分彼此。
捲衣抱琴歸去休。
自己家山任去留。
三十年後忽相見。
此曲不應輕和酬。
other:: 
## 立玉亭偈(并序)
立玉亭偈〔并序〕 ^724a34

竊聞天台有華頂石橋。
匡廬有天池繡谷。
清凉石之於北臺。
祝融峯之於南嶽。
擷雲林泉石之勝。
殆非人間世也。吾東西兩天目。
長岡遠岫倚空入雲。
其舞鳳飛龍勢已甞見矣。
　先師高峯和尚至元己卯駐錫師子岩。
未幾而宴坐死關。
兩建道場。四方萬里業空寂之士肩摩踵接。
咸謂茲山虗曠高寒。
惟未有絕勝之地。
越三十七白。延祐乙卯院門樹卒堵于龍岡之巔偶。
躡空而下可數十步。
忽雲泉松石奇恠萬狀。
時覩者驚相告曰。
殆造物珍護而有所俟於今日耶。
不然則此山與天地相為開闢。
且古之搜奇覧勝之士。
未甞一寓目而何因搆小亭冠于危石之上。
扁曰立玉亭。盖取海粟學士賦天目有下視群峯之立玉之句。
猶至人之有所蘊。
雖不欲聞達而一旦時緣既至遮掩不及。
則聲名腥薌文彩發露者差似也。
或謂山無心於求遇。
而至人亦何有心於待遇哉。
盖理使然也。昔僧問夾山境話。
答云猿抱子歸青嶂裏。
鳥#CB03340;花落碧岩前。
又無盡居士問璣禪師翠岩境話。
答云門近洪崖千尺井。
石橋流水遶松杉。
其二師置丹青於三寸舌端。
濃粧淡抹描寫殆盡。
今古之鮮有不為境所囿者。
既不作境。忽有人問。
立玉亭如何祗對。
予素不能答話。謾以長偈似之。 ^724b4

八百里山花簇簇。
點染乾坤真#CB15148;軸。
盤空師子尾吒沙。
崖懸不停飛猿足。
龍岡幻出翠浮圖。
設利晶光射林麓。
轉身忽發天所藏。
咸池洞府皆塵俗。
蒼松恠石眼未見。
矮亭壁立千尋玉。
雷車攧下雨餘瀑。
壓碎驪珠幾千斛。
巨靈鞭起鐵昆侖。
搓牙萬丈排空谷。
古竇幽潛劫外春。
藤蘿冉冉堆寒綠。
酷暑無風冰滿懷。
夜禪不動鬼神哭。
無邊宇宙一毛端。
謾將心境論生熟。
未曾來此一凭攔。
莫言曾到西天目。
other:: 
## 東天目昭明院四軸
東天目昭明院四軸 ^724b48

院立昭明額。令人憶有梁。
與其行過越。何似守平常。
心華開佛屋。道韻啟禪房。
不上東天目。難教物我忘。
昭即明之體。明時不昧昭。
理於言外得。悟向坐中消。
遠憶麻充腹。飜思石墜腰。
流光毋把玩。生死不相饒。
西峯高崒嵂。東殿更巍峩。
乳鹿臥岩穴。花禽#CB10437;薜蘿。
繞欄霜竹老。緣砌雨苔多。
未肯忘心境。區區擬若何。
道心昭且明。安用苦論評。
枯坐無閑日。凍居絕異情。
雲粘斷石踈。樹倚危屏晴。
到東天目頂。前塵分外清。
other:: 
# 歌

other:: 
## 頭陀苦行歌
頭陀苦行歌 ^724c18

真實頭陀行苦行。
不修苦行非頭陀。
若有真心為道者。
試听苦行頭陀歌。
苦頭陀。無度用。陳年破衲千斤重。
冰雪齊腰堆上肩。
遇夏繩穿掛梁棟。
苦頭陀。面不洗。夜半三更先走起。
拍盲竪起#CB05033;脊梁。
誰管蓬塵過兩耳。
苦頭陀。沒家舍。樹下塚間忘晝夜。
幕天席地樂空閑。
赤骨律窮為保社。
苦頭陀。最勇猛。廢#CB05903;忘飡心自肯。
單單提一箇話頭。
面門鐵鑄冰霜冷。
苦頭陀。百件做。誰管牽犂并拽磨。
陸沉賤役心自甘。
一任娘生皮袋破。
苦頭陀。最堪惜。一切時中赤骨律。
動時#CB05033;石也磨穿。
靜處長年惟面壁。
苦頭陀。無忌諱。遭人罵辱如浮戲。
盡形只與道為隣。
任你人來欺入地。
頭陀苦行難較量。
又不驚人又久長。
頭陀苦行難摸索。
純是真心無做作。
頭陀苦行難理會。
一行直入如來際。
頭陀苦行難注解。
高比須彌深似海。
盡說頭陀苦行時。
不思議。不思議。忽若苦行都飜轉。
便是優曇花一枝。
other:: 
## 托鉢歌
托鉢歌 ^724c36

道人家。真快活。萬戶千門持一鉢。
不是叢林無飯飡。
不是自家無出豁。
却緣折伏我慢幢。
要把眾生貪愛割。
古佛曾離萬乘尊。
日向七家垂濟拔。
或受罵。或見喝。或遭醉象當頭踏。
盡是莊嚴功德身。
利佗自利稱菩薩。
三世十方諸聖賢。
靡不由斯獲通達。
我持鉢。脚頭脚尾乾坤濶。
極目無非祖父田。
誰管一升并一撮。
或與多。出門拍手笑呵呵。
或與少。但得慳囊破便了。
或言無。隨緣善巧著工夫。
侍得傾倉都捨與。
飜轉鉢盂渾不取。
本來只要破爾慳。
不是養身充化主。
游人間。遍聚落。不為幻聲虗色縛。
入短巷。穿長街。怛蕩身心任去來。
逢村莊。遇山店。閑把鉢盂持一遍。
謾說天台與五臺。
管你甚茅茨與官院。
渾崙一箇黑鉢盂。
信手拈來無少欠。
無少欠。絕承當。托鉢歸來萬事忘。
一日二時需粥飯。
只向鉢盂中取辨。
第一不愁檀佃頑。
又喜官司無打勘。
朝托出。暮托歸。裏許有無惟自知。
半世生涯只麼去。
眼上何愁不帶眉。
慳囊破。慢幢摧。鉢盂內外生光輝。
兩手從空俱放下。
茅菴四壁清風吹。
兀坐蒲團無伴侶。
閑將一年十二月從頭舉。
正月一。鉢盂不用從人覔。
二月春風吹大地。
鉢盂上下千花綴。
靈雲悟道三月春。
鉢盂也解笑飜身。
四月藂林齊禁足。
鉢盂不受人抅。束光陰瞥爾交重五。
黑漆鉢盂街上舞。
六月六。鉢盂裏許無三伏。
七月秋。萬象森羅一鉢収。
人間八月中秋節。
錯認鉢盂是明月。
黃花滿地知重九。
黑鉢仰天開大口。
十月十。一日鉢盂兩度濕。
月建子。無底鉢盂提不起。
數到年窮并臈盡。
鉢盂不用重安柄。
人間光影急如流。
明日新正又起頭。
說甚麼。德山用棒。
投子提油。香嚴上樹。
雪峯輥毬。任你祖師西來十萬里。
光吞赤縣。道播神州。
爭似儂家持一鉢。
一切時中得自由。
other:: 
## 行脚歌
行脚歌 ^725a20

七尺烏藤鑄生#CB05033;。
幾向山中抝不折。
橫拈倒用二十年。
從來觸處無途轍。
一双草鞋元沒底。
況是龜毛穿兩耳。
深包十箇脚指頭。
踏著風雲四邊起。
我有鉢盂惟一隻。
非瓦非金亦非錫。
朝朝托向十字街。
具眼衲僧俱不識。
三般道具又隨身。
天上人間不隔塵。
便與麼去當行脚。
四海眼空無近隣。
行脚來。行脚去。業識茫茫無本據。
行脚東。行脚西。路在胸中孰共知。
有人喚我作行脚。
風前笑倒黃番綽。
我儂不學老趙州。
走上人門尋戲諕。
縱目不知湖海寬。
動步只嫌天地窄。
掉臂拂開天外雲。
轉身衝破千山色。
有時行脚還不然。
看山看水只隨緣。
不留此土。不到西天。
五臺不要訪室利。
峨眉不求親普賢。
了知大道如弦直。
長安路不生荊棘。
有脚要行爭柰何。
佛祖至今浮逼逼。
要知幻住行脚到何處。
未跨出門機已露。
更若問我幾時回浙西。
那裏見予曾動步。
other:: 
## 自做得歌
自做得歌 ^725b32

佛法混融無間隔。
四聖六凡同一脉。
良由迷悟瞥然興。
昇與沉皆自做得。
古人心口如絃直。
突出機先無揀擇。
看渠落處絕商量。
如何是佛。自做得。
莫生受。眉裏白毫充宇宙。
古今不肯回首看。
何緣只管隨人後。
自做得。最端的。動輙由他第八識。
輕輕轉作圓鏡光。
一毫不用從人覔。
自做得。難軃避。劒穽火坑遭陷墜。
方知業不從外來。
都緣自把靈光背。
自做得。不可解。積世無明深似海。
驢腮馬頷不知羞。
佛也難教伊變改。
自做得。要你知。快須識破貪嗔癡。
三界無根無主宰。
生死輪回怨阿誰。
自做得。須早悟。也沒西天并此土。
自從踏碎鐵圍山。
脚跟總是無生路。
自做得。宜猛信。覿體不須論遠近。
纖毫凡聖情未消。
依前輥入魔軍陣。
自做得。真道理。達磨當門無板齒。
口開露出#CB05033;心肝。
擬待承當還不是。
自做得。是甚麼。遇境逢緣無不可。
天下何曾有鬼神。
禍福從衡皆在我。
我亦自做得。人亦自做得。
壽夭窮通動靜語默。
只箇自做得。亦是自做得。
會得自做得。也沒自做得。
自不做號做不自得。
得何曾真得得。自做得。
自做得。叮嚀只為分明極。
了事男兒更不知。
請待當來問彌勒。
other:: 
## 紙襖歌
紙襖歌 ^725c16

道人活計無價好。
一幅溪藤裁箇襖。
脫白露淨光浮浮。
絕勝形山如意寶。
有時坐。冽冽風霜吹不過。
有時行。藉藉春風動地生。
有時不動亦不靜。
表裏虗明照心鏡。
蘆花明月共相親。
一團雪底藏陽春。
說甚秦麻并越苧。
吳綾并蜀錦。更堪笑。
在青州做底重七斤。
爭似我寸絲不掛。
萬縷橫陳。全體用。
最天真。富貴如何說向人。
other:: 
## 水雲自在歌
水雲自在歌 ^726a8

我愛水雲常自在。
任運逍遙無變改。
直下千山成遷流。
遠對斜陽散文彩。
水無心兮雲無心。
只此無今蓋無古。
膚寸長空非遠近。
巨浸蹄窪何淺深。
水兮雲兮人莫測。
宇宙雖寬拘不得。
萬里鯨波漲海東。
千丈龍光照天地。
水雲合配聖賢心。
舒卷流行不涉塵。
霖雨垂澤何曾外一人。
水雲只合方吾道。
光燁燁兮聲浩浩。
鬼神莫測其機。起盡元無謾尋。
道人住此水雲中。
自在自在無終窮。
圓湛影裏浸虗碧。
明白光中藏太空。
水合雲兮雲合水。
水雲自在同天理。
我見君心合水雲。
自在應知絕倫比。
客來共觀梁上題。
俯仰水雲誰不知。
自在奚止到今日。
百世相傳無盡時。
other:: 
## 松花廩歌
松花廩歌 ^726a24

半生幻住西天目。
每愛好山如骨肉。
破鐺無米不下床。
瘦腰三蔑從教束。
鄰翁白日來打門。
且笑且言聲滿屋。
還知屋外老松花。
絕勝農家千斗粟。
堪作飯。玉穗金英光燦爛。
堪作粥。碧雪紫霞香馥郁。
壓成餅。氷雪蟠屈龍虵影。
揑成團。烟雲磊磈牙齒寒。
我聞千年老松花為石。
肉眼凡夫有誰識。
更擬尋枝摘葉看。
我道未曾甞此食。
絕耒耔。非栽培。秋濤萬里驅風雷。
我疑烏兔推翻八角磨。
盡把虗空輕碾破。
不向機先信手拈。
眨得眼來俱蹉過。
毗耶謾自求香積。
展手開田徒費力。
誰知只在屋簷頭。
萬劫要教飢不得。
阿呵呵。誰辨的。苔堦掃盡廩未空。
明月春風又狼藉。
天目中峯廣慧禪師語〔終〕
 ^726a48
