
other:: 法華天台文句輔正記卷第三〔輔妙樂記〕
author:: 吳興永定寺　釋沙門　道暹　述
皆名神變者，不出依正一多相即，若說若默並神變也。
故大神變經云：佛現十八變竟，時商主天子白佛言：頗有神變更過此耶？
佛令文殊廣說變化，具如淨名不思議品。
文殊白佛：如是摧伏惡魔，亦令菩提久住於世，如是未為殊勝。
若無名相、無聲、無字、無戲論，非沙門所知，
歷十八界皆作此說，無三脫說三脫，乃至六度皆不可得，
一切眾生說無眾生，佛土佛身亦如是說，是名神變。
商主天子言：若如是者，一切諸法皆名神變。
身子問天子曰：汝聞此神變不怖耶？
天子曰：我即神變，云何怖耶？
文殊言：一切善惡動不動皆神變相，不動即法性，
動即事神變，此即止觀所引也。 ^676c9

更釋功用者，即是凡人不知聖等諸位展轉功用不同耳。 ^676c33

疏云：庸人者，謂常人也。 ^676c37

機發故應赴者，彌勒及四眾機發，機發則感如來定起。
起，應也。 ^676c39

信者、習定者、出家人習定者是。 ^676c43

疏云：隱明示暗者，隱己智明，迹同暗訥，令他智明也。 ^676c45

經云現希有事者，光照此土，他土各見六瑞等，故云希有。 ^677a2

自入位來者，自得羅漢已，名為入位，或入賢位等。 ^677a6

但據一事者，補處也。
以彼此俱有三問，若權補處居先，任運應須發問，非謂大眾但只二念。 ^677a8

於經生信者，尋長行不解，或恐經謬見，
後偈同前，方知自惑。 ^677a12

轉勢說法者，其猶將息病人，轉變食味。 ^677a16

示義無盡者，長行已明其一，偈頌後顯其二。 ^677a18

無方之說者，內有無礙之智，外有無方之說，
故能卷舒自在，來散適時。 ^677a20

經云悉見彼佛國界莊嚴者，由光蹔見金色莊嚴也。 ^677a24

疏云偈有六十二行者，明長行、偈頌，總為六例：
一、廣、略，或長行廣，偈頌略；或長行略，偈頌廣；或俱廣。
二、有、無四句。三、離、合四句。
四、前、後四句。五、文、質四句。
六、法、喻四句。並准初四句相，可見。
又偈者，西出偈法，有其二種：一、首盧偈，
二、結句偈。首盧偈者，亦云室盧迦，不據長行及以偈頌，
但滿三十二字，即名一偈。
結句偈者，即如經中四言等偈。
偈，竭也，謂盡其義也。 ^677a26

准義在初二句中者，說法、入定二瑞，應在文殊師利導師何故二句中也。 ^677a42

並有所依者，華是所依，風地為能依也。 ^677a46

上半譯是者，文殊師利導師何故二句也。 ^677a48

下半譯非者，他意云不令著眉間白毫，大光普照二句只合云佛在大眾入三昧等耳。 ^677b2

放光下文者，指他土六瑞，初眉間光明文也。 ^677b6

即初一行頌總瑞者，即眉間光明下一行也。 ^677b8

所趣諸有者，三有也。 ^677b10

聖即是主者，欲破他人，故先云即也。 ^677b12

主伴之主者，如華嚴中，此方為主，十方為伴；
十方為主，此方為伴也。 ^677b14

說非決定者，無法身本同#CB01926;斷故。 ^677b18

疏云：厭下攀上者，且以厭下人間，攀於欲天之樂，
不同色界修於初禪，厭下攀上。 ^677b20

疏云三生種福者，婆娑論云：有三根人：
下、中、上。下根者，謂聲聞人，極疾三生，得阿羅漢果：
初生起種順解脫分，善持戒、布施，順於真諦二十劫；
次生起種順決釋分，善用智決擇，斷煩惱二十劫；
第三生方得入聖，乃至盡諸漏，得阿羅漢。
聲聞極遲，經六十劫。
中根，謂獨覺人，極疾四生，極遲百劫。
上根者，定滿三僧祇也。
順解脫分，聞、思所成，唯散地故，三業為體。
殖解脫分，唯人三洲：三惡趣無，無般若故；
諸天亦無，無厭苦故；北洲無者，以無厭心及般若故。
又施一食，持一戒等，深樂解脫，迴求涅槃，
願力所持，便名種殖順解脫分。 ^677b24

須明行相者，以十二因緣是支佛修行相也。 ^677b46

緣覺為人者，既云志求勝法，即生善中最也。 ^677b48

聲聞對治者，聲聞修行，專為治三界苦惑也。 ^677c2

下去諸度者，方等般若中諸度也。 ^677c4

須兼二蘇者，以般若通入諸度故。 ^677c6

教多在三者，通、別、圓也。 ^677c8

如前分別者，如前第二卷末方等中小同鹿苑等是也。 ^677c10

別圓之前多不云教者，意云下者，諸度但作別教，圓釋多不云前。
藏通何以不云？為前文已有鹿苑三乘意，
故不節節云之，或於別圓前但約法及以附事而釋耳。 ^677c14

含二意一者，只是小教含藏、通，若作菩薩釋，
亦可云含於別、圓及以其意。
如此消者，則順此文，皆歸法華醍醐，故云意一。 ^677c22

阿耨達池者，西域記云：瞻部之中池者，阿那婆答多。
〔唐云無熱惱池。〕在香山南，大雪山北，周八百里。
金、銀、琉璃、頗梨等寶，餝其池岸焉。
金沙彌漫，清波#CB10509;鏡。
大菩薩以願力故，化為龍王，於中潛宅。
出清冷水，給瞻部洲東等，如記。
此河初源，廣三四里。
東入海處，廣十餘里。
水色滄浪，波流浩行。
其味甘美，細沙隨流。 ^677c28

如止觀第二、第七者，止觀第二隨自意中，
廣明無作六度，宛轉相成，行於一事，無非波羅蜜。
第七記中，委明三藏修事六度之相，以為助道〔云云〕。
輦〔力展反〕，軛車也，古卿大夫乘之。
自漢已來，天子乘之。
欄〔門遮〕、楯〔縱曰檻，橫曰楯〕、華蓋。 ^677c40

疏云讓後般若者，後三行屬般若文，是以般若遍入諸度，則一一法皆名法施。
故彌勒般若論頌云：檀度接於六資生無畏法是中一二三名為修行住。
謂資生接檀，無畏接尸、忍，法接進、禪、智。
名為修行者，謂云降伏其心。
住者，謂應云何住。 ^678a4

疏云又約身、命、財等者，等覺菩薩唯最後一分變易生死在，
故名生死後際。若捨此位，即入妙覺圓常極果，
更無變易，故云得不壞常住。
今光中所見菩薩，皆能運以圓心，遍捨十界依、
正，與等覺齊，名為捨身。
易麤入妙，即是捨命。
正報既轉，依、報國土一切皆轉，即是捨財。
自行證得，能為他說，令他同己，故名法施也。 ^678a14

表往非餘者，出他人釋也。 ^678a28

貴在教宗者，今家破也。
若今家解釋以教為宗，四教甄之則定諸度，
稟教顯理斷諸煩惱，故云息其煩芿也。 ^678a30

白佛：自責者，我等邪見，不受大王教，及知前自述即其相。 ^678a36

所見意者，只合明五時教相次第，以表於正耳。 ^678a40

行體顯教者，前二依真，後二依實相。 ^678a42

通以三句用釋三忍者，以一忍具三句故。 ^678a44

釋出所以者，謂捨親愛、棄榮華、壞身相、
被忍衣、持應器、為比丘，即苦行忍。
居幽#CB15035;、處寥寂、節滋味、
飼耳香、守一志，即生忍。
誦大乘、薰內慧、第一義忍，即其所以。 ^678a46

具如止觀禪境中明者，若達禪心無非實相，
成出世上，上別圓教達生無生，即藏通教但名出世。 ^678b6

皆以根本為境者，四教並依根本禪而離欲。 ^678b10

疏云：背捨亦修不淨者，只是修背捨亦為離欲，修不淨觀亦離欲也。 ^678b12

但約圓理者，以常觀行通依六即判，故得無漏失以釋通也。 ^678b16

疏云又背捨等者，文列不次，應云背捨八勝處、
十一切入、九次第定。
以背捨雖能背捨淨潔五欲，捨離著心，
而於緣中未能隨心轉變自在；勝處於緣好、
醜、少、多，則得自在，通達無礙，心無取、捨，
不起愛、憎；勝處雖能小觀中轉變自在，而未普遍十一切入。
並能互入，無所不遍。
已上諸禪，猶是觀禪九定，則能練前觀禪，
令定調柔，智慧深利，能從欲散而入初禪次第無間，
復入二禪，復入三、四，乃至滅受想定，名無間三昧。
此四淨禪，如次增勝，故云傳傳深。
言一切入等者，取薰、修二禪。
望前傳深，其義可解。 ^678b20

疏云：安禪者，梵云安檀那，此云合掌，此即梵漢雙舉也。 ^678b40

疏云：誓願廣大者，誓者，#CB17889;制期心深達也。
願者，廣大也。謂餘三誓也。 ^678b44

又前八在色者，以八色在第四禪中，依淨背捨而發，
八色互遍，故云亦自得等。 ^678b48

四、降魔相者，三藏菩薩因時，但伏四魔：
坐道場，破煩惱魔；得菩提，證法性身，破陰、
死二魔；於樹下得不動三昧，破天子魔。
通教八人見地，破煩惱魔；六地，破陰、死二魔；
八地，得不動三昧，破天子魔。
別教十住，破界內四魔；登地分，破界外四魔。
圓教初住，俱破內外八魔。 ^678c4

界外四魔者，即無明煩惱為魔，變易陰入名陰魔，
變麤易細名死魔，第一義天理未究竟名天死魔。
八魔、十魔，如前第一卷引。 ^678c16

亡彼禪者，以依中理，亡於根本禪也。 ^678c22

初禪修悲易者，以梵王是三界主，悲愍眾生令濟地獄，故易也。
二禪喜俱，故云喜易。
三易、三禪樂俱，慈能與樂故。
四禪禪捨俱故，修捨易故。 ^678c24

婆娑中至通別者。
通則禪，禪皆修四無量心也。 ^678c30

華嚴具如止觀記者，華嚴賢首菩薩說偈云：
　　菩薩無量無邊劫，具修地度諸功德，
　　如是無邊大功德，我今於中說少分。
　　有勝三昧名安樂，能普救度諸群生，
　　放大光明不思議，令其見者悉調伏。
　　所放光明名善現，若有眾生遇此光，
　　必令獲益不唐捐，因是得成無上智。
　　又放光明名照耀，映蔽一切諸天光，
　　所有暗障靡不除，普為眾生作饒益。 ^678c32

〔云云〕。又華嚴第十五云：又放光明名能捨，
此光覺悟慳眾生，令知財寶悉非常。
又放光明名除熱，此光能覺毀禁者，普使受持清淨戒，發心願證無師道。
又放光明名忍嚴，此光覺悟嗔恚者，令其除嗔恚我慢，常樂忍辱柔和法。
又放光明名勇猛，此光覺悟嬾墮者，令彼常於三寶中，恭敬供養無疲厭。
又放光明名寂靜，此光能覺亂意者，令其遠離貪恚癡，心不動搖而覺悟。
又放光明名慧嚴，此光覺悟遇迷者，令其證諦解緣起，諸根智慧悉通達。
總有四十二光法門，如經廣說。 ^679a2

地持六度各九者，如九種大禪等。 ^679a22

九十日常行者，謂九十日夜身常合掌長行旋達，
心常念於阿彌陀佛無休息，口常稱名無休息等。
法門者，謂七日夜一心不亂法門也。 ^679a24

十戒名出大論者，一不缺，若論破初篇，如器缺壞無所復用。
二不破，破第二篇，如器破烈不全淨。
三不穿，破第三篇以下，如器穿漏不任受道。
四不雜，謂定共戒，定力持心欲心不起。
五隨道，隨順諦理能破見惑。
六無著，見真成聖，於思惟惑無所染著，第二果向以去得之。
七智所讚。八自在，謂菩薩化他為佛所讚，於世間中而得自在。
九隨定，謂隨首楞嚴定，不起滅定現諸威儀。
十具足，中道之戒無戒不備故名具足。
此十戒中前六屬藏通，中二屬別，後二屬圓。
若涅槃經中別圓菩薩五行中，戒聖行文自行化他不出此十，
故悉菩薩行。合前二忍者，合前文中苦行忍，
生忍為今生忍，第一義為今法忍也。 ^679a30

下半用忍意者，皆悉能忍即是用忍也，以求佛道即用忍意也。 ^679b8

方便正修者，此正修止觀中用為方便。 ^679b12

何論楞伽前後制者，他云：楞伽經後方制斷肉。
應知楞伽由帶方便大乘頓制，如何至法華會由見以肉而供於佛？ ^679b14

疏云：不可說而說者，真如之理雖不可說，有因緣故亦可得說。
又此三行般若有方等部中通於四教，
且如三藏中生滅之理雖不可說，有小乘因緣故為五比丘說，
不可觀等亦爾，餘三教准此，故云此語復通衍中諸教也。 ^679b20

疏云：不可觀者，真如之理，雖不可觀，稟教修行，還用般若而觀也。 ^679b30

雖復雙泯至而照者。
寂滅之理雖復亡泯，有化他因緣故可說，有自行因緣故可照。
照即觀也，故云而照。
又復應云觀亦不可得，以理無觀故。 ^679b34

五隨般若者，以般若入餘五也。 ^679b40

疏云：正是歷法者，對上不可說作觀，對上不可觀而觀，
法相無二，對上言語道斷也。 ^679b42

不可說而說等者，等取不可觀而觀等二行。 ^679b46

却將初後至中間者，只為不觀而觀是般若體，是故合於初後二行歸於般若。
所以第五重釋三行俱屬般若者，是文正意，不復重分第三行屬法華也。 ^679b48

正指第三行者，將第三行經以對般若法華，
二意雖云從人，今文專依般若以釋故也。
又兩意者，前意唯在第三行，第五意盡取三行，故云兩意也。 ^679c6

又諸經論者引此文者，明今光中但見六度不云十者，令知六之與十但是開合異耳。 ^679c12

六之與十離合者，如禪有願智開出泥滓，
波羅蜜有神力開出波羅，波羅蜜定守禪度，即是定度開二也。
般若有道種智開出漚和假知方便，又有一切種智開出闍那，
波羅蜜入中智、一切智守本，即是般若度中開二，即十度具足也。 ^679c16

謂財法者，此與彌勒論頌不同。
此中十度，一一皆約別教次第三諦以釋。
自行多在十住，利他多在十行，第一義多在向後，亦有地上化用等。 ^679c26

尸三中，云自性者，不殺、盜、婬性戒也。 ^679c32

受法者，即客戒，謂二百五十戒，以菩薩持一一戒皆具諸法故。 ^679c34

利生者，位在十行，即饒益有情戒也。 ^679c38

外惡者，生忍也。第一義者，位在向後也。 ^679c40

進三者，初心即發弘誓也。
進趣從十住已上，勸化從十行已去。 ^679c42

亂想不起者，位在七地已去，已得根本等禪故。
生功德者，從十行已去。 ^679c46

慧三者，照有在行，照無在住，照中在向後心。 ^680a2

願三者，自行從住已上，禪通等從行已去。 ^680a4

方便三者，住行向及初地已上俱得不捨等名。 ^680a6

智：三者、無相在住，一切種在行，種別而智故，變化在地上。 ^680a8

疏云正頌上他土者，應云正問上他土等。 ^680a12

方墳義立者，無有經中翻名方墳者，故知方墳之名義立也。 ^680a14

執扇扇佛者，據佛是二月十五日般涅槃，
未令用扇，應是彼土熱早。
波利樹者，經云：三十三天有波利質多，
其根入地深五由延，枝葉四布五十由延，葉熟則黃。
諸天見已心生歡喜，是葉不久必當墮落。
其葉既落復生歡喜，是枝不久必當變色。
枝既變色復生歡喜，是色不久必當生皰。
見已復喜，是皰不久必當生#CB00047;。
見已復喜，是#CB00047;不久必當開敷。
開敷之時，香氣周遍五十由延，光明遠照八十由延，諸天爾時夏三月中在下受樂。
我諸弟子亦復如是。
其葉黃者喻念欲捨家，葉落喻剃髮已，
色變喻白四羯磨，生皰喻發菩提心，#CB00047;喻十住菩薩見性，
開敷喻得阿耨菩提，香氣喻十方無量眾生受持禁戒，
光喻如來名號周遍，夏三月喻三三昧諸天，
受樂喻於諸佛在大涅槃常樂我淨〔云云〕。 ^680a18

疏云：正供養舍利等十字，應次上聖耳下。 ^680a46

不必最初者，意云不必光在於初名之為本，但是因光而見故光為本耳。 ^680a48

若論總別者，光瑞為總，餘五為別也。 ^680b4

正指釋迦者，此是釋迦放光照於他土，故須指釋迦也。 ^680b6

既殊凡諂者，申於彌勒，實見未曾有事。
不同凢諂，不實言實也。 ^680b10

事大意遠者，以瑞大故，則知表於開顯之深理，故云意遠也。 ^680b14

強轅者，狀也。爾雅云：似牛，色青而一角。 ^680b18

行深從支遁，買山者亦遁。
林山在剡川，號曰朱仰，以慕賢愚思齊，買山共止也。 ^680b20

雙問意在問於定後者，意明彌勒疑瑞，
由見如來入定，及以光中見佛涅槃，不見法華座席，是故發問。
正問此土他土者，如來定起為說何等？
是故文殊雙答。答於此土他土定後皆說法華，故云雙答。
此答此土他土問也。 ^680b24

惟忖下，當因緣者，闕約教觀心也。 ^680b34

非通序中至壽量者，非謂已有廣開壽量之文，但是有廣開壽量之義耳。 ^680b36

然論有八句者，慈恩引論釋。
論云：疑者斷疑故，即欲說大法破光疑，住外凡位令進修故。
已斷疑者，增長純熟彼智身故，即雨法雨。
先住內凡而無疑者，滋善萌芽令入聖位，欲增長善故。
〔初對〕論云：根熱為說二種密境界，謂聲聞、菩薩。
二密境界二句示現，即擊大法皷，不斷法皷、
不斷法皷，以遠聞故次第配之。
即明今者聞法性聲聞乘為權密境界，
顯今所說者菩薩為實密境界，名二密。
令根熟者捨權取實。
〔第二對〕二、論云：入密境界者，令進取上上清淨義故，即建大法幢。
建立菩提妙智極高顯故，猶如於幢。
由知權實有捨有取，行大乘行得菩提智，離障淨故。
論云：進取上上清淨義者，進取一切智觀見故，即燃大法炬。
既得真智建立菩提，照於真境證涅槃故，如炬照物。
〔第三對〕論云：取一切智現者，為一切智現，
為一切法建立聞名字章句義故，即吹大法螺。
既得真境，必須為眾生說教義論一切法，故一切法建立名字等。
如俗作樂，曲終滿位吹大螺吼。
今既得果，事事圓滿位，為他說法亦復如是。
故涅槃說吹貝知時。
論云：建立名字章句義者，令入不可說證智轉法輪故，即演大法義。
說於教者，令所應度入於證智，成轉法輪摧於煩惱。
〔第四對〕 ^680b40

兩對者，他云：經但五句，是則大法、大雨二名為破惡生善，
即第一對也；說法利生即吹螺、演義二句，
是第四對也；擊大皷即開權對中半句也。
是則不斷大法皷、建大法幢、燃大法炬三句，他云闕矣。 ^680c34

皷體相續者，令得法體相續，從序至正入於後位，
及以本門流通等，故云也。 ^680c42

法皷標幟者，此序為迹門開權標幟，踊出為本門顯遠標幟。 ^680c46

破暗者，表破無明及增道故。 ^681a2

一、經之骨目者，以惟忖等表於四位，即是真因分果，是今經之骨目。 ^681a4

義天為能表者，證四位理為所表也。 ^681a8

冥表必行者，只是表於修行，證法華三昧耳。 ^681a10

復為總別者，大法是總也。
以大法句冠下四句，所以大法雨、大法螺、
大法皷、大法義，故云皆是大法也。 ^681a12

並詑喻從法者，詑光喻從我今法也。 ^681a16

先以華瑞至竪總者。
此明雨華中瑞具於四華，故名為橫；而復對於十住，故復名別。 ^681a18

疏云：如天非大小等，即其橫相。 ^681a22

以示竪總者，雖將雨華別對十住，以一位中皆具四位，故名竪總也。 ^681a24

又有超次不同者，非但至今法華得入之人有作超次，自法華前得入之眾亦復如是。 ^681a28

是故略開者，只是未入行、向等，但入於住，名略開耳。 ^681a32

若顯若密者，顯即利根菩薩，密即鈍根菩薩及兩教二乘也。 ^681a34

具如玄文。利益妙說者，謂正中利益、流通中利益、觀心利益。
七益：一、二十五有果報益，亦名地上清涼益；
二、二十五有因華開敷益，亦名小草益；
三、真諦三昧折法中草益；四、俗諦三昧五通上草益；
五、真諦三昧體法小樹益；六、俗諦三昧六通大樹益；
七、中道王三昧一實事益。
又彼玄文明遠益中引第三經宿世因緣吾今當說，
即指三千塵點已前百千阿僧祇劫，從是已來為結緣法大乘之首。
彼佛八千劫說經，十六王子八萬四千劫覆講。
于時聽眾或可當坐已悟，或可中間化得，
或可近來化得，咸至寶所受法性身，名應生眷屬，內秘外現而作佛事。
于時聽眾若得相似利益隔生不忘，名字觀行隔生即忘等。 ^681a38

今得益者，具如彼明。
當文益中云：本是小乘無學益，今進破無明；
本是地上清涼益，或進入觀行相似分真；
本是人天因益，今進入相似分真等〔云云〕。 ^681b16

無作一緣者只是，但非十三難中一人耳。 ^681b22

佛性之名至義別者，謂涅槃經中明佛性之體唯一圓常，
四教人並知佛性，知佛性故而且各自取於諸位之果，所以名為須陀洹佛性等。 ^681b24

談教意者，欲令之言正語施權，意在顯實，
四十餘年方得開顯，故云咸得，即教意也。 ^681b30

意通初後者，此記約今經以釋，初謂五品之初，後謂餘有一生在。 ^681b34

〔十號〕。應身皆具十者，大經梵行品第三。
云何名如來？梵云多陀阿伽度。
舊但以乘如實道來成正覺一義以釋大論，
四義釋如來，謂如來、如去、如解、如說。
依三世佛，學十二部經，行六波羅蜜，修十一空，
而得成佛，故名如來。
去離生死，永免諸惡，即是如去。
如如而解，謂如理而解名如，如如而說解耳。
如說，謂如理而說名來，亦是說我所解名如，
解我所說名來，故名如來也。
云何名應供？梵云阿羅呵。
謂#CB01919;賊不生應供，
世間之法悉名怨家，佛應害故。
又佛為菩薩時，應當遠離無量煩惱，故名殺賊。
經云：夫四魔者，菩薩摩訶薩怨諸如來。
為菩薩時，能為智慧破壞四魔，是故名應，即是不生。
經云：又復應者，一切人天應種種華香、
瓔珞、幢幢、伎樂而供養之，是故名應，即應供也。
云何正遍知？梵云三藐三佛陀。
正者名不顛倒，遍知者於四顛倒無不通達。
又復正者名為苦行，遍知者知因苦行定有苦果。
又復正者名世間中，遍知者畢竟知修習中道得阿耨多羅三藐三菩提。
是故號佛為正遍知〔云云〕。
云何名行足？梵云毗侈遮羅那。
明者，名得無量善果；行，名脚足。
善果者，名阿耨多羅三藐三菩提；脚足者，名為戒慧。
乘戒慧足，得阿耨多羅三藐三菩提，故名為明行足也。
又明者，名呪。般若是大明呪，因呪得解，即解脫也。
又足者，明見佛性。
以是義故，名明行足。
云何善逝？梵名阿耨多羅，亦言修伽陀，亦言修伽度。
善者，名高；逝，名不高。
善男子！是名世間義。
高者，名為阿耨多羅三藐三菩提；不高者，
即如來心也，謂離出生死而不捨。
又復，善者，名好；逝者，名有。
善男子！是世間義。
好者，名佛性；有者，名大涅槃。
諸佛世尊成大涅槃，同名善逝。
云何世間解？梵名略伽備。
世間有三，謂五陰、眾生、國土。
然經中六：復次，即六世間：一、五陰，二、五欲，
三、國土，四、眾生，五、諸佛為世界，六、照世名世間。
經云：世間者，名為五陰；解者，名知。
諸佛世尊善知五陰，故名世間解。
又，世間者，名為五欲；解，名不著。
不著五欲，名世間解。
又，世間解，東方無量阿僧祇世界諸佛悉見、
悉解；南、西、北方、四維、上、下亦復如是。
是故，號佛為世間解。
又，世間者，一切凡夫；解者，知諸凡夫善惡、因果等。
餘如經廣說。云何無上士？
梵云富樓少。上士者，名之為斷；無所斷者，名無上士。
諸佛世尊無有煩惱，固無所斷，是故號佛為無上士。
又上士者，名為諍詔。
無上士者，無有諍詔，是故號佛為無上士。
乃至上者名新，士者名故。
諸佛世尊體大涅槃，無新無古，此任運理之體達也。
釋曰：過去諸佛已成名故，眾生是當成名新。
無新無故，即無已當也。
云何調御丈夫？梵云曇藐波羅提。
先釋丈天，次釋調御。
自既丈夫，復調丈夫。
善男子！如來者，實非丈夫，非不丈夫。
因調丈夫，因名如來為丈夫也。
善男子！一切男女若具四法，則名丈夫：
一、近善知識，二、能聽法，三、思惟義，四、如說修行。
具足四法，則名丈夫〔云云〕。
次釋調御者。如御馬者，凡有四種。
次即合云：如來亦爾，以四種法調伏眾生：
一、為說生令受佛語，如觸其毛，隨御者意；
二、說生老便受佛語，如觸毛皮，隨御者意；
三者、說生及老病便受佛語，如觸毛皮肉，
隨御者意；四者、說生及老病死便受佛語，
如觸毛皮肉骨，隨御者意。
善男子！御者調馬，無有決定。
如來世尊調伏眾生，必定不虗，是故號佛為調御丈夫。
云何天人師？梵云舍多提婆魔#CB00145;舍喃。
師有二種：一者、善教，二者、惡教。
諸佛、菩薩常以善法教諸眾生，謂身、口、意善。
諸佛、菩薩教化眾生，作如是言：善男子！
汝當遠離身不善業。
何以故？以身惡業是可遠離，得解脫故。
是故我以法教汝〔云云〕。
乃至口、意亦爾。是故號佛為無上師。
天者，名盡天上。盡長夜短，是故名天。
又天名無愁惱，常受快樂。
又天名燈明，能破黑暗而為大明。
又天名吉，以吉祥故。
又天名日，日有光明，因名日為天。
以是義故，名為天也。
人者，名為能多思義。
又人者，身、口柔軟。
又人者，名有憍慢。
又人者，能破憍慢，乃至得阿耨多羅三藐三菩提。
是故號佛為天人師。
云何名佛？梵云陀耶，亦云佛陀那。
此飜覺者，亦言覺悟。
前像覺者，同此義。
涅槃疏：善男子！譬如有人覺知有賊，賊無能為。
菩薩摩訶薩能覺一切無量煩惱，既了已，
令諸煩惱無所能為，是故名佛。
以是覺故，不生，不老，不病，不死，是故名佛。
云何世尊？梵云路迦那他，此稱世尊。
彼經云：梵婆伽婆。
龍樹、天親釋婆伽婆為四：一、能破煩惱，
二、有功德，三、巧分別，四、知名聲。
如經廣釋。當知婆伽婆有無量功德。
功德據內；世尊者，為世所尊，此即據外。
大經將婆伽婆以代世尊。 ^681b38

法身望應者，應知法身佛十號通於四教。
前二教乘如實道來成正覺，但是乘真諦為如實，餘九號准此。
後二教約中道實相不二而釋，應號即法號。
乃至第二說者，只觀法界即見應身十號，與法界等即名法身十號也。
何者？乘無二智來契正境，故名如來；以無二理遍入諸法，
名為應供；了不二智智體無偏，名正遍知；
知無二法互通法界，雖無來往遍入三世，
名明行足；無二之法性冥三德，名為善逝；
理遍一切具三世間，解此理故名世間解；
能解此理無惑不斷無復過上，名無上士；
解此理故能調難調調十法界，名為調御；
了法界法，名為丈夫；契此理故一切崇仰過於三教人天之上，
名天人師；覺此理故名之為佛；達此理故為三世間之所崇敬，
名為世尊；智契法身具法界號，故能垂示應身十號。
法應十號一體無二，是故涅槃經云：吾今此身即是法身也。 ^682c2

疏：又日、月、燈是三智者，不到而到，且順次第。
三、諦燈，真月、俗日，中有其義。
又云：傳燈化他，即道種智。
月喻一切智，日表一切種智。
且從屬對，體必互融。 ^682c34

涉師云：日破闇等者，應歷教責之，為破何暗等？ ^682c40

多為辨異者，如華嚴等經，但是當時被物，
未說施化之意，名為辨異耳。 ^682c42

亦乃己他皆入一味者，非專為顯法同五佛，
悉令眾生至一切智，故云入一味也。 ^682c46

不出異意者，諸經雖辨其異，不云此異皆為令眾生至一切種智矣。 ^683a2

疏云：其義深遠者，無邊故遠，無底故深。 ^683a6

疏云：若小乘者，應以漸中三藏三學為時節善，
真諦之理凡夫不測為義善，會理直說悅小乘心為語善，
不與凡夫共為獨一善，明界內半字之法名圓滿善，
無斷常瑕穢名調柔善，梵行即是眾生法緣之二慈名慈善。
通教類此。八音者，梵摩經云：如來八種音聲：
一、極好者，其聲清雅故；二、柔軟者，令人樂聞故；
三、和適者，大小得中故；四、尊慧者，三三無戰法故；
五、不女者，其聲雄朗故；六、不悞者，定無錯謬故；
七、深遠者，猶如雷電故；八、不竭者，可解。
梵摩經中二者易了聲，所有三三說，辨了易解，無不竭聲也。 ^683a8

疏云：無二邊瑕者，二乘及出假菩薩也。 ^683a30

疏云：頓教無緣慈者，梵行以無緣慈為本也。 ^683a32

疏云且依一途者，且依大乘七善耳。 ^683a34

最勝王經者，只金光明經耳。 ^683a36

此三如來至說者。
若初心如來取能說邊六根淨人，若有所說諸佛來聽故，故云善也。 ^683a38

彌勒問異者，今瑞異昔，故上文云今者世尊現神變相，
以何因緣而有此瑞等，即其異也。 ^683a42

主伴者，文殊、彌勒為伴，佛為主也。 ^683a46

密設一途者，皆為令眾生至一切種智，故云一途。 ^683a48

聞皆契轍等者，迹門開權顯實，本門開近顯遠也。 ^683b2

今直論正者，十二年中正為二乘菩薩，
在凡斷惑之日即成化主，故屬傍也。 ^683b4

驗舊消文者，通斥古人以不作答他土之問消文故。 ^683b8

疏云廣引曾見佛，總十一字。
若取文順，應移向，即顯實之說。
下即次也。 ^683b10

即表權實滿者，權即實故名權滿，實即權故名實滿。
此約十界而說，九界為權、佛界為實，約百界千如一一相即為二萬也。 ^683b14

二、賤性者：一、毗舍未見，飜應是平民稱農販賣之類。
二、首陀未見，翻應是底下容戴擔屍之類。 ^683b20

清淨易調時者，彌勒佛出時，婆羅門家生，釋迦剎利中生也。 ^683b24

疏云：更者，更曰經也。 ^683b28

此八子名作四對者：一、大智大悲雙；二、
了有了空雙；三、進善退惡雙；四、達偽知真雙。
慈恩釋。 ^683b30

疏云：表八正道者，一、正見，謂四諦分明也；
二、正思惟，謂見諦時思惟動發，為令增長入涅槃故；
三、正語，以無漏智除四邪命，接於口業，
住正語中；四、正業，以無漏智除身邪業，
住正業中；五、正命，以無漏智通除三業五種邪命，
住正命中；六、正精進，以無漏智相應，動而精進，
修涅槃道；七、正念，以無漏智相應，令增正道及助道法；
八、正定，以無漏慧相應入定，故名正定。
此八不依偏、邪，但名為正；通至涅槃，悉稱為道。
此約藏教明義。餘三教，如止觀道品中明〔云云〕。 ^683b34

諸皆不例者，意云：俱舍論但云輪王不出減劫，
亦不的判金銀等王，驗知論從權說，育王現是鐵輪王，
佛滅後百年方出，驗此不得一向依論。 ^683c6

疏云：一子至清淨者。
以智觀境，境發於智，智名為子，故云也。 ^683c12

疏云昔佛他土六瑞者，明月燈明佛時，
欲說法華，亦先說無量義已，即入定放光，
光照東方萬八千土等，如今釋迦不異也。 ^683c16

始說法華等者，從是時日月燈明從三昧起，
因妙光菩薩說大乘經已下，並是文殊答詞。 ^683c22

今昔俱歎弘通者，今即指提婆達多品，
此有菩薩名文殊師利，可與論說妙法等。 ^683c26

猶同文殊者，與而為言，今日藥王猶同往日燈明流通之文殊一義，
故云小也。猶闕二因不可類何。
不云妙光但云文殊者，今日文殊即往日妙光，將今名以名昔也。 ^683c30

疏時有菩薩下，明所因人同者，分經文應時有菩薩至因妙光菩薩，
方顯所因之相。疏中但至八百弟子耳。
師云：須知此意亦未可說。 ^683c38

故無量序者，此文不合在，此文殊疎，合在前說無量義經為序，
具其二意，今正定起法華同耳。 ^683c44

信六十小劫等者，一、今家正釋六十小劫經文，
定有要藉佛及加聽眾、忘時二種和合，
方見即長而短，諸家偏釋皆不會經。 ^683c48

忘時久耳者，釋謂如之言也。 ^684a6

玄匠真一之門者，此歎如來為玄理之匠，
證得真一之法為門，能通一切，即長而短，故名門也。 ^684a8

有人立四句者，圓鏡云：問：實是六十小劫，云何令如食頃耶？
答：長若定長，不可促之令短；短若定短，不可延之令長。
夫長短量以長短無定，所以能將長作短、以短為長。
何者？因短故長，長名短長；由長故短，短名長短。
非短非短、短長非長，而能長短非長，即六十是食頃；
非短，即食頃是六十。
於佛說法邊，能以短為長；於聽法邊，猶以長為短。
將知說之與聽，俱是解脫之力也。 ^684a12

涅槃進不者，說涅槃為進也。 ^684a28

帶實用權者，意云末代無權，實則不可，
是知權有立實之功，即是權之力也。 ^684a30

過常未常者，法華明過常，涅槃明未常。 ^684a34

色身常身者，涅槃云：吾今此身即是常身法身。
故知涅槃常身與法華壽量色身無二。 ^684a36

疏云：故不發迹者，此謂未說授聲聞之事迹，非本迹之迹也。 ^684a40

推功有歸者，歸佛也。 ^684a44

後分雖有者，彼後分經言：汝等比丘！
當觀念處。及云：但觀文殊威儀庠序〔云云〕。 ^684a46

楞伽乃密對菩薩者，如止觀記引佛語諸菩薩，
聲聞尚發菩提心，況汝菩薩而不發心，欲取小果等。 ^684b2

方等有記，小者多是方等陀羅尼。
經云：聲聞若能發菩提心，亦得授記。
但不能發，猶如敗種〔云云〕。 ^684b6

方驗有所歸者，只是方驗大師釋於法華，
超於諸教之表，故云也。 ^684b10

實行雖即曾聞者，意云：借使昔日稟於實教，何妨今日亦疑？ ^684b14

又實位補處等者，亦是圓實位人，示同於權耳。
又應知疏文一向從權，而釋記家則權實兩存矣。 ^684b18

顯向非疑者，向謂惟、忖、略、廣三答也。 ^684b22

唯說法適休者，此即與而復奪。
且與說無量義竟為已，據眾未散，復屬於今，古人如何？
六、但名已。 ^684b24

前昔同下注〔云云〕者，此指前釋令得三菩提，
文末云令佛當與昔同〔云云〕者是。 ^684b28

疏云：頌有四十五行，　上有惟忖、略、廣、判四答。
今不頌忖、略二答，但頌廣、判二章。
今初，三十一行頌廣曾見；次我見燈明下，
四行頌判、答。疏云：決定答是。
初廣曾見中，上長行有三，今不頌，中間引二萬佛，但頌初一佛及後一佛。
初二行頌初一佛，次三十九行頌後一佛，
三、同。今初，有二行頌初一佛。
上長行有三，今具頌：初我念二句頌時節；
有佛下，第二、二句頌佛名；世尊下，第三、一行頌說法。
次後一佛，如疏。 ^684b32

廣歎略歎者，方便品初一長行偈頌為略歎。
從爾時世尊告舍利弗三請下廣歎。 ^684c2

此土他土者，此土即釋迦，他土即四佛也。 ^684c6

前亦非無者，行非長行，非無供養，但文略耳。 ^684c8

一坐任運者，即三藏佛得自然也。
通教九地已上，一念相應方得自然，故云不加功力也。
若別圓地住已上，久已證真分得自然，亦名本得也。 ^684c10

二處妙覺者，別圓極果也。 ^684c16

應具辨等者，以小例大，無學前三果既未究竟，
可例地住分真之道，並名任運。 ^684c18

家家者，欲惑九品潤於七生，上上一品潤二生，
上中、上下、中上各潤一生，中中、中下共潤一生，下之三品共潤一生。
故俱舍頌云：斷欲三四品，三二生家家。
若一來約於三果，向說斷七八品，餘一品在，但牽一來。
人間九品盡，即證第三果，便生上界，不得來此也。 ^684c22

理數然者，既有俱下必有俱高等。
何者？初住為二住已上化，名本下迹高；
妙覺為等覺已下化，名本高迹下。
初住為初住化，名本迹俱下；妙覺為妙覺化，名本迹俱高。
聖化方法通四句果，為果化妙覺常儀，故云理數。
初住已上證一分法身，並名為本也。 ^684c34

約法須之者，須是華嚴獨菩薩人頓部七善也。 ^684c44

然亦不以比丘為菩薩者，諸經多爾。
以今經中既云或有諸比丘故，將此一行用對緣覺，進退兩屬亦應無妨。 ^684c46

疏云一行半退頌者，長行經彌勒當知乃至所因緣，
總二行半經上諸佛二序文，但為一點耳。 ^685a4

涅槃追分別諸經者，彼經將不生不生追泯前諸經，
生生等三句追分別前經，如玄文釋。 ^685a8

疏云：悲泣如涅槃者，彼經云：爾時純陀聞佛語已，
舉聲號泣，悲咽而言：苦哉！
苦哉！世間虗空。復白大眾：我等今者一切當共五體投地，同聲勸佛莫入涅槃。
亦是悲法之文。 ^685a12

經云於無漏實相者，無漏語通實唯此。 ^685a20

疏云：身滅智亡者，以身滅故，智無所依，名為亡也。 ^685a22

經云最後天中天者，然天有多種：輪王即是飛行，
皇帝是人中天，三界諸天名為生天，須陀洹已上名為淨天，
地住已上亦名諸天。
佛乃降四魔，永破無明，見佛三菩提已，
圓滿法身、常身、金剛之身，究竟圓滿，住大涅槃，
出過諸天之上，名為究竟淨天。
故云最後天中天也。 ^685a24

經云佛當雨法雨者，法雨既通雨於四位，
因果必亘於始終，故云斷疑宗之問也。 ^685a36

疏云即得之於懷者，謂疑情頓遣，神解豁然，
知佛定起，必聞妙法，故云也。 ^685a40

疏云善於問答者，前之伏難，文殊善問，
彌勒善答；此中則彌勒善問，文殊善答。 ^685a44

具二莊嚴者，如前引大經釋。
other:: 
# 釋方便品第二
釋方便品 ^685a48

方便梵云軀和狗舍羅，軀和稱為方便，
舍羅名為勝智，謂方便勝智也。
將釋此文略為二意：一者初文三釋，文別而義通，方便義通今昔故。
二者從料簡下諸文，名通而體別，故弘教者皆從佛意以歎方便品故。
於中先以寺門及殿為喻，今三釋可解。
初番釋三權如門、圓如殿，各不相通故。
次番釋知用門通至於殿，知門是能通，
不云即是於所，故成捨能取所。
又但能不即所，只緣所詮之圓亦帶能詮方便，故今須開。
第三番釋達門外即殿，何但門耶？
故云點內衣裏無價之珠無二無別等。
又以王及宰相百姓為喻，若得此意其文可消。 ^685b4

正法華題稱者，名權即實，故名善權，與今不別。 ^685b26

後二、從意義者，謂第三釋。
意義在於三權及能通，全是於所，所外無餘，
指此外之權為今方便品，故云祕妙。
問：意義何別？答：意局而義通，如第二釋。
意在三權，能通於實，名為方便，即其義也。
秘妙准知。 ^685b28

但有能通非能通者，能為第二釋，非能即初釋，三不為一作能通故。 ^685b36

即不即者，前二釋不即，第三釋即能是所故。 ^685b40

法術者，今文亦爾。
如來即是能用大術之人也。 ^685b42

法家之則者，用權用圓，各稱機適宜，故云則也。
又矩是#CB15148;方之具，規是#CB15148;圓之具。
老子云：工匠有矩規之制，權法有權機之能。
故云也。 ^685b44

置却圓中方法者，只是但借第三秘妙之名，不自同此圓中方法之語耳。 ^685c2

況所離不同者，猶能離智異故，所離之惑不同。
雖能所有殊，所出三界不別，以三教皆先離三界故。 ^685c6

第二、釋能通門者，更舉寺門及寺中三寶為喻。
從門入者，久滯於門以未入實，由謂能通不名為所，是故爾前不能融即。 ^685c10

疏云：方便權略者，權即權謀，蹔用還廢；
略即謀略，謀而方當也。 ^685c16

教行人理悉為能詮者，以三教傳，傳為謀詮，
是則真理為中理之能，通教行人准此。 ^685c20

不了元是所通者，只是不了一色一香等，無非中道耳。 ^685c24

今開其偏門者，開偏則圓，開門即所故也。 ^685c28

達即是開者，誰達低頭舉手等，達小乘真諦，
達次第真俗等，即是實相，故云開也。 ^685c30

尚無偏門之名者，昔日所稟自謂真實，
爾前未斥方便，是故不開其名。 ^685c34

與果智一者，衣珠謂聞法了因，頂珠即如來本有，
開竟無二、實外無他，故云一也。
又珠在衣內如權覆實，默示衣內之珠即王，
頂珠如開權顯實，是故作人如權覆實，
即是真子名為顯實，故云可知。 ^685c38

疏云：唯我知是相等者。
開權顯實，唯佛能知，事非輕易，故且抑之，令生欽渴。
偈云：止止不須說。 ^685c46

先結名體者，名同是名，其義是體也。 ^686a2

若同若異者，體外體內但名方便也。 ^686a4

其如理何者，謂其如道理何。
以法華出諸教之上，還只作進趣而釋，與小乘何別？ ^686a6

其如文何者？今經如來定起稱歎方便甚深無量已今當說，
及藥王中十種歎教，皆云此法華經最為第一，即其文也。 ^686a10

其如行何者，意云：其如本師觀行親證何？ ^686a16

若以昔歎今者，謂若將昔方便名歎今方便，
則成昔無方便之法，故云又失也。
應更難云：若以昔歎今，何不還以昔自歎今〔云云〕。
則使下二句合上二句，體內合上毀今，體外合上又失於昔。 ^686a18

祕堪入妙者，只是堪為妙門耳。 ^686a26

他文或以此為三句者，如玄文及淨名經中具有三句，
如弟子品即相破句〔云云〕。 ^686a28

句法常定者，雖開四六不同，而三對句法常定故也。 ^686a32

相破中文相別者，由大小相違，所以義分二句。
相修之文為一句者，由大小相順故。
相即為一句者，大小體合故。 ^686a34

二蘇三教者，二蘇中三教也。 ^686a40

其體常定者，意云：名雖互執，其體本還是如來同體方便，故云也。 ^686a42

正本名即者，善權之名從實而立，故云名即。
方便之名名由濫昔，名雖濫昔其體本即，
立名雖即不同，其未曾有二，故云三權即一權等也。 ^686a46

尚非術門三悉方便者，只非三悉耳。
以三悉俱屬第一義方便，故云非也。 ^686b4

疏云涅槃金剛等者，瓔珞經云：等覺性中有一人名金剛慧幢菩薩，
住頂寂定，以大願力住壽百劫，修千三昧已，入金剛三昧。
是如此師，唯取極果。
釋大經常義。 ^686b8

接論理量者，如理照實，如量照權，理量不二，雙亡雙照等之。 ^686b16

疏云乃至半滿四宗者，半滿即菩提流支所立鹿苑三藏，
為半字教；十二年後，般若去訖，至涅槃，明滿字教。
四宗即佛#CB00501;三藏，
學士光綩所立：一、因緣宗，即指阿毗曇六因、
四緣；二、假名宗，指成論三假；三、誑相不真宗，
指大品三論；四、常宗，指涅槃、華嚴。
又立五宗，加華嚴法界宗；又立六宗，加法華為真宗。
如此等宗，咸屬於昔，寧得判今同體方便？
故云不攻而敗。進否者，進施之名進，不用名否，謂行藏得宜也。 ^686b20

何以歸心者，歸心於大師也。 ^686b38

光其後者，命成師資之美也。 ^686b40

而迷凡夫未有權名者，用二乘實破凡夫，
凡夫被破方有權名，未破則無加，得以凡夫為權，故不可也。 ^686b42

般若之中，中道非一者，他亦不知般若之中，
有別接通、圓接別等。 ^686b46

內靜雙非者，他云：淨名經中觀空等為內靜，毛孔細海流等為外用也。 ^686c2

二教共有者，他亦不知別圓二教俱有遮照故也。 ^686c6

次更以此雙非等者，內靜為雙非，外用為雙照也。 ^686c8

小菩薩者，古人以三祇為小菩薩也，近代云地前名小菩薩也。 ^686c10

結非示過者，梯橙於今須開，古人何以却用，故成過也。 ^686c14

一、一用時中橫論權實者，乳二、生四、熟三，唯三藏中五人等於諸天以之為橫耳。
圓為體，三為用，即是教。
教皆有體用，多即方等、般若，少即鹿苑、
華嚴，隨部對之，亦應見耳。 ^686c18

疏云：又初引生信等者，只如人天亦須生信，
乃至果等，何能釋於法華方便？ ^686c26

一一時中橫竪間雜者，五味為竪，部內其教多小為橫，越次相接名之為間。
又味味中部內皆具祕密不定，名之為雜。
又密入名橫，顯入名竪，或橫或堅故云間雜。 ^686c30

汝乃廢之者，只展轉相破，即當廢矣。 ^686c38

又云為對破者，他意云：由前實破於權故，今權實俱為方便。 ^686c40

迷情者，只是情謂而已。 ^686c44

身之四句者：一、以短為方便，長為真實；
二、以長短並是方便，非長非短為真實；
三、長短為二，非長非短為不二，二與不二並是方便，
非二非不二乃名真實；四、二與不二，非二非不二，
猶是四句，皆名方便。
如來之身，四句都亡，是非斯遣，方是真實。
生法師云：昔晦迹三乘，群徒謂是，今欲顯乎一實，
而以真正以非明，是故標方便以目品。 ^686c46

身沾妙化者，意云嘉祥已沾大師之化，
天台之義早已灌神，伏膺之前著文，是故今須委破也。 ^687a12

其亦以醍醐者，意云大師雖立三味為枝條，
仍復簡其大少，又不云法華為歸本法論，此則是他分非自立。 ^687a16

若其然者，則成法華，却歸華嚴之本，故不可也。 ^687a22

後接歸本者，謂法華也。 ^687a24

二、言相乖者，華嚴本即成末，法華末却成本故。 ^687a26

枝本不立者，以本不立，枝無從生，則成法華，亦無可接。 ^687a28

接歸方一者，一即法華也。 ^687a32

一為根本者，若法華為根本，則華嚴二名為枝條。 ^687a34

入法華本圓者，開華藏別入法華一圓，開華藏實入法華遠本。
若爾下，判也。 ^687a36

會本歸本者，會華嚴本歸法華本。
何者？華嚴中圓既同方等般若，此既被會華嚴，豈不然耶？ ^687a40

會枝歸枝者，此即能破也，即縱破也。
何者？即立華嚴為本，則成法華是枝。
今華嚴本既同方等、般若成枝，復許法華名為接末。
法華名為接末，法華既接方等、般若之枝，
華嚴之枝豈不被接大 ^687a44

本師所師者，涅槃五味判教，元是本師所師之法。
既歸心於師，先章須改也。
嘉祥者，寺名，在會稽。
王義之捨宅所置，名吉藏。
胡鄉所生，世稱學海。
心包難伏之慧，口寫如流之辨。
著述章疏，領徒盛化。
大師初至陳都，有沙彌法盛造席數關，法師無對。
法盛時年十七，身小聲大。
法師嘲曰：伱那不摧聲補體？
法盛應聲對曰：法師何不削鼻項眸？
吉藏良久，咽更調曰：汝好好問闍梨，好好為汝答。
法盛曰：野干和上著在經文，胡作闍梨出何典據？
吉藏位謂曰：尺水計無文波。
法盛曰：餘水雖不能沾於鯨鷁，亦足淹於蟻蜂。
吉藏又問：誰為汝師？
汝誰弟子？法盛曰：宿王種覺天人眾中廣說法華，
是我等師，我是弟子。
講散，乃捨山水，納一領，用奉大師。
遂即伏膺，請講法華。
身為肉隥，用登高座。
後因借章安義記，乃彌達淺深。
體解口鉗，身踊心醉。
廢講散眾，投足天台。
飡稟法華，誓願弘演。
頂戴永永，豈生異徹？
舊章乃有流行者，並是其時收不盡者〔云云〕。 ^687b4

疏云名大巧方便者，論自釋云：依此法門成大菩提已，
為眾生說天、人、聲聞、辟支佛等者，善法云善巧。
移二乘小門令入大乘者，此屬方等，則是對菩薩說，
云：二乘尚入於大乘方便，菩薩何為不入耶？ ^687b38

有言不出千如百界者，亦云有言不出五時八教也。
又應知說權等四句皆言教，故得四句皆以釋於方便品矣。 ^687b46

且以入證對說為實者，以一一文中皆先舉說，
如初文云如來巧說等，不取說邊，但取入證為第二句耳。
故知四句一一皆兼於說，但得為今方便品也。
又用此四句通貫下十雙，使下十文無非三諦三智故也。 ^687c4

尚互接互破者，一權一切權等互接也。
如實云何所不破，即互破也，以接外無法故。
餘三句亦爾。 ^687c14

況復餘法者，縱立四句外有法，亦為此四接破也。 ^687c18

如此方成今經破立者，廢權故是今經破，
開權等是今經立，故云一權一切權等。 ^687c20

諸權諸實者，只是不識今家四句及以十雙權實耳。 ^687c24

互推迷實者，如前諸師附傍五時，及約諦智以明二慧等，但是互相推耳。
而復自迷其所立之實，不知為屬何教方便矣。 ^687c26

不思聖化者，謂不思實即權，不思權即實等，而各自保一支一流而已。 ^687c32

佛說之權尚須入實者，一為眾生入實故說，
二文字即解脫，故解脫即實也。 ^687c36

法遍者，以三智三諦遍接偏圓法故，由機受成法故云也。 ^687c40

理遍者，一理接一切理也。 ^687c44

事遍者，謂化儀神通等事。
故經云：諸佛為一大事因緣故，出現於世。
即事遍也。 ^687c46

由內三德等者，謂三德為所依，以三德只是三諦耳，三諦滿故名為三身。 ^688a2

外用橫竪等者，華嚴、方等、般若，二教、四教、
三教、八教，八教四門，四門四悉等橫也。
鹿苑則以顯密相對為橫，經歷五味過現當入為竪，秘密可知。 ^688a6

為成今經至意者。
今經用不思議境、三智、三德、三身，遍開諸法而為破立也。 ^688a12

以對昔至四句者，今立四句具其二意：
一、為破昔四句須立此四；二、今經方便具四句故，故須立之自證。 ^688a16

以對自證實智說之者，自證之實為實，
稱實而說，被機為權，即是今經方便品也。 ^688a22

尚非通方者，以四句各在體，不相收，故非通方也。 ^688a26

隨立者，隨立一句，即立諸句也。 ^688a28

隨接者，一句接諸句也。 ^688a30

隨破者，一破一切破也。
既立皆破，則能所俱亡。 ^688a32

隨亡取捨者，立接二句為取，破亡二句為捨也。 ^688a34

昇出暗滯者，文中合字釋，若更分字釋者，
昇出滯故高，昇出暗故明也。 ^688a36

若作懸字可知者，只於一句懸照觀察，
無非法性遍具諸法，故云可知。 ^688a40

開施者，開謂法華，施謂施權，出謂方等出四，
般若出三，華嚴出二，鹿苑為沒，行為盈，
藏為縮，只是用之則行，捨之則藏，通機稱會，以赴物宜耳。 ^688a44

若行、解兼論者，行即自行，解即他，故云合說也。 ^688b2

以法性至法者。以法性體遍故不違諸法，
在逆在順而無增減，故云一權一切權等。 ^688b4

不受諸法者，以法性如虗空故，遍一切處無彼此故，
無能染汙，故云一實一切實等。 ^688b8

不住諸法者，以法性體無住故。 ^688b12

不入諸法者，謂無能入無所入，又謂法不屬諸法，
故淨名云遍入諸方不入諸方，即其意也。
一一名字下，攬前諸句以成觀心，一一名字不出心法，
心即能觀能緣心，法即所觀所緣之法，
於念念中成句成偈，偈即是教，依教立行，
行名為因，因成獲果等。 ^688b14

其義可成者，如上自在可成，今經四句以釋方便品也。 ^688b24

若本若末者，事理為本，乃至悉檀為末也。 ^688b28

各有所歸者，實即權故歸權句，權即實故歸第二實句。 ^688b30

相即之兩亦者，只是亦權亦實一句。
體能相即，復能接三，方名方便。 ^688b34

接三之兩亦者，只第三句是能接餘三句之兩亦耳。 ^688b38

方便之理者雙非，只是第三句理矣。 ^688b40

理收三句者，理具諸法，即收初句理；體一真實，
即收第二句；理體雙照，收第三句理；理體雙亡，即收第四句理也。 ^688b42

還以此旨而為觀境者，還以說默為境。 ^688b48

單、淺、#CB17867;、獨者，與而為言。
於今三釋，但得方法一釋而已。
淺者，但在權教，不至法華故。
#CB17867;者，於四門中，或得一門而已。
獨者，或得一教耳。 ^688c2

三說所無者，若法華同於諸味已今當說，其言徒施故云何在？ ^688c8

不同光宅者，上序中光宅以惟忖五句，初後二句通於本門是。 ^688c12

復以三種釋品者，且如事、理。
事屬三權，理屬真實，即成方法釋也。
三權為能通，真實為所通，即成第二釋。
三權即真實，則成第三釋。
餘九雙皆爾。 ^688c16

故論云至因果相者。
明今經五佛開權，皆云種種因緣譬喻，
皆至一切種智故，即其相也。 ^688c22

因義淺狹者，但成三教因耳。 ^688c26

果用麤近者，三教之用為麤，中間今日迹用為近，今經本門果用為妙為遠。 ^688c28

以教為因者，慈恩釋方便品初云：諸佛智慧等兩句為果門，
其智慧門等兩句為因門，即屬教名之為因，即云二深。
先唱云： ^688c32

不同他三四者，光宅云：昔三為權，今經四一為實。
不知今經權實具足，是故破之。 ^688c38

疏云：從無住本者，如文殊問淨名云：善、不善孰為本？
答曰：身為本。又問：身孰為本？
答曰：欲貪為本。又問：欲貪孰為本？
答曰：顛倒想為本。
又問：顛倒相孰為本？
答曰：無住為本。又問：無住孰為本？
答曰：無住即無本，從無住本立一切法。
故今釋云：無住者，理也。
理無所是，不可言其有住；有本無所是，故云能遍諸法。
故云一切法也。 ^688c42

疏云：體用故有漸頓者，體是能生，用是所生之事。
有於勝事，方施漸頓之化身。 ^689a8

及以能所者，後五是化他能所也。 ^689a12

皆窮至要者，以一一雙皆窮今經實相以為至要也。 ^689a14

因緣只是往昔方便者，於大通佛所十六之子繫珠之方便，
今日但是示以衣珠之方便耳。 ^689a16

一代教門至便識者。
以一代教門，意在顯真如之理，故云便識。 ^689a20

共成一法者，自他因果共顯實相一法故。 ^689a24

投足有地者，修行有地故。 ^689a26

疏云：起淨不淨者，未入不退位，或昇或沉故。 ^689a28

疏云：心、意、識等者，等取餘塵及以界、入也。 ^689a30

集起名心者，謂第八識，集諸種子，起現行故。
思量名意，謂第七識，恒審思量故。
了別〔下列反〕名識，謂前六識，於六別境，
無麤動間斷，了別轉故。
故入楞伽經云：藏識說名心，思量性名意，
能了諸境相，是說名為識。
准瑜伽論，各為通別二釋。
論云：集起以解心，第八識獨名心；緣慮以解心，
八識總名心；緣慮以解心，八識總名；思量以解意，第七獨名意等。
無問以解意，八識總名意；了別〔音同上〕
以解識，前六觸名識；了別〔變列反〕以解識，
八識總名識，各能了別所緣境故。
若小乘，但於第六識上，起事名心，思量名意，
了別名識，俱屬第六。 ^689a32

彼教為迷者，彼教為迷，真如之人分別識生死，却其覆方現其理耳。 ^689b6

知之者寡者，前三教初發心，並不即觀常住之理，
別人初心雖知，未即觀故，所以俱屬寡知之人。 ^689b10

雖緣淨者，更屬當上大小二乘，俱屬於事。
何者？小乘六識全屬有漏，大乘八識雖緣第八識中淨分，亦屬於事。
以彼教中不可說此淨即是性德涅槃。 ^689b14

權實之名非一處得者，權實遍於十雙，故云也。 ^689b20

詮行教小別者，由行真似不同，令教亦真似不等，故云小別。
教雖詮於真似不等，真似之教常定，故云自分。 ^689b22

何所證耶者，只由如來內證方便，故能隨機曲巧，
順行設教，以利於人。
若不自證，無以化他。 ^689b28

尚自違理者，何況藏通耶？ ^689b32

遍通一切者，始從事理，終至悉檀通故。 ^689b34

且約法示相者，且借瓔珞別教地前二觀對於地上，以示今經住前住上顯實相妙因果也。 ^689b36

此果至之用者。文中以體用合舉，故云住。
出理而言之，只此分果即有百界之用，
良由入住菩薩能於一界之身復現十界，故成百也。 ^689b40

疏云用即立一切者，五時、八教不同也。 ^689b46

疏云非地無以生者，言略，應云非地無以生芽，非芽無以顯地。 ^689b48

自他俱有漸頓者，自行用圓教為頓，用七方便為漸。
化他雖用自行法，約五味明圓為頓，三教人天為漸。 ^689c4

義兼權實者，只是文中作漸頓、權實二釋，故云兼也。 ^689c10

又利他權實者，圓佛界為實，九法界為權，
權有入妙之功，故漸為方便。 ^689c12

不廢小故者，以不廢故，名為不合。 ^689c16

疏云常益道長者，然一實之位難行，雖一生可階，
其位長遠復難契，當如諸聲聞大通，佛所以結大緣，
爾後流轉，今方入實，故云也。 ^689c18

今半通後者，始從鹿苑，方等、般若俱屬於半，
以對法華獨滿，故云後也。 ^689c24

疏云：亘一切法者，教為能詮，法為所詮，故云同也。 ^689c28

疏云三悉是世間者，前教俱屬三悉所接故。 ^689c30

未足辨今者，只將二乘之如，未能得顯今經之理，故云也。 ^689c32

真俗二理者，此即不思議二諦也。 ^689c36

若無性者者，若無三乘性者，為說人天法也。 ^689c38

以有今昔因緣者，昔日四味八教之因緣，今經則以實開顯之因緣也。 ^689c40

見六道用者，四眼所見也。 ^689c44

疏云種種欲者，引文略。
經云：種種性、種種欲，此證世界；種種行，
雙證為人、對治；二、悉行，能生善，又能生善，
又能破惡；種種憶相分別，證第一義。
所發似解，未為入真，猶屬念想之觀。 ^689c46

所知所詮者，所知即知，所詮即教下之理，
此二對教俱屬所詮，故云悉名為理也。 ^690a6

故難解字更分屬下者，前文所牒難解之言，
俱是歎門深妙，所以更分此文屬今縛脫雙矣。 ^690a10

次所以下釋上者，經中從所以者何下釋上難解難入。 ^690a14

引證教行者，是彼釋上文耳。 ^690a18

正取成字者，既云佛佛，即知此果必酬於因故也。 ^690a20

若將此文對下者，對下結權實文，俱屬體內權實也。 ^690a22

與論小別者，本論對此十雙有小別，故論中闕二雙，
復長有五甚深，故云小別也。 ^690a24

疏云：無上甚深者，謂證大菩提。
論中轉釋甚深者，謂大菩提故。
大菩提者，如來所證阿耨三菩提故。
又甚深者，一切聲聞、辟支佛所不能知故。
疏中#CB04564;無上兩字，
則是論中將大菩提通釋五甚深耳，不須云用大字釋無上矣。 ^690a28

上句證理者，諸佛智慧句也；下句者，其智慧門句也。
今理通因者，今疏釋理通因故。 ^690a38

門是教智者，教即是門，智則屬果，此即教為果智門。 ^690a42

此正是解脫意者，此舉聲聞不知而顯於知，知即今經解脫也。 ^690a44

今合論三，共為體用者，無上甚深，入甚深證體，快妙事證用。 ^690a48

一者、初住成就者，論云：如經如來成就種種方便故，從兜率天退乃至示現入涅槃故。
二者、教化成就者，如經種種知見者，示現染淨諸因故。
餘與論不同者，即餘功德也。
論云：三者、巧德畢竟成就，如經種種念觀故。
種種念觀者，以設彼法成就因緣，如是法相應故。
四者、說成就，如經種種言詞者，以四無礙依何等名字章句
〔云云〕。 ^690b4

故二成行者，上文親近及精進二行也。 ^690b18

法身妙境者，如來位居極果，極果位之中，妙境事理具足也。 ^690b20

法無增減者，只此十法，施亦不增，會亦不減耳。 ^690b24

先通後別者，從別結者下，別釋也。
束通釋成別耳。 ^690b26

即自十他十者。問：只應以前五為自行，
後五為化他，何以自他各具十耶？
答：由自行滿，有後五用故。
屬於自行亦爾。 ^690b28

表不定故者，由來多小不同故。 ^690b34

故自他一或無本數者，此明自他合句無有別體。
何者？只是以自十共於他十，合為第三一雙，
則此一雙更無別法，全是單自單他之法耳。 ^690b36

或百六十者，一教皆三十雙權實。
言一教三十者，一准涅槃經，二依道理經。
既云離本位自他共為一雙道理，則他中#CB04564;實、
自中#CB04564;權，用此權實以為一雙，
由法體定故，是則自他合成二十雙權實矣。
兼單自單他成四十，約於四教成百六十。 ^690b42

恐一教內者，意云束十法為四。
二四者，以法體克定別故，不復同前自十他十，
自他合十恐同彼故，故以分於四。
二四別對於三句，良由此也。
相對為句。 ^690c4

一切不成者，此取廣釋方便品初立四句，與今立四句以辨同異。
何者？前立四句，四句互接，故云一權一切權等。
今之四句，權自是權，實自是實等，互不相收，如何亦云一切法耶？
若其然者，一切不成。
答意者，若未開顯，則一切不成，容可未得為今品目；
若開顯意，與前不殊，故得借前一切之言，成今四句矣。 ^690c10

四句並通諸教者，如三藏中自十為實、
他十為權，權實雙取即兩亦雙非，即當教理通別亦爾。 ^690c24

初入實本意者，明如來自行入實本意，
故說自證以化眾生令他入實，則是佛之本意也。 ^690c28

自證望說者，意云以有說故得權實名，說即權也。 ^690c32

醍醐置之者，法華即權而實，實外無餘，故云置也。 ^690c34

疏云：圓因即是自行者，通於五品、六根，
別則唯在初住，名圓因。 ^690c36

圓及所入者，前教為所待之分，麤圓及所待之妙，
雖圓及所入名為真實，望今法華是兼帶，
故第三釋方名秘妙，即由此也。 ^690c40

開之與判者，若至第三，開之與判同在其中，以法華具二妙故。 ^690c46

疏云前既通別等者，此先與前結權實釋品辨異也。
通即牒前通釋，別則牒前別釋，結束即牒上別釋。
對上可見。 ^691a2

明前是教別等者，此與通中通辨異也。
前從若通以十種下，及若當分下，俱名教別，以四教不同故。 ^691a8

法有總別者，通釋法總不分十為四，教當分下法別分十為四，
二四別故，故云法有總別也。 ^691a12

今是教總者，通束四教成隨情等三故。 ^691a16

而法別者，四教各各三十，法不同故。 ^691a18

此又三重者，初重中闕圓三十種為隨自也。
第二重中既以藏通為他，應以別教三十為自他，
文中亦闕，故記云由他不定等，即其事也。 ^691a20

仍是別相自他者，准諸文只應三教為他、
圓教為自、相對為自他，如今第三重耳，
即是通途三相，故前二重自他。 ^691a26

進退不定者，由屬別相矣。 ^691a32

不無麤妙者，前二釋圓及所入為妙，三權為麤；
第三秘妙，一切俱妙也。 ^691a34

又辨生法不同者，法身菩薩道理自知，
二乘之人本是我子，所以不須云未曾向法身菩薩說也。 ^691a38

疏云並酪明蘇者，以鹿苑三乘人至方等時冥得通益，
而二乘不知，及新得小果者由自保證，故云並也。
明蘇者，菩薩從鹿苑來顯露成通，二乘密得生蘇之益，故云明蘇也。 ^691a42

疏云：狹生而熟者，從方等入般若為熟，新得通益者名狹生。 ^691b2

疏云：取與者，自行為取，化他為與，出內亦爾。 ^691b6

疏云付以家業等者，先所知即家業也，授記作佛即定天性也。 ^691b8

通論教等者，取時法人也。 ^691b12

教、行、理三。前或以會者，始自色心，終乎種智，融通之教。
已說行者，始自色心，終智乎種，一一法上皆修十八空觀，及以性相二空融通自在。
會理者，已說大理小理融通遍入，其體無二，俱二乘人。
爾前自執，謂己無分，故云但不會入矣。 ^691b14

節節無不具有四句者，如云：中間自有本迹、
俱本、本迹、俱迹，中間本迹各有本迹，俱不思議一也。
則成中間節節皆具四句。 ^691b24

應云本迹俱本者，此約本迹通途相望為四句也。
最初實證為本，從體起用第一番施化為迹，故云俱本也。
從第二番已後訖至今日復有本迹，施化俱為迹也。
本時自有本迹，迹中有本迹為第三句，俱不思議為第四句。
又復應知中間今日既開迹已，所以四句迹中之本皆指最初之本，
更無二本之別，故云各有本迹也。 ^691b30

即初兩句是者，如前則本中四句皆本句，迹中四句皆迹句也。
皆本者，本時狹少之化迹為妙；皆迹者，
化緣多廣亦為麤，以近成故也。
故云具如玄文。 ^691b44

疏云：若從引入圓因自行者，只是師弟皆用化他權、自行實二門引眾生入實。 ^691c2

說後四至密者，彼解云：十波羅蜜中，前五波羅蜜因時加行智，
第六般若波羅蜜為根本智，以能觀用智斷惑證真故。
後四波羅蜜依體起用，名後得智。
又若只明六波羅蜜根本、後得，俱在第六般若波羅蜜中。 ^691c6

我今以根本者，他人云我也。 ^691c16

若取所依者，權依於實故。 ^691c18

況唯說四者，說則俱說，但說結四，故曰無體也。 ^691c20

疏云：若不厝者，置也。 ^691c22

五瑞等時者，除說法也。
若除入定但有四瑞，以從定起即說法故。 ^691c24

經云：從三昧安詳而起者。
生公云：聖人說軌，順感而起，實地而發言，
言必真常，故受者之心自然篤矣。
此釋能彰於四悉所表之相。 ^691c28

或為發起生滅者，身子四果已前俱是發起四行，四果已後方能起法輪故著。
或言： ^691c34

本論者，法華論也。 ^691c38

所作事故者，四智中之一智也。
今為開顯授以佛說，方名已辦耳。 ^691c40

三、令無怯弱者，聲聞之人新入佛境，若不先，恐生怯弱故。 ^691c44

五、令不起者，不起聲聞心，即入佛知見也。 ^691c48

謂廢會者，破三顯一，正破三情而顯一智。
昔若初讚佛乘，眾生沒在苦，不能信是法等，
諸佛法久後等，廢三顯一。
此正廢教，雖破其情，若不廢教，樹想還生，
執教生惑，引經正直捨方便等。
十方佛土中，唯有一乘法，無二亦無三，開三顯一。
正就於理，傍得約教。
約教者，昔教明三人入真，今教明三人得佛也。
約理者，只是二乘真空自有實相，昔方便不深不能妙見，
今開此空即是實相，故言決了聲聞法等，
開方便門等，會三顯一。
正就於行，汝等所行等，低頭舉手等，漸漸修學等，住一顯一。
就佛本意，本以實智化物，佛平等說，如一味雨，
佛自住大乘等，雖說種種道等，住三顯一。
就佛權智方便化物，尋念過去佛所行方便力，
乃至為五比丘說，更以異方便等，住非三非一顯一。
或約理，或約事。約理者，是法住法位，乃至佛種從緣起無性，
即非三非一。從緣起，即三緣顯一，令會非三非一。
約事者，即是人天乘乘，此乘非三非一，常以此乘引入於大低頭舉手等。
若我遇眾生等，覆三顯一。
就權巧多端，前權前廢，但除其病，不除其法。
法不除故，擬化後緣，機息則覆，機興則用。
若不信此法，於餘深法中示教利喜，住三用一。
就法身妙應眷屬前，住三顯一是師門，今是弟子門。
如富樓那等，實是法身現為聲聞，示住於三而常顯一。
饒益同梵行者，住一用三。
就本誓願，如華光佛願說三乘而非惡世，
今佛亦於寶藏佛所，願於惡世說此三乘。 ^692a2

若爾，四悉總釋前二者，應云無忤故令他歡喜，
無忤故能生他善，無忤故能破他惡，無忤故令他入理。
文中但約自在以明四悉耳，是則二名之上有四悉之益也。 ^692b4

疏云：不與外道共者，以外人或蹲踞等。 ^692b12

疏又能生至道者，能生三乘菩提故。 ^692b14

今文分在前、在面者，論中在面只是一意，今則義開耳。 ^692b16

疏云：根深等者，根深譬竪中有橫，源遠等譬橫中有竪。 ^692b20

若智慧即門者，謂因智當體是門，如上圓因自行入實也。
此門難解難入，故即持業釋也。 ^692b24

智慧之門者，亦是自行權智為果智之門，
欲以此法令眾生入，故先歎之。 ^692b28

言智慧者，決斷名智，簡擇稱慧。
智慧體是一，約義有殊。
又智慧門者，准玄文第二釋云：諸法者，是所照境廣也。
唯佛與佛乃能究盡者，明能照智深，窮邊盡底也。
其智慧門難解難入者，歎境妙也。
我所得智慧微妙最第一者，智與境相稱也。
依主釋，即是境與能通之門也。
然疏中釋，約智有能，進趣顯理。 ^692b32

以十地為道前者，謂第十地已下至初住俱為道前也。 ^692b44

除真如外者，初住已上並證真如，依真如而修定慧以為莊嚴，
皆屬於權故也。 ^692b48

疏云：難解者，約教也。
難入者，約行也。 ^692c4

因位始末者，始初住末，十地等覺也。 ^692c6

疏云中間難示等者，謂初十行難示已示，十向難悟已悟。 ^692c8

事用為權者，真位事用也。 ^692c12

對聞、思、修三者，難見故無聞，難覺故無思，難知故無修矣。 ^692c14

疏：瞽者只是盲，聵者只是聾。
又不云鹿苑者，二乘所知，故不云也。 ^692c18

光宅至全然者。意云大師破其太甚，彼所立門其言由通，故須與奪而釋。 ^692c22

應廣分能所者，遍歷四教以明能入所入。
何者？前二真為所入，後二中為所入，教教四門為能入，門門方便不同。
又三教為能入，圓為所入。
若至今經能所唯一，知門即名為識，以責光宅故云奪也。 ^692c26

進否者，稱宜得入者為進，非宜不得入者為否也。 ^692c34

具如止觀門者，於圓四門三門置之，約空無生門明生無生觀，
故云圓觀門也。又道智，智通行，行通理，
理則遍通，並門義也。 ^692c36

故上說圓因者，即上因果一雙也，應總指前五雙也。 ^692c42

一者期心有在者，初發弘誓，期心念念無間，
專為度生，因行證果，亦令他人亦得名為精進也。 ^692c44

恐未盡理者，若無精進名稱，豈得普聞？
亦以普聞用釋權智，未盡權智之體，故須精進以釋權智也。 ^692c48

不得以精進釋實智者，破古也。 ^693a4

化城無實者，來至今經方廢化城，故云無實也。 ^693a6

四意趣者，欠別義意趣。
別義意趣者，若但如聞照見了義如來意者，嬰兒凡夫亦能覺了。
是故如來意云何？
謂此覺了非聞得成，若人已事恒沙數佛方成就，
及云解義在地上，證法非地前，前聞教方覺了，是名別義意也。 ^693a8

別時意者，如無垢淨光經云：若有人持此呪，
若千遍當得須陀洹，若千遍得三四果等。
又念佛人當生淨土，可釋別時也。
隨情所樂名意樂，佛性理一名為平等意趣。 ^693a18

不可以他佛替此者，不可以釋迦之化云是彌陀之迹。
若言平等意趣，只可云十力、無畏等同，不可云化事同也。
別時至記者。他人云：授聲聞記正當別時意趣。
何以知然？如記：舍利弗！
汝於未來世過無量劫當得作佛。
即別時也。 ^693a26

真如真諦者，通於四教，無生無滅，唯衍門義通小理。 ^693a36

地前地上者，若地前伏別惑，地上斷別惑，即當別教義。
若地前伏通惑，地上方斷通惑，即借別名通義。
地前無伏惑位，但列十地，即通教義。 ^693a38

法身者，通於五分、三德二種也。 ^693a44

化身者，通四教說，後二即無記化化別，
前由未得無記化化故，如前四句中說也。 ^693a46

以因權用權者，明歎釋結權智三同異也。
何者？前歎釋二文皆從因位而釋，今結文中即從果上用權以釋，
故云稱機適會也。 ^693b2

以用權中復通因果者，只是因位俱有權用故也。 ^693b8

至雙結中至因者，於後文也。
以彼歎釋二文，皆從果上權實以釋結文。 ^693b10

在因者，意明三文須通因果，俱得權名故爾。 ^693b14

分文前却者，用今歎實文為歎權等，則成却也。 ^693b16

得本迹至他者。斥古也。
今家歎云有於開合等，悉表於同，故不同也。 ^693b18

疏云三種化他權實者，於自行權實別取於權以化他，
他及以自他皆取權實以化於他，故云三種也。 ^693b22

此譬觀俗者，觀身如芭蕉，三如電，四如水泡，
五如空中雲等，是俗諦觀。
緣於真理，即真諦觀也。 ^693b26

各立事譬者，只是立各事譬及觀真諦為譬耳。 ^693b30

玄文亦以至於小者，玄文或時約漸教後而為五味：
從牛出乳對鹿苑三藏，從乳出酪對般若，
從酪出生蘇對方等，從生蘇出熟蘇對般若，
從熟蘇出醍醐對法華、涅槃。
為共般若二味俱有，故將對於第二酪味。 ^693b32

疏云：說靜十善者，此兼四無量心，從十善靜十惡故。 ^693b42

事遍理底者，應更云：自行從因至果故窮理底，化他遍逗故徹事邊。
又權即實故到理底，實即權故達事遍。 ^693b44

斥彼接法不同者，斥彼權教也。
以權教中不能橫周竪窮，故對斥彼。
此約釋疑說，非開顯已更置斯言也。
今且從自能入，約自行從因入邊說，非謂化他稱無量也。 ^693c2

又與一切相即說者，此之四辯未云相即，
驗知須通四教以釋，在今須云開顯一一相即旋轉無窮，方稱今意耳。 ^693c10

疏云如甲土方地者，大經云：爾時世尊取地小土置於爪上，
告迦葉言：是土多耶？
十方世界地土多耶？
迦葉答言：爪上之土不比十方。
佛言：有捨人身還得人身，有三惡而得人身，
如爪上土；其不得者，如十方土。
今借用此通、別，意亦可知。 ^693c16

亦窮八解之源者，只於小乘八解即達實相，故云窮源也。 ^693c26

以息此見者，疏文述此慇懃息世慢故。 ^693c30

答：眾心乃以得實為悅者，須歷五味以簡來，至今經方名為悅。 ^693c32

今佛化儀者，施權為始，顯實為終，終即法華也。 ^693c36

望他仍同者，謂諸佛及以釋迦雖即先實後權、
先權後實之異，異體本同。
何者？實即權故，權即實故，故云從實而舒權等。
不同古人異則定異，故云仍同。
又只是釋迦權實雖有先後，望於諸佛亦是同。 ^693c38

獨為一句者，只取要言之一句兩句釋之，
前獨屬實，今冠二文也。 ^693c46

言兼二字者，只止字是，止歎故也。 ^694a2

次釋一句以釋止意者，從設慈悲為說下是。 ^694a4

預分兩端者，止歎二端，對於欽慕五千是。 ^694a6

以初一文者，從今明此法深寂乃至止而歎之文是。 ^694a8

修得之言等者，始從理境乃至位妙皆名修得，即自行因也。
若自行究竟唯在極果，已滿化他故云化他。
今文化他局在果佛，故云也。 ^694a10

始終者，始即發心，終即極果，逆即嚴王、
調達等，須即發人天心已來，今文境界唯在果佛境界也。 ^694a16

及諸權者，不成就等四，是因是權故。 ^694a20

諸教之端首者，如文云：我若讚佛乘，眾生沒在苦。
事不獲已，於一佛乘而施諸教，施已即開還歸一實，故云端首也。 ^694a22

釋義之關鍵者，實相如關如鍵。
夫釋義者，若不依理，開合無從。 ^694a28

發心之凭枝者，以十如是不思議境，依境發心。
若不依此佛道法門，斷惑利生，一切不邊。 ^694a32

權謀之用體者，若外道、世間、逆順二乘、
菩薩、佛等，皆依此體而用不同。
今文即空中為體，千如為用故也。 ^694a36

果德之理本者，究竟極界亦以此理為根本故。 ^694a42

一、化之周窮者，此明佛出世意。
始終最初說離三途之法，乃至開顯，無不皆依此理收接開會，
成入一如，故云周窮。 ^694a44

五時之終卒者，雖施五時次第，意在歸今醍醐，故與一化有異也。 ^694b2

真云對等者，他人俱作數對解釋而已，如權實對等。 ^694b6

蹊徑者，謂理境為諸教所涉，所趣之道，
皆先理具一切，故曰條流。
以自化他，若智若斷，若因若果，不出百界千，如三千世間空假中等。
若迷此法，如來一化，於慈並亡。 ^694b8

五百所集者，婆沙論也。
論中廣明三藏、三乘、三祇菩薩，世人全棄，何不送還五天之國？ ^694b16

疏云：必爾成三者，同智內照，必成三乘之性也。 ^694b20

各得十界至小分者，光宅於十界中但三權一實，
只成四界；北師既云三乘，但得三界；暢師約佛，
只得一界；光宅三聖但得五如，佛但得四；
北師及暢三乘及佛又不互具，不語六道、
十如，故云小分。 ^694b22

光宅雖似者，三聖但得五，佛但得四，故云似也。 ^694b30

十界是所照者，理性佛界及初地佛界，俱為究竟佛界所照也。 ^694b32

界如之體者，空中是也。 ^694b36

體外尚遣九五者，光宅若准一乘但亦四，
如云外又闕於五，佛界不接九，故云也。 ^694b38

達磨者，有二十卷諸經雜集。 ^694b42

疏云：開通方便者，只是通於初相，以至究竟，故對本末也。 ^694b44

義兼於離者，合必有離，離出漸頓，合即法華，
遍會諸法，故云義兼也。 ^694b48

三德極理者，七方便人，自法華前，非但不能知他三德，亦乃不知己身自具。 ^694c4

諸位法爾者，修性三德之位，法爾而具也。 ^694c8

若自者，自佛界十如故。
若他者，自九界十如故。
以九望自故得他名。
若因者，始從發心終至等覺，俱屬因故。
若果者，即極果故。 ^694c10

不可以一說者，一即多故，謂百界千如等。 ^694c16

不可以多說者，唯在一念故。 ^694c18

不可以權說者，權中有實故，實即佛界也。 ^694c20

不可以實說者，實中有權故，權即九界也。
不可以因說者，相即在未故。
不可以果者，未即在相故。
不可以善說者，善即三善，善中有四惡趣等故。
不可以惡說者，惡中有三善四聖等故。
不可以二乘空說者，六道菩薩佛假中故。
不可以有說者，有具空中故。
大即菩薩，小即二乘，皆互具故。
凡聖亦爾。不可以漸說者，十界十如只是一心故。
不以頓說者，頓中有漸故。
以心無並慮，必次第開，只是百界千如等。
合只是一念，謂不可作合說，三千宛然故。
心者不可作一心說，三智三諦無謬故。
法者境法也，不可作境說，全所觀即能觀智故。
依正互具亦爾。 ^694c22

一多自在者，一自在者心同法界故，多自在者三千宛然，若依若正重重無盡故。 ^694c44

惑果事者，意云由理具故，故得果時容融法界一多相即，
並是如來果上之用，用果事也。
世人多迷，但高推聖位，故今斥之。 ^694c48

反資小脫者，唯求小脫而以自資，即以下釋上。 ^695a6

及因者，圓初住真因也。 ^695a8

在迷在因者，此通深淺也。 ^695a10

通悟者，自發心來皆名為悟，亦通深淺，通果亦然。 ^695a12

不通因迷者，若爾，應通悟耶？
答：雙迷成悟，悟有淺深，今唯極果，無有悟名，故不通。 ^695a14

三德至之說者。於流通門不出衣、坐、室三，而求此法也。 ^695a18

法界根性者，應云十界根性，照之無非三諦法界，故易流通。 ^695a22

疏云：雖無量一，而非一非無量者合，而無量者開也。 ^695a26

疏云：二乘迷悶者，為塵沙無明所覆故。 ^695a28

疏云菩薩則塵抗未明者，大經云：如持戒比丘觀無蟲、
水而見虫相，即作是念：此中動者，為是蟲耶？
是塵土耶？久視不已，雖知是塵，亦明了。
十住菩薩於己身中見如來性，亦復如是不明了。 ^695a30

故以修性對論者，與前佛界十如辨異也。
前佛界十如，一一皆具修性，如云佛相非相非不相，
即性德也；而名如是相，即修得也。
餘九皆爾。 ^695a38

疏云位位皆有者，十法界，法界皆具三德耳。 ^695a44

為成教相者，只是說於修性以成教相耳。 ^695a46

乃以真助至因緣者。
乃用初住真位，緣乃助發於正，則成三因具足，故云因緣也。 ^695a48

究竟等者，徹三德理名為究竟，三德體一故名為等。 ^695b4

疏云：在惡而不沉者，沉謂沉沒，沒即失也。
謂三德雖在於惡，而無失沒也。 ^695b6

疏云權實開合者，開即九界不同，合即唯一佛界。
狹者，彼但約十法界而已。 ^695b10

因必具果者，彼在因，今通因果；因通淺深，果在究竟。 ^695b14

論云：成就不可說盡者，此即預說十如是不可思議之境，故云說不可盡。 ^695b16

實相者下。釋實相也。
經云下。釋十如也。 ^695b20

何體法者，無二體。
無二體故，故無量乘唯一佛乘。
無二乘故，引論從略耳。 ^695b22

三乘相者，只開三乘，即實相故。 ^695b26

對六道法者，並一實道，十界具足。 ^695b28

支佛對餘者，亦十界足。 ^695b30

八界悉無常故者，應云六界悉無常，聲聞、緣覺觀破無常故。
今以界外望之，故云悉也。 ^695b32

三相者，生、住、滅三也。 ^695b36

謂可見相者，只是前無常有為因緣等法耳。 ^695b38

能取者，只是所取，謂六道二乘苦集為所取也。 ^695b40

又五陰者，六道、二乘等皆屬苦、集，菩薩屬道諦，以觀五陰即四念等故。 ^695b42

成初苦集者，只成第三重釋初何似法句也。
故知六道三乘不出苦集矣。
乃至第五句亦爾。 ^695b46

全是定慧者，無非道諦也。 ^695c2

明權實至不同者，昔權今實故。 ^695c4

以次釋既約苦集，若集對道者，苦集對理性三德，
道諦對如是力等七如屬修，故與約位釋同。 ^695c6

若其屬能者，不思議境本體具足，不由行有；
若因行有，體不名體故。 ^695c10

疏云名不決定者，疏是不可以空、假、中思，
只是一念故；不可以權思，權即實故；不可以十界思，
即百界、千如等故；不可以迹思，迹即本故；
不可以本思，本即迹故等〔云云〕。 ^695c14

疏云：不以敗壞色者，觀色無常，名為敗壞。 ^695c22

不異亦爾者，應云觀色不異，不異即常，
常必具四，具四只是心，故云亦爾。 ^695c24

疏云：如彼月光者，日夜二空譬無明，日月譬法性。
月譬即法性之無明理性，日譬即無明之法性明明也。 ^695c28

方名常在者，應知暗全是明、明全是暗，
是故全轉闇為明，方云常在耳。 ^695c34

疏：所盡者，謂煩惱；所度者，謂生死。
顯佛永盡五住之結，度二死之海。 ^695c38

教多說故者，以諸教中多說佛不可思議故，今不更廣說。
又佛或可同前真諦，以佛色心俱具理故，故可同前。 ^695c42

非小乘所知者，驗此文，佛於阿含中以彈斥小乘，但於方等中方始彈斥。
有義謂道諦，有饒益謂滅諦也。 ^695c48

自爾力者，只自爾之言，即是因緣業力所咸耳。 ^696a6

疏云：爾許至出雨者。
若念惡出雨，則麤暴損物；念善出雨，則和通益物。 ^696a8

疏云：人能令火焚薪者，非但能於木中出火，只於好清水中亦無出火。 ^696a12

疏云：表化緣異者，只是機宜權實不等，故設化不同。 ^696a16

雙#CB17867;者，長行八雙偈中，
#CB17867;長行則人法俱舉，
故云其智慧門乃至聲聞辟支佛等，今偈但云諸天及人耳。 ^696a18

被物時異者，只是用權實不同耳。 ^696a24

此別仍合者，明偈中但云人總，未辨偈中權實之法猶別。
何者？以偈中權實之法亦各歎故。
雖然各據不分於二，佛各有歎、釋、結三，此別猶名為合。 ^696a26

但對自因名化他者，只是自行從因至果之外起用，亦是同體之權法也。 ^696a32

疏云：但舉後者，意表唯一心，故初、後互舉。 ^696a36

大妙相望為六句者，如此經云佛自住大乘涅槃，
云大般涅槃微妙經典，是初大妙相即為一雙。
大品云色非深非妙，此經云無大無小，此是第二大妙相破為一雙。
如大羅漢猶修於妙，如滅止妙離文修於大，
即第三相修為一雙，即六句也。 ^696a38

如意珠者，彼文正譬不思議境，境即實相，
實相無漏，二文意一，故指彼文。
彼文云：如如意珠，狀如芥粟，有大功能，
稱意豐儉，降雨攘攘，不添不盡，乃至具於淨妙五欲，
七寶琳琅，非內蓄，非外入，不謀前後，不擇多少，不作麤妙。
蓋是色法，尚能如此，況心神靈妙，寧不具一切法耶？
故名不可思議。彼記中廣合此譬。 ^696a48

經云：了達諸義趣者，意輪善巧也。
又能善說法者，口輪開道也。 ^696b14

經云：一心以妙智者，心與智有何差別？
楞伽經云：大慧！彼生滅者是識，不生滅者是智。
又觀一切法通達自在名慧，縛境界為心，覺想一字為智也。 ^696b18

疏云：即實而權者，權即開也。 ^696b24

疏云將非魔作佛者，前疑昔因既聞法得果，
昔應是佛，今應是魔矣。 ^696b26

疏云將明二乘之非者，謂方是明二乘非也。
經云當生大信力者，勸合於大信。 ^696b30

經云佛說一解脫義下，執昔疑今。
此疑由二量生：佛說一解脫義者，即是言量；
我等亦得此法者，即是證量。
此二量故生疑也。
由佛昔說聲聞解脫與我解脫不異故，
佛命迦葉共坐，迦葉不肯。
佛言：吾有四禪等，汝亦爾等，自以漏盡智證得涅槃。
即證量也。 ^696b34

已得三德中之一脫者，慈恩大般涅槃有其三事：
摩訶般若解脫、法身解脫。
雖同般若法身，即是佛之智慧性相、一乘果體。
彼所未得，四眾不解，所以生疑。
應引下，但離虗妄廣破。 ^696b46

疏云三請二止者，並前三止四請。
何者？今師與瑤龍意同品，初止舍利弗不須復說，
乃至第一希有難解之法，唯佛與佛乃能究盡。
一止自他求決者，經云我自昔來未曾從佛聞如是說，
今者四眾咸皆有疑，即是騰眾疑請也。
為驚疑不信者，經云一切世間諸天及人皆當驚疑，故二止也。
久殖必解者，經云曾見諸佛諸根猛利，第二請也。
必謗墮惡者，經云增上慢比丘將墜於火坑，即第三止也。
利根得益者，經云世世已曾從佛受化，
必能敬信多諸饒益，即第三請也。
廣開三文，初如來諸說，舍利弗言：唯然，世尊！
願樂欲聞。即第四請也。 ^696c6

今師對三周者，初請既陳三乘之疑，及欲聞具足道初周法說，
創施三權之由顯一實，是致破疑生信，故可初請以擬初周。
次請云智慧明了，聞佛所說則能敬信，
譬說云諸有智者以譬喻得解，故可疑第二周。
第三請世世已曾從佛受化，可以擬於宿世思緣周也。
身子既是應化聲聞，上輔釋尊接道，下為實行發起，
理必備語請首末，寧妨三請以表三周之說？ ^696c28

已知顯益、欲知冥利者，於法說上根顯益、中下冥利耳。 ^696c44

經云：為是所行道者，疑昔日所得為是因，為是果耶？ ^696c48

經云止止者，嘉祥云：大論明喜之至也，
重云善哉；今止之極也，再云止止。
又二乘解故一止，天人不解故再止，故云諸天及人皆當驚疑等。
復次止止法妙下，止止理深，法妙理深，
子請難解，故再止也。
又止止俱知下，止止佛之知見，小智不聞，
聞即驚疑，不須說也。 ^697a2

經云將墜於大坑者，三別：一、謗法邪見坑，
二、謗法惡業坑，此二為因；三、無間坑，此一為果。
如來將說，故云將墜也。 ^697a14

經云兩足尊者，大經云：一切眾生無足、
二足、四足、多足之中，佛為最上。
然但云兩足者，佛居人間，化物唯二足，故偏舉二足。
有云定慧足稱為兩足，有云福智具足，
有云折伏接受具足，有云自行化他具足。 ^697a20

經云長子者，智慧第一稱長子也。
卷第三
 ^697a30
