
xu:: 
#  No. 1441-A 法會錄序
No. 1441-A 法會錄序
東晉遠公。與隱士劉遺民雷次宗宗炳諸贒。
結社東林。每於六齋日講道。
互相徵詰。究明佛理。
為淨土資糧。 ^674b10

霖和尚之飛錫白雲也。
亦於齋日。會諸仁者。
東語西話。若禪若教。
不靳披剝。明白簡易。
如指諸掌。即釋尊四十九秊。
隨機說法。及末後拈花示眾。
不是過也。豈非師之婆心徹困。
落草求人者乎。予少嗜內典。
尚作文字解。迨歷三十載。
窮通得喪。而津津有得。
至今日而#CB05903;食與俱。
當#CB04846;悔憂虞之境。
所謂愛別離苦。冤憎會苦。
求不得苦。諸苦畢集。
然真張一菴。決不受此苦也。
吾師心生憐憫。時時惠我。
以所鋟經函。及古德名言。
葢知予胸中。曉了投以佛語必讀。
讀之必終卷不忘。
所謂更以異方便。
助顯第。雲山法會錄
other:: 
# 為霖禪師說
為霖禪師說
other:: 優婆塞弟子〔謝大材。潘道靖。黃大廣〕同錄 ^674b16

師云。今日與諸公聚首。
將東語西話。結箇般若因緣。
不知從甚麼處啟口。
良久云。淨法界身。
本無出沒。大悲願力。
示現受生。我釋迦如來。
成道以來。已經塵點劫數。
此番出現。不為別事。
唯為一大事因緣。
所謂欲令眾生開示悟入佛之知見。
然眾生本來是佛。
知見是佛本有。只為無人開示。
無由悟入。所以無始劫來。
念念只開眾生知見。
造業受報。沉淪生死。
無由得出。世尊以同體大悲。
深生愍念。乘願出現。
華嚴經云。爾時世尊以無障礙清淨智眼。
普觀法界眾生。皆具有如來智慧德相。
但以妄想顛倒執著而不證得。
若離妄想。一切智。
自然智。無礙智。即得現前。
我當教以聖道。令離妄想。
于自身中。得見如來廣大智慧。
與佛無異。於是於菩提場。
示成正覺。為諸根熟大士。
及天龍八部。稱法界性。
說華嚴經。又為一類聲聞緣覺。
雖在法會。如聾如瞽。
不見不聞。乃脫珍著獘。
示釋迦丈六之身。
於鹿野苑。為諸根劣者。
於一佛乘。分別說三。
所謂為聲聞乘說四諦法。
為緣覺乘說十二因緣法。
為權乘菩薩說事六度。
至方等。則為諸菩薩廣說大乘諸經。
以誘引小乘。入于大乘。
又以般若多方淘汰。
蕩其法執。直至法華會上。
開權顯實。會三歸一。
所謂十方佛土中。
唯有一乘法。無二亦無三。
為諸聲聞弟子授記作佛。
至今日。但有信解之者。
亦在授記之內。至此出世事畢。
乃唱入無餘涅槃。
以此觀之。如來從始至終。
種種方便。權實偏圓。
說無量法。無非為諸眾生破諸妄想。
令見佛性。不為別事也。
然身心世界一切諸法。
無非是妄。若能達妄本空。
非使之空。知真本有。
非是新得。則入佛法也。
其庶幾乎。 ^674c14

師云。世尊一日陞座。
拈一枝金色波羅花示眾。
百萬人天。悉皆罔測。
唯迦葉尊者一人。
破顏微笑。世尊云。
吾有正法眼藏。涅槃妙心。
實相無相。微妙法門。
不立文字。教外別傳。
付囑摩訶迦葉。傳化將來。
毋令斷絕。宗門不立文字。
直指人心。見性成佛。
其源始此。葢世尊四十九年。
以語言文字。權實頓漸。
逐機演說。未暢本懷。
至此覿面拈出。全體現前。
唯上根利智。頓見頓證。
始堪領荷。迦葉傳二祖阿難。
阿難傳三祖商那和修。
三祖傳四祖優波毱多。
乃至第二十八祖菩提達摩。
見我東土有大乘法器。
乃特航海而來。是為東土初祖。
始見梁武帝。問以有為之事。
不契。遂潛渡江至魏。
居止少林。凡九年。
終日面壁而坐。後得二祖神光。
斷臂安心。禮拜得髓。
遂付衣法。有偈云。
吾本來茲土。傳法救迷情。
一花開五葉。結果自然成。
所云傳法者。乃傳一心之法。
非自心外別有法可傳。
唯為人解粘去縛。
反迷就悟。令見自性。
是為傳耳。二祖傳三祖僧璨大師。
三祖傳四祖道信大師。
四祖傳五祖弘忍大師。
五祖傳六祖慧能大師。
六祖八十生為善知識。
示不識文字。唯開見性法門。
其道大振。永嘉云。
六代傳衣天下聞。
後人得道無窮數。
曹溪門下。得道如林。
先是達摩以來。唯人傳一人。
至六祖止其衣鉢。
其法普傳。大弟子二人。
一曰青原思。一曰南嶽讓。
讓出馬祖一。馬祖出八十餘員善知識。
大弟子曰百丈海。
海出二人。一曰溈山祐。
一日黃蘗運。運出臨濟玄。
是為臨濟宗。祐出仰山寂。
是為溈仰宗。青原出石頭遷。
遷大弟子二人。一曰天皇道悟。
一曰藥山惟儼。儼出雲巖晟。
晟出洞山价。价出曹山寂。
是為曹洞宗。天皇出龍潭信。
信出德山鑒。鑒出雪峯存。
存大弟子二人。一曰雲門偃。
是為雲門宗。一曰玄沙備。
備出地藏琛。琛出法眼益。
是為法眼宗。雖五宗接人機用不同。
無非發明世尊拈花一著子。
直指人心。見性成佛而已。
其溈仰。雲門。法眼三宗。
與宋運俱終。傳至今日唯臨濟曹洞二宗。
時當末法。人根下劣。
學人既無真實為生死之心。
又少真正師承。唯以拂子名利居懷。
人我闘諍為事。充塞閭閻。
成風成俗。先師甞言。
今日臨濟不成臨濟。
不待曹洞非之也。
曹洞不成曹洞。不待臨濟非之也。
此言盡之矣。有志之士。
一聞此言。痛心疾首孰肯受之。
唯望法門有越格道流。
向釋迦未現西乾。
達摩未來東土。自己未入父母胞胎已前。
一#CB15111;#CB15111;破。
釋迦。達摩。自己。是什麼。
陽#CB08504;空花。
始好向這裏赤身擔荷。
庶幾挽回末法獘惡之風。
苟無其人。則所謂宗門者。
掃地盡矣。尚何言哉。
又云。學佛法者。學出世法也。
苟夾襍一念世法之心。
則雖勤苦修持。談玄說妙#CB16046;在世法上著倒。
與佛法沒交涉。須信得這一件是出世大事因緣。
須辦得一副出世心行。
始堪入門。如今日與諸大眾。
焚香靜坐。講論片時。
乃是世人所無者。
傅大士云。世人愛黃金。
我愛剎那靜。金多亂人心。
心靜入正定。唯杜絕諸緣。
堅凝正念。使靜慧發生。
方能明理。不然。雖終日談宗說教。
畢竟法不入心也。 ^675a26

隱和尚曰。大珠禪師云。
身口意清淨。是名佛出世。
身口意不清淨。是名佛滅度。
所謂佛者。非外有相佛。
乃當人本有靈覺之性也。
三業清淨則現。不清淨則隱。
不清淨者。以三業具于十惡。
身有三惡。謂殺盜婬。
口有四惡。謂妄言。
綺語。惡口。兩舌。意有三惡。
謂貪嗔痴。是惡若止。
即名十善。以惡有逆性之用。
故佛性隨之而隱。
義說為滅度耳。善有順性之功。
故佛性隨之而現。
義說為出世耳。所以學道之士。
當時時檢較三業。
諸惡莫作。眾善奉行。
自淨其心。是諸佛意也。 ^675c28

士雲居士問曰。此心難制。
晝夜不住。行坐紛馳。
為之柰何。師曰。此心意識作祟。
正當以佛知見治之。
永嘉云。損法財。滅功德。
莫不繇茲心意識。
是以禪門了却心。
頓入無生知見力。
唯知見力。為能了心而入無生也。
眾生無始劫來未曾離念。
若無佛知見力。則永無止息之時。
此佛知見。真伐煩惱根之利斧。
渡生死海之迅航。
不可須臾離者也。 ^675c46

師云。眾生妄想無量。
其最轇轕難解者。
不出身心二見。圓覺經云。
一切眾生。妄認四大為自身相。
六塵緣影為自心相。
譬彼病目。見空中花。
然空實無花。病目者妄見有花。
圓覺自性本無身心。
迷圓覺者。妄認四大六塵為身心。
所以千經萬論。廣破身心二見。
二見既破。佛性自現。
身見破。則幻身即是法身。
心見破。則幻心即是靈明佛性。
所謂無明實性即佛性。
幻化空身即法身是也。
七佛世尊。各以一偈傳法。
而偈偈皆破身心二見。
如毗婆尸佛偈云。
身從無相中受生。
猶如幻出諸形象。
幻人心識本來無。
罪福皆空無所住。
無相者。實相也。以非心意識所緣之境。
故云無相。此身於無相中仗因託緣而生。
猶如幻出。既如幻出。
則幻人之心意識。
本來自無。非使之無也。
心意識既無。則所造之善惡罪福。
但如浮雲度空。來無所從。
去無所至。安有所住著之處乎。
其毗舍浮佛偈曰。
假借四大以為身。
心本無生因境有。
前境若無心亦無。
罪福如幻起亦滅。
四大者。地水火風也。
圓覺經云。我今此身。
四大和合。所謂髮毛爪齒。
皮肉筋骨。髓腦垢色。
皆歸於地。唾涕膿血。
津液涎沫。痰淚精氣。
大小便利。皆歸於水。
暖氣歸火。動轉歸風。
四大各離。今者妄身。
當在何處。即如此身。
畢竟無體。和合為相。
實同幻化。四緣假合。
妄有六根。六根四大。
中外合成。妄有緣氣。
於中積聚。似有緣相。
假名為心。此虗妄心。
若無六塵。則不能有。
以此觀之。前佛後佛。
同一舌頭。同一音吼。
身本無身。唯假借四大以為身。
心本無生。唯因前境而妄生。
前境若無。則心亦不可得。
心不可得。而所起之善惡罪福。
又豈可得乎。故云無所住。
以無法可住也。萬曆間達觀老人。
一生說法接人。唯此一偈。
且曰。老漢只持得前兩句熟。
若後兩句總熟。則生死二字。
不柰我何矣。甞令人離四大觀身。
則此身乃龜毛兔角。
離前境觀心。則此心乃陽#CB08504;空花。
此言尤為痛切。不可不審知也。
迦葉佛偈曰。一切眾生性清淨。
從本無生無可滅。
即此身心是幻生。
幻化之中無罪福。
此偈直提出清淨之性。
本無生滅。身心但是幻生。
而幻化之中罪福不可得。
較前後諸偈。更痛切明白也。 ^676a12

師云。博地凡夫。未階聖位。
孰能無過。但知非改悔。
則善莫大焉。苟不知非。
則永無改悔之日。
而恣情造業。不至泥犁不止也。 ^676b34

師云。一部楞嚴經。
最初開口。便曰一切眾生。
生死相續。皆由不知常住真心。
性淨明體。用諸妄想。
此想不真。故有輪轉。
意云。若知有常住真心。
則不用諸妄想。而無生死輪轉。
以常住真心。是人人本有底。
只為不知。以不知故。
反認妄為真。造生死業。
永無出苦之日耳。
如僧問古德。如何是頭。
古德答曰。只須知有。
僧曰。如何是尾。古德曰。
盡却今時。蓋有頭方有尾。
直得頭尾完全。更須知有向上一著。 ^676b40

師云。佛祖出世。建立無量法門。
別無他事。只是要人知有。
如達摩祖師西來。
最初見梁武帝。帝問如何是聖諦第一義。
祖曰。廓然無聖。達祖可謂劈腹剜心了也。
無柰武帝不領。猶存人我之見。
乃曰。對朕者誰。祖曰。
不識。只這不識二字。
盡大地人不柰何。
唯知有者。默契于言外可也。 ^676c8

師云。臨濟一日上堂曰。
有一無位真人。在諸人面門出入。
未證據者看看。臨濟已貴買賤賣了也。
若也搆得。則知赤肉團上。
壁立萬仞。更討甚麼生死。
時有僧出問。如何是無位真人。
臨濟下禪床擒住曰。
速道速道。可謂徹困婆心。
恩大難酬。怎柰這僧不會。
臨濟推開曰。無位真人是甚麼乾屎橛。
臨濟到這裏。又現出三頭六臂了也。
誰人凑泊得他。古德云。
若無後語。討什麼臨濟。
知言哉。 ^676c20

師云。藥山一日在石上坐次。
石頭問曰。汝在這裏作麼。
曰一物不為。頭曰。
恁麼則閒坐也。曰若閒坐即為也。
頭曰。汝道不為。不為箇甚麼。
曰千聖亦不識。頭以偈讚曰。
從來共住不知名。
任運相將祇麼行。
自古上賢猶不識。
造次凡流豈可明。
師云。藥山只箇閒字亦不肯受。
坐斷凡聖路頭。直見根抵。
石頭不得不讚之也。
大眾若要知有。只須識得箇千聖不識底。
只如千聖不識底作麼生識。
不識不識。 ^676c36

師云。藥山坐次。有僧問。
兀兀地。思量箇甚麼。
山曰。思量箇不思量底。
曰不思量底作麼生思量。
曰非思量。師曰。這箇便是古人參禪底捷徑工夫。
凡夫終日在思量裏過日。
焉知得自己本有箇不思量底。
若也知得。然後時時但思量那箇不思量底是何面目。
思之。思之。又重思之。
思之既久。豁然了悟。
如雲開見月。始知這箇思量底。
原非思量。如此。可謂善思量者矣。 ^677a4

師云。南泉曰。三世諸佛不知有。
白牯黧奴却知有。
師云。三世諸佛為什麼不知有。
只為無有可知。白牯黧奴為什麼却知有。
為他不曾失。山僧分明道破矣。
大家各自看取。 ^677a18

士雲居士問曰。佛法廣大。
畢竟從何門而入。
師云。從信門而入。
大智度論云。佛法大海。
信為能入。智為能度。
華嚴經云。信為道源功德母。
宗門云。一入信門。
便登祖位。世尊多生不妄語。
感廣長舌相之報。
每說法。出舌示人。
顯言可信。無虗妄也。
故云佛言不信。何言可信。
所謂信者。一信佛語。
二信自心。忠國師云。
禪宗學者。須信佛語。
一乘了義。契自心源。
不了義者。互不相許。
如師子身中虫。自食師子肉。
今之不信佛語者。
非不信佛語。是不信自心也。 ^677a26

夢蘇居士問曰。苦空之理。
請師開示。師曰。昔世尊臨滅度。
阿難問佛。世尊涅槃後。
我等依止何人。佛告阿難。
若今現在。若我過去。
依止四念處。莫依止餘。
四念處者。謂身。受。
心。法。一觀身不淨。
不淨有五。一種子不淨。
謂父母赤白二點。
二住處不淨。謂母腹中熟臟之下。
生臟之上。如處廁坑。
三相不淨。謂九孔常流。
四性不淨。謂性是不淨。
即洗至微塵。亦臭穢故。
五究竟不淨。謂捐棄塚間。
如朽敗木。二觀受是苦。
受者。領納義。受有三種。
一領違境。則生苦受。
二領順境。則生樂受。
三領中庸境。則生捨受。
三觀心無常。謂乍善乍惡。
起滅不停。遺教經云。
心之可畏。甚于毒蛇。
惡獸。怨賊。大火越逸。
未足喻也。古德云。
當作心師。勿師於心。
四觀法無我。謂此身唯有四大。
無有我者。身且無我。
況身外乎。此四念處。
以智慧力。常勤觀察。
勿令暫忘。除世貪愛。
速證泥洹。 ^677a44

師云。旴江壽昌無明師翁。
諱慧經。撫州崇仁裴氏子。
嗣廩山忠和尚。閱傳燈。
見僧問興善如何是道。
善曰。大好山。不諭其旨。
遂致疑苦參。一日因舉石。
豁然大悟。有偈曰。
欲參無上菩提道。
急急疏通大好山。
知道始知山不好。
翻身跳出祖師關。
道霈甞頌曰。問道無端答好山。
木人推倒出重關。
而今拔地凌空起。
依舊蒼蒼薄霧間。 ^677b26

師云。博山無異師伯。
諱元來。舒城沙氏子。
一日覩上樹人大悟。
走見壽昌。昌問曰。
近日如何。山曰。有一條活路。
只是不許人知。昌曰。
為什麼不知。山曰。
不知不知。道霈頌曰。
一條活路滑如苔。
捷足如飛不點埃。
佛祖不傳真秘訣。
黧奴自得笑盈顋。 ^677b40

師云。先師永覺老人。
諱元賢。建陽蔡氏。
初聞南泉斬貓話有省。
作偈呈壽昌。昌令放下苦參。
一日讀法華。至寂寞無人處。
讀誦此經典。我爾時為現。
清淨光明身。喜不自勝。
遂問昌曰。如何是清淨光明身。
昌挺身而立。師曰。
祇此更別有。昌遂行。
師當下豁然。如釋重負。
隨入方丈通所得。
昌遽棒之三曰。向後不得草草。
仍示偈曰。一回透入一回深。
佛祖從來不許人。
直饒跨上金毛背。
也教棒下自翻身。
師猶疑。因甚更要棒下翻身。
越四載。因過延津。
聞同行僧唱經云。
一時謦欬。俱共彈指。
是二音聲。徧至十方諸佛世界。
廓然大悟。徹見壽昌用處。
道霈頌曰。奇珍滿載泊延津。
兩岸風光越樣新。
一自釣船翻却後。
瞿曇無地著閑身。 ^677c2

師云。諸佛說法。有二種語。
一者隨自意語。二者隨他意語。
隨自意語者。如來出世。
無非為一大事因緣。
所謂欲令眾生開示悟入佛之知見。
無柰眾生積習濃厚。
不能領荷。只得隨他意語。
始于鹿野苑。為憍陳如五比丘。
三轉四諦法輪。四諦者。
謂苦集滅道也。苦集是世間果因。
滅道是出世間果因。
三轉者。謂示轉。勸轉。
證轉。示轉者。謂此是苦。
逼迫相欲界苦苦。
色界壞苦。無色界行苦。
是也。此是集。招感相。
貪。嗔。痴。慢。疑。身。見。
邊見。戒取。戒禁取。
邪見等。是也。此是滅。
可證相。真諦涅槃。
離諸生滅。是也。此是道。
可修相。三十七助道品等。
是也。勸轉者。謂此是苦。
汝應知。此是集。汝應斷。
此是滅。汝應證。此是道。
汝應修。證轉者。謂此是苦。
我已知。不復更知。
此是集。我已斷。不復更斷。
此是滅。我已證。不復更證。
此是道。我已修。不復更修。
陳如五比丘。聞佛法音。
頓斷見思。證阿羅漢。
是為聲聞乘也。緣覺乘有二種。
一者利根。出無佛世。
是為獨覺。孤峯獨宿。
觀緣散滅。自悟無生。
二者出有佛世。觀十二因緣得道。
名為緣覺。十二因緣者。
一無明。〔不了第一義諦。
故名無明〕二無明緣行。
〔行。謂罪行。福行。不動行。
此二支是因。屬過去〕三行緣識。
四識緣名色。〔與識共生四取蘊。
為名色也。〕五名色緣六入。
〔謂名色增長。為六八也。
識名色六入三支。
俱在胎位〕六六入緣觸。
七觸緣受。八受緣愛。
〔於受染着生愛也〕九愛緣取。
〔謂受增長是取也〕十取緣有。
〔謂取所起有漏業為有也。
愛取有三支。是未來因〕十一有緣生。
〔謂從業起蘊為生〕十二生緣老死憂悲苦惱。
已上十二因緣。三世流轉。
此因緣故集。無有集者。
無明滅則行滅。行滅則識滅。
乃至有滅則生老死憂悲苦惱滅。
此因緣故滅。無有滅者。
如是隨順觀察緣起之相。
是緣覺乘也。菩薩乘修行六度。
謂施戒忍進禪慧也。
六度度六獘。謂布施度慳貪。
持戒度毀犯。忍辱度嗔恚。
精進度懈怠。禪定度散亂。
智慧度愚痴。是權乘菩薩事六度。
若了知自性本無慳貪。
隨順修行檀波羅蜜。
了知自性本無毀犯。
隨順修行尸波羅蜜。
了知自性本無嗔恚。
隨順修行羼提波羅蜜。
了知自性本無懈怠。
隨順修行毗離耶波羅蜜。
了知自性本無散亂。
隨順修行禪定波羅蜜。
了知自性本無愚痴。
隨順修行般若波羅蜜。
度度皆是隨順自性。
非自性外別有六度可修。
如是。則能優入圓頓。
是謂無作妙行。為菩薩乘也。 ^677c26

師曰。三因佛性。應須知。
三因者。一曰正因。
二曰了因。三曰緣因。
正因者。即一切眾生本有靈覺之性。
了因者。謂眾生雖有此性。
無始劫來未曾了悟。
須得了因力。方能照見。
所謂非生因之所生。
惟了因之所了。是也。
緣因者。既了悟已。
應稱性修行。六度萬行。
自利利他。福慧圓滿。
成兩足尊。 ^678b8

師曰。學道之士。先須究明萬法生起根本。
根本若明。入道自然無惑。
昔世尊未出世。西天九十六種外道。
各宗其宗。入主出奴。
互相是非。猶如水火。
總而言之。不出無因邪因二種。
無而忽有。是曰無因。
所計虗謬。是曰邪因。
有計萬物無因無緣。
皆自然生。自然滅。
如烏色非染。鶴色自白。
瑜伽論中有問曰。
何因緣故。彼諸外道。
起自然見。答。謂見世間。
無有因緣。或時歘爾。
大風卒起。或時一日。
寂然止息。或時忽爾。
暴沙瀰漫。於一時間。
頓即空竭。或時#CB15106;爾。
果木敷榮。或一時間。
颯然衰顇。由如是故。
起如是見。立無因論。
或計二十五諦從冥生等。
或計六句。謂實。德。
業。大有。同異。和合等生。
或謂大梵天等生。
或計時。方。微塵。虗空等。
而為世間及涅槃本。
即是邪因也。如此方儒道二教。
儒以大極為因。道以自然為因。
道經云。人法地。地法天。
天法道。道法自然。
周易云。易有太極。
是生兩儀。兩儀生四象。
四象生八卦。八卦。
定吉#CB04846;。
吉#CB04846;生大業等。
皆不出此。若謂無因。
乃成大過。謂不應生物。
則合常生。石女則應生兒。
龜毛亦應生物。不修萬行。
應得涅槃。則世出世法。
一時俱壞。若計邪因。
因雖不無。不達唯心。
所計虗謬。其過亦等。
世尊出世。立正因緣。
諸計皆破。正因緣者。
人天教中。謂三界六道。
依正二報。皆從業因緣生。
小乘教以六識三毒為世間根本。
中論云。三毒因緣起于三業。
〔身口意〕三業因緣起于三行。
是故有一切法。大乘始教。
說有八識。唯是生滅。
建立生死。及涅槃因。
故攝論云。無始時來界。
一切法等依。由此有諸趣。
及涅槃證得。界即因義。
謂種子識也。其所立識。
唯業惑生。真如凝然。
常恒不變。不許隨緣。
大乘終教。所立八識。
通如來藏。隨緣成立。
經云。佛說如來藏。
以為阿賴耶。如金與指環。
展轉無差別。一切眾生。
平等一性。但是真如。
隨緣成立。頓教總不說法相。
唯辨真性。亦無八識差別之相。
一切所有。唯是妄想。
一切法界。唯是絕言。
一乘圓教。所說唯是無盡法界。
性海圓融。緣起無礙等。
若能從淺至深。究竟窮極。
知一切法。皆是性海緣起。
圓融無礙。一即一切。
一切即一。生死即涅槃。
煩惱即菩提。平等。
平等。無盡無盡。不唯始終頓是圓。
即小乘人天。以及儒道西天九十六種等。
皆是圓教也。 ^678b20

師曰。諸佛眾生。山河大地。
與我同一法身。諸公還信得及麼。
夫法身者。即當人本有之自性也。
周遍十方。彌綸萬有。
迎之不見其#CB15685;。
隨之罔眺其後。高而無頂。
深而無底。旁而無邊。
中而無在。淨躶躶。
赤洒洒。譬如虗空。
具含眾相。於諸國土平等隨入。
於諸境界無所分別。
口欲譚而詞喪。心欲緣而慮忘。
唯證者相應耳。昔小壽禪師因負薪墮地。
豁然開悟。乃作偈曰。
撲落非他物。縱橫不是塵。
山河并大地。全露法王身。
看他得底人。吐語何等親切。
直下如空合空。了無縫罅也。
如或不然。當信佛語。
一乘了義。契自心源。
葢佛語者。一句是一句。
一字是一字。真實不虗。
非浪語也。華嚴經云。
十方諸如來。同共一法身。
一心一智慧。力無畏亦然。
此偈蓋謂佛佛同體也。
又云。心佛及眾生。
是三無差別。謂上至諸佛。
下至羣生。與當人自心。
同一體性。何差別之有。
又云。法身遍在一切處。
一切眾生及國土。
三世悉在無有餘。
亦無形相而可得。
謂此法身雖無形相可得。
而與眾生同。與國土同。
與三世同。葢眾生國土三世即法身。
法身即眾生國土三世。
設有毫末許不是法身。
則法身有不遍之處。
故肇法師云。天地與我同根。
萬物與我一體。亦是發明此旨。
又云。會萬物為己者。
其唯聖人乎。昔石頭遷禪師讀至此。
乃拊几歎曰。聖人無己。
靡所不己。法身無象。
誰云自他。圓鑑靈炤于其間。
萬象體玄而自現。
境智非一。孰云去來。
至哉斯語也。此可謂善會者也。
諸公若欲會萬物為己。
不妨恁麼會也。石頭後上堂示眾云。
吾之法門。先佛傳受。
不論禪定精進。唯達佛之知見。
即心即佛。心佛眾生。
菩提煩惱。名異體一。
汝等當知自己心靈。
體離斷常。性非垢淨。
湛然圓滿。凡聖齊同。
應用無方。離心意識。
三界六道。唯自心現。
水月鏡像。豈有生滅。
汝能知之。無所不備。
今眾生不見法身者。
以目前有法。見有自己身心。
見有三界六道。只在髑髏上作活計。
所以眼不超色。耳不越聲。
若明得萬法皆是自心變現。
如水中月。鏡中像。
本無生滅。則所謂法身者。
冷冷然。頭頭中顯露矣。
時有僧問曰。曹溪意旨。
誰人得。頭曰。會佛法人得。
曰師還得否。頭曰。
不得。曰為什麼不得。
頭曰。我不會佛法。
你看他古人下語。
這裏箇會字。也容不得。
又僧問如何是解脫。
頭曰。誰縛汝。曰如何是淨土。
頭曰。誰垢汝。曰如何是涅槃。
頭曰。誰將生死與汝。
若知得石頭落處。
兩頭坐斷。中道不居。
許渠親見法身。三世諸佛證極法身。
與諸佛眾生。山河國土。
同一體性。故能具足同體大悲。
一苦一切苦。一樂一切樂。
盡法界。虗空界。凡一眾生起一念處。
悉皆知得。現身捄拔。
故經云。佛身充滿於法界。
普現一切羣生前。
隨緣赴感靡不周。
而恒處此菩提座。
若能信佛功德者。
此人具足大福智。
不是等閒人也。 ^678c46

師曰。諸佛眾生。皆具三身四智。
三身者。法身。報身。
化身也。六祖大師云。
清淨法身。汝之性也。
圓滿報身。汝之智也。
千百億化身。汝之行也。
佛與眾生。同一法身。
無二無別。佛之報身有二。
一自受用身。唯佛與佛。
乃能知之。二他受用身。
則盧舍那佛。萬德莊嚴。
為十地菩薩說華嚴經者。
是也。化身者。即梵網經云。
爾時盧舍那。方坐蓮花臺。
周匝千華上。復見千釋迦。
一華百億國。一國一釋迦。
各坐菩提樹。一時成佛道者。
是也。但諸佛已證。
眾生猶迷。體雖本具。
日用不知也。四智者。
曰大圓鏡智。曰平等性智。
曰妙觀察智。曰成所作智。
迷即為識。悟即成智。
識有八種。一眼識。
第二耳識。第三鼻識。
第四舌識。第五身識。
第六意識。第七末那識。
此云染汙意。即六識之根也。
以與我痴。我愛。我見。
我慢。四惑相應。執第八阿賴耶識見分為自內我。
一向內緣。眾生我執堅固。
牢不可拔。根本在此。
第八阿賴耶識。此云藏識。
具三藏義故。一能藏。
以能含藏根身器界種子故。
二所藏。以自體藏於根身器界種子中故。
三我愛執藏。為末那執為我故。
亦名根本識。為前七識作根本故。
又名異熟識。以能酬第六識所造引滿二業。
隨類受生。謂異時而熟。
異性而熟。異類而熟故。
轉智者。轉阿賴耶識為大圓鏡智。
轉末那識為平等性智。
轉第六意識為妙觀察智。
轉前五識為成所作智。
識智本無二體。但有迷悟之殊。
眾生用識。菩薩用智。
涅槃經四依品中。
令依智不依識者。
正令其轉之之功也。 ^679b40

師曰。眾生無始以來。
昧却靈明廣大自性。
妄認四大為身。見聞覺知為心。
楞嚴所謂。譬如百千澄清大海棄之。
唯認一浮漚。目為全潮。
窮盡瀛渤。名為可憐憫者。
夫四大者。無過一髑髏耳。
雖行坐去來。語言音響猶如機關木人。
線斷即休。見聞覺知者。
無過一六塵緣影耳。
雖聞聲見色。昭昭靈靈。
猶如水中之月。旋即蕩漾。
目因業受身。身還造業。
從心起境。境復生心。
轇轕纏綿。無由得出。
華嚴經云。此諸凡夫。
愚痴無智。甚為可愍。
有無數身。已滅。今滅。
當滅。如是盡滅。不能於身而生厭想。
轉更增長機關苦事。
隨生死流。不能還反。
於諸蘊宅不求出離。
不知憂畏四大毒蛇。
不能拔出諸慢見箭。
不能息滅貪恚痴火。
不能破壞無明黑暗。
不能乾竭愛欲大海。
不求十力大聖導師。
入魔意稠林。於生死海中。
為覺觀波濤之所漂溺。
此諸眾生。受如是苦。
孤窮困迫。無捄無依。
無洲無舍。無隳無目。
無明覆翳。黑暗纏裹我今為彼一切眾生。
修行福智助道之法。
獨一發心。不求伴侶。
以是功德。令諸眾生。
畢竟清淨。乃至獲得如來十力無礙智慧。
今菩薩發心欲度眾生。
先令看破此身。身見既破。
則心見不破而自破矣。
昔有人獨宿空亭。
至中夜。見一鬼持髑髏至。
後一鬼隨來。二鬼各爭。
謂是我屍。爭之不已。
遂問人曰。此尸是誰持來。
其人思惟。二鬼#CB04846;惡。
不若實言。遂指前鬼曰。
是彼持來。後鬼大怒。
遂拔其人一手食之。
前鬼曰。是吾累汝。
遂拔尸一手補之。
通身拔食既盡。乃舉手拭口而去。
前鬼一一以尸補之。
天明其人心中狂亂。
乃至祇陀林。見諸比丘問曰。
我有身否。由一僧房。
至一僧房。皆如是問。
有尊者曰。此人知無身。
可以度矣。遂謂之曰汝本無身。
乃假借四大以為身。
耳其人大悟。證阿羅漢果。 ^679c42

陳蔚公居士曰。維天之命。
於穆不已。此天命之本體也。
天命之謂性。此天命之流行及物也。
師曰。此亦一說也。
但性字似說得淺了。
愚謂天命二字。即本詩維天之命於穆不已而來。
於穆謂天。不已謂命。
之謂性三字。乃子思子註脚之詞。
謂天命。即凡聖共有之玅性也眾人與聖賢。
皆同此一性。但眾人背之而妄行。
日用不知。聖賢盡之而還源。
循性起用。若能依道修習。
忘情合性。則眾人亦可以至於聖賢也。 ^680b4

蔚公居士曰。周子主靜。
程朱主敬。此超凡作聖要訣云云。
師曰。靜敬孔門玅諦也。
宋儒拈出示人。極力發揮。
最為親切。即釋氏入道之方。
亦豈能外此。若更明得靜敬之本體。
如伐樹得根。灸病得穴。
皆可應手而驗矣。
古云。學佛始知儒。
此語豈欺人哉。但今初學佛法。
且從一門深入。不必一一配合。
若果於佛法深生正信。
子細研窮。豁然貫通。
則不獨靜敬與佛法合。
凡四書五經中。無一句一字。
不是佛法中第一義諦也。
other:: 
# 答程墨庵居士三問
答程墨庵居士三問 ^680b20

一問曰。文殊師利菩薩言。
脩行菩薩。割截身髮。
染色袈裟。不應如是出家。
割截煩惱。除一切眾生貪嗔癡色。
則名為出家。具足梵行。
獨住寂靜。不應如是出家。
攝惡眾生。令住智慧。
則名為出家。自樂精進。
意求涅槃。不應如是出家。
勸化眾生。先為一切眾生。
堅心求涅槃趣路。
則名為出家。洵如是言。
在家出家。有何分別。
世尊必以剃度為制。
其間差別。當在何處。
又世尊言。一切天梵王臣婆羅門眾。
俱可同住。唯聲聞緣覺。
非真善知識。不可與同往。
吾輩出家。當從事何人。
師答曰。二乘出世論其迹。
故以割截身髮染色袈裟為出家菩薩入世論其心。
故以割截煩惱除一切眾生貪嗔痴色為出家。
若得其心。則割髮畜髮。
在家出家。無可不可。
苟滯於迹。則非獨割截身髮染色袈裟非是出家。
即執割截煩惱之言。
而忽夫割髮染衣之制。
亦非真出家矣。二乘志于自利。
故以具足戒行獨住寂靜意求涅槃等為出家。
菩薩志于利他。故以攝惡眾生令住。
智慧。乃至先為一切眾生求涅槃路等為出家。
若果發大乘心。自未得度。
先度眾生。其利他之功。
即是自利也。至云。
一切天梵王臣婆羅門眾俱可同住者。
以凡夫識性無定。
尚可發心。所謂卑濕污泥。
乃生蓮花。是也。唯聲聞緣覺非真善知識不可與同住者。
以二乘定性。不能發心。
所謂高原陸地。不生蓮花。
是也。故法華不許親近二乘。
而梵網有背大向小。
及暫念小乘之戒。
正恐親狎既久。染其二乘狹劣之習也。 ^680b38

二問曰。貪嗔痴三毒雜心。
真可怖畏。而菩薩貪取大乘亦貪。
忿怒不修亦嗔。百劫千生欲化難化亦痴。
豈三毒于菩薩。分中不為毒耶。
然此三者。罪垢何輕何重。
何後何先。何可犯。
何不可犯。何能去。
何不能去。貪生于慾。
慾淡則滅。嗔生于忿。
忿熾則增。痴秉于性。
性愚則固。欲修行人。
情可去而性不可強。
將如之何。師答曰。
眾生三毒根于情識。
而菩薩三毒發於智悲。
較之以實際理地。
不立一塵。則智悲亦名為毒矣。
較之以情識。則相去霄壤。
#CB15164;可同日而語哉。
至謂情可去而性不可強者。
乃稟賦習性。非真性也。
以真性離念。本來清淨。
智悲且不可得。況情識乎。
未見真性而謂情可去者。
亦徒虗語耳。 ^680c40

三問曰。偉幼性愚鈍。
執抝蠢頑。不信佛乘。
然夢寐間。或升天上。
題詠讚嘆。或在極樂界。
禮拜佛塔。見塔無央數。
或在玉山上行。而夢亦多靈。
或驗于時日。或驗于年遠。
語言事跡。無不符合。
近來日中口談般若。
不能無夢。已不勝慚愧矣。
亦多不靈。甚或所作。
皆非意想。或入王宮與嬪妃彩女娛樂。
受大恐怖。或為大將軍。
指麾戰陣。殺人無數。
或往羅剎國招親生子。
或乘大船。入大海水。
漂泊無極。或入地獄。
為閻羅王所嗔。既又為王拜讚。
食肉毀禁。無所不至。
若斯夢境豈道力之不堅耶。
抑多生積習之未忘耶。
抑或有他讖先兆之耶。
請解其惑。師答曰。
夢者想也。以多生般若種子不純一。
夾襍妄想。故發于夢寐。
亦善惡逆順。變易多端。
道力不堅。多生積習。
他讖先兆。皆有之矣。
若能豁開正眼。洞見性源。
則夢想斷而大夢覺矣。
梵語佛陀。此云覺者。
華嚴經云。佛心無有他。
正覺覺世間。此之謂也。
曰至人無夢。信矣。
然則佛夢金皷。孔子夢奠兩楹。
此何以通。師曰。喚作佛。
喚作孔子。早是夢了也。
況金皷兩楹乎。問者唯而退。
other:: 
# 五位宗旨
五位宗旨 ^681a16

正中來。乃五位之樞紐。
前二位。入此者也。
後二位。從此出者也。
正中偏。約初悟時立。
理是正。悟是偏。故有莫恠相逢不相識。
隱隱猶懷舊日嫌之語也。
偏中正。約轉功就位時立。
偏是功。位是正。故云分明覿面別無真。
休更迷頭猶認影。
亟#CB15081;其攝偏歸正。
盡力推爺向裡頭也。
正中來一位有三。
前半則轉功而猶未就位。
只是一色境界。次則一色已消。
歸於正位。尊貴之極。
毋容觸犯。教中云。
此是學位。非是證位。
故須從中轉身。不許住著也。
後半則已於位中轉身就功。
而猶未與塵境合。
所云無中有路隔塵埃。
是也。同安云。纔著垢衣云是佛。
却裝珍御復名誰。
又云。木人夜半穿靴去。
石女天明戴帽歸。
皆此意也。古德立小五位。
及四轉靈機。皆為此而設。
蓋此一位。初入為難。
既入而從位中轉身。
為尤難也。苟未入此。
只是博地凡夫。既入不能轉身。
而便於中作證。又墮二乘。
試讀華嚴第八地。
則可知矣。兼中至約功位雙彰時立。
兼中到。約功位雙泯時立。
大意如此。且止葛藤。 ^681b6

開化禪人聞余與石潮禪師論五位宗旨。
大生喜樂。出紙請書。
遂為述其梗概。看畢付之#CB01926;燼可也。
other:: 
# 誡捕黃蛤文
誡捕黃蛤文 ^681b40

百丈山黃蛤者。廼蝦蟆之種族也。
每臨春候。牝牡羣來。
盈于田疇。塞于道路。
止圖生男育女。不知避死趨生。
鄉人無知。競取而食。
不啻拾礫之易也。
梟其#CB15685;而剝其皮。
刳其膓而戮其肉。
血流滿地。宛與人血無殊。
頭集成堆。竟與人頭何異。
痛苦莫忍而殺者不知。
怨恨徹天而食者不恤。
相傳昔黃巢甞聚兵于此。
劫殺民命。感報如斯。
夫殺人而為人所殺。
因果無差。食蛤而轉身作蛤。
酬償不爽。至於牛。
羊。犬。豕。鷄。鵝。鴨。鴿。
魚。鱉。鰍。鱔。蝦。蜆。螃。
蠏。螺。螄。之類。但有生命而殺食之者。
其填報一如黃巢之於黃蛤。
等無異耳。生生常在輪轉。
世世無繇解脫。匪憑三寶之力。
曷釋累劫之愆。崇禎癸未冬。
余住靜此山。甞集同袍。
代為懺悔。二十餘年。
此類絕跡。至于近年。
又復繁盛。後生輩沿其故習。
爭相捕食。不念他命死苦。
惟資我舌味甘。皆由未遇佛法。
不信因果。不知罪福。
故造茲殺業。釀現世他生無窮之苦也。
今康熙辛亥秋。余復遊芝城。
乃特邀諸善友。倣癸未故事。
為蛤與食蛤者。同伸懺悔。
所冀佛光洞照。法力冥資。
俾捕蛤者。凶心頓息。
不噉蛤肉而免墮蛤身。
為蛤者。慧性增明。
不#CB03340;冤報而永超蛤趣。
慈眼相視。彼此無殺害之心。
法會同登。人物有恩親之樂。
期生安養。畢證菩提。
是所願也。惟祈高明者。
轉相勸化。功莫大焉。
other:: 
# 李偉吾居士五十慶九文
李偉吾居士五十慶九文 ^681b46

余來富沙白雲。興建覺皇寶殿。
辱大長者偉吾李公行檀波羅蜜。
而功德有成又每#CB15081;馬過從。
論道談心亹亹不倦。
可見夙具般若因緣。
一旦會遇。非偶爾也。
茲辛亥冬。十月十有九日。
值公大衍用九之辰。
念無可為公壽。乃織蕪語而進之。
以申曝獻之誠。甞聞之古德曰。
福觀人量。壽觀人用心。
意謂量之大小。則福之有無見焉。
用心之厚薄。則壽久豐歉見焉。
公之量。包含恩怨。
和融上下。汪汪然。
若萬頃滄溟。攪之而不渾。
注之而不溢。納百川而匯眾水。
其為量也。詎谿#CB00589;盆池之量。
可測而知哉。公量如此。
則其福德深廣。曷可涯涘。
公之用心也。雖身處塵勞。
而心遊物表。問道諸山。
津梁廣佈宛有摩詰老龐之風。
其造佛飯僧。印經濟眾。
皆公之無作玅行矣。
公之用心。孳孳在此。
則其壽量。曷可量乎。
公今方當五十知命之年。
正如赫日方中。普天照矅。
而余與公。同遊如來大光明藏中。
互為賓主。相為激揚。
即一語一默。一動一靜。
無非公之壽光掩映。
流通發揚者。豈世俗龜齡鶴筭。
日升月恒之論。可同日而語哉。
至于法身無相。壽量無量。
根盤天地之先。光逾日月之上。
則公已默契于言外矣。
非區區筆舌所能盡。
姑述公之雅量廣大。
與用心福善。為公大福大年之卜云。
other:: 
# 遠公詠
遠公詠 ^681c44

遠公居廬山下。持律精苦。
過中不受蜜湯。而作詩換酒飲陶彭澤。
送客亡貴賤不過虎溪。
而與陸道士修靜。
行過溪百步。大笑而別。
禪月有詩云。愛陶長官醉兀兀。
送陸道士行遲遲。
買酒過溪皆破戒斯何人斯師如斯。
宋黃魯直詩云。邀陶淵明把酒椀。
送陸修靜過虎溪。
胸次九流明似鏡。
人間萬事醉如泥。
余竊倣之曰。愛陶醉裏能深省。
友陸異中還有同。
換酒過橋楔出楔。
直令千古仰高風。
xu:: 
# 黃宇珍十二影詩序
黃宇珍十二影詩序 ^682a40

天地萬物。總是箇影子。
舉世之人。是箇弄影的漢。
殊不知形為影本。
影自形生。而於影上求影。
轉見差錯。黃公宇珍。
隱居村落。年德既高。
眼目亦正。乃作十二影詩。
即其近者言之。令易曉耳。
讀者苟能即其詩以求其影。
即影以求其非影。
則宇老此作。實有深益非浪語也。
若徒留連於風月。
吟咏於字句。則劍去久矣方乃劾舟。
余又不能無弄影之嘆云。
xu:: 
# 等韻指月序
等韻指月序 ^682b10

等韻反切。出於釋氏。
余幼忝入釋。而韻學素未甞關心。
一日黃子季瑜。持所編韻法橫圖音切指月。
索序。一為展卷。不啻於菟之視水車。
了不見其縫隙。序曷可為。
雖然。甞聞之清凉國師曰。
字母是一切字根本。
如迦佉誐伽等三十四字。
以娑〔上〕娑〔平〕枲嘶等十二音。
入此三十四字。則一字中成十二字。
復有二合。三合。乃至六合。
出一切字。故名為母。
梵天之書。千古無易。
不同此土。篆隷隨時也。
觀此。則世人徒知等韻字母能切字。
而不知其能生一切諸字也。
徒知始於神珙。而不知實本諸經論。
為世尊金口親宣也。
#CB16076;可以不學乎。
字彚音切橫直二圖。
出於等韻。最為簡便。
而黃子指月一書。
又出於字彚。是簡便中以簡便。
凡留心韻學者。能因指月而入字彚。
因字彚而入等韻。
因等韻而了一切諸字。
因字而了盡萬法譬如尋流得源。
伐樹得根而季瑜嘉惠後學一段苦心。
庶不至唐捐云。
xu:: 
# 五經宗趣序
五經宗趣序 ^682b26

永明壽禪師。晦無師智。
而用眾智為智。集經律論。
及西天東土諸聖師。
以及六經子史百家之言。
為宗鏡錄一百卷。
所謂舉一心為宗。
照萬法為鏡。如融眾器以為金。
匯百川而為海。明白示人。
如指諸掌。法施之大。
不可思議。但時當末法。
人安寡聞。每一展卷。
罔測涯涘。所以束置高閣。
封野馬而飽蠧魚者。
在在皆是也。淵雷靜主。
#CB15470;東香山人。
為空隱老人執侍弟。
子見地隱實。履行精嚴。
習靜建溪之高山。
二十餘載。以是錄為照心之明鏡。
涵泳其中。凡遇拈提法華。
楞嚴。圓覺。維摩。金剛處。
輙手抄出。成兩鉅帙。
名曰五經宗趣。葢欲使讀者。
得其宗趣以明經。
由經以入宗鏡。照了一心。
融通萬法持以示予。
且徵序焉。予惟法華開佛知見楞嚴顯示真心。
圓覺指體投機。淨名彈偏折小。
金剛則頓空諸相。
諸相既空。則可以入不二之門。
證圓明之性。至一切事究竟堅固之地。
而如來出世大事因緣。
究竟圓滿矣。是乃遊法海之慧舟。
開寶藏之金鑰。不特為宗鏡發起而已。
淵公法施之心。亦不可思議。
敬辨數語。以為來者勸云。
xu:: 
# 重刻月上女經序
重刻月上女經序 ^682c12

謝碩公茂才。刻月上菩薩經。
印施流通。為報母也。
其緣起於郡隍請懸明講師誦月上女經五百部。
祈母轉女身云。管東溟公。
以因緣序之於前。
而龍山和尚以劫初事#CB02494;之於後。
謝子一日持經見過。
而咨以經中大旨。
余曰。眾生無始劫來。
沉淪欲海。無由得出。
月上菩薩以同體大悲。
示作端正女人。發其欲意。
即曉欲之重患。而令入離欲真際。
所謂先以欲鈎牽。
後令入佛智者。是也。
經云。若有起欲來觀者。
乃得清淨無欲心。
不其然乎。眾人欲意既息。
即引向佛所。而途中遇舍利弗。
摩訶迦葉等。欲勘驗其得忍與否。
月上縱其無礙之辨。
而直與本分相見。
即維摩詰彈叱諸聲聞人。
令入大乘。無以異也。
舍利弗問月上言。
汝於今者。行何乘也。
為行聲聞乘。為行辟支佛乘。
為行大乘。月上報言。
如舍利弗所證法者。
為行聲聞乘。為行辟支佛乘。
為行大乘。舍利弗報彼女言。
非也。月上。所以者何。
然彼法者。無可分別。
亦無言說。非別非一。
亦非眾多。爾時月上報言。
舍利弗。是故不應分別。
諸法一相異相。無別異相。
於諸法中。無有可住故。
涅槃者。實無可滅。
迹斯語也。政所謂佛祖位中留不住。
夜深依舊宿蘆花者也。
舍利弗輩以女相求之。
而欲試驗。豈非捕風捉影者乎。
月上既見佛。而記其往生極樂。
供養彌陀。及賢劫中諸佛。
然後成佛。即名月上。
以此觀之。今禪者徒執理性而篾視淨土。
不肯發願親覲諸佛者。
不唯失見佛之緣。
恐相似悟頭。而於理性實未曾大通也。
更有甚者。直詆念佛求生淨土為下根。
而障人進修者。是月上亦下根人。
而世尊記其往生極樂。
不亦謬乎。自誤誤人。
其害匪細。故特表出之。
以告諸同志者。謝子懽忭踊躍。
再拜。請即次其說以冠諸經首。
余不得而辭。
other:: 
# 復弁山且拙和尚書
復弁山且拙和尚書 ^683a2

前歲有禪者自寶山來。
示以金剛般若尊註。
展讀之下。但見辯鋒凜烈。
慧海汪深。不落常塗。
別出手眼。始知義山古佛出現。
放大光明久矣。瞻仰之私。
匪一旦夕。限於山川。
每以不獲親炙為歉。
辛亥秋杪。遊建溪。
白雲。忽令嗣巢鳴磐石二公見顧。
拜領惠書。並尊錄。
宛如面覩慈容。親聆謦咳。
懽忭踴躍。無以云喻。
竊惟我洞上一宗。
盛於唐。衰於宋。故當時明教和尚。
有大旱引孤泉之喻。
然其人雖落落。一一皆法門龍象。
悟門既真。道德大備。
投子而下。如芙蓉。
大洪。真歇。宏智諸祖。
皆足肩任大法。傳化將來。
至於今日。濟宗不在言。
即本宗往往不問人之可否。
唯以得之為勝。充塞閭巷。
退人信心。正恐絕此一綫。
不在人少而在人多。
為可憂也。座下所得既真。
發用廣大。力荷法門。
慷慨激烈。真有程嬰公孫杵臼之心。
但此風大行。不知何所抵止。
某道孤力薄。目擊時獘。
救之既無術。隨之又豈肯。
所以近日退院捨眾。
急欲於無人處卓自了菴。
隨緣遣日。又安用以閑名字流落人間。
與時輩相頡頏耶。
往歲有人來索語錄行實。
所以不敢與者。意亦在此。
其人不諒。密懷生滅。
乃為座下所檢點。
不免勞動一番神用。
則又某之罪過也。
既不敢固執前見。
謹略錄數則上呈。
以便筆削。路遠無可將意。
唯有望弁峰而跂瞻耳。
諸惟慈諒不盡。
other:: 
# 答檀園大師書
答檀園大師書 ^683b14

。 ^683c12

師答曰。博山老人非不求人。
只是當時無人可求耳。
故寧絕其人。存其道。
以待後來。豈如今人之濫相授受。
便謂之得人可乎。
博山嘗謂余集生居士曰。
宗門中事。貴在心髓相符。
不在門庭相紹。若實得其人。
見知聞知。先後一揆。
絕而非絕。若不得其人。
則乳添水而味薄。
烏三寫而成馬。存豈真存。
故我意寧不得人。
勿授非器。不得其人。
嗣雖絕而道自直。
自無傷于大法。授非器者。
嗣雖存而道自偽。
反自破其先宗。有智之士。
當知所擇。以此觀之。
則博山當時非無所見。
而甘作斷佛種人。
愚見亦爾。故十餘載來。
欲覔一箇半箇有真心者。
不可得。又豈肯隨波逐浪。
以佛祖慧命。作世諦流布乎。
座下有志荷擔。切在傳持。
志固可嘉。然亦當知所擇。
斷不可欲速。而落今時之行戶也。
 ^683c18
