
other:: 蘭盆經疏會古通今記卷下
author:: 光嚴無際大師　普觀　述
二、五乘二：初、通釋名義二：初、總示。
此五等者，人乘則力小載近，菩薩則力大載遠，
中間三位望前則力大載遠，望後則力小載近。 ^494c15

二、別釋。文中五乘各有法喻，法中各有所乘法、
所越境、所感果，在文可了。
聲聞緣覺乘法雖殊，其所越至二皆無異，故合明之。
一中三歸，正破三邪濟三塗苦，故歸向依憑佛法僧也。
智度論云：念佛如醫王，念法如良藥，念僧如瞻病人，念戒如藥禁忌。
故受三歸必須五戒，謂不殺、盜、婬、妄、飲酒。
準曇無德宗，隨彼根宜未必具受，或但受三歸名無分優婆塞，
或受一戒名少分，二戒至四名多分，具受名滿分，薩婆多宗必須具受。
小艇者，釋名云：其形徑挺，一二人所行也。
二中十善有分三品，中下對人及修羅故，
但舉上品以為欲界六天之因，四禪八定為色無色因。
船者，釋名云：循也，循水而行耳。
合中結惑已除苦依身在，名有餘涅槃；
化火焚身身智俱盡，名無餘涅槃。
五中菩薩從因受名，或云佛乘約果標號，
悲以下化智以上求六度法門，謂布施等總超三界三乘之境，
即出分段變易生死菩提涅槃，即指佛果以為彼岸，
對乎生死此岸為名，菩提翻覺超過三乘故云無上，
涅槃云圓寂，揀異小乘故云大也。
舶者，埤倉云：大船也，長二十丈，載六七百人是也。 ^494c21

二、別判今經是人天乘攝者，此約當機稟造受葢而論。
經云：其有供養此等自恣僧者，現世父母六親眷屬得出三塗之苦，
應時解脫，衣食自然。
若父母現在者，福樂百年。
若七世父母生天，自在化生，入天華光。
〔此則正宗分第六，示其正法中五獲勝益之文。〕
又云：是時目連母即於是日得脫一劫餓鬼之苦。
〔此亦正宗分中第八，目連慈母獲益之文。〕
又云：願使現在父母壽命百年，無病，無一切苦惱之患。
乃至七世父母離餓鬼苦，生人天中，福樂無極。
此上所引三段經文，中間即是當時所為，
初後乃被一切未來，始終益相盡於此矣。
在小乘藏中者，智升目錄列此經在大乘藏中，疏主亦即暗彈彼誤。
自古目錄列此經在小乘藏故。
問：圭峰禪師，康居法裔，何不承用五教判攝耶？
答：此經所崇，在乎孝行。
拔苦報親，享于福樂。
但覺業苦，不明斷證。
約乘明攝，理固當然。
問：闡揚聖教，宜從增勝。
五乘之內，攝屬人天，足顯此經最居其劣。
云何激勸當機稟行耶？
答：古德有云：以淺為深，虗其功故，必須稱實。
然一經勝益，雖但齊人天，而孝行之功，莫斯為最。
故如來誡諸道俗，皆可遵行。
其孰聞諸人天而不信受耶？
又復前明田種，固已顯勝。
今辨攝屬，且免虗功。
若此釋經，特由善巧垂諸末學，以為良軌耳。
歷觀諸師申明此段，雖石壁舊記稍符於本疏
〔孤山新鈔亦承用之〕，然而引文示義，尤未詳悉，其餘不足觀之矣。
如廣演證義，孝衡記曰：法非大小，隨機以判。
隨所對機，有兼有正，判入五乘。
今依正義，不依於兼。
佛為目連而說此經，兼化餘人。
聲聞乘性，正是當機，不被獨覺經會無故。
於五乘中，聲聞乘攝；大小乘中，小乘所攝；
非菩薩乘，經中不顯法空義故。
然下文云：佛說經時，大菩薩眾皆歡喜者，
聞盂蘭盆利益之相，助讚小機，故生歡喜也〔上皆孝衡記文〕。
愚詳彼說，但據聞教，不論受益。
若謂此經正被聲聞屬小乘者，小乘聲聞斷證安在？
又謂非菩薩乘，經中不顯法空義者，經中何處顯我空耶？
違經背疏，固難聞命。
芝園律師廣有破立，先敘彼破，後敘彼立。
今初，彼云：圭峯判釋，依賢首宗所立，小乘有二：
一者人天，二者二乘。
此經猶非小乘，但攝屬小乘耳。
今應問曰：如此判經，為從何義〔孤山云：#CB17742;所救人說〕？
若謂目連母脫苦生天，而云人天者，且目連母亦止生天，那得兼人？
又上所明人天兩乘，行果全別，如何一混而云人天？
既云攝教，須定所歸，畢竟此經為歸何攝？
評曰：人天之語，本出經文，良由所救之有重輕，是則受益不無優劣。
或且翻三塗，生於人道；或自在化生，入天華光。
以其人天皆有漏故，經疏所以合而示之。
上所引文，足為龜鏡，何為背叛金口誠言？
斯妄破之一也。彼云：又生天之語，遍諸大乘。
如法華云：書寫是經，命終當生忉利天上；
受持讀誦，即往兜率天等。
又梵網云：講說菩薩戒，福資亡者，生人天上。
又云：受持菩薩戒者，常生人道天中等。
即應皆屬人天教耶？
評曰：凡明經論，教限淺深，當觀正宗所詮義理。
今何援據勸發流通一端之意而致詰耶？
竊詳所引法華、梵網，於中更有得見諸佛，
千佛授手，如是等文，任情隱慝，其可得乎？
且書寫、讀誦、講說、受持妙法華經、梵網大戒，
本因既大，感果亦深。
今目連之母，業嬰苦趣，本為慳心，慳於一切，
時經多世，事歷多人。
是故目連一力難拔，哀號投佛，請陳救方。
佛教奉盆，以供眾德，藉眾威力，救母倒懸。
目連稟行，母脫鬼報，流及後世，依之修崇，
救度見生七世父母，出三塗苦，生人天中，豈得與彼同條而語？
斯妄破之二也。彼云：又彰孝道中，引華嚴、
涅槃，對明釋教，以孝為本。
既引圓頓，終窮了義，而彰孝道，如何判教止在人天？
評曰：疏主欲彰孝行遍大小乘，激發信心，
使之崇奉，引小入大，何往不通？
誘級巧便，良在茲矣。
斯妄破之三也。彼云：又歸敬偈云：累劫報親恩，積因成正覺。
則顯孝行深通佛乘。
及乎判經，而云人天，豈非前後自相違耶？
評曰：且如來因圓萬行，果證萬德，仰求冥助，以伸讚述。
豈為解於權乘，遂致隱于勝德耶？
斯妄破之四也。彼文又排摭華數義，總結斥云：
是知疏記宗途紊亂，始末差訛，歷代同迷，莫知體究。
且人天為教，唯被極鈍之機，令脫三塗，豈容受道？
未免生死，非佛本懷。
是故天台四教，不列人天；南山二疏，唯存聖道等。
評曰：今經豈非且救父母，令出三塗，生人天耶？
且賢首五教，豈特立人天？
但約攝屬，歸小乘耳。
若不爾者，得非以教收攝佛經，有所未盡乎？
次敘彼立云：今詳此經，三藏之中，定屬經藏化教所收；
五乘之中，定屬菩薩大乘所攝。
然凡論判教：一、觀正宗所詮行相；二、考聽眾結益淺深；
三、求文義意趣優劣。
行是一經之主，益乃被物之功，文即能詮之體。
用斯以判，何往不通？
評曰：此是彼文正述立意。
皆言定屬者，顯不兼通也。
彼云：初觀所詮行相者，且通論孝行，則有多途。
若同儒宗，純孝奉親，止是世報人天行也；
若如目連，為親修道，果成羅漢，即是小乘聲聞行也；
若同前引華嚴、涅槃、十六觀經，並是菩薩大乘之行。
次局今經，唯專大行。
良以於自恣日，設供報恩，一運已誠，二兼他力。
無論存沒，不揀自他，憫物傾財，拔苦與樂，
既非小行，須歸大乘。
故經云：吾今當說救濟之法，令一切難皆離憂苦。
且一切之語，遍該生境，豈止吾親？
離苦之言，畢超二死，非唯鬼趣。
即梵網云：一切眾生皆是我父母，我生生無不從之受生。
即前所謂累劫報親，積因成佛。
準斯明據，大教何疑？
評曰：原彼所立，似據諸經，所明孝行，皆是大乘，以此指同華嚴等也。
雖彈指之善，無非佛因，諸有所作，常為一事，
然其在教，優劣自殊。
若謂此經於自恣日設供報恩，運己兼他，
等為二利，而引經文令一切難皆離憂苦為大乘者，良恐未然。
何則？此是如來許以救方。
疏自釋云：千鈞之弩，不獨為鼷鼠發機；
三界之尊，豈偏令汝母離苦？
據佛本意，莫非普利，當機稟受，未必如斯。
是故目連自救其母。
經云：是時目連母即於是日得脫一劫餓鬼之苦。
豈一切眾生悉皆脫苦耶？
目連雖復申請施及一切，但是流通末葉，
以為後軌，固未可以類大乘菩薩歷劫所修利他行也。
且儒之君子尚有博施濟眾之說，推愛及物之心，豈二乘聖果頓類小人乎？
若謂經云皆離憂苦，畢超二死，非唯鬼趣者，
下經顯益，止言得出三塗，離餓鬼苦，生人、
天中，何有畢超二死之說？
文引梵網而為例者，彼云：一切眾生皆我父母，
此則近為現世，遠及七世。
是則二義天隔，若何取據耶？
斯謬立之一也。彼云：二、考聽眾結益者，
謂經家結示同聞之眾，開悟證入，故云結益，非謂約彼所救之人。
即如經云：時目連比丘及大菩薩眾皆大歡喜。
若是小行，人天凡福，豈得大菩薩眾聞皆歡喜？
既云歡喜，即是開悟增發大心。
故下引恩重經結益，云帝釋諸天發菩提心，豈非明證？
彼經又云：若善男女能為父母受持此大乘摩訶般若一句、
一偈、一經耳目，五逆重罪悉得消滅。
二經同類，而彼明標大乘，決無疑矣。
評曰：彼引今經孝子領悟，以為結示同聞證入。
云歡喜者，科云孝子，即正指目連聞法受解，
故云領悟，何得誤認為大菩薩證入益相？
且菩薩見眾生造業則悲，修善則喜，佛陳方法以教目連，
依之修崇，母即脫苦，時會聖眾孰不欣然？
若謂增發大心而歡喜者，豈得入證聖人自昔未聞孝行，方此歡喜發大心耶？
於理既非，徒煩援引。
此謬立之二也。彼云三、求文義意趣：一者、
如上示行文；二者、即前結益文；三者、同聞之眾有大菩薩；
四者、受供僧中有十地權化，安有小教而談十地示權耶？
五者、智升目錄判在大乘，深符經旨。
評曰：所指諸文，上已評破。
受供僧中有十地者，經文泛舉，或有十地權現比丘在大眾中，
蓋顯盆供福田之勝，豈得約此為大乘耶？
且智升目錄亦一往編排，未必一一考文責實，安足以之為衡鑑乎？
此謬立之三也。余非好辨，蓋不得已，義學存公，請從正轍。 ^495a14

三、辨定宗旨二：初、示義。
分章中，初、示義。一經宗旨，不越於斯，是則四義共成一宗。
芝園記謂宗是主義，國無二主，安得有四者，蓋不善文意。
次、今以下，分章。 ^496c28

二、依章釋義二：初、釋行相中，初、別釋四：
初、釋孝順。注文遮疑，恐有疑云：諸聖入道，
皆為報親，故云未必；始得便觀，故云即驗。
二、悲號下，釋設供。
旋字平呼，尋也。三、拔冥下，釋拔苦。
四、不辜下，釋報恩。
後細詳下，總結。二、配句數二：初、歷句料揀中，
初、標舉；次、一孝下，列示。
四種四句：初一四句，泛論孝順；後三四句，正顯今經。
如其次第，對設供等。
初四句中，第一句三牲之養，文出孝經？
紀孝行章。事親者，居上不驕，為下不亂，在醜不爭。
居上而驕則亡，為下而亂則刑，在醜而爭則兵。
三者不除，雖日用三牲之養，猶為不孝也。
今以為孝者，以日用三牲非不盡養，但驕、
亂、爭，故不能修己以順父母也。
第二句須忌即供。
為惡不諫，故是順也；而非愛其親，故非孝也。
孝經云：父有爭子，則身不陷於不義。
故當不義則爭之，從父之令，又焉得為孝乎？
第三句有隱故孝，無犯故順。
檀弓云：事親有隱而無犯〔有隱，謂不稱揚其過。
無犯，謂不犯顏而諫〕，左右就養無方服勤至死，致喪三年。
〔勤，即勞辱之事。致，謂戚容稱其服也。
凡此以恩為制。〕事君有犯而無隱，〔既諫，
人有問其國政者，可以語其得失。〕
左右就養有方，〔不可侵官。〕
服勤至死，方喪三年。
〔方喪，謂資於事父。
凡此以義為制。〕事師無犯無隱，左右就養無方，
服勤至死，心喪三年。
三諫而隨者，禮云：子之事親也，三諫而不聽，則號泣而隨之。
順色，即論語：子夏問孝，子曰：色難。
包注：謂承順父母顏色，乃為難也。
觀志等文，亦論語：子曰：父在觀其志，父沒觀其行，
三年無改於父之道，可謂孝矣。
第四句水葬。世傳昆子不孝，多違於父。
父令棄水，意使葬土，而子特順之。
葬在昆明地中，反是不順。
二對設供四句中，第一句事出孝德傳。
董黯，會稽人。少孤，養母承顏致樂，雖貧而充。
鄰有惡人，令母常憂，雖富而顇，因相問之。
鄰人遂怒，候黯不在，入擊其母。
母告黯，黯恨之。至母終葬訖，即殺鄰人，
將頭就墳以獻之，曰：孃知此，昔在侍養，今養終讎訖。
自投官聲罪，會赦免之。
王祥母嗜魚，嚴凝冰凍，祥即臥冰，得魚奉母。
第四句。逆故非孝順，慳故非設供。
三對。拔苦四句中，第一句。
董永家貧喪親，傭身葬之，如向已引。
以其不能念誦，追齋薦其去識，故非拔苦。
第四句。小人不濟他之苦厄。
四對。報恩四句中，第一句。
並出孝經。護髮膚。
如前引。不驕危。即諸候章。
在上不驕，高而不危，制節謹度，滿而不溢，
乃至然後能保其社稷，而和其民人，蓋諸候之孝也。
非法等。即卿大夫章。
是故非法不言，非道不行，乃至然後能守其宗廟，蓋卿大夫之孝也。
第二句。扶輪報飡。
事出類林。靈輒，齊人，游學而歸，食盡不能進。
趙盾從晉靈公獵，見桑下餓人，傾壺啖之，
然始能語，後為甲士。
盾三諫靈公，公怒，欲殺之。
盾走出乘車，車已脫一輪，公先令人脫之。
輒扶盾車，以臂承軸軀，駕而行。
盾因問曰：是何人而能濟予之難？
曰：桑間之餓人也。
若左傳、史記，並不說扶輪。 ^496c34

二、舉功結歎中，初歡功勝，次實由下，推所由。
境勝，謂佛歡喜曰等三田肥濃。
心彊，即悲、敬、孝三心懇切。
田既肥濃，種又精新，則收成倍獲矣。
徹，即通也。神理，謂幽冥之處。 ^497b32

四、正解經。文二：初、標分。 ^497b40

二、隨釋二：初、釋題目二：初、標章唱經。 ^497b42

二、隨文釋義二：初、辨三譯中，初總標，次別列。
一、晉武帝，即西晉第四主剎法師，具云曇摩羅剎，此翻法護。
二、惠帝，是武帝子，即第五主法矩，字誤，應作法炬。
時與法立三藏相繼翻傳于洛灌臘經，
有云亦是法護所譯，非是同本疏主，乃據古本藏錄，
故約經義釋其名題，云應以等，此釋灌字而等於臘。
三、舊本別錄，即古藏錄〔開元錄云附東晉錄是也〕，
失其譯主，故但云一師，具云報恩奉盆經，
報親設供是所行行，準知蘭盆從用而立。
二、解今題二：初、標指。 ^497b44

二、釋相二：初、解別目中，初、釋上二字。
三藏云者，彼先有疏釋此經故，以教對上傾自我口，合機對上暢之彼心。
次、釋下三字中，初、約華梵翻釋。
盂蘭，梵語，亦曰烏藍婆那，此云倒懸，喻困苦也。
孟子云：當今之時，萬乘之國行仁政，民之悅之，如解倒懸。
今用彼語以翻此名。
盆是華言，即瓦器也。
爾雅曰：盆謂之缶。
說文曰：益也。準孝衡記，謂宋三藏云：梵語盆佐那，此云救器。
次、斯由下，舉詮旨顯示。
載，則也。且，兼也。塗炭，即喻鬼趣苦迫，如陷泥墜火，無救之者。
尚書云：有夏昏德，民墜塗炭。
彼謂夏桀為君不明，民苦如此。
今借語勢窘急，謂窮迫也。 ^497c14

二釋通名中，初正釋。
梵語修多羅，正翻為線，義曰契經。
西域風俗，以線貫華，而為佩帶。
經縱緯橫，義理則似緯似華，言教則能持能貫。
此方六籍，悉稱為經。
經者，訓法訓常，謂道軌百王，德模千葉也。
次此符下，會論。雜心五義：一曰出生，出生諸義故。
二曰湧泉，義味無盡故。
三曰顯示，顯示諸義故。
四曰繩墨，辨諸邪正故。
五曰結鬘，貫穿諸法故。 ^497c36

二、解本，文二：初、標分中，初、正分判；次、以三下，示所承。
彌天，即東晉道安法師襄陽習鑿齒。
初訪安云：四海。習鑿齒對曰：彌天釋。
道安因是人以彌天為稱。
彌天始以三分分經，後親光菩薩佛地論至果有斯說，故曰冥符。
論云：初、總顯已聞及起教時，別顯教主及起教處。
教所被機，即是教起所因所緣，故名教起因緣分。
二、正顯聖教所說法門，品類若別，故名聖教所說分。
三、顯彼時眾聞佛聖教，歡喜奉行，故名依教奉行分。 ^498a2

二隨釋三：初序分三：初懸示二：初歷解二義中，
初總標，次一證下別釋二：初證信中，豐約猶廣略也，階猶入也。
智度論中問曰：何不直說般若，而說住王舍城？
答曰：說時方人令生信故。
今略引之。時謂一時，方即處所，人乃同聞。
論文尚略，且舉三種，信聞及主準可知之。
次發起中，淨名以長者所獻五百寶蓋，
如來合之為一，法華佛放眉間白毫相光，
照于東方萬八千土，斯皆以神變而為發起也。 ^498a20

二、更辨異名，通別前後，如方易知。 ^498a36

二、正解二：初、證信序二：初、牒章唱經。 ^498a38

二、隨文釋義二：初、通示二：初、明置序元由。
所問四事者：一、問依何修道；二、問以誰為師；
三、問惡口車匿以何擯治；四、問一切經初當安何語。
疏引答詞，注觀身等，如別所解。 ^498a40

二、對諸經辨示二：初、泛舉他經。 ^498a48

二、明今缺異二：初、明缺。 ^498b2

二、辨異二：初辨前後異中，初出意；次皆是下，會同。 ^498b4

二、辨有無異中，初示今無意趣，皆證無我，
謂見、慢已盡。故智度論云：凡夫三種我，
謂見、慢、名字。學人二種，雖無見、我，思惑未盡，
猶有慢、我。無學一種，見、慢已盡，但有名字。
次餘經下，出餘有所以。
五蘊假者，即是名字隨世假立，揀非見、
慢，故云不同情計等也。 ^498b6

二、別釋二：初、解釋。
現文五：初、聞。大、小乘宗而有三說：一云根聞，
二云識聞，三云根、境、識三和合成聞。
第三盡理，故疏用之。
智度論云：耳根不壞，聲在可聞處，作心欲聞，即聞也。 ^498b16

二信中，初標示，次夫信下釋相，後故肇下引證，即淨名注釋如是也。 ^498b24

三時二：初正解中初總釋。
一切經中但取說經始終究竟，故名一時。
師者法也，佛為人天之模範故。
周禮師氏，鄭玄云：教人以道之稱也。
資者取也，弟子取法於師。
故孝子曰：善人不善人之師，不善人善人之資。
今謂師說資聽教義周圓，故云爾也。
揀餘時者，非說餘經作餘事時。
次謂如下別示。不明時分有二所以。
初據說經不一釋。
時無別體，約彼色心分位以明，故有無量。
但云一者，如涅槃云：我於一時在迦尸國，
我於一時在恒河岸，我於一時在尸首林等。
次約方土不定釋。
且諸方之語有豎有橫，豎謂上下，橫謂四方。
言延促者，人間五十年四天王天一晝夜等。
不定有二意：一即指上延促，故云不定。
二謂四洲晝夜不同，故云不定。
謂北洲夜半，南洲日午，東洲日沒，西洲日出等。
如來說經，被於上界，諸方流通。
若說四時等，即諸方不徧，故不別說。
如西竺以正月十六日為歲首，則延之在後。
此方以正月朔日為歲首，則促之於前。
又此分四時則延〔春夏秋冬〕，彼分六時故促。
又彼俗中或分四時，佛教但分三時。
又彼則日夜分為八時〔晝四夜四，於一一時各有四分，
如西域記〕，此則子丑等分十二。
既隨界土，制時不定，故今但言一時而已。 ^498b28

二、釋妨二：初、牒妨。 ^498c24

二、答釋二：初、注述他解有說等者。
前既正解，但云一時。
疏主又復先用他說，出其經家不必指定時之所以，釋彼妨難。
謂若指定其時，則展轉招難。
恐有難云：佛有報化，故說有遠近；機有利鈍，故時有長短。
據長為言，則於短為妨；約短為語，則於長為妨。
既展轉有妨，所以經家不用指定，但云一時。
夫如是，則報化、遠近、利鈍、長短，美在其中矣。
芝園律師妄謂注中標示他解，但未盡理，故云招難。
示今刪去，故云不用。
反斥摭華失於文意，而強作此展轉難詞。
然茲有說，蓋指慈恩。
斯文乃出上生經疏，彼宗教法，京國盛行，惜夫芝園猶未甞見。 ^498c26

二、正示。今釋十六國名，出長阿含：一、央伽，
二、摩摱，三、迦尸，四、拘薩羅，五、#CB02494;祇，
六、末羅，七、支提，八、#CB02494;沙，
九、尼樓，十、槃闍羅，十一、阿濕波，十二、婆蹉，
十三、蘇羅，十四、乾陀羅，十五、劒浮沙，十六、阿槃提。
遊化是國土，住止即伽藍。
以處則定，故易為標指。
春秋寒熱，即四時也。
晝夜寅卯，即十二時。
俱舍云：壯士一彈指頃，六十五剎那，一剎那九百生滅。
百二十剎那為怛剎那，六十怛剎那為一臘縛，
三十臘縛為一須臾，三十須臾為一晝夜等。
以時則不定，故難為標指。 ^498c48

四主中，初翻名，次釋義。
覺了等者，了真可證，了妄可除，又了真實虗妄故。
又了迷則即真而妄，菩提即煩惱故；了悟則即妄而真，煩惱即菩提故。
又了真非妄外，妄非真外等。
又了性是相之所依，相是性之所起。
又了迷則性隱相現，了悟則性顯相亡。
等覺有等者，以凡夫都不覺，三乘不覺法空，
菩薩覺未究竟故，並為所揀。
本有佛性，名為本覺。
而云合者，四相盡故；究竟覺者，始本合故。
或名大者，對二乘故；或名妙者，對三乘故。
無不覺故，名為大覺；寂而常照，故名妙覺。
瓔珞經云等覺照寂，妙覺寂照是也。 ^499a18

五處二：初總示中，初牒指，次引示。
揀非他國，故令遠人知；揀非別寺，故令近人知。 ^499a38

二、別釋二：初國中，初翻名，次釋義，三引證。
聞物言本國之美，名稱謂他國所稱。
摭華記云：名稱大城，但得聞義而缺物義。
似非文意。 ^499a42

二園二：初、略示。 ^499a48

二、廣釋二：初、解名義二：初、解人名。
波斯匿，此翻和悅。
注中孤獨者，孟子曰：老而無妻曰鰥，老而無夫曰寡，
老而無子曰獨，幼而無父曰孤，此四天下之窮民而無告者也。 ^499b2

二、辨園樹二：初、辨定先後。
約總別，則先園而後樹；據君臣，則先樹而後園。
今祇陀是君，須達是臣，所以君樹標先，
臣園居後，尊卑之道，區以別矣。
曲禮云：君臣、上下、父子、兄弟，非禮不定。
故云禮別。 ^499b10

二、會通華梵。佛教東流，即漢明之世，四十二章，始漸茲土。
鴻臚寺者，國置司存，九寺中一。
鴻之言大也。臚，陳序也。
謂大陳序所須，以典四夷之容。
寺，嗣也。釋名云：治事者嗣讀於其內也。
騰蘭初至，即止其中，因是僧居，後皆名寺。 ^499b18

二、出本緣中，初句標牒。
次引示中，初出買園緣中，初示須達虔請娉婦，即問婚也。
爾雅云：娉，問也。次佛令下，彰佛遣擇處。
三、長者下，明布金買園共請斷事，是彼方俗法，太子君上豈容有戲言？
故令依先語也。次太子下，出施樹緣。
後二人下，結顯。 ^499b28

二、點示闕義二：初、示。
文略中，初正示，次引例。
無常經又名三啟，賢首有疏一卷釋之。 ^499b38

二、明義具。準成就中，謂師資合會說聽究竟，
故總名一時，則知有時其必有眾，故指後文以驗前略。 ^499b42

二、發起序二：初、示意分章。 ^499b46

二、依章釋義六：初、知道已證二：初、標章唱經。 ^499b48

二、隨文釋義二：初、釋初句。
若論姓氏，應無大字，恐濫同姓，故加標揀。
按姓氏義異，姓者，所以繫統百世，使不別也；
氏者，所以別子孫之所出。
故世本云：言姓即在上，言氏即在下。
尼拘律陀義翻楊柳，以其樹大子小，有似此方楊柳，故以翻之。 ^499c2

二釋次句中，初句通標，次句別釋二：初釋始得中，
初示目連本因，次道雖下明諸聖各異。
斷證同故云道無異，發心別故云願各殊。
次釋六通神境亦名如意通者，一能轉變自身他身世間所有隨心自在，
即神境也。於深禪中發智證得，故云智證。
二能飛行速到山障無礙，即如意也。
天眼天耳者，謂定中發得色界四大清淨造色，
住眼耳根中，即能聞見六道眾生及一切世間形色音聲故。
若近若遠對於音聲，障內障外對於形色。
宿命者，謂於定中發智，能知自他過去一世二世百千萬世乃至八萬大劫宿命
〔即本生也〕，及所行之事故〔即本事也〕。
他心者，謂定中發智，能知六道眾生心種種緣念事故，即定散等。
定散攝三界漏，無漏總世出世。
漏盡者，謂於定中發無漏真智，斷盡三界漏結故，即身中漏盡也。
漏有三種：一欲漏，謂欲界一切煩惱，除無明。
二有漏，謂上二界一切煩惱，除無明。
三無明漏，謂三界無明。
通名漏者，成論云：失道故名漏。
毗曇云：漏落生死故。
六皆聖人修道證得，即是無漏。
前五亦通業報生得，即是有漏。 ^499c12

二、知恩欲酬二：初、標章唱經。 ^499c48

二、隨文釋義二：初、略示通標。
虗位者，如但言報恩，而未審定何者是恩，以何為報。
欲顯度脫是報之實事，乳哺是恩之實事。
嚼哺，說文云：口中嚼食曰哺。
淮南子云：含哺而與。
注中舉事，類顯可知。 ^500a2

二、廣釋二：初、通標。 ^500a10

二、別解三：初、父母遠近二：初、總示遠近。
此亦一往麤分遠近，若以七世展轉相望，
乃至多世，一一皆有遠近之義。 ^500a12

二、別明遠世二：初、明七世中，初、儒教尚形，
不言靈識，故父祖已上而為七世。
偏尊父者，以其形質是父遺體，故置宗廟，
并立姓氏，皆從父而不從母也。
故禮法所制父母喪服，而有斬衰、齊衰之異。
次、釋教尚識，不貴形軀，識住則生，識去則死。
四大色體，其猶館舍，靈識暫爾寄託其中。
既尚靈識，故以七生寄託之處以為七世。
偏重母者，靈識始來，託胎而處，生後乳哺，
資養我身，身命獲全，靈識得住，皆由於母，所以西域多有從母而立姓者。 ^500a18

二、明多世。然未歸三寶，亦有劬勞令偏取者，其恩重故。
準梵網經，一切眾生皆我父母，雖應普度，
此由報恩不無優劣，是則受益亦有前後。 ^500a36

二、恩有輕重。前生已去，轉轉相遠，七世多世，
展轉相望，重輕可知。 ^500a42

三、報有分全二：初、略分。
侍養一生通儒釋，度脫多生唯佛教。 ^500a46

二、委釋二：初、分全中，初、明分報二：初、引經。
左為上，故父在左；右為下，故母在右。
摭華云：西土之禮，以東向為尊，則左北右南。
北方是陰，故母居左；南方是陽，故父居右。
遂謂左父右母，是傳寫之訛。
然偏行大地，豈專東向耶？
此蓋經家特舉勞苦，以彰難報，未必擔也。
次故知下，舉事，如向已引。
次明全報下，經雖云現世七世，今言欲度，
必具多生，故云全也。 ^500b2

二、彰恩重二：初、舉況二：初、明不報況逆事。
若夫不報，已是罪人，加之逆惡，何可云喻？ ^500b16

二、舉餘恩況父母。
華嚴經云：多遭橫死，是順現報；不能盡壽夭#CB17744;而死，
故名為橫。相海經說：是阿鼻因，即順生報。 ^500b20

二、引成二：初、引儒詩注第十三者，示其卷次，令知所出。
幽王諡法曰：動靜亂常曰幽，棲遏不達曰幽。
不得終養者，以其二親病亡之時，在於#CB15845;所不及見也。
詩有六章：四章章四句，〔前二章，後二章。〕
二章章八句。〔中間二章。〕
第一章四句。〔如疏引。〕
蓼蓼，長大貌。莪，即草名，似其蒿也。
匪，非也。伊，是也。莪已蓼蓼，視之反謂之蒿。
喻在憂思，心不精別其物。
哀哀等者，恨不得終養父母，報其生長己之苦也。
第二章四句。〔疏中不引。〕
蓼蓼者莪，匪莪伊蔚。
哀哀父母，生我勞瘁。
〔瘁，病也。〕第三章八句。
〔疏引後四句，故云乃至。〕
上四句云：瓶之罄矣，維罍之恥。
鮮民之生，不如死之久矣。
〔鮮，寡也。生不如死，恨之深也。〕
無父何怙等，即下四句。
謂孝子之心，怙恃父母，依依然以為不可斯須無也。
怙，賴。恃，負也。出則思之而憂，旋入門不見，如入無所至。
銜，含也。恤，憂也。靡，無也。
第四章八句。〔如疏備引。〕
父生我者，本其氣也。
鞠，養也。拊，拍也。畜，謂藏畜。
長，謂長大。音，謂覆音。
顧，謂旋觀。復，反覆也。
腹，懷抱也。我欲報父母是德，昊天乎，我心無極。
第五章四句。南山烈烈，飄風發發。
〔發發，疾貌。言寒且疾。〕
民莫不穀，〔穀，養也。
言他皆得養其親耳。〕
我獨何害。〔害，音曷。
我獨何故觀止寒苦之害。〕
第六章四句。南山律律，〔同上烈烈。〕
飄風弗弗。〔同上發發。〕
民莫不糓，我獨不卒。
〔卒，終也。我獨不得終養父母。〕
以摭華中誤其章次，今具引之，固無惑矣。 ^500b26

二、引釋典二：初、引三藏疏。
係，猶繫也。 ^500c24

二、引恩重經二：初、正引經文二：初、引前段二：
初、引文中，初、敘恩深。
和和，弄聲，謂學語也。
疏主撮略大要而引，委具如彼。
故於还段注曰：云云，說文：云云者，雲也。
言之在口，如雲潤物。
文下尚有如雲之義。
次計論下，歎難報。
後至於下，并後段經文，皆彰愛重。
兩乳流出者，如宋書：朱循之守滑壹，為虜所圍，
累日粮盡，外援不至，遂陷沒。
初，母聞循之被圍，常悲憂。
一旦，乳汁驚出，母號慟，告家人：以我年老，非復有乳。
今如此，兒必沒矣。
後問至循之，果此日城陷。
斯蓋天性感召，事實然也。
注反如等者，即曾參在外，慈母齧指念之，參即心痛。
然彼是母感於子，例今子感於母，故曰反如。
又宗鏡錄五十四云：周暢躬耕在田，母欲其歸，遂齧指。
暢心痛，念曰：母必喚我。
及歸，果然。 ^500c26

二、述意中，初問，次答。
經文蓋存淳至之語，疏主為遮淺朴之譏，故置斯問答而發明厥意。
且金口所宣，那有淺朴？
但不同世俗綺飾文詞，寄語凡流，慎勿輕侮。
來報不淺，良可懼之。
答中二意：偏誡小人，次通被君子。
以君子中亦有貧者，但君子固窮，小人窮斯濫矣。
論語云：子曰：賢哉回也！
一簞食，一瓢飲，在陋巷，人不堪其憂，回也不改其樂。
賢哉回也！顏淵亞聖，尚有於貧，又復小人，豈無富貴？
如不義而富且貴，於我如浮雲；不義而苟富貴，非小人而何？
故知富貴貧賤在乎命也，君子小人在乎行也。
若爾，何妨碓磨等耶？
偏敘等者，正出經意。
以其富貴者，腹育多藉他人，故且據貧賤以顯劬勞之事耳。 ^501a4

二、引後段，接于上文。
曳腹隨行，俗謂蒲蔔鳴和，即以口相接也。
既與下，明悖逆。帝釋下，示會眾。 ^501a28

二、評論傷歎二：初、評論二：初、評度現事。
疏主！現見世間母皆慈愛，子多悖逆。
其有母不慈愛，子能孝順者，則百數之中或見一人，言其尠也。 ^501a32

二、研論所因良由等者。
流浪無端，故云無始。
迷暗不覺，故曰無明。
迷背真理，執著妄情，即指無明以為根本。
從惑起業，行不孝等，故云枝末。
一一皆然。 ^501a38

二、傷歎，謂由悖逆，心招罪禍。
若斯之類，固難可度。 ^501a44

三、攀慕偏尋二：初、標章唱經。 ^501a46

二、隨文釋義二：初、別釋中，初、釋道眼二：
初、正示。天眼徹示無罣礙故，名天眼通。
次、由證下，轉釋，亦即通妨。
謂有問云：既是天眼，何故經中云道眼耶？
故此通云由證道等。
或可揀非業報生得，故云證得。
次、釋世間，後、總示，文皆可見。 ^501a48

四、得見所在二：初、標章唱經。 ^501b10

二、隨文釋義二：初、通示經宗。
施勞，猶用功也。鬼道，是三塗中一鬼畏也。
自多怖畏，復令人畏塗道也。
按四解脫經，地獄名火塗道〔日夜燒然〕，
餓鬼名刀塗道，畜生名血塗道〔殺戮屠剝〕。 ^501b12

二、別釋文義二：初、略示果相。
此中具有三果二業，行相難明，今當委示。
初、釋三果二：初、釋名。
異類而熟，故名異熟，以因通善惡〔善惡有記，
造成因種〕，果唯無記故。
有云：異處而熟，故名異熟者，若於人中造業，
餘趣受生，則可爾。
如人中造業，還於人中受生，豈是異處而熟耶？
有云：異時而熟，故云異熟，如今生造業，來生受者。
此又與等流相濫，是故雖有三說，初義為正。
與因同類，故曰等流；更甚於因，故言增上。
二、辨體。異熟有二：一、真異熟，即第八識最初結生，
展轉相續，至捨壽時，亦最在後，為總報主，故名真異熟。
二、異熟生之異熟，謂從真異熟中種子生現，
即今無記報得色心，故名異熟生之異熟。
此但前六一分，即三性中異熟無記，除善、不善及三無記。
然今所說是異熟果，理應具兼真、生之二。
舊師指為真、異熟者，蓋約推本而為言耳。
等流、增上，並依生之異熟而分異也。
上三種果，並通六趣，不唯在鬼。
二、明二業三：初、釋名中，初、正釋名。
引業者，謂有勝力牽引趣生故。
滿業者，謂無勝力引生諸趣，但於總報之上，別別莊嚴圓滿故。
此引、滿業，亦名總、別。
因唯有二，果則有三。
增上無因，即上二業，餘勢所成。
次、示通、局。謂引業有力，亦兼為滿；滿業無力，
但能為滿，不能為引。
若約助引，其義則通。
二、辨體。凡善、不善業，皆有三品、三位明之：
一、約境。善則於劣不殺為上，謂蚊蚋等；
於勝不殺為下，謂父母等。
餘者為中。不善反此。
二、約心。若善、不善，但猛利心作為上，泛爾心作為下。
餘者為中。三、約時。
若善、不善，但三時無悔為上，二時無悔為中，一時無悔為下。
此善、不善，皆取上品為引業，中、下皆滿業。
三、示相。謂人、天等有差別者，大約而論，
善中三歸五戒引生人道，八戒十善四禪四定引生六天及上二界，
強勝多疑者引生修羅。
不善中瞋心造十惡業引生地獄，食心引生餓鬼，癡心引生畜生。
引業所感名總報，滿業所感名別報。
由此交絡有其四句：一總善別不善、二別善總不善
〔畜有肥好莊嚴等〕、三總別俱善〔人受富貴等〕、
四總別俱不善〔畜類有育跛等〕。
俱舍頌曰一業引一生，多業能圓滿是也。
今目連母生餓鬼中，不見飲食皮骨連立，即當第四句。
慳食業者，正出目連母之本因，因中慳食未必令他唯皮與骨連持而住，
今受此報乃為增上。
問：此二種業何識所造？
答：通大小乘並第六識通造二業，以強勝故。
前五迴轉心亦造滿業，不能造引業，以力微故。
第七但與前六為染汙依，第八但能含藏已成業種，
並不能造〔七八二識小乘不說〕。
如上所明三果二業，一一分對在文可知，
並皆採錄舊師所說，義學詳審無厭文繁。 ^501b20

二、廣明鬼類二：初、正明二：初、示居處壽限。
此下即指南洲琰魔羅，具云琰魔羅社，此云雙王。
一切經音義云：鬼官總司也。
兄及妹皆作地獄主，兄治男事，妹治女事，故曰雙王。
或云苦樂並受，故言雙也。
注中一云顯示他說不同正理，所論限量在文可知。
散趣餘方，即山林樹廟等日月歲數，積三十日以為一月，
積十二月為一年，且就此方作如是說，餘方數量固難一準。 ^502a12

二、約種類以陳二：初、九類二：初、通明九類二：
初、總明。唯三中，初標示，次列釋。
釋中但示從果立名，本因如下九類中說。
然鬼趣飲食，寧無麤穢？
以難得故，自謂淨妙。
或得所施加法食故，即變麤穢成淨妙也。 ^502a28

二別開有九，文多三節：先出報相，次示業因，後引文證。
或唯有二而缺引證，或後申誡勸，並隨文可知。
柵叉白反，說文云：編豎木也。
貪嫉者，釋名云：貪探也，探入他分也。
楚詞注曰：害賢曰嫉，害色曰妬。
抄掠謂強奪取物，通俗文云：遮取也。
據此下申誡勸，即梵網涅槃中語。
以針咽鬼因破齋戒，意勉吾曹令自防慎。
決音穴，說文云：下流也。
夜义此云輕捷，羅剎此云可畏，毗舍闍此云啖精氣，
形豎而行異於畜趣，皆旁行故。
罪福不精者，謂罪與福而有間雜。
舊記云：如世齋日殺生入寺飲醼是也。
惑樂相雜者，惑謂疑惑，樂謂欣樂〔樂字去呼〕，
以其心雖樂作福而生疑惑，謂無來果。
是則罪福約身口所為，惑樂約內心所起，三業為因方能感果。
當知若以欣樂心純作福業，則自生人天；
若以疑惑心純造罪因，則自為無財。
我由相雜不精，故受此報。
付法藏下。引證相雜不精之報。
傳曰：僧伽耶舍遊大海邊，見一宮殿七寶莊嚴，食時已至即往乞食。
是時舍主出迎，請入就坐。
耶舍見其家內二鬼倮黑肌瘦，鎖其身首各著一牀。
耶舍怪問，舍主答曰：斯鬼過去，一是吾息、一是吾兒婦。
我常布施，而彼夫妻常恚惱我，因立誓曰：
如此罪業必受惡報，若受苦時我當看汝。
由是因緣得受斯苦。
〔彼鎖二鬼自屬無財，其舍主者是勢力鬼。〕
又復前行至一住處，堂閣嚴飾滿中眾僧經行禪思。
食時將至鳴稚集食，食將訖時餚膳忽然變成膿血，
以鉢相擲頭破血流，而作是言：何為惜食今受斯苦？
耶舍前問，答曰：我等迦葉佛時同止一處，
客比丘來咸皆瞋恚，藏惜飲食而不分供，以此緣故今受斯苦。
此皆罪福不精之證驗也。
以福故宮殿七寶堂閣嚴飾，以罪故受鬼趣身膺斯劇苦。 ^502a36

二、別指所救。今目連之母，雖口無火炬，
但臨食變火，亦此之類也。 ^502b44

二、三種二：初、通明三種。
外障即因中障他飲食，內障即因中節量人食，無障即因中呪擔人食。 ^502b48

二、別指所救，如文。 ^502c4

二、結勸二：初、結示由心。
智論云：心能天堂，心能地獄。
故九類三種，悉由自心，果由因致。
故如影由形現，響由聲發，自作自受，孰能代之？ ^502c6

二、因事勸誡二：初、舉善緣勸修。
勵謂勉勵。供養三寶，孝養父母，救濟貧病等，即善緣也。
不修善緣，則成空過，有田不種，飢窮匪遙。
七分獲一。出往生經：普廣菩薩白佛：若有父母、
兄弟、親族，命終墮三塗八難，受諸苦惱，得為修福否？
佛言：七分之中，唯獲一也。
何故爾？緣去世不信道德故。
若以亡者嚴身之具，堂宅園林，以施三寶，
此福最多，可拔地獄之殃，往生淨土。
然有子修崇，尚獲少分，況無孝子，則冥路茫茫，
孤魂獨逝，三塗受苦。
當此之際，悔生存之不修，恨子孫之不孝，何可追及也？ ^502c12

二、約現事垂誡二：初、正舉現事。
謂五濁惡世，眾生迷妄，懷仁孝者，固其少耳。
唯憂妻子現在，所須不足，豈念父母亡歿，業嬰苦趣？
設爾追修，但以厭塞他人課責，事不獲已而為之者，蓋亦多矣。 ^502c32

二、引證釋，成二：初、引經。
況證中，初、引經；次、生存下，結。
況有二：初、以存況歿；二、以己況子。 ^502c40

二、舉古例今，成前二況。
即孝德傳：元啟年十歲，其祖年老，父母令啟輿送深山，啟苦諫不從。
既而送往，乃收輿而返。
父曰：此何用耶？啟曰：後當送父。
父遂感之，方復收養。
然啟本欲感動其父，而非不孝。
今疏且取子孫倣上之義以明之耳。
跡異謂古今事別，心同謂相承不孝。 ^502c44

五、慟哭往救二：初、標章唱經。 ^503a8

二、隨文釋義二：初、釋悲哀中，初、委釋相。
拊心曰擗，跳身曰踊。
孝經云：擗踊哭泣。
號咷，大呼也。詩云：式號式呼。
父母在難，子不能救，謂之偷安。
次、經標下，示文略。
後、故三下，引證成義。
淨三藏舊疏科為摧慟往救，故可證成碎身等義。
慟，哀之過也。論語云：子哭之慟。 ^503a10

二、釋往餉母既等者。
謂氣命縣微，度永夜之漏；厄拘鬼趣，有終朝之飢。
餉，饋也。 ^503a20

六、惡習現前二：初、標章唱經。 ^503a24

二、隨文釋義二：初、述意傷歎中，初、述意。
境即鉢飯，心謂慳習，此則第八相分，由於見分故。
故唯識云：唯識無境界，以無塵妄見，如人目有翳，見毛月等事。
起信云：以依能見故境界妄現，離見即無一切境界。
今見飯成火，是境隨心變也。
如斯苦果假藉過去慳業而成，餓因即慳習，
飽緣即鉢飯，鬼是炬口，舉其果也。
由慳所致，故至果上慳習現前，雖餉香飡旋成猛火，
水作堅冰約喻而顯，酌釜湯不能消大水之堅冰，運神通不能轉重罪之感報。
次即知下，結示。後大哉下，傷歎。
業果成熟聖力莫加，理越凡情故非思及。 ^503a26

二、按文消釋可解。 ^503a46

三、總結： ^503a48

二、正宗，分二：初、總分。 ^503b2

二、別釋二：初、目連悲陳苦厄二：初、標章唱經。 ^503b4

二隨文釋義中，初明告上之意，上二句引況，
下二句正明，即資急告師也。
禮云：人生在三，事之如一。
故先以君父為況。
次弟子下述陳告之詞中，初敘己功能，
南山云：學居師後故稱弟，解從師生故稱子。
故今對師自稱弟子。
勤觀四諦敘其因也，已證三明言其果也。
過去宿命明，現在漏盡明，未來天眼明，
即六通中三，餘三但有通義故不稱明，反覆迴轉是神境通。
次豈料下次明母業重，力不能加故哀號投佛。 ^503b6

二、如來廣示因緣二：初、分章。
二、隨釋八：初、彰母罪深二：初、標章唱經。 ^503b22

二、隨文釋義三：初、引緣通釋中，以未知所出，
故但云有經〔世有目連經，與此經不同，
又無譯者，恐是偽本〕。
定光佛時，即往古世也。
孤山云：定合作錠，即灯屬也。
古來翻譯，回文不同，或云然灯，或云錠光，
語異義同，故字從金。
芝園云：有足曰錠，無足曰鐙。
錠字音灯，或音定者，乃錫之屬。
又錠與鐙，自是食器，亦非燈也。
準孝衡記引上生疏云：定光佛即然燈也。
此餘所未詳，故不敢去取。 ^503b26

二、約義別釋二：初、按文示義。
罪根二字，備乎三業。
準孝衡記引唯識云：能動身思，說名身業。
能發語思，說名語業。
審決二思，意相應故，作動意故，說名意業。
取不善思，可怖可厭，名之為罪。
躭著已得財及名譽，不能惠施祕恡，名慳。
於諸未得有及有具希欲，名貪。
由此慳貪，引生諸惡，有出生義，故名為根。
交固難解，孤山作膠，謂前後相續，種現相資，有如膠漆之牢固也。
謂從慳下，轉釋上文深結之義。
業通多生，慳慳相續，身口所造，皆是罪業，非唯局彼作青提時一度妄語為業因也。 ^503b40

二、結成三道中，初正明。
準唯識論，貪屬根本，慳是隨惑。
今以此一能生業苦，故名苦根，即煩惱道。
由慳貪故，身口所作，不行惠施，侵奪他財，則屬業道。
由惑業故，引招鬼報，名為苦果，則屬苦道。
此三文中皆云苦者，由目連母身拘鬼趣，
以果望因，苦義強故。
次若準下，會異。謂梵網中十波羅夷，彼制慳戒，
屬業非者，以傷慈故。
貪無是過，故屬惑收，則與唯識所說有異。 ^503c12

三、問答料揀二：初約人、鬼。
揀中，初問，次答。答中，初正答。
謂人中造業，鬼趣受報；鬼趣業盡，還生人中；
既受人報，又造鬼業。
故云人、鬼相間等。
次若唯下，覆疏相間相資之義。
人是善果，故不常為人；鬼無分別煩惱，
不能造業，故不常為鬼。
且惡報之言，不唯在鬼，亦通畜生及地獄也。
今疏文略，故云或亦為畜。
以三趣俱惡，故云於理無妨。
但慳習等者，如墮畜生中，為大豕，則護糟糠；
作驢、馬，則固芻草等。 ^503c26

二、約過、現揀中，初問，次答。
答中，初正答。謂目連今生之母即是遠世青提，故云復為其母。
但今生子、母名字皆異，故云非謂救彼等。
雖然不救彼，其實即是彼。
次餘論下，斥非。恐是古疏別有異解，不應理故，斥為未達。 ^503c42

二、明子德薄二：初、標章唱經。 ^504a4

二、隨文釋義。慳一切者，即所慳物，非唯食也。 ^504a6

三、斥邪無力二：初、標章唱經。 ^504a8

二、隨文釋義二：初、引古通釋。
天神曰靈，地神曰祇。
縱，豎也。魔居六天，故云縱攝。
外道居處，多在人間，故曰橫羅。
六合，謂四方上下。
八部，即四天王下，各有二部鬼神。 ^504a10

二、按文別釋二：初、釋外道道士。
釋士美稱，亦呼道士，晉宋之前，多以是呼。
如習鑿齒與謝安書云：比見釋道安，故是遠勝非常之道士也。
張永謂道慧、法安曰：二道士可謂義少也。 ^504a18

二、釋四天王神。毗沙門，即北方天王等，
取東方提頭賴吒，南方毗留勒叉，西方毗留博叉。 ^504a26

四、顯正有能二：初、標章唱經。 ^504a30

二、隨文釋義二：初、引古通釋。
喻法相對，在文可知。 ^504a32

二、歷句別揀前後經文者，四句中，初、二兩句是前，
第三一句是當科，望前為後。
居然，猶必然也。 ^504a34

五、許以救方二：初、標章唱經。 ^504a38

二、隨文釋義。所許事者，即下示正法中盆供事也。
三十斤曰鈞。鼷鼠，說文云：小鼠也。
機，弩牙也。法合可解。
六、示其正法二：初、標章。 ^504a40

二、隨釋二：初、教孝子獻供法二：初、分章示意。
膏腴，肥地也。廂，合作箱，車也。
詩云：乃求千斯倉，乃求萬斯箱。
鄭氏箋云：求千倉以處之，萬車以載之。
如指諸掌者，掌中之物，指以示之，言其易見也。 ^504a46

二、依章正解五：初、定勝時二：初、標章唱經。 ^504b6

二、隨文釋義三：初、釋十方眾僧中，初、通釋二：
初、翻釋名義。僧伽正翻云眾，復云和合，
乃約義用，非對翻也。
二人同心，文出周易？
繫辭？明同人卦。彼云：君子之道，或出或處，或默或語。
二人同心，其利斷金；同心之言，其臭如蘭。
此約四人和合成眾。
二人雖和，亦非眾也。
故業疏云：三人已下，辨法未盡；四人已上，作法成濟。
次儒說下，對揀儒釋。
論語云：君子和而不同，小人同而不知。
今和而同，堪為福因也。
後今云下，別示。通該一化，故法無限局。
眾是此方之語，僧乃西域之音。
譯者貴夫聯緜成句，如云懺悔，可以由夏中壞行義多，招譏復重。
故律云：自今已去，聽三月安居。
春冬過少，故不徧制。
而言前三月者，以律明安居有三，謂前、
中、後。四月十六為前，五月十六為後，中間二十九日為中前安居，
七月十五夏滿後安居，八月十五日夏滿中安居，隨日不定。
今云七月十五，即當前安居也。
自恣三日，出四分律？
增三中文。準南山事鈔，定須十六自恣，
非謂前二不通，恐謂解制向前出界，成破夏故。
安居自恣，廣如律部。
此略明之，須者應撿。 ^504b8

三、釋僧自恣時二：初、詳翻譯。
疏家一往言譯之失，細詳其致，亦有理在。
何者？上文眾僧通標一化，今僧自恣局在一集，亦無所違矣。 ^504b46

二解經文中，初約義正釋二：初略示。
內彰無私隱，外顯有瑕疵。
身口託於他人，故云自恣。
摩得勒伽論云：何故令自恣？
使諸比丘不孤獨故，各各憶罪發露悔過故，
以苦言調伏得清淨故，自意喜悅無罪故。
次謂一下廣釋三：初敘佛教意，二正法下明被三時。
謂佛滅後法有三時，正法像法各一千歲，末法萬年。
後五百歲文出金剛大集經中，明五種五百歲：
第一五百解脫堅固，第二五百禪定堅固，
第三五百持戒堅固，第四五百多聞堅固，第五五百鬬諍堅固。
今指第五為後五百，即末法之初也。
三然將下示自恣法中，初明制意。
三界苦惱深廣無涯，喻之如海，故云苦海。
護浮囊喻出涅槃經，彼以精持篇聚期出生死，
不為見愛之緣毀犯淨戒，如乘浮囊度海，不為羅剎所乞。
彼經五段：初全乞喻犯四重，二乞半喻犯十三，
三乞三分之一喻犯偷蘭，四乞手許喻犯捨墮單提，
五乞微塵許喻犯吉羅〔經缺提舍義同吉羅〕，菩薩皆不與喻謹護遮性也。
次故偏下顯行相。
偏袒眾中示有罪也。
自大德者求他證也。
見聞疑者舉過根也。
過罪犯三變其文耳。
三如此下彰功益。
像末之世行自恣者，豈唯戒品清淨，亦則發禪證果，
不敢誣於後世，故云或有之矣。
後故三下引古證成。
夏竟入臘故云受歲。 ^504c4

二、發勝意二：初、標章唱經。 ^504c46

二、隨文釋義二：初、示科意。 ^504c48

二釋經文中，初正釋二：初釋七世異儒宗，謂孝至高祖為上代祖宗。
次釋厄難通存沒，沒通過現，存局現在。
次七世下重示。準上所說，歸佛已來則通遠世，經且舉七。
後故三下引證天地父母也。
憚方言云惡也。三設勝供二：初標章唱經。 ^505a2

二、隨文釋義二：初、約義正釋中，初、釋供物。
三、物通指四塵中，初、正釋挺燭。
孤山作錠〔音定，又音殿〕。
韻集云：有足曰錠，無足曰鐙。
即灯屬耳。應法師經音破挺字之訛。
次亦可下，別指西域。
有以香油塗身，故亦屬身攝，則是兼觸塵。
疏釋香者，鼻所嗅也，正屬香塵。
油以照燎等用，是眼所見者，正屬色塵。
孤山不觀此中亦字，故於前序遂致乖疎。
上來等者，示缺聲塵。
今時有以歌唄等供，則五塵備矣。
二、別釋盡世。享于克誠，文出尚書？
太甲曰：鬼神無常享，享于克誠。
馨於明德，如前所引。
三、指斥著盆中。疏家指彼譯人訛錯文：
初、牒示；如何下，斥非；應云下，改正。
愚詳經意，著盆中語既連上文盡世甘美，蓋是重示具飯百味等著盆中。
謂雖通眾物，正在盆供，恐其輕略，特舉囑之。
如上疏指盡世甘美亦屬味塵，何錯之有？
今疏為遮疑彼牀等非是著盆中物，從其易曉，故復加改正耳。
後供養下，示供行。
以上飯食等為能供，十方眾僧為所供，則供養二字正屬行也。 ^505a12

二、準經斥非中，初示經意，以受用物即飯食等。
次不心下，斥濫行。
按唐書？高宗則天本紀中說：當時官中盡好為盆供，
以至用金寶、華朵、綵帛為欄架等，極於奢侈。
時楊烟等作詩賦以譏刺之。
烟作盂蘭盆賦云：銅鐵鈆錫，璆琳琅玕，
映以甘泉之玉樹，冠以承露之金盤。
迄至玄宗、德宗等，皆為此會。
王臣士庶，無不崇之。
當時疏主，貴其如法，杜彼議謗，歲歲可以不輟行之。
故云不必彫鏤等也。
後故三下，引文證意云：三藏但令以受用物，
四事八珍，#CB05418;誠供養，彫鏤金玉等將奚為？ ^505a46

四、讚勝由二：初、標章唱經。 ^505b18

二、隨文釋義二：初、約義總釋二：初、點示初後。
當此之日，即其時也。
其德汪洋，即威儀也。
左傳云：有威而可畏，有儀而可象。
汪洋，水深廣貌。楚詞曰：臨淵兮汪洋。
二、辨釋中間二：初、約五種各對中，初、標；
次、謂處下，釋。注各有其文者，謂山間禪定具清淨戒也。
聲聞、緣覺是實行小乘，故云為實為小。
十地菩薩乃權現比丘，故云為權為大。 ^505b20

二、約人法相對。三學是法，三乘約人。
三人雖殊，同遵三學。
雖曰同遵，大小自異。
十地大人，即歡喜等。 ^505b34

二、按文別釋二：初、釋皆同一心中，初總釋；
次謂受下，別示。崇重賢善，輕拒暴惡，名慚愧心；
殷勤鄭重，性離憍慢，名殷重心。
此自行也。愍覆眾生，拔苦與樂，名慈悲心；
念答施主，與諸福利，名報恩心；願拔施主父母等苦，名救濟心。
此利他也。疏明受供，則通凡夫；經舉三乘，且從勝說。 ^505b38

二、釋鉢和羅飯中，初釋義。
準經音義，據自誓經云鉢和蘭，亦即梵音，
輕重小異，翻自恣食，頗符今意。
次經題下，會題。後此一下，示意。 ^505c2

五、獲勝益二：初、標章唱經。 ^505c8

二、隨文釋義二：初、總分。 ^505c10

二、別釋二：初、釋蒙悲離苦四：初、釋此等自恣僧；
五、對所說，即三乘等。 ^505c12

二、釋現世父母中，初正釋，次非謂下遮濫，後三藏下斥非。
準孝衡記引三藏解：問：云何現在言出三塗？
答：驗因知果故。此不應理，故云異釋。 ^505c16

三，釋六親眷屬。準唐玄宗注孝經云：六親：
父、母、夫、婦、兄、弟。與今疏同。
注中或云未詳何典。
應劭注漢書以奉六親，謂父、母、兄、弟、妻、子。
六皆言親者，蒼頡篇云：親，愛也。
釋名云：親，#CB00890;也，言相隱#CB00890;也。
眷，顧也。屬，續也，謂恩相連續。
姻戚者，爾雅云：壻之父母曰姻。
白虎通云：婦人因夫而成曰姻。
廣雅云：戚，近也。詩云：戚戚兄弟。
傳曰：相親也。表即母族，裏即父族。 ^505c22

四、釋出苦解脫。文有二釋：前義為正，後義是兼。
故云亦可據文在前，約義兼後。 ^505c36

二、釋蒙慈得樂。妙華光明，即指上界莊嚴之相。
非唯此二，故云略指。 ^505c40

二、教眾僧受供儀二：初、標章唱經。 ^505c44

二、隨文釋義二：初、總分。 ^505c46

二、別釋二：初、釋前半呪願。
經文影略，以顯其所願事在流通中。
又此三業，呪願屬慧，受食是戒，則三學備矣。
行禪定意，即心不邪思，如前所謂皆同一心受鉢和羅飯是也。
準孝衡說：佛勅眾僧受供儀式，應淨三業，然後受食。
呪願語業，受食身業，能起身、語，必先意業。
其禪定意屬所願事，不須雜於眾僧三業。
此非疏意，學者宜知。
細詳經文，甚不應理。 ^505c48

二、釋後半二：初、據義總釋。
從他受者，律制比丘從淨人受以免惡觸，
不爾結罪，故云法律如此。 ^506a14

二、按文別示中，初辨梵名；次此中下，示通意，即釋塔寺中佛前也。
如來在世，眾僧受供，先安佛前；如來滅後，安塔寺中佛前供養。
芝園記曰：先安佛前，是據俗舍；塔寺佛前，是約伽藍。
斯亦有理。 ^506a18

七、孝子領悟二：初、標章唱經。 ^506a26

二、隨文釋義。從於佛所聞法受解，故云淨業。
淨業既成，審後所修決定獲益，故云必知離苦。
淨業為因，離苦是果，聲響不差以喻因果，
如聲答響決定相應，欣然喜慶不復悲泣，故云喜而止啼。
如處世下，引類以顯。
處世刑獄喻隨鬼趣，囑大力人即喻三寶，
財賄既行必知免罪，盆供既設必知脫苦，故其心喜也。 ^506a28

八、慈母獲益二：初、標章唱經。 ^506a40

二、隨文釋義二：初、釋通經意二：初、點示缺略中，
初敘缺；次應於下，義補。
芝園記曰：或恐說經正當夏滿，即時營設，故曰是時等。
又前示正法，文有五科，委示供法，故此但云是時、
是日，義含設供，則非缺矣。
又準孝衡云：是時等，即結集序致。
七月十五日，乃是目連設供之時，母於是日脫餓鬼苦。
次云：目連復白佛言：申請之語，顯是一會躡前而起，故云復白。
疏家不必更加文也。
然亦有理，故錄于此。
今疏意取文意俱顯，故特補之，學者宜悉。 ^506a42

二、引古證成。審知獻供，方乃除殃也。 ^506b12

二、指略年劫。器界一增減為一劫，目連亡母合墮一劫。
鬼趣歲月與人不同，時分長短未見所出，故云待撿。 ^506b14

三、流通分二：初、標章。
準孝衡記，以此申請等文節入正宗分內，至下答請。
四、勸受持已下之文，方是流通。
彼曰：如何世尊於付囑遺法流通分中普為大眾顯示盆會利益之相，
逗令修學、奉親、行孝、佛心平等？
必不於正宗分中開示目連流通分中遺言示眾。
若謂此經前後兩會說者，如何後會抑為流通？
進退詳之，定是正宗。
故目連云：若未來世一切佛弟子亦應奉盂蘭盆救度父母，
為可爾否？〔為眾請法救度父母，非是請問受持遺法。〕
佛言：大善！快問！我正欲說，汝今復問。
乃至廣說設供救親利益之相。
〔非是付屬受持遺法。〕
正義釋者，此經一會，正宗分二：初、別示目連救母方便，
後、普示大眾資親要門。
初段如前。後段分二：初、目連啟請，後、世尊為說。
說中分二：初、讚印，後、答請。
答請分三，與疏不異。
後流通分復分為二：初、世尊付囑，二、眾喜奉行。
厚彼之意，但以付囑受持遺法為流通分。
今疏蓋約正為目連救親拔苦以為正宗，
施及一切、傳芳萬古以為流通。
故自目連復白已下，屬流通分。 ^506b20

二、隨釋三：初、申請二：初、標章唱經。 ^506c6

二、隨文釋義二：初、點示經文。
設盆已後，方復申請，非是當時一席之事。
然於諸經，多有此例。
畢鉢羅窟，乃是阿難結集之所，在王舍城靈鷲山中。 ^506c8

二、申明請意中，初正示，次如頴下引況。
注云云者，左傳云：初，鄭武公娶于申，曰武姜。
〔申即國名。〕生莊公，及生共叔段。
〔共音恭。〕莊公寤生，〔寤寐中生。〕
驚姜氏，遂惡之。愛共叔段，欲立之。
〔立為太子。〕亟請於武公，公弗許。
及莊公即位，姜氏與叔段謀篡莊公。
公聞，師兵伐之，叔段出奔共。
遂寘姜氏于城頴，〔寘，置也。
城頴，即鄭地。〕而誓之曰：不及黃泉，無相見也。
〔地中之泉，故曰黃泉。〕
既而悔之。考叔為頴國封人，〔與封疆者。〕
聞之，有獻於公。公賜之食，食舍肉。
公問之，對曰：小人有母，皆甞小人之食矣，未甞君之羮。
請以遺之。公曰：爾有母遺，繄我獨無？
〔繄，語助也。〕考叔曰：敢問何謂也？
公語之故，且告之悔。
對曰：君何患焉？若闕地及泉，隧而相見，其誰曰不然？
〔隧，若今之延道。〕公從之。
公入而賦：大隧之中，其樂也融融。
〔賦，詩也。融融，和樂貌。〕
姜氏出而賦：大隧之外，其樂也洩洩。
〔洩洩，舒散貌。音曳。〕
遂為母子如初。君子曰：頴考叔，純孝也。
愛其母，施及莊公。
〔純，篤也。施音異。〕然考叔止及於一人，尊者廣被於群有，
雖非倫匹，且欲通文也。 ^506c14

二、讚請二：初、標章唱經。 ^506c46

二、隨文釋義二：初、總釋經文。
潛通謂機投於佛，密應謂感赴於機，不謀而成者也。 ^506c48

二、別示佛意。推窮佛意，本為益生；引對經宗，宛然符契。 ^507a4

三、答請二：初、總示。 ^507a8

二、別釋五：初、教起行二：初、標章唱經。 ^507a10

二、隨文釋義二：初、釋所教所為二：初、按文通釋。
貴則國王太子，賤則萬民庶人，諸位不同故云品隔。
僧則局在二眾，俗則通收貴賤，二類有別故曰道殊。
通論六道不出四生，是故胎卵定有父母。
慈烏孝鳥也，以能反哺於母，故譙子法訓云：
鳥者猶有反哺，況人而無孝心者乎？
鸚鵡事出雜寶藏經，佛過去世於雪山中曾為鸚鵡，
父母俱盲，常採華菓稻穗以奉養之。
其盲父母即淨飯及摩耶也，具如彼說。
然慈烏是現事，鸚鵡乃昔緣，今之鸚鵡則非其類。
具懸談者，彰孝道罪福同也。
經前演義故曰懸談。
行孝利而為是，不孝害而且非，設供報親是為正道。
經云三公者，周官立太師太傅太保是也。 ^507a12

二、據意別判，必為是作持，不為即止犯，故云違制。 ^507a36

二、釋佛歡喜日。佛無悲喜者，正習俱除，
毀譽不動，力割香塗，不瞋不愛，據自行也。
示現歡喜者，雖無悲喜，隨順物機，不壞世諦，
示悲示喜，約化他也。
九旬加行日滿，即前三月安居人也。
三千界者，一化境也。 ^507a38

二、教發願二：初、標章唱經。 ^507a46

二、隨文釋義。經文願使二字是能願，現在七世等是所願。
疏中，初釋能願。所修必假行門，即躡前段；
所獲必由心願，乃是當科。
次二句覆釋願字。
次存者下，釋所願。
後行願下，總結成。
人有目、足，所往必至；事有行、願，所求必遂。
故云無所不利。 ^507a48

三、教常作二：初、標章唱經。 ^507b10

二隨文釋義中，初釋所教人。
由稟師教故云是佛弟子，揀非外道邪見人也。
以知恩重故名修孝順者，揀非悖逆惡行人也。
若是之人即設盆供，既非佛子及不行孝，尚劣禽畜豈近人倫？
故任不設也。今為佛子又有孝心，不能隨力施為，
誠恐未遵佛制，如向文云慈烏鸚鵡尚解思恩，深宜自勵以行之也。
次念念下釋所教法。
謂父母長養慈愛既無終始，孝子起行發願，
故應盡世以行報於長養、以願報於慈愛，此二相資不可缺一。
後三藏下引古證成。
以年年之供報念念之恩，亦猶儒禮以三年之喪報三年之愛。 ^507b12

四、勸受持二：初、標章唱經。 ^507b32

二、隨文釋義，領納在心，故名為受。
勗即勸勉。 ^507b34

五、喜而奉命二：初、標章唱經。 ^507b36

二、隨文釋義二：初、釋。
四輩弟子以未敢去取，故兩存焉。
準孝衡記云：疏：初、解。
出藥師經，取為正義。 ^507b38

二、釋歡喜奉行中，初敘恩深。
凡厥生靈，厥，其也。
經標四輩，局據時機。
疏曰：生靈通包一切，恃怙即父母。
前引詩云：無父何怙？
無母何恃？是也。恩均天地者，均，齊等也。
天懸象，地載形，父受氣，母化成。
法言曰：父母，子之天地與？
無天何生？無地何形？
次此雖下，釋眾喜。
此之一字，指上時機。
未聞佛說盆供法，故不得其門。
神方，即妙法也。如前序云：得此法門，實為妙行，兼覩靈驗。
即目連現事，母脫苦趣也。
心有所之者，之，往也。
得其法門，則知孝心有所歸往。
承命，謂受教也。蘭盆經疏會古通今記卷下
〔終〕
 ^507b42
