
other:: 補續高僧傳卷第四
author:: 明吳郡華山寺沙門　明河　撰
解義篇
other:: 
## 元

other:: 
### 浦尚法師傳
元　浦尚法師傳 ^388b6

浦尚。字希古。檇李人。
母夢僧乘白馬入門而娠。
七歲。母授以孝經。
一過即成誦。弗忘好佛書。
十二歲。見紫微山惠力海公。
白父母。願從受業。
許之。祝髮為沙彌。
既長。聞景巖福公。
住崇德之甞樂。因往叅焉。
晝夜究華嚴觀。公悅其頴悟曰。
異日樹教東南者。
必尚也。及侍公于杭之高麗。
代公教授。眾心賓服。
僉舉為都講。天曆戊辰。
領宣政院劄。住甞樂。
甞樂自福公去。寺廢已久。
師葺而新之。學徒不遠千里而至。
至無所容。重紀至元四年。
遷皋亭之崇先。益闡其祕。
名聞于朝。有旨。賜號慈峰妙辯大師。
閱七年退。處禦溪別峰蘭若。
至正十年。行省丞相。
尊其道。遣使延之高麗。
特授御製金襴袈裟。
及張士誠據姑蘇。
累聘不應。疾亟起。
索筆書偈曰。七十三年住世。
只為佛祖出氣。今朝打個散場。
驚得虗空落地。擲筆而逝。
二十二年秋九月也。
茶毗。會者二萬餘人。
舍利千餘顆。顱骨舌本牙齒念珠不壞。
焚地三夕。有光射天。
人以為師淳行之符云。
師狀偉器宏。勇于進道。
口轉佛名不輟。客至劇談。
抵暮無倦色。探深抉祕。
非得于語言文字之淺漏者。
得師法傳持名世者。
不下數十人。學古海住崇先。
滋澤翁住西湖妙心。
二十最著。師晚年自號雜華道人。
宗華嚴。志不忘也。
other:: 
### 善良傳
善良傳 ^388b10

善良。字子直。號月溪。
定海朱氏子。始祝髮淨居。
習律湖心。游杭之大雄。
師頑空。覺公言。與覺合俾守講席。
甞喟然歎曰。教文浩瀚。
要領難窺。如瘖獲吐。
如瞽獲覩。捨我而誰。
于是銳精述言。條焉不紊。
示焉指掌。曰教觀撮要。
學台者便之。後游淨慈。
訪禮禪師。示以叩辯禪語雜出瞬息聽瑩意。
師泥名相。為可惑。
師乃徐曰。三觀之旨。
不外乎是。禮謝曰。
其歸振爾宗。集慶寺成。
朝命選主席主上竺者。
任可否。師預是選。
講太涅槃經。聽者雲臻。
師懸辯提機。整暢得理。
然卒師頑空。上竺不能強也。
主禪惠擇陽報國藥師治平。
戶履日接。別為堂以處。
篝燈星列。既又以輿論領延慶。
至元二十六年。寺延#CB05137;。
茇舍草葺。講論彌不輟。
大德元年入寂。僧臘六十。
年七十有九。清容居士桷。
居邇南湖。游起信堂。
見誦聲接几席。取其書讀之。
茫不能解。泰寓曹先生謂之曰。
取子直約說。讀之斯解矣。
後師來南湖。桷謁之。
覩其容和以莊。其說坦以明。
始悟曰。曹先生語。
不虗矣。
other:: 
### 定演傳
定演傳 ^388c6

定演。三河王子氏。
具宿根。兒時。人教之佛經。
應聲成誦。為崇國隆安和尚弟子。
研精圓頓教旨。隆安付以傳明之任。
總統清慧。寂照大師志公。
師兄也。贊師出世。
授之麈尾。勗之曰。
正法不可以無傳。
人天眷眷。望有所歸。
師唯唯而已。即入五臺。
居上方寺。探藏海。
尤注意於毗尼。淨水香光。
人不得窺其室。及隆安順世。
崇國席虗。眾懇補處。
學徒大集。日以雜華為講課。
訓釋孜孜。曾無厭斁憚煩意。
世祖。聞而嘉之。賜號佛性圓融崇教大師。
至元丁亥。別賜地大都。
乃與門人協力興建。
化塊礫為寶坊。幻蒿萊為金界。
凡叢林所宜有。以次成之。
故崇福有南北寺焉。
時昊天宿德雄辯大師。
授師遼道宗刺血金書戒本。
徒萬餘。眾咸稽首座下。
秉受持犯之說。師自蒞席以來。
顯受皇眷。所得賜予。
及淨檀施奉。凡至歲六月十九日。
盡出以飯僧誦經設供。
徹底一空。而後已。
祝曰。願國家平安。
眾生受福。某無與焉。
年七十四。無疾而化。
上聞。特旨有司賻喪。
舊制。近郭禁火化。
師即城西淨土院茶毗。
或以為言。上曰演非常人。
近庸何傷。獲舍利百餘顆。
圓潔如珠。塔于魯郭之野。
越二年。仁宗御宇。
其大弟子。請於朝曰。
先師入涅槃。遺骨舍利。
既奉以塔。以先師道行。
承列聖寵遇甚厚。
非著之文字。無以示永久。
在廷之臣。孰宜為之銘。
惟陛下擇焉。仁宗命翰林趙孟頫為文。
謂。師戒行嚴潔。如淨琉璃。
然其登大壇臨廣眾。
洪音下被。則如大將誓眾。
無不惕然仰受。非道成德備。
其孰能至于斯乎。
other:: 
### 栖巖益和尚傳
栖巖益和尚傳 ^388c42

栖巖益和尚。鄭州劉氏子也。
方在娠。其母夢適野而得金印。
野有人曰。亟以獻佛無留也。
即望見塔廟甚盛。
因懷印以往。既寤而師生。
父母異之。甫齓俾出依鎮陽天寧朏公。
父母南歸。以幼復擕從焉。
十五六衣裓。北征學於燕中寶集寺。
又學華嚴圓頓教于真定淨公。
學唯識于大梁孝嚴溫公。
歲月逾滋。心義洞了。
溫每豎義。鳴鼓升堂。
義鋒四起。師惟豎一指。
當其所至。霧解氷銷。
莫不捲舌低#CB16912;。
以就聽位。尋退修壁觀於明月山。
大比丘全公輩。謂今塵剎俱空。
法無所住。燈昏夜永。
孰測迷津。乃共即山中。
請師出世。師感受其言。
出居許州大洪濟寺。
開唯識宗旨。購疏記三十餘部。
凡一千三百餘卷。
師以次敷宣義。聲振遠近。
傾耳位下者。恒千餘人。
自河以南。願學者皆趍焉。
其始至也。殘屋與僧。
各不四五。既而敝者新。
無者有。莊嚴殊甚。
如天宮殿。信度檀田。
出入衍溢。皆師德化所致。
師戒律精嚴。終身壞衣粗食。
然四指以煉心。講唯識四十餘年。
凡三十餘周。河洛之間。
設席以待者。遑遑如不及。
上之王公貴人。下之樵兒牧叟。
無不敬禮信向。四方欲究窮了義者。
皆以師為歸。亦孰知師所謂了義者。
不徒在言說間也。
賜號佛性圓明普炤大師。
以延祐二年四月示寂。
年七十有三。僧臘五十有五。
全身塔於城南。
other:: 
### 善入
善入 ^389a46

善入。傅姓。世居定海。
大蓬因法師。見而異之。
淳祐十一年。從半山彬公受具戒。
游諸方。辨解究詣。
客東掖山。著教家四書。
據會執約。不以文字溺泥。
指畫勤懇。從者樂其易簡。
初佛光法師。居上竺。
提其徒悉使出門下。
于時有善良者。與師相講習。
各植立不肯和附。
師與良議曰。吾師大蓬。
兄能嗣之。願再拜以伺。
良後嗣圓覺頑空。
而師卒能昌大蓬。
始典謁南明。後首教坐。
主赭山東皋。世忠。
其說以角立為大病。
支離為末流。泛不溢詞。
約不厓絕。禪人士子。
咸傾仰之。興仆復侵。
安眾靡懈。至大中。
詔宣政院。慎採選勿阿意貪倖。
集議者曰。南湖缺席。
捨師孰能。遂以昔日所傳授者。
深省。密啟空假破。
建一性明靜。而互議交毀。
訖忘於言。大蓬果有聞于世。
崇本擔志。師于是有成焉。
大者如是。其見于修植。
施于人事。不復著也。
錫號慧觀弘教法師。
而自號曰秋虗。延祐中。
示寂。為僧六十三期。
年七十有八。師訥若不能言。
聆其坐講。則汪洋罔極。
秉行潔清。癯容儼修。
粹然古德。有足興起焉。
other:: 
### 秦州普覺法師傳
秦州普覺法師傳 ^389b44

英辯。姓趙氏。七歲從師具戒。
二十五。依柏林潭公習教。
為慈恩宗主。所至以傳持為務。
師為性。真純如美玉含璞。
雖不加雕繪。而人自愛重之。
至於悍卒。武夫亦能敬。
其人謂。無佛之世。
足為佛也。每得錢弊。
悉以剏佛祠。食守道之侶。
故君子高其風。而從化者眾。
年六十有八。以延祐元年六月。
終於景福寺煥異景。
于易簀之夕。標奇跡。
於火葬之餘。塔於普覺寺之後。
other:: 
### 京都崇恩福元講主傳
京都崇恩福元講主傳 ^389c32

德謙。寧州定平楊氏子。
幼從僧讀佛書。稍長。
用游秦洛汴汝。諮訪先德。
學苾蒭之道。髮於是乎落矣。
遂逾河而北。謁見諸大法師。
所聞凡六經四論一律。
皆辭宏旨奧。窮三藏之蘊。
而諸老竝以識法解義。
馳聲四遠。師皆親熏而炙之。
躋其堂而嗜其胾。
故年未逾立。已有盛名於時。
後至京師。受華嚴圓頓之宗。
於萬安壇主揀公之門。
揀以師博學多能。
甚器重之。初以詔居萬寧寺。
遷大崇恩。兩住大剎。
前後一紀。道德簡于宸衷。
流聲溢于海隅。未甞以寵遇顯榮為之志。
而改其素。甞語人曰。
畦衣之士抗塵世表。
苟不媿於朝聞夕死可矣。
尚何慕於外哉。自是屏絕人事。
括囊一室。以樂其道。
延祐四年正月。終於隱所。
世壽五十一。僧臘四十三。
宰臣以聞。敕有司備儀衛。
集京畿諸寺旛葢鼓樂以送之。
火後獲舍利。建塔於城南。
other:: 
### 妙文講主傳
妙文講主傳 ^389c48

妙文。蔚州孫氏子。
九歲為僧。十有八畦服游學。
跋涉雲朔燕趙之墟。
具戒。抵京師。依大德明公。
學圓頓之道。盡得其旨。
陸沉于眾中。積年三十有二。
以眾勸請之殷。乃始赤服升猊。
就傳弘之列。其涵養冲挹。
無欲速成名。不躁進求達類。
如此。住持薊之雲泉。
勤儉節用。老者懷其德。
少者嚴其教。故眾睦而寺治。
比再稔廩有餘粟。
歲荒以賑飢民。薊人稱焉。
世祖聞其道。召見之。
顧謂侍臣曰。福德僧也。
詔居寶集。時禪學寖微。
教乘益盛。性相二宗。
皆以大乘竝驅。海內相學之流。
囿於名數。滯於殊途。
蔽情執之見。惑圓頓之旨。
師獨大弘方等。振起圓機。
使守株于文字者。
有以盪滌情塵。融通寂炤。
是以龍象蹴踏。競附一乘之駕。
年逾八十。倦於勤。
以院事任諸弟子。
退居逸老。一專念佛三昧。
延祐六年坐脫。年八十三。
告終之日。誡眾高唱佛名。
遽起加趺。結三昧印。
泊然寂矣。
other:: 
### 慧印傳
慧印傳 ^390a30

慧印。關西張氏子。
自幼信佛乘出家。
後從河東普救月公。
學圓覺了義。又從河南白馬寺大慧國師。
學華嚴圓極之教。
後學唯識論于栖岩益公。
二十二受大戒。有葛氏者。
設百僧會。師為第一座。
宜說法。已作獅吼聲。
既而又從秀公。講四分律。
從心崖和公。學因明等論。
又從大通騐公。講華嚴疏。
于二十年間。游戲教海。
無不叩之門。無不窮之理。
出世獨為栖岩燒香。
葢以唯識為歸也。
後入太行山。修唯心識定七年。
得根塵虗靜。至治二年。
英宗游臺。拉師與俱至南頂。
命師祈嘉瑞。師即禪定。
帝。見白光如水。彌滿空際。
大士御圓相現光中。
喜甚。因命太子諸貴人。
從師受菩薩戒。敕賜司徒一品。
師固辭乃止。至元三年。
示寂。閱世六十有七。
other:: 
### 晉安寺幼堂法主傳(附弟金)
晉安寺幼堂法主傳〔附弟金〕 ^390b14

寶嚴。字士威。幼堂其號也。
成紀康氏子。少以邁往之氣不樂俗。
與其弟金。薙染從師。
求出世之道。每逢名德啟講。
必往叅聽。甞謂。學而不思。
思而不學。君子所憂。
雖通其說。而不通其宗。
是學而不思也。豈稱達者哉。
況文字之學。守株象迹。
惑於多岐。焉能涉同歸之海□圓頓之奧乎。
聽其說固辯矣。觀其所得則未也。
於是。既問而學之。
以博其趣。而益致其思焉。
是其所以造詣。葢得之繫表。
故其講說。深有宗通理味。
後嗣真覺國師。傳賢首宗教。
以師承既高。見解益明。
其方寸之地。湛如止水。
瑩如明鏡。雖以天資之高。
而聽器之美。抑亦師友玉琢蘭薰。
而致及真覺。以詔居大白馬。
師與金從焉。又從至臺山。
真覺歿。詔以師繼其位。
後以太后詔。居大普安寺。
以至治二年七月圓寂。
年五十有一。葬東封谷。
金亦有高行。前居佑國。
後遷普安。皆補師處也。
事師猶父。始終無間然。
難矣。
other:: 
### 五臺普寧弘教大師傳
五臺普寧弘教大師傳 ^390b42

了性。號大林。姓武氏。
少好學聰睿之性。
殆天授之禮耆德安公。
為師而落髮焉。既登具。
歷諸講庠。探#CB02823;經論。
遇真覺圓師。啟悟初心。
而周游南北幾萬里。
窮覽幽勝。所至必諮訪其人。
詢至道之要。其所師而學者。
如柏林潭公。關輔懷公。
南陽茲公。皆以義學著稱。
及歸復見真覺於壠坻。
愈見墻仞之高。堂室之奧。
乃曰。佛法司南。其在茲乎。
真覺歿。北游燕薊。
晦迹魏闕之下。悠然如處江海之上。
與世若相忘焉。然以懷璧之美。
被褐而莫掩。名既喧於眾口。
聲遂聞于九重。會萬寧初落。
詔師居之。至大中。
大后剏寺臺山。曰普寧。
以茲擅天下之勝。
住持之寄。非海內碩望。
莫能勝之。故以命師。
師居十有餘年而歿。
師為人剛毅。頗負氣節。
不能俯仰隨世。雖居官寺。
未甞一至城府。造權貴之門。
或謂師少和氣。師曰。
予以一介苾蒭。天子不以人之微。
處之大寺。惟竭誠匪懈。
圖以報國而已。夫何求哉。
必有臧倉毀鬲之言。
葢亦營營青蠅。止于棘樊耳。
顧予命之不遭。道之不行。
納履而去之。何往而不得於道乎。
時國家尊寵西僧。
其徒甚盛。出入騎從。
擬迹王公。其人赤毳峩冠。
岸然而自居。諸名德輩。
莫不為之致禮。或磬折而前。
摳衣接足。丐其按頂。
謂之攝受。師獨長揖而已。
或謂師傲。師曰。吾敢慢於人耶。
吾聞君子愛人以禮。
何可苟屈其節。而巽于床。
自取卑辱乎。且吾於道。
何求于彼。彼以其勢自大而倨。
吾苟為之屈。非諂則#CB02439;也焉。
有君子而為#CB02439;諂之行哉。
識者壯師之氣。以謂如佛印元公之遇高麗王子。
可謂識大體而得乎禮矣。
歿時至治元年九月。
塔舍利于竹林之墟。
other:: 
### 弘濟法師傳(附示瞽菴)
弘濟法師傳〔附示瞽菴〕 ^390c26

弘濟。字同舟。一字天岸。
餘姚姚氏子。投同里寶積寺舜田滿公出家。
滿公師之從父也。
師駿發絕倫。或授法華經。
輒能記憶。年十六受度。
為大僧。持四分律。
頃步之間。不敢違越繩尺。
已而歎曰。戒固不可緩。
精教乘以資行解。
其又可後乎。於是往鄞。
依半山全公。讀天台之書。
久之悉通其說。甞修法華金光明淨土期懺。
聚精會神。存誠不一髣髴。
於觀定中。覩尊者畀以犀角如意。
自是談辯日增。河懸泉涌。
而了無留礙。未幾。
泰定改元。開法于萬壽圓覺寺。
浙河左右傑偉之士。
奔走其室。惟恐後之。
議者謂。倡佛海之道。
以播芳猷。實自師始。 ^391a34

示瞽菴。脫白於一山元公。
一山度四弟子。取法華開示悟入為名。
師當第二。名顯示。
號瞽菴。出台之寧海盧氏之子。
古貌長身。寡言笑清。
儉自持。一榻二十年。
瀟然如在逆旅。習教觀。
從師於萬壽。師見其天資峻利。
有一瀉千里之勢。
乃曰。子蓋從吾師游乎。
他日大顯南嶽一宗。
吾於子有望矣。示。
遂事佛海。至正初。
出世隆壽教寺。大唱台衡為海內名浮屠。
寔師啟之也。鹽官海岸崩。
民朝夕揣惴。恐為魚鼈。
行省脫驩公憂之甚。
請師親履其地。建水陸大會七晝夜。
師冥心觀想。取海沙祝之。
帥其徒徧擲其處。
凡足跡所及。岸為弗崩。
人咸異之。天曆改元。
陞主顯慈集慶二寺。
皆杭之名剎。師處之泊然。
至正七年。師八十矣。
錢塘諸名山。以耆舊凋謝。
唯師一人巋然。如魯靈光。
又以大普福起之。
師堅臥不應。門人進曰。
和尚自為計固善矣。
其如斯道何。師強赴之。
居亡何竟。拂衣旋故丘。
開鏡清閣。而深蟄焉。
因覽諸家所註首楞嚴。
繁簡失當。方將折衷其說。
為之疏解。俄疾作。
召至四眾。以唯心淨土。
惓惓為勉。其中或未解師意。
師厲聲曰。死生難。
死生難。遽索觚書偈而寂。
壽八十六。臘七一十。
寂後七日。法屬以陶器奉蛻質。
葬于里之峨眉山松花塢。
師之所自卜也。師梵貌魁碩。
言吐清麗。諸書一過目。
終身不忘。平生以流通教法。
為第一義。苟有召者。
未甞不應。屢感天雨華之祥。
然于佛乘文事。俱不偏廢。
出處語默。則未始離乎止觀。
所著書。有四教儀紀正。
天岸外集。竝行于世。
示瞽菴。壽六十九而化。
則入我　明矣。二師。
孜孜為教。其弘闡開化。
一本山家諸師之論。
罔敢違越。可謂知尊者翼道之功。
而號善繼善述者矣。
other:: 
### 大用才法師傳
大用才法師傳 ^391b8

必才。字大用。台臨海屈氏子。
父哲明大經。為科目之儒。
母趙氏。嗜善崇佛惟謹。
師生甫能言。輒記孝經一卷。
七歲善屬句。脫口而就。
諧協有思致。祝髮受具戒。
出游武林。謁湛堂澄公。
公見其顏貌峻拔。
出語皆中肯綮。即以法器期之。
時潤玉岡為第一座。
師折節事之。雖流金之暑。
折膠之寒。足不踰戶限者十年。
凡台家部味之玄。
教觀之要。一經指授。
意釋心融。無不臻其閫奧。
玉岡歎曰。此子。非靈山會上業已習之。
烏能至此哉。玉岡出主海鹽德勝。
師分座焉。暨玉岡遷演福。
宣政院請師。繼其教席。
當是時。湛堂聲稱。
喧播中外。眾意。師必願與之子。
及升座瓣香嗣玉岡。
君子謂其知義。至正二年。
遷杭之興福。未幾。
陞主演福。丞相康里公。
屢至香幣。咨決心要。
寺久圮。師為次第新之。
建萬佛閣。其崇以尺許一百三十有奇。
師之為人。凝重簡默。
觀行精勵。孜孜修進。
無斯須懈怠。每夏終制解。
同業者。皆囊衣自便。
師獨掩關謝客。益加磨淬。
人不堪其清苦。而處之忻忻也。
一日忽覺。頭目岑然。
即謂眾曰。吾緣盡矣。
乃危坐西向。稱彌陀佛號。
盡一晝夜。因告眾曰。
汝等勿謂修持無#CB15281;。
吾淨土緣熟。三昧現前矣。
即索浴更衣。為書別相識。
合掌而逝。闍維有五色光。
自龕中發火。火餘舌如紅蓮。
齒如珂貝。舍利如菽者滿地。
萬眾競取。一時俱盡。
後至者。穴地尺餘。
亦得之。塔干寺之南。
閱世六十有八。坐五十六夏。
具菴玘公謂。師以#CB15210;涵之量。
邁遠之識。于空壞劫中。
建成住之効。而或有可齊者。
至于發性具之微。
肆辨說之雄。燦真燈于既昏。
膠慧和于將墜。此豈力之所能為哉。
斯言得之。
other:: 
### 善繼．我菴二師傳
善繼．我菴二師傳 ^391c18

善繼。字絕宗。母夢神授以白蓮而生。
初習舉子業。番然曰。
此身虗幻。終從變滅。
即因文字取穹爵。
如石火電光。轉盻即空。
誰有智者而躭此耶。
乃棄去問法於湛堂。
澄公。得其旨。修法華懺。
多獲感應。一時英俊。
執經輪下。無不虗往而寔歸。
及還華徑。于池深木寒處。
修十六觀。一志安養。
後刻期坐化。闍維。
舍利纍然。如砌。 ^392a26

本無。字我菴。台之黃巖人。
從淨慈方山落髮。
依寂照於中天竺。
掌綱維。有舅氏老教庠也。
挽使更宗。師欣然。
就見澄公於演福。
力研教部。曰。苟弘道利生。
在彼猶在此。庸何傷寂照。
惜其去。作偈寄之云。
從教入禪今古有。
從禪入教古今無。
一心三觀門雖別。
水滿千江月自孤。
出世為澄公嗣。仍爇一香報寂炤。
不以跡異而二其心。
寂炤示寂。時師在四明延慶。
遺書囑其力弘大蘇宗趣。
無他言也。師接書。
為設祭拈香云。妙喜五傳最光#CB08504;。
寂炤一代甘露門。
等閑觸著肝腦裂。
氷霜忽作陽春溫。
我思打失鼻孔日。
患何氣息今猶存。
天風北來歲云暮。
掣電討甚空中痕。
繼住集慶寺。無住上天竺剎竿相望。
皆自澄公。一燈分炤云。
other:: 
### 季蘅若法師傳
季蘅若法師傳 ^392a40

允若。字季蘅。自號浮休子。
族相里氏。越人也。
代為簪纓。師生有絕塵之趣。
初為童子。給侍雲門元上人。
十五圓具。為大僧。
至虎林。謁#CB15210;大山于興福。
自是習天台教。湛堂澄公。
主南天竺。師與焉。
聲入心通。知解日至。
湛堂甚器之。既出世淨聖矣。
湛堂念之弗置。招之徠歸。
請居第一座。攝眾千餘人。
持規峻整。經其指示。
多所悟入。泰定中。
行宣政院。請主興化。
當是時。倡道杭之南北兩山者。
若天岸濟。我菴無。
玉庭罕。與師皆有重望。
人稱為佛海會中四天王。
居亡何退居雲門。
視榮名利養。恬不屑意。
翱翔岩壑間。時同斷江恩師休耕逸師。
臨風笑咏。不知夕陽之在樹。
君子又目之。為雲門三高師。
前後凡四座道場。
教雨所及。如甘露醍醐。
飲者心泰然。終以雲門為歸。
築深居精舍。以法華觀慧三昧。
為暮年淨行。會天下大亂。
于戈紛擾。法師與之。
遇脇以白刃。毅然不為屈。
辭色俱厲。因遇害。
白乳溢出於地。壽八十。
臘六十有五。兵退闍維之。
獲舍利如菽者無算。
瘞于雲門山之麓。
師風度簡遠。暮年神氣完固。
劉伯溫。稱其詩文古雅峻潔。
而有奇風。故一時名。
公卿咸傾倒焉。師素履之美。
雖不獲考。終命而定業所制。
在古賢聖或未免。
初無傷乎道德之崇高也。
other:: 
### 善柔傳
善柔傳 ^392b18

善柔。董氏。德興之永興人。
七歲事永安廣行大師。
默誦金剛楞嚴諸經。
二十入華嚴圓頓法門。
領廣嚴傳戒大師戒法。
去滋味絕華好。日課金光明經一部。
禮佛百拜。深惟靜念。
孤征獨詣。人莫能津測淺深。
憲宗聞其名。賜號弘教通理大師。
命主清涼大會於臺山。
釋教都總統寶集壇主秀公。
慕其德聘。攝華嚴講席于京師。
又傳菩薩戒。于佛子山。
及蔚羅黃樓諸剎。
自是門人加進。法道半天下矣。
師解悟深遠。勇於為善。
遑遑如不及。經之闕者。
勒而補之。寺之廢者。
撤而新之。甃圮橋完壞路。
為之不一而足。其于身也。
蔬食飲水。敝衲容身而已。
論者謂。師淵然若虗。
退然若藏。蕭條靜深。
無所願乎。其外至於誘引慈濟。
則孳孳搰搰。如抱漏甕沃焦釜。
得其法者。莫不飽滿慰喜。
若涉萬里而還其家。
師之道。其可得而思耶。
晚年住持奉聖州法雲蘭若。
遂終焉。壽七十有二。
僧臘三十有八。塔于寺之旁。
other:: 
## 明

other:: 
### 慧進傳
明　慧進傳 ^392c14

慧進。字棲巖。號止翁。
山西霍州靈石人。
姓宋氏。生于元至正乙未年。
幼稚諳習佛語。甫九歲。
遭兵失恃怙。編荊孝養祖父母。
祖父母復沒於草莽。
志慕出家。禮邑元大雲寺漸公。
落髮執經。繇　洪武新恩得度。
入汴依古峯。究通華嚴宗旨。
傍達唯識百法諸論。
意解心融。眾所欽服。
遂得法主之稱。　太宗皇帝知之。
遣中官馳驛。召至南京。
備問楞嚴大義。應對稱　旨。
賜紫衣。命住天界寺。
選俊秀僧徒從學。
更　命于靈谷率高僧。
篹修三藏法數。及隨　駕之北京。
居海印寺。被　詔。
領袖天下僧眾。於大明門外。
修普度大齋。越月。
演說三聚淨戒。利益幽顯。
其斛頂旛竿。竝放異光。
　賜璽書金襴衣。
陞左覺義。總督海內文學儒士高僧。
於海印經館。較大藏經。
因奏。刊行藏教。以輔治化。
當述諸序。昭示遐遠。
　上從之。親製經序十三篇。
佛菩薩贊#CB02494;十二篇。
　召至香殿賜坐。
賜梵相釋迦。刻絲觀音。
水晶數珠。七佛之偈。
　諭曰。依是修行。
陞左闡教。而先後遭遇。
凡十七載。　洪熈改元　仁宗皇帝淘汰教職。
唯師獨膺嘉獎。　勑曰。
佛氏以能仁為教。
化導愚類。以陰翊皇度。
利安庶品。總教事者。
必在得人。不以輕授。
爾左闡教慧進。究明宗旨。
嚴潔戒行。簡授茲任。
修習彌勤。朕用爾嘉錫之勑命。
爾其益懋精進。振乃宗風。
以稱朕命。欽哉。　宣德紀元　宣宗皇帝。
待以國老。　賜毗盧冠織金磨衲。
　詔於內翰。因多官并僧眾。
對寫金字華嚴般若寶積涅槃四大部經。
尚饍供饌飲竣事。
灌頂淨覺大國。師奏請隆善開。
講楞嚴會解。聽受緇素萬餘指。
年彌高德彌邵。耳。
目清明。顏貌奇古。
性直而儉。道舊榮國恭靖姚公國師。
譯主光公。講經隱峯琮公。
獨芳蓮公。月庭朗公。
手度高弟。左闡教兼大興隆住山廣通。
萬佛住山廣辯。雞鳴住山廣載。
戒壇宗師廣嚴。學徒。
左善世廣議。右覺義廣銘。
承　旨講經道深。
餘不盡舉。而其世壽八十有二。
僧臘七十有三。於正統元年閏六月。
示寂于慶壽丈室。
訃聞。上遣禮部諭祭。
茶毗于阜城。舍利靈骨。
立塔於渾河之西。
　勑賜萬佛山之原。
以褒異焉。
other:: 
### 一如傳(附能義)
一如傳〔附能義〕 ^392c48

一如。字一菴。既老別號退翁。
上虞孫氏子也。年十三辭父母。
#CB12528;長慶為僧。
從具菴玘公。於吳山寶奎寺。
礪志所業。祁寒盛暑不少懈。
一義之未徹。一疑之未釋。
必究竟乃已。攻苦#CB14208;淡。
逾久逾篤。遂深造閫奧　洪武十八年。
出世住松江崇慶。
進住蘇之北禪。緇素歸化者日眾。
二十七年。南洲洽公。
掌僧錄司。兼主大報恩寺。
延師為都講。時清理釋教。
庶務叢脞。洽公酬應上下。
而講演不廢。葢資於師為多。
二十八年住杭州天竺靈山寺。
三十一年。住上竺。
益以振宗啟後為己任。
而從學者益眾。　永樂初。
退處大報恩寺。以法華如來奧旨所寓。
非學者所易入。乃集眾說為之註。
太子少師姚公。為序之。
且稱如公兩浙一人。
　上甞覽之。獎諭再三。
加以厚賚。十二年被召。
纂修大藏經。而師總其事。
授僧錄司右覺義。
既陞右闡教。　洪熈元年三月。
示寂於京師海印寺。
春秋七十有四。坐六十一夏。
闍維。舌本不壞。塔而藏焉。 ^393b22

能義者。四明人。與如同時。
道望亦相等。埒皆為僧錄司官。
受知于　皇上。楊東里序如塔云。
吾行四方。所遇其人。
器識論議。偉然出乎眾人。
而汲汲以修。廢舉墜光。
大師門為任者。亦不少矣。
則豈獨昔之時為然或。
而求夫淵然。其存泊然。
其行望之如無能。
即之而有味者。葢在昔已不多得。
亦何獨於今也。　太宗皇帝。
臨御四方之名高僧。
皆甞入覲。而　聖心所重者。
獨四明之能義。會稽之一如。
噫。是豈偶然哉。又云。
二師。恂恂溫恭。言若不出口。
如。深於法華。義。深於楞嚴。
other:: 
### 大同師傳
大同師傳 ^393c6

大同。一雲其字。號別峯。
越之上虞王氏子。
世推簪纓之族。父有樵。
母陳氏。姙師已十月。
父見龐眉僧。振錫而行。
問僧來自何所。曰。
崑崙山也。竟排闥而入。
父急追之。寂然無有也。
暨出。聞房中兒啼聲。
笑曰。兒豈向來浮屠也。
幼極俊爽。覧諸載籍。
輒會其玄奧。父授以辭章之訣。
握筆翩翩。輒有可觀。
遂以纘承家學屬之。
母獨嘆曰。是子。般若種也。
可俾其纏繞塵勞乎。
命捨家入會稽崇勝寺。
從僧貴游。已而鬀落。
受菩薩戒。會春谷講經景德師。
復往依之。獲受五教儀玄談二書。
又謁懷古肇師。受四種法界觀。
懷古春谷。皆南山大弟子。
深於華嚴之學者也。
師天分既高。又加精進之功。
凡清涼一家疏章。
悉攝其會通。而領其樞要。
義趣消融。智光發現。
識者心服之。春谷陞主寶林華嚴教院。
召師謂曰。子學精且博矣。
恐滯於心胸。以成粗執。
曷從事思惟。修以剗滌之乎。
師即出錢塘。見佛智熈禪師。
於慧日峯下。舊所記憶者。
一切棄絕。唯存孤明。
耿耿自炤。如是者。
閱六暑寒。佛智嘉其有成。
欲縻以上職。不聽而去。
俄上天目山。禮普應本禪師。
普應見已。期之如佛智。
師將久留。普應曰。
賢首之宗。日遠而日微矣。
子之器量。足以張大之。
毋久淹乎此也。為贊清涼像而遣之。
師喜曰。吾今始知萬法皆本一心。
不識孰為禪那。而孰為教乘。
內外自此空矣。亟還寶林見春谷。
且告之故。春谷曰。
可矣。乃命之司賓。
尋陞上座。當時相從者。
皆宏偉之龍象。師為分講雜華玄門。
會要統宗。必極其所言。
宋故官徐天祐王易簡。
聞之。相與崇獎莫置。
聲光煥著。五尺童子。
皆能知其名。郡守范侯某。
憐春谷僧臘已高。
風之使讓其席。師毅然不答。
侯設伊蒲供。延師親與之語。
師曰。有是哉。所貴乎道者。
在明師弟子之分。
垂訓後人。苟乘其耄。
而攘其位。豈人之所為乎。
明公縱愛我厚。名義不可犯也。
侯不覺離席。把師臂曰。
別峯誠非常人也。
元延祐初。始用薦者。
出世蕭山淨土寺。
師自念。圭峯以來。
累葉相承。其間或絕或續。
繫執法者之賢否。
遂發弘誓。力持大法。
晨講夕演。雖至於勞勩。
弗敢少懈。天曆初。
朝廷新設廣教都總管府。
遴選名山主僧。一歸至公。
陞師住景德。重紀至元中。
行宣政院。遷主嘉禾之東塔。
師不赴。時宰臣領院事。
乃改寶林。寶林清凉肄業之地。
人咸為師榮。師固守謙退。
遲回不上。州牧。邑尹。
山林友社。交疏延請。
亦不允。至第二疏。
始投袂而起。倣終南山草堂故事。
建高齋。闢幽舍。招徠俊乂。
浙水東西。莫不擔簦躡屩。
爭集輪下。師竭忱開授。
比景德為尤勤。法席之盛。
不減東山。時至正初。
順帝。御宣文閣。近臣。
有以師之道行聞者。
帝嘉之。特賜金襴伽黎衣。
帝師大寶法王。亦俾以六字師號。
隱然作鎮江南。宗門恒倚之為重。
狀元忠介公泰不華守越。
病旱無以禳。僉謂。
非師不可。師為爇香臂上。
以請雨。即澍。師蒞事一紀餘。
以疾固辭。堅臥崇福菴中。
而時事日棘。師因退處瞻博迦室。
年垂乃八十矣。　皇明御極。
四海更化。設無遮大會於鍾山。
名浮屠咸應詔集　闕下。
入見於武樓。獨免師拜跽之禮。
命善世院護視之。
次日復　召。賜食禁中。
及還復有白金之賜。
洪武二年冬十二月。
得疾久不瘳。口占辭眾語。
端坐而蛻。寔三年春三月十日也。
世壽八十一。僧臘六十五。
越七日。遵治命就城南竹山。
準法闍維。收餘燼瘞焉。
其嗣法分布列剎者。
則妙心大衍。臬亭善現。
高麗若蘭。景德仁靜。
姜山明善。延壽師顗。
南塔國琛。福城大慧。
景福性澄。妙相道偁。
法雲道悅。小寶□日益。
淨土梵翱也。師神宇超邁。
伏犀插腦。長身而玉立。
美談吐。遇王公貴人輕重教門者。
發論兖兖弗休。其挺己衛道。
理或不直。雖斧鑕在前。
不少挫其氣。中歲稍涉魔事。
至中之以危法。師不顧。
下帷卻掃。日味華嚴。
其人一旦自斃。然其游心文。
翰賓接賢。公卿燕饗贐遺。
唯恐不盡其意。永康胡公長孺。
吳興趙文敏公孟頫。
巴西鄧文肅公文原。
長沙歐陽文公玄烏。
傷黃文獻公溍武。
威余忠宜公闕。咸樂與師交。
函詩往來。無虗歲。
晚歲與安陽韓莊節公性。
李著作孝光。唱酬於水光山色間。
尤極其情趣。扶植他宗。
無塵毛猜忌。聞其賢也。
斂袵不暇。斷江恩師少林學也。
薦之主天衣。天岸濟師台衡教也。
挽之尸圓通。至於甄別人品。
摩厲後進。三宗屢得其人。
古林茂師之主保寧。
馭下過嚴。楚僧無賴者數人。
將愬之於公府。師偶遇於旅邸。
設豐食食之。從容謂曰。
吾雖不識古林。聞其為禪林名德。
子等將不利之。君子以為何如人。
不如且已。否則恐罹大咎也。
眾沉吟良久。稽首列拜而去。
事遂寢。師性至孝。
自恨蚤喪父。養母純至。
及亡。春秋祭禮無闕。
且請名臣書父母羣行。
樹#CB15156;於墓。
生平無躁進意。高麗瀋王。
遣參軍洪瀹。施大藏經於二浙。
瀹自負通內外典。
不復下人。入越見師。
茫然如有失。力言於王。
邀公游燕都。將振拔之。
過吳。辭以疾而還。
持律甚嚴。不敢違越。
撫世酬物。終始如一。
不以久近為礙。而散其誠。
逮革代之後。囊無一錢。
唯存書史五千卷。
盡散其徒之能文者。
著述頗多。未脫稿。
輒為人持去。其外集曰天柱稿。
錄師自製詩文。曰寶林編。
額聚古今人。為寺所作者也。
嗚呼。賢首之宗。不振久矣。
凜乎若九鼎一絲之懸。
師獨能撐支震耀。
使孤宗。植立于十餘傳之後。
凡五十年。非賢者。
其能致是乎。
other:: 
### 華嚴菩薩．松堂老人傳
華嚴菩薩．松堂老人傳 ^393c26

正順。蔚州高氏子。
初為臺山壽寧用公行童。
圓具後。結廬深樹間。
屏絕諸緣。唯讀華嚴經。
數滿千部。常入華嚴觀。
一夕入觀。聞空中聲曰。
和吞山水少會風雲。
從是有契入覺。行住坐臥。
了無一物為障礙。
無一念為起滅。身心蕩然。
與法界合。為人演說。
言如湧泉。皆契法界深義。
因於嶺頭。建大閣。
閣下為海水。出大蓮華。
華上坐毗盧遮那佛滿月像。
每對佛入觀。五七日方起。
故人以華嚴菩薩稱之。
而不敢名。成宗聞師名。
三召不起。就授五路總攝之職。
固辭不受。臨終謂眾曰。
無盡剎海。不離當處。
妄情未瞥。悟入無時。
門人法忍曰。未審。
師今向甚麼處去。
師喚忍闍黎。忍喏。
師云。虗空剖出一莖骨。
言訖恬然而化。是日。
靈几上有龍瑞。五彩飛光燭庭宇。
移時乃歇。停三日化火自焚。
門人拾舍利。建塔藏之。 ^395a8

松堂。名文才。字仲華。
隴西楊氏子。少孤。
事母以孝聞。博學能文。
作慧燈集。釋賢首疏。
又著懸談詳略五卷。
肇論略疏三卷。皆內據佛經。
外援儒老。曲盡弘揚之妙。
甞菴居松間。人稱松堂老人。
一日出菴不歸。弟子跡而得之松間。
師冥然擡目曰。吾方安逸。
汝何遽至。弟子曰。
師坐已三日矣。既而成宗特旨。
建大萬聖祐國寺于臺山。
為師闡道之所。演化數年。
大德中。示寂。荼毗獲舍利百餘顆。
聞於朝。詔沙門問之。
有法洪者。對曰。和氣之浹。
蒸為菌芝。精誠所至。
其理或然。故萇弘死忠。
其血成碧。況道與神會。
頤養之至者乎。夫朽敗之餘。
標異於煙滅。#CB01926;飛之際。
豈非行業堅白神氣凝結者歟。
上嘉其論。勑為塔藏本寺。
封邽國公。
other:: 
### 士璋法師傳
士璋法師傳 ^395a36

士璋。字原璞。海寧王氏子。
伏犀貫頂。目光外射。
自幼即決去葷羶弗御。
即御輒嘔逆不能勝。
日取天竺典習讀之。
識者曰。此釋子種也。
十九始除鬚髮。尋稟持犯之說於某師。
時我菴法師。自四明延慶。
遷主武林上天竺。
令譽隆洽。師將擔簦趨之。
感異夢。師以為得法徵。
心自喜。及見我菴。
如舊相識。凡天台大小部書。
以次環授之。師志慮專一。
饑則親釜鬵。以事烹餁。
一飽而止。寒暑晝夜。
若不知也。我菴之三吳。
俾師遷丈室之西。
以便飲食。逮遷。見白煙一抹起其寢所。
則自 #CB05315;猶故也。
我菴。陰鑑其勤。以遠大期之。
我菴之門人。曰天心瑩素。
高亢不服人。亦歆師之行約。
共燈火。磨切詰難。
極於毫絲。餘子皆望風而畏。
稱為雙璧。元至正十三年。
江南行宣政院。命主州之棲真寺。
棲真與南天竺演福鄰。
古稱教海。而大用才公。
絕宗繼公。二大長者。
皆在焉。師猶以學之未足。
時往叩其所未至。
凡部味教觀之奧。
偏圓本跡之微。疇昔有疑而未徹者。
二老無不條分縷析以喻之。
師彈指歎曰。佛法教藏。
渺如煙海。固非獨善偏長所能究也。
移主旌德教寺。法化大行。
洪武初。以集慶虗席請師。
唱揚接引。如旌德時。
有過無弗及焉。未幾示寂。
師所著書。多未脫稿。
詩文有別錄數卷。
補續高僧傳卷第四
 ^395b14
