
other:: 佛說觀無量壽佛經疏玅宗鈔會本卷第四
other:: 日東　沙門　實觀　分會
commentary:: 
【鈔】四、樹觀二：初分科。 ^307a9

【疏】第四、樹觀，文三：初明結前生後；次觀寶樹下，
正明觀行；是為下，結。
正觀中有五：一、明樹體；二、明莊嚴相；三、
明生法；四、有大光明下，現佛國土；五、見樹莖葉下，結觀也。 ^307a11

【鈔】二、隨釋三：初、結前生後。
orig::  ^307a19

佛告阿難及韋提希：地想成已，次觀寶樹。
commentary::  ^307a21

【鈔】二、正明觀行。問：日觀、水觀，皆先立境。
地、樹等觀，何不云耶？
答：別論水、日有曾見相，可指為境。
地、樹已下，非曾覩對，將何為境？
若通論者，皆得有境。
何者？諸觀皆用教所示相，憶持在心，為所緣境。
仍了能觀本具此法，託境想成，令性具法發明心目。
是故心觀及所發相，一一皆三。
故知通論皆得有境。
此文為五。
orig::  ^307a23

觀寶樹者，一一觀之作七重行樹想，一一樹高八千由旬，其諸寶樹七寶華葉無不具足。
commentary::  ^307a37

【鈔】初、觀寶下，樹體者。
下之莊嚴及生法等，皆是能依。
今一一樹八千由旬，即所依體。 ^307a41

○二一一下，莊嚴相。
orig::  ^307a43

一一華葉作異寶色，瑠璃色中出金色光，
玻瓈色中出紅色光，碼碯色中出硨磲光，
硨磲色中出綠真珠光，珊瑚、琥珀、一切眾寶以為映飾。
玅真珠網彌覆樹上，一一樹上有七重網，
一一網間有五百億玅華宮殿，如梵王宮。
commentary::  ^307b2

【鈔】瑠璃，具云吠瑠璃耶，此云不遠。
謂西域有山，去波羅奈城不遠，此寶出彼，故以名之。
頗黎，正云窣坡致迦，其狀少似此方水精，
然有赤、白者。 ^307b12

○三、諸天下明生法。
生即眾生，諸天童子也。
以生對諸莊嚴之事，皆稱為法。
orig::  ^307b16

諸天童子自然在中，一一童子五百億釋迦毗楞迦摩尼以為瓔珞，
其摩尼光照百由旬，猶如和合百億日月，不可具名。
眾寶間錯，色中上者，此諸寶樹行行相當，
葉葉相次，於眾葉間生諸玅華，華上自然有七寶果，
一一樹葉縱廣正等二十五由旬，其葉千色，
有百種畫，如天瓔珞。
有眾玅華作閻浮檀金色，如旋火輪，宛轉葉間，
涌生諸果，如帝釋缾。
commentary::  ^307b22

【鈔】釋迦毗楞伽，此云能勝摩尼，正云末尼。
此翻離垢，言此寶光淨，不為垢穢所染。
又翻增長，謂有此寶處，必增其威德。
舊云翻為如意、隨意，此皆義譯也。
色中上者，謂摩尼之光，間雜眾寶，色像殊玅，最上無過也。
閻浮檀金，閻浮，具云染部捺陀，此是西域河名，
近閻浮#CB00706;陀樹，其金出彼河中。
此則河因樹立稱，金由河得名。
如帝釋缾者，帝釋，具云釋迦因陀羅，此云能主，言其能為天主。
言缾者，釋論第十五云：有人常供養天，
其人貧窮，一心供養，滿十二歲，求索富貴。
天愍此人，自現其身而問之曰：汝求何等？
答：我求富貴，欲令所願皆得。
天與一器，名曰德缾，而語之言：所須之物，從此缾出。
其人得已，應意所欲，無所不得。
今以玅華涌生諸果，如彼天缾出種種物，故以喻之。 ^307b36

○四、有大下現佛國。
orig::  ^307c14

有大光明化成幢旛無量寶蓋，是寶蓋中映現三千大千世界一切佛事，
十方佛國亦於中現。
見此樹已，亦當次第一一觀之。
commentary::  ^307c16

【鈔】非獨現一大千十方佛剎，亦於中現樹觀；
若發轉觀佛土，亦應不難。 ^307c22

○五觀，見下結觀。
orig::  ^307c24

觀見樹莖，枝葉華果，皆令分明，
commentary::  ^307c26

【鈔】雖因光蓋見十方土，然從樹起，故須結末而歸其本。 ^307c28

○三、是為下，結。
orig::  ^307c30

是為樹想，名第四觀。
commentary::  ^307c32

【鈔】此乃結樹，當第四觀。
○五池觀二：初、疏科。 ^307c34

【疏】第五、池觀中有五：一、明池體，二、明池相，
三、明隨心適意，四、明利益。
第五、結觀。 ^307c36

【鈔】二、釋經五：初、明池體。
orig::  ^307c40

次當想水。欲想水者，極樂國土有八池水。
commentary::  ^307c42

【鈔】體義同樹。
○二一一下，明池相。
orig::  ^307c44

一一池水七寶所成，其寶柔輭，從如意珠王生，分為十四支。
一一支作七寶玅色，黃金為渠，渠下皆以雜色金剛以為底沙。
一一水中有六十億七寶蓮華，一一蓮華團圓正等十二由旬。
commentary::  ^307c46

【鈔】支派、金渠、底沙、蓮華，皆是八池奇玅之相。
○三、其摩下，明隨心。
orig::  ^308a6

其摩尼水，流注華間，尋樹上下，
commentary::  ^308a10

【疏】摩尼者，如意珠也。 ^308a12

【鈔】論其寶水，稱適人情，自然上樹，然後流下。
故上生經明兜率宮有水游梁棟間，與此同也。 ^308a14

○四、其聲下，明利益。
即水聲說法，增人觀慧也。
orig::  ^308a16

其聲微玅，演說苦、空、無常、無我諸波羅蜜，復有讚歎諸佛相好者。
如意珠王涌出金色微玅光明，其光化為百寶色鳥，
和鳴哀雅，常讚念佛、念法、念僧。
commentary::  ^308a20

【鈔】苦、空等是說小，諸度相好是說大。
又讚念佛、法、僧，則令人深觀三寶也。
說法既分大小，驗此三寶，亦讚別體、同體之殊。
涅槃經中，瑠璃光菩薩欲來此土，先放光明，非青現青。
文殊言：此光明者，即是智慧。
大師引此立有分別色，若心若色，唯是一色。
今水聲說法，光明化鳥，豈不彰於有分別色，
色能造心，色具於心，唯是一色耶？
須知萬法唯心，尚兼權教。
他師皆說一切唯色，俱在圓宗，獨從吾祖，
以變義兼別，具唯屬圓故。 ^308a26

○五、是為下，結觀。
orig::  ^308a42

是為八功德水想，名第五觀。
commentary::  ^308a44

【疏】八功德者，輕、清、冷、輭、美、不臭，飲時調適，飲已無患。
清是色入，不臭香入，輕、冷、輭是觸入，美是味入，調適無患是法入。 ^308a46

【鈔】疏：釋八德而對五入，并前說法，即聲入也。
雖成六入，無非玅境，故令行者速證無生。 ^308b4

○六、總觀二：初、疏科。 ^308b6

【疏】第六、總觀中，有四：眾寶國土下，明總觀：
初、寶樓；二、樹；三、地；四、池。
觀樓中，初正觀樓；次觀上及虗空中諸音樂聲，
結成觀想，名為麤見；從是為下，二、結；從若見下，
第三、利益；作是觀下，第四、顯觀邪正。 ^308b10

【鈔】二、經文四：初、明總觀二：初、觀寶樓二：
初、眾寶下，正明觀樓。
orig::  ^308b18

眾寶國土一一界，上有五百億寶樓，
commentary::  ^308b22

【鈔】二、其樓下二處樂聲，即樓中天作及空裏自鳴。
此樂音中，皆詮三寶微玅觀門。
orig::  ^308b24

其樓閣中有無量諸天作天妓樂，又有樂器懸處虗空，
如天寶幢不鼓自鳴，此眾音中皆說念佛、
念法、念比丘僧。
commentary::  ^308b28

【鈔】二、此想下，結成總觀。
orig::  ^308b34

此想成已，名為麤見極樂世界寶樹、寶地、寶池。
commentary::  ^308b36

【鈔】最初繫念，且寄此土落日及冰以為方便。
次觀彼國地、樹、池、樓。
應知此四得後後者，必得前前，故樓觀成，
四事都現，是故至此得總觀名。
雖云總見，若望後觀，此猶約略，故曰麤見。 ^308b38

○二、是為下，結。
orig::  ^308b44

是為總觀想，名第六觀。
commentary::  ^308b46

【鈔】三、若見下，明利益。
orig::  ^308b48

若見此者，除無量億劫極重惡業，命終之後必生彼國。
commentary::  ^308c2

【鈔】除無量億劫極重惡業者，華座中云除五萬億劫罪，前地觀除八十億劫。
然其滅罪多少之數，皆是佛智，如量言之，
非是初心所能思議，但可信奉而已。 ^308c6

○四、作是下，顯觀邪正。
orig::  ^308c12

作是觀者名為正觀，若他觀者名為邪觀。
commentary::  ^308c14

【鈔】二、七觀觀正報二：初分科。 ^308c16

【疏】第七、明佛身中有四：第一、佛告下，勅聽許說；
第二、從說是語時下，明佛現身相；第三、
從時韋提下，為未來請；第四、佛告下，酬請。
廣明佛身 " resp=。 ^308c18

【鈔】二、隨釋四：初、勅聽許說。
orig::  ^308c24

佛告阿難及韋提希：諦聽，諦聽！
善思念之！吾當為汝分別解說除苦惱法，
汝等憶持，廣為大眾分別解說。
commentary::  ^308c26

【鈔】二、說是下，佛現身相。
orig::  ^308c30

說是語時，無量壽佛住立空中，觀世音、
大勢至是二大士侍立左右，光明熾盛不可具見，百千閻浮檀金色不得為比。
commentary::  ^308c32

【鈔】三、時韋下，為未來請。
orig::  ^308c38

時韋提希見無量壽佛已，接足作禮，白佛言：世尊！
我今因佛力故，得見無量壽佛及二菩薩，未來眾生當云何觀無量壽佛及二菩薩？
commentary::  ^308c40

【鈔】四、第一下，酬請廣明二：初、別從酬請列五。 ^308c46

【疏】五種觀門第一、觀華座，第二、觀像，第三、
觀佛身，第四、觀觀音，第五、觀勢至。 ^308c48

【鈔】韋提因覩三聖，乃為未來請三聖觀。
如來酬請，須示五門。
何者？既欲觀佛，佛必坐座，故先觀座。
又真佛難觀，要須想像，使心流利，是故答三。
陳茲五觀，而獨標佛者，以主包徒也。 ^309a4

○二、初華下，通就所觀釋。
七、具論正報，須依前科照於七境。
文七：初、第七華座觀二：初、疏科。 ^309a10

【疏】初、華座中有五：一、明成座法用，并辯其相；
二、一一金色下，明能隨機利物；三、是為華想下，
結觀；四、阿難！如此華下，明由願力所成；
五、若欲念彼佛下，明觀未來有利益。 ^309a16

【鈔】二、經文五：初、成座法用及辯相子科，
分二：初、佛告下，明法用，謂觀法之用也。
以由理具，方有事用，能想之心，何法不具？
依聖言境，就性而觀，華座莊嚴，不現而現。
orig::  ^309a24

佛告韋提希：欲觀彼佛者，當起想念，於七寶地上作蓮華想。
commentary::  ^309a32

【鈔】二、令其下，辯相，即法用所成華座眾相也。
文四：初、華色數量。
orig::  ^309a36

令其蓮華一一葉上作百寶色，有八萬四千脉猶如天畫，
脉有八萬四千光，了了分明皆令得見。
華葉小者縱廣二百五十由旬，如是蓮華具有八萬四千葉。
commentary::  ^309a40

【鈔】二一一、下葉間珠光。
orig::  ^309a46

一一葉間有百億摩尼珠王以為映飾，
一一摩尼珠放千光明，其光如蓋，七寶合成，徧覆地上。
commentary::  ^309a48

【鈔】三、釋迦下，華臺寶網。
orig::  ^309b4

釋迦毗楞伽寶，以為其臺。
此蓮華臺，八萬金剛，甄叔迦寶，梵摩尼寶，
玅真珠綱，以為校飾。
commentary::  ^309b6

【鈔】甄叔迦者，此云赤色。
西域有甄叔迦樹，其華赤色，形大如手。
此寶色似此華，因以名焉。 ^309b10

○四、於其下寶幢莊嚴。
orig::  ^309b12

於其臺上自然而有四柱寶幢，一一寶幢如百千萬億須彌山，
幢上寶幔如夜摩天宮。
復有五百億微玅寶珠以為映飾，一一寶珠有八萬四千光，
一一光作八萬四千異種金色。
commentary::  ^309b16

【鈔】須彌山者，此云玅高，亦曰安明。
夜摩天者，具云須夜摩，此云善時。
以彼天光明無晝夜之別，故曰善時。
應知能觀三觀轉深，所發勝相漸大。
如前寶樹，止高八千由旬；今之華座，臺上寶幢，自如萬億須彌。
驗其座體，極為高大，故知玅境隨觀增明矣。 ^309b24

○二一一、金色下，明能隨機利物。
orig::  ^309b34

一一金色徧其寶土，處處變化各作異相，
或為金剛臺、或作真珠網、或作雜華雲，於十方面隨意變現施作佛事。
commentary::  ^309b36

【鈔】座觀若成，十方佛事，隨觀皆覩。
○三、是為下，結觀。
orig::  ^309b42

是為華座想，名第七觀。
commentary::  ^309b46

【鈔】四、佛告下，明由願力成。
orig::  ^309b48

佛告阿難：如此玅華，是本法藏比丘願力所成。
commentary::  ^309c2

【鈔】彼佛因中作菩薩比丘，名為法藏，於世自在王佛所，
發四十八願：取此淨土，攝諸眾生。
今願力成，故令所依華座若此。 ^309c4

○五、若欲下，明未來利益。
orig::  ^309c8

若欲念彼佛者，當先作此華座想。
作此想時，不得雜觀，皆應一一觀之，一一葉、
一一珠、一一光、一一臺、一一幢，皆令分明，如於鏡中自見面像。
此想成者，滅除五萬億劫生死之罪，必定當生極樂世界。
作是觀者，名為正觀；若他觀者，名為邪觀。
commentary::  ^309c10

【鈔】二、第八，佛菩薩像觀二：初分科。 ^309c20

【疏】第八、明像想中，有三：初、汎明諸佛法身自在，
從心想生；二、是故應當下，偏觀彼彌陀，
并示觀行；三、作是觀者下，明修觀獲利也。 ^309c22

【鈔】二、法界下，隨釋三：初、汎明諸佛法身從心想生。
欲想佛身，須知觀體。
體是本覺，起成能觀。
依體立宗，斯之謂矣。
須知本覺乃是諸佛法界之身，以諸如來無別所證，全證眾生本性故也。
若始覺有功，本覺乃顯，故云法身從心想生。
又復彌陀與一切佛，一身一智，應用亦然。
彌陀身顯，即諸佛身；諸佛相明，即彌陀體。
是故汎明生諸佛身，以為觀察彌陀觀體。
orig::  ^309c28

佛告阿難及韋提希：見此事已，次當想佛。
所以者何？諸佛如來是法界身，入一切眾生心想中，
是故汝等心想佛時，是心即是三十二相、
八十隨形好，是心作佛，是心是佛，諸佛正徧知海從心想生。
commentary::  ^309c44

【鈔】疏約三義釋此經文，初釋初八句二：
初、約感應道交釋二：初、明佛入生心。 ^310a4

【疏】法界身者，報佛法性身也。
眾生心淨，法身自在，故言入眾生心想中，
如似白日昇天，影現百川。 ^310a8

【鈔】報佛法性身者，滿足始覺，名為報佛；
究顯本覺，名法性身。
始本既冥，能起應用，然須能感，應方現前。
今論三觀，淨心念佛，方名能感，故云眾生心淨，法身自在。
此二道交，是為入義。
復以白日升天，喻始似本；影現百川，喻應入淨想。 ^310a12

○二、即是下，相隨物現。 ^310a20

【疏】即是三十二相、八十種好，明佛身自在；
能隨物現前，明佛菩薩。
此顯能隨也。 ^310a24

【鈔】三十等者，牒經是故汝等已下文也。
明佛下，釋義。由法報冥故，應用自在，有淨心感，悉能示現。
前明佛菩薩者，即指諸佛是法界身之文也。
而言菩薩者，以法界身通分證故，故兼菩薩。
意明前雖顯示法身入心，未明隨觀現身之相；
今明觀佛相好，佛以相好隨心觀現，故云此顯能隨也。 ^310a28

○二、又法下，約解入相應釋。 ^310a38

【疏】又法界身是佛身，無所不徧，法界為體。
入一切眾生心想中者，得此觀佛三昧，
解入相應，故言入心想中也。 ^310a42

【鈔】前明感應道交，恐謂佛體異眾生體，感召方入。
今祛此見，故云佛身無所不徧。
既法界無外，豈少異眾生？
若爾，佛體本徧，全是眾生色心依正，何故經云入眾生心？
然雖全是，而眾生迷背，是故佛體成出離義。
今得觀解，契合佛體，是故佛體入觀解心，故得名曰解入相應。
斯乃始觀解於本覺，是故本覺入於始覺。
問：解入相應，釋之方的，此義即足，何須前約感應釋耶？
答：今之心觀，非直於陰觀本性佛，乃託他佛顯乎本性。
故先明應佛入我想心，次明佛身全是本覺。
故應佛顯知本性，明託外義成，唯心觀立。
二釋相假，是今觀門，故感應釋闕之不可。 ^310a48

○二、是心下，釋中二句二：初、作是別明二：
初、約能感能成釋作。 ^310b22

【疏】是心作佛者，佛本是無，心淨故有，亦因此三昧心，終成作佛也。 ^310b26

【鈔】作有二義：一、淨心能感他方應佛，故名是心作佛。
言佛本是無者，法身玅絕，無有色相，迭相見故。
心淨故有者，眾生淨心，依於業識，熏佛法身，故見勝應玅色相也。
二、三昧能成己之果佛，故云亦因等也。
復名是心作佛，初作他佛，次作己佛。 ^310b30

○二、是心是下，約即應即果釋是。 ^310b38

【疏】是心是佛者，向聞佛本是無，心淨故有，
便謂條然有異，故言即是心外無佛，亦無佛之因也。 ^310b42

【鈔】是亦二義：一、心即應佛，故名是心是佛。
向聞等者，佛體無相，心感故有，是則心、
佛及以有、無，條然永異。
經泯此見，故言心是應佛，心外無佛。
二、心即果佛，故名是心是佛，即亦無佛之因一句也。
既心是果佛，故無能成三昧之因也。
眾生心中已有如來結加趺坐，豈待當來方成果佛？
初、是應佛，二、是果佛。
此乃消釋經疏之文。
若論作是之義者，即不思議三觀也。
何者？以明心作佛故，顯非性德自然有佛；
以明心是佛故，顯非修德因緣成佛。
應知外道諸句、三教四門所有思議，不出因緣及自然性。
故佛頂經明乎七大，皆如來藏循業發現，
一一結云：世間無知，惑為因緣及自然性，
皆是識心分別計度，但有言說，都無實義。
彼云：世間該於九界。
今於一念玅觀作是，能泯性過。
即是而作，故全性成修，則泯一切自然之性；
即作而是，故全修即性，則泯一切因緣之性。
若其然者，何思不絕？
何議不忘？既以作是絕乎思議，復以作是顯於三觀。
以若破若立，皆名為作，空、假二觀也；不破不立，
名之為是，中道觀也。
全是而作，則三諦俱破，三諦俱立，名一空一切空，
名一假一切假也；全作而是，則於三諦俱非破非立，名一中一切中也。
即中之空、假名作，既破三惑，能立三法，
故感他佛三身圓應，能成我心三身當果。
即空、假之中名是，則全惑即智，全障即德，
故心是應佛，心是果佛。
故知作是一心修者，乃不思議三觀。
十六觀之總體，一經之玅宗，文出此中，
義徧初後，是故行者當用此意修淨土因，
不可不知，故今略釋。 ^310b46

○二、始學下，作是共釋二：初、約始終釋。 ^311a2

【疏】始學名作，終成即是佛。 ^311a6

【鈔】若論六即，皆作皆是。
今辯修證，作是須分。
始則名字、觀行、相似三位，修而未證，故且名作；
終則分證究竟，任運真覺，得名為是。
意存揀濫，故有此釋。 ^311a8

○二、若當下，約當現釋。 ^311a14

【疏】若當現分別諸佛法身與己同體，現觀佛時心中現者，
即是諸佛法身之體，名心是佛；望己當果，
由觀生彼，名心作佛也。 ^311a16

【鈔】以現釋是，以當釋作，為令即心見佛法體，以此現因而證當果故。
以心佛同體，名心是佛；觀生彼果，名心作佛。
意在即心念佛，及令慕果修因，故有此釋。 ^311a22

○三、正徧下，後二句。 ^311a28

【疏】正徧知海從心想生者，以心淨故，諸佛即現，故云生也。
亦因此觀佛三昧，出生作佛。 ^311a30

【鈔】三智融玅，名正徧知。
無量甚深，故喻如海。
斯乃究竟圓明大覺，與我心體無二無別。
今依頓教，即三惑染修圓淨心，能生諸佛正徧知海，此約他佛釋心生也。
若依此心，能成當果，此約己佛釋心生也。 ^311a34

○二、多陀下，偏觀彌陀，并示觀法二：初、令偏觀。
orig::  ^311a42

是故應當一心繫念諦觀彼佛、多陀阿伽度、
阿羅訶、三藐三佛陀。
commentary::  ^311a44

【疏】多陀阿伽度，或明十號、無量名號等。
此中略舉三號，即如來、應供、正徧知。
天竺三名相近，阿羅訶翻應供，阿羅漢翻無生，阿盧漢翻殺賊。 ^311a48

【鈔】經是故應當者。
上已明示心感諸佛，心即諸佛。
以是義故，知可即心而觀彌陀。
心尚能作諸佛，豈不感於彌陀？
心尚即是諸佛，豈不即是彌陀？
應知彌陀與一切佛不多不少，諸佛乃即一之多，彌陀乃即多之一。
一心繫念諦觀彼佛者，即一心三觀也。
但云諦觀，那云三觀？
以所觀境列三號故，顯於能觀，知是三觀。
何者？多陀阿伽度，此云如來；阿羅訶，此云應供；
三藐三佛陀，此云正徧知。
此之三號，即召三德。
今就所觀，義當三諦：正徧知即般若，真諦也；
應供即解脫，俗諦也；如來即法身，中諦也。
以三德為三諦，三一圓融，不一不異。
此諦與觀，名別體同，絕思絕議。
此乃復見彌陀觀體，當以此觀觀像觀真。
疏釋三號，其文可見。
問：像觀文中示心作佛，示心是佛，復以三號顯於三諦。
玅觀既立，可用此法觀下諸境。
其落日觀至華座觀，佛既未示三觀之式，何得行人預用茲觀？
答：佛對當機，示觀前後，全由聖意，非凡所知。
滅後之人，欲修觀行，所用法則，須憑四依。
大師釋題，能觀之觀，既論三觀，題目是總，
經文是別，豈不以總而貫於別？
況云觀佛，十六俱包。
今依天台，修習教觀，不憑智者，更託何人？
如般舟三觀玅門，普賢六根悔法，皆於定內見聖方宣，
而大師教人預習精熟，方入道場，何不疑之？
那獨責此？且稟斯宗者，若聞若思，不離三觀，
須於動靜，用空假中，立一切行。
若其然者，今何不用空假中心，想乎日氷及地樹等種種相耶？
如心想日，以何力故，日想現前？
般舟經云：我所念即見心作佛，心自見心，
心者不知心，心有想則癡，心無想則泥洹。
彼經初心，以佛相為境，故言心作佛等。
今之初心，既先觀日，豈不得云心作日，心自見心等耶？
止觀以彼經此文，示於中觀，中觀若立，三觀自成。
如此觀日，方依此疏修日觀也。
況一切法，皆是佛法，何得依報非佛法耶？ ^311b6

○二、想彼下，示觀法子科分經，為四：初、
觀佛像二：初、正明像觀。
orig::  ^311c20

想彼佛者，先當想像，閉目開目，見一寶像，
如閻浮檀金色，坐彼華上。
commentary::  ^311c24

【鈔】既是具足三號之像，理合於像照空、
假、中。如見此方泥木之像，尚須體達；性若虗空，
三身宛然，四德無減，觀中寶像豈可不然？
若於像觀不達三諦，次觀真佛，寧見三身？ ^311c28

○二、見像下。因像見土。
orig::  ^311c34

見像坐已，心眼得開，了了分明，見極樂國七寶莊嚴，
寶地、寶池、寶樹行列，諸天寶幔彌覆其上，眾寶羅網滿虗空中。
見如此事，極令明了，如觀掌中。
commentary::  ^311c36

【鈔】像觀既成，心眼開發，廣見依報地樹諸相，應知樹等出過前樹無數倍也。
何者？以今寶像必稱華座，座像高勝，樹合覆之，
皆由玅觀轉深，故使所觀愈勝。 ^311c42

○二、見此下，觀二菩薩。
orig::  ^311c48

見此事已，復當更作一大蓮華在佛左邊，如前蓮華等無有異。
復作一大蓮華在佛右邊，想一觀世音菩薩像坐左華座，亦作金色如前無異。
想一大勢至菩薩像坐右華座。
commentary::  ^312a2

【鈔】三聖設化，動靜必俱，一主二臣，非並非別，
表乎三法，三一玅融。
真身既然，像合相似，觀二足佛，令玅觀成三。 ^312a10

○三、此想下，像放光二：初、明光照諸樹。
orig::  ^312a14

此想成時，佛菩薩像皆放光明，其光金色照諸寶樹。
commentary::  ^312a16

【鈔】二、一一下，明樹皆三像。
orig::  ^312a18

一一樹下亦有三蓮華，諸蓮華上各有一佛、
二菩薩像，徧滿彼國。
commentary::  ^312a20

【鈔】四、此想下，行者聞法二：初、明因定聞。
orig::  ^312a24

此想成時，行者當聞水流光明及諸寶樹、
鳧、鷹、鴛鴦皆說玅法，入定、出定恒聞玅法。
commentary::  ^312a26

【鈔】二、行者下，明與經合。
orig::  ^312a30

行者所聞，出定之時，憶持不捨，令與修多羅合。
若不合者，名為妄想；若與合者，名為麤想；
見極樂世界，是為像想，名第八觀。
commentary::  ^312a32

【疏】令與修多羅合者，觀行之時，令與教法相應，故言合也。
又解：與十二部經教合，入定是修多羅，
出定之時，心與定合，故云與修多羅合也。 ^312a38

【鈔】此文疏有二釋：初、須定與教合；二、須散與定合。
初義者，謂出定、憶持定中聞法，須與經中所說符契，故云令與教法相應。
次意者，謂心雖出定，對彼五塵，須息愛憎，
淨乎身、口三業。若爾，雖不住定，亦聞法音，
故云出定、入定，常聞玅法。
言與十二部經教合者，以十二部總稱修多羅，
同名為經，三藏分之。
經詮定學，律詮戒學，論詮慧學，故名經為定。
與修多羅合，是與定合經。
若不合，名妄想者，若定不合經，若散不合定，
皆是發於魔事，全非像觀禪定，故名妄想。
若已合，名麤想見極樂界者，謂以經驗定無差，
出定與在定相似，得名麤想見彼國界。
問：見此玅事，那名麤想？
答：以像望真，須分麤玅。
此想乃是佛觀方便，豈可全同真佛觀耶？ ^312a44

○三、作是下，明修觀利益。
orig::  ^312b20

作是觀者，除無量億劫生死之罪，於現身中得念佛三昧。
commentary::  ^312b24

【鈔】像想若成，真觀可獲，故於現身得念佛三昧。
○三、第九佛身觀二：初、分科。 ^312b28

【疏】第九、觀佛真法身中有五：一、明結上；
第二、次當更觀下，正觀佛身；第三、從作是觀下，
正明觀於佛心；第四、從作此觀者，捨身他世下，
舉利勸修；第五、從作是觀者下，顯觀邪正。 ^312b32

【鈔】真法身者，前觀寶像，則似佛身；今對彼似，故名為真。
然此色相是實報身，應同居土，亦名尊特，亦名勝應。
而特名法身者，為成行人圓玅觀也。
良以報、應屬修，法身是性。
若漸教說，別起報、應二修，莊嚴法身一性；
若頓教詮，報、應二修，全是性具法身一性。
舉體起修，故得全性成修，全修在性。
三身融玅，指一即三。
問：既言指一即三，但名為應，自攝二身，何故疏文立法身稱？
答：若言報、應，恐濫別修，歸於別教。
今以報、應名為法身，即顯三身皆非修得。
故今家生身、應身、報身、法身，對藏、通、別、圓。
行者應知圓宗大體非唯報、應稱為法身，
亦乃業惑名為理毒，三觀十乘名性德行慈悲與拔性德苦樂。
今之勝應稱為法身，顯示玅宗，其旨非淺。
須祛滯想，方見旨歸。 ^312b40

○二、隨釋五：初、明結上。
orig::  ^312c18

佛告阿難及韋提希：此想成已。
commentary::  ^312c20

【鈔】二、正觀佛身。既指報、應名為法身，即顯彌陀三身具足。
既為玅境，但是法身。
行人心觀即空、假、中，空、假是二修，中觀是一性，
修性冥玅，三觀圓融。
既為能觀，但是般若。
境觀相契，見尊特身，雖具三身，但名解脫。
此則以三照三，故發現三。
合此三三，秪是一三，三不定三，同在一念，
一念無念，三三宛然，如此方名修心玅觀。
此觀能令四土皆淨。
若不爾者，非是頓教所詮玅觀，當以此觀觀彌陀身。
子科分經為三：初、總標略列。
orig::  ^312c22

次當更觀，無量壽佛，身相光明，
commentary::  ^312c40

【鈔】二、正觀佛身相四：初、阿難下，觀身色。
orig::  ^312c42

阿難當知，無量壽佛身如百千萬億夜摩天閻浮檀金色。
commentary::  ^312c44

【鈔】二、佛身下，觀身量。
orig::  ^312c48

佛身高六十萬億那由他恒河沙由旬，
眉間白毫右旋宛轉如五須彌山，佛眼如四大海水青白分明。
commentary::  ^313a2

【鈔】疏釋分二：初、略消經文。 ^313a6

【疏】觀身大小，高六十萬億那由他恒河沙由旬。
毫相如五須彌山，須彌山舉高三百三十六萬里，
縱廣亦爾；彼佛毫相，過此五倍。 ^313a8

【鈔】二、眼如下，商較分量二：初、以眼度身。 ^313a14

【疏】眼如四大海水，準眼量以度身，身量太長。
世人身長七尺者，眼長一寸餘。
四大海水，一海八萬四千由旬，四海合三十三萬六千由旬，
身過其眼五十六億倍，假令極多，無出萬倍，何緣佛身得長六十萬億那由他恒河沙由旬？ ^313a16

【鈔】二、定經斥譯。 ^313a26

【疏】準眼定身，正六十萬億那由他由旬。
言恒河沙者，譯人謬耳。 ^313a28

【鈔】三、觀身光。然觀色量及相好光明，皆須用前是心作佛、是心是佛而為觀法。
以心作佛故，能觀所觀，破立宛爾。
破則三惑、三智皆蕩，立則三諦、三觀皆成。
非此破立，則非淨心作佛義也。
以心是佛故，忘能忘所，非破非立，作是一念，
遮照同時，此則即觀無觀。
用無作行，修念佛定，此法乃是觀佛要術。
今若不用，宣示奚為？
此術不施，勝相不發。
觀光分四：初、身諸下，毛孔光。
orig::  ^313a32

身諸毛孔，演出光明，如須彌山，
commentary::  ^313a48

【鈔】二、彼佛下，觀圓光。
orig::  ^313b2

彼佛圓光如百億三千大千世界。
commentary::  ^313b4

【鈔】三、於圓下，光中化佛。
orig::  ^313b6

於圓光中，有百萬億那由他恒河沙化佛。
commentary::  ^313b8

【鈔】四、一一下，化佛侍者。
orig::  ^313b10

一一化佛亦有眾多無數化菩薩以為侍者。
commentary::  ^313b12

【鈔】四、觀相好二：初、無量下，正示相好身。
orig::  ^313b14

無量壽佛有八萬四千相，一一相中各有八萬四千隨形好，
一一好中復有八萬四千光明。
commentary::  ^313b16

【鈔】總相、別相，總好、別好，總光、別光，此三總、
別，皆云八萬四千者，即障顯德，故成此數。
佛居凡地，具於八萬四千塵勞，於此塵勞，皆見實相。
理智既合，故能示現相好光明，故節節云八萬四千。
行人今觀，知心即是，能於塵勞，皆即佛相。 ^313b20

○二一一下，光明攝生。
orig::  ^313b28

一一光明徧十方世界，念佛眾生攝取不捨。
commentary::  ^313b32

【鈔】生佛體同，雖土廣生多，攝無一失。
觀佛心處，還釋此文須攝之意。 ^313b34

○三、明觀成能見二：初、其光下，見一佛。
orig::  ^313b36

其光相好及與化佛不可具說，但當憶想令心眼見。
commentary::  ^313b40

【鈔】二、見此下，見諸佛。
orig::  ^313b42

見此事者，即見十方一切諸佛，以見諸佛故，名念佛三昧。
commentary::  ^313b44

【鈔】中觀見佛，佛體圓融，一即一切同尊特身，故觀一佛能見諸佛。 ^313b48

○三、正觀佛心。
orig::  ^313c2

作是觀者，名觀一切佛身。
以觀佛身故，亦見佛心。
佛心者，大慈悲是，以無緣慈攝諸眾生。
commentary::  ^313c4

【鈔】疏三、初眼見下，因身見心。 ^313c8

【疏】眼見佛身，即見佛心；身由心起故，見身即見心；
由見身心想轉明故，得見佛心。 ^313c10

【鈔】疏有二釋：初、約如來由大悲心起勝應身，
故令行者觀身見心；由見身下，二、約行者觀想明故，得見佛心。
所以明者，由觀佛身。
是故二意皆是由色而見於心，以心無形，由色表故。
以圓人所觀，色、心不二，既見微玅色，豈隔大悲心？
故勝鬘云：如來色無盡智慧亦復然。
既三種慈體是三諦，今三觀明，故三慈顯。
以用果法為觀行故，故於位位見佛色、心。 ^313c14

○二、佛心下，正示心體。 ^313c28

【疏】佛心者，大慈悲心是。 ^313c30

【鈔】若匪無緣，慈悲不大。
○三、以無緣下，引文廣釋三：初、牒經引論以明文意。
問：經文但云以無緣慈攝諸眾生，疏中何故兼明生、法皆云無心？
答：起三慈者，由三觀智照三諦也。
照真，即起法緣之慈；照俗，即起眾生緣慈；
照中，即起無緣之慈。
此三諦慈，淺不具深，深必具淺。
故照真、俗，未必照中；若能照中，必具真、俗。
故次第生、法不即無緣。
今無緣慈合具生、法，豈但具二，亦乃俱深。
故今生、法皆云無心。
故涅槃云：慈若有、無、非有非無，如是之慈，
非諸聲聞、辟支佛等所能思議。
當知三慈其體本一，非三非一，而三而一，如是方名佛心慈也。
此自分三：初、眾生緣慈； ^313c32

【疏】以無緣慈普攝眾生。
釋論云：慈有三種：一、眾生緣，無心攀緣一切眾生，而於眾生自然現益。
如涅槃經我實不往，慈善根力能令眾生見如斯事。 ^314a8

【鈔】三、無差別。今盡現前心與眾生，能所既絕，
無我心想緣他眾生，而一切眾生與我同體。
十界因果不離一心，而此一心是慈體故。
十界苦集、四種道滅，能於一時任運與拔，
故云無心攀緣，自然現益。
如涅槃下梵行品文也。
然彼經如來凡說八事：一、伏醉象，二、降力士，
三、化盧至，四、度女人，五、塗割瘡，六、摩調達，
七、救羣賊，八、醫釋女。
一一皆結云：慈善根力，見如是事。
今文云我實不往者，即引第五塗割瘡文。
文現一處，意通諸緣。
言割瘡者，經云：波羅奈城有優婆夷，名摩訶斯那達多，
夏九十日，屈請眾僧，奉施醫藥。
有一比丘身嬰重病，良醫診之，當須肉藥，
若不得者，命將不全。
是優婆夷尋自取刀，割其股肉，切以為羮，施病比丘。
服已病差，女人患瘡苦惱，發聲稱佛：我在舍衛，聞其音聲。
於是女人起大悲心，是女尋見我持良藥塗其瘡上，還復如本。
善男子！我於爾時實不往至波羅奈城，持藥塗彼。
當知皆是慈善根力，令彼女人見如是事。
今云我實不往者，正引此緣。
不言女人而言眾生者，通收十界眾生，
不以文害意也，即俗諦慈也。
涅槃云：慈之所緣，一切眾生，如緣父母、
妻子、親屬。以是義故，名眾生緣。
以緣十界同在一心，故非次第生緣慈也。 ^314a14

○二法緣慈。 ^314b8

【疏】二、法緣者，無心觀法，而於諸法自然普照，
如日照物，無所分別。 ^314b10

【鈔】十界緣起是三諦法，不離一心，唯佛究盡。
境相既寂，能觀亦忘，是故得云無心觀法。
而畢竟空智照此三諦，不受一塵，此智自然照破眾生三諦惑著，
或為眾生說斯空慧，皆令得離有相之苦，證真實樂。
此即不思議真諦慈悲，名為法緣。
故涅槃云：不見父母、妻子、親屬，見一切法皆從緣生，是名法緣。
不見之言，須忘十界是佛法緣也。 ^314b14

○三無緣慈。 ^314b26

【疏】三者、無緣。無心觀理，而於平等第一義中自然安住，
以無緣慈攝諸眾生，辯佛心相也。 ^314b28

【鈔】以佛性中成究竟智，有何別理為心所緣？
故云無心觀理。境智既泯，空有又忘，無住無依，
絕思絕議，此名安住第一義中。
心既無緣，慈乃周徧入眾生性，稱為內熏；
或為現身說第一義，稱為外熏。
以此攝生，名無緣慈。 ^314b32

○二、念佛下，却牒前經以對初慈，即前正觀佛身光明攝生之文也。 ^314b40

【疏】念佛眾生攝取不捨者，若為佛慈悲所護，
終得離苦，永得安樂。
釋論云：譬如魚子，母若不念，子則爛壞；
眾生亦爾，佛若不念，善根則壞。 ^314b44

【鈔】雖與無緣慈體不別，若約義辯，為門不同。
是故此慈念佛眾生，攝取不捨，終令離苦，永得安樂。
此從感應生佛相關，順於俗諦，名生緣慈。
故舉魚母念子不失，喻此慈相也。 ^314c2

○三、今明下，正以無緣會釋經意。 ^314c8

【疏】今明無緣慈者，諸佛所被，謂心不住有無，
不依三世，知緣不實。
以眾生不知故，實相智慧令眾生得之，是為無緣也。 ^314c12

【鈔】既與生緣為門有異，須辯慈相不同前二。
故生法慈，約次第論，則兩二乘及偏菩薩有修證分。
若此無緣，唯圓唯極。
今約極顯，故云諸佛所被。
不住有無者，正與生法辯不同相。
生緣玅有，法緣玅空。
今是玅中，故云無緣中必無緣故也。
不依三世者，此之慈悲非四相故。
知緣不實者，了苦樂事，即性德故。
以眾生等者，此慈所被，令眾生發即境之智，方乃名得實相智慧。
得此智者，方終離苦，得於永樂，故與前慈門異益等。
若對法緣，亦以實慧，故一切空。
是故三慈益物不異。
疏不云者，略也。 ^314c18

○四、舉利勸修子科，分三：初、正舉益勸。
orig::  ^314c36

作此觀者，捨身他世生諸佛前得無生忍，是故智者應當繫心諦觀無量壽佛。
commentary::  ^314c40

【鈔】得生極樂，則見十方一切諸佛，故云生諸佛前。
法身觀成，已入相似，是故至彼即證無生別圓地住也。 ^314c44

○疏：釋分四：初、捨身下，牒釋。 ^314c48

【疏】捨身他世，生諸佛前，以修念佛三昧故，
發見佛願，生生常值。 ^315a2

【鈔】二、如人下，喻顯。 ^315a6

【疏】如人習巧，從少至長，所作遂玅。 ^315a8

【鈔】習巧如修觀。從少至長，喻觀有微著。
所作遂玅，喻生彼土，親見真法。
然且分喻是心作佛，行者應以是佛與作佛義一念圓照，方合今經由觀見佛。 ^315a10

○三、以隨下，結示。 ^315a16

【疏】以隨念佛三昧故，得生無量壽佛國。 ^315a18

【鈔】四、故般下，引證。 ^315a20

【疏】故般舟經云：眾生問佛：何因緣得生此國？
彌陀佛答：以修念佛三昧，得生我國也。 ^315a22

【鈔】二、的示觀法。
orig::  ^315a26

觀無量壽佛者，從一相好入，但觀眉間白毫極令明了。
見眉間白毫相者，八萬四千相好自然當現。
commentary::  ^315a28

【鈔】相有八萬，都想難成，故令但觀眉間毫相，如五須彌。
此觀若成，八萬皆現，此為要門也。 ^315a32

○疏釋二：初、從一下，牒經。 ^315a34

【疏】從一相好入，但觀眉間白毫者。 ^315a38

【鈔】二、正示四：初、如觀下，引他文，示二種毫量。 ^315a40

【疏】如觀佛三昧經云：釋迦如來眉間白毫者〔云云〕。
寶性論明佛毫相在兩眉間，闊三百六十萬里，方圓亦然。 ^315a42

【鈔】此明釋迦勝、劣兩相，以例彌陀。
經明劣相，論明勝相云云者，即前疏云：
長一丈五尺，毫有八楞，周圍五寸。 ^315a48

○二、故文下，據此經明凡心難及。 ^315b4

【疏】故文云：無量壽佛，身量無邊，非是凡夫心力所及。 ^315b6

【鈔】即第七雜觀中經文也。
○三、正可下，正示初心從易現觀。 ^315b10

【疏】正可取如釋迦毫相大小現觀。 ^315b14

【鈔】斯是大師別示初心即觀佛相入門要術也。
若從落日、水、冰方便，次入地、樹、座、像等觀，
心得流利，觀已宏深，此之行人自可稱彼毫量而觀，使八萬相自然而現。
故知令觀劣應毫相，乃為未修前諸觀者，
及以雖修觀不成者，故於佛身別指初心可觀之相為三昧門也。
行者須知所託之境有勝有劣，若能觀觀，
皆須頓照，即空、假、中，以勝劣相皆心作故，皆心是故。 ^315b16

○四、尅示觀成，稱彼而見二：初、若得下，正示。 ^315b30

【疏】若得三昧，觀心成就，方可稱彼佛相而觀也。 ^315b34

【鈔】因用作是觀劣應毫，觀漸深著，得成真似念佛三昧，乃能稱彼勝相而見。 ^315b36

○二、智度下，引證。 ^315b38

【疏】智度論云：為增長諸菩薩念佛三昧故，說般若波羅蜜經。
今說般若，現奇特身相，光明色像，徧至十方，以此為觀也。 ^315b40

【鈔】引此釋迦勝身說法，增真似位念佛三昧，
類彼彌陀八萬相好，須真似人方能觀見。 ^315b46

○三、見無下，就觀結成。
orig::  ^315b48

見無量壽佛者，即見十方無量諸佛，得見無量諸佛故，
諸佛現前授記，是為徧觀一切色身相，名第九觀。
commentary::  ^315c4

【鈔】五、作是下，顯觀邪正。
orig::  ^315c8

作是觀者名為正觀，若他觀者名為邪觀。
commentary::  ^315c10

【鈔】然此佛觀，義具釋題。
疏文既略，學者多疑。
若不釋之，造修無路。
故更寄問答，明乎境觀。
問：此經觀佛，止論八萬四千相好。
若華嚴說相好之數，有十華藏世界、微塵二經所說優降天殊，
彼經正當尊特之相。
此經乃是安養生身，凡夫、小乘常所見相，鈔中何故言是尊特？
答：一家所判丈六尊特，不定約相多少分之，剋就真中感應而辯。
如通教明合身之義，見但空者，唯覩丈六；
見不空者，乃覩尊特。
生身本被藏、通之機，尊特身應別、圓之眾。
今經教相，唯在圓頓。
釋能觀觀，是玅三觀；釋所觀境，是妙三身。
疏解今文云：觀佛法身，約位乃當。
圓教七信，正託法性無邊色像尊特觀心，使其增長念佛三昧。
據何等義，云是生身？
用圓頓觀顯藏、通身，未之可也。
問：以坐華王具藏塵相而為尊特，三十二相老比丘形而為生身，
其文炳著，那云不以相好分耶？
答：約相解釋四教佛身，此乃從於增勝而說，未是的分相起之本。
其本乃是權、實二理，空、中二觀，事、業二識。
就此分之，則生身尊特，如指諸掌。
故金光疏云：丈六身佛住真諦，丈六尊特合身佛雙住真中，
尊特身佛雙住俗中，法身佛住中道。
此依二理，故有二佛。
眾生二識，有二觀因，故感二佛。
言二識者，起信論云：佛用有二種：一者、
依分別事識，凡夫、二乘心所見者，名為應身，以不知轉識現故。
見從外來，取色分齊，不能盡知故。
二者、依於業識，謂諸菩薩從初發意乃至菩薩究竟地心所見者，
名為報身。身有無量色，色有無量相，相有無量好，
所住依果亦復無量，種種莊嚴隨所示現，
即無有邊，不可窮盡。
離分齊相，隨其所應，常能住持，不毀不失。
如是功德，皆因諸波羅蜜等無漏行熏及不思議熏之所成就，
具足無量樂相，故說為報〔文畢〕。
此乃佛用依二識彰也。
應是生身，報是尊特。
論意要在見從外來，取色分齊，與知轉識現，
離分齊相，而分二身。
然須了知權理但空，不具心色，故使佛身齊業齊緣，
生已永滅，故曰生身。
名應名化，體是無常，實理不空，性具五陰，
隨機生滅，性陰常然。
名法名報，亦名尊特，體是常住。
須知依事識者，但見應身，不能覩報，以其麤淺不窮深故。
依業識者，不但覩報，亦能見應，以知全體起二用故。
隨現大小，彼彼無邊，無非尊特，皆酬實因，悉可稱報。
故玅經文句云：同居、方便、自體三土，皆是玅色玅心果報之處。
故知菩薩業識見佛，一切分齊皆無分齊，
豈比藏、通佛耶？方知智者師與馬鳴師精切甄分，
生身尊特，其義罄矣。
問：約相多少，分於二身，其義已顯，何須理觀及就識分？
答：華藏塵相及八萬相雖是尊特，三十二相不局生身。
何者？以由圓人知全法界作三十二及以八萬藏塵相好，故三品相皆可稱海。
既一一相皆無邊底，是故悉可名為尊特。
故止觀并輔行以法華三十二相觀無量壽八萬相，
華嚴十華藏塵相同是別圓，道品修發法身現相對斥藏通相非奇特，
以驗三經所談相海皆是尊特。
然有通局，三十二則通大見無邊、小見分齊，若藏塵八萬唯大非小。
若也不就理觀等分，此義全失。
故金光明龍尊歎佛經文但列三十二相，
圓光一尋疏乃判云正歎尊特，故知不定以相數多方為尊特，
秪就不空玅觀見耳。
問：行人覩於劣，應談圓佛相，秪可即是法身及自受用，不即尊特。
以尊特身現起方有，不現則無，豈見不空不待佛現，便自能見尊特相耶？
答：既以尊特對於生身，分身非身、常無常等，
今云劣，應但即法身及自受用，不即尊特，
則成壽量屬於尊特，身相自屬生身。
如此分張，進退皆失。
須知行者無有一見非如來力，如來鑑機未始差忒，
有須現者即為現之，如梵網、華嚴及此經等，相多身大也。
不須現者即以力加，令於劣身不取分齊，
見三十二相即無有邊，以知丈六是法界故，
應持不見其頂，目連莫究其聲。
丈六身聲既因二聖窮不得際，後之圓人豈不即劣見於無邊？
不必一一待現方見。
若不爾者，用圓解為？
用業識為？若但即法身及自受用，不即尊特，此說全乖頓足之義。
何者？如釋籤解色無邊故般若無邊云：
五陰是理故，即陰是實相般若，故皆無邊，以由理故令法無邊。
自受用身既證理極，豈不即劣而無邊耶？
行者應知，今之玅觀，觀佛法身，見八萬相，
不同金光，但於劣身見無分齊今是彼佛全法界身，
應圓似觀現奇特身，非是彼土常身常相。
若彼常身，即般舟中三十二相也。
今及特現八萬四千相好光明，經文自云：
身量無邊，非是凡夫心力所及。
正類淨名，如須彌山顯于大海，安處眾寶師子之座。
藥師中巍巍堂堂，如星中月。
大論中色相無邊，尊特之身。
此等經論所明尊特，與今所現無少差殊。
彼色像無邊既稱尊特，此云身量無邊，那謂生身？
問：所言龍尊歎尊特相非現起者，是義不然。
以彼疏釋尊特身云：巍巍堂堂。
若不現者，何謂堂堂？
答：華藏塵相，華嚴經列九十七名，與龍尊歎全不相應。
又無身相高大之說，以驗非是特現之相。
秪由龍尊言中玅示即劣含勝難思之文，大師見彼得意之處。
是故疏云巍巍堂堂得意處者，即總歎云諸佛清淨微玅寂滅也。
清淨乃是四德中淨，必不闕於常、樂、我也。
寂滅豈非涅槃之義？
既稱微玅，是大滅度秘密藏也。
以總冠別，故三十二相徧嚴三身。
生身則百福所成，見無厭足；尊特身則色無分齊，
劣即堂堂；法性身則色性即智，法門為相。
疏云：此三不縱不橫。
若縱橫一異，則不清淨，非微玅寂滅，豈非圓人了乎？
三身是秘密藏，密藏乃是法界總體，一攝一切，
事事相收，應用無邊，不離毫末，相好至劣，量等虗空。
故法華中龍女讚佛：微玅淨法身，具相三十二。
顯是劣應。以法身具故，相相尊特。
是故荊谿類同華嚴，一一相好與虗空等。
又文句云：一一相皆法界海。
又玅玄云：垢衣內身實是長者。
釋籤云：即是瓔珞長者。
瓔珞長者豈非尊特，何待現耶？
又玅樂云：若隱前三相，從勝而說，非謂太虗名為圓佛。
法華已前，三佛離明，隔偏小故，來至此經。
從劣辯勝，即三而一。
若也法華但即法身，不具尊特，正以太虗而為圓佛，
又不具尊特，如何得名從劣辯勝，即三而一？
問：法華文句云：地師說多寶是法身。
舉南嶽破云：法身無來無出，報身巍巍堂堂，應身普現一切。
若即此謂是三佛者，未盡其體，秪是表示而已。
多寶表法佛，釋尊表報佛，分身表應佛。
記釋云：無來者不合東來，無出者不應踊出。
巍巍不應塔內，應身不應唯此。
尚非應身，豈具三身？
既云巍巍不應塔內，信知報佛須現大身。
若其即劣，便得名報，塔內何妨？
何得破他？答：此破地師不知表示，真將舍利便為法身。
故記破云：尚非應身，豈具三身？
又以世人不知法華開權之玅，即劣顯勝，
秪執身大相多為報，故就其見斥云：巍巍不應塔內。
此用世人通解之義而破於彼，不可據此便令法華相非尊特。
秪如記云：尚非應身，豈具三身？
亦非今家盡理之說。
如荊谿據論：若知像性徧虗空，三身宛然，四德無減。
泥木之像尚具三身，豈全身舍利皆不具耶？
雖曲引文，欲令非報，然終不能令法華機非業識見佛也。
問：請觀音疏云：無量有二義：若生身無量，
是有量之無量；法身無量，是無量之無量。
大論云：法性身色像無邊，尊特之身猶如虗空。
既云法性身，此乃不滅，方名尊特。
今第九觀觀於佛身，第十即觀觀世音身。
觀音既是補處菩薩，驗佛有滅，豈非生身有量、無量？
安以此身便為尊特？
答：藏、通補處彰佛有量，別、圓補處顯佛無量，
以十方三世一切如來更無彼此迭相見故，
同一法身、一智慧故。
菩薩機忘，如來應息，名補佛處；實異藏、
通，前佛定滅，後佛定生，為補處也。
故金光明四佛降室疏乃釋云：若見四佛同尊特身，
一身、一智慧即是常身，弟子眾一故；若見四佛佛身不同，
即是應化，弟子眾多故。
故知秪就同與不同、常與無常分於二身。
藏、通三乘，故弟子多；別、圓純菩薩，故弟子一。
豈論相好多少等耶？
既同一身，復云常身，豈竪分當、現，橫論彼、此？
是知觀音補法身處，愈彰尊特無量之無量矣。
且華嚴佛身委明八相，既是尊特，此論補處，與彼何異？
云是生身，是知今佛全法界身，故滅即非滅；
觀音補處，生即非生，不滅不生。
常身義成，尊特相顯。
問：今所觀佛高六十萬億那由他由旬，
雖云高大，秪是淨土常所見佛。
何以知然？如法華中，淨光莊嚴國玅音菩薩欲來娑婆，
彼佛誡云：汝身四萬二千由旬，我身六百八十萬由旬，
汝往彼土，於佛、菩薩勿生劣想。
故知淨土常身高大，安以常身便為尊特？
答：於同居中，淨光莊嚴土唯演頓，如淨名中眾香之土，
以其所被純菩薩故，所以但現高大之身。
佛知玅音所將之眾，不知娑婆開權之玅，
於佛輙起定小之譏，故寄玅音規未達者，
意令得悟即劣之勝、秘玅之權。
既誡勿生下劣之想，乃是令起尊特之心。
若謂不然，安得皆獲普現三昧？
若安養土，漸、頓俱談，聲聞、菩薩共為僧故，
故使佛示生身、法身二種之相。
三十二相通於生、法，大、小共見；若八萬相局在法身，大乘賢聖方得見也。
是故眾經多說彌陀生身常相，今當略出。
小彌陀經云：彼土蓮華，大如車輪。
大彌陀經說：彌陀浴池，廣四萬八千里。
以依驗正，身未極大。
般舟經說：阿彌陀佛三十二相。
此經中說：慣習小者，生彼即得見佛聞法，
便證小果，更有丈六、八尺之身。
此等豈非常身常相耶？
若今所觀八萬相好，別、圓真似，方得見之。
故上品下生，疏判已登習種性位，生彼七日，
見佛眾相，心不明了；三七日後，乃了了見，
及聞眾聲，皆說玅法。
唯上品上生，道種性位，生彼即見眾相具足，
光明、寶林皆說玅法，即悟無生。
三賢、菩薩依業識故，知心現佛，乃就尊特論乎明昧。
若慣習小者及諸凡夫，依事識故，不於尊特而論明昧。
良以此等雖因臨終迴向得生，佛順本習，
故且用小，令其證果。
既說無常、苦、空之法，須以生身相好應之。
浴池之身三十二相，正對此機。
故般舟經云：在菩薩眾中說經。
又云：在比丘僧中說經。
信三十二相通大、小人，當所覩見。
是故彼經觀法之初，不託日冰，便觀此相。
斯蓋凡心可想之境故也。
若八萬相，是彼如來現奇特身，增進深位念佛三昧，非是凡夫心力所及。
是故此經初令觀日。
疏釋齊於下品下生，以驗想冰至假想地，
屬下三品，當名字人。
次得三昧，見彼實地，合入觀行初、二兩品。
次觀寶樹及以池樓至總觀成，當三、四品。
寶座觀成，當第五品。
以座上寶幢如百千萬億須彌山大，比知座體，
其量難思，非第五品三觀功成。
凡、小事禪，見莫能及。
此觀雖就經文，未便許觀佛身，乃令先想一大寶像，
稱座而坐，及二菩薩皆想坐座，況復悉用作是不二玅觀觀之，
使心流利，方令觀佛。
學者應知日觀已來所修三觀，共於事禪，良以皆須想成相起故也。
事禪既勝，三界思惑悉已被伏，玅觀觀像見破，即登第七信位。
得此位已，方令觀佛真法之身八萬相顯，
乃得名為念佛三昧，即感諸佛現前授記，生彼便證無生法忍。
經文如此明圓深觀所顯之相，誠謂奇特，
實匪生身凡夫、小乘常所見相。
問：釋題序云無量壽佛是所觀勝境，豈非託彼依正色心修乎三觀，
顯三諦理？今八萬相既是正報，義當生身，
託此修觀，觀成理顯，乃見藏海塵數之相，
方名尊特，豈分段生身便為尊特耶？
答：前正釋題以玅三身解所觀境，今至經文以八萬相為所觀境，
信八萬相與玅三身無二無別，二處皆用不思議境而為所觀，
故八萬相觀之令顯，顯名觀成，無別所顯。
且行人念佛，誰不託佛正報修觀？
但境隨解，名生名法。
小機不解所觀佛身是法界用，謂正習生，
故曰生身；大機能解所觀之佛是法界用，
應既有本，生即同法，是故受於法身之稱，
故見佛相若多若少，皆稱法身。
今經明示佛法界身入心想中，故疏標云觀佛法身，斯乃即三而一之法身也。
況今不是初心觀境，乃圓七信所觀境耳，
豈於座像圓觀已成，却託藏、通生身修觀？
又觀生身顯藏塵相，此乃通人被別、圓接，全非頓教始終圓觀。
秪如般舟三十二相即知心現，故相相皆中，
據所觀勝境言是生身，深不可也。
學者應知八萬相顯即三諦顯，良以此相法身所具，
與彼三惑本不相應，故一一相即真俗中，
即一而三，即三而一，不可思議，名真善玅色。
今之三昧顯本玅相，故觀音觀云真實色身也。
問：尊特既是他受用報，須入別、圓地住方見，
今八萬相似位能見，驗非尊特合是色身。
答：據何文義，別、圓似位唯見生身？
須知尊特、地住已上分證論見，地住之前相似論見，斯乃如來以實報身應下二土。
故荊谿云：勝兼兩處，劣唯鹿園。
若其似位全不見者，法華四信何故見於實報土耶？
有餘那見圓滿相海？
通教按位受接之人為見何相？
若非尊特，合身不成。
今經明說無量壽佛身量無邊，與大論云色像無邊有何異耶？
彼云無邊，既稱尊特，此何獨非？
況疏專引彼論此文以證身量無邊之義，
驗今佛身的是尊特，不須疑也。
問：若是尊特，合是常身，何故法華疏中判觀無量壽佛經云實有量而言無量？
答：此乃刊正鈔中錯引彼疏，彼疏並云實有量而言無量，
如阿彌陀，與金光疏及此疏同。
蓋以小、大二彌陀經不專尊特，被於頓機，故彼佛現三十二相通被眾機。
大機雖見尊特常身，其慣習小人洎諸凡夫雖因迴向得生彼土，
未宜尊特說常住理，故以應化說無常法成其小果。
是故佛壽雖不可數，終歸有量。
娑婆生彼多是此機，以別、圓似位，人難及故。
三、疏約此，故判彌陀在有量中。
若觀無量壽佛經純被圓人明說佛身全法界起，
應既有本，生即同法，的類釋論法性尊特，正當無量之無量也。
故釋籤云：教分二身，為機劣故，暫現生身。
今機不劣，豈對生身？
問：大本中云：生我國者，身皆具足三十二相。
彼國人民既具此相，佛身理合超勝於人。
故知常身有八萬相。
般舟經說三十二相，蓋借釋迦為初心觀境耳。
答：般舟經云：菩薩用是念佛故，當得生阿彌陀佛國。
當念如是佛身有三十二相悉具足，光明徹照，
端正無比，在比丘僧中說經。
經指彌陀有三十二相，何文言借釋迦為境？
況止觀無文，輔行不說，豈得自言成於己見？
又彼人民三十二相，故佛常相須八萬者，其義不然。
以同居土，佛應同人，秪由淨土人皆有於三十二相，
故佛常身須現此相，但於同中相相皆勝。
穢土佛身雖異凡鄙，亦同上人，故應此方所有相法。
故三十二同輪王相，亦於同中而分明昧。
三十二相既同彼人，驗是彼土常身常相。
是知八萬別為大機，現尊特相，更何所疑？
問：一等尊特以何因緣相分三品？
答：悉檀因緣故。蓋一類機應以藏塵尊特之相得四益者，
故佛稱機而為現之；應以八萬尊特之相、
應以三十二尊特之相得四益者，佛皆稱機而為現之。
仍須了知此之相海。
別教則用別修緣了，成就此相，即修成之尊特，故名報身。
圓教能了二修即性，修德無功，乃性具之尊特，故名法身。
已在此觀開章中說。
須知華嚴、華藏塵數之相雖多，此以兼別，故猶帶修成。
此論八萬，既唯圓頓，無非性具，故三聖觀疏皆示云觀於法身。
行者當須以教定理，就理明觀，於觀顯相，
無得但以多數斥少，使勝成劣。
實在精學，然後勤修，欲罷不能，故茲辨拆。 ^315c12

○四、第十觀音觀二：初、疏科略釋。 ^319a46

【疏】第十、觀觀音中有三：初結上；次復應觀觀世音菩薩下，
正明觀菩薩身也；第三、作此觀者，觀之邪正也。
觀菩薩法身中有三：初、觀身相冠中立化佛者，
帶果而行因也；第二、明與佛同異；第三、
佛告阿難下，還舉利勸修也。 ^319a48

【鈔】帶果行因者，觀音三昧經云：觀音昔已成佛，
號正法明；今為菩薩，修淨土行。
斯乃帶昔果德，行今因行，頂有化佛，表帶果也。 ^319b10

○二、依科列經三：初、結上。
orig::  ^319b14

佛告阿難及韋提希：見無量壽佛了了分明已。
commentary::  ^319b18

【鈔】二、正觀菩薩身三：初、正觀身相。
子科十一：初、次復下，身量。
orig::  ^319b20

次復應觀觀世音菩薩，此菩薩身長八十萬億那由他由旬。
commentary::  ^319b24

【鈔】應云十八萬億，今云八十者，翻過佛身二十萬億，故知誤也。
問：如釋迦丈六，人身八尺，今佛身六十萬億，
菩薩十八，菩薩之身何太卑耶？
答：淨土勝應，不可以穢土劣應例也。
亦如玅音身量，但四萬二千由旬，佛身六百八十萬由旬，佛身之量去菩薩更多。 ^319b28

○二身紫下身色
orig::  ^319b38

身紫金色。
commentary::  ^319b40

【鈔】三、頂有下，肉髻。
orig::  ^319b42

頂有肉髻。
commentary::  ^319b44

【鈔】四、項有下項光。
orig::  ^319b46

項有圓光，面各百千由旬。
其圓光中有五百化佛，如釋迦牟尼。
一一化佛有五百化菩薩，無量諸天以為侍者。
commentary::  ^319b48

【鈔】五、舉身下，身光。
orig::  ^319c6

舉身光中，五道眾生、一切色相皆於中現。
commentary::  ^319c8

【鈔】六、頂有下天冠。
orig::  ^319c10

頂上毗楞伽摩尼寶以為天冠。
其天冠中有一立化佛，高二十五由旬。
commentary::  ^319c12

【疏】釋迦毗楞伽翻能聖。 ^319c16

【鈔】七、觀世下，面色。
orig::  ^319c18

觀世音菩薩，面如閻浮檀金色；
commentary::  ^319c20

【鈔】八、眉間下，毫相。
orig::  ^319c22

眉間毫相備七寶色，流出八萬四千種光明，
一一光明有無量無數百千化佛，一一化佛無數化菩薩以為侍者，
變現自在滿十方世界。
commentary::  ^319c24

【鈔】九、臂如下，臂相。
orig::  ^319c30

臂如紅蓮華色，有八十億微玅光明以為瓔珞，其瓔珞中普現一切諸莊嚴事。
commentary::  ^319c32

【鈔】十、手掌下，手相。
orig::  ^319c36

手掌作五百億雜蓮華色，手十指端，一一指端有八萬四千畫猶如印文，
一一畫有八萬四千色，一一色有八萬四千光，
其光柔輭普照一切，以此寶手接引眾生。
commentary::  ^319c38

【鈔】十一、舉足下足相。
orig::  ^319c46

舉足時，足下有千輻輪相，自然化成五百億光明臺。
下足時，有金剛摩尼華，布散一切，莫不彌滿。
commentary::  ^319c48

【鈔】二、其餘下，與佛同異。
orig::  ^320a4

其餘身相眾好具足如佛無異，唯頂上肉髻及無見頂相不及世尊，
是為觀觀世音菩薩真實色身相，名第十觀。
commentary::  ^320a6

【鈔】肉髻是相，無見頂是好。
此之相好，表於極果，今作因人，故不及佛。 ^320a12

○三、舉利勸修子科二：初、佛告下，舉觀利勸二：
初、約修觀明滅罪。
orig::  ^320a14

佛告阿難：若欲觀觀世音菩薩者，當作是觀。
作是觀者，不遇諸禍，淨除業障，除無數劫生死之罪。
commentary::  ^320a18

【鈔】二、如此下，約稱名況獲福。
orig::  ^320a22

如此菩薩但聞其名獲無量福，何況諦觀！
commentary::  ^320a24

【鈔】二、若有下，示觀次第。
orig::  ^320a26

若有欲觀觀世音菩薩者，先觀頂上肉髻，
次觀天冠，其餘眾相亦次第觀之，悉令明了如觀掌中。
commentary::  ^320a28

【鈔】身相既多，先觀何相？
故今示云：先觀肉髻，次觀天冠。
以此二種，能別表示觀音德相。
何者？肉髻降佛，表現行因；冠有化佛，表昔成果。
別相若顯，其餘通相，則易可明。
行者觀於冠髻毫面、身色光明，一一須用心作心是，而為能觀。
說在像前，用在此處。
既云作佛是佛，豈不能作觀音是觀音耶？
作髻作冠，是髻是冠，皆可為例。
不獨以佛例觀菩薩，亦須例於普雜三輩。
豈唯以前例後，亦令以後例前。
以今行人覽經始末，方修觀故。
大師得意，乃於釋題總示三觀。
若也不於十六處用，則令大師虗說，亦見行者謾修。
當遵佛言，勿背祖法，專用玅觀，顯乎勝相。
以此玅觀為見佛本，逈出餘因，至彼土時，速證無生。 ^320a32

○三、作是下，結觀邪正。
orig::  ^320b8

作是觀者名為正觀，若他觀者名為邪觀。
佛說觀無量壽佛經疏玅宗鈔會本卷第四
 ^320b10
