
undefined:: 大佛頂如來密因修證了義諸菩薩萬行首楞嚴經如說第九卷
orig:: 
阿難！世間一切所修心人，不假禪那無有智慧，
但能執身不行婬欲，若行若坐想念俱無，
愛染不生無留欲界，是人應念身為梵侶，如是一類名梵眾天。
欲習既除離欲心現，於諸律儀愛樂隨順，
是人應時能行梵德，如是一類名梵輔天。
身心妙圓威儀不缺，清淨禁戒加以明悟，
是人應時能統梵眾為大梵王，如是一類名大梵天。
阿難！此三勝流一切苦惱所不能逼，雖非正修真三摩地，
清淨心中諸漏不動，名為初禪。
commentary::  ^474b14

欲天但十善感生，色天兼禪定感生，然特有漏禪觀六事行耳。
六行者，厭欲界是苦、是粗、是障，欣色界是淨、
是妙、是離也。粗惑不染，淨報現前，應念而生梵世，唯戒而已。
離欲心現，愛順律儀，則定戒相應矣。
行梵德者，弘揚梵化也。
梵輔則天臣矣。身心雙攝，妙圓清淨，加以明悟，
智出梵眾，故能統之為大梵王。
背染趣淨，故名勝流。
執身伏欲，曰苦惱不逼。
心離散亂，曰諸漏不動。
禪即禪那定也。從初之四，皆有漏禪。
禪以三昧得名，此非真三摩地。
何以名為初禪？謂彼已離穢濁欲心，已離散動欲習，故得初禪之名。
自此以上，絕無女人，心跡俱離，無所交接，
兼無飲食睡眠，稍覺饑倦，即入禪定，出定則飽滿精明，是但以禪悅為食息。
orig::  ^474b30

阿難！其次梵天，統攝梵人，圓滿梵行，澄心不動，
寂湛生光，如是一類名少光天。
光光相然，照耀無盡，映十方界，徧成琉璃，如是一類名無量光天。
吸持圓光，成就教體，發化清淨，應用無盡，如是一類名光音天。
阿難！此三勝流，一切憂懸所不能逼，雖非正修真三摩地，
清淨心中麤漏已伏，名為二禪。
commentary::  ^474c14

澄心不動，因戒生定也。
寂湛生光，因定發慧也。
指身量光明，非指慧照。
其光尚劣，名少光。
定力轉明，妙光迭發，境隨先發，徧成琉璃，名無量光。
納境於心，曰吸。躡前圓先，吸納保持，不致離散，
令人觀光修梵，故曰成就教體。
不假言語，曰清淨。
隨機受益，曰無盡。
以光代音，名光音。
初禪定力，尚假戒扶，此天不假戒扶，而自不動。
定勝發光，以光之勝劣為次。
初禪漏心不動，而未能伏，此天已伏粗漏。
懸，不安也。憂懸較苦惱為輕，苦屬身，憂屬心。
orig::  ^474c26

阿難！如是天人圓光成音，披音露妙發成精行通寂滅樂，如是一類名少淨天。
淨空現前引發無際，身心輕安成寂滅樂，如是一類名無量淨天。
世界身心一切圓淨，淨德成就勝託現前歸寂滅樂，如是一類名徧淨天。
阿難！此三勝流具大隨順，身心安隱得無量樂，
雖非正得真三摩地，安隱心中歡喜畢具，名為三禪。
commentary::  ^474c44

由圓光教體，披露妙理，故得發成精行，而生淨樂。
樂非境也，出於淨性，淡泊寂淨，名寂滅樂。
但通而未成，名少淨。
淨久發空，漸次虗豁，至無邊際。
初但心通，次身心廓然，安樂廣大，故曰成無量，乃身心之無量。
次但身心，後加世界，通成虗寂，故曰圓淨，曰淨德成就。
天中妙樂，至此已極，便認此為清淨極樂之鄉，
終身歸托之地，故曰托，曰歸。
身心世界，依正咸淨，方名徧淨。
初禪隨順律儀，此隨順淨業，至無量周徧，乃大隨順。
安隱者，自在受用也。
界內以三禪為極樂處，故曰無量樂。
此名離喜妙樂。喜是動心所發，樂是淨心所融。
二禪心有喜受，分別散亂，尚未安隱，至此始得輕安穩貼。
orig::  ^475a8

阿難！復次，天人不逼身心，苦因已盡，樂非常住，
久必壞生，苦樂二心俱時頓捨，麤重相滅，
淨福性生，如是一類名福生天。
捨心圓融，勝解清淨，福無遮中得妙隨順，
窮未來際，如是一類名福愛天。
阿難！從是天中有二岐路，若於先心無量淨光福德圓明修證而住，
如是一類名廣果天。
若於先心雙厭苦樂，精研捨心相續不斷，
圓窮捨道身心俱滅，心慮#CB01926;凝經五百劫，
是人既以生滅為因，不能發明不生滅性，
初半劫滅後半劫生，如是一類名無想天。
阿難！此四勝流，一切世間諸苦樂境所不能動，
雖非無為真不動地，有所得心功用純熟，名為四禪。
commentary::  ^475a32

初禪俱名梵者，持戒精潔故。
二禪俱名光者，生光發化故。
三禪俱名淨者，能伏六識染汙故。
四禪苦樂俱捨，任運自在，乃世間真福，
故曰福生，曰福愛。
清淨之福，與下界濁福不同，故曰淨福。
方初捨時，尚存捨相，久之圓熟渾融，漸近自然矣。
初以捨為勝解，僅得淨除粗重，至此不作勝想，
則勝解之念，亦清淨矣。
初時捨心有碍，故福亦有碍，至此捨心已融，
故福無遮碍，盡未來際，隨心順意也。
從福愛分二岐路，趣廣果是直往道，趣無想是迂僻道，
一增進，一斷滅也。
不取苦樂，亦不厭苦藥，但以四無量心，
熏修福德，證廣大果。
若以苦樂為可厭，而執著捨心，精研不斷，
身心一切皆捨，獲受#CB01926;心之果，即無想定也。
所謂苦樂心滅，厭捨心生，猶然生滅之因，
八地菩薩，方是真不動地。
此但不為苦樂所動，非無為真境，而有為功用，則純熟矣。
orig::  ^475b6

阿難！此中復有五不還天，於下界中九品習氣俱時滅盡，
苦樂雙亡下無卜居，故於捨心眾同分中安立居處。
阿難！苦樂兩滅鬬心不交，如是一類名無煩天；
機括獨行研交無地，如是一類名無熱天；
十方世界妙見圓澄，更無塵象一切沉垢，
如是一類名善見天；精見現前陶鑄無礙，
如是一類名善現天；究竟羣幾窮色性性入無邊際，如是一類名色究竟天。
阿難！此不還天，彼諸四禪四位天王，獨有欽聞不能知見，
如今世間曠野深山聖道場地，皆阿羅漢所住持故，世間麤人所不能見。
阿難！是十八天獨行無交未盡形累，自此以還名為色界。
commentary::  ^475b36

不復欲界受生，曰不還，亦名五淨居。
習氣與現行皆滅，曰俱盡。
苦亡則不居五趣，樂亡則不居三禪，非同分也。
獨捨念清淨地，乃其同分，可卜安居，希阿羅漢果。
鬬心，指苦樂交戰之心。
此時內無能交之心，尚覺外有所交之地。
至於機括獨行，則往來自由，研窮所交之地，了不可得。
上專就心說，此兼指境說。
二種依稀，塵既不緣，根無所偶矣。
塵象，指境界言。沉垢，指煩惱言。
至此依稀，十方國土，皎然清淨矣。
陶鑄無礙者，鎔鍊諸惑，不作障碍，能起十四，
變化自在，如陶人範土，治人鑄金，隨心轉變也。
至此依稀，一切變現，不為煩惱矣。
羣幾，即眾微也。小乘以色法為眾微和合所成，
今研究眾微，窮諸色性，悉歸於空，從有色之邊際，
入無色之邊際，所謂柝色明空也。
前天修有漏凡定，此天修無漏聖定，粗細懸如，
故但仰嘉名，不能見也。
如今五句，是喻初禪、二禪、三禪各三天，
四禪、四天復有五不還天，為十八天，純是禪定善想所感。
無情欲，故云獨行無交。
有色礙，故云未盡形累。
總名色界。
orig::  ^475c10

復次，阿難！從是有頂色邊際中，其間復有二種岐路，
若於捨心發明智慧，慧光圓通便出塵界，
成阿羅漢入菩薩乘，如是一類名為迴心大阿羅漢。
commentary::  ^475c46

此標聖獨出也。究竟居色頂，故曰有頂。
與無色隣，故曰色邊際。
三、果根有利鈍，故於捨心復分二路。
其利根者，研窮色性，徹見真空，發無漏慧，
慧光圓通，橫出無色，向大乘，不局天趣矣。
orig::  ^476a4

若在捨心捨厭成就，覺身為礙銷礙入空，如是一類名為空處。
諸礙既銷無礙無滅，其中唯留阿賴耶識，
全於末那半分微細，如是一類名為識處。
空色既亡識心都滅，十方寂然逈無攸往，如是一類名無所有處。
識性不動以滅窮研，於無盡中發宣盡性，
如存不存、若盡非盡，如是一類名為非想非非想處。
此等窮空不盡空理，從不還天聖道窮者，如是一類名不迴心鈍阿羅漢。
若從無想諸外道天窮空不歸，迷漏無聞便入輪轉。
commentary::  ^476a12

此下四天，不悟性色真空，而勤於銷礙也。
厭患色如牢獄，心欲出離，覺有身為質礙，
而不自在，即修空觀，而滅身歸無，名空處定。
患厭虗空無邊，緣多則散，能破於定，諸礙即銷，
而無則不依於色，無礙之無亦滅，則不依於空。
賴耶即第八識，末那即第七識，全於末那，謂第七識全在也。
全分之中，有半分漸漸微細，末那名恒審思量，
起我法二執，此天以伏惑之力，故末那雖全，
而見分思量之相，任運輕細，名識處定。
識心即半分，末那都滅者，憑深定力，伏其現行不行，
逈無所有者，滅識定中所證境界，名無所有處定。
識性不動，指第八湛不搖處，見此境界，
即以滅盡之念，深加研窮，并滅無所有想，
求至湛入合湛之境，於無盡中，發宣盡性，
謂於本非寂滅之境，見為真寂滅性也。
前七已銷，無明未破，故曰如存不存，若盡非盡，超過有無二想也。
此等指前四天人，初天窮色而歸空，次天窮空而歸識，
三天窮識以歸無，四天窮無以歸盡，如此窮空，
豈唯不達圓頓性色真空之旨，即人法二空之理，
皆所不了，妄欲銷之空之，滅之盡之，豈知終不能銷空滅盡也。
故自五不還天窮空而入此天者，根本尚正，
俟八萬劫滿，斷盡思惑，而出三界，名鈍根羅漢，
對前有頂之迴心者，故曰鈍也。
從無想窮空而入此天者，根本原邪，以彼迷有漏天，
作無為解，故八萬劫受報已滿，無所歸托，便入淪墜矣。
orig::  ^476a30

阿難！是諸天上各各天人，則是凡夫業果酬答，答盡入淪。
彼之天王，即是菩薩遊三摩提漸次增進迴向聖倫所修行路。
commentary::  ^476b30

通結三界。天人、天主，凡聖各別也。
天人，即天之臣民，是凡夫攝。
業果酬答者，因中修十善、八定，而以六欲、
四禪酬之，故報盡入輪。
天王即是菩薩等者，寄位進修，不落輪迴者也。
此段當在無色界下。
○各天原非正修，然漸次增進，即是菩薩遊三摩提，自劣而向勝也。
聲聞、緣覺，已得正果，然得少為足，遂入識陰十種邪見之末，
自勝而向劣也。
orig::  ^476b36

阿難！是四空天身心滅盡定性現前，無業果色從此逮終，名無色界。
commentary::  ^476c2

此結屬無色也。前二天色空俱無是身滅盡，
後二天伏識現行是心滅盡，由身心俱滅故定性現前也。
無業果色者，非若欲色二界業報所感根身器界，
以有勝定故隨化依正自在受用，所謂定果色也。
空處至非想統名無色。
orig::  ^476c6

此皆不了妙覺明心，積妄發生，妄有三界中間，
妄隨七趣沈溺，補特迦羅各從其類。
commentary::  ^476c16

此總結三界也。自六欲至非想，皆由不能了達本有妙覺明心，
從迷積迷，妄生三界，諸天人隨業報盡，
不免又隨七趣淪溺，不得休息。
補特迦羅，此云數取趣，即中有身也，以能數數受生，取諸趣故。
orig::  ^476c20

復次，阿難！是三界中復有四種阿修羅類。
若於鬼道以護法力乘通入空，此阿修羅從卵而生，鬼趣所攝。
若於天中降德貶墜，其所卜居隣於日月，
此阿修羅從胎而出，人趣所攝。
有修羅王執持世界力洞無畏，能與梵王及天帝釋四天爭權，
此阿修羅因變化有，天趣所攝。
阿難！別有一分下劣修羅，生大海心沉水穴口，
旦遊虗空暮歸水宿，此阿修羅因濕氣有，畜生趣攝。
commentary::  ^476c28

此明四種修羅也。
言鬼道者，顯其前因從鬼道發心也。
如護戒、護定、護經、護呪等，皆名護法，謂從鬼道藉護法力而生此趣。
能乘神通而入居空界者，約其現果是卵生，以卵從想生故。
約其因，或是三夜叉親往如來座下轉生者，當是鬼趣攝也。
言天中者，指其前因降德者，在天中有損德而下謫也。
卜居隣日月者，以不離人間固是胎生，人趣所攝也。
執持世界者，謂能驅役鬼神興災興福。
力洞無畏者，言其力量廣大通貫天人，故心無怖畏。
帝釋四天常與鬬戰，今言梵王亦爭者，
或帝釋不勝，則梵王以下俱助力也。
若力不能勝，則身入藕絲孔中，約可大可小知是化生，力與天等是天趣攝也。
生海水心口者，經稱毗摩質多阿修羅王，
以居海底是濕生，以下劣故是畜生攝。
orig::  ^476c44

阿難，如是地獄、餓鬼、畜生、人及神仙、天洎修羅，
精研七趣，皆是昏沉諸有為相，妄想受生，
妄想隨業，於妙圓明無作本心，皆如空華，
元無所著，但一虗妄，更無根緒。
阿難，此等眾生不識本心，受此輪迴，經無量劫不得真淨，
皆由隨順殺、盜、婬故。
反此三種，又則出生無殺、盜、婬，有名鬼倫，
無名天趣，有無相傾，起輪迴性。
若得妙發三摩提者，則妙常寂，有無二無，
無二亦滅，尚無不殺、不偷、不婬，云何更隨殺、
盜、婬事？阿難，不斷三業，各各有私，因各各私，
眾私同分，非無定處，自妄發生，生妄無因，無可尋究。
commentary::  ^477a24

精研者，升沉往復百千萬迴，不知出要也。
七趣皆由妄想，於圓妙中了無根緒，故如空華。
前問妙心徧圓，何有獄、鬼、人、畜等道？
此結示由殺、盜、婬三為根本，有是業則墜為鬼倫，無是業則升為天趣。
七趣舉二通攝，因有而墜，因無而升，故有無相傾，起輪迴性。
若得妙發真三摩提，則可免耳。
二無者，有無俱無也。
有無既無，亦無無有無之念，曰無二亦滅。
此則不但超生死，更超小乘涅槃。
上云皆由隨順殺、盜、婬，故已揭出受病元由。
恐人疑云天趣持此三戒，何以不免輪迴？
故云此非持戒之過，乃以有漏心持戒之過也。
無漏學中，纖塵不起，尚無持戒，何況毀戒？
此正痛絕三業之語。
不斷三句，言造業私而受報，則有定處，原是自妄之所招感。
既所生是妄，實無有因，故不可究其起處。
orig::  ^477a44

汝勗修行，欲得菩提，要除三惑。
不盡三惑，縱得神通，皆是世間有為功用。
習氣不滅，落於魔道。
雖欲除妄，倍加虗偽。
如來說為可哀憐者，汝妄自造，非菩提咎。
作是說者，名為正說。
若他說者，即魔王說。
commentary::  ^477b24

三惡三善總是業，不達此為繫縛之本，
障智之端，名三惑。
不但除有三，亦除無三。
葢伏現行而不除種子，遇緣復起，終落魔道。
倍加虗偽者，如各自謂得無上道，實皆假世智以妄研，
乘神通而造業，違遠圓通，背涅槃城，故如來憫之。
前問：佛體真實，云何復有諸趣？
故答云：汝妄自造，非佛體，有咎。
菩提即佛體也。復警云：若使末世勸人離此三種者，
即是佛說；若讚此三種為無礙者，即是魔說。
映下五陰魔事，魔之惱人，先破戒故。
orig::  ^477b32

即時，如來將罷法座，於師子牀攬七寶几，
迴紫金山，再來凭倚，普告大眾及阿難言：
汝等有學緣覺、聲聞，今日迴心趣大菩提無上妙覺。
吾今已說真修行法，汝猶未識；修奢摩他、
毗婆舍那微細魔事，魔境現前，汝不能識。
洗心非正，落於邪見，或汝陰魔，或復天魔，
或著鬼神，或遭魑魅，心中不明，認賊為子。
又復於中得少為足，如第四禪無聞比丘，
妄言證聖，天報已畢，衰相現前，謗阿羅漢，
身遭後有，墮阿鼻獄。
汝應諦聽，吾今為汝子細分別。
阿難起立，并其會中同有學者，歡喜頂禮，伏聽慈誨。
commentary::  ^477c2

真修行路，阿難等尚未親歷，不知途中艱阻。
世尊是過來人，故將罷座而迴身復留，
指明途中所遇，令其自識，預備不虞。
真修行法，即指反聞一門也。
魔事最為微細，忽爾現前，能契合人心，不識其為邪為正。
若胸中一毫未淨，彼即乘此一毫之隙，勾入邪見矣。
陰魔，即色陰中初心自現，不從外來。
天魔、鬼神、魑魅，皆受、想二陰所現。
若道眼不明，為彼所轉，遂認賊為子，立使家寶劫盡矣。
心、見二魔，皆行陰、識陰中自心邪見，得少為足之過。
如第下，舉一為例。
無聞者，無多聞慧，但勤小行，得生四禪，便謂已證阿羅漢。
及天報將畢，見有生處，遂謗佛妄說阿羅漢不受後有，
因此墜墮，乃邪誤之咎也。
orig::  ^477c22

佛告阿難及諸大眾：汝等當知，有漏世界十二類生，
本覺妙明，覺圓心體，與十方佛無二無別。
由汝妄想，迷理為咎，癡愛發生。
生發徧迷，故有空性；化迷不息，有世界生。
則此十方微塵國土非無漏者，皆是迷頑妄想安立。
當知虗空生汝心內，猶如片雲點太清裏，況諸世界在虗空耶？
汝等一人發真歸元，此十方空皆悉銷殞，云何空中所有國土而不振裂？
commentary::  ^477c46

本覺湛然，纖塵不立。
由迷妄有頑空，由頑空成漏界，為魔所依。
斷迷妄而發真心，則虗空銷殞，而國土振裂，魔自無依。
問：古今發真者眾矣，而空界依然，何也？
答：世界是眾生共業所感。
眾生不可盡，世界不可盡。
一人發真，但能銷殞一人世界。
彼眾同分，暫雖震動，旋復凝結。
若使同能發真，則山河器界，化成無上知覺，為淨妙佛土矣。
orig::  ^478a12

汝輩修禪飾三摩地，十方菩薩及諸無漏大阿羅漢，心精通#CB04474;當處湛然。
一切魔王及與鬼神諸凡夫天，見其宮殿無故崩裂，
大地振坼水陸飛騰無不驚慴，凡夫昏暗不覺遷訛。
彼等咸得五種神通，唯除漏盡戀此塵勞，如何令汝摧裂其處？
是故鬼神及諸天魔魍魎妖精，於三昧時僉來惱汝。
commentary::  ^478a26

飾，嚴護也。禪力相應，與佛、菩薩、大阿羅漢心精通 #CB04474;，
將出魔界，故大地震動，魔宮為摧。
魔戀塵勞，久依漏界，寧肯捐棄，故來惱害。
水陸飛騰，指魔眾水居、陸居者。
遷訛，即震裂意。凡夫不知行人定力之遷訛，謬言地震。
唯除漏盡者，六通中未證漏盡一通也。
五通既具，知汝定力所為，決不相容。
orig::  ^478a38

然彼諸魔雖有大怒，彼塵勞內汝妙覺中，
如風吹光、如刀斷水，了不相觸。
汝如沸湯、彼如堅氷，煖氣漸隣不日銷殞，徒恃神力但為其客成就破亂。
由汝心中五陰主人，主人若迷客得其便，
當處禪那覺悟無惑，則彼魔事無奈汝何。
陰銷入明，則彼群邪咸受幽氣，明能破暗近自銷殞，如何敢留擾亂禪定？
若不明悟被陰所迷，則汝阿難必為魔子成就魔人。
如摩登伽殊為眇劣，彼唯呪汝破佛律儀，
八萬行中祗毀一戒，心清淨故尚未淪溺。
此乃隳汝寶覺全身，如宰臣家忽遭藉沒，宛轉零落無可哀救。
commentary::  ^478b2

此言悟則無咎，迷則致亂也。
成就三昧，破亂三昧，不在於客，悉由主人。
主人，真心也。覺悟無惑者，一心不動，於彼善惡境界，
不欣不怖，魔力雖強，不能動汝。
由汝陰氣已銷，得大光明藏，彼則咸受幽氣，住於昏冥之鄉。
彼若鄰近光明，幽氣自然銷殞，安敢擾汝之禪定？
若被陰所迷，反墮彼類矣。
宰臣藉沒，喻幾登寶位而淪惡趣。
orig::  ^478b22

阿難當知，汝坐道場銷落諸念，其念若盡，
則諸離念一切精明，動靜不移憶忘如一，當住此處入三摩提。
如明目人處大幽暗，精性妙淨心未發光，此則名為色陰區宇。
若目明朗，十方洞開無復幽黯，名色陰盡，是人則能超越劫濁。
觀其所由，堅固妄想以為其本。
commentary::  ^478b36

坐道場，不必土壇鏡像，端坐其中。
一切時四威儀，反聞正定便是。
銷落諸念者，功深念盡，等虗空界也。
一切精明者，常不昧也。
靜時精明，動亦不移。
忘時精明，憶亦如之。
此禪那得力處，依之進趣，正定可入矣。
明目處暗，狀其將開未開之境。
精性妙淨，定心顯也，合明目之喻。
心未發光，慧未生也，合處暗之喻。
陰以覆蔽為義，區局真性，此色陰未破之相。
若使心光發越，障礙皆通，即肉眼所見，
十方洞開，而前之黑暗，皆化成光明，內徹五臟，
外徹山河，天上人間，悉如指掌，此色陰已破之相。
劫者，時也。劫濁因色陰而有，色陰一破，
則三際斷除，故能超越堅固妄想。
於外四大堅執，為心外實有；於內四大堅執，
為心所住處，乃色陰根本。
若不執著，色何由為陰乎？
前決定義中，歷指重疊五濁，即今五陰也。
次云如澄濁水，貯於淨器，即今銷除五陰也。
但未及詳示。此處辨析魔事，却亦了前公案。
orig::  ^478b46

阿難！當在此中精研妙明四大不織，少選之間身能出礙，此名精明流溢前境。
斯但功用暫得如是，非為聖證。
不作聖心名善境界，若作聖解即受羣邪。
commentary::  ^478c30

此下十種，皆色陰將破未破之相，先明外徹。
此中者，定中也。妙明即聞性。
反聞精研，則四大虗融，如雲如影，不復密織堅實，
故身能出礙，豁然透過墻壁。
此特定力所逼，使精妙流溢，暫得前境虗融，
隨得隨失，不同證果聖人一得永得。
若行人無見識，輙起證聖之解，則魔得其便矣。
orig::  ^478c36

阿難！復以此心精研妙明其身內徹，是人忽然於其身內拾出蟯蛔，
身相宛然亦無傷毀，此名精明流溢形體。
斯但精行暫得如是，非為聖證。
不作聖心名善境界，若作聖解即受羣邪。
commentary::  ^478c48

此明內徹，心光忽照，五臟開明，如揭葢覆。
親見蟯蛔，以手拾出，身無傷毀，流溢同前，內融形體為異。
orig::  ^479a8

又以此心內外精研，其時魂魄、意志、精神，
除執受身，餘皆涉入，互為賓主。
忽於空中聞說法聲，或聞十方同敷密義，
此名精魄遞相離合，成就善種。
暫得如是，非為聖證。
不作聖心，名善境界；若作聖解，即受羣邪。
commentary::  ^479a12

此明內外俱徹。魂藏於肝，魄藏於肺，意藏於脾，
志藏於膽，精藏於腎，神藏於心。
定力精研，四大既空，主無所依，流出於外，
唯第八執受身，安然不遷。
彼六交相涉入，一為主而五為賓也。
離合者，離本位而合他位也。
夙昔聞六根互用，熏成善種，故於定中偶一發露，非若聖人證入圓通。
orig::  ^479a20

又以此心澄露皎徹，內光發明，十方徧作閻浮檀色，一切種類化為如來。
於時忽見毗盧遮那踞天光臺，千佛圍繞，
百億國土及與蓮華俱時出現，此名心魂靈悟所染。
心光研明，照諸世界，暫得如是，非為聖證。
不作聖心，名善境界；若作聖解，即受羣邪。
commentary::  ^479a32

此明現佛境界。淨穢二境，隨心所感，此心澄徹，
靈悟濬發，佛境現前，無情徧成金界，有情盡作如來。
靈悟所染者，先所熏染圓頓慧覺，眾生本來是佛，
此之種子，因定激發，暫現殊勝。
orig::  ^479a42

又以此心，精研妙明，觀察不停，抑按降伏，制止超越。
於時忽然十方虗空，成七寶色，或百寶色，
同時徧滿，不相留礙，青黃赤白，各各純現，此名抑按功力逾分。
暫得如是，非為聖證。
不作聖心，名善境界。
若作聖解，即受羣邪。
commentary::  ^479b2

此明空成寶色。觀察者，審究妄心起處。
抑按者，於起處遏捺之。
降伏者，隨抑從順。
制止者，恐後跳梁，更加防範。
重重處分，超越過甚。
故妙明逼極，煥散發現，致虗空成寶色也。
虗空寶色，即自己心光。
orig::  ^479b12

又以此心，研究澄徹，精光不亂，忽於夜半，
在暗室內，見種種物，不殊白晝，而暗室物，
亦不除滅，此名心細。
密澄其見，所視洞幽，暫得如是，非為聖證。
不作聖心，名善境界；若作聖解，即受羣邪。
commentary::  ^479b20

此言暗中見物，心光密澄，物不能遁，暗物不除，言實境也。
研究澄徹之功，暫時發露，非真得常光。
orig::  ^479b28

又以此心圓入虗融，四體忽然同於草木，
火燒刀斫，曾無所覺。
又則火光不能燒爇，縱割其肉，猶如削木，此名塵併。
排四大性，一向入純，暫得如是，非為聖證。
不作聖心，名善境界；若作聖解，即受羣邪。
commentary::  ^479b32

此身同草木也。定力虗融，則五塵併消，
四大排遣，純覺遺身，故無傷觸。
暫時發露，未得性色真空。
orig::  ^479b40

又以此心，成就清淨。
淨心功極，忽見大地，十方山河，皆成佛國，
具足七寶，光明徧滿。
又見恒沙諸佛如來，徧滿空界，樓殿華麗。
下見地獄，上觀天宮，得無障礙。
此名欣厭。凝想日深，想久化成，非為聖證。
不作聖心，名善境界。
若作聖解，即受羣邪。
commentary::  ^479b44

此覩佛覩界也。欣厭凝想，未入定前，欣淨厭穢，熏習成種。
今反聞逼極，心光所灼，悉發現耳。
雖說化成，亦非虗境；雖是實境，仍同幻化。
orig::  ^479c6

又以此心研究深遠，忽於中夜遙見遠方市井、
街巷、親族、眷屬，或聞其語，此名迫心，逼極飛出，
故多隔見，非為聖證。
不作聖心，名善境界；若作聖解，即受羣邪。
commentary::  ^479c12

此遙見遙聞也。用心研究到深遠處，遂令心光逼極飛出，故障隔處皆能見聞。
中夜心境俱靜之時，此亦暫時光景，非實證無邊海剎不隔毫端也。
orig::  ^479c18

又以此心研究精極，見善知識形體變移，
少選無端種種遷改，此名邪心，含受魑魅，
或遭天魔入其心腹，無端說法，通達妙義，非為聖證。
不作聖心，魔事銷歇；若作聖解，即受羣邪。
commentary::  ^479c24

上九境，皆定心逼極所發善境，非魔所為，
要須作證，方成招魔之端。
此是大定中竭力窮研，到至精至極之地，
與諸聖心精通脗，而色陰將破，故魔心震驚，魔擾於是發端。
見善下，發其妄見也。
見善知識者，行人靜中自見也。
形體變遷者，變現佛菩薩天龍諸像也。
邪心含受者，行人防心不密，領受妄境，
故鬼物眩惑，現此虗影，非真實見聖也。
或遭下，發其狂慧也。
天魔入心者，魔入行人身中，持其心神也。
說法達妙，指行人自說，魔力持之使然，非真實心開也。
行人用功，自淺而深，魔魅肆擾，由微而著。
此節與下受陰十境，皆暗中入心，令自發亂，
至想陰中，方飛附旁人，顯然誑惑。
orig::  ^479c32

阿難！如是十種禪那現境皆是色陰，用心交互故現斯事。
眾生頑迷不自忖量，逢此因緣迷不自識謂言登聖，大妄語成墮無間獄。
汝等當依如來滅後，於末法中宣示斯義，
無令天魔得其方便，保持覆護成無上道。
commentary::  ^480a8

交互者，禪觀心與各陰妄想交戰，互為勝負也。
如色中每一善境，乃觀力暫勝，故得心光發露，
隨開隨閉，即是妄想復勝，此魔之所以乘間而入也。
orig::  ^480a18

阿難，彼善男子修三摩提，奢摩他中色陰盡者，
見諸佛心如明鏡中顯現其像，若有所得而未能用，
猶如魘人手足宛然見聞不惑，心觸客邪而不能動，此則名為受陰區宇。
若魘咎歇，其心離身返觀其面，去住自由無復留礙，名受陰盡。
是人則能超越見濁，觀其所由，虗明妄想以為其本。
commentary::  ^480a24

諸佛心，即我妙覺明心。
色陰盡者，四大已銷，無復留礙，故心開而得見之。
雖得親見本體，未能發自在用者，受陰未破也。
受以領納為義，納境於心，能陰真空妙性。
手足二句，喻若有所得。
心觸二句，喻不得其用。
魘咎歇，喻受陰盡也。
心本不在身中，受陰妄為領納。
受陰盡，則心能出礙，故能離身返觀，去住自在，與黃冠出陽神相似而寔不同。
彼有心求之，此無心得之，妄起見覺，汩亂湛性，名為見濁。
即受陰之體盡，則超之矣。
因違順之幻境，生損益之妄受，受陰無體，
虗有所明，故名虗明妄想。
orig::  ^480a36

阿難，彼善男子當在此中得大光耀，其心發明內抑過分，
忽於其處發無窮悲，如是乃至觀見蚊蝱猶如赤子，
心生憐愍不覺流淚，此名功用抑摧過越，
悟則無咎非為聖證，覺了不迷久自銷歇。
若作聖解，則有悲魔入其心腑，見人則悲啼泣無限，失於正受當從淪墜。
commentary::  ^480b8

此抑己生悲也。既破色陰，無復幽黯，故得大光耀。
知受陰為咎，故內自抑伏而破之。
抑伏太過，失於柔慈，故多悲愍，以致悲魔附焉。
orig::  ^480b20

阿難！又彼定中諸善男子，見色陰銷受陰明白，
勝相現前感激過分，忽於其中生無限勇，
其心猛利志齊諸佛，謂三僧祇一念能越，此名功用陵率過越。
悟則無咎非為聖證，覺了不迷久自銷歇。
若作聖解，則有狂魔入其心腑，見人則誇我慢無比，
其心乃至上不見佛、下不見人，失於正受當從淪墜。
commentary::  ^480b26

此揚己如佛也。勝相現前者，色陰盡而見諸佛心也。
感激過分者，向聞即心是佛，未曾親見，
今始見本來佛性，故奮發大勇，自謂不歷僧祇，立地成佛。
不知理雖頓悟，事要漸除。
此由陵蔑輕率，越分自僭，故作斯語。
若自反知非，復歸無咎。
若迷而不反，則有狂魔入心，生大我慢，
上無諸佛，下無眾生，自謂惟我獨尊，其失正受，淪墜無疑。
orig::  ^480b38

又彼定中諸善男子，見色陰銷受陰明白，
前無新證歸失故居，智力衰微入中隳地逈無所見，
心中忽然生大枯渴，於一切時沉憶不散，
將此以為勤精進相，此名修心無慧自失，悟則無咎非為聖證。
若作聖解，則有憶魔入其心腑，旦夕撮心懸在一處，失於正受當從淪墜。
commentary::  ^480c4

此無慧沉憶也。前無新證者，受陰未破也。
退失故居者，色陰已破也。
當以慧力照破受陰本空，自可證入。
若智力衰微，則墜在兩楹，無所依倚。
入中隳地，則前後皆迷，逈無所見矣。
由無慧水灌溉，故忽生枯渴。
由前後雙脫，進退無地，故時刻沉憶，不敢走作。
復將沉憶不散，以為勤精進相，而欲破受陰，不亦過乎？
此名無慧而自失也。
若知非速改，即得無咎。
若以沉憶不散為聖證，則憶魔乘間而入，
日夜撮心，懸掛一處，失正受而從淪墜矣。
orig::  ^480c16

又彼定中諸善男子，見色陰銷受陰明白，
慧力過定失於猛利，以諸勝性懷於心中，
自心已疑是盧舍那，得少為足？
此名用心亡失恒審。
溺於知見，悟則無咎，非為聖證。
若作聖解，則有下劣易知足魔入其心腑，
見人自言：我得無上第一義諦。
失於正受，當從淪墜。
commentary::  ^480c34

此慧偏發狂也。色盡受明定之勝性，忘懷可也。
乃得少為足，自疑為佛，致下劣易足之魔附焉。
前謂佛可速成，念越多劫，修之無難。
此見自性即是，不假修證，過更甚矣。
問：宗門本來是佛，不待修證，何耶？
答：為人唯執修成，孤負己靈，抑揚之耳。
竿頭進步，何甞恃己靈撥修證哉？
orig::  ^480c44

又彼定中諸善男子，見色陰銷受陰明白，
新證未獲故心已亡，歷覽二際自生艱險，
於心忽然生無盡憂，如坐鐵牀如飲毒藥，
心不欲活常求於人，令害其命早取解脫。
此各修行失於方便，悟則無咎非為聖證。
若作聖解，則有一分常憂愁魔入其心腑，
手執刀劍自割其肉欣其捨壽，或常憂愁走入山林不耐見人，
失於正受當從淪墜。
commentary::  ^481a8

此覺險思憂也。歷覽二際者，觀色受二邊際也。
心生艱險，慮遭退失也。
本是勤修警懼太甚，無智慧方便以自解，遂致患害。
orig::  ^481a22

又彼定中諸善男子，見色陰銷受陰明白，
處清淨中心安隱後，忽然自有無限喜生，
心中歡悅不能自止，此名輕安無慧自禁，悟則無咎非為聖證。
若作聖解，則有一分好喜樂魔入其心腑，
見人則笑，於衢路傍自歌自舞，自謂已得無礙解脫，失於正受當從淪墜。
commentary::  ^481a28

此覺安多喜也。此名無慧，自禁而生。
若以慧眼觀察，何足深喜，則喜風自息，仍歸無咎。
orig::  ^481a38

又彼定中諸善男子，見色陰銷受陰明白自謂已足，
忽有無端大我慢起，如是乃至慢與過慢及慢過慢，
或增上慢或卑劣慢一時俱發，心中尚輕十方如來，何況下位聲聞緣覺？
此名見勝無慧自救，悟則無咎非為聖證。
若作聖解，則有一分大我慢魔入其心腑，
不禮塔廟摧毀經像，謂檀越言：此是金銅或是土木，經是樹葉或是#CB00626;華。
肉身真常不自恭敬，却崇土木實為顛倒。
其深信者，從其毀碎埋棄地中，疑誤眾生入無間獄，失於正受當從淪墜。
commentary::  ^481a42

此見勝生慢也。慢有七，恃己陵他名我慢，
同德相傲名慢，於同中爭勝名過慢，於勝爭勝名慢過慢，
未得謂得名增上慢，以劣自甘名卑劣慢，
經缺邪慢，不禮塔廟是我慢，亦為七慢之總勝者，
因見殊勝，勝氣所使也。
有慧則悟平等，不見一眾生可慢，敢慢諸聖哉。
問，臨濟不禮祖塔，丹霞燒木佛，巖頭說祖師言句，
是破草鞋，非大我慢乎。
答，此為執外求而不達自心，執言教而不肯進修，故假此激之一片慈心也。
若使稍有慢心，質之於經，當入阿鼻。
orig::  ^481b12

又彼定中諸善男子，見色陰銷受陰明白，
於精明中圓悟精理得大隨順，其心忽生無量輕安，
己言成聖得大自在，此名因慧獲諸輕清，悟則無咎非為聖證。
若作聖解，則有一分好輕清魔入其心腑，
自謂滿足更不求進，此等多作無聞比丘，
疑誤眾生墮阿鼻獄，失於正受當從淪墜。
commentary::  ^481b30

此慧安自足也。以色銷為精明，以精明為圓悟，
遂謂得大隨順，輕安自在，得少為足，無聞之儔也。
比上過似輕，但自足不進，非更慢他。
orig::  ^481b42

又彼定中諸善男子，見色陰銷，受陰明白，
於明悟中得虗明性，其中忽然歸向永滅，
撥無因果，一向入空，空心現前，乃至心生，
長斷滅解，悟則無咎，非為聖證。
若作聖解，則有空魔入其心腑，乃謗持戒，名為小乘。
菩薩悟空，有何持犯？
其人常於信心檀越，飲酒噉肉，廣行婬穢，
因魔力故，攝其前人，不生疑謗。
鬼心久入，或食屎尿，與酒肉等一種俱空，
破佛律儀，誤入人罪，失於正受，當從淪墜。
commentary::  ^481b48

此著空毀戒也。前圓悟，此明悟，特受陰中之悟耳。
因得虗明，誤執斷空，成諸邪咎，此空魔也。
近有說大虗空為本性，一切佛事皆著相，
一切俗事為無礙者，即此類。
自誤誤人，不可勝紀，急宜聞經悔悟。
orig::  ^481c16

又彼定中諸善男子，見色陰銷，受陰明白，
味其虗明，深入心骨，其心忽有無限愛生，
愛極發狂，便為貪欲，此名定境安順入心。
無慧自持，誤入諸欲，悟則無咎，非為聖證。
若作聖解，則有欲魔入其心腑，一向說欲為菩提道，化諸白衣平等行欲。
其行婬者，名持法子，神鬼力故，於末世中攝其凡愚，
其數至百，如是乃至一百、二百，或五、六百，多滿千萬。
魔心生厭，離其身體，威德既無，陷於王難，
疑誤眾生，入無間獄，失於正受，當從淪墜。
commentary::  ^481c24

此著有行婬也。愛因順起，空境順心，邪愛成咎。
葢禪定中自有妙觸輕安之境，隨順入心，
當用慧觀察，一切不受，方為正受。
耽著不捨，引起婬欲，魔
orig::  ^481c42

阿難！如是十種禪那現境，皆是受陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等亦當將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^481c48

此十種魔事已成，非前十為引發之端，
然但暗入人心，令其不覺自顛，不同後十就人惱亂陷害。
orig::  ^482a10

阿難！彼善男子修三摩提受陰盡者，雖未漏盡心離其形，
如鳥出籠已能成就，從是凡身上歷菩薩六十聖位，得意生身隨往無礙。
譬如有人熟寐寱言，是人雖則無別所知，
其言已成音韻倫次，令不寐者咸悟其語，此則名為想陰區宇。
若動念盡、浮想銷除，於覺明心如去塵垢，
一倫生死首尾圓照，名想陰盡，是人則能超煩惱濁。
觀其所由，融通妄想以為其本。
commentary::  ^482a14

真心周徧，本不局身，非局而局，受陰之為也。
受陰一盡，從凡身歷聖位，隨意現身矣。
想者，心慮浮相，能覆妙明而障聖道，故有熟寐寱言之喻。
音韻倫次，喻有聖位分也。
不寐者，咸悟其語，喻證聖之人，知其有聖位分也。
然以想陰尚在，未能即證聖位。
三、漸次乾慧、十信、十住、十行、十向、四加、
十地等，妙通六十位，雖有賢有聖，總是聖位之塗路，故均稱聖位。
覺明如鏡，浮想如塵，塵銷鏡朗，想盡心明。
倫，類也。三界異生，雖分十二，而生死大同，故曰一倫。
首尾即始終，生死各有始終，想盡則無生死，故曰首尾圓照。
煩惱因想而生，想盡則超之。
想能融變，使心隨境，使境隨心，故名融通妄想。
orig::  ^482a28

阿難，彼善男子受陰虗妙，不遭邪慮圓定發明，
三摩地中心愛圓明，銳其精思貪求善幻。
爾時，天魔候得其便，飛精附人口說經法。
其人不覺是其魔著，自言謂得無上涅槃，來彼求巧善男子處敷座說法。
其形斯須，或作比丘令彼人見，或為帝釋，
或為婦女，或比丘尼，或寢暗室身有光明。
是人愚迷惑為菩薩，信其教化搖蕩其心，
破佛律儀潛行貪欲，口中好言災祥變異，
或言如來某處出世，或言劫火，或說刀兵，
恐怖於人，令其家資無故耗散。
此名恠鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^482b4

此貪求善巧也。受陰虗妙者，謂能離身反觀，作用自在也。
不遭邪慮者，不為十境惑動也。
圓定發明者，由受陰一破，見惑已銷，於諸前塵不起分別，成一精明也。
心愛圓明者，心生愛樂，欲令妄想盡而覺心圓明，
無不了知，善巧方便無不成就，將欲度生以行教化，故發憤銳思而貪求善巧。
只此一貪，便是動魔之本。
天魔乘一念之隙，飛精附人說法以惑之。
受盡之人，邪魔不能入其心腑，故遣精靈附旁人以煽惑，令其自壞定心。
此人不知為魔著身，故因說經法，自謂得證涅槃，
向求巧人前投其所好說法，變形作諸善巧，蠱惑其念。
是求巧人傾心受教，於是昔日之定心今已搖蕩，
昔日之律儀今已破壞，墮其術中不能出矣。
好言災祥等者，是指魔附之人，發言詭異，惑亂人心。
此名下，指名示害。
恠鬼，是貪習遇物成形，至老方為魔使。
厭足心生，去彼人體者，謂久之魔鬼生厭，去彼所附人之體。
弟子，即求巧之人。
師，即說法之師。先覺者，謂凡有毀戒誘婬者，
便知是魔，不隨彼轉。
orig::  ^482b26

阿難！又善男子受陰虗妙，不遭邪慮圓定發明，
三摩地中心愛游蕩，飛其精思貪求經歷。
爾時天魔候得其便，飛精附人口說經法，
其人亦不覺知魔著，亦言自得無上涅槃，
來彼求遊善男子處，敷座說法自形無變。
其聽法者忽自見身坐寶蓮華，全體化成紫金光聚，一眾聽人各各如是得未曾有。
是人愚迷惑為菩薩，婬逸其心破佛律儀潛行貪欲，
口中好言諸佛應世，某處某人當是某佛化身來此，某人即是某菩薩等來化人間。
其人見故心生傾渴，邪見密興種智銷滅，
此名魃鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^482c14

此貪求經歷也。無邊剎海，不隔毫端，果熟因圓，自然發現。
若一貪求，天魔即遣精靈附人，不自變形而變他形。
現生成佛者，由彼貪求經歷佛土，故現佛國以投其好也。
是人，指行人也。婬逸其心，化定心而縱蕩不拘也。
魔口所出，皆指目前。
是佛土者，以彼好遊蕩，故以此誘之。
既見諸佛，復聞其說，故傾心渴仰，捨己從他也。
魃鬼，是婬習遇風成形之鬼物，今為魔使也。
orig::  ^482c38

又善男子受陰虗妙，不遭邪慮圓定發明，
三摩地中心愛緜#CB04474;，澄其精思貪求契合。
爾時天鬼候得其便，飛精附人口說經法，
其人實不覺知魔著，亦言自得無上涅槃。
來彼求合善男子處敷座說法，其形及彼聽法之人外無遷變，
令其聽者未聞法前，心自開悟念念移易，
或得宿命、或有他心、或見地獄、或知人間好惡諸事、
或口說偈、或自誦經，各各歡娛得未曾有。
是人愚迷惑為菩薩，綿愛其心破佛律儀潛行貪欲，
口中好言佛有大小，某佛先佛、某佛後佛，
其中亦有真佛假佛、男佛女佛，菩薩亦然。
其人見故洗滌本心易入邪悟，此名魅鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^483a6

此貪求。契，合也。綿，密也。
#CB04474;，合也。
以此心上契諸佛，下合眾生也。
功夫到寂滅現前時，自然上同下合，不必貪求。
由行人有貪契之心，故魔亦現默契之事。
念念移易者，謂心開之人，念念不同，如下所云也。
或得宿命者，是己尋常不知者，今忽知也。
或得他心者，是彼尋常所念者，今亦知其所念也。
乃至說偈誦經，皆是現密契之事，以惑其心也。
綿愛其心者，行人被惑，亦密愛之，欲遂其心之所求也。
而魔口復以妖言竦動行人，既見密契之人，
又聞妖異之語，由是將昔日正定之心，
洗滌無餘，轉入邪知邪解矣。
魅鬼，是誑習遇畜成形之鬼。
orig::  ^483a32

又善男子受陰虗妙，不遭邪慮，圓定發明，
三摩地中心愛根本，窮覽物化性之終始，
精爽其心，貪求辨析。
爾時，天魔候得其便，飛精附人，口說經法。
其人先不覺知魔著，亦言自得無上涅槃。
來彼求元善男子處，敷座說法，身有威神，
摧伏求者，令其座下雖未聞法，自然心伏。
是諸人等將佛涅槃菩提法身，即是現前我肉身上，
父父子子遞代相生，即是法身常住不絕，
都指現在即為佛國，無別淨居及金色相。
其人信受，忘失先心，身命歸依，得未曾有。
是等愚迷，惑為菩薩。
推究其心，破佛律儀，潛行貪欲，口中好言：
眼耳鼻舌皆為淨土，男女二根即是菩提涅槃真處。
彼無知者信是穢言，此名蠱毒，魘勝惡鬼，
年老成魔，惱亂是人。
厭足心生，去彼人體，弟子與師俱陷王難。
汝當先覺，不入輪迴；迷惑不知，墮無間獄。
commentary::  ^483b6

此貪求辨析也。愛根本者，求萬物之本也。
欲使物化一一洞徹根柢，毫無疑滯，使心豁神爽，故貪求辨析。
由此一念，即是招魔之端，故魔乘間而入也。
身有威神摧伏求者，以魔力攝服人心也。
諸人領魔法以遞相開化，蠱惑人心者也。
由行人貪求化元，故指目前斷滅者為常住本，
穢汙者為清淨根，以投其欲。
行人既信受其言，遂將辨析之心一一棄去，
即信目前父父子子遞代相生者為物化本，
日將魔心魔語推究以為至理，遂入其黨。
彼魔精者，既令魔黨宣穢言以煽惑己，
復出穢言以印證，安有不被惑者哉。
蠱鬼，即恨習遇蟲成形者也。
orig::  ^483b34

又，善男！予受陰虗妙，不遭邪慮，圓定發明。
三摩地中，心愛懸應，周流精研，貪求冥感。
爾時，天魔候得其便，飛精附人，口說經法。
其人元不覺知魔著，亦言自得無上涅槃。
來彼求應善男子處，敷座說法，能令聽眾暫見其身如百千歲，
心生愛染，不能捨離。
身為奴僕，四事供養，不覺疲勞。
各各令其座下人心，知是先師本善知識，
別生法愛，黏如膠漆，得未曾有。
是人愚迷，惑為菩薩，親近其心，破佛律儀，潛行貪欲。
口中好言：我於前世，於某生中，先度某人。
當時是我妻妾兄弟，今來相度，與汝相隨，
歸某世界，供養某佛。
或言：別有大光明天，佛於中住，一切如來所休居地。
彼無知者，信是虗誑，遺失本心。
此名厲鬼，年老成魔，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^483c8

此貪求感應也。愛懸應求冥感者，欲以定心求諸佛之感應也。
感應之道，如水清月現，豈可以意求？
一有此心，遂有邪魔乘間而應之矣。
暫見其身如百千歲者，魔現老人之相也。
因見其年老，令座中人知是先世之師，
前生知識，故別生法愛，如膠漆之固結。
此皆詐現冥感之事。
行人為彼迷惑，日日親近，不知不覺，遂將佛子轉為魔眷。
其魔既詐現冥感之事，復詐陳冥感之語，人安得不信哉？
厲鬼，即瞋習遇衰成形者也。
orig::  ^483c36

又善男子受陰虗妙，不遭邪慮，圓定發明。
三摩地中，心愛深入，尅己辛勤，樂處陰寂，貪求靜謐。
爾時，天魔候得其便，飛精附人，口說經法。
其人本不覺知魔著，亦言自得無上涅槃。
來彼求陰善男子處，敷座說法，令其聽人各知本業。
或於其處語一人言：汝今未死，已作畜生。
勅使一人於後蹋尾，頓令其人起不能得，於是一眾傾心欽服。
有人起心已知其肇，佛律儀外重加精苦，
誹謗比丘，罵詈徒眾，訐露人事，不避譏嫌，
口中好言未然禍福，及至其時毫髮無失。
此大力鬼年老成魔，惱亂是人，厭足心生，
去彼人體，弟子與師俱陷王難。
汝當先覺，不入輪迴，迷惑不知，墮無間獄。
commentary::  ^484a6

此貪求宿命也。心愛四句，當與下章心愛三句換過，則前後相應矣。
愛知見，貪宿命者，欲盡知三世之境，欲盡見他人之心，知見立而邪魔人矣。
汝今未死，已作畜生者，由愛宿命通故，詐現宿命通也。
有人起心，已知其肇者，由愛他心通故，詐現他心通也。
佛律儀外，重加精苦者，詐現精進，以惑人心也。
誹謗二句，指正人為邪人也。
訐露二句，攻發人之陰私，而欲人信伏也。
口中四句，詐現天眼天耳也。
此上五通，是空行大力鬼所詐現者也。
orig::  ^484a28

又善男子受陰虗妙，不遭邪慮圓定發明，
三摩地中心愛知見，勤苦研尋貪求宿命。
爾時天魔候得其便，飛精附人口說經法，
其人殊不覺知魔著，亦言自得無上涅槃，來彼求知善男子處敷座設法。
是人無端於說法處得大寶珠，其魔或時化為畜生，
口銜其珠及雜珍寶，簡策符牘諸奇異物，
先授彼人後著其體，或誘聽人藏於地下，有明月珠照耀其處。
是諸聽者得未曾有，多食藥草不餐嘉饌，
或時日餐一麻一麥其形肥充，魔力持故誹謗比丘，
罵詈徒眾不避譏嫌，口中好言他方寶藏，
十方聖賢潛匿之處，隨其後者往往見有奇異之人，
此名山林土地城隍川嶽鬼神年老成魔，
或有宣婬破佛戒律，與承事者潛行五欲，
或有精進純食草木，無定行事惱亂是人，
厭足心生去彼人體，弟子與師多陷王難。
汝當先覺不入輪迴，迷惑不知墮無間獄。
commentary::  ^484a46

此貪求靜謐也。靜謐是禪定極境，餘人不知，唯佛能知。
一有愛心，魔則乘愛現陰寂之事以惑之矣。
是人無端得大寶珠者，即行人從說法處得珠也。
或先#CB00081;珠投人以附體，
或先藏珠地下以誘人，或食藥草麻麥而充肥，
此皆詐現陰寂不可知之事，以投其好也。
魔既現陰事以動入，復說陰事以惑眾，
此皆陸地之鬼神，久而成魔使者也。
或有下魔黨，成羣結隊，以擾亂行人也。
orig::  ^484b28

又善男子受陰虗妙，不遭邪慮，圓定發明。
三摩地中，心愛神通種種變化，研究化元，貪取神力。
爾時，天魔候得其便，飛精附人，口說經法。
其人誠不覺知魔著，亦言自得無上涅槃，來彼求通善男子處敷座說法。
是人或復手執火光，手撮其光，分於所聽四眾頭上。
是諸聽人，頂上火光皆長數尺，亦無熱性，曾不焚燒。
或水上行，如履平地；或於空中，安坐不動；
或入瓶內，或處囊中，越牖透垣，曾無障礙，唯於刀兵不得自在。
自言是佛，身著白衣，受比丘禮，誹謗禪律，
罵詈徒眾，訐露人事，不避譏嫌，口中常說神通自在。
或復令人傍見佛土，鬼力惑人，非有真實。
贊嘆行婬，不毀麤行，將諸猥媟以為傳法。
此名天地大力，山精、海精、風精、河精、土精、
一切草木積劫精魅，或復龍魅，或壽終仙再活為魅，或仙期終計年應死。
其形不化，他恠所附，年老成魔，惱亂是人。
厭足心生，去彼人體，弟子與師多陷王難。
汝當先覺，不入輪迴，迷惑不知，墮無間獄。
commentary::  ^484b44

此貪求神力也。神通神力，但得六根互用，
自然具足，豈可貪求？
一著貪求，便招魔事。
是人下，詐現十八神變以惑人也。
唯畏刀兵，足知邪魅。
口中下，說神通以亂人也。
讚婬而不毀麤行，足徵魔說。
此皆水居陸居諸精靈類，詐現神通也。
orig::  ^484c28

又善男子受陰虗妙，不遭邪慮，圓定發明。
三摩地中，心愛入滅，研究化性，貪求深空。
爾時，天魔候得其便，飛精附人，口說經法。
其人終不覺知魔著，亦言自得無上涅槃。
來彼求空善男子處，敷座說法。
於大眾內，其形忽空，眾無所見，還從虗空突然而出，存沒自在。
或現其身洞如瑠璃，或垂手足作栴檀氣，或大小便如厚石蜜。
誹謗戒律，輕賤出家。
口中常說無因無果，一死永滅，無復後身及諸凡聖。
雖得空寂，潛行貪欲。
受其欲者，亦得空心，撥無因果。
此名日月薄蝕精氣，金玉芝草，麟鳳龜鶴。
經千萬年，不死為靈，出生國土。
年老成魔，惱亂是人。
厭足心生，去彼人體。
弟子與師，多陷王難。
汝當先覺，不入輪迴。
迷惑不知，墮無間獄。
commentary::  ^484c38

此貪求深空也。真空不妨妙有，有而性常自空，所以具修萬行了無所著。
若欲杜絕眾行以為深空，即同外道斷見，便有魔擾矣。
於大眾下，因貪空而現空以投其欲也。
誹謗二句，因空而謗法輕僧也。
口中下，說斷滅空以撥無因果也。
雖得空寂潛行貪欲者，談空而心著有也。
受其欲而得空心者，魔力攝持與之俱化也。
此名下，令人識名而嚴防也。
orig::  ^485a14

又善男子受陰虗妙，不遭邪慮，圓定發明。
三摩地中，心愛長壽，辛苦研幾，貪求永歲，
棄分段生，頓希變易，細相常住。
爾時，天魔候得其便，飛精附人，口說經法。
其人竟不覺知魔著，亦言自得無上涅槃。
來彼求生善男子處，敷座說法，好言他方，往還無滯。
或經萬里，瞬息再來，皆於彼方取得其物。
或於一處，在一宅中，數步之間，令其從東詣至西壁。
是人急行，累年不到，因此心信，疑佛現前。
口中常說：十方眾生皆是吾子，我生諸佛，
我出世界，我是元佛，出世自然。
不因修得，此名住世自在天魔。
使其眷屬如遮文茶及四天王、毗舍童子未發心者，
利其虗明，食彼精氣。
或不因師，其修行人親自觀見，稱執金剛與汝長命，
現美女身，盛行貪欲。
未逾年歲，肝腦枯竭，口兼獨言，聽若妖魅。
前人未詳，多陷王難，未及遇刑，先已乾死，
惱亂彼人，以至殂殞。
汝當先覺，不入輪迴，迷惑不知，墮無間獄。
commentary::  ^485a28

此貪求永歲也。分段生死，三界惑盡，方始得離。
二乘無學，登地菩薩，皆得變易。
今未離染欲，於分段身上，變粗作細，易短為長，
故曰棄分段生，頓希變易。
瞬息而萬里再來，急行而累月不到，詐現時之可延可促，以投其欲也。
口中下說長壽，以竦聽也。
自在天，即欲界魔王第六天。
攝使其眷屬者，魔王不自現身，是飛精附人也。
遮文茶，此云嫉妬女，即役使鬼也。
毗舍遮，此云啖精氣，皆屬四天。
已發心者則護人，未發心者則啖人。
由行人定力虗明，食其精氣以害之也。
或不因師者，魔不附人說法，而親現身，令行人自見也。
稱金剛現美女者，害人之巧計也。
獨言者，即美女也。
不詳其意，受其說而行猥媟者，多陷王難，
雖未行刑，精神先枯竭而死矣。
orig::  ^485b10

阿難當知，是十種魔，於末世時，在我法中，
出家修道，或附人體，或自現形，皆言已成正徧知覺，
讚嘆婬欲，破佛律儀。
先惡魔師與魔弟子，婬婬相傳，如是邪精，
昧其心腑，近則九生，多踰百世，令真修行，
總為魔眷，命終之後，必為魔民，失正徧知，墮無間獄。
汝今未須先取寂滅，縱得無學，留願入彼末法之中，
起大慈悲，救度正心，深信眾生，令不著魔，得正知見。
我今度汝，已出生死，汝遵佛語，名報佛恩。
commentary::  ^485b36

此囑當機留願度生也。
前十種魔，唯第十自現形，餘皆附人。
昔佛住世，諸魔壞法，佛神力故，皆不能壞。
魔作誓言：如來滅後，依教出家，破壞佛法。
是知壞法比丘皆魔侶也。
阿難前云：願今得果成寶王，還度如是恒沙眾。
此復叮嚀留願人間流通教法也。
前云：將此深心奉塵剎，是則名為報佛恩。
故又囑其遵佛語而傳法度生，即是報佛恩也。
orig::  ^485c4

阿難！如是十種禪那現境，皆是想陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等必須將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^485c18

此十魔破佛律儀，更甚於四陰諸魔。
故如來至此，囑付阿難，叮嚀倍切。
阿難結集諸經，受佛囑也。
即今教法流通，孰非愍世之心，悲救之力耶。
大佛頂如來密因修證了義諸菩薩萬行首楞嚴經如說第九卷
 ^485c28
