
xu:: 
#  No. 651-A 金剛三昧經註解敘
No. 651-A 金剛三昧經註解敘
夫真心獨露若皓月之朗於太虗法性無虧似驪珠之耀於滄海了了不昧日用明明無生即生以真如不守自性而變現隨緣生即無生以實相本來無物而一塵不受求之叵得如木中火決定是有而方處無憑體之即神比鏡內華儼然可見而取不能得無方妙用猶暎色之摩尼影雖移而體實不變具足本來若迷家之貧子身雖困而寶未甞無悲夫我輩沈埋曠劫迷背日深本有家財致生難認良由不逢善友開悟何從故我如來離兜率降皇宮捨富貴逃雪嶺苦行六年覩星成道作眾生之慈父為九界之宗師三七思惟法輪大轉葢為利鈍難齊所以教分漸頓四十餘年欲說不能說權實互覆涅槃時近欲休不能休罄示一心其猶握金剛劒用斬群疑豎正法幢破諸邪惑革小乘而純入一乘會百川而同歸大海真救病之良藥運寶筏以濟人是故世尊無問自說施甘露而普救沉疴伽陀說偈贊揚鼓瑟琶而相席打令解脫發廣問之端知六度皆歸無相心王問無生之義識三行惟一自心無住示法身非來非去大力啟果德有証有修身子重聞一偈之因緣達真空具含四德梵行守真修之一味即俗諦頓具四緣地藏騰七品之餘疑阿難請一經之名字始末究竟秪是自心前後辨明寧逃法性惜乎澆漓末世妙典難逢茲得無瑕師夢祈神授刻此流通旨奧文奇讀者彷彿由是不揣愚庸伸此管見若夫昔人片言而擲地金聲一語而大千廣被余何敢言但心慕大乘聊希贊嘆奈聖言莫測凡智叵思倘或淆訛願施懺悔。 ^217a7

明傳曹洞正宗第二十七代會稽雲門山顯聖寺住持圓澄註并序
other:: 
# 目次
金剛三昧經註解目次卷第一自序序品第一無相法品第二卷第二無性行品第三本覺利品第四卷第三入實際品第五真性空品第六卷第四如來藏品第七總持品第八 #CB02494; ^217b16

金剛三昧經註解目次〔終〕金剛三昧經註卷第一
other:: 失譯人名附北凉錄
author:: 明會稽顯聖寺沙門　圓澄　註
other:: 
# 經題
 ^217c36

金剛義言堅固三昧義翻正見世以不見為昧佛法以無見為正見故亦云正定因二行所發故有二名為止所發則名正定修觀所發則名正見見驅內惑定却外魔二者同得堅固取喻金剛也夫金剛之為義也而有多種姑舉三名一曰能持二曰勇徤三曰威猛是三者合三世間能持者即是器世間故楞嚴曰堅明立礙堅覺寶成故有金輪保持國土是故世界皆依金剛際所持也勇徤者即是眾生世間故人中有金剛力士之稱威猛即是智正覺世間故曰金剛藏王菩薩精心陰速摧伏魔冤保綏法忍是知乃聖乃凡若情無情莫不皆稟金剛三昧為本覺正體也又復通因徹果因即是眾生本覺故曰一切眾生本根覺利所以云心佛及眾生是三無差別者此也果即是諸佛始覺菩薩華臺受職十方諸佛同放寶光灌菩薩頂入金剛三昧一剎那中轉成正覺者是也曰若金剛三昧即是眾生本覺胡不一時成佛而有凡聖差別者何也答正因佛性生佛本同緣因佛性眾生未具諸菩薩等皆由十信十住十行十迴向十地等覺至等覺已是覺方獲金剛心中初乾慧地如是重重單複十二方盡妙覺眾生無緣因故不能一時成佛也蓋本師深知一切眾生本自具足迷而罔返出世以種種方便種種因緣開導眾生知依緣因漸漸修集始契未有故曰始覺也而涅槃經取喻多種經云譬如金剛所擬之處無不碎壞而是金剛無有折損金剛三昧亦復如是所擬之法無不碎壞而是三昧無有折損善男子如諸寶中金剛最勝菩薩所得金剛三昧亦復如是於諸三昧為最第一何以故菩薩摩訶薩修是三昧一切三昧悉來歸屬善男子如諸小王悉來歸屬轉輪聖王一切三昧亦復如是悉來歸屬金剛三昧善男子譬如有人為國怨讐人所厭患有人殺之一切世人無不稱讚是人功德金剛三昧亦復如是菩薩修習能壞一切眾生怨敵是故常為一切三昧之所宗敬善男子譬如有人其力盛壯人無當者復更有人力能伏之當知是人世所稱美金剛三昧亦復如是力能摧伏難伏之法以是義故一切三昧悉來歸屬善男子譬如有人在大海浴當知是人已用諸河泉池之水菩薩摩訶薩亦復如是修習如是金剛三昧當知已為修習諸餘一切三昧善男子如香山中有一泉水名阿耨達其泉具足八味之水有人飲之無諸病苦金剛三昧亦復如是具八正道菩薩修習斷諸煩惱瘡疣重病善男子如人供養摩醯首羅當知是人已為供養一切諸天金剛三昧亦復如是有人修習當知已為修習一切諸餘三昧善男子若有菩薩安住如是金剛三昧見一切法無有障礙如於掌中觀阿摩勒果菩薩雖復得如是見終不作想見一切法善男子譬如有人坐四衢道見諸眾生來去坐臥金剛三昧亦復如是見一切法生滅出沒善男子譬如高山有人登之遠望諸方皆悉明了金剛定山亦復如是菩薩登之遠望諸法無不明了善男子譬如春月天降甘雨其渧微緻間無空處淨眼之人見之明了菩薩亦爾得金剛定清淨之目遠見東方所有世界其中或有國土成壞一切皆見明了無障乃至十方亦復如是善男子如由乾陀山七日並出其山所有樹木叢林一切燒盡菩薩修習金剛三昧亦復如是所有一切煩惱叢林即時消滅善男子譬如金剛雖能摧破一切有物終不生念我能摧破金剛三昧亦復如是菩薩修已能破煩惱終不生念我能壞結善男子譬如大地能持萬物終不生念我力能持火亦不念我能燒物水亦不念我能潤漬風亦不念我能動物空亦不念我能容受涅槃亦復不生念言我令眾生而得滅度金剛三昧亦復如是雖能滅除一切煩惱而初無心言我能滅若有菩薩安住如是金剛三昧於一念中變身如佛其數無量徧滿十方恒河沙等諸佛世界如是菩薩雖作是化其心初無憍慢之想何以故菩薩常念誰有是定能作是化唯有菩薩安住如是金剛三昧乃能作耳菩薩摩訶薩安住如是金剛三昧於一念中徧至十方恒河沙等諸佛世界還其本處雖有是力亦不念言我能如是何以故以是三昧因緣力故菩薩摩訶薩安住如是金剛三昧於一念中能斷十方恒河沙等世界眾生所有煩惱而心初無斷諸眾生煩惱之想何以故以是三昧因緣力故菩薩住是金剛三昧以一音聲有所演說一切眾生各隨種類而得解了示現一色一切眾生各各皆見種種色相安住一處身不移易能令眾生隨其方面各各而見演說一法若界若入一切眾生各隨本解而得聞之菩薩安住如是三昧雖見眾生而心初無眾生之相雖見男女無男女相雖見色法無有色相乃至見識亦無識相雖見晝夜無晝夜相雖見一切無一切相雖見一切煩惱諸結亦無一切煩惱之相見入聖道無聖道相雖見菩提無菩提相見於涅槃無涅槃相何以故善男子一切諸法本無相故菩薩以是三昧力故見一切法如本無相何故名為金剛三昧善男子譬如金剛若在日中色則不定金剛三昧亦復如是在於大眾色亦不定是故名為金剛三昧善男子譬如金剛一切世人不能平價金剛三昧亦復如是所有功德一切人天不能平量是故復名金剛三昧善男子譬如貧人得金剛寶即得遠離貧窮困苦惡鬼邪毒菩薩摩訶薩亦復如是得是三昧則能遠離煩惱諸苦諸魔邪毒是故復名金剛三昧是知金剛三昧義利難思功德難思豈小智之能議哉准天台大師以五重玄義用釋一經旨趣此經以三種名共目一經一曰攝大乘經即是能攝二曰金剛三昧即是法喻三曰無量義宗即是所攝法身無相為萬法所宗即中道義解脫猛利摧堅破惑即妙有義般若無知無所不知普含萬有即真空義進不至四退不至二祗目三名是知此經以三德圓融為名顯秘密藏作涅槃之先導也曰既具三名何以獨名金剛三昧耶答破惑義顯故以名之以本覺利行為體故經首名一味真實無相無生決定實際本覺利行若有聞是經乃至受持一四句偈是人則為入佛智地以真空實相為宗故偈曰一味無相利猶如太虗空無有不容受
〔云云〕他經以破疑蕩執為用此經不然以無執可蕩無疑可破無化為化無修為修無得為得是此經之妙用也故經云若化眾生無生於化不生無化其化大焉
〔云云〕他經以各善己味為教相此經不然應是般若最後法華當先以二時不定為教相何也般若雖則指示家財未敢希取一飡之意猶住門外止宿草菴既未的明父子一乘尚昧而此經偈云當為入實說隨順皆一乘又云一味之法潤普充於一切又決定斷疑悔一法之印成寧不為般若之後耶此經雖示一乘一法一雨一味而未蒙面授劫國嘉號故知法華前矣若准賢首即是一乘頓教他經以行布熏修至等覺已是覺始獲金剛心中初乾慧地此經一時於人天眾前無問凡聖頓說金剛三昧現前大眾一念開悟便名本得頓同佛體是知其為頓教也經者道也其猶大王之道人人可以共行無有委曲離諸險難徑達帝都此經徑直捨方便令入於佛道直指自心見性成佛不落見思不涉邪小真猶長安大道也。
other:: 
# 序品第一

orig::  ^218a11

序品第一 ^219c26

如是我聞一時佛在王舍大城耆闍崛山中與大比丘眾一萬人俱皆得阿羅漢道其名曰舍利弗大目犍連須菩提如是眾等阿羅漢復有菩薩摩訶薩二千人俱其名曰解脫菩薩心王菩薩無住菩薩如是等菩薩復有長者八萬人俱其名曰梵行長者大梵長者樹提長者如是等長者復有天龍夜叉乾闥婆阿修羅迦樓羅緊那羅摩睺羅伽人非人等六十萬億。
commentary::  ^219c28

如是乃指法之辭我聞者法有憑據非為謬集一時者廣舉有多不同總指即有五時所謂華嚴時等此經的在般若法華兩間之時如前明佛乃說法之主闍崛山乃弘法之處葢言如是之法我從佛聞要見佛何時何處所說故時處並舉也以據事相大途如是若依理序又且不然何也葢真理無朕無相無狀不可以文言求不可以有無得不可以言辭載不可以心識辨一切禁止但曰如是而已使人默識於意外了鑒於言前阿難恐人不信疑為謬談指佛為證使人必信也故寶鏡三昧云如是之法佛祖密付汝今得之宜善保護銀盌盛雪明月藏露類之弗齊混則知處意不在言來機亦赴是知傳佛心宗曾無別旨阿難恐又別人作難云雖則時處可憑為復惟汝一人得聞為復多人共聞非我一人比丘有一萬人菩薩有二千長者有八萬天龍等有六十萬億以杜一人獨聞之難也。
orig::  ^219c44

爾時世尊四眾圍繞為諸大眾說大乘經名一味真實無相無生決定實際本覺利行若聞是經乃至受持一四句偈是人則為入佛智地能以方便教化眾生為一切眾生作大知識。
commentary::  ^220a30

佛所說經有五味差別所謂乳味酪味生酥味熟酥味醍醐味此經純一醍醐更無餘味無餘味者即是真實自心生佛本同眾生全迷諸佛全悟聖賢居於迷悟兩間故我本師直以金剛三昧盡破其迷使獲究竟故為說也以真心無相為眾相所依目曰法身真性無生不妨熾然發生目曰法性法身無相猶如虗空虗空無相普含萬有法性無生猶如天地天地無生不妨萬物發生佛為眾生文字詮表開化物務故立假名若我等契旨言前了不可得決定秪是一實相也不說無相而說實相何也恐人不解無相而空之義作有無見故說實相也何以為實以人人本覺終不容他如眼不容塵火之不容水等何以為利行所言本覺利行即楞嚴所謂本覺妙明也上言無相無生若定執無相則落外道斷常邪見而安知法身無相而靡所不相法性無生而無所不生真心無為而無所不為般若無知而無所不知今以本覺妙明有如是利行眼如是見耳如是聞曾非心思言議所及略著意思則成妄想非本覺也以妙明故不期然而然不知所以然而然莊子無知目為自然似差一著矣雖然須知如是註釋猶是畵蛇添足何也昔者世尊陞座默然而文殊白椎云諦觀法王法法王法如是世尊便下座若如是者世尊云一味真實無相無生決定實際本覺利行都來是箇註解若非文殊識破則學者往往錯過也若人受持世尊未開口以前一句真經是人則為入佛智地所謂自證實相者既能證實便解施權作眾生大知識也何以故惟實非權則收機不廣惟權非實終難究竟權實並施三根等利寧不為真知識耶。
orig::  ^220a38

佛說此經已結跏趺坐即入金剛三昧身心不動。
commentary::  ^220b48

上文以文言顯無文言之理故古人云他說的說箇不說的而學者終滯言詮今則跏趺入定以無言顯無言直使心思路絕言語道斷非神通所至文殊不能出女子之定非三昧可到普眼不能見普賢之身非言語可辨淨名杜口於毗耶非身世可擬世尊掩跡於摩竭非金剛三昧而何。
orig::  ^220c2

爾時眾中有一比丘名曰阿伽陀從座而起合掌胡跪欲宣此義而說偈言。
commentary::  ^220c14

上文世尊說經已而入三昧者雖則有言而終歸無言也此中比丘名阿伽陀者梵語未翻以多含故意謂無言無言則無說無說而不妨說偈對佛所謂說即無說無說即說不偏枯不沁漏圓融中道自在若此。
orig:: 
　　大慈滿足尊　智慧通無礙　廣度眾生故
　　說於一諦義　皆以一味道　終不以小乘
　　所說義味處　皆悉離不實　入諸佛智地
　　決定真實際　聞者皆出世　無有不解脫
commentary::  ^220c18

慈能與樂悲能拔苦三乘共有但彼以愛見經懷不名滿足豈若世尊無緣慈悲不揀冤親等皆度脫故稱大稱滿智慧有二一者寶二者權三乘同入法性聲聞執實迷權故目偏空菩薩執權滯實故曰事度而世尊初以大擬次以小導始也從實開權終則廢權顯實而中間應權與權應實與實無方化導故曰無礙小乘度人如羊車載人中乘大乘可知其化有限豈若世尊以虗空無礙乘度人故稱廣度三乘以分證智齊已所解用度眾生非不欲廣度以力不及也世尊智慧無礙一乘作無量乘說究竟秪是一諦一諦即是一心此心生佛同稟其味真正猶如醍醐非前四味大小相隔故能廣度所說義味義即一諦味即醍醐一諦無二諦一味非襍味無二無襍皆離不實矣既離不實當詣何所離不實故詣實際而入佛智宜矣如是之法希有難遇苟能遇之若見若聞皆得出世解脫也比丘說偈有二已上對眾稱揚此下勸眾廣問。
orig:: 
　　無量諸菩薩　皆悉度眾生　為眾廣深問
　　知法寂滅相　入於決定處　如來智方便
　　當為入實說　隨順皆一乘　無有諸雜味
　　猶如一雨潤　眾草皆悉榮　隨其性各異
　　一味之法潤　普充於一切　如彼一雨潤
　　皆長菩提芽　入於金剛昧　證法真實定
　　決定斷疑悔　一法之印成
commentary::  ^220c36

上來稱揚已竟此下勸問揀云菩薩智深志固自度有餘何必更問意謂菩薩度生為懷若不廣問深要安能如世尊之廣也所以下文解脫等菩薩皆因勸發起問也由廣問故知法寂滅知寂滅故入決定處此證實智也既證實智當問如來權智了明權智當如如來善巧方便會諸方便皆為入實而隨順一乘無有雜味設喻猶如天雨一味平等草木根莖大小之不同而受益各異非謂雨有私也如來一音說法眾生隨類各解雖則各解之不同而究竟所以無非皆長一乘菩提之芽入此金剛三昧斷疑生信更無別印也。
other:: 
# 無相法品第二

orig::  ^221a38

無相法品第二 ^221b12

爾時世尊從三昧起而說是言諸佛智地入實法相決定性故方便神通皆無相利一覺了義難解難入非諸二乘之所知見惟佛菩薩乃能知之可度眾生皆說一味。
commentary::  ^221b14

前品結集家首敘世尊說法一味真實無相無生提起示人意在言先利根之人見鞭影而行不待再說恐中下之機不信不解故世尊從定而起無問自說作不請友入實法相決定性者乃諸佛自覺聖智地境界惟佛與佛乃能究盡不通他解是為實智此由出定反示入定之事也何也葢此事非文字語言所到之境若非入定何能斬斷羣疑所言方便神通者即是權智指前所謂一味真實無相無生等於自分上本無可說為眾生故從實施權以無礙智神而通之方便為說種種名相如是名義雖權非實非權無以導其實然權不自權乃顯實故施權實不自實為遣權故說實是二者皆從諸佛自覺地流出故皆無相一覺了義以三乘見隔權實難融故曰難解難入也。
orig::  ^221b22

爾時解脫菩薩即從座起合掌胡跪而白佛言尊者若佛滅後正法去世像法住世於末劫中五濁眾生多諸惡業輪迴三界無有出時願佛慈悲為後眾生宣說一味決定真實令彼眾生等同解脫。
commentary::  ^221c2

此菩薩名解脫者因佛入定深悟真實所有一切群疑眾惑皆不為累故名解脫也其問有二一為阿伽陀比丘所勸廣深問故問二者自既解脫憫及將來未解脫者故問也佛在世時佛自教化不待我問佛滅度後正法已去於像法時彼等眾生不能面稟嘉猷將何依准末法眾生無救無歸無依無怙更兼五濁濃厚鬪諍堅固既無師法可憑悞造惡業輪迴莫返故請世尊預懸法鏡炤彼將來使識正道等同解脫也。
orig::  ^221c10

佛言善男子汝能問我出世之因欲化眾生令彼眾生獲得出世之果是一大事不可思議以大慈故以大悲故我若不說即墮慳貪汝等一心諦聽為汝宣說。
commentary::  ^221c28

出世之因者法華云諸佛世尊為一大事因緣故出現於世所言一大事者即佛知見也眾生迷佛知見故入生死諸佛入佛知見故證涅槃證涅槃故就無量樂入生死故受無量苦故世尊美云汝若非有大慈悲安能問此不思議事也汝既以慈悲心為眾故問我當以大喜捨心與汝宣說。
orig::  ^221c36

善男子若化眾生無生於化不生無化其化大焉令彼眾生皆離心我一切心我本來空寂若得空心心不幻化無幻無化即得無生無生之心在於無化。
commentary::  ^221c48

世尊既許與說恐其不解落於能所故云若化眾生無生於化若存能化之心所化之眾則涉愛見其化有限不稱大慈故金剛經云所有一切眾生之類我皆令入無餘涅槃而滅度之如是滅度無量無數無邊眾生實無眾生得滅度者何以故須菩提若菩薩有我相人相眾生相壽者相即非菩薩然亦不生無化何以故若生無化即不與眾生界接慈無所施書云天何言哉四時行焉天何言哉萬物育焉實乃無欲無言方見天地之大化若天言我能育萬物地言我能載萬物其量窄小豈稱大德雖則無言而天下之人推功有本皆歸天地故惟諸佛以離能所化被大千功牟天地矣既非能化所化何名化眾生也實無所化諸聖了知一切眾生所有身心皆非身心無明妄執枉受生死方便開示令離心我所言心我者我即是色身心即是緣影圓覺所謂妄認四大為自身相六塵緣影為自心相云何開示耶身如幻泡遇緣成形緣盡則滅心如石火剎那不住一念了達當體空寂此所謂虗妄身心也若得空心者所謂常住真心也不同四大緣影虗幻不實以其常實無幻無化了此無幻無化即得無生無生之心性自寂滅非他能化也。
orig::  ^222a6

解脫菩薩而白佛言尊者眾生之心性本空寂空寂之心體無色相云何修習得本空心願佛慈悲為我宣說。
commentary::  ^222b2

菩薩上聞若得空心心不幻化則知眾生心性本來空寂空寂則無色相可求無求則云何脩習得本空心。
orig::  ^222b8

佛言菩薩一切心相本來無本本無本處空寂無生若心無生即入空寂空寂心地即得心空善男子無相之心無心無我一切法相亦復如是。
commentary::  ^222b14

佛答所言心性本空為度眾生作此詮表究竟實旨則本來無本無本處所空寂故無本無生故無處直了自心無處無本即入空寂所謂心欲緣而慮忘口欲談而辭喪無相故不可以識識無心故不可以智知了達心相二邊無我可得古人所謂一念不生全體現者也菩薩向依三乘熏煉執有身心修證可得今聞一乘頓說身心本來空寂以解無修無得心未決了故騰此問而世尊意謂我說本來不本來猶是表詮之說若了惟名無實即得空心何必更說脩與不修證與非證。
orig::  ^222b20

解脫菩薩而白佛言尊者一切眾生若有我者若有心者以何法覺令彼眾生出離斯縛。
commentary::  ^222b40

承上答菩薩領解心性空寂本無脩證理果有在事即不然何也若一切眾生現前執有身心未審世尊何法開示令其覺悟出離斯縛。
orig::  ^222b44

佛言善男子若有我者令觀十二因緣十二因緣本從因果因果所起興於心行心尚不有何況有身若有我者令滅有見若無我者令滅無見若心生者令滅生性若心滅者令滅滅性滅是見性即入實際何以故本生不滅本滅不生不滅不生不生不滅一切法相亦復如是。
commentary::  ^222c2

十二因緣資始為因助因為緣冥通三世由迷背自心名曰無明無明不覺曰行此二支屬過去因不動而動妄起分別曰識不緣而緣曰名色根塵相會曰六入根境相對曰觸領歸苦樂曰受此五支屬現在果因受起憎愛曰愛由憎愛故造未來業曰取聚三界業曰有此三支屬現在因三界受生曰生老死相繼此二支屬未來果緣業為因受報為果如是因果皆由無明不覺妄心取捨今觀緣生之法三世不住剎那不停何處有心因心不有由心妄搆幻身當念消滅故圓覺云四大既已各有所歸今者妄身當在何處以此十二因緣反復窮究何者是我若眾生執有我者為無明是我耶行識名色乃至生老病死是我耶若一一是我應有十二我若一一非我則有見自除此對凡夫執有我者所破若二乘外道執無我者彼因緣所生之法應離心有若離心有無我者則同外物非我所預誰定有無若即心有無我者因緣變滅若同變滅顯發一切都無都無則知無者誰知無不無故令滅無見復有執云因緣去來皆從心生既知從心所生而復應知心本無生因境有生前境若無生亦叵得若二乘執心永滅不生心本圓融無生不生妄執成謬若知其謬妄執自遣故楞伽云大慧我說藏識相滅不說性滅若性滅者無始流注應斷而是藏性實不滅滅是見性者非謂明心見性之見乃是執有無生滅等見若滅是見即入實際何以故本生不滅以法性真常無滅可滅本滅不生剎那不住無生可生由是吾心外推萬法等一無生故云亦復如是。
orig::  ^222c14

解脫菩薩而白佛言尊者若有眾生見法生時令滅何見見法滅時令滅何見。
commentary::  ^223a22

前有我見者令觀十二因緣因緣無生由心妄生故若心生滅令滅妄心則故是若法生滅令滅何見。
orig::  ^223a26

佛言菩薩若有眾生見法生時令滅無見見法滅時令滅有見若滅是見得法真源無入決定性決定無生。
commentary::  ^223a32

法法無生因心成見若彼凡夫執法本無見法念念出生豈是永無令滅無見若彼凡夫執法本有見法念念滅壞豈是常有令滅有見若法有無不定定知法無自性無性故無生無生故無見何也譬如明暗相傾夜則無明晝則無暗世人不解各起定執智者示云汝言無明當明生時明相現前那得云無即滅無見汝云有明當明滅時暗相現前何處有明即滅有見明暗自相傾奪虗空何預前塵自相有無於心何預以無預故當其生滅達法本空知心妄計滅心妄見然亦不可定執有無若法定有有不應無云何剎那不住若法定無無不應有云何念念出生故曰無入決定性。
orig::  ^223a38

解脫菩薩而白佛言尊者令彼眾生住於無生是無生耶佛言住於無生即是有生何以故無住無生乃是無生菩薩若生無生以生滅生生滅俱滅本生不生心常空寂空寂無住心無有住乃是無生。
commentary::  ^223b14

若謂住於無生是無生者有無生可住即是有法有法有住即是有生非無生也無住無生乃是無生雙遣之辭若以前念能生之心滅於後念所生之法是即為生若以後念能滅之念滅前已滅之法是即為滅如是則但名生滅豈為無生直使生滅俱滅心常空寂亦不住生亦不住滅兩頭坐斷中間自虗也。
orig::  ^223b22

解脫菩薩而白佛言尊者心無有住有何修學為有學耶為無學耶佛言菩薩無生之心心無出入本如來藏性寂不動亦非有學亦非無學無有學不學是即無學非無有學是為所學。
commentary::  ^223b36

若心無住則超然自得非因學就而世尊嘗勸人脩學為有學耶為無學耶世尊意曰我勸人脩學者葢由無生之心非內非外本如來藏人不能自知攀緣顛倒起內外有無等見故我勸彼了證自心入無生地原非有學離外慕故亦非無學親近觀照自心故自心迷背日久若非數數親近則何由證入無生無別所學是即無學以學其無所學故非謂一無所學是所學也。
orig::  ^223b44

解脫菩薩而白佛言尊者云何如來藏性寂不動佛言如來藏者生滅慮知相隱理不顯是如來藏性寂不動。
commentary::  ^223c12

如來藏有二種一曰在纏眾生為生滅所隱二曰出纏復有三種謂空如來藏不空如來藏空不空如來藏諸佛圓證顯了無礙故能出生入死救護眾生眾生為無明所覆死此生彼自尚不知何能化他雖則無知而本性未嘗有動以不動故勸令數數親近學知不動非出非入是為所學無別學也。
orig::  ^223c18

解脫菩薩而白佛言尊者云何生滅慮知相佛言菩薩理無可不若有可不即生諸念千思萬慮是生滅相菩薩觀本性相理自滿足千思萬慮不益道理徒為動亂失本心王。
commentary::  ^223c32

根境如如心性無知意識隨緣思慮妄起分別緣現則生緣散則滅生滅皆緣於我何有妄認自心真理為隱隨順緣慮則生滅宛然隨順真理則了不可得眾生由認妄為己即生諸念乃至千思萬慮總是生滅故我世尊勸諸菩薩常須觀理觀理則理自滿足心王處於正堂巍巍自在不應隨事隨事則千思萬慮不益道理為物所轉心王失主受他處分楞嚴所謂自心取自心非幻成幻法皆言心隨事轉之故也。
orig::  ^223c40

若無思慮則無生滅如實不起諸識安寂流注不生得五法淨是謂大乘菩薩入五法淨心即無妄若無有妄即入如來自覺聖智之地入智地者善知一切從本不生知本不生即無妄想。
commentary::  ^224a10

眾生隨事則內起思慮外成生滅菩薩觀理則思慮泯於內生滅忘於外如實內外不起則諸識安寂流注不生諸識即是思慮流注即是生滅思是意識慮是識識知是八識生滅是五識此識同八識具含世出世間生滅種子故內外不起生滅何狀以無狀故得五法淨如楞嚴所謂不取無非幻非幻尚不生幻法云何立義同五法者名相妄想正智如如眾生為幻相諸佛名如如眾生名妄想諸佛名正智正智治妄想如如治幻相是二者分別有凡聖優劣合則等一幻名而無實體若了唯名無識則了心本無妄入如來自覺聖智之地也。
orig::  ^224a18

解脫菩薩而白佛言尊者無妄想者應無止息佛言菩薩妄本不生無妄可息知心無心無心可止無分無別現識不生無生可止是則無止亦非無止何以故止無止故。
commentary::  ^224a40

領上法無生滅妄心取捨知妄本空應無止息佛云汝謂無妄想則無止息而安知妄本不生心亦是無無心則內不起思慮無妄則外不著生滅不起思慮則無分別不著生滅則現識不生內外既如則無生滅思慮可止無可止即是無止之止非因有顯無之止若因有顯無則非無止何以故止無止故。
orig::  ^224a48

解脫菩薩而白佛言尊者若止無止止即是生何謂無生佛言菩薩當止是生止已無止亦不住於無止亦不住於無住云何是生。
commentary::  ^224b14

若後念止前念之生滅所止生滅雖止而能止之念己生何為無生佛答當其後念止前念之生滅前滅後生誠如所問然前念生滅既滅則後念能止之心不住何也因生滅故說止既無生滅可滅亦無能止可止前不生生滅後亦不住於能止前後既空中間無住何者是生。
orig::  ^224b20

解脫菩薩而白佛言尊者無生之心有何取捨住何法相佛言無生之心不取不捨住於不心住於不法。
commentary::  ^224b32

心若無生應無取捨若無取捨則時中當依何法而住佛答以心無生當依無住為住內不住思慮之心外不住生滅之法應如是住也故古人所謂靈光獨耀逈脫根塵但離妄緣即如如佛。
orig::  ^224b36

解脫菩薩而白佛言尊者云何住於不心住於不法佛言不生於心是住不心不生於法是住不法善男子不生心法即無依止不住諸行心常空寂無有異想譬彼虗空無有動住無起無作無彼無此得心空眼得法空心五陰六入悉皆空寂善男子修空法者不依三界不住戒相清淨無念無攝無放性等金剛不壞三寶空心不動具六波羅蜜。
commentary::  ^224b44

既已無住云何復有心可不住復有法可不住耶佛答非謂有心可不住法可不住但內滅思慮心是住不心外不住生滅法是住不法心為能依法為所依能所相依故有諸行若能所相忘則諸行不住心常空寂無有異想能想即思慮所想即生滅若證空寂自心即無能所之異等於虗空虗空無動起住作心亦無動起住作動起合思慮住作合生滅無此則無思慮無彼則無生滅得心空眼能圓鑒生滅得法空心則不礙思慮夫脩空法者不依三界有為之法不持小乘有為之戒證得清淨自性則無欲無念無有攝心無有放蕩超然自在等於金剛不壞三寶者彼外道二乘執有空心可得撥無三寶大乘即此清淨心中本具三寶覺了自性是佛寶圓鑒萬有是法寶空有不二是僧寶三寶本是一心不妨一心不動而具足六波羅蜜也。
orig::  ^224c10

解脫菩薩而白佛言尊者六波羅蜜者皆是有相有相之法能出世耶佛言善男子我所說六波羅蜜者無相無為何以故善入離欲心常清淨實語方便本利利人是檀波羅蜜至念堅固心常無住清淨無染不著三界是尸波羅蜜修空斷結不依諸有寂靜三業不住身心是羼提波羅蜜遠離名數斷空有見深入陰空是毗梨耶波羅蜜具離空寂不住諸空心處無住不住大空是禪波羅蜜心無心相不取虗空諸行不生不證寂滅心無出入性常平等諸法實際皆決定性不依諸地不住智慧是般若波羅蜜善男子是六波羅蜜者皆獲本利入決定性超然出世無礙解脫善男子如是解脫法相皆無相行亦無解不解是名解脫何以故解脫之相無相無行無動無亂寂靜涅槃亦不取涅槃相。
commentary::  ^224c42

前云無住無生不心不法應是無為而六波羅蜜者有修有證事是有為豈應以有為法而契無為心耶佛答若先三乘教中所說六度原是有為以有為不契無為誠如所問今一乘教中所說六度當體無相無為非前所比何也所言檀度者即是捨義但捨有為而住無為不名波羅蜜也今則了心無生則有為無為二者並捨故是波羅蜜也何以知二邊俱捨善入離欲是捨有為心常清淨是捨無為二邊既捨則超然中道證中道故善了實際理地不受一塵佛事門中不捨一法應與實利則說實應與權利則說權是二者皆本覺中本具之利也又以無利為利是為本利前文云無生於化不生無化其化大焉戒為防非止惡志念堅固不為世法所侵而心不住善惡以無住故清淨以清淨故不如凡夫染有為不同二乘之染無為凡夫染有為則於三界不能出二乘染無為則於三界不肯入菩薩心契中道不著三界不離三界超然自得矣三乘所修忍辱身心未空根結未破內有能忍之心外有所忍之境能所既形非真忍辱大乘門中根結已破不依諸有內不住能忍身心外忘所對三業冥然一相名數擾動空有相非捨懈怠而修精進是名妄想遠離名數空有齊泯了陰非有非精進非不精進是精進義小乘捨動求靜破有入空二邊相敵是有為禪大乘空寂尚離誰住起動空不住空禪非禪相是無為禪凡夫執心有相或取諸有或取諸空或雙離空有而取寂滅大乘了達心法皆空不取不捨非出非入平等實際善達根本決定無惑外不取證故不依諸地內不著自心故不住智慧如是六度度無可度本覺中妙明真性本來如是非度非不度非有為亦非無為能以有為無為而脩菩薩行莫不皆一本覺無為任運而超然出世無解脫無不解脫是真解脫義是解脫中無相無行無動無亂。
orig::  ^225a22

解脫菩薩聞是語已心大忻懌得未曾有欲宣義意而說偈言。
　　大覺滿足尊　為眾敷演法　皆說於一乘
　　無有二乘道　一味無相利　猶如太虗空
　　無有不容受
commentary::  ^225b40

二覺已圓故稱大覺二行已備故稱滿足然三乘賢聖未甞不與人說法但隨分所證齊已所領所說偏頗三乘相雜不能盡稱一乘而世尊窮盡妙覺果海徹法根源所說皆是一乘無有二乘一味醍醐無有餘味皆從自覺聖地稱性流出故等無相猶虗空普含萬有所謂一音演說法大小根器邪見正見莫不皆為如來一乘所容也。
orig:: 
　　隨其性各異　皆得於本處　如彼離心我
　　一法之所成　諸有同異行　悉獲於本利
　　滅絕二相見　寂靜之涅槃
commentary::  ^225c2

法雖一味根器萬差隨類各解獲益大小雖則大小不等其所得利益皆領自心本有之利益非外有也何謂得本非外而三乘所證大小雖異莫不皆一味遠離身心是其所得故行有同異其所得無二也何為無二既能頓空身心則能滅絕有無等六十二邪見保證一味涅槃也。
orig:: 
　　亦不住取證　入於決定處　無相無有行
　　空心寂滅地　寂滅心無生　同彼金剛性
commentary::  ^225c22

有煩惱可離有涅槃可證落所知愚又謂之果縛不成增進不稱大乘而此一乘頓教了身心不有何涅槃可證而生死不生死涅槃非涅槃皆如來稱機權說豈可作決定解耶何無決定以常住自心無相無行空寂無生不為二邊所動同金剛性故。
orig:: 
　　不壞於三寶　具六波羅蜜　度諸一切生
　　超然出三界　皆不以小乘　一味之法印
　　一乘之所成
commentary::  ^225c38

恐眾生聞自心無相無行作撥無解或引古人所謂念佛一聲#CB04394;口三日又云佛之一字我不喜聞如是等語不解秘密起撥無見故菩薩頌中意云若悟自心心外無法不壞三寶又長行中所說六度皆無相行便云不必脩行六度豈知非事不表其理非理不顯其事事理雙運始不偏枯故云具六波羅蜜始可度眾生始可出三界如是事理大小皆從如來本覺性海流出皆一乘一味甚勿取捨直信自心本來具足也。
orig::  ^226a8

爾時大眾聞說是義心大欣懌得離心我入空無相 #CB15210;廓曠蕩皆得決定斷結盡漏。
commentary::  ^226a26

在會大眾向依身心所脩盡屬有為所向多局今聞是義身心遠離入空無相向所執之局見今也 #CB15210;廓曠蕩所以忻懌也。
金剛三昧經註卷第一
 ^226a30
