梵網經心地品菩薩戒義疏發隱卷第二
other:: 姚秦三藏法師　鳩摩羅什　譯
other:: 陳隋天台　智者大師　疏
author:: 明雲棲寺沙門　袾宏　發隱
commentary:: 
○二正解經文〔三〕　初重釋題。
二標譯人。三解經義。 ^154b10

○初重釋題。 ^154b14

此經題名梵網。上卷文言佛觀大梵天王因陀羅網。
千重文綵。不相障閡。
為說無量世界猶如網目。
一一世界各各不同。
諸佛教門亦復如是。
莊嚴梵身。無所障閡。
從譬立名。總喻一部所證。
參差不同。如梵王網也。
品名菩薩心地者。
亦是譬名。品內所明大士要用。
如人身之有心。能總萬事。
能生勝果。為大士所依。
義言如地也。 ^154b16

發隱。重釋者何。前中大部別本之意居多。
梵網心地之意未悉。
故重釋也。梵網者。
以喻得名。因陀羅者。
此云天帝。又云天赤珠。
今兼用之。言大梵天王赤珠羅網。
紅光互射。寶色交輝。
文彩千重。不相障閡也。
引此以明十方世界安立無量。
亦復如是。十方諸佛教門施設無量。
亦復如是。十方諸菩薩依教修證。
參差無量。亦復如是。
莊嚴梵身者。諸佛本源清淨心體名曰梵身。
列之為無量世界。
開之為無量教門。
化導之為無量修證。
所以莊嚴此身。猶梵王之以珠網為華飾也。
心地者。亦喻。言人身百骸並集。
必有主宰之心。菩薩眾德交修。
必有要妙之用。要用者。
即本源心體戒也。
萬事因之統總。猶地之承載一切也。
勝果因之發生。猶地之長養一切也。
經名梵網品名心地者以此。 ^154b30

○二標譯人。
orig::  ^154c10

姚秦三藏法師鳩摩羅什譯
commentary::  ^154c12

發隱。姚秦與陳隋異。
上姓下國。別符秦也。 ^154c14

○三解經義〔二〕　初一經首序。
二三分列科。 ^154c16

發隱。自爾時盧舍那佛。
至本源自性清淨。
此長行一段經文。
原本無科。一本有科。
以經後載澤山咸法師數語。
人遂疑咸師所科。
今就其科稍為更定。
所以然者。諸經入文即屬序正流通。
此經疏主判偈文方為序分。
則首列長行無可安頓。
或疏本原無。或傳寫脫失。
未可知也。而詳上下文義。
似長行是序。偈乃重宣耳。
茲不改天台舊文。
但并以長行作序。
兩無妨礙。理或通焉。
至於疏之。或缺或略者。
仍為補釋。補釋經文。
則發經之未疏。補釋疏文。
則發疏之未鈔。故名發隱。
隱者含而未露。特為發揮而已。
非敢曰有所加也。 ^154c18

○初一經首序〔二〕　初總陳廣略。
二別明真化。 ^154c40

○初總陳廣略〔二〕　初正明。
二顯證。 ^154c42

○初正明。
orig::  ^154c44

爾時盧舍那佛。為此大眾。
略開百千恒河沙不可說法門中心地。
如手頭許。
commentary::  ^154c46

盧舍那者。寶梁經翻為淨滿。
以諸患都盡。故稱為淨。
眾德悉圓。名為滿也。 ^155a2

發隱。諸患盡則無妄不消。
止惡果也。眾德圓則無美不集。
行善果也。此大眾者。
指千華上佛也。恒沙無盡。
毛頭至微。於無窮盡之法門。
開一絲毫之心地。
廣中舉略。似拈撮土於泰山。
用一滴於滄海。以少況多。
極言法門之廣大也。 ^155a6

○二顯證。
orig::  ^155a16

是過去一切佛已說。
未來佛當說。現在佛今說。
三世菩薩已學當學今學。
commentary::  ^155a18

發隱。承上今所說法雖云少分。
實三世如來所同說。
三世菩薩所同學也。
萬聖傳無異辭。千賢受無二法。
可勿遵歟。 ^155a22

○二別明真化〔二〕　初明真佛垂勅。
二明化佛傳通。 ^155a28

○初明真佛垂勅〔二〕　初舉自修證。
二令轉誨人。 ^155a32

○初舉自修證。
orig::  ^155a34

我已百劫修行是心地。
號吾為盧舍那。
commentary::  ^155a36

發隱。先表此心地法門乃自己已試之成法。
明可信也。 ^155a38

○二令轉誨人〔二〕　初略標。
二廣述。 ^155a42

○初略標。
orig::  ^155a44

汝諸佛轉我所說。
與一切眾生開心地道。
commentary::  ^155a46

發隱。轉者。傳佛語而及眾生。
上承而下布之謂也。
開心地道者。本來心地。
平直虗通。無始妄情。
壅塞滯礙。制之以戒。
則壅去礙除。蕩然平直。
而廓爾虗通矣。植立眾德。
荷負眾生。皆繇是起。
喻如地也。此一經之要旨也。
問。攝心為戒。云何名開。
答。小乘之戒。僅收攝而自守。
大乘之戒。兼開通而利生。
故攝之義狹。開之義廣也。 ^155a48

○二廣述。
orig::  ^155b14

爾時蓮華臺藏世界。
赫赫天光師子座上盧舍那佛放光。
光告千華上佛。持我心地法門品而去。
復轉為千百億釋迦。
及一切眾生。次第說我上心地法門品。
汝等受持讀誦。一心而行。
commentary::  ^155b16

釋迦牟尼者。瑞應經譯為能儒。
亦云能仁。又能忍。
亦直林。牟尼者。身口意。
或云度沃焦。此是異說。
華嚴名號品或名盧舍。
或名釋迦。今明不一不異。
機緣宜開耳。 ^155b24

發隱。蓮華臺藏者。
華藏世界也。光告者。
華嚴雲臺等皆說法也。
千百億者。西域億有四種。
十萬百萬千萬萬萬。
今千百億。謂千華上百億。
取千萬為億。稱大千之數也。
轉為連下句。言兼為諸佛眾生也。
儒者和柔。仁者慈慧。
忍者容耐。直林者。
住直樹林。以林為姓。
又林者生長也。皆釋迦義。
身口意者。三業寂靜也。
是牟尼義。度沃焦者。
焦石乾眾水而不溢。
喻凡夫渴五欲而無厭。
今能度之。兼釋迦牟尼義也。
約華嚴。則舍那即是釋迦。
分勝劣故非一。融本迹故非異。
今乃逐機隨緣。在化度門理應開耳。 ^155b32

○二明化佛傳通〔二〕　初總舉諸界多佛。
二別顯此界一佛。 ^155c4

○初總舉諸界多佛〔二〕　初惟明一界。
二辨說餘類。 ^155c8

○初惟明一界〔三〕　初受法將辭。
二旋皈本界。三遵勅利生。 ^155c12

○初受法將辭。
orig::  ^155c16

爾時千華上佛。千百億釋迦。
從蓮華臺藏世界赫赫師子座起。
各各辭退。舉身放不可思議光。
光皆化無量佛。一時以無量青黃亦白華供養盧舍那佛。
受持上說心地法門品竟。
commentary::  ^155c18

發隱。千佛化為千百億。
千百億復化無量。
表心地戒法出生無窮盡也。
身放光。光化佛者。
表法身具無量智慧。
所化之佛皆佛慧也。
以無量妙華供佛者。
表無量妙法從舍那心地中出。
今還以妙華供本佛。
表還以妙法嚴本性也。 ^155c26

○二旋歸本界。
orig::  ^155c36

各各從此蓮華臺藏世界而沒。
沒已。入體性虗空華光三昧。
還本源世界閻浮提菩提樹下。
commentary::  ^155c38

發隱。體性三昧者。
體性繇來本空。華光任運自現。
如太虗遼闊。雲霰日月。
走飛草木。萬類紛紜。
起滅隱顯。並行不悖。
故佛於此定或入或出。
隨心自在也。 ^155c42

○三遵勅利生〔二〕　初出三昧。
二說法門。 ^156a2

○初出三昧。
orig::  ^156a4

從體性虗空華光三昧出。
commentary::  ^156a6

發隱。承上入。今言出也。 ^156a8

○二說法門。
orig::  ^156a10

出已。方坐金剛千光王座。
及妙光堂說十世界海。
復從座起。至帝釋宮說十住。
復從座起。至#CB08504;天中說十行。
復從座起。至第四天說十迴向。
復從座起。至化樂天說十禪定。
復從座起。至他化天說十地。
復至一禪中說十金剛。
復至二禪中說十忍。
復至三禪中說十願。
復至四禪中摩醯首羅天王宮。
說我本源蓮華臺藏世界盧舍那佛所說心地法門品。
commentary::  ^156a12

釋迦在第四禪摩醯首羅宮說此心地品。
尋文始末。有千釋迦。
與千百億釋迦。各接有緣。
皆至舍那所受菩薩戒藏。
然後各坐道場。示成正覺。
覆述說法凡有十處。
一在妙光堂說十世界海。
二在帝釋宮說十住。
三在夜摩宮說十行。
四在兜率陀天說十迴向。
五在化樂天說十禪定。
六在他化天說十地。
七在初禪說十金剛。
八在二禪說十忍。
九在三禪說十願。
十在四禪說心地品。
第十會。總更說前三十心十地。
皆約無相義為解。 ^156a26

發隱。此明釋迦千百億身。
皆先於舍那前受戒。
乃於十處說法。而此心地法門在最後說者。
表萬法至心而極也。
皆約無相者。上來歷陳名相。
恐人執相昧心。故明相本自空。
因緣故有。即相無相也。 ^156a44

○二辨說餘類。
orig::  ^156b4

其餘千百億釋迦亦復如是。
無二無別。如賢劫品中說。
commentary::  ^156b6

發隱。一百億世界佛如是覆述說法。
推而例之。千百億皆然也。
賢劫品見大本。後倣此。 ^156b10

○二別顯此界一佛〔四〕　初天上降魔。
二人間利物。三普勸受持。
四重說標結。 ^156b14

○初天上降魔。
orig::  ^156b18

爾時釋迦牟尼佛。
從初現蓮華臺藏世界東方來入天王宮中。
說魔受化經已。
commentary::  ^156b20

發隱。前所說法徧指諸世界之一佛。
今所說法。專指此世界之一佛。
故語似重復。而實不濫。
東方者。言此界當華藏中東也。
問。魔受化經。與梵網同在天宮說。
何一傳一泯。答。魔是一期嬈亂。
受化即休。戒乃千佛流通。
傳應無盡。一傳一泯。
無足異也。 ^156b24

○二人間利物〔三〕　初下生成道。
二傳法利生。三生所獲益。 ^156b34

○初下生成道。
orig::  ^156b38

下生南閻浮提迦夷羅國。
母名摩耶。父字白淨。
吾名悉達。七歲出家。
三十成道。號吾為釋迦牟尼佛。
commentary::  ^156b40

發隱。此敘釋迦下生之世界國邑。
父母姓氏。出家修道。
成佛度生之大略也。
下生者。佛本行集經云。
護明菩薩住兜率天。
滿四千歲。為彼諸天顯示法相。
又以天眼觀察下界。
見其造業。受苦逼惱。
為欲拔濟安樂。教化眾生。
下生人間。出家成道。
故下生也。閻浮提。
此云勝金。河出金沙。
樹流金汁。南天下也。
四天下中惟此有三事勝。
故佛出南洲也。迦夷羅。
此云黃髮。昔有黃色仙人於此修道。
大千世界此為最中。
故佛於南洲生迦夷也。
摩耶。此云大幻。以大幻術母諸佛也。
白淨。梵語閱頭檀也。
悉達。此云頓吉。亦云一切義成。
生而吉祥。萬善畢具也。
七歲三十。義極難辨。
夫十九離宮。六年苦行。
娶妃在室。生子羅云。
今古共傳。經律具載。
茲曰七歲出家。則童幻未應納配。
三十成道。則苦行過歷多年。
按普集經亦說三十成道。
或謂苦行之後。尚有五年遊歷。
正合三十。而因果經稱牧女獻糜。
莊嚴經載諸天奉浴。
皆即在六年之後。
未見有遊歷之文。
且本行云八歲而學書論。
普曜云長大而觀耕犁。
則知七歲出家尤為不順也。
又未曾有因緣經云。
佛遣目連度羅睺羅。
耶輸答曰。如來為太子時。
取我為妻。未滿九年。
逃入山澤。六年成佛。
今復來求我子出家。
抑何酷也。則十九出家亦復不合。
不止是耳。只如生時亦復多說。
有云夏桀時者。有云商末時者。
有云周昭王穆王平王桓王惠王等者。
即如宣律師之問天人。
終亦遷就不定。劉德威之咨琳老。
止得誕滅二時。夫以大藏經譜文各稍殊。
而疏主於斯又無明釋。
或謂大聖示現。何有常規。
現相差殊。無足疑者。
不知既已現同凡身。
烏容變幻不一。大千界內。
同日出家。百億國中。
一時成佛。曾少異耶。
當知此文或傳寫之訛耳。
問。若云訛者。則昔賢何以因仍。
天台曾不改定。答。
古人慎重闕疑。不敢輕舉。
使人人恣意筆削。
不出百年。古聖經律全脫舊模矣。
五十學易。不敢更文。
而微意陳諸解註。
八十雜華。不敢增數。
而普賢號曰別行者此也。
然則竟誰從乎。約事。
則十九六年。於事為近。
吾從眾約見則機不一。
見佛出家成道亦不一。
吾從機。 ^156b44

○二傳法利生〔二〕　初應機垂化。
二大願重來。 ^157a20

○初應機垂化〔二〕　初橫指處會。
二豎明往復。 ^157a22

○初橫指處會。
orig::  ^157a24

於寂滅道場。坐金剛華光王座。
乃至摩醯首羅天王宮。
其中次第十住處所說。
時佛觀諸大梵天王網羅幢。
因為說無量世界猶如網孔。
一一世界各各不同。
別異無量。佛教門亦復如是。
commentary::  ^157a26

釋迦從初蓮華藏世界。
入天宮。下閻浮提成道。
號釋迦。始於道場說法。
乃至十處。 ^157a34

發隱。此明次第周徧。
說法教化。一佛與前多佛同也。
十住非十住法。乃所住十處也。
觀諸梵網者。正經所繇名。
觀梵網萬目重重。
各異無量。因知佛世界亦如是各異無量也。
因知佛教化亦如是各異無量也。
千百億國。有千百億釋迦宣揚佛化。
故名梵網也。 ^157a38

○二豎明往復。
orig::  ^157b2

吾今來此世界八千返。
為此娑婆世界坐金剛華光王座。
乃至摩醯首羅天王宮。
為是中一切大眾略開心地法門竟。
commentary::  ^157b4

發隱。金剛座者。三世諸佛坐斯成道。
無少變壞。即實相心地也。
為此者。乃為此界眾生坐道場成正覺弘法化也。
此是總說一代時教。
摩醯宮中。為是中大眾。
則正說此心地戒也。
嗟惟世尊之為眾生也。
悲願弘深。度化無盡。
追思返此。歷數八千。
且人臣覲君咫尺。
尚有常期。明主巡狩國中。
猶稽年載。今乃經世界之無量。
勞往返於萬迴。不為自求。
憫我等故。云何我等覩此大恩。
恬不知報。良可嗟夫。 ^157b10

○二大願重來。
orig::  ^157b26

復從天王宮。下至閻浮提菩提樹下。
為此地上一切眾生凡夫癡暗之人。
說我本盧舍那佛心地中。
初發心中常所誦一戒。
光明金剛寶戒。是一切佛本源。
一切菩薩本源。佛性種子。
一切眾生皆有佛性。
一切意識色心。是情是心。
皆入佛性戒中。
commentary::  ^157b28

復從天宮下至菩提樹下。
為此眾生說盧舍那初發心所誦戒。
即是十重四十八輕。
華嚴所說。文來未盡。
止有七處八會。多道不起本座。
不道在化樂天說法。
而此經多道座起復至餘處。
在化樂天說十禪定。
又諸地多不相應。
前後席或復同異。
良繇聖迹難思隨機異說耳。
於三教中即是頓教。
明佛性常住一乘妙旨。
所被之人惟為大士。
不為二乘。華嚴云。
二乘在座。不知不覺。
以大士階位非二乘所行。
制戒輕重非小乘所學。
大小乘戒。制法不同。
菩薩一時頓制五十八事。
聲聞待犯。隨犯隨結。
理論關機宜。事論凡有三義。
一大士深信。頓聞不逆。
聲聞淺信。頓聞則不受。
二者大士不恒侍左右。
無有隨事隨白。故一時頓制。
聲聞恒得隨侍。可有小欲白佛。
故待犯方制。三者梵網所制。
起盧舍那為妙海王子受菩薩戒。
爾時諸大士法須說此五十八種。
故一時頓制也。 ^157b38

發隱。初發心者。三世諸佛皆先受菩薩戒為初因也。
一戒猶言此戒。又此戒是最上第一戒也。
故疏云即是十重等。
光明金剛寶戒者。
讚此一戒破黑暗如光明。
碎煩惱如金剛。具足法財功德如寶也。
如來果海。此戒為本源也。
菩薩因地。亦此戒為本源也。
佛性種子者。言此戒是佛性德戒。
而佛性乃眾生悉具。
則此戒不獨如來菩薩本源。
亦一切眾生從菩薩因至如來果之木源也。
意識色心而等之以一切。
蓋言不論是情是心。
皆入佛性戒中。正明眾生皆有佛性也。
佛性云戒者。此戒為佛性種子故也。
華嚴不動而徧周。
此經起座而次歷。
地不相應者。如化樂不證。
前後異席者。如定地參差。
莫因小殊。輙生疑議。
當知圓融行布。妙用隨宜。
時實時權。神機罔測。
信受而已。三教中頓者。
此戒惟明佛性。專顯一乘。
依此戒修。超越小果。
所謂眾生受佛戒。
即入諸佛位。故名頓也。
言三教者。光統三教。
曰漸頓圓。南中三教。
曰漸頓不定。然天台自有化儀四教。
今言三者。名同南中而義異也。
理論事論者。據理本無分別。
自關本人具大機宜耳。
據事則多種差別。
故有三義也。一信有深淺故。
二隨有久暫故。三受法本然故。
小欲白佛者。小事欲白佛即得。
以常隨故也。起盧舍那者。
此戒起舍那授妙海。
而菩薩戒法五十八篇一時頓說。
古制應爾。不可變也。
問。座起不起雖殊。
皆明釋迦應身說法。
但華嚴言釋迦以境本定身現起舍那。
此經言舍那說。釋迦受。
則先有舍那。後授釋迦。
舍那又非釋迦現起者矣。
二說差異。云何會通。
答。釋迦證清淨法身。
及報應身。而法身無形。
報身有象。故現起舍那說此戒法。
復以應身流布無盡。
是知據迹。則華嚴乃釋迦現起舍那。
梵網又舍那授法釋迦。
原本。則釋迦舍那雖交相現授。
而法身則本自常定。
未嘗動也。要之佛證三身。
非三非一。常一常三。
可後可先。誰先誰後。
不可思議者也。何言其異。 ^157c22

○三生所獲益。
orig::  ^158a40

當當常有因故。當當常住法身。
commentary::  ^158a42

發隱。承上佛為眾生說此戒法。
當有何益。當常有因。
當常住法身也。蓋此戒既佛性種子故受之者當永為成佛正因。
不墮邪因也。當永住於清淨法身。
不為色身諸欲所染也。
重言當者。決當獲如是大益也。 ^158a44

○三普勸受持。
orig::  ^158b6

如是十波羅提木叉出於世界。
是法戒。是三世一切眾生頂戴受持。
commentary::  ^158b8

發隱。專言十重。舉重以攝輕也。
出於世界者。世所難值而今出焉。
宜生慶幸。母空過也。
法戒者。此戒既佛性種子。
是乃眾生法則之戒。
故當頂戴受持。頂戴。
尊之至也。受持。執之固也。 ^158b12

○四重說標結。
orig::  ^158b20

吾今當為此大眾。
重說無盡藏戒品。
是一切眾生戒本源自性清淨。
commentary::  ^158b22

梵網大本一百一十二卷。
六十一品。惟第十菩薩心地品。
什師誦出。上下兩卷。
上序菩薩階位。下明菩薩戒法。
從大本出。序及流通皆缺。
即別部外稱菩薩戒經。 ^158b26

發隱。重說者。戒為道本。
不厭頻宣。故諸佛半月自誦。
宣公十遍為期。今之重說。
未為多也。無盡藏者。
此戒含攝無盡。廣之則無量戒法皆具足也。
一切眾生戒者。此戒上傳千佛。
下被羣生。僧俗同歸。
鬼畜得與。非如聲聞戒之局也。
本源自性者。此戒是佛菩薩之本源。
本源者。即一切眾生同然之自性也。
性本清淨。無有汙染。
此戒乃復其本淨之體。
非有加於自性之外也。
疏舉大本者。以經說無盡戒品。
因明此戒是梵網經多品中之一品。
又一品中之下卷。
例法華普門華嚴行願之類是也。
既從大本單出另行。
則序正流通自備大本。
今亦科三分者。細析之。
亦自成首尾故也。 ^158b34

○二三分列科〔二〕　初約義分科。
二隨科釋義。 ^158c10

○初約義分科。 ^158c12

就文為三。從初偈長行。
訖清淨者為序。次十重。
訖現在菩薩今誦為正說。
餘盡卷為勸說流通也。
就序中。初偈明舍那發起。
長行明釋迦勸發。
偈中大意。四戒三勸。
四戒者。一舍那戒。
二釋迦戒。三菩薩戒。
四眾生戒。舍那為本。
傳授釋迦為迹。釋迦得此戒復授諸菩薩。
諸菩薩得此戒復傳授凡夫眾生也。
三勸者。一勸受。二勸持。
三勸誦。此四品戒。
得之有繇。根本冥傳。
自下授作佛記。所以勸凡夫受。
既受須持。既持須誦。
欲使相傳不斷也。
一言三序是三佛各說。
二言初序是舍那自說。
餘二是此土釋迦說。
今言三序悉是此土釋迦說。
雜有經家之辭。 ^158c14

發隱。此總明大科。
後乃細列。舍那本。
釋迦迹。展轉相傳。
則本迹遞互無盡也。
勸凡夫者。此戒根本則上傳千聖。
授記則下及凡夫故也。
夫既受須持。既持須誦。
而半月誦戒。千載不行。
我何人斯。毅然舉復於久湮之後。
譬諸蜻蛉捧柱。而欲救殿閣之將頹。
蟭螟引繩。而欲活艨艟之在涸。
所賴有力大人共為維持云爾。
三序者。偈中三科。
初明舍那授釋迦。
二明釋迦授諸菩薩。
諸菩薩授眾生。三明勸信受持是也。
三佛者舍那千華百億也。
今從第三說者。以釋迦即舍那也。
中間敘事。是經家之辭耳。 ^158c36

○二隨科釋義〔三〕　初序分。
二正宗分。三流通分。 ^159a8

○初序分〔二〕　初明舍那發起。
二明釋迦勸發。 ^159a10

○初舍那發起〔三〕　初舍那始授。
二釋迦轉授。三勸信受持。 ^159a12

○初舍那始授〔二〕　初明本迹。
二明人法。 ^159a16

○初明本迹〔三〕　初舍那本身。
二釋迦迹佛。三總結本迹。 ^159a18

○初舍那本身。
orig:: 
　　我今盧舍那　方坐蓮華臺
commentary::  ^159a22

上句明舍那本身。
下句明舍那本土。
此即依正兩報。佛身四種。
一謂法身。二謂真應。
三謂法報應。毗盧徧耀正法為身。
舍那行滿報果為身。
釋迦應迹赴感為身也。
舍光攝論名法應化。
若更四身者。應身受純陀供。
化身受大眾供。我今者。
八自在我也。舍那者。
無明塵垢永盡。智慧功德圓備。
如淨滿月。以名表德也。
方坐蓮華下句明依報。
方者正也。安住正法。
故云坐也。何故坐蓮華臺。
世界形相似蓮華。
故云連華藏。華嚴云。
華在下擎。蓮華二義。
處穢不汙。譬舍那居穢不染也。
藏者。包含十方法界悉在中也。
臺者。中也。表因能起果。
故譬臺也。又以本佛坐於華臺。
又表戒是眾德之本。 ^159a26

發隱。舍光攝論。攝論多本。
言舍光以別也。佛有四身。
舉一曰法。舉二曰真曰應。
舉三曰法曰報曰應。
而今云四身者。以應化分二身故。
地持云。佛有二色身。
實色修感。化色現形。
即應化二身也。故云現同始終曰應。
無而倐有曰化。既以現身受純陀最後之供。
又有身別受大眾之供。
則一應一化也。八自在我者。
涅槃云。第一。能示一身多身。
乃至第八。身如虗空。
存沒隨宜。如是之我。
非情見我相之我也。
如淨滿月者。塵垢永盡。
如無雲之淨月。功德周圓。
如既望之滿月也。
蓮華二義者。一處濁義。
二不汙義譬舍那不居淨土居穢土。
又居穢土而不染也。
藏者。華含法界。表戒含萬法也。
臺者。臺以中位為因而成華。
表戒以中道為體而成聖也。
本佛者。舍那坐於華臺而為諸佛之主。
表戒法原於心地而為眾德之本也。 ^159b2

○二釋迦迹佛〔三〕　初明迹中之本。
二明迹中之迹。三明本迹俱成。 ^159b32

○初明迹中之本。
orig:: 
　　周帀千華上　復現千釋迦
commentary::  ^159b36

周帀千釋迦。望百億國釋迦。
千為本。百億為迹。
故兩重本迹。千華者。
人中華有十餘葉。
天華百葉。佛菩薩華千葉。
一葉有一佛世界。
故有千佛淨土。表十地十波羅蜜圓因。
起應果之本地。觀千釋迦一葉一淨土。
即是一佛世界。起圓應身。
又一世界中一佛國土。
此猶略說。華嚴微塵世界也。
十方方各一百也。 ^159b40

發隱。兩重本迹者。
舍那為本。千釋迦為迹。
千釋迦為本。百億為迹也。
喻如國王為本。百官為迹。
百官為本。萬民又為迹也。
葉者。華瓣。十百千葉。
據功德小大而成。
今從千佛。且說千葉。
細推。則自萬而億。
亦應無量也。十地者。
言淨土表十地。十地諸度。
以圓因而起圓應之果。
則度復含度。度度不窮。
即淨土一佛。以圓心而起圓應之身。
亦身復分身。身身不盡也。
言略說者華嚴重重無盡世界如微塵然。
乃名廣說。今猶略耳。
十方方各一百者。
十百為千。證千釋迦也。 ^159c6

○二明迹中之迹。
orig:: 
　　一華百億國　一國一釋迦
commentary::  ^159c26

一葉一世界。有百億國土。
娑婆百億國。是一葉之上耳。 ^159c30

發隱。一華即一葉。
非全華也。上明一葉上一釋迦。
今明一葉之上復有百億國。
則有百億釋迦。前迹為本。
復生後迹。故云迹中迹。
猶賓中賓也。 ^159c34

○三明本迹俱成。
orig:: 
　　各坐菩提樹　一時成佛道
commentary::  ^159c40

發隱。本佛迹佛。不分前後。
一時成佛。表體用無二道也。 ^159c44

○三總結本迹。
orig:: 
　　如是千百億　盧舍那本身
commentary::  ^159c48

初句結迹身。下句結本身。
明千百億皆以舍那為本。 ^160a4

發隱。雖名本迹。勿生二想。
千百億身。即舍那一身耳。
千江散影。長空止見孤輪。
萬口傳聲。空谷曾無二響。
應化無窮。法身不動。
亦猶是也。 ^160a8

○二明人法〔二〕　初明人。
二明法。 ^160a14

○初明人〔三〕　初明能接。
二明所接。三結能所接。 ^160a16

○初明能接。
orig::  ^160a18

千百億釋迦。
commentary::  ^160a20

能接之人。是千百億釋迦也。 ^160a22

發隱。自覺已圓。力能覺他。
名能接人。千百億釋迦。
是也。 ^160a24

○二明所接。
orig::  ^160a28

各接微塵眾。
commentary::  ^160a30

接者。取有緣之義也。
微塵者。聽眾多也。 ^160a32

發隱。各接者。千百億佛。
接千百億塵眾也。
接取有緣。揀無緣不接也。
問。接靳無緣。何名普度。
答。青帝慈仁。無以芽焦核。
越人神聖。不能生死人。
無緣可以盡度。今日當無眾生矣。
故曰取有緣也。 ^160a34

○三結能所接。
orig::  ^160a42

俱來至我所。
commentary::  ^160a44

俱至舍那所聽戒也。 ^160a46

發隱。我者。舍那自我。
能所俱至。表體用歸一心也。 ^160a48

○二明法〔二〕　初說戒。
二欺戒。 ^160b2

○初說戒。
orig::  ^160b4

聽我誦佛戒。
commentary::  ^160b6

誡菩薩聽也。誦佛戒者。
問。何故誦。不道說耶。
答。此是三世十方諸佛之法。
非始自作。故祗得稱誦。
不得道說。 ^160b8

發隱。說者創陳己見。
誦者讀習前言。猶述而不作意也。
三界大師躬親誦戒。
況其餘乎。 ^160b14

○二歎戒。
orig::  ^160b18

甘露門即開。
commentary::  ^160b20

甘露門者。譬服甘露。
令人長壽不死。要因此戒得至涅槃常樂我淨。
教能通理。譬之如門。
又戒能濟拔。免離生死。
譬如甘露。服得命長。
大經云。有山從四方來。
惟當持戒布施也。 ^160b22

發隱。服持聖戒。而安住涅槃。
喻如飲甘露者輕身不死也。
依繇聖戒。而進趣佛境。
喻如得其門者身入樓閣也。
戒能濟拔下。文似濫前。
然前云長壽。自永處涅槃之極位言也。
如平時服之得仙道故。
後云濟拔。自暫離生死之苦果言也。
如病患服之得痊可故。
故不相濫。 ^160b30

○二釋迦轉授〔三〕　初序釋迦傳授緣繇。
二明釋迦授諸菩薩。
三勸菩薩授諸眾生。 ^160b42

○初序釋迦傳授緣繇。
orig:: 
　　是時千百億　還至本道場　各坐菩提樹
　　誦我本師戒
commentary::  ^160b46

三句明千百億佛各還本處。
然法身無在。今初明迹傳本戒。
則本為迹師。以迹誦本故也。 ^160c4

發隱。本道場表本心。
菩提樹表覺體。言以本心覺體持本戒也。
法身無在。言法身雖無在。
以迹誦本。亦有在也。 ^160c8

○二明釋迦授諸菩薩〔三〕　初戒體。
二戒用。三勸持。 ^160c14

○初戒體。
orig::  ^160c18

十重四十八。
commentary::  ^160c20

發隱。此一句攝全部戒法。
奉持之要。良在於斯。
故云體也。 ^160c22

○二戒用。
orig:: 
　　戒如明日月　亦如瓔珞珠
commentary::  ^160c26

持此戒能除罪霧。
譬之於日。使得清涼。
喻之若月富有善法。
如瓔珞珠。又日能長萬物。
戒亦如是。能生長萬善。
又如瓔珞能差貧窮。
戒亦如是。能差眾生貧。
長善法財。又如日月麗天。
無不瞻仰。持戒在體。
無不歸崇。瓔珞在身。
莊嚴第一。持戒離醜。
如端正也。 ^160c30

發隱。開罪障霧。滅煩惱火。
止惡益也。富有萬法。
生長萬善。行善益也。
差貧離醜。乃至歸崇。
亦止行意離醜有二。
一者以身心言。繇此戒故。
內無邪念。離心醜也。
外無過動。離身醜也。
二者以因果言。今生持戒。
來生當得相好端嚴。
離報醜也。 ^160c42

○三勸持〔二〕　初能授人。
二所受人。 ^161a4

○初能授人。
orig:: 
　　微塵菩薩眾　由是成正覺　是盧舍那誦
　　我亦如是誦
commentary::  ^161a6

如人渡海。必假舟航。
若渡生死。要因於戒。
大經云如憑船筏。
又喻浮囊。 ^161a12

發隱。微塵菩薩者。
言無量賢聖繇受此戒成佛。
況凡夫乎。故云勸持。
持必繇授。能授者何。
舍那自誦我亦隨誦。
況諸菩薩乎。舟筏浮囊。
濟川之具。喻持戒得超生死海。
至涅槃岸也。浮囊。
或革或脬或木。中空外浮。
駕之而涉江湖。則不沈溺。
故有羅剎乞浮囊之喻也。 ^161a16

○二所受人。
orig:: 
　　汝新學菩薩　頂戴受持戒
commentary::  ^161a28

發隱。始聞戒者。皆名新學。
上言微塵菩薩繇茲成佛。
則新學可知。舍那釋迦佛佛自誦。
則餘人可知。 ^161a32

○三勸菩薩授諸眾生。
orig:: 
　　受持是戒已　轉授諸眾生
commentary::  ^161a36

三十心菩薩。轉授外凡發大乘心也。 ^161a40

發隱。三十心者。據別教住行向為內凡。
十信為外凡。則此眾生指信位也。
推而極之。先聞戒者轉授未聞。
則次第無盡也。 ^161a42

○三勸信受持〔二〕　初出所誦法。
二勸人信受。 ^161a48

○初出所誦法。
orig:: 
　　諦聽我正誦　佛法中戒藏　波羅提木叉
commentary::  ^161b2

此戒簡異外道雞狗等戒。
淨戒為因。木叉為果。 ^161b6

發隱。簡異者。簡別佛法中戒異於外道中戒也。
波羅提木叉者。此云保解脫。
保衛三業得解脫也。
亦云別解脫。持一事得一解脫。
別別不同故也。因果者。
依戒法因。至解脫果故也。 ^161b8

○二勸人信受〔三〕　初勸信。
二勸受。三結勸。 ^161b16

○初勸信。
orig:: 
　　大眾心諦信　汝是當成佛　我是已成佛
　　常作如是信　戒品已具足
commentary::  ^161b18

所以爾者。信是入道初門。
大論云。信為能入。
我持此戒得成正覺。
汝亦應爾。 ^161b24

發隱。諸佛已成。眾生當成。
則生佛畢竟非殊。
持戒定可作佛。當諦信如是事。
勿懷疑也。戒已具足者。
一念信心萬惑俱遣。
防非止惡。盡在於斯。
何待遮難重詢。羯磨三舉。
然後為戒乎。佛唱善來。
即成沙門。正此意也。
是知放下屠刀。千佛一數。
為有信故。毀訾不輕。
千劫墮落為無信故。
信為入道之門。豈虗言哉。 ^161b28

○二勸受。
orig:: 
　　一切有心者　皆應攝佛戒　眾生受佛戒
　　即入諸佛位　位同大覺已　真是諸佛子
commentary::  ^161b42

凡有心者。皆得受菩薩大乘常樂等。
明眾生有心所有佛性要當作佛。
須受三戒。 ^161b48

發隱。有心者。言惟除木石無心則已。
六道含靈皆應受戒。
攝者。納義。外聞內納。
永持而勿失也。佛位至遠。
云何受戒即入。蓋此戒是千佛相傳心地。
佛佛繇此成佛。受佛戒者。
豈不即入佛位耶。
大乘常樂等者。明佛戒是大乘常樂我淨之大戒也。
三戒者。三聚大戒也。
有佛性者皆當作佛。
此三聚戒成佛正因。
安得不受。是故惡無不除。
善無不備。生無不度者。
佛也。攝律儀。攝善法。
攝眾生者。受戒所以入佛位也。
問。位既同佛。何不名佛。
而纔名佛子。答位雖同佛。
功德未圓。如儲君決當正位。
今在東宮。則灌頂王子也。
名之王子。必紹王位。
名之佛子。必紹佛位。
豈細故哉。 ^161c4

○三結勸。
orig:: 
　　大眾皆恭敬　至心聽我誦
commentary::  ^161c28

上句結。下句誡聽。
總明諸佛傳授戒法。
發起序竟。 ^161c32

發隱。佛自重戒。故勅大眾至心。
今誦戒於千載之下。
可不如對佛面。如聞佛語乎。
恭者外肅。敬者內虔。
內外精誠。是名至心。
心地戒品。若非至心。
何繇得入。 ^161c34

○二釋迦勸發〔二〕　初經家敘辭。
二釋迦自說。 ^161c42

○初經家敘辭〔三〕　初佛欲結戒。
二放光表瑞。三大眾願聞。 ^161c44

○初佛欲結戒〔四〕　初標化主。
二指處所。三明得道。
四出戒法。 ^161c48

○初標化主。
orig::  ^162a4

爾時釋迦牟尼佛。
commentary::  ^162a6

化主。大聖釋尊也。 ^162a8

發隱。化主者。先標人。
大聖釋尊者。次表德也。
居聖位之極果。故云大聖。
為釋子之共宗。故云釋尊。
化導之主。非此其誰能之。 ^162a10

○二指處所。
orig::  ^162a16

初坐菩提樹下。
commentary::  ^162a18

樹下得道。因名道樹。
亦曰思惟。梵音貝多也。 ^162a20

發隱。今初字。聯後文初字為意。
初成道果。即最初結戒。
急先務也。菩提此云道。
道即思惟。思惟者。
梵語貝多也。道即思惟者。
禪思不亂。乃道體也。 ^162a22

○三明得道。
orig::  ^162a28

成無上正覺已。
commentary::  ^162a30

即正徧知號。 ^162a32

發隱。法無有差曰正。
智無不周曰徧。破生死夢曰覺。
合之。則所覺者既正且徧也。
今曰正覺。正中自具正徧二義。
無上者。此覺雖眾生同具。
未至於佛猶為有上。
成妙覺佛。智盡獨尊。
曰無上也。 ^162a34

○四出戒法〔四〕　初標所結名。
二能成勝因。三能得勝果。
四正結名字。 ^162a42

○初標所結名。
orig::  ^162a46

初結菩薩波羅提木叉。
commentary::  ^162a48

發隱。標菩薩者。簡非聲聞。
是大乘菩薩波羅提木叉也。
初竟見上。 ^162b2

○二能成勝因。
orig::  ^162b6

孝順父母師僧三寶。
commentary::  ^162b8

寶藏經云。孝事父母。
天主帝釋。在汝家中。
又能行孝。大梵尊天。
在汝家中。又能盡孝釋迦文佛。
在汝家中。睒魔菩薩親服患愈。
慈心童子火輪速滅。
即其靈應。爾雅云。
善事父母為孝。孝即順也。
太史叔明用順釋孝。
孝經鉤命訣云。孝字訓究竟。
是了悉始終色養也。
亦可訓度。度是儀法。
溫清合宜也。 ^162b10

發隱。承上初結菩薩戒法。
而戒雖萬行。以孝為宗。
故曰孝順父母師僧三寶。
言帝釋等者。天心佛心皆欲人孝順而已。
善事父母。謂奉養無方。
服勤有道孝之始也。
帝釋臨焉。又能行者。
凡是孝道。無不舉行。
孝之中也。梵王臨焉。
又能盡者。現生父母。
前生父母。歷生父母。
無不酬報。孝之終也。
釋迦臨焉。天能聽卑。
佛徧一切。簡在冥加。
理有之也。故睒魔割目救父。
而沈疴愈於一朝。
慈心發願代苦。而火輪消於頃刻。
至行動天。真誠感佛。
正猶是耳。恐世不信。
謂云何天佛得在爾家。
故引二事以證之也。
爾雅。叔明訓孝以順。
鉤命訓孝。目有五義。
摘其二者。曰究曰度。
然彼書以究屬士。
度屬諸候。今取其文。
不用其意。略為三義。
一曰順者。承顏養志。
無所違忤。如曾參閔損之類是也。
二曰究竟者。了悉始終。
一心無間。現柔和色。
務悅其親。如大舜萊子之類是也。
三曰度者。昏定晨省。
夏凊冬溫儀度周備如文王薛包之類是也。
師僧者。是己和尚。
非泛僧也。例寶藏義亦可分三。
事者。奉養師身也。
行者。遵循師調也。
盡者。傳揚師道。普利眾生也。
三寶亦然。事者供養三寶。
未必能行。行者依從三寶。
未必能盡。盡者紹隆三寶。
上承下化。功德周隆也。
經舉三種孝因。疏惟釋一者。
父母於人最為切近。
舉一以例餘也。又師僧三寶亦名父母。
法身繇和尚教誨之力而生。
即法身父母也。慧命繇三寶薰修之力而得。
即慧命父母也。 ^162b22

○三能得勝果。
orig::  ^162c24

孝順至道之法。
commentary::  ^162c26

發隱。戒之為義。固在孝順。
而此孝順人將謂是庸行之常。
不知孝順之法乃至道之法也。
至道者。至極之道。
即無上正覺是也。
此道清淨廣大猶如虗空。
體絕過非。用無違礙。
順之至也。孝順之心。
正合此道。故云至道。
又父母者本覺義。
師僧者先覺義。佛者滿覺義。
法者顯覺義。僧者合覺義於此隨順。
不背不逆。豈非如來所證無上覺正之妙道耶。
道而曰至。揀非徧淺。
故云勝果。蘭盆疏云。
大孝釋迦尊。累劫報親恩。
積因成正覺。勝因勝果。
此之謂也。仲尼贊孝曰至德要道。
又謂聖人之德無以加於孝。
而程子亦以性命孝悌為一事。
孝曰至道。其誠然乎。
一說例上三種以成四境。
言當孝順此至道之法。
則是因非果。故今不用。 ^162c28

○四正結名字。
orig::  ^163a6

孝名為戒。亦名制止。
commentary::  ^163a8

是制戒也。 ^163a10

發隱。承上因勝果勝。
此結而斷之。直以孝名戒也。
法苑云。戒即是孝。
謂眾生皆吾父母。
不殺不盜。是即為孝。
意正同此。然是戒名為孝。
未是孝名為戒。今明孝順自具戒義。
如孝順父母。則下氣怡聲。
言無獷逆。是名口戒。
定省周旋。事無拂逆。
是名身戒。深愛終慕。
心無乖逆。是名意戒。
順止惡義。恐辱其親。
名律儀戒。順行善義。
思顯其親。名善法戒。
順兼濟義。拾椹回兇。
捨肉悟主。鍚類不匱。
名攝生戒。師僧三寶亦復如是。
以要言之。但能孝順。
自然梵行具足。戒之得名良以此耳。
舍孝之外寧有戒乎。
優婆塞戒經云。受持戒已。
不能供養父母師長者得罪。
正言孝是戒也。亦名制止者。
言制止亦以孝名也。
制為戒法。以止其惡。
謂之制止。今惟孝順。
自不造惡。豈非制止。
孝經云。孝親者非法不言。
非道不行。亦止惡意也。
上戒字泛指戒體。
下制止則指所列戒品。
如十重四十八輕是也。
只一孝字可槩戒義。
故下制戒中。十重第一第二第三第四。
以至第九第十。皆曰孝順心。
輕垢第一。即曰孝順心。
而十三十七二十九三十五四十八。
亦皆曰孝順心。至於餘戒。
多舉父母為言。則是貫徹乎十重之始終。
聯絡乎四十八輕之首尾。
一孝立而諸戒盡矣。
復次孝順非特名戒。
名制止。亦名三藏諸教。
一切法門。攝無不盡。
問。法門無量。未易悉數。
只如淨土往生。一法門耳。
此經之中。言所不及。
云何孝順貫一切法。
答十六觀經云。欲生彼國。
當修三福。一者孝養父母。
奉事師長。慈心不殺。
修十善業。二者受持三歸。
具足眾戒。不犯威儀。
乃至三者發菩提心等。
夫養父母。事師長。
受三歸。非孝順父母師僧三寶乎。
曰不殺。曰十善。曰眾戒。
曰威儀。而戒無弗備矣。
是知戒不離孝。諸經互出。
以孝為因。乃得往生。
則此經實該淨土法門。
但人自不察耳。是故念佛修淨土者。
不順父母。不名念佛。
父母生育。等佛恩故。
不順師長。不名念佛師長教誨。
同佛化故。不順三。
寶。不名念佛。所寶雖三。
統一佛故。盡理而言。
順淨覺心。而不逆以濁染。
是孝名念佛。順慈惠心。
而不逆以慳貪。是孝名布施。
順和柔心。而不逆以瞋恚。
是孝名忍辱。順堅剛心。
而不逆以懈怠。是孝名精進。
順寂靜心。而不逆以散亂。
是孝名禪定。順靈知心。
而不逆以愚癡。是孝名智慧。
類而推之。一切不逆。
則萬法俱成矣。大哉孝也。
豈獨名戒而已哉。 ^163a12

○二放光表瑞。
orig::  ^163b44

佛即口放無量光明。
commentary::  ^163b46

瑞者。信也。欲說大事。
前須放光。故稱為瑞。
光是色像之勝。放勝光明。
召有緣眾。同來聽戒。
戒是諸善最勝。能滅惡生善。
口放者。表釋尊今日宣說大乘菩薩戒法。 ^163b48

發隱。前須放光者。
良繇勝事欲興。休徵先現。
況此心地戒。道傳千佛。
化被羣生。事莫大於此者。
安得前無瑞應耶。
色像之勝者。小則甘露醴泉。
大則雨花動地。乃至放光。
皆色像所攝。有形之瑞也。
而惟放光獨勝者。
以其有揚輝破闇之功。
具滅惡生善之義。
見之者發菩提心。
觸之者離生死苦。
諸瑞之中。此為最勝。
喻戒為諸善最勝也。
口放者二義。一者表此戒法金口敷宣。
二者表此戒法菩薩聽受而成勝果。
從佛口生也。 ^163c8

○三大眾願聞〔三〕　初總敘大眾。
二別敘四眾。三時眾樂聞。 ^163c26

○初總敘大眾。
orig::  ^163c30

是時百萬億大眾。
commentary::  ^163c32

發隱。人天共會。凡聖交羅。
故云大眾。 ^163c34

○二別敘四眾。
orig::  ^163c36

諸菩薩。十八梵天。
六欲天子。十六大國王。
commentary::  ^163c38

一菩薩。二十八梵。
三六欲天。四十六國王。
十六國者。名出長阿含。
一史伽。二摩竭提。
三迦尸。四拘薩羅。
五#CB02494;祗。
六末羅。七支提。八#CB02494;沙。
九尼樓。十槃闍羅。
十一阿濕波。十二婆蹉。
十三蘇羅。十四乾陀羅。
十五劒浮沙。十六阿槃提。
西土諸國甚多。略舉此耳。
機應聞聲。自然雲集。 ^163c40

發隱。前敘大眾。今舉勝也。
菩薩對聲聞為勝。
梵天對欲天為勝。
欲天對人間為勝。
國王對臣民為勝。
彰此戒法為凡聖人天殊勝之高會也。 ^164a4

○三時眾樂聞。
orig::  ^164a10

合掌至心。聽佛誦一切諸佛大乘戒。
commentary::  ^164a12

發隱。合掌。身業淨也。
至心。意業淨也。耳聽。
則心專而言自寂。
口業淨也。聽法者當如是矣。 ^164a14

○二釋迦自說〔三〕　初舉我自誦。
二放光因緣。三勸物習學。 ^164a18

○初舉我自誦〔二〕　初序自誦。
二勸人誦。 ^164a22

○初序自誦。
orig::  ^164a24

佛告諸菩薩言。我今半月半月。
自誦諸佛法戒。
commentary::  ^164a26

發隱。此萬世誦戒立法之始也。
半月半月者。望日晦日也。
月勤二誦。恐遺忘也。
又白月黑月。喻善業惡業應自考也。 ^164a28

○二勸人誦。
orig::  ^164a34

汝等一切發心菩薩。
乃至十發趣。十長養。
十金剛。十地諸菩薩亦誦。
commentary::  ^164a36

凡舉五位人。一發心。
謂共地菩薩。二十發趣。
謂初十心。依梵網列名。
一捨。二戒。三忍。四進。
五定。六慧。七願。八護。
九喜。十頂心。三十長養。
謂中十心。一慈。二悲。
三喜。四捨。五施。六好說。
七益。八同。九定。十慧四十金剛後十心。
一信。二念。三迴向。
四達。五圓。六不退。
七大乘。八無相。九慧。
十不壞心。五十地。
謂登地以上。一體性平等地。
二體性善方便地。
三體性光明地。四體性爾炎地。
五體性慧照地。六體性華光地。
七體性滿足地。八體性佛吼地。
九體性華嚴地。十體性入佛界地。 ^164a40

發隱。共地菩薩者。
十信發心。與佛共地。
一云即三乘共十地也。
發趣長養金剛。分初中後。
名三十心。初十心即住位。
一捨心。內外法一切捨也。
二戒心一道清淨也。
二忍心。一切法如忍。
相不可得也。四進心。
以無生入世諦。無二相也。
五定心。念念寂滅。
三界一切性皆因定滅而生也。
六慧心。修不可說觀。
入中道一諦也。七願心。
初發心求中間修道行願滿故。
一切行之本源也。
八護心。護三寶一切功德。
空無相無作也。九喜心。
見他得樂。常生喜悅。
不入有為緣一切法也。
十頂心。一道最勝。
不受六道果。必不退佛種也。
中十心即行位。一慈心。
於無我智中樂相應觀。
使一切眾生得慈樂果也。
二悲心。於空見一切法如實相。
怨三品中與上樂也。
三喜心。悅喜無生。
使眾生入正信捨邪見背六道苦。
故喜也。四捨心。自他體性不可得也。
五施心。內身外身國城男女皆如如相。
受者施者無合無散也。
六好說心。以聖法語教諸眾生也。
七益心。現行六道無量苦事不以為患。
惟益人為利也。八同心。
入諸六道。一切事同空同無生同無我等也。
九定心。見一切我人內外眾生種子。
皆無合散集成起作也。
十慧心。觀諸邪見結患等無決定體性也。
後十心即向位。一信心。
空一切法。心心空故。
信信寂滅。名無相信也。
二念心。六念常覺常施。
第一義空無著無解。
生住滅相不動不到不去來也。
三迴向心。入法界常寂滅也。
四達心。忍順一切實性。
法達義達。辭達教化達。
三世因果。眾生根行。
如如不合不散也。
五圓心。直照入無生智。
教化十方眾生。皆入薩婆若也。
六不退心。不入一切凡夫地。
不起諸見。不起集因也。
七大乘心。解一空故。
任一切眾生度三界河。
趣入佛海也八無相心。
一切結業三世法。
如如一諦。而行於無生。
一切佛我師。一切賢聖我侶皆同無生也。
九慧心。一切法魔說佛說。
皆分別入二諦處。
非一非二。非有陰界入也。
十不壞心。入聖地智。
近解脫位。得修正門。
明菩提心。八魔不動。
眾聖摩頂。諸佛勸發。
得金剛三昧。入一切行門也。
十地。平等地至入佛界地。
即歡喜至法雲十地是也。
一平等地。從一佛土入無量佛土。
從一劫入無量劫。
常入二諦。而在第一義中也。
二善方便地。清淨明達一切善根慈悲喜捨等法也。
三光明地。以三昧解了智。
知三世諸佛法門。
現六道身。一音中說無量法品也。
四爾炎地。不斷不常。
即生即住即滅修行無量功德。
行行皆光明。教化一切眾生使見佛性也。
五慧照地。以十力智知自修因果。
亦知一切眾生因果。
以淨國土為惡國土。
以惡國土為淨國土也。
六華光地。十神通明智示一切眾生種種變化也。
七滿足地。欲足。進心足。
念心足。智慧足。解脫足。
六通足。於一切佛國示現作佛也。
八佛吼地。入法王地三昧。
其智如佛。以法藥施一切眾生。
為大法師。為大導師。
百千陀羅尼門三昧門金剛門神通門解脫門。
如是百千虗空門平等門中而大自在。
劫說非劫。非劫說劫等。
無不如意也。九華嚴地。
以佛威儀。如來三昧出入無時。
百億四天下一時成佛。
現無量身口意說無量法門。
而能轉魔界入佛界。
佛界入魔界。一念心中現無邊神用也。
十佛界地。空空復空。
如虗空性。平等智十功德品具足。
有不可說奇妙法門品。
奇妙三明三昧門陀羅尼門。
非下地所知。惟佛佛無量身口心可盡其源也。
地地經中皆言無量功德。
今姑舉少分。如毫毛許耳。
此三十心十地。與華嚴諸經名小不同。
其實則一。亦誦者舉況之辭。
菩薩尚誦。何況凡小。
問此言共地。與善戒中分十二住為七地。
六菩薩地。一菩薩如來共地。
同異何如。答。彼要其終。
以果言也。謂菩薩修行至此同如來故。
此原其始。以因言也。
謂初發心即同如來故。
又此經以心地為宗。
此三十心正心地種種法門。
十重四十八輕皆三十心中戒心中出。
如制戒中所明。問十地何不言心。
答三十心是十地之因。
至十地則所發心成就圓滿。
上荷佛法。下載眾生。
有地之象。故易心言地。
實心外無地也。 ^164b12

○二放光因緣〔二〕　初直說緣。
二列因緣。 ^165b6

○初直說緣。
orig::  ^165b8

是故戒光從口出。
commentary::  ^165b10

發隱。口能出光名緣。
必有繇致名因。今言光自口出。
直說緣未說因也。 ^165b12

○二列因緣〔二〕　初表得果。
二表行因。 ^165b16

○初表得果。
orig::  ^165b18

有緣非無因故光。
光非青黃赤白黑非色非心。
非有非無。非因果法。
commentary::  ^165b20

得果有三。一非青黃色心。
二非有無。三非因果法。 ^165b24

發隱。意謂有緣必有因故光。
光是所得之果。必有因以致之也。
非青黃色心。不墮妄境妄情凡小之果也。
非有無。不墮執斷執常偏見之果也。
非因果不墮有修有證權乘之果也。
此心地戒本自超情境離斷常絕修證。
故其得果如是。問。
既曰有因。曰得果。
又曰非因果法何也。
答。有此二義。一者非世間之因果。
二者非因非果。乃所以為正因正果也。 ^165b26

○二表行因。
orig::  ^165b40

是諸佛之本源。行菩薩道之根本。
是大眾諸佛子之根本。
commentary::  ^165b42

行因三者。一諸佛本源。
二菩薩根本。三大眾根本。
或言表真俗兩諦。 ^165b46

發隱。諸佛正徧知海汪洋無盡。
此心地戒為之本源也。
菩薩萬行開敷。成就妙果。
此心地戒為之根本也。
一切眾生生生不窮。
乃至後當作佛者。
亦此心地戒為之根本也。
徹聖通凡。咸因此戒。
戒因清淨。淨極光通。
有自來矣。或言真俗二諦者。
佛是出世間法。真諦也。
眾生是世間法。俗諦也。
菩薩上趣聖果。下順凡情。
真俗雙顯也。 ^165c2

○三勸物習學〔二〕　初標四勸。
二釋四勸。 ^165c16

○初標四勸。
orig::  ^165c18

是故大眾諸佛子。
應受持。應讀誦。應善學。
commentary::  ^165c20

一勸受。二勸持。三勸讀誦。
四勸學。 ^165c22

發隱。受者領納不拒。
持者操執不忘。讀誦者口演其文。
善學者力行其事。
聞而不受。則聽不關心。
受而不持。則已領還失。
持而不誦。則守愚不諳其詳。
誦而不學。則空言終何所益。
功貴兼全。故曰四勸也。
然總標云四戒三勸。
止是受持讀誦而已。
不說善學。舊本善學上無應字。
連下文佛子為句。
似為穩當。何者。以十重結文中有善學諸仁者句。
與此正合。今標四勸。
或恐後人之訛。未必出疏主意。
覽者詳之。 ^165c24

○二釋四勸。
orig::  ^165c42

佛子諦聽。若受佛戒者。
國王王子。百官宰相。
比丘比丘尼。十八梵天。
六欲天子。庶民黃門。
婬男婬女奴婢。八部鬼神。
金剛神。畜生乃至變化人。
但解法師語。盡受得戒。
皆名第一清淨者。
commentary::  ^165c44

但釋勸受一事。餘皆略也。 ^166a4

發隱。黃門者。內宦之通稱也。
金剛神者。有大威力。
能捍外魔。護佛法。
喻如金剛也。變化人。
如非來所作化人。
應是天龍鬼畜變化而成者也。
以要言之。王類臣類。
僧類尼類。天類人類。
鬼類神類。畜類化類。
乃至一切種類。皆可作戒器。
但欲其能解法師。
語耳。云解。則揀不解者。
但解語者便得受戒。
但受戒者便得清淨。
蓋未受戒前容有淨染。
既受戒後俱成淨器。
如百川入海同一鹹味也。
此文與第四十輕中大同。
但彼不列畜生。此不列無根二根。
蓋彼文一切中攝畜生。
此文黃門中攝無根二根也。
但釋勸受者。繇受乃有持誦。
故釋勸受以兼其餘也。
問。聲聞戒重難輕遮。
稽防特甚。菩薩戒婬賤鬼畜容納無遺。
豈小果乃皆良器。
大士反雜非人也耶。
答。聲聞稟佛剃染。
若不揀擇。恐損正法故。
菩薩專主利生。若不兼容。
化度有限故。但普度中亦自有別。
後四十八輕垢中詳辨。
茲不煩說。梵網經心地品菩薩戒義疏發隱卷第二
 ^166a6
