大佛頂首楞嚴經正脉疏卷第八
author:: 京都西湖沙門　交光真鑑述
commentary:: 
別以詳列已竟。
△三、申結互妄，又二：
△一、正申互具喻明
orig::  ^399a25

阿難！如是眾生一一類中，亦各各具十二顛倒，猶如揑目亂華發生。
commentary::  ^399a29

孤山曰：各具，即互具也。
以一一類心，妄種皆具。
一則現起，名事造。
餘則冥伏，名理具。 ^399a33

○揑華，喻其虗妄也。
亂發，喻其互具也。 ^399a35

△二、推結倒真成妄。
orig::  ^399a37

顛倒妙圓，真淨明心，具足如斯，虗妄亂想。
commentary::  ^399a39

上喻虗妄，此推即真。
但由顛倒本真，故即具足眾妄也。
具足者，言總括種現互具，當成一百四十四生。
是雖生死無邊，畢竟顛倒非實。
而淨明真體，固自若也。
番染成淨，而進階聖位，復何難哉。
此固對示二緣起之本意也。
詳示染緣起，則徧成輪迴已竟。 ^399a41

△二、詳示淨緣起則歷成諸位。
以真如有不變之體，故能隨緣不定。
前既隨染緣而徧成眾生，今豈不隨淨緣而徧成聖位乎？
分四。 ^399b6

△一、正答因果諸位。 ^399b10

此之因果，有縱有奪。
若縱之，則前前皆為後後之因，後後俱為前前之果。
若奪之，則惟佛為果，而等覺以前皆因也。
故知舊註於此判證，而不言修，非為確論矣。 ^399b12

問：約奪則因有諸位，果惟一位，何以通言因果諸位乎？ ^399b18

答，圓融果相，從初發心，即自具足，何妨說諸，但有性具修成之別而已。 ^399b20

分為十科。 ^399b22

△一漸次三位 ^399b23

前問至何漸次得修行目，斯言修習等，正修行目也。
此中應知乾慧以前三漸次位，則圓家五品十信盡攝於中。
乾慧以後所立十信，乃是初住開出十心，經文顯然。
葢圓家住前不取證，故不列位，所以此經與華嚴皆於信位不分十也。
至文再指分二： ^399b24

△一教立位番染又分二
△一法說。
orig::  ^399b34

汝今修證佛三摩地。
於是本因元所亂想，立三漸次方得除滅。
commentary::  ^399b36

觀此立位之初，便以修證平言，豈可分判前為修而此為證乎。
三摩地即經耳門三昧，舊註不達經文一貫，
此處全不知是重敘圓通，以為諸住最初方便，
往往別判，致令經文脉絡永不通也。
本因亂想，即前飛沉等各八萬四千也。
三漸除滅，即教其番染成淨也。 ^399b40

△二、喻說。
orig::  ^399c2

如淨器中除去毒蜜，以諸湯水并雜#CB01926;香洗滌其器，
後貯甘露。
commentary::  ^399c4

既貯毒蜜，何言淨器？
葢須取於本來元淨，而又毒所不能染者，如金玉之器是也。
用比根中不生滅性，本來元淨，而又具不變之體也。
毒蜜喻五辛婬殺等，湯#CB01926;喻忘塵盡根，
甘露喻所安立聖位也。
三、漸次法喻可了。 ^399c8

△二、示所立之位又二
△一、徵起列名
orig::  ^399c16

云何名為三種漸次？
一者、修習，除其助因；二者、真修，刳其正性；
三者、增進，違其現業。
commentary::  ^399c20

首二句徵起，一者下六句列名。
每各二句，皆上句明修，下句明斷。
修指研真，謂入三摩地，漸取耳根圓通也。
斷指斷妄，謂除五辛，戒三重，及消十二處也。
今初。第一修習者，初於聞中入流亡所時也。
葢始以習學收拾，循聲散心，數數反聞自性，
而有間斷，未成一片，故曰修習位也。
如其不然，則斷除五辛，言除足矣。
而說修習者，修習何事耶。
下二放此。除其助因者，寄此位以明五辛之當斷。
葢五辛非惟但助婬恚，展轉力能引魔，
則何惡不至，實乃四重之助因也。
故應於此初修，即首除之。
第二真修者，即所入既寂，動靜不生時也。
葢忘動功夫，入手已成一片，乃至靜塵，
亦將漸忘，故曰真修。
葢自來持戒，不足以當真修之名，而真三摩地，始克當耳。
刳其正性者，寄此位刮剔淨絕四種根本重罪，
乃諸惡之正性，故應此位刳之。
良以帶四心而修禪，皆似而非真，必落魔鬼等道故也。
第三增進者，即如是漸增聞，所聞盡時也。
此與前之圓通增修字同，愈無可疑。
且前漸次修斷異體，而猶未顯明，此則修斷一相，更何疑異哉。
良以此中所修者，固聞性，而所斷者，即根塵故。
違其現業者，以流根奔塵，即名現業。
忘塵盡根，即名為違。 ^399c24

問：此中方以忘塵盡根，前二位何以遽說忘塵返聞耶？ ^400a16

答：前二位漸以修學，此位收功，根塵圓泯，
非前漸習，豈能遽至是哉？ ^400a18

△二、條分別釋。就分三：
△一、除其助因又為三。 ^400a22

△一徵起
orig::  ^400a23

云何助因？
commentary::  ^400a26

此惟徵助因，而不徵修習者，以修習在前圓通中說明，
而列名處但表當此位，以除助因而已。
故至此止，惟徵釋助因，不復重徵修習，亦如道場中惟詳說戒之例也。
下放此。 ^400a28

△二、詳釋又三。
△一、標依食住。
orig::  ^400a34

阿難！如是世界十二類生，不能自全依四食住，
所謂段食、觸食、思食、識食，是故佛說一切眾生皆依食住。
commentary::  ^400a38

既言十二類生，即局界內不能自全者，
不能如法性身人，無庸於食也。
然標必依食住者，見界內眾生，身命慧命，
安危所係，修習者不可不知所檢擇而戒斷也。
溫陵曰：四食者，人間段食，謂所飡必有分段。
鬼神觸食，但歆觸而飽。
禪天思食，食至或但思之而飽。
識天識食，既無形色，但以識想。 ^400a42

○歆觸，謂但觸其氣也。
禪天無飲食法，宜但取於思之而飽。
仍恐但以禪悅為思，非思食物。
識想何異思食，殆是惟以識定續命義言。
以識為食，此約勝者而言劣。
如地獄餓鬼，歷劫但以業識不能斷命，是亦識食思食類也。
俟更考之。 ^400b4

△二教斷。辛，毒。
orig::  ^400b14

阿難！一切眾生食甘故生、食毒故死。
是諸眾生求三摩地，當斷世間五種辛菜。
commentary::  ^400b16

無毒曰甘，非局甜味也。
首三句，舉身命安危，係於食之甘毒，引明慧命所係，尤宜慎擇也。
求三摩地，足見當於修習圓通時也。
五種辛菜，正危慧命之大毒，故應絕之。
孤山曰：五辛者，楞伽經云：葱、蒜、韭、薤，興渠也。
應法師云：興渠，梵音訛也，正云興宜。
慈愍三藏云：根如蘿蔔，出土辛臭。
慈愍冬至，彼土不見其苗，則此方無，故不翻也。 ^400b20

△三、深明其過又四。 ^400b32

△一、發婬增恚過。
orig::  ^400b33

是五種辛，熟食發婬，生噉增恚。
commentary::  ^400b36

熟食必壯相火，故發婬；生噉必動肝氣，故增恚。
佛智所鑑，不爽毫釐，物性必然，宜敬信而戒之。 ^400b38

△二、天遠鬼近過。
orig::  ^400b40

如是世界食辛之人，縱能宣說十二部經，
十方天仙嫌其臭穢，咸皆遠離。
諸餓鬼等因彼食次，#CB02549;其唇吻，
常與鬼住，福德日消，長無利益。
commentary::  ^400b44

今以世人具齋戒者，尚於食辛之人多畏避之，
何況天僊餓鬼，歆於不淨，故常親近。
天遠故福日消，鬼近故長無利益。
常見天時疫厲，世人咸謂辛能避瘟。
由經觀之，斯蓋招瘟之端，而世人業力所使，
顛倒滋禍如此，不可不知所警也。 ^400c2

△三、無護遭魔過。
orig::  ^400c10

是食辛人修三摩地，菩薩、天僊、十方善神不來守護，
大力魔王得其方便，現作佛身來為說法，
非毀禁戒、讚婬怒癡。
commentary::  ^400c14

上天仙不聽經，此聖善不護定，上招餓鬼。
此引魔王見過轉深也。
非禁戒繫縛為小乘，讚三毒無礙為大道，
則四重等無惡不造，是誠助諸惡之因，痛宜戒之。 ^400c20

△四、成魔墮獄過。
orig::  ^400c26

命終自為魔王眷屬，受魔福盡，墮無間獄。
commentary::  ^400c28

上皆現在惡因，此屬當來苦果。
是則世人緣一臭惡之味，引致阿鼻極苦，有何難捨而不勇斷之哉。 ^400c30

△三、結成。
orig::  ^400c34

阿難！修菩提者永斷五辛，是則名為第一增進修行漸次。
commentary::  ^400c36

觀此首標修菩提者，而後言斷辛，足見第一漸次必兼修習圓通。
若徒斷五辛，何以遽謂之增進修行乎，而又何以目為修菩提乎。 ^400c40

△二刳其正性
正性，謂婬、殺、盜、妄等。
上之五辛，但能助發於此而已。
今此正彼本惡之體也。
分為三： ^400c44

△一徵起
orig::  ^400c48

云何正性？
commentary::  ^401a2

△二、詳釋又二。
△一、教令持戒又三
△一首示定因戒生
orig::  ^401a4

阿難！如是眾生入三摩地，要先嚴持清淨戒律。
commentary::  ^401a8

反聞功夫入手，方為入三摩地，所謂真修之位，見其深於前文修習言求也。
然要先云者，承前位功夫聞斷不能入手，
故示特加嚴戒，而後能功夫入手得三摩地，所謂因戒生定也。 ^401a10

△二、次示先斷婬殺，又三： ^401a16

△一、正教永斷。
orig::  ^401a18

永斷婬心，不飧酒肉，以火淨食，無噉生氣。
commentary::  ^401a20

婬殺為諸惡上首，故令先斷而後可從。
諸律婬須從心止絕。
不飲酒，預遮昏亂毀犯。
不飱肉，即是斷殺。
六卷四重律中，皆以食肉屬於殺生。
以火淨食，又戒殺之至也。
凡生鮮之物，不經火者，皆不敢食。
示無情生長者，尚不忍損，況有情生活者，豈忍殺害乎？ ^401a22

問：至此方斷，豈前位猶許食酒肉乎？
答：此為根利，而自來未秉齋戒者，故作如是漸斷耳。
若先具齋戒者，不在此例。
又西天權小，未斷者多，故令迴心漸斷。
此方純秉大乘，凡修行者，無不先斷，故無俟後斷也。 ^401a32

△二、反言決定。
orig::  ^401a40

阿難！是修行人若不斷婬及與殺生出三界者，無有是處。
commentary::  ^401a42

相生相殺未已故也。
△二、特教觀婬。
orig::  ^401a46

當觀婬欲，猶如毒蛇，如見怨賊。
commentary::  ^401a48

婬為生殺之深源，且根心慣習，最難頓捨，故偏令觀之。
溫陵曰：婬如毒蛇怨賊者，能害法身，殺慧命故也。 ^401b2

△三、後教漸進戒品。
orig::  ^401b6

先持聲聞四棄、八棄，執身不動；後行菩薩清淨律儀，執心不起。
commentary::  ^401b8

此處方全該四重四棄，即婬、殺、盜、妄，而尼加觸八覆隨，亦多妨婬也。
執身謂禁，七支猶麤，下進菩薩律儀方細。
準前道場中說，菩薩亦但於四重律從心止絕，
一念不生為細，非三千八萬也。 ^401b12

△二、戒成利益分二科 ^401b18

△一生死解脫又二。
△一、斷婬殺所脫。
orig::  ^401b20

禁戒成就，則於世間永無相生相殺之業。
commentary::  ^401b22

斷婬則不相生，斷殺則不相殺。
蓋無生殺業因，則無生殺果報也。 ^401b24

△二、斷偷劫所脫。
orig::  ^401b26

偷劫不行，無相負累，亦於世間，不還宿債。
commentary::  ^401b28

偷謂竊取，劫謂強取。
無負累者，無負債之業累也。
據經文似惟說盜，吳興補大妄語及判觀行，似有理據。
其略曰：不妄故不還宿債，以大妄語貪其供養故。
約位言之，此應在圓家觀行之中，即別十信而小七賢也。 ^401b30

△二、業報清淨。
orig::  ^401b38

是清淨人修三摩地，父母肉身不須天眼，
自然觀見十方世界，覩佛聞法親奉聖旨，
得大神通遊十方界，宿命清淨得無艱險。
commentary::  ^401b40

清淨人，躡前持戒三摩提，次表大定。
然定是正行，戒但助行耳。
肉眼觀見十方，即色陰盡相。
後文云十方洞開，無復幽暗是也。
按位當在初信，齊小初果。
舊判觀行，於後違經，至陰魔中詳辨。
今竝別判，勿泥舊聞。
次四句，受陰盡相。
後文云去住自由，無復留礙。
又云得意生身，隨往無礙。
今言覩佛聞法，又言親奉，則須親到，非遙見聞。
而下更言得通游界，則愈與後文合也。
按位當在二、三兩信，齊小二果。
末二句，想陰盡相。
後文云於覺明心，如去塵垢，一倫生死，首尾圓照。
今言宿命清淨，則明是去塵垢而照生死也。
又言得無艱險者，既以徹通宿命，除己願力，
永不誤入惡趣，所謂離諸生死險難惡道也。
按位當在四、五兩信，對小三果。
此之業報，略假戒為助行，全本耳門。
妙定修發，通該十信。
前五備顯六根清淨。 ^401b46

 ^401c26

△三、結成。
orig::  ^401c28

是則名為第二增進修行漸次。
commentary::  ^401c30

此中前半以諸戒助成正定，即觀行位；
後半業報，即齊五信并小三果，在圓通中方至動靜不生。 ^401c32

△三違其現業分三。 ^401c34

△一徵起
orig::  ^401c36

云何現業？
commentary::  ^401c38

△二、詳釋分為三科。
△一、根塵雙泯又為二。
△一、牒前持戒離塵。
orig::  ^401c40

阿難！如是清淨持禁戒人，心無貪婬，於外六塵不多流逸。
commentary::  ^401c44

前文屢牒三摩地，而此不牒者，以前初心全假戒扶，
則戒相顯著，而定相隱微。
恐人忘定，故屢牒之。
此中全彰旋根妙定，故不勞牒定。
但惟牒戒為後定因，以見因戒生定之妙旨也。
故首舉清淨持戒之人，即牒前半所持諸戒。
而特申無貪婬者，固因其為四重之首，
壞定之魁，以警人必除之意。
然亦自此句下，正牒後半果報中五信三果諸人，以印許其力量所至也。
蓋五信三果，則欲界九品思惑已盡，豈留婬心？
故許其心必無貪婬也。
仍是忘塵極功，故復許其六塵不多流逸。
然許其不多，而不許其絕無者，以根未盡，而相待仍存。
故但以無漏而薰有漏，從多漸少而已。
非全無漏，故不全許耳。
全分無漏，在下科中。 ^401c48

△二、進獲塵忘根盡。
orig::  ^402a24

因不流逸，旋元自歸。
塵既不緣，根無所偶。
返流全一，六用不行。
commentary::  ^402a26

首句躡上忘塵功夫也。
蓋心無貪婬猶是戒相，而塵不流逸即顯定成，但淺而非深。
今復躡之以進銷根性，故深於前，即圓通漸增位也，應是六信。
次下表彰反聞契性也。
中二句正明因忘塵而必至盡根，以根全倚塵而立故也。
末二句結成入一忘六，所謂但得六銷猶未忘一，小乘涅槃正當此際。
準圓通即聞所聞盡時也。
按位當在第七信位，齊小之四果。 ^402a30

△二、妙性圓彰。
此中三子科，即應是圓通中覺空滅之三結。
而前二科語不相類者，以菩薩所談，是解結功夫。
此中表彰，即彼功夫所證境界。
惟第三科語意全同，足驗前二亦不謬矣。
分三： ^402a44

△一、依報明淨。
orig::  ^402b3

十方國土皎然清淨，譬如琉璃內懸明月。
commentary::  ^402b6

此即盡聞不住所證境界。
首二句即山河大地應念化為無上知覺，
正由不住內自覺境，法執蕩然，故融及世界，無復情器之分。
皎然，洞開之貌。下喻但表明徹，蓋明月在有礙物中不能透徹，
便如二乘但明內境，不與外法融通也。
今菩薩覺所覺空，表裡洞徹，故如月在琉璃，豈有不透徹者乎？
此當八信相似色自在也。 ^402b8

△二、正報妙圓。
orig::  ^402b20

身心快然，妙圓平等，獲大安隱。
commentary::  ^402b22

此即空覺極圓所證境界。
前方空智，此復空空，既不為智所勞，亦不為空所縛，
故身心快然，極為脫灑。
蓋是法身蕩然，真心廓爾之意。
妙圓者，無縛故妙，無礙故圓。
平等有三：一、身量心量，俱周法界；二、有情無情，
同體不分；三、自心生佛，脗無高下。
此當九信相似，心自在也。
以身心一如，身亦心也。 ^402b24

△三、諸佛理現。
orig::  ^402b34

一切如來，密圓淨妙，皆現其中。
commentary::  ^402b38

此則顯然全同寂滅現前。
但彼約自心，此約佛理，二義平等也。
密謂祕密，深固幽遠，無人能到之境也。
圓謂圓融，交徹互攝，重重無盡之境也。
淨謂清淨，明相精純，纖塵不立之境也。
妙謂神妙，一切變現，皆不為礙之境也。
此四佛境，現菩薩依正之中。
此當十信相，似慈雲覆涅槃海也。
蓋圓頓理融，故令似位全似地上耳。 ^402b40

△三、許速證位。
orig::  ^402c4

是人即獲無生法忍，從是漸修，隨所發行安立聖位。
commentary::  ^402c6

此之結尾，是預許後之諸位，故言從是漸修。
即者，速也。即獲者，猶言不久當證也。
無生法忍，即初住所證聖位，通指徹於等覺也。
溫陵曰：華嚴十忍第三曰：無生法忍，謂不見有少法生，
不見有少法滅，離諸情垢，無作無願，安住是道，名之曰忍。
吳興曰：此中別指初住以上，名為聖位。
若下文云：以三增進故，能成五十五位真菩提路。 ^402c8

△三、結成。
orig::  ^402c20

是則名為第三增進修行漸次。
commentary::  ^402c22

漸次三位已竟。
△二乾慧一位
此位分明束前漸次中所含十信總成一位，
而孤山說合十信為乾慧，理在不疑，但亦有圓滿成就之意。 ^402c24

 ^402c28

分三
△一、不受後有。
orig::  ^402c34

阿難，是善男子欲愛乾枯，根境不偶，現前殘質不復續生。
commentary::  ^402c36

此科束前七信，而顯其圓滿成就也。
由前心無貪婬，故至此而欲愛乾枯。
蓋前位但得身心俱斷，此則復將斷性亦無，故曰乾枯。
是欲界生緣，逈不相及也。
由前六用不行，故至此而根境不偶。
蓋前位但得六塵初泯，此則復至心境絕待，故曰不偶。
蓋根塵雙絕，種現俱銷，是三界生緣，逈不相及也。
末二句，正明不受後有也。
現前殘質，果縛僅存也。
不復續生，子縛永絕也。
蓋續生以根境為因，欲愛為緣。
乾枯不偶，則因緣雙絕，果報無托，不受後有，復何疑哉。
此顯實分段身已盡，無界內繫縛也。 ^402c40

 ^403a10

〔答，此言不受業縛之後有，非如羅漢并無悲願自在之妙身也。〕 ^403a12

 ^403a14

△二定名乾慧
orig::  ^403a20

執心虗明，純是智慧。
慧性明圓，鎣十方界。
乾有其慧，名乾慧地。
commentary::  ^403a22

此科束後三信，而顯其圓滿成就也。
執心，岳師謂即人法二執之心是也。
若爾，豈合在十信前耶。
由前身心快然等故，至此則二執惑盡，雙空智純也。
由前國土皎然等故，至此則慧體圓明，而照用徧界也。
由前佛理全現故，至此則成就慧身，不由他悟也。
末二句遂以結成乾慧之名，釋義在下科中。 ^403a26

△三、出其所以
orig::  ^403a38

欲習初乾，未與如來，法流水接。
commentary::  ^403a40

現種習，三習氣最細。
今言欲習初乾者，謂欲愛最細習氣〔即斷性也〕，
初得乾枯也，而未得如來真如法流之水以潤之，故曰乾有其慧也。
入初住分真，則與真如法流水接矣。
又說結名元承多義，而釋義單約欲言，似偏缺也。
或可欲作欲愛，習作二執習氣，乾即盡也。
詳之此位，分明相似等覺金剛心中初乾慧地，
而名亦相同，益可見也。
通論三漸次位，第一位名字位中初向觀行，
第二位合五品及前五信，第三位後五信耳。
然此信等諸位，皆依天台圓位，非取別教。
又經文但分三漸，本不曾分信等，今因有三了簡，故須指明。
一者顯後非信，以經文於此位後別有十信，
名借常途，義開初住，却將常途十信暗含三漸次中。
若不分明釋出，鮮有不將後信濫於常途，如舊註所云也。
二者顯牒圓通，此三漸位但是重束圓通，
助正始末，以為後位初心方便。
然圓通歷證三空，實居十信，若不此處指明，
人見經文後有十信，將屈圓通墮於觀行，因茲所以一一指明也。
舊註錯亂，惟孤山說乾慧合十信為是，然亦不說三漸中已含十信。
乾慧合之，前別後總，成四位耳。
乾慧一位已竟。 ^403a42

△三信位十位
此中論名全與常途信名不差一字，論義則與常途信義逈不相同。
況後初住明言發此十心，又云十用涉入圓成一心，
故孤山說為初住開出，理無可疑。
且於中六位皆標住字，更是可憑，舊註非之不當。
其引金剛十八住，而云何必住位方受住名，
即應五十五位通名為住，何獨於住前十位特特以加之乎？
其為住位開出，愈無疑矣。
故今立科名從十信，而義惟遵經銷歸初住耳。
就分十 ^403b32

△一信心
orig::  ^403b48

即以此心，中中流入，圓妙開敷，從真妙圓，
重發真妙，妙信常住，一切妄想，滅盡無餘，
中道純真，名信心住。
commentary::  ^403c2

此心者，躡前乾慧心。
中中流入者，按修圓通初心，雖直觀聞性，
不著空有，是亦絕待靈心之中道，而麤垢先落，
人法雙消，未免任運趨於圓明之空性，非中道純真也。
至此位俱空不生，前之中道於斯益純，故曰中中流入。
蓋言中而復中，順法流水而深入也。
六根互用曰圓，情器雙超曰妙。
開敷者，如華始開也。
次二句，明乘此心開益增進也。
從真妙圓者，言此非同前位妙真似圓，乃似妙真圓也。
重發真妙者，略一圓字字，蓋使真妙者益進於妙，
真圓者益進於圓，應是根塵互周，身土重重漸廣，如華正開也。
妙信者，親見心、佛、眾生三無差別，非同比量之信。
常住者，堅固不動，非同前位輕若鴻毛也。
妄想滅盡者，固是我想、法想及非法想俱時蕩盡，
亦是聖凡見息，因果情忘耳。
末二句，總攝前意，結成信心，蓋純中道，非同前位兼帶趨空也。
親見此理，深忍樂欲，故名修心，乃成就之相。
住，即常住不退也。
後皆放此。此即五根中之信根。
又此位既攝前乾慧所成，而乾慧合前三漸所含十信，
故知此位乃究竟前之十信，而抵於成就，所以獨標信住。
若作常途十信初心，豈能當此圓妙常住無餘等義乎？ ^403c6

△二念心
orig::  ^403c46

真信明了，一切圓通，陰、處、界三不能為礙，
如是乃至過去、未來無數劫中，捨身、受身一切習氣皆現在前，
是善男子皆能憶念，得無遺忘，名念心住。
commentary::  ^403c48

初二句全躡前位真表，非似明了由親見也。
圓通即前圓妙，以根根塵塵無不交徹，
故稱一切圓通，下文方成本位念心。
由前一切圓通，故陰不覆，處不局，界不隔也。
因此遂能遠憶過未，至無數劫。
習氣者，業力所熏，隨眠種習也。
按惟識不出三種，謂名言、我執、有支也。
今言捨受，多是有支，即異熟識也。
然一切之言，亦兼餘二。
又在我執位中，即是種子；若在法執位中，
乃種子所遺微細習影，如畢陵之慢，身子之嗔是也。
今過去多，我位麤者；未來多，法位細者。
且捨受與習氣二事，若未來習氣已盡，
而獨憶捨受；若悲願習氣出三種外，亦盡未來。 ^404a6

問：入住菩薩何有捨受之事？ ^404a26

答：圓頓人不取變易，常於分段得大自在故也。 ^404a28

此屬宿命、漏盡二通，五根中念根，故結念住、
常途二信，圓通尚遠。
今斯位即云一切圓通，豈是常途？
在住位無疑矣。又前位是深信本有佛性，
此位是憶念近習種性，此二位所以別也。 ^404a30

△三精進心。
orig::  ^404a38

妙圓純真，真精發化，無始習氣，通一精明，
惟以精明，進趣真淨，名精進心。
commentary::  ^404a40

首四句，躡前二位，以成就一精字。
初二句，躡信心。初句正躡，解在本位。
次句明其積久而能化也。
真精者，言妙圓純真之觀力，漸久精明也。
發化者，觀智強而能起鎔妄之力用也。
葢由精故化，至化益精耳。
次二句，躡念心。上句正躡，解在本位。
下句明其并前習影，鎔盡無餘，而皆成智慧也。
故曰通一精明。葢前位本有近習，未融為一，至此盡鎔為一精明智體矣。
次二句，躡前精字，加以進字，而雙以成就精進二義。
葢精明即菩提體，亦如如智體。
真淨即涅槃體，亦如如理體。
今言以精明而進趣真淨，葢純以如如智契如如理矣。 ^404a44

問：理智一，如何言進趣？ ^404b16

答：體雖無二，而方便隨順，不無趣相，所謂不趣之趣，性不礙修之旨也。
末句結名精進，五根中進根也。 ^404b18

△四慧心
orig::  ^404b22

心精現前，純以智慧，名慧心住。
commentary::  ^404b24

溫陵曰：妄習既盡，故心精現前。
○前位雙兼智理而成，此位別約智成。
上位方言轉惑習而成智慧。
此惑破故，真心顯現。
心現故，菩提之體，無復妄雜矣。
末句結名。 ^404b26

△五定心
orig::  ^404b32

執持智明，周徧寂湛，寂妙常凝，名定心住。
commentary::  ^404b34

此位別約理成，以寂照分屬，寂定屬理故耳。
首句躡前位也。前位以見心朗徹，故智慧純明，
而此智明，若無定力以執持之，則妄念起而偏局不徧，
正念失而間斷不常，所謂無寂之照，如風中之燈矣。
故第二句明徧寂，第三句明常寂，皆大定之相也。
末句結名，五根之中定根也。
以上屬五根，如果木之種，初插根於地也。 ^404b36

△六不退心
orig::  ^404b48

定光發明，明性深入，惟進無退，名不退心。
commentary::  ^404c2

自此以下屬五力，如果木結根既久，有不可拔之力用也。
此科進力也。首二句復雙躡定慧，葢定慧偏枯，多遭退失。
首句定以發慧，心不動而理畢現也。
次句慧以入定，鑑既徹而定愈深也。
定慧互資，交發無盡，故有進無退。
末句結名。 ^404c4

△七護法心。
orig::  ^404c12

心進安然，保持不失，十方如來氣分交接，名護法心。
commentary::  ^404c14

此定力也。首句躡前進力，而言心進者，
明非麤行事相可見者，乃自心寂照雙流之精進也。
而又安然者，申前位雖云不退，而勤勇無間，
尚覺涉於功夫，此不覺用力，故曰安然。
保持同前執持，顯屬定門，葢進安已成定力，故恒保持無所漏落。
如來氣分，即法身氣分，不出妙覺真精，
此亦由定境冥周，故能與諸佛心精通脗。
末句結名護法者，有二義，若約保持為護，
則是內護心法，若約定力伏魔，亦能外護佛之法輪也。 ^404c16

△八迴向心。
orig::  ^404c32

覺明保持，能以妙力，回佛慈光，向佛安住。
猶如雙鏡，光明相對，其中妙影，重重相入，名迴向心。
commentary::  ^404c34

此慧力也。首句躡前定力所持覺體妙力，即慧力也。
次二句葢言前位如來氣分初接已，即蒙佛慈光攝受，
而尚有自他之分，此則久與融一。
他佛慈光即己心佛慈光，然不妨自他歷然，
故復迴此慈光，仍向他佛智境朗然安住，而亦實無二體。
然約不妨歷然，故如二鏡相寫，傳耀無盡。
葢惟兩鏡對照，影中含影，即已重重，不必多鏡。
故惟喻自他二佛，而諸佛在於言外可知，亦不必加。
末句結名回向，亦有二義：若向他佛，是向佛道；
若向自佛，是向真如。
前位二義與此位二義，皆以前一義為正，而後乃餘義亦所必有也。 ^404c38

△九戒心
orig::  ^405a10

心光密迴，獲佛常凝無上妙淨，安住無為得無遺失，名戒心住。
commentary::  ^405a12

此信力也。首句躡前位，明自心與佛光脗合，得佛不動之體。
次二句明得理。次二句明不動常凝，即佛大定，屬心。
無上妙淨，即大寂滅海，屬境。
得佛此理，心境恒一如也。
安住無為者，遠離有為功用，住持無功用道。
無遺失者，毫髮不漏落於有為之境，總是不動之意。
末句結名戒心者，以不犯遺失之過，故名為戒。
然此以一念有為，即名破戒，可謂甚深戒乎。
又奉戒依於篤信，故五力中屬信力。 ^405a16

△十願心
orig::  ^405a30

住戒自在，能遊十方，所去隨願，名願心住。
commentary::  ^405a34

此念力也。首句躡前戒心，而言自在者，
以前位尚局不動之體，至此漸發自在之用也。
中二句即隨願往生淨土，無所留難，乃得大自在之意耳。
結名願心，屬念力者，願即心念，而生淨土者，全憑想念故也。
前位住佛法身，此位參佛色身。
又通論十心，前六修自心，後四合佛德矣。
信位十位已竟。 ^405a36

△四住位十位 ^405a46

住有二意：一者堅固常住意，對前漸次中所含諸信，
雖不同別教輕如鴻毛，然亦未同斯位行念皆不退也。
二者生住佛家意，以今現文全顯生法王家也，
亦是安住華屋，非同三摩提三漸次中方得入門，
故大科名令住圓定，實自斯位始矣。
就分為十： ^405a48

△一、發心住。
orig::  ^405b10

阿難，是善男子以真方便發此十心，心精發輝，
十用涉入，圓成一心，名發心住。
commentary::  ^405b12

以真下二句，總躡前十位之言也。
真即真如心也。葢真如心中本來具足十心妙用，
不以方便發之，終不顯現。
故今即依本真如心方便發起十種妙心。
然謂之真方便者，亦顯非比常途十信相似方便而已。
次句心精發輝者，即十種心光顯現也。
十用涉入圓成一心者，葢初從一心而發十用，
後攝十用圓成一心，則十心一心安有二體？
且斯位元因發此十心，名發心住，則知離前十心無此住體。
又知此位合十為一，便知前位開一為十，何言非開出乎？
此當即如中陰攬先業而初成陰體也。 ^405b16

△二、治地住
orig::  ^405b34

心中發明，如淨琉璃內現精金，以前妙心履以成地，名治地住。
commentary::  ^405b38

初句躡前所發之心而言。
心中發明者，葢心為能發明之智，理為所發明之境。
下琉璃喻智，精金喻理。
而言以前妙心者，即以前十用所成初住之心。
履以成地者，智契於理，令理精明，結名治地住也。
此如中陰，乘彼業力，結為境界，於中妄成依止處也。 ^405b42

△三、修行住
orig::  ^405c4

心地涉知，俱得明了，遊履十方，得無留礙，名修行住。
commentary::  ^405c6

首句躡前心地而言涉知者，葢心與地互相涉知也。
以心即智亦即始覺，地即理亦即本覺，
同一覺體，故曰俱得明了。
遊履無礙者，以見之明而行之到也。
此如中陰見遠，如在目前，所去速疾，山壁不礙也。
末句結名。 ^405c8

△四生貴住。
orig::  ^405c16

行與佛同受佛氣分，如中陰身自求父母，
陰信冥通入如來種，名生貴住。
commentary::  ^405c18

首句躡前修行也。
言與佛同者，以依理起行，行不越理，本始同一正覺故也。
此如中陰，與父母業同，故相會合矣。
孤山曰：分真智與究竟智等，名行與佛同。
分證理與究竟理等，名受佛氣分。
如中陰下，以喻明之。
究竟權智如父，實智如母。
任運相合，名自求父母。
密齊果德，如陰信冥通。
斯即秉佛遺體，初託聖胎也。 ^405c22

△五、具足住。
orig::  ^405c34

既遊道胎，親奉覺胤，如胎已成，人相不缺，名方便具足住。
commentary::  ^405c36

首句躡前入胎。而言遊者，如永嘉云：潛幽靈於法界。
又云：常獨行，常獨步，達者同遊涅槃路。
此正遊道胎時節也。
如有福中陰處母胎，見華林殿堂。
親奉覺胤者，謂攬佛權實二智，凝結聖胎也。
如中陰攬父母赤白二陰，而結凝滑等也。
形成不缺者，謂見聞等圓通妙用，具足一切方便善巧，
克肖於佛，無所乏少。
如中陰六根成就，克肖父母也。
末句結名。華嚴釋名言：此菩薩多諸方便善巧也。 ^405c40

△六、正心住
orig::  ^406a6

容貌如佛，心相亦同，名正心住。
commentary::  ^406a10

孤山曰：容貌喻應用，心相喻理智。
○首句躡前外貌同佛，而加以內心亦同，以成此正心之位。
然圓師所謂理智，固指真中二理，權實二智。
而法界無障礙之理智，亦應分同。 ^406a12

△七、不退住
orig::  ^406a18

身心合成，日益增長，名不退住。
commentary::  ^406a20

首句躡前外貌內心而言。
合成者，謂表裏如一，成佛身心也。
日益增長，謂深以擴克，漸成熟也。
末句結名前第六信定慧不退，此相性不退也。 ^406a22

△八童真住
orig::  ^406a26

十身靈相，一時具足，名童真住。
commentary::  ^406a30

雙躡前外身，內心增長，至此皆已具足。
以十身中，除菩提法智屬於內心，餘皆屬於外身故也。
溫陵曰：十身者，菩提身、願身、化身、力身、
莊嚴身、威勢身、意生身、福身、法身、智身也。
資中曰：十身靈相，即盧舍那也。
聲聞身、緣覺身、菩薩身、如來身、法身、智身、
國土身、業報身、眾生身、虗空身。
則師云：溫陵所解菩提身等，即是資中所解如來身中之所開出者也。 ^406a32

△九王子住
orig::  ^406a46

形成出胎，親為佛子，名法王子住。
commentary::  ^406a48

形成二字，躡前十身具足也。
而言出胎者，以前位十身初成，未大顯著，
至此赫奕熾盛，故說出胎。
親為佛子者，按華嚴，此位菩薩習學法王十種親密之事，
自善巧以至讚歎，故云爾也。
末句結名，是知凡稱法王子者，皆須九住後也。 ^406b2

△十灌頂住。
orig::  ^406b10

表以成人，如國大王以諸國事分委太子。
彼剎利王世子長成，陳列灌頂，名灌頂住。
commentary::  ^406b12

首句躡前，出胎之後，又以長成也。
孤山曰：表以成人，堪行佛事也。
太子、世子，異其文耳。
春秋曰：會太子於首止。
禮云：文王、世子，皆天子之子也。
陳列灌頂者，華嚴云：轉輪聖王所生太子，
母是正后，身相具足，坐白象寶妙金之座，
張大網縵，奏諸音樂，取四大海水置金瓶內，
王執此瓶灌太子頂，是時即名受王職位。
菩薩受職亦復如是，諸佛智水灌其頂故，名為受大智職菩薩。
彼第十法雲地，名灌頂菩薩。
今此十住亦分得也。
然圓教分真以來，悉有應用，論智力不無優劣，
故初住百佛世界，現十界相，利祐眾生，
位位竪入，倍倍增勝。
經中所明，各就一義。
若論一位，具諸位功德，則十義俱徧。
十住既爾，下去皆然。 ^406b16

○約位至此，統界實多。
華嚴此位，世界眾生，皆稱無數。
而斯經文，如分委之喻，似亦可分統藏海之剎種也。
其所謂智水灌頂者，按華嚴此位，菩薩其已成就，
及當習學，共二十種智，故云爾也。
又若對權教，此齊十地。
而彼妙覺，密齊二行。
於四禪天，諸佛智光，悉灌其頂。
今此位鄰近，而加以圓人智強，故即灌頂矣。
溫陵曰：自發心至生貴，名入聖胎。
自方便具足至童真，名長養聖胎。
至王子住，名出胎。 ^406b40

○至此乃名灌頂王子。 ^406c8

住位十位已竟。
△五行位。十位 ^406c14

前十住方生佛家乃至領佛家業，此十行乃攝行佛事也。
又大乘初心固即二利兼行，而信住位中利他未勝，
故此經前二十四位中竝無顯標度生事業，今十行中利他之事漸彰顯矣。
以華嚴對校明是六度，而後五度乃開智度為五，亦不與常途十度同也。
就分十 ^406c16

△一歡喜行。
orig::  ^406c26

阿難！是善男子成佛子已，具足無量如來妙德，
十方隨順，名：歡喜行。
commentary::  ^406c28

此施度也。華嚴首標此菩薩為大施主也。
成佛子已躡上出胎灌頂也。
具足諸佛妙德者，按華嚴此菩薩學習諸佛本所修行，
乃至演說諸佛本所修行，如是十句皆言諸佛本所修行是也。
十方隨順者，即廣行布施也。
華嚴云隨諸方土有貧乏處，以願力故往生於彼，
豪貴大富財寶無盡，行財施乃至身肉不悋，
行法施則與說三世平等，乃至菩提涅槃，是為十方隨順也。
結名歡喜者，華嚴云眾生乞求菩薩倍復歡喜，
曰此眾是我福田、是我善友等也。
亦云令諸眾生歡喜滿足是也。
而餘文亦有體達三空不著相意，無煩備引矣。 ^406c32

△二饒益行
orig::  ^407a4

善能利益一切眾生，名：饒益行。
commentary::  ^407a6

此戒度也。華嚴此行首標護持淨戒，而以不著色聲等五欲為本，
乃至不生一念欲想，何況從事。
善能利益眾生者，華嚴云：令一切眾生住無上戒，乃至菩提涅槃。
又自得度令他得度，乃至自快樂令他快樂，
凡有十句，皆雙標二利，故結名饒益，以戒德而饒益也。 ^407a8

△三無嗔行。
orig::  ^407a18

自覺覺他，得無違拒，名無嗔恨行。
commentary::  ^407a20

此忍度也。華嚴首標此菩薩常修忍法，
彼名無違逆行，即無違拒也。
凡有辱來，違拒不受，即是不忍。
今無違拒，當即是忍。
華嚴謂無量罵辱打辱，皆能歡喜忍辱是也。
今言自覺覺他，得無違拒者，亦如華嚴云：
菩薩思惟自身與苦樂，皆無所有。
即自覺也。又云：我當解了，廣為人說。
即覺他也。又總結云：自得覺悟，令他覺悟。
與今經文全同，皆謂覺悟毀辱虗妄，應無違拒也。
結名無嗔行者，如金剛云：若有我相人相等，
於支解時，應生嗔恨。
是知無嗔恨，方為真忍也。 ^407a22

△四無盡行。
orig::  ^407a40

種類出生，窮未來際，三世平等，十方通達，名無盡行。
commentary::  ^407a42

此進度也。華嚴首標此菩薩修諸精進，
且自第一精進，乃至普徧精進，共十種精進，種類出生。
華嚴謂阿鼻盡出，皆得成佛，皆入無餘涅槃，然後自果方成。
夫眾生極至阿鼻成佛，則盡其種類，即如金剛所謂十二類生，
皆入無餘涅槃而滅度之謂也。
出生，即出生諸佛也。
盡未來際者，謂海滴剎塵，盡劫苦行，終無一念悔恨是也。
三世平等者，文云但為知三世平等性故而行精進是也。
十方通達者，文云但為知一切法界而行精進是也。
以十方即十法界故耳。
夫種類出生，即第一心。
盡未來際，即常心。
三世平等，即不顛倒心。
十方通達，即廣大心。
四皆無盡，故結名無盡之行。
然華嚴無屈撓行，直表精進而已。
此申四種無盡，見精進之殊勝也。 ^407a44

△五、離痴亂行。
orig::  ^407b20

一切合同種種法門，得無差誤，名離痴亂行。
commentary::  ^407b24

此禪度也。華嚴首言此菩薩心無散亂，堅固不動等是也。
一切合同種種法門，即以一念定心持一切法也。
華嚴云能持出世諸法言說，乃至能持建立受、
想、行、識自性言說，又云善入一切諸禪定門，知諸三昧同一體性是也。
得無差誤者，如云菩薩聞無量法，經無量劫，不忘不失是也。
結名無癡亂者，良以定中不能持諸法門，
是為痴定；於諸法門不免差誤，仍是亂心。
今持種種法而又無差誤，是痴與亂俱離也。
又梵語禪那，此云靜慮。
今離痴是慮，離亂是靜，故屬禪度無疑。 ^407b26

△六、善現行。
orig::  ^407b44

則於同中顯現羣異，一一異相各各見同，名善現行。
commentary::  ^407b46

此智度也。此下五行，與華嚴名雖多同，
而義貫不類，亦與常途後五度逈殊。
細詳乃是總一智度，而開之為五種甚深般若。
例如六根本惑，而開見為五也。
所以融前五度中萬行，皆令成至德矣。
今此一行，乃理事無礙智，亦二諦融通智也。
同中現異者，即理不礙事，亦真融通於俗也。
異相見同者，即事不礙理，亦以俗融通於真也。
而結名善現行者，明此菩薩於一一行，
事理雙顯，真俗竝融矣。 ^407b48

△七、無著行。
orig::  ^407c14

如是乃至十方虗空滿足微塵，一一塵中現十方界，
現塵現界不相留礙，名無著行。
commentary::  ^407c18

此事事無礙智，即十玄門中廣狹無礙自在門也。
然亦略舉一門，而此菩薩應亦十玄竝融也。
十方微塵現十方界者，如經云：華藏世界無數塵，一一塵中見法界是也。
溫陵曰：此由善現行充擴圓融也。
塵中現剎名現界，不壞塵相名現塵。 ^407c22

○不相留礙者，界入塵而界不小，是小不留礙於大也。
塵含界而塵不大，是大不留礙於小也。
結名無著，行者明此一有執著，安能小大竝融如此。
三祖云：極大同小永無邊，表極小同大，忘絕境界。
永無與忘絕，即無著也。 ^407c30

△八、尊重行
orig::  ^407c40

種種現前咸是第一波羅蜜多，名尊重行。
commentary::  ^407c42

此究竟彼岸智也。
種種現前等，躡前二無礙智，而明其取證究竟自利之極果也。
梵語波羅蜜多，此云到彼岸。
葢生死為此岸，涅槃為彼岸。
今言第一，即佛無餘大涅槃也。
又種種咸是者，如四卷云：種種變現，皆合如來涅槃妙德是也。
然全屬般若者，以前五度若無般若，皆墮事相，
惟招果報，不達涅槃。
今五度萬行，皆以法界無障礙智融之，
所以皆達彼岸，莫非第一波羅蜜也。
結名尊重行者，以大涅槃是佛極果，亦即如來頂相故也。
華嚴名難得行者，行行皆到彼岸，誠不易得矣。 ^407c44

△九善法行
orig::  ^408a14

如是圓融，能成十方諸佛軌則，名善法行。
commentary::  ^408a16

此軌物生解智也。
華嚴此行，專名說法無礙。
如是圓融等，亦躡前二無礙智，而明其建立究竟利他之教法也。
而諸佛軌則者，即開示眾生無量法門。
然既躡二無礙之圓融，則惟取六相十玄等。
所謂一字法門，海墨書而不盡者也。
末句結名可知。 ^408a18

△十真實行。
orig::  ^408a26

一一皆是清淨無漏，一真無為，性本然故，名真實行。
commentary::  ^408a30

此不違實相智，亦會緣入實智也。
一一者，固躡二無礙自利利他諸行，而實總前九度俱該也。
清淨無漏，謂非貪染於凡外欲有無明；
一真無為，謂非劬勞於權小肯綮修證。
性本然故者，作二句之由，意明從性起修，
不妨全修即性，所以清淨不屬諸漏，本然不墮有為也。
又解：清淨無漏，揀異三界有漏；一真無為，
揀異二乘有為；性本然故，揀異權漸修成。
亦通結名真實者，由無漏則非離妄修，
究竟成真因也，故名真行；由無為則非所作性，
畢竟有實果也，故名實行。
又通論智度所開五行，前二是般若之體，
以二法界無障礙智，乃甚深般若故也；
次二是般若之用，謂波羅蜜乃趨果自利之用，
佛軌則乃說法利他之用故也；末一攝前體用，
并前五度萬行，總以銷歸自性，會性歸元也。
行位十位竟。 ^408a32

△六回向十位
準華嚴，回向即是發願。
圭峯謂不過三處，即眾生、佛道、真如也。
華嚴文極浩汗，意多徧兼三處。
今經文簡，各有隱顯。
如眾生顯，餘二則隱。
佛道、真如，顯隱亦然。
顯者正當發揮，而隱者亦以意含，非全無也。
故此經與華嚴文雖不類，而旨無不合也。
又華嚴位位多明菩薩修證德業，故文義汪洋。
此經多推得名所以，故文詞省約也。
此二經差別之意，就分為十。 ^408b12

△一、離相回向。
orig::  ^408b26

阿難！是善男子滿足神通成佛事已，純潔精真遠諸留患，
當度眾生滅除度相，回無為心向涅槃路，名救護一切眾生離眾生相回向。
commentary::  ^408b28

此與次位，皆回向眾生也。
是善男子，指已修十行人也。
滿足神通，總攝前八行也。
葢從初行以至第八，現塵現界，神通已極，無少欠缺。
成佛事已，躡第九行也。
葢成佛軌則，即成佛事。
純潔精真，躡第十行也。
葢清淨無漏即純潔，一真無為即精真。
遠諸留患，總攝十行而結定也。
葢十行備成，則界內不為諸有留患，界外不為滯空留患，即雙超世出世間也。
此上皆躡前文，向下方屬本位。
華嚴首標六波羅蜜，全同今經躡上十行之意。
當者，正也。葢言正度眾生之時，即滅度相，表非前後也。
度，即滅度之度。然此二句，全同金剛經云：
我皆令入無餘涅槃而滅度之，實無眾生得滅度者。
次二句，乃釋成回向二字，專承滅除度相而來。
夫既度盡眾生，不取度相，則回有為行，
入無為心，是回入真因也。
背生死途，向涅槃路，是趨向真果也。
二句各說，同成一趣真之意，非以上句成就下句。
若作成下之意，當云回入無為，以趨向涅槃。
良以常處有為，而不回入無為，終不能達涅槃之路故也。
此之十位，理應圓滿中道，以從賢向聖故，
方言度生而隨滅，度相彰中道也。
舊註謂回真智而向俗悲，既不順其文，而亦不得其意也。
十向之後，更當詳申。
結名救護眾生者，如華嚴始於救離三塗，
而極至住佛所住，當亦是破五住，離二死，方為畢竟救護也。
末句同於滅除度相，華嚴亦謂不著眾生相，以至想見不顛倒是也。
二經旨同，斯經取要言之耳。 ^408b34

△二、不壞回向。
orig::  ^408c34

壞其可壞，遠離諸離，名不壞回向。
commentary::  ^408c38

壞，即上文滅除也。
可壞，即上文度相也。
諸離，即上文離眾生相也。
葢離眾生相時，則於眾生之四相五蘊皆離，
故曰諸離，應即是我法二空相也。
今復遠離於此者，蓋不畢竟取著於我法二空相也。
如云雖滅除度相，而超乎愛見之境，亦不取著二空，而壞乎度生之悲。
華嚴云雖知一切法空寂，而不於空起心念是也。
結名不壞者，即不壞度生事業也。
華嚴此位依舊廣興布施是也。
合上位論之，上位言雖度生而不著生相，
此位言雖不著相而不妨度生，正悲智雙運，自他二利之中道也。 ^408c40

△三等佛回向
orig::  ^409a10

本覺、湛然覺、齊佛覺，名等一切佛回向。
commentary::  ^409a14

此下四位，皆回向佛道也。
此位先明智同佛智，蓋即本覺智同佛究竟覺智也。
本覺湛然者，心佛顯現，覺海澄停，如華嚴謂廣大清淨是也。
覺齊佛覺者，謂與一切如來心精通脗，稱合妙覺法身圓滿無二。
結名等一切佛者，謂與諸佛法身平等，所謂我與如來寶覺真心無二圓滿也。 ^409a16

△四、至處回向。
orig::  ^409a26

精真發明地如佛地，名：至一切處回向。
commentary::  ^409a28

此位次明境同佛境，蓋即因地境界同佛果地境界也。
精真即本覺體，發明即發揮妙用。
地如佛地者，正表發揮自己因地心中所含無邊境界，全同諸佛果地理上所現無量剎土也。
結名至一切處者，即盡佛境界之意。
華嚴此位說菩薩廣修供養徧至佛處，
而後言三業普入一切世界以作佛事，乃至於一毛孔中普入一切世界等是也。 ^409a30

△五、無盡回向。
orig::  ^409a42

世界如來互相涉入，得無罣礙，名：無盡功德藏回向。
commentary::  ^409a46

此躡前二位而成互融也。
世界即所至之處，如來即所等之佛。
前二位中猶分自他，故說自覺佛覺、自地佛地。
今此融一不分，故但言世界如來，即自他渾具也。
互涉之意，如云以世界而涉如來，則一一毛孔中有無量寶剎莊嚴微妙；
以如來而涉世界，則一一微塵內有無量如來轉大法輪。
得無罣礙者，言世界正涉如來時，不礙如來即入世界；
如來正涉世界時，不礙世界即入如來。 ^409a48

問：前二位中元以智境分釋，似以性相為對。
今既雙承，何又變為依正互涉之對耶？ ^409b14

答：佛於智同之位結名處，即言等一切佛已，即取於證智人身。
故此位但承二結名語，以言如來身與世界涉也。
若取智性與境相對言，則一無形，一有形，說涉不便。
況依正之相，非智性不融。
故說互融時，智性在其中矣。 ^409b18

結名無盡功德藏者，以佛身佛界各具無量莊嚴，
備表無盡功德，故云爾矣。
華嚴明此菩薩以普賢大願行為根本，
以華藏無邊世界莊嚴顯功德，故其文如雲如林。
此經乃復言簡而盡，義富而妙矣乎。 ^409b26

△六、平等回向
orig::  ^409b34

於同佛地，地中各各生清淨因，依因發揮，
取涅槃道，名隨順平等善根回向。
commentary::  ^409b38

此佛地即躡前功德之藏，菩薩證此，即同如來果地，則是因前已先具足佛果。
蓋圓頓上乘，先以頓同如來果地，法應爾也。
地中各各者，以此藏中功德無盡，如六度萬行，
萬德莊嚴，皆其本有，故言各各爾。
生清淨因者，依彼本有，一一隨緣，各起無修之修。
譬如依金造器，器器皆金，豈不純一清淨？
故云生清淨因。依因發揮，取涅槃道者，
蓋前則從果生因，此復乘因剋果，實乃因果互徹，性修雙即之旨也。
涅槃是佛究竟極果，故此地與前住位所履之地不同。
彼是自心理地，此是如來果地。
結言隨順平等者，順自心與佛心平等也。
足見不達自心與佛果地全同，不是從果修因者，皆非順性之修。
言善根者，表此方是成佛真因，必生實果矣。
華嚴名堅固善根，文與斯經稍不類，多言布施身命，回向眾生而已。 ^409b42

△七等觀回向。
orig::  ^409c22

真根既成，十方眾生皆我本性，性圓成就，
不失眾生，名隨順等觀一切眾生回向。
commentary::  ^409c24

此位文似回向眾生，而實是回向佛道。
首句躡上清淨因及平等善根，即真根也。
此根全修即性，而此性攝盡眾生，故曰皆我本性。
然我根既成，眾生齊成，故曰性圓成就。
蓋成就真根，即成就佛道也。
不失眾生者，以若觀見生非心外，一成皆成，
則無生可度，失大悲心不可也。
菩薩雖見自他圓成，不妨仍度苦惱眾生，
是以華嚴此位，依舊廣行二施。
結言隨順等觀者，順自心與生心平等也。
足知不見一成，一切皆成，不於成就而仍行悲度者，皆非隨順自性也。
然謂之等觀眾生者，觀其自他同根，而仍以見智悲無礙而已。
合前位，則心佛眾生三無差別之理彰矣。 ^409c28

△八、真如回向
orig::  ^410a2

即一切法離一切相，惟即與離二無所著，名真如相回向。
commentary::  ^410a4

此下三位皆回向真如也。
即一切法者，如華嚴初文不過世、出世間諸法，
所謂世界、眾生、法門、業行等也。
離一切相者，即後文云不著世間，不取眾生，
知一切法無有自性，皆悉寂滅等也。
即離無著者，如後文又廣陳譬如真如一百七十相。
細詳其意，但以此經不即不離，似便該盡，足見斯經以約收博之妙。
蓋不著即超有也，不著離超空也，乃雙超空有之中道也。
華嚴於真如相後說十平等，即中也。
結名真如相者，真如以無著為相故也。
若準前相躡而解，則前之度生成佛，攝盡萬法，即一切法也。
離眾生相，同本來佛，離一切相也。
下方是本位，於此即、離二無所著，方契真如相矣，足見入理轉深之意。 ^410a8

△九、解脫回向。
orig::  ^410a32

真得所如，十方無礙，名無縛解脫回向。
commentary::  ^410a34

首句躡二無著，已得與真如一相也。
十方，即十法界也。
無礙，即法界無障礙大解脫。
蓋前位理無礙，此位則理事事事二無礙也。
華嚴以六十二番無著無縛解脫心，修普賢行，
彌滿法界，且得一百五十六種甚微細智，
其餘法界，安往而不自在乎。
結名無縛解脫者，即入法界不可思議解脫。
良以前位方得離繫解脫，此位轉得自在解脫，
故結名 ^410a36

△十、無量回向。
orig::  ^410a48

性德圓成，法界量滅，名法界無量回向。
commentary::  ^410b4

首句躡前二位而來，蓋無著獲性德之全體，
無礙獲性德之大用，體用備具，故言性德圓成。
若依孤山所謂三德妙性圓成，亦躡前合後，
則無著即般若，無礙即解脫，無量即法身矣。
法界量滅者，良由體無不徧，而用無不周，
是以一塵一毛，皆等法界，無復限量，是則量滅者，即無量也。
華嚴此位，專以法施善根，莊嚴一切佛剎，
從徧法界無量自在身，乃至徧法界無量利生善根，
共二十句，皆言法界無量。
復有住法界無量，及安住法界無量，共三十六句，
皆法界量滅之意，結名可知。 ^410b6

問：八結真如，九、十不結，何以俱言回向真如？ ^410b24

答，九之無礙，十之無量，皆真如相，故三同一處也。
三處雖以區分，而實位位圓滿中道，一悲不礙智，
二智不壞悲，三本妙合覺，四因果同地，
五依正互融，六性修雙即，七自他同根，
八即離雙超，九真俗自在，十體用圓極。
所以華嚴說位，至此動地雨華，諸天供養歌讚也。
又此名位，在別教稱為外凡，而此圓實位中，
自初住已，即齊彼地，上至此，更超彼佛一十八位，大非別教所仰視也。
回向十位已竟。 ^410b26

△七、加行四位
擕李曰：據瓔珞等經，皆不別列四加行位，
若惟識等論，則以地前四十心為外凡資糧位，十回向後別明煖等為內凡加行位焉。
吳興謂借別名圓者，名意略同而實不同也。
惟識謂加行者，加功用行，以近初地見道，
從凡入聖，是大關節，須加功行，此即名意略同之處。 ^410b42

問：此經佛判六十聖位，何同惟識復分凡聖？ ^410c6

答，與奪同別，二俱無礙。
若約圓初頓悟本佛，故與其同是聖位。
若斟別淺深，則信解之視真修，不妨有凡聖之別。
但此圓凡，已超別聲遠矣。 ^410c8

分為二： ^410c12

△一、結前起後。
orig::  ^410c14

阿難！是善男子盡是清淨四十一心，次成四種妙圓加行。
commentary::  ^410c16

溫陵曰：四十一心者，乾慧一，信、住、行、向各十。
小乘通教，皆有四加，而非妙非圓，故此特標妙圓加行。 ^410c20

○以先悟本成，而後起無修證之修證，故曰清淨。
然特謂之妙圓者，以從初位至於住滿，
雖皆純用中道，而文中未甞顯言利生之事，是則趣真之智居多。
十行位中，始以明言度生，是則出俗之悲最勝。
十回向文中，顯然真俗互融，悲智等運，
位位願願，圓滿中道。
故今躡十向而談加行，最為妙圓。
謂於諦理，非三非一曰妙，即一即三曰圓。 ^410c24

問：華嚴位位俱有度生，何無真俗中之次第？ ^410c36

答：二皆佛言，各有所主，當互發明。
前不云乎：華嚴演功業，故詞泛廣而渾同；
楞嚴原立名，故詞切要而區別。
相資而不相礙也。 ^410c38

問：既由純中而趍真出俗，又由真俗而圓滿純中，
即應極證此位，何以復加？
而十地何以復修乎？ ^410c44

答，十信似修，而實但滿其信心。
三賢似修，而實但極其解心。
皆非真修也。今信解滿極，將入真修，故說加行矣。
是則尚非真修，豈可輙言證極乎。 ^410c48

問：信前豈無信解修耶？
答，皆似信似解而已。
縱有修相，亦但發似信似解之功夫耳。
尚非似修，豈濫真修。
又未入五品，與既入之位，復有散定二心之別。
然則進修次第，思過半矣。
夫歷六十而均稱聖位者，尊其頓悟也。
列十科而區分諸位，不廢修成也。
達性修之無礙者，斯可與議道哉。 ^411a6

△二、別明四位。 ^411a16

此異惟識，位位各有能發、定所發觀及所觀法。
今詳經文，但以心、佛二字對辨四句而成四位，
蓋是以心攝眾生，以佛攝真如，即是總躡前三處也，不止第十開出。
就分四： ^411a18

△一煖地位
orig::  ^411a24

即以佛覺用為己心，若出未出，猶如鑽火欲然其木，名為煖地。
commentary::  ^411a26

據相攝之義，固十向總躡；據顯然之文，仍有別躡之處。
此位似躡覺齊佛覺而來，則師云：前之佛覺，
雖曰能齊，未能正證。
今將趨聖果，故即用佛覺為己因心，復加功行以求正證。
初入因位，未即得果，故譬鑽火，方得煖相。 ^411a30

○前但發願希求，此則實用進取。
又前佛見未忘，未能泯為己心。
此方泯佛見，而但惟一心，猶云佛即心也。
因位即指本位，果則指初地也。 ^411a38

。
△二頂地位。
orig::  ^411a44

又以己心成佛所履，若依非依，如登高山，
身入虗空，下有微礙，名為頂地。
commentary::  ^411a48

此位似躡地，如佛地而來，以所履即地相也。
吳興曰：依煖地心，修佛果智，智觀於心故。
如足履地，心相垂盡故。
若依非依，高山喻當位之心，虗空喻所依之理。 ^411b4

○心相未盡，故下微礙。
礙至於微，明心相無多也。
葢前位佛見雖泯，心見猶存。
至此則復泯心相，而但惟一覺，猶云心即佛也。 ^411b10

 ^411b14

△三忍地位
orig::  ^411b16

心佛二同，善得中道。
如忍事人，非懷非出，名為忍地。
commentary::  ^411b18

此位但以總承前二位，雙存心佛，故曰二同，猶云即心即佛也。
因果交徹，故曰善得中道。
溫陵謂因果兩忘，乃濫下位矣。
其以將證未證配非懷非出，不差於忍事。
而言非懷非出者，葢既能容忍，非如常人之懷恨，故曰非懷。
然尚存忍受，非如至人之頓忘，故曰非出。
其於所忍之事將忘未忘，比於忍地菩薩將證未證，恰相似也。 ^411b20

 ^411b32

△四世第一位
orig::  ^411b34

數量銷滅，迷覺中道，二無所目，名世第一地。
commentary::  ^411b36

首句標此亦總承前三位，而雙泯心佛，故曰數量銷滅。
葢有心有佛，因果位別，皆是數量。
此則方是因果兩忘，猶云非心非佛也。
次二句釋數銷也。
以迷覺二字，雙貫下之中道。
然迷中道者，非謂迷了中道，葢迷即未覺位也。
故迷中道者，即未覺位中因人所修之中道耳。
覺中道者，亦非謂覺了中道，蓋覺即大覺位也。
故覺中道者，即大覺位中果所證之中道也。
是則迷中道仍是菩薩因心，覺中道仍是佛之果智。
於此二無所目者，蓋下不見自心，上不見佛智，
而心佛兩忘，不存數量，於世間法中，最為第一。
是顯登地方為出世，成佛方為出世第一也。 ^411b38

〔惟識此位，入無間定，發上如實觀，印二取空，
伏除二障，俱生分別也。〕
夫初位佛即是心，次位心即是佛，三位即心即佛，
四位非心非佛，故不離心佛二字，而四位章章矣。 ^411c12

 ^411c16

又孤山謂此十向開出，義亦無差，理猶未盡。
蓋凡進證一位，必有入住出之三心。
今四加在向地兩楹之際，應是十向出心。
而初地入心，倘不另開，合前合後，無不可者。
後之等覺金剛，放此推之。
加行四位已竟。 ^411c22

○八地上十位 ^411c30

溫陵曰：十地者，蘊積前法至於成實，一切佛法依此發生，故謂之地也。 ^411c32

○約此則有二義：一者成實義，蓋地以堅實為體故也。
二者發生義，蓋地以發生為用故也。
據前四卷末，如來但立因果二地。
文云：得元明覺無生滅性為因地心，然後圓成果地修證。
則是但以初住圓通本心為因地，而以佛究竟妙覺為果地，
中間皆圓成果地之位也。
今考禪那聖位本文，二住即名治地，而以前妙心履以成地。
又回向第四云：精真發明，地如佛地。
至四加位，位位稱地。
此皆因地也。蓋地亦訓階，良以十地方是真因，
而地前說地，乃此真因之階地也。
今此十地，應亦果地攝也。
雖佛地方是真果，而此十地，乃進證真果之階地也。
又以修證而言，則十地既稱真修，影顯地前皆是似修。
佛位既是真證，則十地但惟似證。
是則初心究竟，理雖頓同，而歷位淺深，序仍不濫。
圓融行部，二無礙矣。
就分為十科： ^411c34

△一歡喜地。
orig::  ^412a16

阿難！是善男子於大菩提善得通達，覺通如來，
盡佛境界，名歡喜地。
commentary::  ^412a18

大菩提者，五菩提中應是無上菩提。
據本經四卷，佛自結名無上菩提者，乃以非一切即一切及雙離雙即三如來藏為全體，
以一多相即，大小無礙，乃至徧包融攝為大用是也。
此位方以通達而未證極，仍是明心菩提見道位也。
前云三有眾生出世，二乘以所知心不能測度，今則惟許此位菩薩不惟通達而且善通達也。
然此二句似方標定，次二句乃釋此也。
覺通如來者，即自心本覺與佛心妙覺圓融無二，
所謂惟妙覺明圓照法界，即覺通也。
盡佛境界者，亦以三藏四義四相全體大用攝盡佛之妙境，
此二句表其正由覺通如來盡佛境界，所以通達無上菩提。
然通之一字乃實證親見，非同文字比知。
又當知覺通二句乃躡前四加中即心即佛，
彼方將證未證，此則實證。
又彼縱覺通而未盡境，此則不但通而且盡，所以增勝而為聖位矣。
華嚴說此菩薩善知諸地障與對治等十句，
皆言善知，亦似通達。
末後結以轉入佛地，方似盡境。
然通達地上修因之事，恐未合此無上菩提，
二經之旨似稍別也，智者詳之。
結名歡喜者，於所希望初得通達故也。
金光明云：初證得出世之心，昔所未得而今始得，
於大事用如其所願悉皆成就，生極喜樂也。 ^412a22

△二、離垢地。
orig::  ^412b16

異性入同，同性亦滅，名離垢地。
commentary::  ^412b18

躡前位，則覺通如來，即九界異性，入一佛境，
名異性入同，始證必不忘於佛境。
而佛境當情，即此便為清淨本然中之微垢也。
是須將此同性，亦復滅除，方所謂離垢清淨。
又若躡前四加中，非心非佛，彼方加功，此亦實證也。
又彼非心非佛，數量銷滅，方是異性入同。
此復將此同性亦滅，進證體垢亦見增勝，而成二地聖位矣。
華嚴金光，皆表離諸破戒之垢，旨似頗異，不必強同。
若以墮異墮同，即名破戒，此固甚深，而亦似強合矣。 ^412b20

△三發光地。
orig::  ^412b36

淨極明生，名：發光地。
commentary::  ^412b38

淨極二字，全躡離垢而言。
前位方以離垢，未至離離，今復將離垢之離，
亦復遠離，是為淨極。
真覺顯露，是為明生。
譬如古鏡，離垢之後，更加拂拭，則淨而生明，自然之理。
蓋生佛異同，情垢細障，既淨無餘，則本有照用顯洩，
而不容遏密，所謂淨極光通達也。
華嚴明此菩薩大發真淨六種神通，意相似也。
結發光即生明也。 ^412b40

△四焰慧地
orig::  ^412c4

明極覺滿，名#CB08504;慧地。
commentary::  ^412c6

明極，躡前明生。蓋前位如火始然，光明始生，未至明滿。
此位則如火熾然，成大猛聚。
惟識與金光，皆言燒煩惱薪。
此雖理深，亦必有微細惑障，為其所爍絕也。
而言覺滿者，蓋明稱性，故言覺滿，所謂寂照含虗空也。
華嚴此位，全修助道。
三十七品，所謂菩提分法，似正燒薪之意。
然文中乃表生法王家，似同此經四住，不可不詳細玩。
此諸地上文，多約其所證理之淺深，以立位次。
不同彼經，多陳修斷。
來哲無黨，但究義而較分劑，不可秪觀文之廣略，而分勝劣也。
結名焰慧者，表如#CB08504;之慧，有#CB08504;絕之勝用而已。 ^412c8

△五難勝地。
orig::  ^412c28

一切同異所不能至，名難勝地。
commentary::  ^412c30

首二句以初地覺通，如來異性滅而惟一佛境，二地同性滅而佛境亦忘。
初復清淨本然了無罣礙，自此復經兩地，
由淨而明、由明而滿，則前之異同遠離之久，故至此杳不相及。
蓋理極圓融，無復同異之可見。
結名難勝者，一切世出世間逈不能齊，況能過勝乎？
惟識謂此地真俗兩智行相相違，合令相應極難勝故，是彼真俗似類同異。
然彼合之最勝，此則逈脫難齊，權實偏圓旨趣有殊，但相似而已。 ^412c32

△六、現前地。
orig::  ^412c48

無為真如，性淨明露，名現前地。
commentary::  ^413a2

夫自地前加功用行，由賢希聖，乃至入地，
銷異滅同，明生覺滿，由是逈超同異，而有為功用最勝，勝極無能勝者。
然而極盡有為，則無為真如性方顯現，故以現前名地。
良以圓頓人發心，即頓悟真如妙性，忘情佛境，
然而五住未破，心垢未除，其於真如尚屬比知，豈即親證？
今由似修而歷真修，極盡有為功行，將至無功用行，
故於斯地真如方始顯現，初得親證。
然而真如全體大用，當在八、九兩地，而八地真無功用，
此地方到無為，始顯真如而已。
又此但約性顯而名現前，華嚴、金光多明功行顯現，
似亦殊旨，故不煩引也。 ^413a4

△七遠行地。
orig::  ^413a24

盡真如際，名遠行地。
commentary::  ^413a26

前位真如方得顯現，尚未全彰，況能行盡？
此則盡其實際，莫不徹至。
溫陵曰：同異不至，則真如淨性明露現前矣。
真如現前，分證則局，盡際乃遠，逈超極造，故名遠行。
吳興曰：盡真如際者，斯是無際之際。
理既無際，行豈近乎？ ^413a28

○此經從五地同異不至，則有為功用，即已畢竟。
六地無為真理，即已現前。
至此則真際全彰。
華嚴此地，方明功用極至。
且但言功用殊勝，而總不言本理顯現，似亦殊旨。
智者詳之。 ^413a36

△八不動地。
orig::  ^413a44

一真如心，名不動地。
commentary::  ^413a46

溫陵曰：既盡其際，乃全得其體，一真凝常，故名不動。 ^413a48

○六地真如，方以顯現。
七地方以全彰。而實未即用為己心。
今言一真如心者，己心佛心，二俱圓泯。
惟一真如本心，即一真如法界而已。
名以不動者，動即變也。
而如理精真，一無變異，故云爾也。
菩薩當住此地，根身器界，一塵一毛，悉是真如自心。
所謂徹法底源，無動無壞，故以不動名之。
蓋自初心領悟者，至此而親證不謬矣。
華嚴此地，方明十身互作。
又於此地，而列十地別名，亦有童真之號。
至偈明乎八住，頗似同此經八住，合前四住生貴之意，推度不可不甄別也。
更俟後文，以通伸詳辯。 ^413b2

△九善慧地又二
△一、正明本地
orig::  ^413b22

發真如用，名善慧地。
commentary::  ^413b24

前位是得真如全體，此位是發真如大用。
稱體起用，自然之理。
華嚴、金光多指功行，而此經似說本真自體自用。
前位如一塵一毛，皆清淨本然，周徧法界。
此位則一一互攝互入，即徧即包等十玄業用，皆真如用也。
結名善慧，應即法界無障礙智也。 ^413b26

問：七行之塵界互現，五向之依正互涉，與斯何異？ ^413b35

答：七行方有是行，五向方有是願，未說親證本真自體自用法爾。
本具者，顯現發揮此真修位中相似親證，故大不同。
詳此十聖行相，與華嚴多所不同，故推聖言以求至理，非敢妄生去取。
若華嚴惟識金光，皆言此地具四無礙辯，
為大法師，最善說法。
然華嚴發明說法境界，亦大不思議，謂其能令有情無情徧演法音等。
資中曰：華嚴名此菩薩具四無礙智，作大法師，
演說無量阿僧祇句義，無有窮盡，故名發真如用。 ^413b37

○予謂說法固亦可以說為發用，然方是大用中一用耳。
故明用不遺說法，而說法豈盡大用耶。
餘地皆不盡同，此何必同乎。
故須具足十玄，方為稱真之用。
然亦豈遺說法。 ^413c6

△二、結釋通名。
orig::  ^413c12

阿難！是諸菩薩從此已往，修習畢功功德圓滿，亦目此地名修習位。
commentary::  ^413c16

諸之一字非但只指九地已往者，乃通指上位或惟四加以至九地，
以佛於四加前總結過四十一心，顯彼是修位前諸方便心也。
此復總結，故宜但從四加顯修位耳。
修習下二句，以自初心頓悟妙真如性，
由是歷位修斷以至於此，真如全體大用親造實到無欠無餘，
故云爾也。又若二句別以分屬，自四加至六地修習畢功，以次位即入無為故也。
自七地至九地功德圓滿，謂真如本具性功德畢顯，又後位但惟取證故也。
末二句明標自此地以前通名修習，而實彰顯後三位修意少而證意多也。
此亦不違相宗，但以十地總修習位也。 ^413c20

△十法雲地。
orig::  ^413c40

慈陰妙雲，#CB00832;涅槃海，名法雲地。
commentary::  ^413c44

舊解多種，似各偏缺，而名義亦不相顧。 ^413c46

今別解之。上八字為義，末四字結名。
義中慈妙是法，慈目利他之悲，妙旨自利之智。
陰雲是喻，陰取庇潤之相，雲取充滿之體。
悲如陰而智如雲，二者俱有蓋覆之意。
故下句覆者，稱合圓徧也。
良以悲智陰雲，是十地圓滿因德。
涅槃海，是十地將證未證之果德。
涅槃略取圓寂為義，真無不圓，而妄無不寂之謂。
海者，喻此果德之量，橫亘竪窮，廣無邊而深無底。
菩薩悲智圓滿，切隣斯果，故於斯地，方以稱合，而無少欠闕也。
故知前非無智無悲，但至此而稱合涅槃為勝耳。
然亦不說稱合佛德，恐濫等覺。
結名法雲地者，以名召義，則法之一字，雙含悲智。
雲之一字，該攝於陰，而攝用歸體。
以此二字之名，召上八字之義，可謂名義相孚矣。 ^414a6

 ^414a32

〔問，今何現以十住同華嚴之十地耶。〕 ^414b8

〔請言其相。〕 ^414b14

〔問，若是，則住後諸位，復是何位。〕
〔答，俱應是等覺開出耳。〕
〔問，等覺一位，安得有此多義。〕 ^414b18

〔請明其相。〕 ^414b22

地上十位已竟。
△九等覺一位。
起信等諸經論中，亦有於十地後不開此位者，乃合入十地耳。
或目為果合入妙覺，然而因有多分，果惟一位，
合入十地為正，總不若今經另開。 ^414b38

問：行、向、地等既即定通，忍應即等覺，憑何又開？ ^414b44

答：等覺義長攝廣，前義不攝。
覺際入交，何妨另開。 ^414b46

分為二科。
△一、正明本位
orig::  ^414b48

如來逆流，如是菩薩順行而至覺際入交，名為等覺。
commentary::  ^414c2

此位將明菩薩始覺等於如來妙覺，故先舉如來。
而言逆流者，葢謂如來已先證入妙覺果海，
無復進取，但惟不捨眾生，倒駕慈航，逆流而出。
而此菩薩乃言順行而至者，謂其進取未竟，
方趣果海，順流而入也。
覺際入交者，菩薩始覺與佛妙覺分劑正齊，但有順逆之不同耳。
譬如入海採寶者，前商已得諸寶，逆流而出，
到於海門；後商方以進取，順流而入，亦到海門。
是二船恰齊，但前商船頭向外，後商船頭向內，為不同耳。
吳興曰：瓔珞經云：等覺照寂，妙覺寂照。
即其義焉。溫陵曰：十地菩薩混俗度生，
與如來同，但所趨逆順與如來異。
葢如來逆流，出同萬物；菩薩順流，入趨妙覺。
已至覺際，故名入交；與佛無間，故名等覺。
即解脫道前無間道也。 ^414c4

△二、出所得慧
orig::  ^414c30

阿難！從乾慧心至等覺已，是覺始獲金剛心中初乾慧地。
commentary::  ^414c32

首二句通前總躡，見始終同名乾慧，而實名同義別耳。
言從乾慧至等覺者，中間所攝五十四位，
并能攝二位，共五十六，總以結盡是覺，即指等覺。
金剛心者，解脫道前，無間極力，至堅至利，
能斷無明生相微細惑體，故云爾也。
然連此以稱乾慧者，顯是究竟乾慧，揀異前之初心乾慧也。
溫陵曰：前名乾慧，以未與如來法流水接；
此名乾慧，以未與如來妙莊嚴海接。
吳興曰：以障妙覺無明初乾，未與究竟如來法流水接故也。 ^414c36

○初乾即是始獲。
蓋表前位皆未能得此慧，至此始得初乾矣。
諸師於此，或但合入等覺，或更別開一位。
愚謂詳玩是覺始獲四字，則合於等覺，固無不可。
然更玩至已二字，斷是等之後心，則別開亦通。
今但取五十五位，則合之為是。
取單複十二，及六十聖位，則開之乃宜。
以佛語自在，類多開合無定，不應執於一也。 ^415a4

△十妙覺一位。
orig::  ^415a16

如是重重單複十二，方盡妙覺，成無上道。
commentary::  ^415a20

初八字，結上因位盡也。
一字但局一位為單，一字總包十位為複。
十二者，或單或複，共成十二也。
當依溫陵，取一乾、二信、三住、四行、五向、
六煖、七頂、八忍、九世、十地、十一等十二金也。
於中乾、煖、頂、忍、世等金七位為單，信、住、
行、向、地五位為複也。
末八字，正明究竟果位。
總前位皆趨此果，至此方收成功，獲無上正真之實果也。
盡妙覺者，謂因位初心，圓人始覺。
雖漸次而深，以本始未一，能所未忘，皆未盡妙。
乃至等覺，亦但至齊，而尚未能一。
今於最後一剎那間，證入斯位。
但惟本覺，無別始覺。
能所淨盡，寂照一如。
萬事萬理，劃然一體。
故稱為妙也。究實其體，不越前四卷中三如來藏。
其用不越彼四義四相。
所謂十玄德相，十玄業用，一時具足。
而窮玄極妙，不可思議矣。
無上道者，以圓頓初心，雖與如來同一覺道，而圓融不礙。
行部位位，皆以前前為下，後後為上。
則知因中諸位，莫不有上。
斯位則證極，而無復加上。
故云無上道也。所謂無上菩提，無上涅槃等，皆其異號。 ^415a22

正答因果諸位一大科已竟。 ^415b8

△二、總揀非實非染。
orig::  ^415b10

是種種地皆以金剛觀察如幻十種深喻，
奢摩他中用諸如來毗婆舍那清淨修證，漸次深入。
commentary::  ^415b12

種種地，即指上因地與果地也。
果地雖一，因地重重，故言種種。
金剛者，即前所謂金剛王寶覺。
蓋自初住圓通之位，已即分證，位位轉深，至等覺則究竟金剛心也。
故知金剛乃甚深般若之名，是即實相之觀照。
所謂如珠有光，還照珠體，前劣後勝，一體而已。
觀察者，即以金剛寶覺照之也。
溫陵曰：種種地，單複十二位也。
十喻者，幻、人、陽、#CB08504;、
水、月、空、華、谷、響、乾、城、夢、影、像、化也。 ^415b16

○深喻者，喻此金剛所照之修，皆如幻等。
所謂如幻三摩提，無一實體，終不著相。
永明云：修習空華梵行等是也。
總表無修之修，正以揀彼凡小執於事相之實修也。
奢摩他，前文考佛答處，已作自性本具圓定，
而以照見於此，為微密觀照。
至於毗婆舍那，前文問答，皆無是名。
按深密經，佛以無分別觀為奢摩他，以差別觀為毗婆舍那，
似分照真俗之意。
今詳味斯經語脉，似不全同彼意。
良以無分別之語，固不違於性定。
而差別云者，仍可參詳。
今言奢摩他中，顯是於自性定中。
又言用諸如來毗婆舍那，而下復贅以清淨修證，顯是從性起修。
則毗婆舍那，全歸修意。
蓋是不離自性定中，雙用即定之慧，與夫即慧之定，而定慧圓融之意也。
然更須知，仍是合性修兼定慧，雙收前二，以結歸禪那而已。
末言漸次深入者，蓋是圓融不礙行部，
而務臻究竟寶所，終不化城中止矣。 ^415b30

△三歸重初心勸進。
orig::  ^415c14

阿難！如是皆以三增進故，善能成就五十五位真菩提路。
commentary::  ^415c16

此之歸重初心以勸進，欲人由下學以上達也。
良以圓人頓悟，雖窮盡因果，而發足進取，須重初心。
故今此經談位，既始於三種漸次，而學者豈可不從此以#CB15081;力哉？
故此節深意，誠在此耳。
吳興曰：三增進者，即漸次也。
前三文下，皆結示云：是名增進修行漸次。
又云：從是漸修，隨所發行，安立聖位。
五十五位者，除前乾慧，由信至等覺是也。 ^415c20

問：何故除乾慧而又不取妙覺？ ^415c32

答：既言真菩提路，則顯乾慧非真，妙覺非路。 ^415c34

△四、判決邪正令辨。
orig::  ^415c36

作是觀者名為正觀，若他觀者名為邪觀。
commentary::  ^415c38

欲人捨邪而歸正也。
吳興曰：須知圓教之外，三乘所修，皆屬邪觀。 ^415c40

○此對勝揀劣為邪，非叛道之邪也。
孤山曰：圓教地位，以六即配，則十信為相似即，
初住以後為分真即，妙覺為究竟即。 ^415c42

○此天台所判，圓教所獨。
漸教有六無即，頓教有即無六。
今行部不礙圓融，故六而常即，所以六位皆佛。
圓融不礙行部，故即而常六，所以六位不濫。
至於諸位所斷無明，所證真如，隨佛自在分合而為多少，何敢定數？
華嚴百界倍增，但可準知，未必定依其數也。
良以斯經位次，不定依彼故耳。 ^415c46

一、正說經一大科已竟。 ^416a10

△二說。經名：
夫義者名之實，而名者義之表，是故因義以定名，
由名以表義，名義常相須也。
今正宗委談三分，所詮經義略備，而能詮經名不彰，則何以辯義而成總持耶？
故即說經名焉。溫陵曰：正宗未終，而遽結經名，
由初示密因，次開修證，而卒乎極果，則經之正範畢矣。
結經後文，尚屬正宗。
舊名助道分者，特助道而已，故後別列，乃正助之辯也。
分二： ^416a12

△一文殊請名又二。
△一具禮陳白。
orig::  ^416a26

爾時，文殊師利法王子，在大眾中即從座起，
頂禮佛足而白佛言：
commentary::  ^416a28

初以阿難當機者，欲進多聞人於大定也。
而終以文殊為請名，表總持全經，非根本大智不可也。 ^416a32

△二、請名問持。
orig::  ^416a34

當何名是經？我及眾生云何奉持？
commentary::  ^416a38

凡問經名，必兼請持法，而答名之後，多不詳答，奉持略結而已。
良由名以略文，總攝多義，得其名，即得其總持之要矣，故不別答受持之法也。 ^416a40

△二如來備說分五。 ^416a44

△一、從境智為名。
orig::  ^416a46

佛告文殊師利：是經名大佛頂悉怛多般怛羅無上寶印，十方如來清淨海眼。
commentary::  ^416a48

首句標告及是經二字，文局第一，義通五題，下不重標。
詳玩五題，皆顯密雙彰，而義則互通，以顯密無二，
但廣略持解，力用異宜而已。
今第一名初十三字，彰密楞嚴也。
分雖各屬，而釋則合用，下皆放此。
密題全當科之境字，境即諦也，為智所對。
文用三重喻表：一佛頂，二白傘，三寶印。
雖亦是喻，而直以稱法，非待法合，此之謂表法也。
首三字表理體，屬真諦。
前總題中通表，蓋是因題立意，此對下文，但表理體也。
大之一字，貫下白傘，仍作稱讚之詞。
佛頂具二義：一無上而最尊，二無見而最妙，
正以表一真法界，故以大稱。
悉等六字，此云白傘，蓋七卷中元有摩訶二字，
故亦應有大意，今因上大字貫下，故不重標。
傘蓋雖亦可作二物，今以含覆用同，故但為一。
此對佛頂，當表事用俗諦。
若連摩訶，即當體大，而以白傘異相用二大，
今緣佛頂表體大已代摩訶，故得六字皆但屬於相用。
白眾色之本，今表萬用清淨，乃即真之俗，非同染著之用也。
傘蓋正表萬德張施慈悲普覆，為佛果要用作眾生依怙也。
末句總攝上體用真俗而為第一義諦，
以圓融絕待更無法能過之，故云無上也。
寶印者，即海印、心印也。
華嚴云：二諦融通三昧印。
又云：海印三昧威神力。
法句經云：森羅及萬相，一法之所印。
即諸佛祖以心印心，相傳之心印也。
末八字顯題也。十方如來，明諸佛同證也。
清淨者，離分別絕能所之意。
海即心海，眼即智也，謂照心海之智眼也。
上密題中所詮表之三諦，是即心海全體大用，
以智圓照此之心海，名曰海眼。
然須離諸分別一念不生，方以默契，又如珠之有光還照珠體，
體即照而照即體，始為清淨海眼。 ^416b4

△二、從機益為名。
orig::  ^416c12

亦名救護親因，度脫阿難及此會中性比丘尼，
得菩提心，入徧知海。
commentary::  ^416c14

諸題顯密分明，獨此題似乎惟顯無密。
然準四推之，當亦意具。
良以救度慶喜性尼，皆憑呪力。
故此題前十八字，當是稱祕呪之功能也。
而阿難登伽，正以舉此經之當機也。
故凡務多聞，而未全定力者，皆準阿難。
凡欲惑熾然，不思出要者，皆準登伽。
末八字，表利益也。
菩提心，即前三諦圓融之心。
徧知海，即前徧照三諦之海眼也。
此蓋但於前題中，加當機獲益，勸人欣此入此也。 ^416c18

問：前總題中不許立諦，只言三藏，今何說諦而不說藏？ ^416c32

答：前為斥絕三觀，故竝諦不許。
今為明境用諦，而三諦仍即三藏而已。 ^416c34

△三、從性修為名。
orig::  ^416c38

亦名如來密，因修證了義。
commentary::  ^416c40

亦名下。上四字為密，下四字為顯。
總題中分屬明白。
以如來密因為性具者，蓋諸佛須見自心果性本有，
依此起修，方成真因。
權小皆所不知，故曰密因。
修證了義者，言雖知本有，不墮無修無證，不妨有修有證。
然依無修證而起修證，故曰了義。
非同染實之修不了義也。
又盡理顯談，非就機覆相也。
廣如總題中解。蓋密因仍是前之境智，但加修證而已。
恐悟人具見自心理智天然，而不加修證，亦終不能究竟。
所以勸人不可徒欣，仍當修此證此也。 ^416c42

△四、從要妙為名。
orig::  ^417a12

亦名大方廣妙蓮華王十方佛母陀羅尼呪。
commentary::  ^417a14

亦名下。上七字為顯，為最妙大方，廣取起信釋，乃一心所具三義。
華嚴作所證之法三字，以次為體相用之三大。
此乃三字竝列，不同總題之讚詞也。
此大乃直目性體，橫亘竪窮，無邊無底。
相乃義相德相，具足恒沙性功德故。
大方二字，即性相對也。
廣指用言，以上性相，皆屬於體。
稱體之用，無盡無量，無障無礙，如十玄妙用是也。
益以見斯經旨同華嚴矣。
蓮華取義甚多，且略取於方。
華即果處染常淨二義，亦即表於一心三大之法。
因果交徹，本具而非修生。
染淨不二，融即而非擇滅。
王以自在為義，因果染淨，俱得自在，故稱為王。
益見斯經指同法華矣。
然則性相體用交徹，圓融至妙，無以加焉。
末八字為密，為最要佛母，表其有出生義。
陀羅尼，此云總持，明其具含攝意。
七卷說呪利益中，亦稱其能出生一切諸佛。
顯文中亦言十方薄伽梵，一路涅槃門，俱佛母意也。
陀羅尼既總一切法，持無量義，合於上佛母，
一表出生多佛，一表舍攝多義，豈非至道要術哉。
此蓋復於有志希修證者，具示以最妙最要之處。
信乎，可以彈指超無學也。 ^417a16

△五、依因果為名。
orig::  ^417b4

亦名灌頂章句諸菩薩萬行首楞嚴，汝當奉持。
commentary::  ^417b8

亦名下四字為密，餘皆顯也。
吳興曰：此經從天竺灌頂部中流出，蓋約密言，名灌頂章句。
有誦持者，則如來智水灌其心頂，亦如剎利之受職也。 ^417b10

○此中所取因果有二：一者密題為果，以灌頂受佛職故。
職即果也。下皆屬於因行，以諸菩薩萬行為別行。
如前四度，首楞嚴三字，為大定之名，乃定慧雙融後二度也。
前之四度，皆依此而運，方成第一波羅蜜，故為總行。
若準起信論中五行，則此之萬行，即彼前四行。
此之首楞嚴，即彼第五止觀雙融行也。
合此總別因行，方以感彼佛職之果。
欲欣果者，務修行也。
二者密題中，既曰智水灌頂，即屬文殊大智。
菩薩萬行，即屬普賢大行。
智行總之為因，首楞嚴即毗盧萬德圓融，究竟堅固之大果也。
良以佛說斯經，無非欲眾生修大因而證大果。
故此末題，終歸因果也。
如華嚴、法華二題，可類見矣。
汝當奉持，文局於此，而義總結五題。
以上五中，境、智、機、益、性、修、要、妙、因、果，皆當信奉受持。
蓋必以智照境，隨機受益，從性起修，盡其要妙，
滿其因果，方為能奉持也。
夫既說全經，而又備陳經目，則如來所以應求而說者，可謂悉委悉盡矣。
故如來委說一大科已竟。 ^417b14

△三、阿難悟證。
阿難示現多間遲鈍，初以一果聞經，中間但表開悟竝無敘證，
今至經終方明進證，無非大權引物耳。
分二： ^417c2

△一敘所聞又三。
△一、結標時眾。
orig::  ^417c6

說是語已，即時阿難，及諸大眾。
commentary::  ^417c10

△二、聞經義理。
orig::  ^417c12

得蒙如來，開示密印，般怛羅義。
commentary::  ^417c14

此舉密稱顯，見顯密同義也。
密印者，祕密心印也。
如偈云：真非真恐迷，我常不開演。
正祕密意也。奢摩他中三如來藏，三摩提中圓妙耳門，
解巾示結，皆所以傳心印也。
大白傘蓋，本以名呪，今言示彼之義，即指顯文，
竝文所詮，莫非無外之心，清淨之體，普覆之用。
是大白傘三字，可以收盡全經，所以但舉於此義，而敘所聞經也。 ^417c16

△三聞經名目：
orig::  ^417c28

兼聞此經了義名目。
commentary::  ^417c30

前之五名，皆詮盡理直指之了義，非就機覆相之名目也。
蓋名標總相，義演別相。
得其別相，可以開悟。
得其總相，可以奉持。
蓋開悟宜詳，而奉持宜簡。
然總別互收，利益齊等，故雙述顯益也。 ^417c32

△二敘悟證分二。 ^417c38

△一同悟禪那。
orig::  ^417c40

頓悟禪那，修進聖位。
增上妙理，心慮虗凝。
commentary::  ^417c42

前標時眾，非止阿難。
故知此悟，乃大眾同悟也。
首句標悟禪那者，按經從初歷談，但言奢摩他及三摩提，而未言禪那。
直至此處，始一稱之。
下連修進聖位，足顯談聖位處，乃是說禪那耳。
蓋即全性而修三一圓融，妙極難思之定慧也。
然其實體，即前三如來藏之正因，略兼了緣二因而已。
其曰修進聖位，足見諸位多行位也，增上殊勝也。
葢逈超權漸，乃圓頓之極則焉。
心慮虗凝者，全經朗徹，萬象一心，海印森羅，言思不及之境也。 ^417c44

△二、別證二果。
orig::  ^418a12

斷除三界，修心六品，微細煩惱。
commentary::  ^418a14

悟雖同眾，證則各別，故此二果別就阿難，非大眾皆但證二果也。
溫陵曰：修道所斷之惑，小乘於三界九地，
地各九品，斷欲界前六品而證二果，斷後三品而證三果，斷上界各九品而證無學。 ^418a16

○思惑於修道位中斷之，故曰修心。
然全分即通三界，故言三界修心，所謂言通也。
六品仍在欲界斷之，所謂意別也。
微細，揀非見惑之麤耳。
阿難備聞全經，而但進二果，既由示表多聞之劣，
不勞曲會，強增華嶽之高矣。
請位至此，名圓位因果。
周經中具示妙定始終已竟。 ^418a22

△二經後別詳初心緊要。
此後諸文，仍是正宗。 ^418a34

問：正宗未盡，何遽結經？
答：順序而談，無所隔間，義窮言盡，故應結成。
如由悟而入，由入修證，從因至果，性定歸元，
言義俱周，豈不應結乎？
然而正談三分，速欲知其始終，故文中雖亦略言，
諸趣諸魔，不暇詳敘，恐葛藤恣蔓，而支離間隔於本文也。
其奈義有關要，理應委知，故於經後詳發。
是則既不隔間於正文，又以不失於要義也。
其關要深，故待於各科首發明之。
分為二： ^418a36

△一談七趣，勸離以警淹留。 ^418b2

修楞嚴者，於人仙天趣，不應躭戀其果，
於修羅三塗，不應誤犯其因，然後能逈超有漏，而速階聖位也。
故自經初，每曰輪轉，曰諸趣，曰輪迴，曰淪溺，
乃至十二類生，皆以謂此，而不及詳言，
故此委談勸離，所以警淹留也。
又分二： ^418b4

△一阿難請問又為二。 ^418b12

△一述謝前益。
orig::  ^418b14

即從座起頂禮佛足，合掌恭敬而白佛言：
大威德世尊慈音無遮，善開眾生微細沉惑，令我今日身心快然得大饒益。
commentary::  ^418b16

問：此既謝前得益，何不分屬上文？
答：此之禮拜，雙具二意：一則謝前，一為請後。
若屬前文，則請後無拜，禮有缺也。
故屬下，可兼二意。
經中凡訶斥處，皆屬折伏之威；凡示勸處，皆屬攝受之德。
慈音無遮者，至教無悋惜，下愚不檢擇也。
巧示曰：善開微細惑，開謝破妄也。
身心快然，謝顯真也。
其實進修取證，皆所以終破妄顯真之功耳。
故二意謝盡全經。 ^418b22

△二更請後談分二。
△一總問諸趣又分三。
△一、領惟心真實。
又二。 ^418b36

△一、心體本真。
orig::  ^418b38

世尊，若此妙明真淨妙心本來徧圓。
commentary::  ^418b40

此先直就心體以領徧圓，所謂彌滿清淨中不容他也。 ^418b42

△二、萬法惟心。
orig::  ^418b44

如是乃至大地草木，蝡動含靈，本元真如，即是如來成佛真體。
commentary::  ^418b46

此方就萬法以會徧圓，即是如來四字，應在本元之上下言。
本如即性具之理，佛體即修成之實，所謂物物闡遮那之形，
名名播如來之號。 ^418c2

△二、問何有諸趣。
orig::  ^418c6

佛體真實，云何復有地獄、餓鬼、畜生、修羅、
人、天等道？
commentary::  ^418c10

首句躡上萬法惟心，無障無礙。
云何下，敵體番之，以問如何却有障礙違心之七趣。
以有等字，該僊葢約方聞未證之時觀之，
現見違礙自心，不得自在，故言云何復有等也。 ^418c12

△三、質自然因緣。
orig::  ^418c18

世尊！此道為復本來自有？
為是眾生妄習生起？
commentary::  ^418c20

本來自有者，疑是無因本具也，因緣可知。
△二、別詳地獄。 ^418c22

七趣雖皆障礙，而地獄猶劇苦處，更當謹戒。
是以復詳問之，分為三： ^418c24

△一、略舉墮人。
淫、怒、痴為三毒惡習，招獄之最重者，故略舉之，以該其餘也。
分三： ^418c26

△一、貪婬墮者。
orig::  ^418c30

世尊！如寶蓮香比丘尼持菩薩戒，私行婬欲，
妄言行婬，非殺、非偷，無有業報。
發是語已，先於女根生大猛火，後於節節猛火燒然，墮無間獄。
commentary::  ^418c32

此犯有三：一、犯婬，二、謗戒，三、誤人。
漸至極重，故墮阿鼻。
報則有二：一、現報，謂身火燒然；二、生報，即墮無間獄也。 ^418c38

△二、怒痴隨者
orig::  ^418c42

琉璃大王！善星比丘！
琉璃為誅瞿曇族姓，善星妄說一切法空，生身陷入阿鼻地獄。
commentary::  ^418c44

此二，合說琉璃屬怒，善星邪見屬痴。
溫陵曰：琉璃匿王太子，廢父自立，挾宿嫌，誅釋種。
佛記其七日當入地獄，王泛海以避，水中自然燒滅。 ^418c48

○宿嫌，舊恨也。有遠近二因緣。
遠謂琉璃多劫前曾為大魚，釋種前身共食之，此為遠因。
近謂琉璃今世為釋種之甥，因禮來賓，
強坐佛座，釋種罵之，懷恨誓殺，此是近緣。
善星亦佛堂弟，撥無因果，經文甚明。
生陷者，謂連肉身陷下，具足現生二報，以業力強勝故耳。 ^419a4

△二、雙質同別。
orig::  ^419a16

此諸地獄為有定處？
為復自然彼彼發業各各私受？
commentary::  ^419a18

吳興曰：問意有二，謂別業同報、別業別報。
初問婬殺妄三即別業也，為有定處即同報也，為復自然下次問別業別報。
據下答意，皆是別業同報耳。 ^419a20

△三、求示護戒。
orig::  ^419a24

惟垂大慈，開發童蒙，令諸一切持戒眾生，
聞決定義，歡喜頂戴，謹潔無犯。
commentary::  ^419a28

發開童蒙者，以此屬人天乘事，故言開發幼童蒙昧也。
令諸下，明其嚴戒，正此更詳地獄之本意。
然於三摩提中道場之始，所以嚴戒四重者，豈不大有助乎？ ^419a32

△二如來詳答分二。
△一讚許。
orig::  ^419a38

佛告阿難：快哉此問！
令諸眾生不入邪見。
汝今諦聽，當為汝說。
commentary::  ^419a40

快哉者，合意而喜之讚辭也。
下二句明其所以。
葢犯婬無報，法空無果，皆顯然邪見。
琉璃為嗔心所蔽，不復知有惡報，亦隱然有邪見為主宰也。
凡墮阿鼻，多由邪巧之見。
至於修羅，乃至仙與人天，凡有躭戀而視之為樂為脫，
殊不知其為苦為縛者，皆邪見攝，況皆障首楞嚴，故佛云耳。 ^419a44

△二說示分三。 ^419b6

△一、備明諸趣又二。
△一、略示升墜根由，又為三：
△一、約積習分判情想，又為二： ^419b8

△一、依真妄分內外。
orig::  ^419b10

阿難！一切眾生實本真淨，因彼妄見有、
妄習生，因此分開內分、外分。
commentary::  ^419b12

本真淨者，葢言妄染招報之因，皆依無妄無染之真心中起也。
妄見即惑，妄習即業，此二為因，故分內外。
下自釋之。 ^419b16

△二、釋成墜升所以。
眾生但見六趣升墜，而不知正因，故與釋之。
分二： ^419b20

△一、釋墜所以。 ^419b22

墜，謂三塗分三。 ^419b23

△一、略釋其名。
orig::  ^419b24

阿難！內分即是眾生分內。
commentary::  ^419b26

但言貪戀本趣而不求出離者，俱為內分，則不勞辯難。
葢凡在升墜不定之時，若但戀於本位而不求增進者，必至於墜。
事事皆然，復何疑乎？ ^419b28

△二轉愛屬水。 ^419b32

人間水惟趣下，而情皆化水，足知從墜無疑矣。
又二。 ^419b34

△一、正明愛水。
orig::  ^419b36

因諸愛染，發起妄情，情積不休，能生愛水。
commentary::  ^419b38

愛有總別二意，總謂諸情皆屬於愛，愛即情也。
別如世說喜怒哀樂愛惡欲為七情，愛居其一而已，今總意也。
良以七情中怒惡似與愛反，而實由人之損我所愛，
方怒方惡，縱曰性情之正，是亦惑境為實，
皆愛情為本，故總屬愛也。
最初對境起著為愛染，深貪極戀堅執不捨為妄情。
情積不休者，慣習深厚，潛滋貪業也。
能生愛水者，墜業已成，下墮所不免也。 ^419b40

△二、歷舉驗證。
orig::  ^419c6

是故眾生心憶珍羞，口中水出；心憶前人，
或憐或恨，目中淚盈；貪求財寶，心發愛涎，
舉體光潤；心著行婬，男女二根自然流液。
commentary::  ^419c8

此但舉事以驗，情必化水而已。
恨雖恨彼害己，實亦憐己受害之苦而發悲，是即七情中怒惡貪財光潤者。
曾聞有人忽拾大銀一錠，舉身流汗是也。
餘皆易知。 ^419c14

△三結墜原名。
orig::  ^419c20

阿難！諸愛雖別流結是同，潤濕不升自然從墜，此名內分。
commentary::  ^419c22

流，即流水。結，謂受縛。
上皆從墜，所以末句原其因此立名內分也。
墜之所以竟。 ^419c26

△二、釋升所以分三。 ^419c28

△一、略釋其名。
orig::  ^419c29

阿難！外分即是眾生分外。
commentary::  ^419c32

明非本趣也。
△二轉想屬飛。
飛必上升，而想必飛騰故也。
分二： ^419c34

△一正明想飛。
orig::  ^419c36

因諸渴仰，發明虗想，想積不休，能生勝氣。
commentary::  ^419c38

初聞勝境，發心希望，為渴仰。
想極神馳，意常遠越，為虗想。
想積不休者，想久觀成也。
能生勝氣者，必成超舉之妙因也。 ^419c40

△二、歷舉驗證。
orig::  ^419c44

是故，眾生心持禁戒，舉身輕清；心持呪印，
顧盻雄毅；心欲生天，夢想飛舉；心存佛國，
聖境冥現；事善知識，自輕身命。
commentary::  ^419c46

亦舉事以驗，想必成飛而已。
然此外分，雖但局在界內，至於引事，乃是廣取，豈皆局哉。
持戒漸離業累，故輕清雄毅者，亦有高舉無畏之狀，以乘呪神力故也。
輕身命亦視如鴻毛，無復重累，故亦屬於超脫，餘皆可知。 ^420a4

△三、結昇原名。
orig::  ^420a12

阿難，諸想雖別，輕舉是同，飛動不沉，自然超越，此名外分。
commentary::  ^420a14

約積習分判，情想已竟。
△二、約臨終別示升墜。
分二： ^420a18

△一、約臨終相現。
orig::  ^420a20

阿難！一切世間生死相續，生從順習、死從變流，
臨命終時未捨煖觸，一生善惡俱時頓現，死逆生順二習相交。
commentary::  ^420a22

孤山曰：生從順習，死從變流者，以一切眾生皆愛生而惡死也。
是故生則順其習，死則逆其習。
此文辭互略，應云生從存住故順習，死從變流故逆習也。
未捨煖觸，謂現陰之末，中後陰之初也。
溫陵曰：逆順相交，謂方死方生之間也。
一切善惡之業，即於是時隨其情想輕重而感變焉。 ^420a28

○末二句似乎當在煖觸之下為順，恐是謄譯之訛耳。 ^420a38

△二判墜升分量又三。 ^420a40

△一升而不墜又二。
△一、先示純想極升。
又二： ^420a42

△一、無兼止於天上。
orig::  ^420a44

純想即飛，必生天上。
commentary::  ^420a46

論生天，應從四王以上。
葢生於天上，而卜居於天，不同游者。
又按下純情，惟局極重阿鼻。
此之純想，乃統三界諸天。
故知純情報狹，而純想報寬也。 ^420a48

△二、有兼往生佛國。
orig::  ^420b4

若飛心中，兼福兼慧，及與淨願，自然心開，
見十方佛，一切淨土，隨願往生。
commentary::  ^420b8

兼謂除善禪之外，而有兼行六度，願見諸佛者也。 ^420b12

△二、後示雜想差別，又二：
△一、正論雜想。
orig::  ^420b14

情少想多，輕舉非遠，即為飛仙、大力鬼王、
飛行夜叉、地行羅剎，遊於四天，所去無礙。
commentary::  ^420b16

輕舉非遠者，謂竪不越四天，橫不出輪圍，
游者暫到而已，不同生者得常居住，喻如羣臣至天子宮闕，
暫時非久去往也。
真際曰：情少想多，此通舉也。
理宜等降四類分之：一情九想即為飛仙，
二情八想為大力鬼王，三情七想為飛行夜叉，四情六想為地行羅剎。 ^420b20

△二、兼論護教。
orig::  ^420b30

其中若有善願善心護持我法，或護禁戒隨持戒人，
或護神呪隨持呪者，或護禪定保綏法忍，是等親住如來座下。
commentary::  ^420b32

綏，安也。法忍，如無生法忍之類。
住佛座下者，即溫陵所謂八部之類是也。 ^420b38

△二、不升不墜。
orig::  ^420b40

情想均等，不飛不墜，生於人間。
想明斯聰，情幽斯鈍。
commentary::  ^420b42

均等，即五情五想。
孤山曰：由昔情想，感今聰鈍。
是知言均等者，總報之業也。
言幽明者，別報之業也。
由所習情想，各在強弱，致有聰鈍之異。 ^420b44

○圓師所說聰鈍，葢於人中分於二類。
意謂想明即是想強情弱，所以世間有聰明者。
情幽即是情強想弱，所以世間有暗鈍者。
此說似通，但恐違於均等。
然予別有說焉。但於總報，大槩俱有一分聰處，
如覺觀知解，推度事理，勝彼下趣。
故佛表其由具五想，想體明達，所以有此聰利也。
俱有一分鈍處，如不具神通，不能飛舉，劣彼上趣。
故佛表其由具五情，情體幽閉，所以有此暗鈍也。 ^420b48

△三墜而不升分為二。 ^420c16

△一、先示雜情差別，又分三： ^420c17

△一墜畜生。
orig::  ^420c18

情多想少，流入橫生。
重為毛羣，輕為羽族。
commentary::  ^420c20

情多想少者，真際謂六情四想是也。
溫陵曰：橫生者，情多故淪變，帶想故飛舉，
而業重不能，但為毛羣耳。 ^420c22

△二墜餓鬼。
orig::  ^420c26

七情三想，沉下水輪，生於火際，受氣猛火，
身為餓鬼，常被焚燒，水能害己，無食無飲，經百千劫。
commentary::  ^420c28

真際曰：七情三想，墜為餓鬼。
溫陵曰：俱舍說大地最下，有金水風輪，
有八寒八熱，地獄在三輪之上。
此文說沉下水火風輪，又似地獄在三輪之下。
疑此所指，非地下三輪，乃地獄三輪也。
言水輪火際，即寒獄第八也。
受氣猛火，謂受火氣以成身，故常被火燒，
或得水飲，亦化為火，故曰水害己也。 ^420c32

△三墜地獄。
orig::  ^420c42

九情一想，下洞火輪，身入風火二交過地，
輕生有間，重生無間，二種地獄。
commentary::  ^420c46

真際曰：八情二想生有間獄，九情一想生無間獄。 ^421a2

○經文缺八情二想，意中必有節師補之是也。
然諸師皆謂八獄，前七為有間，第八為無間，今詳後文。
另有極重阿鼻，獨為一獄，則知前八俱稱無間。
但較之後一，或苦稍輕，或時少短。
其有間獄，當如後文十八等獄方通也。
溫陵曰：下洞火輪，即八熱獄也。
身入風火二交過地，謂超寒獄入熱獄也。 ^421a4

△二、後示純情極墜。
分二： ^421a14

△一、無兼止於阿鼻。
orig::  ^421a16

純情即沉入阿鼻獄。
commentary::  ^421a18

溫陵曰：阿鼻，此云無間。
謂受罪苦，具身量、劫數、壽命，五者皆無遮間，名五無間。
此惟情業最重者墜入，至劫壞乃出。 ^421a20

△二有兼更生十方
orig::  ^421a24

若沉心中有謗大乘，毀佛禁戒，誑妄說法，
虗貪信施，濫膺恭敬，五逆十重，更生十方阿鼻地獄。
commentary::  ^421a26

溫陵曰：若兼謗大乘等，則此劫雖壞，更入十方阿鼻，
無有出期，以謗令無窮人墮邪見故。 ^421a30

△三、結有處以顯別同。
orig::  ^421a32

循造惡業，雖則自招，眾同分中，兼有元地。
commentary::  ^421a36

前問：此諸地獄，為有定處，為各私受？
此答：造雖各私，報有定處，乃是別造同受也。
元地即答定處耳。
一、略示升墜根由已竟。 ^421a38

△二、詳示墜升因果。
上科示情想為升墜因由，清濁雖殊，要之皆為繫縛三界之羈鎻，
非解脫世間之法，故總屬於惑。
此科所言因果，應即是業與苦也。
諸天雖樂，而亦壞行，二苦所攝，故不出三道也。
分為七大科。 ^421a42

△一、地獄趣
此雖諸趣竝列，而本科兼答別詳。
地獄分二： ^421b2

△一發明因習果交又分三。 ^421b4

△一、躡前標後。
orig::  ^421b6

阿難！此等皆是彼諸眾生自業所感，造十習因，受六交報。
commentary::  ^421b8

此文分明連結上科，似非別起。
然上科情想意足，下更無文。
且向下相連七趣，俱有詳文，故知別為詳示。
但前論情想，自勝向劣；今詳因果，自劣向勝。
二劣相接，語勢就便躡之以起，非仍屬上也。
感字非同凡小，但是招意，此乃化意。
謂地獄本無自心業力之所化作，悟之即空。
故華嚴偈云：應觀法界性，一切唯心造。
能破地獄。經中所謂一一皆了元因，信哉。
下文因果中一切苦具，皆顯心之化作，其旨深矣。 ^421b12

△二、開因示果，又分二：
△一、列十習因以明感招 ^421b28

十習，謂一婬、二貪、三慢、四嗔、五詐、六誑、
七冤、八見、九枉、十訟。
既云為習，即當屬業，而貪等仍帶惑名，則分屬亦兼惑業。
今以根隨分之，貪、瞋、慢、見，四根本也。
婬即貪業之首，冤即隨瞋之恨，詐即隨貪之諂，
誑亦貪分之隨枉，訟即隨瞋之害。
又約成業，以十惡收之，婬正身三之一，
而瞋冤攝殺，詐誑攝盜，詐誑又攝妄言、
綺語、兩舌之三，枉訟又攝妄言、兩舌、惡口之三，
貪嗔即意三之二，見即攝於痴分，則身三、
口四、意三，無不周備矣。
雖亦有果，但是帶言說因為多，故單言十因也。
就分十 ^421b30

△一婬習
溫陵曰：惡業起於情惑，而婬為情惑之最，故前後皆首明之。
分四： ^421b48

△一、正明感招
orig::  ^421c4

云何十因？阿難！一者、婬習交接發於相磨，
研磨不休，如是故有大猛火光於中發動。
commentary::  ^421c6

首四字總徵十科。
凡言交者，結搆之始。
發者，臨時之動。後皆倣此。
接者，染心會合。磨者，貪求觸樂，感火之故。
下喻自明。舒王云：婬習研磨不休，自耗其精，則火界熾然。
於其生也，尚有痟渴、內熱等疾；則其死也，
見大猛火，宜矣。 ^421c10

△二、即喻驗知。
orig::  ^421c18

如人以手自相磨觸。
煖相見前。
commentary::  ^421c20

△三、所感苦事
orig::  ^421c22

二習相然，故有鐵床、銅柱諸事。
commentary::  ^421c24

二習，現行種子也。
所謂業習、種習之二。
葢業習所以薰種，種習所以辦果。
下皆倣此。相然，謂成焚燒之事也。
鐵床等，即火床、火柱。
准別經中，皆言化玉女引罪人抱之，即燒也。 ^421c26

△四、引聖示戒。
orig::  ^421c32

是故十方一切如來，色目行婬同名欲火，菩薩見欲如避火坑。
commentary::  ^421c34

色目者，命名呼召之意，猶言名色名目也。
欲火者，隨因示果，令知驚懼也。
菩薩避婬，非是勉強忍愛，乃是惟見其為火坑而驚避之，無毫髮之愛也。
以菩薩了見過去淫火劇苦，如在目前故也。
此葢欲人敬畏佛戒，而勉學菩薩耳。
後皆放此。 ^421c38

△二、貪習。 ^421c46

貪乃吸取諸欲之總名，而婬為上首。
既以別開，則財食等餘欲，皆此習收之。
分四： ^421c47

△一、正明感招
orig::  ^422a2

二者貪習交計，發於相吸，吸攬不止，如是故有積寒堅冰於中凍冽。
commentary::  ^422a4

計，執也。謂執我我所，故起貪也。
吸者，攬取為己有也。
貪之感水，如人思食，口則水出，而吸之感寒，下喻自明矣。 ^422a8

△二、即喻驗知。
orig::  ^422a12

如人以口吸縮風氣，有冷觸生。
commentary::  ^422a14

△三、所愛苦事。
orig::  ^422a16

二習相陵，故有吒吒、波波、羅羅、青、赤、白蓮、寒冰等事。
commentary::  ^422a18

陵，侵也，奪也。業習起貪，主於侵取；種習起苦，竟以奪欲。
吒，吒等。忍，寒聲也。
蓮，冰色也。 ^422a20

△四、引聖示戒。
orig::  ^422a22

是故十方一切如來，色目多求同名貪水，菩薩見貪如避瘴海。
commentary::  ^422a24

瘴者，癘氣也，能令人輙病，或復致死。
海已當避，何況更有瘴癘之氣，甚言可驚避也。
餘意準上。 ^422a28

△三慢習分四。 ^422a30

△一、正明感召
orig::  ^422a32

三者慢習交陵，發於相恃，馳流不息，如是故有騰逸奔流，積波為水。
commentary::  ^422a34

陵，欺也，虐也。恃，倚也，如倚財倚勢等也。
馳流，逆上奔流也。
慢情本屬於水，而性高舉，如水逆奔，故曰馳流不息，如是下方明其感召於水也。 ^422a38

△二、即喻驗知。
orig::  ^422a42

如人口舌，自相綿味，因而水發。
commentary::  ^422a46

綿味，即舌自絞#CB04394;也。
△三、所感苦事
orig::  ^422a48

二習相鼓，故有血河、#CB01926;河、
熱沙、毒海、融銅、灌吞諸事。
commentary::  ^422b2

鼓，如風之鼓物，皆上騰之意也。
△四、引聖示戒。
orig::  ^422b4

是故十方一切如來，色目我慢名飲癡水，菩薩見慢如避巨溺。
commentary::  ^422b6

見慢，謂見自心之慢，非謂見他慢也。
後皆放此。孤山曰癡水者，或云西土有水，
飲之則癡，如此方之貪泉也。 ^422b10

○溺者，以水兼泥，易陷難拔之處，巨溺益可畏矣。 ^422b14

△四瞋習分四。
△一、正明感召
orig::  ^422b16

四者、瞋習交衝，發於相忤，忤結不息，心熱發火，鑄氣為金。
如是故有刀山、鐵梱、劒樹、劒輪、斧鉞、鎗鋸。
commentary::  ^422b18

交衝，即彼此抵突也。
忤，欺陵也。結而不息，積久轉盛也。
溫陵曰：心屬火，氣屬金，瞋者由心作氣，
而反動其心，加之衝擊抵忤，則心火轉盛，
氣金轉剛，故云爾也。 ^422b22

○肺屬金而主氣，亦妄理相應之謂。
梱，即棍也。此亦方明感招，如修羅之雨等也。 ^422b28

△二、即喻驗知。
orig::  ^422b30

如人銜冤，殺氣飛動。
commentary::  ^422b34

望氣者能見其相。
△三、所感苦事
orig::  ^422b36

二習相擊，故有宮割、斬斫、剉刺、槌擊諸事。
commentary::  ^422b38

擊，觸也，亦發也。截根曰宮，刖殘曰割。
斫則斷首，剉乃碎尸耳。 ^422b40

△四、引聖示戒。
orig::  ^422b42

是故十方一切如來，色目瞋恚名利刀劍，菩薩見瞋如避誅戮。
commentary::  ^422b44

名利刀劍，直以果召因也。
△五、詐習亦分為四。
△一、正明感召
orig::  ^422b48

五者、詐習交誘，發於相調，引起不住，如是故有繩木絞校。
commentary::  ^422c4

誘，哄誘也。調以諂，言勾引也。
如是下亦方明感召。
諂盲引誘，如繩牽匣於人，故感繩絞木校也。
孤山曰：校，枷也。易云：屨校滅趾，荷校滅耳。 ^422c8

△二、即喻驗知。
orig::  ^422c12

如水浸田，草木生長。
commentary::  ^422c16

行諂詐者，心浸漬之，久而後能繫縛於人，
不能動脫，故如水浸田，草木滋蔓也。 ^422c18

△三、所感苦事
orig::  ^422c20

二習相延，故有杻械、枷鎻、鞭杖、檛棒諸事。
commentary::  ^422c22

鎻者，繩類，餘皆木也。
△四、引聖示戒。
orig::  ^422c24

是故十方一切如來，色目奸偽同名讒賊，菩薩見詐如畏豺狼。
commentary::  ^422c26

惟此即因定名溫陵曰讒賊，奸詐敗正者也。
△六誑習 ^422c30

上習主於浸引，斯習主於眩惑，此詐誑之分也。
亦分四： ^422c32

△一、正明感召
orig::  ^422c34

六者誑習交欺，發於相罔，誣罔不止，飛心造奸，
如是故有塵土屎尿，穢汙不淨。
commentary::  ^422c36

欺，瞞也。罔，誣也。誣虗為實，誣有為無等也。
飛心，運心也。造奸，設智也。
神出鬼沒，令人迷惑，墮其計中。
溫陵曰：誑者，以狂言欺人，其志誣罔，其心飛揚者是也。 ^422c40

△二、即喻驗知。
orig::  ^422c46

如塵隨風，各無所見。
commentary::  ^422c48

溫陵曰：如風鼓塵，使人無見也。
△三、所感苦事
orig::  ^423a2

二習相加，故有沒溺、騰擲、飛墜、漂淪諸事。
commentary::  ^423a4

誑能陷害於人，故受沒溺；誑須飛心鼓揚，故受騰舉。
拋，擲也。飛墜自騰而溺，漂淪自溺而騰也。 ^423a6

△四、引聖示戒。
orig::  ^423a8

是故十方一切如來，色目欺誑同名劫殺，菩薩見誑如踐蛇虺。
commentary::  ^423a12

此坐以至重至毒之名，乃所以深戒之也。
△七、冤習亦分為四。 ^423a16

△一、正明感召
orig::  ^423a18

七者冤習交嫌，發於銜恨如是。
故有飛石投礰，匣貯車檻，甕盛囊撲。
commentary::  ^423a20

嫌，憎也。投，即墜也。
礰，亦石也。常思以毒中人之所感也。
匣貯等，皆暗藏冤害所感也。
孤山曰：囊撲，囊貯而撲殺之。
史記：始皇以囊撲兩弟。 ^423a24

△二、即喻驗知。
orig::  ^423a28

如陰毒人，懷抱畜惡。
commentary::  ^423a32

上句喻能感之心，下句喻所感之相。
畜，積也。
△二、所感苦事
orig::  ^423a34

二習相吞，故有投擲、擒捉、擊射、拋撮諸事。
commentary::  ^423a38

吞亦滅沒之意，不出上二所感。
惟撮屬藏害，餘皆毒中之感耳。 ^423a40

△四、引聖示戒。
orig::  ^423a42

是故十方一切如來色目冤家名違害鬼，菩薩見冤如飲酖酒。
commentary::  ^423a44

違害鬼，違背正理，暗中害人，鬼之最惡者也。
酖鳥，最毒毛羽，瀝酒令膓寸斷。 ^423a48

△八見習。
五利惡見，執邪謗正，令無量人墮大陷坑，所以罪莫大焉。
分四： ^423b2

△一、正明感召
orig::  ^423b5

八者、見習交明。如薩迦耶見戒禁取邪悟諸業，
發於違拒出生相反，如是故有王使主吏證執文籍。
commentary::  ^423b8

明妄分別也。違拒相反。
諍論也。溫陵曰：見習有五：一薩迦耶，此云身見，
謂執身有我，種種計著。
二邊見，於一切法執斷執常。
三邪見，邪悟錯解，撥無因果。
四見取，非果計果，如以無想為涅槃之類。
五戒禁取，非因計因，如持牛狗戒為生天因之類。
此五總名惡見，順邪反正，故云發於違拒，出生相反。
由其違反，故感王吏證執之境，權詐鞠推之報。 ^423b12

○經缺邊見，該在諸業之中。
又見戒禁取，巧收二見，謂見取見與戒禁取見，即五利使也。 ^423b24

△二、即喻驗知。
orig::  ^423b28

如行路人，來往相見。
commentary::  ^423b30

溫陵曰：路人相見，一往一回，喻所見違反也。
○邪見不特與正違反，亦自互相違反，如斷常互違等。
此猶違他，亦復違自，如自語相違，自教相違等是也。 ^423b32

△三、所感苦事
orig::  ^423b38

二習相交，故有勘問權詐，考訊推鞠，察訪披究，照明善惡。
童子手執文簿，辭辯諸事。
commentary::  ^423b40

交，對待也。邪見無不對待，此皆邪妄分別，謗正所招諸苦事耳。 ^423b44

△四、引聖示戒。
orig::  ^423b46

是故十方一切如來色目惡見同名見坑，菩薩見諸虗妄偏執如臨毒壑。
commentary::  ^423b48

溫陵曰：是五惡見，能陷法身，故名見坑，
能致業苦，故如毒壑，行人當疾滅之。 ^423c4

△九枉習
以本無之事誣賴於人為枉，亦分四： ^423c6

△一、正明感召
orig::  ^423c8

九者，枉習交加，發於誣謗。
如是，故有合山合石，碾磑耕磨。
commentary::  ^423c10

加，謂加罪於人也。
合山，謂見兩山來合罪人，無逃避處也。
合石，謂二石夾之也。
餘皆可知。溫陵所謂逼壓於人，感報如之是也。 ^423c14

△二、即喻驗知。
orig::  ^423c18

如讒賊人，逼枉良善。
commentary::  ^423c20

上句喻能感惡因，下句喻所感惡境。
葢讒賊逼枉良善，如惡業必招惡境，且感應相似也。 ^423c22

△三、所感苦事
orig::  ^423c24

二習相排，故有押、捺、槌、按、蹙、漉、衡、度諸事。
commentary::  ^423c28

排擠挫也。相排者，業習排人，種習排己。
押捺壓伏槌按打撲也。
蹙漉榨淋出血。衡度以迫窄孔中，衡度其身，如拔絲之狀也。 ^423c30

△四、引聖示戒。
orig::  ^423c34

是故十方一切如來，色目怨謗同名讒虎，菩薩見枉如遭霹靂。
commentary::  ^423c36

溫陵曰：讒能傷人，故名讒虎。
以可驚怖，故名霹靂。 ^423c40

△十訟習。
上習誣人本無，此習詰人所覆。
然以奏於君、告于官為大訟，而私下表揚於眾，亦訟之類而已。
舊說反言非訟于官，豈彼官訟反非地獄之業哉？
分四： ^423c42

△一、正明感召
orig::  ^423c48

十者訟習交諠，發於藏覆，如是故有鑑見照燭。
commentary::  ^424a2

諠，諍也。藏覆者，人陰私隱暗惡事也。
鑑等即所謂業鏡臺前，葢好發人之隱惡而感召陰府，
乃照出己私，正感應之妙也。 ^424a4

△二、即喻驗知。
orig::  ^424a8

如於日中，不能藏影。
commentary::  ^424a10

我發人覆，如好立於日中；神照我私，如不能藏身影也。
今現見攻人之惡者，人亦攻其惡，此必然之理也。 ^424a12

△三、所感苦事
orig::  ^424a16

二習相陳，故有惡友、業鏡、火珠、披露、宿業、對驗諸事。
commentary::  ^424a18

陳，獻白也。業習中獻白人事，種習中獻白己事，
故曰二習交陳，惡友冤家。
執，對也。火珠照同業鏡。 ^424a20

△四、引聖示戒。
orig::  ^424a22

是故十方一切如來，色目覆藏同名陰賊，菩薩觀覆如戴高山履於巨海。
commentary::  ^424a26

惟此習示戒不同，諸文皆戒本習，此文本是訟習，訟乃發人之覆也。
今不戒訟而戒覆，意欲拔惹訟之根本，故自在變其文耳。
溫陵曰：陰賊發則自害，覆罪適足以自壓自墜，故如戴山履海也。 ^424a30

○問：總標十習，而文中各言二習，環師釋為能所，一向宗之。
今言業習與種習，雖亦稍明，似未極顯，請更詳之。 ^424a36

答：諸文首三句，即業習所為之實事，是招果之因也。
第二句，不休不止等，積熏成種也。
如是下，即命終之初，種習所發之境，是引果之緣也。
如人下，取喻令驗其妄，理相應耳。
二習下，方言果中所受實事，故皆結以諸事。
良以業習具因，種習發緣，眾生平日既以恣造業因，
而不知能招後苦，命終復以領著境緣，
而不達妄發，由是因緣具足，豈不成辦地獄種種苦事？
所以文中至此，皆承上而言二習相然相陵等，以顯由因緣而後事辦耳。
故知下品往生者，雖具苦因，而火車相現，
急急念佛，是但不領種習所發之境緣，
遂壞苦事，不成獄果，此所謂有因無緣即不生也。
但彼仗憑佛力，非己智分，則夫悟心之人，
不但地獄一切繫縛事業，平日固當努力突絕其因，
更記臨終勿領其緣，有轉身處，則陰境現前，
不隨他去，方於生死少分得其自在，切須自忖。
若也道力未充，未能作主，則念佛往生，
更仗他力，萬無一失矣。
生死要關，故此詳敘，智者宜究心焉。 ^424a42

列十習，因以明感召科已竟。
△二、列六交果以明報應。
分二： ^424b28

△一、徵標。
orig::  ^424b30

云何六報？阿難！一切眾生六識造業，所招惡報從六根出。
commentary::  ^424b32

吳興曰：造業招報，根識必俱。
今以識為業，而報從根者，葢業竝由心，報多約色故也。
所名六交報者，璿師云：因與果交。
今則不爾，但是果時六根於惡報互徧也。 ^424b36

△二徵列
惡報從六根出者，是上標中所釋，故復徵也。
分六： ^424b42

△一見報又三。
△一臨終見墜。
orig::  ^424b44

云何惡報從六根出？
一者、見報招引惡果。
此見業交，則臨終時先見猛火滿十方界，
亡者神識飛墜乘煙，入無間獄。
commentary::  ^424b46

首二句亦是總徵六報之義，寄居此耳。
次句仍是總標見報，此見下方是釋本科文。
斯固眼根所出果報，然由果推因，是乃因中眼識及眼家俱意識造業偏多，
故惡報所出，偏以眼根為主，如世因貪美色而造罪者是也。
溫陵曰：見覺屬火，故感猛火。
六交皆直入無間者，就重言耳。
成論云：極善極惡，皆無中陰，所以直入。 ^424c4

△二、本根發相。
orig::  ^424c16

發明二相：一者明見，則能徧見種種惡物，生無量畏。
二者暗見，寂然不見，生無量恐。
commentary::  ^424c18

此已入獄最初所發，非同上科先見等，方是引果之緣。
然每報俱有二相，多是前文所說十二塵相。
溫陵曰：畏見於境，恐藏于心。 ^424c22

△三正詳交報。
orig::  ^424c26

如是見火燒聽，能為鑊湯；洋銅燒息，能為黑烟；
紫燄燒味，能為焦丸；鏡糜燒觸，能為熱#CB01926;；
爐炭燒心，能生星火迸灑，煽鼓空界。
commentary::  ^424c28

此決由於造業之時，雖眼識為主，而諸識必互助之。
如貪美色者，雖由眼識所取，而耳取婬聲，
身著婬觸等，何所不全？
而今互報，固其宜矣。
譬如世之罪人，分正佐耳。
岳師引體知用背為釋，不必然矣。
此無本根燒見，但是闕文，不必曲為之說。
溫陵曰：聞聽屬水，故燒聽能為鑊湯洋銅。
鼻嗅主氣，故燒息能為黑烟紫#CB08504;。
舌主味，九糜味類也。
身主觸，#CB01926;炭觸類也。
心正屬火，燒之轉熾，故迸灑煽鼓。 ^424c34

△二聞報分三。 ^424c48

△一臨終見墜。
orig::  ^425a2

二者聞報，招引惡果。
此聞業交，則臨終時，先見波濤，沒溺天地，
亡者神識，降注乘流，入無間獄。
commentary::  ^425a4

溫陵曰：聞聽屬水，故觀聽旋復，則水不能溺。
依之造業，則能感波濤。 ^425a8

△二、本根發相。
orig::  ^425a10

發明二相：一者開聽，聽種種閙，精神愗亂。
二者閉聽，寂無所聞，幽魄沉沒。
commentary::  ^425a12

文變開閉二聽，意仍動靜二塵。
△三正詳交報。
orig::  ^425a16

如是聞波，注聞則能為責為詰，注見則能為雷為吼為惡毒氣，
注息則能為雨為霧灑諸毒蠱周滿身體，
注味則能為膿為血種種雜穢，注觸則能為畜為鬼為糞為尿，
注意則能為電為雹摧碎心魄。
commentary::  ^425a18

溫陵曰：注聞發聲，故為責罪詰情之事。
注見能為雷吼者，聞波屬陰，見火為陽，陰陽相薄成雷故也。
注息為雨霧，水隨氣變也。
注味為膿血，水隨味變也。
注觸為畜鬼，水隨形變也。
注意為雷雹，意出於心，水火交感也。
一切物理，莫不因五行乘陰陽以變化，
故此隨根轉變之事，皆不出此。 ^425a26

○岳師引易經，離為目為火，坎為耳為水，亦皆意也。
大抵萬物不出陰陽五行，世智所知，非窮源見。
萬化不出自心，六根見聞等所變，乃世智之所不知。
而世尊窮源之論，意在明此。
諸師引之釋文，就末明本，則無不可。
而結歸皆不出此，相符世間，顛倒本末，則大不可。
甚哉，世智之迷人也。
義學者著眼辨之。 ^425a36

△三、齅報亦分為三 ^425a48

△一臨終見墜。
orig::  ^425b2

三者齅報，招引惡果。
此齅業交，則臨終時先見毒氣充塞遠近，
亡者神識從地涌出，入無間獄。
commentary::  ^425b4

資中曰：鼻根造業，貪齅諸香，故招毒氣，以受其報。 ^425b8

△二、本根發相。
orig::  ^425b10

發明二相：一者通聞，被諸惡氣熏極心擾；
二者塞聞，氣掩不通悶絕於地。
commentary::  ^425b12

二塵顯然。
△三正詳交報。
orig::  ^425b16

如是齅氣衝息，則能為質為履；衝見，則能為火為炬；
衝聽，則能為沒為溺，為洋為沸；衝味，則能為餒為爽；
衝觸，則能為綻為爛，為大肉山，有百千眼，
無量咂食；衝思，則能為#CB01926;為瘴，
為飛沙礰，擊碎身體。
commentary::  ^425b18

溫陵曰：質，礙也。履，通也。
嗅業所依，不離通塞，故衝息為能質履也。
衝見為火炬，衝聽為沒溺洋沸，則見覺屬火，聞聽屬水明矣。
饑餒乖爽，由味隨氣變也。
綻折爛壞，由體隨氣變也。
衝思為#CB01926;沙，氣依土感也。 ^425b26

△四味報亦分為三。
△一臨終見墜。
orig::  ^425b34

四者味報，招引惡果。
此味業交，則臨終時，先見鐵網，猛#CB08504;熾烈，
周覆世界。亡者神識，下透桂網，倒懸其頭，入無間獄。
commentary::  ^425b36

孤山曰：準眼耳鼻云見聞齅，此應云甞報。
言味報者，從所甞為名也。
貪味則網捕燒野以取禽獸，故見鐵網猛#CB08504;之相。 ^425b42

○反逆弄兵，火攻陷陣，更是首惡皆應墮，
此言透網倒懸，足顯墜時皆頭向下耳。 ^425b46

△二、本根發相。
orig::  ^425c2

發明二相：一者吸氣結成寒冰，凍冽身肉；
二者吐氣飛為猛火，焦爛骨髓。
commentary::  ^425c4

不取甞苦甞淡，而取吸氣吐氣，亦自在變用而已。
吸氣必寒，吐氣必熱，故以發明二種苦相耳。 ^425c8

△三正詳交報。
orig::  ^425c10

如是甞味，歷甞則能為承、為忍，歷見則能為然金石，
歷聽則能為利兵刃，歷息則能為大鐵籠彌覆國土，
歷觸則能為弓、為箭、為努、為射，歷思則能為飛熱鐵從空而下。
commentary::  ^425c14

孤山曰：為承為忍，謂發言承領，忍聲甘受也。
溫陵曰：舌噉生命，使彼承忍。
故歷甞發苦，使己承忍。
依見貪味，故能為然金石。
依聽發惡，故能為利兵刃。
依嗅恣貪，籠取羣味，故能為大鐵籠。
觸味傷物，故感弓箭以自傷。
緣味思物，故感飛鐵以充味。 ^425c22

△五觸報又分三。 ^425c30

△一臨終見墜。
orig::  ^425c32

五者觸報，招引惡果。
此觸業交，則臨終時，先見大山，四面來合，無復出路。
亡者神識，見大鐵城，火蛇火狗，虎狼獅子，
牛頭獄卒，馬頭羅剎，手執鎗矟，驅入城門，向無間獄。
commentary::  ^425c34

獨此見相，偏惡偏多者，以婬者染合貪觸，
積罪如山，敗化傷倫，起殺起盜，無所不至。
孤山曰：合山刀劒，竝由貪著男女身分而感也。 ^425c42

△二、本根發相。
orig::  ^425c46

發明二相：一者合觸，合山逼體，骨肉血潰。
二者離觸，刀劒觸身，心肝屠裂。
commentary::  ^425c48

二塵顯然，觸身即分身，屠裂即剖析，皆離相也。
△三正詳交報。
orig::  ^426a4

如是合觸，歷觸則能為道、為觀、為聽、為按，
歷見則能為燒、為爇，歷聽則能為撞、為擊、
為剚、為射，歷息則能為括、為袋、為考、為縛，
歷嘗則能為耕、為鉗、為斬、為截，歷思則能為墜、
為飛、為煎、為炙。
commentary::  ^426a8

溫陵曰：道，趣，獄路也。
觀，獄，王門闕兩觀也。
廳、按，皆治罪之處，皆身觸所依也。
括袋，所以收氣也。
思業飄蕩，故感飛墜之事。
剚，插刃於肉也。剚射考縛，則相因旁舉也。 ^426a16

△六思報分三。
△一臨終見墜。
orig::  ^426a22

六者、思報招引惡果。
此思業交，則臨終時先見惡風吹壞國土，
亡者神識被吹上空，旋落乘風墮無間獄。
commentary::  ^426a24

溫陵曰：思屬土而飄蕩，故先見惡風吹壞國土之事。 ^426a28

△二、本根發相。
orig::  ^426a30

發明二相：一者不覺，迷極則荒，奔走不息。
二者不迷，覺知則苦，無量煎燒，痛深難忍。
commentary::  ^426a32

此當生滅二塵，今改為迷覺，而又皆反言於迷而說不覺，於覺而說不迷耳。
溫陵曰：思業所依，不出迷覺。
荒奔，迷思也。知苦，覺思也。 ^426a36

△三正詳交報。
orig::  ^426a40

如是邪思，結思則能為方、為所，結見則能為鑑、
為證，結聽則能為大合石、為冰、為霜、為土、
為霧，結息則能為大火車、火船、火檻，結嘗則能為大叫喚、
為悔、為泣，結觸則能為大、為小、為一日中萬生萬死、
為偃、為仰。
commentary::  ^426a42

溫陵曰：思必有所，故結思則為受罪方所。
見能鑑證，故結見則為證罪人事。
結聽則為大合石等，水土交感也。
車船檻，乃息氣乘亂，思所變也。
嘗即舌根，聲所自發也。
大小以下，皆言其身乃觸業乘亂，思所變也。
開因示果已竟。 ^426b2

△三、總結妄造。
orig::  ^426b10

阿難！是名地獄十因六果，皆是眾生迷妄所造。
commentary::  ^426b12

迷妄所造者，言其但是自心循業妄發，
如夢如幻，更無外境，非如諸經且就實談也。
地獄如是，餘趣皆然。
經云，一一皆了元因，信不誣矣。
行人倘能悟徹，尚當習住無生法忍，努力莫循其業，斯境了不可得。
不然，達妄雖明，仍以玩習而循其業，則自心地獄，
忽然現前，則極力擺脫亦難矣，可不懼哉。
發明因習果交一大科已竟。 ^426b14

△二、分析因殊果別。
上科但明地獄因以習成，果以交報，已知大分因果，俱是如此。
然地獄數有多少，苦有重輕，各各差別，
未審何等因，入何等獄，故與略分析之，令人觸類而知也。
然大約因以圓兼者為重，單獨者為輕；
果以因重者獄少，因輕者獄多也。
分二： ^426b26

△一、約惡業根境以分重輕。 ^426b36

於圓造者，渾言惡業；於別造者，分說根境。
根即六根，境即十習。
蓋泛論根所對境，惟云六塵。
今別約墮獄之因，乃取十習中所具六塵為境，
舉能該所，故云境即十習也。
分二： ^426b38

△一、依圓別以判。 ^426b44

非各非兼為圓，有各有兼為別也。
又為二：
△一極圓極重無間。
orig::  ^426b46

若諸眾生惡業圓造，入阿鼻獄受無量苦，經無量劫。
commentary::  ^426c2

資中曰：六根十因，具足同造，入阿鼻獄，大無間也。 ^426c4

○經無量劫，極長時也。
於五無間，偏舉劫數及壽命耳。
因中更說於一切時，無不圓造，方與下異時有別。
又詳此文，則極重無間，分明獨為一獄，不在下八之中。
故譯人不番阿鼻，意在別下文耳。
何必旁引曲釋，狃為下八之一耶？ ^426c6

△二、稍別稍輕無間。
orig::  ^426c14

六根各造及彼所作兼境兼根，是人則入八無間獄。
commentary::  ^426c16

首句明根因全而但不同時，及彼下又有根境同時，
但缺而不具，各兼根兼境，境即因也。
吳興曰：此亦六根具造十因，但前後異時，故云各耳。
若加二三等，則名兼境兼根，不經多劫，故知此罪次重於前。 ^426c18

△二、依具缺以判
兼三為具，不兼為缺，分為三。 ^426c26

△一具三入重獄。
orig::  ^426c27

身口意三作殺盜婬，是人則入十八地獄。
commentary::  ^426c30

此除上無間以下之獄，而別論三品，以分乎重輕。
若望上無間，惟當是輕也。
身口意兼三根也，殺盜婬兼三境也，故云具造。 ^426c32

問：此與上兼根、兼境何異？ ^426c36

答：有二不同：一者、註加二、三，更等四、五，
此則惟三；二者、彼約一時兼二、三等，若論一生具犯六根、
十習，此則一生惟兼三者而已，故不同也。
十八獄者，吳興引泥犁經云：火獄有八，寒獄有十。
數既符合，證之何礙？
即謂十八鬲子，意亦無差也。 ^426c37

△二缺一入中獄
orig::  ^426c46

三業不兼，中間或為一殺一盜，是人則入三十六地獄。
commentary::  ^427a2

一殺一盜，謂具殺盜之二，而缺一婬也。
然或字表有影略之文，更當具云：或為一殺一婬，或為一婬一盜。
又據下文，既雙論根境之缺，此亦應然。
若錯落具陳，應有九句：一、身口犯殺盜，
二、身口犯殺婬，三、身口犯婬盜，四、身意犯殺盜，
五、身意犯殺婬，六、身意犯婬盜，七、口意犯殺盜，
八、口意犯殺婬，九、口意犯婬盜。
方盡根境，各皆具二缺一之數也。
至於此與下科地獄名目，既無考據，闕之可耳。 ^427a6

△三缺二入輕獄。
orig::  ^427a20

見見一根，單犯一業，是人則入一百八地獄。
commentary::  ^427a24

見。見者，依吳興作能見所見，此指人偏見偏好之一事。
但一根境各缺於二，此不難見，亦有九句。
蓋以身殺、身盜、身婬為三句，而口意亦然，故成九句。
岳師謂各有根本方便不同，劫數長短差別等，
此意應有觀彼獄數之多，或亦緣此別別處之故也。
又此亦但論於根業同缺，尚未論及根業，
互以具缺相對，更有十二句。
如以身口意犯二惡，則有三句，復以殺盜婬對二根，
亦有三句，皆上具而下缺，可以意得。
又以身口意犯一惡，則有三句，復以殺盜婬對一根，
亦有三句，皆可以意得也。
約惡業根境以分重輕科已竟。 ^427a26

△二、結別造同受以明妄發。
orig::  ^427a46

由是眾生別作別造，於世界中入同分地，妄想發生非本來有。
commentary::  ^427a48

吳興曰：上文五節，惡業不同，即別作別造也。
所感獄報，各從其類，即入同分地也。
妄想發生，竝酬阿難疑問。 ^427b4

○阿難前疑為有定處，為各私受。
今結答入同分地，非私受也。
又疑為本自有，為生妄習。
今結答妄生，非本有也。
夫知生之由己，應悟滅亦由己。
滅之何如？絕其惡業而已。
學人慎勿聞其虗幻，遂忽略而不絕其業。
當知虗幻不但地獄，即今目前苦事，亦是虗幻。
由前業力，宛然堅實，卒難得脫，卒難堪忍。
豈可不自忖乎？是知佛慧不可不領，而佛戒亦不可不遵矣。
地獄已竟。 ^427b8

△二、諸鬼趣。
此與諸趣竝列為七，世俗及淺學皆不揀別，故合中陰與地獄一槩悉謂之鬼。
今與揀明有二不同：一者與中陰不同，
蓋人之初死罪福皆劣者，未即受生倐然有身名中陰身，此屬無而忽有之化生也。
類多躶形三尺，自覺六根皆利，去來迅疾無所隔礙，他觀如影而已。
七日死而復生，長壽者不過七七，短者於二三七即受生矣。
俗謂鬼魂，非鬼也。
二者與地獄不同，世俗咸謂地獄中即皆是鬼。
若然，二趣應合為一，何得分為二趣？
應知多種不同。今且論其受生之異，論明地獄純是化生，
而鬼具胎卵濕化，間有父母兄弟等眷屬，
但其勝者稱神、劣者名鬼，世俗却不知神即福德之鬼。
然斯趣勝少劣多，論分九品，惟上上品謂之多財即諸名神，
上中以下即皆不堪。
若從上趣墮者多在上上，今從地獄出必參中下，應非上上也。
分為三 ^427b22

△一躡前起後。
orig::  ^427c4

復次，阿難！是諸眾生非破律儀、犯菩薩戒、
毀佛涅槃，諸餘雜業歷劫燒然，後還罪畢受諸鬼形。
commentary::  ^427c6

非破下，直至燒然，躡前也。
初三句略舉重罪。
非，謗也。破，犯也。不惟犯一切戒，且謗一切戒為妄立。
或言無罪無福，自陷陷人，故罪重也。
次句惟犯無謗。又菩薩律儀該於輕細，
不盡麤重，故稍輕也。
第三句屬於謗法。
涅槃至理，尚毀謗之，餘法可知。
此即斷滅佛種，故罪非輕。
若三句各自單犯，略分輕得。
若一人全犯，乃是戒乘雙絕，其罪莫過此者，
良以佛用戒乘二事拔濟世間，互為緩急，
尚且不可，何況雙滅絕之，塞斷眾生出苦之路，故罪至重焉。
四句該餘輕重諸罪也。
以上略舉地獄惡因。
第五句略結地獄惡報。
末二句起後鬼趣，可知。 ^427c10

△二、詳列諸鬼。 ^427c30

夫地獄既以十習為因，今出為鬼，離前餘習，當以何為種性乎？
環師謂其不必局配，是厭於推詳也。
若隨情釋之，其不至於遺背佛旨者幾希。
今皆推詳配之，非鑿也，懼遺背也。
但佛語自在，稍不次焉。
分十。 ^427c32

△一恠鬼
orig::  ^427c40

若於本因貪物為罪，是人罪畢，遇物成形，名為恠鬼。
commentary::  ^427c42

此貪之餘習也。環師謂吝著不釋，故附物為恠是也。
如金銀鏡劒等，又依石附木者，皆是也。
此習分明是貪攝。 ^427c44

△二魃鬼
orig::  ^427c48

貪色為罪，是人罪畢，遇風成形，名為魃鬼。
commentary::  ^428a2

此婬之餘習也。原因貪美色而造罪，不正求和，
傷正和氣，餘習為風魃鬼，能令亢旱無雨。
況婬多致殺，殺尤召旱也。 ^428a4

△三魅鬼
orig::  ^428a8

貪惑為罪，是人罪畢，遇畜成形，名為魅鬼。
commentary::  ^428a10

此誑之餘習也。惑，即誑惑也。
誑者，改形變幻，迷惑於人，故為鬼，附於妖獸怪禽，
如棖鬼附虎，及雞鼠成精等是也。 ^428a12

△四蠱毒鬼。
orig::  ^428a16

貪恨為罪，是人罪畢，遇蟲成形，名蠱毒鬼。
commentary::  ^428a18

此瞋之餘習也。瞋毒餘習，故附毒蟲蠱害於人。
南方有妖術，令人成蠱病，皆此鬼主之也。 ^428a20

△五癘鬼
orig::  ^428a22

貪憶為罪，是人罪畢，遇衰成形，名為癘鬼。
commentary::  ^428a24

此冤之餘習也。冤者，追想宿恨，不忘伺衰求報，
故為疫癘之鬼，散瘟行瘧等類是也。 ^428a26

△六餓鬼。
orig::  ^428a28

貪慠為罪，是人罪畢，遇氣成形，名為餓鬼。
commentary::  ^428a30

此慢之體習也。環師所謂傲者虗驕，恃氣故乘饑，虗氣為餓鬼是也。
予謂婬之召旱，慢之感饑，皆增上報也。
雖非等流，亦非無因。
以彼惑之深重，轉致之力也。
如婬重轉致於殺，殺以召旱，即其因也。
論謂餘習為人種田，仍感風雹，增上報也。
故知慢重轉致於悋，悋以感饑，即其因也。
良以慢之隨惑，即是於驕。
儒典謂驕吝互相資生。
今觀驕慢者，於己財法，無不慳悋。
蓋護己所長，欲以驕人之短故也。 ^428a32

問：餓鬼為一趣總名，何於慢者獨受其稱？
又餓乃苦報也，經言：腹大咽小，歷劫不聞漿水，常被焚燒。
今詳十習，地獄苦均，何至為鬼慢獨苦重耶？ ^428a47

答：唯識論說，鬼之全趣分九品。
上之勝者，神通可移河嶽，富樂亦如人天。
下之劣者，具受小咽炬口之苦。
究其從來，有四不同：一勝趣貶墜，二修帶瞋殺，此二多居上品。
三獄前華報，四獄後餘殃，而聖人示現者不與焉。
然獄前多居下品，獄後多居中品。
故知此之慢感餓鬼，罪畢從輕，非下品之極苦，仍是苦均十種者也。
彼九種者，亦各有苦。
但慢感與餓相應，故受總中別名，非獨苦也。
況餓為一趣總名，乃從多受稱。
以此趣上中與下，皆不免饑虗，但輕重之間耳。 ^428b4

問：此竝論七趣應取全分，何得只取從獄出者？ ^428b24

答：佛急欲人之厭苦，故從地獄順序而談，一期之論也。
然惟鬼趣偏取從獄出者，畜人偏取從鬼從畜，
而全分則以意中該之，餘趣不然，不應為例，斯就總名故辯。 ^428b26

△七魘鬼。
orig::  ^428b32

貪罔為罪，是人罪畢，遇幽為形，名為魘鬼。
commentary::  ^428b34

此枉之餘習也。罔，即誣枉。
逼壓良善，而為鬼魘覆於人，令不能動，固其餘習分明也。 ^428b36

△八魍魎鬼
orig::  ^428b38

貪明為罪，是人罪畢，遇精為形，名魍魎鬼。
commentary::  ^428b40

此見之餘習也。明為私作聰明，而無正慧精，如十卷說諸年老成精是也。
求邪見，尊邪師，所謂貪明也。
故餘習惟附精靈為魍魎鬼焉。 ^428b42

△九役使鬼
orig::  ^428b46

貪成為罪，是人罪畢，遇明為形，名役使鬼。
commentary::  ^428b48

此詐之餘習也。諂詐誘人，貪成己私，所謂貪成為罪也。
明呪也。此因中專以詐術牽制驅使於人，故為鬼。
專被人呪術役使，不得自在，而番以成就人之呪願也。 ^428c2

△十傳送鬼。
orig::  ^428c8

貪黨為罪，是人罪畢，遇人為形，名傳送鬼。
commentary::  ^428c10

此訟之餘習也。訟者，結黨朋證，所謂貪黨也。
故遇人成形，即環師謂附巫祝而傳吉凶是也。
良以因中結黨，以傳遞人隱暗之事而訐露之。
今為鬼亦附人發洩，傳說吉凶，正合其餘習也。
詳列諸鬼已竟。 ^428c12

△三、結妄推無。
orig::  ^428c20

阿難！是人皆以純情墜落，業火燒乾，上出為鬼，此等皆是自妄想業之所招引。
若悟菩提，則妙圓明，本無所有。
commentary::  ^428c22

按前文獨阿鼻為純情，除阿鼻外，八情二想生有間，九情一想生無間。
今言皆純情者，一者舉重該輕，二者顯情獨為墜落根本。
業火燒乾者，以情屬水，情罪報盡，故曰燒乾。
總表地獄因窮果盡，下句方明升於斯趣。
此等下，結妄也。若悟下，推無也。
悟菩提者，如從夢醒，何法可得？
妙則不受業縛，圓則不容他物，明則了無幽暗，
諸趣皆空，何況鬼趣？
故曰本無有也。諸鬼趣已竟。 ^428c28

△三、畜生趣
畜生亦有上趣貶墜，及修帶瞋殺者，如龍王、迦樓羅王等。
今亦順序而談，惟取從鬼來者，餘以意該之。
分四： ^428c42

△一躡前起後。
orig::  ^428c46

復次，阿難！鬼業既盡，則情與想二俱成空，
方於世間與元負人冤對相值，身為畜生酧其宿債。
commentary::  ^429a2

鬼業下。躡前。岳師謂情即地獄之純情，
想即鬼趣之妄想，非前文外分之想。
此意詳之，非是。上言七情三想為鬼，何得無想？
但以純情乾得三分，便作三分之想，非新起勝想也。
今言二空，亦但是舊業餘習已盡，方於下起後償債之意耳。
夫情想俱空，當以何者潤生畜趣？
正取前造惡因時，冤對無量，今為酧錢酧命，
了此二種宿債，故受畜生之身耳。 ^429a6

△二詳列諸畜亦分十。
△一梟類。
orig::  ^429a20

物恠之鬼，物銷報盡，生於世間，多為梟類。
commentary::  ^429a22

物銷者，所著之物毀壞也。
報盡者，彼鬼隨亦壽終而死也。
梟，不孝惡鳥也。生食父母，及其養雛，亦遭雛之食噉。
此鬼生為梟類者，謂死而轉生梟中，世俗不知鬼死方趣生也。
後皆倣此。然所以為梟之由，固如環師所謂土梟附塊，即邪著餘習也。
以此鳥不卵，但取污穢之土塊，孚之成雛。
此惟取其有似於恠鬼之著物而已。
其彼餘習之惡，餘報之苦，豈無深故。
況佛總標酧債，此酧何債耶。
當知恠鬼既由貪習，而貪習重者，多相傾奪，
互為坑殺，乃是酧斯債耳。
又環師謂各言多者，約業習多分言之，未必盡然。
斯言是矣。後皆倣此。
由是而知貪習之輕者，未必盡為梟類也。 ^429a24

△二咎徵
orig::  ^429a46

風魃之鬼，風銷報盡，生於世間，多為咎徵。
commentary::  ^429a48

環師謂咎徵乃凶事前驗，如鼯鼠呼人，商羊舞水之類是也。
夫旱魃為災，而變畜仍以兆灾，固其餘習也。 ^429b2

△三狐類。
orig::  ^429b6

一切異類畜魅之鬼，畜死報盡，生於世間，多為狐類。
commentary::  ^429b8

一切異類，如止觀所說，十二時中，察彼子鼠丑牛等一切畜鬼是也。
然魅鬼原於誑惑之習，而轉為妖惑之狐固宜。 ^429b10

△四毒類。
orig::  ^429b14

蟲蠱之鬼，蠱滅報盡，生於世間，多為毒類。
commentary::  ^429b16

毒顙，蛇蝎等也。
△五蛔類。
orig::  ^429b18

衰癘之鬼，衰窮報盡，生於世間，多為蛔類。
commentary::  ^429b20

癘鬼原由冤習作疫癘，入人身中為病，
今乃囚閉人身中，與之銷食，同其安危，習使然也。 ^429b22

△六食類。
orig::  ^429b24

受氣之鬼，氣銷報盡，生於世間，多為食類。
commentary::  ^429b26

慢習驕吝，負欠必多，作鬼受饑，為畜充食，償負欠也。 ^429b28

△七服類。
orig::  ^429b30

綿幽之鬼，幽銷報盡，生於世間，多為服類。
commentary::  ^429b32

綿，著也。幽，暗也。暗中魘著於人之鬼也。
服類。環師謂蚕蟲、牛馬二意也。
蚕蟲能成衣服，則服類者，衣服之類也。
牛馬可以服乘，則服類者，服乘之類也。
枉魘之。習作鬼魘人為畜，乃被人衣之乘之者，酧其逼壓於人之債也。 ^429b34

△八應類。
orig::  ^429b42

和精之鬼，和銷報盡，生於世間，多為應類。
commentary::  ^429b44

明見之習作鬼，和諸精靈，故為應類之畜。
環師謂能知節序，即社燕塞鴻之類是也。 ^429b46

△九休徵
orig::  ^429b48

明靈之鬼，明滅報盡，生於世間，多為休徵。
commentary::  ^429c2

明靈者，於明呪呈靈驗也。
滅者，呪力盡也。蓋呪以持力發靈，力盡無驗，鬼亦報終而轉生。
休徵之畜，環師謂嘉鳳祥麟之類。 ^429c4

問：此習此鬼，何幸為此吉善美慶之畜耶？ ^429c8

答：此鬼由業力故，雖被呪所驅使，而或遇三寶呪力資薰，
稍稍銷其惡習罪苦，故得參預禎祥善類也。
若遇邪驅殺盜等呪，未必盡為休徵也。 ^429c10

問：如來總標酧債，此等蕭散之物酧何債耶？ ^429c16

答：或被網羅售賣，籠繫玩好，或利益人，
或遞相吞噉，如斯等類，何者非酧債處耶。 ^429c18

△十循類。
orig::  ^429c20

一切諸類，依人之鬼，人亡報盡，生於世間，多為循類。
commentary::  ^429c22

首二句明附巫之鬼，亦多種也。
所附巫死，而鬼亦報終。
為循類者，如猫犬等依順人者是也。
詳列諸畜已竟。 ^429c24

△三、結妄推無。
orig::  ^429c28

阿難，是等皆以業火乾枯，酬其宿債旁為畜生，此等亦皆自虗妄業之所招引。
若悟菩提，則此妄緣本無所有。
commentary::  ^429c30

是等下，躡獄鬼二趣。
旁者，橫行也，故亦名旁生。
然旁寬畜狹，以畜者養也，明其無力自活，
待人畜養，不該有力自養者，故狹也。
此等下，方是結妄推無。
以亦皆之言，準上可知。 ^429c36

△四、通前結答。
orig::  ^429c42

如汝所言，寶蓮香等及琉璃王、善星比丘，
如是惡業本自發明，非從天降、亦非地出、
亦非人與，自妄所招還自來受，菩提心中皆為浮虗妄想凝結。
commentary::  ^429c44

三途已畢，將入善趣，故此總申結之，意欲塞斷三塗之路耳。
如汝下，牒前所問墮獄之人。
如是惡業四字，是例上三人，并該一切墮落三塗之惡業也。
蓋阿難偏詳地獄，如來并結三途，明其同一罪罰之苦趣故也。
本自發明者，良以眾生自心，如來藏中無所不具，
倘自循於何等之業，即自發明何者之報。
譬如米中諸味皆具，成糖、成醋、成酒，隨其造時，
即自發明，不從外得。
非從下，乃至來受，正明不從外也。
此意學人還更著眼，不同世間所說自惹官刑之意。
蓋世間雖知禍是自招，而猶執官刑乃是外境。
今表三塗皆是自心變化妄境，全如夢中，
并無外物，故云菩提心中虗妄凝結。
彼韓、歐等謂佛自私造，恐嚇於人，何曾夢見斯旨耶？
由是應悟，不但三途，現今目前所對世間山河大地、
苦事樂事，皆是虗想凝結。
住此悟境，則萬法本空，豈待造作？
但須時中不昧而已。
祖云：放過即不可。
欽哉至訓也。畜生趣已竟。 ^430a2

△四人趣
此趣來處，除聖人示現諸趣皆通，以人趣為修進，
通途諸趣皆願為之，求轉身之速也。
故諸佛但於人中成佛，裴公序圓覺勉勸詳矣。
且勝劣無量差別，富貴慈善者似天，聰明者似僊，
剛暴似修羅，貧賤者似鬼，愚痴者似畜，囚繫者似獄。
夫相似既多，則知來處必多。
今此亦由順序而談，故偏取從畜來者，餘并意中該之耳。
分三： ^430a34

△一躡前警起
夫此一科，頗似前趣餘文，再四研之，當是警起人趣之文也。
良以獄後諸趣，皆以復次發端，今談畜畢，
而以復次起之，至下列人科頭，別無復次之語，意可知也。
且夫地獄苦盡，鬼趣習終，而畜又債畢，
今起為人，將何為潤生之由乎？
故此文中徵剩、索命二意，乃諸畜所以潤生而為人也。
然則斯段經文，非畜起為人之端乎？
而科言警起者，用表佛意欲人警悟於諸畜生，
存心而不可過其力，止殺而不可賤其命也。
分二： ^430a48

△一、負債反復徵償，又分為三： ^430b16

△一、明本償先債。
orig::  ^430b18

復次，阿難！從是畜生酬償先債。
commentary::  ^430b20

鬼之為畜，元以酬債為潤生之端，故前趣起結，皆有酬債之言。
既云酬債，債滿即住，則兩無干矣。 ^430b22

△二、因越分反徵
orig::  ^430b24

若彼酧者，分越所酧，此等眾生，還復為人，反徵其剩。
commentary::  ^430b28

分越者，所償過於本債也。
徵剩者，索遠所過之數也。
即乘此因緣，還復為人矣。 ^430b30

問：酧滿壽終，或轉別生，則可無越。
若酧滿而彼自不死不轉，則凡心何以知其當止乎？ ^430b32

答：喂養不到，非禮苦役，鞭#CB15081;過度，
則必分越於此，切宜存心。
至於死轉，必有冥主之者，不足慮也。 ^430b36

△三、隨勝劣償直分為二：
△一、有力人償
orig::  ^430b40

如彼有力兼有福德，則於人中不捨人身酧還彼力。
commentary::  ^430b44

有力，謂有保持人身之力也。
兼有福德者，則不但不失人身，且為富貴之人也。
有力而遇反徵，必遭彼之負奪；福德而遇反徵，但惟濫叨過償之類而已。 ^430b46

△二、無力畜償。
orig::  ^430c4

若無福者，還為畜生，償彼餘直。
commentary::  ^430c6

無福當是無力，若有力而但無福，仍以人償已，
現上科還為畜生者，是人轉為畜也。
償彼餘直者，酧還彼畜生餘剩之債也。
負債反覆徵償已竟。 ^430c8

△二負命吞殺不已又分三。 ^430c12

△一、先明剩債易償。
orig::  ^430c14

阿難當知，若用錢物，或役其力，償足自停。
commentary::  ^430c16

此科乃是說反償餘直者，元所欠也。
若用錢物，如 #CB00501;脚售錢之類。
或役其力，如自供使用之類。
蓋言於此二端，分越所酧，則止欠彼之錢力，而不欠彼命。
或以人償，或變畜償，償足自停，言無難也。 ^430c18

△二、正明負命難解。
orig::  ^430c24

如於中間殺彼身命或食其肉，如是乃至輕微塵劫相食相誅，
猶如轉輪互為高下無有休息。
commentary::  ^430c28

此科方言，若不但過用錢力，而又於中殺命食肉，
則生生相讐相殺，無了期也。
高下即強弱也，強則能食能誅，弱則被食被誅，
互換強弱，遞相食誅也。 ^430c32

△三、惟許法佛能止。
orig::  ^430c38

除奢摩他及佛出世，不可停寢。
commentary::  ^430c40

奢摩他是法，乃返妄契真之正定，明自力得道也。
佛出世則與之釋冤，明他力解救也。
惟二事方得停止，若除此二事之外，必不能止。
甚言當警戒之，不宜恣殺食也。
躡前警起科已竟。 ^430c42

△二、正列人類，亦分為十。 ^430c48

△一頑類。
orig::  ^431a2

汝今應知，彼梟倫者，酬足復形，生人道中，參合頑類。
commentary::  ^431a4

頑謂惡而且愚，不可化為一毫之善者也。
則師謂梟以附塊相食，故餘習頑嚚不義是也。
言參合者，雜廁於其中也。
蓋人之每類亦有勝劣，十畜但以類習相似者參雜於中，非彼頑之一類皆梟所化也。
且如頑嚚亦有富貴等者，必非梟化，以彼初自三塗而出，必尠福力。
是知十類參合，皆取近貧賤者是也。 ^431a6

△二異類。
orig::  ^431a18

彼咎徵者，酬足復形，生人道中，參合異類。
commentary::  ^431a20

則師謂咎徵本於妖婬，餘習復為妖異者是也。
然即旱時所生頂上口眼等小兒，及一切身根，返常怪異者皆是也。
魃鬼無形，此已人形，出必兆灾，仍咎徵之餘孽也。 ^431a22

△三庸類。
orig::  ^431a28

彼狐倫者，酬足復形。
生人道中，參於庸類。
commentary::  ^431a30

庸者，鄙也，則師所謂庸鄙無識是也。
惑人之報，理必感愚。
今此類原因誑惑之習，墮為妖惑之狐，
初得為人，豈不庸鄙無識哉？ ^431a32

△四狠類。
orig::  ^431a36

彼毒倫者，酬足復形，生人道中，參合狠類。
commentary::  ^431a38

害物無慈曰狠。此類易知。
△五微類。
orig::  ^431a40

彼蛔倫者，酧足復形。
生人道中，參合微類。
commentary::  ^431a42

則師謂蛔以衰氣附物，故衰微不齒是也。
如鄙賤寒苦，百事不利者是也。 ^431a44

△六柔類。
orig::  ^431a46

彼食倫者，酧足復形。
生人道中，參合柔類。
commentary::  ^431a48

則師所謂食倫出於餓噉，故柔怯不勇也。
△七勞類。
orig::  ^431b2

彼服倫者，酧足復形。
生人道中，參合勞類。
commentary::  ^431b6

則師謂勞役不息者是也。
然既云酧足，非復酬債，秪為自勞耳。
又觀此服參勞類，足知前取牛馬服乘之義居多也。 ^431b8

△八文類。
orig::  ^431b12

彼應倫者，酧足復形，生人道中，參於文類。
commentary::  ^431b14

參文類者，通字義，解陰陽，流落不偶人也。
△九明類。
orig::  ^431b16

彼休徵者，酧足復形。
生人道中，參合明類。
commentary::  ^431b20

由乘明呪之力，故附世智辯聰之類，效人小用，無大智焉。 ^431b22

△十達類。
orig::  ^431b24

彼諸循倫，酬足復形，生人道中，參於達類。
commentary::  ^431b26

達者，諳練世故，曉解人情者也。
循畜久久，依人故為人。
附於斯類，則師云是等皆非正報，乃餘習所偶，故云參合。
後三皆便巧雜伎，世智辯聰者，非賢達文明之事也。
正列人類已竟。 ^431b28

△總結可憐。
orig::  ^431b34

阿難，是等皆以宿債畢酧，復形人道，皆無始來業計顛倒，
相生相殺，不遇如來，不聞正法，於塵勞中法爾輪轉，此輩名為可憐愍者。
commentary::  ^431b36

宿債畢酬者，齊為畜時償債已滿，少有不滿，不得為人。
足知十類復形多取，徵剩一分，非論全趣。
故此等凶多吉少，苦多樂少，是以動佛哀愍耳。
業計顛倒者，不忘債與命也。
為徵債而相生，為索命而相殺，皆非好緣聚會，
遇如來方與解釋，修正法方得解脫。
不逢此二，則生殺無休，所以可憐憫也。
觀此結處，與前警起全合，足知彼科乃人趣正文也。
人趣已竟。 ^431b42

△五、諸仙趣。
前三途順序而談，不出十習為業種。
人趣雖善，以躡諸畜，酬足復形，是以偏取一類。
初得人身，下劣眾生，故皆猶帶十習餘氣。
今惟從此仙趣以上，方與十習無干矣。
夫僊道起於眾生厭懼無常，想身常住，
妄設多途，無非志於長生不死。
不知此身乃真心中顛倒錯認，與依草附木者勝劣雖殊，而尅論顛倒一等無異。
今因怖死而又妄修長生，是錯之又錯，
展轉支離，迷不知返，可勝惜哉！
然西竺上古外道宗摩醯首羅天為主，
及佛出世，號一切智人，隨機權立，尚列人乘，豈無僊道？
亦聞觀音為仙乘教主也。
顧此方大乘機純，小乘猶不傳習，豈務雜乘？
故藏教未聞其至也。
此方仙道與儒同源，而老、莊皆儒之太上清淨者也，學仙者附會之。
及詳味於張、馬、丘、劉等方術，皆略祖老氏，
而盛宗太極、乾坤、坎離之說，淵源於易，然亦志在於長生不死而已。
分三 ^431c8

△一、躡前標後。
orig::  ^431c38

阿難！復有從人不依正覺修三摩地，別修妄念存想固形，
遊於山林人不及處，有十種僊。
commentary::  ^431c40

從人者，但從人身修，即人身證，非局前十類之人。
正覺即本覺真心，三摩地即首楞正定，
不如是正覺正修，而邪悟五蘊身中有性命可修，
養之使長不死，所謂存想固形。
十類修法不同，而存想固形，乃總妄念也。
山林，人不及處，即名山洞府，神仙隱跡之鄉。
經中謂七金山中有一山，乃神仙所居。
道家謂崑崙倒景，應即此山，非須彌也。
夫人既不及，純是仙居，即同分總報。
長水謂無別總報，非是。 ^431c44

△二、正列諸仙。 ^432a10

此但約其固形之術不同而分之也，未及論其持戒積德之事，
至下練心處明之。
分十： ^432a12

△一地行仙
orig::  ^432a15

阿難！彼諸眾生堅固服餌而不休息，食道圓成，名地行仙。
commentary::  ^432a18

前五行字作平聲讀之，從地至天，皆約步履重輕、
近遠、高下分勝劣也。
應是從劣至勝為序，以見漸至遺世高蹈之意。
然此科與下科，分重與輕也。
且二俱是藥，而此言餌者，葢炮煉和合為丸作餅之意。
於此服食而得功効，故曰食道圓成。
地行仙者，但百體康壯，壽年延永，而未得輕飛止於地上行者也。 ^432a22

△二飛行仙。
orig::  ^432a34

堅固草木而不休息，藥道圓成，名飛行仙。
commentary::  ^432a36

草木如紫芝、黃精、菖蒲、松栢之類。
然此且作久服身輕，行步如飛，乃至升高越壑之意，以飛空尚在後文故也。
此言藥而異前餌者，熟與生之別也。
又此對下科近遠之分耳。 ^432a38

△三遊行仙。
orig::  ^432a44

堅固金石，而不休息。
化道圓成，名遊行仙。
commentary::  ^432a46

堅固金石，如烹煎鉛永，煉養丹砂，號九轉大還者是也。
化道遊行者，化銷凡骨，而成輕妙之身，
瞬息萬里，周行不怠者也。 ^432a48

△四空行仙
orig::  ^432b4

堅固動止，而不休息，氣精圓成，名空行仙。
commentary::  ^432b6

堅固動止者，如撫摩搬弄，運氣調身，動靜以時，起居必慎者也。
氣精圓成者，所謂煉精還氣，煉氣還神，煉神還虗也。
空行者，方是羽化飛昇，虗空遊行也。
然與下科仍有高下之分，以空非天上故也。 ^432b8

△五天行仙
orig::  ^432b14

堅固津液而不休息，潤德圓成，名天行仙。
commentary::  ^432b18

此是吐故納新，如環師所謂鼓天池，嚥玉液是也。
能令水升火降而結內丹，故曰潤德圓成。
此復超空行而能至天上，故號天行也。 ^432b20

△六通行仙
orig::  ^432b24

堅固精色，而不休息，吸粹圓成，名通行仙。
commentary::  ^432b26

此下五行字，方作去聲讀之，功行之謂也。
堅固精色名通行者，如環師所謂服虹飲霧，粹氣潛通是也。
予亦曾見仙書，言朝閉目以向東方，而採日精飲之，
夜採月華，乃至服五星等，是謂精色。
而言通行者，亦以精神流貫，而與造化交通也。 ^432b28

△七道行仙
orig::  ^432b36

堅固呪禁，而不休息。
術法圓成，名道行仙。
commentary::  ^432b40

此專持呪，自成仙道。
內教持准提等，亦許成仙道是也。
兼以呪棗書符，以愈瘡病，禁毒驅魅，以利羣生等，
有濟世道心，故名道行也。 ^432b42

△八照行仙
orig::  ^432b46

堅固思念而不休息，思憶圓成，名照行仙。
commentary::  ^432b48

環師所謂澄凝精思，久而照應，或存想頂門而出神，
或繫心臍輪而煉丹，皆思憶圓成也。
此文似失，次應以或存二句釋堅固思念，
思憶圓成，後以澄凝二句釋照行，方為順序。
予又見仙書，初繫心臍下，透尾閭，升夾脊，
乃至達泥洹，方以衝頂出神，皆思憶所為也。 ^432c2

△九精行仙
orig::  ^432c12

堅固交遘而不休息，感應圓成，名精行仙。
commentary::  ^432c14

環師謂內以坎男離女，匹配夫妻是也。
所謂嬰兒姹女，即坎離交#CB17554;，
而取坎填離，以結仙胎之謂也。
至於用女子為鼎器，而採助婬穢，內教固闢為魔論，而仙道亦鄙為下品。
此為投人之欲，狂迷者多惑之。
正人君子，絕口遠之可也。
嘗謂道教末流，順人之欲，故人易從。
內教本來，奪人之欲，故人難奉。
今夫財色長壽，人之大欲也。
道者以鉛汞泥水，二鍾金丹，投其財色之欲。
又以精氣內丹，順其戀生之心，誰不樂從。
至於內教檀度梵行，逆其財色之心，而又令觀身如毒蛇，
棄身如涕唾，苟不達其深，故誰不難之。
曾不知存三為生死之根，棄三為解脫之要。
茲欲窮其深，故更待後文詳之。 ^432c16

△十絕行仙。
orig::  ^432c38

堅固變化而不休息，覺悟圓成，名絕行仙。
commentary::  ^432c42

此悟通化理，能大幻化，如劉根、左慈之類，
甚至移山倒水，妙絕一世者，故稱絕行仙也。
此中覺悟，如莊子觀化、譚子達化之悟，
非正覺中真悟，正列諸仙已竟。 ^432c44

△三、判同輪迴。
orig::  ^433a2

阿難，是等皆於人中煉心，不修正覺，別得生理，
壽千萬歲，休止深山或大海島，絕於人境。
斯亦輪迴，妄想流轉，不修三昧，報盡還來，散入諸趣。
commentary::  ^433a4

上之十種，乃修門各別，此之煉心，乃操行總同，
如持戒積德，救濟累功，而言不修正覺者，
以不達本心真常，萬形自體，又不了死因生妄，
生死二非，顧乃怖死留生，長生為號，豈覺言長僅以勝短，
說生終以待滅，詎識無生之至理，本常之妙體哉，故云不修正覺也。
別得生理者，謂於正覺外，別得延生妄理，
壽千萬歲者，妄修功滿，妄理相應也。 ^433a10

問：世無不貪生為樂，惡死為苦。
今羅漢菩薩，動經累劫方成，縱一生得歸淨土者，亦不免於現死。
忽聞仙道，現世壽千萬歲，志見不定者，
多興苟就之心，何以示之？ ^433a22

答：妙哉問也，誰不為斯言所誤哉。
葢彼言現世長生者，亦約多生功滿，至末後一生，方見其現得也。
若推彼前身，其苦修不得而死者，不知其幾世也，豈人人初修而即現得哉。
若但觀其果之現成，而不推其因之久積，
則佛惟六年成道，而佛會聞法者，立談之間，
證果入位，不可勝數，豈獨神仙現世可成哉。 ^433a30

問：初修何知必不現得？
答：初修者，前生已成短壽定業因種，或數世仙業未圓，
則無生成仙骨，故不現得。
必宿世仙道染心，生生苦積功力，乃成長壽定業因種，
方得生有仙骨，自然現求現得矣。
是知末後成仙，必不易形，方得長生。
縱令尸解，亦是隱形而去，非真死也。
吳興謂其命終轉生，非是。 ^433a42

休止下，明其不雜人居，亦非天上，宛然自為同分耳。
斯亦下，方是正判輪迴。
是知神仙千萬歲滿，但是後死，非真不死。
譬如松栢，但是後凋，非真不凋，第以過人之壽，人不見其死而已矣。
妄想流轉者，以身中本無性命主宰，而迷執為有，
生死俱如夢幻，而妄生愛憎，非妄想而何？
不修三昧者，不習住楞嚴定也。
報盡受輪者，以仙劣於天，天尚不出輪迴，況於僊乎？
夫初修不能現得，得之不出輪迴，何如念佛求生西方，
一生即得金身，浩劫永出輪迴。
而無緣不信者，痛哉，痛哉！ ^433b6

問：修仙者妄謂釋教修性不修命，萬劫陰靈難入聖，
惑此言者甚多，請此附辯，以覺深迷。 ^433b24

答：彼所說性命，二俱非真。
葢指身中神魂為性，身中氣結命根為命。
故說單修性者，但得陰魂鬼仙，無長生身形。
兼修命者，方得輕妙長生之身，而誇形神俱妙。
安知佛所說性，是人人本有真如性海，
乃無量天地，無量萬物之本體。
證此性者，豈惟但能現無量妙身，兼能現無量天地萬物。
其所現者，豈惟但能令住百千萬歲，雖塵沙浩劫，亦可令住。
且欲收即收，一塵不立。
欲現即現，萬法全彰。
得大自在，得大受用，方謂真如佛性。
斯言信不及者，請細閱前文顯性處，自然悟彼無知而妄謗矣。
諸仙趣已竟。 ^433b28

△六、諸天趣。
天趣與仙趣，逈然不同。
世人仙天不分，而學仙者濫附於天，且謂諸天皆彼祖仙。
今略辯之：仙以人身而戀長生，最怕捨身受身。
諸天皆捨前身而受天身，豈其類哉？
又仙處海山，如蓬萊、崑崙，皆非天上。
四王、忉利，尚無卜居，況上界乎？
況色界乎？是知天趣最為界內尊勝之流，逈非仙與鬼神之類也。
分二： ^433b48

△一正列諸天又分為三。 ^433c13

△一六欲
此乃自須彌、腰頂二天，以至空居四天，
共有六重，皆有飲食、婬欲、睡眠，具足三欲，故號欲天。
其男女嫁娶妻妾，亦如人間。
又二： ^433c14

△一分欲重輕就分六。
△一四、王天
orig::  ^433c20

阿難！諸世間人不求常住，未能捨諸妻妾恩愛，
於邪婬中心不流逸澄瑩生明，命終之後隣於日月，如是一類名四天王天。
commentary::  ^433c22

六欲天福，固總由十善而致，今惟約欲以分者，因名究實也。
以此六總名欲天，而婬為上首，故約婬之重輕，以分下上次第。
至於十善，乃三界總因，不待言也。
不求常住四字，亦三界總因，以不求出世間修本常理，
但希世間有盡樂果，諸天皆然，況於仚乎？
當知此句又局於此，而義通最後也。
己色為婬，非己之色為邪婬，此人妻妾皆具，
而但於非己之色，不外流逸。
必言心者，言其不但身不敢犯，而心亦無一念也。
澄瑩生明者，以欲念有節，意多收斂，皎潔不污，
心地光明，然須更兼十善精研，方能如是，後皆放此。
言命終之後，顯是捨前身而方受天身，非同仙道。 ^433c28

問：轉生何反勝於長生？
答：長生如補澣舊衣，終無殊勝。
諸天轉生，如脫弊垢而換珍御，勝劣天淵。
特愚人扭於戀身，鄙習顛倒，謂長生為勝耳。
況天身化生研妙，豈同胎生苦穢，誠非彼所夢見也。 ^434a2

此天住須彌腰，正齊日月，故隣之也。
名四王者，以山腰四面有持國等四王，各據一面而居之矣。 ^434a10

△二忉利天
orig::  ^434a14

於己妻房婬愛微薄，於淨居時不得全味，
命終之後超日月明居人間頂，如是一類名忉利天。
commentary::  ^434a16

此人但有一妻，仍於妻之婬愛減少疎淡，
而不頻數濃厚，淨味不全者，間有婬念起時，然亦勝前多矣。
超日月明者，前天僅齊此高一倍故也。
在須彌山頂，以非空居故，猶為人間之頂。
又首二句勝前，次二句劣後。
孤山曰忉利，此云三十三，帝釋統焉。 ^434a20

△三#CB08504;摩天
orig::  ^434a30

逢欲暫交，去無思憶。
於人間世，動少靜多。
命終之後，於虗空中，朗然安住。
日月光明，上照不及。
是諸人等，自有光明。
如是一類，名須#CB08504;摩天。
commentary::  ^434a32

此人不逢欲境，婬念必不自起，逢時未交之前，亦自起念。
暫交者，但了一時之念，無留戀之情，去即釋然，不復追想。
此於淨中，必有全味，漸向定心，故言動少靜多，齊此能感空居朗住也。 ^434a38

問空居者：宮殿池樹皆何所踞？ ^434a44

答：七寶琉璃，大地無異。
但欲下時，即虗豁無礙。
例如人間大地，聖賢天鬼，皆能上下虗豁無礙。
當知萬法虗妄，業力使然。
故虗實竝現，昧者誠未達也。
此天較須彌更高一倍，故日月不及，而身殿自光，徧周互照。
須#CB08504;摩，此云時分。
環師謂以蓮華開合分晝夜是也。
又當知此人不逢無念，勝前天也。
逢之暫念，劣後天也。 ^434a46

△四兜率天
orig::  ^434b10

一切時靜，有應觸來未能違戾，命終之後上昇精微，
不接下界諸人天境，乃至劫壞三灾不及，如是一類名兜率陀天。
commentary::  ^434b12

此人比前人一切時中自己全無婬念，
但應彼婬境迫觸，不能拒絕。
準下詳此，必於交時不能無味。
精微即內院妙境，精而非麤，微而難見，
麤心眾生所不能窺，外院尚不知處，何況餘天？
故言不接等也。三、灾不及者，即法華所謂我此土不毀，而眾見燒盡之意也。 ^434b18

問：此論七趣輪轉之事，似與外天相應，
何乃單舉內院，而反遺外天，以致餘天不倫？
嘗聞三菩薩修兜率，內院尚未全昇，當必別有修門，豈此少欲即能昇耶？ ^434b28

答：按後文，諸天中聖凡備悉，如五那含等是也。
豈此處肯不言內院耶？
但疑梵本，或先言外天，而後兼內院。
譯者於過省文，而分析欠詳，以致宛似全遺外院，而實不全遺。
今私意推度，首三句，似正外天之因，而缺其果。
命終下，似正內院之果，而缺其因。
因果互影略耳。不知是否？
不然，此天何幸，以少欲劣功，而遽獲超三禪之勝報哉？
或者曰：佛自省文，以勝該劣，而外天但令人意得之。
亦通。 ^434b34

△五變化天。
orig::  ^434c2

我無欲心，應汝行事。
於橫陳時味如嚼蠟，命終之後生越化地，如是一類名樂變化天。
commentary::  ^434c4

此人無念應境，皆同前人，但交時無味，勝前人耳。
橫陳者，即現前淫境迫拶，力不自由也。
彼則畢竟無心，故全無味，如嚼蠟然。
越化者，能超越下天，能變化樂具，樂其自所變化，故名樂變化。
此以心拘自化，因果俱劣後天。 ^434c8

△六他化天
orig::  ^434c16

無世間心，同世行事，於行事交，了然超越，
命終之後，徧能超出化無化境，如是一類，名他化自在天。
commentary::  ^434c18

無世間心者，心希上界，不樂世間，但隨世間，
權同妻室，至於交時，不但無味，而且神遊外境，了不干涉也。
溫陵曰：化即第五天，無化即下天也。
諸欲樂境，不勞自化，皆由他化而自在受用，名他化自在。 ^434c22

○是因之心超勝前心，拘果之他化勝前自化，分欲重輕已竟。 ^434c30

△二、判屬欲界。
orig::  ^434c32

阿難！如是六天形雖出動心迹尚交，自此以還名為欲界。
commentary::  ^434c34

動字單約欲躁動為言，世人於此無節制者，
其動最亂莫可覊勒，若瀑流、若逸火、若奔馬，
無可為喻，昏狂累墜常溺三途，故此六欲諸天以漸節制而向於靜，
故曰出動。葢初天且止外動，二天內動亦減，
三天遇境方動，四天境迫不違，五天交中無味，
六天形合心超，皆是以漸出離欲中亂動。
心迹尚交者，謂前四天尚兼心交以有味故，後二天但是迹交以無味故也。
自此以還者，齊此天以下直至阿鼻，皆欲界攝也。
以三欲事同男女相具也。
岳師引天台言，十善外前三天各兼功行，
後三天各兼禪定，不但只輕婬欲希生天者，不可不知。
其引俱舍六天受欲重輕，乃果中事，非今經修因之旨也。 ^434c38

 ^435a13

夫婬欲乃墜縛根本，六欲以輕而漸升，
四禪以絕而高舉，是則不捨欲心，上界猶不可希，況望出三界修三摩地耶？
此所以阿難必緣是而起教也。 ^435a18

 ^435a23

此間別有欲界魔天，欲境威權皆出諸天之上，
此經攝於第六，故不別說。
六欲已竟。大佛頂首楞嚴經正脉疏卷第八
 ^435a26
