法華天台文句輔正記卷第九〔輔妙樂記〕
author:: 吳興永定寺　釋沙門　道暹　述
other:: 
# 釋涌出品第十五
釋涌出品
四悉通釋者，用下品意共成四悉故。 ^779b23

疏：師嚴道尊者，謂化道在師云道也，故化道尊高也。
疏：四方奔踊者，只是三千大千內四方也。 ^779b25

此命猶通者，命深位菩薩此土弘經，新入聲聞他土弘經，
及遠表壽量，故云通也。 ^779b29

下三共成。初感應者，今品正是感應道交生物歡喜，故引下三悉助成世界意也。
又此感應具足其二義：一、地涌為感，如來為應；
二、師弟俱為應，機緣為感也。 ^779b33

疏：惠利無疆者，謂猶師久證實故，故化道無疆也。 ^779b41

三世益物者，皆為眾生作種熟脫也。 ^779b43

冥顯如來至量者，此但是密顯，本不可量耳。 ^779b45

理無早晚者，謂理雖無早晚，約事非無之本。
師弟居下虗空為早，今日師弟住於虗空為晚也。
師弟皆得早晚名也。 ^779c2

本迹尚迷者，今日弟子之本迹尚迷，況復能知如未久成之理也。 ^779c8

今空者，始從寶塔踊空者，皆是今之師弟所住也。 ^779c12

疏：咸令得知者。謂示眾令知釋迦及以涌出，俱有遠本耳。 ^779c14

舍那始成者，不云鹿苑者，此取大機始終所見也。 ^779c18

第二意兼後品者，謂召過以示現成今世界，
弘經以益當屬於後品，聞壽量已方弘經故。 ^779c20

世界即是三悉之由者，由涌出現後方善生疑破入理，是故世界為三悉由也。 ^779c24

十六品半者，此舉迹本二門流通，總有一十六品半經，明流通力大也。 ^779c28

舉法舉人者，即法師舉人，舉法以勸流通也。 ^779c32

引今引往者，達多品仙人弘經、釋迦獲益等，
東方妙音、西方觀音。
若顯四聖若秘，謂八部六道身。
又解：現作聲聞為顯，四秘菩薩行為秘，亦是顯益亦是密益也。
總身即初住八相佛化也。
別身謂現三十三身等，或逆如調達嚴王等，順如餘弟子。
往佛如威音王佛、日月淨明德多寶佛等。
今佛謂淨華宿王智佛、寶威德上王佛等。
自微自著，如不輕中但宣二十四字皆當作佛等為微，現獲六根清淨及現生後報等為著也。
又輔佛行化有始有終，故云自微自著也。 ^779c34

現益者，如諸品結得道人。
並當益者，如五千及不輕品經云：彼時四眾乃至二百億劫常不值佛，
千劫墮獄後方得菩提等。
八部中有龍有鳥即畜益。 ^780a6

女益者，如藥王品中云：若有女人聞是法華經後，
不復受女身，及生阿彌陀佛國等。 ^780a12

親益者，謂一云波闍比丘尼等。 ^780a16

疎益者，自眷屬外俱為疎也。 ^780a18

事益者，得三悉益，名緣因益，及住前五品六根也。 ^780a20

理益者，謂了因劫國記及正因記也。 ^780a22

稱之不已者，以流通功德深，故稱歎無已。 ^780a24

又半品四信至不定者。
南岳及天台大師判下四信，文屬流通，
北地師分為正說，故云不定。 ^780a26

二處流通意別者，本門雙流通，迹門單流通也。 ^780a30

無二世利者，由無過去善根，並無現未益矣。 ^780a32

無始法爾者，只是從發心已來至於今日，皆隨有緣故耳。 ^780a34

平等意趣如前者，如信解中破他云不可用平等意趣釋文是。 ^780a38

但在世界為人者，此文三意，但當前釋品文四悉中二悉意耳。
何者？至正說中迹疑方除、久本方顯，是故今文但得二悉之益。 ^780a42

經先盡者，若爾，今古相望應去聲呼，若前後相望即平聲呼，
今從去聲。 ^780a48

經虗空者，華嚴云：佛子！
如依虗空起四風輪水輪：一名安住，二名常住，
三名空竟，四名堅固。
此四能風輪持大地令不散壞，是故說地依水、
水依風、風依虗空，空無所依能令世界而安也。 ^780b4

下方者，生公云：住在理也。
注云：眾生佛不以結成為礙，故曰空中住也。 ^780b12

重重事等者，於華臺上八相成佛，華葉上千釋迹一時成佛，
身土示現重重無盡為事也。 ^780b16

為未了者者，謂身土互融作用無礙。 ^780b20

重重相入者，施此化儀為未了者，令視事用即見其理，方能稱理而有事用也。 ^780b22

約一論遍者，謂一塵、一剎、一身、多身等，皆不出法性故。 ^780b26

亦曾有迹者，謂中間亦曾垂迹耳。 ^780b30

於理未彰者，以時機未堪彰灼，不顯久本也。 ^780b32

以彼表無者，意云：夫色法者，眼見之處，云名為有。
下方眼既不見，故可表無也。 ^780b34

非上界者，在空中，但齊四天空，故上屬界也。 ^780b38

疏：四、即四諦者。合戒、定、慧，只是道諦。
道諦所治，四諦義是。 ^780b40

六全是萬者，約剎那心論六度，故使爾耳。 ^780b44

不通迷故者，此初住已上所用之法，不通住前迷故。 ^780b46

疏五十小劫者，慈恩云：此經所說劫者，
或晝、夜、月、時、年。此以晝、夜合數，不癈二十五日，
成五十小劫；或復五十日、五十月及以時、年。
讚德逾深，時長，可悉受讚；神力亦等，讚時。
神力變其本心，聖通延促光景。
眾生愛法，以是忘疲；況聖冥加，輙生勞厭。
故諸四眾謂如食頃。
法食資持，神通制御，故經多劫，年命不虧。
今家意者，若爾，經何不只云五十晝、夜或時、
年等，謂如食頃，有何不可？
何須云劫以亂大劫？
又何不直云經五十劫，而云小耶？
是則應云小夜、時、月、年等。
若爾者，何以為大晝、大夜、時、年、月耶？
小本對大，大即八十，小一增減。
故知定經五十增減，謂如食頃矣。 ^780b48

即八自在中，一者、四能自在，謂大、小、長、短等。 ^780c24

今昔之力者，久證菩薩，即狹而見廣，即短而見長，謂昔也。
今日三周菩薩，但於即長而見短焉。
又由昔有善根，今日成熟，不如前釋。 ^780c26

故且抑其一分者，文但云借其力令狹見廣，
不云借其力令於短見長，但云隱長而見短，
且舉一邊，故云抑也。 ^780c32

經有四導師者，亦表四德：上行表我，無邊表常，
淨行表淨，安立表樂。
有時一人具此四義，出二死之表名上行，
踰斷常之際稱無邊行，超五住之垢累故名淨行，道樹德圓故曰安立行也。 ^780c38

經：世尊！少病等者，應知今日佛身勝故。
無病惱等者，昔日佛身既劣，應有小病等。
又大論云：身病為病，心病為惱。
眾生病故，諸佛則病；眾生病癒，諸佛乃癒。
將問眾生受化之難易，故先問諸佛病惱之多少也。
生疲勞者，明鏡尚不以頻照為疲，如來豈以數應為勞？
斯乃附世相之儀，寄勞疲之言，伸令問之致耳。 ^780c46

以酪等三至薄者，彼大經中，先用無常、
無我等治於邪常等四，名之為塗。
邪常等四病除，得無常等益，得此益已，
即於方等彈斥，般若淘汰，名之為熨。
至法華、涅槃，開漸即頓，名洗乳令服。
今文亦以三藏為塗乳也。 ^781a12

二蘇時異，佛慧必同者，意云：二蘇佛慧尚同，
何況華嚴、法華佛慧有二耶？ ^781a22

開亦不偏者，彼但開出一別菩薩，合亦只合一大機。 ^781a26

尚存權迹者，縱合別教，亦不同寂場始成，故權迹也。 ^781a28

不用六方便者，七方便中但用於別教也。 ^781a30

身土四句者，謂一一身中一切土、一一土中一切身、一一土中一切土也。 ^781a32

處處得入名竪廣者，此約開權而說。
自此以前若顯若密，無非法華之力顯密在機，
若據佛意無非實本迹二門，專約今經以論橫廣竪廣也。 ^781a36

若本若迹皆論久遠者，迹門以大通為久遠，本門則以久成為久遠也。 ^781a42

三節等者，是三周各有正說，述成與記而已。 ^781a46

義含橫廣者，彼經顯雖橫，挍密無不同，故云義含也。 ^781a48

除序文殊釋疑者，應知序中彌勒但是隨見而問不名為說，
文殊答問即當於說，雖即是說不由佛加，故不同彼。 ^781b2

寂光所對等者，此經是即穢而淨，同居即寂光故；
華嚴是即淨而穢，華藏世界同居宛然故。 ^781b8

此中橫對四土者，如下分別功德品中，見此娑婆純諸聲聞共為僧等四土具足。 ^781b12

還以彼多者，還以彼實報土處，對此法華寂光，
寂光理通，多即一故。 ^781b16

仍須委明至之意者，以機未堪，故未顯說耳。 ^781b20

一、約權教者，三教為權。 ^781b22

二、約實道者，始終稟圓教補所人也。
由是後番入實補處，所以不知前番等覺菩薩矣。 ^781b24

用前二義通者，以向一約權教已下文是。 ^781b28

即不識病者，以地涌菩薩本時橫徧法界，
識病逗藥，竪窮三世，重重不絕，是故彌勒不識，故無對治益。 ^781b30

非十住所見者，生公意云：十住，住是所依，應是十地也。 ^781b34

佛答其由者，如下經云告彌勒菩薩：我今於此大眾宣告汝等文是。 ^781b38

故遠近二由者，佛召淨出現為遠由，疑念為近由也。 ^781b42

此難彼易者，自法華前未曾說過去常，
唯今經說，故云難也。 ^781b44

經誰為其說法等者，問其中間從誰教等流？ ^781b48

疏：初兩句結歎者，如是諸菩薩，結也；神通大智力，
歎也，謂歎其福、智也。 ^781c2

經本末之因緣者，以發心為本，今目涌出身相，福慧為末也。 ^781c6

釋出請意者，上已述眾多疑，疑於地涌菩薩，
悉皆不測必有勝師，故請為決。 ^781c10

經：佛今答之者，答在不久，壽量方顯也。 ^781c14

疏抑待彌勒者。意云：我為開塔故來，非為證壽量故集，故不答耳。 ^781c16

事迹不輕者，彌勒本問：諸菩薩從何所來？
何因緣涌出？從誰發心？
從誰教化？修行何法？
如來成道久近若何等？
故云不輕也。 ^781c20

疏：先述讚者。善哉！
善哉！即述也。乃能問佛等讚也。 ^781c26

奮迅者，奮，振也，揚也；迅，疾也。 ^781c28

四德非前非後者，過去為前，未來為後，謂四德不當三世也。 ^781c30

不別而別者，不別只是不思議四德故，而別從義對三世故。 ^781c34

一切萬德者，謂十力、四無畏、十八不共法等也。 ^781c38

況四既非四者，只是常住法身耳。 ^781c40

三亦非三者，過去不可得、未來不可得、現在無住故。 ^781c42

三四名相者，一德皆具四德，一一並有三世之相。
今離於四，以對三世，且從別耳。 ^781c44

疏云以深勝者，深故釋底，勝故非非，相最勝也。 ^781c48

疏不答何因緣集者，若答集之因緣，即是顯久遠本。
彌勒豈更疑佛得道甚近，所成就甚多耶？ ^782a2

經以佛功德者，只指伽耶始成為功德耳。 ^782a6

仍以勝表本者，仍用地涌勝身表，知是本成眷屬也。 ^782a8

假即空故者，謂自行化他皆具三意，空假約觀、
權實約教，自行契理故云冥也。
化他三意如文。 ^782a10

空即假故者，以慈悲垂應故。
如是初心下。明中道藥也。
以由證不二之理，能施橫竪之藥也。 ^782a14

以治病故者，明諸菩薩自行也。 ^782a18

以延壽故者，中道常壽故。 ^782a20

經云為佛道故勤行精進者，明諸菩薩具足福慧也。
精進是智，三昧是福。 ^782a22

疏入重玄門者。等覺證極，玄理究竟，名為一玄。
從等覺位劫漸次向於下位，次第修集藥法，
廣逗眾病，又名一玄。
欲受妙覺佛職，理非容易，令觀智深細，
故須却入，倒修於凡事。
廣如瓔珞中明。此順仁王，不立等覺，故云十地也。 ^782a26

疏今日世尊下請答者，若準前白佛下分文，從今日下請答。
是故記文云從白佛下應更分為二：前但名騰疑，從此下名致請也。 ^782a36

經：然諸新發意菩薩者，賢位中菩薩也。
other:: 
# 釋壽量品第十六
釋壽量品 ^782a42

初文所以不明四悉者，前品初已說竟，故今不明也。 ^782a46

縱諸師以破光宅者，諸師由有一分同今，故云縱諸師。
光宅全失，故云以破光宅。 ^782a48

疏云：不足以異其體者，意云：雖分身無數，法身本來不動矣。 ^782b4

而以理況事者，意云法身之理，非壽量及以分身能顯故也。 ^782b8

常壽作壽者，他意云：今壽量是法身壽量也。 ^782b12

疏普賢顯其無成者，謂普賢入於初住時，已是於聖。
今由居於賢位，驗知聖亦不名為聖，故可表於伽耶成亦非成矣。 ^782b14

但似不答所問者，只緣直以法身非壽而答彌勒，則與今家不同。
今家直云報身長壽以答彌勒，則知地涌菩薩所化已文結後，
方可以理融之。彌勒本不疑於法身，故不可專約理釋。 ^782b20

長壽之由，其唯法報者，謂由契法身，故有報應之用矣。 ^782b28

法華論意者，示現三種佛菩提故：一者、
應化佛菩提，隨所應現而為示現故，如經皆謂如來出釋氏宮，
去伽耶城不遠，坐於道場，得阿耨多羅三藐三菩提故。
二者、報佛菩提，十地行滿足，得常涅槃證故，如經善男子！
我成佛以來，無量無邊百千萬億那由他劫故。
三者、法佛菩提，謂如來藏性淨，涅槃常恒，
清淨不變故，如經如來如實知見三界之相，乃至不如三界見於三界等故。
彼此雖俱約三身以釋，皆指過去報壽為長，題今壽量品目也。 ^782b32

等是。至為乘始者，且以在初為始折之。
若據部中融通，復何始之有？ ^782c2

說大經時者，如大經三十六、四十文廣明也。 ^782c6

乘妙中說者，即位妙所乘也。
乘有教、行、證，五品乘教至十信，十信乘行至十住，
十住乘證至妙覺，妙覺即乘終。
十住真位謂乘始，五品六根似位亦乘始也。 ^782c8

此違論文者，論具明三身，以釋今品也。 ^782c16

疏：竺道生者。圓鏡引云：夫色身佛者，皆應現而有，無定實形。
形尚不實，豈有壽哉？
此約化身明壽不實也。
然則萬形同致，古今為一，古亦今，今亦古矣，無時不有。 ^782c18

○三世，時也。
○無所不在。
○十方，處也。
○若有時不有，有處不在者，於物然爾，聖不爾也。
△此法身無生滅，眾生見生滅也。 ^782c24

○是以極談長壽，言伽耶是也。
△此牒長短也。 ^782c28

○伽耶是者，非復伽耶。
△此用長壽破伽耶。
伽耶四十年，長壽無量劫。
不離伽耶有長壽，伽耶亦是無量劫也。
△伽耶既非，彼長何獨是乎？
△此用伽耶破長壽。
不離伽耶之短，別有無量劫長。
伽耶既非長遠，壽量豈獨劫也？
△意云：法身非長短矣，長短斯非。
△以伽耶之短，為久遠之長，則非遠。
指久遠之長，即伽耶之短，則非短。
故言長短斯非。此雙忘。
△長短存焉。△即短是長，化諸菩薩。
即長是短，為化凡夫。
體非存忘，而修短兼，故云長短存焉。
此雙照也。△雖此註釋不及記家一一對消，
故今不用此釋，但述令知同異耳。 ^782c30

故說佛慧彼此悉同者，華嚴方等般若圓與今同也。
此亦未暇簡於兼帶也。 ^783a6

引春秋事者，在六國時，謂韓、齊、楚、魏、燕、
趙，並秦以為七雄。
趙將伐燕，蘇代為燕語趙王曰：臣從外來，
小蜯出曝，而鷸啄之，蜯合，狡其#CB00047;。
鷸曰：今日不雨，明日不雨，必得蜯。
晡蜯亦云：今日不出，明日不出，必見死。
鷸乃併為漁父所得。
今趙、代、燕久以相蔽，臣恐強秦為魚父也。
願王熟計之。趙王乃止。
彼以暗散與止觀相扼，如趙伐燕，任之無益，
須更別教破其暗散，如蘇說趙，故云但借相扼之言耳。 ^783a10

使常無常家者，前三師明常，後二家明無常也。 ^783a26

疏云彌陀是也者，阿彌陀，此云無量壽。
彼是勝應之身，機息應謝，以觀音為補所耳。
即是實有量，言無量也。 ^783a28

乃感四佛者，四方佛也。 ^783a34

水山斤者，能知水計解數，山知起斤數，
知地塵數空界，知其大尺數量也。 ^783a36

還攬此三分為四句者，於一身上皆具四句，只更加一亦常亦無常句耳。 ^783a40

曉長本已者，長本是事，了此事已則識遠本，
法性之理平等無二，故無復長短。 ^783a44

疏云法華略明常者，且約迹門開權為正，故言略耳。 ^783a48

名異義同而為多並者，涅槃明佛性，佛性得稱常；
法華明一乘，一乘豈非常？
涅槃明三德，三德故是常；法華衣坐室，三法豈非常？ ^783b2

疏云：為一明一者，為一圓機，明三外一圓乘耳。 ^783b8

一乘共別者，勝鬘一乘共部，屬方等故；
法華一乘別部，屬醍醐故；餘味亦爾。 ^783b10

疏云：華嚴寂滅道場者，經云：佛在摩竭提國阿蘭若菩提場中，
始成正覺。舊經稱菩提場為寂滅道場。
大經云：佛告迦葉菩薩：我於往昔作婆羅門，
修菩薩行，住在雪山，唯食諸果。
食已，繫心思惟坐禪。
時有一仙天子，謂：帝世有大士，為眾生故，修諸苦行。
設見珍寶滿此大地，不生貪著，亦不願求生於天上。
唯願一切得受快樂，清淨無染，志求佛道。
釋提桓因語言：大仙！
菩提之心難發易壞，我今要當自往試之。
即自往身作羅剎像，去其不遠而便立住。
所現形人甚可怖畏，宣說過去佛所說半偈：
諸行無常，是生滅法。
我聞是已，心生歡喜，如渴乏人遇清冷水，
即便前至是羅剎所，作如是言：善哉，大士！
汝於何所得是半偈？
是半偈義乃是三世諸佛之正道也。
然汝所說名字不終，義亦未盡。
汝今為我說此偈竟，我當終身為汝弟子。
羅剎答言：我今定為飢苦所逼，實定不能說。
我即問言：汝所食者，為是何物？
羅剎答言：我所食者，唯人暖肉；我所飲者，唯人熱血。
我復語言：汝但為我說是半偈，當以此身奉施供養。
羅剎答言：誰當信汝？
我即答言：梵、釋、四王、諸佛、菩薩能證是事。
羅剎復言：汝若如是，當為汝說。
我時即脫所著塵皮，為此羅剎敷置法座，
白言：願坐此坐。乃於其前叉手長跪，而作是言：唯願和上善為我說。
羅剎說言：生滅滅已，寂滅為樂。
我於爾時深思此義，然後所所，若石，若壁，
若樹，若道，書寫此偈。
即上高樹，自投樹下。
爾時羅剎還復釋形，頂禮我足，懺悔罪咎。
善男子！我於往昔為半偈故，捨棄此身。
以是因緣，便得超越是十二劫，在彌勒前成阿耨多羅三藐三菩提。
而疏云大經超九劫者，應悞超九劫。
如婆娑所敘：釋迦為菩薩時，遇底沙入火光三昧，
翹一足，忘下說。
　　天地此界多聞室，逝宮天處十方無，
　　丈夫牛王大沙門，尋地山林偏無等。 ^783b14

說偈讚歎，經七日七夜，由是得超彌勒九劫。 ^783c30

更令短促者，亦應更云已聞開權顯實竟，
縱更有一機宜聞說於三，豈可令前會不成耶？
顯遠亦爾，雖不輕說迹，但敘往昔通經，不可更令釋迦遠壽而同於短。
此答無方之問，應知迹本二門無有不會也。 ^783c32

故云前諸義壞者，亦應更云非但道同義壞，亦乃會三顯遠其義不成。
何者？亦應猶佛道不同置，令二義不立，故云諸義壞也。 ^783c42

疏云是我方便者，意云：會三歸一，開近顯遠，
皆是方便，以為物機。
諸佛咸爾，非獨釋迦，故云也。 ^783c48

不必長短悉齋者，如玄文云：一切諸佛不必要如釋迦過五百塵點。
明其壽量或過或減，或有全無者，但云近成，
只指開權顯實為本，顯本是同壽，不必要須齊等。 ^784a4

約近迹應等者，只是本時初一番體用俱名遠迹，
中間體用俱名近迹，長短隨機不可一例。 ^784a12

亦有本近迹遠者，此約體用說者也。
何者？說證法身其義未久名為本近，說應經歷則是迹遠。 ^784a16

詮教也者，謂能詮教也。
宗，謂所詮宗旨也。 ^784a20

問橋者，方等陀羅尼經云：我於往昔作一比丘，
時有居士設大施會，施於一切所須珍寶衣服飲食。
我時貧窮，故詣會所。
而於中路見有大橋，於其橋上見眾多人忩忩來往。
時諸人中有智者，我以愚意問彼人言：是橋何人之所造作？
此木何林所生？何人所斫？
何象所載？此木為是青松白松？
如是次第設於八千八百問已。
爾時智者便語我言：咄，癡沙門！
居士請汝，但涉路去，至於會所，可得悅意。
汝今徒問如是等事，於身無益。
今且速去，還當語汝。
我時聞此，便往會中。
食已蕩盡，財物無餘。
見已懊惱，結恨喚呌：是何苦哉！
是何苦哉！無獲如失旨，執教如問橋。
故云無益也。 ^784a22

疏云不以過去久成至其文則少者，彼經云：
如來正覺久已成佛，今方示現成佛道者，
為欲度脫諸眾生故，作是示現。
又云：眾人皆謂我始於道場菩提樹下降伏魔宮，然已非無量劫中久降伏也。
斯例則多，故云其文則少。 ^784a46

疏云：普賢觀者，彼經云：釋迦牟尼名毗盧舍那，徧一切處。
其佛住處名常寂光淨波羅蜜，滅有相所樂波羅蜜，
不住身、心、相、處，四德皆常，常即究竟，故云波羅蜜。 ^784b8

○常我一德，如疏引。 ^784b14

疏：本佛迹佛功德者，功德謂報應也。
又詮量者，平量也。 ^784b16

法報非迹者，以未開迹法報，乃是應化家體用本，
若開顯已，此之法報方知是迹，故云也。 ^784b20

本迹各三者，本地三佛俱本，迹中三佛俱迹也。 ^784b24

四身者，謂法、報、應、化也。 ^784b26

十身者，如華嚴中明十身盧舍那，謂於眾生身作已身、
二國土身、三業報身、四聲聞身、五支佛身、
六菩薩身、七佛身、八智身、九法身、十虗空身。 ^784b28

三十三身者，如下妙音觀音所現也。 ^784b34

化應一往者，從兜率天下至八十入滅，
有始有終名應，無而歘有為化，從應有化名為體用。 ^784b36

故不應云業報等者，明華嚴十身但得名身不得云如來，故不可云業報如來也。 ^784b40

又言法身者，即十力、四無所畏等法為法身，以虗空身為平等法身也。 ^784b44

化身接於業報者，業報之身，無而欻有，故屬化接。 ^784b48

或己或他者，現勝應身為己，現劣應為他，
示正報為己，示依報為他，說法亦爾。
如下釋真，即法報二身。 ^784c2

二、身合者，即自受用報也。 ^784c6

疏云乘是法如如智者，此即舉所如如於能如也。 ^784c8

疏云實是法如如境者，此即舉能如如於所如也。 ^784c10

疏云：盡源為果者，盡無明源，窮法性源也。 ^784c12

此用金光明意者，彼經一時列四如字，
謂二如屬智，三如屬境，今文離彼四如故也。 ^784c14

疏云：相解者，解字上聲呼。 ^784c18

論文一句者，謂如法相說也。 ^784c20

不動而至者，凡其法身如來者，理體始終無動，
無動而至，還由智照自因之果，境體滿足，得如來名。 ^784c22

云以如者，以由用也，故下云用此境智也。 ^784c26

亦得名報者，有說名應，酬因曰報。
疏云：水銀譬報，真金譬法，能塗諸色譬聲聞應也。
次功德和下，令功德即報身，亦是緣了莊嚴法身，故能起種種應。 ^784c28

疏：此飜淨滿者。淨名在因，滿即果也。 ^784c34

三二莫辨者，華嚴新經中但明二身以法為報，故不可辨其三二之別也。 ^784c36

報通二義者，自受用報、他受用報二也。 ^784c40

若其相即俱說者，法即報應故，報應即法，故俱不說。
應身不說者，如云：本為眾生求菩提，若得菩提果時，豁然無所有。
即其相也。 ^784c42

情通妙契者，情通於智，妙契於境也。 ^784c48

義意撮要者，經意顯現，可經本結本經耳。 ^785a2

臺葉互為主伴者，應敘世界海、世界種族等消此語。 ^785a4

華臺華業本迹之殊者，應知梵網中雖云別為一緣，
但云華臺為本、華業為迹，本迹彼此恒同，
則以千釋迦為迹一華，百億國一國一釋迦為迹中迹，復須與彼重重無盡相即也。 ^785a6

疏：三、佛非一異者，一只是一異也。 ^785a14

還分遠近者，昔修得為遠，今始得為近也。 ^785a16

疏應如來同緣理為命者，應身緣理，本隨物機。
機盡歸寂，能緣亦絕，即命斷。 ^785a18

迹能雙用者，只勝劣為迹中用也。 ^785a22

有含藏用者，謂有含應化之用也。 ^785a24

所藏之物者，以應化為所藏，由有所藏，
方能垂於十界之化，故云外資也。 ^785a26

疏：云云自彼者，即指眾生虗妄，名為云云。
長短由機，故云自彼。
應體本常，有何長短？
故云應即體也。 ^785a30

金剛前未名報者，且置因位耳。 ^785a34

其實更須分別者，始從初住已上，惑分分滅，
智分分生，名為無常，不同凡夫，故云也。 ^785a36

凡夫得為三身之本者，因凡夫三身修得極果，故云也。 ^785a40

兩謗者，光宅義也。 ^785a44

疏但取正智圓滿至為報身者，不取智與境合為常者，
以法身理與眾生共，故不取也。 ^785a46

疏：三、佛各一句者，法身雙非句與報身常句、
應身兩句，凡夫及金剛前共為無常句。 ^785b2

須簡八倒體者，凡夫以橫計常樂我淨為體，
二乘以無常等四為體，若對雙非出假，菩薩以愛見大悲即常樂我淨為倒也。 ^785b6

疏：出過二乘者。且約偏理以對實理，云過二乘，具足應過三教也。 ^785b12

相照四句者，謂智照境、境照智、境照於境、智照於智也。 ^785b16

疏兩存者，但是約機說常，即同常宜；說無常，即同無常也。 ^785b20

疏：凡夫通途四句者。
以理性三佛為三句，凡夫體是無常為一句也。 ^785b24

名通者，通偏圓四句故。 ^785b28

義通者，三身之義通於偏圓故。 ^785b30

理通者，始從凡夫、二乘乃至極果，體無二故。 ^785b32

法通者，謂修行法，故云修途必詑於初步，是知發足即踐寶所之路矣。 ^785b34

方釋妨者，不同古人三身定計，先識通已方顯今別三身互融。 ^785b38

疏大經舉三譬等者，彼經長壽品云：譬如一切諸常法中，虗空第一。
如來亦爾，於諸常中最為第一。
二、譬如四河者，彼品又云：如八大河，一名恒河。
△流入東海。 ^785b42

○二名閻摩羅。三名薩羅。
四名阿夷羅。五名跛提。
△已上四河，雖亦稱大，望餘四河，但成小河，
並是恒河眷屬，俱入東海。
疏中具四河，不云八者，意以四正河接眷屬。 ^785b48

○六名辛頭。△流入南海。 ^785c6

○七名博叉。△流入西海。
○八名悉陀。△流入北海。
已上注解並舊婆娑論。 ^785c8

○是八大河及諸小河悉入大海，一切人中、
天上、地及虗空壽命大河悉入如來壽命海中，是故如來壽命無量。 ^785c10

三、阿耨達池者，彼品又云：譬如阿耨達池出四大河，
如來亦爾，出一切命。 ^785c16

○四河，如前列四正河是。 ^785c18

疏：迹本深廣者，謂俗諦理極名為深，具恒河沙三昧為廣也。 ^785c20

且約次、不次者，即總而別，故有前文寄次第三諦以明本迹；
即別而總，故有後文一心雙非、雙照不次以明本迹。 ^785c24

即總而別者，由於最初證得三身為總，
從實成後垂三身化，故云即總而別。
來至今經開迹顯本，復云即別而總也。
言總者，只是一心中具三身耳。 ^785c30

勝飜成劣者，他人但以法身為今釋迦本者，
則今釋迦久成之勝，同眾經之劣。
何者？以眾經皆說法身故也。 ^785c36

指注雨譬者，示現種子無上說雨譬喻。
汝等所行是菩薩道者，謂發菩提心退已，
還發前所修行善根不滅，同後得果無上豈過此也。 ^785c42

指大通事者，論云：說大通智勝如來本事等。
釋曰：由大通佛所聞法，發弘誓願，行一乘行。
由此行故，今日得至寶所矣。 ^785c48

指化城譬者，論云：三者、增長力無上故，說商主譬喻。
釋曰：由於化城接引至寶，所增長力無上，豈過此也？ ^786a6

指繫珠譬者，論云：令解無上，說繫寶珠譬喻。
釋曰：親友今日還示昔珠，故云無上。 ^786a12

指多寶現者，論云：示現諸佛實境界，種種寶間錯莊嚴。
塔者，示現如來舍利住持故。
無量者，方便示現一切諸佛國土清淨，出世間無上善根所生等。 ^786a16

指髻珠譬者，論云：示現無上故，說髻中明珠譬喻。
釋曰：如經此法華經能令眾生至一切智，
先所未說而今說之等，無上豈過此也？ ^786a22

七者、示現教化眾生無上故，地中踊出無量菩薩摩訶薩故。
釋曰：如經阿逸！汝當知是諸大菩薩乃至悉是我所化等。 ^786a28

八、成道無上者，三菩提，如前引論。 ^786a34

九、涅槃無上者，謂父去還來，表滅非滅，即是涅槃無上。 ^786a36

十勝妙力無上者，以經力大，能令眾生皆得入實故。 ^786a40

即正經之殘者。慈恩至此，或將壽量為流通，
或不屬流通，即名為義殘。
分別去，為文殘，廣破之。 ^786a42

疏：佛旨論誡者，說章意也。
旨謂意旨也。 ^786a46

疏奇特大事者，大論云：為尊重法故，慇懃至三。
今佛誡有五，請者至七。
若非奇特之事，豈能慇重頓越常儀？ ^786a48

疏：非告誠實者。佛昔於七方便人言虗意實，且從言虗邊云非告耳。 ^786b6

若對果門者，此中應具辨三語：以本實為自意，
今迹門為隨他，本迹相望為自他。
若約迹門為自，三教為他，相望為自他也。 ^786b10

疏不知過去無央者，應云不知過去益物，
久久遠遠不絕；現在徧滿法界，未來永永不窮等。 ^786b16

疏：秘密者，注家云：無始之壽，晦而未彰，
故曰秘密也〔云云〕。
藏法師云：實長現短，目為神通，亦反本還源，稱之為力也。 ^786b20

疏一身即三身者，即一身即三身，法華之前未曾說，
故名為秘；三身即一身，以本證得，眾所不知，故名為密也。 ^786b26

疏：三身之用者，以本地三身為體，迹門三身是用也。 ^786b32

疏：通是無壅者，由中道實慧，稱法界之境，故無壅也。 ^786b34

疏：於諸教中者，諸教通前四味也。 ^786b36

更約今昔簡者，昔謂本地三身，今則迹中三身也。 ^786b38

及以漸教者，方等、般若也。
今正明本地三身，故不得用此三釋漸教中三身也。 ^786b40

法忍菩薩尚自須聞者，疏中云：他方菩薩已得無生忍者，自應得聞。
記意云：今經明常與餘經異，於此菩薩亦有此謂，
此土歷五味來者亦有此謂也，唯除地涌菩薩。 ^786b44

後果得之者，後於一部法華經中有此四字也。 ^786c4

非寂光外別有娑婆者，問：娑婆世界即是寂光，
何不直云常在寂光，而云常在娑婆耶？
答：娑婆者，以因時於此所行因成果，只於處垂應眾生，
但始終不離娑婆，故示眾生迹垂之所，不云寂光耳。 ^786c6

疏：知其始末者，謂發心為始，得一切種智果為末。 ^786c14

非無近果者，謂七方便人俱有果報故。
今望圓佛，始從人天乃至圓人等覺已還，
俱名華報，唯妙覺佛為果報也。 ^786c16

其土既爾者，除寂光、法身之外，餘三土等皆名業報。 ^786c22

人天乘通名緣因者，人天中雖有通大地中慧數，
未能破惑，但屬緣因耳。 ^786c24

疏：二、佛現壽者，劣應有量，勝應無量也。 ^786c28

釋籤者，彼明發菩提心名為佛界，破戒墮獄於彼感佛，
則是地獄有佛界機，良由近發佛心強故。
又如地獄強名地獄界，乘宿稱一句了因感於聖應，即地獄界有佛界機。
互有餘八，廣如玄文第六卷初明之。 ^786c30

則可引類而已者，意云：若指往昔燃燈亦有生法名字不同，
今日釋迦亦有生法名字不同，可相類而論，於竪不得即指燃燈為釋迦身也。 ^786c40

種種食者，資身具也。 ^786c46

種種形者，十法界不同也。 ^786c48

種種相者，端醜不同也。 ^787a2

種種修短者，如為瞿師羅長者現三身等。 ^787a4

種種根者，利鈍不同也。 ^787a6

種種生者，果報不同也。 ^787a8

種種業者，因不同也。 ^787a10

大經佛性有五名者：師子吼，亦名般若，
此二屬慧；亦名首楞嚴、金剛三昧，此二屬定。
佛性通定慧。 ^787a12

望自身壽即橫者，以分身在十方皆現壽命不同，
如應持菩薩往東方問彼佛壽，彼佛令還問釋迦，
阿難解云：如我解佛所說，彼佛即是釋迦文是也。 ^787a16

彼玄文壽命妙中者，彼文云：迹不同者，
三藏佛父母生身八十二盡，身#CB01926;智滅畢竟不生。
通教佛弘誓之身，化緣若訖亦歸#CB01926;斷滅已不生。
此兩佛但齊業齊緣，不得非長非短之慧命，不能作長短大小之壽命也。
別教登地破無明，得如來一身無量身，
一身湛然安住，無量身百界作佛，亦示九界身，
得論年紀大小，大即大乘常壽，小即小乘無常之壽也。
圓教登住亦如是，此等皆因中菩薩非常非無常，
能作常無常大小之壽，況後心乎？
況妙覺乎？ ^787a22

自以三身而優劣者，法身為大，般若為次小，
解脫為最小，以隨機所現也。 ^787a40

今師三釋者：一、約理藏釋；二、約行因釋；
三、約真伊字義釋也。 ^787a44

以今准昔亦復如是者，中間皆已開迹竟，
方得云雙林，是示現滅度為益物故爾。 ^787a48

疏：清淨等者。謂根熟者為清淨，未熟者為不清淨也。 ^787b4

疏：悉入法、律者。謂大乘教法，詮量輕童，
令眾生入，依而行之。 ^787b6

疏：轉無上輪者，即醍醐法輪也。 ^787b10

疏：性行合空者，合於畢竟空也。 ^787b12

疏：令他得入至要者，唯圓實道為至要也。 ^787b14

疏：彼將墜惡道者，一、退墮凡夫三界為惡道，
二、墮二乘地為惡道。
又但是未破無明，俱名惡道也。 ^787b16

但引因類本者，此由疏中只是引彼地前樂小，
久行因位，類今本門樂小，非即是今本門樂小之人。 ^787b20

疏：下文云諸子幼稚者，恐悞。
此是上迹門譬說之文，或當指於不肯服藥之人為幼稚耳。 ^787b24

圓人賢位者，從五品已上，俱名賢位也。 ^787b28

經云我少者，少字去聲呼，但云十九出家、
三十成道等，不說爾前，故云我少。 ^787b30

疏如迦旃延子者。
大論云：彼迦旃延子所說，菩薩觀知淨飯王后，
能懷菩薩從兜率下，不失正慧，入於母胎。
△從於中陰將入胎時，知是父母，不生嗔恚，愛知依父母生身得道位之正慧也。 ^787b34

○及出胎已，行於七步，口言：是我末後之身相。
師占之曰：太子具足之三十二相，在家當得轉輪聖王，出家當得成佛。
漸漸長大，見老病死苦，厭患心生，夜半出家，六年苦行。 ^787b40

疏如華嚴、大經等者，華嚴云：在母胎中，常演說法。
十方世界諸大菩薩、釋、梵、四王，皆來集會，
悉令獲得無量神通、無邊智慧。
菩薩處胎，成就如是辯等勝用。
大經云：閻浮提林微尼園，示現從母摩耶而生。
生已，即能東行七步，唱如是言：我於人、
天、阿脩羅中最尊，最上！
南行七步，示現欲為眾生作上福田！
西行七步，示現生盡，是最後身！
北行七步，示現已度諸有生死！
四維七步，示現滅四魔而成正覺！
上行七步，示現不為不淨物之所染汙，猶如虗空！
下行七步，示現法雨，滅地獄苦，令彼眾生得安樂！
然華嚴亦行七步，大經亦爾。
入胎恐繁，不錄。 ^787c2

疏萬德、種智圓明者，萬德緣因滿，種智了因滿也。 ^787c24

大小仍存者，如方等中，一邊斥奪於小，
一邊復有新得小益者，俱得大小之益，故云大小仍存。 ^787c26

五分法身義同生身者，以五分身者，生滅身上同生身滅也，
勝應則生身同法身不滅也。 ^787c30

如今之說彌陀等者，由釋迦說有彌陀，
眾生則念，故成釋迦之事。 ^787c34

及彌陀事者，由生念故，即是顯彌陀之弘誓念。
念者生彼，故成彌陀事也。
故云說兼自他矣。 ^787c38

如一眾會者，或集十方佛共熟一機、或一佛熟多機，等往十方等亦爾。 ^787c42

非直現土者，謂一一土中一切身，一一身中一切土，
一一土中一切土，一一身中一切身，重重互具而相融入，
所謂剎說塵說，大小無礙〔云云〕。 ^787c46

疏示己、他者，文中闕釋。
示己、他身，應云：現勝、劣應，是示己身；現餘九界之像，名示他身。 ^788a4

通別二人至一實者。
通別俱堪接入後教中道，故云一實。 ^788a8

當機為實者，在法華為當機也，法華前未名當機也。 ^788a12

於踊出眾，非虗非實者，久已證故，不同今日之虗實也。 ^788a14

自欲得故者，如神力品初，我等亦自欲得是真淨大法，受持讀誦而供養之等。 ^788a18

此虗彼實者，我於餘國作佛，得聞是經，即是彼實也。 ^788a22

於有退者，如法師品，聞一句一偈，皆與授記，當得菩提是。 ^788a24

影嚮至有實者，只是影嚮前機，同虗同實耳。 ^788a28

於迷教者者，斥弘經法華人也。
若迷今迹本二門大旨作餘解釋，故無前品重之益矣。 ^788a30

以橫例竪者，以藏、通二人俱入真諦為橫。
舉此二教入真，例於初入、次入等，只成橫例於竪。 ^788a34

疏六句、顯應身至法身者，從如來如實知、
見至如來明見等，此是應身，如來即是久成法身。
故此六句皆云如實知、見等，即是於應不離法也。 ^788a38

非實等四者，從非虗、非實、非如、非異至如斯之事四句，其義則同。
下二句，論云不如三界見於三界者，如來能見能證真如法身，
凡夫不見故。經云如來明見，無有錯謬故。 ^788a44

無非法界者，寂光土也。 ^788b4

法身常住者，常身所依，故云如實也。 ^788b6

中境不出三界者，應云不出二種三界，且從重說。 ^788b8

別指二土者，同居方便也。
變易且在方便，實報已破無明，為五住退出故且論。 ^788b10

故一切見唯結成有者，諸外計四句等俱屬有句。 ^788b14

但成別俗者，今此有無成別出假俗諦之句，故云幻有。
幻有即空，皆名俗也。 ^788b16

空無所起者，即色是空，故無所起也。 ^788b20

況復單？複具足者，單四見者，謂有見、無見、
亦有亦無見、非有非無見。
複四見者，謂有有有無見、無有無無見、
亦有亦無有亦有亦無無見、非有非無有非有非無無見。
具足四見者，有有有無有亦有亦無有非有非無見、
無有無無亦有亦無無非有非無見、亦有亦無有亦有亦無無非有非無見、
非有非無有非有非無無非有非無亦有亦無非有非無非有非無見。
其單四見中，兩亦雙非，二見准上諸教句中，結入二邊。
兩亦雙非，尚墮二邊，餘二單句，任運自墮。
其複四見與具足四見，凡屬有見及兩亦句，
悉入有邊；凡屬無見及雙非句，悉入空邊。
此三種四見，既俱墮二邊，今皆非之。 ^788b22

四教四門者，此示單四句相。
門門四門，此示具足四句相也。 ^788b46

一一悉中復有四悉者，如世界具四者，
釋論云：陰入隔別是世界，因緣和合故有人是為人，
正世界破邪界即對治，聞正世界得悟於理即第一義。
為人中四者，雜業因緣得雜觸、雜受即世界，
於一事中或聽即為人，或不聽即對治，
無人得觸、無人得受即第一義。 ^788c2

對治中四者，藥病異故，即世界所治之人，即為人能治人。
藥是對治實性，則無能所治，即第一義。 ^788c14

第一義中四者，四句皆實，不同即世界，
佛得理善即為人第一義，能通即對治，言語道斷即第一義。
三教各四，並皆是權。 ^788c18

故別具足，更須非之。
圓門等者，一切諸見總結成有，故云圓等，況別教存複具耶？ ^788c24

初明機相等者，以四悉檀接八萬四千法藏，
今文明久遠，四悉接本迹二門八萬四千法藏也。 ^788c28

一一悉中，能所皆足者，只是感應具足耳。 ^788c32

疏各得增諸善根者，如藥草喻中，二乘增長有二。
今亦准彼：一、當位增諸善根，二、遠趣佛果增長也。 ^788c34

疏：因緣譬喻者。前三後一，因緣也。 ^788c38

消經而已者，今依圓教，四悉消今經而已。 ^788c40

要因煩惱而得有身者，且約由煩惱感得此身以答。
究而言之，亦由於身而有煩惱。
但是隨前機宜作此說，即是無前後之前後也。 ^788c42

廣如玄文。料簡者，為人對治各具二悉，傍正之殊故分兩別。
何者？以生善中生善為正、治惡為傍，對治中破現惡為正、
生宿善為傍〔云云〕。 ^788c48

疏憶想者，謂有觀慧，依理，名為憶；未見中理，但名為想。
四悉皆云種種者，權、實雙明，故云種種。 ^789a6

第一義通初者，以第一義治惑落邊而生於解，訖至等覺猶名憶想。
若別而言之，入真已去任運流入，不復更受憶想之名。
今文須具通別二意也。 ^789a10

且約大同者，證真同故，觀苦忍故，故云且約也。 ^789a16

疏我坐道場等者，大論云：我為眾生求菩提時，了無一法。
實意正云不得一法。 ^789a18

而皆入實者，以實外無法，故云不虗也。
大論云：如佛所說，我坐道場時，智慧不可得，
空拳誑小兒，誘度於一切〔云云〕。 ^789a22

經我本行菩薩道者，法華論云：以本願故，眾生界未盡。
願非究竟，故云未滿，非謂菩提不滿足故。 ^789a28

復倍上數者，論云示現如來常命方便，
顯多數過上數量不可數知，故亦不云是因以況果，故須用今意以消經也。 ^789a32

名藏義通者，旃延所說本在於藏，彼大士結滿於通，故云義通也。 ^789a38

是滅生之滅者，意云：唱此寂滅，令眾生滅於煩惱，
方稱寂滅，故云也。 ^789a42

即生之滅者，意云：若云，即簡生滅。 ^789a46

還指於生者，若已了者即生是寂滅，眾生聞此即不修道，故須唱滅。
此簡異前也，不須唱言滅也。 ^789a48

以寂照為妙覺者，彼經云：如來無色無心而寂照一切法，自佛已下一切菩薩照寂。 ^789b4

以通初後者，今借照寂，寂照之名，通於六即位也。 ^789b8

此約事理者，離非生非滅，是理也；亦有生滅及迷解等，約事也。 ^789b10

大經師子吼難等者，難言至他耶者，問意云：
慧能斷惑，何須用定？
舉偏、別之難，以研圓融之說。
何者？惑者咸謂煩惱與智慧，其猶水、火、
怨、賊，須修智慧，故破煩惱。
自別教已還，莫不如此，故師子吼狹。
此設難研於異聞，即消疏中智慧能破，佛已圓破。
何者？智慧？何者？煩惱？
蓋是法界之解惑。
解、惑同體，無二、無別。
若惑時舉體是惑，惑外無智慧，何所論破？
故云誰有智慧。若解時舉體是解，解外無煩惱，復何所破？
故云誰有煩惱。經言：煩惱即菩提，菩提即煩惱。
出法界外，更無有法；出外，有非法界。
故舉明時無暗，暗時無明，喻此圓法。
此即消疏中為到故破已下文也。 ^789b14

凡夫能破者，佛意正言凡夫智慧全與惑俱，即是常倒煩惱也。 ^789b38

若不倒破，初念應破者，起修之始智，名未到等。 ^789b42

定慧共別者，謂定慧共能破為共，定慧各能破為別。
此中不須立無因句，又四句皆約定慧以明不到耳。 ^789b44

應法恒爾者，以法報為應體也。
以法報偏故應體亦偏，故云恒爾。
故舉喻云：如刀有能研之切，刀與研法常存無改。 ^789c2

具身多少者，約四教五味明三身有滅不滅多少不同，
且如別教次第具三身，餘則准知。 ^789c8

具如止觀等者，若從益物約行，四益圓融非無次第，
必已生善惡居先，未生善惡居次，皆先滅惡次明生善，
故於四念勒而觀之，麤惑浮疎細惑沈隱，
故分已生未生之別，先以三觀勒觀已生令速不生，
又更勒令未生不生，是以麤惑任運先除，且得名為已生不生。
入六根淨進修三觀，復伏細惑名為除斷，
麤惑前去真諦先成，即名真諦為已生善，
未得假中名未生，故勒精進竭力盡誠，
令未生善速得開發〔云云〕。 ^789c12

但除現計者，陰是現生，除計名滅，故云可知。 ^789c30

中滅變易者，中道滅變易二土煩惱，假觀接在此中也。 ^789c32

常無常等者。謂用常治無常、無常治常，
令於常及以無常皆達非常非無常之正理，故云不近。
餘樂等句，准此可知。 ^789c36

疏應身非滅，現滅易解者，應依於法，故非滅；
不生難遭，故現滅。
即是其相。 ^789c42

疏是故如來至唱滅有益者，應云：先歎佛難值；
次從斯眾生下，正明有益。
初又二：初歎難值，次釋難值。 ^789c46

疏滅於見、思者。此應具明五住之惑，而但云見、
思者，略耳。 ^790a2

疏：種善根者。具含真中二種善根，方得見於三佛也。 ^790a6

經云：皆實不虗者，一、三世益物不虗，二、
非生現生，非滅現滅，益物不虗，故云皆。 ^790a8

疏上未來文少者，以未來文少，將常住不滅四字釋現在文，
故不別出第三段上分文，則云三世益物。
釋中但釋過、現二世，未來四字則在現在，非滅現滅段中耳。 ^790a12

疏云過去，文為二者，上本為二：初、出執近之情，
二、廢近顯遠。今不譬執近情。
上廢近顯遠又二，如疏引。 ^790a20

疏：今具譬之者。上機感，又二：先機，次應。
今如有良醫下。先譬應也。 ^790a24

前之三種者，前一屬斷見外道，後二屬常見外道也。 ^790a28

若釋大經曉八術者，彼經云：復有明醫，
曉八種術，善療眾病，知諸藥從遠方來。
△此譬佛應世也。
法身地起，應義同遠方而來，佛非三界之徒，所以稱容也。 ^790a30

○是時舊醫不知諮受，及生貢高輕慢之心。
八術者，只是先用無常等四，治於凡夫外道邪常等四；
次用常樂等四，治二乘無常等四之病耳。
廣如大經中明。 ^790a36

無明本有等者，此是即法性之無明損於三身，由被損故名為不復。
今還令見即無明之法性，方名復本也。 ^790a44

三、明居極者，宿命、天眼、漏盡究竟之三，故云居極。 ^790b2

疏深知二諦者。雙遮雙照，故云深也。 ^790b4

疏：聰達者，歎良醫德。
智慧在耳曰聰，在心曰達，喻佛一心三智，
天耳、佛眼也。 ^790b6

疏如明練方藥者。
更助一釋。方謂佛教，藥喻諦理。
識教達理，稱為明練；應機設教，皆令悟理，如善治眾病也。 ^790b10

惡復別屬者，意云惡屬底下惡，眾生不通於善，所以專惡不得入於正因。
若語十通心所，即接惡也。 ^790b16

為讓前後者，只是緣因居中，讓於正了，
是故十信具足三因，但名緣耳。 ^790b20

以正從傍者，性中三因緣了為傍，緣中正了為傍，了中正緣為傍也。 ^790b24

為欲望昔等者，謂由昔聞一句法以為了因，
由此之力得至今日，此因開發名為了因也。 ^790b28

修性不二者，以修了性，以性發修，修無所移，
性常寂爾等〔云云〕。 ^790b32

聞眾恠說者，謂聞他說二乘不作佛，無情無佛性等，
如此說者皆不當理，故名為恠也。 ^790b36

法數增減等者，應一切法上論其增減，具如玄文十妙及以境智離合不同以論增減。
今文且約三因在、性在、修顯在以論也。 ^790b40

與奪他釋者，與而而言之，則前三教名同體異；
奪而言之，但有其名，無二因之體也。 ^790b46

疏：入十善法者，仁王經意也。 ^790c2

疏以有事緣至應化等者，第二、譬施化所宜。
上所宜本又二：初、施化所宜，二、得益歡喜。
今但譬所宜，不譬歡喜。
上所宜又二：初、非生、現生，二、非滅、現滅。
今但譬非滅、現滅，以有事緣遠至他國，
即非滅、現滅。 ^790c4

疏：諸子！於後至現在益物，又二者，譬上第二、現在益物。
上本二：初、明機感，二、明應化。
今此亦二：初、諸子！
飲毒譬，譬上機感。
上本二：初應，次機。
今飲毒等即但譬上機，飲毒譬上德薄垢重。 ^790c12

宛轉于地者，退大輪迴，如宛轉墮在三界，名于地也。
又准譬喻品中，亦應宛轉見思、無明二地，今且宛轉見思地也。 ^790c20

疏是時其父下，第二、譬上第二、應化。
上又二：初、非生、現生，二、非滅、現滅。
今具譬之。今初，譬非生、現生。
上本二：初、現生，二、得益。
今具譬之。諸子！飲毒下，第二、譬現生得益，即是從如來所演經典下是也。
上本二：初、現形、聲，二、得益不虗。
今此亦二：初、飲毒下，譬形、聲，二、得益；不失心下，譬得益不虗。
今初，飲毒下，譬形、聲，二、得益，為二：初、譬上形、
益； ^790c26

大小二：初者、從大通佛所本結大，後退取小，
以小接之為一初，中間唯為結小緣為一初，
成熟咸在法華，故云一也。 ^790c40

疏云：為是人非滅唱滅者，過去唱滅也。 ^790c46

疏云見聞佛出，皆有喜敬者，如大集經云：
首陀婆天唱如是言：是劫當有六萬佛出。
眾生聞者，心皆歡喜。
及此經明大通佛出，諸梵天王及十六王子請，皆是喜敬事也。 ^790c48

經善安穩歸者，大論云：佛從安穩道來，名如來。
今云善安穩歸，歸即來也。 ^791a8

二通三別者，如七重二諦通於四教，五重三諦唯在別圓，不論藏通故成通別。 ^791a12

疏父見子等下，二、譬聲益，為二：初、依諸經，
方譬受請；而作是言下，一、譬說法。
此有勸誡：初、而作是言下，勸門。 ^791a16

從人從時者，明今師判五味教，一從聲聞人漸次經歷而得五味之名，
在華嚴時全生如乳等，從時可知。 ^791a22

香不可見者，非眼所得故。
又定屬福，故云功德，即是道香德風薰一切也。 ^791a28

疏：中觀如合者。證中時三觀具足如合也。 ^791a32

故舉共別者，共謂共二乘為漸，別謂不共獨在菩薩及以佛乘即頓。
速除苦惱下，二、是誡門也。 ^791a34

疏：其諸子至不失心下，第三、譬上得益。
不虗本有三：初、標不虗，二、釋不虗及結。
今但譬不虗。 ^791a38

疏上現滅中有二者，今初、譬非滅現滅。
上本二：初、明本實不滅，二、明非滅唱滅。
無有唱滅之由，由但在第二唱滅利益章中。
今譬先明唱滅之由，不譬第一本實不滅。
今初、從餘失心下，譬唱滅之由，即第二章中廣釋有便起憍恣。 ^791a42

如付法藏者，只是四依展轉付屬，流通未來也。 ^791b4

或取大聲者，彼經云：以佛神力出大音聲，
其聲徧滿乃至有頂，隨其類音普告眾生，大覺世尊將欲涅槃等。 ^791b6

或用神通者，亦如大經中明金棺乘空徐徐而行，
於俱尸那城出入四門遶城七迊，普示一切令增哀慕等。 ^791b12

疏：明合譬者。上開譬有二：初、良醫治子譬，
譬上三世應化；二、治子實益譬，譬三世利益不虗。
今具合上二譬。今初，合三世應化。
上文有三，今但合過、現。
從亦無有能下，二、合上第二、治子實益譬不虗。
已上並是依左溪科文具錄也。 ^791b18

疏如優婆笈多者。
笈多即毱多是。付法藏傳云：佛在舍衛給孤獨園，
時有尼乾，名曰薩遮。 ^791b28

○此毱多前身也。 ^791b30

○佛記之曰：我滅度後滿一百年，此人爾時得阿羅漢，
三明六通，具八解脫，慧燈獨照，廣化眾生。
及佛滅後，其反生長者家，在俗得三界出家，
進具羯磨竟，得第四果。
商那和修臨涅槃時，告毱多言：佛以正法付大迦葉，
大迦葉付吾師阿難，阿難以法付累於我。
我當滅度，以法付汝，汝可精勤擁護世眼。
毱多受教，於摩#CB02860;羅國雲集眾會而為說法。
波旬念言：毱多教人出吾境界，我今當往壞其眾意。
乃雨金寶及以華瓔，又作白像七寶嚴飾，及為女人端正奇特。
舉眾觀視，無聽法心。
三七日之中，乃至無有一人得道。
毱多入定觀魔，便以真珠華瓔著其頂上。
毱多觀知是魔所作，及知佛心令其調伏，
化三屍，謂人、蛇、豿而為華鬘，謂波旬曰：
汝與我鬘深成原施，今還以用相酬報。
魔大歡喜舒頸而受，至其頸上乃是死屍臰爛難近，
魔盡神力莫能去之，乃上求諸天及以梵王。
梵王謂曰：十力弟子所作神變，吾今凡陋何能解之？
汝應却還求彼尊者。
方遂脫免。爾時波旬至毱多所，五體投地白言：大德！
我嬈世間不可稱數，然佛未會以惡言輕辱於我，汝今云何於天人前而見陸毀？
尊者語言：汝大愚癡，而將聲聞用比於佛，何殊芥子以等須彌？
魔言：今我由汝故起信心作大饒益，今可為我解是三屍。
尊者答言：汝於正法更莫嬈害，當為汝解。
魔言：依教。即為解之。
魔還天宮明日復下，以大音聲普告一切：汝諸仁者！
欲得富樂生人天中，及求涅槃第一安穩，當詣毱多聽受妙法。
時突羅城男女大小，聞尊者摧伏惡魔，百千萬人皆共雲集。
優婆毱多上師子座，隨其所應說種種法，
百千眾生得須陀洹，萬千人得阿羅漢，從是已後所化無量。 ^791b32

如遺教者，彼經云：汝等比丘莫壞憂惱，
若我久住更無所益應可度者，若天上人間皆悉已度，
其未度者皆亦已作得度因緣，因緣即當來成佛機也。 ^791c44

經云億載阿僧祇者，准此土算經，黃帝為法，
數有十等，謂億、兆、京、垓、梓、壤、溝、#CB00589;。
正載此十，各各立上、中、下。
下數十萬為億，中數百萬為億；上數萬萬為億，
下數十億為兆；中數百億為兆，上數億億為兆。
餘八例知。今經略舉十中初、後耳。 ^792a2

經：餘國有眾生者，橫通十方為餘國也。 ^792a12

疏上但寄常住不滅者，上四字在現在文後，故云寄也。
即本時他者，即本時他受用土也。 ^792a14

疏：天人充滿者，且寄別教位，以明今須在圓。 ^792a18

疏賢聖位者。具如序中。
天雨四華，表四十二位真因極果，破惑證真，故云而散。
佛上及諸大眾等，名雖借別，義必在圓。 ^792a20

若淨若穢者，非謂但唯在方便土，亦乃通於淨穢，故云也。 ^792a26

經：我智力如是者，明智體也。
慧光照無量者，顯智用也。 ^792a30

經云如醫善方便者，方便語通，通三世故。
今且讓為治狂子，為現在故，對過去也。
other:: 
# 釋分別功德品第十七
釋分別功德品 ^792a34

餘二傍來者，法力在隨喜品已下，故云也。 ^792a40

疏四、聞法，如隨喜品者，論云：如隨喜品說，應知一切法門。 ^792a42

疏：五、讀誦等者。論云：讀、誦、持、說、書、寫等，得六根清淨故。
即偏引六根經證〔云云〕。 ^792a46

疏持者，追指法師等者，論云：持者有三門示現，
如法師安樂行、勸持品等廣說。
法力、應力，應知其心決定。
知水必近者，受持此經，得佛性水，成阿耨菩提故。 ^792b2

說者，論云：說力者，有三種法門，神力品中示現：
一者、廣長舌，令憶念故；二者、謦欬聲者，
說偈令聞聲已，如實修行，不放逸故；三、
彈指令覺悟者，修行覺悟故。 ^792b10

疏苦行如藥王者，論云：行苦行力者，藥王菩薩品。 ^792b18

疏教化如妙音者，論云：示現教化眾生行苦者，妙音菩薩品。 ^792b20

疏讙難如觀音等者，論云：示現教化眾生護眾諸難者，觀世音陀羅尼品。 ^792b24

疏示功德如妙莊嚴者，論云示現功德勝力者，
妙莊嚴品示現依過去功德，彼童子有如是力故。
護法，可知。 ^792b28

一、證者，如經我說：是如來壽命長遠時，
六百八十萬億那由他，乃至得無生法忍。
餘如疏及記。 ^792b34

婆娑一十六字者，俱舍疏云：見道已前，
此世俗智常有非得，名法前非得；三類智後，
常有得起，更無非得也。
及入無餘最後心者，謂未來有一類異熟威儀心，作入涅槃心。
此心未起，常有非得。
非得此心，名法前非得；此心起已，必入涅槃，
便同非情，故無法後非得，無所依故。
又無生智未起已前，常有非得，名法前非得；
此智起已，必定不退，故無法後非得也。
非無始來恒成熟彼，未捨必起，彼類盡故者，此十六字為遮非想見惑難故。
謂唐三藏譯婆娑了有人頌，疏以非想見惑難三藏，言合唯有法後非得。
其難意者，非想見惑無始來無，法前非得；
見道斷已，畢竟不退，於過去見惑理應合有，唯法後非得。
何故無耶？故三藏於婆娑加一十六字，為通此難。
其十六字意者，謂非想見惑未斷已前，名為未捨。
於未捨位，必無有人起未來悲想見惑入過去盡，
以未來見惑種類無邊，起不盡故。
及入見道斷見惑時，於未來悲想見惑即有，法前非得。
故過去悲想見惑約種類說，不可唯有法後非得也。 ^792b38

疏若智若斷者，出大品經，如前釋。
瓔珞經云：初地菩薩入無生中道第一義諦觀，乃得無生忍也。 ^792c26

地前至初地成別者，謂外凡聞經入內凡，
內凡聞經入初地，為無生忍故，當別義也。 ^792c30

許屬別接者，此且與而言之，故云許也。 ^792c34

況復無文至上下者，一等分於上下，何不依仁王經一位分為三品耶？ ^792c36

只是外凡作初地者，應云外凡聞經作內凡，內凡聞經作初地耳。 ^792c40

不殺盜者，專不殺等。
但是人天因，不可與十信同矣。 ^792c44

不可將判住行向者，圓住已上皆斷別惑，故不可以十信判住上等位。
別地前三十心又無斷惑之義，別住前十信又未斷，故不可也。 ^792c46

語因而失果者，但云損生，不云增道，故失果也。 ^793a4

疏約法身論生者，皆以法身一番增、損為一生。 ^793a6

得一生實相者，得入住故也。 ^793a8

扶律明一乘常住者，彼正是扶今經中常住也。 ^793a10

起平等見者，依今經起觀，常照一切教法，
若大若小，無非平等法界，為觀境也。 ^793a12

而常分別諸佛化儀者，於平等見中，而復常了諸佛化儀，
一一無非先頓後漸，會漸歸頓等。 ^793a16

前分別門者，意云：從佛說是諸菩薩前名授記段，從此下名領解段。
何者？若約聞說得益酬思義邊，應在授記段接，故為授記段內第三文。
若從所表義邊則屬領解，既涉二途故云亦是。 ^793a20

薄修行願者，明諸聲聞三周及聞本門已，
亦修淨土之行，故云薄也。 ^793a28

別立品目者，始從無生忍乃至八世界諸位不同，
故以次第及番番等而以喻之，故云分別功德品也。 ^793a32

疏初二行頌時眾得解者，此是諷頌之偈，
非重頌於上文，但是通述領解耳。
次九行亦是頌上分別耳。
後八行亦爾。 ^793a36

經昔所未曾聞者，只今迹門亦未曾聞，何況已前也。 ^793a42

無領記後猶屬正者者，意云若准迹門，
三周正說及授記已前所有聞經，無不皆屬流通故也。
今品亦爾，所以彌勒領解偈後盡屬流通也。 ^793a44

疏：因功得微密者，隨喜但在內解，互用未彰於外，故云微密也。 ^793b2

疏：復須外護者。嚴王為二子為外護，普賢專自為外護，
三、七日行法華三昧人也。 ^793b6

疏一念信解者，謂信即實而權，即權而實，即非權非實。
又信內心、外色，若依，若正，心、佛、眾生，皆無差別，無非法界。
故名一念信解也。 ^793b10

疏又信佛法等者，初是俗諦；不得下，真諦；
而見一切法下，中諦；即一下，融通。
疏亦是行於非道下，亦先明三諦；次無所有下，結意融通。 ^793b16

言行於非道通達佛道者，謂觀九界令趣佛法界也。 ^793b22

行於佛道通達一切道者，只於佛界通達一切界，
佛外無法，故達即妙用也。 ^793b24

疏不得佛道等者，法界無名故。 ^793b28

疏：凡有所對，悉亦如是者。
大體只令達今不異昔，昔不異今，權不異實，實不異權。
何以故？不出一念故。 ^793b30

實位彌下者，以易得故爾。
以第七信鐵輪正位。 ^793b34

此中則局者，知遠本故，顯實理故，故得為能狹之本。 ^793b36

中證不殊者，明別教竪論般若，向後方修，
登地乃證，已同圓故，非所狹之限，故今除耳。 ^793b38

具在玄文等者，玄文云：若實過釋迦壽者，即過釋迦塵點為喻。
若實成者，即以四百、三百、二百、一百塵點為喻。
廣說如彼說。 ^793b42

直謂始終一揆者，謂因果無二，故云一揆也。
經解其言趣者，言謂言教，趣謂三身三諦之理也。 ^793b48

疏今品具之者。經文既互解其趣，即是善其方言；
若通，即能敷說，故云具之。 ^793c4

縱有氣分者，別人至迴向時，方有中觀氣分，故云不順中理也。 ^793c8

方便觀成者，別人空假二觀為入中方便，至迴向時二觀方成也。 ^793c12

後心能見帝網之土者，別人迴向後心中觀成時，方能見耳。 ^793c16

是則一心一切心等者。
具足應云：於一心中見一切土，一切土中見一切心，
全心是土，全土是心，心土不二，心土宛然。
又於一身中見一切心，於一切心見一切身，
身全是心，心全是身，身心不二，身心宛然，
常空、假、中。又一心即法界，一土即寂光，
由得理諦，故能互具。 ^793c20

十方諸佛身中現者，此屬於自，徧見屬他，即是自身佛現故也。 ^793c32

不了此境自尚成他者，若稱今所立不思議始終唯一佛法界，
以違真如故，只成六道之心，故成他也。 ^793c36

復了宗旨者，今文以圓融三諦為所觀境，
一乘妙觀觀於久成，身土不二為宗也。 ^793c40

眾別兩行者，謂四重十三篇也。
眾行從三十下，在是眾行法也。
前云下篇三品者，是五篇中三十波逸提下三篇耳。 ^793c44

尚事理雙美者，十種戒中，前四屬事，後六屬理也。 ^794a2

但此土器劣者，如梵網經本有六十品，
什公盡將來此土，大乘機劣，將置舫上，
舫漸重欲沒，上除即輕，唯誦得心地一品而已。 ^794a4

開遮輕重者，如十重四不同。
若大乘妄犯濟物，一向則開。
又如大開壞生等，於小則遮。
兩舌讚毀，小輕大重。 ^794a10

緣體者，小乘受戒，須具十六緣，方得受戒。
如年滿二十，結界如法等。
大乘只以有心者為緣體者，小乘以非色非心為戒體，大乘以心為戒體。
心無盡故，戒亦無盡。 ^794a16

制緣者，小乘因事漸制，初如須提那子等，大乘護心頓制也。 ^794a24

捨義有無者，小乘行許七遍，大乘唯有受法無捨法也。 ^794a28

坐次分者，在大乘小乘各有坐次，如在大布薩坐依菩薩律儀，
在小依小法事等，及開小憂小等。 ^794a32

懺法天隔者，小乘犯四重，但許孚悔，罪仍彰果。
小懺五篇不等，大乘許悔重，見光見華，罪便得滅。
又大乘四十八輕，對首一同。 ^794a36

七眾同否者，如大師菩薩戒疏，每一條皆云：
大小乘俱制，七眾同犯。
亦有不共制，有不同犯等〔云云〕。 ^794a42

而迷觀道者，意云執小教人，而迷大乘觀道也。 ^794a46

次以位行驗者，為是實得？
為是上慢等？ ^794a48

鳥鼠者，出百喻緣經，即蝙蝠是。
謂鼠又能飛空，言鳥復能潛穴。
彼譬毀禁之者，身挂方外之服如道，心遊四趣之穴如俗，道俗俱非類如鳥鼠。
今借比丘稱大乘者趣無歸，執小教者暗於大小觀相。 ^794b2

疏都是十信位前者。
此依今經現文以判。
若據對三慧，則五品兼於十信，以諸文中五品對聞，慧屬外凡。
今應存於進、退兩釋。 ^794b10

經多羅樹者，聲論云：梵音多羅馥力。
多羅此云重，馥力此云樹。
樹高七尺，葉似芭蕉。
正法華中亦云七多羅樹，皆云四十九尺。
此聲論古人相傳云高七仞，其實高者七八丈，
形似椶櫚，華如黃米，子大如針，人取食之。
應依論文有據為勝。 ^794b16

經云：須曼者，具存梵音，名蘇末那，此云善稱意華。 ^794b26

經云：瞻蔔者，具存梵音，名瞻博迦，此云黃華。
西域多林，華小而香。 ^794b28

龍#CB02549;者，因龍舐而得華，故名龍舐。
在香山無熱池側。 ^794b32

經云：薰油者，薰謂香草。
然彼土多取諸雜香華及諸香草，和苣藤為油，名為薰油。
苣藤為麻也。法華天台文句輔正記卷第九
 ^794b34
