金光明經文句新記卷第七
author:: 永嘉沙門釋　從義　撰
pin:: 
# 釋正論品第十一
釋正論品
次釋正論、善集兩品，明人王弘經、天王祐助。
文為二：初釋正論品。
又為二：初釋品題。
又為二：初釋名。世聖即是力尊相王，此王即是轉輪聖王，出世聖是三乘聖人。
覈〔胡革切〕者，考實事也。
世間正法名為事實，出世正法名為理實，故下釋義明於四悉。
前三事實其意可見。
第一義悉既云世善本金光明，豈非理實？
又此自就今品而說，若以今品并下善集相對論者，
亦可謂之今品乃是世間事實，善集品是出世理實。
故下文云：上明世間正見感動天地，此明出世正見感動賢聖。
況復今品經文自云：何等名為治世正論？
豈非今品是世事實？
善集品中既明聞經成就菩提，豈非出世之理實乎？ ^463c45

次此品下，釋義。文為四：初約世界悉檀。
既云世世，豈非世界？
次王行下，約為人悉檀。
民用和穆，故屬生善。
言百穀者，輔行云：穀者，實也。
五種成實，名之為穀。
五謂黍、稷、麥、稻、麻。
楊泉物理論云：粱者，黍稷之總名。
稻者，粳糯之總名。
菽者，眾豆之總名。
三穀各二十，為六十。
蔬果之實，助穀各二十，為百穀也。
社稷者，白虎通云：王者所以有社稷何？
為天下求福報功也。
人非土不立，非穀不食。
土地廣博，不可徧敬也。
五#CB01919;眾多，不可一一而祭也。
故封土立社，示有土尊。
稷，五#CB01919;之長，故封稷而祭之也。
民用等者，孝經云：先王有至德要道，以順天下，
民用和穆，上下無怨。
注云：孝，德之至，道之要也。
言先代聖德之王，能順天下人心，行此至要之化，
則上下臣人，和穆無怨也。
三、王用下，約對治悉檀。
姦者，私詐也。尚書云：寇賊姦究〔音軌〕。
注云：群行攻劫曰冦，殺人曰賊，在外曰姦，
在內曰宄，言無教之致也。
今文對於外敵，故云內姦耳。
王用此法，則外敵內姦，不敢謀議驚駭於聖君也。
妖者，媚也，怪也。字當為祅，零落也。
四、此之下，約第一義悉檀。
世善之本，是金光明，如前解。
於四王品中，世出世間所作國事，所造世論，
皆因此經，即斯義也。
至下文中，復更料簡金光明是正論之本〔云云〕。 ^464a24

次從此文下釋品，文又為二：初敘意分文。
言冥聖者，冥空之聖，即上界諸天也。 ^464b18

次長行中下隨文釋義。
文為二：初釋長行說事。
本經云灌頂之位者，華嚴云：轉輪聖王所生太子，
母是正后身相具足，其轉輪王令此太子坐於象寶妙金之座，
張大網縵建大法幢，然香散華奏諸音樂，
取四大海水置金瓶之內，王執此瓶灌太子頂，
是時即名受王職位，墮在灌頂剎利之數，
即能具足行十善道，亦得名為轉輪聖王。 ^464b22

次釋偈頌說正論，文為二：初何等下如來徵起，次偈有下正釋偈頌。
又為二：初分文，次初一行下解釋。
文為四： ^464b36

初釋集眾，文為三：初釋佛敘尊相欲為其子說先王本法，
次釋佛敘尊相誡聽，三釋說論處所。 ^464b42

次釋發問，文為二：初標科，次從一問下隨釋。
文為四：初釋問云何呼人為天。
經四鎮者，鎮謂鎮厭，謂四天王鎮厭護於四天下也。
言起問者，禮法凡有所問，必須起身以表敬也。
次釋問非天所生而名天子，三釋問處王宮殿何故名天，四釋問以人法治世那得名天。 ^464b46

三、釋結前生後。可是字下注云云者，令示成前起後之意，
謂雖可見亦須點出，是故即云問既有四，
答亦為四：一、答天護等也。
因中說果者，行善因也，生天果也。
此文是釋成前起後，孤山四明將此謂之答說正論，
先述文意恐不然也，學者詳之。 ^464c10

從汝今下，第四，釋答說正論。
文為二：初分文，次釋義。
文為二：初釋略答。
文為四：初許答，經文可見。
次略舉昔因今果答其問王義者，前發四問雖問名天，
而問辭中既言人王，故云答其問王義也。
因集葉故者，昔因也。
生於人中等者，今果也。
言王領者，王字去聲，即統王也。
從答天舉三義下，第三，釋舉三義。
答其問天義者，即以三義答其問天四義也，故以第三義答前第三第四兩問也。
於中為三：初總示三義。
未入胎入胎一義也，分〔去聲〕德二義也，力如三義也。
或先守護，即未入胎也。
以護胎故下，次釋以三義答四問。
言分德者，分者分〔平聲〕也、賦也、施也、布也，
謂諸天以自己威德分施冥資賜與是人，故稱天子也。
神力所加等答第三第四問者，以神力自在遠惡修善令生天等，
乃是處王宮殿正法治世，名為天也。
答半名為天三義竟者，第三，結也。
言半名為天三義竟者，以下經文云半名人王，驗知上文是半名為天也。
從半名人王下，第四，釋舉三義重答問王義。
文為二：初釋由三義故名為人王。
言執樂〔五角切〕者，執者，持也，主也，守也。
禮記樂記云：禮節民心，樂和民聲。
大樂與天地同和，大禮與天地同節。
和故物不失，節故祀天祭地。
京房易候云：太平之時，十日一雨。
擊壤者，風土記云：以木作之，前廣後銳，
長尺三四寸，其形如履，臘節僮少以為戲也。
逸士傳云：堯時有壤父擊於康衢。
藝經云：擊壤者，古之戲也。
竹馬者，小兒所戲也。
次遮惡者，應以經中亦名兩字以貫羅剎魁膾字上，是則王者亦名羅剎魁膾等也。
天不亢旱，地不洪流者，明於陰陽不差失也。
亢者，高也，旱也。陽亢則旱，旱者不雨也。
洪流者，大水也，癘〔力制切〕疫也。
經云魁膾，如下文釋。
又魁者，帥也，首也。
膾者，細切肉也。王有勢力，猶如羅剎魁帥之首細切人肉，令一切人不敢為非。
若不爾者，將何以伏無量諸惡？
能為下，次、明由三義故亦名為天。
白虎通云：天子者，爵稱也。
爵所以稱天子何？
王者父天母地，為天之子也。
天子作民父母，以為天下王，以其言天覆地載俱王天下也。
故尚書序云：古者伏義氏之王天下也。 ^464c20

從若有惡事下，次釋廣答，文為二：初正釋，
又為二：初釋非法六義俱失。
注云云者，令將此意對文消釋，其意可解，故注云云。
經云三異者，水火風等三種災異也，又日月星三種變異也。
言三有者，欲色無色謂之三，於此三處因果不亡謂之有也。
從當正治下，次釋正法六義皆成，又為二：初正釋。
言典軍者，典者主也，主軍即是魁帥之首也。
注云云者，準前可解。
次此中下令思觀義。
注云云者，令將六義明於觀心境智之義。
次文料簡，既將六義對金光明，是故觀心境智可解，是以但注云云字耳。
孤山云：境能發智即是天護，智與境冥即天分德，
境智合故革凡成聖即神力所加，此王乃是半名為天也。
又境能生智是父母義，智能破惑是遮惡義，
境智合故轉迷成悟是執樂義，此三乃是半名為王也。
又金光明既乃全是即法作譬，故知此三不出三觀：
中觀金也，空觀光也，假觀明也。
將天護等六對三觀可解〔云云〕。 ^465a42

次料簡，文為二：初問應知。
此問因前釋題第一義云此之世善本金光明，
從金光明出此正論，故今問云金光明是正論之本，其意云何？
次天者下答，文為二：初正明論本，又為二：初約半名為天三義示之。
注云云者，意令點示即法作譬，從無住本立一切法，
故從法性甚深無量理體本具金光明事，而為世間正論之本耳。
故知世間正論乃是所立之法也。
並由理具方有事用，斯之謂矣。
又父母下，次約半名人王三義示之。
法性為父母者，須知法性有權有實，權法性為父、
實法性為母，權實智慧亦準可知。
復應了知權智法性是森羅差別，即三千妙假也；
實智法性是寂滅無差，即空中亡絕也〔云云〕。
以此下，次結示。以此為本即是法性為無住本，
故能正論即所三法，世間正論、出世正論並是所立之善法耳。
今此正論云末事必關法性之本理，若不相關，今茲正論從何而立？
本立而道生，豈可不然乎？
孤山乃以出世正論而為本者，如何消於四王品云世出世間所作國事、
所造世論皆因此經？
故知不曉世出世間之事，皆從此經之理而立耳。
pin:: 
# 釋善集品第十二
釋善集品 ^465b26

初釋品題，為二：初正釋，又為二：初約六度正釋，
又為二：初正釋，又為二：初別約檀智二度釋。
涯〔五佳切〕，水際也。
又魚羈切，水畔也。
次檀智下例餘度亦然。
從行下次結名。此六下次約四悉結成，
又為二：初結六度成四悉。
從此下次結四悉以立名。
次此品下對前辨異。
注云云者，世間正見感動天地，如上已明。
出世正見感動賢聖，如下具說。
天前正論非無出世，今此善集非無世間，故前文云正名為聖。
聖有二種：一者世聖，二出世聖。
論名覈實：一覈事實，二覈理實。 ^465c18

文為二下，次釋品。
文為二：初分文，次釋義。
又為二：初長行，次從偈有下釋偈說。
文為二：初正釋。又為二：初分文，次釋義。
文為二：初通明因地行檀。
捨珍寶者，施外財也。
捨身命者，捨妻子等外身也，捨自己內身也，內外並捨方得名為捨身命也。
次釋別明善集施財施法。
文為二：初標科，次從一六行下隨釋。
文為六：初釋明事本，次釋聖王請法，三釋尊者宣揚。
經云廁者雜也，填者塞也，繒〔疾陵切〕帛之總名也，娑羅此云堅固也。
合掌禮座者，準大論中凡欲說法必須禮座灑水散華，
庶幾後德仰順聖模，如或直登必乖法式，故不可引淨名會中聲聞禮座而致誚□□。
曼陀羅此云適意也，曼殊沙此云柔輭也，亦云小大白小大赤也。
四釋輪王行施。經云熈怡者悅樂也，璝
〔公回切〕正作瑰，亦作瓖，石次玉也。
琦玉色也，又琦瑋珍琦也。
瑋耳璫〔多郎切〕，穿耳施珠也。
耳應作珥〔仁志切〕，珠在耳也。
五釋結會古今，六釋引因果以證以勸。 ^465c36

次就此下明善集之本。
前文既示正論之本，故今乃明善集之本。
於中為三：初就六度善集波羅蜜金者，
此如前，以波羅蜜是第一義，悉以第一義是所證理，即是法性以為金也。
般若是智，五度屬福，故對光明也。
次就寶冥者，窟屬所依，即是法性以為金也。
滿月智圓，讀誦外用，故對光明耳。
三就二人者，欲知智在說，故以說為光也。
pin:: 
# 釋鬼神品第十三
釋鬼神品 ^466a20

初釋品題，為二：初、正釋品題。
輔行引爾雅云：鬼者，歸也。
尸子云：古者名死人為歸人。
又云：人神曰鬼，地神曰祇，天神曰靈。
有云：飢餓，謂餓思也。
俗中有阮籍兄孫膽，字千里，每執無鬼論。
忽有客詣之，言及鬼神之事。
客乃理窟作色曰：鬼神者，古今賢聖共許，君何言無？
即僕是鬼也。遂變形而滅。
父阮咸有從子修，亦執無鬼。
有論者云：人死為鬼，君何獨言無？
曰：今有見鬼者，言著生時衣。
若人有鬼，衣亦有鬼耶？
論者服焉。此亦論者不達，鬼化為衣，令似彼人生時所著。
俗雖說有，非委悉知。
故俗教但見人畜少分，不見餘之四道。
故仲尼云：未能知生，焉能知死？
未能事人，焉能事鬼？
非謂無鬼也。禮記？
樂記云：明則有禮樂，幽則有鬼神。
尚書云：惟上帝不常，作善降之百祥，作不善降之百殃。
周易云：大人與天地合其德，與日月合其明，
與四時合其序，與鬼神合吉凶。
又云：精氣為物，游魂為變，是以知鬼神之情狀。
此皆儒宗說鬼神之文，故不可云無鬼神也。
阿修羅下，注云云者，此有二義：一者、令辨修羅屬於鬼趣所攝；
二者、令引經文示怖畏之相。
何者？以阿修羅此云無天，常與諸天共相鬪戰而多怖畏。
是故觀佛三昧經云：阿修羅與天帝戰時，
空中乃有刀輪下來，而修羅眾身支墮落，即便怖畏竄隱藕絲。
此阿修羅在餓鬼攝故在海岸，若畜生攝則在海底。
又楞嚴經說四修羅：一於鬼道以護法力成通入空，
此阿修羅從卵而生，鬼趣所攝。
二於天中降德貶墜，其所卜居鄰於日月，
此阿修羅從胎而生，人趣所攝。
三者持世力洞無畏，能與梵王及以諸天爭勝鬪戰，
此阿修羅從變化生，天界所攝。
四者別有下劣修羅生大海心，此阿修羅從濕氣生，畜生界攝。
所感之處宮殿嚴飾，良由因中行於五常十善故也。
常好鬪戰怕怖無極，良由因中行於猜忌妬嫉賢善故也。
大論中問：何故六道復言五道？
答：佛去世後五百年中部別不同，各迴佛經以從己義，
故使修羅一道有無〔云云〕。
神者靈也。周易繫辭云：陰陽不測謂之神也。
此品通判下，次釋題名。
所以上已天者，已字誤也，應作既字。
既者已也，即四天王等品是也。 ^466a36

此品是第三下，次釋品文，自分為二：初敘意分文，次從事別者下隨文釋義。
文為二：初釋長行，為二：初正釋，又為二：初釋舉事別。
經文從初佛告乃至甚深行處既云三世，乃是所供之事別也。
所供亦殊，是則能所其體既異，故云事別耳。
然此事別亦且一往。
何者？經文既云欲以不可思議妙供養具供養三世諸佛世尊等，
豈非聽經即是妙供養乎？
是故次文更記別時重釋之義，故知重釋雅合經文，
妙供養具允符應當聽經之說，所以重釋良有以也。
三佛歷別者，三世即是報應二佛，甚深行處即是法佛。
經文既云及欲得知，是則三世報應之外別有法佛，故成歷別耳。
故上文釋讚歎品云竪總三世、橫總十方，
世方是報應之事，微妙寂滅乃是總於法身之理。
此三若乃縱橫一異，則是今文三佛歷別。
若不縱橫方成圓妙，則與次文圓供養義一體無差。
今云歷別，亦上一往耳。
若修事供亦乃別者，必須以財供養應佛，
能觀之智供養報佛，所觀之境供養法佛，故成亦別也。
次釋圓供養者，經文從於是人應當下訖長行之文是也。
聽經乃是法供養者，以維摩經？
法供養品月蓋王子白世尊言：諸供養中法供養乎？
佛告月蓋：法供養者，諸佛所說甚深經典微妙清淨，
聞如是經信解受持，以方便力為眾生說守護此法，是則名為法之供養。
又於諸法如說修行，離諸邪見得無生忍，是名最上法供養也。
以法供養於諸供養，為上為最第一無比，是故當以法之供養供養於佛。
聽經若是法之供養，如何供養法報應佛？
是故須知經典乃是能說文字，文字復含能詮，
所一論三不離文字，故知但能聽此經典，即是供養一體三身。
言能敬者，即供養也。
亦是敬三世佛等者，以聽經三佛但約一體而明，
然則十方三世修成果佛，本從聽於大乘方等經典而生，
故知聽經敬於文字一體三佛，亦是供養十方三世修成果佛。
注云云者，其意如是。
又此分於事別，圓供乃且一往，故注云云耳。 ^466c10

又別時下，次重釋意者，此則總釋長行之文都為四願，
但是一勸聽此經耳，不同初釋開為兩科也。
故知此釋妙窮經旨，如文可解不煩餘辭。 ^467a28

次釋偈頌，文為二：初經家敘，次偈有下正釋。
偈頌又為二：初標科，次一從若欲下隨釋。
文為二：初正釋，次翻名。
初文為六： ^467a34

初釋頌上長行，舉圓妙以勸修。
經云：若入是經，即入法性，乃至是典金光明中，
而得見我釋迦等者，如玄義云：佛究竟此法性，
當體金光明法門故，即有金#CB08504;光明如來等。
若爾，何故名為釋迦邪？
然從別乃是釋迦，從通即名金光明，允同諸佛也。
故讚佛品云：如來之身，金色微妙。
苟謂不然，何得經云：若入是經，即入法性金光明中，而見釋迦乎？ ^467a40

次釋舉聽經能攘災以勸修。
經云：隨所至處，若百由旬，滿中盛火，應從中過者。
最勝王云：假使大火聚，滿百踰繕那，為聽此經王，直過無辭苦。
即是為法亡身之意也。 ^467b6

三、釋舉聽經致靈瑞以勸修。
經云是說法者，若下法座大眾猶見佛菩薩者，
以此經典常為四方四佛護持，十方諸佛常念是經，
一切菩薩咸皆宗仰，故聽經者致茲靈瑞耳。 ^467b14

四、釋舉聽經有威力以勸修。
經云：却者，退也。捍〔音汗〕，玉篇云：衛也。
若作悍字，訓猛也。 ^467b22

五、釋舉聽經能致天龍鬼神以勸修者。
孤山云：經擁護四方下，有本多令無災禍永離眾苦兩句，乃後人妄加耳。
又云：經云薩多琦棃、多醯波醯、阿伽#CB02494;羅摩伽、
央掘摩羅四句，亦後人妄加耳。
今謂若以旃陀旃陀利〔句〕、大鬼神女□
〔句〕、鳩羅鳩羅檀提〔句〕三句為一行，則須除於多醯波醯等四句，
存於令無災禍等兩句，方有四十九行半偈耳。
經云令是眾生者，令是兩字，指召之辭耳。
閻摩羅，亦云閻摩羅社，此云雙王。
以兄及妹皆作獄主，而兄治男事，妹治女事，故云雙王也。
又苦樂並受，亦名為雙也。
那羅延，此云鈎鎻。
力士難陀，此云喜#CB02494;。
難陀，此云賢喜。兄弟二龍，風雨應時，能令人喜。
賢謂性，又賢善故也。
毗摩質多，此云淨心。
正法念經，翻為響高，亦云穴居，正云吠。
摩呾利，此云綺盡，又云寶飾。
帝釋婦，云舍支之父。
佉羅騫陀，此云廣肩胛〔音甲〕。
六、釋舉聽經能令國土安樂以勸修者。
從於諸眾生下，訖即得增益，有二十七。
恐剩如上所說無量功德兩句，則有二十七行半耳。
更請詳之。注云云者，以此偈文六科，皆以聽經為本，
故能攘災，乃至國土安樂也。
是則偈頌，但是廣申長行聽經之功德耳。
經云馚馥〔上符分切，下房六切〕，亦作馝馚
〔上蒲結切〕，皆香氣馩〔音馚〕馧〔於云切〕之盛貌也。
斜，不正也。戾，曲也。
優鉢羅等，是青赤黃白等四色蓮華也。 ^467b26

蠱道下，次翻名者，孤山疑此翻名之文是後人添〔未詳〕。
脫因等者，此釋初段十一行偈，頌上長行祗能聽經，
是舉圓妙以勸修文，能令一切眾生解脫度無量苦諸有大海。
何者？以由解脫度苦之言，必度脫於三障故也。
pin:: 
# 釋授記品第十四
釋授記品 ^467c22

初釋品題，為二：初、簡示者，首楞嚴有四種授記，今此乃是二種所收。
注云云者，令引楞嚴四種授記點示今經，乃是二種所收之意。
然法華文句及淨名疏引首楞嚴四種受記，不無異同。
何者？法華文句云：一、未發心記，二、發心記，
三、現前記，四、無生記。
若淨名疏中第二，謂之密記。
餘同法華文句。然若準彼經，佛告堅意：
言受記者，凡有四種。
何謂為四？有、未發心而與授記，以有眾生流轉六道，
生於人間，好樂佛法，過百千劫當發心，
過僧祇劫行菩薩道，供佛利生，皆經劫數，
當得菩提〔云云〕。有、適發心而與受記，是人久劫種諸善根，
好樂大法，發心即住不退地故，故發心與記〔云云〕。
有、密受記，或有菩薩未曾得記，而行六度，
功德滿足，天龍八部皆作是念：此菩薩何時得菩提？
佛斷此疑，即與授記。
舉眾皆知，此菩薩獨不知〔云云〕。
有得無生忍現前受記，以得無生法忍，
於大眾中現前與記者是也〔云云〕。
是則法華文句闕於第三密記，淨名疏中闕於第二適發心記。
而法華文句及淨名疏並將第四無生現前一種受記開為第三、
第四兩種，恐是誤耳。
然輔行中亦引楞嚴四種受記，前三記名與經全同，但於第四仍闕引於現前兩字耳。
由是而知，此文謂之今是二種。
若準法華文句，即第三現前、第四無生二種記也，恐是誤耳。
應云：今此授記於首楞嚴四種記中，即是第四得無生忍，於大眾中現前與記也。
故十六觀經云：得無生忍現前授記，具知往生說中委示〔云云〕。
孤山、四明皆謂今文二種授記是適發心記及無生記者，
蓋未詳究諸文引經，與經稍異故也〔云云〕。 ^467c32

授者下，次釋名者，法華文句又云授記，
亦云受記、受決、受莂。
授是與義，受是得義，記是記事，決是決定，莂是了莂。
應知此中乃是授於八相應身之記耳。
世諦故記，第一義故不論受記〔云云〕。
大論以菩薩為大士，亦云開士〔云云〕。
莂應作#CB00415;，謂分#CB00415;也。
此是流通下，次釋品文，自分為二：初敘意分文。
舉者行經等者，前讚歎品舉信相昔為金龍尊王讚佛發願行經之因，
後流水品舉十千天子昔為魚身聞甚深妙法行經之因，方將當成圓極之果。
言極果者，近期初住分果，遠在妙覺極果，
故舉此以證弘經持經功不唐捐，以勸今人思齊大士流通大乘金光明耳。
一同緣下，次隨文釋義，文為二：初釋與記，
又為二：初釋與三大士記，又為二：初釋同緣者集，即指十千天子從忉利來以為同緣者集耳。
四明云：過去同緣此經不說，或出彼經〔云云〕。
然讚讚品文句問云：諸願皆剋何不與記？
答：法伴未來來在不久，即指今品十千天子從忉利來以為法伴同緣者集耳。
四明不曉遂致謬也。
次從二正與下釋，正與授記中言應論四句，
此中是其一者，一名轉體不轉，即如今經世界爾時轉名淨幢，
但轉土名耳，不改土體也。
二名不轉土體轉，如古釋迦取土名娑婆，
今佛亦爾，此則今者土名不改，而土體有成壞轉變也。
三名體俱轉，如觀世音補彌陀處其土轉名，
一切珍寶之所成就即名轉也，所有莊嚴勝安養界即體轉也。
體若不轉，何故十倍勝安養乎？
四名體俱不轉，亦如今經次子銀光世界名字如本不異，
若望信相金照世界則是名轉，若望銀相俱名淨幢，豈非名土俱不轉乎？
今此且從金照世界轉名淨幢，故云此中是其一也。
若從次子銀光世界名字如本不異，兼前應云是其二也。
若準法華文句釋舍利弗得八相說，經文有十，
今略對之：一時節，今云汝於來世過無量等。
二行因，今文闕者，以前讚歎品已說故也。
三得果，今云當成三菩提也。
四國土，今云金照世界也。
五說法、六劫名、七眾數、八壽量，今文並闕。
九補處，今云銀相等。
十法住久近，今文存略，但云乃至是佛般涅槃後正法像法等。 ^468a36

次釋與十千記，文為二：初標科，次一聞下隨釋。
文為二：初釋聞經生解者，問：十千天子於何處聞，而經乃云復聞如是金光明經？
答：下文既云於忉利宮為聽法故故來集此，
又云聽是金光明經淨心殷重，最勝王云來至佛所却坐一面聽佛說法，
此金光明既被利鈍，以譬擬法即法作譬，
是故聞此金光明經分達無量甚深法性，
所以歡喜入於初住生殷重心等，如下文中釋。
故今聞經生解，例如法華？
信解品意也。若不爾者，何故聞經心淨而得授記乎？
次釋正與授記，注云云者，意指下文疑記之中自釋聞經生解之相，
既於眾中現前獲記，當知生解正是初住之真解也。
經云青目優鉢羅者，如淨名云目淨脩廣若青蓮也。
若約事解者，西國有青蓮，華葉形相修廣青白可愛似佛眼，
故以況之。又解云：非但青蓮形似佛眼，
而青雖在淤泥不為所染，如來五眼亦復如是，雖照世境不為境染故也。 ^468c10

次釋疑記，文為二：初分文，次疑者下隨釋。
文為二：初釋樹神問。
填者塞也。剋者獲也。
錐〔之惟切〕針也。謂無有容針之地，不是捨身命之處也。
此執三教之權以難圓頓之實也。
次釋佛答，文為二：初分文，次釋義。
文為二：初釋舉現行答。
功德身者應身也。
般若身者報身也。
三德即三身，故云三德圓成也。
復有無量功德者，即一切種智而為根本，無量功德之所莊嚴也。
若約正助分之，則是三觀顯於三身而為正道，屬於圓頓。
無量功德即是助道，屬前三教。
如法華云又多僕從而侍衛之〔云云〕。
實相是體，依體立宗而宗順於體，故云行隨實相而修也。
即順性之修，非逆修也。
遠緣實相而種善根，不出依理修於緣了之善根耳。
從亦以下次釋舉遠緣答中言此中少文者，
少則對多，以此中經文少但有三十五字耳，故云少文也。
pin:: 
# 釋除病品第十五
釋除病品 ^468c42

五釋除病流水兩品，文為二：初釋除病品，
自為二：初釋品題，又為二：初通示所答，即指廣答遠緣一句是也。
次由醫下別釋題名，可見。 ^469a24

次通取下釋品，文自為二：初通分兩品之文，次從佛告下別釋今品之義。
又二：初釋緣本者，謂過去寶勝佛滅後是遠緣之本也。
經云諦聽，即聞慧也。
善持者，思慧也。憶念者，修慧也。
最勝王云：善思念之。
次釋遠緣，文為二：初分文。 ^469a30

次子請為三下，隨釋。
文為六：初明父。
次明生子 ^469a40

三、明國人遇病，經文並可見。
四釋其子請，文為二：初分文，次問為下隨釋。
文為三：初見人遇病，次思惟。
經云衰邁等者，邁往也遠也，謂強壯之力已往邁也。
老耄〔莫報切〕者，禮記云：二十曰弱冠，三十曰壯有室，謂有妻室也。
四十曰艾服官政，艾者老也。
六十曰耆指使，謂指事使人也。
七十曰老而傳，謂傳家事任子孫也。
八十九十曰耄，謂老耄惛忘也。
七年曰悼，謂憐愛也，悼與耄雖有罪不加刑焉，謂愛幼而尊老也。
百年曰期頤，期者要也，頤者養也，不知衣服食味，孝子要盡養道而已。
枯悴者，枯朽憔悴也。
顫掉者，四支寒動而振搖也。
几杖者，禮記云：大夫七十而致事，則必賜之几杖，
行役以婦人，適四方乘安車，自稱曰老夫
〔几杖婦人安車者，所以養其身體也〕。
困頓者，謂困亂頓乏而止也。
三釋正問，為二：初分文，次隨釋。
文為四：初問四大增損，經文可解。
次身火不滅下，釋問飲食犯觸。
三水過下，釋問治病醫方。
經云等分者，止觀明四大不順，故病云：
行役無時，強健擔負，棠觸寒熱。
外熱助火，火強破水，是增火病。
外寒助水，水增害火，是為水病。
外風助氣，氣吹火，火動水，是為風病。
或三大增害於地，名等分病。
或身分增害三大，亦是等分，屬地病。
四問病動時節，如經可見。 ^469a42

第五釋父為說。文為三：初分文，次隨釋。
文為四： ^469b36

初釋答四大增損，文為二：初佛敘父醫欲答，次時節有二下釋正答時節。
文為二：初釋前二行，又為二：初依俗法釋中言或作趣作此言者，
最勝王云：三月是春時，三月名為夏，三月名秋分，三月謂冬時。
是則彼經先言春也。
並者始也，仲者中也，季者末也。
次依佛法釋中言為破弟子著常等者，具如下文料簡中說。
佛法三時亦是三三說者，所謂約於冬春夏三各有四月，
以明三時成十二月，故云亦是三三說也。
若二二下次釋後三行，文為二：初釋初一行，
又為二：初釋。若二二說足滿六時，文為三：初依俗法釋。
白虎通云：土所以王〔去聲〕四季何？
木非土不生，火非土不榮，金非土不成，水非土不高。
土扶微助衰歷成其道，故五行更王亦須土也。
五者，金木水火土也。
行者，言為天行氣也。
地之承天，猶妻之事夫、臣之事君也。
土王四季者，謂季春季夏季秋季冬，故下文列臘月三月六月九月是也。
各十八日者，共七十二日也。
金、木、水、火亦然，乃成十二月也。
陰陽二月者，謂正月、四月、五月、七月、八月、
十月、十一月，皆以奇數為陽，偶數為陰也。
合成六時者，文中從正月、二月至六月、
九月，乃是列於六時，各有兩月，合成六時也。
臘者，接也，新故交接，狎臘大祭，以報功也。
又臘者，獵也，田獵取禽獸，以祭先祖也。
從冬至一陽生，為陽遁，故十二月、三月是陽土寄王也。
從夏至一陰生，為陰遁，故六月、九月是陰土寄王也。
欲論本月，亦二二說者，即正、二、四、五、七、
八、十、十一也。若論土寄王，亦二二說者，
即十二月、三月、六月、九月也。
故言足滿六時者，本兼於寄，足滿六時，故有十二月也。
最勝王云：初二是華時，三、四名熱際，五、
六名雨際，七、八謂秋時，九、十是寒時，後二名冰雪。
既知如是，別授藥，勿令差。
次依佛法釋中，皆言十六日為始者，以西域用十六日為朔故也。
又云下三重依俗法釋者，亦以奇數為陽，偶數為陰也。 ^469b38

次釋三三本攝，文為二：初正釋，為二：初依俗法釋，
又為二：初約本月攝，後釋；次又云下，約主攝客釋。
土寄四季，正時為本，是則四時各有三月，
並攝於土，所以名為三三本攝。
正時如主，寄王如客。
次依佛法釋者，以秋之三月各配入三時，
且從總說，其實但配入於二時。
何者？以八月十五已前是夏時後分，八月十六已後是冬時初分故也。
既以秋三配入夏後及以冬初，是則但成三時，各有四月故也。
論本則三者，即本時各三月也。
論攝則一者，即是秋時攝入，配於夏後冬初也。
次料簡，文為二：初問四時各有三月者，此問前來依俗法釋三三本攝之文也。
既是四時各有三月，此則乃是四三本攝，經中那謂三三本攝？
次答意者，實如所問，但是以三而為一數，
故以三而數，則三已復三，是故經以三三而為本所攝爾。
若其然者，三三何乖？
四時各三，故四時各三，即是三三耳。
若依佛法答此問者，三三但是能攝之本耳。
論攝則一，且置末論，況所攝秋三，亦是三為一數也。
經中又云二二現時者，即是上文若二二說也。 ^470a4

次釋後二行，文為二：初釋時節消息，又為二：初依俗法釋。
斟酌者，益也，挹也，取也，行也，霑也。
次依佛法釋。而言秋時發病者，上文說時，
既乃有四，下文復云：其熱病者，秋則發動。
是故乃問：若依佛法，如何釋之？
從八月去，還依前文，以秋三月配入冬夏而釋之也。
三法之間者，冬夏之際也。
次釋代謝增損，文為二：初正釋。
面無光澤，手足無汗，是肝病相。
面青皅，心病相。面黎黑，是肺病相。
身無氣力，是腎病相。
體濫如麥穅，是脾病相。
木主東方，東方主肝，肝主於眼，眼主於春，
枝業枯燥，是木之病，故無光澤，如木無潤。
春主脾，脾主於身，土王四季，身徧四根，
如埠阜不平，是脾病之相。
春既屬木，木則剋土，故春動脾病，此則難以治也。
火主南方，南方主心，心主於舌，舌主於夏，
火若失色不赤，是火之病，故面青皅。
夏既屬火，故動心病，則可治之。
金主西方，西方主肺，肺生於鼻，鼻主於秋，
肺色本白，而今乃黑，故黑是肺病。
秋既屬金，火則相剋，故夏動肺病，此則難治也。
若秋動肺病，斯乃可治矣。
若動肝病，是金剋木，故難治之。
冬動腎病者，水者主北方，北方主腎，腎主於耳，
耳主於冬，故腎流壅滯，令體無力，是腎病相。
冬既屬水，故動腎病，則可治之。
若動心病，是水剋火，此則難治也。
下文云眼是春時等，準此可知也。
若對四大者，春風、夏火、秋地、冬水，時節增減〔云云〕。
皇帝秘法云：天地二氣交合，各有五行，
金木水火土如循環，故金化而水生，水流而木榮，
木動而火明，火炎而土貞，此乃相生也。
火得水而滅光，水遇土而不行，土值木而腫瘡，
木遇金而折傷，此乃相剋也。
如金剋木，肺強肝弱〔云云〕。
委在醫書中，故言大略如此耳。
次料簡，文為二：初問意者，如上所說，春夏秋冬四時皆悉發動於病，
何以佛法但存三時，沒去秋時邪？
解此下，次答，文中自有二意：初破保常，如文可見。
次云為開後安居，立迦提月等者，此又為二：
一者為開後安居人，名為坐夏，不得名秋；
二者為賞前安居人，立迦提月，不得言秋。
所言安居本名坐夏者，此釋為開後安居也。
故南山云：安居有三時：初四月十六日是前安居，
十七日已去至五月十五日名中安居，五月十六日名後安居。
前安居者住前三月，後安居者住後三月，中安居者準之。
故後安居者，從五月十六日至八月半，
則三月夏方滿，是故不得名為秋時也。
今文不釋迦提月者，但是略耳。
南山云：問：何故但結三月安居？
答：有待之身必假資養，故結前三月開後一月，為成供身衣服故也。
若四月俱結，則四月十六日得成，若有差脫便不得結，教法太急故也。
故賞罰前後，四月十六日是前則賞，十七日已去結者，並不得五利名罰也。
故四月十六日結者，至七月十五日夜分盡訖名夏竟，至明相出。
十六日後至八月十五已來，名迦提提月。
既名迦提月，則亦非秋時。
故明了論云：本名迦絺那，為存略故但云迦提，
此翻為功德衣，以坐夏有功故，五利賞德也。
又云堅實等，具如律鈔中。
言五利者：一、畜長財，二、離衣宿，三、背請，
四、別眾食，五、食前食後至他家〔云云〕。 ^470a40

從有善下，次釋答飲食犯觸。
猗，渠綺切，立也。味，子累切，#CB01061;〔音帶〕。
白虎通云，府者，為藏宮府也。
胃者，脾之用也， #CB01919;之委也。
膀胱〔上步光切，下音光〕者，肺之府也。
三焦者，腎之府也。
上焦從頭至心，中焦從心至臍，下焦從臍至足。
膽者，肝之府也。大腸小腸者，心之府也。
五藏六府，即是此也。 ^470c44

三、從多風下，釋答病動時節，如文可見。
劇，奇逆切，亦增也。 ^471a8

從有風病者下，四、釋答治病醫方。
文為二：初分文，次隨釋。
文為三：初釋未病前以藥防，次從飽食發肺病下釋正以藥治。
然此二行但明三時發病耳，而言正以藥治者，
未詳所以〔云云〕。三、從風疎下釋病退以藥補。
呵梨勒者，經音義云：此翻天主持來，此果為藥功用至多，亦如此方人蔘石斛無所不入也。 ^471a12

三、從此中下，示消之所出。 ^471a24

從善女下，第六、釋知已徧治。
文為二：初、標科；一、病輕下，次、隨釋。
文為二：初、正釋。又為二：初、釋病輕，聞說即差；
次、釋病重，服藥方除。
注云云者，此有二意：一、如下文，約觀心釋；
二、令引於止觀之文。
何者？彼止觀中，病患境引。
金光明云：直聞是言，病即除愈。
即初觀意。復有深重難除差者，至長者所，
為合眾藥，病得除差。
即後九觀意。輔行云：初意譬聞不思議境，
得入初住；次意譬於發心，乃至離愛，亦入初住。
縱未入位，得入五品，名小除差。 ^471a26

次約觀心，文為六：初明藥病，次明信法，
三明時節，四明增損，五明犯觸，六明治法。
治覺觀下，注云云者，此亦二意：一者慈心治嗔等，具如止觀對治助開中委說。
二者此慈心治嗔等，如章安云：五品是圓家方便，
準小望大，如三藏五停。
初品隨喜，是圓家慈停心，對治法界上嫉妬。
次品讀誦，是圓家數息停心，徧治法界上覺觀。
三品說法，是圓家因緣停心，徧治法界上自他癡。
四品兼行六度，是圓家不淨停心。
六蔽初名貪欲，若捨貪欲，欲因欲果皆捨，
捨故無復報身，非淨非不淨也。
五品正行六度，是圓家念佛停心。
正行六度時，事理不相妨，無障可論，大意如此〔云云〕。
覺觀者，散亂也。麤心名覺，細心名觀，以有麤細之心，則是散亂故也。
pin:: 
# 釋流水品第十六
釋流水品 ^471a44

初釋品題，文為二：初釋流水，文為四：初雙指，謂指文云也。
與水者下，次雙釋，文為二：初釋與水，次釋流水。
言三歸者，經中雖無三歸之文，準義合有，是故云耳。
良以必先歸依，次方說法故也。
四明云：讖本雖無，最勝王有。
檢最勝王未見文，恐四明誤指耳。
又授三歸者，總舉也。
說十二因緣者，別舉法寶也。
稱十號者，別舉佛寶也。
既有佛法，豈無僧寶乎？
況一體三寶，即一而三，即真三歸矣。
請父下，三雙結。四既有下，釋疑，文為二：
初疑，次文中下釋。
謂經文中既彰舉與水之義，號汝名為流水。
又言二緣名為流水：一能流水，二能與水。
山之二緣既乃俱名流水，是故品題但須安於流水之名，
任運攝於與水之義，故不煩於文，則流水與水二義雙顯也。
自非出經者巧，安能立題兼攝邪？
次釋長者子，指法華疏中十種長者義者，
文句云：世間長者備於十德：一姓貴，二位高，
三大富，四威猛，五智深，六年耆，七行淨，
八禮備，九上歎，十下歸。
具釋如彼〔云云〕。 ^471b22

此文是斷疑下，次釋品，文自為三：初釋第三近由，
文為二：初分文，一行恩下次隨釋，文為二：
初釋弄引，文為二：初釋行恩布德，次釋國人稱美。
經文從於尊重已下，即是圓人稱美長者子之辭也。
所謂國人尊重恭敬是長者子，又乃復作歎如是言善哉等也。
次釋正近由，文為二：初標科，次一明下隨釋，
文為三：初釋眷屬，即是妻子等也。
次釋見魚之緣，緣者由也，釋將二子次第游於城邑等也。
經文訖於多有諸魚，方成見魚之緣由也。
枯涸，水竭其猶木之枯朽，故謂之枯涸耳。
三釋正救魚，經文從於時長者子見是魚已生大悲心已去是也。
隨名定實者，謂當隨於流水之名，以定其實與此魚水，
若不爾者，豈非徒有流水之名乎？
言幾所者，猶幾許也。
曝〔薄報切〕，正作暴，晞也，乾也。
宛轉者，宛正作踠，亦作#CB07125;，謂體屈由轉也。
故最勝王作此#CB07125;字，謂旋身#CB07125;轉也。
陰涼者，陰字應從草，說文云：草蔭地也。
捕〔薄故切〕，捉也。決〔古穴切〕，流行也。
北史云：旱則決講為雨，水則入於溝瀆，
上無雲漢之憂，下無昏墊之患。
墊〔都念切〕，又音穴，於決切，穿也。
廐〔居祐切〕，聚也，象馬之所聚，即象馬之舍也。
盛〔音城〕，傍徉〔上扶方切，下以章切〕，徙倚也，徘徊也。 ^471c8

次釋第四、正結緣之。
文為二：初分文，次隨釋。
文為四：初、發誓願，即是誓於未來之世當施法食也。
次、思惟說法經文，始從復更思惟，終訖說深妙法之文是也。
三、正說法經文，始從思惟是已，即便入水等文是也。
此經既是方等所攝，故十二因緣之法須該藏、
通、別、圓之義。又玄義中既判此經屬於通教，
通教即得帶別明圓，故十二因緣準判教可識。
如是方彰甚深妙法，況前文云讀誦大乘方等經典，宜熟思之。
就魚報恩文為四下，第四、釋魚改報生天酬恩供養。
文為二：初分文，次隨釋。
文為四：初、明魚改報生天經文，始從善女天下，
終訖既命終已，生忉利天是也。
報恩有二義下，次、釋天酬恩，而下地經文，
始從既生天已，作是思惟已下之文是也。
水乃飲食，屬事可知。
因緣十號亦屬事者，以因緣十號等皆涉有為故也。
與水等四既屬於事，是故乃以四十千珠而報其恩。
況前發願既云未來當施法食，若非約理何名法食？
是故約理乃引涅槃。
施食令他得命表常，以若無食命則不存，故以得命表於常德。
涅槃既是安樂之法，所以得樂是得涅槃。
若未得悟未能自在，故以得悟名為我德。
如法求財既離非染，故名得淨。
施食之事既表四德，是故天以四十千珠以報常樂我淨之德。
施食既爾，餘三準知。
是則四種俱通事理，文且從便，故約施食以表四德之妙理耳。
經云樓屋者，重屋謂之樓也。
三、明王見光問瑞。
四、明長者徵教定答。
徵者召也證也，即是遣子審定其事以實而答也。 ^471c48

第五下，三、釋結會古今苦。
佛疑魚數者，以今佛昔為流水長者子也。
是則今昔各有疑判。
何者？佛昔為長者子既疑魚數，而樹神乃審定判之；
今樹神疑行淺記深，佛乃為說有妙因緣。
既今昔相關，故須結會也。
最勝王經結會古今與此稍別，故彼經云：
流水長者子即我身是，持水長者即妙幢是
〔今經信相〕，彼之二子即今銀幢、銀光是
〔今經銀相、銀光〕，彼天自在光王即今菩提樹神，十千魚者即十千天子是也。
pin:: 
# 釋捨身品第十七
釋捨身品 ^472b2

初釋品題，文為二：初疑問者，捨義甚多，
謂六塵之財及大寶之位并壽令等，而今品題何故獨以捨身當名乎？
當者主也。此從下次釋意者，品題捨身斯乃從正從要得名耳，
以所受者虎飢所逼但須身肉，餘財位等則非其要故也。
況能施者正在捨身以濟餓虎，餘財位等亦傍捨之爾，故品題從正但言捨身也。 ^472b20

次文為下，釋品。文自為二：初分文，次隨釋。
文為四： ^472b32

初、釋樹神問。小人者，國內之民也。
小蟲者，池中之魚也。
二世者，現在、未來也。
災民飢魚，咸獲現在安樂飽滿，未來生天離苦。
獲記，故云益也。殞〔于敏切〕，歿也。
苟迷下文觀解，誓願行相扶，將何以明感深契極之事，行苦而果樂邪？
文句記云：以不二觀，觀不二境；成不二行，會不二空。
作是觀時，苦為法界。
若不爾者，乃是成於無益苦行也。
佛有誠誡，實可先思。
所以投巖無招外行之論，赴火不為內眾之譏。
良由內有理觀，外曉期心故也。
故勝熱息善財之疑，尼乾生嚴熾之解。
篤論其道，行方有剋。
心正行正，智邪事邪。
行不可廢，智不可亡。
後學之徒，無失法利〔云云〕。
經云少說者，例如法華云：願少解說也。 ^472b34

次釋如來答。文為二：初分文；一、地塔下，次隨釋。
文為二：初、釋緣起。
文為十：初、釋地塔涌。
經云神足者，法蘊足論云：妙用難測，名之為神；
能為彼依，故名為足。
佛有四神足定：一、自在三昧行盡神足，
二、心三昧行盡神足，三、精進三昧行盡神足，
四、戒三昧行盡神足。
委釋具如大部補注〔云云〕。
六種震動者，六種者，總舉形、聲各三也。
震動者，別舉形、聲各三中之一也。
六者：一、震，二、吼，三、覺，此三是聲也；四、動，
五、起，六、涌，此三是形也。
一中又三：謂動、徧動、等徧動。
直動為動，四天下動為徧動，大千動為等徧動，餘五亦然。
合十八種，表淨十八界也。
塔者，具云塔婆，亦言偷婆，此翻方墳，亦言靈廟。
又言支提無骨身者，此塔既有舍利，則非支提，以舍利翻為骨身故也。
增一中，佛因手擎舍利，廣稱歎已，令於四衢而起偷婆。
佛言：四人應起塔，謂輪王、羅漢、支佛。
如來涅槃後分云：如來塔高一十三層，
支佛十一層，羅漢四層，輪王無級。
何以故？未出三界諸有苦故。
如來出世，悲憫眾生；支佛悟法因緣，深入法性，
能為人天而作福田；羅漢生分已盡，能為世間福田；
輪王以十善化物，以是應當起塔供養。
十二因緣經八種塔皆有露槃，佛塔八重，
菩薩七重，支佛六重，四果五重，三果四重，二果三重。
初果二，輪王一。凡僧但是蕉葉火珠，世人上未逮於初果，豈肯下等輪王滅後起塔？
不知進否，動即皆至三、五、七、九。
近代所立，縱云方墳，而出擔者還成一級，
暗者雖昧，豈非冥濫？
初果有於方墳邊云作功德塔者，其義又失，
使愚者唯禮我師，或復對高禮下，況復鄰接尊卑，
不成不便之意，不可具論。
供佛舍利，福屬人天，若供凡質，生福事難，
善者從之，不應習俗。
今經乃是大士舍利寶塔出現也。
二、釋大眾生疑者，經文既云生希有心，故知即是生疑念也。
三、釋佛起禮者，大論既云聲聞入定則無所說，
佛在定中則能說法，亦亦能游行，是故今經？
序品佛游無量甚深法性妙定，亦能說法。
故序品中，出敘經王，亦能行住。
故此品內，即從座起，禮拜是塔，恭敬圍繞，還就本座。
由是而知，口輪說法，身輪現通，起坐去來，不妨甚深法性妙定。
至讚佛品，樹神請云：唯願世尊，為我現身。
如來方乃從三昧起。
故知爾前十七品經，皆在定中也。
四釋樹神問禮中，言世雄者，大夫也，如前已釋〔云云〕。
五釋如來答禮。六釋命阿難取中，言乃是無量六波羅蜜者，
以初發心，修行六度，攝眾生時，有五差故，
所謂人天，及以四教，一切諸行，無非菩薩所修之行，
故有四土，橫竪攝物，故名無量六波羅蜜。
又復六度，一一具六，故名無量。
即是以五而嚴於檀，乃至以五而嚴於智，
能所合說，皆名具六。
諸大乘經，楞嚴大論大般若等，六度皆爾。
七釋阿難述骨狀。
八釋命示大眾，經文既云持來，豈非欲示大眾。
九釋阿難奉命取示，舉者擎也，舉函上佛，即是奉命取示大眾。
十釋如來勸禮，田者生義，禮此舍利，能主淨福，故名福田。 ^472c10

次釋正捨身，文為二：初分文，次從一明本下隨釋。
文為二：初釋長行，文為四： ^473b10

初釋本眷屬，文為五：初釋本眷屬。
孤山云：大度下注未詳二字者，後人妄加耳。
今謂不然，豈諸文中有注未詳，皆是後人之妄加邪？
應知今文注未詳者，但是莫究所翻之意耳，非後人妄加也。
最勝王云：國王名大車，王子名勇猛，常施心無悋。
王子有二兄，號大渠丈夫。
故知大度即是大渠，故渠度二字乃音之楚夏耳。
摩訶提婆，此言大天，此如下文偈頌中說。
故今經云大天，即最勝王云丈夫也。
今云大心，即最勝王云勇猛也。
次釋游行，經云：憩〔去例切〕，安息也。
三釋各述相據〔強魚、其據二切〕，怯也。
最勝王云：心甚驚惶，於此林中將無猛獸損害於我？
故此乃是失於小弟薩埵王子之兆朕也。
所以第三王子謂之獨無怖懅也。
以第三王子能大布施，於身命財無所戀著，何怖何懅？
何愁何惱？四釋見產虎中，言適者，近也。
產者，生也。悴〔秦醉切〕，憔悴憂愁也。
五釋各陳觀見中，言經常者，經亦常也。
無幾者，無幾何也，即不久之間也。
時諸王子心大愁憂者，且約二兄之心為言耳。 ^473b14

次釋捨身方便。文為二：初正釋。
今文又為二：初標科，次初述下隨釋。
文為二：初釋述觀解。
然上句云：當使此身作無上葉，於生死海作大橋梁。
亦兼誓願。但下結云：如是觀察，甚可患厭。
故知乃是正述觀解。
觀即是解，故云觀解。
又此乃是得解之觀，故云觀解。
故禪門云：觀有三種：一慧行觀，即是四諦、
十二因緣真空正觀，緣理斷惑之慧行也。
二得解觀，即假想觀，九想、八背捨等修成就已，
名為得，亦名行行也。
三者實觀，如事而觀，即六妙門、十六特勝通明等觀是也。
如眾生果報實有四大不淨等，但以無明覆蔽，
心眼不開，不依實見。
若能審諦觀審，心眼開明，則依實見，故名為實也。
故前文釋空品中云：從是身虗偽下，明生法二空境；
次從善女當觀下，明生法二空觀。
明二空境又為二：初是身虗偽下，明實法境；
次從水火風種下，明假想境。
言實法者，觀五陰無法，觀十六無人，空觀詣理，故名實法。
亦名慧行，緣空直入也，亦名正道。
身雖未死，虗假臭穢，故名假想。
亦名行行，帶事兼修也，亦名助道。
然而助道終成正道，良以助必助正故也。
故止觀明八背捨觀：一、內有色。
外觀色者，不壞內色。
肉觀白骨皮肉，而外觀死屍等。
乃至云：若發此相，深患其身，厭之如糞，何況妻子財寶而生悋惜？
薩埵亡身，鹿杖所害者，皆得斯觀。
內不計我，外不愛所，低頭慚愧，厭心相續。
輔行云：薩埵等者，明此觀法能助大乘菩薩之行，故令薩埵自厭其身。
即金光明薩埵王子投身餓虎，並由得斯背捨觀故。
又明八勝處觀中云：若勝處成時，身尚不惜，況財物他身邪？
上古賢人推位讓國，還牛洗耳，皆是昔生。
經修此觀，自然成性，無復愛染。
不得此意，食之至死，何能忽榮棄位邪？
孤山四明不見此意，如何說於薩埵捨身所述觀解乎？
兩家記文徒自相攻耳，何益於道哉？
及生怨害者，即空品云：隨時增減，共相殘害也。
言行廁者，革囊盛屎，動轉去來也。
癕疽〔上於容切，腫也。
下七余切〕瘭〔布昭切〕，疽病也。
次釋起誓願者，經文既云勇猛堪任，作是大願，故知乃是起誓願也。
然茲誓願文有遠近，未至虎所名之為遠，
還至虎所作是誓言名之為近，應知誓願不出上求及以下化與。
何者？經文既云求寂滅等，豈非上求？
又云諸眾生法樂，豈非下化？
與樂是慈、拔苦是悲，故下文云大悲熏心。
又復上求寂滅涅槃永離憂患即斷德也，
智慧具足即智德也，微妙法身即法身德也。
故大經云：月性常圓實無增減，因須彌山故有虧盈，
不增而增白月漸著，不滅而滅黑月稍無。
法身亦爾，實無智斷因無明故，約如論智如實不智，
約如論斷如實不斷，無智而智般若增明，無斷而斷解脫漸離。
故約智德論增，約斷德論損，約法身論生，
約無明論滅，約一月體而論增減喻，約一法身而論智斷也。
又復斷德具三涅槃，智德具三般若，法身具於三德，
三九融妙乃是今文起大誓願，願行相扶捨身飼虎，方成無上菩提妙因。
若不爾者，豈非徒欲效嚬，不知嚬之所以美也。
大悲所熏者，合部中云大悲不動，若準最勝王云：
起式悲心不傾動，當捨凡夫所愛身〔云云〕。
次適產下，追釋前文，適產七日 ^473b48

三釋正捨身，文為二：初標科，次一捨下隨釋。
文為二：初釋捨身，經云虎無能為者，以由王子大悲力故，虎雖飢餓不能食噉。
次釋感動天地，經云如羅睺羅阿修羅王捉持障蔽者，
羅睺羅此云障持，障持日月也，是畜生種，
身長八萬四千由旬，乃舉手障日月，世人咸言日月蝕，怪儉種種邪說。
或作大聲，世人咸言天獸吼，儉亂王衰。
種種邪說，具如法華文句所示〔云云〕。
常樂住處者，即清淨涅槃也。
#CB02549;〔神紙切〕，正作#CB17670;，
亦作#CB03156;，以舌取物也。 ^474b6

四釋捨後悲戀，文為二：初標，次先兩兄下隨釋。
文為二：初釋兩兄愁惱各說偈共向捨所。
經言為第二王子者，為者向也。
為〔平呼〕為〔去呼〕字訓，具如大部補注中引慈恩章門〔云云〕。
被服者，被〔平義切〕覆也。
勝〔音升〕舉也任也。
奄亦忽也，又遽也，忽謂修忽滅亡也。
飼〔音寺〕食也。設猶或也。
故最勝王云：父母若問時寧者，說文云：願詞也。
併〔音屏〕合和也。小王子者，即薩埵也。
我天者，侍從依於王子，故以為所天也。
為何所在者，王子既已捨身，故侍從尋求不見也。
次釋父母愁苦中云鴿鶵〔仕俱切〕者，爾雅云：
生哺鷇〔音寇〕。注云：鳥子須母食之。
又云：生噣〔音#CB10437;〕鶵。
注云：能自食者。睫〔子葉切〕目旁毛也。
瞤〔如倫切〕亦動也。
青衣等者，最勝王云：時有侍女聞外人言，即是青衣侍女也。
哽〔古杏切〕咽也。抆〔武粉切〕拭也。
次釋偈頌，文為二：初經家敘，次正釋偈頌。
文為二：初分文，次初如文下隨釋。
文為三：初釋通明昔行，經既可解，是故但云初如文也。 ^474b24

次釋別頌長行。文為四：初釋頌上本眷屬。
上長行有五，今不頌。
第三述相，第五陳觀見〔今文少一个見字〕，
餘第一本眷屬，第二游行，第四見產虎，皆頌之也。
次釋頌上捨身方便。
上長行有二：初觀解，次起誓願。
今但頌上初述觀解，不頌第二起誓願也。
何者？上述觀解既云我今捨身時到，故今頌云我今當捨所重之身。
三釋頌上正捨身，四釋頌上捨後悲戀。
文為二：初釋頌上兩兄愁苦。
今文存略，應云頌上捨身後眷屬愁苦、先兩兄愁苦也。
經言故在者，猶故仍初在於林中也。
迸，散也。躃〔房益切〕，倒也。
慟〔徒弄切〕，哭之表過也。
噴〔普魂切〕，潠也。次釋頌上父母愁苦。
經言以喪愛子者，何故痛如針刺愁惱？
以由喪失所愛之子故也。
有經本作似喪者，誤也。
適我心者，悅我心也。
薨〔呼肱切〕，白虎通云：天子稱崩，諸侯稱薨。
薨者，奄也，奄然亡也。
狹〔胡頰切〕，懷藏也。
圓者，謀也，鬼也。直我無情能堪是苦者，言苦之甚也。
如或有情，則難當此苦矣。
直字，經本或作值字，誤也。
尋從〔去聲〕者，隨行也。
惋〔烏貫切〕，驚歎也。
須臾者，猶俄頃之間也。
惙〔陟劣切〕，疲也。並復思惟者，存亡俱念也。
分裂者，分字平聲，分猶開也。 ^474c8

三釋結會，文為二：初標科，次一結會下隨釋。
文為二：初釋偈頌結會人。
輸頭檀，亦閱頭檀，此云淨飯。
摩耶，此云天后。彌勒，此云慈氏。
謂達，此云天授。最勝王，云第二王子，即是文殊。
爾時虎者，即大勢至。
瞿夷，此云明女。悉達太子有三夫人：一瞿夷，
二耶輸，三鹿野。五比丘者，陳如、頻#CB16014;、
摩訶男、十力迦葉、拘利太子。
舍利弗，此云身子。
目連，此云胡豆〔云云〕。
釋長行結會塔願，文為二：初釋結會塔，次釋結會誓願。
經文從於是時王子下是也。 ^474c46

三，釋大眾得益。 ^475a16

四、釋結成。即是結成樹神所問之意也。
pin:: 
# 釋讚佛品第十八
釋讚佛品 ^475a18

初釋品題，為二：初正釋，又為二：初大師釋。
三番菩薩者，初番無量諸菩薩，次番信相菩薩，三番菩提樹神。
而言菩薩者，若據諸經列眾，而菩提樹神必屬八部交雜眾收。
然約迹說，雖是八部雜眾所收，從本乃是大權菩薩，
況復菩薩形不撿節、迹不定處，是故樹神名為菩薩也。
一佛世尊者，釋迦如來也。
能所合標故言讚佛品者，讚字兼能所，
佛字但在所，而能所兼舉，故言合標也。
次章安釋。三番菩薩是能讚、一佛是所讚，不異上文大師所釋。
一佛是能讚、三番是所讚者，下文既云爾時世尊從三昧起，
以微妙音而讚歎言：樹神善女！
既讚樹神，可以例於信相菩薩及諸菩薩，
是故一佛却為能讚，三番菩薩復成所讚。
三番是當佛等者，釋疑也。
或有疑云：若謂一佛是能讚、三番菩薩是所讚者，
是則應云讚菩薩品，何故謂之讚佛品邪？
故此釋云三番菩薩是當來佛，故品題云讚佛品也。
皆是能讚者，初則三番菩薩為能讚，次則一佛為所讚也。
皆是佛者，初則所讚是現在一佛，次則所讚是當來諸佛，
既能所互通、當現兼攝，是故題言讚佛品也。 ^475a22

次第下。次明來意。
中云大體大智大用者，法性體具甚深無量名為大體，
智亦稱之故名大智，智與體冥能起大用故名大用。
若三一異體名為隔別，若三一同體名為圓妙也。
令〔力政切〕亦善也。
初中後者，序正流通也。
稱揚教者，諸菩薩云如來所說第一深義，
樹神亦云甚深妙法妙寶經典，即讚教也。 ^475b12

此文為一下，次釋品。
文又為二：初標科；一經家下，次隨釋。
文為二：初經家敘。
陳列讚眾從此至彼，但是稱讚今佛釋迦，非謂讚彼山王如來。
若義淨譯最勝王云：十方世界無量菩薩，
各從本土謂靈鷲山，至世尊所合掌讚歎。
應知今經是從此至彼，最勝王經是從彼至此。
總而言之，但是顯於菩薩之數多耳。 ^475b24

次釋正說偈，文為三：初正釋，文為二：大師釋，
又為二：初標科。言合者，三番菩薩說偈共合，總有六十五行半也。
次從一二十行下隨釋，文為三：初釋諸菩薩說六種清淨者，
若依現文，從其音下自列六重，若最勝王則云八種，
故彼經云八種微妙應群機起，超勝迦陵頻伽等。
言八種者，法界次第云：一極好、二柔輭、
三和適、四尊慧、五不女、六不誤、七深遠、八不竭。
迦陵頻伽此云好聲鳥，故以比於佛音聲耳。
盡〔津忍切〕思〔音伺〕然諸菩薩讚如來相好文句不解釋者，以前讚歎品具明生身尊特法身之義故也。
意令學者準例可知，故不煩辭耳。
次二十七行下釋信相說，初經家敘中云即於此王城耆山法會也。
次正說偈中云如日千光等者，四明云若據生身皆有齊限，
如云身光面各一丈，今云如日十光乃至悉能遠照無量佛土，
故知信相昔為龍尊讚佛尊特，發願未來得值釋迦，今日所讚豈忘其本？
是則大相小相皆寄尊特而讚也〔云云〕。
今問：若爾，何故不許龍尊所讚圓光一尋能照無量十方國土等對於生身及以尊特？
且圓光一尋豈非生身有齊限乎？
能照無量十方國土等豈非尊特乎？
既自立云生身丈光皆有齊限，又云大小無非尊特，不亦矛盾乎？
若謂千光照無量土名為尊特，何故不許放光現尊勝乎？
三、二十八行半下，釋樹神說。
初經家先敘，次正說。
偈中云如優曇者，此云瑞應，又云靈瑞，
三千年一現，現則金輪王出。
大海減少，金輪路現，此華乃生作金輪王之先兆也。
然金輪易值，佛出難遇，故且以優曇時現喻於世尊時出耳。
又泥洹經云：閻浮提內有尊樹王，名優曇鉢羅，有實無華。
優曇鉢樹若乃有華，世則有佛。
四明至此方乃委明性相二空，亦猶他人至勸發品方引觀經明三七日修行之相
〔云云〕。若準合部經文，但齊快說是言，是則但有二十七行半偈。
今云二十八行半者，則快說是言下更有一切眾生等一偈，
最勝王經亦乃有之。
故彼經云：一切有情若得聞者，皆入甘露無生法門。
言樹神說者，且通言之耳，實樹神但說二十五行半也。
以最後三行乃是佛從三昧而起讚歎之辭耳。
注云云者，令作此示之也。
若準合部及最勝王讚佛品，後更有付囑品。
今既釋懺本，故但有一十八品耳。 ^475b36

次章安釋，文為二：初約能所互通釋，準前可知。
又是下次約印成讚教釋者，讚教是口豈無於身？
故序品來既乃快說體智用三以為菩薩修行妙因，
是故上文捨身品內有佛果身禮於因身，
以由因身能修妙因成於果身，故得果身禮於因身也。
今文有佛讚大懺大讚者，四明云即前懺悔讚歎兩品，
佛讚大懺、佛讚大讚也。
今問：若爾，則是上文有佛讚大懺大讚耳，何故云今文有佛讚大懺大讚邪？
今謂文句上卷釋序品中敘述文云若聞懺悔執持在心，
是上善根諸佛所讚，是敘下文讚佛一品。
所以然者，以諸菩薩聞於懺悔執持在心，
是為最上微妙善根，故名大懺也。
復能讚歎釋迦，故名大讚也。
是故佛從三昧而起，讚於樹神并諸菩薩，即是今文有佛讚於大懺大讚也。
文義照然，千何不見妄為之說？
言能請者，即指經云唯願慈悲為我現身也。
言能說者，通指樹神所說偈讚也。
言能聽者，亦通指於樹神能聽此經典也。
言能行者，即指經云我常修行也。
既云修行，豈非大懺乎？
又復樹神於授記品及捨身品皆請皆說，
鬼神品等皆聽皆行，故云能請能說能聽能行也。
故知此等通是快說，故佛讚云快說是言也。
快者，稱心也，喜可也。
故知乃是果人讚於因菩薩也。
樹神既爾，諸菩薩等豈不然哉？
故此乃是果口讚於因人之口也。
其義明顯，故云孱〔士限切，正作#CB04733;，
書傳云現也，說文云具也〕。
然身口既爾，意可準知，故云果意讚因意，任運例成也。
以樹神云我今不疑佛所行處，故知佛讚亦有果意讚於因意，
令如此說，故注云云也。 ^476a14

次料簡，文為二：初問中云入定及三昧者，
輔行引大論問云：三昧與陀羅尼何別？
答：陀羅尼是慧性，三昧是定性。
梵語三昧，此方云定。
是故今文入謂之定，起謂之三昧，即綺文互現耳。
次答意者，初序品中游於無量甚深法性即是入定，良以法性寂然名之為定故也。
言首尾者，即始終也。
此依涼世讖本而說，若依唐時義淨所翻，是則後皆是從於定起而說。
故最勝王初序品云：爾時薄伽梵於日晡時從定而起，
觀察大眾而說頌云：金光明妙法，最勝諸經王。
乃至經末樹神偈云：世尊所有淨境界，
慈悲正行不思議，聲聞獨覺非所量，大仙菩薩不能測。
唯願如來哀愍我，常令覩見大悲身，三業無倦奉慈尊，速出生死歸真際。
同一梵文，誰非誰是〔云云〕。
四明云：最勝王經定起說者，彼經乃是赴權小機，是故是佛定起而說。
此經在於定中說者，今經乃是赴實大機，是故見佛在定中說。
今問：若爾，諸大乘經從定起說，豈可皆是赴權小機邪？
四明又謂：義淨先學小乘，晚見梵本金光明經定起方說，正符昔日所宗小乘。
今問：若爾，讖公亦先學於小乘，何故翻此金光明經在定中說？
又如什公初亦學小，後悟大乘釋法華經，
莫是法華定起方說，亦是符於昔日學小邪？
嗟乎！四明世稱宗匠，如何乘筆不異常徒？
妄生品藻，孰能鑒之〔云云〕？
若作入法性者，未論偈末從三昧起，且明初後皆在定中，故云若作入法性也。
法性自在者，法性寂然不變，經王統攝自在，
法性即是經王，所以名為自在。
故前文云：法性之理，佛所護念。
文詮此理，故言經王。
既言經王，智歎體。
四佛五佛者，東方阿閦等四佛，并釋迦如來，即五佛也。
同處等者，體同故、相即故，四佛同一處所，
眾生共見也；用異故、常分故，四佛五佛各各處所，眾生異見也。
又前文云：若見四佛同尊特身，一身一智慧者，
即是常身，弟子眾一故。
豈非今文四佛五佛同一處所，眾生共見乎？
良以皆是約於界外法性身故，所以名為同處共見也。
又云：若見四佛佛身不同，即是應化，弟子眾多故。
豈非今文四佛五佛各處所，眾生異見乎？
良以皆是約於界內分段身故，所以名為各處異見也。
如淨名疏云：異質異見等〔云云〕。
四來四去等者，四方四佛緣興故來，釋迦一佛住王舍城耆山之；
四方四佛機息故去，釋迦一佛緣未息故，猶在王城耆山之內。
然去來住在，事用雖異，法性妙理，不遷不變，
實無所隔，故云隨人所覩，皆無障礙也。
以由法性自在，體同相即故也。 ^476b18

三約觀心釋，文為三：初正明云諸菩薩三業者，
五體投地是身業，異口同音是口業，身口共暢於意則三業具矣。
讚佛三業者，如來之身金色微妙等即身業也，
其音清微妙如梵聲等即口業也，世尊慈愍悲心無量等即意業也。
此事三業準經易了，故云可解也。
此乃先明三業之事耳。
三觀心者下，次約三業之事以明觀心顯理，
仍先標之，故云三觀心者也。
孤山云觀字下剩心字，此以觀字作去聲呼，
故云剩心字耳〔云云〕。
次從觀身不得身下，正釋三業之事以成理觀，於中先明觀身也。
觀身三觀乃如此，口意亦然，是故結云事理六法。
法者，觀法也。事理六法者，事理各有六法也。
事六法者，能讚所讚各有三業也。
理六法者，觀自三業既即三觀，觀佛三業豈不然乎？
故淨名云觀身實相，觀佛亦然。
觀身既爾，觀口觀意可以準知。
又亦可云事三理三共成六法，若無三觀理本，豈有三業事用能讚乎？
故云：若無觀慧，事亦不成也。
次舉例中，云三衣六物，若解其意等者，
三是別說，六是總明。
若解於六，亦識於三，是則三六，其義皆成。
若不爾者，非但無六，三亦不成，良以三衣屬於六物所攝故也。
言六物者：一、僧伽梨，二、#CB15106;多羅僧，
三、安陀會，四、鉢多羅，五、尼師壇，六、漉水囊。
賞看病中，則以針簡為第六物。
今準二衣篇首列之，云漉水囊耳。
言若解其意者，即是解其佛制之意也。
南山云：三衣六物，佛制令畜，通諸一化，
並制服用，有違結罪。
三衣乃是賢聖標識〔音志〕，斷於三毒：五條下衣，
斷貪毒；七條中衣，斷嗔毒；大衣上衣，斷癡毒。
以至加法行護等，具如律鈔中說〔云云〕。
出家人器，名鉢多羅，加法持用，違者得罪〔云云〕。
尼師壇者，為護身衣，及僧臥具，故制加法，
令受持之〔云云〕。漉水囊者，物雖輕小，所為極大，
出家慈濟，其意在此〔云云〕。 ^477a4

觀心亦爾下。三、結示中云若得理觀六觀亦成者，
結示向來若解其意三六俱成，明前事理六法皆悉具足也。
若不解者，非但無六三亦不成，明前若無觀慧事亦不成也。
此大好者，約觀心解菩薩三業，讚佛三業不違經旨也。
甚廣下。注云云字者，指理觀之義備在諸文也。
金光明經文句新記卷第七〔終〕
 ^477b14
