觀無量壽佛經約論
author:: 菩薩戒弟子　彭際清　述
undefined:: 
釋此經時，略開四分：一、題名，二、敘分，三、
正宗分，四、流通分。 ^448c9

一、釋題名者，諸佛法身，本無差別，從緣應感，乃有多涂。
觀佛一門，語其根要，佛即性德，觀即修德，
以性攝修，全修是性，自他兩寂，唯一真心，
坐斷十方，迥然超越。
諸大乘經，廣詮斯指。
此經以觀無量壽名者，專明極樂教主，
依正莊嚴，慈悲方便，與他方諸佛不相混濫，
欲令眾生一心迴向，捷出生死。
觀有多門，隨機利鈍，攝以一佛，更無不盡，
九品分張，萬流齊赴，不離報化而頓徹法身，
不外同居而直登補處，此之方便，無等無倫。
遇斯經者，誠宜發決定心，堅儋何願，盡此報身，速生彼國。 ^448c13

二、釋敘分者。自如是我聞至清淨業處，名為敘分。
將開淨土法門，而以韋提希發端者，一切眾生依于無明而有貪愛，
依于貪愛而有鬬爭，只緣不了自性空寂，
妄執我人，謂為實有，恩怨循環，如轆轤轉，
即令大覺現身，難回定業。
唯在當人一念知非，纏縛自脫，從此起行，
淨佛國土，成熟眾生，非為分外。
故知入道因緣，先須覰破空華，痛念生死，
而後能發出世心；能發出世心，而後能求生無欲國土；
知求生無欲國土，而後能頓息塵勞，修諸淨業。
淨業成時，轉娑婆，成極樂，上品往生，聞法得果，
歷劫冤親，同時解脫，豈非大丈夫之能事哉？
然世間眾生不肯發心者，略有二等：一、執有。
謂眼前諸相，種種實有，利養名聞，妄生戀著。
此大愚癡，誠不足責。
局名教者，計生滅為真常；慕 #CB16199;修者，
矜反還為至道。殊不知以四蘊觀心，心不可得；
以四大觀身，身不可得。
身心既不可得，覺海澄圓，徧空徧界，豈宜認彼浮漚，距茲溟渤？
是有之不可執也明矣。
一、執空。謂死後斷滅，無有輪回，善惡賢愚，俱無後報。
此大邪見，亦不足言。
豁達狂禪，妄謂淨穢一如，東西不隔，委懷任運，何用希求？
殊不知無明未破，業種宛然，口口說空，
轉增我慢，隔陰所昏，了難自主，三涂惡報，還自受之。
是空之不可執也明矣。
二、執既破，方能隨順佛語，發大菩提，與此眾生，同生極樂。 ^448c33

三、釋正宗分者，自世尊放眉間光，訖諸天發無上道心，名正宗分。
世尊眉間放光，現諸淨土，令韋提希自擇者，
葢諸佛國土，清淨光明，無踰極樂，肉眼親見，
信樂倍深，從此思惟，便獲正受。
下文將明淨觀，先教眾生修三福者，由世間法，
漸達出世間法，如貯醍醐，先淨其器，其器不淨，其味則壞。
孝養父母者，眾生依于父母而有其身，
依于此身而知有佛，故不敬其身，則不能成就一切種智，
不敬其親，則不能長養一切福田。
或謂如來舍親出家，疑乖孝養之理，不知有世間之孝，有出世之孝。
世間之孝，生則盡養，死則盡享，立身行道，
揚名後世則已；出世之孝，必待吾親出三有，證無生子道方盡。
大孝尊親，孰過于是？
奉事師長者，有世間師長，有出世間師長。
道之以詩書之業，策之于仁義之涂，世間師長也；
啟之以三尊之教，進之以不二之門，出世間師長也。
其宜奉事一也。慈心不殺者，佛心者，大慈悲是。
娑婆惡業，無過殺生，歷劫冤讎，從殺生起。
殺心不斷，則慈心不充，慈心不充，則與眾生成敵兩立，
與眾生成敵兩立，即與如來成敵兩立。
欲求生淨土難矣。
十善，謂心三業，身三業，口四業。
能修十善，對治十惡，則夙障漸除。
夙障既除，故往生無礙。
然必受之以三歸，廣之以眾戒者，不受三歸，則不能植出世之種。
不具眾戒，則不能培出世之基。
三歸眾戒，入佛正因故。
然雖歸戒具足，苟不發菩提心，縱饒福德，終成有漏。
以與如來無依智印，不相契故。
何名發菩提心？菩提者，覺也。
了知根塵識等，無我無我所。
依于法界，而起願求。
廓徹虗空，平等隨順。
心佛眾生，一念圓融，更無差別。
如華嚴初發心功德品所說，發如是心，疾得成佛。
深信因果者，為善得福，為惡得禍。
如人蓡主補，大黃主瀉。
補瀉在人，全由本具。
故知為善即福，善外無福。
為惡即禍，惡外無禍。
是謂因果同時。然則一念念佛，是念即佛。
念念念佛，無念不佛。
心淨土淨，亦復如是。
讀誦大乘者，不讀大乘，則不明佛心。
不明佛心，則不契佛智。
不契佛智，縱生彼國，不得見佛。
果明佛心，果契佛智。
自利利他，機不容己。
以佛與眾生，同一體故。
三福齊修，淨因具足。
或觀或念，隨所願求。
譬如持鏡取像，揚聲責響，何遠之有。 ^449a32

經以觀無量壽佛名，不徑令觀佛，而必先之以落日者，
取其近而易見故，堅凝正向故，光明洞然，
爍破幽暗，見佛階梯故。
次冰，次地，次樹，次水，次眾寶等。
佛觀深微，非諸眾生粗想所能得入。
先觀依報，淘汰塵情，一觀既成，餘觀亦易。
葢地水火風，一一具有如來藏性，何況阿彌陀佛淨願莊嚴，
一塵一音，莫非我佛現身說法處。 ^449c8

諸觀從粗入細，俱屬漸門。
將觀佛身，先以華座漸近漸親，乃入本位。
要之此經，佛觀為主，餘觀為輔。
于佛觀中，攝取權乘，全歸一實。
故曰：諸佛如來是法界身。
入一切眾生心想中，是心作佛，是心是佛。
諸佛正徧知海，從心想生。
入斯觀者，不歷程涂，莊嚴具足，是謂頓門。
作者，離自然義。是者，離因緣義。
知是心作佛，不知是心是佛，則昧本妙而滯功勳。
知是心是佛，不知是心作佛，則任天真而廢修證。
離此二邊，一念圓融，方明中道，亦名一心三觀。
如金剛經云：凡所有相，皆是虗妄。
若見諸相非相，即見如來。
此明空觀。汝莫作是念：如來不以具足相故，得阿耨多羅三藐三菩提。
此明假觀。如來所得阿耨多羅三藐三菩提，于是中無實無虗。
此明中觀。然則水鳥樹林，寶池珠網，即色非色，
即聲非聲，夢幻泡影，全體真如。
故曰：發阿耨多羅三藐三菩提心，于法不說斷滅相。
眾生依于心境，見有佛身，是觀行佛，非究竟佛。
然非觀行，則究竟不顯；由觀行而得究竟，方名正徧知。
以觀佛身故，亦見佛心。
知身不異心故，莊嚴非有；知心不異身故，湛寂非無。
佛心者，大慈悲是。
以無緣慈攝諸眾生，唯無緣故，無所不周，亦無所不至。
然慈悲無相，其顯而可見者，莫光若矣。
凡夫有八萬四千塵勞諸佛，轉成八萬四千度無極法門，
故一一相、一一好、一一光，具足八萬四千之數。
其光徧照十方世界，念佛眾生，攝取不舍。
是知眾生一念念佛，常在我佛大慈悲光中，
坐臥經行，絲毫不隔。
于諸光中，白毫相光，斯為第一。
觀白毫者，以不思議心，緣不思議境。
當知此光，即色即心，非心非色，無所從來，亦無所去。
入此光中，八萬四千相好，無欠無餘，十方諸佛，炳然齊現。
問：報、化非真，唯心所現，何不徑觀自佛，而故令之遶為？
答：以報、化為非真者，是以法身為有外也。
法身果有外乎？知法身無外，故能即報、化以徹法身。
法身不生不滅，不一不異；報、化亦不生不滅，不一不異。
其見為生滅一異者，特眾生之情量耳。
情量盡時，當機覿露。
一一相中，一一好中，一一光中，具足無邊大寂滅海。
不入此門，不名念佛三昧。
問：既諸觀中具足三觀，是實非權，是頓非漸，
何以無同異中，又有權實頓漸之別？
答：法無異法，證有淺深。
經以觀佛為名，自當以佛觀為主。
佛觀成時，現前得見十方諸佛，方名念佛三昧。
生諸佛前，證無生忍。
由其深達實相，故能便證無生。
上根利智，聞此法門，頓了唯心，直往無礙，
不須更修餘觀，如如來不思議境界經說。
然此諸觀，階次宛然。
冰觀成時，聞苦空無常無我之音。
水觀成時，聞讚佛相好，及念佛念法念僧之音。
佛觀成時，出定入定，恒聞妙法，與修多羅合。
由小進大，與後上中諸輩，所證略同。
其生品亦可例推。
行者自量根機，或一或兼，或具足觀，唯以決定往生為準，總無錯路。
四明以前十三觀，分當九品，未為定論。
初觀一成，已屬事定，合當中品。
何況第二第三，淨觀漸深，乃僅得當下品上中邪。 ^449c22

既觀佛身，復觀觀音、勢至者，是二菩薩與無量壽佛主伴交參，
分身塵剎，同以光明而作佛事，攝取眾生同歸淨土。
須知眾生一念念佛，了得念體本空，即名觀世音；
眾生一念念佛，信此念力具足，即名大勢至。
知念體本空，故念而無念；知念力具足，故無生而生。
無念而念，念體徧周；生而無生，生理常寂。
即一即三，非三非一，是名無量壽佛。 ^450b22

上文已明無量壽佛具足身相，復教人觀丈六佛身者，
就凡夫心力所及開此方便，此觀成時漸可見佛具足身相。
如如來不思議境界經，教人詣精舍中觀佛形像，
端坐思惟經三七日，即見如來現在其前放光說法，
應見思惟自心作佛離心無佛，乃至三世一切諸佛亦復如是，
皆無所有唯依自心。
是故此經或現大身或現小身，隨眾生心應所知量，水月鏡華無虗無實。 ^450b36

上品往生，必三心具足者，所謂至誠心、
深心、回向發願心。
具此三心，是名發菩提心。
何名至誠？至者，不留餘地；誠者，唯此一心。
行者創聞是心作佛，是心是佛之指，發儋何心，
直趣無上菩提，不復希求有餘涅槃、人天果報。
第念不依佛力，行願難圓，是故決定求生淨土，
一意精修，無有間斷，是謂至誠。
何名深心？經云：深心信解常清淨。
諸佛甚深法藏，非思量分別之所能解，
然亦不離眾生妄想心中，故曰一切眾生具有如來智慧。
如來智慧，非他眾生妄想是；眾生妄想，非他如來智慧是。
但以深心照了，知如來、眾生無二無分別，
則不于心外見佛，所見之佛不離自心故。
知如來、眾生無二無分別，則不于心外求生淨土，了所生淨土具足自心故。
乃至即見無見，即生無生，清淨本來，離諸覺觀故。
如是信解，是謂深心。
何名迴向發願心？
如阿彌陀佛為佛道故，發廣大心；我亦如是，
為佛道故，發廣大心。
如阿彌陀佛為眾生故，取淨妙土；我亦如是，
為眾生故，取淨妙土。
有一眾生未得度者，是則我土不淨，我佛不成。
我佛眾生，即一即三，非三非一，究竟不可得故，是名迴向發願心。
此三心者，亦具三諦：初從空出假觀，次從假還空觀，次一念圓融雙泯雙照觀。
三種眾生者，言齊修三種行業之眾生，非謂各修一種也。
葢信願相資，解行相發，一有所虧，不能入道。
六念，謂佛、法、僧、施、戒、天。
具此功德者，就長時而論，一日乃至七日。
據小本持名，大集繫念，俱有此文。
經特約言之，務在一心不亂，尅期取效，斯為精進勇猛。
四明，謂或全或分，皆得言具。
生品高下，約于斷伏及全未伏為言。
然斷伏之功，須由積累三種未全，難期勝果。
從散入定，通達一心，方成三昧。
由戒行具足故，所見佛菩薩色相具足。
田信樂大乘故，聞說妙法，即得無生法忍。
經受記已，即得無量百千陀羅尼門。
上品中生者，于第一義已有悟入，特修證之功，
與上生者有間，故生品次之。
上品下生者，發無上道心，其迴向願求，
迥超二乘，與前二輩同，而行解未具，故生品又次之。
第一義者，即是諸法實相，離四句，絕百非，
唯證乃知，非情所測。
如佛在逝多林說華嚴經，諸大聲聞不聞不見，
法華會上亦有退席比丘，故知此事難信難解。
問：讀誦與解義，自當以解義為高，讀誦為下，
何以讀誦轉屬上生，解義乃居其次？
答：此之讀誦兼攝解義，若非解第一義，安能圓具三心？
解義而兼讀誦，以不思議熏入無分別智，
法界重重全歸自性，十方剎土不隔毫端，諸助緣中莫此為勝。
上上證無生忍，當別教初地，圓教初住。
此生後增進之果，據現前論，自屬別教地前諸位，故天台以道種性判之。
上中為性種，上下為習種，即十向、十行、十住也。
而以十信以下判中三品，恐非經指。
葢十信為三賢之首，大乘始基，既生彼國，
聞法增進合登初住，決無還證小乘之理。
若云是退菩提聲聞，既退菩提已離信位，何得虗冐此名？
愚竊謂十信位中合當上下，經云但發無上道心，
圓解未開正同信位，依無量四諦發四弘誓故。
上中當初住以上，既生之後即斷見思得不退地，合是七住。
上上當八住至十向，已斷塵沙唯無明未破，
聞法增進頓破無明，故謂得無生忍。
圓教五品位同十信，生品可知。
如天台即以此品往生者，豈落上三品下邪？ ^450c4

上品乘戒俱急，中上戒急乘緩。
梵網經云：眾生受佛戒，即入諸佛位。
諸佛無體，即法為體；諸佛無相，即戒示相。
是故眾生持佛戒者，得與如來法流水接。
中中一日一夜，為時雖暫，信力已深，戒香所熏，極樂不遠。
中下素少淨因，而善根已熟，一經開示，若時雨化。
然此三輩，前一輩葢深厭生死，依藏教四諦，
發出世心，修集善本，迴向往生，聞法增進，
見思惑盡，便證四果。
後二輩，一則略沾戒品，一則唯修世善，
以人天業，迴向往生，由聞法故，見惑先盡，得證初果。
如此諸人，佛慈加被，還能迴小向大，不住權乘。
故小本云：是諸人等，皆得不退轉于阿耨多羅三藐三菩提。 ^451b16

大本往生三輩皆發菩提，而除五逆謗法，
別有胎生一類，以疑惑佛智故。
葢菩提心非智慧不發，此經唯上品三輩，略與大本三輩相當。
中品唯求自利，縱不生疑惑，要為不了佛智，故在胎化之間。
下品末後迴心處華胎中，自七七日以往至十二大劫，並是大本胎生所攝。
天台以此經九品當大本三輩，當知不爾。
彼之三輩純是化生，其胎生者未嘗不信罪福修習善本，由不信佛智尚墮疑城。
此經下品積惡已稔，縱不生疑城，定在邊地，去化生諸輩甚遠。
然則五逆謗法大本三輩不收者，為簡胎生故。
此經并收者，不棄胎生故。
以此分判兩經，始無違礙。
又天台謂行有散定，大本論散善，故言五逆謗法不得往生。
此經明觀故說得生，是又不爾。
淨觀成時方名定善，末品唯稱佛名具足十念，與大本十念何異？
強分定散，竊所未喻。
如斯等輩所以得生者，此在當人創發信心，
一念迴光勇猛精進，還與久修行人，無有差別。
以諸佛法身，在聖不增，在凡不減，唯藉緣因，得顯發故。
如前地觀既成，除八十億劫生死之罪，
而末二品，但聞阿彌陀佛十力威德，及稱佛名，
具足十念，罪滅福生，還同彼效。
故知時無久暫，修無淺深，但得正念堅強，決定功成。
指顧下品中人，要以信有罪福為因，故終得罪滅福生之果。
苟于此不信，雖疑城邊地，其可得而生邪？
問：十三觀以前，俱明觀法，而九品往生，却不及觀。
是往生人，必須修觀邪？
抑不盡然邪？答：此有專修兼修之別。
十三觀以前，多是專修，九品多是兼修。
迴向願求，一日乃至七日，觀在其中。
至生品之高下，則視其發心之廣狹，解行之淺深，不盡繫乎專與兼也。
然欲現生見佛，則專修為勝。
如第九觀成時，得見無量諸佛，現前授記，
視上品上生，必待生後授記者，更為增進。
持名一法，亦復如是。
若非念茲在茲，安得一心不亂？
但得一心，見佛不難矣。
九品之文，總名曰觀者，為令行者，具決擇智，
發精進心，舍下趨高，背小向大，且令知如來願力所持，無機不被故。
問：現前授記者，既高出上生，是九品之上，復有一品邪？
答：前文言舍身他世，得無生忍，正與上生等。
自茲以往，分證三身，十方佛國，隨往無礙，非九品所能攝矣。
問：下品華開，即發無上道心，視中品僅證聲聞者轉勝，何也？
答：此由臨終畏罪，發勇猛心故。
又處華胎日久，如遊香國，身有香氣故。
且善人不少鈍根，惡人亦有利根，一聞即信。
由根利故，僅證聲聞；由根鈍故，雖有願求，不急切故。
然下品雖發道心，證果尚遠；中品既證聲聞，
但發無上道心，現前亦得授記。
如法華會上舍利弗等，成佛何疑？
故知大小本無定位，經特約舉其凡耳。
問：疑城中人，亦得預九品否？
答：但發道心，去佛不遠，得預九品。
如大本言，若此眾生，識其本罪，深自悔責，
求離彼處，即得如意，往詣無量壽佛所，
恭敬供養者，是不發道心，無緣見佛，難期入品。
以下品並發道心，非懈慢者所能及故。 ^451b38

此經雖屬漸門，亦攝頓教，雖明權乘，尤尚圓修。
如觀佛章既直指心宗，上品章又頻提大乘，
是故聞者或得無生法忍，或發無上道心，
皆由此經功德不可思議，阿彌陀佛威神加被亦不可思議。
問：天台謂此經為頓，今以為漸，何也？
答：約化儀論，唯華嚴屬頓，餘俱屬漸。
此經方等所收，是漸非頓。
又諸經中純談實相為頓，曲施方便為漸。
漸即屬權，頓乃名實。
然漸中有頓，權中有實，但了一心，更無餘法。
天台所判，故有深指。 ^452a38

四、釋流通分者，自爾時阿難至禮佛而退，名流通分。
經以觀名，而下品中持名功德與修觀等，流通分中重讚聞名功德。
葢觀從心起，名自佛生。
以觀攝心，全心是佛；以名召佛，全佛是心。
直下知歸，不一不異；全身拶入，無欠無餘。
觀量無壽佛經約論〔終〕
 ^452b8
