
xu:: 
#  No. 257-A 圓覺經集註序
No. 257-A 圓覺經集註序
author:: 潼川沙門居簡　述
覺而不圓者有矣，夫未有圓而不覺者也。
圓而不覺者有矣，夫未有覺而不圓者也。
昭昭日用之間而不知也。
一性圓具，不知故不覺也。
性之所具曰圓。圓也者，凡愚不虧，聖神不盈，
自本自根，與生俱生。
圓同太虗而無欠無餘，太虗同受而與之俱化。
良由習與性離，情與智違。
背大明處，即大闇室。
悠悠長瞑，不了此覺。
縱復亦了，覺而不圓。
惟其不圓，其證亦爾。
遂有修證之目為三種，行證之所以別也。
所修者何？修此者也。
所證者何？證此者也。
所修不同，所證則一也。
所覺不同，所圓則一也。
故曰：一切眾生，皆證圓覺。
非覺之以妙覺，則止於其所覺。
非圓之以至圓，則止於其所圓。
自四十一地以前，皆止於其所止，而不知其所由止也。
不修何以達其證？
不證何以明其修？
亡證而亡修，而妄冀夫所謂圓覺者，是今日適越而昔至也。
修而後能證，證而後能忘，則十二大士未始有問也，十萬大眾未始有聞也。
六塵不濯而清淨，四病不藥而瘳也。
靜幻寂，非一而非三。
單複圓，無前無後也。
如是乃至圓裹三世，清淨平等，皆光明藏也。
圭峯發明此經，造疏數萬言，反約於廣博浩繁之中，略為別本。
由唐至今，廣略並行。
西南學徒，家有其書。
於戲盛哉！江淮荊蠻，稍若不競。
天台再造於五季糺離之際，鼓行吳越間，
作者輩出，巉然見頭角。
由是二家之言，肝膽楚越，咫尺雲壤。
彼所宗尚，我得排斥。
我所宣演，彼得指議。
異己之卓識，與共#CB17528;堵，
必羣而咻之，務其說之不售。
同己之固陋，遠在萬里，必引而嗾之，欲其喙之必信。
使二家之道，不淪於必爭之口者幾希。
此吾古雲粹師，所以憤悱慨慷，集註此經，而示其同也。
以本宗之義，發他示之言。
以他宗之奧，揭本宗之玄。
本諸其理，不本諸其宗。
參諸其心，不參諸其人。
黨非其同，伐非其異。
平持其衡，婉立其言。
俾滯於一曲者，知夫師子手足一金也，江河淮濟一水也。
毋求異於圭峰，亦毋以求同也。
異其所異，而同其所同也。
後五百世，有自圭峰而得古雲，或自古雲而得圭峰者，
天也，非一人之私所能也。
xu:: 
#  No. 257-B 大方廣圓覺修多羅了義經集註上(并序)
No. 257-B 大方廣圓覺修多羅了義經集註上〔并序〕
author:: 苕水沙門元粹　述 ^437b10

大哉覺性，圓裹十方。
魔佛同遊，色心交徹。
有見皆成妄想，無言猶在半途。
一相不存，萬機齊赴。
故我薄伽梵住聖凡之本際，振行證之宏綱。
文殊問本起之因，徧吉咨如幻之行。
克彰圓照，盡掃疑情。
普眼章。三學相資，觀雖圓而漸助；金剛藏眾生本佛，金混鑛而須銷。
彌勒窮流轉愛源，淨慧扣證修地位。
此下方法，不定圓攝，有三威德：聞、行、體、
思、修。辯音啟定輪交互。
證悟了覺之執相，酬淨業以令除；作止任滅之病根，示普覺而擇友。
圓覺稟三期而垂軌，善首持五目以流通。
華貫環連，金聲玉振。
將規法利，盍闡義門？
準天台一宗，探圭峰諸疏，萃乎精要，補以前聞。
庶因言遣言，得月忘指者矣。 ^437c42

時宋嘉定七年歲在甲戌九月九日序。 ^438a20

圭峰禪師宗密疏鈔。 ^438a24

鄣南法師神煥疏 ^438a26

東陽法師居式疏 ^438a28

竹菴法師可觀手鑒。 ^438a30

慈室法師妙雲直解 ^438a32

苕水沙門元粹集諸疏精微竊加私註大方廣圓覺修多羅了義經集註上
other:: 
# 經題

commentary::  ^438a34

夫經有總題，攬別文旨意而立。
今法王自唱五名，備見賢善。
首章結集者，撮要舉五，前二又略陀羅尼三字。
此十一字，十是別名，異羣典故。
經字通名，聖教通稱，故以通從別，唯冠此部。
竹菴釋曰：圓覺，一性也。
大方廣，一性之有體、有相、有用也。
圓覺一性，其體大故，絕諸分別，大小無外，
竪通三世，橫徧十方，無一法先此圓覺。
圓覺即一切法，先天地而生，包天地而大。
雖太虗空，於此圓覺中亦細物爾。
其相方故，軌持該攝，任持自在。
雖流浪生死，受種種身，而此圓覺曾不失之。
故本經云：一切眾生皆證圓覺。
雖依因善友真正信解，而此圓覺亦未甞得。
故本經云：圓覺流出一切菩提、涅槃及波羅蜜，
教授菩薩得失，皆圓覺相。
其用廣故，此圓覺性潛興密應，無有休息，無有邊際。
故本經云：覺性徧滿，圓無際故，六根徧滿，八萬四千陀羅尼門徧滿法界。
以此大方廣義，稱歎詮顯圓覺一性，具足如是體、
相、用也。更無一法在圓覺外，離一切相，
等虗空界，即是如來清淨法身。
依此法身無所不攝，故此圓覺亦名如來藏。
此經詮顯如是之法，總號一經，名修多羅，契理說也。
此經直指諸法根源，高超一切，故名了義，無過上也。
經者，指此一經始末所說，題目分明，故名大方廣圓覺修多羅了義經。
〔祖述圭峯〕今按：天台宗教，須列五章，謂釋名、
辨體、明宗、論用、判教也。
蓋經之有名，名下必有所詮之法為體，
約何修行為宗，得何功力為用，然後區別何時之所說，
何教之所收，漸頓偏圓，乃為教相。
故此五義，凡釋題目，闕一不可。
又約人、法、喻三單，複具足七種立題。
此經單法為名，覺性為體，圓照覺相為宗，
斷惑成佛為用，方等圓頓為教相。
第一、單法為名者，大方廣圓覺，召所詮之理；
修多羅了義，標能詮之教。
理教俱法，簡非人喻。
大者法身周徧，方謂般若軌持，廣則解脫無礙。
離念之覺，即三名圓，極聖不增，下凡無減。
毗盧身土，阿鼻色心，盡大方廣，無非圓覺。
言圓覺者，直指法體，以大方廣，彰其德量，即具大方廣之圓覺耳。
梵語修多羅，華言契經，契機契理，義通諸教。
此說圓極，特稱了義，即修多羅中之了義也。
經者，訓常訓法，常不可易，法乃同遵。
廣示翻譯有無，及教行理三經通別，如天台大部。
問：修多羅與經，華梵之異，雙置題目，豈非重繁？
曰：上則總指諸部，此則唯目當經，對總歎別，故非重也。
又修多羅等，是佛自唱經之一字，結集體式，理當安爾。
第二、覺性為體者，經云：無上法王，有大陀羅尼門，名為圓覺。
又曰：圓覺自性，亦曰淨圓覺性。
斯為主質，宗用所依，雖究竟於法王，亦本成於凡下。
亡名絕朕，橫亘竪窮，舉一即三，至三即一，
萬行之元首，一部之指歸，免蹈羣邪，當冥此體。
第三、圓照覺相為宗者，修行之要，是曰經宗。
經云：一切如來本起因地，皆依圓照清淨覺相。
既識圓覺，當起圓照。
圓照，智也；覺相，境也。
由境發智，以智照境，境智冥契，覺體斯圓。
幻翳無明，當處寂滅。
一經眾行，莫不皆然。
雖不定漸修，未乖圓照。
第四、斷惑成佛為用者。
宗成顯體，惑破果圓。
經云：永斷無明，方成佛道。
因觀覺相，達妄本虗，不待轉除，名虗為斷。
斷無斷處，即佛道成。
闡教度生，於茲備矣。
第五、方等圓頓為教相者。
總判諸經，立以四教。
三藏唯談生滅，正為二乘；通教詮示無生衍門。
初首別明破顯圓彰，即具被機進否。
復有五時：華嚴兼別說圓；鹿苑但施三藏；
方等彈訶徧逗，四教竝明；般若帶通、別二，正說圓教。
至若法華、涅槃，開權顯實，扶律談常，結會化源，卒難備舉。
伏讀此典，當方等部圓頓教攝。
經云：是經名為頓教大乘，頓機眾生從此開悟。
又云：是經唯顯如來境界。
此圓教義。又云：願我今者住佛圓覺，求善知識，莫值外道及與二乘。
又云：當求一切正知見人，心不住相，不著聲聞、緣覺境界。
文既鄙斥小乘，義歸方等。
問：經文有云亦攝漸修一切群品，得非此部兼偏小耶？
曰：秪一圓教。云漸修者，圓中之漸耳。
正如天台圓頓、漸次、不定三種止觀，俱緣實相，盡是大乘。
約行乃用漸不定助。
至下釋經，此義當見。
問：既唯圓頓，何異法華？
曰：法華開權，非所擬也。
五章成列一經大義，可舉而行，覽者悉之。
other:: 
# 譯師

orig::  ^438b12

罽賓沙門佛陀多羅譯
commentary::  ^439b16

罽賓，梵語，亦云羯濕彌羅，北印度邊鄙之名。
此翻賤種，本賤役人，自立君長故也。
沙門，此翻勤息，勤行眾善，止息諸惡，出家之都名。
按大藏開元目錄：沙門佛陀多羅，唐言覺救，北印度罽賓國人。
於東都白馬寺譯圓覺經一部，不載年月。
續古今譯經圖紀、貞元目錄亦同。
又北都藏海寺道詮法師疏云：羯濕彌羅三藏法師佛陀多羅，
以長壽二年龍集癸巳，持梵本至神都，
於白馬寺譯成兩卷，總二十八紙。
其度語、筆授、證義、潤文諸德，具如別錄。
譯之言易也，易梵為華耳。
周制：達四方之言，東方曰寄，南方曰象，
西方曰狄鞮，北方曰譯。
今翻西語而云譯者，由漢世多事北方，
而譯官兼善西語，摩騰始至，譯四十二章經，因以稱焉。
又寄等四別也，譯言通也，如東夷、西戎、
南蠻、北狄，通謂四夷，故周禮通稱象胥氏。
other:: 
# 序分

commentary::  ^439b18

○經文大分三段，始如是我聞止平等法會為序分，
於是文殊師利下至圓覺章末為正宗分，於是賢善首下訖經為流通分。 ^439b48

△初、序分者。若例諸經，必具通、別二序。
東陽云：今但通序，雖無發起，可用入定、
集眾，兼之以眾。集不徒然，必有異聞。
略疏云：序中證信，便是發起。
謂佛入大光明藏，與一切佛同住眾生清淨覺地，現諸淨土。
菩薩主伴，皆入三昧，同一佛境。
以表因果無異，凡聖同源。
顯發此經，旨趣如是。
鄣南云：入定、同聞，俱屬別序。
通序略於住處及集眾，二事具足。
應云：一時婆伽婆在某處，與若干大眾俱。
梵本或具，譯師略之。
私謂：經文明婆伽婆入定、現土、集眾、同住，語勢連屬。
若就中間，節為別序，巉絕不可。
況佛出同居，其現淨土，必依舍衛、耆山等處。
經家不云者，表發意殊，至下更釋。
今且準圭峰、東陽初序，分為六 ^439c4

初所聞法。
orig::  ^439c28

如是！
commentary::  ^439c30

且兼我聞。合釋。即指法之辭也。
如是之法，我從佛聞。
佛地論云：謂結集時，諸菩薩眾，咸共請言：
如汝所聞，當如是說。
傳法菩薩，便許可言：如是當說，如我所聞。
離釋。如是者，信成就也。
肇公云：信順之辭。
若就當經，凡聖因果不異。
圓覺名如，唯此因果，方離過非為是。
〔圭峯〕文如而理是，如名不異，是曰無非。
通指一經，所傳所詮，皆所聞體。
約四教簡，今獨在圓。
〔私註〕 ^439c32

二、能聞人。
orig::  ^439c46

我聞：
commentary::  ^439c48

即指阿難為能聞人。
聖人無心，隨世稱我。
我是耳主，總攝眾緣。
一根，二境，三空，四作意。
故論云，耳識四緣生，四緣和合，故稱聞也。
〔私註〕若約此經旨趣，傳法菩薩，以我無我不二之真我，
根境非一異之妙耳，聞真俗無礙之法門也。
〔圭峯〕 ^440a2

三、聞法時。
orig::  ^440a10

一時。
commentary::  ^440a12

師資合會，說聽究竟，總言一時，異餘時也。
又諸方時分，延促不同，故但言一時。
若約當宗，即心境泯，理智融，凡聖如，本始會，
此諸二法，皆一之時。
〔圭峯〕 ^440a14

四，說法主。
orig::  ^440a20

婆伽婆！
commentary::  ^440a22

佛地論云：薄伽梵聲，依六義轉：一、自在，
二、熾盛，三、端嚴，四、名稱，五、吉祥，六、尊貴，
五、不翻。中即多含不翻。
〔私註〕涅槃云：能破煩惱名婆。
伽婆，如來之異號也。
亦名薄伽梵，梵音楚夏耳。
此經教主，四教三身，當是何佛？
圭峰云：法報不分，非應化矣。
如此定身，有何準的？
今謂決是他受用報，法性尊特。
但尊特有二：一曰現起，華嚴所明藏塵相是。
二曰示現，即應娑婆三十二相。
但約業識中道感應，一一稱性，相相無邊，法華光明尊特身是。
此經既現淨土，被圓頓機，非示現尊特，孰為教主？
〔慈室〕五、說法處。
orig::  ^440a24

入於神通大光明藏三昧正受。
一切如來光嚴住持。
是諸眾生清淨覺地。
身心寂滅平等本際。
圓滿十方不二隨順。
於不二境現諸淨土。
commentary::  ^440a44

藏，即寶性法界藏。
起信心真如，是諸佛眾生之本源，神通光明之性體，
塵沙德用竝蘊其中，百千通光皆從斯起，故云藏也。
亦名法性土，亦名常寂光。
息諸分別，智與理冥，名為入矣。
安住藏中，不受諸受，名為正受。
〔圭峯〕此經說處，即事而真，匪離娑婆。
別論常寂，為表正宗所談覺性平等，故入於大定，即首楞嚴禪三德理藏。
此藏圓具，凡聖同源，橫亘竪窮，不思議一。
然理不自顯，從理垂教，教主身土，全體起用，故曰於不二境現諸淨土。
所現淨土，即說法處。
通序兼別，意亦可了。
古德皆謂大光明藏是經說處。
又文關西答舒王曰：頓乘所演，直示眾生日用現前，
不屬古今，非干時處。
且楞嚴等亦明住處，非頓乘乎？
前云一時，豈無時他？
又光明藏乃現土之本，何得據本便為說處，昧所現土耶？
二說不可，今釋分二： ^440b2

初、入冥覺性；二、於不二下，即體現土。
初又三： ^440b30

初、標三德妙定；二、一切下，顯凡聖體同；
三、身心下，明稱體圓徧。
神通、光明、定慧，用也。
藏即法身，體也。二用即體，三德具足，稱祕密藏。
智冥此境，故名為入。
三昧正受，華梵雙彰，不墮邪思，故名正受。
一切如來光嚴住持者，同一圓明，交參互照，安住不失也。
是諸眾生清淨覺地者，真妄一際，染體元空，始本同依也。
平等本際，竪深也。
圓滿十方，橫徧也。
不二隨順者，常一不移，以身心、依正、生佛、自他俱寂滅故。
現諸淨土者，即寂光體，隨類普應，見三土也。
此經對告，俱是法身，正當實報。
經末亦有八部雜眾，通餘二土。
然此現土，豈離娑婆？
義同法華三變之淨。
問：土既現淨，佛豈常身？
曰：現起無文，示現何爽？
法華亦爾，於此勿疑。
問：法華開權，可云示現，昔經安得從劣辨勝？
曰：二乘在昔，彈斥淘汰，故須現起，方曰尊特。
今對菩薩，現與不現，無妨化意。
圭山謂：不二隨順，譯者迴文不盡，應云隨順不二。
煥師謂：不二，體也；隨順，用也。
直解謂：諸字訓於，恐皆未允。
讀者詳之。〔私註〕 ^440b32

六，同聞眾。
orig::  ^440c18

與大菩薩摩訶薩十萬人俱，其名曰：文殊師利菩薩、
普賢菩薩、普眼菩薩、金剛藏菩薩、彌勒菩薩、
清淨慧菩薩、威德自在菩薩、辨音菩薩、
淨諸業障菩薩、普覺菩薩、圓覺菩薩、賢善首菩薩等而為上首，
與諸眷屬皆入三昧，同住如來平等法會。
commentary::  ^440c20

初、標數列名；二、與諸下，同佛入定。
菩薩等者，具云菩提薩埵、摩訶薩埵。
菩提翻覺，薩埵翻有情。
摩訶，大也。此有情信大法、解大義、發大心、
趣大果、修大行、證大道。
故華嚴中地前云摩訶薩，今是地上。
〔圭峯〕列十二名者，敬依天台章疏，用三觀解，觀是菩薩萬行之本故。
文殊師利，此云妙德。
大經云：了了見佛性，猶如妙德等。
觀合三德，祕密圓備，故名妙德。
又云妙吉祥。普賢，大論、觀經同名徧吉。
今居伏道之頂，其因周徧曰普；斷道之後，鄰於極聖曰賢。
苟非三觀一心，豈階眾伏之頂？
普眼者，三觀研心，普見諸法，生、佛無二，
此含悲、智。謂普見諸法清淨，名大智普眼；
普見眾生成佛，名大悲普眼。
金剛藏者，金剛具三義：堅則物不能壞，
利則能碎一切，明則體上瑩徹。
觀心三德具足，名藏。
彌勒，此云慈氏。慈有三種：生緣、法緣、無緣，以對三觀。
又慈從姓名。阿逸多，此云無勝。
三觀能淨三惑，名清淨慧；三觀能摧伏三障、
四魔，名威德自在；由三觀故，獲三陀羅尼、
四無礙辯，名辯音；三觀對治三道，名淨諸業障；
三觀徧觀諸法，同歸實際，名普覺，亦即圓覺。
賢善首者，賢則亞聖，善則順理。
三觀順理，為萬善首也。
〔東陽〕同住如來平等法會，孰為其主？
孰為其伴？孰為問者？
孰為答者？無非遊戲大圓覺海。
〔竹菴〕此經入定，若比餘經，存沒三異：一者餘經出入，
此但語入，會末無出定之相。
二者餘經但言定體，如法華云無量義處，金光明云甚深法性。
今經具言體用，入於神通大光明藏，體也；
於不二境現諸淨土，用也。
三者餘經教主自入，此經主伴同入。
何故爾耶？此經既談圓覺止觀之義，非禪不智，故首尾在定。
況十二菩薩發起此經，必先入定，鑒現未機，然後啟請。
又具二種莊嚴，故能問能答也。
純被圓機，見那伽常在定，何出之有？
定慧體合，必有妙用。
法華雖亦純圓，既非專止觀，正欲開顯小乘，故須出定。
不明定用，小機未了，豈同入三昧耶？
〔鄣南〕經末流通，既有雜眾，豈應主伴盡入三昧？
恐語菩薩同佛入耳。
況最後無起定之文，與光明異，未應說聽，始終在定。
問者既云起座禮佛，教主一一讚許發揚，但恐序末譯人略起定文耳。
佛境難思，後賢審之。
又法華光明但言定體者，且放光現瑞，
出敘經王，亦何局體耶？
今雖非要，不可不知。
〔私註〕
other:: 
# 正宗分

commentary::  ^440c30

△二、正宗分有十一問答。
圭峰判初一明信解，後十明行證，復論上、
中、下根。東陽分為七科。
咸師以初章同止觀開解，後十章擬對十乘略評，如鄣南疏。
鄣南自作廣、略二門，初五番略明圓覺，
後六番廣明圓覺，其分科生起甚詳。
慈室以前二章開解，後九章修行。
今謂諸師各擅其美，不暇廣評。
謹準北峰例，天台三種止觀，俱是大乘同緣實相，
約行收機，以漸、不定助大。
分三段：初二章明圓覺行證，次四章明漸次行證，後五章明不定行證。
初又二。
other:: 
## 文殊章

commentary::  ^441b12

○初、文殊章正明圓頓行證二：初、請問。
三： ^441b28

初進問威儀。
orig::  ^441b30

於是文殊師利菩薩，在大眾中即從座起，
頂禮佛足右繞三匝，長跪叉手而白佛言：
commentary::  ^441b34

此結集家敘也。於是二字，圭山謂之指法之辭，慈室謂躡前之語。
又以於是顯通序兼別求之，過矣。
下諸章初皆云於是，又如何解？
即從座起者，曲禮云：請業則起，請益則起。
右繞，西竺禮也。長跪者，有云：雙膝至地，與翹跪異。
下請於上曰白。〔私註〕即從座起等者，從法空之體，起悲濟之用。
以己最勝之頂，禮佛最卑之足，敬之至也。
敬是意業，意業無狀，故以身口表之。
經標白言及下歎大悲，即口業矣。
右繞，隨順義也，表順覺性。
三匝者，敬佛一體三寶，滅我三道等惡。
長跪者，安危不易。
叉手者，信解合體，心境交參。
〔圭峯〕天台章疏多以叉手表權實合。
〔東陽〕二、正述請問。
三。 ^441b38

初問如來因行。
二、問菩薩發心。三、問末世離見。
問：文殊位階等覺，云何問發心義耶？
答：若約順機發起，權設此問，則無往不可。
若約實行，竪深猶有後心，十乘十境橫論亦容不達，同淺位發問。
故諸佛要集經文殊不能起離意，女定下去諸大士疑問，例此可通。
〔鄣南〕 ^441c12

初問如來因行。
orig::  ^441c24

大悲世尊！願為此會諸來法眾，說於如來本起清淨因地法行。
commentary::  ^441c26

果具萬德偏舉大悲者，咨詢法要本為眾生，
故具足十號稱世間尊，求證圓覺故名法眾。
佛昔初發菩提之心，圓照本源染體悉淨，
依此造入無上覺城，故云本起清淨因地法行。
夫求佛者必正其因，因若非真果終不克，
故下如來廣申此問，餘二略結。
〔私註〕過去菩薩乃現在如來之因地，現在菩薩實未來如來之因地，
以至永永若欲斷無明成佛果，誰不由斯正道乎？
故下曰能使末世眾生不墮邪見。
〔慈室〕 ^441c30

二問菩薩發心。
orig::  ^441c48

及說菩薩，於大乘中，發清淨心，遠離諸病。
commentary::  ^442a2

大乘之體，是本始覺。
於覺悟中，發菩提心。
正念真如，故清淨矣。
偈中直云菩提心也。
華嚴云，忘失菩提心，而修諸善根，魔所攝持。
既為所攝，即過患眾多。
故請發心因緣，令得永離。
且中間忘失，猶被攝持。
況都未發心諸行，豈離彼業。
一發之後，永無忘失。
無忘失故，魔惑不嬈。
下佛答，有無俱離，覺照亦泯。
能所絕等，即離諸病。
此乃不發一切心，名真發清淨心也。
〔圭峰〕夫大教發心，當信一切法，唯心體具，全心發生。
互徧互收，即遮即照。
離性離相，皆真皆如。
心佛眾生，三無差別。
是則塵勞妄想，即大圓覺。
苟不如是，非阿耨多羅三藐三菩提心矣。
〔私註〕 ^442a4

三，問末世離見。
orig::  ^442a26

能使未來末世眾生求大乘者，不墮邪見。
commentary::  ^442a28

佛滅度後，正法、像法各一千年，末法萬年。
末法即為末世，去聖遙遠，深可懸憂，故顯益中偏垂結指。
〔圭峰〕末世發心，多滯偏權及雜魔外，若無正解，寧免著邪？
〔私註〕三三、展虔誠。
orig::  ^442a30

作是語已，五體投地，如是三請，終而復始。
commentary::  ^442a38

正語而禮，非儀也。
五體四支及頭，若惟一度，未展虔誠。
若過於三，禮煩則亂。
故三周終始，顯示真心。
佛雖已知，垂範應爾。
〔圭峯〕請至三者，敬人重法之至也。
〔東陽〕 ^442a40

二、佛答三：
初讚許。
orig::  ^442a46

爾時，世尊告文殊師利菩薩言：善哉，善哉！
善男子！汝等乃能為諸菩薩諮詢如來因地法行，
及為末世一切眾生求大乘者，得住正持不墮邪見。
汝今諦聽，當為汝說。
commentary::  ^442a48

先讚後許。再言善哉者，智論釋云：善之至也。
善男子者，順理曰善男子。
剛斷汝等者，雖一人之言，言眾人之意。
得正住持者，安心覺海，任持萬行，誡令審諦，勿雜餘緣。
〔圭峯〕淨名曰：無以生滅心行，說實相法。
既不可以生滅心說，亦不可以生滅心聽。
〔東陽〕 ^442b8

二、受旨。
orig::  ^442b18

時文殊師利菩薩奉教歡喜，及諸大眾默然而聽。
commentary::  ^442b20

既蒙許說，願樂欲聞，潔己虗心，收視反聽而寂然也。
讚許佇聽之文，下十一段，皆同此釋。
〔圭峯〕三、正答二：初、長行二：初、廣答。
初、問二：初、總示，二、別釋。
總示中三義：圓覺，經體也；圓照，經宗也；
永斷無明，經用也。
此則依體修宗，宗成有用。
至別釋中，先示無明，次明覺智，後顯覺體，
則是達妄成修，修必依體。
總別相映，覽者應知。
初、標示，二。 ^442b22

初、依體立教。
orig::  ^442b34

善男子！無上法王有大陀羅尼門，名為：
圓覺，流出一切清淨真如、菩提、涅槃及波羅蜜，教授菩薩。
commentary::  ^442b36

如來於法自在，更無有上。
陀羅尼翻總持，謂圓覺體中有塵沙德用，
從本以來持之不失，故大即當體無邊。
門者，出入義也。荷澤云：知之一字，眾妙之門。
名為圓覺者，上述義相，今指法體也。
非別有法從中流出於外，但依覺性顯示諸門，
功德無有窮盡，應用無有疲厭，名為流出。
菩提翻覺，涅槃義翻，稱為圓寂。
謂覺性既圓，無法不寂。
及波羅蜜者，此云彼岸到，翻對六蔽，略有六種。
總翻諸染，即八萬四千。
非但流出理果，亦及因也。
依之修行，能生物解，名為教授。
〔圭峯〕囊中之寶，探以示人，故云流出。
究竟十界，故云一切。
揀異在纏，故云清淨。
真如，中也。菩提，真也。
涅槃，俗也。及波羅蜜者，依上三諦之境，起八萬行門也。
教授菩薩者，教所被機也。
〔鄣南〕無上法王，究竟果佛也。
夫中道總持，復名圓覺。
何人不具？何法不然？
剋論證知，故言佛有。
即此圓覺，當體為門，全性起修，依理設教，義言出耳。
所謂從無住本，立一切法。
世教亦云：誰能出不由戶？
何莫由斯道也？慈室以圓覺為能通門，今所不韙。
〔私註〕 ^442b40

二、照性斷惑。
orig::  ^442c28

一切如來本起因地，皆依圓照清淨覺相，
永斷無明，方成佛道。
commentary::  ^442c30

覺相，性也。圓照，修也。
全性發修，以修契性，性非染汙，故云清淨。
無明體空，修惡即性，畢竟寂滅，故云永斷。
成道者，覺智徧滿，一成一，切成諸法，同體而成。
一人發真，虗空銷殞，方是圓佛成道之義。
一佛既爾，十方三世諸佛咸然。
〔私註〕 ^442c34

二、所釋三：初、委明惑相體虗，二。 ^442c42

初、明惑相三。
初徵。
orig::  ^442c44

云何無明？
commentary::  ^442c46

不了一法界，故名曰無明。
有通別枝本，正使習氣。
今約圓照，正斷根本別惑。
通及二習，無不該攝。
〔私註〕 ^442c48

二，釋二。
初標定。
orig::  ^443a4

善男子！一切眾生從無始來，種種顛倒，
猶如迷人，四方易處。
commentary::  ^443a6

三教九界，未能了性，盡屬一切中攝。
起無初相，故名無始。
以悟為迷，故名顛倒。
情竇一鑿，狂瀾肆流，錯亂多途，計執非一，故云種種。
〔慈室〕今且按定其非，但云顛倒，未顯其相。
倒有所執，顛則荒狂。
如人乍至川原，或入聚落，忽然心惑，以東為西。
既一方迷，餘三俱轉，故云易處。
正迷之時，方亦不轉，忽然醒悟，還是舊方。
返推此迷，了無蹤跡，無本來處，無今去處。
〔圭峯〕 ^443a10

二、釋相二：
初法喻示相。
orig::  ^443a24

妄認四大為自身相，六塵緣影為自心相，譬彼病目見空中華及第二月。
commentary::  ^443a26

四大和合，假名為身。
緣慮之心，因塵故有。
如影逐形生，故云緣影。
眾生不知常住真心，性淨明體，亘徹三際，周徧剎塵。
妄執身心，起諸結惑。
如棄百千澄清大海，認一浮漚爾。
上明顛倒，且喻迷方。
今執身心，故譬華月。
翳目所喻，即上顛倒。
顛倒故執，由翳見華。
文意法理，莫不如是。
〔私註〕翳眼觀空裏，無華妄見華。
揑目望月輪，月邊別見月。
空華幻月，皆喻妄見。
亦可別配二喻，謂華喻認身，月喻認心。
〔圭峯〕 ^443a30

二、即喻顯迷。
orig::  ^443a46

善男子，空實無華，病者妄執；由妄執故，
非唯惑此虗空自性，亦復迷彼實華生處，由此妄有輪轉生死。
commentary::  ^443a48

空本無華，而執謂有，故曰惑。
此虗空自性，華從翳生，而不自省，故曰迷。
彼實華生處，從執為實，故名實華。
〔慈室〕月喻例華，亦應云月實無二。
揑者妄執，經文影略，故不具之。
既執華從空生，不知從翳而起。
翳則實是華生之處，非真實華。
但恠空裏有華，不覺眼中有翳。
外嫌身心苦惱，不知內畜迷情。
〔圭峯〕由惑造業，因業受報。
往來六道，生死循環。
不識妄源，云何解脫。
〔私註〕 ^443b4

三，結。
orig::  ^443b18

故名無明。
commentary::  ^443b20

二、顯體虗三：
初標體虗。
orig::  ^443b22

善男子！此無明者非實有體。
commentary::  ^443b24

修惡即性，障體元虗。
〔私註〕
二、約喻顯。
orig::  ^443b26

如夢中人夢時非無，及至於醒了無所得。
如眾空華滅於虗空，不可說言有定滅處。
何以故？無生處故。
commentary::  ^443b28

先約夢事，喻無明本空；次提空華，顯夢無生滅。
無生處故者，前據能見翳目，稱實華生處；
今約所對虗空，生滅叵得矣。
圭峰約迷悟料揀，煥師不取。
煥却以妄華為實華，今亦未然。
〔私註〕 ^443b32

三，結流轉。
orig::  ^443b38

一切眾生於無生中妄見生滅，是故說名輪轉生死。
commentary::  ^443b40

雖曰無生，由妄見故，說名輪轉。
〔私註〕 ^443b42

二、釋成圓照覺智二。
初達妄本空。
orig::  ^443b44

善男子，如來因地修圓覺者，知是空華即無輪轉，
亦無身心受彼生死，非作故無，本性無故。
commentary::  ^443b46

修圓覺者，牒前所照。
知者，照達之謂。〔私註〕即無輪轉，無生死法也。
亦無身心，無生死人也。
既知空華，豈有輪轉。
還丹一粒，點鐵成金。
真理一言，點凡成聖。
照五蘊空，度一切厄。
外遺世界，內脫身心。
不計身，身同虗空。
不計心，心同法界。
〔圭峯〕無明本來，自性空寂。
非由今日，滅破方無。
智者云：陰入皆如，無苦可捨。
塵勞本清淨，無集可斷。
以性奪修，諸行無作。
〔鄣南〕 ^443c2

三，結成妙觀。
orig::  ^443c16

彼知覺者猶如虗空，知虗空者即空華相，
亦不可說無知覺性有無俱遣，是則名為淨覺隨順。
commentary::  ^443c18

知覺空者，泯彼能觀。
知能觀空，亦空華相。
如前火之木，然諸薪已，亦復自然，此空觀也。
亦不可說無知覺性，假觀也。
有無俱遣，中觀也。
言雖前後，用在一心。
言慮頓忘，故云淨覺。
覺智契理，故云隨順。
又稱淨覺之隨順，乃即境之照也。
據此等文，是圓行相。
如何圭山，科為信解。
〔私註〕 ^443c22

三，徵顯所依覺體。
orig::  ^443c32

何以故？虗空性故，常不動故，如來藏中無起滅故，
無知見故，如法界性究竟圓滿徧十方故。
commentary::  ^443c34

前明妙觀，必全境發。
境若不顯，觀無所依。
是故徵顯，令諦觀一。
又觀是圓照，境即覺相。
觀若非覺，照不名圓。
境若不圓，此相非覺。
虗空性故，常不動故者，真諦也。
真性如空，本來不動，如來藏中等俗諦也。
體具諸法，清淨本然。
生滅既亡，知見寧及，如法界性等中道也。
究徹三際，圓徧十方。
絕待難思，互融互攝。
是三即一，舉一即三。
魔佛同途，依正何別。
前云有無俱遣，中觀雙遮。
此曰究竟圓滿，中諦雙照。
觀諦互顯，佛言妙矣。
圭山謂法界性與如來藏，體同義別。
在有情中，名如來藏。
在非情中，名法界性。
此涉宗眼，學者悉之。
〔私註〕 ^443c38

二、結酬三意。
orig::  ^444a10

是則名為因地法行。
菩薩因此於大乘中發清淨心，末世眾生依此修行不墮邪見。
commentary::  ^444a12

上問有三，廣答因行而牒酬之，無餘蘊矣。
〔私註〕二、重頌，非孤起偈也。
或為鈍根重說，或為未來之徒，或為增明前說。
凡言長行偈頌相望，例有五對，謂有無、
廣略、離合、先後、隱顯。
今經問目皆長有偈無，答皆長廣偈略，
餘隨相當，對文當指。
〔圭峰〕長行備偈中，略赴機宜樂耳。
亦以略攝廣，令易憶持，故分二 ^444a16

初標舉。
orig::  ^444a28

爾時，世尊欲重宣此義，而說偈言：
commentary::  ^444a30

二、正頌二：初、頌廣答三：
初頌圓照覺智。
orig:: 
　　文殊汝當知，一切諸如來，從於本因地，
　　皆以智慧覺。
commentary::  ^444a32

二、頌惑有體虗。
orig:: 
　　了達於無明，知彼如空華，即能免流轉。
　　又如夢中人，醒時不可得。
commentary::  ^444a38

長行先釋無明，偈中先頌覺智，以智照惑，故言了達。
〔私註〕 ^444a44

三頌所依覺體。
orig:: 
　　覺者如虗空，平等不動轉，覺徧十方界。
　　即得成佛道。　眾幻滅無處，成道亦無得，
　　本性圓滿故。
commentary::  ^444a46

即得下二句，長先偈後。
成道亦無得，長無偈有。
〔圭峰〕又如夢中人下四句，頌空也。
覺徧下二句，頌假也。
一佛成道，法界無非此佛之依正，故云徧十方。
眾幻下三句，頌中也。
具乎遮照，眾幻滅無處，遮空也。
成道亦無得，遮假也。
本性圓滿，故雙照二邊，無所缺減也。
問：下威德自在章方立三觀，如何此中便具出之？
答：下文為未了者特立顯名，名出下文，義貫初後。
〔鄣南〕 ^444b6

二、頌結酬。
orig:: 
　　菩薩於此中，能發菩提心。
　末世諸眾生，
　　修此免邪見。
other:: 
## 普賢章

commentary::  ^444b20

○二、普賢章決疑的示頓相。
圓頓法行，已示宏綱。
次在斯章決疑令喜，分二：初、請問；三。 ^444b26

初進問威儀。
orig::  ^444b28

於是，普賢菩薩在大眾中即從座起，頂禮佛足，
右繞三匝，長跪叉手而白佛言：
commentary::  ^444b30

二、正述請問三：
初、總問起。
orig::  ^444b34

大悲世尊！願為此會諸菩薩眾，及為末世一切眾生修大乘者，
聞此圓覺清淨境界。
云何修行？
commentary::  ^444b36

前明圓照覺相，永斷無明，諦觀體如，修證義足。
今復問云何修行者，但決餘疑，複疎前義耳。
〔私註〕二、別徵難三。 ^444b40

初難以幻，還修於幻。
orig::  ^444b44

世尊！若彼眾生知如幻者，身心亦幻，云何以幻還修於幻？
commentary::  ^444b46

此問從前知是空華，即無輪轉等文。
而來意云：身心既如幻，能知亦是幻。
將幻還除幻，幻幻何窮盡。
幻者，謂世有幻法，依草木等幻作人畜，宛似往來動作之相。
須臾法謝，還成草木。
然諸經教，幻喻偏多。
良以五天此術頗眾，見聞既審，法理易明。
及傳此方，翻成難曉。
今依古師解華嚴如幻之文，法喻各開五法。
喻中五者，如結一巾幻作一馬，一所依巾，
二幻師術法，三所幻馬，四馬有即無，五癡執為馬。
法中五者，一真性，二心識，三依他起，四我法即空，五迷執我法。
下諸幻喻，皆倣此知。
〔圭峯〕 ^444c2

二難幻滅，無修幻人。
orig::  ^444c22

若諸幻性一切盡滅，則無有心，誰為修行？
云何復說修行如幻？
commentary::  ^444c24

若以幻故，一切皆空，能所總無，遣誰修習？
〔圭峯〕 ^444c28

三難不修，云何解脫？
orig::  ^444c30

若諸眾生本不修行，於生死中常居幻化，
曾不了知如幻境界，令妄想心云何解脫？
commentary::  ^444c32

眾生正覺，理具情迷。
若非全性起修，無從解脫。
故難雖有三，意歸修行。
〔私註〕問：前具三觀三諦之義，如何此中但問真空一義耶？
答：三觀俱幻，何獨真空？
如二十五王三昧，皆具三諦。
〔鄣南〕 ^444c36

三、申問意。
orig::  ^444c42

願為末世一切眾生，作何方便漸次修習，令諸眾生永離諸幻？
commentary::  ^444c44

論云：若人唯念真如，不以方便種種熏修，終無得淨。
對於蹔離，故言永離。
謂初觀一體，雖覺全真。
後遇八風，紛然起妄。
行如窮子，解似電光。
何法修治，永離諸病？
〔圭峰〕此雖問於方便漸次，然意且明圓頓行證。
故下世尊違問而答云：知幻即離，不作方便。
離幻即覺，亦無漸次。
永離諸幻，修惡即性，極在妙覺。
〔私註〕 ^444c48

三三展#CB05418;誠。
orig::  ^445a12

作是語已，五體投地，如是三請，終而復始。
commentary::  ^445a14

二、佛答三：
初讚許。
orig::  ^445a16

爾時，世尊告普賢菩薩言：善哉，善哉！
善男子！汝等乃能為諸菩薩及末世眾生，
修習菩薩如幻三昧，方便漸次令諸眾生得離諸幻。
汝今諦聽，當為汝說。
commentary::  ^445a18

末世眾生下義，有問於如來之句。
〔私註〕
二、受旨。
orig::  ^445a24

時，普賢菩薩奉教歡喜，及諸大眾默然而聽。
commentary::  ^445a26

三、正答二：初、長行三：
初略示所依。
orig::  ^445a28

善男子！一切眾生種種幻化，皆生如來圓覺妙心。
commentary::  ^445a30

法華云：知法常無性，佛種從緣起。
淨名曰：從無住本，立一切法。
故知九界實造，佛界權施，皆圓覺性之所發現。
諸大乘教，詮旨咸然。
是則以幻心觀幻境，皆依覺性，稱性無作，名為幻行。
此行具足諸法，三諦圓融，幻盡覺圓，了無增減。
故曰：竝由理具，力有事用。
若不先明覺性，為行所依，縱云修幻，乃偏教中無體空耳。
〔私註〕今文且約機應分對，故以眾生為幻，如來為覺。
種種幻化者，九界三道，依正假實也。
圓覺妙心者，佛界三百法門也。
〔煥相對云：三百圓具，即三千。〕 ^445a32

二、廣釋前難二：初、明幻滅覺存。
釋前二難三： ^445b2

初喻顯。
orig::  ^445b4

猶如空華，從空而有，幻華雖滅，空性不壞。
commentary::  ^445b6

上文云空本無華，病者妄執。
今云華從空有者，欲顯華滅空現，故略於眼翳，徑將華對空說。
其實因眼有翳，故見空中生華。
應知病眼見空華時，其華全體是空。
翳除華滅，而虗空之體，本無增損。
〔慈室〕幻華雖滅者，闡提斷修善，諸佛斷修惡也。
空性不壞者，性之善惡，闡提與佛，莫斷纖毫。
〔鄣南〕 ^445b8

二，法說。
orig::  ^445b18

眾生幻心，還依幻滅，諸幻盡滅，覺心不動。
commentary::  ^445b20

上說幻從覺生，染緣起也。
此明幻盡覺滿，淨緣起也。
〔圭峯〕上二句，釋前初難，以幻修幻。
下二句，釋前次難，幻滅無心。
既知幻從覺生，從真起妄。
即識返迷歸悟，全性起修。
則以幻修幻，無可疑也。
況覺性圓常，俱體俱用。
諸幻雖盡，不入斷滅。
則幻滅無心，誰為修行。
難亦自釋。又諸幻盡滅者，復性名滅，非破滅也。
〔私註〕眾生幻心，還依幻滅者。
創心修觀，莫不以見思王數，為發觀之始。
從真起妄，本無明心。
返妄歸真，亦無明心。
如以聲止聲，以楔出楔也。
覺心不動者，雖三惑所熏之心，有生有滅。
而能觀三種妙觀，未始改張，故云不動。
〔鄣南〕 ^445b22

三、拂迹
orig::  ^445b42

依幻說覺亦名為幻，若說有覺猶未離幻，
說無覺者亦復如是，是故幻滅名為不動。
commentary::  ^445b44

覺性平等，離諸言相，對幻說覺，或有或無，咸成語見。
幻覺頓忘，有無俱泯，則不動覺體，當處顯現。
〔私註〕 ^445b48

初二句正示，次二句牒上對幻說覺，後二句示無覺亦幻。
此亦作下以幻修幻之張本。
幻滅不動者，再結覺體。
〔慈室〕依幻說覺，亦名為幻者，對幻說覺，猶屬順迷相待之義。
既涉言思，覺成不覺。
學者應知，創心入道，對境立觀之日，須分幻覺。
用觀照境之時，真妄泯合。
若說有覺，猶未離幻者，未離見思也。
說無覺者，亦復如是者，未離塵沙也。
是故幻滅者，二邊心滅，即斷無明，中道得立。
三觀皆中，方名不動。
〔鄣南〕二、約勸修幻行，釋第三難。
三。 ^445c4

初法。
orig::  ^445c20

善男子！一切菩薩及末世眾生，應當遠離一切幻化虗妄境界，
由堅執持遠離心故。
心如幻者亦復遠離，遠離為幻亦復遠離，
離遠離幻亦復遠離，得無所離即除諸幻。
commentary::  ^445c22

一切菩薩等，標指當機也。
應當者，誡勸也。離幻有四：一離諸幻之境，
境為所離，智為能離。
二離離幻之心，由堅執有能離之智，此智亦幻，
故曰心如幻者，亦復遠離。
三遣離幻之離，離前能離，此離亦幻，故云遠離為幻，亦復遠離。
四遣離離之離，離前第三，此心亦幻，故云離遠離幻，亦復遠離。
此之四番，皆是以幻修幻。
列雖次第，修在一心。
所謂一念不生，前後際斷。
得無所離，即除諸幻者，結示得體除幻。
學者果能向幻覺未兆之前，如來未說示處，
體之照之，覺性本然，得無所離，則何德不顯，何幻不除。
天台謂之本自二空，圓離四性。
下文云若得如來寂滅，隨順本無寂寂及寂滅者是也。
〔慈室〕先示陰境。一切幻化虗妄境界者，
一切雖多，不出九界三科之陰。
內境則心，外境則色。
因此妄境生起，妄能伐樹得根，諸幻息矣。
次示妙境。由堅執持，遠離心故。
心如幻者，亦復遠離者，堅執是見思心遠，即達真諦也。
遠離為幻，亦復遠離者，達塵沙即俗諦也。
離遠離幻，亦復遠離者，達無明二邊，即中道雙遮也。
得無所離，即除諸幻者，結成妙境，損之又損，以至於無為。
〔鄣南〕大圓覺體，動念即乖，分別不生，方能契合。
故結云得無所離，即除諸幻。
同上。是故幻滅名為不動，變其辭耳。
〔東陽〕 ^445c30

二喻。
orig::  ^446a24

譬如鑽火，兩木相因，火出木盡，#CB01926;飛煙滅。
commentary::  ^446a26

如有一段乾木，以一木燧鑽之，火出還將，却燒二木。
木火既盡，煙自然滅。
既成#CB01926;燼，任運飛散。
木段喻所修幻妄，木燧喻能修幻智，煙喻離，火喻遣。
經文先云#CB01926;飛，譯之倒也。
〔圭峰〕鑽火之喻，喻上觀境，兩木即境觀。
火出喻見理，木盡喻能所俱忘，#CB01926;飛喻惑落，
煙滅喻情亡。圭峰云：經文先云#CB01926;飛，譯之倒也。
合是煙先滅，餘#CB01926;飛散。
式師云：#CB01926;猶有實，煙最浮虗。
亦不須責譯文之倒。
但今謂約喻喻法，何須難喻？
〔鄣南〕 ^446a28

三合
orig::  ^446a44

以幻修幻，亦復如是。
諸幻雖盡，不入斷滅。
commentary::  ^446a46

上二句正合今勸修幻行，釋第三難。
舉初難之詞為合法者，葢問雖有三，意歸修行故也。
下二句重結所依覺性常住，使修行者永無疑網。
〔私註〕 ^446a48

三，頓相結酬。
orig::  ^446b6

善男子！知幻即離，不作方便；離幻即覺，亦無漸次。
一切菩薩及末世眾生依此修行，如是乃能永離諸幻。
commentary::  ^446b8

修圓觀者，造境即中，不假事禪方便，三觀一心，亦無漸次。
知幻即離，結妙境也。
離幻即覺，結妙觀也。
一切下，結酬所請。
〔鄣南〕前云：作何方便，漸次修習？
故佛結答。不作方便，亦無漸次，會通問文也。
能知是幻，已名為離。
但得離幻，即元是覺，更無階級，漸變為覺。
如人夢見身瘡，問醫求藥，窹來既知是夢，更欲作何方便？
若待方便修之，漸離即是實法，何名幻化？
若執實有，還是妄計，何名修行？
〔圭峯〕二、重頌二：初、標舉。
orig::  ^446b12

爾時，世尊欲重宣此義，而說偈言：
commentary::  ^446b30

二、正頌四：
初頌所依覺體。
orig:: 
　　普賢汝當知，一切諸眾生，無始幻無明，
　　皆從諸如來，圓覺心建立。
commentary::  ^446b32

無明之言，長無偈有。
〔圭峰〕
二頌幻滅覺存。
orig:: 
　　猶如虗空華，依空而有相，空華若復滅，
　　虗空本不動，幻從諸覺生，幻滅覺圓滿。
　　覺心不動故。
commentary::  ^446b38

展轉拂迹，長有偈無。
〔圭峯〕
三頌勸修幻行。
orig:: 
　　若彼諸菩薩，及末世眾生，常應遠離幻，
　　諸幻悉皆離，如木中生火，木盡火還滅。
commentary::  ^446b46

合法之文，長有偈無？
〔圭峰〕
四、頌結頓修相。
orig:: 
　　覺即無漸次，方便亦如是。
commentary::  ^446c4

亦如是者，不作方便也。
頌略結酬。〔私註〕
other:: 
## 普眼章

commentary::  ^446c8

○二、漸次行證者，天台止觀云：漸初亦知實相，
實相難解，漸次易行。
先修歸戒，翻邪向正，止火血刀，達三善道。
次修禪定，止欲散網，達色無色定道。
乃至後修實相，止二邊偏，達常住道。
是為初淺後深漸次止觀相。
〔文〕今普眼請云：演說菩薩修行漸次。
答中具明戒定觀慧。
結酬又云：如是修行，如是漸次。
既與止觀大同，所謂解圓行次也。
〔私註〕於此分四：初、普眼章正明漸次行證二：
初、請問，三。 ^446c10

初進問威儀。
orig::  ^446c26

於是，普眼菩薩在大眾中即從座起，頂禮佛足，
右繞三匝，長跪叉手而白佛言：
commentary::  ^446c28

二、正述請問二。
初正請。
orig::  ^446c32

大悲世尊！願為此會諸菩薩眾，及為末世一切眾生，演說菩薩修行漸次。
云何思惟？云何住持？
眾生未悟，作何方便普令開悟？
commentary::  ^446c34

前聞頓行，不作方便，恐漸次機。
謂知之即已，都不假修，故復請漸行，修戒、
定、慧，開悟圓覺。思惟者，繫緣法界，達陰本空；
住持者，安心實相，不起妄念。
稟戒習定，助成觀慧，故云方便。
圭峰謂：思惟是思慧，住持是修慧。
下佇聽為聞。慧煥疏謂：思惟請慧，住持請定，方便請戒。
式師謂：思惟是觀，住持是止，方便即正修之前二十五法。
今謂下，結酬中牒六。
如是諸疏分對，未必全然，況二十五法？
答中無文，義說成曲，讀者詳之。
〔私註〕思惟請，示所修也；住持請，示所證也。
但思惟必藉方便，住持必由開悟，故復請之。
其修行漸次，亦當攝歸所修。
請雖有六，秪是修證。
〔慈室〕 ^446c40

二、述意
orig::  ^447a14

世尊！若彼眾生無正方便及正思惟，聞佛如來說此三昧，
心生迷悶，即於圓覺不能悟入。
願興慈悲，為我等輩及末世眾生假說方便。
commentary::  ^447a16

為迷悶者，重扣所修，故略開悟。
住持只言方便與思惟耳。
又假說方便者，上請六事，無非出於善巧。
故今結請，只以方便兼之。
於無修證中，強言修證，故云假說。
〔慈室〕 ^447a22

三三展#CB05418;誠。
orig::  ^447a28

作是語已，五體投地，如是三請，終而復始。
commentary::  ^447a30

二、佛答三：
初讚許。
orig::  ^447a32

爾時，世尊告普眼菩薩言：善哉，善哉！
善男子！汝等乃能為諸菩薩及末世眾生，
問於如來修行漸次思惟住持，乃至假說種種方便。
汝今諦聽，當為汝說。
commentary::  ^447a34

二、受旨。
orig::  ^447a40

時，普眼菩薩奉教歡喜，及諸大眾默然而聽。
commentary::  ^447a42

三、正答二：初、長行三：
初標意。
orig::  ^447a44

善男子！彼新學菩薩及末世眾生，欲求如來淨圓覺心，應當正念遠離諸幻。
commentary::  ^447a46

夫淨圓覺心，眾生本具，諸佛究顯。
今返迷從悟，故指如來。
〔私註〕應當正念，遠離諸幻者。
圭峰云：指前徵釋，離幻用心，為起行本。
若執定實，觀行不成，故須躡前為方便矣。
正念者，無念也。智論云：有念是魔業，無念是法印。
與下離幻，反覆相成。
離幻故正念，正念故離幻。
式師云：正念即訶五欲，棄五蓋，行五法，亦調攝五事。
若不然者，非住正念。
咸師云：二邊皆中，故云正念。
遠離諸幻者，指前標後也。
今謂秪是總標耳。
正念即標戒定慧，諸幻即三學所離。
汙戒之瑕玷，障定之事性，迷理之惑也。
〔鄣南〕二、廣釋二：初、戒定
orig::  ^447b2

先依如來奢摩他行，堅持禁戒，安處徒眾，宴坐靜室。
commentary::  ^447b24

奢摩他翻止，止定也。
下文云至靜為行，如來行此已顯圓覺，故令依之。
又標如來簡非邪小，戒定兼學堪入觀門，
雖安處徒眾互相策勤，必屏息攀緣宴居靜室。
宴，默也，安也。夫欲修定慧必攝身心，則宴坐之言成前止行、
成後觀慧，故下即云恒作是念等。
若以天台二十五方便擬釋今文，則似初具五緣，但缺衣食一緣耳。
堅持禁戒，持戒清淨也。
安處徒眾，近善知識也。
宴坐靜室，即閑居靜處及息諸緣務也。
文多止行者，欲明漸次行證，直云戒定方便助成觀慧，三學相由即答漸次之問。
然佛祖垂軌廣略隨宜，未應一準。
東陽慈室謂此文具二十五法，強以義求，今所不用。
〔私註〕入道之首故曰先依，戒為能依，奢摩他為所依。
圓教三學竝稱無作，蓋依中理而行。
特言如來者，性德三如來也。
徒眾者，同行同見人也。
互相彫琢為長道緣。
圭峰引淨名云：不必是坐為宴坐也。
今謂淨名以圓斥小，故訶身子云：不起滅定現諸威儀是真宴坐。
今文正令宴坐靜室，豈得却以不坐而釋之？
然此中但標身儀不云定相，以能顯所應入根本四禪，如常坐三昧。
問：經何不言？答：根本四禪佛之常談，但舉身儀即知此定。
〔鄣南〕二觀慧，諸疏皆以生法二空科釋，
今考不爾，分二：初、託陰明觀二：初、約法推二：
初、推窮陰境，二。 ^447b26

初約四大，觀身如幻。
orig::  ^447c22

恒作是念：我今此身四大和合，所謂髮毛爪齒、
皮肉筋骨、髓腦垢色，皆歸於地；唾涕膿血、
津液涎沫、痰淚精氣、大小便利，皆歸於水；
暖氣歸火；動轉歸風。
四大各離，今者妄身當在何處？
即知此身畢竟無體，和合為相，實同幻化。
commentary::  ^447c24

恒作是念者，意止觀中不得暫捨。
言四大者，淨名記云：四大為所造，四微為能造。
以四微和合，造成四大，名四大造色。
問：微義可知，大義云何？
答：地、水、火、風徧處皆有，故名大也。
大論云：如佛說四大無處不有，故名為大。
各離者，從昔妄想執四大為身，約俗諦和合而言。
今約真諦破之，故云各離。
此中應用不自、他等四句推之，畢竟無體，能執情盡也。
〔鄣南〕和合者，堅、濕、煖、動，假和合也。
寶積經云：此身生時，與其父母四大種性一類歌羅邏身。
若唯地大，無水界者，譬如有人握乾#CB00595;#CB01926;，
終不和合。若唯水界，無地界者，譬如油水，
無有堅實，即便流散。
若唯地、水，無火界者，譬如夏月陰處肉團，
無日光照，即便爛壞。
若唯地、水、火，無風界者，則不增長精氣。
煖氣者，氣是四大之本，不唯是風，故水、火中亦云氣也。
動轉歸風者，淨名曰：是身無作，風力所轉。
皆云歸者，既合大為身，今推身無主，故云歸也。
各離者，約觀名離，非謂命終。
故知四大相違，未審我身屬於何大？
若總相屬，即是四我；若總不屬，離四無我。
見如實理，知四大假合，畢竟無體。
〔圭峰〕經文約四大推身，蓋破實法；略疏約四大亡我，我屬假名。
然大乘圓觀，身、心既空，我執亦盡。
但說有闕具，不可不分。
〔私註〕二、約根、塵觀心寂滅。
二。 ^447c34

初根對心生。
orig::  ^448a28

四緣假合妄有六根，六根四大中外合成，
妄有緣氣於中積聚，似有緣相假名為心。
commentary::  ^448a30

身本無身，緣四大有，故名四緣。
六根依身而具，一往名中。
四大從外而攬，一往名外。
中外圍空，而心又在中間空處牢結，故云於中積聚。
此緣即能緣心也。
不實如氣，同上緣影，皆顯體虗也。
無體則無相，又豈有名？
今且以生滅見之，故言似。
且以慮知召之，故言假。
諸文只云名色者，亦此意也。
〔慈室〕中外合成者，圭峰云：四大為中，六想為外。
今謂意根亦在於內，髮毛爪齒亦在於外，豈得例分之耶？
妄有緣氣者，圭峯云：此虗妄心，雖假緣生，
不離真心氣分，故云緣氣。
今謂緣氣，即能執妄情。
既云妄有，何謂真心？
於中積聚者，對法塵領納前境也。
〔鄣南〕竊詳中外之釋，且準慈室。
緣氣者，即第六識能造心王。
謂妄身既成，根必對境，即有緣慮之氣分。
此心於中起受想行、善惡無記，念念不息，故云於中積聚。
此所起心相，俱非實有，故云似有緣相。
王所俱心，但有名字，故云假名為心。
〔私註〕 ^448a34

二、塵消心寂。
orig::  ^448b16

善男子，此虗妄心若無六塵，則不能有四大分解無塵可得，
於中緣塵各歸散滅，畢竟無有緣心可見。
commentary::  ^448b18

若以從真起妄，無明生法為言，必先有不覺之心，方有根塵世界。
今就日用覈之，意顯因境有心，無塵則無心也。
四大分解者，不止謂四大各歸本性，此文須以請觀音經地無堅性，
水性無住，風性無礙，火大不實釋之，方顯無體。
〔慈室〕緣塵者，四緣六塵也。
心託六塵，塵依四大，四大無體，六塵即空，故云散滅。
緣塵既滅，心體即空，故決判云畢竟無有。
言緣心者，即前緣氣之心也。
〔圭峯〕畢竟無有者，情盡垢除，不復更起也。
〔鄣南〕於中者，非對外言，指法之辭耳。
煥疏謂緣塵者，即能緣之心，所緣之塵，
非經文意，宜依略疏。
〔私註〕 ^448b22

二，結成觀相。
orig::  ^448b42

善男子！彼之眾生幻身滅故，幻心亦滅；
幻心滅故，幻塵亦滅；幻塵滅故，幻滅亦滅；
幻滅滅故，非幻不滅。
commentary::  ^448b44

彼之眾生，指前修觀人也。
前破身心及六塵境，故此結云幻身滅等。
滅謂寂滅，即空觀也。
幻塵滅故，幻滅亦滅者，生死既空，涅槃亦寂，假觀也。
後二句中道常住，所謂諸幻雖盡，不入斷滅。
然此觀相，三智一心，無惑不破，如大圓鏡，
明像宛然，常不離故。
〔私註〕二、約喻顯二：初、明幻滅觀成二： ^448b48

初喻。
orig::  ^448c10

譬如磨鏡，垢盡明現。
commentary::  ^448c12

修觀如磨，智體如明。
身心頓忘，則種智圓矣。
〔私註〕夫鏡性本明，非從外得。
塵覆則隱，磨之則顯。
隱顯雖殊，明性不異。
〔圭峯〕 ^448c14

二合
orig::  ^448c18

善男子！當知身心皆為幻垢，垢相永滅，十方清淨。
commentary::  ^448c20

既以身心合幻垢，則人執法執性之與相，皆屬幻垢。
十方，乃十界也。清淨，乃本具覺性顯現，合上非幻不滅也。
〔慈室〕二誡迷真執妄二。 ^448c22

初喻。
orig::  ^448c26

善男子！譬如清淨摩尼寶珠，映於五色隨方各現，諸愚癡者見彼摩尼實有五色。
commentary::  ^448c28

摩尼體性，瑩淨絕瑕，都無色相。
由性淨故，一切色相，對則現中。
青黃赤白黑五色，各各隨方而現。
五色喻五道，隨方喻隨業。
愚人不了珠體，但見全是青黃。
故華嚴云，凡夫見諸法，但隨諸相轉，不了法無性，以是不見佛。
〔圭峯〕五色喻五道，喻法對。
當一往雖便，然九界眾生，皆背性成迷，
俱是認色，未識珠體。
〔東陽〕摩尼，此翻離垢，即如意珠也。
珠體本無五色，因色而映珠體，圓覺一性也。
五色，身心五陰也。
〔竹菴〕 ^448c32

二合二
初正合迷真。
orig::  ^448c48

善男子！圓覺淨性現於身心，隨類各應。
彼愚癡者說淨圓覺實有如是，身心自相亦復如是。
commentary::  ^449a2

隨迷染之氣類，應現而有也。
亦復如是，乃合上喻。
〔慈室〕幻從覺生，幻全是覺。
昧覺執幻，非癡而何。
其猶結水為冰，詎可見冰而忘水也。
〔私註〕
orig::  ^449a6

由此不能遠於幻化，是故我說身心幻垢對離幻垢說名菩薩，
垢盡對除即無對垢及說名者。
commentary::  ^449a12

本以眾生妄執幻化，故佛說云幻垢。
眾生依教離垢，故復說名菩薩。
所離之垢既無，對離之智何立。
者字貫通兩句，謂對垢者菩薩也，說名者佛也。
既無對治之智，何有起智之人。
深淺之執本無，何有說教之者。
故俱無也。〔圭峯〕理絕假名，依幻說覺。
覺圓幻盡，則能所忘矣。
〔私註〕 ^449a16

二、觀成歷法二：初、總明證理。
orig::  ^449a26

善男子！此菩薩及末世眾生，證得諸幻滅影像故，爾時便得無方清淨無邊虗空覺所顯發。
commentary::  ^449a30

幻身為主，外見東西。
我相既無，更何方所？
然虗空離識，亦非實有。
故首楞嚴云：若有一人，發真歸源，十方虗空，一時消殞。
謂迷情所覆，覺處見空。
塵影既消，空元是覺。
顯謂空消覺現，發謂妄盡心開。
翻覆觀之，俱無邊際。
〔圭峰〕頓了實法假名，性相等執，當體如幻，故云證得。
達緣影之心，見鏡像之身本無，故名為滅。
無方即無方所，橫徧也。
無邊即無邊際，豎深也。
由清淨故如虗空，如虗空故得清淨。
此乃覺體顯發，正是開悟之相，所發之體也。
〔慈室〕達諸法虗幻，如影像不實，全是覺性，當處寂滅。
得顯此性，清淨如空，徧一切處，亦無所在。
既曰證得，必入圓位。
位通淺深，觀行相似，及分真也。
〔私註〕二、歷示三諦三：初、真諦。
世出世間，自他依正，一一徧達。
葢三千果成，咸稱常樂也。
分二：初、別顯真淨四：初、世間諸法。
四。 ^449a34

初根識。
orig::  ^449b14

覺圓明故顯心清淨，心清淨故見塵清淨，
見清淨故眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨；
如是乃至鼻、舌、身、意亦復如是。
commentary::  ^449b16

清淨，即空之異名。
大論云：畢竟空，即畢竟清淨。
以人畏空，故言清淨。
〔鄣南〕見塵者，不單說外色名塵，亦不說根識名塵。
根塵識三，自有文故。
此見塵體，還是我執之心，就取相生過，而別立名。
下皆牒見字，不言塵者，足顯即見是塵，非外塵也。
聞等亦然。根者，識所依故，能發識故。
識者，隨事攀緣，分別六塵。
〔圭峯〕見塵者，此塵非外境，指勝義根。
體是妄染，故名為塵。
眼根等者，正指浮塵根也。
既云鼻舌身意，則覺知己在其中。
細詳識清淨故，覺塵清淨，二句似多。
〔慈室〕性覺圓明，即心而顯。
歷觀諸法，莫不咸爾。
既云心淨，復言意者，先觀一念，例顯餘心。
重舉意根，非無謂也。
天台止觀，破法徧後，例餘陰入，義亦同此。
覺塵清淨下，應更牒云：覺清淨故，身根清淨等。
略云乃至，舉覺塵後，次方及根，義勢當爾。
直解謂多二句者，不然。
〔私註〕 ^449b24

二六，塵。
orig::  ^449c4

善男子！根清淨故色塵清淨，色清淨故聲塵清淨，
香、味、觸、法亦復如是。
commentary::  ^449c6

六皆名塵者，坌汙心識故。
〔圭峯〕
三四，大。
orig::  ^449c10

善男子！六塵清淨故地大清淨，地清淨故水大清淨，
火大、風大亦復如是。
commentary::  ^449c12

四、總例
orig::  ^449c16

善男子！四大清淨故，十二處、十八界、二十五有清淨。
commentary::  ^449c18

上明根、識及六塵淨，今復舉十二處、十八界者，
以陰、入、界三，隨根開合，欲徧融泯，故重總例。
〔私註〕四洲、四趣、四禪、四空、無想淨居、梵王、
六欲，為二十五有。
然梵王在初禪，無想淨居在第四禪。
四禪位中別舉此者，梵王有見外道，無想淨居唯聖，異餘天故。
〔圭峯〕 ^449c20

二，出世間法。
orig::  ^449c30

彼清淨故，十力、四無所畏、四無礙智、佛十八不共法、
三十七助道品清淨，如是乃至八萬四千陀羅尼門一切清淨。
commentary::  ^449c32

十力者，一知是處非處力，二業力，三定力，
四根力，五欲力，六性力，七至處道力，八宿命力，
九天眼力，十漏盡力。
四無所畏者，一一切智，二漏盡，三說障道，四說盡苦道。
四無礙智者，一義，二法，三辭，四樂說。
十八不共法者，一身無失，二口無失，三念無失，
四無異想，五無不定心，六無不知已捨，
七欲，八精進，九念，十慧，十一解脫，十二解脫知見。
上六皆云無減。十三至十五，身口意業隨智慧行。
十六至十八，以智慧知過去未來現在。
三十七品者，此有七科：一四念處，二四正勤，
三四如意足，四五根，五五力，六七覺支，七八正道。
謂三四二五單七隻八，總三十七也。
此十力等，具釋如天台法界次第。
乃至者，超越多法三身四智五眼六通等。
八萬四千陀羅尼門，總持一切法門，對治八萬四千塵勞。
故天台妙玄第一引賢劫經，具論法數。
〔私註〕前該六凡，此含四聖，則顯十界清淨具足。
般若廣示八十一科法門，始自色心，終至無上正等菩提。
此中略說，故云乃至。
〔慈室〕從上覺圓明故，展轉躡前相由，以顯世出世間諸法清淨。
至此五段，歷法備周。
餘六七兩段，但是結通他身他界，更無別義。
〔圭峰〕 ^449c38

三，自他正報。
orig::  ^450a30

善男子！一切實相性清淨故，一身清淨；
一身清淨故，多身清淨；多身清淨故，如是乃至十方眾生圓覺清淨。
commentary::  ^450a32

智論云：照色等空，即名實相。
實相本來自性清淨。
諸段清淨，皆牒前文。
唯此獨指實相，以為淨之所以。
既於自身證實相理，亦見一切眾生同一清淨實相。
以觀一切眾生不取於相，同圓覺性故。
非謂一人修道，多人成佛。
〔圭峯〕一身多身，葢顯彼我一體故。
十方亦應以十界釋之，方與上凡聖清淨一致也。
〔慈室〕 ^450a38

四一，多依報。
orig::  ^450b2

善男子！一世界清淨故，多世界清淨；多世界清淨故，
如是乃至盡於虗空圓裹，三世一切平等清淨不動。
commentary::  ^450b4

國土淨穢，皆由自心。
眾生劫燒，我土安隱。
況乃心冥覺性，識智無生。
身土依真，染淨俱泯。
亘通法界，清淨湛然。
圓謂圓徧虗空，裹謂含裹三世。
三世者，豎極。虗空者，橫周也。
一切者，橫豎總該。
平等者，本末味同。
清淨乃都結七段，不動者冥於一如。
〔圭峰〕妙圓覺心，本周法界。
唯心唯色，非外非中。
互具互收，誰依誰正。
迷情強隔，復本一如。
故以自觀他，以依例正。
莫不稱性平等，清淨不動。
〔私註〕 ^450b8

二、例明不動。
orig::  ^450b22

善男子！虗空如是平等不動，當知覺性平等不動；
四大不動故，當知覺性平等不動；如是乃至八萬四千陀羅尼門平等不動，
當知覺性平等不動。
commentary::  ^450b24

前即色空無礙，此當泯絕，無寄法界。
觀云動念，即乖法體，返顯法體本不動也。
虗空者，躡前起後，由前云盡於虗空等。
〔圭峯〕前歷諸法，別顯清淨。
今以不動，例明諸法。
四大總世間，陀羅尼總出世間。
虗空之言，總該依正及三世也。
經文避繁，略云乃至。
下亦例此。十界因果，依正色空，一切諸法，既皆全性而作。
性本不動，法亦同如矣。
淨與不動，總當真諦。
前文殊章，亦以平等不動轉是空。
〔私註〕二、俗諦二：初、體量徧滿。
orig::  ^450b30

善男子！覺性徧滿、清淨、不動、圓無際故，
當知六根徧滿法界；根徧滿故，當知六塵徧滿法界；
塵徧滿故，當知四大徧滿法界，如是乃至陀羅尼門徧滿法界。
commentary::  ^450b48

此亦兼攝十界依正，徧滿即假也。
文殊章亦以覺徧十方界是假。
〔慈室〕覺性無際故徧滿，性徧滿故諸法徧也。
〔私註〕 ^450c6

二，體德無壞。
orig::  ^450c10

善男子！由彼妙覺性徧滿故，根性、塵性無壞、
無雜；根、塵無壞故，如是乃至陀羅尼門無壞、無雜。
如百千燈光照一室，其光徧滿，無壞、無雜。
commentary::  ^450c12

根性塵性者，此指自性，非謂泯根攝塵，歸於一性。
如百千燈等者，如一燈光已滿一室，更有一燈光亦全滿百千燈光，
一一如是，各不相壞，亦不混雜。
室中之空，喻於法界。
燈之光相，喻以根塵。
謂一燈光容多光相，即一光相徧多光中，
一一皆然，重重無盡。
〔圭峯〕三、中諦三。 ^450c18

初亡憎愛。
orig::  ^450c28

善男子！覺成就故，當知菩薩不與法縛、
不求法脫、不厭生死、不愛涅槃、不敬持戒、
不憎毀禁、不重久習、不輕初學。
何以故？一切覺故。
譬如眼光，曉了前境，其光圓滿，得無憎愛。
何以故？光體無二，無憎愛故。
commentary::  ^450c30

覺者，圓覺也。成就者，牒上開悟也。
縛脫約惑，生死涅槃約報，持戒毀禁約業，
久習初學約人，喻取能照前境之眼光。
〔慈室〕於四對法，無勝劣心，同佛於三念之境。
同之所由，經自徵釋，云一切覺故。
眼光者，光即眼識，現量所得，故無憎愛。
首楞嚴云：其目周視，但如鏡中，無別分析。
汝識於中，次第標指。
云其目者，意取眼識。
云汝識者，即是意識。
亦可但隨凡俗情見，以目瞳為是。
〔圭峯〕宅心中道，造境皆如，憎愛是非，更誰分別。
眼光者，即勝義根也。
楞嚴第四云：見精映色，結色成根。
根元目為清淨四大，因名眼體，如蒲萄朵。
彼以見精為勝義根，今之眼光，即彼見精也。
〔私註〕根塵既能復本清淨，楞嚴云：根塵同源，縛脫無二。
生死涅槃，持戒毀禁，久習初學，性平等故，無非圓覺。
〔竹菴〕 ^450c38

二，亡修證。
orig::  ^451a16

善男子！此菩薩及末世眾生，修習此心得成就者，
於此無修亦無成就，圓覺普照寂滅無二，
於中百千萬億阿僧祇不可說恒河沙諸佛世界，
猶如空華亂起亂滅，不即不離無縛無脫，
始知眾生本來成佛，生死涅槃猶如昨夢。
commentary::  ^451a18

圓覺普照，寂滅無二者，自心已空，但有覺照，寧有凡聖差別之二？
冥一如之無心，即萬動之恒寂，故普照是用，寂滅是體。
佛之所極，極於寂照。
於中者，寂照中也。
阿僧祇，此云無數，是華嚴十大數之首。
十者，謂阿僧祇〔一〕、無量〔二〕、無邊〔三〕、無等
〔四〕、不可數〔五〕、不可稱〔六〕、不可思〔七〕、不可量
〔八〕、不可說〔九〕、不可說不可說〔十〕。
不可說即當第九，經論多用，故此舉之。
恒河沙者，河中沙數也。
此河於阿耨池東面流出，初出象口，周四十里，
金沙混流，沙細如#CB15097;。
諸佛世界者，百千萬億僧祇等數之河，
一一河中，一沙一界，顯世界多矣。
然盡虗空，徧法界，所有世界，莫筭其數，
為欲引機，造無邊境，故假增積多數爾。
又淨穢等土，皆佛統之，故云佛界猶如空華。
亂起亂滅者，緣無自性，全體即真。
一切世界，皆依妄念。
念既剎那不住，界亦起滅不停。
又成住壞空，雖各二十增減，而世界無量無數，故總觀起滅繽紛。
問：法華云：我此土安隱，天人常充滿。
云何通？答：彼據理即事門，此約理奪事門，二皆無礙。
不即不離者，世界不即圓覺，亦不離圓覺。
如華與空，如金與器。
由不離故，覺性奪之成空華。
由不即故，世界不妨有起滅。
無縛無脫者，文通上下。
上則世界無淨穢故，下則眾生本成佛故。
始知等者，始知即始覺，本成即本覺。
始之與本，非二覺故。
然說生本成佛，語驚凡聽，理越常情。
佛既罕言，愚夫多謗。
唯是圓覺華嚴，餘義含耳。
〔圭峰〕修習成就者，全性起修。
無修無成者，全修成性。
無二者，中道雙亡，寂照平等。
於寂照中，依正迷悟，無非一如。
故喻空華及昨夢也。
〔私註〕 ^451a28

三、亡能所
orig::  ^451b34

善男子！如昨夢故，當知生死及與涅槃無起、
無滅，無來、無去。其所證者，無得、無失，無取、
無捨；其能證者，無作、無止，無任、無滅。
於此證中無能、無所，畢竟無證亦無證者，一切法性平等不壞。
commentary::  ^451b36

迷時生死無起，涅槃無滅。
悟時非滅却生死，發起涅槃。
稱體而觀，都無起滅。
聖法非新來，凡心非滅去。
又直言體無起滅來去。
所證之境，非得真失妄，捨麤取妙。
能證之心，都無分別，離於四病。
〔圭峯〕所證者，全由性發，故無得失取捨。
能證者，亦性德行，故無作止任滅。
此且於能所中，離相離病，尚存能所故。
又云：於此證中，無能無所。
亡所，故云畢竟無證。
亡能，故云亦無證者。
〔私註〕 ^451b44

三、結酬。
orig::  ^451c10

善男子！彼諸菩薩如是修行、如是漸次、
如是思惟、如是住持、如是方便、如是開悟，求如是法亦不迷悶。
commentary::  ^451c12

二、重頌二：
初標舉。
orig::  ^451c16

爾時，世尊欲重宣此義，而說偈言：
commentary::  ^451c18

二、正頌三：
初頌觀陰。
orig:: 
　　普眼汝當知，一切諸眾生，身心皆如幻，
　　身相屬四大。　心性歸六塵。
　四大體各離。
　　誰為和合者？
commentary::  ^451c20

二頌歷法。
orig:: 
　　如是漸修行，一切悉清淨，不動徧法界。
　　無作止任滅，亦無能證者。
　一切佛世界，
　　猶如虗空華，三世悉平等，畢竟無來去。
commentary::  ^451c28

三頌，結酬。
orig:: 
　　初發心菩薩，及末世眾生，欲求入佛道，
　　應如是修習。
other:: 
## 金剛藏章

commentary::  ^451c36

○二、金剛藏章釋成本來成佛。
由上普眼章末云：始知眾生本來成佛，故此疑問。
若本是佛，何須前說發心修行斷無明耶？
分二：初、請問。三。 ^451c42

初進問威儀。
orig::  ^451c48

於是金剛藏菩薩在大眾中，即從座起，
頂禮佛足，右繞三匝，長跪叉手而白佛言：
commentary::  ^452a2

二陳詞請問三。
初慶前所悟。
orig::  ^452a6

大悲世尊善為一切諸菩薩眾，宣揚如來圓覺清淨大陀羅尼，
因地法行漸次方便，與諸眾生開發蒙昧。
在會法眾承佛慈誨，幻翳朗然慧目清淨。
commentary::  ^452a8

陀羅尼慧性，因地法行定性。
〔鄣南〕此是一切行位根本，後必躡前，故重指也。
〔圭峯〕 ^452a14

二、正述三疑。
orig::  ^452a16

世尊！若諸眾生本來成佛，何故復有一切無明？
若諸無明眾生本有，何因緣故如來復說本來成佛？
十方異生本成佛道後起無明，一切如來何時復生一切煩惱？
commentary::  ^452a18

初二句躡前文為疑本也。
三疑者，初疑真能生妄，次若諸下疑說妄為真，三十方下牒而縱之責無窮過也。
此三難意者，本來是佛煩惱何生？
若無生中妄生起者，如來成佛本同無生，
無生之中還應妄起，成佛義等生否應齊，齊生則果佛何尊？
齊否則因違現事，進退不可，故有斯云。
〔圭峰〕楞嚴第四富樓那亦有斯難云：若復世間一切根塵陰處界等，
皆如來藏清淨本然，云何忽生山河大地諸有為相，次第遷流終而復始？
〔同今初難，但彼兼報，今唯約惑。〕
後復難云：若此妙覺本妙覺明，〔今云本成佛道。〕
與如來心不增不減，無狀忽生山河大地諸有為相，〔今云後起無明。〕
如來今得妙空明覺，〔今云一切如來。〕
山河大地有為習漏何當復生？
〔今云何時復生一切煩惱。〕
考彼答文與今不遠，深求問意無越修性。
若謂一切眾生本來成佛，皆如來藏清淨本然者，
此約德性不變，凡聖平等，無迷無悟，無始無終，
擬作思惟，俱成妄見。
法華所謂知法常無性，天台所謂理具三千也。
若曰本成佛道，後起無明，如來今得妙空明覺者，
此約二修隨緣，緣有染淨，佛界順修，九界逆修，
既立悟迷，強分終始。
法華所謂佛種從緣起，天台所謂事造三千也。
今金剛藏據性德不變，難逆順二修，〔本來成佛，
性德也；異生如來，二脩也。〕
發起世尊之答，釋成前說。
至佛釋中，以性泯修，約修顯性，三疑俱遣，
覺智斯圓，為諸菩薩最上教誨，信不誣矣。
煥疏謂問但有二：初、真妄互難，二、生佛互難。
只謂此章不問從真起妄，乃問真妄不合竝立。
至下淨業章，方問從真起妄耳。
今謂不問從真起妄，此說可爾。
合三為二，其義不然。
佛自結云：是故汝等便生三惑。
讀者宜審。〔私註〕 ^452a26

三、結意請答。
orig::  ^452b32

惟願不捨無遮大慈，為諸菩薩開祕密藏，
及為末世一切眾生，得聞如是修多羅教了義法門，永斷疑悔。
commentary::  ^452b34

通論疑者，猶豫為性，能障信心。
別顯五蓋中，疑有三：一疑自謂己不能入理，
二疑師謂彼不能善教，三疑法謂於所學為令出離、為不出離。
如有病人，疑自、疑醫、疑藥，病終不愈。
今三疑中，即疑法也。
悔是不定之法，悔善則惡，悔惡則善。
今請永斷，即屬惡也。
然入道人，若未通決生佛同異，則或用功多時，反自疑悔。
〔圭峯〕 ^452b38

三三展虔誠。
orig::  ^452c2

作是語已，五體投地，如是三請，終而復始。
commentary::  ^452c4

二、佛答三：
初讚許。
orig::  ^452c6

爾時，世尊告金剛藏菩薩言：善哉，善哉！
善男子！汝等乃能為諸菩薩及末世眾生，
問於如來甚深祕密究竟方便，是諸菩薩最上教誨了義大乘，
能使十方修學菩薩及諸末世一切眾生，得決定信永斷疑悔。
汝今諦聽，當為汝說。
commentary::  ^452c8

二、受旨。
orig::  ^452c18

時，金剛藏菩薩奉教歡喜，及諸大眾默然而聽。
commentary::  ^452c20

三、正答二：初、長行四：初、反責起疑之本三： ^452c22

初、總指輪迴。
orig::  ^452c24

善男子！一切世界，始終生滅，前後有無，
聚散起止，念念相續，循環往復，種種取捨，皆是輪迴。
commentary::  ^452c26

一切世界，總指情器也。
若不約情，何成輪迴。
次下六對，辨其輪迴。
謂但住有為，即屬輪迴心也。
始終者，創變極證。
〔鈔云：世界最初，從心變起，直至成佛，方得終盡。
即此計度，是輪#CB06873;見。〕
生滅者，新新而起，念念落謝。
前後者，過去未來。
有無者，住劫空劫。
聚散者，成劫壞劫。
起止者，現行調伏。
念念相續者，情界器界，皆依妄念。
既所依不斷，故能依亦然。
循環往復者，器界空已復成，情界滅已復生。
惑業襲習，報應綸輪。
塵沙劫波，莫之遏絕。
取謂取著，執我我所。
捨謂捨離，厭苦所依。
又於根身，則厭苦麤障為捨，欣淨妙離為取。
於器界，則厭此娑婆為捨，欣彼極樂為取。
若取若捨，種種不同。
皆是顛倒妄心，變現輪迴之相。
〔圭峰〕凡夫捨空取有，二乘捨有取空，菩薩離邊求中，皆輪迴也。
〔東陽〕一切世界，即三種世間，該乎九界。
始終下六句，初三句明輪迴心。
初句約現在十二支，明始終生滅。
二句約過未十二支，過去約前，未來明後。
有無，即上生滅義也。
三句約成住壞空，住劫名聚，壞劫名散，
成劫名起，空劫名止。
四句約煩惱，故云念念相續。
五句約苦道，故云循環往復。
六句約業道，故云種種取、捨。
如屈步蟲，取一捨一。
圭峰何意約捨穢取淨消經耶？
〔鄣南〕始、終等相既是輪迴，舉世間法莫不皆然。
只如一人之身，始生終滅，或前有後無，
或前無後有，四大之聚散，心識之起止，
煩惑相續，苦報循環，種種境界，或取或捨。
一身既爾，諸法例知。
未必須約創、變、極、證、成、住、壞、空、十二因緣等配對而解。
又煥式二疏通取三乘、九界釋輪迴相。
今謂變易生死，其義雖通，準下彌勒章，
顯示輪迴根本，且齊五道。
問：法界唯心，本無淨、穢。
倘存取、捨，由是妄情。
判屬輪迴，有何不可？
曰：覈夫欣、厭、取、捨，雖謂迷真而起過，亦能順教以成功。
馬鳴立為始覺之基，智者稱為淨土之漸。
但達修即性，則欣、厭本空。
況安養一門，諸佛共讚；往來法界，彌顯唯心。
託彼勝緣，速登寶覺。
實生物歸棲之正路，乃聖人汲引之妙權。
苟惑教宗，未之可也。
〔私註〕二、真隨妄轉。
三。 ^452c30

初約法。
orig::  ^453a48

未出輪迴而辨圓覺，彼圓覺性即同流轉，若免輪迴無有是處。
commentary::  ^453b2

能觀是輪迴之心故。
所觀圓覺亦爾，如夢見寶物，物亦是夢故。
〔圭峯〕 ^453b6

二、舉喻。
orig::  ^453b8

譬如動目能搖湛水，又如定眼猶迴轉火，
雲駛月運、舟行岸移亦復如是。
commentary::  ^453b10

由目數動，湛水如波搖。
如人動轉眼睛，或手研揑眼角，故所見物顛倒轉動也。
次眼識遲鈍，旋火成輪相。
如人火燒杖頭，以手旋之，眼識不能迅速趂及，即見赤輪之相。
岸移月運，但是雲駛舟行。
駛者，奔流急走之相。
〔圭峯〕四喻者，初二喻真妄同源，後二喻未出輪迴。
動目搖湛水，喻妄中真定。
眼隨轉火，喻真中妄。
雲月舟岸，喻圓覺性，即同流轉也。
〔鄣南〕直解謂猶，乃似也。
火只一塊，以眼瞪視之，見其迴旋，似於圓相。
略疏作由字更詳。
〔私註〕 ^453b14

三法合。
orig::  ^453b30

善男子！諸旋未息，彼物先住尚不可得，
何況輪轉生死垢心曾未清淨，觀佛圓覺而不旋復？
commentary::  ^453b32

諸旋者，目眼雲舟，喻生死垢心。
彼物者，水火月岸，喻於圓覺。
何況下，正合也。〔圭峰〕上亦復如是一句，
義似已合前文，此但提譬況結之耳。
〔私註〕 ^453b36

三、結指前疑。
orig::  ^453b42

是故汝等便生三惑。
commentary::  ^453b44

指前三疑為三惑，非見、思、塵沙、無明之惑。
〔私註〕二、喻釋現起之疑二：初、約性德離妄通釋三疑；三。 ^453b46

初譬喻。
orig::  ^453c2

善男子，譬如幻翳妄見空華，幻翳若除，
不可說言：此翳已滅，何時更起一切諸翳？
何以故？翳、華二法非相待故。
亦如空華滅於空時，不可說言：虗空何時更起空華？
何以故？空本無華，非起滅故。
commentary::  ^453c4

不知華因翳有，妄執從空而生。
不知迷真故妄，橫執真能生妄。
既得翳差，都不見華。
因除迷心，故得清淨。
又執早晚更迷，猶說何時更翳？
故云不可。問：翳差之者，或時更起，未必永無，如何為喻？
答：夫喻者，但取當日一席之事，不說終身。
譬如夢覺，豈可難云：何妨明夜更睡還夢？
翳華二法非相待故者，翳不與華期，華不隨翳生。
但翳故妄見，非華實生也。
〔圭峯〕幻翳生華，翳除華滅。
雖翳華起滅，而空非有無。
是知迷悟始終，俱成妄見。
其妙圓覺性，生佛同如。
楞嚴亦曰：此迷無本，性畢竟空。
亦如翳人，見空中華。
翳病若除，華於空滅。
忽有愚人，於彼空華所滅空地，待華更生。
汝觀是人，為愚為慧？
富樓那言：空本無華，妄見生滅。
見華滅空，已是顛倒。
敕令再出，斯實狂癡。
經旨炳然，若合符節。
何有三惑而不破也？
〔私註〕初翳華，喻能對六根妄除。
次空華，喻所對六塵妄滅。
〔鄣南〕 ^453c12

二法合。
orig::  ^453c42

生死涅槃，同於起滅。
妙覺圓照，離於華翳。
commentary::  ^453c44

迷見生死似華起，悟得涅槃似華滅。
言圓覺離華離翳，則雙拂生死無明。
虗空非蹔有無，覺性何關迷悟。
眾生既知華起，約誰更難無明。
無明生死既空，何責本來成佛。
空華終不再起，果位何得還迷。
由己計度不休，見他覺性流轉。
若如是解，頓遣三疑。
三疑鉤鎻連環，不是三科別答。
下金鑛喻，即唯答佛不再迷。
此疑過深，故重喻也。
〔圭峯〕生死涅槃，隨緣事也。
妙覺圓照，不變理也。
若知即事即理，則不動一法，俱入實際。
荊溪曰：離泯照故，全泯照是。
〔私註〕 ^453c46

三，結況。
orig::  ^454a16

善男子，當知虗空非是暫有，亦非蹔無，況復如來圓覺隨順而為虗空平等本性？
commentary::  ^454a18

此以世空喻真空也。
〔鄣南〕虗空世法，尚不同華起滅，況如來隨順圓覺，
湛然真常，是虗空之體性耶？
覺為空性者，佛頂云：空生大覺中。
又云：寂照含虗空。
復言平等者，然圓覺雖是虗空之性，而冥合不分，
周徧法界，無分無限，無別能依所依，故云平等。
此意者，空在覺中，空尚常寂，況覺為空性，豈增減耶？
喻猶不及，故云況復。
〔圭峯〕 ^454a22

二、約修德顯真，別申後難。
orig::  ^454a36

善男子！如銷金鑛，金非銷有，既已成金，
不重為鑛，經無窮時，金性不壞，不應說言本非成就。
如來圓覺亦復如是。
commentary::  ^454a38

金在鑛中，銷鑛金現非銷始有。
若因銷有，銷頑石等亦應得金。
故知雖假爐冶銷鎔，金性要須本有。
既已成金等者，此明在鑛則隱、出鑛則顯，隱顯雖殊金性常一。
不應說言本非成就者，釋成金性本有也。
如來圓覺亦復如是者，合也。
前就圓悟之理，生佛俱是本真，以成普眼段中眾生成佛之義，
故舉空華元來不起非後始滅法，合云生死涅槃同於起滅，
所以俱通三難。今就不壞因果之相，故說銷鑛出金，
華則始終本無，鑛乃因銷始盡。
意云：圓頓之理雖齊，迷悟不妨成異。
既有多生習障，還須背習顯真，真顯則究竟清淨。
若但用前喻，即撥無迷悟因果之相，便成邪見。
若但用此喻，即成眾生覺性本來不淨失真常理，亦成邪見。
道理微妙一喻難齊，故說兩事。
故此喻唯答第三難也。
〔圭峯〕此一喻意雖正釋第三佛不再迷之難，
然既云金非銷有，不應說言本非成就，
義亦兼通前之二難，俱為釋成本來成佛。
至下重頌略舉一喻，葢以此也。
雖兼釋前正意，還是別申後難。
如首楞嚴釋富樓那第二番疑，亦舉此喻云：
又如金鑛，雜於精金。
其金一純，更不成雜。
問：眾生本佛，背性成迷。
今日聞熏，返迷歸性。
是則真妄宛有始末，經論何云無始無明？
曰：覺理圓澄，初非迷悟。
教門指決，似有始終。
然生性雖真，奈從本不達。
以本不達，故無明無始也。
荊溪染淨不二門取喻云：濁水清水，波濕無殊。
清濁雖即由緣，而濁成本有。
濁雖本有，而全體是清。
指要解曰：濁水喻迷中染心，清水喻果後淨心。
波喻三千俱用，濕喻三千俱體。
水之波濕，常無增減。
若其清濁，必各由緣。
雖象入則濁，珠入則清。
而其濁緣，與水俱有。
從來未悟，故濁在前。
如山抱玉，如沙有金，鑛朴本有。
水雖本濁，濁非水性，故全體是清。
智者以譬喻得解，請勿再惑。
〔私註〕此章徵釋迷性始終。
若了此問，答何必唐？
復禮法師說真妄偈。
問：天下學者，清涼、圭峰皆有偈答。
若了佛答，何必有偈？
若有始終，無非妄見。
此之妄見，起必無因。
故云：有思惟心，測度如來圓覺境界。
如取螢火燒須彌山，終不能著。
有所疑者，皆輪迴心。
妄見盡處，唯一圓覺。
銷金之喻，未免涉修。
須知金性本不假銷，不可以喻喻真解脫。
〔竹菴〕 ^454a44

三、示性令息妄心三：初、覺性元常。
orig::  ^454c22

善男子！一切如來妙圓覺心，本無菩提及與涅槃，
亦無成佛及不成佛，無妄輪迴及非輪迴。
commentary::  ^454c26

妙圓覺性，平等常住。
即一切法，離一切相。
〔私註〕先標覺心為宗。
後方拂迹者，明非斷滅。
拂有三節：菩提、涅槃。
拂，轉依之名也。由轉煩惱生死，故曰菩提、涅槃。
體雖即真，名因妄得。
次二節，皆雙拂對待。
圓覺性中，都無此事。
若有少見，則迷圓覺。
〔圭峯〕 ^454c30

二、思惟罔測二。
初舉況。
orig::  ^454c40

善男子，但諸聲聞所圓境界，身心語言皆悉斷滅，
終不能至彼之親證所現涅槃，何況能以有思惟心測度如來圓覺境界？
commentary::  ^454c42

此舉劣況勝也。無餘涅槃，身智俱寂，有思惟心，
終不能至，何況能測圓覺境界？
〔私註〕舉勝彰劣，文有兩對：初、小聖理智對，
二、凡心真覺對。意云：小聖真智，尚不能親到小聖之理，
況凡心劣於前智，真覺又超前理，轉轉懸隔，何能造耶？
如百僚尚畏宰相，百姓豈親天子？
〔圭峯〕 ^454c48

二、喻顯。
orig::  ^455a10

如取螢火燒須彌山，終不能著；以輪迴心生輪迴見，
入於如來大寂滅海，終不能至。
commentary::  ^455a12

須彌翻妙高，此山四寶所成。
輪迴心，即思惟也。
〔私註〕 ^455a16

三、指前勸誡。
orig::  ^455a18

是故我說一切菩薩及末世眾生，先斷無始輪迴根本。
commentary::  ^455a20

若遠指前文，即文殊章先斷無明，或指餘經皆如是說。
〔圭峯〕取捨皆是輪迴，意令先斷，今重舉以勸誡也。
〔慈室〕四、結斥疑情非。
問三： ^455a22

初展轉妄想。
orig::  ^455a26

善男子！有作思惟：從有心起，皆是六塵妄想緣氣，
非實心體，已如空華。
用此思惟，辨於佛境，猶如空華，復結空果，
展轉妄想，無有是處。
commentary::  ^455a28

二、不成方便。
orig::  ^455a34

善男子，虗妄浮心多諸巧見，不能成就圓覺方便。
commentary::  ^455a36

指前疑情為浮心巧見〔私註〕。
三、結非正問。
orig::  ^455a38

如是分別，非為正問。
commentary::  ^455a40

前讚善哉者，美其起教。
此責非正者，顯其實理。
此一段疑，最障修證。
若不徵起，末世長迷。
剛藏所徵，意在佛責。
故知責此之過，始彰徵起有功。
乍看似前後乖違，細詳乃始終符合。
可審翫味，妙在斯焉。
〔圭峯〕二、偈頌二。 ^455a42

初標舉。
orig::  ^455b2

爾時，世尊欲重宣此義，而說偈言：
commentary::  ^455b4

二、正頌四：
初領反責，疑本。
orig:: 
　　金剛藏當知，如來寂滅性，未曾有終始，
　　若以輪迴心，思惟即旋復，但至輪迴際。
　　不能入佛海。
commentary::  ^455b6

長行先舉妄想，偈文先舉實性。
〔圭峯〕 ^455b14

二頌喻釋現疑。
orig:: 
　　譬如銷金鑛，金非銷故有，雖復本來金，
　　終以銷成就，一成真金體，不復重為鑛。
commentary::  ^455b16

略不頌空華，影在後段故。
〔圭峯〕
三頌示性息妄。
orig:: 
　　生死與涅槃，凡夫及諸佛，同為空華相。
commentary::  ^455b22

向明覺性元常，與喻中合文意同，故空華喻義通前後。
〔私註〕 ^455b26

四頌結斥疑情。
orig:: 
　　思惟猶幻化，何況詰虗妄。
　若能了此心，
　　然後求圓覺。
commentary::  ^455b28

初二句長行云：用此思惟，辨於佛境，猶如空華，復結空果。
詰者，辨也。次二句依解起行，與前結非正問互顯。
〔私註〕
other:: 
## 彌勒章

commentary::  ^455b34

○三、彌勒章顯示輪迴根本由。
前章云：先斷無始輪迴根本，今窮根本及能斷性。
分二：初、請問。三。 ^455b40

初進問威儀。
orig::  ^455b44

於是彌勒菩薩在大眾中即從座起，頂禮佛足，
右繞三帀，長跪叉手而白佛言：
commentary::  ^455b46

二陳詞正請三。
初慶前聞。
orig::  ^455c2

大悲世尊廣為菩薩開祕密藏，令諸大眾深悟輪迴，
分別邪正，能施末世一切眾生無畏道眼，
於大涅槃生決定信，無復重隨輪轉境界起循環見。
commentary::  ^455c4

輪迴者，前說始終生滅等，說妄名邪，圓覺名正。
循環見者，如前三惑。
〔私註〕二、述今問。問意有四：先問輪迴根本，
次問輪迴種性，三問行門深淺，四問度生方便。
總而言之，不出所斷及能斷也。
分二： ^455c10

初問所斷輪迴。
orig::  ^455c18

世尊！若諸菩薩及末世眾生，欲遊如來大寂滅海，云何當斷輪迴根本？
於諸輪迴有幾種性？
commentary::  ^455c20

云何當斷輪迴根本者，雖問當斷，意在根本。
下文即指恩愛貪欲，如伐樹求根，灸病須穴也。
於諸輪迴有幾種性者，上總云種種取捨，皆是輪迴。
今究種種之言，的有幾等墮輪迴數？
答中即指四生六趣是也。
圭山於此章科判，偶乖起復，故準煥疏，先此示之。
〔私註〕 ^455c24

二、問能斷行願。
orig::  ^455c34

修佛菩提幾等差別迴入塵勞？
當設幾種教化方便度諸眾生？
commentary::  ^455c36

初二句問意者，道雖平等行有淺深，故下答以依二種障五性差別。
迴入塵勞等者，即請下大悲方便化他願力也。
〔私註〕 ^455c40

三、結請意。
orig::  ^455c44

惟願不捨救世大悲，令諸修行一切菩薩及末世眾生，
慧目肅清，照曜心鏡，圓悟如來無上知見。
commentary::  ^455c46

慧目如如，智也；心鏡如如，境也〔慈室〕。
三三展#CB05418;誠。
orig::  ^456a2

作是語已，五體投地，如是三請，終而復始。
commentary::  ^456a4

二、佛答三：
初讚許。
orig::  ^456a6

爾時，世尊告彌勒菩薩言：善哉，善哉！
善男子！汝等乃能為諸菩薩及末世眾生，
請問如來深奧祕密微妙之義，令諸菩薩潔清慧目，
及令一切末世眾生永斷輪迴，心悟實相具無生忍。
汝今諦聽，當為汝說。
commentary::  ^456a8

實相者，離虗妄也，生死涅槃俱寂滅故。
無生忍者，忍是印可決定之義，證得諸法常住，名無生忍。
以位對之，圓教初住。
〔私註〕 ^456a16

二、受旨。
orig::  ^456a20

時，彌勒菩薩奉教歡喜，及諸大眾默然而聽。
commentary::  ^456a22

三、正答二：初、長行二：初、廣答二：初、答所斷輪迴三：
初、指根本。
orig::  ^456a24

善男子！一切眾生從無始際，由有種種恩愛、
貪欲，故有輪迴。
commentary::  ^456a28

對五塵境，起貪欲心。
三有沈迴，無時斷絕。
法華云：諸苦所因，貪欲為本。
故須離愛，方免輪迴。
〔私註〕恩愛即惑也，貪欲即業也。
實由煩惱潤業，業能潤生，故有生死。
是知輪迴，通以惑業為根本。
〔慈室〕二、明種性二：初、總示四生，三。 ^456a32

初命因於欲。
orig::  ^456a40

若諸世界一切種性，卵生、胎生、濕生、化生，皆因淫欲而正性命。
commentary::  ^456a42

既標云一切種性，顯是答前於諸輪迴有幾種性之問。
諸疏失考，唯鄣南得之。
四生性命者，果也。
淫欲，因也。故下結云：愛欲為因，愛命為果。
〔私註〕以四生配六道者，天及地獄化生，
鬼通胎化，謂鬼子及地行羅剎是胎，餘皆化生。
人畜各四，人具四者，毗舍佉母卵生三十子，
胎則常人，濕則奈女，化則劫初。
畜具四者，金翅及龍，餘獸皆胎，餘鳥皆卵。
然著地飛空，若水若陸，微細蠢動，或卵胎，
或濕化，不可具分品類。
皆因淫欲而正性命者，淫謂淫染，愛著但是情染，總名為淫。
縱使化生，亦依業染。
且約欲界輕重者，六受欲交抱，執手笑視淫。
四洲之人，同四王界。
餘諸異類，卵濕胎形，心染氣傳，難具分析。
受性稟命，莫不由之。
〔圭峰〕 ^456a46

二，欲滋於愛。
orig::  ^456b24

當知輪迴愛為根本，由有諸欲助發愛性，是故能令生死相續。
commentary::  ^456b26

雖四生性命以欲為因，然欲因愛生，以愛為本。
復由諸欲滋發愛性，故使苦報輪轉相續。
〔私註〕 ^456b30

三，結成因果。
orig::  ^456b34

欲因愛生，命因欲有。
眾生愛命，還依欲本。
愛欲為因，愛命為果。
commentary::  ^456b36

眾生愛命還依欲本者，愛謂愛心，命謂身命。
雖欲從愛生、命從欲有，然由欲業滋助於愛受報無窮，故曰還依欲本。
〔私註〕 ^456b40

二、別明六趣二：初、別示三：初、惡趣。
orig::  ^456b44

由於欲境起諸違順，境背愛心而生憎嫉，
造種種業，是故復生地獄、餓鬼。
commentary::  ^456b48

違順皆是造業之境。
種種業者，莫非三品：貪、嗔、癡。
〔慈室〕由愛彼境，境不順心，便生熱惱憎嫉，
憎嫉故起嗔，嗔故殺害、逼惱、打罵、陵辱，
種種惡業，從此便興。
亦可境稱愛心，而生耽著、淫盜、飲啖、侵奪、
綺妄，種種惡業，文無者略也。
言種種者，十不善等。
無畜生者，取其文順成句。
以二例知，亦可翻譯，傳寫脫漏，義必合有。
故華嚴云：十不善業道，上者地獄因，中者畜生因，下者餓鬼因。
〔圭峯〕 ^456c4

二、天人
orig::  ^456c18

知欲可厭，愛厭業道，捨惡樂善，復現天人。
commentary::  ^456c20

知欲可厭者，離惡道因。
愛厭業道者，於捨惡法門，深生愛樂。
捨惡樂善者，捨十惡，樂十善也，天人樂報也。
華嚴云：十善業道，是人天受生因。
判云：樂報麤相言之，若論人間八苦，天上五衰，
地居斫截，殘害驅擯，豈能免苦？
若於天鬼畜中，開出修羅，即成六道。
〔圭峯〕厭業之道，五戒十善也。
〔慈室〕 ^456c22

三、定地。
orig::  ^456c32

又知諸愛可厭惡故，棄愛樂捨，還滋愛本，便現有為增上善果。
commentary::  ^456c34

知其愛惡愛善，俱未免苦，棄彼愛心，樂修捨法，即四禪八定。
而不知樂捨之心，還同彼愛，故云還滋愛本。
增上善果者，上二界殊勝依正二報也。
由於欲界修得此定，各隨其地而生彼天〔圭峯〕。
色無色界，雖是有為，對下欲界，故名增上。
樂捨者，趣舉四禪八定之捨支，而此樂捨之心，
本出於愛〔慈室〕。 ^456c38

二、總結。
orig::  ^457a2

皆輪迴故，不成聖道。
commentary::  ^457a4

三、勸令斷三。
初正勸。
orig::  ^457a6

是故眾生欲脫生死免諸輪迴，先斷貪欲及除愛渴。
commentary::  ^457a8

貪欲愛渴，是業惑因。
欲出輪迴，先除此二。
因若不斷，苦報無窮。
愛渴者，愛心至切，如渴須飲。
〔私註〕 ^457a10

二、釋疑。
orig::  ^457a14

善男子！菩薩變化示現世間，非愛為本，
但以慈悲令彼捨愛，假諸貪欲而入生死。
commentary::  ^457a16

恐有疑云：既令捨愛，云何菩薩亦有貪愛故受生耶？
故此通云：示現受生非愛為本，但以大悲同事利物。
故淨名云：眾生病則菩薩病。
〔圭峯〕 ^457a20

三，顯益。
orig::  ^457a24

若諸末世一切眾生，能捨諸欲及除憎愛，
永斷輪迴，勤求如來圓覺境界，於清淨心便得開悟。
commentary::  ^457a26

先能除捨方可勤求，如出鑛金始堪為器。
前但云貪愛，此云憎愛者，愛境違情故生憎也。
是知憎亦由愛，故雖兼憎意但說愛。
〔圭峯〕前云境背愛心而生憎嫉，故兼言耳。
〔鄣南〕能斷三障即名勤求，三障斷處心即清淨。
〔慈室〕二答能斷行願二 ^457a30

初、行性差別二：初、總標。
orig::  ^457a38

善男子！一切眾生由本貪欲發揮無明，
顯出五性差別不等，依二種障而現深淺。
commentary::  ^457a42

發揮無明者，發揚分布，令顯彰也。
然根本無明，但迷真而已，本無差別。
由貪欲不同，故熏發之，令成五別。
〔圭峯小鈔〕一切眾生，枉受輪轉。
只為一念無始貪愛，發揮一切無明境界。
佛名經云：有愛則生，無愛則滅。
故知生死，貪愛為本。
一切大教，皆如是說。
淺深二障，差別五性。
事障麤重為淺，理障微細為深。
淺故先斷，深故後除。
此以障道近遠，名為事理。
五性者，若相宗執權教說：定性聲聞，定性緣覺，
及一闡提，三無佛性。
菩薩及不定性，二有佛性。
此取善惡性分也。
今取新熏聞教，有所差別：一聲聞，二緣覺，
三菩薩，四不定性，五外道性。
〔竹菴〕此段顯示能斷之行，正答前修佛菩提幾等差別之問。
夫行有深淺，由障有理事。
依障論斷，故行顯五性。
如病有輕重，故治之不齊也。
貪欲無明，即二障之體。
五性差別，乃淺深之行。
又行約法，五性約人，寄人論法耳。
發揮者，由本貪欲，即發無始無明，遂成二障。
蓋牒前所斷，顯今能斷菩提行性。
荊溪祖師曰：秪由忘智親疎，致使迷成厚薄。
迷厚薄故，強分二惑。
義開六即，名智淺深。
亦此意焉。當知五性，非輪迴數，亦非約障以論深淺。
舊解似誤，宜究經文。
〔私註〕 ^457a46

二、別釋二。
初二障。
orig::  ^457b38

云何二障？一者、理障，礙正知見；二者、事障，續諸生死。
commentary::  ^457b40

根本無明，親障中道，名理障。
枝末無明，牽生三界，名事障。
約界內外，對論事理。
小乘真理望大乘，還屬變易生死。
大乘變易生死對小乘，屬真理。
下明二乘，先斷事障，即知是見思也。
〔鄣南〕界外非無生死，以變易苦輕，但云礙正知見。
見思亦障偏真，以分段苦重，但云續諸生死。
〔東陽〕二、五性，三。 ^457b42

初徵。
orig::  ^457c4

云何五性？
commentary::  ^457c6

一、凡夫性，二、二乘性，三、菩薩性，四、不定性，
五、外道性。圭峰乃開二乘共為五性。
初、凡夫性一段，經文科云：總明未熏，非五性數。
今觀經意，豈以合四為五耶？
然亦未可會同相宗五性。
今經但云未成，非永無成佛之義。
〔鄣南〕二、釋五。 ^457c8

初，凡夫性。
orig::  ^457c16

善男子！若此二障未得斷滅，名未成佛。
commentary::  ^457c18

因緣生法所觀之境，六道凡夫也。
約此未斷未證為一種，顯下趣向斷證為四種爾。
〔鄣南〕聞教發心，觀智猶弱，故事理障全未伏斷，
莫階賢聖，且屬凡夫也。
簡異第五，邪師過謬，成外道性。
〔私註〕 ^457c20

二、二乘性。
orig::  ^457c26

若諸眾生永捨貪欲，先除事障，未斷理障，
但能悟入聲聞、緣覺，未能顯住菩薩境界。
commentary::  ^457c28

同斷見思，同出三界。
但教有諦緣，惑論正習，緣覺侵習，小異耳。
〔私註〕 ^457c32

三，菩薩性。
orig::  ^457c34

善男子！若諸末世一切眾生，欲汎如來大圓覺海，
先當發願勤斷二障；二障已伏，即能悟入菩薩境界；
若事、理障已永斷滅，即入如來微妙圓覺，滿足菩提及大涅槃。
commentary::  ^457c36

發願斷障，義兼四弘。
二障已伏，即當圓教觀行之位。
悟入者，此是解悟。
二障永滅，方是證悟。
事障若盡，入圓十信。
理障若斷，圓教初住，極至妙覺。
〔私註〕 ^457c44

四，不定性。
orig::  ^458a2

善男子！一切眾生皆證圓覺，逢善知識，
依彼所作因地法行，爾時修習便有頓漸；
若遇如來無上菩提正修行路，根無大小皆成佛果。
commentary::  ^458a4

一切眾生皆證圓覺。
圭峰云：以己證知一切有情無不是覺，譯經訛也。
應云：證諸眾生皆有圓覺。
噫！圭峰疏序云：心本是佛，那得輙改？
此中經文，亦有引經一切眾生即寂滅相，以證不訛。
然終未能了一切如來所修所證皆本性德。
若非性德，則名別修別證，非圓頓也。
皆證圓覺，與夫本來成佛，相去幾何？
圭峰自謂教逢斯典，心開於一言之下，不謂此文偶乖經意。
〔竹菴〕略疏此解，先德皆不取，具如煥疏，蓋不明性具故爾。
學者當依法不依人可也。
言不定性者，修習頓漸，或前或後也。
性雖不定，但遇佛圓覺，無不趣極。
故曰：根無大小，皆成佛道。
〔私註〕 ^458a10

五，外道性。
orig::  ^458a32

若諸眾生雖求善友，遇邪見者未得正悟，
是則名為外道種性，邪師過謬，非眾生咎。
commentary::  ^458a34

本非外道，由不遇真正善知識，心行理外，故名外道。
〔竹菴〕 ^458a38

三，結。
orig::  ^458a40

是名眾生五性差別。
commentary::  ^458a42

圭峰云：若答菩提幾等之文，應云菩提五性差別。
今云眾生五性，即知義屬輪迴。
今謂非也。且五性中，菩薩性、不定性皆悟圓覺，豈得亦屬輪迴耶？
須知菩提乃所學之法，眾生是能學之人。
但造之有差，遂成五別。
〔鄣南〕 ^458a44

二、悲願度生。
orig::  ^458b4

善男子！菩薩唯以大悲方便，入諸世間開發未悟，
乃至示現種種形相逆順境界，與其同事化令成佛，皆依無始清淨願力。
commentary::  ^458b6

圓，乘真出假位也。
〔鄣南〕大悲乃拔苦之本心，方便為設化之通軌。
形相逆順，四攝化物，無過於此。
清淨願力，必兼四弘。
〔慈室〕形相者，如觀世音，隨類應身。
逆順者，或為親友以引之，或為怨家以怖之。
同事者，四攝之一，意該餘三，謂布施、愛語、利行。
清淨願力，非希望報恩，亦非愛見。
此同體大悲，稱性大願，性本具之，非別新得。
〔圭峯〕 ^458b12

二、結酬。
orig::  ^458b24

若諸末世一切眾生，於大圓覺起增上心，
當發菩薩清淨大願，應作是言：願我今者住佛圓覺求善知識，
莫值外道及與二乘，依願修行漸斷諸障，
障盡願滿便登解脫清淨法殿，證大圓覺妙莊嚴域。
commentary::  ^458b26

以增上心，發廣大願，皆無作四弘。
住佛圓覺，即成佛道。
依願修行，即學法門。
漸斷諸障，即斷煩惱。
發是三願，全在度生，此是因行。
障盡下，果證也。清淨殿，莊嚴域，皆是所證圓覺境界。
〔慈室〕圓信諸法，即大圓覺，名增上心。
普會自他，俱入實際，是菩薩願。
一切勝行，無願不克，如普賢十大願王，為無量智行之本也。
佛意深切，智者勉諸。
〔私註〕二、偈頌二：初、標舉。
orig::  ^458b34

爾時，世尊欲重宣此義，而說偈言：
commentary::  ^458c2

二、正頌四：
初頌根本。
orig:: 
　　彌勒汝當知，一切諸眾生，不得大解脫，
　　皆由貪欲故，隨落於生死。
commentary::  ^458c4

二頌勸斷。
orig:: 
　　若能斷憎愛，及與貪嗔癡，不因差別性，
　　皆得成佛道。　二障永消滅，求師得正悟。
　　隨順菩薩願，依止大涅槃。
commentary::  ^458c10

初兩句，正頌勸斷中顯益之文。
因斷必果亡，故略不頌輪迴種性。
又以斷妄即得會真，故連頌不定性、菩薩性。
餘三性，略得正修行，能斷貪欲，根無大小，皆成佛果。
故曰：不因差別性，皆得成佛道。
因，依也。〔私註〕 ^458c18

三頌。悲願
orig:: 
　　十方諸菩薩，皆以大悲願，示現入生死。
commentary::  ^458c26

四頌結酬。
orig:: 
　　現在修行者，及末世眾生，勤斷諸愛見，
　　便歸大圓覺。
大方廣圓覺修多羅了義經集註上
 ^458c30
