始終心要注
other:: 荊溪大師　湛然　述
author:: 永嘉沙門　從義　注
undefined:: 
在因名始。至果為終。
因果雖殊。諦德無別。
圓頓上乘。旨歸於此。
所以荊溪立於心要。
orig::  ^598a14

夫三諦者。天然之性德也。
commentary::  ^598a18

上句標指。下句發歎。
天然者如天之然。
亦名自然。問。此與外道所計何別。
答。外道所執已為三藏所破。
那忽謂同圓頓諦理。
復次。應知若從破計。
須蕩自然。破計雖爾。
理必自然。是則自行。
乃遣執惰。隨緣無妨作斯說也。
至於下文。含生本具。
祕藏不顯。由三惑覆。
亦應準今料簡。顯示舉一例。
諸無勞委述。
orig::  ^598a20

中諦者統一切法。
真諦者泯一切法。
俗諦者立一切法。
commentary::  ^598a34

別示解釋三諦相也。
中者。不偏二邊也。
諦者。審而無虗也。
統者。總也。一切法者。
二邊之法也。真者。
無偽妄也。泯。亡泯也。
一切法者。三千之法也。
俗者。世俗也。立者。
建立也。一切法者。
百界之法也。當知此約。
三諦別明。若從通說。
應云一中一切中。
無真無俗而不中。
則三諦皆統理而絕待也。
一真一切真。無中無俗而不真。
則三諦俱亡泯而無相也。
一俗一切俗。無中無真而不俗。
則三諦並建立而宛然也。
orig::  ^598a38

舉一即三。非前後也。
含生本具。非造作之所得也。
commentary::  ^598b14

上兩句。示三諦融即顯。
非縱橫之殊異也。
下二句。明三諦本具。
彰無作之妙法也。
舉一即三者。舉其中諦。
非真非俗當體泯法。
復名真諦。常自建立。
又為俗諦。中諦之一即三。
既然真俗之二即三亦爾。
準諸祖誥。亦應更云即三而一有可相離。
即一而三不可相混。
非三非一。三一宛然。
會之彌分。派之常合。
橫之復高。竪之又廣。
明鏡等譬。真好研詳。
勿見三一。相即之故。
便乃不許俗諦世法。
真諦亡泯。中諦絕俗。
言洋洋豈可誣哉。
orig::  ^598b16

悲夫祕藏不顯。盖三惑之所覆也。
commentary::  ^598b34

三諦微妙。眾生不了。
稱之為祕。法界包用不可盡目之。
為藏性。雖微妙。濁成本有。
譬如鏡天。喻若塵雲。
今此總明。次文別爾。
orig::  ^598b36

故無明。翳乎法性。
塵沙障乎化導。見思阻乎空寂。
commentary::  ^598b42

無明者。不了法界。
無所明也。塵沙者。
譬無知之數多也。
見思者。從解等立名也。
應知三惑皆是性具。
同體為障。難可了知。
文云翳障阻者。異其文耳。
orig::  ^598b44

然茲三惑乃體上之虗妄也。
commentary::  ^598c2

結指惑障都非真實空華之譬。
其在茲乎。
orig::  ^598c4

於是大覺慈尊喟然歎曰。
commentary::  ^598c6

大覺即妙覺。喟然歎聲也。
orig::  ^598c8

真如界內絕生佛之假名。
平等慧中無自他之形相。
commentary::  ^598c10

通指三諦以為真如及平等慧。
絕名離相。
orig::  ^598c12

但以眾生妄想。不自證得。
莫之能返也。由是立乎三觀。
破乎三惑。證乎三智。
成乎三德。
commentary::  ^598c14

眾生在迷。未能復性。
是故須明惑觀等說。
全性起脩。性無所移。
全脩在性。脩常宛爾。
一家所立三諦。文在瓔珞．仁王兩經。
三觀文出瓔珞經下卷。
三惑準大品大論而開。
三智具如大品三智品中。
三德備在大涅槃經。
orig::  ^598c18

空觀者。破見思惑。
證一切智。成般若德。
假觀者。破塵沙惑。
證道種智。成解脫德。
中觀者。破無明惑。
證一切種智。成法身德。
commentary::  ^598c28

一念無相謂之空。
無法不備謂之假。
不一不異謂之中。
知一切法空寂一相名一切智。
知十法界諸種差異為道種智。
知於二邊無非中道名一切種智。
照明為般若。解縛名解脫。
清淨名法身。皆具常樂我淨。
謂之德。
orig::  ^598c34

然茲三惑．三觀．三智．三德。
非各別也。非異時也。
天然之理。具諸法故。
commentary::  ^598c44

上文別示。恐謂縱橫。
故茲。融即顯。非別異。
是故當知。三惑一念中破。
三觀一心中脩。三智一念而證。
三德一心而成。惑觀一如。
智德無別。苟非性具。
寧免異殊。山門教觀。
永異諸家。超過眾說。
良在茲焉。
orig::  ^598c48

然此三諦。性之自爾。
commentary::  ^599a8

重歎三諦非作所成。
orig::  ^599a10

迷茲三諦。轉成三惑。
惑破藉乎三觀。觀成證乎三智。
智成成乎三德。
commentary::  ^599a12

自迷之悟展轉相由。
文中五三。秪是一三。
無前無後。因果理同。
orig::  ^599a16

從因至果。非漸修也。
commentary::  ^599a20

性德之行。異乎歷別。
orig::  ^599a22

說之次第。理非次第。
commentary::  ^599a24

言不頓顯。故有前後。
若論其理。實在剎那。
其理者。何三千三諦。
orig::  ^599a26

大綱如此。網目可尋矣。
commentary::  ^599a30

諦德宏深。故曰大綱。
諸法廣多。號為網目。
華嚴名法界。方等為實相。
般若稱佛母。法華號髻珠。
涅槃名佛師。三諦是一法。
佛說種種名。龍猛悟之而造論。
智者得之以開拓。
荊溪傳之為心要。
是則十方大覺諸祖所傳莫不歸乎諦德祕藏。
像末惰澆。信心寡薄。
如斯法門不能宗重。
而更別求心要之術。
良由近代習大乘者雜濫故也。
始終心要注〔終〕
 ^599a32
