
other:: 
other:: 
other:: 圓覺經析義疏卷第四
author:: 賢宗後學　通理　述
other:: 嗣法門人　心興　較訂
commentary:: 
△三、淨業章四：一、具儀謝前，二、請後顯慇，
三、師資緣合，四、應求開示。
初二：一、眾中具儀，二、謝前受益。
初。
orig::  ^750c20

於是淨諸業障菩薩〔至〕長跪叉手而白佛言：
commentary::  ^750c26

此章以淨諸業障為主，餘眾皆伴，故云在大眾中。
餘可知。 ^750c28

△二謝前受益。
orig::  ^750c30

大悲世尊為我等輩〔至〕我等菩薩深自慶慰。
commentary::  ^750c34

威德章次第磨煉，辯音章交互磨煉，近為現前新學，
遠為末世初心，故稱大悲世尊。
次第三觀，已為我等略說，尚可以心言彷彿。
二十五輪，又為我等廣辯，誠所謂不可思議。
前章偈云：十方諸如來，三世修行者，無不因此法，而得成菩提。
故稱一切如來。因地行相，令眾同聞，各欲隨順，故云得未曾有。
然正行纔修，邪魔競起，如我釋迦調御，
歷恒沙劫，勤苦修此境界，一切煉磨功用，實難尋究。
今則覩見，猶如一念之頃，炳然齊現於心，
其慶幸欣慰，為何如哉！
莫可形狀，故以深自為言。
具儀謝前竟。 ^750c36

△二、請後顯慇二：一、請後除疑二至二顯慇初。
orig::  ^751a10

世尊！若此覺心本性清淨〔至〕及末世眾生作將來眼。
commentary::  ^751a14

按前章總標輪數中云：一切如來圓覺清淨，本無修習等。
然既曰本無修習，是顯本性由來清淨。
是故當機菩薩即攝此以為發問之端，
而云：若此覺心本性清淨。
前又云：一切菩薩等，依於未覺，幻力修習。
然未覺即是不覺，不覺必有染污。
是故當機菩薩即躡此以為致疑之由，
而云：因何染污，使眾生迷悶不入？
迷即不覺，悶即不通。
不入者，不能證入。
較之果人，殊類天壤。
如此深疑，非佛不能釋除。
故云唯願如來等也。
廣為者，祈勿辭勞。
我等者，總該時機。
開謂通其迷，悟謂覺其悶。
既通其迷，復覺其悶，則法性現前，不期證入，而自能證入矣。
然法性即是圓覺，以能為諸法之性。
故大疏云：若直談本體，則名覺性。
若推窮諸法，皆無自體，同於一性，即名法性。
今推破四相，豁融諸法，令同覺性，故云開悟法性。
令此大眾等者，謂此間眾生證入，展轉傳至末世。
末世眾生證入，展轉傳至將來。
如是展轉相傳，乃至最後後際，一切眾生永不至迷悶不入。
故云作將來眼也。
請後除疑竟。 ^751a16

△二至三顯慇。
orig::  ^751b2

作是語已，五體投地，如是三請，終而復始。
commentary::  ^751b4

請後顯慇竟。
△三、師資緣合二：一、師與資合，二、資與師合初。
orig::  ^751b6

爾時，世尊告淨諸業障菩薩〔至〕汝今諦聽，當為汝說。
commentary::  ^751b10

因問而讚善詔告，稱能而誡聽許說，皆師緣與資緣合故。
為求入覺，故曰諮問。
諮者謀義，謂有所謀而問也。
方便者，入覺之善權法故。
若非能淨諸業障者，問不及此，故世尊以乃能稱之。 ^751b12

△二、資與師合。
orig::  ^751b18

時，淨諸業障菩薩奉教歡喜，及諸大眾默然而聽。
commentary::  ^751b22

奉諦聽之教，知入覺有望，故歡喜。
聞當說之許，恐議論盈耳，故默然。
亦資緣與師緣合，故師資緣合竟。 ^751b24

△四、應求開示二：一、長行，二、偈頌。
初二：一、開示障道四相，二、斥迷無功勸修。
初二：一、開示迷識四相，二、開示迷智四相。
初三：一、迷識執相，二、別成凡小，三、總斥迷悶。
初
orig::  ^751b28

善男子！一切眾生從無始來〔至〕我、人、眾生及與壽命。
commentary::  ^751b36

一切眾生，該六道與小乘也。
從無始來者，遙指晦昧真心以來，晦昧真心展轉變起八七五六諸識。
今云妄想者，且指第六意識，以凡夫小乘唯知有第六意識，
八七五皆不知故。
然第六意識於諸識中已屬至妄，況夫妄想又是於第六意識上所起虗妄念想，
誠為妄中妄矣。為此妄想所迷，固執五蘊身中有我，
名為我相；計我展轉趣於餘趣，名為人相；
計我盛衰苦樂種種變異相續，名為眾生相；
計我一報命根不斷而住，名為壽者相。
此四相中，後三雖隨境轉計，要皆以我相為本，金剛論中名為迷識境也。
迷識執相竟。 ^751b38

△二、別成凡小。
orig::  ^751c10

認四顛倒為實我體〔至〕厭流轉者妄見涅槃。
commentary::  ^751c12

固執，名認四相皆違真逐妄，是顛倒法。
顛倒則不實，由迷識故，認取固執以為真實我體，此又顛倒之甚也。
由此認為實我，於違我者生憎，於順我者生愛，故云便生僧愛二境。
然我人等本屬虗妄，乃又執違我者為可憎，
順我者為可愛，故云於虗妄體重執虗妄，此又妄之至也。
雖妄之至而卒不可斷，故云二妄相依，謂妄體與妄境相依而住。
故或躭著有為而造有為之業，或趣向無為而修無為之道。
然業道通稱為妄者，蓋以識心不了，雖修道亦是妄故。
由妄業故，循有為因而受報於天上人間，
故云妄見流轉，謂流轉於生死也。
厭流轉者，順無為道而感果於聲聞辟支，
故云妄見涅槃，謂滅度於分段也。
別成凡小竟。 ^751c14

△三、總斥迷悶。
orig::  ^751c38

由此不能入清淨覺〔至〕及與息念皆歸迷悶。
commentary::  ^751c40

由此二字，躡前由此妄見流轉，妄見涅槃，
以此為障，則不見清淨覺性，不見則不能入，故云不能入清淨覺。
非覺二句，防問。恐有問云：一切眾生皆證圓覺，云何不能入？
想是覺性違拒諸能入者耶？
故此防云：非覺違拒諸能入者，謂非是覺性違逆拒阻，
使之不入，不惟不違拒，亦復不隨順，即如有諸能入，非覺入故。
有諸能入者，即如前文，菩薩修習三種觀法，
即能證入，雖能證入，亦非覺性隨順，令其入故。
總言入與不入，無關於覺也。
以是之故，凡夫動念，起惑造業，二乘息念，
沉空滯寂，俱屬妄念，不契真乘，故云皆歸迷悶，
謂迷而不覺，悶而不通也。
大疏云：此文正是結答前問，前問因何迷悶不入？
今答云：由認四相，展轉生過，縱離六道，
復墮二乘，是故不入。
次云非覺違拒等者，由前問云：因何使諸眾生不入？
故此答云：非覺違拒，使之不入，但由認我，故不入也。
開示迷識四相竟。 ^751c42

△二、開示迷智四相三：一、承徵引說，二、
次第別明，三、總以結示。
初。
orig::  ^752a24

何以故由有無始本起無明〔至〕相續求道皆不成就。
commentary::  ^752a30

首句承前徵起。大疏云：動念任許背覺，息念即合契真。
何故動息俱稱迷悶？
由有下，約本起無明為釋，引起重說迷智四相義也。
直解云：本起無明，謂最初一念不覺生相無明也。
法身無我，由一念無明迷本法身，成陀那識，為我相根本。
自此皆是無明用事，故云為己主宰。
其意以主宰即我，以我者主者義也。
一切眾生，通指六道。
凡小生無慧月者，從父母受生已來，無有智慧之目，
不能照破無明，妄認四大為自身相，六塵緣影為自心相，故云身心等性皆是無明。
謂依於無明而建立故，從此無明永不能斷。
葢以無明不能斷於無明，所謂動念息念皆歸迷悶者，正以此故。
恐猶不信，故仍以喻明。
而云譬如有人不自斷命者，喻顯無明不能斷於無明，為可信故。
是故者，謂以是無明不斷之故，不惟動念息念皆歸迷悶，
即從此發菩提心，行菩薩道，亦不能脫離迷悶。
故教以當知，令其自行。
審騐試看，有愛我者，則我與隨順，隨順即是無明。
非隨順而違我者，便生憎怨，憎怨亦是無明為緣。
憎愛心之枝末無明，將養從無始之根本無明。
如是從三賢以去，乃至十聖等覺，相續求道，
未免為智所迷，仍墮四相，故云皆不成就。
承徵引說竟。 ^752a32

△二、次第別明四：一、徵釋我相，二、徵釋人相，
三、徵釋眾生，四、徵釋壽者。
初。
orig::  ^752b26

善男子！云何我相〔至〕清淨涅槃皆是我相。
commentary::  ^752b30

初、承徵標定。上科云：相續求道，皆不成就。
意顯為智所迷，仍墮四相，且徵云何名為迷智我相。
此承上徵起也。下乃標定。
謂諸眾生心所證者，言我相隱微，根自心起，
於若事若理有所證取，其體方現。 ^752b32

○善男子！引事證釋，承上隱微難見，有證方現之語。
恐其不明，故引事以證釋也。
故曰譬如有人。非喻指事言，即如譬如有一件事也。
百骸者，人之身分。
調適者，百骸無恙，調和順適。
忽忘我身者，百骸調適，不覺有自己之身。
如南郭子綦嗒焉喪我，故云忽忘。
四肢者，兩臂兩股。
絃，謂直不能屈。緩，謂柔不能申。
此皆攝護將養，乖於方法。
微加鍼艾者，或略用鍼刺，或略用艾炙，
以必證取是事，即知有我。
由此一事，可以證知。
故前云有所證取，方現我體。 ^752b40

○善男下，取理深明。
躡前不唯於事心中有所證取是我相，
其心乃至證於如來，〔約所證果言。〕
畢竟了知清淨涅槃。
〔約所證理言。〕畢竟了知者，謂徹底深證。
清淨涅槃者，顯無明已脫。
殊不知縱使果證如來，畢知涅槃，亦是心中有所證取。
故云皆是我相。徵釋我相竟。 ^752c10

△二、徵釋人相。
orig::  ^752c20

善男子！云何人相〔至〕備殫證理皆名人相。
commentary::  ^752c22

初、承徵標定。上於迷智我相，已經辯明。
此徵云何名為迷智人相？
下乃標定。謂諸眾生心悟證者，悟由心發，故曰心悟。
謂從心發悟，悟得彼之能證者是我，此悟不忘，即為迷智人相。
謂對彼我故，說名為人。 ^752c24

○善男下，躡前詳釋。
悟有二句，謂悟得上來能證以為有我者，
自不復認彼為我，是於彼我全空矣。
所悟二句，謂彼我既空，是所悟之境〔指前能證之智〕已非是我。
以此例知，能悟之智亦應如是，非我應忘情也。
設或轉計能悟之智，業已超過一切能證之者，
是依然為智所迷，對彼我相，故曰悉為人相。
然證者而云一切，人相而曰悉為者，正顯凡有所證，
不忘能證之智，皆名我相。
凡有所悟，不忘能悟之智，皆名人相。 ^752c32

○善男下，以理深明。
躡前不唯悟彼證者是我為人相，其心乃至圓悟彼所證涅槃俱是我者，
亦為人相者，即人耳。
承上漫說圓悟，設或心存少悟不忘，縱使備悉殫盡逐位所證之理，
皆名人相。由悟證是我，故徵釋人相竟。 ^752c48

△三、徵釋眾生。
orig::  ^753a8

善男子！云何眾生相〔至〕存有所了名眾生相。
commentary::  ^753a12

初承徵標定。上於迷智人相已經辯明，此徵云何名迷智眾生相？
下乃標定。謂諸眾生心自證悟所不及者，
謂於自心發起照了，了明得彼我人二相俱非自是，
所證所悟不及於心，以有此心即眾生相，葢以了我了人心迹愈多故也。 ^753a14

○善男下，假言例明。
謂假世人之言比例發明也。
譬如有人例彼自心，作如是言：我是眾生。
例彼心存了智，卓然獨立。
則知彼人說眾生者，非我非彼。
例彼心存了智，卓然獨立。
自然非彼能證及與能悟。
能例中云何非我？
所例中即是云何非證？
釋以我是眾生，則非是我。
例了智獨存，則證所不及，故非證。
能例中云何非彼？
所例中即是云何非悟？
釋以我是眾生，非彼我故。
例了智獨存，則悟所不及，故非悟。
此借世人語詞以為義勢，顯第三了智卓然，非證悟所能及也。 ^753a22

○善男下，結成此相。
了證了悟，皆為我人者，謂了彼心有所證者為我相，了彼心有所悟者為人相。
但以有我者必有人，有人者必有我，故渾言皆為我人。
我人不及者，即指了智。
卓然存有所了者，則是了證了悟之心迹未忘。
由心迹未忘，必至起滅不停，展轉滋多。
由此結成，名眾生相。
徵釋眾生竟。 ^753a42

△四、徵釋壽者。
orig::  ^753b6

善男子！云何壽命相〔至〕所不自見猶如命根。
commentary::  ^753b8

初承徵標定。謂諸眾生心照清淨，覺所了者。
承上了證了悟，皆自心體上發起智照，
而我人相所不及，故得心照清淨。
且指業識心言。以四相未空，故因心照清淨。
而眾生相現，故對眾生相上發起覺照。
覺彼所了之我人二相，所有能了之智，
俱屬我執，而欲斷之。 ^753b10

○一切下。正明其相。
殊不知即此一念覺心，便是一切業智，謂第八識上微細分別也。
不言識而言智者，此屬修證，反妄歸真，
轉有漏業識，成無漏業智也。
所不自見者，謂此微細分別，原從八識上起，八識不能自見。
雖不自見，常在其中潛續。
猶如人之命根，常在身中，潛續壽命，而人不自覺知。
由此所以名壽者相。
總結次第別明竟。 ^753b20

△三、總以結示二：一、結示同塵，二、結示不斷。
初。
orig::  ^753b32

善男子！若心照見一切覺者〔至〕存我、覺我亦復如是。
commentary::  ^753b36

初法說。若心照見，則是從自心上發起照見，此是後一相。
一切覺者，指前三相。
皆為塵垢者，總屬迷智境也。
此先標定，下乃承釋。
葢以能覺之後一，與所覺之前三，俱是於清淨心中，
分自分他，立能立所，障於勝進，不得真修，故云覺。
所覺者，不離塵故，謂染污於清淨心也。 ^753b38

○如湯下，喻明如湯銷冰者。
湯喻智照，以火煎水而成。
湯喻正念，悟心而成智。
冰喻我執，因寒凝水而成。
冰喻妄念，迷心以成執。
用湯銷冰，喻以智斷執。
謂冰既銷矣，無別有冰。
喻執既斷矣，無別有執。
知冰銷者，顯湯亦不存。
謂冰因湯銷而成水，此湯隨冰銷亦成水矣。
至此冰湯俱忘，唯一清水，更誰能知冰為湯銷者，此是異喻。
反明前文覺所覺者，皆為塵垢染污淨心。
果其執斷智泯，能所雙亡，當下唯一清淨真心，又誰能知我執為智斷者。
向下以法結合。存我覺我，亦復如是。
先正合。言能覺之我，與所覺之我，二俱互存，
則染污淨心，不得顯現。
合彼前喻，能銷之湯，與所銷之冰，二俱互在，
則障礙淨水，不得澄清。
次反合。如其一念不生，能覺所覺，二俱互泯，
則塵垢銷滅，唯一淨心矣。
合彼前喻，湯冰互融，障礙全銷，唯一清水矣。
結示同塵竟。 ^753b48

△二、結示不斷三：一、不斷不成聖果，二、
展轉徵釋其故，三、騐知我根未盡。
初。
orig::  ^753c30

善男子！末世眾生不了四相〔至〕是故名為正法末世。
commentary::  ^753c34

正像已過，名為末法之世，此際眾生，尤在可愍，故偏言之。
不了四相者，迷識迷智二種四相，皆不了明也。
不了則不斷，不斷則我執俱在，所以雖經多劫勤苦修道，但名有為。
有為者，自執由我作為，是世間因也。
世間之因，酬因之果，還在世間，或天上，
或人間，或為輪王小王，或為宰官長者等，
縱饒修到非非想天，報盡還來，散入諸趣，
欲成出世聖果，則終不能也。
然出世聖果有二，若惟不了迷智四相，
自不能成大乘聖果〔十地等妙〕，設復不了迷識四相，
雖小乘聖果〔三果無學〕亦不能成也。
是故句有以衰例盛之義，謂以是末世眾生，
不了四相，不成聖果之故，則知汝等生植盛時，
不了四相修因，亦可名為正法末世，可不慎哉。
不斷不成聖果竟。 ^753c36

△二、展轉徵釋其故三：一、一向錯認，二、
我不解脫，三、法不解脫。
初。
orig::  ^754a12

何以故認一切我為涅槃故〔至〕其家財寶終不成就。
commentary::  ^754a18

初徵。謂以何以故不了四相，久修不成聖果耶？
釋中謂四相皆我，名一切我。
不了則認，認則心生保愛，妄計涅槃。
如前我人二相中，有證有悟，名成就故，即其相也。
不言有了有覺者，可例知故。
譬如下，喻明不成。
四相皆我，有損於道，義似乎賊。
而乃妄計為自所成果，故以認賊為子喻之。
大疏云：賊若在外，猶可隄防。
養之為兒，如何檢慎？
又知賊是賊，賊無能為。
養之為兒，寧無損敗？
如六根取境，猶可制御。
藏識妄我，難以辯明。
因致如來藏中功德之寶，念念衰耗。
故以其家財寶，終不成就喻之。
所謂久修不成聖果者，以此。
一向錯認竟。 ^754a20

△二、我不解脫。
orig::  ^754a48

何以故有我愛者亦愛涅槃〔至〕別憎生死名不解脫。
commentary::  ^754b2

初徵，謂以何以故為一向錯認也。
釋中我愛者，四惑之一。
按相宗中，第七識隨緣執我，與四惑相應。
一者我癡，謂愚於我相，迷無我故。
二者我見，謂非我法中，妄見我故。
三者我慢，謂恃所執我，心高舉故。
四者我愛，謂於順我者，深躭著故。
今謂第七識隨緣執我，常與四惑相應，
自應不斷我愛，故云有我愛者。
既有我愛，於順我者便愛，故應亦愛涅槃，
但勢必伏我愛根，為涅槃相。
今現有我愛，所愛者豈真涅槃？
謂之錯認，不其然乎？
又順我者，既已取愛於我，違我者，必應取憎於我，
是又有取憎於我者，為我所憎焉。
如是則有我憎者，亦憎生死。
然憎生死者，必愛涅槃，乃不知愛者真生死故。
是知為愛涅槃，別憎生死，則所愛涅槃，名不解脫。
以未離我愛，是真生死，正為繫縛法故。
我不解脫竟。 ^754b4

△三法不解脫。
orig::  ^754b30

云何當知法不解脫〔至〕猶未能盡我相根本。
commentary::  ^754b34

初徵與上二不同。
上二俱是以已說者未能便了，故但用何以故而徵之。
謂如上所說者何以故耳。
此是約未說者令其明了，故以云何當知等而徵之。
佛意以前說經劫修道不能成就聖果，必是我相法相俱未解脫。
然我不解脫，如上已明。
云何當知法不解脫，故次呼善男子而釋成之。
末世習菩提者，即求成聖果人也。
以己微證者，我相中證，人相中悟，眾生相中了，
壽者相中覺，皆有分證之相，稱之曰微。
然證則自計蘊〔身心〕淨，悟則自計我淨，
了則自計人淨，覺則自計生淨，故云為自清淨。
惟餘覺所了者，即是一切業智，正是我相根本，故曰猶未能盡。
然既以己微證為自清淨，即是法相。
雖是法相，亦不離我相根本，謂是我之法故。
既我相根本猶未能盡，法相豈能解脫。
以此應徵，義可思知。
展轉徵釋其故竟。 ^754b36

△三騐知我根未盡。
orig::  ^754c16

若復有人讚歎彼法〔至〕遊戲諸根曾不間斷。
commentary::  ^754c18

此雖騐知我根未盡，實借此以證法未脫也。
讚歎彼法，即生歡喜，正是法執未脫。
便欲濟度者，方便開示，濟其怠惰，度令精勤，
欲其修習彼法，望其同得也。
若復誹謗彼所得者，便生瞋恨，亦是法執未脫。
便欲訶責，不待言而知故。
則知我相堅固執持者，謂執所得之法，不令遺忘也。
藏識，即是第八阿賴耶識。
按相宗，第七識內緣，第八見分為我。
既是第八見分，自應潛伏藏識。
又潛伏者，對下遊戲諸根而言。
蓋以諸根不動，無法可執，故曰潛伏。
及諸根纔動，隨於彼之六塵境上，任運執我，故曰遊戲。
如世間賊人，無可盜，則潛而伏之。
有可盜，則任運無懼。
如玩遊，如行戲也。
曾不間斷者，恒審思量我相隨故。
開示障道四相竟。 ^754c20

△二、斥迷無功。勸修二：一、分類為斥，二、警#CB15081;正修。
初四：一、斥有我無功，二、斥說病無功，三、
斥竊德無功，四、斥增慢無功。
初
orig::  ^754c44

善男子！彼修道者不除我相〔至〕眾生、壽命亦復如是。
commentary::  ^755a2

初承上正明，謂如上所說觀之，而彼末世之修道者，必要斷除我相。
設若不除我相，則證悟了覺，不離我人眾生壽者。
以是之故，不能入清淨覺。
讚喜謗瞋，即其證焉。 ^755a4

○其次善男下，據理反顯，謂反顯能入淨覺。
恐謂不除我相，不能入清淨覺。
已知彼修道者，雖修無功矣。
且畢竟如何能入？
故云若知我空，謂證知空無我理。
既能證知空無我理，自然聞毀不瞋，故曰無毀我者。
聞毀既已不瞋，聞讚又復何喜？
設若聞讚生喜，許以濟度說法，則是有我。
說法是人，我未斷故。
我既未斷，人等亦然。
故爾超略人相，而云眾生、壽者亦復如是。
以是而知我相既空，人相與眾生、壽者一齊俱空。
如是則證悟了覺，乃隨分入清淨覺矣。
斥有我無功竟。 ^755a10

△三、斥說病無功。
orig::  ^755a28

善男子！末世眾生說病為法〔至〕是故不能入清淨覺。
commentary::  ^755a32

末世眾生不了四相，為度眾生而說自所得法，
殊不知說自所證正是我相，說自所悟正是人相，
說自所了正眾生相，說自所覺正壽者相，
故謂其為說病為法，如此則是以盲引盲，
是故名為可憐愍者，蓋以其說者聽者兩無功故。
然說者雖精勤說法，為度眾生作淨覺因，
而聽者雖精勤研究，信解修習趣淨覺果，
皆為增益諸病，蓋以我相未斷人等相因，以是之故不能入清淨覺。
斥說病無功竟。 ^755a34

△三、斥竊德無功。
orig::  ^755b2

善男子！末世眾生不了四相〔至〕為自修行終不成就。
commentary::  ^755b4

末世眾生不了四相者，謂彼於我相根本未盡，不能了達四相皆空也。
以如來解及所行處等，謂如來於因地之中久空四相，
有所解皆為淨解，有所行皆為淨行。
而眾生不了四相，乃依佛所說之理而解，
依佛所說之行而修，便執為自己修行，是謂竊取如來之德以為己德。
殊不知四相不了俱墮有為，清淨解行終不成就，亦何益哉？
斥竊德無功竟。 ^755b6

△四、斥增慢無功。
orig::  ^755b20

或有眾生未得謂得〔至〕是故不能入清淨覺。
commentary::  ^755b22

或有眾生者，即指增上慢人也。
未得謂得者，約涅槃斷果說，謂此人乍斷迷識四相，
纔離分段生死相似涅槃，而實未得清淨涅槃，即便自謂已得。
未證謂證者，約菩提智果說，謂此人乍斷我執煩惱，
纔證偏真覺性相似菩提，而實未證圓滿菩提，即便自謂已證。
設見有勝於己，更希前進者，則心生嫉妬，
謂嫉我不能，妬彼勝我，此皆依於我相
〔迷智境中我相〕，故曰由彼眾生未斷我愛〔相應四惑中後一〕。
是故者，以是未斷我愛之故，四相競生，
清淨覺相豈復能入，故以不能結之。
分類為斥竟。 ^755b24

△二、警#CB15081;正修。
orig::  ^755b44

善男子！末世眾生希望成道〔至〕則不能入清淨覺海。
commentary::  ^755b46

初警示趣果迷因。
末世希望成道，則是已發菩提心者。
既發心希成道果，應須先悟自心。
依本經，即是圓覺真心也。
依此心修習，即是成佛正因。
今乃無令求悟，則是迷於正因，漫說不修。
縱使修習，終不成就。
況且惟是要益多聞，仍復食彼餘唾，便謂自己發明。
故云增長我見，是反成障道法矣。 ^755b48

○但當下，#CB15081;令應急斷惑。
但當精勤者，不管悟與不悟，但當精一其心而無異緣，勤勞其身而無惰志。
準下文，即惟以斷惑為急務也。
降伏煩惱者，謂先斷迷識四相，略顯空無我理，
得相似涅槃，救然眉之急故。
雖救然眉，猶慮焚身故。
又勸以起大勇猛，勇謂進修不退，猛謂冒難不屈。
未得清淨涅槃，務須令得。
未斷迷智四相，務須令斷。
果其貪、瞋、愛、慢等對境不生，則是清淨涅槃。
所謂未得者，已得也。
果其彼、我、恩、愛等一切寂滅，則是迷智相盡。
所謂未斷者，已斷也。
大疏云：貪者，於有、有具，染著為性，能障無貪，生苦為業。
瞋者，於苦、苦具，憎恚為性，能障無瞋，不安忍行所依為業。
慢者，恃己於他，高舉為性，能障不慢，生苦為業。
此是根本煩惱中三，略引大疏釋之。
餘三經既不具，無容強會。
又不釋愛者，以愛無別性，貪所攝故。
又大疏云：諂、曲、嫉、妬，即小、隨煩惱。
各別起故，名小；但是貪等分位差別等流性故，名之為隨。
諂者，為罔冒他故，矯設異儀，險曲為性，
能障不諂教誨為業，貪、癡二分為體。
嫉者，徇自名利，不耐他榮，妬忌為性，能障不嫉憂慼為業，瞋一分為體。
此雖四字，但是小、隨之二，以諂即具曲，
嫉即具妬，俱依大疏釋之。
經不具者，不敢妄贅。
而云對境不生者，顯種、習俱盡；設不盡者，對境即生。
謂其是清淨涅槃者，以此。
聞讚不喜，亦不欲施恩濟度；聞謗不瞋，
亦不欲捨恩訶責，是謂彼、我恩愛〔彼若讚我所得，
是彼之愛；我若喜欲濟度，是我之恩〕。
一切寂滅者，對動言寂，是但銷我相之枝葉；
並寂已滅，乃進除我相之根本。
謂其為迷智相盡者，以此。 ^755c10

○佛說下，許以漸次成就。
謂理由頓悟，乘悟併銷，事必漸除，因次第盡。
若是人者，先斷迷識四相，次斷迷智四相，是為漸次成就。 ^756a16

○求善下。教以近友輸誠。
謂毫#CB12530;之差，千里之謬，
漸次成就，恐落岐途。
故須求善知識開導指示，方能不墮邪見。
又求善知識，但取其知見真正，不論其種性高低。
設若於所求時，不取知見，別於種性高低處，
而生憎愛，猶是我相未盡。
故云：則不能入清淨覺海。
覺而云海者，以海出眾流，流流入海。
喻彼大圓覺心，出生一切諸法，教化眾生，成就大圓覺心。
如文殊章云：有大陀羅尼，名為圓覺。
流出一切真如、菩提、涅槃及波羅密，教授菩薩。
取喻如海，良有以也。
長行竟。 ^756a22

△二、偈頌〔標頌云：〕。
orig::  ^756a40

爾時，世尊欲重宣此義，而說偈言：
commentary::  ^756a42

△〔正頌分二〕一頌開示障道四相，二頌斥迷無功勸修。
初〔約義略頌〕。
orig::  ^756a44

淨業汝當知一切諸眾生〔至〕不得成菩提。
commentary::  ^756a48

既呼其名，又稱為汝者，顯詔告之切。
故當知者，應當了知我愛不可不除，四相不可不斷也。
一切二句，正顯我愛當除。
無始妄流轉者，謂從無始來，凡夫執我愛而起惑造業，流轉於分段生死。
二乘厭流轉而修道證滅，流轉於變易生死。
皆如空華，同歸虗妄。
未除二句，正顯四相當斷。
四相皆由我起。長行云：伏我愛根，名涅槃相。
今既四相未除，我相仍在，涅槃斷果非真，菩提智果焉成？
故不得也。頌開示障道四相竟。 ^756b2

△二、頌斥迷無功勸修〔約義略頌〕二：一、
頌分類為斥，二、頌警#CB15081;正修。
初。
orig::  ^756b18

愛憎生於心，諂曲存諸念，是故多迷悶，不能入覺城。
commentary::  ^756b22

準長行分類為斥，有四：一、有我，二、說病，
三、竊德，四、增慢。今此中愛憎生於心，乃義頌有我，
謂順我者愛，違我者憎故。
諂曲存諸念，則義攝後三，以說病為法，有諂媚聽者義故。
竊德、增慢，有曲護己短義故。
是皆有礙勝進，故多迷悶。
迷不覺，悶不通也。
既迷且悶，覺城安入？
故總以不能斥之。
長行分類別斥，皆云不能入清淨覺是也。
覺而言城者，有二義：一、謂途中多迷，進城則覺，
喻已證圓覺，如金出鑛冥，不復重為鑛故。
二、謂門通四路，出則可行，喻既證圓覺，
仍思度生，隨方皆可到故。
頌分類為斥竟。 ^756b24

△二、警#CB15081;依正修。
orig::  ^756b44

若能歸悟剎，先去貪瞋癡〔至〕究竟非成就。
commentary::  ^756b46

準長行此科有四義，首則警示趣果迷因，
今云若能歸悟剎，歸即順也，悟剎即是所悟之境，以圓覺妙心為悟境故。
若能反彼無令求悟，歸順圓覺而為悟剎，
則成佛之正因具矣，何迷之有？
次則#CB15081;令應急斷惑，
先去貪瞋癡者，勸斷迷識四相，四相總由我起，
今云貪瞋癡皆屬我相，貪謂於順我者生貪愛心，
瞋謂於違愛者生瞋恚心，此二皆屬我愛，
謂同依我愛起故，癡即我癡，謂愚於我相迷無我理故。
準長行尚有愛慢二字，然愛即是貪，貪所攝故，
不言慢者，以五言難容，依長行可知故。
又長行有小隨之二，偈亦不具，以諂曲二字貪瞋二分所攝，
嫉妬二字瞋一分攝故，此皆迷識而有，我人眾生壽命亦以此而建立。
法愛不存心者，勸斷迷智四相，然證悟了覺，
皆為法愛，存心則執成四相，不存心則解入淨覺。
三則許以漸次成就，而今云漸次可成就者，
謂若惟執頓悟，未必能成就淨覺，今既能歸悟剎，
又能於二種四相，漸次斷除，則清淨覺海可入，故云成就。
四則教以近友輸誠，我身本不有者，淨覺成就，
了達五蘊皆空，是已達空無我理也，既達空無我理，
則違我者不以為違，憎何由生，順我者不以為順，
愛何由生，如是則求返善友，必能輸誠，
蒙彼開示正見，終不墮邪，設若於彼所求，
別依種性高低等，而生憎愛之心，縱有所得，
究竟非真成就，以彼既有憎愛，則是我相根本猶未盡故。
淨業章竟。 ^756b48

△四、普覺章三：一、謝前請後，二、師資緣合，
三、應求開示。初二：一、具儀謝前，二、請後顯慇。
初二：一、眾中具儀，二、謝前成益。
初
orig::  ^757a2

於是普覺菩薩在大眾中〔至〕長跪叉手而白佛言：
commentary::  ^757a8

此章以普覺菩薩為主，餘眾皆伴，故云在大眾中。
餘可知。 ^757a10

△二謝前成益。
orig::  ^757a12

大悲世尊快說禪病〔至〕心意蕩然獲大安隱。
commentary::  ^757a16

為憐末世眾生說病為法，今假現前大眾預為開導，故稱大悲世尊。
快說禪病者，快字下應作逗，謂慶幸意也。
若合下三字，則是當機菩薩為眾慶幸之語，猶云快哉。
佛之所說真為禪病，葢以證悟了覺皆由禪定而得，
但執則成病，不自覺知。
今蒙如來開示深悟迷智四相，快何如之。
一向未曾說者，今乃說之，故云令諸大眾得未曾有。
四相融於胸襟，故心意蕩然，謂空洞無礙也。
淨覺入於言下，故得大安隱，謂解脫無窒也。
具儀謝前竟。 ^757a18

△二、請後顯慇二：一、慮後詳請，二至三顯慇初。
orig::  ^757a34

世尊！末世眾生去佛漸遠〔至〕今彼羣盲不墮邪見。
commentary::  ^757a38

末世眾生，去佛漸遠者，正法流行之際，
雖去佛猶不遠，至於像法，則去佛遠矣。
若更歷末法，則一往漸遠，愈趣愈下，卒至不可返矣。
當斯時也，賢友逃形，聖師不作，或潛隱於巖谷，
或伏藏於海隅，正教既其衰微，邪法自爾增盛，
如火熾然，鮮有不被其焚者。
然亦有乘大願力，來度迷津，故上章教以求善知識，不墮邪見。
但彼之順行逆化，道跡良多，設不得如來明示，
難免誤認，故初問使諸眾生求何等人。
葢求佛於順行逆化眾多人中，明明說出當求何等樣人為善知識也。
然既求其人，必依其法，但恐其所說之法，
未必如其所得，故次問依何等法。
謂求佛說出，於彼所說法中，當依何等之法而為教儀。
又既依其法，必行其行，但慮其行有多門，
習艱並技，故三問行何等行。
謂求佛說出，於彼所行多門行中，當行何等之行而為專習。
又既行其行，必有所得，但慮其所得之中，
道分真似，藥病雙關，故四問去何等病。
謂求佛說出，於彼所得真似道中，當去何等似病，而存自他兩利之真藥。
又既得其道，還須自己發心，但發心有權實頓漸偏圓，故後問云何發心。
謂求佛說出，於權實頓漸偏圓中，當云何而發因地之心。
令彼羣盲，不墮邪見者，自明所問意也。
言末世眾生，無智自辯，動陷邪途，猶如羣盲，
故今詳問，果蒙如來開示，自令不墮邪見。
慮後詳請竟。 ^757a40

△二至三顯慇。
orig::  ^757b38

作是語已，五體投地，如是三請，終而復始。
commentary::  ^757b40

前後皆同可知。謝前請後竟。
△二、師資緣合二：一、師與資合，二、資與師合初。
orig::  ^757b42

爾時，世尊告普覺菩薩言〔至〕汝今諦聽，當為汝說。
commentary::  ^757b46

現前大眾因面授而開正知正見，末世凡情因傳說而免邪教邪宗。
善哉問也，理合重言。
若非乘大願力發普覺心者，不能如斯致問，故稱之曰汝等乃能問。
而言諮者，有所謀而問，佛已知之。
下即出其所謀。五問中獨言修行者，以前之求人依法，
後之去病發心，皆為成就修行事故，能施末世等正。
世尊出其所謀，葢以末世眾生不得正知正見，
畏墮邪宗，不成聖道。
菩薩謀求世尊，使其得正知見，作無畏道眼，
不墮邪見，可成聖道，故而致問。
世尊喜其所問，故誡以汝今諦聽，許其當為汝說正師，緣與資合耳。 ^757b48

△二、資與師合。
orig::  ^757c20

時，普覺菩薩奉教歡喜，及諸大眾默然而聽。
commentary::  ^757c22

奉諦聽之，誠喜當說之。
許知世尊不悋慈悲，徧益來今，故而及眾默然，靜心澄聽。
又資緣與師合也。
師資緣合竟。 ^757c24

△三、應求開示二：一、長行，二、偈頌。
初四：一、示求人，二、開示法病，三、開示行病，
四、開示發心。初二：一、正示求人，二、兼示承事。
初二：一、明求人，二、明獲益。
初
orig::  ^757c28

善男子！末世眾生將發大心〔至〕不著聲聞、緣覺境界。
commentary::  ^757c36

將發大心者，謂欲要發大乘心，尚未敢發，
以苦無知識引導，恐墮邪見，其意必是求善知識，欲要依之而修行者。
汝前代問，令彼求何等人？
吾今示汝，當求一切正知見人。
然正知見人，當以二法騐知：一者心不住相，
不為人天福報所迷；二者不著聲聞緣覺，不為小乘因果所滯。
依如是人，自不被邪見所惑。
明求人竟。 ^757c38

△二、明獲益。
orig::  ^758a2

雖現塵勞心恒清淨〔至〕阿耨多羅三藐三菩提。
commentary::  ^758a4

雖現等，皆指所求人言。
孔子曰：三人行，必有我師焉。
擇其善者而從之，其不善者而改之。
每見近時學人，親近知識，偏責知識之短，
不取知識之長，纔捨此而至彼，復嫌彼而逝他，
徒費草鞋，空勞身力。
余常示以清涼有言：明正為南，方盡南矣；
益我為友，人盡友焉。
試看世尊告普覺菩薩曰：雖現塵勞，心恒清淨。
塵勞，即是煩惱，如貪瞋癡慢等是也。
此言善知識為度塵勞眾生，必先顯現塵勞，
與之相親相近，乃以權巧方便而攝化之。
至觀善知識之心，恒常清淨，而塵勞不與焉。
又云：示有諸過，讚歎梵行，不令眾生，入不律儀。
過，即不律儀事。此言善知識為度有過眾生，
必先示有諸過，與之相依相附，乃為之讚歎梵行而開導之。
至觀其依附之久，再不令彼眾生入於不律儀中。
此皆示現同事，新學者宜應知所辯焉。
求如二句，乃世尊結答普覺之語。
汝前問求何等人，必求如是具大乘根有德操之人，
方堪引發大心，導以正修，即可因此正緣，得成無上正等菩提。
由是觀之，善知識為益良多，誠不可不求也。
正示求人竟。 ^758a6

△二兼示承事
orig::  ^758a42

末世眾生見如是人〔至〕心華發明照十方剎。
commentary::  ^758a44

初明承事。見如是人，已知是得成菩提正緣故，應當供養。
謂敬修四事，不敢有違故。
然又以諸供養中，法供養最。
如是#CB04210;捨身心，修行其法，故云不惜身命。
謂縱有喪身失命因緣，亦不顧惜也。
彼善知識，見其能如是故，則示之以順行。
於行住坐臥四威儀中，常現清淨，為其作準。
作則令彼眾生，依而習之。
乃至轉為種種過患眾生，則示之以逆行。
於四威儀中，示現種種過患，如婬殺盜妄等。
乃急於為之讚歎梵行，而作折伏。
彼諸眾生，雖見此等，心亦無有憍慢。
謂已知其是先以欲鈎牽，後令入佛慧故。
設不知者，必生憍慢。
憍謂矜己勝彼，慢謂輕彼劣吾。
然知則必能倣行，順逆皆能修也。
不知則惟堪順修，則劣於和識遠矣。
況夫句，有以重況輕之意。
言種種過患，事該婬殺盜妄，乃違犯律儀之最勝者。
見之尚不生於憍慢。
況夫出家知識，貪著摶食，及與財物。
在家知識，愛染妻子，及與眷屬。
縱有違犯律儀，尚無大過。
見之不惟不生憍慢，而一切惡念，皆不起也。 ^758a46

○善男下，次明獲益，亦世尊結答普覺之語。
善男子！當知於彼善友所示種種過患，不起憍慢等諸惡念。
於此可見正念純熟，心地清淨，隨因感果，
即能究竟成就正覺，契真心也。
從此智慧心華開發，明曜普照十方剎土，
成佛度生，不外是矣。
開示求人竟。 ^758b32

△二、開示法病二：一、開示依法離病，二、開示離病即正初。
orig::  ^758b42

善男子！彼善知識所證妙法，應離四病。
commentary::  ^758b46

承上文，業已開示於彼善友，不起惡念，即成正覺。
今復指示於彼善知識所證妙法，應當離於四病也。
妙法即圓覺，以其包羅法界，涉入無礙，故稱玅法。
若依此法，不墮邪見，此正示依何等法也。
四病即作任止滅，若能離病，即成正行，
依此修習，皆可入圓，此正示行何等行也。
據菩薩問處，分條別問，而世尊答處，總示以事。
善知識中，善知識所證妙法，即是可依之法，無別有法可依也。
離病正行，即是應行之行，更無別行應行也。
故示勸以應離。淨名云：但除其病，不除其法也。
開示依法離病竟。 ^758b48

△二、開示離病即正二：一、歷明四病，二、總示邪正。
初四：一、作病，二、任病，三、止病，四、滅病。
初
orig::  ^758c18

云何四病？一者作病〔至〕非作得故說名為病。
commentary::  ^758c24

初寄言總徵。既屬總徵，通冠下四，應令為一科。
孤句不便別分，故寄言於此。 ^758c26

○一者句，標定。若復下，釋成。
若復有人，指一類修行者言，顯不修行者無此計故，作如是言。
葢是從心起念，發如是妄計之言：我於本心作種種行。
此是錯會前幻觀中義，起種種行，欲求圓覺也。
實不達彼先悟淨覺，然後以淨覺心發起幻智，
觀彼幻眾而起幻行，乃至幻相永滅，方滿菩薩清淨妙行。
今乃虗妄計度，謬倣彼行，欲求圓覺，豈可得哉？
當知圓覺清淨，本無修習，豈容作得？
故曰：彼圓覺性，非作得故。
說名為病，固其宜矣。
作病竟。 ^758c28

△二任病
orig::  ^758c46

二者任病。若復有人〔至〕非任有故說名為病。
commentary::  ^758c48

二者句。標定。若復下。
釋成。若復有人仍指一類修行者，反顯不修行者無此妄計，
作如是言。亦是從心起念，作如是妄計之言。
我等今者是妄宰己，先定於中矣。
如此而曰不斷生死，則生死常輪。
如此而曰不求涅槃，則涅槃永背。
涅槃生死無起滅念者。
謂涅槃由他永背，而無求起之念。
生死由他常輪，而無斷滅之念。
一味任彼一切，隨諸法性。
生死者，任他生死。
涅槃者，任他涅槃。
此錯會普眼章中覺成就故，不與法縛，
不求法脫，不厭生死，不愛涅槃等義，而自作此無可無不可之妄計。
而乃以之欲求圓覺，豈可得哉。
當知彼圓覺性，雖本無修習，不妨幻力修習。
豈是任用隨他之所能有。
故曰彼圓覺性非任有故，說名為病。
任病竟。 ^759a2

△三止病
orig::  ^759a26

三者止病。若復有人〔至〕非止合故說名為病。
commentary::  ^759a28

三者句，標定。若復下，釋成。
若復有人，準前可知。
作如是言，仍是從心起念。
作如是妄計之言，一切妄念皆由自心而起。
今欲永息諸念，豈從外招？
故云：我今自心永息諸念。
其意以由諸念故，見一切法起動差別。
設若永息諸念，則得一切性寂然平等。
此錯會清淨慧章居一切時不起妄念等義，而自作此永息諸念之妄計。
殊不知息愈勤而念愈多，纔起一念息心，則是於妄念上又添一層妄念。
一念既爾，念念皆然。
欲求永息，豈可得乎？
而乃以之欲求圓覺，實不能爾。
當知圓覺清淨，本自離諸妄念，何庸更止念以求合？
故曰：彼圓覺性非止合，故說名為病。
止病竟。 ^759a30

△四滅病。
orig::  ^759b4

四者滅病。若復有人〔至〕非寂相故說名為病。
commentary::  ^759b6

四者句。標定。若復下。
釋成。若復有人，亦準前知。
作如是言者。謂從心妄計，作如是永斷煩惱之言。
其意以身心受報，皆因煩惱所使。
今欲斷之，使不再生。
故曰永斷一切煩惱。
既永斷之，則無惑。
無惑，則無業。無業，寧有身心受報。
故云身心畢竟空無所有。
又身心，為根塵總相。
根塵等，為身心別相。
身心既空無所有，何況六根五塵，及法塵之虗妄境界，又安所存。
故云一切永寂。此錯會前滅觀中，斷諸煩惱，隨順寂滅等義。
實不達彼以淨覺心修習，全無許多妄計。
今妄計一切永寂，欲求圓覺。
如以方木，欲逗圓孔。
吾固知其不入也。
當知妙圓覺性，具足恒沙德用，無礙難思。
住寂之心，豈能契合。
故曰彼圓覺性，非寂相故，說名為病。
歷明四病竟。 ^759b8

△二、總示邪正。
orig::  ^759b32

離四病者則知清淨〔至〕若他觀者名為邪觀。
commentary::  ^759b36

首二句，結示清淨。
謂彼果能離四病者，則知彼是清淨修行。
作是下，依分正邪。
謂作是觀，離於四病而修習圓覺者，是人得入圓覺之正性，
名為正觀。若乃他觀修習圓覺，不必離於四病者，
是人不得入圓覺正性，名為邪觀。
依正觀而修，則為成佛夷途。
依邪觀而修，必沉入魔險道。
有志圓覺者，不可不辯。
開示法病竟。 ^759b38

△三、開示行病二：一、示修行入圓，二、示解脫除病。
初。
orig::  ^759c2

善男子！末世眾生欲修行者〔至〕如是修行方入圓覺。
commentary::  ^759c6

末世眾生去佛遙遠，欲修行者致障多緣，
不假善友調停，難免不入邪徑，應當盡命等正誡勉之語。
盡命供養者，盡其形命供給四事，勿朝勤而夕惰及日親而月違也。
尋常稱善友為知識，呼知識為善友，隨說者便不甚分疏。
今經文既兩用，釋當類別。
葢既稱為友，應指同學等侶，但取其賦性善良與之共住，
有彼此互相勸勉之益，故以善友稱之。
必令盡命供養者，恐彼四事不足，不能安心辦道，相與切磨箴規成其益焉。
善知識者，應指親近師承，具正知正見，
能識法識機，乍親則解粘去縛，久近必抽釘拔楔，故稱為善。
教以執弟子禮，善侍巾瓶，故名為事。
欲求親近者，或因其執禮善侍，或見其時至機熟，不待請而來教故。
應斷憍慢者，憍謂自高，慢謂輕彼。
愚癡無知者，間或有之。
如云：知識尚來近我，我又何必往求。
只此二語，則是憍且慢矣。
若復遠離者，或為折茲憍慢，或為應他機感，去就兩有所益故。
應斷瞋恨者，瞋謂立時生忿，恨謂結怨在心。
愚癡無知者，亦間有之。
如云：任去不復追隨，自此永不求彼。
只此二語，則是瞋且恨矣。
然此憍慢瞋恨，皆為障道因緣，故各以應斷囑之。
現逆順境者，順如戒定慧等，逆如貪瞋癡等，
皆為曲順機宜，權巧示現。
逆固非逆，順亦非順，故云猶如虗空。
既順逆猶如虗空，自能了知善知識之身心畢竟平等，
並不因善人而現順，亦不因惡人而現逆。
葢與諸眾生同一 ^759c8

○覺性體無有異視，又何容生憎生愛於其間哉。
如是修行，方入圓覺者，謂如我所說，如是供養善友，
事善知識，依之修行，離於障道因緣，故云方入圓覺。
示修行入圓竟。 ^760a8

△二、示解脫除病。
orig::  ^760a14

善男子！末世眾生不得成道〔至〕自他憎愛亦復如是。
commentary::  ^760a18

上文以供養善友，事善知識，依之修行，
方入圓覺者，為其無怨親憎愛等諸障緣故。
以是而知，末世眾生，所以不得成道者，
非無所因，故云由是無始等也。
無始者，遠指晦昧真心。
不得其始之時，晦昧真心，依於無明，轉成阿賴耶識，而計我之心生焉。
由計我故，妄分自他。
設有違自而順他者，便起憎心。
又有違他而順自者，使起愛心。
於人既爾，於法亦然。
由此而於人中法中，起憎起愛，熏成一切愛憎種子，
納於八識田中，謾說不知修行。
縱使修行，亦不過除其現行，而識田種子，故未解脫。
道云何成？以遇緣即興，能為障道緣故。
是知欲成道果，必將識田種子，盡解脫也。
得盡解脫，其相云何？
故云若復有人，為借人而示相故。
怨家者，懷勝怨於心，遇則有損，乃人中之最可憎者。
父母者，係至親於身，依則有益，乃人中之最可愛者。
而云觀彼怨家，如己父母，則勝怨無過憎，
至親無過愛，故云心無有二。
葢必於自他憎愛種現俱盡者，乃能如此，
故云即除諸病，謂種現俱盡也。
又前之四病，皆由憎愛而生，果其種現俱盡，則諸病皆不有矣。
然已上約人中憎愛，而四病屬法中憎愛，
人中憎愛雖種現俱盡，何以並諸病而俱無耶？
恐有是疑，故次下為之例明。
於諸法中自他憎愛者，如自起作心，他起止心，
必愛作而憎止；若自起止心，他起作心，必愛止而憎作。
如止作既爾，任滅亦然，是名法中憎愛。
除此者，但盡現行。
若觀彼煩惱生死，如菩提涅槃，心無有二，
則是種現俱盡，故云亦復如是，謂亦復如觀彼怨家如己父母，
心無有二是也。夫自他憎愛，為致病之親因，
實障道之勝緣，發起雖由我執，肇始端在無明，
前已散漫開示，恐不介意。
今於開示去病之後，再為叮囑，最忌在知識邊起，
且欲令種現俱盡，生茲末世，懸受佛慈。
三復誠言，不禁流涕，有志圓覺者，尤宜留意。
開示行病竟。 ^760a20

△四、開示發心。
orig::  ^760b34

善男子！末世眾生欲求圓覺〔至〕如是發心不墮邪見。
commentary::  ^760b38

此科如金剛般若中開示降心，文義大同。
圭峯、憨山兼有此論。
彼經云：佛告須菩提：諸菩薩摩訶薩應如是降伏其心。
今云：末世眾生欲求圓覺，應當發心，作如是言。
彼經乃教以用四心降妄心，今經直教以發四種心。
以四心既發，則妄心不待降故。
又彼經云：所有一切眾生之類，略分胎、
卵、濕、化等十，是名所度眾生。
今云盡虗空界一切眾生，則十類俱該，
平等普度，不擇怨、親、難、易等，即廣大心也。
又彼經云：我皆令入無餘涅槃。
無餘則超過有餘，是到家法。
今經云：我皆令入究竟圓覺。
究竟則跨越始本，亦到家法，即第一心也。
又彼經云：如是滅度無量無邊眾生。
實無眾生得滅度者，實無則不見眾生可度。
雖無量無邊，不生難度之想。
今云於圓覺中無取覺者，亦是不見眾生可度，
如是乃能常度，即常心也。
又彼經云：何以故？
若菩薩有我相、人相、眾生相、壽者相，即非菩薩。
初徵何以故者，謂以何以故必定不要見眾生為可度耶？
釋中以若見眾生可度，則四相一時俱作，即非菩薩。
今經無徵詞，直言除彼我人一切諸相，即不顛倒心也。
彌勒偈頌彼經義云：廣大第一常，其心不顛倒。
此四心之所由名也。
又彼經云涅槃，此經名圓覺者，準前文殊章云：
有大陀羅尼名為圓覺，流出一切清淨真如菩提涅槃。
是知圓覺即是一心，菩提涅槃皆隨緣異稱耳。
如是發心不墮邪見者，顯示我人等相皆邪見故。
總結應求開示長行竟。 ^760b40

△二、偈頌〔標頌云：〕。
orig::  ^760c40

爾時，世尊欲重宣此義，而說偈言：
commentary::  ^760c44

△〔正頌準長行有五，偈頌為四，亦略，乃約義略頌。〕
四：一、單頌正示求人，二、合頌依法離病，
三、合頌修行解脫，四、正頌開示發心。
初。
orig::  ^760c46

普覺汝當知末世諸眾生〔至〕心遠二乘者。
commentary::  ^761a2

既求正知見人，且又遠於二乘，即當遵依。
今不頌者，準長行可知也。 ^761a4

△二、合頌依法離病。
orig::  ^761a6

法中除四病，謂作任止滅。
commentary::  ^761a8

法中句，頌依法離病。
作止句，頌別示病相，不頌離病，即正者義中含故。 ^761a10

△三、合頌修行解脫。
orig::  ^761a12

親近無憍慢，遠離無瞋恨〔至〕戒根永清淨。
commentary::  ^761a14

親近二句，乃略頌修行入圓中義。
著能於知識邊無憍慢瞋恨之心，即是修行可以入圓也。
親近者，知識俯就機宜，學者易生憍慢，
是障道緣，故以無戒。
遠離者，知識別應他緣，學者易生瞋恨，
亦障道緣，故以無止。
見種下五句，乃重頌長行中解脫憎愛，
即除諸病，文不甚類，葢約義頌也。
見種種境界者，謂見彼知識現逆現順等種種境界。
心當生希有者，見順不生過愛，見逆不生過憎，
總以內心作希有想，難逢難遇，縱有惡行，
還如佛之出世，葢生心如佛想耳。
既如佛想，則順行固不疑其犯非律儀，而逆行亦自知其戒根清淨。
如此而親近知識，非自他憎愛種現俱盡者，無能為也。
合頌修行解脫竟。 ^761a16

△四、正頌開示發心。
orig::  ^761a40

度一切眾生究竟入圓覺〔至〕證覺般涅槃。
commentary::  ^761a42

一切眾生，該盡空界，平等普度，即廣大心也。
究竟者，超過始本，證入圓滿覺性，即第一心也。
無彼我人者，是已達無取覺者，即不顛倒心，由於常心也。
發此四心，即是正智正慧，依之修習，離於自他憎愛，便得超出邪見。
正因既成，妙果堪陟，故云證覺般涅槃，
謂證入圓覺，乃般涅槃。
是知金剛般若稱為無餘涅槃，今經稱為究竟圓覺者，無足異焉。
總結大科四問四答教修分竟。 ^761a44

△四、一問一答。示果分三：一、謝前請後，
二、師資緣合，三、應求開示。
初二：一、具儀謝前，二、請後顯慇。
初二：一、眾中具儀，二、謝前受益。
初
orig::  ^761b12

於是圓覺菩薩在大眾中〔至〕長跪叉手而白佛言：
commentary::  ^761b18

此章以圓覺菩薩為主〔示真實果法，非深證圓滿覺性者不能契故〕，
餘眾皆伴，故云在大眾中。
餘可知。 ^761b20

△二謝前受益。
orig::  ^761b22

大悲世尊為我等輩〔至〕令末世眾生有大增益。
commentary::  ^761b24

近受現前之請，遐被末世之機，故稱大悲世尊為我等輩應現前機。
廣說淨覺種種方便者，通指自信分以來，
由解分而至修分，如來重重開示，皆為廣說。
修習淨圓覺中種種方便，逆指即如除病、
離相、修觀、滅幻等。
令末世眾生者，遐被未來，不惟現會法眾蒙益，
將此法門展轉傳於如來滅後，正法、像法已過末法之時，
令彼末世眾生依此種種方便，漸次修習於最上圓覺，
便可登陟，故曰有大增益。
具儀謝前竟。 ^761b26

△二、請後顯慇二：一、請後方便，二至三、顯慇初。
orig::  ^761b42

世尊！我等今者已得開悟〔至〕及末世眾生施大饒益。
commentary::  ^761b46

當機菩薩，自指現前大眾，故云我等。
今者耳提面命，親從佛聞，故云已得開悟。
謂開悟云何生信？
云何發解？云何起修？
非獨指解分為開悟也。
末世眾生，生在佛後，未得親奉金言，不知云何生信？
云何發解？云何起修？
故云未得悟者。既未得悟，或隨分思察，
或建場尅期，皆可由於自便。
設若逢於夏首，必當安居修習。
然安居儀式，大小攸分，故以云何為問。
謂或以大乘，或以小乘，求佛尅定儀式，乃敢遵照修習。
若不然者，恐誤修無所用耳。
圓覺清淨境界，五住不雜，二死不染，彌滿清淨中，不容他故。
此圓覺中，三種淨觀者，謂前說修習圓覺，
用三種淨觀，皆約已悟者說。
如彼文云：若諸菩薩，悟淨圓覺，以淨覺心，取靜為行等是也。
今約末世未悟，但不知奢摩他中，以何為首？
三摩提中，以何為首？
禪那中，以何為首？
故並問也。惟願大悲者，求佛哀愍。
為諸大眾者，近益現在。
及末世眾生者，遐益後來。
施大饒益者，令其隨順修習，進證大圓覺果故。
請後方便竟。 ^761b48

△二至三顯慇。
orig::  ^761c34

作是語已，五體投地，如是三請，終而復始。
commentary::  ^761c36

準前可知。謝前請後竟。
△二、師資緣合二：一、師與資合，二、資與師合初。
orig::  ^761c38

爾時，世尊告圓覺菩薩言〔至〕汝今諦聽，當為汝說。
commentary::  ^761c42

當場一問，現會與末法兩利，故重言善哉而讚美之。
進示果頭之法，非具足圓覺者不能設問，
故曰汝等乃能顯降，斯則不能也。
如是方便者，略明有二：一、通相方便，謂修習圓覺之通方便；
二、別相方便，謂三種淨觀之別方便。
觀佛答處自知，得別方便則三觀可成，
得通方便則圓覺可證，是為菩薩以大饒益施諸眾生。
既師緣與資合，故教以諦聽，許以當說，謂時下即當說也。
師與資合竟。 ^761c44

△二、資與師合。
orig::  ^762a10

時，圓覺菩薩奉教歡喜，及諸大眾默然而聽。
commentary::  ^762a14

奉教歡喜者，奉誡許之教，喜不枉問故。
及眾默聽者，希聞二方便，得大饒益故。
師資緣合竟。 ^762a16

△三、應求開示二：一、長行，二、偈頌。
初三：一、開示通相方便，二、開示別相方便，
三、開示鈍根修證。
初四：一、隨分思察方便，二、尅期修習方便，
三、結夏安居方便，四、入期示無悞取。
初
orig::  ^762a18

善男子！一切眾生若佛住世〔至〕隨分思察。
如我已說。
commentary::  ^762a28

善男子者，呼當機令著意，勿虗聽也。
一切眾生者，不論有佛時、無佛時，但有具大乘性者，皆總該之。
若佛住世，總指有佛時也。
若佛滅後，總指無佛時也。
又無佛之時，法運有三：一、正法時，謂去佛不遠，
法未隣邪，有教有理，有行有果。
二、像法時，謂去佛漸遠，像教僅存，有教有理有行，證果者幾希矣。
三、末法時，去佛遙遠，空騰似量，教理雖有，行界兩亡。
今上云若佛滅後，兼正像而總言之。
下云若法末時，乃別指空騰似量時也。
必別指者，以此時教理雖有，行果兩希，尤在可愍故。
有諸眾生者，有佛時多，有以耳提面命發菩提心者多故。
無佛時，在正法亦多，有以法未隣邪發菩提心者亦多。
像法時則不多，以像教僅存，發菩提心者少故。
至末法時，空騰似量，發菩提心者間有，有則名為具大乘性。
既具大乘種性，必能信佛所證圓覺，良以大圓覺心，
惟佛獨證，故稱秘密，以餘眾不能知故。
雖餘眾不知，設有具大乘種性者，亦能信佛必證，
並信我若成佛時亦必證，因而發心修習，故稱欲修行者。
伽藍略梵語，具云僧伽藍摩，此云和合眾園，
謂方來僧眾，和合共住清淨園林，德臘俱尊者，
可以主之，故云在也。
四事務令無闕，徒眾方能安處，如是則未免夤緣，故云有緣事故。
不能一向修習，故云隨分思察，謂隨其所應修之分際，
分分思察，先令妄盡遠淨覺，次令隨順還圓覺，
如我前與普眼菩薩，已經逐一而說。
隨分思察方便竟。 ^762a30

△二、尅期修習方便
orig::  ^762b30

若復無有他事因緣〔至〕過三七日一向攝念。
commentary::  ^762b34

初、道場尅期，既不主持伽藍，亦不匡徒領眾，故曰無有他事因緣。
以上科主持伽藍，匡徒領眾，皆為利他分中事故。
利他事繁，不能一向修習，故惟令隨分思察。
今既無有利他事中因緣，唯以自利為重，故令即建道場。
道場者，修道之場。
而云建者，或方或圓，或大或小，周圍標定分際，
如法誦呪結場，務令與外人外事不相涉故。
當立期限者，尅期奮勇，道易成故。
若立長期百二十日者，約上根一期之內，
誓期必證，諒其期得四箇月也。
中期百日者，約中根恐過長則力倦，無若合中，促其期於兩旬日也。
下期八十日者，約下根一期不成，還容再修，
於彼中期，減兩旬日則已是也。
然如來既定三期，非無所為，葢以人根不齊，
務令下根者種，中根者熟，上根者脫。
設不然者，則上根自能遠圖，中根或可勉就，
至於下根，鮮有不望巖者矣。
安置淨居者，於道場內安置淨修之居，
如結戒場大界，為不失衣界內，又結小界，為作法辦事處也。 ^762b36

○若佛下，禮佛求懺。
若佛現在者，如來住世時也。
如來住世道場，不能往禮，惟當正念思惟。
謂思惟佛之法身，徧一切處。
隨所禮處，即是佛故。
若佛滅後，如來去世時也。
如來去世禮佛，應須設像。
設像不過木雕泥塑。
惟在心存是佛，目覩想佛。
生正憶念者，謂憶念法身常住，本無有滅。
即此木雕泥塑，還同如來常住之日。
懸諸旛華者，旛華於前，中為幔而結搆之。
華懸於空，類天散而飄鼓之。
如今之設壇禮懺，務期盡美盡善，極力竭誠，即真供養。
謹運一心，經三七日，稽首十方佛名，求哀懺悔。
懺謂懺除前#CB00985;，悔謂悔不更造。
身心既淨，道果堪成。
如滌淨器，以備成貯甘露法味。 ^762c20

○遇善下，獲效徑修。
遇善境界者，或禮應光華，或夢驗佳祥，
不作聖心，名善境界，自然獲得心意輕安。
謂既不昏沉，亦無掉舉也。
然雖如是，亦不過三七日，以感應道交，理方定故。
一向者，驀直去，絕擬議，永不退故。
攝念者，攝妄念，成正觀，契圓覺故。
尅期修習方便竟。 ^762c44

△三、結夏安居方便三：一、標大異小，二、
對佛陳詞，三、逾期隨往。
初。
orig::  ^763a6

若經夏首三月安居〔至〕心離聲聞不假徒眾。
commentary::  ^763a10

大疏云：然建道場，或在伽藍，或於餘處，
期限未滿，夏首已臨。
〔若〕入眾安居，則乖誓約；〔若〕自終限期，又犯毗尼。
道場中人，由此疑惑，如來遠念，故為辯明。
〔設〕為俗乖律則非，〔今〕因大癈小無失。
故決定毗尼經說：持聲聞戒，是破菩薩戒；
持菩薩戒，是破聲聞戒。
言當為者，既經夏首，不便出入遊化，大小兩乘，皆當作安居法也。
清淨有二：一、心性清淨，約菩薩說；二、境界清淨，約聲聞說。
止住即是安居。然既知剋期修習，求證圓覺，縱安居亦當作心性清淨。
菩薩止住，心離聲聞者，不必將心又入聲聞境界清淨場故。
又聲聞安居，必先集眾問和。
且安居亦必白僧，須假徒眾，令既不入彼眾，故不假也。
標大異小竟。 ^763a12

△二對佛陳詞。
orig::  ^763a36

至安居日即於佛前〔至〕大因緣故不繫徒眾。
commentary::  ^763a38

初屆期白佛踞修至安居日者，遵佛制順此方四月十五為前安居日，
大小兩乘皆至此日安居。
即於佛前者，顯是大乘，以小乘作僧事辦白僧即是。
今云佛前者，以大乘作佛事辦應白佛故。
作如是言者，謂對佛作念如是如是而說，非出聲唱言也。
我者，顯自陳言非關他故。
比丘及尼是出家二眾，優婆塞夷是在家二眾。
按小乘安居唯許出家二眾，今是大乘且是約心性安居，
非關方處，通在家亦無傷故，即約尅期同修之四眾而總言之。
踞菩薩乘者，謂依踞菩薩大乘之法修習真如寂滅行故。
葢寂滅者，依真如而立名，謂真即無妄，
離言說相名寂；如即不變，離心緣相名滅。
稱此理而修，因名之為行也。 ^763a40

○同入下，正陳菩薩安居，同入清淨實相。
住持者，行行契真，名為同入。
清淨實相者，在本經名為淨覺。
約起信，即是心真如門。
清淨者，一念不生。
實相者，守其自性。
即此一念不生，守其自性，便是住持。
如道場之安置淨居，類戒場之內結小界。
雖理事有異，而分限頗相似。
故以大圓覺為我伽藍者，大圓覺性，在本經首稱大陀羅尼。
依華嚴，即是一真法界。
為我伽藍者，陀羅尼，總一切法，持無量義。
一真法界，該真如門，合生滅門。
修因證果，總在裏許，有伽藍義。
如尅期之建立道場，類戒場之不失衣界。
其分限亦頗相似。
身心安居者，最初元以真如不守自性，變起藏識心海。
其次又以境界風動，轉生前七識浪。
從此前五識趣逐外塵，第六識內緣影事，
因而帶累五蘊，身心不能安居。
今既同入清淨實相住持，前五識既不趣逐外塵，
第六識亦不內緣影事，累不及蘊，故得身心安居。
至於第七末那，向以六識為用，內緣八識為體，
今既身心不動，則六識不行分別，是第七無用，外無所緣矣。
外無所緣，自不計八識為我，而內亦無所緣矣。
內外無緣，則第七末那居然平等性智，而藏識心海仍歸真如。
起信論云：心真如者，即是一法界大總相法門體，
所謂心性不生不滅，不生不滅即是涅槃自性，
謂涅而不生，槃而不滅，故不生則不繫於有，
不滅則不屬於空，故云無繫屬故。
據此，則是同安居於圓覺普照寂滅無二性中，無繫屬於方隅界限故。
如上所說，以大圓覺為我伽藍者，意在於此。 ^763b16

○我今下。敬請。不例餘眾。
聲聞安居期限，亦屬佛制，不敢違故。
蒙允，則雖違無遇也。
不依聲聞者，稱性安居，與彼不同故。
當與十方等，謂佛及菩薩，皆住清淨實相，
以圓覺為伽藍，自亦與之同故。
三月安居者，定以三月為期，不類聲聞前後兩安居故。
所以不拘小節者，為修菩薩無上妙覺大因緣故。
不繫徒眾者，恐彼不能隨大，並小亦失故。
對佛陳詞竟。 ^763c20

△三、逾期隨往。
orig::  ^763c34

善男子！是名菩薩示現安居過三期日隨往無礙。
commentary::  ^763c36

然大乘既以清淨實相為住持，以大圓覺性為伽藍，
即是安居，何必夏首？
葢為惜事表法，示現夏首安居，亦為令彼本無大志，
邈示夏首安居者，知所耻焉。
過三期日，隨往無礙者，大疏云：道場三期日滿，
小乘夏限未終，以本非小乘安居，故不妨隨往無礙。
結夏安居方便竟。 ^763c38

△四、入期示無悞取。
orig::  ^763c48

善男子！若彼末世修行眾生〔至〕一切境界終不可取。
commentary::  ^764a2

末世修行，邪正難分，求菩薩道，最宜慎重。
況夫既入三期，未免尺水丈波。
若是彼從佛所聞一切境界，如奢摩三摩禪那，
漸修頓修圓修，乃至二十五輪觀等，取之而修，終有巨益。
若非彼從佛所聞一切境界，如事水事火事天，
奉時奉方奉塵，乃至二十五冥諦等，取之而修，必招奇損。
故以終不可取，而示戒之。
開示通相方便竟。 ^764a4

△二、開示別相方便四：一、修習奢摩方便，
二、修學三摩方便，三、修學禪那方便，四、徧修即名佛出初。
orig::  ^764a16

善男子！若諸眾生修奢摩他〔至〕一切境界終不可取。
commentary::  ^764a22

初示方便。言悟淨圓覺，以淨覺心修奢摩他，如前已聞命矣。
若末世未悟眾生，欲修奢摩他者，最初從何下手？
故教以先取至靜。
謂先當憶想一切所有諸法，皆如幻如化，
不生取著，不造業，不受報，則至靜矣。
如此雖能了於生死，仍復取著涅槃。
若知涅槃亦如幻化，則是靜極。
如是則圓覺妙心，脫體畢露，故曰便覺。
如前普眼章云：證得諸幻滅影像故，爾時便得無方清淨。
無邊虗空覺所顯發，覺圓明故，顯心清淨等是也。 ^764a24

○如是下，明修習。
言靜極非可遽至，修習必由漸來，故先言如是。
初靜從於一身，謂先從一身靜也。
如前普眼章云：我今此身，四大和合。
乃至云：四大各離，今者妄身當在何處？
以是而觀，即知此身畢竟無體，是為一身靜故。
如一身既爾，一切身亦然。
情世界既爾，器世界亦然。
不及細陳，但超略言之。
故云：至一世界，覺亦如是。
如依鏡生垢，去得一分垢，即能顯得一分光故。 ^764a40

○善男下，顯利益。
若覺徧滿句，牒上覺徧一界。
然覺性靈明，有境必照。
故於一界眾生，凡有起一念處，皆能了知。
如覺徧一界既爾，覺徧百千世界亦然。
然此於六通之中，似屬他心。
若復能於百千世界眾生，有念皆知，又非聲聞他心之所能及。
他心既爾，通通皆然。
佛知佛見，不外是矣。
亦如垢盡鏡明，凡有臨於鏡光者，無不照焉。
如普眼章云：一切實相性清淨故，一身清淨。
一身清淨故，多身清淨。
多身清淨故，如是乃至十方眾生圓覺清淨。
善男子！一世界清淨故，多世界清淨。
多世界清淨故，如是乃至盡於虗空圓裹，三世一切平等清淨不動。
善男子！虗空如是平等不動，當知覺性平等不動。
如是等文，乃極力發揮此旨。
此若不明，當細閱彼文自知。 ^764b6

○非彼下，戒悞取，準前可知。
修學奢摩方便竟。 ^764b34

△二、修學三摩方便。
orig::  ^764b36

善男子！若諸眾生〔至〕一切境界終不可取。
commentary::  ^764b38

初示方便。若諸眾生，指末世未悟者說。
末世未悟，欲修三摩提者，最初從何下手。
故教以先當憶想十方如來及諸菩薩，
所以為如來為菩薩者，無非修因證果而得。
如是則為我之師，我之友矣。 ^764b40

○依種下，明依修。
謂既憶想已，為欲師之友之，即便依彼所說種種法門，漸次修行。
設遇心若馳散，即當精勤辛苦，修諸三昧，
定慧均等，方成妙悟。 ^764b46

○廣發下，冀當益。
恐現前不悟，更冀將來，故教以廣發大願。
如彌勒章云：若諸末世一切眾生，於大圓覺起增上心，當發菩薩清淨大願。
應作是言：願我今者住佛圓覺，求善知識，莫值外道及與二乘。
依願修行，漸斷諸障。
障盡願滿，便登解脫清淨法殿等是也。
自熏成種者，謂廣發此願，自能漸次熏習，
以成悟證種子，納於八識田中。
纔出頭來，一聞千悟者，固有之矣。 ^764c4

○非彼下，戒悞取，亦準前可知。
修學三摩方便竟。 ^764c20

△三、修習禪那方便。
orig::  ^764c22

善男子！若諸眾生〔至〕一切境界終不可取。
commentary::  ^764c24

初示方便。若諸眾生，仍指末世未悟言。
末世未悟眾生，欲修禪那者，最初從何下手。
故教以先取數門，謂數息觀也。
葢以修奢摩時，先取至靜，偏於靜則墮聲聞緣覺。
修三摩時，先取憶想，偏於想則近凡夫外道。
今則攝想念於一息，超出凡外。
化至靜於計數，不落聞緣。
威德章禪那成時，超出礙無礙境。
此數門乃其漸耳。 ^764c26

○心中下，明修習。
了知者，了了分明，知彼一出一入之間，
有生念、住念、滅念之不紊。
故念纔起為生，念既起為住，念將盡為異，念既盡為滅。
今不言異者，以是將滅，以滅念攝故。
所以諸經論中，有言三相，有言四相者，無足異也。
分劑頭數者，生有生的分劑，住有住的分劑，滅有滅的分劑。
一數至十數，從頭數之，務使了了分明。
其所以攝散、入寂、化寂、不住之方便，再無有過於此者。
又此上乃約初心修習靜坐時，數息言之。
如是下，又約久修工純，四儀不廢。
故曰周徧四儀等也。
分別念數者，謂分析辯別一出一入之間，
有生念、住念、滅念，又合此分劑為一息。
如是一息一息，從頭數之十數，無不了知。
其所以攝散、入寂、化寂、不住之工，較前益綿密矣。 ^764c38

○漸次下。顯利益。
然攝散入寂，不被事礙。
化寂不住，不被理礙。
如是漸次增進，絕待靈心欲發。
由彼潛興密運之力，不唯知息、知念、知數，
竟至無所不知，有法皆了。
先且舉一最難知者為例，故云乃知百千等。
佛意以百千世界，最遠難知。
一滴一滴之雨，最繁難知。
此且得知。其餘近者減者，不待言矣。
猶如目覩句。喻明所知了了，如觀掌果，非依俙見也。 ^765a16

○非彼下，戒悞取，仍準前知。
修學禪那方便竟。 ^765a30

△四、徧修即名佛出。
orig::  ^765a32

是名三觀。初首方便〔至〕即名如來出現於世。
commentary::  ^765a34

是名句，總結上三言。
未悟之人，先依此修，故云初首方便。
若諸眾生者，約末世未悟者言。
三種所修法，約如上所列而說。
徧修者，一法不遺。
精進者，以悟為期。
悟後之修，任運流入果海。
懸記佛出，非漫說耳。
開示別相方便竟。 ^765a36

△三、開示鈍根修證。
orig::  ^765a44

若後末世鈍根眾生〔至〕心不放捨漸次求證。
commentary::  ^765a46

若如來滅後，末法之世，其利根修證，不待言矣。
設有根性遲鈍眾生，以既悟覺心，欲求佛道，
屢修屢廢，不得成就。
葢由昔業所障，應當勤求懺悔。
事懺則嚴設華壇，禮佛誦經持呪。
理懺則晏坐靜室，觀察罪性。
叵得遇善境界，得心輕安。
然後一向攝念，常起二種希望。
一者希望斷憎愛惑，二者希望求勝上心。
斷憎愛惑者，憎謂於違情境，起憎惡心，
亦即根本煩惱中瞋，以憎則必瞋故。
愛謂於順情境，生愛染心，亦即根本煩惱中貪，以愛則必貪故。
嫉妬諂曲，皆小隨煩惱。
以是根本煩惱等流之性，故名為隨。
雖名為隨，乃各別而起，故名為小。
嫉謂徇自名利，不耐他榮，妬忌為性，故名嫉妬瞋一分攝。
諂謂罔冐於他，矯設異儀，險曲為性，故名諂曲貪癡各一分攝。
又此與憎愛，通名為惑。
葢惑者不明，不明即癡。
如憎之不已，而繼之以嫉妬。
愛之不已，而繼之以諂曲。
其癡為何如哉。所以根本煩惱中，但言憎愛，
不顯癡義者，以癡固有之，無容更顯耳。
求勝上心者，求即是發，以為求必發故。
勝上心，即無上菩提心也。
菩提心超出權小，名為勝心。
一切心無能加於其上，名為上心。
三種淨觀，乃指從前所說，承悟所修三觀。
此以鈍根，恐其不能兼修，故且教隨學一事。
謂隨其本意，於三觀中，且學一觀之事。
以事專於一，則易成故。
設於此觀不得，或因宿習不對，故又教其復習彼觀。
如是而遞互修習，總教以心不放捨，漸次磨煉，必求證入。
果到時至機熟，自應推門落臼。
如世尊雪嶺，六年成道，必待臘月八日，即其證焉。
總結應求開示長行竟。 ^765a48

△二、偈頌〔標頌云：〕。
orig::  ^765c4

爾時，世尊欲重宣此義，而說偈言：
commentary::  ^765c8

△〔正頌準長行分三〕一頌通相方便，二頌別相方便，三頌鈍根修證。
初分二：一頌尅期修習方便〔即長行第二〕，
二頌入期示無悞取〔即長行第四〕。
初〔亦惟約義略頌〕
orig::  ^765c10

圓覺汝當知，一切諸眾生〔至〕然後正思惟。
commentary::  ^765c18

偈頌所說，不出長行，恐不著意，故教以當知假當機，儆餘眾也。
雖通說一切眾生，而大悲深懷末世，以彼去佛遙遠，正道難行故。
欲求無上道，即已發阿耨菩提心者，當先結三期者，
人根不齊，對三根結上中下期，使其有所希望心故。
懺悔無始業者，禮佛求懺悔，先業而蕩心器，以備承受甘露法故。
經於三七日者，先業已懺，心器已淨，趣求佛道，志方定故。
然後正思惟者，離於妄想，修正觀，契正覺也。 ^765c20

△二、頌入期示無悞取。
orig::  ^765c36

非彼所聞境，畢竟不可取。
commentary::  ^765c38

長行云終不可取，此云畢竟不可取，皆深戒之詞也。
頌通相方便竟。 ^765c40

△二、頌別相方便：一、合頌三觀名下，帶義。
二、結頌徧修，即名佛出初。
orig::  ^765c42

奢摩他至靜，三摩正憶持，禪那明數門。
commentary::  ^765c48

奢摩下帶至靜二字，三摩下帶正憶持三字，
禪那下帶明數門三字，皆略示初首方便之義。 ^766a2

△二、結頌徧修即名佛出。
orig::  ^766a4

是名三靜觀。若能勤修習，是名佛出世。
commentary::  ^766a8

首句總結上三。長行中初首方便四字此不頌者，
以三名下已各帶示，上相離未遠不頌即知，
故精勤修習悟本覺而成始覺，是即名為佛出世也。
頌別相方便竟。 ^766a10

△三、頌鈍根修證。
orig::  ^766a16

鈍根未成者，常當勤心懺〔至〕佛境便現前。
commentary::  ^766a18

初首方便，以悟為期。
悟後之修，利根者自能成就。
設有鈍根不能成就者，定由宿業所障。
故當勤心懺悔無始罪障。
果得諸障消滅，自然佛境現前，見光見華，
騐知清淨，不作聖心。
從此進修，如風帆揚於順水，再無不成者矣。
總結以上正宗分竟。
other:: 
### 流通分
 ^766a20

△三、流通分分四：一、謝前請後，二、師資緣合，
三、應問教酧，四、總結流通。
初二：一、具儀謝前，二、請後顯慇。
初二：一、眾中具儀，二、謝前受益。
初
orig::  ^766a30

於是賢善首菩薩在大眾中〔至〕長跪叉手而白佛言：
commentary::  ^766a40

此章以賢善首為主，餘眾皆伴。
故云：大眾中三業#CB05418;誠，俱照文殊章釋。 ^766a42

△二謝前受益。
orig::  ^766a46

大悲世尊廣為我等〔至〕開悟如是不思議事。
commentary::  ^766a48

信解行證，極力開示，現會末世，普令受益，故稱大悲世尊。
廣為我等及末世眾者，約教則廣說無蘊，
約機則廣被無遺，稱大悲，稱世尊，正為此也。
開悟上文稍不足，若加普令二字，照應廣為二字，義則足矣。
如是不思議事，通指正宗十章，謂如是如是生信，
如是如是發解，如是如是起行，如是如是證果，
一一皆能開曉，一一皆能悟徹，其受益誠為不可思議事也。
具儀謝前竟。 ^766b2

△二、請後顯慇二：一、請名持護，二至三、顯慇初。
orig::  ^766b16

此大乘教名字何等〔至〕流布此教至於何地。
commentary::  ^766b20

此大乘教，指上正宗所說，已知其為文義。
是大乘教法，若為隨順時機，取益當來，應立名字。
敢問此經名字，當稱何等？
必求佛說者，以因名思義，乃可奉命傳持。
佛若不說，我等云何奉持？
此請經名奉持，為第一問也。
奉持此法，度生令信，全憑開導經功。
佛若不說，我等云何開導？
敢問依經修習，能得何等功德？
此請修習功德，為第二問也。
依經修習，魔心生妬，尺水丈波，要假護持。
敢問世尊，以云何力，使我護持經人？
此請擁護持人，為第三問也。
又持經得護修習，則魔事不生；流布無功化他，則逢難便退。
敢問世尊，流布此經，功成至何地位？
此請流布何證，為第四問也。
請名護持竟。 ^766b22

△二至三顯慇。
orig::  ^766b44

作是語已，五體投地，如是三請，終而復始。
commentary::  ^766b48

釋義準前謝前請後竟。
△二、師資緣合二：一、師與資合，二、資與師合初。
orig::  ^766c2

爾時，世尊告賢善首菩薩言〔至〕汝今諦聽，當為汝說。
commentary::  ^766c6

既為現前菩薩，又為末世眾生，益有兩關，故重言善哉而讚美之。
會眾意同，共推賢善。
首出問：主伴之心，惟佛能知。
故以汝等稱之乃能者，顯餘眾未必能問。
如何後所說修習所得之功，流布所至之地，
令惡魔及外道無能惱亂，皆係經教功德。
大方廣圓覺，修多羅，了義等，皆係經之名字。
若非深證圓覺自他兩利，假經教之力用，
縱有問，亦未必能如是之詳且備也。
為諸菩薩者，正為現在。
及末世眾者，兼為後來。
如上所釋，益有兩關者，以此經教功德名字，
上釋乃能處，業已略敘。
至下釋佛答，再指誡以諦聽，許以為說者，正顯師與資合。
設不合，則不誡亦不許也。
師與資合竟。 ^766c8

△二、資與師合。
orig::  ^766c30

時，賢善首菩薩奉教歡喜，及諸大眾默然而聽。
commentary::  ^766c32

賢善首菩薩是請主故，所以奉教歡喜。
及諸大眾者，發請意同，所以默然而聽。
此亦意顯資與師合，設不合則不喜亦不聽也。
師資緣合竟。 ^766c34

△三、應問教酧。今亦四：一、答請名奉持問，
二、答流布至地問，三、答修習功德問，四、答擁護持人問。
初二：一、起樂生信，二、依問正答。
初
orig::  ^766c38

善男子！是經百千萬億恒河〔至〕十二部經清淨眼目。
commentary::  ^767a2

初、為起欣樂。法華云：諸佛世尊出現於世，唯為一事。
若不說此者，出世無所為故。
是知此經乃諸佛共說。
而言百千萬億恒沙者，亦無數之數，實無佛不說也。
守之者，非時不說，必時至乃說。
護之者，非機不傳，必機熟乃傳。
是知三世如來守此、護此，務令此法常住，無有壞滅。
法華、彌陀等經咸稱諸佛護念者，亦斯意耳。
必言此者，為令現會菩薩於是經起欣樂心故。 ^767a4

○十方下。為生信重。
本經云：有大陀羅尼門，名為圓覺，流出一切清淨真如、
菩提、涅槃及波羅密，教授菩薩。
然既稱教授菩薩，則應為十方菩薩之所歸依。
又既稱大陀羅尼，則總一切法，持無量義。
是知得證圓覺，便能明了一切法義，故為十二部經清淨眼目。
必言此者，為令末世眾生於是經生信重心故。
起樂生信竟。 ^767a18

△二、依問正答。
orig::  ^767a30

是經名大方廣圓覺陀羅尼〔至〕汝當奉持。
commentary::  ^767a34

初、正答經名。經有五名，題惟取二。
初中又減去三字。
總釋名題中，業經詳釋，餘三名亦略敘其義，此則似無容更贅。
然經中義既無盡，而名又何妨再釋？
第一、名大方廣圓覺陀羅尼，是法義總別為名。
謂圓覺是法，大方廣是義，此法能總一切法，
此義能持無量義，故又以陀羅尼稱之。
以梵語陀羅尼，此翻總持，謂總一切法，持無量義故。
是則上五字是別，下三字是總。
名題中取別遺總，故第一名惟存五字。
第二、名修多羅了義，是境智相對為名。
上稱此經為十二部經清淨眼目，十二部則十二分也。
今稱為經者，以分雖各有別名，凡屬佛說者，皆可以經名之。
是知修多羅三字，即通指十二部經，其間所詮法義，
如頓、漸、偏、圓等，皆為所照之境。
了義二字，即是圓覺妙慧，於彼十二部經頓、
漸、偏、圓等義，一一皆悉能了，即為能照之智。
境智相對，故以修多羅了義名之。
第三、名秘密王三昧，是定動無礙為名。
三昧者，即普賢章所謂如幻三昧是也。
靜觀諸法皆如幻化，於諸法中一念不生，
即成三昧，名之為定。
既知幻已，即起諸幻以除幻者，變化諸幻而開幻眾，
得大自在，喻之為王，名之為動。
然此動非離定而有，乃即定而動；此定非離動而有，乃即動而定。
或有眾生但見定而不見動，則動成秘密；
或有眾生但見動而不見定，則定成秘密。
其實無礙，故以秘密王三昧名之。
第四名如來決定境界，是真如不變為名。
如來者，能證圓覺人也。
能證圓覺，直以圓覺度生，而生多迷悶，
因以真如門而接濟之，如文殊章中所釋滅妄還淨覺是也。
決定境界即是真如，本經名為淨覺。
以不變故，稱為決定；滅妄顯故，稱為境界。
若依此而隨順修習，即還圓覺，一經能事不出乎此，故為名也。
第五名如來藏自性差別，是藏性隨緣為名。
上名約頓教一乘人立言，頓教一乘人雖背圓覺，
迷途未遠，但以真如門接，略加隨順，便至圓覺。
此名約終教等大乘人立言，終教等大乘根性背圓覺，
迷途漸遠，若但以真如門接，恐其間不無點額，乃又以生滅門而曲成之。
如來藏即是真如，因其中具足佛性，又能依此出生諸佛，故易為如來藏名。
自性差別者，自性隨緣而成生滅門也。
生滅門中則有多種差別，謂倐以無明不覺，
便生三細；境界為緣，復長六粗，所謂迷途漸遠是也。
迷途漸遠，以此門而曲成之者，令知從真既可起妄，
返妄便即歸真，就路還家，更無煩希奇仰異。
況夫歸真近圓，其進證又何難哉？
如本經彌勒章之五性差別，淨慧章之五種隨順，皆約生滅門中曲成圓覺之義。
以斯立名，良有以焉。 ^767a36

○最後一句，兼答奉持。
準前賢善首請云：此大乘教，名字何等？
云何奉持？今世尊既云五種名字，末復教以汝當奉持。
奉，謂奉以自修。持，謂持以教人。
自他兩利，皆須因名思義。
故教以汝當，謂應當因名思義而奉持之。
則自他兩利，其庶幾乎？
答請名奉持問竟。 ^767c28

△二、答流布至地問：一、至地之由，二、依問正答初。
orig::  ^767c38

善男子！是經唯顯如來境界，唯佛如來能盡宣說。
commentary::  ^767c42

唯顯如來境界者，謂如來自無始發心已來，
如何生信，如何發解，如何起行，如何證果，
如何從因至果，一切所有境界，皆於此經顯示。
言唯顯者，不涉餘乘，況夫異學，益知其無與於此經矣。
或問：如來境界不可思議，經唯二卷，豈能盡收？
故世尊又以唯佛如來能盡宣說示之。
如文殊章初說本起因地，圓覺章終說徧修徧證，
縱是鈍根，還許此觀不得，復習彼觀，心不放捨，漸次求證。
況夫中間說五性差別，說五種隨順，說次第三觀，
說二十五輪，說四相之迷識迷智，教以併銷，
說四病之任滅作止，令其勿留，其說可謂詳且盡矣，夫何遺焉。
至地之由竟。 ^767c44

△二、依問正答。
orig::  ^768a18

若諸菩薩及末世眾生〔至〕漸次增進至於佛地。
commentary::  ^768a20

若諸菩薩及末世眾生者，先敘能流布人。
依此修行者，正敘所流布教。
前問流布此教，惟顯利他。
此答依此修行，兼顯兩利。
蓋未有自不利而能利他者，故此兼顯正見。
其自能受持，又能以茲流布，不便雙稱，故渾言修行。
漸次增進者，生信發解起行至於佛地者，即是證果。
設問：如何依此修行便能爾耶？
以此經惟顯如來境界，依之修行自應至於佛地。
所以將欲答問，先出至地之由者，以此答流布至地問竟。 ^768a22

△三、答修習功德問：一、依問正答，二、較量功德。
初二：一、法說，二、喻顯。
初
orig::  ^768a38

善男子！是經名為頓教大乘〔至〕亦攝漸修一切羣品。
commentary::  ^768a44

是經借言顯理，明理忘言，不立文字，但一念不生，
即名為佛，不依地位漸次而說，故名頓教。
大乘者，不接小機，謂聲聞、辟支所不及故。
又此不惟是大乘，且是一乘，謂是經唯顯一佛乘故。
今名為大者，非對小言大之大，乃超出一切，名之為大。
如法華門外三車，牛對羊鹿，即名為大。
若比大白牛車，則非真大，今是大白牛車，乃真大也。
頓機眾生者，積劫因成，未及果證，今生纔出頭來，
一聞千悟，順行如善財，逆行如鴦崛，皆為頓教之機。
從此開悟者，一聞此經，頓開心地，悟證圓覺，
所謂必至佛地者，即其大也。
然此乃約機教相對，成就開悟，固如是之深且疾耳。
要知頓即近圓，隨順而可至圓教故，亦攝漸修一切羣品。
如始終二教菩薩，小教聲聞緣覺，及彼世間六道眾生，
但有聞法者，無一不成佛，故能並攝。
如彌勒章云：由於欲境起諸違順，境背愛心而生憎嫉，
造種種業，是故復生地獄餓鬼。
若聞此而不生憎嫉，不造眾業，則三途亦可成佛。
又云：知欲可厭，愛厭業道，捨惡樂善，復現天人。
若聞此而既捨惡業，復超善業，則欲界天人亦可成佛。
又云：知愛可厭，棄愛樂捨，還滋愛本，便現有為增上善果。
若聞此而既捨諸愛，亦不樂捨，罔滋愛本，則上二界亦可成佛。
又云：由本貪欲發揮無明，顯出五性差別不等。
若聞此而離本貪欲，不發無明，則五性差別皆可成佛。
是知此經所謂亦攝漸修羣品者，以此經總攝一切漸修諸法門故。
法說竟。 ^768a46

△二、喻顯。
orig::  ^768b48

譬如大海不讓小流〔至〕飲其水者皆得充滿。
commentary::  ^768c2

譬如大海，不唯容納百川，然亦不讓小流。
此葢以大海必納百川，不納則不能成其大故。
喻頓教必通圓教，統攝一切諸大乘法，不攝則不能顯其頓故。
然既通於圓，則不惟統攝諸大乘法，乃至小乘人天等法，亦皆普攝。
故喻中以不讓小流喻之。
讓猶辭也，謂辭之而不容入故。
海必不爾。頓教通圓亦然。
此且喻教，下乃喻機。
然大海既容納百川，必能潛流四天下地。
而四天下中，以任鑿井疏河，灌園溉地，
所有王臣人民，象馬牛羊等，一一皆取之不盡，用之無竭。
乃至蚊蝱，及阿修羅，飲其水者，皆得充滿。
法中謂頓教兼圓，既能統攝諸大乘法，
必能潛利四位〔住行向地〕因心。
而四位因心中，以任生智流辯，談妙說玄，
所有應被之機，一一皆隨心應量，取足無窮。
乃至六道眾生，及彼一切天魔外道等，
但有聞法佛種，以納識田，時至機熟，佛果自爾圓成。
試觀本經喻文，其間少有不足。
如喻教中，但言不讓小流，不言大流。
喻機中，但言乃至蚊蝱，不言超略。
何等本疏，先以私意補足，然後以法貼合，不敢言妥。
尚冀高明者教之。
依問正答竟。 ^768c4

△二、校量功德〔兩番校量，益顯修習功德之不虛矣。
分二〕一、施寶校量，二、施法校量。
初。
orig::  ^768c40

善男子！假使有人純以七寶〔至〕聞此經名及一句義。
commentary::  ^768c46

積，聚也。直解云：世寶盈剎，但資有漏，至理一言，
轉凡成聖，故功倍天淵。
施寶校量竟。 ^768c48

△二、施法校量
orig::  ^769a2

善男子！假使有人教百恒河〔至〕宣說此經分別半偈。
commentary::  ^769a4

直解云：小異雖多，終無實證。
此經半偈成佛正因，故難為比量。
答修習功德問竟。 ^769a6

△四、答擁護持人問〔問在第三，答在第四，
前後俱有加添之文，應分為三〕：一、顯當護因，
二、正答當護，三、奉教護持。
初
orig::  ^769a8

善男子！若復有人聞此經名〔至〕種諸善根聞此經教。
commentary::  ^769a14

初反顯當護。聞經名非聞經義，信不惑非是受持，
此人即非少福少慧，便當護持。 ^769a16

○如是下。正明當護。
如是必從一佛二佛，乃至盡恒河沙一切佛所，
積善積福，聞經資慧。
既福多慧多，益當護持。
言此以見向下之依教修習者，定當護，勿復疑矣。
顯當護因竟。 ^769a18

△二、正答當護。
orig::  ^769a26

汝善男子當護末世〔至〕惱其身心令生退屈。
commentary::  ^769a28

先稱汝，附稱善男子者，顯是面囑當機，
令其著意，非漫答也。
準前當機請云：云何使我護持經人？
是直欲自領其事，故世尊應其請而答之曰：汝善男子！
當護末世是修行者。
佛意以但聞經名，信心不惑，尚是久供多佛，
多福多慧，況復末世得聞是經？
依經修行，自他兩利者，又非前人之可比擬，
故直解云：修習此法者，乃慧命所係。
若惡魔惱亂生退，則慧命斷絕，故當護持也。
直解不言外道者，以外道即魔侶故。
惱其身心者，謂惱害其身，惱亂其心故。
退屈者，謂退失本念，屈志從他也。
正答當護竟。 ^769a30

△三、奉教護持〔當機奉教護持，事屬一定，避繁不復更列。
今約餘眾分三〕：一、金剛護持，二、諸天護持，
三、鬼眾護持。初。
orig::  ^769b2

爾時會中有火首金剛〔至〕財寶豐足常不乏少。
commentary::  ^769b6

初、統屬具儀。謂金剛眾統其眷屬，具儀之義可知。
通稱金剛者，依手中所持之杵彰名，其威力全在杵故。
火首金剛者，直解云：謂頭有火#CB08504;。
即楞嚴所云：化多淫心，成智慧火，乃菩薩示現者也。
摧碎金剛者，以所持之杵，能摧碎一切天魔外道等故。
尼藍婆金剛者，圭峯、憨山皆云：未詳翻譯。
八萬金剛，皆其同類，并其眷屬，乃所統徒眾耳。 ^769b8

○世尊下，護人及處。
有能持此者，此字即指本經，顯有則必護，不空言耳。
決定大乘，不指經說，乃指能持之人，以是決定求大乘人故。
如護目者，顯護之最嚴，即一塵一沙，亦不使有犯故。
乃至道場等，如前建立，道場即是尅期修行處故。
自領徒眾者，周界旋護。
晨夕守護者，晝夜長巡。
如是則魔外不敢有犯，自應無有退轉。 ^769b20

○其家下。兼護其家。
其家乃私居也。永無灾障等，顯人眷平安。
財寶豐足等，顯家道昌隆。
非金剛守護者，莫由至此。
金剛護持竟。 ^769b34

△二、諸天護持。
orig::  ^769b38

爾時，大梵天王、二十八天王〔至〕常令安隱心不退轉。
commentary::  ^769b42

初、天眾具儀。直解云：大梵天王，乃初禪王，為娑婆世界主。
佛佛出世，此王為請主。
二十八天，總指三界諸天，謂六欲天、十八禪天、四空天也。
須彌山王，特舉帝釋，乃忉利主。
護國天王，乃四王天，為守護國界之主。
私云：大梵天王下，已總標二十八天，乃又特舉帝釋及四王者，
以其有統眾之威，能護持故。 ^769b44

○世尊下許護令安，安而且隱，自應心不退轉。
諸天護持竟。 ^769c8

△三、鬼眾護持。
orig::  ^769c10

爾時有大力鬼王名吉槃茶〔至〕我當使其碎如微塵。
commentary::  ^769c12

初、鬼眾具儀。直解云：吉槃茶，亦云鳩槃茶，此云可畏鬼。
食人精氣，其疾如風，變化無端，住於林野，
管諸鬼眾，故號為王。
不屬人天，單居鬼趣，座起禮繞，而白具儀，表誠可知。 ^769c14

○世尊下許護持人朝夕侍衛，魔外不能相犯，故不退屈。 ^769c20

○其人下。指界相。
要直解云：一由旬，四十里。
言守護方隅，可四十里內無灾害也。
應問教酬竟。 ^769c22

△四、總結流通。
orig::  ^769c34

佛說此經已，一切菩薩〔至〕皆大歡喜，信受奉行。
commentary::  ^769c36

佛本無說，何嘗有己。
今約一期事畢，名為說此經已。
一切菩薩，即文殊普賢等當機之眾，及其諸眷屬也。
天該天部，龍該龍部，鬼該藥叉，神該俗樂法樂，
餘難備舉，故總以八部及眷屬該之。
此皆尋常隨逐佛會，衛法護教之者。
及諸天王等，別指上來許護當經之眾。
金剛神，吉槃茶，總以等字該之。
一切大眾，總結菩薩乃至梵王等也。
聞而思，思而修，終獲巨益，故云皆大歡喜。
信，謂信忍佛語。受，謂受領佛意。
奉行者，欽奉佛勅，展轉傳行。
所謂流通者，正在是耳。
　　為謝世緣尋佛意，隨文析義解茲經。
　　回施隨喜見聞人，同證如來無上覺。
圓覺經析義疏卷第四〔終〕
xu:: 
#  No. 263-C
No. 263-C ^769c38

圓覺經者，諸佛之真宗，眾生之覺地。
迷之者沉淪於曠劫，悟之者頓證於一時。
自古註解，見有數家，無非宣通聖教，利益含識。 ^770a23

吾師闡教老人，心冥至道，情切為人。
先註法華、楞嚴、金剛等疏，業經鏤板印施。
於禪課之餘，偶念茲經未及發揮，爰會古註，
復申己意，依次研究，章分句析，務使義暢文通，
啟發初機，不期年而告成，目曰圓覺析義。
其意葢欲公諸天下，俾人人依此解修，
同入大光明藏，共遊圓覺妙場也已。 ^770a27

門人心興，稽首謹#CB02494;
 ^770a39
