
other:: 大佛頂如來密因修證了義諸菩薩萬行首楞嚴經纂註卷第四
other:: 唐　天竺沙門　般剌密諦　譯
other:: 唐　烏萇國沙門彌伽釋迦譯語
other:: 唐菩薩戒弟子前正議大夫同中書門下平章事清河房融筆受
author:: 明　檇李沙門　真界　纂註
commentary:: 
上阿難等惑銷心悟，故說偈讚佛。
富樓那尚紆疑執，故又發起後章之問也。
然法本無生，因妄有生。
相本無相，因迷執相。
而富樓那由不達法本無生，則不知因妄有生，故問云何忽生。
不了相本無相，則不達諸相虗妄，故問水火等不相陵滅。
此皆不達第一義諦而問，故世尊即許宣真勝義性。
由是而知，下文雖示因妄有生，意顯無生。
雖示循發之相，意顯無相。
故環師謂即山河萬象，宣勝義中真勝義性也。
而資中謂世尊所說，惟俗諦生滅之相，故以不空如來藏收之。
殊不知世尊既云因妄有生，則知妄無自性，生即無生。
豈非緣起之相，而本自無生乎。
既云循業發相，則知七大虗妄，全一真妙覺明。
故法法本然，周徧法界也。
豈說俗諦生滅之法哉。
orig::  ^164a27

爾時富樓那彌多羅尼子〔至〕所說法音尚紆疑悔。
commentary::  ^164b10

引前所說以敘疑也。
蓋前示陰入處界等，皆如來藏清淨本然，
是即相以示無相，即生以示無生，故云敷演第一義諦。
富樓那！無明未盡，不了第一義諦，故譬聾人百步聞蚋。
以第一法才猶昧，則中下之機難無疑惑，故下呈疑以請也。
orig::  ^164b12

世尊！若復世間一切根塵〔至〕次第遷流終而復始。
commentary::  ^164b22

此正陳所疑也。疑云：清淨宜無諸相，本然宜無遷流，
云何忽生諸相，次第遷流耶？
此即不達因妄有生，因妄相續而問也。
問意有二：云何下，問生起。
次第下，問相續。故下，先約一念之迷，以示忽生之相，次即詳示三種相續之相也。
orig::  ^164b24

又如來說地水火風〔至〕斂渴如來無上慈誨。
commentary::  ^164b34

疑云：水處不能容火，地處不能容空，云何相徧不相陵滅耶？
此由不達相本虗妄而問，故下如來即以虗空非相而不拒諸相，
真覺本非七大而不礙七大示之。
意顯循業發現之相本自虗妄，不應詰其相陵滅也。
orig::  ^164b36

爾時世尊告富樓那〔至〕欽佛法音默然承聽。
commentary::  ^164b46

因其不達第一義諦，故許宣真勝義性也。
所謂勝義諦中真勝義性者，即前所明第一義諦也。
由富樓那不達此義，致生前問，故如來即許宣真勝義性，
令二乘聞此契真性而起真修，故云令汝二乘皆獲一乘寂滅場地。
真阿練若正修行處，阿練若云無喧雜，
以悟無生了無喧雜故，依此而修，是謂正修行處。
orig::  ^164b48

佛言：富樓那！如汝所言〔至〕為覺不明，稱為明覺。
commentary::  ^164c14

將示因妄有生，而即其所聞互融之理，
以詰明不明者，意在引其認明墮妄，以為生法之端也。
蓋性覺妙明，即妙而明，非不明也。
本覺明妙，即明而妙，又非明也。
富樓那雖聞其言，而不達其理，即認明為覺。
故曰：若此不明，則無所明矣。
如謂富樓那認覺不明者，此一失也。
因立所明，故佛示云：有所非覺，無所非明。
則知明與不明，皆非真覺妙明。
而圓師則以有所明為妄，無所明是真。
故解云：無所則無妄明者，此二失也。
因認明立所，虗空世界等，由是生焉。
故云：無同異中，熾然成異等。
是則因動以發相，因妄而忽生，乃現相也。
岳師指因明立所等為三細，指無同異等為六麤者，此三失也。
如是擾亂等一節，乃牒前三細，而引起六麤。
故云：如是擾亂，相待生勞等。
岳師指為牒前三細六麤者，此四失也。
然下文皆依經正意解釋，恐有欲知會解與今註異同，故此明示。
orig::  ^164c16

富樓那言：若此不明名為覺者，則無所明。
commentary::  ^164c48

富樓那！由不明真覺，本非明不明，故一念妄動，認明立所。
故曰：若此不明，則無所明。
此即無明為因，生三細也。
蓋不明真覺，即無明也。
動即業相，認即轉相，所即現相。
三相既現，無窮妄業由是而生。
故下云：覺非所明，因明立所；所既妄立，生汝妄能等。
orig::  ^165a2

佛言：若無所明則無明覺〔至〕性覺必明，妄為明覺。
commentary::  ^165a12

牒上以明覺非有無也。
若無所明則無明覺，此二句乃總牒所計。
若汝執言必有所明方稱明覺，若無所明無明覺者，
佛即示云有所非覺無所非明，則有明無明皆非真覺也。
無明下。釋上覺非有無也。
以無明又非覺，湛明性必明，則妄為明覺，故知真覺本非有無矣。
orig::  ^165a14

覺非所明，因明立所〔至〕因此復立無同無異。
commentary::  ^165a26

此明前一念之迷生三細也。
夫性覺之體，本無能所，亦無同異。
由無明故，一念妄動，認明立所，能所斯立，同異即形。
因明立所，所立由於汝能，能所同時，說有先後耳。
既有所明，則無同異中，熾然成異矣。
異彼所異，因異異立同，故云因異立同。
同異發明，即有無同無異，故云因此復立無同無異。
然此三相，以言不頓彰，故相因而說。
說雖先後起，即同時所感外器虗空及有情根，
一念頓現，亦非先後。
應知此三，昏未動時，是靜是同，為虗空體；
動即成異，為世界體；認明立所，與昏動異，即眾生體也。
orig::  ^165a28

如是擾亂相待生勞〔至〕由是引起塵勞煩惱。
commentary::  ^165a48

牒前三細，復起六麤也。
如是擾亂者，牒前因無明故，一念妄動性真，
於是擾亂，此牒業相也。
相待生勞者，牒前能、所等相待而生勞相。
能即轉相，所等即現相，勞即智相、相續相也。
勞久發塵者，即由上二相發起執取，計名字相也。
自相渾濁者，智等四相混雜真性，故名為渾；
汩清淨體，令失明潔，故名為濁也。
由是下，牒由三細引起四麤，故云塵勞煩惱，此四正是煩惱之體。
下業果眾生，即後二麤也。
orig::  ^165b2

起為世界靜成虗空〔至〕彼無同異真有為法。
commentary::  ^165b18

此明前一念昏動成三相也。
起即是動，動即成異。
動為世體，異為界體。
則世界由動異所成，故云起為世界。
靜即同相，形前起動，故名為靜，即虗空之體也。
以虗空由對動之靜所成立故，故云靜成虗空。
虗空下二句，牒明二相。
彼無下，指前對同異之無。
同異名有為法，即眾生也。
此蓋由內心一念妄動，有同異、無同無異故，於外即成虗空世界及眾生也。
前問云何忽生山河大地諸有為相，此既因動發相，即是因妄而忽生山河大地諸有為相也。
orig::  ^165b20

覺明空昧相待成搖〔至〕以是因緣世界相續。
commentary::  ^165b38

上就一念之迷，已示忽生之相。
此下詳示相續之相也。
覺明空昧等者，謂由一念之迷，不覺妄動。
動與空昧，一明一昧，一動一靜，相待不息。
於內生滅，即名為搖。
於外即成風輪初起。
是故世界之初，風輪為始。
世界最下，依風輪住，故曰執持世界。
因空生搖，牒上文也。
堅執覺明，遂立質礙，故曰堅明立礙。
於內即是堅執覺明，於外即成金輪次起。
故云彼金寶者，明覺立堅。
大地最下，依金輪住，故曰保持國土。
堅覺下二句，指前二性為生火之由。
於內則生滅不停，堅執不捨。
於外則動搖不息，堅剛難壞。
互相摩觸，而有火生。
如取火法，鑽燧與木，一堅一動，火能鎔散，
成熟萬物，故云為變化性。
寶明下，於內則堅執覺明，懆心熾盛。
於外則寶潤火蒸，遂成流水也。
如世蒸物，必有汗流。
火騰下，水交於火，火交於水，其勢相敵，
而立於物，故曰交發立堅。
溼為巨海，水降之所立也。
乾為洲潬，火騰之所立也。
以是下，明水火氣分。
水劣火為山，土劣水為木。
#CB08504;融明水火氣分，燒絞明土水氣分也。
遞相為種者，如明昧相待，為風輪種。
因搖立礙，為金輪種。
風金相摩，為火大種。
金火復為水大種，火水又為海洲種，水土復為草木種。
此世界相續之由也。
然此約覺明堅執而發生世界，下約覺明所妄以發明眾生。
則知世界眾生，皆無越一念之迷而生也。
orig::  ^165b40

復次，富樓那明妄非他〔至〕同業相纏合離成化。
commentary::  ^165c38

此即前因明立所之妄，明眾生相續之本也。
明妄非他，覺明為咎等者，明妄即前所明之妄。
此妄非他，只由迷心妄動，方有所明，故云覺明為咎。
所妄既立，遂使六根成礙，故明理不能超越矣。
蓋明妄即所妄，所妄即六妄。
於內由迷心妄動，故有所明；於外因妄明，故遂立所妄也。
以是下，示不踰之相。
色香下，牒上不踰之義，以明業性。
謂見聞覺知元一圓融清淨寶覺，但因色等六妄成就，由是分一圓融寶覺而為見覺聞知。
既有根塵而為業性，則發起妄業，於是同業相纏，
合離成化，此六道四生之始也。
同業即胎卵類，因父、母、己三者業同，故相纏著而有生。
合離即溼化類，不因父母，但由己業。
或合溼而成形，即蠢蝡也；或離異而托化，如天獄等類也。
orig::  ^165c40

見明色發明見想成〔至〕以是因緣眾生相續。
commentary::  ^166a20

此明眾生相續之由也。
見明色發者，謂妄心見妄境，即是中陰見父母境也。
明見想成者，謂明見父母之境而想成，即由境生情也。
異見下，謂男子投胎，則父是所憎境，母是所愛境。
女子投胎反此。以愛為輪迴根本，故流愛為種；
想為傳命之媒，故納想為胎。
交遘發生等者，謂父母交遘為緣，同業之人想愛為因，有此因緣入胎托質也。
俱舍明胎中凡有五位：一七名羯羅藍，
此云凝滑；二七名遏蒲曇，此云皰，狀如瘡皰；
三七名閉尸，此云輭肉；四七名健南，此云堅肉；
五七名鉢羅奢佉，此云形位。
今略舉前二，等取餘三。
四生之類，卵應於想，胎應於情，溼應於合，
化應於離，故曰隨其所應也。
情想合離更相變易者，或情變為想，合變為離，無定業也。
卵易為胎，溼易為化，無定質也。
故所受報成升或沈，無定趣也。
orig::  ^166a22

富樓那！想愛同結，愛不能離〔至〕是等則以盜貪為本。
commentary::  ^166b4

此指貪愛，明業果之本也。
蓋想愛不結，愛則可離，既彼此交結，愛不能離，
故相生不斷，是等欲貪為本也。
貪愛不滋，貪則可止，既彼此交滋，貪不能止，
貪必致殺，故相食不斷，是等殺貪為本也。
以人下。明盜貪也。
殺盜二貪，一往觀之，似無差別，若以負不負義推之，則有別焉。
若負命者殺之，即屬殺貪，不負者殺之，
即屬盜貪，是知盜必具殺，而殺未必有盜也。
故於殺貪，但云遞相吞食，而於盜貪，則云人死為羊等，
二者之別，蓋可見矣。
且欲貪通乎四生，今正約胎生言之，又胎生復通，
今多就人倫辨之，以其易見故也。
orig::  ^166b6

汝負我命，我還汝債〔至〕以是因緣業果相續。
commentary::  ^166b28

此明業果相續之由也。
負債，殺盜由也。愛憐，欲貪由也。
惟殺下，結顯命債二句，文義互見。
如云：汝負我命，汝還我命；我負汝債，我還汝債。
愛憐二句，亦應互見。
orig::  ^166b30

富樓那！如是三種顛倒相續〔至〕因此虗妄終而復始。
commentary::  ^166b38

總牒前文，結答世界眾生業果，皆由不覺一念妄動認明，
立所發生，故云皆是覺明明了知性，因了發相也。
蓋覺明即無明業相，明了知性即認明為覺之轉相，因了發相即現相。
前問云何忽生山河大地諸有為相，此既因了發相，即是從妄見生山河大地諸有為相。
故起信云，依能見故，境界妄現也。
次第遷流，即由生而滅，終而復始，即滅而復生。
然則三種相續，既從妄有，妄無自性，全體無生。
是以雖示有生，意顯無生也。
若悟無生，則知根塵處界，皆如來藏清淨本然矣，豈俗諦生滅之法哉。
orig::  ^166b40

富樓那言：若此妙覺〔至〕有為習漏何當復生。
commentary::  ^166c12

眾生覺體與佛無別，無端忽生諸有為相，
則如來既證空覺，何時復生諸有耶？
此由富樓那不達諸法本來常自寂滅，
於寂滅中起生滅見，故問山河大地等何當復生？
如來乃就其生滅之見破之。
故下引喻以明覺不復迷，滅不復生也。
若就本來寂滅，則何滅何生？
何迷何覺？故知下文所示，誠夢中說夢耳。
orig::  ^166c14

佛告富樓那：譬如迷人〔至〕覺迷迷滅，覺不生迷。
commentary::  ^166c28

此示覺不復迷也。
昔本無迷，似有迷覺者，謂本無有迷，無始之迷者似迷也。
亦無有覺，從迷而覺者似覺也。
迷既覺矣，豈覺更生迷哉？
orig::  ^166c30

亦如翳人見空中華〔至〕何當更出山河大地。
commentary::  ^166c36

此示滅不復生也。
翳喻妄見，華喻山河空華，滅地喻妙空明覺。
佛言下。謂既了所喻，何復前疑？
orig::  ^166c38

又如金鑛雜於精金〔至〕菩提涅槃亦復如是。
commentary::  ^166c42

此示無變無生也。
金喻菩提果覺無變，#CB01926;喻涅槃果德無生，
果至無變無生，則習漏不生可知矣。
此卷之初，富樓那有二問，初問答竟，此下答第二問也。
orig::  ^166c44

富樓那！又汝問言：地、水、火、風〔至〕而不拒彼諸相發揮。
commentary::  ^167a4

此牒前問，而示無相不拒諸相也。
蓋由富樓那不達相本虗妄，以水火等不相陵滅而問。
故如來即以虗空非相而不拒諸相，真覺本非七大而不礙七大示之。
意顯循業發現之相，本自虗妄，不應詰其相陵滅也。
orig::  ^167a6

所以者何？富樓那〔至〕云何復問不相容者。
commentary::  ^167a16

此徵辨循業發現諸相虗妄，喻顯七大之相虗妄，不應詰其相陵滅也。
所以下，示諸相。於意下，明相虗妄。
隨處而發，故曰殊方。
諸有為相，指明暗等相也。
彼指日雲等體，若就明相，彼指日也。
餘可例知。且日照時下，辨明不因日生。
謂明若因日，十方世界同日色時，則空中應無日矣，云何空中更見圓日？
若是空明下，辨明不因空生。
當知是明下，示不即不離，以顯明相虗妄。
明相既妄，則暗動等相亦妄。
然空中循業發現諸相，既無可指陳，則顯七大循業之相亦妄，
不應詰其相陵滅也。
若更詰其陵滅，是猶邀空華而結空果矣。
觀性下，明性相容。
既同一性，法爾相容，云何復問不相容也？
orig::  ^167a18

真妙覺明亦復如是〔至〕若俱發明則有俱現。
commentary::  ^167a42

此以法合前無相，不拒諸相也。
真覺不礙七大，如空不拒諸相，皆循業發現之相耳。
汝以空明等者，以事言之，如鑿井出空，照燧生火是也。
以業言之，如起為世界，靜成虗空，風金相摩，故有火光是也。
以心言之，妄起空見，則有空現。
地水火風，亦復如是。
故曰：各各發明，則各各現。
各各，謂前後也。俱，謂同時也。
orig::  ^167a44

云何俱現富樓那〔至〕宛轉虗妄無可憑據。
commentary::  ^167b10

此復舉喻以顯七大之相虗妄，不應詰其相陵滅也。
如一水中現於日影，喻一性中現七大也。
日影隨人俱現，以喻七大隨緣俱現。
先無準的，不應詰難，喻顯七大虗妄，不應詰其相陵滅也。
orig::  ^167b12

富樓那！汝以色空相傾相奪〔至〕故發塵勞有世間相。
commentary::  ^167b20

色攝四大，對空成五。
前富樓那問地水火風本性圓融，疑水火性不相陵滅，即相傾也。
虗空大地不合相容，即相奪也。
既以色空傾奪於如來藏，則如來藏隨為色空，
是則背覺合塵，發塵勞相也。
以迷失真體，分別緣影，名背覺合塵。
了相元妄，觀性元真，名滅塵合覺。
orig::  ^167b22

我以妙明不滅不生〔至〕故發真如妙覺明性。
commentary::  ^167b34

色空，世間妄相也。
妙明，真如妙性也。
前由著相，故致相傾，即生滅也。
此由合性，故致相容，即不生滅也。
原夫如來藏體，元一圓融。
特由眾生背真合妄，故局促世相之中，遂致相傾相奪。
諸佛滅妄合真，故妙得真如之性。
所以一多互現，小大相容。
現寶剎於毛端，轉法輪於塵裏。
事事無礙，法法如如。
蓋由觀性元真，故無不容者。
一為無量下，總列四句。
不動下，別示其相。
大中現小之相易明，故略之。
滅塵下，結所以也。
orig::  ^167b36

而如來藏本妙圓心〔至〕非常非樂非我非淨。
commentary::  ^167c6

上答問已竟，此繼之復示。
三、如來藏者，蓋由富樓那不了第一義諦，
致生前問，故如來示以此結責也。
以第一義諦即空、不空如來藏故。
非心至非意識界，總非六凡界也。
非明、無明等，非緣覺界也。
緣覺觀十二緣有生起相、有修斷相，此兼舉之。
非苦、非集等，非聲聞界也。
非智、非得者，非二乘理，智、得即理也。
非檀那等，非菩薩界，先非能趨行。
非波羅蜜多者，總非所趣理也。
非怛闥阿竭下，非佛界，先非能證人，三號是也；
次非所證法，涅槃四德也。
怛闥阿竭云如來，阿羅訶云應供，三耶三菩云正徧知，即十號之三也。
涅槃是總，四德是別。
orig::  ^167c8

以是俱非世、出世故。
commentary::  ^167c30

結上起下也。世結六凡，出世結四聖，以藏理即空，
無有十界，故並非之。
orig::  ^167c32

即如來藏元明心妙〔至〕即常即樂，即我即淨。
commentary::  ^167c36

上文俱非約真諦示如來藏，此文俱即約俗諦示如來藏，
以藏理即無而有，十界宛然故也。
orig::  ^167c38

以是俱即世出世故〔至〕用世語言入佛知見。
commentary::  ^167c42

此示第一義諦以結責也。
蓋第一義諦，非空非有，即性即相，即如來無上菩提，及佛知見。
由富樓那不達此義，致生前問，故如來即指此以結責也。
然此第一義諦，惟佛與佛，乃能究盡。
登地尚不能明了，云何凡小以所知心測，用世語言以求入哉。
orig::  ^167c44

譬如琴瑟箜篌琵琶〔至〕愛念小乘得少為足。
commentary::  ^168a6

此釋伏疑也。疑云：寶覺真心無二圓滿，何凡小不能思議耶？
釋云：寶覺真心雖各各圓滿，如琴瑟箜篌；
雖各具妙音，如我舉心，海印發光，猶得妙指者按指，妙音隨發。
汝暫舉心，塵勞先起，如無妙指者不發妙音。
心雖無二，所證不同，何能思議？
由不下。正釋不能思議之由。
謂由汝不求覺道，愛念小乘，故不能思議也。
然於如來則云按指，於富樓那則曰舉心，法喻互顯耳。
塵勞即所知心，海印即寶覺真心。
大集云：閻浮所有色像大海皆有印文。
此喻法身性海普現一切相也。
orig::  ^168a8

富樓那言我與如來〔至〕自蔽妙明受此淪溺。
commentary::  ^168a28

躡上各各圓滿之言，以問妄想因也。
既悟無二，益曉妄淪，而不知妄之所由，
故請窮其因，猶未究竟。
以無明未盡，故諸妄圓滅，即極果斷德。
獨妙真常，即究竟智德。
orig::  ^168a30

佛告富樓那：汝雖除疑〔至〕是人心狂更無他故。
commentary::  ^168a38

舉事以明妄無因也。
汝雖除疑，餘惑未盡者，謂因聞前說，三疑已除，
然不知妄想無因，即餘惑未盡也。
演若達多云：祠授從神乞得故。
此即狂人也。愛鏡中頭，責己狂走，喻因執影明，
遂迷本真，妄隨流轉。
夫引達多照鏡為喻，而言其無故狂走，
使知狂走無故，則知妄元無因矣。
orig::  ^168a40

佛言：妙覺明圓，本圓明妙〔至〕妄性如是，因何為在？
commentary::  ^168b4

結指妄無因也。佛言下，明真本有。
既稱下，明妄無因。
自諸下，明諸妄相因迷深不返。
如是下，令識妄無因無有生滅。
得菩提下，因富樓那自恨昔遭妄想，而稱世尊諸妄圓滅，
似謂迷有所因，請窮其因，故告以此。
如彼下，牒喻重顯，令了妄無因無可滅者。
雖然惑元無而須斷，故下勸其息妄契真也。
orig::  ^168b6

汝但不隨分別世間〔至〕何藉劬勞肯綮修證。
commentary::  ^168b18

此勸息妄契真，得本妙心也。
三緣斷故，三因不生者，謂世間眾生業果，
緣分別而相續，因分別而得生。
汝但不隨分別三種相續，則三緣斷而三因不生矣。
分別不生，狂性自歇，歇即菩提，不從人得，豈藉修證哉？
如達多但不隨分別鏡中影子，狂性自歇，
頭非外得，豈假狂走而後獲哉？
orig::  ^168b20

譬如有人於自衣中〔至〕方悟神珠非從外得。
commentary::  ^168b32

此喻妄息真現，不從人得也。
蓋五蘊之中，具有佛性，因迷不覺，逐境生心，
流浪諸趣，受大窮苦。
雖然，而本性不失，故忽蒙指示，狂心頓歇，
即獲本心，致大德用，不從人得也。
orig::  ^168b34

即時阿難在大眾中〔至〕惟垂大悲，開發迷悶。
commentary::  ^168b42

遞躡上文起難，為後學決疑也。
世尊現說下。此乃就三種相續中，略舉業果，而世界眾生在其間矣。
是則舉一該三，本非獨指殺盜婬也。
既稱緣斷而因不生，斯正因緣之義，何前言頓棄耶？
今棄因緣，則外道自然之說為當矣。
故此陳疑請問，以求開發也。
orig::  ^168b44

佛告阿難即如城中〔至〕因緣自然理窮於是。
commentary::  ^168c8

由計因緣。此即引前事以立理也。
謂狂性因緣得除，不狂自然而出，因緣自然之理，盡於此矣。
由是下文以因緣自然等，反覆推破也。
orig::  ^168c10

阿難演若達多頭本自然〔至〕何因緣故怖頭狂走。
commentary::  ^168c16

此以因緣破自然也。
自然者，本自天然，不假因緣也。
若本自然，則或狂不狂，無所然而非自然矣。
夫何又假照鏡因緣而後狂走？
此自然之計墮矣。
orig::  ^168c18

若自然頭因緣故狂〔至〕曾無變易何藉因緣。
commentary::  ^168c24

此以自然破因緣也。
若本自不狂，假因緣故狂，則本自不失，盍假因緣故失。
頭既不失，特由狂妄，則因緣之計墮矣。
orig::  ^168c26

本狂自然本有狂怖〔至〕頭本無妄，何為狂走。
commentary::  ^168c32

因阿難於開悟而計因緣，故即引達多之事以例破也。
蓋狂心未歇時，既不可謂之因緣自然，
狂與不狂，則狂心歇而悟菩提，又豈可謂之因緣自然耶？
足知因緣之說，誠妄計也。
orig::  ^168c34

若悟本頭，識知狂走〔至〕此句方名無戲論法。
commentary::  ^168c42

此結破所計，詳顯無戲論法也。
謂悟本頭而知狂走，則狂走歇即獲本頭。
故我言三緣斷即菩提，因緣自然，俱為戲論。
且菩提既由緣斷而顯，則菩提亦妄。
故云菩提心生，生滅心滅，此但生滅，滅生俱盡，無功用道。
若有自然因，是則名自然心生，生滅心滅，此亦生滅。
斯指無生滅者，名為自然，皆即戲論。
譬如因有雜和，故說和合，非和合者，稱本然性，皆是對待妄立戲論之法。
直使然與非然，合與非合等，謂總饒真妄兩亡，
聖凡情盡，執謝見消，一法不立，菩提涅槃，
尚在遙遠，以究竟果，非修不證故。
orig::  ^168c44

菩提涅槃尚在遙遠〔至〕如恒河沙只益戲論。
commentary::  ^169a16

此舉果以勸修也。
菩提涅槃尚在遙遠者，謂雖多憶持如來清淨妙理，
如不勤修，只益戲論，故於菩提涅槃遙遠清淨妙理，即無戲論法也。
orig::  ^169a18

汝雖談說因緣自然〔至〕遠離世間憎愛二苦。
commentary::  ^169a24

抑多聞以勸修也。
因緣自然，有益於辨，無益於道。
多聞第一，有益於名，無益於實。
故雖積劫熏持，不如一日修無漏業。
無漏業者，首楞嚴真定也。
得此定者，永滅諸漏，故能離憎愛苦。
令汝解脫者，得離婬室也。
祕密妙嚴，即清淨妙理也。
orig::  ^169a26

如摩登伽宿為婬女〔至〕如何自歎尚留觀聽。
commentary::  ^169a36

明熏修無漏業之速效，以結責也。
宿因，即歷世貪愛苦因也。
由知貪愛苦因而熏修故，或得出纏授記。
如何下，結責阿難，令捨苦本，修無漏道，無以貪愛存於聞見也。
然自徵心破見已來，齊此皆破執破疑，
顯如來藏，令信解真正，為因地心，明最初方便竟。
又因心既真，斯可圓成果地修證。
故前經為見道分者，止此下文別起為修道分也。
蓋雖見性真，非修莫證，是以即所悟性，
全性成修，故令以湛旋其虗妄，滅生伏還元覺也。
然則上根利器，隨聞獲證，楞嚴大體，亦已備矣。
其有中下之器，更俟談行，思而修之。
故假阿難等，請入華屋，於是廣示三摩提路也。
orig::  ^169a38

阿難及諸大眾聞佛示誨〔至〕引諸沈冥出於苦海。
commentary::  ^169b14

讚謝前法也。惑銷心悟者，謂因緣自然之惑銷，
即悟實相，本無諸相也。
多方誨示，為無上大悲。
洗我沈垢，為清淨寶王。
orig::  ^169b16

世尊我今雖承如是法音〔至〕在會一心佇佛慈旨。
commentary::  ^169b22

失性如旅泊，見性如華屋，見性不修，如獲屋不入。
故請示本發心路，及攝伏攀緣之處，冀獲無餘涅槃，入佛知見也。
由是下文，先審因地發心，教依不生滅性，
證無餘果，以示本發心路。
次審煩惱根本，令悟圓根，而逆彼無始織妄業流，以示攝伏攀緣之處也。
orig::  ^169b24

爾時世尊哀愍會中〔至〕由是始終無壞滅故。
commentary::  ^169b36

將示本發心路，此先令審因地心也。
汝等決定下，牒前請示之意。
謂汝等既欲獲大涅槃入佛知見，而請示本發心路及攝攀緣處，
即於如來所證妙三摩提不生疲倦矣，以無餘涅槃及佛知見皆即妙三摩提故。
若此，應當先明初心二決定義。
云何下，總徵。阿難下，明第一義。
先牒問意。應當下，令審因心。
為同為異者，謂不生不滅合如來藏為同，以生滅心求常住果為異。
生滅心者，即下五濁也。
不生不滅，即下元明覺無生滅性也。
生滅例可作之法，不生滅例空無爛壞。
然此云當明二決定義者，即定慧也，即止觀也。
是以初審因地發心，云以湛旋其虗妄滅生，即是明三止旋其死生根本也。
若不以止旋其生滅，則不得無生滅性，依何證涅槃果？
故第一義明止，令其依止旋伏生滅，得不生滅證涅槃果也。
次審煩惱根本，云依根逆彼織妄業流，即是明三觀逆彼煩惱根本也。
若不依根發觀，逆彼織妄業流，何能得循圓通？
故第二義明觀，令其依根發觀，逆彼業流得循圓通也。
是知止觀二法，乃決定獲無餘涅槃入佛知見之因，故此云當先明之。
下文舉三決定義，但云四戒而不明定慧，
定慧已備此中，故長水以止觀而解二決定義，良有以焉。
不然，二決定義之名何從而得也？
orig::  ^169b38

則汝身中堅相為地〔至〕汝濁五重亦復如是。
commentary::  ^169c34

此明生滅心也。夫湛圓明體，本無隔礙，亦無渾濁。
由四大纏縛，分為視聽覺知，從始至終，而有五重渾濁。
湛由是分，明由是濁矣。
云何下。約喻以明濁相。
清水元明，覺性也。
塵土五濁，業用也。
性不相循，真妄染淨異也。
世人取土投水，容貌汩然，喻眾生五濁生滅，
汩擾湛圓，使性渾濁。
此即總明。生滅下。
即別明也。
orig::  ^169c36

阿難汝見虗空徧十方界〔至〕是第一重名為劫濁。
commentary::  ^170a2

此明空見相織成劫濁也。
蓋以見空名劫濁者，謂念不動時，本無空見，
亦無時分，何有渾濁之相？
只因一念妄動，見空徧界時，即生焉差別。
動亂既形，真性由斯而渾濁矣。
故以無體無覺，空見相織不分，而妄成劫濁也。
orig::  ^170a4

汝身現摶四大為體〔至〕是第二重名為見濁。
commentary::  ^170a14

此明四大六根相織成見濁也。
蓋見覺本無留礙，由四大摶結以成根隔，則四大壅而見覺礙。
四大本無知覺，因六根所旋故令知覺，
則六根旋而覺知生，是謂相織。
然前既攝六根為見大，故此總六根為見濁也。
orig::  ^170a16

又汝心中憶識誦習〔至〕是第三重名煩惱濁。
commentary::  ^170a26

此明根境相織，成煩惱濁也。
憶識誦習者，憶過去境，識現在塵，誦習未來境。
性發下，謂六識之性發於六根，知見即六根也。
六識之相現於六塵，容即相也。
以識由根境所成，故離塵無相，離覺無性，
根境煩搆，妄生分別，惱亂湛性，名煩惱濁。
orig::  ^170a28

又汝朝夕生滅不停〔至〕是第四重名眾生濁。
commentary::  ^170a38

此明惑業相，織成眾生濁也。
知見欲留，即戀著三界；業運常遷，即隨趣受生。
由此惑業相，織成眾生濁。
orig::  ^170a40

汝等見聞元無異性〔至〕是第五重名為命濁。
commentary::  ^170a46

此明性用相織，成命濁也。
蓋見聞自湛圓而分，故元無異性；眾塵隔圓融之體，故無端成異。
性中相知，釋上元無異性；用中相背，釋上無狀異生。
眼不別聲，耳不別色，是相背也。
同異失準者，適言其同，用中相背；適言其異，
性中相知，故無定準。
以此相織，妄成命濁。
然則五濁自始至終，無越六根，是以前云分汝湛圓妙覺，
明心為視聽覺察，從始至終，五疊渾濁；
後云汝今欲令見聞覺知遠契如來妙德，
即知是指根中麤細流逸之念，以明五濁也。
orig::  ^170a48

阿難！汝今欲令見聞覺知〔至〕皆合涅槃清淨妙德。
commentary::  ^170b18

此令返妄依真，以示本發心路也。
蓋五濁即是根中流逸之念，乃死生根本，云何令契涅槃妙德？
故云：汝今欲令見聞覺知遠契如來涅槃妙德，
應先擇去死生妄本，依不生滅圓湛性成。
此即示本發心路也。
欲擇死生妄本，須依三止旋之，故令以湛旋其虗妄滅生，即如澄濁水貯於靜器也。
虗妄滅生，伏還元覺，得元明覺。
無生滅性者，即靜深不動，沙土自沈，清水現前，名為初伏客塵煩惱也。
以無生性為因地心修斷根本，如去泥純水，故得圓成果地修證也。
一切變現，即隨機所感，十界現形，俱是淨用，故云不為煩惱。
符契四德，故云皆合涅槃等。
orig::  ^170b20

第二義者汝等必欲〔至〕云何降伏取如來位。
commentary::  ^170b44

將示攝伏攀緣之處，此先令審煩惱根本也。
汝等下，牒其問意。
應當下，令審根本。
謂汝等既欲攝伏疇昔攀緣，即欲棄捐諸有為相也，以疇昔攀緣即有為相故。
若此應當審詳煩惱根本，言發業潤生，此指煩惱。
誰作誰受，此推根本。
意顯六根自作自受。
阿難下，明審根本之意。
然此二決定義，說雖先後，意乃相成。
如初義令得不生滅性，為因地心教旋虗妄滅生者，即令伏煩惱也。
次義令伏煩惱教依根逆流循順圓通者，即令得不生滅性也。
是以欲得無生須伏煩惱，能伏煩惱即順無生。
則知修進雖分止觀伏惑之殊，而證無生之性無異。
故前云伏還元覺，而後云循順圓通也。
orig::  ^170b46

阿難！汝觀世間解結之人〔至〕於器世間不能超越。
commentary::  ^170c22

釋上以示煩惱根本也。
汝觀下。釋上須知其處。
引空義者，謂除無結則無解，而孰能無結哉？
則汝下。正示虗妄根塵顛倒處所。
蓋眼等六媒引外六賊，劫自真性，故名顛倒。
由此根塵引起煩惱，發業潤生，乃有無始眾生世界。
以由眾生正報生纏縛故，於器世間不能超越。
故下但約正報以明也。
orig::  ^170c24

阿難！云何名為眾生世界〔至〕各各功德有千二百。
commentary::  ^170c36

徵上以明六根功德也。
世為下，釋名。汝今下，辯相。
一切下，結示。蓋明眾生之身由世界交織妄成也。
身中，界也。貿遷，世也。
世界交織，故云相涉。
上下無位者，指著上下皆四方之上下，
除此別無上下，故云無位。
中無定方者，謂四隅之中也。
隅以兩方交接得名，既一隅而屬兩方，故曰無定方也。
三四四三者，此約十二遷流變易，共成三重也。
一十百千者，通舉增數之法耳，謂增一為十，增十為百等。
今且以方涉世明三疊者，第一、約四方各論三世，
共成十二也；第二、於東方三世變一為十，
成三十，南、西、北方亦復如是，四方各三十，
成一百二十也；第三、於東方三十變十為百，
成三百，三方亦爾，四方各三百，成一千二百也。
以世涉方，其例可解。
斯蓋如來只指凡夫之身，世界相涉，從麤至細，
且至三疊，以彰厥德。
不然，據何以顯示其千二百、八百之功德耶？
此又據六根了別之性是同，故云各各功德有千二百。
下對六根了別之用有異，所以功德全闕不等。
orig::  ^170c38

阿難！汝復於中克定優劣〔至〕當知眼惟八百功德。
commentary::  ^171a26

先顯織妄，欲明根結之始；次辨優劣，欲明耳根圓通，使知所選也。
如眼下，若以一方三百言之，則前與左右合成九百，義不通也。
當知四方各二百，四隅各一百，今眼所見前及左右三方已成六百，
併前二隅二百共成八百，惟後方二百及後二隅二百不見，
故云三分之二也。
orig::  ^171a28

如耳周聽十方無遺〔至〕圓滿一千二百功德。
commentary::  ^171a40

動有分限，故說邇遙。
靜無涯量，故無邊際。
以能周聽，故功全也。
orig::  ^171a42

如鼻齅聞通出入息〔至〕當知鼻惟八百功德。
commentary::  ^171a46

出能取香，入能聞香，出入之中無能，故闕中交。
出入中交，共成三分，一分四百，闕於中交，故惟八百。
orig::  ^171a48

如舌宣揚盡諸世間〔至〕圓滿一千二百功德。
commentary::  ^171b4

世出世智所知之境，惟舌詮顯，言有方分，
其理無窮，無窮之理，悉能宣盡，故功全也。
orig::  ^171b6

如身覺觸識於違順〔至〕當知身惟八百功德。
commentary::  ^171b10

離闕一分，合全二分。
曰：離一合雙，離中不知是闕一分，合時能覺有違有順，故具二分。
orig::  ^171b12

如意默容十方三世〔至〕圓滿一千二百功德。
commentary::  ^171b16

豎窮橫徧，世出世間，若凡若聖之法，無不包容，故功全也。
orig::  ^171b18

阿難！汝今欲逆生死欲流〔至〕與不圓根日劫相倍。
commentary::  ^171b22

此令依根逆流，以示攝伏攀緣處也。
蓋以六根乃煩惱根本，生死欲流從何攝伏？
得陀羅尼，入佛知見，故云汝今欲逆生死欲流，
返窮流根，至不生滅，當於六根審辨，以悟圓根。
依之發觀，逆彼業流，得循圓通，此即示攝伏攀緣處也。
蓋疇昔攀緣，即生死欲流也；得陀羅尼，
入佛知見，即窮流根，至不生滅，循圓通也。
流根即妙湛不動之本，決之而出，流逸奔境，
名生死流；逆之而入，返流全一，名不生滅。
當驗下，謂循圓則合性而深，不圓則離性而淺，
深淺相遼，故遲速之功，日劫相倍。
夫欲速返，須悟圓根也。
orig::  ^171b24

我今備顯六湛圓明〔至〕彼六知根一時清淨。
commentary::  ^171b46

前令審辨，此令選擇也。
言六湛圓明者，謂六根同一湛圓明性故也。
本所功德等者，即牒前六根本具之功德數量也。
隨汝下，敕令選擇。
十方下，就勝明無選擇。
但汝下，就劣明選擇意。
蓋得圓自在慧，則十八界無非圓通，不容有擇。
然下劣初機未能圓得，且擇一門而入，
入一無妄，則六皆清淨，不惟悟十八界塵塵剎剎皆圓通矣。
orig::  ^171b48

阿難白佛言世尊〔至〕生住異滅分劑頭數。
commentary::  ^171c14

此不知一入六淨，而問答以惑言者，蓋見道所斷之惑，即八十八使也。
阿難已見道故，則無障見道之惑矣。
根中虗習，即八十一思也。
且根中無始細流逸念，尚未知修斷，何況根中生住異滅之微細無明念慮，
豈能知而修斷乎？
思惑既未知修斷，云何得知一入六淨？
故以惑告也。
orig::  ^171c16

今汝且觀現前六根〔至〕雖得六銷猶未亡一。
commentary::  ^171c28

先令審觀，以示本非一六。
次明迷真逐妄，一六義生也。
得六銷者，已斷見惑緣塵分別之麤流逸念亡也。
未亡一者，謂根中無始細流逸念，猶未以止觀之功旋之伏之，
則一機未亡，所以不知一入六淨。
此機若息，當自知其了無一六矣。
orig::  ^171c30

如太虗空參合羣器〔至〕六受用根亦復如是。
commentary::  ^171c40

虗空本非同異，喻圓湛本非一六。
合器除器，喻一六義生之由也。
知虗空之同異是非，了無所立，則一六併亡，而圓湛不分矣。
一六既無，而現有六根者，由粘湛妄發耳。
故下原其妄發之源以示之。
然前由阿難未明一入六淨之說，故佛欲與明之。
始則辨惑謂其積生虗習等，尚未修斷，宜其未知一入六淨之說也。
次則難以一六令知兩無定趣，乃直示之曰：
當知是根非一非六，由顛倒故，一六義生也。
今文如太虗空下，喻一六義生。
彼太虗空下，喻本非一六。
例合後文由明暗等，至見精暎色，結色成根等，即一六義生也。
汝但不循下，至隨拔一根，五粘圓脫，即本非一六也。
此正釋阿難一入六淨之疑耳。
orig::  ^171c42

由明暗等二種相形〔至〕浮根四塵流逸奔色。
commentary::  ^172a20

此明圓湛之性，隨緣而有六根，即合上虗空，
參合羣器，妄生異空也。
妙湛圓明，本非見覺，由粘妄失真，於是發見。
見精暎色下，明勝義根。
能照境發識，是淨色根，故名清淨。
此是染中說淨，非無漏妙明之淨也。
因名眼體下，明浮塵根。
此用能造所造八法為體，今言四塵，但舉所造耳。
問：浮塵但與勝義為所依處，不能照境發識，何言流逸奔色？
答：理實勝義，然浮塵是所依處，舉所依顯能依也。
能造者，地水火風四大；所造者，色香味觸四塵也。
餘五例此。
orig::  ^172a22

由動靜等二種相擊〔至〕浮根四塵流逸奔法。
commentary::  ^172a42

粘湛發知者，妄慮知也。
根元下。此取肉團心根為慮知之所托，故勝義根還是清淨四大。
如幽室見，即浮塵根為意思托附，如人處幽室而見外物也。
肉團心，正法念經云如蓮華開合者是也。
orig::  ^172a44

阿難！如是六根由彼覺明〔至〕無滅無生了知安寄。
commentary::  ^172b4

先示六根初起之由，明由無始顛倒妄生六根。
次指阿難雖得六銷猶未亡一，合上除器觀空說空為一也。
由彼覺明，真明也。
有明明覺，妄明也。
迷彼真明，故云失彼精了。
由塵粘湛成此妄明，故云粘妄發光。
是以下，明得六銷下，脫粘伏真即亡一也。
orig::  ^172b6

汝但不循動靜合離〔至〕由是六根互相為用。
commentary::  ^172b16

此明一入六淨，合上太虗，本無一六也。
彼十二相，能粘六根，障湛明故。
以圓觀#CB15072;一根，而本明發。
本明一發，則妄粘皆脫而圓矣。
粘妄則由塵循根，故成隔礙。
脫粘則不由不循，特寄根而已，故能互用。
orig::  ^172b18

阿難！汝豈不知今此會中〔至〕圓明了知不因心念。
commentary::  ^172b26

此指明不依根成，上本明洞發六根不隔也。
且那律等六人，或是凡夫業報，或是小聖修得，
斯皆妄力，尚不依根，何況圓脫，豈無互用。
蓋那律尊者，因精進失明而能見，賢喜龍王無耳能聽，
恒河之神無鼻聞香，驕梵受牛哨報，故曰異舌。
舜若多神，主空神也，其質如風而能覺觸，
修滅盡定得空寂者，意根斯滅，如大迦葉雖滅意根而能了知，
此皆不依根而發本明曜者也。
殑伽，河名，此云天堂來，以其自雪山頂無熱惱池流出故也。
orig::  ^172b28

阿難！今汝諸根若圓拔已〔至〕云何覺明不成圓妙。
commentary::  ^172b46

先明塵銷覺淨，次引事以顯覺性圓妙也。
蓋諸根圓拔，內瑩發光，光照諸法，萬法一如。
故浮塵幻相，如湯消冰，應念化成無上知覺也。
聚見於眼，則緣明有見之時。
急合而暗，則暗成無見之時。
六根無辨，故曰黯然。
頭足未分，故曰相類。
而觸之一一能辨，同於明時，則知世人尚有不假明緣而能有辨。
況脫粘消塵，豈有根不互用，而塵不化為無上知覺者乎。
故云根塵既銷，云何覺明不成圓妙。
orig::  ^172b48

阿難白佛言世尊〔至〕欲獲如來七常住果。
commentary::  ^172c16

此引前說而執常為斷也。
謂體性堅凝，常住不壞，名常住果。
見聽六用，離塵無體，是斷滅法。
依斷滅因，求常住果，烏得相應耶？
此誤認緣塵，迷失常性也。
由失常性故，難契常果。
實修證大患，故須難明。
諸佛所得曰菩提，寂靜常樂曰涅槃，不妄不變曰真如，
離過絕非曰佛性，分別一切而無染著曰菴摩羅識，
一法不立煩惱蕩盡曰空如來藏，洞照萬法而無分別曰大圓鏡智。
菴摩羅，此云無垢，即第九白淨識也。
此已成智而名識者，以能分則故。
orig::  ^172c18

世尊若離明暗見畢竟空〔至〕惟垂大慈開我蒙恡。
commentary::  ^172c36

復揣六用，疑若斷滅，故反以佛說湛常為不誠，
而近乎戲論，不得為真實語者，先說湛精圓常，
即前說脫粘伏真，發本明耀也。
蓋如來說脫粘發真，乃湛精圓常，而阿難謂離塵無體，
是畢竟斷滅，故以佛說湛常為不誠也。
orig::  ^172c38

佛告阿難：汝學多聞〔至〕塵俗諸事當除汝疑。
commentary::  ^172c48

將與斷疑，先責其倒也。
倒因即疑妄分別，真倒即執常為斷也。
orig::  ^173a2

即時如來敕羅睺羅〔至〕音響雙絕則名無聞。
commentary::  ^173a6

此但無聲，非謂無聞。
必再擊疊問者，欲令審辯而有悟也。
orig::  ^173a8

如來又敕羅睺擊鐘〔至〕音響雙絕則名無聲。
commentary::  ^173a12

上答為倒，此答為正。
蓋聲有生滅，聞性常在，迷情不了，以聞同聲，是以常為斷也。
orig::  ^173a14

佛語阿難及諸大眾〔至〕令汝聞性為有為無。
commentary::  ^173a18

此示塵有生滅，性無生滅，以破執常為斷之見也。
聲塵或有或無，聞性未嘗有無，所謂聲無既無滅，
聲有亦非生，此即不生不滅真常性也。
夫知無者，亦因聞性，不可謂無聲則無聞也。
是故下。牒上顯常。
然前阿難通疑六根離塵無體，云何將此斷滅為因，欲獲常果？
如來所以別顯聞性為常者，誠欲發耳根圓通之機也。
orig::  ^173a20

汝尚顛倒惑聲為聞〔至〕此性云何為汝銷滅。
commentary::  ^173a34

所舉寐事，驗妄識至昏而真性不寐也。
縱汝下，謂非惟現在不滅，縱汝命謝亦不滅也。
orig::  ^173a36

以諸眾生從無始來〔至〕云何不成無上知覺。
commentary::  ^173a40

此對妄顯真，以結破前斷滅無因之見也。
蓋前令審擇常性為因地心，而阿難牒難，故此結破。
以諸眾生循聲逐念，不悟性常，隨諸生滅，故生生流轉。
若棄生滅，守於真常，常光現前，則塵垢消亡，
法眼清淨，云何不成無上知覺？
何前云將誰立因求無上覺？
如此七常住果，可獲證矣，豈其斷滅哉？
大佛頂如來密因修證了義諸菩薩萬行首楞嚴經纂註卷第四
 ^173a42
