
xu:: 
#  No. 1394-A
No. 1394-A
余一日偶料揀亂書。
得語錄數板。蠧蝕。
僅存。或三五行或十百字。
老辣痛快。險怪奇絕。
實語誑語。句句皆破的。
為之悚然。而首尾壞爛。
不知為何如人也。
求之檗山。得其完本。
乃五祖演所作。圓悟虎丘。
却向這裏。搬販出來。
方信波斯別珤。世有底事。
忽緇衣及門。持此卷求序。
讀數過。電光石火。
閃閃爍爍。醍醐毒藥。
色色俱有。儼然如見前人風度。
方知斷橋之名。信不虗得。
合爪贊嘆。為之證明。
雖然識真人少。接響人多。
試將此集。莫出姓名。
使諸方具眼者猜看。
師名妙倫。天台人。
咸淳初元人日。鬳齋林希逸敘。
other:: 
# 斷橋和尚語錄目次
斷橋和尚語錄目次林希逸序卷上台州瑞峯祇園禪寺錄台州瑞巖淨土禪寺錄天台國清教忠禪寺錄淨報慈恩光孝禪寺錄卷下法語佛祖讚自讚偈頌小佛事行狀斷橋和尚語錄卷上
other:: 
# 斷橋和尚初住台州瑞峯祇園禪寺語錄
斷橋和尚初住台州瑞峯祇園禪寺語錄
editor:: 侍者　文寶　善靖　編 ^548c8

師於淳祐元年。三月十一日。
入院。
指三門云。大道無門。
諸人擬向甚麼處入。
遂舉足云。看脚下。 ^549a26

佛殿。二千年前。我不如你。
二千年後。你不如我。
舉香云。看看。冷處與你著把火。 ^549a30

踞室。橫一丈豎十尺。
明眼衲僧。近傍不得。
若有人。向這裏。轉得身。
吐得氣。祇園水也未到你喫。 ^549a34

拈帖。穿人鼻孔。換人眼睛。
都來只是這一句子。
如何見得。題目分明。 ^549a38

拈法衣。這一片牛皮。
天下老和尚。總被它包褁了也。
新祇園。今日回避稍遲。
亦遭其害。只得懽喜受之。
頂戴披之。豈憚拖泥帶水時。 ^549a42

指法座。盡大地。是箇寶華王座。
只為諸人不能履踐。
而使祇園。向這裏。
起模畫#CB15828;。
說東道西。無階梯處立階梯。 ^549b6

陞座。拈香祝聖畢。
次拈香云。此香。昔年行脚到雲居。
向故紙堆中拾得。
無端逗到千丈巖頭。
撞著箇煨不熟煑不爛底。
被它一嗅。氣息全無。
爇向爐中。供養見住徑山興聖萬壽禪寺。
佛鑑禪師無準大和尚。
用酬法乳之恩。遂趺座〔問答不錄〕　乃云。
釋迦已滅。彌勒未生。
今日正當新祇園主丈子。
應世說法。不在長說短說。
曲說直說。只據自家赤骨力地。
拈出一句子。使天上人間。
未聞者聞。未見者見。
乃拈主丈云。直得開山祿禪師出來。
撫掌呵呵大笑。却道。
自我一去三百年。
未嘗聞有者箇消息。
然雖與麼。爭柰主丈子。
未點頭在。何故。萬年松在祝融峯。 ^549b10

復舉。保壽開堂。三聖推出一僧。
壽便打。聖云。恁麼為人。
非但瞎却者僧眼。
瞎却鎮州一城人眼去在。
壽便歸方丈。 ^549b32

師拈云。二大老。一箇麞頭鼠目。
一箇蠆尾狼心。却教者僧。
將赤肉抵白棒。也太無端。
然雖如是。不因漁父引。
爭得見波濤。 ^549b36

當晚小參。德山小參不答話。
太平姦賊。趙州小參却答話。
亂世英雄。二老漢。
各有彌天之過。新祇園入院事繁。
未暇勘證。今夜且與祖翁出隻手。
整頓破沙盆。教一切人。
同得受用。以拂打圓相云。
會麼。南斗西轉。北斗東移。 ^549b42

復舉。僧問投子。如何是十身調御。
投子下禪床而立。 ^549c2

師頌云。曉花初柝露香新。
獨向空山冷襯雲。
忽被春風輕觸著。
淡紅脫落亂紛紛。 ^549c6

謝知事上堂。花間蝶舞。
柳上鶯啼。瞿曇未曉。
達磨猶迷。分付叢林能事漢。
臨機一一好提撕。
忽然提撕不得。計較不成。
祇園老僧。却與說三分話。 ^549c10

上堂。舉阿難問迦葉。
世尊付金襴外。別傳何物。
迦葉召阿難。難應諾。
迦葉云。倒却門前剎竿著。 ^549c16

師頌云。落賴家風彼此知。
麤茶淡飯暫相依。
弟兄畢竟難同活。
不免分頭各自為。 ^549c20

浴佛上堂。四月八。
生悉達。天上人間閙聒聒。
老韶陽要打殺。爭似祗園舀水驀頭潑。
阿呵呵。雖是死蛇。
會弄也活。 ^549c24

結夏小參。禪禪。斷貫索左穿右穿。
道道。生苕菷橫掃豎掃。
伶俐漢直下會得。
便乃禁足於鑊湯爐炭。
護生於劍樹刀山。
天魔窺覰無門。佛祖讚嘆有分。
若不然者。九十日內。
二六時中。山邊水畔行但行。
石上松根坐但坐。
只是向後逢人。不要道在祇園過夏。
何也。此去黃巖一日程。 ^549c30

復舉。梁王問達磨。
如何是聖諦第一義。
磨云。廓然無聖。王曰。
對朕者誰。磨云不識。 ^549c40

師拈云。老胡自西天來。
將箇木槵子。平白換人眼睛。
若不是梁王。幾遭毒手。
雖然。諸人也須照顧。
良久云。著了也。 ^549c42

上堂。天自高。地自厚。
一一不是單。三三亦非九。
唯愛部瀆山前丘大翁。
見人長揖高叉手。
還有佛法底道理也無。
咄。合取臭口。 ^550a2

中夏上堂。前半夏已去。
新事不添。後半夏未來。
舊事不減。而今新也舊也。
拈向一邊。諸人且道。
是甚麼事。良久云。
夜短睡不足。日長飢有餘。 ^550a8

解夏小參。鋤畬一片。
下種一籮。大仰狼藉不少。
日中一餐。夜後一寢。
大溈敗闕尤多。祇園今夏。
雖則清寥寥白的的。
厨乏聚蠅之糝。囊無繫蟻之絲。
要且不打這鼓笛。
誰更管你有結有解。
無解無結。七箇八箇。
指馬作驢。三人四人。
證龜成鱉。別別。打刀須是邠州鐵。
卓主丈一下。 ^550a14

復舉。洞山示眾云。
秋初夏末。兄弟東去西去。
直須向萬里無寸草處去。
只如萬里無寸草處。
作麼生去。後有僧。
舉似石霜。霜云。出門便是草。
洞山云。大唐國裏。
能有幾人。 ^550a24

師拈云。二尊宿。一人舌上有十字關。
一人脚下有三色線。
檢點得出。與你一 #CB05215;草鞋。 ^550a30

解夏上堂。布袋打開。
主丈拈起。去也由你。
住也由你。若是通方一句子。
祇園向你道。遂搖手云。
未是未是。 ^550a36

中秋上堂。靈山話月。
曹溪指月。檢點將來。
只得半橛。祇園不惜眉毛。
直下分明揭示去也。
豎拂云。團團離海嶠。
豎起拂云。漸漸出雲衢。
打圓相云。此夜一輪滿。
擲下云。清光何處無。
喝一喝。便下座。 ^550a40

結夏上堂。祇園今日結夏。
無可供養諸人。昨自縣裏歸來。
有一轉語。舉似大眾。
乃云。巖瞻坊外。草鞋一#CB05215;。
定賣七錢。 ^550a48

上堂。一切心是佛心。
乃喝云。這箇且不是佛心。
一切法是佛法。豎主丈云。
這箇且不是佛法。
既不是佛心。不是佛法。
畢竟是箇什麼。擲下主丈云。
阿剌剌。阿剌剌。 ^550b6

解夏小參。四月十五日。
頭頂天。脚踏地。七月十五日。
脚踏地。頭頂天。窮其結也。
了不可得。究其解也。
了不可得。不可得也了不可得。
諸人向這裏。著得半隻眼。
黃面老漢。喚取提鞋。
碧眼胡兒。叫來洗脚。
自餘蚊蚋之解。螻蟻之能。
且居門外。若也今日三明日四。
悠悠颺颺。瞞瞞頇頇。
吽。還我九十日飯錢來。 ^550b14

復舉。香嚴示眾云。
如人上樹。口銜樹枝。
脚不踏枝。手不攀枝。
忽有人。問祖師西來意。
若答他。即喪身失命。
不答。又違他所問。
時有虎頭上座。出云。
樹上即不問。樹下道將一句來。
嚴遂呵呵大笑。 ^550b24

師拈云。香嚴布箇網子。
籠 #CB00746;天下衲僧。
虎頭上座。雖則網外與之相見。
爭柰依然落在裏許。 ^550b32

上堂。一夏九十日。
今朝事已周。寒山逢拾得。
把手話來由。且道話箇什麼。
梨出青州。棗出鄭州。 ^550b38

謝道舊上堂。舉慈明上堂云。
颯颯凉風景。同人訪寂寥。
煑茶山下水。燒鼎洞中樵。
慈明老漢。雖則大開東閤。
管顧高賓。檢點將來。
未免私用常住。爭似祇園。
上客到來。只據現定。
且如何是現定底道理。
良久云。面面相對。
心心相知。人情若好。
喫水也肥。 ^550b42

浴佛上堂。釋迦老子。
初生下來。幸然清淨。
無端被後代兒孫。
競將惡水。驀頭潑了。
道我報德酬恩。殊不知倒添他一身藞苴。
祇園既忝末裔。未免別展禮儀。
拈折柄杓。舀不濕水。
沐無形軀。直使通上徹下。
歡喜快活。非但我佛快活。
乃至大地眾生。一齊快活。
於是主丈子亦快活。
乃擲下云。快活快活。 ^550c4

結夏小參。即心即佛。
烏龜火裏輥金毬。
非佛非心。碧兔水中懸寶鏡。
祗園今夏。且與麼。
開試場。立題目。諸人能向九十日內。
不舉手。示一機。不動舌。
道一句。管取心空及第。
作箇禪中狀元。若是思而知。
慮而解。言前定旨。
句下明宗。非惟辜負先賢。
亦乃埋沒自己。與麼告報。
眾中莫有丹霄獨步。
出來。掀倒禪牀。喝散大眾底麼。
不是龍門客。切忌遭點額。 ^550c16

復舉。野狐公案。師頌云。
沙鷗盡日戲江濵。
幾度浮來幾度沈。
漁笛一聲驚起去。
依前飛下碧波心。 ^550c28

上堂。躘踵幾隻牯牛。
總在瑞峯過夏。有心臥月眠雲。
無意牽犁拽#CB01272;。
溪東溪西。嶺上嶺下。
飲水自飲水。喫草自喫草。
第一不得犯人苗稼。
拍禪牀下座。 ^550c34

解夏小參。兼謝宜首座。
#CB00589;水泠泠。
巖雲片片。滿耳不聞。
滿眼不見。祇園早年行脚。
遊遍二十三州。四十七縣。
零零碎碎。收拾一布袋。
拈起嶮似懸崖。放下平如鏡面。
馬簸箕冷地知得。
走來騰身一覰。#CB01403;。
你者滯貨。雖不直錢。
煞有靈驗。何不向自恣日打開。
平等布施。直教貧賤者富貴。
富貴者貧賤。山僧被伊點破。
不覺手脚忙。心膽顫。
卓主丈云。鐵壁銀山通一線。 ^550c40

復舉。僧問風穴和尚。
九夏賞勞。請師言薦。
風穴云。一把香蒭拈未暇。
六環金錫響搖空。 ^551a4

師拈云。剪水裁雲。
雕氷鏤玉。則不無風穴。
爭柰辜負來機。祇園當時見他與麼問。
便與一棒。何故。見義不為。
無勇也。 ^551a8

散聖節上堂。正月初五日。
乃是我。 ^551a14

皇。慶誕之辰。祇園臣子。
拈須彌槌。擊虗空鼓。
集河沙諸佛。說無量法門。
以祝萬年之壽。然雖如是。
豎拂云。且道。這箇法門。
是那箇佛說。擲拂於背後。
便下座。 ^551a16

退院上堂。來住瑞峯。
去住瑞巖。未操雪曲。
且打鄉談。撫禪牀云。
會麼。天上人間一十三。
other:: 
# 斷橋和尚遷住台州瑞巖淨土禪寺語錄
斷橋和尚遷住台州瑞巖淨土禪寺語錄
editor:: 侍者　　　　編 ^551a22

入寺。指三門云。昔年出此門去。
步步踏著。今日入此。
門來。頭頭撞著。畢竟以何為驗。
乃顧視寺額云。洎合道著。 ^551a30

佛殿。#CB01403;。
多時不相見也。乃揖云。
瞿曇萬福。 ^551a36

踞室。內不放出。外不放入。
眨得眼來。鐵壁鐵壁。 ^551a38

拈帖。擒虎兕。辨龍蛇。
一句子。絕周遮。何故。
太白不曾登便殿。
筆頭昨夜自生花。 ^551a40

指法座。峭峻一方。
玲瓏八面。須彌燈王。
有眼者見。若不見。
乃登座云。隨我脚跟轉。 ^551a44

拈香祝聖罷。斂衣就座。
示眾云。大智洞明。
千變萬化。大機普應。
七縱八橫。昨離瑞阜。
棒頭列定賓中賓。
今到鞔峯。喝下分開主中主。
掃蕩野狐窠窟。放出獅子爪牙。
惺惺石上。布嶮分危。
滴滴泉邊。揚清激濁。
直得猿啼古木。虎嘯幽巖。
義城嶺#CB01387;跳上天。
大澤塘咆哮入海。
正與麼時。且道。承誰恩力。
卓主丈云。萬年千歲一烏藤。 ^551a46

復舉。開山空照禪師。
每喚云。主人翁。諾。
惺惺著。諾。他時異日。
莫受人瞞。諾諾。 ^551b12

師拈云。空照老人。
打箇獨脚雜劇。觀者雖眾。
笑者還稀。新瑞巖。
今日到來。未免出隻手。
與主丈子。更打一場春。
乃喚主丈子一聲。
卓一下云。惺惺著。
又卓一下云。他時異日。
莫受人瞞。連卓二下云。
莫有解笑者麼。三十年後。 ^551b14

小參。祇園千樹秀。
淨土九蓮敷。多少參玄士。
茫茫在半途。豎拂云。
看看。倫上座。尋常只是獨拈獨弄。
獨自受用。今夜人天普會。
凡聖交參。隨分破慳去也。
若是成家立業。晝不坐夜不眠。
孜孜矻矻底。以拂向左邊擊禪床云。
這裏證取。若是破家散業。
頭不梳面不洗。癡癡獃獃底。
以拂向右邊擊禪牀云。
這裏證取。其餘似信不信。
欲入未入。半#CB15980;半尬。
半青半黃底。以拂當面一畫云。
一時列下。別聽條章。
忽有箇出來道。新長老。
你方到此。早是手忙脚亂。
後五日又作麼生。
阿呵呵。相識滿天下。
知心能幾人。 ^551b24

復舉。乳源示眾云。
西來的的意。也不易舉唱。
時有僧出。源便打云。
是什麼時節。出頭來。
便歸方丈。 ^551b42

師拈云。施閃電機。
用霹#CB15439;手。
不無乳源。宜乎撞著一箇漆桶。
若也眼似流星。要歸方丈未可。
驀拈主丈云。瑞巖門下。
莫有此等人麼。吽吽。 ^551b46

上堂。三條椽下。七尺單前。
有一則語。天下衲僧。
做盡伎倆。欲會會不得。
擬舉舉不全。瑞巖老婆心切。
略與諸人。通一線道。
不容意解。只要心傳。
良久云。會麼。釆石渡船。 ^551c6

上堂。舉多福因僧問。
如何是多福一叢竹。
多福云。一莖兩莖斜。
僧云。學人不會。多福云。
三莖四莖曲。 ^551c14

師拈云。小小生涯。
些些活計。拈弄自在。
予奪可觀。須是多福始得。
諸人要見一叢竹麼。
卓主丈云。月篩一地影。
風撼半天聲。 ^551c16

浴佛上堂。舉世尊初生下。
一手指天。一手指地。
周行七步。目顧四方。
乃云。天上天下。唯吾獨尊。
雲門云。我當時若見。
一棒打殺。與狗子喫。
貴圖天下太平。 ^551c24

師拈云。老胡出來。
做這一解。自謂前無去人。
後無來者。那知千載之下。
有箇跛脚阿師。不肯放過。
雖然如是。卞和之璧。
不因函秦。安得天下知有連城之價。 ^551c28

結夏小參。以大圓覺。
作麼生。為我伽藍。
錯。身心安居。墮在黑山鬼窟。
平等性智。蒸砂作飯團。
自古自今。天下衲僧。
總被籠絡。無轉身路。
瑞巖今夜。與諸人勦絕了也。
不妨灑灑落落。飄飄颻颻。
山邊水邊行也。#CB15081;芭焦杖。
穿睦州鞋。草上石上坐也。
飲雪峯泉。揮鹽官扇。
顯無用之機。拜狸奴。
揖白牯。彰不言之令。
呵彌勒。罵釋迦。雖然殺活自由。
以拂打圓相云。更須透取這箇。
透不過。擬坐不得坐。
擬行不得行。莫怪與人難共住。
大都緇素要分明。 ^551c36

復舉。古語云。乾坤之內。
宇宙之間。中有一寶。
秘在形山。雲門云。
拈燈籠向佛殿裡。
將山門來燈籠上。 ^552a4

師頌云。隱隱煙村聞犬吠。
欲尋尋不見人家。
忽於橋斷溪回處。
流出碧桃三四花。 ^552a8

結夏上堂。聖制中有一訣。
上三星下半月。付諸人須辨別。
九十日參教徹。參不徹。
飲底是洋銅。吞底是熱鐵。 ^552a12

開徑山回嗣法書上堂。
三張白紙。千里同風。
此是古人。喫不盡底涎唾。
爭如瑞巖。將箇季春極暄。
換箇孟夏漸熱。雖然。
山頭老和尚。蹉過也不知。 ^552a18

上堂。謝兩堂秉拂。
人天眼目。佛祖紀綱。
把住放行。一一由我。
由我則故是。忽然燈籠露柱。
穿却拂子鼻孔。白牯狸奴。
換却拂子眼睛。又且如何支遣。
沙場曾慣歷。不怕陣雲高。 ^552a24

上堂。十五日已前。
碓觜開花。十五日已後。
秤槌結果。正當十五日。
菜園裏兩个頭陀。
携鉏削草。忽然脫落地。
却是塊鐵。你者一隊漆桶。
在長連牀上打瞌睡。
知什麼茄子瓠子。
喝一喝。下座。 ^552a32

謝監收上堂。舉東山演和尚。
謝監收示眾云。人之性命事。
第一須是○。欲得成此○。
先須防於○。若是真○人。
○○。 ^552a40

師拈云。東山老人。
與麼謝監收。可謂曲盡主禮。
山僧今日。亦謝監收。
未免重展家風。管顧去也。
人之性命。第一須是[fg_../figures/X/X70p0552_01.gif]。
欲得成此[fg_../figures/X/X70p0552_02.gif]。
先須防於[fg_../figures/X/X70p0552_03.gif]。
若是真[fg_../figures/X/X70p0552_04.gif]人。
[fg_../figures/X/X70p0552_05.gif]。
會麼。東山圈。瑞巖點。
多不添少不減。三世如來同箇眼。 ^552a44

上堂。舉趙州訪上菴主云。
有麼有麼。菴主竪起拳頭。
州云。水淺不是泊船處。
又訪下菴主云。有麼有麼。
亦豎起拳頭。州云。
能殺能活。能縱能奪。
便禮拜。 ^552b6

師頌云。南北汀洲總是蓮。
不知開處有何偏。
遊人移艇北頭去。
想是風光在那邊。 ^552b10

解夏小參。聽雨聽風。
喫粥喫飯。兩个五百。
元是一貫。翠巖云。
一夏已來。與兄弟東語西話。
看我眉毛在也無。
大似小媳婦。巧語媚公姑。
長慶云。生也。隨摟搜漢。
保福云。作賊人心虗。
阿誰信你。雲門云。
關。也是里婦效顰。
瑞巖與麼提唱。莫是出他古人一頭地麼。
良久云。拔劍斫開人我易。
推山塞斷是非難。 ^552b16

復舉。僧問雲峯悅和尚。
西天以蠟人為驗。
此間以何為驗。峯云。
鐵彈子。 ^552b26

師拈云。久聞雲峯因桶篐#CB15090;悟道。
元來見解只如此。
雖然。天高誰側耳。
地闊少知音。 ^552b30

中秋上堂。長沙與仰山翫月次。
仰山云。人人盡有這箇。
只是用不得。長沙云。
我恰倩你用。山云。
你作麼生用。長沙遂與一踏踏倒。
仰山云。你直下似箇大蟲。 ^552b34

師拈云。大仰是則是。
著甚急。長沙好則好。
可惜許。而今用得用不得。
且拈向一邊。以拂作指月勢云。
諸人還見這箇麼。
幸無偏照處。剛有不明時。 ^552b40

上堂。八月九月。白露寒露。
水落斷崖。煙籠古樹。
衲僧家。不肯放下。
只管絆緉草鞋。拖條主丈。
走向東邊討西邊討。
饒你計到九年。三十日夜。
依前不離當處。驀召云。
上座。住住。 ^552b46

上堂。舉雪峯示眾云。
烏石嶺相見了也。
望州亭相見了也。
僧堂前相見了也。
鵝湖見保福在僧堂前。
乃問云。烏石嶺望州亭相見。
則不問。僧堂前相見事。
作麼生。保福低頭歸僧堂。
鵝湖拂袖歸方丈。 ^552c6

師拈云。黑白星分一局棊。
曾郎著著泄天機。
於中奪角衝關妙。
只許鵝湖保福知。 ^552c12

冬至小參。六陰剝盡。
禿頭苕帚。門後排班。
一陽復生。斷耳草鞋。
路傍作舞。諸方到處。
樓頭動鐘。堂上擊鼓。
引得一隊老榾檛出來。
口吧吧地。又何曾知有這箇消息。
瑞巖不是點胷。減人聲價。
只要現前一眾。回頭轉腦。
轉腦回頭。沒來由處識來由。
惱亂叢林卒未休。 ^552c18

復舉。明招示眾云。
這裏風頭稍硬。且歸暖處商量。
明招歸方丈。大眾隨入。
明招云。纔到暖處。
便見瞌睡。以主丈子。
一時打出。 ^552c28

師頌云。前頭計較既不成。
後面安排亦不是。
古時若有今時人。
不落他家綣#CB04901;裏。 ^552c32

臘八上堂。二千年前野狐精。
無端夜半踰城。走向雪山去。
不知廢幾途程。及乎一見天上星。
瞎却雙眼睛。累及後代兒孫摸壁行。
瑞巖與麼道。也是為他閑事長無明。 ^552c36

除夜小參。年窮歲盡。
夜靜更深。將箇什麼。
與大眾分歲。若烹北禪牛。
酌曹山酒。擘雲門餅。
點趙州茶。又是諸人尋常。
用了底科段。未免拈出多年死猫頭。
剔骨刮髓。細切零花。
聊伸管待。卓主丈云。
果然幾箇無思筭。
喫了通身冷汗流。 ^552c44

復舉。溈山問仰山。
即今事不問。自古事。
作麼生。仰山叉手進前而立。
溈山云。猶是即今事。
自古事。作麼生。仰山叉手退後而立。
山云。汝屈我。我屈汝。 ^553a4

師拈云。自古即今。
進前退後。父子家私。
一時抖擻。抖擻則不無。
只如道汝屈我。我屈汝。
又且如何分剖。三隻骰子擲十九。 ^553a10

歲旦上堂。年新月新。
日新時新。禪道新。
佛法新。拂子主丈一齊新。
如何見得。卓主丈云。
元正啟祚。萬物咸新。 ^553a16

上堂。瞿曇乾屎橛。
達磨潑草鞋。衲僧覰不破。
隱隱在 #CB05577;懷。
休休。瑞巖一時屏却。
向無摸索處。指箇成現生涯。
擲下主丈。何似雲門一橛柴。 ^553a22

上堂。主人公有時瞞頇。
主人公有時分曉。
瞞頇箇箇喜懽。分曉箇箇煩惱。
今將煩惱分曉。撥置左邊。
喜懽瞞頇。颺在右畔。
又向何處。見主人公。
聻。展兩手云。了。 ^553a28

上堂。舉忠國師。一日喚侍者。
侍者應諾。如是三喚。
侍者三應。國師云。
將謂吾辜負汝。却是汝辜負吾。 ^553a34

師拈云。國師三喚。
煙凝新綠重重。侍者三酬。
風動落紅片片。這箇且止。
將謂吾辜負汝。却是汝辜負吾。
又作麼生話會。良久云。
今春看又過。何日是歸年。 ^553a36

結夏小參。古佛心即于今。
豎拂云。看看。道是拂子則差。
道非拂子則錯。放下云。
阿呵呵。何奇特。淺淺箇又甚深。
劃拂云。禪家流。但向百二十日內。
如是參。如是學。如是入。
如是證。且畢竟。證箇什麼。
擊拂云。韓幹馬嘶芳草渡。
戴嵩牛臥綠楊陰。 ^553a44

復舉。五通仙人。問世尊云。
吾有五通。佛有六通。
如何是那一通。世尊。
召五通仙人。仙人應諾。
世尊云。那一通。你問我。 ^553b4

師頌云。那一通你問我。
玄關倒插無鬚鎖。
等閒一掣掣得開。
三箇老婆相對坐。
咄。 ^553b8

上堂。荊山有玉。獲得者不在荊山。
赤水有珠。拾得者不在赤水。
衲僧有無位真人。
證得者出入不在面門。
驀拈主丈。橫案云。
會麼。幽州江口石人蹲。 ^553b14

上堂。舉僧問智門。
蓮花未出水時如何。
蓮花。出水後如何。
荷葉。 ^553b20

師拈云。大小智門。
只解截斷眾流。不能隨波逐浪。
忽有人問瑞巖。蓮花未出水時如何。
荷葉。出水後如何。
蓮花。且道。是截斷眾流。
是隨波逐浪。參。 ^553b22

祈晴上堂。以主丈劃云。
劃斷萬里癡雲。復打圓相。
放出一輪杲日。於是大地草木。
獲斯光明。直得葉葉枝枝。
葱葱蔚蔚。且道。是誰恩力。
擲下云。天台山朱亞。
九公採得。 ^553b28

上堂。舉僧問趙州。
狗子還有佛性也無。
州云無。僧云。蠢動含靈。
皆有佛性。為甚狗子無。
州云。為他有業識。
在。 ^553b36

師頌云。丁出丁楔出楔。
老趙州端的別。別別。
金剛腦後三斤鐵。 ^553b40

上堂。水瀉巖前。蛩吟砌下。
問著衲僧。有口如啞。
百二十日。弄真像假。
豎拂云。今朝突出拂子頭。
淨倮倮赤洒洒。沒可把。
見麼。擲向背後云。
又入鼻孔裏去也。 ^553b44

上堂。秋雲秋水兩依依。
劈腹剜心。塞鴈聲聲度翠微。
將謂忘却。多向洞庭芳草岸。
誰。楚天空闊不知歸。
不勘自敗。五祖老人。
些兒活計。盡被瑞巖沒藉了也。
莫有不甘者麼。顧視左右云。
德山道底。 ^553c2

中秋上堂。月月光皎潔。
本無圓何有闕。堪笑馬簸箕。
於此時。諸子紛然。
競呈醜拙。或道修行。
或言供養。或拂袖而去。
阿呵呵。與麼顯發本地風光。
何異接竹點月。掉棒打月。 ^553c10

上堂。瑞巖老還債。
出生雙耳聵。扣道道不知。
問禪禪不會。怕冷收帽裙。
愛凉解衣帶。上下相依不相怪。
由來彼此肚皮大。 ^553c18

重九上堂。九日重陽節。
淵明採菊時。黃花到處有。
何止在東籬。諸人若也不信。
且看折取一枝。拈主丈云。
見麼。雨中雖好。霜後尤奇。 ^553c24

上堂。舉趙王見趙州。
趙州據坐禪牀。乃云。
大王會麼。王云不會。
州云。自少持齋今已老。
見人無力下禪牀。 ^553c30

師頌云。華山突兀聳蒼穹。
坐斷坤維千萬峯。
潘閬騎驢山下過。
只聞啼鳥閙春風。 ^553c34

謝藏主上堂。舉昔有僧。
在經堂中坐。不看經。
藏主問云。上座何不看經。
僧云。不識字。藏主云。
何不問人。僧乃叉手云。
是什麼字。藏主無語。 ^553c38

師拈云。者僧經雖不看。
偈飜一十二分教。
藏主字雖不說。埽盡二十四家書。
注了也解了也。諸人還見節文麼。
拍禪牀。下座。 ^553c42

上堂。游魚#CB00589;底沉浮。
幽鳥林間上下。那堪東園刈麥。
西疇插秧。小姑摘葉飼蚕。
公子揚鞭走馬。酌然無異。
諸人長連牀上。展鉢開單。
喫粥飯。咬著砂者。
有麼有麼。無也無也。 ^553c48

上堂。舉麻谷見臨濟。
展坐具乃問。十二面觀音。
那面正。臨濟下禪牀。
一手取坐具。一手擒麻谷云。
十二面觀音。向甚麼處去也。
麻谷轉身擬坐。臨濟拈主丈打麻谷。
麻谷接却主丈。相捉歸方丈。 ^554a8

師拈云。大眾春務當時。
各人擔擔#CB05361;#CB15341;。
向自家田地上撥撒。
也不怪它。只是狼藉太煞。 ^554a14

結夏小參。四月十五日已前。
少則不減。七月十五日已後。
多則不添。不添不減。
已後已前。且拈向一壁。
畢竟九十日內事作麼生。
乃豎拂云。這裏見得。
折脚鐺。共你左挈右提。
擊拂云。這裏聞得。
破沙盆。共你東拈西掇。
若還見似不見。聞似不聞。
未免被瑞巖拂子。
翳却眼睛。塞却耳朵。
擲拂於背後云。跳上三十三天去也。
喝一喝。 ^554a20

復舉。雲巖埽地次。
道吾云。太區區生。
巖云。須知有不區區者。
吾云。恁麼則有第二月也。
巖豎起苕帚云。者箇是第幾月。
吾休去。 ^554a32

師呵呵笑云。大小雲巖。
埽地也不了。若是臨濟兒孫。
倒轉苕帚柄來。多少時也。 ^554a36

能仁西巖和尚至。
上堂。舉芙蓉和尚。
訪實性大師。大師上堂。
拈主丈。向左邊云。
若不是芙蓉師兄。
也大難委悉。 ^554a42

師拈云。實性大師。
與麼施設。大似將蒿湯。
當禮儀。瑞巖今日。
能仁師兄到來。雖有主丈子。
只是不動著。何故。
彼此同出師門。 ^554a46

上堂。嶃嶃巖石。蔚蔚松蘿。
左枝右蔓。橫牽豎惹。
滿地交羅。幾人遭絆倒。
反怪葛藤多。阿呵呵。
跳不出時爭柰何。 ^554b4

上堂。舉僧問巖頭。
古帆未掛時如何。
巖云。後園驢喫草。
又問。古帆掛後如何。
巖云。小魚吞大魚。 ^554b10

師頌曰。後園驢喫草。
開口見心肝。潘閬倒騎處。
有誰能解看。 ^554b12

又頌曰。小魚吞大魚。
尾巴露一橛。漁翁醉不知。
空把絲綸掣。 ^554b16

解夏小參。主人翁。
轆轆轉。有手脚。無背面。
或向深山裏。敲氷釣魚。
或向閙市中。炙火搖扇。
堪笑禪和子。長在蒲團上。
東討西尋。直是不得一回親見。
當此自恣。將何證驗。
瑞巖今夜事不獲已。
未免擘破面門。開箇方便。
拍禪牀云。秋風一陣晚來寒。
吹斷白雲三四片。 ^554b20

復舉。一僧參趙州。
州喚僧云。近前來。
僧近前。趙州云。去。 ^554b30

師拈云。大眾。這僧幸自可怜生。
無端被趙州一條無絲線子。
纏倒了也。 ^554b32

上堂。舉六祖因風颺剎竿幡動。
有二僧對論。一云。
風動。一云。幡動。往復未決。
六祖云。不是風動。
不是幡動。仁者心動。
二僧悚然。 ^554b36

師頌云。蕭蕭黃葉埋荒徑。
靄靄浮雲鎖野堂。
一陣西風俱埽盡。
幾根喬木倚斜陽。 ^554b40

上堂。轉身動脚。開口露牙。
明明是我。的的非它。
衲僧不肯向省要處受用。
甘自區區於道途之上。
真可惜誠可嗟。瑞巖老婆心切。
未免為汝指箇歇處。
便請急急回首。早早歸家。
擲主丈云。耶耶。 ^554b44

除夜小參。年窮歲盡。
歲盡年窮。有一物墨漆黑。
屈屈曲曲。牙牙槎槎。
恰似多年老梅樹。
拽不動拗不折。雲籠無影。
風撼無聲。盤礴在乎無陰陽地上。
還有知得底也無。
若是未明枝節。未識根株。
山僧不免與諸人指出。
驀拈主丈提起。啞。
元來是箇主丈子。 ^554c4

復舉。僧問靈觀和尚。
如何是佛。靈觀吐舌示之。
其僧禮拜。觀云。見箇甚麼道理。
便禮拜。僧云。謝和尚吐舌相示。
觀云。老僧近日。舌上生瘡。 ^554c12

師拈云。進前參退後領。
者僧故是作略。爭柰不能坐斷靈觀舌頭。
當時待他問見箇甚麼道理。
便禮拜。但呵呵大笑。
管取吐出了縮不得。 ^554c18

上堂。南泉賣身。只貪小利。
道吾舞笏。一味鬼戲。
百丈捲席。飜成鈍置。
趙州喫茶。太煞客氣。
老大隋更是沒巴鼻。
僧問佛法的的意。
却道。山前麥熟也未。
咄咄。 ^554c26

解夏小參。有啐#CB10437;時。
病根非淺。無捫摸處。
過跡更深。豈不見。
老宿一夏已來。並不與師僧語話。
早是淨地上。堆堆#CB05361;了也。
有僧自嘆云。我只與麼空過。
不敢望說佛法。得聞正因兩字。
也得。太伶俐生。老宿聊聞云。
闍梨莫#CB05226;速。
若論正因。一字也無。
不勘自敗。與麼道了。
遂叩齒云。適來無端。
不合與麼道。大似落井攀攔。
鄰壁老宿聞云。好一釜羮。
被兩顆鼠糞污却。
相罵饒汝接觜。相唾饒汝潑水。
古人則且置。只如瑞巖。
九十日內。與兄弟。
東道西話。無有不知者。
且道。那一句子為人。
不妨對眾。露箇消息看。
有麼有麼。良久云。
作家作家。 ^554c32

復舉。昔日有僧。問保寧。
如何是佛。保寧云。
鐵鎚無孔。 ^555a4

師拈云。大小保寧。
只道得一半。若有人問瑞巖。
只對他道。無孔鐵鎚。
大眾會麼。鐵槌無孔。
無孔鐵槌。當面便擲。
不問是誰。 ^555a6

上堂。一夏已過了。
生涯又復然。眉毛橫眼上。
鼻孔搭唇邊。諸人若果疑情未決。
但向冷地裏。摸索鼻孔看。
切忌麤心。和眉毛一齊打失。 ^555a12

上堂。鴈山雲。台嶠月。
或卷或舒。或圓或缺。
兩兩三三。朝遊暮往。
袈裟角主丈頭。挑底挑褁底褁。
不妨自怡自悅。若到瑞巖。
定是打教棒折。何故。
而今什麼時節。 ^555a18

上堂。舉僧問趙州。
如何是祖師西來意。
州云。庭前栢樹子。
僧云。和尚莫將境示人。
州云。我不將境示人。
僧云。如何是祖師西來意。
州云。庭前柏樹子。 ^555a24

師頌云。老姑強作少年時。
爛把宮嬙紅粉施。
不管旁邊人冷笑。
滿頭猶更插花枝。 ^555a28

上堂。方見正月初一。
又是臘月十五。一年與諸人。
東說西說。橫說豎說。
更無一句子靈驗。
今日不免披肝露膽。
直說去也。下座。 ^555a34

歲除小參。臘月三十日。
一歲已周畢。野老競相呼。
把火門外立。唯有瑞巖拂子。
都不知寒暑變遷。
時節移易。長時毿毿地。
在牀角頭。動是與人天為冤對。
佛祖為讎敵。今夜信手拈來。
擊拂云。橫敲豎擊。
也只要現前一眾。
共相委悉。若還依舊。
心頭墨漆黑。阿呵呵。
又爭怪老僧得。 ^555a40

復舉。北禪除夜示眾云。
年窮歲盡。無可與諸人分歲。
且烹一頭露地白牛。
炊黍米飯。向榾柮火。
唱村田樂。且恁麼過。
何故。免見倚他門戶。
傍他墻。剛被時人喚作郎。
便歸方丈。時有倚遇上座。
入方丈喚和尚。門外有公人來。
禪云。作甚麼。遇云。
道勾和尚不納筋角。
禪遂捋下帽子。擲地上。
遇乃拾之。禪捻住云。
捉賊捉賊。遇却將帽子覆頭云。
天寒且還和尚。禪呵呵大笑。 ^555b2

師拈云。異常鬬飣。
出格安排。則不無北禪。
檢點將來。猶是口行人事。
遇上座。雖解相席打令。
未免揣括家私。以拂子一劃云。
一狀領過。且道。瑞巖又作麼生施設。
擲拂子於背後云。
夜深珍重。 ^555b16

上堂。禪不用參。道不用學。
放下更放下。安樂又安樂。
天下老和尚。不識好惡。
紛然出來。垂一機示一句。
道我發明者話。殊不知。
擬心便差。開口便錯。
良久云。錯錯。 ^555b24

謝郭繼一處士。上堂。
舉白雲端和尚。因郭功父至。
示眾云。山僧夜來枕上。
作得箇山頌。不唯謝功父。
直要脫却天下衲僧。
著肉汗衫。乃云。上大人。
丘乙己。化三千。七十士。
爾小生。八九子。佳作仁。
可知禮也。 ^555b32

師拈云。白雲老人。
好箇說話。柰何颺在無事甲裏者多矣。
瑞巖今日拈來。下箇注脚。
不唯謝繼一處士。
直要穿却天下衲僧鼻孔。
乃云。上大人（。丘乙己）。
化三千─。七十士│。
爾小生╱。八九子＼。
佳作仁●。可知禮也[fg_../figures/X/X70p0555_01.gif]。
擲拂子。下座。 ^555b38

上堂。舉外道問世尊。
不問有言。不問無言。
世尊良久。外道云。
世尊大慈大悲。開我迷雲。
令我得入　師頌云。
自把碌磚空裏擲。
必端自打自家頭。
酌然自痛自難說。
自著摩挲歸去休。 ^555c2

上堂。舉子胡示眾云。
三十餘年住子胡。
二時粥飯氣力麤。
每日山上三兩轉。
問汝諸人會也無。 ^555c10

師拈云。子胡老漢。
雖無一點佛法身心。
猶要敲針作鈎在。
若是山僧。則不然。
三四餘年住瑞巖。
是非擔子一肩擔。
蛇吞鱉鼻狗咬犬。
一一分明不用參。 ^555c12

結夏小參。寒暑遷移。
光陰倏忽。轉眼又見結夏也。
山僧雖與現前大眾。
眉毛相結。鼻孔相拄。
要且飯各自喫。屎各自屙。
牀各自眠。夢各自做。
是則也是。忽然把不恰好。
輕輕一揑。又却頭紅面赤。
良久云。雪峯語巖頭。 ^555c20

復舉。女子出定話。
師頌云。鮑叔眼下安眉。
趙哥口邊著耳。驀然狹路相逢。
兩箇是甚面觜。 ^555c28

請殿主上堂。寬用工。
急著限。是也剗。非也剗。
頂#CB00576;忽然突出眼。
圈圈圝圝。一似古殿裏。
壁角落頭。破燈盞。 ^555c32

佛鑑和尚遺書至。
靈前拈香。者老和尚。
元無所向。一味麻皮頭。
做出萬般#CB15828;。
我也無端被伊葛藤一上。
慚愧樁子倒了也。
銜怨銜恩。含悲合笑。
燒一炷香供養。 ^555c36

上堂。古者道。結夏已十日也。
寒山子作麼生。又有道。
結夏已十日也。水牯牛作麼生。
瑞巖者裏。又且不然。
結夏已十日也。寒山子。
牽一頭水牯牛。向雙眉塘畔喫草。
忽然顛發。走到僧堂前。
笑你一隊瞌睡漢。
騎箇牛又覔箇牛。
不知千頭萬頭。元只是者一頭。
#CB01403;一聲。
下座。 ^555c42

上堂。舉一僧往臺山。
路逢一婆子。乃問。
臺山路向什麼處去。
婆云。驀直去。僧方行三兩步。
婆云。好箇阿師。便恁麼去。
其僧舉似趙州。州云。
待我去勘破者婆子。
州去亦如是問。婆子亦如是答。
州歸謂眾云。臺山婆子。
被我勘破了也。 ^556a6

師頌云。庭前新吐一花紅。
襲襲馨香醉蜜蜂。
公子見來情興動。
倒吹玉笛弄春風。 ^556a14

法眷至上堂。我有一機。
覿面提持。如擊金石。
如奏篔箎。不是知音誰共知。 ^556a18

行在歸上堂。南山鱉鼻虵。
北山白額虎。夜半三更。
忽地#CB03901;咬。
天竺圓通大士。路見不平。
一喝喝住。山僧正在橘園亭畔做夢。
被伊驚覺。一笑歸來。
且道。歸來後如何。
惺惺石迸長長笋。
滴滴泉飜浩浩波。 ^556a22

謝梁山居士上堂。
舉丹霞訪龐居士。
路逢靈照女。問居士在麼。
靈照放下菜籃。叉手而立。
丹霞再問。居士在麼。
女子提起菜籃便行。
丹霞遂回。女子乃舉前話與居士。
士云。丹霞在麼。女子云。
去也。士云。也是赤土塗牛嬭。 ^556a30

師頌云。小姑將彩對花縫。
半是深青半是紅。
被賊一時偷去了。
渾家空自暗搥胷。 ^556a38

雨#CB15966;寒食。
日醞清明。三三兩兩。
呼喚踏青。禪家流無處著幽情。
倒卓烏藤倚石屏。
閑聽巖前杜宇一聲聲。 ^556a42

上堂。聞聲悟道。拍禪牀云。
者箇豈不是聲。道作麼生悟。
見色明心。豎起拂云。
者箇豈不是色。心作麼生明。
直饒悟得明得。我更問你。
觀世音菩薩。將錢買胡餅。
放下手。因甚却是饅頭。
喝一喝。下座。 ^556a46

解夏上堂。舉僧問雲門。
秋初夏末。前途忽有問。
將何祗對。門云。大眾退後。
僧云。過在甚處。門云。
還我九十日飯錢來。 ^556b6

師拈云。入虎穴探虎子。
也不易。者僧爭柰死在平地上。
大眾要識雲門麼。
一脚短一脚長。 ^556b10

上堂。舉慈明室中。
安一盆水。盆上橫一柄劍。
劍上安一#CB05215;草鞋。
凡見僧來。便指。擬議。
便打。 ^556b14

師頌云。百花叢裏躍鞭過。
俊逸風流有許多。
未第儒生偷眼覰。
滿懷無柰舊愁何。 ^556b16

上堂。秋山色老。秋樹葉零。
秋雲影亂。秋水波澄。
伸手縮手。取之不得。
開眼合眼。視之無形。
五湖衲子。披披搭搭。
哆哆和和。那裏秤量。
者邊匹配。瑞巖老漢。
却不敢與之較重較輕。
何故。斤兩分明。 ^556b22

上堂。舉丹霞因到一村院。
天寒。取木佛。爐中燒。
院主見云。何得燒我木佛。
丹霞以杖撥#CB01926;云。
吾燒取舍利。主云。
木佛豈有舍利。霞云。
既無舍利。何責我乎。
主後眉鬚墮落。 ^556b30

師頌云。村翁因事扣巫師。
禍福通腸直示伊。
獲得黃金家富貴。
幾多空自起狐疑。 ^556b36

冬至上堂。僧問。記得僧問趙州。
狗子還有佛性也無。
州云無。此意如何。
答云。殺人刀活人劍。
進云。蠢動含靈。皆有佛性。
因什麼狗子無。答云。
賣寶撞著瞎波斯。
進云。趙州道。為伊有業識在。
聻。答云。海枯終見底。
人死不知心。進云。
僧又問。狗子還有佛性也無。
州云。有。答云。活人劍殺人刀。
進云。既有。因什麼。
入者皮袋。答云。韓獹逐塊。
獅子咬人。進云。趙州云。
知而故犯。聻。答云。
盡信直中直。誰防仁不仁。
進云。鴛鴦繡出從君看。
不把金針度與人。 ^556b40

師乃云。昔魯僖公。
登觀臺。書雲物。取驗斯辰。
瑞巖雖則無能。也要隨例顛倒。
以拂子指東云。者邊是黃雲。
復指西云。那邊是白雲。
且書者何事。乃作書字勢云。
侍者不得妄通消息。 ^556c8

能仁和尚至。上堂。
東海南西海北。中有鴈蕩大龍湫。
層層立萬仞懸崖。
落落瀉千尋飛瀑。
白頭翁長年屈膝坐地只管看。
聽得更樓山一聲鼓響。
番轉頭來。與惺惺石上瞌睡漢。
商量細大法門。商量則不無。
提起袈裟環云。且道者箇作麼生。
羅公照鏡。 ^556c16

上堂。學道參禪。別無方便。
閙中底靜裏明。靜裏底閙中薦。
坐斷兩頭。打成一片。
喜歡豎瞋拳。煩惱呈笑面。
阿呵呵。瑞巖與麼道。
大似落湯螃蠏。七手八脚。
一時露現。 ^556c26

結夏小參。心心。拙婦穿穴針。
智智。巫師罵土地。
道道。矮子肩栲栳。
佛佛。烏鵶#CB01493;腐骨。
瑞巖今夜。把三百六十骨節。
八萬四千毛竅。盡底抖擻了也。
眼目定動者。一任零零星星。
拏將去。撮將去。其或懵然不曉。
未免自收自斂。自內自藏。
且聽伊九十日內。
茶裏飯裏。橫咬豎吞。
行時坐時。東#CB15111;西捕。
忽爾脚跌手蹉。倒地一番。
山僧從而不懼羞恥。
擘破面皮。遂展手云。
兩手分付。 ^556c34

舉。僧問雲門。如何是諸佛出身處。
雲門云。東山水上行。
後來圓悟道。若是天寧。
即不然。忽有人問。
如何是諸佛出身處。
熏風自南來。殿閣生微凉。 ^556c48

師拈云。一箇跛脚子。
一箇巴頭子。互相發明。
故是作家。其柰松柏千年青。
不入時人意。
other:: 
# 斷橋和尚住天台國清教忠禪寺語錄
斷橋和尚住天台國清教忠禪寺語錄
editor:: 侍者　　　　編 ^557a4

山門。盡大地是箇解脫門。
為什麼把手拽不入。
喝一喝。不會做客。
勞煩主人。 ^557a14

佛殿。坐底立。立底坐。
我即你。你即我。畢竟燒香禮拜誰。
插香云。幾成話墮。 ^557a18

太師祠堂。宏施韜略。
密展謀猷。胷中浩氣。
遠邁伊周。玉爐香噴幾千秋。 ^557a22

方丈。我此一關。無背無向。
擬欲進前。網在頭上。 ^557a26

陞座。拈香祝聖畢。
乃云。天台北畔。石橋南邊。
中有招提。號曰方廣。
今當半癡半獃。半聾半啞底老僧。
為主。寒山拾得把定關津。
然後豐干管領五百輩。
無地頭漢。普請拗折主丈。
割斷草鞋。各出隻手。
扶持住山鈯斧。直得三邊雲淨。
一國風清。樵牧懽呼。
禽魚鼓躍。正與麼時。
且功歸何所。一爐沈水謝閭丘。 ^557a28

復舉寒山拾得。問豐干和尚。
古鏡不磨時。如何照燭。
豐干云。氷壺無影像。
猿猴探水月。寒山云。
此是不照燭也。更請道。
豐干云。萬德不將來。
教我道什麼。二人禮拜而退。 ^557a40

師拈云。幸然好一面古鏡。
無端被寒拾豐干。
強加繪畫。清明者逝矣。
新國清。忍俊不禁。
未免重為發揮去也。
豎拂云。不待高懸起。
#CB07416;尤已失威。 ^557a46

當晚小參。建法幢立宗旨。
現成爐鞴。不用安排。
延奇衲接俊流。本分鉗鎚。
何妨施設。全機把定。
照用並行。一線放開。
主賓互立。這箇是新國清尋常制度。
忽若雙#CB00589;水流。
或緩或激。五峰雲起。
或低或高。又作麼生定當。
良久云。伯牙撫琴。 ^557b6

復舉。永明潛禪師。
因僧問。達磨西來。
傳箇什麼。永明云。
傳箇#CB15081;子。
僧云。與麼則心外有法。
明云。心內無法。 ^557b14

師拈云。問者如棒打空。
答者似刀割水。多少學語之流。
生埋向#CB15081;子裏。
敢問大眾。達磨西來。
畢竟傳箇什麼。以拂子搖曳云。
風獵虬髯。月搖鳳尾。 ^557b18

次日。為　太師越國公上堂。
乃云。大鈞獨運。撼動乾坤。
大用全提。奔忙日月。
直下佩毗盧正印。
按王庫寶刀。一生一殺。
韜略雙全。一放一收。
文武兼備。折犬芊於北虜。
叱蛇豕於西戎。遺德在乎生民。
大勛勒乎彝鼎。故乃超越今古。
獨步雲霄。出沒死生。
如遊園觀。正當與麼時如何。
擊拂云。不離碧油幢世界。
全身已在梵王宮。 ^557b26

結座。紫簫聲斷月初斜。
笑指蓬瀛是故家。
十二玉樓尋不見。
手攀仙鶴步煙霞。 ^557b40

涅槃上堂。始從鹿野苑。
終至#CB02494;提河。
於是二中間。未甞說一字。
大眾。黃面瞿曇。多虗少實。
供下死欵。無人飜得。
年年花#CB16021;競芳時。
拍禪牀云。東風一陣成狼藉。 ^557b44

三月旦上堂。梨花李花白。
杏花桃花紅。的的正法眼藏。
的的古佛心宗。靈雲老幾曾夢見。
道得底都是脫空。
尀耐螺江鈞魚船上翁。
絲綸倒把攪春風。 ^557c2

上堂。金佛不度爐。
道士念蘇嚧。木佛不度火。
嵩山打竈墮。泥佛不度水。
鍾馗嚇小鬼。真佛屋裏坐。
嗄。趙州老漢。敗露了也。
大眾。若還未知。更聽國清擘破面皮揭示看。
以手作擘面勢。何似鍾山寶公。 ^557c8

佛鑑和尚忌拈香。
你是川僧。我是浙僧。
相逢相見。元似不曾。
因何今日成冤憎。
不見道。臭肉來蠅。 ^557c16

四月八上堂。紅日昇兮。
慧目明而不晦。白雲吐兮。
慈容露而不遮。林木交加兮。
#CB05577;題卍字。
峰巒重疊兮。足躡千花。
好箇天然古釋迦。
若謂今朝始誕梵王家。
苦哉佛陀耶。苦哉佛陀耶。 ^557c20

結夏小參。#CB15210;張法要。
一喝裏分主分賓。
大闡宗綱。三句中具殺具活。
此乃先輩狗偷鼠竊之技能。
山僧自生下來。雙耳聾兩眼瞎。
推不去托不來。隈隈#CB15991;#CB15991;。
儱儱侗侗。一夏百二十日。
雖與大眾同行同住。
同坐同眠。且無針頭線脚之衒耀。
然雖如是。山門外兩箇金剛。
為甚麼弩目瞠眉。
擎拳執杵。吽吽。 ^557c28

復舉。南泉因兩堂首座爭猫兒。
南泉遂提起云。道得則不斬。
兩堂無語。南泉斬却猫兒。
晚下趙州歸。南泉舉前話。
趙州將草鞋。戴頭上而出。
南泉云。子若在。救得猫兒。 ^557c38

師頌云。送春賸欲舉金樽。
客不開襟怎與論。
自飲一盃歸去後。
喜逢家樂閙黃昏。 ^557c44

謝頭首秉拂上堂。
虗空消殞。擡頭磕破腦門。
大地平沈。動脚踢傷拇指。
國清一眾。箇箇皮下有血。
眼裏有筋。還曾如此也未。
儻若遲疑。更須高著眼看。
拋拂子於背後云。
片雲歸似陣。擲下主丈云。
流水去如飛。 ^558a2

上堂。舉三聖問雪峰。
透網錦鱗。未審以何為食。
峰云。待汝出網來。
却向汝道。聖云。一千五百人善知識。
話頭也不識。峰云。
老僧住持事繁。 ^558a10

師拈云。賓則鳳舞丹霄。
主則龍驤碧漢。二大老。
可謂是一賓一主。
彼此得宜。爭柰籬#CB15179;井蛙。
紛然喧啾。不知其所向。 ^558a14

上堂。五峰影裏。雙#CB00589;聲中。
有大寶藏。八面玲瓏。
諸人在此著到。許多時節。
因甚眼看不出。口說不通。
山僧今日。直下打開去也。
豎主丈云。者箇是秘魔一把杈。
橫主丈云。者箇是道吾一柄劍。
打三圓相云。者箇是雪峰三箇木毬。
阿呵呵。且不似曹溪路上剎竿頭。
風動幡。幡動風。自南自北。
自西自東。 ^558a20

六月半立秋。上堂。
德山低頭。夾山點頭。
俱胝豎起手指頭。
玄沙#CB05218;破脚指頭。
提起主丈云。都來不出山僧主丈頭。
何以見得。卓主丈云。
一葉落天下秋。 ^558a32

黃蘗直山和尚至。
兼謝監收。上堂。佛祖命脉。
危若懸絲。赤手扶持。
還他作者。筭子與籌子。
論義。勝負未問諸人。
黃蘗打臨濟六十烏藤。
且道。那一个打不著。
良久云。明眼難瞞。 ^558a38

解夏小參。長期百二十日。
一眾心如墻壁。笑看無位真人。
面門自出自入。住山老漢。
贏得#CB03901;淈#CB05272;。
隨摟搜。且免橫磕豎敲。
左提右挈。拔眼中屑。
抽腦後釘。解無粘之粘。
去不縛之縛。而今一夏已圓。
幸有東山遺下陳年鐵餕餡。
花擘將來。普同供養。
卓主丈云。塞破飢膓休悵恨。
打拳自有喫拳時。 ^558a46

復舉。僧問雙泉。西天以臘人為驗。
未審此間。以何為驗。
雙泉云。足不履地。 ^558b8

師云。諸人還見雙泉麼。
忽有人問雙#CB00589;。
只答他道。頭不頂天。
諸人還識雙#CB00589;麼。
聽取一頌。足不履地。
頭不頂天。纔識雙#CB00589;。
便見雙泉。問有今古。
答無正偏。若也未曉。
細嚼黃連。 ^558b12

上堂。峯頭異角靈毛。
#CB00589;底錦鱗赬尾。
各各性命一條。都在山僧手裏。
今日放開線路。也不妨自馳自驟。
自蜚自鳴。自泳自遊。
自潛自躍。又阿誰管你。
諸方密布漫天網子。
拍禪牀。下座。 ^558b20

上堂。淘沙得金。鑿石得玉。
張弓得鳥。擲釣得魚。
應是人所求者所取者。
無有不得者。唯我衲僧家。
求得到有。空乎大地。
取得到無。塞乎太虗。
且道。因甚如此。以拂書□字。
下座。 ^558b28

冬至小參。鴻鴻濛濛。
混混沌沌。好箇大安樂法門。
無端一變。便有天地日月。
轉二十四氣。飜七十二候。
為舒為慘。為盛為衰。
為殺為生。為消為長。
從上佛祖。置而勿論。
汝等諸人。墮在裏許。
心役役。口嘮嘮。手不停。
脚不住。七顛八倒。
八倒七顛。何時休歇也。
國清今夜。當此陰不陰。
陽不陽。普為指出大安樂法門。
大家同入同證。同住大安樂法門。
擊拂云。金香爐下鐵崑崙。 ^558b36

復舉。汾陽和尚。一日拈拄丈。
示眾云。識得主丈子。
行脚事畢　師拈云。
大眾。撲滅不息。至於燎原。
濫觴不止。至於滔天。
汾陽與麼為人。禍事生也。 ^558c2

謝頭首秉拂上堂。
翻屆書雲。命三禪者。
各自執筆。向虗空中。
鬬寫者箇字。或著一劃。
或下一點。或點劃不全。
便是孔夫子魯僖公。
莫辨其文。莫知其義。
諸人要會麼。遂顧視左右。
乃唾一唾。下座。 ^558c8

上堂。舉陸亘大夫問南泉。
師姓什麼。泉云。姓王。
亘云。還有眷屬也無。
泉云。四臣不昧。亘云。
王居何位。泉云。玉殿苔生。
亘云。玉殿苔生時如何。
泉云。不居正位。 ^558c16

師拈云。面前趁背後逐。
背後趕面前隨。陸亘大夫。
猶自不知。若還知。
驀拈主丈云。王老師王老師。 ^558c22

臘八上堂。門外一犬吠。
櫩前一鳥鳴。天際半鈎新月。
移影上疎櫺。憶得雪山六載。
凍不死。餓不殺。夜半見明星。
拍禪牀。下座。 ^558c26

上堂。舉南泉示眾云。
文殊普賢。昨夜三更。
起佛見法見。各與二十棒。
貶向二鐵圍山。 ^558c32

師拈云。南泉二十棒。
打文殊普賢。可謂棒棒見血。
只是罕遇知音。國清門下。
寒山拾得。昨夜三更。
起佛見法見。山僧棒未曾拈。
各自隱身無地。為什麼如此。
蛇齩草鞋。 ^558c34

除夜小參。心不起滅。
設饌開樽送舊年。
法無變遷。吹簫打鼓迎新歲。
者裏著得一隻眼。
心也法也。起也。滅也。
變也遷也。一時百雜碎。
儻不如是。依舊蘭日薰薰。
荷風穆穆。菊露滴滴。
梅雪飄飄。國清寺裏徐師叔。
一柄無口刀。分外使得著。 ^558c42

復舉。僧問琅瑘。清淨本然。
云何忽生山河大地。
瑘云。清淨本然。云何忽生山河大地。 ^559a2

師頌云。一從醉別畫堂前。
#CB15150;亂釵橫語笑顛。
最是惱人膓肚處。
借婆裙子拜婆年。 ^559a6

上堂。拈拂云。正朝握拂。
埽蕩窠窟。左揀牛溲。
右選馬浡。豎拂云。
豎作一團。是甚臭鶻。
擲下拂云。分付諸人。
洗腸換骨。 ^559a10

元宵謝兩序。上堂。
前堂後堂。賤賣佛法僧。
監寺副寺。貴賣麻麥荳。
辨龍虵。維那槌下定當。
餧驢馬。典座杓頭設施。
這箇說話。雖則是直歲普請邊事。
明眼衲僧到來。切忌指柳作楊。
證龜成鼈。何故。水上掛燈毬。 ^559a16

上堂。舉仰山參巖頭。
頭豎起拂子。山展坐具。
頭放下拂子。山收坐具。
頭云。我不重你放。
只重你收。山便出去。 ^559a24

師拈云。一豎一展。
一放一收。仰山弄險。
過似巖頭。賴是隨風回櫓棹。
幾乎飜却釣魚舟。 ^559a28

上御書國清教忠禪寺額。
大而化之。之謂聖。
不可測之。之謂神。
故能秉須彌筆。蘸大海水。
擘虗空紙。大書特書。
燦然奎畫之文。直得玉轉珠回。
龍驤鳳舞。輝騰今古。
超越見聞。以此鎮蠻夷。
清#CB15131;國。
以此宣教化。獎忠勛。
正與麼時。且當陽揭示。
光顯門庭一句。如何指陳。
堯舜為君。稷契為臣。
覺苑長敷草木春。 ^559a32

上堂。舉南泉。因趙州問。
離四句絕百非。請師道。
泉便歸方丈。州云。
者老漢。尋常口吧吧地。
被我一問。直得無言可對。
侍者云。莫道和尚無語好。
州遂與一掌云。者一掌。
合是王老師喫。 ^559a44

師拈云。趙州老兒。
念一道迷魂呪。捻一朵翻手訣。
要且只禁得箇屋裏鬼。
爭柰天師按劍何。 ^559b2

雪山梵長老至。上堂。
僧問。臨濟辭黃蘗。
蘗云。什麼處去。濟云。
不是河南。便是河北。
此意如何。答云。築著便作屎臭氣。
進云。黃蘗便打。又作麼生。
答云。正令當行。進云。
濟約住棒。遂與一掌。
又且如何。答云。得人一牛。
還人一馬。進云。黃蘗召侍者。
將先師禪版拂子來。
意在於何。答云。糖和蜜。
進云。濟亦喚侍者。
將火來。又作麼生。
答云。漆投膠。進云。
黃蘗云。汝但將去。
已後坐却天下人舌頭。
為復是養子之緣。
為復是據欵結案。
答云。被下有帶。進云。
只如雪山和尚。已出世為人。
未審和尚。當時有何傳授。
答云。一寸龜毛重九斤。
進云。與麼則祖翁一箇破沙盆。
已曾兩手親分付。
答云。却被禪客#CB01493;#CB10437;。 ^559b8

師乃云。法身無相。
檻前簇簇排青嶂。
法眼無瑕。屋角翩翩度碧鴉。
夾山早知有此。不向華亭船子橈下。
喪盡生涯。國清與麼道。
誰知有箇不仁不義。
在暗地裏。嚙齒咬牙。
啞。冤家冤家。 ^559b30

結夏小參。東邊西邊。
比比驢腮馬頷。者畔那畔。
紛紛鬼面神頭。是皆諸方。
錐不去鈎不來。一齊輥入五峰前雙#CB00589;裏。
拽履搘藤。行看雲冉冉。
解衣拂石。坐聽水潺潺。
瞋使寒山。笑驅拾得。
牽藕絲縛住老虎。
豎針眼放出大鵬。
彈指越萬年。展眸終一夏。
者箇猶是現前大眾。
自受用三昧。且住山分上。
又作麼生。紅莧葉間敷芍藥。
紫荊花底結林檎。 ^559b38

復舉。趙州與文遠論義。
鬬劣。不鬬勝。勝者輸果子。
遠云。請師立義。州云。
我似一頭驢。遠云。
我似驢胃。州云。我似驢糞。
遠云。我似糞中蟲。
州云。你在彼。做什麼。
遠云。過夏。州云。把將果子來。 ^559c2

師拈云。趙州布偃月一字。
文遠排斗底八門。
及乎兩陣交鋒。到了則成兒戲。
是則也是。把將果子來。
是劣義耶。勝義耶。 ^559c10

上堂。計較盡處。商量極時。
元來不是。了了常知。
尀耐一箇齷齪漢。
非風動。非幡動。錯下針錐。
便有一喝。耳聾三日。
連喫痛棒。似拂蒿枝。
自後豎起竹篦。擲金圈拋栗棘。
不容湊泊。那許思惟。
渾崙鐵餕餡。雜碎破沙盆。
咬嚼者。愈辛愈辣。
扶持者。轉嶮轉危。
而今總在國清手。
可不拈出當陽設施。
驀喚侍者。指西邊云。
烏那裏是阿誰。 ^559c16

上堂。舉德山一日飯遲。
托鉢赴堂。雪峰云。
鍾未鳴。鼓未響。托鉢向甚處去。
山低頭歸方丈。峯舉似巖頭。
頭云。大小德山。未會末後句。
山遂喚頭問云。你不肯老僧那。
頭密啟其意。山休去。
次日上堂。果與尋常不同。
頭至僧堂前撫掌云。
且喜者老漢。會末後句也。
雖然。只得三年活。
三年後。果遷化。 ^559c30

師頌云。竇八抽身已敗贓。
偷兒曲為巧遮藏。
一家著賊猶閑事。
攪斷平人幾肚腸。 ^559c40

請監收上堂。舉溈山問仰山。
甚處來。攔頭坐關。
仰云。田中來。野老敘寒溫。
溈云。田中禾。好刈也未。
布梯下井。仰云。好刈也。
酒後#CB03901;罵。
溈云。作青見。作黃見。
作不青不黃見。鐃鈎搭索。
仰云。背後底。是什麼。
揭起蓋面帛。溈云。
子還見麼。倒轉鎗頭。
仰於地上。拾一穗稻云。
和尚何曾問者箇。
貧子打翻蓆袋。溈云。
此是鵝王擇乳。喝一喝。
訝郎當漢。又與麼去。
更有一轉語。不在溈仰分上。
諸人已知了也。知則不無。
且作麼生舉。良久云。
賴有監收證明。 ^559c46

解夏小參。伸手推出枕。
八九六十三。舉足踢起磚。
五七四十二。伶俐漢。
才得者一捏子。便把須彌山。
掇安額上。大海水。
傾入耳中。隨羣逐隊。
向長連牀。聚頭打睡。
山僧尋常。眼孔闊。
肚皮大。未甞管著。
今夜普請。開布袋頭。
不可放過。依舊喚來。
携埽#CB00416;。
挈糞箕。與眾執役。
但是堂前厨下。門口路頭。
切不得喘氣。何也。
近日國清。正令已行。 ^560a16

復舉。仰山參東寺。
寺云。你是甚處人。
仰云。廣南人。寺云。
我聞廣南有鎮海明珠。
還收得否。仰云。收得。
寺云。未審珠作何色。
仰云。白月即現。黑月即隱。
寺云。何不呈似老僧。
仰叉手進前云。昨到溈山處。
被索此珠。直得無言可對。
無理可伸。 ^560a28

師頌云。明珠璨璨對人傾。
是甚多年魚眼睛。
拋撒滿前收不上。
糞箕埽#CB00416;亂縱橫。 ^560a36

上堂。滿眼覰著。滿耳聽著。
伸手觸著。舉足踢著。
那更開口道著。禪家流。
東邊參。西邊學。洎乎一問。
剗地卒討頭鼻不著。
山僧有箇萬病丸。
雖無甚靈驗。遇斯等人。
恰用得著。要會麼。
良久云。放下著。 ^560a42

九月半上堂。煙橫大野。
鴈篆長空。玉露滴開。
八枝九枝黃菊。金風剪下。
三片兩片丹楓。吾家生涯。
雖然冷淡。驀拈主丈云。
取之無禁。卓云。用之無窮。
忽有問。長老。你又將常住物。
作私己受用。也只向道。
非但今日。從前多少事。
盡在不言中。 ^560b2

上堂。舉僧問馬大師。
離四句。絕百非。請師直指西來意。
馬云。我今日勞倦。
不能為汝說。問取智藏。
僧問藏。藏云。我今日頭疼。
不能為汝說。問取海兄。
海云。我到者裏。却不會。
僧回舉似馬師。師云。
藏頭白海頭黑。 ^560b12

師拈云。馬師如抱焦桐。
悠揚品弄。那堪二子隨後。
引指按徽。何啻水漱百灘。
風吟萬壑。無柰座中對客。
不別宮商。翻然轉調。
且道。轉底是什麼調。
未識琴中趣。徒聽絃上聲。 ^560b20

開爐上堂。叢林冷落。
無甚今時。諸方老宿。
雖則煨幾塊死柴頭。
各自煖熱門戶。其柰東挑西撥。
橫#CB12261;豎吹。
和自家底。一齊烏了。
山僧者裏。不問大箇小箇。
乾箇濕箇。收拾堆在爐中。
火種星兒。深與埋著。
待伊時節自到。大眾。
時節到也。以拂作撥火勢。
嗄。煙焰逼人。 ^560b28

上堂。舉僧問雲門。
殺父殺母。佛前懺悔。
殺佛殺祖。甚處懺悔。
門云露。 ^560b38

師頌云。掃蕩邊塵未著勞。
折弓戲把射青霄。
滿攀自覺無多力。
隨手那知落一鵰。 ^560b40

聖節上堂。輥雪峰毬。
打禾山鼓。露柱燈籠齊作舞。
引得老豐干。倒跨南山虎。
何謂耶。聖人作。萬物覩。 ^560b44

臘八上堂。釋迦老子。
不依本分。半夜走入雪山。
凍得觜喎。餓得眼白。
渾無理會。突然道箇奇哉。
自此顛言怪語。炒閙天上人間。
浩浩地聒聒地。賺度一火落。
在處喚馬作驢。指南為北。
國清小子。雖則住他屋。
著他衣。喫他飯。直是要說他過。
且道。是什麼過。仰面看天笑云。
大似其父攘羊。而子證之。 ^560b48

上堂。舉曹山因僧問。
雪覆千山。因甚孤峰不白。
山云。須知有異中異。
僧云。如何是異中異。
山云。不墮眾山色。 ^560c12

師拈云。藏機設穽。
一問也不易。者僧及乎轉頭。
又落曹山翻車網裏。
國清與麼批判。且為人眼。
在什麼處。拈主丈。
卓一卓。喝一喝。下座。 ^560c16

簡翁和尚至。上堂。
彼此遊方。彼此行脚。
誰知末上見人不著。
一齊被他激得耳聾。
惱得頭白。怨氣至今無處著。
無處著。豎拂云。手裏把箇破木杓。 ^560c22

結夏上堂。十五日已前。
黑面波斯脚踢月。
十五日已後。長髭土宿手拏風。
正當十五日。住山老樹生準乾屎橛。
制令管束鐵彈子。
一百八十七箇。東廊頭西屋下。
黑律漆地。切不得動著。 ^560c28

謝頭首秉拂上堂。
蕢桴土鼓。#CB05272;淈者方別正音。
元酒大羮。懵懂者始知真味。
有般漢。聞得便道。
我未染指。真味已知。
不側耳。正音已別。
啞。淳風喪矣。 ^560c36

上堂。雲門示眾云。
平地上死人無數。
過得荊棘林是好手。
有僧出云。與麼則堂中第一座有長處。
門云。蘇嚕蘇嚕。 ^560c42

師頌云。將軍令下閃旌旗。
胡騎紛紛頓失威。
縱有突然驍驟者。
不知身已陷重圍。 ^560c46

上堂。知見立知。即無明本。
三箇猢孫。打倒猴大。
投告山王。乃為曲分尊卑。
八棒十三。一等行治。
知見無見。斯即涅槃。
甜瓜倒地。苦瓠上棚。
園神譏之曰。宜自守分。
稍不順時。有刀殺你。
有鑊煑你。不用填命。
大眾。釋迦老子。多年桉牘。
國清盡底翻來。事雖有兩端。
畢竟不出者箇條貫。
寶祐四年。六月初一日。
以拂作押字勢。下座。 ^561a2

上堂。舉洞山聦和尚。
每自負薪上山。一日有僧。
見問云。山上自有。
何得將去。山放於地上云。
會麼。僧云不會。山云。
我要燒。 ^561a16

師拈云。洞山老兒。
自營家火。撞著一箇。
便有短長。者僧若見放薪於地上云會麼。
只向道。和尚不易。
縱有神頭鬼面。也做不成。 ^561a20

上堂。赫赫火雲。炎炎烈日。
直得無位真人。汗流滴滴。
雖則隨隊。搖竹扇。
飲山泉。憩松陰。捫蘚石。
到了只在面門出入。
大眾要見麼。橫主丈面前云。
元來是箇樹枝。妄動即禍生。
置主丈云。且留靠壁。 ^561a26

送寒巖長老上堂。
一住寒巖萬事休。
未是放身命處。更無雜念挂心頭。
喫飯屙屎。聻。閑於石壁題詩句。
大好無。任運還同不繫舟。
浣盆浣盆。寒山子得力句。
國清已為花擘了也。
就中些子誵訛。不可說破。
何故。自有主在。斷橋和尚語錄卷上
 ^561a34
