
other:: 大佛頂如來密因修證了義諸菩薩萬行首楞嚴經講錄卷第七
author:: 明　柴紫　釋乘旹　講錄
other:: 新安受法弟子　汪益源　校梓
orig:: 
阿難汝問攝心〔至〕一切魔事云何發生。
commentary::  ^93b17

冠註：　此結答問辭也。
妙門，即上四律也。
以四律為本，自能生定發慧。
而餘末戒，自然成就。
故根本清淨，則枝葉不生。
緣塵不偶，則魔事潛消，正定入矣。
故曰妙門。心三者，謂貪、嗔、痴。
口四者，謂妄言、綺語、兩舌、惡口。
斷此，則三因不生。
對前大妄語，見此口四為枝末。
不遺失者，謂念念不忘戒本，則自無秋毫相犯矣。
一切魔事，依塵而立，托塵而入。
心於六塵，絕無貪愛。
則戒根清淨，而魔事遠離。
現業不交，定慧自發也。
orig::  ^93b19

若有宿習不能滅除〔至〕揚於順風有何艱險。
commentary::  ^93b37

冠註：　此勅持呪以銷宿業也。
上之三學能破煩惱障，此下神呪能銷業障報障也。
宿習謂過去惑業種子也。
舊說現業易制，自行可違，宿習難除，必假神力。
今夫行人好正而固邪，欲潔而偏染，隱然若有驅#CB15081;而不能已者，
皆宿習之使也。且有病魔侵擾，俗姓牽纏，
凡值善緣，諸魔兢起，無非宿世惑業與道為冤。
初學之人行力微弱，不能排遣，必假神呪方得銷除也。
摩訶薩怛多般怛囉，此云大白傘盖。
體徧十虗，用廓沙界曰大，絕諸妄染曰白，覆庇一切曰傘盖。
謂此秘密章句全從如來藏中流出，故威力無量，能除宿業也。
無見頂相者，華嚴九地知識為佛乳母，
初生親捧持，諦觀不見頂，示頂法不可以見見也。
光中所化，故曰無為心佛。
至理無言，故曰從頂發揮。
坐寶蓮華所說心呪，顯此心呪因果齊彰也。
舉登伽者，以見宿習甚深也。
愛心永脫者，指初聞呪得三果也。
成四果者，指前文殊簡圓通後也。
良由先承呪力銷除宿習，後藉法音悟明聖果，
使非呪力除此宿習，安能契於法？
故仍歸功於呪也。
比丘非同于婬女求最上乘，非同于無心修行，
以見凡修行者若加呪力，決定成佛也。
宿習如塵，呪力如風，誦呪除習，猶若順風揚塵，有何艱險哉？
orig::  ^93b39

若有末世欲坐道場〔至〕摩頂安慰令其開悟。
commentary::  ^93c38

冠註：　此明欲坐道場，必先擇師也。
清淨禁戒，指前四根本大戒也。
師者，學人之模範。
若模範回邪，而能成正器者鮮矣。
故欲修淨戒，當擇戒師。
梵網經云：千里內無授戒師，當於佛前自誓受戒。
先懺七逆，後求戒法。
皆見相好，方知滅罪。
得戒不爾，不得戒也。
戒成已後，著清淨衣者，內外一如，表裡俱潔也。
誦呪百八者，銷百八煩惱也。
內戒既成，亦能生定。
但恐宿障未除，不能發慧。
故須求現在諸佛，放光灌頂，助成大慧。
白衣兼近侍男，近侍女，雖四眾同壇，而僧俗男女，
各從其類，必不混同也。
四戒清淨，方發菩薩願者，以戒為願力之根基也。
出入澡浴者，外潔其身也。
六時行道，如是不#CB00895;者，
排遣昏散，內攝其心也。
佛自現身，摩頂安慰者，淨行所感，如水澄月現也。
令其開悟者，仗佛威力，助發大慧也。
orig::  ^93c40

阿難白佛言世尊〔至〕合佛世尊清淨軌則。
commentary::  ^94a22

冠註：　此請結壇軌則也。
無上悲誨，即上四種清淨明誨也。
自知修證無學道成者，謂既得自悟圓通，
復藉呪力冥扶，故知必證聖果矣。
建立道場，即牒前安立道場，意謂若欲安立道場，
云何結界，方合世尊清淨軌則也。
orig::  ^94a24

佛告阿難若末世人〔至〕純燒沉水無令見火。
commentary::  ^94a34

冠註：　此示以壇場清淨軌則也。
雲山大力白牛，非是常牛，此牛雖獨出雪山，
亦不恒有，盖瑞物也。
且彼唯食雪山香草，唯飲雪山清水，故其糞微細，可以和香塗地也。
若非雪山牛，其牛臭穢，況所出之糞乎？
故不堪塗地也。高平曰原，穿去地皮五尺者，
取其未遭踐踏，潔淨故也。
黃者，取正中之色也。
以十種香，細羅為粉，合上成泥，以塗場地，取其清淨香潔也。
方圓丈六，為八角壇。
舊謂壇乃除地之墠，似是。
若壘土為之，經當明言層級，今並無之，疑是平地塗為八角也。
壇中置一蓮華者，即第一種莊嚴也。
鉢即應量器，鉢中盛八月露水，水中安華葉者，助成蓮華之香潔也。
八方安鏡，圍繞華鉢者，取其圓光相映也。
鏡外蓮華香爐各十六，而間設者，取其重重莊嚴，
欲令天人等眾，深如敬禮，而尊信勝事也。
燒沉水香，無令見火，即焚香常法也。
此之壇儀次第，無乃順世敷陣，有為法事，
其尊嚴整肅，不過令人一瞻仰間，收攝身心，經行進道而已。
古今多用表法，似不必強援分配也。
orig::  ^94a36

取白牛乳置十六器，〔至〕燒令烟盡，享佛菩薩。
commentary::  ^94b24

冠註：　此示以享獻清淨軌則也。
前以白牛之茹退塗地，此以白牛之醇乳供佛，足見其為異物也。
乳及砂糖等，言以乳酪醍醐，和合眾味，而成上供也。
於蓮華外，亦各十六圍繞者，對像設供也。
每以食時，若在中夜者，合日中受食之法軌也。
取蜜半升，用酥三合，乃至燒令烟盡，享佛菩薩者，
取其清香熱#CB08504;，能除一切不淨氣味故也。
orig::  ^94b26

令其四外徧縣幡華〔至〕使其形影重重相涉。
commentary::  ^94b40

冠。註：　此示以設像清淨軌則也。
令其四外徧懸旛華者，使壇外嚴飾也。
舊說當陽盧舍那，寂場教主也。
釋迦，娑婆教主也。
彌勒，當來教主也。
阿閦、彌陀，略舉四方教主也。
諸大變化觀音，形像圓通教主也。
金剛藏，常領金剛護持呪人，伏魔斷障教主也。
門側左右，釋梵等眾有力外護也。
末法修行，全賴於此，一有闕焉，必不成就。
烏芻，火頭金剛。藍地迦，青面金剛。
軍茶利，金剛異號也。
毗俱胝，三目持鬟髻是也。
頻那夜迦，即猪頭、象鼻二使者。
空中鏡與壇中鏡方面相對，使其形影重重相涉者，
要令行道者處處唯見佛光，而引發自己心光，於法法頭頭圓通彰顯故也。
orig::  ^94b42

於初七中至誠頂禮〔至〕身心明淨猶如瑠璃。
commentary::  ^94c18

冠註：　此示以禮誦清淨軌則也。
舊說凡所蘄向，以歸依三寶為最初方便，
故初七日至誠頂禮諸佛、菩薩、羅漢名號，
所以假其不思議力，發行助道也。
二七日專心發願者，不出四種洪願，或如梵網經中十種大願也。
三七中則時無間歇，呪無徧限，工夫純一，
特能以精誠感格，進力克功也。
至第七日於鏡光交處，承佛摩頂，則是心水既澄，
佛光映現，因心果智，感應道交，故即於道場而修正定，
能令行人得大開悟，身心明淨，猶如瑠璃，
內外明徹，根境無礙，此即因定發慧，故知顯修密持，
所得圓通，等無差別。
orig::  ^94c20

阿難！若此比丘本受戒師〔至〕汝問道場建立如是。
commentary::  ^94c42

冠註。　此明道場成就，雖仗佛聖加被，
而師友不淨，欲成亦難矣。
不成就者，謂不能尅期取證也。
從三七下。明證果也。
利根者。舊說謂惑障俱輕，慧性明悟者也。
陀洹按位，即圓初信。
若依涅槃，及是初入別圓地住也。
至此則信得自心是佛，到不疑惑地，必不向外馳求矣。
汝問下。結答語也。
orig::  ^94c44

阿難頂禮佛足而白佛言〔至〕佇聞如來秘密章句。
commentary::  ^95a8

冠註：　此重請說呪也。
未證無為等，謂初果力弱被魔所攝也。
前雖仗文殊密持以解危，尚未親聞，今復請世尊宣說者，意欲流通末世耳。
力不自由者，以未全道力故不得自由，
前密承呪力得脫淫難，故曰冥獲未聞也。
身解脫者，謂銷業離苦也。
意解脫者，謂破惑證真也。
呪力勝深如此，故佇聞如來秘密章句也。
orig::  ^95a10

爾時，世尊從肉髻中〔至〕放光如來宣說神呪。
commentary::  ^95a24

冠註：　此重說神呪也。
世尊說呪，先為驅除邪術，令入正道也。
且世間呪詛，不過幻術而已。
世尊順世應機，以幻除幻，故從如來藏中，
以無作妙用，現種種變化之相，警#CB15081;群機，
然後宣呪也。百寶光者，如百寶所成之色，
顯從根本智中流出，而含攝萬相也。
光中涌出蓮華者，顯從智體發起因行也。
有化如來坐寶華中者，顯果從因證，因果一如也。
化佛頂放寶光，光中復現密迹，徧虗空界者，
顯此幻中之幻，乃尊中之尊，大中之大，
密中之密，妙中之妙。
所以智體不動，神用莫測，無善不輔，無惡不摧也。
畏愛兼抱者，謂畏其威而愛其慈，故兩難捨離也。
一心聽佛宣說神呪者，謂眾生兼懷威慈，
而承順如來，唯從神化以宣流也。
orig::  ^95a26

南無薩怛他蘇伽多耶〔至〕虎#CB00292;都嚧甕泮，
莎婆訶
commentary::  ^95b4

冠註：　舊說呪者，祝願也。
世尊以此呪呪眾生，令其革凡成聖，而不自知。
如蜾#CB15158;之祝螟蛉曰：
類我，類我。久則肖之矣。
亦云：諸經神呪，例皆不翻。
自古人師，多有異說。
天台會之，不出四悉檀：一云呪者，鬼神王名，稱其主名。
部落敬主，不敢為非。
此世界悉檀也。二云呪者，如軍中密號，
唱號相應，無所訶問。
不相應者，即執治之。
此為人悉檀也。三云呪者，密默遮惡，餘無識者。
如微賤人，奔逃異國，訛稱王子，國以公主妻之，而多瞋難事。
有一明人，從其國來，主往訴之。
其人語曰：若當瞋時，應說云：無親游他國，欺誑一切人。
麤食是常食，何勞復作嗔？
說是偈時，默然瞋歇。
即對治悉壇也。四云呪者，諸佛密語，唯聖乃知。
如西域國王索先陀婆，一名而具四物，
謂鹽、水、馬、器，群下莫辨，唯智臣按時而解之。
呪亦如是，秪一法語，徧含多義，亦有大力令持誦者生善合道，
即第一義悉壇。故存本音於五不翻中，
即秘密不翻也；於四例中，即翻字不翻音也。
亦云秘呪非但只是梵語，仍是一切聖賢秘密之言。
盖梵語此方不曉，而天竺之人日用共所曉解者也。
至於秘呪，非但天竺常人不知，理應下位聖賢不達上位之呪。
大都聖賢弘化，例有顯、密二教。
如醫療病，率有二途：一者、授方則顯說病源、
藥性及炮治之法，如佛顯教；二者、授藥則都不顯說，
但惟與藥，令服者病愈而已，不必求知何藥何治，如佛密教。
故今秘呪正同授藥，不必求解，若解生則呪喪矣。
眾生但當信持之，自蒙諸益也。 ^95b6

冠註：　舊說唵字以前，皆歸命諸佛菩薩眾賢聖等，
及敘呪願加被，離諸惡冤諸難等。
至跢姪他，此云即說呪曰。
唵字以下，方是正呪。
前云行道誦呪一百八遍者，當誦此呪也。
然本經前後稱讚功德，皆指呪心。
而所誦者，應是呪心，決非此數句也。
orig::  ^95c10

阿難是佛頂光聚〔至〕遠諸魔事，無有是處。
commentary::  ^95c20

冠註：　此明呪心之功能也。
凡言呪心，或言心呪者，謂此大白傘盖，
唯從如來藏心流出，所以廣大無染，徧覆一切，
亦乃秘密藏中之精要，如人身四肢百骸之統乎一心也。
微妙者，謂隱微奧妙，不可思議也。
出生諸佛者，謂此呪心能含育妙德，長養聖胎，即是佛母真三昧也。
因此呪心得成正覺者，謂此呪心乃出生如來之真種子，故諸佛必因之而得正果也。
執此呪心降魔制外者，謂此呪心如金剛王寶劍，
執此則威神勇猛，而能斷一切邪惑也。
乘此呪心應微塵國者，謂此呪心是大慈航，
能運載眾生出離生死河，而登涅槃岸也。
含此呪心轉大法輪者，謂此呪心能包含萬德，
蘊藏辯才，故左右應物，莫不有也。
持此呪心蒙佛授記者，謂此呪心總一切法，
持無量義，乃佛佛之心印，祖祖之秘訣也。
依此呪心#CB15072;濟群苦者，
謂此呪心如尊勝幢，能離諸畏難，所以地獄依此而空，
餓鬼依此而飽，畜生依此而脫，盲聾依此而明聦，
瘖瘂依此而語言，怨憎依此而歡會，別離依此而諧和。
依此而財德具足，故無求不得苦；依此而我法皆空，
故無五陰熾盛苦，依此而一切承順，故無諸橫也。
其餘賊難以至貧窮，莫不依此而應念銷散，故依此呪心則無難不解也。
隨此呪心為法王子者，謂此呪心乃隨順覺性，
從心滿願，若如意珠，無適不可也。
行此呪心不生驚怖者，謂此呪心通達無礙，
乃從凡入聖之通衢，故凡所攝受，雖性有親因，
根有大小，而一聞此呪，則驚疑怖畏，永不能生。
如阿難、登伽，皆是親因小根，聞此秘藏，
不惟不生驚怖，抑且永斷愛心，立登聖位也。
誦此呪心入大涅槃者，謂此呪心乃究竟圓滿三德秘藏，
故誦習不輙，即圓成極果也。
傳此呪心悉得清淨者，謂此呪心乃諸佛授受，
相續不滅，故以此為正法眼藏，以此為究竟覺地，
以此而令法久住，以此而任持大道，以此而嚴淨戒律，悉得清淨也。
經恒沙劫說不能盡者，如華嚴一字法門海，墨書而不盡也。
亦說此呪名如來頂者，謂此呪心是諸佛所傳無上頂法，
汝等三果已前，未盡分段生死者，發心欲成真阿羅漢，
若不持此呪而坐道場，豈能遠離魔事哉？
orig::  ^95c22

阿難！若諸世界隨所國土〔至〕一切諸毒所不能害。
commentary::  ^96a48

冠。註：　此明書呪佩帶功德也。
樺皮、貝葉，各隨國土所產，皆可書之物也。
白氎，天竺之物，紙類也。
有價直無量者，此土無之。
貯囊帶身，書於宅中，一切諸毒所不能害者，
顯此呪心功德，不可思議也。
orig::  ^96b2

阿難！我今為汝更說此呪〔至〕成就眾生出世間智。
commentary::  ^96b10

冠註：　此總標二義，以明呪心不思議妙用也。
謂此呪心，在世能護生，出世能助道，所謂救世悉安寧，出世獲常住也。
orig::  ^96b12

若我滅後末世眾生〔至〕皆領深恩常加守護。
commentary::  ^96b18

冠註：　此正明救護世間，得大無畏也。
誦持眾生，火不能燒，水不能溺，大毒小毒，
所不能害者，謂得此呪心，則境空心寂，
智起惑滅，逢諸惡境，應念感化，故不能害也。
世間惡呪，皆不能著者，謂正能摧邪，如文殊密持，即能破登伽邪呪是也。
心得正受者，謂因呪力，而得三昧也。
既成正受，則一切不受，故雖有羣邪，如火燒空，
毫無虧損，然以三昧力，銷除群毒，如靈丹一粒，
鐵石成金，故曰入此人口，成甘露味。
一切毒物，不能起惡者，謂因此呪心，而證慈心三昧，
故一切磣毒，皆被慈風扇化，不獨不能侵害，
更加守護，不獨不為災禍，反降禎祥也。
orig::  ^96b20

阿難當知，是呪常有〔至〕周徧了知，得無疑惑。
commentary::  ^96b42

冠註：　此正明成就眾生出世間智也。
金剛隨侍者，謂此呪心，是諸佛所傳無上頂法，
而金剛菩薩，乘願護法，故晝夜隨侍也。
以散亂心持呪，亦常隨從者，謂此行人，
雖未決定住三摩地，而但常持呪，故亦隨從。
既曰心憶口持，而稱善男子，定非放逸穢惡者。
決定菩提心者，言是常住三摩地中，而又持呪，希求速得圓滿菩提者。
故此菩薩，不惟常隨守護，更於冥冥中，
以神力加助，令彼速發神識，而得開悟。
至於？河沙劫外，一切妙理，皆能周徧了知，而入無疑惑也。
orig::  ^96b44

從第一劫乃至後身，〔至〕貧窮下賤不可樂處。
commentary::  ^96c16

冠註：　此明持呪心永離惡趣，不生下賤也。
第一劫，指初發菩提心時。
後身，指最後成佛時。
以見修行永離妨患也。
對本曰讀，背念曰誦，圖印曰寫，密佩曰藏。
貧則困苦，賤則役苦，皆妨道業者，離不可樂處，定生可樂處也。
此呪心是最上乘白淨法，由持勝淨法，故感勝淨報也。
orig::  ^96c18

此諸眾生縱其自身〔至〕不持齋戒自成齋戒。
commentary::  ^96c30

冠註：　此明持呪現獲功德也。
如來功德，悉與此人者，謂此呪心，是諸佛秘藏，
凡功德法財，具足其中，專持久之，自然發現。
諸佛同生一處者，謂此呪心，元從無為心佛中流出，
持之既久，則即心即佛，所謂朝朝同佛起，夜夜抱佛眠。
如惡叉聚，永無分散者，謂持此呪心，則三無漏業所熏，
成佛種子，永無散失也。
破戒之人，戒根清淨者，謂能轉染成淨故。
未戒得戒者，謂能成戒根。
未進得進者，謂能從戒生定。
無慧得慧者，謂能自定發慧。
不清淨得清淨，不齋戒成齋戒者，謂人有宿障，
屢欲清淨齋戒，而不得持此呪心，則宿障自銷，決定成就也。
orig::  ^96c32

阿難！是善男子持此呪時〔至〕悉皆滅除，更無毫髮。
commentary::  ^97a6

冠註：　此明持呪能滅現在染業也。
犯戒于未受時者，指未受戒持呪時也。
持呪謂心憶此呪，如手持物不可放捨也。
一時銷滅者，謂犯罪于未持呪之先，銷罪于既持呪之後也。
縱經飲酒噉辛不將為過者，亦指未持呪前經過之事，
既持呪後悉皆銷釋，非持呪之後縱恣無度也。
猶云曾經有此事，于今無之自當寬宥也。
著破弊衣與著新淨衣等，不入壇與入壇等者，
謂一心持呪凡所皆忘，則是身皆為清淨法身，
地皆為寂滅場地，何淨穢之有哉。
舊說比丘四棄，即殺、盜、淫、妄四根本罪，
梵語波羅夷，此云棄，謂犯此四者永棄佛法海外，
猶若死屍大海不受，故比丘尼復加四棄，
曰觸八覆隨，即第五不得與染心男相觸，
第六不得與染心男捉手、捉衣、入屏處、
屏處共立、共語、共行、身相倚、相期等八事，
第七不得覆他重罪，第八不得隨舉大僧共給衣食，
即為僧所舉，未作共住法者不得隨彼，通上四棄故名八棄。
僧所舉者，即舉訐之義，意謂曾經有如此重罪，
若能悔過誦此呪，罪業如聚沙，呪力如猛風，一掃無餘有何難哉。
orig::  ^97a8

阿難！若有眾生〔至〕不久皆得悟無生忍。
commentary::  ^97a46

冠註：　此明持呪能滅過去染業也。
無量劫來，未及懺悔者，顯宿障深厚也。
若能讀誦書寫，乃至安住園舘，如是積業，
猶湯銷雪者，顯此神呪妙用，不可思議，
所謂千年暗室，一燈能破也。
不久皆得悟無生忍者，謂豈獨能銷過去染業，兼且能證現前聖果也。
證此則罪福性空，聖凡平等，離諸苦厄，得無障礙矣。
orig::  ^97a48

復次，阿難！若有女人〔至〕邊地下賤，何況雜形。
commentary::  ^97b14

冠註：　此明所求皆遂也。
至心憶念者，謂心無夾雜工無間歇也。
便生福德智慧男女者，顯此呪心具福德二根，故生時所求如願也。
命終之後亦得隨願往生者，顯此呪心若如意寶珠，隨意滿足無所禁匱也。
不生下賤何況雜形者，顯此呪心是貴重無比之法，故隨因感果在處居尊也。
orig::  ^97b16

阿難！若諸國土州縣聚落〔至〕五穀豐殷兆庶安樂。
commentary::  ^97b28

冠註：　此明國土康寧，歲豐民樂也。
飢荒、疫癘、刀兵者，三灾也。
賊難一切者，謂餘殃害，皆在其中矣。
支提，此云可供養處，即淨剎之通稱也。
脫闍，此云幢。奉迎斯呪，禮拜恭敬，一心供養者，
謂必至誠至敬，心一無二，始獲其騐也。
佩身安宅，灾厄悉滅者，謂以正摧邪，如湯銷氷也。
在處有呪，天龍歡喜，以至兆庶安樂者，
顯此呪心，具四無量心，故天龍八部，一聞此呪，
皆生歡喜，而令雨暘時若，庶民樂業也。
然眾等一心，久而敬之，方獲靈騐。
舊說若呪雖徧有，束之高閣，曾未敬禮，
或更置于猥褻之處，塵穢不堪，而責呪無騐者，亦惑之甚也。
orig::  ^97b30

亦復能鎮一切惡星〔至〕諸惡灾祥永不能入。
commentary::  ^97c4

冠註：　此明轉凶為吉也。
變怪災障等，皆宿生妄業所感。
此呪心能消宿障，故不起也。
人無橫夭，杻械枷鎻不著其身者，謂此呪心順真常性中流出，
亦能解黏去縛故也。
常無惡夢者，良由晝不見惡境，故夢中所現皆善境界也。
舊說惡星有八萬四千者，皆由眾生八萬四千煩惱所感。
二十八者，四方各七，即二十八宿也。
八大惡星，即五行之經及羅計孛也。
順則福應，逆則灾應。
書云：惠廸言從逆 #CB04846;是也。
能生灾異者，亦應其逆而已。
如彗孛飛流，應同分妄見，非星之為也。
有此呪地永不能入者，以呪力叶乎百順，
故惡變悉滅于天，灾祥不入其境也。
灾祥者，吉#CB04846;之先兆也。
orig::  ^97c6

是故如來宣示此呪〔至〕十方如來便為妄語。
commentary::  ^97c30

冠註：　此結勸誦持也。
保護入定，遠離魔冤者，顯此呪心，能滅過去冤債也。
汝及未來，不生疑悔者，謂現未修行者，
能依我壇規，守我戒律，所師不穢，于法不疑。
于此四者，一無所犯，則現生取證，必無疑矣。
身證心通者，舊說據前所謂，不出三義：
一者證果，即端坐百日，有利根者，不起于座，得須陀洹也。
二者發解，謂縱身心聖果未成，決定自知成佛不謬也。
三者宿命，是人應時心能記憶，八萬四千恒河沙劫，
周徧了知，得無疑惑矣。
若果依教奉行，不得此益，則十方如來，便為妄語。
足見所說真實，必不賺悞也。
orig::  ^97c32

說是語已，會中無量〔至〕得成菩提永無魔事。
commentary::  ^98a6

冠註：　此明眾神護呪也。
金剛力士，眾也。現其執金剛身，不同後之菩薩也。
修菩提者，以修耳根圓通，持呪心為上，後皆倣此。
爾時下，諸天眾也。
審，猶果也。一生如願者，謂令現在身證心通，若謂事事如願亦可也。
復有無量藥叉下，八部眾也。
誓願常護，令修行者速成大果也。
復有無量日月下，天神眾也。
師伯，亦主宰統尊之稱。
年歲巡官，即四直功曹之類。
復有無量山神下，川神，地祗眾也。
山海神，川嶽主也。
土地，地祗類也。水陸空行，舉三居以該多眾也。
萬物精祗，如主樹木苗稼等神。
以上皆有形之類，下該無形。
風神王，即主風神也。
無色界天，無業果色，皆無形類。
同時稽首者，或仗佛威光，暫能現身也。
保護行人，永無魔事者，謂持此呪者，以受正法，
凡諸百靈，自當守護，令其不畏魔冤，得成正覺也。
orig::  ^98a8

爾時八萬四千那由他〔至〕恒令此人所作如願。
commentary::  ^98a38

冠註：　此明菩薩護呪也。
欲至如來究竟覺地，須假金剛觀智，斷除塵沙無明，方盡妙覺。
然末世修行，邪外熾盛，縱有金剛觀智，亦能持呪。
若無菩薩冥熏加被，亦不能入楞嚴大定，成正修行。
故金剛藏王菩薩，常隨此呪，救護末世修行者。
此亦菩薩帶果行因，以酬護生本願故也。
定心散心，常隨侍衛者，正是菩薩深慈大悲。
而持呪修行者，亦當自護淨戒，如惜明珠，庶無仰愧于菩薩可也。
大自在天，即色界魔天也。
求其方便，終不可得者，謂縱近其傍，無鏬隙可入也。
除彼發心，樂修禪者，謂諸小鬼神，心慕禪定呪力，亦能衛護行人。
故得於如來前，親近修定持呪者。
以寶杵碎首者，此大權菩薩，以慈心護法，正令摧邪。
若涅槃殺闡提仙，預誅淨行，皆由住無緣慈，
得一子地，乃能如是也。
恒令此人，所作如願者，謂無願不從也。
已上修道分，有正有助。
若自耳根證入圓通，為正修。
若結壇持呪，為助修。
或兼不兼，隨根利鈍耳。
修道分竟下，明證道分。
雖圓修圓證，亦有位次。
若位次不明，則淺深失準。
未免妄竊佛果，虗標聖位。
故須問明，使無紊亂也。
orig::  ^98a40

阿難即從座起，頂禮佛足〔至〕佇佛慈音，瞪瞢瞻仰。
commentary::  ^98b32

四十四心者，謂十信、十住、十行、十迴向，
及煖、頂、忍、世四加行。
漸次即三漸次也。
修行名目，始自乾慧地，終至四加行也。
地即十地也。阿難此請有二義：一者既知行門必有位次，
如得門入室，須知堂奧淺深也。
二者初聞佛說心言直故，如是乃至始終地位，中間永無諸委曲相。
到此解行圓融，則心言直矣。
地位無曲，其相云何？
故遂請之。 ^98b34

冠註：　此請證果位次也。
欲問位次，先謝教誨。
曰：我等愚鈍，實難明理，亦難斷惑，況好多聞強記，
故于諸漏種習，未求出離。
今蒙世尊深慈教誨，得悟耳根為正熏修，
持呪為助道因，則知修證無惑，故得身心快然饒益矣。
然雖得正助二門堪為修證，望佛菩提及大涅槃尚在遙遠，
于其中間所有艱險，所經階級，又不可不知。
我等縱能如是而修佛楞嚴大定，而證佛無餘涅槃，
未到涅槃以前，作何功行名為乾慧地？
又以何功行名為四十四心？
若自原始要終而論，發覺初心，至何漸次而後方得乾慧地，
及與四十四心之修行名目？
既歷四十四心，又至何所名入地中？
既入地中，更做何等工夫得名為等覺菩薩也？
orig::  ^98b48

爾時，世尊讚阿難言〔至〕合掌刳心，默然受教。
commentary::  ^98c26

冠註：　此讚嘆許說也。
世尊讚美阿難，不惟為一身一世，乃能普為現前大眾，
及末世諸眾生，凡修楞嚴大定，求大乘法者，
始自凡夫三，漸次終至妙覺，而中間經歷五十五位，然後得歸涅槃。
逐一問明，欲我預為懸遠，指示無上了義，
正修行路，而使現前當來諸修行者，從始至終，
直超妙覺果海，更無委曲諸相，其問不亦善乎。
刳者，刮剔也。謂虗浮其心，絕無疑滯，及與辯難，惟默然承受而已。
懸者，遠也，先也。非謂途遠，特世遠也。
orig::  ^98c28

佛言阿難當知妙性圓明〔至〕斯則如來真三摩地。
commentary::  ^98c46

菩提即正智，涅槃即真理。
此下十二類生，總明生滅名妄一句，意亦廣明前三種相續，
此以眾生顛倒攝前業果也。 ^98c48

冠註。　此明真如妙性，元離世出世之名相也。
妙性者，真如實體也。
圓明者，徧照妙用也。
名相者，五十七位菩提路也。
意謂汝問從何漸次，乃至等覺者，總屬名相。
而妙性圓明中，元無此名相。
雖有菩提涅槃之名，特對世界眾生而立耳。
且實際理中，本來無有世界眾生，何復有此菩提涅槃耶。
盖以真性妙明，能為染淨依故。
由初念不覺，依真起妄，而成無明。
遂有世界眾生，忽然生起。
既有生，即有滅。所以有生滅故，而稱之為妄。
則有二種顛倒，乃至十二類生。
此依染緣而立眾生世界之名相也。
既然成妄，復立真以遣妄。
所以由妄滅故，而稱之為真。
則有三漸次，乃至五十五位菩提路。
此依淨緣而立菩提涅槃之名相也。
是則稱如來為得無上正智，而證大涅槃者。
特轉煩惱依菩提故，滅世界顛倒。
轉生死依涅槃故，滅眾生顛倒。
但轉用，不轉體。轉名相，不轉真性。
以生死涅槃，皆如來藏中之影像故也。
下直示曰，汝今欲修五十五位真正禪定，
直至如來無餘涅槃，須當識此二顛倒因。
亦知菩提涅槃，即在二顛倒中求。
以此顛倒不生，即為二轉依號。
斯則如來真三摩地，所謂狂性自歇，歇即菩提也。
orig::  ^99a6

阿難！云何名為眾生顛倒〔至〕由是故有眾生顛倒。
commentary::  ^99a48

將欲復真等，暗指阿難所問五十七位菩提路。
意謂一念未起前，將誰立真。
真且尚無，而況妄者乎。
舉生住略異滅，舉心法略身受，乃互相影略耳。 ^99b2

冠註：　此明眾生顛倒也。
云何下，徵問詞。由性明心，性明圓故者，
性即真體，心即妙用，明圓即具足義。
良由真體妙用中，本來具足生滅與不生滅性故。
若以淨業熏，則漸成真種。
以染業熏，則漸成妄種。
其妄惟何？因一念能明，便成無明。
依無明而成業識，故曰因明發性。
由業識而生見相二性，故曰性妄見生。
既有見相二分，則根身器界，頓然俱現。
故曰從畢竟無相之真，而成究竟有相之妄。
遂以眾生為能有，世界為所有。
然就眾生推之，曾無能有之因。
就世界推之，亦無所有之因。
雖眾生為能住，元無能住之相。
世界為所住，亦無所住之相。
以此推究，了無根本。
然妄雖無本，依真而立。
故曰本此無能無所之中，而妄自建立。
其所住世界，及能住眾生者，止因最初一念妄動，
迷己本性圓明之真體，而便生虗妄。
此虗妄性，元非實體，亦無依止之處。
既無體無依，真妄兩忘，更將誰復？
即此欲真一念，已非初念未起之真正真如性矣。
況于非真性上，更生求復之心耶？
此于無可欲慮而強欲之，于無可復處而強復之。
故圓明本體，愈復愈遠。
反使真性乖違，宛成虗妄之非相矣。
夫非相者，不出生住異滅，身受心法而已。
然此亦以非生計生，非住計住。
執非心為心，執非法為法。
其生住異滅，乃微細遷流，屬第七識。
身受心法，乃我法二執，屬前六識。
由此妄識，展轉發生，遂有因果，相續不斷。
然究其本根，不過由染淨種子，發生力勝。
故能發明各各現行，種現熏持，則成業苦。
既有業苦，則有感招。
既有感招，則相生相滅，輪迴不息。
由是非相執相，故有眾生，稱為顛倒也。
orig::  ^99b8

阿難！云何名為世界顛倒〔至〕變化眾生成十二類。
commentary::  ^99c16

冠註：　此明世界顛倒也。
云何下，徵問詞。上文雖明眾生，亦兼世界。
此下雖明世界，亦兼眾生。
足見根身器界，俱從妄念生起，本不相離也。
此處當領上總標文來方接貫，但譯者略其文耳。
猶云世界顛倒者，亦由性明心，性明圓故。
因明發性，性妄見生。
從畢竟無，成究竟有。
如是則既有能有之眾生，亦有所有之世界。
是故上下四方，分段妄生。
此界之名，所由立也。
然就眾生推之，元無能有之因。
就世界推之，亦無所有之因。
且無能住之相，亦無所住之相。
而所謂能所者，總一虗妄耳。
是故以妄承妄，念念遷流，不能常住。
因此三世，相續而成。
此世之名，所由立也。
由此三世四方，和合相涉，宛轉十二世界。
既成十二，則諸眾生，織妄相成。
明理不越，根塵判隔，亦成十二。
故隨依正，應數變化，而成十二類生也。
分段，即界限也。
orig::  ^99c18

是故世界因動有聲〔至〕若非有想若非無想。
commentary::  ^99c48

冠。註：　此總明身界交涉，織妄相成，故有十二類生也。
意謂既有身界相涉，則于一念妄動時，
而內根外塵頓然俱現，曾無前後，但此方耳根偏利，
聲能通垣，故以聲居六塵之首，而曰因動有聲。
因有聲故，必有色在；因有色故，必有香氣；
因有香故，必可齅而成觸；因有觸故，必知其味；
因有味故，必知其為何法。
既有六塵境風鼓動心海，則六種根識紛然亂起，
亦如塵相隨動其一，則餘五者一時俱起，
故隨所起之惑，便成業性。
盖由一念妄動，而成十二種區分類別，
從此輪轉，無有停息。
是故世間六根六塵，隨舉一法，則十二法一時俱現，
而根塵窮十二變為一，周旋往復。
以根塵造業，既具十二，乘此業力，輪轉諸趣顛倒生相，
于世界中亦成十二類生，所謂卵、胎、濕、
化，乃至若非有想，若非無想。
夫此眾生隨舉一類，則十二類一時俱現，
亦窮十二變為一旋復，後文自見。
此總明下，分釋。
orig::  ^100a2

阿難由因世界虗妄輪迴〔至〕魚鳥龜蛇其類充塞。
commentary::  ^100a34

冠註：　此明卵生因果之相也。
依殻而生，曰卵生。
由因下，明造因。如是下，明感果。
卵惟想生，虗妄即想也。
想體輕舉，由迷真妄動，而輪迴生死，顛倒真性，故曰動顛倒。
卵以氣交，名和合氣成。
想多升沉不定，名飛沉亂想。
十二類生，各言八萬四千者，悉由八萬四千煩惱感變故。
羯邏藍，此云凝滑，入胎初位，胎卵未分之相也。
魚鳥龜蛇，皆隨飛沉亂想所感之果也。
orig::  ^100a36

由因世界雜染輪迴〔至〕人畜龍僊其類充塞。
commentary::  ^100b4

冠註：　此明胎生因果之狀也。
含藏而出曰胎生。
由因下，明造因。如是下，明感果。
後文倣此。胎因情有，由情塵雜染淨性而輪迴生死，故曰雜染輪迴。
情生于愛，故曰欲顛倒。
胎以貪愛交遘而成，故曰和合滋成八萬四千應煩惱數也。
情愛亦有邪正不同，如云正淫邪淫，故曰橫竪亂想。
遏蒲曇，此云皰，即胎卵漸分之相也。
人天本竪，龍畜本橫，皆隨橫竪亂想所感之果也。
orig::  ^100b6

由因世界執著輪迴〔至〕含蠢蠕動其類充塞。
commentary::  ^100b22

冠註：　此明濕生因果之相也。
假潤而生曰濕生。
濕以合感，合則執著。
由執著不捨，而輪迴生死故也。
合由愛心觸境，趣附時勢，顛倒真性。
濕藉陽生，故曰和合煖成。
趨附無定，故曰翻覆亂想。
蔽尸，此云軟肉，即濕生初相也。
既不入胎，故無前二位矣。
含蠢蠕動，皆隨翻覆亂想所感之果也。
orig::  ^100b24

由因世界變易輪迴〔至〕轉蛻飛行其類充塞。
commentary::  ^100b36

舊說化生染處，名和合觸成。
經云：地獄及諸天，一一皆化生。
轉托業化，即宜收盡，以天染處地獄聞腥故也，但速疾無難而已。
是皆轉托業化，非無而忽有，意生妙化也。 ^100b38

冠註：　此明化生因果之相也。
無而忽有曰化生。
變易者，變化改易，謂易此形而化彼形，
故輪迴諸趣無有出期，且假彼托此顛倒本性，故曰假顛倒。
觸類而變名和合觸成，厭故喜新名新故亂想。
羯南此云硬肉，蛻即成質故無軟相。
自下皆稱羯南者，諸類通稱止此，若第五鉢羅奢佉云成形，
則各隨狀貌非通稱也。
轉蛻飛行者，如#CB04762;蜋化蟬蛻行為飛，
如#CB15179;化蛤轉飛為行，斯皆新故亂想所感之果也。
orig::  ^100b46

由因世界留礙輪迴〔至〕休咎精明其類充塞。
commentary::  ^100c16

冠註：　此明有色因果之相也。
留礙輪迴者，由彼固執不移而墮生死也。
障顛倒者，由彼背自本明，反事日月水火以求光明，
是則求明反障，故名障顛倒。
和合著成者，由彼精明顯著，而與日月等和合以成色相也。
精耀亂想者，謂彼亂想一切精明神物故也。
有色羯南者，謂其想已結成精耀，故但有色而已。
休咎精明者，如日月星辰之類，吉者為休，
#CB04846;者為咎，至于爝火蚌珠皆此類，悉為精耀亂想所感之果也。
orig::  ^100c18

由因世界銷散輪迴〔至〕空散銷沉其類充塞。
commentary::  ^100c36

舊說此之二類，前類即無色界天，不止外道，
亦兼凡夫聖人，聖即鈍根，那含惟無業果色，而有定果色也。
更應別屬空散，謂散心即空無色相也。
後類即主空神，方純外道，二色俱無，更應別屬銷沉，
謂惡取空昧，銷磨沉沒也。 ^100c38

冠註：　此明無色因果之相也。
銷散輪迴者，謂彼厭有著無，滅身絕智，而墮生死也。
惑顛倒者，迷有漏身，起無為解。
和合暗成者，彼既厭有歸無，則與頑空和合，而成暗昧矣。
陰隱亂想者，彼欲銷形體，附識陰隱。
無色羯南者，即無色界外道之類，但有想無色，不成業體故也。
空散銷沉者，謂彼身心散入頑空，而深沉汩沒，皆陰隱亂想所感之果也。
orig::  ^100c48

由因世界罔象輪迴〔至〕神鬼精靈其類充塞。
commentary::  ^101a14

冠註：　此明有想因果之相也。
罔象輪迴者，謂逐妄遺真，蹈跡附影，而墮生死也。
影顛倒者，謂既失本真，和著影像，故名顛倒。
和合憶成者，謂識無所託，唯依憶想，和合成功。
潛結亂想者，謂志慕靈通，而憶想于罔象中，潛結不散。
有想羯南者，謂但有想相，而無實色也。
神鬼精靈者，相不可見，而幽隱靈通，如天魔精恠等，皆為潛結亂想所感之果也。
orig::  ^101a16

由因世界愚鈍輪迴〔至〕土木金石其類充塞。
commentary::  ^101a30

冠註：　此明無想因果之相也。
愚鈍輪迴者，謂不明理諦，冥然株守，而流落生死也。
癡顛倒者，慧性不明，反以無情為至理也。
和合頑成者，謂#CB01926;己知見，
而與頑冥無識，和合成功也。
枯槁亂想者，謂凝心枯槁，固守愚頑也。
無想羯南者，謂隳滅想心，但有形質也。
精神化為土木金石者，如外道計無情有命，
金石堅牢，沉思既久，心隨境變，附物成形，
如華表生精，黃頭化石，皆枯槁亂想所感之果也。
orig::  ^101a32

由因世界相待輪迴〔至〕以蝦為目其類充塞。
commentary::  ^101a48

冠註：　此明非有色因果之相也。
相待輪迴者，謂本非有色，待物成色，不能自用，
待物成用，而互成流轉也。
偽顛倒者，迷己天真，假托浮偽，故名顛倒。
和合染成者，謂彼此異質，均借染緣，和合成功。
因依亂想者，謂假托因依，#CB06171;為形勢，
彼借此勢，此假彼力，資身養命，更互巧借也。
非有色相等者，謂業果相循，不從自類受生，
故曰本非有色，待物以成色也。
水母等以蝦為目者，謂水母及有情身中八萬戶虫之類，皆因依亂想所感之果也。
orig::  ^101b2

由因世界相引輪迴〔至〕呪詛厭生其類充塞。
commentary::  ^101b20

舊說有引蝦蟆以聲附卵者；有謂現見有呪樟柳木人，
令其說報吉#CB04846;者；
有謂推論因果，必是生生好為呪詛，害物傷生，
因果相酬，等流相似，故受此生等者。
備錄於此，智者辨之。 ^101b22

冠註：　此明非無色因果之相也。
相引輪迴者，謂被邪法牽引，而墮生死也。
性顛倒者，謂彼不達自性虗靈，反習邪業，
使性失正，故名顛倒。
和合呪成者，謂將己神識，乘彼邪呪，彼此和合，而成功業。
呼召亂想者，謂彼不循正理，妄隨呼召，
即傳習符訣，驅召鬼神者也。
非無色相無色等者，謂本非無色，循彼邪術，而想成無色也。
呪詛厭生者，即世間不正鬼神，隨人驅使，
原從邪術呪詛，精魅厭物，因而有生者，皆呼召亂想所感之果也。
orig::  ^101b30

由因世界合妄輪迴〔至〕異質相成其類充塞。
commentary::  ^101b48

冠註：　此明非有想因果之相也。
合妄輪迴者，謂兩妄相合，同流生死也。
罔顛倒者，謂背己天親，罔昧至理，故名顛倒。
和合異成者，謂彼此異類，和合相成也。
迴互亂想者，各迷生理，均相迴互也。
非有想、相成想等者，以異質故，非有想相；
以相成故，有想。如彼蒲盧，本為桑蟲，非有蜂想；
而蜂相既成，則有蜂想。
此皆迴互亂想所感之果也。
orig::  ^101c2

由因世界怨害輪迴〔至〕是名眾生十二種類。
commentary::  ^101c16

舊說土梟破鏡。按史記孝武本記云：祠黃帝，用一梟破鏡。
孟康云：梟，鳥名，食母。
破鏡，獸名，食父。黃帝欲絕其類，使百祠皆用之。
破鏡如貙而虎眼。
今云鳥者，恐譯人之誤。
或鳥字合是等字，後人妄改耳。
是名下，結成類數也。 ^101c18

冠註：　此明非無想因果之相也。
怨害輪迴者，謂以冤害相酬，而沉淪生死，
推其來由，原為懷冤圖報，俱生為害也。
殺顛倒者，謂昧己深重恩愛，反殺傷父母，故為顛倒。
和合怪成者，謂生理怪誕，棄絕倫義，是以怪因招感，和合相成也。
食父母想者，謂彼忘其至恩至愛，而反惟作吞食之想也。
非無想相無想等者，如梟附塊，非無鳥想，而土本無想也。
是名下，結成類數也。
楞嚴講錄卷第七
 ^101c28
