
pin:: 大方廣佛新華嚴經合論卷第九十五
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之八
commentary:: 
【論】第一、正入當位法門中，從爾時善財已下，至我唯知此一解脫門。
於此段中，約分為十三門：一、念善知識教，
思惟勝進；二、漸漸南行，至海潮處；三、見普莊嚴園林，
莊嚴眾寶；四、入其園中，周徧推求；五、見優婆夷往詣其所；
六、致敬禮拜，正申所求；七、休捨優婆夷為說自己所行之法；
八、善財白言：聖者！
發無上菩提心，其已久如；九、善財童子言：聖者！
久如當得成無上菩提；十、休捨優婆夷正答成佛久近因緣；
十一、善財請說解脫法門如何名目；十二、
休捨優婆夷正答其名，名離憂安隱幢；
十三、我唯知此一解脫門已下，推德昇進。
如園林眾寶及宮殿眾事，皆眾寶所嚴者，
表約行願廣大，盡佛界、眾生界故，依報莊嚴，廣大無限。
容貌端正及諸嚴飾，表慈心悲愍，益物利生，
調順柔和，體道無我。
十波羅蜜無不順行，十方諸佛身徧奉侍供養，
所感正報，容止可觀，見者除惑，人天崇重，
表大悲行，示現女身而非女心。
所有莊嚴及以宮殿、樓閣、池沼，皆約悲智萬行報生，如前先約略表示。
所有嚴飾，如經自明。
意明此位方便波羅蜜，慈悲行廣，莊嚴報廣。
經云善男子！其有眾生得見我者，皆於阿耨多羅三藐三菩提得不退轉者，
明來至此位，要修至三空解脫，世間智、
出世間智慧現前，成廣大慈悲行，方來至方便入生死門。
達生死性與佛福智海本來一性，便得離憂安隱幢解脫門，
方名不退住。雖復知空無我，常於生死有畏，
未入離憂安隱幢，常居退位。
設不退還凡夫，還退作二乘，及生淨土，別忻樂果。
故云十方諸佛悉來至我所，於寶座上為我說法，
表悲與智會，明此位以悲成無功之智門。
第十位中王女慈行童女，明以智成悲自在門。
師子幢王表是十住位中無功用智，自在女表無染之慈也。
至第十灌頂住，智悲滿故。
第十地是蘊積大悲成行門，以九箇女天、一箇如來妻表之。
十一地是大悲行滿，以悲起智成佛門，即以摩耶生佛表之。
以此十一地中十箇善知識，總佛果已滿，
善知識以具普賢行故，徧作世間人中仁士之行。
童子師、居士、長者、童子、童女，行同凡士，此明果極行徧故。
大約以智發心，從初發心住，即悲智齊發，為其始學出世道根本智為先。
以此立五位五十箇行門，以簡生熟同別。
由茲五十箇波羅蜜，五位中五重鍊磨，
簡其智悲廣狹生熟、出世入纏、逆順和會、
福慧多少勝劣不同，令發心者不住一法及三四五十百千，
即以為足故，意令進昇至於無限廣大如法界故。
就之設五位五十重中，一一具有智悲二行，
五十箇波羅蜜互相參徹，約有五百箇波羅蜜門互為主伴，
圓此悲智世及出世心量廣狹生熟之門，方明總別同異成壞六義。
如此十住門十波羅蜜，直以約法界體實法安立十法，圓融互參成一百法門。
以初發菩提心，以此佛本果行為樣修行，
從此本樣修行五重加行鍊磨，方始得依初樣。
雖復鍊磨生熟差別，然智悲不異初心，
日月時節亦無遷轉，以約智發心本無三世時分故。
此優婆夷者，表對第六住是世間出世間法故。
為迴彼出世心多者，令依滿本願故，起愛處生死愛度眾生成慈悲行故，
以優婆夷名滿願表之，以取其志養育子孫無疲勞故。
表大悲菩薩養育一切法界眾生，若善不善曾無捨離，
未曾起不濟之心化種種身，未曾捨一眾生如毛髮許，
恒常對現一切眾生前，種種教詔使令成熟故。
此位約迴第六住出世心多，令不斷生死愛度眾生猶存愛習，
以優婆夷表之，故名有行有開發。
第十灌頂中以一分無功智成，以智生悲無有愛習，
以師子幢王女、慈行童女表之。
此是當十住位中調治和會智悲生熟之意。
如上我有八萬四千那由他同行眷屬常居此園，
明以眾生八萬四千那由他諸煩惱園林，悉皆與之同行而接引之。
善財問優婆夷發菩提心久近者，意明求解脫無有久近，
一發即三世一時，求解脫體中無有久近故。
明大悲行中問發心久近者，意明大慈大悲深厚，
還與眾生界住劫久近相似，若眾生界無盡，大悲願行無盡。
後問久如成佛，意亦如之。
且舉三十恒河沙為量已去，唯佛所知，意不可極也。
又前三比丘得出世心是一十，至彌伽海幢比丘得了世間、
出世間心是二十，至此第七住入世行慈悲是三十也。
明發心久近。俱枳羅鳥，梵本未譯。
毗盧遮那摩尼寶者，名為光明徧照如意無垢寶也。
寶多羅樹，形如此方椶櫚，以妙寶所成。
阿盧那香，此云赤色。
婆樓那天佛，此云水天。
解脫名離憂安隱幢者，此有二義：一、教化眾生使令離憂，
是菩薩安隱幢，眾生未離生死，菩薩不自取安隱，
故因化成名；二、菩薩雖達生死性空，於生死有畏，
未為究竟安隱無憂，若能入生死教化眾生，
達生死眾生及以教化者，總涅槃行無出無沒，方名離憂安隱幢故。
此是十住中第七不退住，方便波羅蜜為主，餘九為伴。
約智門中五位通治，約位門中偏治世間，
出世間心多，大悲心劣，而令悲智得圓滿故。
第二、推德昇進。前位中如諸菩薩摩訶薩已下至辭退而行，
有十六行半經，於中文義約分五門：一、
推德於先令其勝進；二、示善知識處名為海潮；
三、示其國土名那羅素；四、舉善知識名號；
五、頂禮流淚辭退而行。
此流淚者，表大悲弘深，又敬法貴人情至厚重，
又表智悲自在，垂悲俗流傷嗟苦趣，聖心廣濟悲歎難勝。
此南方有海潮處，與前位同名。
海潮處者，表悲智同會，以將前位慈悲之門昇進會於智體，
以將第八願波羅蜜發起智業會其悲門，
智若不發興大願，行悲趣寂無由起用，
是故十地中至第八地位，諸佛三加七勸令念本願，
方能生大慈悲，是故二位同名海潮。
明以第八願波羅蜜會其悲智一體，方得無功大用，
行廣利而無思，猶如海潮汎洪波而不作，
故像此位菩薩以無功智化諸羣品，知根而不失時也，
是故二位同名海潮，此會智悲不二。
國名那羅素者，此云不懶墮，為第八住入無功之智，
本稱智徧周利，生無懈無疲勞懶墮之心，
此位是十地中八地之樣，從此而起初跡，
至第八地方與本樣會同，此中一分相應，
十地中第八地大用一體，無功智周佛地方滿，
至如來出現品是其滿處，以法界品為源始根，
本智恒爾無功大用，故以初發大菩提心者，
元依法界音光智體，發心功熟即是本來法界，
但約智悲生熟廣狹，上明位次第。
仙人名毗目瞿沙者，此云出聲可畏，為智目增明善摧邪論，
出言契當異論息心，故名出聲可畏。
善財悲泣流淚思惟，有十難事，如經具明。 ^636a17

第八海潮處，毗目瞿沙仙人主童真住。
orig::  ^637c2

【經】爾時，善財童子隨順思惟菩薩正教，
隨順思惟菩薩淨行，生增長菩薩福力心，
生明見一切諸佛心，生出生一切諸佛心，
生增長一切大願心，生普見十方諸法心，
生明照諸法實性心，生普散一切障礙心，
生觀察法界無闇心，生清淨意寶莊嚴心，生摧伏一切眾魔心。
漸漸遊行，至那羅素國，周徧推求毗目瞿沙。
見一大林，阿僧祇樹以為莊嚴。
所謂：種種葉樹扶疎布濩，種種華樹開敷鮮榮，
種種果樹相續成熟，種種寶樹雨摩尼果，
大栴檀樹處處行列，諸沈水樹常出好香，
悅意香樹妙香莊嚴，波吒羅樹四面圍遶，
尼拘律樹其身聳擢，閻浮檀樹常雨甘果，
優鉢羅華、波頭摩華以嚴池沼。
時，善財童子見彼仙人在栴檀樹下敷草而坐，
領徒一萬，或著鹿皮，或著樹皮，或復編草以為衣服，
髻鬟垂鬢，前後圍遶。
善財見已，往詣其所，五體投地，作如是言：我今得遇真善知識。
善知識者，則是趣向一切智門，令我得入真實道故；
善知識者，則是趣向一切智乘，令我得至如來地故；
善知識者，則是趣向一切智船，令我得至智寶洲故；
善知識者，則是趣向一切智炬，令我得生十力光故；
善知識者，則是趣向一切智道，令我得入涅槃城故；
善知識者，則是趣向一切智燈，令我得見夷險道故；
善知識者，則是趣向一切智橋，令我得度險惡處故；
善知識者，則是越向一切智蓋，令我得生大慈涼故；
善知識者，則是趣向一切智眼，令我得見法性門故；
善知識者，則是趣向一切智潮，令我滿足大悲水故。
作是語已，從地而起，遶無量帀，合掌前住，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，毗目瞿沙顧其徒眾而作是言：善男子！
此童子已發阿耨多羅三藐三菩提心。
善男子！此童子普施一切眾生無畏，此童子普與一切眾生利益，
此童子常觀一切諸佛智海，此童子欲飲一切甘露法雨，
此童子欲測一切廣大法海，此童子欲令眾生住智海中，
此童子欲普發起廣大悲雲，此童子欲普雨於廣大法雨，
此童子欲以智月普照世間，此童子欲滅世間煩惱毒熱，此童子欲長含識一切善根。
時，諸仙眾聞是語已，各以種種上妙香華散善財上，
投身作禮，圍遶恭敬，作如是言：今此童子必當救護一切眾生，
必當除滅諸地獄苦，必當永斷諸畜生道，
必當轉去閻羅王界，必當關閉諸難處門，
必當乾竭諸愛欲海，必令眾生永滅苦蘊，
必當永破無明黑闇，必當永斷貪愛繫縛，
必以福德大輪圍山圍遶世間，必以智慧大寶須彌顯示世間，
必當出現清淨智日，必當開示善根法藏，必使世間明識險易。
時，毗目瞿沙告羣仙言：善男子！
若有能發阿耨多羅三藐三菩提心，必當成就一切智道。
此善男子已發阿耨多羅三藐三菩提心，當淨一切佛功德地。
時，毗目瞿沙告善財童子言：善男子！
我得菩薩無勝幢解脫。
善財白言：聖者！無勝幢解脫境界云何？
時，毗目仙人即伸右手，摩善財頂，執善財手。
即時，善財自見其身往十方十佛剎微塵數世界中，
到十佛剎微塵數諸佛所，見彼佛剎及其眾會、
諸佛相好、種種莊嚴；亦聞彼佛隨諸眾生心之所樂而演說法，
一文一句皆悉通達，各別受持無有雜亂；
亦知彼佛以種種解淨治諸願；亦知彼佛以清淨願成就諸力；
亦見彼佛隨眾生心所現色相；亦見彼佛大光明網，
種種諸色清淨圓滿；亦知彼佛無礙智慧大光明力。
又自見身於諸佛所，經一日夜，或七日夜、
半月、一月、一年、十年、百年、千年，或經億年，
或阿庾多億年，或那由他億年，或經半劫，
或經一劫、百劫、千劫，或百千億，乃至不可說不可說佛剎微塵數劫。
爾時，善財童子為菩薩無勝幢解脫智光明照故，
得毗盧遮那藏三昧光明；為無盡智解脫三昧光明照故，
得普攝諸方陀羅尼光明；為金剛輪陀羅尼門光明照故，
得極清淨智慧心三昧光明；為普門莊嚴藏般若波羅蜜光明照故，
得佛虗空藏輪三昧光明；為一切佛法輪三昧光明照故，得三世無盡智三昧光明。
時，彼仙人放善財手，善財童子即自見身還在本處。
時，彼仙人告善財言：善男子！
汝憶念耶？善財言：唯！
此是聖者善知識力。
仙人言：善男子！我唯知此菩薩無勝幢解脫。
如諸菩薩摩訶薩，成就一切殊勝三昧，
於一切時而得自在，於一念頃出生諸佛無量智慧，
以佛智燈而為莊嚴普照世間，一念普入三世境界，
分形徧往十方國土，智身普入一切法界，
隨眾生心普現其前，觀其根行而為利益，
放淨光明甚可愛樂；而我云何能知能說彼功德行、
彼殊勝願、彼莊嚴剎、彼智境界、彼三昧所行、
彼神通變化、彼解脫遊戲、彼身相差別、
彼音聲清淨、彼智慧光明？
善男子！於此南方，有一聚落，名：伊沙耶；
有婆羅門，名曰：勝熱。
汝詣彼問：菩薩云何學菩薩行、修菩薩道？
時，善財童子歡喜踊躍，頂禮其足，遶無數帀，
殷勤瞻仰，辭退南行。
commentary::  ^637c4

【論】第一、正入當位法門中。
從初、爾時，善財童子已下，至我得無勝幢解脫門。
此一段文約分十三門：一、念教誨思惟勝進；
二、漸遊行至那羅素國；三、周遍推求毗目瞿沙；
四、見一大林，阿僧祇樹以為莊嚴；五、見仙人栴檀樹下敷草而坐，
領徒一萬；六、申其所求；七、仙人稱歎善財；
八、仙人示其善財法門名字；九、善財問其無勝幢解脫境界；
十、仙人以手摩善財頂，執其手，令善財自見其身往十方佛剎微塵數世界中；
十一、善財見佛獲益；十二、仙人放善財手，
還在本處；十三、我唯知此無勝幢解脫已下，是推德昇進。
波吒羅樹者，似此方楸樹，甚有香氣，其華紫色。
尼拘律樹，葉似此方柿葉，其子似枇杷子，子下承蔕如柿。
其種類耐老，於諸樹中最高大。
領徒一萬，明萬行具足。
問：何故此位見仙人何意？
答曰：此有二義：一、表智淨如仙，為明此位無功智現，
無染如仙；二、為無功智現，以大悲行，能同異道，同事接生。
其居處林樹莊嚴，明陰覆利物；池沼蓮華莊嚴，明慈悲處世。
無染行仙人於栴檀樹下敷草而坐，表智樹覆陰，
熏戒、定、慧、解脫知見香徧周法界。
敷草而坐，明無功之智能。
善治貪亂，明少欲之相。
鹿皮草衣，示行少欲知足。
髻鬟垂鬢者，無功之智圓滿。
如是徒眾前後圍遶者，明主伴萬行圓滿。
善財見已，往詣其所，五體投地者，明敬法重人之禮，又表以五塵之境皆歸智地。
歎言真善知識，真善知識者，無功之智本自真故。
無勝幢解脫者，明此位無功用智，地自徧周，
利益一切眾生，摧破煩惱，無有斷絕。
下位不如，故云無勝幢仙人。
以手摩善財頂者，示以安慰。
接善財手者，表引接也。
善財自見其身往詣十方十佛剎微塵數世界中，
及到十佛剎微塵數佛所者，明會智境徧周也。
凡至十住中第八住，十地中第八地，皆須諸佛聖者灌頂，勸發加持。
及第十灌頂住，及第十法雲地，總須諸佛灌頂加持故。
若不加持，或時滯寂，或不了佛境界，故無能自進，為創初不達佛無功用智之境界故。
已下見佛境界，如經具明。
阿庾多者，此方一兆之數。
那由他者，此方一億。
仙人放善財手，善財即見自身還本處，
明以智力加持入法，既得法已自力常然，
雖復聖者捨其加持，一見見無有異故，如舟濟渡於岸不可負舟而行。
此是童真住，明創初童蒙入真無功智之境界。
以願波羅蜜為主，餘九為伴，明此位無功智現恐當滯寂，以大願門興其智用故。
又令念本願廣度眾生有此節級，以法防之令不滯故。
以智門中諸位通治，約位門中此位會七住中悲行、
第八住中無功之智光、八願波羅蜜興作，令使智悲任用自在。
第一推德昇進中，從如諸菩薩摩訶薩已下至辭退南行，
有十二行半經，於中義意約分六門：一推德於先，
二示善知識所在，三舉聚落名伊沙那，
四示知識名為勝熱，五勸令致問所行法門，六禮敬辭退南行。
南方如初所釋。聚落名伊沙那者，此云長直，
為表此善知識攝化長其直道無諸諂誑，故名長直。
婆羅門者，此云淨也，為表此善知識無染寂靜故。
名勝熱者，表勝世間煩惱熱故，示勝盛火炎熱故。
此是第九法王子住得法自在，明第九力波羅蜜法力自在，
示同外道五熱炙身。
引接邪徒令歸正智，明得智同邪，接諸邪見妄行苦行者令皆信伏。
下自有具文。 ^638c20

第九伊沙那聚落，勝熱婆羅門主法王子住。
orig::  ^639b38

【經】爾時，善財童子為菩薩無勝幢解脫所照故，
住諸佛不思議神力，證菩薩不思議解脫神通智，
得菩薩不思議三昧智光明，得一切時熏修三昧智光明，
得了知一切境界皆依想所住三昧智光明，
得一切世間殊勝智光明；於一切處悉現其身，
以究竟智說無二、無分別平等法，以明淨智普照境界；
凡所聞法，皆能忍受，清淨信解；於法自性，
決定明了；心恒不捨菩薩妙行，求一切智永無退轉；
獲得十力智慧光明，勤求妙法常無厭足；
以正修行入佛境界，出生菩薩無量莊嚴，
無邊大願悉已清淨；以無窮盡智知無邊世界網，
以無怯弱心度無量眾生海；了無邊菩薩諸行境界，
見無邊世界種種差別，見無邊世界種種莊嚴，
入無邊世界微細境界，知無邊世界種種名號，
知無邊世界種種言說，知無邊眾生種種解，
見無邊眾生種種行，見無邊眾生成熟行，
見無邊眾生差別想；念善知識，漸次遊行，
至伊沙那聚落，見彼勝熱，修諸苦行，求一切智；
四面火聚猶如大山，中有刀山高峻無極，
登彼山上，投身入火。
時，善財童子頂禮其足，合掌而立，作如是言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
婆羅門言：善男子！
汝今若能上此刀山，投身火聚，諸菩薩行悉得清淨。
時，善財童子作如是念：得人身難，離諸難難，
得無難難，得淨法難，得值佛難，具諸根難，
聞佛法難，遇善人難，逢真善知識難，受如理正教難，
得正命難，隨法行難。
此將非魔、魔所使耶？
將非是魔險惡徒黨，詐現菩薩善知識相，
而欲為我作善根難、作壽命難，障我修行一切智道，
牽我令入諸惡道中，欲障我法門、障我佛法？
作是念時，十千梵天在虗空中，作如是言：善男子！
莫作是念！莫作是念！
今此聖者得金剛#CB08504;三昧光明，
發大精進，度諸眾生，心無退轉；欲竭一切貪愛海，
欲截一切邪見網，欲燒一切煩惱薪，欲照一切惑稠林，
欲斷一切老死怖，欲壞一切三世障，欲放一切法光明。
善男子！我諸梵天多著邪見，皆悉自謂是自在者、
是能作者，於世間中我是最勝。
見婆羅門五熱炙身，於自宮殿心不樂著，
於諸禪定不得滋味，皆共來詣婆羅門所。
時，婆羅門以神通力示大苦行，為我說法，
能令我等滅一切見、除一切慢、住於大慈、
行於大悲、起廣大心、發菩提意、常見諸佛、
恒聞妙法、於一切處心無所礙。
復有十千諸魔在虗空中，以天摩尼寶散婆羅門上，
告善財言：善男子！
此婆羅門五熱炙身時，其火光明暎奪於我所有宮殿諸莊嚴具皆如聚墨，
令我於中不生樂著，我與眷屬來詣其所。
此婆羅門為我說法，令我及餘無量天子、
諸天女等，皆於阿耨多羅三藐三菩提得不退轉。
復有十千自在天王，於虗空中，各散天華，
作如是言：善男子！
此婆羅門五熱炙身時，其火光明暎奪我等所有宮殿諸莊嚴具皆如聚墨，
令我於中不生愛著，即與眷屬來詣其所。
此婆羅門為我說法，令我於心而得自在，
於煩惱中而得自在，於受生中而得自在，
於諸業障而得自在，於諸三昧而得自在，
於莊嚴具而得自在，於壽命中而得自在，乃至能於一切佛法而得自在。
復有十千化樂天王，於虗空中，作天音樂，
恭敬供養，作如是言：善男子！
此婆羅門五熱炙身時，其火光明照我宮殿諸莊嚴具及諸婇女，
能令我等不受欲樂、不求欲樂、身心柔輭，即與眾俱來詣其所。
時，婆羅門為我說法，能令我等心得清淨、
心得明潔、心得純善、心得柔輭、心生歡喜，
乃至令得清淨十力清淨之身、生無量身，
乃至令得佛身、佛語、佛聲、佛心，具足成就一切智智。
復有十千兜率天王、天子、天女、無量眷屬，
於虗空中，雨眾妙香，恭敬頂禮，作如是言：善男子！
此婆羅門五熱炙身時，令我等諸天及其眷屬，
於自宮殿無有樂著，共詣其所；聞其說法，
能令我等不貪境界，少欲知足，心生歡喜，
心得充滿，生諸善根，發菩提心，乃至圓滿一切佛法。
復有十千三十三天，并其眷屬、天子、天女，
前後圍遶，於虗空中，雨天曼陀羅華，恭敬供養，
作如是言：善男子！
此婆羅門五熱炙身時，令我等諸天，於天音樂不生樂著，
共詣其所；時，婆羅門為我等說一切諸法無常敗壞，
令我捨離一切欲樂，令我斷除憍慢放逸，令我愛樂無上菩提。
又，善男子！我當見此婆羅門時，須彌山頂六種震動，
我等恐怖，皆發菩提心堅固不動。
復有十千龍王，所謂：伊那#CB02494;羅龍王、
難陀優波難陀龍王等，於虗空中，雨黑栴檀；
無量龍女奏天音樂，雨天妙華及天香水，
恭敬供養，作如是言：善男子！
此婆羅門五熱炙身時，其火光明普照一切諸龍宮殿，
令諸龍眾離熱沙怖、金翅鳥怖，滅除瞋恚，
身得清涼，心無垢濁，聞法信解，厭惡龍趣，
以至誠心悔除業障，乃至發阿耨多羅三藐三菩提意住一切智。
復有十千夜叉王，於虗空中，以種種供具，
恭敬供養此婆羅門及以善財，作如是言：善男子！
此婆羅門五熱炙身時，令我及眷屬，悉於眾生發慈愍心，
一切羅剎、鳩槃茶等亦生慈心；以慈心故，於諸眾生無所惱害而來見我。
我及彼等於自宮殿不生樂著，即與共俱來詣其所。
時，婆羅門即為我等如應說法，一切皆得身心安樂。
又令無量夜叉、羅剎、鳩槃茶等，發於無上菩提之心。
復有十千乾闥婆王，於虗空中作如是言：善男子！
此婆羅門五熱炙身時，其火光明照我宮殿，
悉令我等受不思議無量快樂，是故我等來詣其所。
此婆羅門為我說法，能令我等於阿耨多羅三藐三菩提得不退轉。
復有十千阿脩羅王，從大海出，住在虗空，
舒右膝輪，合掌前禮，作如是言：善男子！
此婆羅門五熱炙身時，我阿脩羅所有宮殿、
大海、大地悉皆震動，令我等捨憍慢放逸，是故我等來詣其所。
從其聞法，捨離諂誑，安住忍地，堅固不動，圓滿十力。
復有十千迦樓羅王，勇力持王而為上首，
化作外道童子之形，於虗空中唱如是言：善男子！
此婆羅門五熱炙身時，其火光明照我宮殿，
一切震動皆悉恐怖，是故我等來詣其所。
時，婆羅門即為我等如應說法，令修習大慈，
稱讚大悲，渡生死海，於欲泥中拔濟眾生，
歎菩提心，起方便智，隨其所宜調伏眾生。
復有十千緊那羅王，於虗空中唱如是言：善男子！
此婆羅門五熱炙身時，我等所住宮殿，
諸多羅樹、諸寶鈴網、諸寶繒帶、諸音樂樹、
諸妙寶樹及諸樂器，自然而出佛聲、法聲及不退轉菩薩僧聲、
願求無上菩提之聲，云：某方某國，有某菩薩發菩提心；
某方某國，有某菩薩修行苦行，難捨能捨，
乃至清淨一切智行；某方某國，有某菩薩往詣道場；
乃至某方某國，有某如來作佛事已而般涅槃。
善男子！假使有人，以閻浮提一切草木抹為微塵，
此微塵數可知邊際；我宮殿中寶多羅樹乃至樂器，
所說菩薩名、如來名、所發大願、所修行等，無有能得知其邊際。
善男子！我等以聞佛聲、法聲、菩薩僧聲，
生大歡喜，來詣其所。
時，婆羅門即為我等如應說法，令我及餘無量眾生於阿耨多羅三藐三菩提得不退轉。
復有無量欲界諸天，於虗空中以妙供具恭敬供養，
唱如是言：善男子！
此婆羅門五熱炙身時，其火光明照阿鼻等一切地獄，諸所受苦悉令休息。
我等見此火光明故，心生淨信；以信心故，
從彼命終生於天中；為知恩故，而來其所，
恭敬瞻仰，無有厭足。
時，婆羅門為我說法，令無量眾生發菩提心。
爾時，善財童子聞如是法，心大歡喜，於婆羅門所發起真實善知識心，
頭頂禮敬，唱如是言：我於大聖善知識所生不善心，唯願聖者容我悔過！
時，婆羅門即為善財而說頌言：
　　若有諸菩薩，順善知識教，一切無疑懼，
　　安住心不動，當知如是人，必獲廣大利。
　　坐菩提樹下，成於無上竟。 ^639b40

爾時，善財童子即登刀山，自投火聚；未至中間，
即得菩薩善住三昧；纔觸火#CB08504;，又得菩薩寂靜樂神通三昧。
善財白言：甚奇聖者！
如是刀山及大火聚，我身觸時，安隱快樂。
時，婆羅門告善財言：善男子！
我唯得此菩薩無盡輪解脫，如諸菩薩摩訶薩大功德#CB08504;，
能燒一切眾生見惑，令無有餘，必不退轉；
無窮盡心，無懈怠心，無怯弱心，發如金剛藏那羅延心，
疾修諸行無遲緩心，願如風輪，普持一切精進大誓，皆無退轉。
而我云何能知、能說彼功德行？
善男子！於此南方有城，名：師子奮迅；中有童女，
名曰：慈行。汝詣彼問：菩薩云何學菩薩行、修菩薩道？
時，善財童子頂禮其足，遶無數帀，辭退而去。
commentary::  ^641b4

【論】第一、正入當位法門中。
從爾時善財童子已下，至我唯得此無盡輪解脫，
此一段經，約分為二十五門：一、得無勝幢法光所照，
入諸佛不思議神力；二、念善知識教，漸次南行；
三、至長直聚落，見彼勝熱修苦行四面火聚，
猶如大山；四、中有刀山，高峻無極，登彼山上，
投身入火；五、善財頂禮，諮問所求；六、婆羅門令善財上其刀山，
投身入火；七、善財念言人身難得，心有懷疑；
八、十千梵天在虗空中，勸喻此是金剛#CB08504;定光明；
九、有十千諸魔在虗空中，勸喻善財歎婆羅門德行；
十、復有十千自在天王，於虗空中告語善財，
不令生疑；十一、復有化樂天王，亦在虗空歎婆羅門德；
十二、復有十千兜率天王，在空稱歎；十三、
復有十千、三十三天王，在空稱歎；十四、
十千龍，十五、十千夜叉，十六、十千乾闥婆王，
十七、十千阿脩羅王，十八、十千迦樓羅王，
十九、十千緊那羅王，二十、有無量欲界諸天，
如是等十三種眾，皆在空中稱歎婆羅門德，
勸喻善財，不生疑惑；二十一、善財悔過；
二十二、婆羅門為善財說頌；二十三、善財順教，
登其刀山，入大火聚；二十四、善財入火聚時獲益；
二十五、我唯得此菩薩無盡輪已下，是推德昇進。
如上婆羅門示行此行時，隨諸眾生總見行門，各自差別。
約表法中，刀山是法王子住中，力波羅蜜智慧為體，
成修行者，達生死苦難，但見法界性解脫，
須得無有怖畏，方堪力用自在。
火#CB08504;是金剛智之光明，
亦名金剛三昧，如上諸天已說。
伊那#CB02494;羅龍王，此龍往因由破戒，
損其極臰樹，遂頭上生此臰樹，故以名之也。
難陀，此云歡喜。優婆者，清信也。
明此龍聞法，信樂歡喜故。
菩薩無盡輪解脫者，意明法王子住，得法師位。
以此一行，隨諸眾生樂欲不同，各見說法及行門無盡差別，
明稱眾生根圓滿，故名無盡輪。
此是法王子住，以力波羅蜜為主，餘九為伴。
以約智門中，以五位通治。
約位門中，治說法不自在障，令得自在，同十地中第九地。
從此果行修行，至第九善慧地，功熟倣此。
十住中本果，還以法界體普光明智為大用。
第二推德昇進門中，約分為四門：一推德昇進；
二示善知識處，云南方有城，名師子奮迅；
三舉善知識名，云童女慈行；四頂禮勝熱婆羅門足，辭退而去。
南方義，如前初位釋。
城名師子奮迅者，是師子幢王所居之城。
其王是慈行女父，表智自在為王，大悲行徧為女，明此從智生悲處。
生死染而與不染等，明習氣盡故。
前第七住中，休捨優婆夷，明故存愛習，用成悲門。
以未斷度眾生之愛習，故號優婆夷。
以此成大慈悲之行，滿八住中，無功之智方成，即明以從悲生智。
此位以從智生悲故，即師子幢王女是童女也。
表此位任運利生，無染習也。
大方廣佛新華嚴經合論卷第九十五
w:: 音切
note:: 釧 ^641b28

〔尺絹切。〕陂
〔彼為切。〕瞿
〔求于切。〕紺
〔古暗切。〕椶
〔子紅切。〕櫚
〔力居切。〕汎 ^642a32

〔泛音。〕擢
〔直角切。〕編
〔必綿切。〕鬟
〔還音。〕 #CB15150;
〔必刃切。〕楸
〔七遊切。〕枇
〔傍脂切。〕杷 ^642a34

〔蒲巴切。〕蔕
〔帝音。〕耐
〔奴代切。〕峻
〔私閏切。〕詐
〔側駕切。〕輭
〔而兗切。〕黨
〔都朗切。〕炙 ^642a36

〔之石切。〕緩
〔乎管切。〕庾
〔以主切。〕
 ^642a38
