古尊宿語錄卷之三十六
other:: 
# 投子和尚語錄
投子和尚語錄
other:: 
## 語錄

師示眾云。你諸人來者裏。
覓言覓語新鮮句。
簇花四六。徒口裏有可道。
我老兒氣力稍劣。
口觜遲鈍。亦無閑言語與你。
你若問我。我便隨你問答。
也無玄玅可及你。
亦不教你垛根。終不向上向下．有佛有法．有凡有聖。
亦不存坐繫縛。你諸人變現千般。
總是你諸人生解。
自擔帶將來。自作自受。
我者裏無物到你。
也無表無裏說似你諸人。
有疑更問。　僧問。
表裏不收時如何。
　師云。你擬向者裏垛根。
　問。大藏教中還有奇特事也無。
　師云。演出大藏教。
　問。如何是佛向上人。
　師云。現佛身。　問。
如何是無情說法。
　師云。啞。　問。如何是眼未開時事。
　師云。目淨脩廣如青蓮。
　問。一切諸佛阿耨菩提皆從此經出。
未審此經從何而出。
　師云。已有名字。
你當奉持。　問。如何是諸佛出身處。
　師云。惡人。　問。
枯木裏還有龍吟也無。
　師云。我道你髑髏裏有師子吼。
　僧問。如何是密密不傳。
　師云。你與麼問。
有什麼益。　問。如何是不點汙。
　師云。啞。 ^233b37

師示眾云。上祖周行七步。
目視四方。一手指天。
一手指地云。天上天下。
唯我獨尊。如今諸方道。
向上更有事在。若言道有道無。
即是走作諸人。未有了期。
若道有言有句。即同夢幻。
無如許多名目。為你問故。
所以有言。你若不問。
教老漢向什麼處道。
若有一法與你。即是誑謼你。
所以古人圓滿十方。
無一法可是可非。
有事請道。　問。請師說法。
　師云。教我說箇什麼。
　問。一剎那頃。珠在什麼處。
　師云。啞。　問。金鏁未開時如何。
　師云。開也。　問。
如何是露地白牛。
　師云。叱。叱。　學云。
飲噉何物。　師云。
喫喫。　問。國師三喚侍者。
意旨如何。　師云。
賺殺人。　問。一法普潤一切群生。
如何是一法。　師云。
雨下也。　問。和尚講什麼經。
　師云。槌鐘著。　問。
如何是佛語。　師云。
對眾生說。　問。如何是佛法。
　師云。佛法。　問。
如何是法中法。　師云。
法中法。　問。如何是祖師西來意。
　師云。莫諱。　問。
還鄉曲子。什麼人唱得。
師撫掌。　問。一塵含法界時如何。
　師云。早是數塵也。
　問。如何是無相佛。
　師云。錯著名字。
　問。纔問便知時如何。
　師云。遲也。　問。
如何是沙門立足處。
　師云。若有立足處。
不名沙門。　學云。
如何是沙門。　師云。
沙門。沙門。　問。切急相投。
乞師指示。　師云。
緩緩問來。 ^233c24

師示眾云。你與麼問了也大好。
莫閒處脫。不得相稱。
無量劫來。閒處著急。
向自己處却閒。所以難得相稱。
蓋緣日夕一切處路熟。
恰到自己緊急處便懈怠去。
便不欲得去。所以辛苦。
過在阿誰。切莫因循。
各自辦事。作麼生辦。
向一切處辦。今後不得取次過日。
莫待臨脫衣裳時。
忙不及也。事多之際。
各自取靜。莫說閑話去。
　問。三身如何分。
　師云。一二三。　問。
請師一句塞斷眾人口。
師放下拂子。　問。
如何是量外事。　師云。
無你下口處。　學云。
者裏事如何。　師云。
不喚量外事。　問。
如何是投子實頭為人處。
師拽學人向前。却推向後。
　問。金鷄未鳴時如何。
　師云。無者音響。
　學云。鳴後如何。
　師云。各自知時。
　問。如何是大庾嶺頭提不起底。
師提起衲衣。　學云。
不問者箇。　師云。
看你提不起。　問。
和尚如何接人。　師云。
你也近前。　問。最省心力處。
請師一言。師召學人名。
　學云。與麼則千生萬劫不忘和尚也。
　師云。費力。　問。
祖祖相傳。未審傳箇什麼。
　師云。老僧不解妄語。
　問。學人擬欲修行時如何。
　師云。虗空不曾爛壞。
　問。如何是投子一源水。
　師云。一滴也無。
　學云。飲者如何。
　師云。絕飢渴。　問。
如何是語中骨。　師云。
無可露。　學云。無可露是骨是語。
　師云。據你者一問。
毛也摸不著在。　問。
不逐境緣。請師一句。
　師云。好問。　師指庵前一片石謂雪峰云。
三世諸佛總在裏許。
　雪峰云。須知有不在裏許者。
　師云。不快漆桶。
　師與雪峰遊龍眠。
路有兩條。峰問云。
那箇是龍眠路。師以杖子指之。
　峰云。東土西去。
　師云。不快漆桶。
　雪峰一日哭入庵。
師便起身立。峰佇思。
被師推出。問。一槌便成時如何。
　師云。不是性躁漢。
　學云。不假一槌時如何。
　師云。漆桶。　雪峰又問。
此間還有人參也無。
師將钁頭拋向面前。
　峰云。恁麼則當處掘去也。
　師云。不快漆桶。
　峰辭。師送出門。
召曰。道者。峰回首應。
　師曰。途中善為。
　趙州和尚出桐城。
路見師。乃問云。莫是投子庵主麼。
　師云。茶鹽錢布施我。
　趙州先歸庵內坐。
師後#CB06078;一瓶油歸。
趙州云。久嚮投子。
到來只見箇賣油翁。
　師云。汝只識賣油翁。
不識投子。　趙州云。
如何是投子。　師拈起油瓶云。
油。油。　問。出門不見佛時如何。
　師云。佛#CB15893;。
　奚山刈草次。師送一盞茶與奚山云。
森羅萬象盡在裏許。
　奚山接得茶潑却。
云。森羅萬象在什麼處。
　師云。可惜一盞茶。
　問。大作業底人來。
師如何接。　師云。
你有什麼蓋覆處。
　學云。正與麼時合作麼生。
　師云。不合一切。
不共一切。　問。如何是露刃劒。
　師云。殺一切人。
活一切人。　學云。
忽遇師來。又作麼生。
　師云。鈍屢生。　問。
如何是入室則爺娘。
　師云。無所生。　問。
如何是徑截一路。
　師云。無迃曲。　問。
知有道不得時如何。
　師云。每日向你道。
　學云。如何道。　師云。
拈却口著。　問。如何是祖佛未經歷處。
　師云。名邈不得。
　學云。正與麼時如何。
　師云。不是祖佛經歷處。
　問。的的不明時如何。
　師云。明也。　問。
盡乾坤是箇什麼人。
　師云。不持名字。
　學云。不持名字。
如何體會。　師云。
體會即閙。　問。如何是末後一句。
　師云。最初明不得。
　問。如何是寂住實頭事。
　師云。牽不向前。
推不向後。　問。十二時中如何行履。
　師云。一念萬年。
　學云。瞥起時如何。
　師云。覺即失。　問。
只者箇什麼劫中有。
　師云。不隨時。　學云。
誰是不隨時者。　師云。
汝與麼問不得。　學云。
請師道。　師云。不從千劫萬劫得。
　學云。與麼則天上人間覓不得也。
　師云。切忌作與麼知解。
　問。從苗辨地。因語識人。
未審將什麼辨識。
　師云。引不著。　問。
古琴無絃時如何。
　師云。無絃琴最妙。
　學云。請師彈。　師云。
無音響。　問。道人相見。
合談何事。　師云。
我者裏無道人。　問。
不將一物來時如何。
　師云。者箇什麼處得來。
　問。如何是火#CB08504;裏轉法輪。
　師云。處處了却。
　學云。了後如何。
　師云。無法輪可轉。
　問。暫時不在時如何。
　師云。阿誰向你道。
　問。萬象未臻即不疑。
未審特立四天下是什麼人。
　師云。現佛現祖。
　問。祖佛如何辨。
　師云。嘔吐未詳。
　問。如何是法祖。
　師云。閒言語。　問。
如何是大善知識。
　師云。毗盧也喻不及。
　問。學人欠闕。請師接。
　師云。不現無盡藏。
　問。萬法從一法生。
未審一法從何生。
　師云。你聽看。　問。
喚作如如早是變也。
今時沙門須向異類中行。
如何是異類。　師云。
恰似你與麼問我。
　學云。古人意旨如何。
　師云。不與麼問我。
　問。歸根得旨。隨照失宗。
如何是旨。　師云。
旨。　學云。如何是失。
　師云。失。　問。如何是伽藍。
　師云。已有名字。
　問。虗空喻不及時如何。
　師云。恰是。恰是。
　問。念念不錯時如何。
　師云。謾語。　問。
如何是孤峰頂上節操松。
　師云。平地上著不得。
　學云。請師著。　師云。
唧。　問。如何是無語。
　師云。不與麼問。
　問。世間名言即不問。
如何是出世事。　師云。
聽。　學云。莫便是否。
　師云。幾曾向你道是不是。
　問。三身那身說法。
師乃彈指。　問。學人不明。
請師燭。　師云。啞。
　學云。爭奈學人不會。
　師云。會即冰生。
　問。萬法從何生。
　師云。佛法僧。　學云。
法從何起。　師云。
聽看。　問。舉目是犯。
如何是不犯。　師云。
大有人覓過。覓過不得。
　學云。豈無指示也。
　師云。不可更將過與你也。
　問。如何是沙門行。
　師云。不作模樣。
　問。承古有言。唯言不二。
不二事如何。　師云。
你好問。我便道。　學云。
如何道。　師云。唯言不二。
　問。明暗不掛時如何。
　師云。道什麼。　問。
如何是無礙一句。
　師云。與麼。　學云。
此猶是礙。　師云。
是。是。　問。如何是死人舌。
　師云。你道不得。
　問。如何是活人眼。
　師云。無暖氣。　問。
得座披衣時如何。
　師云。你有什麼蓋覆處。
　問。院中有三百人。
還有不在數者也無。
　師云。一百年前。
五十年後看取。　問。
如何是不起模畵樣。
　師云。不誑謼你。
　學云。師意如何。
　師云。不可教你起模畵樣也。
　學云。與麼則誑謼人也。
師便打。　問。能所俱忘時如何。
　師云。無與麼事。
莫作與麼知解。　問。
抱璞再呈。請師彫琢。
　師云。不為棟梁材。
　學云。與麼則卞和無出身處也。
　師云。擔帶即伶俜辛苦。
　學云。不擔帶時如何。
　師云。不教你抱璞再呈。
請師彫琢。　問。如何是學人本分事。
　師云。不遶處問人。
　問。那吒析骨還父。
析肉還母。如何是那吒本來身。
師放下拂子叉手。
　問。佛法二字。如何辨得清濁。
　師云。佛法清濁。
　學云。不會。　師云。
你適來問箇什麼。
　問。世間什麼物最先。
　師云。你問底。　問。
不作罪。不作業底人還有過也無。
　師云。喚伊出來。
　學人擬議次。師云。
去。不干你事。　問。
請師歷落道一句。
　師云。好。　問。如何是毗盧。
　師云。已有名字。
　問。如何是毗盧師。
　師云。未有毗盧時會取。
　問。大眾雲臻。合談何事。
　師云。聽。　問。妙觀察智。
誰是當者。　師云。
不是你分上事。　學云。
雖然如此。也要分明。
　師云。不妙也。　問。
大眾雲臻。和尚如何祇待。
師撫掌三下。　問。
和尚有什麼力抵當得許多。
　師云。水性多柔軟。
能乘萬斛舟。　學云。
忽遇大力者來時如何。
　師云。不消一盞水。
　問。閒言長語即不問。
適來問底。和尚道什麼。
　師云。閒言長語。
　問。十二分教是有是無。
　師云。無與麼惡言語。
　問。共語不知音時如何。
　師云。與麼。　學云。
與麼時如何。　師云。
共語不知音。　問。
三乘教外。別傳箇什麼。
　師云。一二三。　學云。
不會。乞師指示。　師云。
你問我。不可將別語對你也。
　學云。不將別語對。
請師道。　師云。道。
道。　問。學人有一問。
未曾有人答時如何。
　師云。你見者烏龜子縮頭縮尾。
爭柰者一塊子何。
　問。請師耳裏道。
　師云。道。道。　問。
貧子還家時如何。
　師云。無寶藏與你。
　學云。為什麼向外馳走。
　師云。誰遣你。　問。
毫釐不分時如何。
　師云。什麼處得者箇來。
　問。親手分付。一去不來如何。
　師云。不可得。　學云。
却返時如何。　師云。
正好供養。　問。如何是法王主。
　師云。四大本空。
五陰非有。　問。大庾嶺趂得及。
為什麼提不起。　師云。
不可向你道祖師遺下一隻履。
　問。針頭不露時如何。
　師云。露也。　學云。
何似。　師云。不喚作針頭。
　問。一息未分時如何。
　師云。即今是幾息。
　問。不犯目前。請師道。
　師云。早是犯了也。
　學云。者箇是犯不犯目前。
請師道。　師云。不識好惡。
　問。貧子入門時如何。
　師云。不教汝除糞掃。
　學云。見師後如何。
　師云。不向你道衣中有寶。
　問。請師一劒。師驀口摑。
　問。墮落三塗底人如何。
　師云。深達罪福相。
　問。如何是一句子。
　師云。兩句也。　問。
一念未生時如何。
　師云。得與麼謾語。
　問。如何是不薦處。
　師云。汝與麼問不得。
　問。如何是動。　師云。
恰似你與麼問。　學云。
如何是靜。　師云。
也不嫌鬧。　問。如何是不道。
　師云。合取口。　問。
曙色未分時如何。
　師云。無與麼言語。
　問。天上天下。唯我獨尊。
如何是我。　師云。
推倒者老胡有什麼罪過。
　問。如何是和尚師。
　師云。迎之不見其首。
隨之罔眺其後。　問。
如何是一代時教。
　師云。法華．維摩．楞伽．思益。
　問。祖意與教意。
同。別。　師云。踈不得。
親不得。　學云。親踈不得。
請師道。　師云。祖意教意。
　問。如何是逆行。
　師云。叱。叱。　問。
一等是水。為什麼海鹹河淡。
　師云。天上星。地下木。
　問。不有不空時如何。
　師云。說有說空。
　問。一人辦心。諸天辦供。
未審辦什麼心。　師云。
今日請供養主了也。
　問。木人謌。什麼人和。
　師云。今人和。　學云。
莫是和尚意旨也無。
　師云。是什麼曲調。
　問。不凡不聖時如何。
　師云。立凡立聖。
　學云。總不與麼時如何。
　師云。你問箇什麼。
　問。如何是道。　師云。
道。道。　學云。如何用。
　師云。用。用。　師在京日。
往檀越家投齋。檀越將一盤草出師前。
師以兩手作拳安頭上。
檀越便將飯來。後有僧問。
師在京投齋。意旨如何。
　師云。觀世音菩薩。
　問。一問便休時如何。
　師云。不了。　問。
鑄像未成時。身在什麼處。
　師云。莫造作。　學云。
爭柰不現何。　師云。
隱在什麼處。　問。
如何是佛法綱宗。
　師云。今日無錢借長官。
　問。古#CB00589;寒泉時如何。
　師云。不流於海。
　學云。飲者如何。
　師云。口也無。　問。
無目底人如何進步。
　師云。遍十方。　學云。
無目為什麼遍十方。
　師云。還更著得目也無。
　問。如何是一色。
　師云。不似銀盤裏盛白玉。
　問。照燭不破時如何。
　師云。習盡不是道。
　問。佛用工得不得。
　師云。大有人定當。
定當不得。　學云。
請師定當。　師云。
終不向你道用工得。
用工不得。　問。石筍未抽條時如何。
　師云。爭合與麼問。
　學云。還解抽條也無。
　師云。雖然不是石筍。
抽條葉更多。　問。
密室內事如何。　師云。
無人知。　學云。和尚還知也無。
　師云。爭肯你亂道。
　問。日月未明。佛與眾生在什麼處。
　師云。見老僧嗔便嗔。
見老僧喜便喜。　問。
纔生便死時如何。
　師云。何生何死。
　問。破戒比丘什麼處著。
　師云。不與罪福為主。
　問。一句子無人道得時如何。
　師云。屋子蓋了也。
　問。覿面事如何。
　師云。莫諂曲。　問。
如何是祖師西來意。
　師云。彌勒佛覓箇授記處不得。
　問。如何是玄中的。
　師云。不到你口裏道。
　問。亡僧向什麼處去也。
　師彈指云。與麼去也。
　問。諸佛出世為一大事因緣。
和尚出世當為何事。
　師云。尹司空請我開堂。
　問。文彩未生時如何。
　師云。虗空合喫多少棒。
　問。和尚自住此山。
有何境界。　師云。
丫角女子白頭絲。
　問。古人拈槌豎拂。
還當不當。　師云。
不當。　學云。為什麼不當。
　師拈起拂子云。
只為者箇。　問。未問已前事如何。
　師云。爭解開口。
　問。古人拈槌豎拂。
意旨如何。　師云。
只為你問。　學云。
不問時如何。師豎起拂子。
　問。忘却將來時如何。
　師云。者箇#CB15076;。
　舒州太守尹建峰送茶椀子與師云。
者箇是某甲自將來底茶椀子。
師接得了。召太守。
建峰應諾。　師云。
喫茶。　問。不從萬有。
如何覓心。　師云。
你從我爭箇什麼。
　問。者裏是什麼所在。
足人爭。　師云。不知。
　學云。為什麼不知。
　師云。爭箇什麼。
　問。放下不明時如何。
　師云。誰教你執。
　學云。不敢執。　師云。
放下不明箇什麼。
　問。終日區區。為什麼不得成就。
　師云。無你用工處。
　學云。用工不得。
請師接。　師云。終日區區。
　問。默默無言。請師答話。
　師云。不是無言。
不同默默。　學云。
不同默默底事作麼生。
　師云。不與麼。　學云。
不與麼時如何。　師云。
苦哉。　問。言不干舌時如何。
　師云。簷頭水滴滴地。
　問。和尚每日上堂。
供養什麼人。　師云。
不可說。不可說。　問。
不可以智知。不可以識識時如何。
　師云。不與麼。　學云。
不會。乞師指示。　師云。
不可以智知。不可以識識。
　問。未達道底人如何接。
　師云。飢即喫飯。
渴即飲水。　問。三寸明不得。
句下不從師時如何。
　師云。高聲問。老僧耳聾。
　學云。請師指示。
　師云。鈍屢生。　問。
有句無句。如藤倚樹。
樹倒藤枯時如何。
　師云。將知你誑謼多少人來。
　問。凡聖相去幾何。
師下禪床立。　問。
萬法從一法生。未審一法從何生。
　師云。迴首看。　問。
牛頭未見四祖時如何。
　師云。與人為師。
　學云。見後如何。
　師云。不與人為師。
　問。如何是沙門最苦處。
師乃皺眉。　問。未有言句已前。
如何辨其尊貴。　師云。
已有句是尊是貴。
　問。靈松無異色時如何。
　師云。不是靈松標不出。
　問。三拜已前事如何。
　師云。不知。　學云。
現問次。　師云。三拜已前事作麼生。
　問。學人不別問。
請師不別答。　師云。
奇怪。　問。古人密用如何。
　師云。不從踈處起。
　學云。合從什麼處起。
　師云。疎也。　有座主參師。
師云。近前來。座主便近前。
　師云。去。　問。未有此身。
作箇什麼來。　師云。
無所不經。無所不歷。
　問。如何是千年石上古人蹤。
　師云。#CB15156;碣上著不得。
　問。二祖斷臂。當為何事。
　師云。粉骨碎身。
　問。收攝不得時如何。
　師云。無可拋撒。
　問。劫火洞然時如何。
　師云。寒威威地。
　問。累劫來來無盡燈。
不曾挑剔鎮長明時如何。
　師云。累劫來來無盡燈。
不曾挑剔鎮長明。
　問。頭頭不到時如何。
　師云。你問什麼事。
　問。一問便休時如何。
　師云。太多也。　問。
暗裏得時如何。　師云。
不向你道煩惱山是菩提。
　學云。與麼則雲遊垛根也。
　師云。雲遊則伶俜辛苦。
垛根則禍患俱生。
　問。十二時中如何行履。
　師云。不從一法。
　學云。如何報得四恩三有。
　師云。莫受一法。
　問。玄中認得時如何。
　師云。得即失。　問。
曹溪一路。闔國知聞。
未審投子意旨如何。
師撫掌三下。　問。
萬仞峰頭時如何。
　師云。什麼處不是。
　問。如何是法身主。
師撫掌三下。　問。
徑截一路。乞師指示。
　師云。會麼。　問。
如何是空王殿。　師云。
建立不得。　問。句句相投。
請師接。　師云。不接。
　學云。為什麼不接。
　師云。句句相投。
　問。如何是和尚師。
　師云。莫造次。　問。
有言有句。皆有所歸。
無言無句事作麼生。
　師舉起拄杖云。
者箇是什麼。　問。
如何是衲衣下事。
　師云。天不能蓋。
地不能載。　問。古人道。
法不孤起。仗境方生。
如何是境。師敲禪床。
　學云。與麼則觸目是也。
　師云。是什麼。　問。
塵劫來誰為主。師召僧名。
僧應諾。　師云。是什麼。
　問。蓮華未出水時如何。
　師云。隱隱地。　學云。
出水後如何。　師云。
蓋覆不得。　問。諸佛師。
學人不識。乞師指示。
　師云。天不能蓋。
地不能載。　問。如何是和尚活計。
　師提起衲衣云。
盡底呈似你。　學云。
為復只是者箇。別更有在。
　師云。不識好惡。
　問。六國未寧時。
什麼人作主。　師云。
自有本來者。　學云。
如何是本來者。師以拂子驀口打。
　問。四山相逼時如何。
　師云。身在什麼處。
　學云。爭柰四山何。
　師云。逼殺你。　問。
千里投師。乞師一接。
　師云。老僧今日腰痛。
　問。和尚未見先師時如何。
　師云。通身不柰何。
　學云。見後如何。
　師云。通身撲不碎。
　學云。還從師得也無。
　師云。終不相辜負。
　學云。與麼則從師得也。
　師云。得箇什麼。
　學云。與麼則辜負先師也。
　師云。非但辜負先師。
亦乃辜負老僧。　問。
七佛是文殊弟子。
文殊還有師也無。
　師云。適來與麼道也大似。
　問。作甚麼業來。
遍身紅爛。　師云。
諸見不生。　問。師子是獸中之王。
為什麼被六塵吞。
　師云。不作大。無人我。
　問。雷聲振地。為什麼百草不抽芽。
　師云。芭蕉只麼長。
　問。僧繇為什麼摹誌公真不得。
　師云。只為看他面孔。
　學云。不看他面孔時如何。
　師云。是什麼。　問。
達磨未來時如何。
　師云。遍天遍地。
　學云。來後如何。
　師云。蓋覆不得。
　問。如何是空王佛。
　師云。不應量。　問。
雪覆蘆花時如何。
　師云。明白無邊際。
　問。如何是十身調御。
師下禪床立。　師不安時。
有李司徒令人送藥到。
傳語師云。若斷得人間來往。
生彌勒內院。若未斷人間來往。
却向弟子家中結緣。
　師回傳語云。不如具正法眼好。
　山下有婆子。家中失却牛。
上山請師卜。師乃召婆。
婆應諾。師云。牛在。
　問。如何是無情說法。
　師云。莫惡口。 ^234a14

師上堂。示眾云。他古人纔出來。
便一手指天。一手指地道。
天上天下。唯我獨尊。
十方世界無有過者。
如今更被諸方出來道。
向上別有事在。若言道有道無。
即是走作學家。未有休時。
有什麼了期。但莫著名言數句了。
諸事自然不著。即無位次。
不同你一切法。一切法攝不得。
本無得失夢幻。如許多名目。
不可強與他安立。
誑謼你諸人得麼。
為你諸人問故。所以有言。
你若不問。我向你道什麼即得。
若有一法與你。老僧罪過。
你若道無。你諸人又問我箇什麼。
所以道。早不屬你巧言妙句。
若與麼會去。即第一不得擔帶。
你諸人幸是可憐生。
擔帶負物作什麼。
見即便見。你若不見。
一切不得作巧言妙句問老僧。
巧來妙去。即轉轉勿交涉。
賺殺人。所以我儂尋常問你諸人。
佛前佛後不說別事。
你諸人道。看是什麼。
見什麼。　問。如何是無生曲。
　師云。無人唱得。
　學云。忽有人唱得時如何。
　師云。生也。 ^237b30

師上堂云。是你諸人。
口似刀子鑷子相似。
有什麼當處。雖然如此。
莫趂俊道。有不潦底打你在。
莫言不道。　問。蓮花在水時如何。
　師云。千人萬人#CB15111;不見。
　學云。出水後如何。
　師云。應量恰好。
　問。法從何生。師竪起一指。 ^237c14

師示眾云。人人總道投子實頭。
忽若下山三步外。
有人問你投子實頭底事。
你作麼生向他道。
　問。和尚年多少。
　師云。春風了。又秋風。
　問。如何是截鐵之言。
　師云。莫費力。　師問翠微。
二祖見達磨。有何所得。
　微云。你今見吾。
有何所得。　師又問。
如何是佛理。　微云。
佛即不理。　師云。
莫落空否。　微云。
真空不空。　翠微有頌送師。
其有讖矣。佛理何曾理。
真空有不空。大同居寂住。
敷演我師宗。古尊宿語錄卷之三十六
xu:: 
## 投子和尚語錄序
投子和尚語錄序
author:: 鄮山野叟居素　述 ^237c22

投子和尚。王化舒州桐城投子山寂住院。
師初參翠微。問。如何是祖師西來意。
微以目顧視。　師欲進語。
微云。更要第二杓惡水潑。
從此識通超諸三昧。
智辯猶雷發雲漢。
瀑瀉懸崖。函蓋相應。
諸方取則。而有陞堂問答語要盛行叢林。
入道禪者。皆以師語參問知識。
其有所歸。數亦多矣。
　子因僧入室。舉師之訛舛眾矣。
乃於閑暇披閱詳究。
內有繁詞不涉理者與除之。
後語不及初者與刪之。
以為一集。庶叢林學者於郢匠前無誚乳水而失醍醐者也。
時辛酉季夏月。四明鄮山紫璘供奉山堂刊定云耳。 ^237c46

投子和尚。名大同。
舒州人。姓劉氏。洛下保唐寺受業。
得法於翠微無學和尚。
壽九十六。石頭第四世。
五代梁乾化中示寂。
 ^238a18
