居士傳三十
other:: 
# 宗汝霖張德遠傳
宗汝霖張德遠傳
other:: 
## 宗汝霖
宗汝霖
名澤。婺州義烏人也。
母夢大雷電有光下燭。
寤而生汝霖。元祐六年登進士第。
歷官州縣。為人磊磊有節概忠勇。
出於至誠深信一乘。
樂宣說正法。宣和六年義烏滿心寺鑄大鐘成。
為之記曰。如來以大悲心。
欲令眾生於十二時中因耳所聞生利益見。
不為欲所沉迷。不為邪所障蔽。
斷除惡念。滋種善根。
於是建置洪鐘。以時撞擊。
俾有識無識虗懷聽受。
隨所聞聲因緣入道。
譬如雷霆蟄驚。牙甲昆蟲悉皆感悟。
所以者何。日將旦。
羣動咸作奔趨爭逐。
擾擾競前。於是警之。
廣令眾生起戒懼心。
暨至食時。飢火煎迫。
噉涎貪噬腥羶無厭。
於是警之。廣令眾生起齊潔心。
日之方中。交易為市。
矜智嚇愚籠絡利己。
於是警之。廣令眾生起方便心。
昧谷斂昏。陰邪氣盛。
一念差誤。為盜為淫。
於是警之。廣令眾生起畏懼心。
至夜未央。神識俱晦。
夢想顛倒。莫覺莫知。
於是警之。廣令眾生起脩省心。
人之云亡。氣魄隨去。
倀倀冥行。莫知所趨。
於是警之。廣令眾生起依歸心。
如是等心。悉由中起。
念念勿絕。證無上道。
滿心古剎也。舊雖有鐘。
形度小瑣。發響焦急。
無從容韻。寺僧有宗徧募檀越。
弋陽主簿葉天將捐財唱之。
和者沓至。於是大體鈞模。
采鳧氏法。規天地以為爐。
翕陰陽以鼓氣。回祿騰焰。
飛廉助威。神施鬼設。
一瀉而就。徽以金索。
懸而擊之。隱隱闐闐。
滿虗空界。四生六道。
濡滯幽冥。聽此法聲。
悉皆解脫。茲勝事也。
樂為頌云。人得是身不自愛重。
貪殘暴忍長惡弗悛。
劫劫輪廻歷盡苦報。
如來悲憫以鐘代言。
俾眾生聞警覺省悟。
隨聲懺悔滋益善心。
予適宰官代佛宣說。
願咸諦聽無量無邊。
靖康初知磁州。康王再使金過磁。
汝霖力止之。金人破真定。
詔以汝霖為副元帥。
從康王起兵入援。
與金人大小十數戰。
輙以少勝眾。金人憚之。
呼曰宗爺。康王即位南京。
汝霖入見。上疏陳#CB15210;復大計。
其言洞達心法。識治體。
其一事云。臣聞情生於愛。
愛生於見。見生於目之所遇。
與左右之所接所遇。
所接果順於己則喜。
喜則賞之。賞之者非懋其功也。
賞其順己而已耳。
所遇所接果逆於己則怒。
怒則罰之。罰之者非罰其罪也。
罰其逆己而已耳。
如是則賞罰出於喜怒。
喜怒出於逆順。可謂之公而無私乎。
賞罰徇私。其何以礪世磨鈍。
大有為於天下乎。
聖人無我故忘情。
忘情故忘逆順。忘逆順故忘喜怒。
故賞一善而天下之為善者勸。
知其非私善也。罰一惡而天下之為惡者沮。
亦知其非私惡也。
一賞一罰。歸之至公。
而我無容心焉。人其不心悅而誠服者乎。
陛下所以號令天下。
使人知所趨知所避。
知所行知所止者。
賞罰而已。昔文王一怒而安天下之民。
武王亦一怒而安天下之民。
是怒也。豈發於目之所遇與左右之所接哉。
彼仇方橫肆兇慕。
侵侮王室。臣願陛下如文王武王。
亦一怒而安天下之民。
有賞有罰。惟平惟一。
至於應酬萬幾。進退取予之際。
斷之至公。以慰天下之望。
尋以李伯紀薦知開封府兼留守事。
遂修復京城。招降巨宼王善．楊進等百萬眾。
河北諸山寨皆受節制。
金人來攻輙敗去。
疏請回鑾凡二十四上。
高宗不從。建炎二年汝霖糾合諸將尅日大舉。
會疽發於背。諸將入問疾。
語之曰。吾以二帝蒙塵。
積憤至此。汝等能殲敵則我死無恨。
眾皆流涕。翼日風雨晝晦。
汝霖連呼渡河者三。
遂卒。贈觀文殿學士。
諡忠簡。汝霖既卒。
數日間將士散去者十五六。
已而盡散去而中原不守矣。
汝霖甞作覧鏡偈曰。
覧鏡影還在。掩鏡影還去。
試問鏡中人。却歸什麼處。
又作休牧軒頌曰。
空餘短笠與輕蓑。
道作休時事更多。
更向中間問消息。
夜深無奈月明何。
同縣人陳允昌。字得全。
汝霖父執也。亦好佛法。
屏居小室。宴坐湛然。
離諸染著。年八十八將卒。
飲沉水香湯三日恬然而逝。
汝霖志其事而銘之曰。
公坐一室。心自內觀。
了知六塵。皆是幻妄。
故於財色。盡欲遠離。
方寸泊然。清淨圓滿。
公無所住。子復何言〔宋史．宗忠簡集〕。
other:: 
## 張德遠
張德遠 ^237a15

名浚。漢州綿竹人也。
政和八年登進士第。
高孝兩朝再登政府。
封魏國公。以#CB15210;復為己任。
遭讒被斥。志不少挫。
士大夫視其進退以為憂喜。
其用兵雖屢衂。人咸諒其忠不以為罪也。
初居京師。遇處士譙定。
教以熟讀論語。始有志於道。
已而問法於圓悟禪師。
師曰。巖頭云。却物為上。
逐物為下。若能於物上轉得疾。
一切立在下風。德遠有省。
呈偈曰。教外單傳佛祖機。
本來無悟亦無迷。
浮雲散盡青天在。
日出東方夜落西。
師囑之曰。公他日無忘護教。
甞作虎邱轉輪大藏記曰。
虎邱號吳郡勝處。
晉王珣與弟珉宅石#CB00589;之東西。
已而捨為佛剎。本朝至道中革律為禪。
紹與八年予謫居零陵。
住持宗達以書抵予曰。
我與紹隆同嗣法於圓悟禪師。
隆甞建立轉輪大藏。
效彌勒示現體製。
施軸於中。負戴其上。
規模甚偉。方議卜築。
隆適告寂。我夙夜究力。
益勵精誠。再閱寒暑。
功績甫就。平高益下。
棟宇翼然。琅函貝葉。
輝燦焜燿。信士鄒珉目規口歎。
盡損所有獨力莊嚴。
於我法中為大緣事。
敢以請記。夫世變之興。
其來有自。因欲生愛。
因愛生貪。因貪生忿。
欲愛貪忿是謂無明。
展轉交攻激為鬬亂。
怨深禍結殆不偶然。
我佛以清淨立教。
使人回心歸善。一念倘正。
和氣自生。其於教化似非小補。
是以有請而無媿。
余聞佛為一大事因緣故出現於世。
種種警喻發明空理。
丁寧反覆務息塵勞。
現大光明。饒益照耀。
妙用神通不可思議。
將見斯藏之成。覩相增信。
由信趨善。宿習退轉。
直證圓通。孝弟和睦之心油然而起。
宜勤守護。用永其傳。
大慧禪師居泉州。
應德遠請入徑山。
甞遣其徒謙候德遠於長沙。
德遠母秦國夫人。
故奉佛。日常誦經禮拜。
及謙至。因問徑山何以教人。
謙言祇教人看狗子無佛性及竹篦子話。
夫人退而習坐。力究前話。
一夕忽有省。回看經文無滯。
遂作偈寄呈大慧曰。
逐日看經文。如逢舊識人。
莫言頻有礙。一舉一回新。
及卒。遺命供大慧一年以報激揚之恩。
德遠從之。晚歲除醴泉觀使。
寓餘干。日讀易不輟。
書座右曰。慎言語。
節飲食。致命遂志。
反身修德。尋得疾卒。
贈太師。諡忠獻〔朱子文集．虎邱志．五燈會元〕。
undefined::  ^237c48

知歸子曰。予讀宗公上高宗諸#CB00562;。
本末貫徹。卓然命世才也。
其於佛法的的見大意。
故其轉物之智不窮。
張公忠孝大節不後宗公。
而機用則稍踈矣。
其護法之誠不可沒也。
因合而論之。 ^238b22

汪大紳云。出家乃大丈夫之事。
非將相所能為。若宗忠簡公斯大丈夫矣。
將相云乎哉。魏公盖其同志。
合傳之是也。
 ^238b30
