
other:: 大方廣佛華嚴經疏卷第四
other:: 清涼山沙門　澄觀　述
author:: 晉水沙門　〔淨源〕　錄疏注經
第四、通攝所詮體者，瑜伽八十一云：諸契經體，
略有二種：一、文，二、義。
文是所依，義是能依，如是二種，總名一切所知境界。
即依於六文，顯於十義，此明教、義相成。
若不詮義，教、文何用？
故通取所詮，成契經體。
又十住品云：文隨於義，義隨於文，文、義相隨，
理無舛謬，方為真教。
又瑜伽云：佛、菩薩等是能說者，語是能說相，
名、句、文身是所說相，故皆通取，不同前義剋取所說。 ^631c11

第五諸法顯義體者，謂但能顯義理，一切諸法皆為教體。
淨名第三云：有以光明而作佛事，有以諸菩薩而作佛事，
有以佛所化人而作佛事，有以佛菩提樹衣服臥具乃至八萬四千諸煩惱門眾生為之疲勞，
諸佛即以此法而作佛事。
又十卷楞伽第四云：大慧！
非一切佛土言語說法，故有佛國土直視不瞬口無言說名為說法。
乃至云：有佛國土動身名說。
又香積世界餐香飯而三昧顯，極樂佛國聽風柯而正念成，
絲竹可以傳心，目擊以之存道，既語默視瞬皆說，
則見聞覺知盡聽，苟能得法契神，何必要因言說？
況華嚴性海雲臺寶網同演妙音，毛孔光明皆能說法，
華香雲樹即法界之法門，剎土眾生本十身之正體，干何非教耶？
下云剎說眾生說，三世一切說，又云一切世間諸境界，
皆悉能令轉法輪等，其文非一。 ^631c27

第六、攝境唯心體。
總收前五，並不離識。
唯識等云：一切所有唯心現故。
起信亦云：依一心法有二種門：一、心真如門，
二、心生滅門。然此二門皆各總攝一切法，以此二門不相離故。
梵行品云：知一切法即心自性，故唯心現。
然有二門：一、本影相對，二、說聽全收。
前中通就諸教以成四句：一、唯本無影，謂即小乘不知唯識故。
二、亦本亦影，謂大乘初教，謂佛自宣說。
若文若義，皆是如來妙觀察智相應淨識之所顯現，名本質教。
故佛地論第一云：有義，聞者善根本願增上緣力，如來識上文義相生。
此文義相是佛利他善根所起，名為佛說。
若聞者識上所變文義，名為影像。
佛地論云：如來慈悲本願增上緣力，聞者識上文義相生。
此文義相雖親依自善根力起，而就強緣名為佛說。
故二十唯識論云：展轉增上力，二識成決定。
護法論師等皆立此義。
然云文義相生，復說五心集現，謂如說諸行無常，
即有四聲、四字、四名、一句及所詮義。
此十四相於聞者識上聚集顯現。
然西方多釋，今略舉其一，謂如說諸字有率爾、
尋求二心，然未定知諸字所屬無決定心。
次說行字，由先熏習連帶解生，有三心起，
謂率爾、尋求、決定，以決定知諸字所屬一切行故。
聞諸行字，雖知自性，然未知義。
為令知義，復說無字，但有二心，謂率爾、
尋求、未有決定，以未定知無字所屬。
後說常字，由前字力，展轉熏習，連後字生，
具起五心，謂率爾、尋求、決定、染淨等流。
於最後時，四字周圓，方能解義。
總十二心，初二、次三、次二、後五，故有十四相。
義如前說，餘如別章。
三、唯影無本，謂大乘實教離眾生心，佛果無有色聲功德，
唯有如如及如如智，獨存大悲大智為增上緣，
令彼所化根熟眾生心中現佛色聲說法，是故聖教唯是眾生心中影像。
夜摩偈云：諸佛無有法，佛於何有說？
但隨其自心，謂說如是法。
龍軍、堅慧諸論師等，並立此義。
四、非本非影，如頓教說，非直心外無佛色聲，
眾生心內影像亦空，性本離故。
亡言絕慮，即無教之教耳。
須彌偈云：法性本空寂，無取亦無見，性空即是佛，不可得思量。
淨名云：其說法者，無說無示；其聽法者，無聞無得。
龍樹等宗，多立此義。
此前四說，總合為一，圓融無礙，自淺之深，攝眾生故。
第二說、聽全收，成二四句：一、約同教以成四句，
謂：一、佛真心外無別眾生，以眾生真心即佛真心故，
則唯說無聽，故所說教唯佛所現。
二、眾生心外更無別佛，以佛真心即眾生真心故，
則唯聽無說，故所說教即眾生自現。
梵行品云：知一切法即心自性等。
三、佛真心現時，不礙眾生真心現，故說、
聽雙存，二教齊立。
四、佛即眾生，故非佛；眾生即佛，故非眾生。
互奪雙亡，則說、聽斯寂。
故淨名云：其說法者，無說無示；其聽法者，無聞無得。
二、約別教以明四句，謂：由不壞相，生、佛互在故。
一、眾生全在佛中故，則果門攝法無遺。
生尚在佛心中，況所說教不唯佛現？
故出現品云：如來成正覺時，於其身中普見一切眾生成正覺，
乃至普見一切眾生入涅槃。
又佛性論第二如來藏品云：一切眾生悉在如來智內，
故名為藏，以如如智稱如如境故。
一切眾生決定無有出如如境者，並為如來之所攝持，故名所藏眾生為如來藏。
又下出現品中，明三世劫剎眾生所有心、
念、根、欲，尚皆一身頓現，況佛智廣大同虗空耶？
二、佛在眾生心中故，則因門攝法無遺。
佛尚在於心中，況所說教非眾生心現？
故出現品云：菩薩摩訶薩應知自心念念常有佛成正覺。
何以故？諸佛如來不離此心成正覺故。
如自心，一切眾生心亦復如是，悉有佛成正覺。
此明佛證眾生心中真如成佛，故本覺無異。
以始同本，總在眾生心中。
從體起用，應化身時，即是眾生心中真如用大，更無別佛。
如起信中多明此義，而是自心體用。
今以此經心佛眾生無差別故，佛證眾生之體，用眾生之用。
三、由前生佛互相在時，各實非虗，則因果交徹。
隨一聖教全在二心，故眾生心中佛為佛心中眾生說法，佛心中眾生聽眾生心中佛說法。
四、由生全在佛，則同佛非生；佛全在生，則同生非佛。
兩相形奪，二位齊融，則隨一聖教俱非二心，
則佛心中眾生無聽，眾生心中佛無說。
是以賢首品云：因緣所生無有生，諸佛法身非是身。
又偈讚品云：如來不說法，亦不度眾生。
大般若四百二十五云：我從得道來，不說一字，汝亦不聞等。
是故此四於一聖教圓融無礙，方為究竟甚深唯識道理。 ^632a12

第七會緣入實體者，前來六門同入一實，
故亦有二義：一以本收末，二會相顯性。
前中以諸聖教從真流故，不異於真，故攝論中名為真如所流十二分教。
唯識第十釋勝流真如云：謂此真如所流教法，於餘教法最為勝故。
彼宗雖不立真如隨緣，而說佛正體智證最清淨法界，
而於後得安立教法，名為如流。
以本收末，亦名如為教體。
二會相顯性者，謂彼一切差別教法，從緣無性，即是真如。
是故虗相本盡，真性本現，如來言說皆順於如。
故金剛三昧經云：如我說者，義語非文；
眾生說者，文語非義。
仁王二諦品云：大王法輪者，法本如，應頌如，乃至論議如等。
此經明教即是如，不說如皆是教。
若取諸法顯義皆為教體，一切法皆如也，則無如非教。 ^633a18

第八、理事無礙體者，謂一切教法雖舉體即真，不礙十二分等事相宛然顯現。
雖真如舉體為一切，不礙一味湛然平等。
由如無礙，佛之音聲亦順如無礙，皆與如智而相應故。
如前義分齊中廣明。 ^633a46

第九、事事無礙體者，文義皆圓，文即圓音。
此中亦具十種玄門。
現相品云：佛以一妙音，周聞十方國，眾音悉具足，法雨皆充徧。
即同時具足相應體。
十住品云：欲具演說一句法，阿僧祇劫無有盡，
而令文義各不同，菩薩以此初發心。
即廣陿無礙體，亦名純雜教。
一句不壞，陿也，純也；文義不同，廣也，雜也。
又云：於一法中解眾多，眾多法中解了一等。
皆一多相容教也。
出現品云：如來音聲普入一切，譬如書字等。
此亦相入即相容也。
十住又云：一即是多，多即一；文隨於義，義隨文。
即相即教體。出現品云：道場皆聞，不出眾外，各各隨解。
即隱顯教體也。又云：如來言音唯是一味，
隨諸眾生心器異故，無量差別。
亦隱顯教體，亦純雜教也。
又云：如來於一語言中，演說無邊契經海，如善口女等。
即微細教也。阿僧祇品云：於彼一一脩多羅，
分別諸法不可說；於彼一一諸法中，又說諸法不可說等。
一法既爾，餘法亦然，交映重重，無盡無盡。
即帝網教也。觸事皆法，即託事生解教也。
一念頓演，即十世教也。
如諸會中，此方所說十住等，十方亦爾。
即主伴教也。若隨說一法一門，皆有無量脩多羅為眷屬等。
即眷屬教。雖不得為主，亦是伴類。
此且約言說。若類通諸法，皆為教體，即所詮義，
義即普法，具十玄門，如義分齊。 ^633b6

第十、海印炳現體者，如前差別無盡教法，
皆是如來海印定中同時炳現，設所化機亦同緣起炳現定中，
是故唯以三昧為教體，如出現品辨。
此約果位，若約因位，圓信亦得印現。
賢首品云：如是一切皆能現，海印三昧威神力。
以上十門該羅收攝，未有一法而非教體，
然後二門正是經宗，融取前八無所遺矣。
other:: 
# 六宗趣通局
 ^633c4

△第六、宗趣通別者。
語之所尚曰宗，宗之所歸曰趣。
先明其通，後顯於別。
前中通論一代佛教，諸部異計，各是一宗，謂十八本。
二各不同，故以義相從，更復合之。
然隋朝大衍法師總立四宗：一、因緣宗，
謂薩婆多；二、假名宗，謂即經部；三、不真宗，
謂諸般若；四、真實宗，謂法性、真理、佛性等教。
又此四宗，初名立性，二名破性，三名破相，四名顯實。
初二小乘，後二大乘，各初淺後深。
此亦有理，但收義不盡，以十八部中但判二故。
今總收一代時教以為十宗。 ^633c18

第一我法俱有宗，謂犢子部等。
彼立三聚：一有為，二無為，三非二聚，非二即我。
又立五法藏，謂三世為三，無為為四。
第五不可說藏，我在其中，以不可說為有為無為故。
然此一部，諸部論師共推不受，呼為附佛法外道，
以諸外道所計雖殊，皆立我故。 ^633c36

二、法有我無宗。謂薩婆多等，彼立諸法不離色心，
或立三世無為，或分五類皆無有我，以無我故異外道計。
又於有為之中立正因緣，已破外道邪因無因。
然西域邪見雖九十五種，或計二十五諦從冥生等，
或計六句和合生等，或謂自在梵天等生，
或謂時、方、微塵、虗空、宿作等，而為世間及涅槃本。
統收所計不出四見，謂數論計一，勝論計異，
勒沙婆計亦一亦異，若提子計非一非異。
若計一者則謂因中有果，若計異者則謂因中無果，
三則亦有亦無，四則非有非無，餘諸異計皆不出此。
雖多不同，就其結過不出二種，從虗空自然生即是無因，餘皆邪因。
此方儒道二教亦不出此，如莊老皆計自然，
謂人法地，地法天，天法道，道法自然。
若以自然為因，能生萬物，即是邪因。
若謂萬物自然而生，如鶴之白，如烏之黑，即是無因。
周易云：易有太極，是生兩儀，兩儀生四象，
四象生八卦，八卦定吉凶，吉凶生大業者，
太極為因，即是邪因。
若謂一陰一陽之謂道，即計陰陽變易，
能生萬物，亦是邪因。
若計一為虗無自然，則亦無因。
然無因邪因，乃成大過。
謂自然虗空等生，應常生故。
以不知三界由乎我心，從癡有愛，流轉無極。
迷正因緣，故異計紛然。
安知因緣性空，真如妙有。
言有濫同釋教者，皆是佛法之餘，同於涅槃盜牛之喻。
乳色雖同，不能善取醍醐。
況抨驢乳，安成酥酪。
廣明異計，如瑜伽第六，顯揚第九、第十，
婆沙十一、十二，及金七十論說。
中百等論，亦廣破之。
今但說正因緣，已總破諸計。
是知佛法之淺淺，已勝外道之深深。 ^633c46

三、法無去來宗。謂大眾部等，說有現在及無為耳。
其過未之法，體用俱無。 ^634b2

四、現通假實宗。謂說假部，就前現在之中，
法在蘊為實，在界處為假。
其成實論經部師，即是此類。 ^634b6

五、俗妄真實宗，即說出世部等，謂世俗是假，
以虗妄故，出世反上。 ^634b10

六、諸法但名宗，謂一說部等一切我法，
唯有假名，無實體故。 ^634b12

七、三性空有宗，謂徧計是空，依圓有故。 ^634b14

八、真空絕相宗。謂心境兩亡，直顯體故。 ^634b16

九、空有無礙宗。謂互融雙絕，而不礙兩存，
真如隨緣，具恒沙德故。 ^634b18

十、圓融具德宗，謂事事無礙，主伴具足，無盡自在故。
然此十宗，後後深於前前，前四唯小，五、
六通大、小，後四唯大乘。
七即法相宗，八即無相宗，後二即法性宗。
又七即初教，八即頓教，九即終教，十即圓教。
又第七亦名二諦俱有宗，謂勝義真實故不無，
世俗因果不失故是有，如深密、瑜伽等。
第八亦名二諦雙絕宗，謂勝義離相故非有，
世俗緣生如幻故是無，如掌珍頌云真性有為空，
如幻緣生故，無為無有實，不起似空華等，即般若三論中一分之義。
九、二諦無礙宗，如維摩、法華等。
義如前顯。然十宗、五教互有寬陿，教則一經容有多教，
宗則一宗容有多經，隨何經中皆此宗故。
若局判一經以為一教，則抑諸大乘。
又夫立教必須斷、證階位等殊，立宗但明所尚差別，
前之五宗執法有異，故分五宗斷、證次位，
不離八輩合為一教，餘義如前立教中辨。 ^634b20

第二別顯宗者，一切諸經各自有宗，今此別明此經宗趣。
然楞伽云一切法不生，不應立是宗者，斯言遣滯。
若無宗之宗，則宗說兼暢。
略以二門分別：先敘異解，後申今義。
前中略舉十說：一衍法師以無礙法界為宗。
二裕法師以甚深法界心境為宗，謂法界門中義分為境，諸佛證之以成淨土。
法界即是一心，諸佛證之以成法身。
是故初品中云：無盡平等妙法界，皆悉充滿如來身。
末後明入法界品，故知唯以法界為宗。
三有說以緣起為宗，法界緣起相即入故。
四有云以唯識為宗，經說三界唯一心現，心如工#CB15148;師故。
五敏印二師同以因果為宗，謂此經廣明菩薩行位之因及顯所成果德，
下文不離此故。六、遠法師以華嚴三昧為宗，謂因行之華能嚴佛果故。
七、笈多三藏以四十二賢聖觀行為宗，說其行位令成觀故。
八、有說言以海印三昧為宗，逆順理事乃至帝網，如海波澄一時現故。
九、光統律師以因果理實為宗，以因果是所成行位，理實是所依法界故。
十、賢首以前各互闕故，總以因果緣起理實法界以為宗趣，
謂前之二師但得所依法界，三四二師但明緣起，
五六唯明因果，七唯因修，八唯果用，並皆互闕故。
賢首意取光統而加緣起法界之言，由光統師以因果即緣起，
理實即法界，故不開之。
賢首以因果是緣起中別義，理實是法界中別義，故加總名。
以法界有事理及無礙故，緣起體上之用故，所以加之。 ^634c4

二、申今解者，依後二師而頗為改易。
若取言略，攝盡應言法界緣起不思議為宗；
若取言具，於第十師加不思議。
此則攝一總題，理實即大方，緣起即方廣，
法界總該前二，因果即佛華嚴。
觀其總題已知別義，而法界等言諸經容有，
未顯特異，故以不思議貫之，則法界等皆不思議，故為經宗。
所以龍樹指此為不思議經，斯良證也。
淨名但明作用不思議解脫，蓋是一分之義，
未顯法界融通等不思議，故不同也。 ^635a4

若就題中分體、宗、用，則以理實為體，緣起為用，因果為宗。
尋宗令趣理實體故，法界總攝上三。
今釋前義，略分為二：一、釋名，二、顯義。
今初，法界名、體，廣如本品。
今略申其二：一、事法界，二、理法界。
二法俱含持、軌二界，則性分不同，互用皆通。
二、顯義中曲有四門：第一、別開法界以成因果，
謂普賢法界為因，遮那法界為果，是故因果不離理實法界。
於中十事五對，即五周因果：一、所信因果，
二、差別因果，三、平等因果，四、成行因果，
五、證入因果。下當指文。
而此因果互為宗趣，一經始終不離因果故。
但因果為宗，不違所依法界。
第二、會融因果以同法界。
法界門中亦有十事五對互為宗趣：一、
教義相對，謂舉教為宗，顯義為趣；或以義為宗，顯教為趣。
以辨義深，令教勝故。
二、人法相對，舉人為宗，令知法為趣；舉法為宗，令得人為趣。
三、理事相對，舉事意令趣理故，舉理意在融事故。
四、境智相對，舉所觀境，令成觀智故；舉修成智，令證同真境故。
五、因果相對，舉彼修因，令證果故；舉其勝果，勸修因故。
五對別明，是宗之趣；五對相即，為宗即趣。
上五周因果，不離此五對之法，即事、理法界。
況因果無性，當體同真，所以但用法界為宗，亦不違因果。
第三、法界因果分明顯示，亦有十義五對：
一、無等境，此有二位：一、在纏性淨法界，
為所信境；二、出纏最清淨法界，為所證境。
二、無等心，此亦二義：一、大菩提心，為普賢行本故；
二、信、悲、智等，隨行起故。
三、無等行，此亦二義：一、差別行，各別修故；
二、普賢行一，即一切故。
四、無等位，此亦二義：一、行布位，比證別故；
二、圓融位一，證一切證故。
五、無等果，此亦二義：一、修生果，今始成故；
二、修顯果，本自具故。
此上五對，各初句為宗，後句為趣。
又上五中，初一真法界，二即緣起。
又二、三、四皆緣起因，後一緣起果。
故光統具用二義為宗，無所違矣。
第四、法界因果雙融俱離，性相混然，無礙自在，
亦有十義：一、由離相故，因果不異法界，
即因果、非因果也。
此即相為宗，離相為趣；或離相為宗，亡因果為趣。
下九準思。二、由離性故，法界不異因果，
即法界、非法界也。
三、由離性、不泯性故，法界即因果時，法界宛然，則以非法界為法界也。
四、由離相、不壞相故，因果即法界時，因果歷然，則以非因果為因果也。
五、離相、不異、離性故，因果、法界雙泯俱隔，迥超言慮。
六、由不壞、不異、不泯故，因果、法界俱存現前，爛然可見。
七、由五、六存泯復不異故，超視聽之妙法，
無不恒通於見聞；絕思議之深義，未甞礙於言念。
八、由法界性融不可分故，即法界之因果，
各同時全攝法界，無不皆盡。
九、因果各全攝法界時，因果隨法界，各互於因果中現，
是故佛中有菩薩，普賢中有佛也。
十、因果二位，各隨差別之法，無不該攝法界，
故一一法、一一行、一一位、一一德，皆各總攝無盡無盡，
帝網重重，諸法門海，是謂華嚴無盡宗趣。
上之四門，初一即體之用，次一即用之體，
三即體用雙顯，四即體用鎔融。
又初一即因果緣起，次一即理實法界，
三即雙明，後一即不思議。
既以第四融前，則四門一揆，故即照而遮，
即遮而照，雙照雙遮，圓明一觀，契斯宗趣矣。
other:: 
# 七部類品會
 ^635a24

△第七、部類品會者，既知旨趣沖深，未審能詮文言廣陿。
於中有四：一、彰本部，二、顯品會，三、明支類，
四、辨論釋。 ^635c36

初中，性海之詮，常說徧說，言窮法界，難可限量。
今自陿之寬，略為十類：一、略本經，即今所傳八十卷本，
及舊譯六十卷，皆是十萬偈中之略，譯未盡故。
二、下本經，謂摩訶衍藏，是文殊師利與阿難海，
於鐵圍山間，結集此經，收入龍宮。
龍樹菩薩往龍宮，見此大不思議經，有其三本。
下本有十萬偈，四十八品，龍樹誦得，流傳於世。
故智度論詺此為不思議經，有十萬偈。
梁攝論中，名百千經。
西域記說遮拘槃國，有此具本。
三、中本經，即彼所見，有四十九萬八千八百偈，一千二百品。
四、上本經，即彼所見，有十三千大千世界微塵數偈，一四天下微塵數品。
此上二本，非閻浮提人心力能持，故不傳之。
五、普眼經，即海雲所持，以大海量墨，須彌聚筆，書此普眼法門。
一品中一門，一門中一法，一法中一義，
一義中一句，不得少分，何況能盡？
但是入深法界菩薩陀羅尼力之所能持。
已下諸經，並非凡力能受。
六、同說經，謂約一類須彌山形世界，徧於虗空容毛端處，
以言聲說，無有窮盡。
如不思議法品云：如一佛身以神通力轉如是等差別法輪，
一切世法無能為喻。
如是盡虗空界一一毛端分量之處，乃至一一化身皆如是說，
音聲文字句義一一充滿法界等。
又阿僧祇品云：光中見佛不可說，佛所說法不可說，乃至於彼一一脩多羅分別法門不可說等。
此意但約一類音聲說法已，不可結集，豈下位能持？
七異說經，謂樹形等世界既異，其中眾生報類亦別，
如來於彼現身立教施設不同，不可定其色與非色、
言非言等，則部類難量。
八主伴經，謂遮那所說雖徧法界，然與諸佛互為主伴。
如說十住時，十方來證皆言我國皆說等，則前七經皆有主伴。
九眷屬經，謂餘根器不能聞此通方之說，
隨宜說教令入此門，皆為此經勝方便故，名為眷屬。
故下經云：普眼脩多羅以佛剎微塵數脩多羅為眷屬等，則前八皆有眷屬。
十圓滿經，謂此上諸本總融為一無盡大脩多羅海，
隨一會一品一句一文，皆攝一切無有分限。
故現相品云：毗盧遮那佛，願力周法界，
一切國土中，恒轉無上輪等。
故七十三中名圓滿因輪，此之謂也。 ^635c40

第二品會差別者，即顯今經與晉譯同異。
今經九會，以晉經第七會初闕十定品，重會普光故唯八會。
今有三十九品，初會有六品，彼經唯三十四。
由初會中唯有二品：一世間淨眼品，即今世主品。
二盧舍那品，即今現相。
已下五品，初會闕四兼闕十定，故唯三十四品。
餘諸品會大同、名有小異，至文當顯。 ^636b16

第三明支類者，於中復二：先顯支流，即別行經藏中兜沙經一卷是名號品，
菩薩本業經一卷是淨行品，小十住經一卷是十住品，
大十住經四卷及漸備一切智德經四卷並是十地品，
等目菩薩所問三昧經二卷是十定品，
無邊功德經一卷是壽量品，如來性起微密藏經兩卷是出現品，
度世經六卷是離世間品，羅摩伽經三卷是入法界品，此等並是隨器受持大本支出。 ^636b30

二、明流類，謂修慈經一卷、金剛鬘經十卷、
如來不思議境界經一卷，並是華嚴流類，而非本部別行。
或是別行來未盡者，未敢詳定。
餘如纂靈記辨。第四、論釋者，略舉其四：
一、龍樹既得下本，遂造大不思議論，亦十萬頌，備傳西域。
此方十住毗婆沙論十六卷，即是彼論釋十地中初之二地。
二、世親菩薩造十地論，釋十地品。
魏朝勒那三藏及菩提流支各翻一本，
光統奏請令二三藏參成一本，為十二卷，即今見傳。
三、北齊劉謙之於清涼山感通，造論六百卷，備釋一經。
四、後魏僧靈辯於五臺山頂戴此經，行道一載，
遂悟玄旨，造論一百卷，亦傳於世。
other:: 
# 八傳譯感通
 ^636b44

△第八、傳譯感通，分二：先明翻譯年代，後明傳通感徵。
前中此經前後，通唯二譯，并其補闕，四本不同。
一、晉義熈十四年，北天竺三藏佛度#CB02494;陀羅，
此云覺賢，於楊州謝司空寺翻梵本三萬六千頌，
成晉經五十卷，或六十卷。
沙門法業筆受，慧嚴、慧觀潤色。
謝司空寺者，即今潤州興嚴寺是，由興華嚴故。
二、大唐永隆元年，中天竺三藏地婆訶羅，
此云日照，於西京太原寺譯。
出入法界品內，兩處脫文：一、從摩耶夫人後，
至彌勒菩薩前，中間天主光等十善知識。
二、從彌勒菩薩後，至三千大千世界微塵數善知識前，
中間文殊申手，過一百一十由旬。
案善財頂十五行經，大德道成律師、薄塵法師、
大乘基法師等同譯，復禮法師潤文，依六十卷本為定。
三、證聖元年，于闐三藏實叉難陀，此云喜學，
於東都佛授記寺再譯舊文，兼補諸闕，計益九千頌。
通舊總四萬五千頌，合成唐本八十卷。
大德義淨三藏、弘景禪師、圓測法師、神英法師、
法寶法師、賢首法師等同譯，復禮法師綴文。
四、即於前第三本中，雖益數處，却脫日照三藏所補文殊。
案善財頂之文，即賢首法師以新舊兩經，
勘以梵本，將日照補文，安喜學脫處，遂得文續義連。
其文之要，至下當辨。
今之所傳，即第四本。
其第三本，先已流傳，故今世上之經，猶多脫者，即第三本。
願諸達識，見闕而續之。 ^636c20

二、明傳通感應者。
自晉譯微言，則雙童現瑞；唐翻至教，則甘露呈祥。
冥衛昭然，親紆御筆。
論成西域，則地震光流；志徹清涼，則感通玄悟。
其書寫則經輝五色，褚香四達，冬蔡發豔，瑞鳥銜華。
讀誦則眇然履空，煥若臨鏡，每含舍利，
適會神僧，踊地現金色之身，升天止脩羅之陣。
觀行則無生入證，偈讚排空，海神聽而時雨滂沱，天童迎而大水瀰漫。
講說則華梵通韻，人天共遵，洪水斷流，神光入宇。
良以一文之妙，攝義無遺；一偈之功，能破地獄。
盥掌之水，尚拯生靈；讀誦思修，功齊種智。
宿生何幸，感遇斯文，其事昭彰，備於傳記。
大方廣佛華嚴經疏卷第四
 ^637a18
