妙法蓮華經通義卷第二
other:: 姚秦三藏法師鳩摩羅什奉　詔譯
author:: 明　南嶽沙門憨山釋　德清　述
other:: 
# 譬喻品第三

orig:: 
妙法蓮華經譬喻品第三
commentary::  ^535c37

品名譬喻者。比事類情。
故曰譬喻。此品來意。
由佛法說盡廢昔權。
以顯今實。二乘一向自絕成佛之望。
身子上根。既聞佛慧。
心大歡喜。自信作佛。
故述領悟之懷。世尊特為授記。
第中下根人。向執權乘未肯頓捨。
故佛說火宅喻。許賜諸子三車一車之權實。
中根之人始得領悟。
故此品來也。共下九喻各有所主。
以前說如來出世為一大事因緣。
今以長者驚入火宅救濟諸子。
又為一大事之譬喻也。
orig::  ^535c39

爾時舍利弗踴躍歡喜〔至〕從法化生得佛法分。
commentary::  ^536a10

此身子自敘今得之欣懷。
悔昔不知之過咎也。
踊躍下。慶今之得。
所以下。傷昔之失。
我常下。悔怨佛之過也。
身子雖小乘。葢蒙佛恩。
受佛教。非一日矣。
尚不知佛心。將以為偏黨。
況其他乎。是知師資水乳。
從昔所難也。若我等下。
敘知佛心不偏。乃貪小自誤之過。
我從下。慶今之得。
前云若我弟子不信此法。
非真羅漢。故身子自信以真子自許也。
真子乃因聞佛說真實之法而出。
故云從佛口生。化我一向執着鄙吝之心。
故云從法化生。今法王大寶自然而至。
故云得佛法分也。
orig::  ^536a12

爾時舍利弗欲重宣此義而說偈言。 ^536a32

我聞是法音得所未曾有〔至〕教化諸菩薩。
commentary::  ^536a34

此頌身子領悟。自敘昔失之疑。
展轉再三而申其情。
以慶今得而大喜也。
我聞下十句。敘今已得。
知昔不失以除憂。
我處下二十四句。
敘悔責昔失之過咎。
我常下八句。敘尋常懷疑而不決。
今聞下二十句。敘今聞法知非。
悔責昔日著邪之自誤。
佛於下四句。敘慶今得已除疑。
結頌長行。初聞佛所說下三十六句。
重陳疑狀。以釋不疑之所以。
甚矣人心之難悟也。
佛明教猶疑而不信。
將以醍醐為毒藥耳。
初身子請說。世尊止之曰。
不須復說。若說是事一切天人皆當驚疑。
始而將謂無可驚疑者。
今身子自陳其情曰。
初聞佛說則心大驚疑。
甚至以佛為魔者。
是則幾乎永絕其分矣。
則驚疑之狀可知。
若非佛以種種因緣而調伏之。
則此疑不能釋。其心終不能安也。
以引三世諸佛之儀式。
始信佛心。乃知波旬無此事。
以我墮疑網。故以佛為魔耳。
柔軟微妙者。感佛法說種種因緣以顯實。
且佛囑云。心生大歡喜。
自知當作佛。故我心歡喜自知定當作佛也。
如來出世為此二乘。
無論往昔因緣。即今已費四十年之苦心。
今日剛得一人信受而不疑。
是知師資雅合。利生之事。
豈易易哉。
orig::  ^536a36

爾時佛告舍利弗〔至〕教菩薩法佛所護念。
commentary::  ^536b28

此敘身子久蒙佛化之因緣。
顯今緣熟而得記也。
法界以緣起為宗。
故佛性有正因緣因。
所謂佛種從緣起。
故眾生雖具正因佛性。
若不遇諸佛菩薩善友出世教化為緣。
則終難顯了。所謂佛以一大事因緣出現世間。
此經重在緣因。今身子雖信自當作佛。
而追敘其昔日之疑。
將謂已失成佛之利。
故佛說昔化之本因。
已教成佛之緣種。
但忘之耳。非失之也。
故今雖說聲聞成佛。
但令知其本有自信而已。
非別有所增益也。
此法華經。乃成佛之因緣。
一向不說。故云護念。
今已說之。以見緣熟。
所謂付囑。故為授記。
下諸弟子授記皆此意也。
orig::  ^536b30

舍利弗汝於未來世〔至〕像法住世亦三十二小劫。
commentary::  ^536c4

此說授記之事也。
記。亦云記莂。莂者草菜之種子。
意顯因果不爽也。
身子自知作佛。而授記猶過多劫。
事多佛。具菩薩道而後成者。
以聲聞一向安住小乘。
已絕成佛之分。非佛教化之本懷。
故於四十年來種種因緣。
發起捨小樂大之心。
而竟不得。以其不信自心是佛故也。
以不信是佛。故一切菩薩道法利生事業。
皆非己分。所以歷劫無明全然未破。
是為焦芽敗種耳。
世尊多方調伏。直至今日。
方肯自信。然所信者。
乃不生滅心。此心是為成佛之真因。
故從此可以進修成佛之行矣。
然菩薩所修成佛之行。
以四弘誓願為本。
度無邊之眾生。斷無盡之煩惱。
學無量之法門。成無上之佛道。
以二乘向有佛道長遠之怖。
安肯發此大心哉。
以今既信自心。正可教以大行。
所謂教菩薩法也。
供多佛修福。具諸行修慧也。
福慧兩足。四弘誓願已滿。
所以為成佛之因。
故歷多劫而後得果。
名實並充。依正俱妙宜矣。
身子成佛號華光者。
此隨因獨得之名也。
華為因。光為智。以身子夙因智慧。
故果亦如之十號諸解甚詳。
此佛之通號也。國名離垢。
則不比娑婆。亦說三乘。
乃隨其本願。劫名大寶。
則時非五濁。菩薩無數。
則純一上根。壽十二小劫。
則非滅劫。將滅轉授堅滿之記。
則使妙法傳續無窮。
正法像法住世三十二小劫者。
以時非五濁。人無三惡。
故法住之久宜矣。
此所謂未來之佛也。
然諸弟子授記成佛。
依報莊嚴。眷屬殊勝。
法住久遠。一一皆超過於釋迦者何也。
以華藏世界二十重佛剎。
殊勝微妙者多。獨娑婆一土。
穢惡不堪。乃同一類惡業眾生。
所感同業煩惱之報土。
乃應身佛調伏眾生之地。
非實報微妙之境也。
今諸聲聞成佛。乃直指其實報莊嚴。
以佛佛斷盡煩惱。
純一淨因。故所感酬因之報。
亦清淨無比。此雖殊勝。
特華藏中一塵毛耳。
豈能盡法界之量哉。
惟我毗盧遮那。證窮法界。
故通一華藏而為化境。
此其佛智甚深不可思議。
難信難解者此也。
後言長者其家大富。
其子即克紹家業。
所須不過盡一己之量而已。
豈能盡長者之所有哉。
以此觀之。則可以窺此經之歸趣矣。
orig::  ^536c6

爾時世尊欲重宣此義而說偈言。 ^537a30

舍利弗來世成佛普智尊〔至〕宜應自欣慶。
commentary::  ^537a32

此重頌授記之事也。
頌言華光亦為王子而出家者。
本之燈明智勝。即我釋尊。
皆從王子而出家。
是知無有一佛不是轉識成智而證三身者。
故云棄國捨榮。豈有天生彌勒。
自然釋迦。不修而成者耶。
orig::  ^537a34

爾時四部眾比丘〔至〕今乃復轉無上最大法輪。 ^537a42

爾時諸天子欲重宣此義而說偈言。 ^537a44

昔於波羅奈轉四諦法輪〔至〕盡迴向佛道。
commentary::  ^537a46

此敘在會四眾八部。
因見身子受記。各各皆生歡喜也。
以如來住世。為四眾八部之依皈。
一向隨佛聞法。未知究竟。
如諸將從漢。人人思得尺寸之封也。
始見如來放光現瑞。
皆已騰疑。不知所為何事。
且因文殊。已知將說法華經矣。
及出定說經。但歎二智甚深。
謂一切天人三乘所不能知。
此則更生疑悶也。
然身子為佛之長子。
乃四眾天人之所敬仰者。
始且驚疑。終竟領悟。
而得授記成佛。故如長者得子。
而委付家業。則眷屬親族皆有所依歸。
故四眾歡喜而身解脫。
所以脫衣供佛。從此人人自知必當作佛。
故盡發迴向之心也。
此法王御世。與諸魔共戰。
今賞一功。而法界之家國定矣。
豈小緣哉。世尊出世為一大事因緣。
即今已遂本懷。尚有未信之徒。
自可一一次第而舉。
故向下之談。如建瓴之勢。
聞者望風而靡。不勞餘力矣。
orig::  ^537a48

爾時舍利弗白佛言世尊〔至〕說其因緣令離疑悔。
commentary::  ^537b30

此身子自慶領悟得記。
復為未悟。請佛決疑。
所以發起喻說也。
orig::  ^537b32

爾時佛告舍利弗〔至〕諸有智者以譬喻得解。
commentary::  ^537b36

此正聞喻說也。謂先前以種種因緣。
譬喻言辭。皆為顯發一乘無上菩提。
教菩薩法。明言我法無有二乘。
則人人皆當知有成佛之分矣。
又何疑耶。然既於因緣不悟。
則更當譬喻以發明之。
前說一大事因緣所以難明者。
以方便品末。直說舍那現應化身。
將一乘法。分別說三。
是則明言有法報身佛在焉。
而二乘一向。但認釋迦應身之佛。
熟遊三界穢濁之境。
執著已證二乘之果。
不復知有向上事。
雖前明告現身三界。
三七思惟之事。而聲聞劣解。
猶有所未解。故當更以譬喻總明。
現身三界之因緣耳。
故後喻說甚明。
orig::  ^537b38

舍利弗若國邑聚落〔至〕心不厭患無求出意。
commentary::  ^537c12

此正陳三界無安。
猶如火宅為喻說也。
言娑婆世界。居華藏世界海中。
但一塵毛。若國邑中之一聚落村舍耳。
長者。則指從報垂化之主佛也。
年邁。喻法報冥一。
自受法樂之地。如長者年邁。
安恬寂靜之時也。
以修進位中比壯志功勳。
若忘功罷業。比年老心閒而無事也。
財富等。喻實智。僮僕。
喻權智以供任使。
宗門所謂奴兒婢子邊事也。
其家廣大唯有一門。
喻一乘佛知見。所謂十方諸如來。
一道出生死也。三界具有五道眾生。
故云五百人止住其中。
堂閣朽故。喻三界眾生。
依正二報。無常敗壞之相也。
眾生清涼心中。無故而起五欲之火。
故曰欻然。長者諸子。
喻三善道。言五道眾生堪受化者。
什一而已。長者見是大火下。
喻以佛眼觀見六道眾生。
貧窮無福慧。故不覺不知。
以苦捨苦。故無求出意。
佛見眾生之苦如此。
所以興起大悲濟度之心也。
orig::  ^537c14

舍利弗是長者作是思惟〔至〕但東西走戲視父而已。
commentary::  ^537c46

此下喻三七思惟。
依實施權之意也。
身手有力。喻佛具有神力智慧力也。
衣裓几案。衣裓。若此方之衣襟。
可以提取。几案。如此方之椅轎。
可以提挈。喻攝受也。
一門。喻一乘法。被機不廣。
故云狹小。所謂若我但以神力及智慧力。
捨於方便。讚如來知見力無所畏者。
眾生不能以是得度。
以一乘法。信之者希。
則得度者寡。意要施權。
令眾生自信自肎。
則受化者眾矣。此喻始坐道場初七思惟。
若但讚佛乘。眾生沒在苦。
不能信是法故。二七思惟。
依實施權。故云一門狹小。
意要別設方便也。
佛以神力。攝授提挈眾生而不得。
必欲自信自肎者。
正謂把手他人行不得。
為人自肎乃方親耳。
若人不信不肎。則諸佛所不化矣。
諸子幼稚下。喻眾生無知難化。
將設方便。先陳其害。
使知怖畏。乃肎自出。
此三轉之初。先示三界之苦狀也。
父雖下。喻眾生迷。
惑不受教。不求大勢佛。
及以斷苦法。故如視父而已。
了無親信之心也。
orig::  ^537c48

爾時長者即作是念〔至〕競共馳走爭出火宅。
commentary::  ^538a34

此言長者救焚。喻佛三七思惟。
現身三界。初說三乘也。
然佛已出三界。而言同及諸子必為所焚者。
喻佛性之在眾生五欲煩惱之中。
若不以方便開顯。
必當斷滅佛種。故如同焚也。
先心所好者。喻眾生以著諸欲。
而墮生死。今亦以種種所欲之物。
而引導之。故說三乘種種方便。
所謂先以欲鈎牽。
後令入佛慧也。互相推排爭出火宅者。
喻佛居鹿苑。諸外道等。
如舍利弗各領徒眾。
而爭歸於佛也。推排。
喻諸弟子初心捨邪從正之狀。
是足以見三乘之權有力也。
orig::  ^538a36

是時長者見諸子等〔至〕得未曾有非本所望。
commentary::  ^538b8

此喻廢三顯一之意也。
長者見諸子得出。
其心歡喜等者。喻諸小乘。
因聞佛教。而出三界。
證四諦果。無復生死煩惱之障礙。
故如露地而坐。如諸子心安。
而父亦踴躍歡喜。
正如子病而父亦病。
子安而父亦安。佛以同體大悲攝化眾生。
意見於此矣。時諸子等就父索車。
喻聲聞執權果以為實也。
長者各賜一大車等者。
喻今說法華。各授成佛之記。
名為等賜。以顯平等佛性也。
其車高廣。喻一乘之廣大也。
眾寶莊校等者。顯長者之財富無量。
喻一乘二智之甚深。
所謂方便知見波羅蜜皆已具足。
莊校華纓。所以飾外。
喻方便權智。婉筵丹枕。
所以飾內。喻實智法樂。
駕以白牛。喻大法。
唯大根眾生堪荷負也。
膚色等。喻大根之純淨。
大力。喻堪荷負。行步平正。
喻正行。其疾如風。
喻根利。多僕從。喻多方便自慰也。
所以者何下。自釋等賜大車之意。
謂長者財富無量。
不應自厚而薄於子。
正喻佛自住大乘。
若以小乘化。則為墮慳貪也。
今此下。結。一視諸子。
喻佛觀三界眾生。
如一子地。故愛無偏黨也。
所以者何下。喻佛無盡藏。
既已與人己愈有。
故云猶尚不匱。諸子各乘大車等。
喻今二乘成佛。實出望外也。
orig::  ^538b10

舍利弗於汝意云何〔至〕善哉善哉如汝所言。
commentary::  ^538c4

此佛審身子。長者許三而賜一。
為虗妄不者。以三車本無。
喻三乘假設。唯有一乘是實也。
身子所言不虗者。
意謂身命可寶。尤責於物也。
全軀保命。已得弘多。
況免火宅之難乎。
即不與最小一車。
猶不虗妄。以長者本意。
假設為誘引故。況今等賜一大寶車。
已出望外。豈虗妄耶。
是則身子已信三乘為假。
一乘是實。則諸大弟子。
可因譬喻而悟矣。
故佛讚言善哉善哉。
善其契會佛心也。
orig::  ^538c6

舍利弗如來亦復如是〔至〕於一佛乘分別說三。
commentary::  ^538c22

此以法合喻也。如來以一子地視眾生。
故為世間父。故喻長者宅主。
而生三界下。此合其家廣大。
以成就無量知見等。
正如長者大富也。
本有救焚之心。故生三界。
與民同患。教化眾生。
令至安隱之地。故欲令得菩提也。
見諸眾生下。合宅舍四面火起。
諸子躭湎嬉戲不以為患也。
舍利弗下。合長者救焚無#CB15081;。
是舍唯有一門。而復狹小。
思設濟度之方也。
若我但以神力等。
以至眾生不能以是得度。
正合一門狹小之義也。
所以者何下。合諸子癡迷思設方便權宜也。
如彼長者下。合假設三車。
誘引諸子。本心在後等賜一大車也。
而作是言下。合善言誘喻諸子也。
汝速出三界下。合長者許門外三車。
可以遊戲快樂也。
若有眾生下。合諸子出宅。
就父索車也。喻中許三原無三。
法中許三各取證。
意使三乘之人。知昔果是權。
文雖法喻不齊。而意在開權顯實也。
此一段。通明三乘之權。
合諸子聞許三車。
而爭出火宅也。如彼長者下。
將顯今實合長者等賜一大白牛車。
重牒其喻以法合也。
如來亦復如是。正顯今實。
諸三乘人一一授記成佛也。
故云皆以如來滅度而滅度之。
是諸眾生下。合等賜諸子一大寶車。
寶物莊校。無物不備。
正喻法界莊嚴萬德具足也。
淨妙第一之樂。正合婉筵丹枕。
所謂實智自受法樂也。
如彼長者下。重顯初許三車不妄。
正合今座權立實。
諦信今實不虗也。
如來亦復如是下。
總結喻說。以明開權顯實之意。
諸佛所證法藏甚深。
靡不竭施眾生。但法大機小。
不能盡受。所以將一乘法分別說三者。
此也。
orig::  ^538c24

佛欲重宣此義而說偈言。 ^539a30

譬如長者有一大宅〔至〕有五百人止住其中。
commentary::  ^539a32

此頌喻佛為三界依歸。
故如宅主。其宅久故下十二句。
三界。喻眾生同業所感之依報。
堂舍。通喻眾生別業所感之正報。
高危等。喻無常敗壞之狀。
久故。謂從來如此。
非特今也。有五百人止住其中。
則五道眾生。皆不免無常生老病死之苦也。
orig::  ^539a34

鴟梟鵰鷲烏鵲鳩鴿〔至〕毒害火災眾難非一。
commentary::  ^539a44

此詳喻三界眾生。
惡業因果。一一備陳其情狀也。
上言是朽宅中有五百人。
而言子者。一十二十乃至三十。
蓋言五趣眾生。堪受化者。
不過什一。特指人天善類而言。
其不受化造惡者眾矣。
今總言惡業眾生。
肆貪嗔癡。諸煩惱濁。
種種顛倒習氣之不一。
故感三途苦果之不同。
甚可畏也。喻文一百三十二句。
總顯三途之因果。
皆由人中惡習情想所召之不同。
葢舉果以驗因。言雖稱喻。
其實是法。如楞嚴習因交報。
可徵矣。前譬如長者下十六句。
總喻三界眾生。鴟梟鵰鷲下二十四句。
別言畜生之因果也。
畜有飛走蠢輭諸蟲。
受形巨細之不同。
或婬習以恣貪。或嗔習以肆毒。
其惡均也。三毒肆發而無忌。
故云交橫馳走。男女身形。
種種不淨。屎尿流溢。
猶然貪愛執著而不捨。
誠若蜣蜋之集糞壤。
狐狼之囓死屍。貪得不已。
若群狗慞惶而求食。
爭競不休。摣掣而發嘷吠之惡聲。
此畜類之因果。皆三毒之顯現。
故云其舍恐怖變狀如是。
槩言畜生之情狀也。
處處下。別顯鬼趣之因果也。
言處處皆有者。無一眾生不以魑魅魍魎之心而為鬼趣之因也。
夜叉。云苦活鬼。言食人肉者。
由昔人中惡業深重。
損法身。傷慧命。斷絕善根。
故墮鬼中。以苦自活。
而以人肉為食者。
此由人而入鬼趣者也。
三毒相滋。故云產生。
執悋不捨。故云藏護。
此由畜生復入鬼趣之苦果。
故夜叉爭取而食之。
此由畜而入鬼趣者也。
以畜類既多。而鬼趣亦盛。
故食飽而惡心轉熾。
宿習現行。兩相交攻。
故鬬諍之聲甚可怖畏也。
鳩槃茶。云可畏鬼。
無常殺鬼也。或時離地等者。
或一念之善而感人天。
尋即墮落。故云往返遊行。
言嬉戲者。所謂在餘惡道如遊園觀也。
鬼取其畜。畜畏死而鬼快意。
故云怖狗自樂。畜多種。
而獨指狗者。以狗習近於人。
貪嗔盛故。復有諸鬼下。
單言餓鬼之狀也。
身大裸形。言其貌惡。
常住其中。言其時長。
一墮此中。經五百劫。
不聞漿水之名。故云呌喚求食。
#CB17484;腹針咽首如牛頭。
言其形惡。食人噉狗。
言從人及畜皆墮此類也。
頭髮髼亂。言狀惡。
殘害兇險。言性惡。
皆宿習然也。呌喚馳走。
則苦逼所致。夜叉下。
通結鬼畜。皆有求出之心。
而無門可出。故但闚看牕牖。
而結云如是諸難恐畏無量。
皆三毒之實報。是皆舉果以明因。
重在因也。以二類皆有互相造業之狀。
故下言地獄。則通重其果。
是朽故宅下。通顯地獄之因果也。
以地獄苦逼。二類但受。
而不能造。故將明地獄。
而重舉宅主者。意喻三界朽宅唯佛能化。
故云屬於一人。三界眾生。
由三毒猛熾。故云忽然火起。
無常敗壞一至。則無論鬼畜。
皆歸地獄。故宅被火焚。
而諸鬼大呌。諸蟲慞惶不能自出。
所謂生不修福。死歸苦處也。
惡獸毒蟲。始則交橫肆毒。
今則悶絕無知。故云藏竄孔穴。
地獄苦極之狀也。
毗舍闍。云惱害鬼。
言煩惱至此亦無所施。
故云亦住其中。是皆生無福德。
故為火逼。入於地獄。
冤對相尋。故云共相殘害也。
野干之屬。始則恣貪嗔。
以囓他人之死屍。
今則自死。其屍又為諸大惡獸之所食也。
地獄盡皆業火燒然。
故臭煙充塞。昏無所見也。
蜈蚣毒蛇。始則逞毒以傷人。
今被燒而爭出。又為惡鬼所取食。
此則從地獄出。復墮畜生之中矣。
餓鬼。本因婬習所招。
以生為欲火。死為業火。
故頭上火然。無飲無食。
故饑渴悶走。而不能出此三毒惡業所歸之極處也。
故總結云。其舍如是。
甚可怖畏。眾難非一也。
甚矣眾生癡迷。三毒熾然。
故感三途之劇報。
皆迷一心所致。故知三途惡事皆唯心變現之境也。
佛始以火宅喻三界。
舉其大者而言之。
其宅中諸惡禽獸及諸惡鬼。
皆三惡道中之實事。
如楞嚴所謂內分之因果也。
言雖為喻。其實即果以明因。
非別取分外之物為喻也。
然眾生三毒。而為三途之因。
形雖未化。而心與之俱往矣。
古釋配合於法雖詳。
不若尅就因果之實事為切。
故不暇一一。今但略通大義。
若欲具明。請觀別解。
orig::  ^539a46

是時宅主在門外立〔至〕嬉戲快樂自在無礙。
commentary::  ^540a36

此頌長者救焚也。
宅主在門外立。譬佛獨出三界也。
聞有人言。譬三七思惟。
諸天梵王請轉法輪也。
先因遊戲者。謂三界眾生。
始因無明縱浪煩惱。
而墮三界。初非有心要墮。
故云嬉戲。長者聞已下四句。
喻佛現身三界。與民同患也。
告諭諸子十六句。
喻將說三乘。先示生死苦患之相也。
諸子下四句。頌諸子了無出心。
喻眾生雖聞佛教而不信也。
是時長者下二十四句。
喻佛初說三乘假名引導也。
諸子聞說下六句。
諸子聞說三車而爭出宅。
喻眾生依佛教法而出三界也。
長者見子下二十句。
喻眾生離苦而慈父樂也。
生育甚難。言人身不易得也。
爾時諸子下十二句。
喻三乘執權當實也。
長者大富下三十句。
喻今獨說一乘妙法也。
寶物莊嚴。喻一乘果法。
萬德皆備也。諸子是時下六句。
喻今聞法歡喜也。
orig::  ^540a38

告舍利弗我亦如是〔至〕一切皆當成得佛道。
commentary::  ^540b20

此頌。以法合喻也。
合上十節一一可知。
總之皆為捨權就實也。
orig::  ^540b22

是乘微妙清淨第一〔至〕更無餘乘除佛方便。
commentary::  ^540b26

此頌廣讚一乘之德也。
佛所悅可。言一乘乃佛所樂說。
若三乘則原非本心。
日夜劫數者。謂一入妙法。
則久近情忘。以法自娛。
無論大小。直至成佛而不退也。
故結之以是因緣。
更無餘乘。
orig::  ^540b28

告舍利弗汝諸人等〔至〕安隱眾生故現於世。
commentary::  ^540b36

此頌重明佛為救眾生出世。
應機說法。頌我為一切世間之父等意也。
皆是吾子。言三界眾生為佛一子地。
未有父不憐子者。
因見眾生長劫燒然。
故興悲出世拔濟也。
以眾生根小。故先設權乘。
雖出生死。其實非真滅度也。
今說佛慧。唯是實法。
若昔所化。有眾生聞而生信者。
則皆是菩薩。俱有成佛之分矣。
若人小智下。明昔權所以。
言苦集滅道四諦之法所以為權者。
以小智眾生深著愛欲。
故為先說苦諦以警之。
使知苦而生厭。諦者。
真實而無異也。眾生知苦。
而不知苦本。故為說貪欲為苦本。
使知斷集而滅苦也。
若滅貪欲則苦無所依。
使知修道而證滅也。
以離苦。名為解脫耳。
是人於何下十二句。
言滅非真滅。所言解脫者。
但離虗妄分段生死。
名為解脫。其實未得一切解脫以有變易生死尚在。
故說此人未實滅度。
以未得無上大涅槃故。
所以為權。佛之本意。
只要眾生成佛。豈以是為足哉。
但大小三乘。皆應機之法也。
然小法非真。而如來亦說者。
以我為法王。於法自在。
隨我所說。無非秪為安隱眾生。
故現於世耳。
orig::  ^540b38

汝舍利弗我此法印〔至〕在所遊方勿妄宣傳。
commentary::  ^540c28

此頌申明今說大法。
深誡身子擇機宣傳也。
誡其勿妄者。以我今日所說。
名為法印。佛所說法。
以實相印。印定諸法。
故使魔外不得混易。
此法專為利益世間故說。
但須擇機。苟非其人。
則甚勿妄傳也。
orig::  ^540c30

若有聞者隨喜頂受〔至〕隨順此經非己智分。
commentary::  ^540c38

此頌正明擇機也。
若有聞而隨喜頂受者。
是人則為不退大菩薩矣。
即無大機。但有聞而能信者。
此亦難得。亦可為說。
若有信受下十二句。
言信機也。以能信此法者。
則已曾供佛聞法。
福慧深厚。若能信汝。
即為見我及比丘菩薩。
如在今日靈山一會。
此堪能荷負。故可為說耳。
斯法下八句。言此大法為深智說。
非淺識所及也。汝舍下八句。
言不及所以。且汝智慧第一。
尚以信得入。況餘聲聞信語。
而不信心者乎。所以非己智分也。
orig::  ^540c40

又舍利弗憍慢懈怠〔至〕此人罪報汝今復聽。
commentary::  ^541a10

此頌誡非機勿傳也。
此法甚深。難信難解。
即佛住世親為眾說。
猶且待機四十年。
未敢速說。及說尚有增上慢人。
況佛滅後。身子小乘。
縱善說。誰能信之乎。
其在同儕多有憍慢自高及懈怠寡聞者。
亦有我見自是者。
此三等人皆不可說。
說亦不信。返生誹謗。
不若不說為得耳。
其在凡夫無智。況深著五欲。
即聞亦不解。說之何益。
故誡勿妄宣傳也。
非機不信。不唯無益。
而返害之。以此經乃人人佛性種子也。
凡不信者。定生誹謗。
若謗此經則斷一切世間佛種矣。
縱不誹謗。或顰蹙而厭聽。
懷疑而不決。皆不信之儔也。
言有害者。以取三途之罪報也。
汝今復聽。吾今為汝一一說之。
orig::  ^541a12

其人命終入阿鼻獄〔至〕如是展轉至無數劫。
commentary::  ^541a36

此頌歷言謗經之罪。
以警不信之儔也。
其有謗經之罪。必先墮地獄。
一入地獄。而時長難出者。
以佛性種子。名常住真心。
既背此心。而永劫沉淪。
常在地獄。固其所也。
orig::  ^541a38

從地獄出當墮畜生〔至〕謗斯經故獲罪如是。
commentary::  ^541a46

此頌明畜生之報也。
畜有多種。隨業受形。
狗性苟且。以失正信。
故墮狗。以多疑故。
墮野干。以損法身。
故形瘦而黮癩。以不敬三寶。
故人惡賤。以不#CB04432;采法味。
故困饑渴。肉枯竭。
以永殞善根。故生受楚毒。
死被瓦石。皆斷佛種性之罪報也。
上乃畜之眇小者。
若作駝驢。皆力大而能負重者。
以煩惱癡重。故常負重而更受杖捶。
以性執愚。故但念水草餘無所知。
皆謗此經所感之報也。
或因邪見而作野干。
又無一目。以生不知所敬。
故被童子打擲而至死也。
捨此而更受蟒身長大而無足。
蓋嗔癡之劇報也。
受小蟲#CB00045;食之苦者。
以多口誹謗。故受苦不休。
是皆謗此經之罪報也。
orig::  ^541a48

若得為人諸根暗鈍〔至〕無智人中莫說此經。
commentary::  ^541b24

此頌。言人中之報也。
若得為人者。言從地獄畜生幸出而為人也。
生無智慧。故諸根暗鈍。
不敬三尊。故矬陋#CB00492;躄。
為人短小。輕蔑人故。
以生無聞見。故感盲聾。
以我慢自高。故感背傴。
以謗法故。人說不信。
口出惡言。故口氣常臭。
邪想固蔽。故鬼魅所著。
以生無法則。故貧窮下賤為人所使。
以不餐采法藥。故多病痟瘦。
以遠離慈父。故無所依怙。
雖親人。人不在意也。
以無正念。故所得易忘。
以性習顛倒。故修醫順方而更增他疾。
自病遇藥而返增劇。
以非理加謗。故他逆而橫罹其殃。
上皆人中之報也。
以永殞善根。故永不見佛聞法。
長劫聾啞。諸根不具。
纔由三途而出為人。
人中業感。旋即復入三途。
故常處地獄如遊園觀。
在餘惡道如己舍宅。
駝驢猪狗是其行處。
皆謗經之業招感也。
若得為人下十六句。
言先從三途出而為人。
由人而復入三途。
今則又從三途出而為人。
所謂如遊園觀也。
既得為人。猶然夙業難消。
仍復盲聾等為莊嚴。
水腫等惡病為衣服。
言苦不離身也。身臭不淨之如此矣。
日又我見而不悛。
嗔恚而不息。婬熾而不擇。
如此安能脫苦趣。
何以停#CB05682;劇報之迅輪乎。
是皆謗經之罪報也。
告舍利下。總結非機。
有此多損。說不能盡。
以是因緣。故誡汝無智人中。
莫說此經也。
orig::  ^541b26

若有利根智慧明了〔至〕汝當為說妙法華經。
commentary::  ^541c22

此頌正言上根可說之人也。
如上所說。一一有人如此。
真法器也。乃可為說。
否則失其人矣。安可使慧命不續乎。
求佛舍利。則精誠之至也。
昔康僧會。西域望見震旦。
有五色光燭天。知為佛舍利。
尋光而來。至江東佛陀里。
結茅設像行道。或奏吳主孫權以為異。
主詔問言。為佛弟子。
問。佛何在。云。佛已滅。
有舍利可驗。問。可得見乎。
云。精誠求之。乃可得也。
因命立壇求之。不應以死。
始期七日不應。改期七日又不應。
再期終不應。會乃禱曰。
余死不惜。則此土眾生終絕佛法之緣也。
於是精誠益篤。中夜極力大呼佛號三聲。
徧身血汗迸流。於是忽聞瓶中鏗然有聲。
光燭天地。進之吳主大喜。
建塔奉之此長干塔。
為江南佛寺之始。
有人求經如此。豈忍不為一說乎。
告舍利下。總結正機。
前非機之罪。窮劫說之不能盡。
今正機之益。亦窮劫說之不盡也。
other:: 
# 信解品第四

orig::  ^541c24

妙法蓮華經信解品第四
commentary::  ^542a6

此述中根領悟。因喻說而生信解也。
此品來意。四大弟子。
因聞世尊譬喻之說。
又見身子領悟得記。
乃今的信昔果是權。
解今一乘是實。因悔恨癡迷。
故說窮子喻以敘本懷。
曲盡父慈子頑之狀。
以譬怖大之心。既聞開發。
今始自信。乃解昔非。
故此品來也。信解始此。
其意直至囑累品。
方盡信解之義。以諸子由信解。
而堪囑累故。
orig::  ^542a8

爾時慧命須菩提〔至〕發希有心歡喜踊躍。
commentary::  ^542a22

此敘四大弟子。聞說譬喻。
乃生信解。故歡喜踊躍。
將敘昔懷也。前法說。
則身子智慧上首。
獨一人領悟。此喻說。
亦所難信。以從前種種因緣譬喻。
談之熟矣。今非昔比。
要且非智莫解。故須菩提。
稱曰慧命。居上首也。
以小乘空法。空生等上首一捨。
則眾皆能捨矣。以聞未曾有法。
發希有心。所以歡喜踊躍也。
orig::  ^542a24

即從座起整衣服〔至〕樂說譬喻以明斯義。
commentary::  ^542a38

此敘得失之情也。
居僧之首下。先敘昔之所以執信小果為實者。
以年朽邁幸得涅槃之安。
自謂不堪大事。無復進求無上菩提之心。
以此自足。故世尊一向說法。
我等疲懈。絕無精進。
但念自證空法為足。
了無度生之心。是故於菩薩大法。
淨佛國土。教化眾生之事。
心不喜樂。所以不喜者。
以世尊始令我等出於三界。
我等已出已證涅槃之果矣。
況今年邁。但以無事為安。
是故於菩薩利生成佛之事。
不生一念好樂之心。
且每聞佛呵。自謂絕無成佛之分矣。
豈知昔果是權設哉。
我等今於下。敘今信解之情。
因聞佛授聲聞成佛之記。
所以心大歡喜者。
以忽然得聞希有之法。
法王大寶。不求而一旦自得。
豈不深自慶幸哉。
慶幸之心。無以自見。
當說譬喻以述領悟之意。
orig::  ^542a40

譬若有人秊既幼稚〔至〕坦然快樂無復憂慮。
commentary::  ^542b20

此喻信解之情。先敘昔日不信之狀也。
良以眾生無明。暗蔽真性。
如幼稚無知。背覺合塵。
久淪生死。如捨父逃逝。
久住他國。備沉五道。
生死長遠。故如五十。
其年長大。以無善根。
困歷四生。以苦自活。
如求衣食。以有正因熏習故。
漸到本國。以本覺法身。
流轉五道。名曰眾生。
所謂如來藏。轉三十二相。
入一切眾生身中。
如垢衣所纏。故云其父先來。
以背覺合塵。故云求子不得。
中止一城其家大富等者。
譬舍那如來。居華藏界。
現威特身。稱法界之莊嚴。
故云大富。珍寶無量等。
喻佛實智。佛有無量知見波羅蜜。
皆已具足。故云悉皆盈溢。
僮僕等。喻佛方便權智利生之事業。
臣民可以任使令。
象馬等可以供運載。
皆權智也。化功歸己。
故云出入息利。應身無量。
徧十方界。故云徧他國多商賈也。
商賈以主人之本而取利。
喻佛之應身也。久淪生死。
徧歷諸趣。故喻經歷國邑。
今幸值佛出世。故如漸到父城也。
父每念子者。經云。
奇哉奇哉。一切眾生具有如來智慧德相。
但以妄想顛倒而不證得。
所謂與子離別五十餘年。
心知眾生具有佛性。
而尚未設化。故云未曾向人說如此事。
但自思惟下。喻三七思惟度生之方法。
心懷悔恨者。悔昔既有一乘之緣種。
不應放捨。恨易失而難遇也。
老朽。喻佛因窮果滿。
若生緣之殆盡也。
多有財物。喻二智甚深。
無有子息。喻無上根以續慧命。
佛法無傳。如家業之散失。
欲有所付。是以初七思惟。
以興無緣之大悲也。
思法有所付。故如來以大事因緣出現於世。
但以護念付囑為懷。
若長者思得其子。
以付家業。始得無憂也。
orig::  ^542b22

世尊爾時窮子傭賃展轉〔至〕往至貧里以求衣食。
commentary::  ^542c30

此喻二乘華嚴會上怖大之事也。
說華嚴時。二乘亦預。
但未入法界之門。
故喻窮子遇到父舍而住立門側也。
遙見其父踞師子床等。
喻說華嚴。地上菩薩。
主伴圍繞。諸天神王。
如吏民僮僕等。正喻怖大。
以有眼不見舍那身。
有耳不聞華藏法。
故如威德特尊。即懷恐怖。
而竊以為王。非己可並也。
以二乘之見狹劣。
故念非傭力得物之處。
以華嚴廣大自在稱性法門。
非二乘所堪。貧里。
喻人天小乘。易修易得。
故如肆力有地衣食易得也。
或見逼迫。喻無心希求。
強以大乘見化。恐失己利。
故疾走而去。見子便識。
喻普見眾生皆有佛性也。
凡有心者。定當作佛。
故喻思有所付。思念此子。
無由見之。喻佛正觀眾生。
無眾生相。以眾生任運自然。
現於平等大悲心中。
故如而忽自來。甚適所願也。
年朽貪惜。喻法報功德佛所護念。
即遣旁人。喻華嚴頓教。
乃佛加被菩薩所說十信法門。
知一切法即心自性。
成就慧身。不由他悟。
所謂急追將還也。
凡非己所為。而加之曰怨。
今作佛。本非二乘所求。
故喻不相犯而見捉。
華嚴四十二位。一一皆說菩薩求佛果海利生之事。
故喻執之逾急強牽將還。
菩薩往來三界利生。
遊戲神通之事。二乘觀三界如牢獄。
厭四生如桎梏。故喻窮子念無罪而被囚執此必定死。
悶絕躃地。正喻有眼不見。
有耳不聞之狀也。
二乘去果海甚遠。
故喻父遙見。然一乘頓法。
被機不廣。思欲開權。
故縱之勿強。誡莫與語也。
所以者何下。釋縱放所以。
將申設權之意也。
佛自知一乘頓法非劣根所堪。
故喻如長者自知豪貴為子所難。
言審知等者。喻若眾生全無佛性則已。
苟有佛性。不愁不受其化也。
因此故須方便以度之。
正喻將欲施權也。
不語他人云是我子。
喻待其時聽自信也。
放之者。任之而已。
喻不強化。往至貧里。
喻樂為鄙事。既知是子而縱之者。
意在必須方便。此二乘之權。
特為不信劣根眾生所設。
明矣。
orig::  ^542c32

爾時長者將欲誘引其子〔至〕下劣之心亦未能捨。
commentary::  ^543b2

此喻施權也。將欲等。
將者。且然未必之辭。
喻佛未現應身。先遣菩薩。
內秘外現。以同事攝。
誘引二乘為先導也。
除糞。喻斷煩惱。以華嚴說無明十二因緣即普光明智。
此豈二乘所堪。故說小乘斷見思。
速取小果。易見効也。
故云先取其價。慕果修因。
故喻尋與除糞。見子愍怪。
喻興慈悲也。窓牖遙見等。
喻佛未現身前。以佛眼觀見六道眾生。
貧窮無福慧。因此三七思惟。
以方便度脫也。即脫瓔珞等。
喻佛隱千丈尊特之身。
現丈六老比丘相。
右手執除糞器等。
喻隨順劣根。三十四心斷結成佛之事。
因此得與二乘周旋。
故喻以方便故得近其子也。
咄男子等。斥使安意無復他慕。
喻諸小乘初從外道。
親近於佛。恐有退墮之意。
故斥使安之也。當加汝價等。
小乘始學七方便。
得證初果。如一日之價。
由是而進二三四果。
漸入大乘。故喻加價也。
諸有所須等者。喻三十七品助道之法。
老弊使人。喻小乘神通。
皆佛所棄。故如老弊。
我如汝父者。喻釋迦示三藏果頭佛。
以非真佛。故云如父。
所以者何下。喻上如父而漸親之意。
嗔恨諸惡。喻外道謗佛。
更與作字名之為兒。
喻二乘與諸菩薩同入法性。
皆當稱子。但幼小無力。
故名為兒。爾時窮子下。
喻歷阿含方等。斷見思煩惱。
故云二十年中常令除糞。
過是已後下。喻歷方等而入般若彈呵淘汰之功。
二乘之人。於此漸向大乘。
故云心相體信。般若會上。
佛命須菩提轉教菩薩人。
雖小乘能說大法。
故云出入無難。未捨小果。
故云所止猶在本處。
長者有疾等。喻憂慧命未續。
涅槃將至也。以般若未盡法界之。
量。故云多少取與。
令二乘轉教。故云汝悉知之。
將定父子之分。故先囑云當體此意。
般若乃平等佛慧。
故喻父子不異。將有付囑。
故云宜加用心無令漏失。
上皆喻佛命二乘轉教之辭也。
即受教勅下。喻奉命轉教故。
般若萬行。三乘悉知。
故喻領知眾物。但以非己智分。
故喻無希取一餐之意。
以二乘未肯即捨小果。
故喻窮子下劣之心亦未能捨也。
已上通喻昔失。蓋約四十秊前之事。
下喻今得。正顯此會。
orig::  ^543b4

復經少時父知子意〔至〕今此寶藏自然而至。
commentary::  ^543c28

此喻今得也。復經少時等。
喻說般若後。二乘已有樂大之心也。
臨欲終時等。喻涅槃時至即說此經。
授記二乘作佛也。
將欲付囑。乃因多寶集十方分身諸佛。
證明此法。故云并會親族等。
宣言等。喻此經中說往昔教化因緣之事。
一切財物皆是子有。
喻今授記依正劫國莊嚴等事也。
窮子聞父此言即大歡喜。
正喻今得也。
orig::  ^543c30

世尊大富長者則是如來〔至〕所應得者皆已得之。
commentary::  ^543c44

此以法合喻也。佛視眾生如一子。
而二乘人心以菩薩為真子。
自視為似子而已。
佛因眾生苦故。特說出苦小乘之法。
諸聲聞人。以為諸苦熱惱迷惑求脫心切。
故樂著小法。此樂小之情也。
三苦者。謂苦苦。壞苦。
行苦也。今日世尊下。
合滯權之情也。世尊以方便力等。
敘佛令二乘說般若轉教菩薩之事。
以得小果為足。故於大乘般若無有志求。
我等又因下。敘世尊知我樂小。
故不即為授記。故我等不知真是佛子。
總上通合昔失也。
今我等下。合今知不失也。
以今日觀佛慈悲。
方知昔日元無秘悋。
而我等亦未嘗失。
但不樂大耳。於此經中下。
敘悟佛心。觀今為說一乘。
則知昔彈呵之時。
早欲以大乘教化矣。
此謂是我等咎也。
是故下。正合今得。
今見世尊說此大法。
特為身子授記。且云千二百人皆當作佛。
此實法王大寶不求自至。
所以為大慶幸也。
orig::  ^543c46

爾時摩訶迦葉欲重宣此義而說偈言。 ^544a30

我等今日聞佛音教〔至〕甚大歡喜得未曾有。
commentary::  ^544a32

此頌通敘信解之情也。
譬如下。頌喻昔失也。
初八句。頌子逃父求也。
求之下三十四句。
頌喻菩提場思化有緣之眾也。
死時將至。喻不化眾生慧命將絕也。
爾時窮子下十二句。
喻迷淪之事也。求索衣食。
喻在迷中有出苦之心也。
有得無得。喻從小乘外道修習也。
饑餓等。喻未得正修。
返傷法體也。遂至父舍。
喻到覺場未敢入也。
爾時長者下十句。
喻說華嚴時也。窮子見父下十四句。
喻乍見法界之事也。
長者是時下十二句。
頌喻說華嚴大法也。
但普觀眾生具有佛性。
未即開說。故云默識。
驚愕等。正喻聞說頓法怖大之事也。
長者知子下十二句。
頌喻開權也。遣人。
即內秘外現。以示同事攝也。
窮子下四句。喻樂小。
長者於牖下十句。
喻隱勝現劣也。既益汝價下八句。
喻說小果修進之法也。
若。汝也。如我子。似子而已。
非真子也。長者有智下十二句。
頌喻般若時也。入出二十年。
正喻轉教般若之事。
以非己智分。故云我無此物。
而不希取也。已上通頌喻昔失。
父知下二十一句。
頌說法華因緣之事也。
今於下六句。頌喻今得。
上頌喻說。下法合也。
orig::  ^544a34

佛亦如是知我樂小〔至〕普於其中應受供養。
commentary::  ^544b24

佛亦如是下八句。
頌合樂小。故為說小法也。
佛勅我等下三十二句。
通合滯權也。佛勅下至說無上道。
合說般若教菩薩事也。
諸佛子下至當得作佛。
合聞般若菩薩各得授記成佛也。
一切下至說斯真要。
合自滯權小。疑佛不為說大也。
如彼下。重喻滯權。
故云自無志願。非佛悋而不教也。
我等內滅下二十一句。
重明初心樂小。所以貪著小乘得少為足。
故不生喜樂。因此故於般若佛慧無復志願。
以自所得法將為究竟耳。
我等下十六句。重敘樂小之心。
即以所得小果。謂已報佛恩矣。
所以自足而不進也。
我等雖為下二十二句。
重明滯權。佛即縱捨以待時也。
以待調伏其心。然後乃教大智。
佛恩難報。正在於此。
我等今日下二十八句。
正敘今得。言得道得果。
正明今悟一乘實智也。
以久持淨戒修梵行。
而今乃得無上大果。
是知今實亦由昔權而至也。
前云若不信此法非阿羅漢。
今日乃知是真阿羅漢。
應受人天供養也。
orig::  ^544b26

世尊大恩以希有事〔至〕於一乘道隨宜說三。
commentary::  ^544c12

此明深知大恩。念不能報也。
世尊下二十六句。
申明恩大難酬。謂佛以希有事。
方便憐愍。教化利益我等。
脫億劫難拔之苦。
證無上菩提之果。
何恩大於此哉。所以無量億劫無能報者也。
手足下。言難報之事。
以恩量如空。安可以有相身心身外長物而可以報哉。
所以於恒沙劫亦不能報也。
諸佛希有下十句。
重申難報之所以也。
以佛自證無量不可思議廣大神通。
而能為我等下劣眾生忍於斯事。
且又為我等取相凡夫曲施方便。
隨宜而說。此世尊慈悲大恩。
無可為喻。豈能報耶。
諸佛於法下十六句。
述明隨宜而說。以感方便大恩也。
所以能隨宜而說者。
以佛得最自在之法。
所謂我為法王。於法自在。
故能知眾生種種樂欲隨力所堪。
故以無量譬喻言詞而為說法。
隨根授法。種種籌量。
分別知已。故於一乘法隨宜說三。
此領三七思惟之事。
感此曲垂方便之恩。
至難酬報者此也。
既不能報。惟心感而已。
從上佛祖知恩者希。
果能知恩則為的骨子矣。
窮子一喻。描寫窮子始終之情狀。
吐露當機之本心。
未有如此之詳且盡者。
苟不知恩。何能有此。
妙法蓮華經通義卷第二
 ^544c14
