
xu:: 
#  No. 423-A 彌陀略解圓中鈔序
No. 423-A 彌陀略解圓中鈔序
author:: 天台山幽谿沙門　傳燈　撰
夫如來口密，語意多含，譬王索仙陀婆，一名而具四實。
惟彼智臣善解其義，俟王之若出、若食、
若飲、若戰，一唱乎此，則奉之以馬、以鹽、
以水、以器，莫不會王之心，適王之意。
菩薩智臣亦復如是，善解如來之所說法，
於淺法中作深說，深法中作淺說，亦淺亦深法中作非淺非深說，
非淺非深法中作亦淺亦深說，造論弘經，
豐約適所，既不令智退，亦不使義闕，然後可謂升其堂而入其室也。
此佛說阿彌陀經，乃釋迦如來於深法中作淺說，廣法中作略說者也。
說既略矣，而智臣為之解，不得不略；義既深矣，
而智臣為之解，不得不深。
解略不令其智退，理深不令其義闕，以略探廣，
從容中道，余於吳門蘧菴大師略解見矣。
其序有曰：瓊林玉沼，直顯於心源；壽量光明，全彰於自性。
又曰：了唯心之本具，億剎非遙；知大願之可憑，三祇橫截。
噫！括盡全經，厥語何其略！
惟心本性，厥義何其深！
微菩薩智臣，烏能至於是乎！
今為之鈔，而特題為圓中者，意以極樂依正為妙有，一心持名為真空。
微真空而莫能證於極樂之妙有，微妙有而莫能顯於此心之真空。
所謂不思議假非偏假，真空不空非但空。
合是二者而行之，則圓中圓滿，非但中之道成。
是故命為鈔焉。意欲讀是經而修行者，
顧名思義，誠宜一心不亂，而萬慮皆忘，則真空之理彰。
七日持名，念念相續，則妙有之理顯。
行成而見佛，心淨而華開，娑婆之印壞，而極樂之文成。
印壞所以空其情，是之謂真空；文成所以立其法，是之為妙有。
二者俱忘而俱存。
彌陀之經，厥語所以略，厥義所以深。
爰因鈔次，故揭題義，而漫為之序云。 ^559a9

皇明天啟龍飛之初年季冬哉生明下筆故序
xu:: 
# 釋解序
阿彌陀經略解圓中鈔
orig::  ^559b18

佛說阿彌陀經略解序 ^559b26

明　吳郡沙門　大佑　述
author:: 天台山幽谿沙門　傳燈　鈔
commentary::  ^559b28

△次能述人 ^559b32

師字蘧菴，大佑其諱也。
為蘇州北禪天台講寺住持。
精于教理，其於淨土一門，尤得其妙。
有淨土指歸集，盛行于世。
其俗姓桑梓，尚俟詳考。 ^559b34

三、所述序二：初、序說經之由；次、序略註之由。
初為二：初、序緣起；次、序說經。
初又二：初、推尋源流；次、正序緣起。
初為二：初、真源不二；次、妄派成殊。 ^559b40

葢言約真源，則一性之中原無苦樂之殊，則何須如來出世說經？
唯妄派成殊，故我佛示生演教。
今先明真源不二。
orig::  ^559c4

【疏】夫寂光真淨，初無苦樂之殊。
commentary::  ^559c10

【鈔】寂光者，四種淨土之一也。
四淨土者：一、凡聖同居淨土，二、方便有餘淨土，
三、實報無障礙淨土，四、常寂光淨土。
各有淨穢，唯上品寂光為真實淨土，餘之淨土皆帶虗設故。
又復應知，真淨之言，非離三土別有寂光可得，
只指下三土之體，理本究竟，與寂光更無差別。
故四明尊者妙宗鈔云：須知四土有橫有豎，仍知橫豎只在一處。
如同居土，趣爾一處，即是實報。
若破無明，轉身入者，斯是法身，同佛體用，
稱實妙報，則六根淨人亦莫能預，豈居二乘？
此則一處竪論實報。
若未破無明，即身見者，此乃諸佛及大菩薩為堪見者，加之令見實報土也。
葢有機緣，雖未破惑，已修中觀，如華嚴會及諸座席雜類之機，
咸見身土難思者是。
實報既爾，方便、寂光橫論同處，亦復如是。
於同居處，論三土橫竪；於方便處，論二土橫竪；
於實報處，論一土橫竪；至寂光處，無橫無竪，當處亦無。
今云寂光真淨，乃直標真體也。
初無苦樂之殊，彰離過絕非也。
葢以四土淨穢言之，於同居娑婆則惟苦無樂，清泰惟樂無苦。
以方便對同居言之，則同居惟苦無樂，方便惟樂無苦。
以方便當土言之，則方便穢#CB15131;惟苦無樂，
方便淨土惟樂無苦。
以實報對方便言之，則方便惟苦無樂，實報惟樂無苦。
以實報當土言之，則實報穢#CB15131;惟苦無樂，
實報淨土惟樂無苦。
若以實報對寂光言之，則實報惟苦無樂，寂光惟樂無苦。
以寂光當土言之，則寂光穢#CB15131;惟苦無樂，
寂光淨土惟樂無苦。
已上皆約修成不二而二言之，故有苦樂之殊。
今序云初無苦樂之殊者，乃約性具十界，
五陰國土惟有十界苦樂圓融之性，而無十界苦樂差別之相，
即生佛等有真如不變之體，本無淨穢之殊，何有苦樂之異？
故此一句科為真源不二，以為下妄派成殊張本。
楞嚴所為性覺妙明，本覺明妙，又曰清淨本然，週遍法界是也。
四種淨土，具如下釋。 ^559c12

△次妄派成殊
orig::  ^560a30

【疏】妄識紛紜，遂有聖凡之異。
commentary::  ^560a32

【鈔】妄識者，三惑之總名也。
葢眾生無始已來，從性覺妙明、本覺明妙中，
一念俄然晦昧，而妄為明覺。
因明立所，所既妄立，生汝妄能。
無同異中，熾然成異，因而為三細之無明、
塵沙，因而為六粗之見惑、思惑。
一、變而為寂光穢土，二、變而為實報穢土，
三、變而為方便穢土，四、變而為同居穢土。
如是為菩薩，為聲聞、緣覺，為六道眾生。
故曰：妄識紛紜，遂有聖凡之異。
楞嚴所謂：隨眾生心，應所知量。
華嚴所謂：能隨染淨緣，遂分十法界。
是故科為妄，派成殊。
又復應知：初句雖云寂光真淨，初無苦樂之殊，
不妨乎不殊而殊，即性具十界也。
次句雖云妄識紛紜，遂有聖凡之異，不妨乎異而不異，即在性無殊也。
良由真如雖不變，不妨乎不變而隨緣；
妄識雖隨緣，不妨乎隨緣而不變。
以緣緣故，是以不殊而殊；以不變故，是以異而不異。
能知乎此，方能了今念佛之心，乃全性以起淨修，全修而在一性也。 ^560a34

△次正序緣起。
orig::  ^560b18

【疏】由是漂流五濁，莫返一真，故我釋尊，示生堪忍。
commentary::  ^560b20

【鈔】此正序如來說經之緣起也。
葢釋迦如來，久證真常，何有王宮之受生。
但因一切眾生，無始墮落，故有娑婆之出世。
漂流五濁者，謂眾生無始以來，從涅槃性海，
鼓識浪以揚波，弊澄圓而失湛，渣滓明妙，汩沒性真。
良由先失之以動，故曰漂流。
楞嚴所謂覺明空昧，相待生搖是也。
次失之以昏，故曰五濁。
楞嚴所謂晦昧為空是也。
然而昏必具動，動必具昏。
是則流即濁也，濁即流也。
昏動之惑既形，明靜之真即失。
但此五濁，有粗細不同。
如楞嚴之言劫濁云：汝見虗空，遍十方界，
空見不分，有空無體，有見無覺，相織妄成，
是第一重，名為劫濁。
此則兼三惑而言之也。
若如尋常所說，人壽二萬歲時，方入劫濁。
此則獨指見思二惑最熾盛時以言之也。
然而或有細不兼粗，而未嘗有麤不兼細。
今但正指釋尊示生堪忍之時，而粗者適當其情。
若曰莫返一真，亦是兼細以言之也。
示生堪忍，正當垂應凡聖同居穢土，且言劣應丈六老比丘身相而已。
若亦兼細惑而言，則義含垂應上之二土也。 ^560b22

△次序說經分二：初序住處機宜，次序所說法要。
今先序住處機宜。
orig::  ^560c10

【疏】當祇園之嘉會，告身子之利根。
commentary::  ^560c14

【鈔】祇園，嘉會說經之住處也。
身子，利根所被之當機也。
論此經所被機宜，厥品有三：一、菩薩，二、
二乘，三、凡夫。葢淨土法門，諸小乘經絕口不談，
以子果既盡，則#CB01926;身滅智，不說身後有生。
今盛談之，乃菩薩之法門也。
若原此經，說在方等，正彈偏斥小、歎大褒圓之時，
彈斥小乘界外不生，故云有生。
而特指彼國有無量無邊聲聞弟子，又極口稱揚彼土依正二報微妙莊嚴，
則歎大褒圓寓其中矣。
況舍利弗又為眾弟子中上，是以告之，令回小以向大也。
若正所被機，乃居博地，七日持名，一心不亂，
即得往生，一預嘉會，得不退轉。
以是而觀，雖在凡夫，義屬圓頓，又可知也。 ^560c16

△次、所說法要，為四：初、序經名，次、序經體，
三、序宗要，四、序力用。
能詮、所詮不出此四，是故括而序之，以盡一經旨趣，可謂善通大乘者也。
今初、序經名。
orig::  ^560c40

【疏】開法藏之願門，指樂#CB15131;之妙土。
commentary::  ^560c46

【鈔】此經備說依、正及以徒眾為能詮名，
而經題但云佛說阿彌陀大師，觀經疏所謂舉正報以收依果，
述化主以包徒眾是也。
是則題但言正，乃舉正以收依；序但言依，乃舉依以收正。
影互言之，文法之巧也。
論：此經無開願門之文，以有大本詳言，是故略而不說。 ^560c48

△次序經體。
orig::  ^561a12

【疏】瓊林玉沼，直顯於心源；壽量光明，全彰於自性。
commentary::  ^561a14

【鈔】瓊林玉沼，略舉所說依報。
從七重欄楯去，至寶樹寶網，出微妙音一節經文。
壽量光明，略舉所說正報。
從彼佛何故號阿彌陀去，至但可以無量無邊阿僧祇說一節經文。
直顯於心源，全彰於自性二句，正序其體。
葢此經以實相印而為正體，無相不相，
相而無相，名為實相。
夫瓊林玉沼，壽量光明，固一切諸法之相也。
然則直顯于心源，全彰於自性，顧何相之可得哉。
此正無相不相，相而無相之正體也。
惟心淨土，本性彌陀之妙法，第言之雖易，理亦難精。
玄悟旨歸，必有至當。
試欲明之，非天台法性之宗而不可。
何也。葢極樂國土，遠在十萬億剎之外。
阿彌陀佛，乃智斷圓滿，清淨具足果人。
博地凡夫，污染於三惑，沉淪於二死，造無窮之業繫，作不盡之生因。
何能頓感彌陀，即生淨土，橫截五道，便階不退哉。
正由一家之談，眾生法性，厥義有三。
一日性量。則周遍於十方，而互徹無外。
十萬億剎外之極樂，在吾性量，方近近之一隅。
一日性體。則常住堅凝者，清淨皎潔。
彌陀智斷圓滿之覺體，與吾性體，正究竟而無差。
一曰性具。然若但云無外無差，而不知有性具法門。
雖曰無外，而終成有外。
雖曰無差，而終成有差。
且不知性量性體之德，從何故而周遍，依何法而清淨。
當知有性具者在，則向之言體德體量者，皆吾性具為之本也。
三性之旨，具如生無生論中發明，茲不繁列。 ^561a16

△三序宗要
orig::  ^561b16

【疏】眾聖同處，非少善之得生；七日持名，在一心之不亂。
commentary::  ^561b18

【鈔】下釋題五章中，以信、願、淨業為一經宗要。
今括經文，取略敘之，但言淨業。
葢三要中，此居其正故也。
初句，即經云：彼佛有無量無邊聲聞弟子，
皆阿羅漢，非是筭數之所能知。
諸菩薩眾，亦復如是。
又曰：極樂國土，眾生生者，皆是阿#CB16014;#CB02494;致。
其中多有一生補處，其數甚多，非是筭數之所能知，但可以無量無邊阿僧祇說。
又曰：眾生聞者，應當發願，願生彼國。
所以者何？得與如是諸上善人，俱會一處。
次句，即經云：不可以少善根福德因緣，得生彼國。
故曰：眾聖同處，非少善之得生。
三、四句，即經云：若有善男子、善女人，聞說阿彌陀佛，
執持名號，若一日、若二日，乃至若七日，一心不亂。
正以瓊林玉沼，直顯於心源；壽量光明，全彰於自性。
眾生從無始已來，昏動因緣，漂流五濁，莫返一真。
今將返本還源，莫先照昏寂動。
七日持名，所以照其昏也；一心不亂，所以寂其動也。
昏動苟忘，不真何待？
譬如塵淨鏡明，風恬浪靜。
然七日持名，便階不退者，正顯教屬圓頓，不待一生。
願力弘深，慈悲與拔，本功德力，不可思議。
誠速出生死之要津，行菩薩道之亨衢也。 ^561b22

△四、序力用，為二：初、正明力用。
orig::  ^561c14

【疏】事理體一，生佛原同，無緣之慈，不謀而應。
commentary::  ^561c16

【鈔】此經以離苦得樂為用，即經云：其人臨命終時，阿彌陀佛與諸聖眾現在其前。
是人終時，心不顛倒，即得往生阿彌陀佛極樂國土。
是則此之力用，關乎與拔；與拔之功，在乎感應。
眾生以一心持名為感，彌陀以拔苦與樂為應。
拔苦之道本于悲，與樂之道本于慈，悉係天性相關，毫非勉強。
行人則以事理體一，生佛原同之道為感；
彌陀則以無緣之慈，不謀而應之道為應。
豈非彌陀以不來而來，來此娑婆，接引行人；
行人以不往而往，往彼極樂，覲禮彌陀？
此實一經力用所憑之理本也。 ^561c18

△次所發功勳。
orig::  ^561c38

【疏】了惟心之本具，億剎非遙；知大願之可憑，三祇橫截。
commentary::  ^561c40

【鈔】前文既先明力用之理本矣，憑之而念佛求生，
能了事理體一，生佛原同，則十萬億剎之遐方，
皆我惟心本具，雖遠不遠。
能知無緣之慈，不謀而應，則四十八種之大願，
無緣可憑，識流可截。
如是力用，豈不勝乎？
言三祇橫截者，此明超出三界，有橫竪二義。
若婆沙論明三藏菩薩三阿僧祇劫，修六度萬行，
百劫種相好因，然後階不退轉，獲五分法身。
此從竪出，自下昇高，如兔馬渡河，紆迴曠久。
若依此經求生極樂者，若已生，若今生，
若當生，皆得不退轉於阿耨多羅三藐三菩提。
又曰：眾生生者，皆是阿#CB16014;#CB02494;致。
此從橫出，即此達彼，如香象截流，一念可獲。
故此力用，最為殊勝。 ^561c44

△次序註解之由二：初、正序三：初、序廣解之由。
orig::  ^562a20

【疏】經文簡約，佛旨玄微，持誦雖多，研詳實寡。
commentary::  ^562a22

【鈔】此經不出千言，備詮惟心淨土，本性彌陀之旨，
可謂經文簡約，佛旨玄微矣。
況彌陀世尊，偏與娑婆眾生有緣，故聞此法門，莫不欣然頂受。
兼之此經言簡易持，逗機易信，是以若僧若俗，莫不讀誦受持。
第文顯可窺，而理深罕究，致令佛意反晦而不彰，
則前賢之解，又不得不廣也。 ^562a24

△次序略解之由
orig::  ^562a36

【疏】惟前賢之著述，嗟末俗之罕聞。
commentary::  ^562a38

【鈔】前賢著述，如序後別列。
若慈恩、孤山等諸師，各有著述，或文辭繁廣，
或義理深玄，不便初機，故末俗罕聞。
則今之略，又不得不出也。 ^562a40

△三、正序略解為二：初、序謙光。
orig::  ^562a46

【疏】竊效流通，略申援引。
commentary::  ^562a48

【鈔】流通者，金光明疏云：流名下澍，通名不壅。
欲使正法之水，從今以澍當聖教筌#CB04590;，
不壅于來世。大師謙言：私竊倣效古人之流通大法，
是故略申援引諸解成言，以為略解。
然於其間，或用義而不用辭，略義而不略意，
以成一家之言，如出一人之筆，可謂善乎著述者也。 ^562b2

△次序己志願。
orig::  ^562b14

【疏】願與同志，普結淨緣，咸契無生，同登不退云爾。
commentary::  ^562b16

【鈔】初二句，乃以私解而公人，與同志者，廣結佛國清淨之緣。
次二句，乃以己欲而施眾，與同聞者，契登無生不退之位。
正菩薩自利兼人之志，開士大悲曠濟之懷也。 ^562b18

△四傍序
orig::  ^562b26

【疏】唐慈恩法師造彌陀通讚一卷，宋孤山，
淨覺，靈芝諸師，皆有疏記。
三衢倫師，古厓新師，皆有集註。
今欲從略，以便初機，故茲別出，各從其志。
commentary::  ^562b28

【鈔】唐慈恩下，序古師註。
今欲從下，序己所註。
此經持誦既廣，註疏必多。
今之所引，涉于見聞者，屈指六師而已。
以余近所見者，又有宗月溪法師之科註，
國朝洪武間普智法師之科釋，近今蓮池法師之疏鈔。
若從簡略，則此解為最。
願求博覽，亦各從其志也。
other:: 
# 釋解文
彌陀略解圓中鈔卷上
other:: 明　永樂吳郡沙門　大佑　解
author:: 天啟天台沙門　傳燈　鈔
commentary::  ^562b34

△次釋解文分二：初釋題解，次釋經解。
初又二：初題解，二譯人。
初題解又二：初標題。
orig::  ^562c14

佛說阿彌陀經
commentary::  ^562c18

△二分科 ^562c20

○釋經為二：初釋經題，二釋經文。
初中二：初正釋題。 ^562c22

△子科為二：初、總標。 ^562c26

【疏】釋此經題五重玄義。
準孤山法師，以兩土果人為名，方等實相為體，
信願淨業為宗，捨苦得樂為用，生酥大乘為教相。 ^562c28

【鈔】五重者，名、體、宗、力、用、教、相也。
玄者，幽微難見也。
義者，深有所以也。
此天台智者大師，深得佛心，洞明經旨。
未釋經文，先以經中幽微難見，深有所以之旨，以釋經題。
使人一覧經題，即知經義。
葢名者，經之名也。
體者，經名所詮眾生之心體也。
宗者，行也。全性體以起觀宗，全觀行以歸心體之宗要也。
力用者，經之體宗，生善滅惡之大用也。
教相者，明如來五時說法之進否也。
意使學者因名以尋心體，因體以立宗要，
斷疑而生信，生善而滅惡，善知大小偏圓，不致謬濫經旨也。 ^562c34

△二、別釋為五：初、釋名二：初、標。 ^563a12

○初釋名。 ^563a14

△二、釋二：初、釋今題二：初、通別各釋二：
初、釋別題二：初、約能說所說釋二：初、釋佛說二字二：
初、二字合釋。 ^563a16

【疏】佛說者，釋迦教主四辯宣演也。 ^563a22

【鈔】佛乃極聖之通號，舉其別號，乃娑婆世界釋迦教主也。
具云釋迦牟尼，此云能仁、寂默。
能仁是其用，寂默是其體。
今智在于說，乃其教用，故略體從用，號曰能仁，謂能其仁而利益三界也。
四辯者：一、義無礙辨，謂知一切諸法義理，
通達無滯；二、法無礙辨，謂通達一切諸法名字，
分別無滯；三、辭無礙辯，謂於諸法名字義理，
隨順一切眾生殊方異語，為其演說，能令各各得解，
辨說無滯；四、樂說無礙辨，謂隨順一切眾生根性所樂聞法，
而為說之，圓融無滯。
佛凡說法，以此四無礙辨才而宣演之，故曰佛說。 ^563a24

△二、二字各釋二：初、釋佛字。 ^563a46

【疏】梵語佛陀，華言覺者，十號之一。
究竟覺了諸法實相，名圓滿覺。 ^563a48

【鈔】題稱為佛，梵語猶略，具云佛陀，華言覺者，此則屬人。
若單云佛，華翻為覺，此則屬法。
通號有十：一、如來；二、應供；三、正徧知；四、
明行足；五、善逝；六、世間解；七、無上士；八、
調御丈夫；九、天人師；十、佛。
十號具足，為世間尊。
究竟覺了等者，此指天台六即判佛中，此當第六究竟即覺也。
六即者：一、理即覺；二、名字即覺；三、觀行即覺；
四、相似即覺；五、分真即覺；六、究竟即覺。
六故，凡聖不濫，免生上慢；即故，初後不二，免生退屈。
一、理即覺者，諸法實相，一心圓具，昏盲不減，倒惑無虧。
故無機子頌云：動靜理全是，行藏事盡非，
冥冥隨物去，杳杳不知歸。
名、理即覺也。二、名字即覺者，從善知識，
或修多羅，聞三寶名，知四諦字，全體即是，毫#CB00993;無差。
故無機子頌云：方聽無生曲，始聞不死歌，
今知全體是，番悔自蹉跎。
名名字即覺也。三、觀行即覺者，全三諦理，
起三觀修，圓伏五住，入五品位。
故無機子頌云：念念照常理，心心息妄塵，
徧觀諸法性，無假亦無真。
名觀行即覺也。四、相似即覺者，雖未成器，
粗垢先落，見相似理，獲六根淨。
故無機子頌云：四住雖先脫，六塵未盡空，
眼中猶有翳，空裡見花紅。
名相似即覺也。五、分真即覺者，分破無明，
分見佛性，百界作佛，八相成道。
故無機子頌云：豁爾心開悟，湛然一切通，
窮源猶未盡，常見月#CB15167;朧。
名分真即覺也。六、究竟即覺者，無明破盡，
三德功圓，窮源到底，稱無上土。
故無機子頌云：從來真是妄，今日妄皆真，
但復本來性，更無一法新。
名究竟即覺也。 ^563b4

△二、釋說字二：初、詁訓釋。 ^563c8

【疏】說者，悅也。得機而說，稱悅佛懷。 ^563c10

【鈔】四、明云：悅是暢悅，懷是心懷。
若論此經，即是如來久修久證念佛三昧，蘊之在懷。
今機叩發說之，乃暢昔之所懷。 ^563c12

△二、簡異釋。 ^563c18

【疏】又經通五人共說，揀異菩薩、天仙、化人，故言佛說。 ^563c20

【鈔】五人皆能說經，若請佛印，皆可流傳。
揀非四人，故標佛說。 ^563c24

△二、釋阿彌陀二：初、翻梵。 ^563c28

【疏】阿彌陀，此云無量壽。 ^563c30

【鈔】阿彌陀三字，梵語，此方翻為無量壽。 ^563c32

△二、釋義二：初、釋無量壽二：初、引經釋。 ^563c34

【疏】經云：彼佛壽命，及其人民，無量無邊，阿僧祇劫。 ^563c36

【鈔】彼佛壽命，舉其化主，及其人民，舉其眾生也。
彼國淨土，雖有其民，而無其王，以其人民各各調善自居，
不須文武兼治，故無其王，但有佛為化主法王而已。
大凡化主壽命，隨其國土人民以為長短，
彼國人民尚然壽命無量，況佛壽命而有量乎？
此則舉民顯主，佛壽無量。 ^563c38

△三、況勝釋。 ^564a2

【疏】以應身無量，而天人莫知其數，況法報也！ ^564a4

【鈔】法、報、應三身，各有壽、量者，夫壽依命立，命藉身持。
經既言壽，又有身、命。
故天台大師觀經疏釋題無量壽明三身、
三命、三壽云：法身師軌法性，還以法性為身。
此身非色質，亦非心智，非陰、界之所攝持，強指法性為法身耳。
法性壽者，非報得命根，亦無連持，強指不遷不變，名之為壽。
此壽非長壽，亦非短壽，無延無促，強指法界同虗空量。
此即非身之身，無壽之壽，不量之量也。
報身者，修行所感。
法華云：久修業所得。
涅槃經云：大般涅槃，修道得故。
如如智照如如境，菩提智慧與法性相應、相冥。
相應者，如函葢相應；相冥者，如水乳相冥。
法身非身非不身，智既相冥，亦非身非不身，強名此智為報身。
法壽非壽非不壽，智既應冥，亦非壽非不壽，強名非壽為壽。
法量非量非無量，智既應冥，亦非量非無量，強名無量為量也。
應身者，應同萬物為壽也，應同連持為壽也，應同長短為壽也。
智與體冥，能起大用，如水銀和真金，能塗諸色像，
功德和法身，處處應現往。
能為身非身，能為常壽為無常壽，能為無量，能為有量。
有量有二義：一為無量之量，二為有量之量。
如七百阿僧祇及八十等，是有量之量。
如阿彌陀實有期限，人天莫數，是有量之無量。
應佛皆為兩量，逐物隨緣，參差長短。
然此三身三壽，不可並別，一異即乖法體。
即一而三，即三而一，乃會玄文。
今文乃以應壽而況顯法報，以是之故，而經題稱為無量壽也。 ^564a6

△次、釋無量光二：初、別翻。 ^564b8

【疏】亦云無量光。 ^564b10

△二、引經。 ^564b12

【疏】經云：彼佛光明無量，照十方國，無所障礙。 ^564b14

【鈔】此亦無量壽佛應身之光。
以光而例壽，應亦可論三身，謂法身、非身、
非不身，則法光、非光、非不光等。
今是應身之光，尚然無量，照十方國，無所障礙，況法報光耶？ ^564b16

△二、約通號別號釋二：初、正釋。 ^564b24

【疏】又佛是通號，阿彌陀是別號。 ^564b26

【鈔】諸佛皆有通、別二號。
今此經題，釋迦但舉其通，彌陀但舉其別。 ^564b28

△二、釋疑。 ^564b32

【疏】釋迦是此方教主，庶物咸知，故舉通號；
彌陀是極樂導師，理須表顯，故彰別號。 ^564b34

【鈔】或有疑云：諸佛既有通、別二號，經題何不兩土化主通、別並舉？
應云：釋迦佛說阿彌陀佛經。
故解中釋其疑云：釋迦是此方教主，眾生無不聞知，故但舉通號以該其別。
彌陀是極樂導師，不表其別，名則不顯，故彰別號以該其通。
譯人為省，重繁存略，雅得其所也。 ^564b38

△二、釋通題二：初、約法常釋。 ^564c2

【疏】經者，法也，常也。
十界同遵，三世不易。 ^564c4

【鈔】法常之釋，乃依觀經疏轉釋。
又依妙宗鈔，謂儒經講解，有茲二訓：萬代軌則，
故訓法也；百王不易，故訓常也。
佛經亦然，十界咸軌，三世不易也。 ^564c6

△二、以由義釋。 ^564c12

【疏】由聖人金口所宣，故言經也。 ^564c14

【鈔】妙宗鈔云：由佛大聖金口宣吐自證之法，故名為經。 ^564c16

△二、通別合釋二：初、指通別二名。 ^564c20

【疏】又經是通名，佛說等是別名。 ^564c22

【鈔】妙宗云：通名者，頓說、漸說，施權、開權，
律論之外，皆名為經，故稱通也。
別名者，別相乃多，今從三種，謂人、法、譬，
單三、複三，并具足一，以成七別。
單三者：單人，如阿彌陀經等；單法，如大般涅槃經等；
單譬，如梵網經等。
複三者：人、法，如文殊問般若經等；法，譬如妙法蓮華經等；
人，譬如如來師子吼經等。
人、法、譬具足者，如勝鬘師子吼、一乘大方便方廣經等。
以此七別與通，合標一代佛法。 ^564c24

△二、明通別所以五：初、通論一化。 ^564c40

【疏】經有三種，謂教、行、理。
依教修行，從行顯理。 ^564c42

【鈔】妙宗云：今家釋題，約通、別論者，以其二名各具教、
行、理也。若無此三，徒論通、別，無所以矣。
何以故？葢依教而後修行，從行而後顯理故也。 ^564c44

△二別指今題。 ^565a2

【疏】佛是覺義，約修成說，故屬於行，說即是教。
阿彌陀是理。 ^565a4

【鈔】今題佛字，判屬于行者，以佛是覺義，
有自覺、覺他，覺行圓滿之義也。
約修成邊說，故屬于行。
說字屬教，最分明。
阿彌陀判屬於理者，以是本性彌陀故，
正當行者稱念修行，斯得見故，故判屬于理。 ^565a8

△三、判其通別。 ^565a16

【疏】與眾典不同，則三經皆別；以對經字，則三經皆通。 ^565a18

【鈔】與眾典不同，則不惟五字成別，即教、
行、理三經皆別。以對經字，則不惟一字成通，
即教、行、理三經皆通也。 ^565a22

△四、結成秘藏 ^565a28

【疏】理即法身，行即般若，教即解脫，三一圓融，
不可思議，名秘密藏。 ^565a30

【鈔】今家凡是經題，皆約通、別釋者，正欲明各各具三經也。
各具三經者，又正欲明具秘密藏也。
如一題阿彌陀三字，即我行者法身本性也；
佛之一字，即全性起修之般若、智慧也；
說之一字，即智與法身所得之解脫也。
又理即全苦道，即法身正因佛性也；行即全惑道，
即般若了因佛性也；教即業道，即解脫緣因佛性也。
如是三德，如世伊三點，天王三目，不縱不橫，
不並不別，乃不可思議秘密之藏。
經題義理微妙若此，講者、聽者安可忽諸！ ^565a34

△五、結成功德。 ^565b4

【疏】故聞#CB15685;題名字，獲無量功德也。 ^565b6

【鈔】如金光明及諸大乘，多作此說。 ^565b8

△二出本名 ^565b10

【疏】此經本名稱讚不可思議功德一切諸佛所護念經。 ^565b12

△三、辨譯異三：初、總標。 ^565b16

【疏】傳至中華，凡二譯。 ^565b18

△二、別明二：初、唐譯。 ^565b20

【疏】唐譯云稱讚淨土佛攝受經。 ^565b22

△二、秦譯二：初、與唐辨異。 ^565b24

【疏】今秦本隱略經題在六方佛後，即云：
汝等眾生，當信是等。 ^565b26

【鈔】唐譯則存本名，而秦譯不存者，以其隱略在六方佛後故也。 ^565b30

△二、讚秦譯善巧。 ^565b34

【疏】以此經正示持名方法，況彌陀聖號，
眾所樂聞，用此立題，人多信受，故得四海同遵，
流通無盡，譯人之善巧也。 ^565b36

【鈔】大凡立名，貴生物善。
今所生善，則有二種：一以此經正示持名方法，
一以彌陀聖號眾所樂聞，故用此立題，人多信受。
是以唐譯者秘于大藏而不見不聞，秦譯者四海同遵而流通無盡，
譯人善巧，信而有徵矣。 ^565b42

△二、辨體二：初、標。 ^565c4

【疏】二、辨體。 ^565c6

【鈔】二、辨體者，即前總列中云方等實相為體也。
方等實相有二義：一、此經說在第三方等時，
方等四教並談，此經屬圓揀異。
此經實相，非華嚴、般若、法華三時之實相，故云方等。
一、圓教實相，門門可入清涼池，故方生佛均有，平等不二故等。
觀經疏云：體是主質。
妙宗鈔云：名傍是賓，體正是主。
名是假名，體是實質。
一切名下，皆有其質。
今辨假名下之實質也。 ^565c8

△二、釋二：初、引論明體。 ^565c24

【疏】智度論云：諸大乘經，通以一實相為經正體。 ^565c26

【鈔】妙宗鈔云：諸法不生不滅，非有非無，
無能無所，離言說相，離名字相，離心緣相。
離此等相，名為實相，無相之相也。
若以彼義會歸此經，則前段七重欄楯去，
至聞是音者，皆生念佛、念法、念僧之心，是明惟心淨土。
序云瓊林玉沼，直顯於心源是也。
中段彼佛何故號阿彌陀去，至但可以無量無邊阿僧祗說，
是明本性彌陀。序云壽量光明，全彰於自性是也。
瓊林玉沼，是明依報，該得四種淨土。
壽量光明等，是明正報，該得佛菩薩九品往生之人。
此正法華惟佛與佛，乃能究盡諸法實相。
天台所謂性具三千，無非實相之體也。 ^565c28

△二、結成所詮。 ^566a2

【疏】即所詮之理也。 ^566a4

△三、明宗二：初、標。 ^566a6

【疏】三、明宗。 ^566a8

△二、釋二：初、引經證成。 ^566a10

【疏】經云：若有信者，應當發願生彼國土。 ^566a12

【鈔】前總列中，云信願淨業為宗，故今引經證成。
若有信者，即信門也；應當發願，即願門也。
若欲證成淨業行門，應具引下文七日持名，
一心不亂，求生淨土，此為三要之門。
信則信有，惟心淨土，本性彌陀，如來願力，
皆得往生，此當十乘中第一觀不思議境也。
雖有其信，若無其願，則不得生。
葢彌陀既以願力而攝生，我當誓願而求往，
方得天性相關，任運與拔，猶如磁石，自然吸取，
十乘往判，此當第二真正發菩提心也。
四弘中，當佛道無上誓願成，該得前之三願。
雖有其願，若無行門，其願則狂，故須七日持名，
一心不亂，十乘往收，此當第三善巧安心止觀也。
七日持名即是觀，一心不亂即是止，方持名而一心，
方一心而持名，是則止觀雙照，亦復雙遮，
善巧安心，方得成就。
略標上根三法，其餘七乘，皆在中矣。 ^566a14

△二、結成宗要。 ^566a44

【疏】一，經之宗要也。 ^566a46

△四、明用二：初、牒。 ^566a48

【疏】四、論用。 ^566b2

△二、釋二：初、引經證成。 ^566b4

【疏】經云：即得往生極樂國土，皆不退轉於無上菩提。 ^566b6

【鈔】初二句，即示以七日持名，一心不亂後之文。
次二句，即此前經云眾生生者，皆是阿#CB16014;#CB02494;致之文。
前總列中云捨苦得樂為用，即經云即得往生云云之文。
若以後足前，則眾生生者，皆娑婆念佛之人，必得不退菩提。
以此二文，合證此經之力用也。 ^566b10

△二、結成力用。 ^566b20

【疏】離生死苦，得解脫樂，此經之力用也。 ^566b22

【鈔】餘之法門，莫不皆令眾生竪出三界，
離生死苦，得解脫樂。
如重臺九級，自下昇高，力勝則進，足疲則墮，其登也難。
惟淨土法門，令眾生橫出三界，離生死苦，得解脫樂。
家庭咫尺，從東至西，舉目可觀，彈指即到，其去也易。
經之力用，豈不大乎！ ^566b24

△五、判教相二：初、總標。 ^566b34

○五判教相 ^566b36

【鈔】教者，聖人被下之言。
相者，分別異同。如來五時設教，適時而進，
大小漸頓，各有區分。
天台約五時而分別之，各有攸存。
故凡釋經，皆須判教。 ^566b38

△二、釋相。 ^566b44

【疏】部屬大乘，方等教攝，二藏明義，菩薩藏收，
漸頓分之，此屬頓教。 ^566b46

【鈔】判此教相而有三說，部屬大乘方等教攝者，
第一、約時判也。前總列云大乘生酥為教相，生酥即方等時也。
天台大師用涅槃五時生起次第，以判如來一代之教。
初從牛出乳，譬從佛最初三七日說華嚴經。
次從乳出酪，譬從十二部出九部修多羅，十二年中說小乘四阿含經。
次從酪出生酥，譬從阿含出方等，八年之中說維摩、
大集、楞嚴、楞伽、十六觀并此經等，彈偏斥小，歎大褒圓。
聲聞之人得彈訶益，恥小慕大，出入無難。
如小乘偏空，出三界外，無身無土。
今則特告身子，而云彌陀有土，菩薩有身，
眾生生者，皆不退轉，即其事也。
次從生酥出熟酥，譬從方等出般若，二十二年說大品、
般若等諸經，以空慧水洮汰二乘執情，
令須菩提等轉教般若，付財融通。
次從熟酥出醍醐，譬從般若出法華、涅槃，
九界三乘會權授記，無小無大，皆令作佛。
今是第三生酥，故曰部屬大乘方等教攝。
二藏明義菩薩藏收者，第二、約藏判也。
葢佛所說經有聲聞藏，即為諸二乘人說者，
明理但至真諦，明惑但破見思，明智但修空觀，明果無身無土。
今經既明出娑婆外別有淨土，則果報有乎身土，豈不理惑智果皆屬菩薩藏收？
漸頓分之此屬頓教者，第三、約教判也。
化儀之教有漸有頓，漸則經劫修行方階不退，
頓則即生成辦位至阿#CB16014;，故結成云以令凡夫不退菩提。
然而令其即生位階不退，固是圓頓法門，
亦必須先開圓解而次修圓行，破三惑而方證圓果以階不退。
今則但說彼土依正二報，以之為開解生信，
七日持名一心不亂；以之為造修行門，臨命終時即得往生以階#CB02494;致。
自非釋迦之善權、彌陀之願力、行者之宿根、
現前之三要，一心不亂而三惑圓伏，頓斬業根而直往無前，
安能克此？故知此經為五濁惡世之無上醍醐。
涅槃經云：置毒生酥中，食即殺人。
可不信諸？ ^566c2

△二、譯人二：初、標科。 ^567a18

○二譯人號。
orig::  ^567a20

姚秦三藏法師鳩摩羅什奉詔譯
commentary::  ^567a22

△二、解義二：初、明其生處。 ^567a24

【疏】鳩摩羅什，此云童壽，丘慈國人也。 ^567a26

△二、明其翻譯。 ^567a28

【疏】後秦姚氏據長安，尊為國師，弘始年間，譯諸經論。 ^567a30

【鈔】姚秦者，簡非亡秦，前秦乞伏秦，今是後秦姚氏也。
以弘始三年方入長安。
秦主勅僧#CB16910;等八百沙門，
資受什旨，於草堂寺所譯經論，凡九十八部，
合四百二十一卷，僧叡、僧肇、道常等筆受。 ^567a34

△三、證其功德。 ^567a42

【疏】南山感通傳云：七佛以來譯經師。 ^567a44

【鈔】過去七佛，皆生於西天竺迦維羅衛國。
滅度之後，或正法，或像法。
時西天梵筴，必傳流震旦，譯梵成華。
譯經之師，歷代皆有。
惟什師自七佛以來，常為我震旦譯經之師。
此乃南山律師問費氏天人所說。
又有云：什師位證三賢。
是知非聊爾人也。 ^567a46

△二、釋經文二：初、總別科判，二、依科解釋。
今初二：初、總科，三、分。 ^567b8

○二、釋經文三：從初至大眾俱，為序分。
從爾時佛告至六方後，徵釋經題，為正宗分。
從汝等皆當信受我語盡文，為流通分。 ^567b12

【鈔】漢明以來，經至震旦，弘法之師，隨文講解，無有科判。
至晉道安法師，方判大小諸經，皆有三分，
謂序、正、流通。後西天親光論至與其三分義同。
又此方出家之士，自漢以來，皆隨師姓，如三支之類。
後道安法師謂既捨俗姓以從釋迦，宜合一切俱從釋姓。
後增一阿含至世尊果云：萬流入海，同一鹹味；
四姓出家，同稱釋氏。
故後人讚道安法師云：分經雅合於親光，釋姓頗同於增一。 ^567b18

△二、別明二序。 ^567b34

【疏】諸經皆有通別二序，此經但有通序證信，
而無別序發起，即十二部經中無問自說也。 ^567b36

【鈔】通、別二序者，通者，同也，如是等六事，
諸經皆同故；別者，異也，諸經發起之緣，各各不同故。
今經但有通序，而無別序者，乃如來無問自說。
葢淨土法門，若被菩薩之機，正所當對，
必須假問而說，如十六觀經，是其類也。
但此一經，是對上乘及凡夫機，令知微妙身土，
即生可獲，原非小乘、凡夫境界，豈能問之？
故如來無問自說，稱性宣揚，何須發起？ ^567b40

△二、依科解釋二：初、釋通序二：初、分科。 ^567c6

○通序分二：初五句證信。 ^567c8

【鈔】證信者，佛將滅度，阿難咨問：一切經首，當安何語？
佛答云：當安如是我聞等。
豈惟我然，三世諸佛，經初皆爾。 ^567c10

△二、釋經二：初、列經。
orig::  ^567c16

如是我聞：一時，佛在舍衛國祇樹給孤獨園。
commentary::  ^567c18

△二、釋義五：初、釋所指法體。 ^567c20

【疏】如是者，指所聞之法體也。
實相之理。古今不異。
名如如理。而說為是。 ^567c22

【鈔】如是者。指法之辭。
所指者。即所聞法體。
實相之理。如此之理。
古今不異名如。即真如不動之體，亘萬古而恒新，歷千差而不改。
如來能稱此理，而說無不當理，故稱如是。 ^567c26

△二、釋所顯能聞。 ^567c34

【疏】我者，阿難，結集法藏，自言：如是法門，我從佛聞。 ^567c36

【鈔】佛地論云：謂結集時共請言：如汝所聞，當如是說。
傳法菩薩便許可言：如是當說，如我所聞。 ^567c38

△三、釋所明機感。 ^567c42

【疏】一時者，機應和合之時也。
不言某年月日者，二土正朔不同故也。 ^567c44

【鈔】機，即阿難與千二百人并菩薩等眾。
應，即釋迦如來能說教主。
機無應而不成，應無機而不就，砧椎相叩，乃方成法器。
機應合一，則此經方說。
二土正朔不同者，如此土四時，彼方三際，
東夏以合朔為月旦，西方以既望為月旦。
兩方既爾，四夷可知。
既難準定，故但言一時。 ^567c48

△四、釋所稱化主。 ^568a12

【疏】佛者，覺也。自覺異凡夫之不覺，覺他異二乘之獨覺，
覺滿異菩薩之在因，眾聖中尊，故名曰佛，即釋迦教主也。 ^568a14

【鈔】梵語佛陀，此云覺者，謂覺了性相真妄之者，
即究竟本覺，亦究竟始覺。
自覺，異凡夫之不覺者：凡夫則終朝昏擾，
逐妄漂流；如來則寂照雙融，還源返本。
覺他，異二乘之獨覺者：二乘則覺了生死，
如麞獨跳；如來則自登彼岸，慈航度人。
覺滿，異菩薩之在因者：菩薩則三覺雖修，
而三因未滿；如來則三覺究竟，而三德圓彰。
為二乘、菩薩，眾聖中尊，故稱為佛。
以通從別，即娑婆教主釋迦牟尼佛也。 ^568a20

△五、釋所述住處二：初、釋舍衛國。 ^568a36

【疏】舍衛，正云室羅筏悉底，此云聞物，言人物富庶，遠聞諸國故。 ^568a38

【鈔】人物富庶者，謂此國具足欲塵財寶之物，多聞解脫之人也。 ^568a42

△二、釋祇樹給孤獨園二：初、出二人名德二：
初、祇陀。 ^568a46

【疏】梵語祇陀，此云戰勝，波斯匿王太子名也。 ^568b2

【鈔】波斯匿王太子初生之時，適與外國戰勝，因立美名。 ^568b4

△二須達。 ^568b8

【疏】梵語須達，此云善施，長者名也。
能惠施國之窮民，名給孤獨。 ^568b10

△二、明二人並稱。 ^568b14

【疏】側布黃金，從祇陀買園，建立精舍，請佛說法。
祇陀施樹，故並稱也。 ^568b16

【鈔】須達長者為兒聘婦，往王舍城，得見如來，請佛供養。
佛命身子同往相地，惟祇陀太子園林茂盛，可造精舍。
祇陀戲許，須金磚側布其地，金錢掛滿其林，便當與之。
須達歡喜，命車載金，布地將滿。
祇陀見其精誠，便云：地當屬卿，林屬於我，
共施供佛，不亦可乎？
故後凡於此地說經，經家序處，必美二人之德而並稱之。 ^568b20

△列眾同聞二：初、分科。 ^568b34

○二、列眾同聞三：初、聲聞眾二：初、示數。 ^568b36

△二、釋經三：初、聲聞。
二、示數二：初、列經。
orig::  ^568b38

與大比丘僧千二百五十人俱，皆是大阿羅漢，眾所知識。
commentary::  ^568b40

△二、解義為四：初、釋明類。 ^568b44

【疏】比丘，此云乞士，乞食資身，乞法鍊心，
又云怖魔，又云破惡。
僧者，具云僧伽，此云和合眾。 ^568b46

【鈔】比丘，梵語，而含三義：一、乞士，外為檀越乞食，
以資色身，永離四邪；內為如來乞法，以鍊心性，
常趣八正，應供之因也。
二、破惡，能破九十八種煩惱惡因，能破二十五有生死惡果，
殺賊之因也。三、怖魔，發心出家，魔王怖其出境；
精進修行，波旬怖其離欲，無生之因也。
眾和合者，凡為僧者，須具六和：一、戒和同修，
二、見和同解，三、身和同住，四、利和同均，
五、口和無諍，六、意和同悅。
具此六和，方可稱僧。 ^568c2

△二、釋示數。 ^568c18

【疏】三、迦葉有千弟子，舍利、目連共二百五十人，
最初歸佛，常隨眾也。 ^568c20

【鈔】三、迦葉者：一、優樓頻螺迦葉；二、伽耶迦葉；
三、那提迦葉。若最初度憍陳如五人，合云千二百五十五人。
經舉大數，是故略之。
得飡甘露，莫先於此，故為常隨眾也。 ^568c24

△三、釋顯位。 ^568c32

【疏】阿羅漢含三義：一、應供，為人天福田，
乞士果也；二、殺賊，斷煩惱盡，破惡果也；
三、無生，不受後有，怖魔果也。 ^568c34

【鈔】比丘，因名也；阿羅漢，果號也。
因果二名，一一主對，如影隨形，略無差忒，故為比丘。
有乞士之因，方獲羅漢應供福田之果；
有破惡之因，方獲斷煩惱盡殺賊之果；
有怖魔之因，方獲無生不受後有之果。 ^568c40

△四、釋歎德。 ^569a2

【疏】聞名欽德曰知，覩形敬奉曰識。 ^569a4

【鈔】若但聞名而未覩形，則知而未識；但覩形而不聞名，則識而未知。
今既聞名而覩形，必欽德而敬奉。
阿難尊者與此輩等同聞，非惟見同列之德齊，
亦乃顯所聞之法真，以之證信，誠可信也。 ^569a6

△二、列名二：初、牒科。 ^569a14

○二列名 ^569a16

△二、釋經二：初、列經。
orig::  ^569a18

長老舍利弗。摩訶目犍連。
摩訶迦葉。摩訶迦旃延。
摩訶拘絺羅。離婆多。
周利槃陀。伽難陀。
阿難陀。羅睺羅。憍梵波提。
賓頭盧。頗羅墮。迦留陀夷。
摩訶劫賓那。薄拘羅。
阿#CB00145;樓#CB00501;。
commentary::  ^569a20

△二、釋義二：初、釋長老。 ^569a28

【疏】耆年碩德，通稱長老。 ^569a30

【鈔】此諸聖僧，有耆年者必有碩德，有碩德者未必定是耆年。
故長老者，乃耆年與碩德之通稱也。 ^569a32

△二、釋眾名十六：初、釋舍利弗。 ^569a36

【疏】舍利弗，此云身子。
其母身容端正，眼如鶖鷺，兼母名之，故又名鶖子，智慧第一。 ^569a38

△二、釋目犍連。 ^569a42

【疏】摩訶目犍連，此云大采菽，姓也。
其族眾多，故以大別之，神通第一。 ^569a44

△三、釋大迦葉。 ^569a48

【疏】摩訶迦葉，此云大龜氏，其祖感靈龜負仙圖而出，遂以名族。
又云飲光，身光赫奕，映蔽餘光。
毗婆尸佛時為治金師，貧女以金珠同修塔像，
從是以來，身光金色。 ^569b2

△四、釋摩訶迦旃延。 ^569b10

【疏】摩訶迦旃延，此云文飾，論議第一。 ^569b12

△五、釋摩訶拘絺羅。 ^569b14

【疏】摩訶拘絺羅，此云大膝，從狀得名，舍利弗母舅。 ^569b16

△六、釋離婆多。 ^569b18

【疏】離婆多，此云星宿，父母禱星而生，遂以為名。 ^569b20

△七、釋周利槃陀伽。 ^569b22

【疏】周利槃陀伽，此云繼道。
其母省親，生於路傍，故姿性魯鈍，惟誦半偈，證羅漢果。 ^569b24

△八、釋難陀。 ^569b28

【疏】難陀，此云善歡喜，佛之親弟也。 ^569b30

△九、釋阿難陀。 ^569b32

【疏】阿難陀，此云慶喜，白飯王之子，佛之堂弟也。
佛成道日生，舉國忻慶，因立嘉名，多聞第一。 ^569b34

△十、釋羅睺羅。 ^569b38

【疏】羅#CB15527;羅，此云覆障，
本修羅之名，能障日月，佛為所障，不即出家，故以為名。 ^569b40

△十一、釋憍梵波提。 ^569b44

【疏】憍梵波提，此云牛呞，宿生為牛，食已轉哨，故受此名。 ^569b46

△十二、釋賓頭盧頗羅墮。 ^569c2

【疏】賓頭盧，此云不動，名也。
頗羅墮，此云利根，姓也，別譯云賓度羅#CB02494;囉墮闍。 ^569c4

△十三、釋迦留陀夷。 ^569c8

【疏】迦留陀夷，此云黑光，其形麤黑故。 ^569c10

△十四、釋劫賓那。 ^569c12

【疏】摩訶劫賓那，此云房宿，母禱房星而生。 ^569c14

△十五、釋薄拘羅。 ^569c16

【疏】薄拘羅，此云善容，形貌端正。
昔施僧一訶梨勒，感五不死報。 ^569c18

△十六、釋阿#CB00145;樓#CB00501;。 ^569c22

【疏】阿#CB00145;樓#CB00501;，此云無貧。
昔於饑世，以稗飯施辟支佛，九十一劫果報充足，天眼第一。 ^569c24

【鈔】諸經列眾，皆有歎德，如法華、楞嚴，是其例也。
惟此經無之，非無也，葢譯人善巧，令顧名而思義也。
如大智舍利弗、摩訶目犍連等，顧何德而不彰？
然諸經嘆德，必隨緣起，如阿難以邪染之緣，
浚發楞嚴，而經家嘆德，特曰佛子住持，
善起諸有〔云云〕。同列之眾，既有是德，正顯當機，
雖托緣于邪染，而實無是過也。
此經餘諸弟子，且無暇論，即大智舍利弗，
位居其首，次之以大目犍連、摩訶迦葉、
摩訶迦旃延三人者，豈無意乎？
葢極樂法門，微菩薩實智而莫能信，微菩薩大神通而莫能往，
微抖擻三惑而莫能淨，微四無礙辨而莫能論。
此經說在方等，意令聲聞迴小智以成大智，
迴小通以成大通，迴小頭陀以成大頭陀，迴小議論以成大議論。
淨土即權而實，即實而權者，斯可以照了實相，信受奉行。
即近而遠，即遠而近者，斯可以不速而疾，彈指即到。
心淨土淨，即穢而淨者，斯可以生即無生，生化兩冥。
妙有即空，真空即有者，斯可以妙用辯才，剖析無礙。
至於餘諸弟子，各有一德，以類而歎德，
即事而回向，於此法門，成方等益。
了無生而生，感界外生；達無身而身，受變易身。
竪出三界，固不可思議；又有橫出三界，尤不可思議也。 ^569c28

△二、總結二：初、牒科。 ^570a22

○三、總結。 ^570a24

△二、釋經二：初、列經。
orig::  ^570a26

如是等諸大弟子。
commentary::  ^570a28

△二、解義。 ^570a30

【疏】學在師後，故稱弟；解從師生，故稱子。
此總結前文也。 ^570a32

【鈔】弟則顯師之謙讓，師乃明資之尊敬。
故夫子曰：余也處回如弟，回也處余若父。 ^570a36

△二、菩薩眾二：初、分科。 ^570a40

○二、菩薩眾三：初、明類。 ^570a42

△二、釋經二：初、列經。
orig::  ^570a44

并諸菩薩摩訶薩。
commentary::  ^570a46

△二、釋義。 ^570a48

【疏】梵語菩提薩埵，此云覺有情。
同佛所證曰覺，無明未盡曰有情。
摩訶薩，此云大道心眾生。 ^570b2

【鈔】菩薩二字，梵語存略。
若具足稱之，應云摩訶菩提質帝薩埵。
摩訶翻大，菩提翻道，質帝翻心，薩埵翻眾生，
亦翻有情，合為大道心。
眾生、大道心，則下異眾生；有情，則上異諸佛。
葢已離此岸，尚居中流，此諸菩薩，乃又居其大者，故以摩訶薩別之。 ^570b6

△二、別名二：初、牒科。 ^570b16

○二列名 ^570b18

△二、釋經二：初、列經。
orig::  ^570b20

文殊師利法王子。
阿逸多菩薩。乾陀訶提菩薩。
常精進菩薩。與如是等諸大菩薩。
commentary::  ^570b22

△二、解義為五：初、釋文殊。 ^570b26

【疏】文殊師利，此云妙德，以微妙三德同佛所證，故亦云妙。
吉祥菩薩入法正位，名法王子。 ^570b28

【鈔】微妙三德，同佛所證者，圓教始從初住，
終至等覺，分破一品無明，分同佛證。
微妙三德，若約文殊菩薩，則有本迹之殊。
本因，如悲華經：對寶藏佛發弘誓願，蒙佛授記，字曰文殊。
又于燈明佛所，為八王子之師，是釋迦九代之祖，
昔太隣諸佛，今輔佐釋迦。
若論本果，現在北方歡喜世界作佛，號歡喜藏摩尼。
寶積佛未來在南方離垢世界成佛，號普現如來。
本迹如此，同佛所證，厥位相齊。
亦名妙吉祥者，惑、業、苦三有少分在，皆未吉祥，
位居究竟，三德圓彰，故又號妙吉祥也。
佛破二十五有，獲王三昧，入法正位，名破有法王。
文殊亦位隣等覺，為佛長子，名法王子也。 ^570b32

△次、釋阿逸多。 ^570c8

【疏】阿逸多，此云無勝，超出偏小，故慈氏之名也。 ^570c10

【鈔】梵語阿逸多，翻為無能勝，名也。
又名彌勒，翻為慈氏，姓也。
思益經云：若眾生見者，即得慈心三昧。
合而言之，是則此菩薩以地位證入隣極，慈心及物以受姓名也。 ^570c12

△三、釋乾陀訶提。 ^570c20

【疏】乾陀訶提，此云不休息，勤修不懈故。 ^570c22

【鈔】思益經云：恒河沙劫為一日夜，是三十日為一月，
十二月為一歲，過百千萬億劫得值一佛。
如是值恒河沙佛，行諸梵行，修習功德，
然後授記，心不休息，故號為乾陀訶提。 ^570c24

△四、釋常精進。 ^570c32

【疏】常精進者，乃法性常住，成無作正勤故。 ^570c34

【鈔】寶積經云：是菩薩為一切眾生，經無量劫，
隨逐不捨，猶不受化，無一念棄捨，以身心俱進，名常精進。
祇以見法性常住，成無作正勤，雖精進而無精進相也。 ^570c36

△五、釋總結。 ^570c44

【疏】大菩薩者，迥出偏小故。 ^570c46

【鈔】靈芝云：菩薩名通初後。
如是菩薩，莫非深位補處，或權現影響，故稱大也。
諸經列菩薩眾，亦有歎德，如法華等，是其通例，惟此經無之。
非無也，亦令讀是經者，顧名而思義，仰德而受行也。
何也？如文殊以妙德吉祥，阿逸多以無能勝慈氏，
乾陀訶提以自強不息、勤修無懈、常精進以悟法常住、
成無作正勤，顧何德而不具？
經家獨列此四人者，意令修行淨土者，
先以微妙三德，即吾心之三諦，為能觀三觀之本，即所謂先觀不思議境是也。
繼之以無能勝之無緣慈悲，而真正發菩提心，
以表今之求生極樂者，一以化眾生、斷煩惱、
學法門、成佛道而為初志，然後加之以全性起修、
自強不息、勤修無懈、了法性常住、成無作正勤，
庶捨穢能盡，取淨窮源，即娑婆之塞，以臻乎極樂之通，
則道品自然調適，對治法爾助開，九品可階，
疑城不住，法愛不生，金臺可陞，得預如是等諸大菩薩之列矣。
經家之意，其在是乎？ ^570c48

△三、人天眾二：初、牒科。 ^571a34

○三人天眾 ^571a36

△二、釋經二：初、列經。
orig::  ^571a38

及釋提桓因等，無量諸天大眾俱。
commentary::  ^571a40

△二、釋義三：初、釋提桓因。 ^571a42

【疏】釋提桓因，此云能天帝，忉利天主也。 ^571a44

【鈔】梵語具云釋提桓因陀羅，此翻能作天帝，忉利天主也。
忉利，此翻三十三。
須彌山頂，四面共八城，每城居四天，天帝居善見城中，合三十三。
因果莊嚴，具俱舍頌說。 ^571a46

△次釋無量諸天。 ^571b6

【疏】無量諸天者，欲、色界中諸梵天王、護世四王等也。 ^571b8

【鈔】欲界有六天：地居二天，即下四王天，
并第二忉利天；空居四天，即夜摩、兜率、
化樂、他化也。色界四天：初禪、二禪、三禪各三天，四禪九天。
佛凡說經，皆來會集。
惟無色界天，既無色質，故不云來。 ^571b12

△三、釋大眾。 ^571b20

【疏】兼四眾八部，故言大眾俱。 ^571b22

【鈔】四眾者，比丘、比丘尼、優婆塞、優婆夷也。
八部者，天、龍、夜叉、乾闥婆、阿修羅、迦樓羅、
緊那羅、摩呼羅伽、人、非人等也。 ^571b24

△次、釋正宗二：初、總判三科。 ^571b30

○二、正宗，分三：初、依正莊嚴。
二、修證行法。三、諸佛稱讚。 ^571b32

△二、依經釋義二：初、分科。 ^571b36

○就初為二：初、總示，二、別釋。
初又二：初、依報莊嚴。 ^571b38

△二、釋經為二：初、依正莊嚴二：初、總示二：
初、依報莊嚴二：初、列經。
orig::  ^571b40

爾時，佛告長老舍利弗：從是西方過十萬億佛土，有世界名曰極樂。
commentary::  ^571b44

△二、解義六：初、釋爾時。 ^571b48

【疏】爾時者，將說經之時也。 ^571c2

【鈔】爾時，即前通序機應合一之時。
惟其合一，故將說經。 ^571c4

△二、釋當機。 ^571c8

【疏】以身子利根，故特告之，不俟其請問也。 ^571c10

【鈔】淨覺云：不告菩薩、天、龍者，應有四悉意：
一、是左面弟子，大小法集多居其首故；
二、由智慧第一，四眾、八部罔不欽仰故；
三、為令四眾聞佛淨土，自鄙絕分故；四、
復欲小乘未取證者，回心向大故。
佛凡說法，必獲四悉檀益。
今謂於佛說十二部經中，此當無問自說，
以淨土法門非小乘境界故，復欲令彼回小向大故。
此經唯無祗夜、伽陀、因緣、譬喻、優波提舍，
而長行、直說、方廣、受記、未曾有，此皆顯有。
若未本生、本事，則以略望廣，於大彌陀經亦復具有。 ^571c12

△三、釋界數。 ^571c32

【疏】一大千世界，稱一佛土。
十疑論云：西方去此十萬億剎，為對凡夫肉眼、生死心量而言之耳。
但使眾生淨業成就，臨終在定之心，即是淨土受生之心，
動念即是生淨土時，實非遠也。 ^571c34

【鈔】解中，先依經明遠，次約理明不遠。
一大千世界稱一佛土者，百億日月、百億須彌、
百億四大海、百億鐵圍山，名一佛土。
故俱舍頌云四大洲日月，須盧六欲天，
梵世各一千，名一小千世。
此小千千倍，說名為中千，此千倍大千，皆同一成壞是也。
如此觀之，極樂世界去此甚遠。
次引天台大師十疑論明不遠。
葢言凡夫之人，以先世煩惱惑、善惡業報，得此生五陰苦果。
所有凡夫肉眼，遠即不見，乃以不見者為遠；
所有生死心量，遠則不知，亦以不知者為遠。
無怪其然。若念佛之人，一心不亂，則惑道伏；
淨業成就，則業道清。
臨終之時，娑婆印壞，則苦道脫。
當爾之時，化肉眼為天眼，變凡心為聖心。
故臨終在定之心，即是淨土受生之心，動念即是生淨土時。
言動念者，乃垂終得見三寶，與夫見光見華等，
一有所見，便名動念，非妄念之念也。
雖在此土得見，已是華池受生之時，故曰實非遠也。
又般舟經明眾生有三力故，得見彌陀：
一者三昧力，即論中所明是也。
二者佛力，四十八願經云：設我成佛，十方眾生，
至心信樂，欲生我國，乃至十念，若不生者，不取正覺。
三者本功德力，此有二義：一者眾生自無始來，
曾有念佛求生淨土種子，當時未生，今種已熟，應得往生。
二者眾生心性，本具塵剎，雖十萬億之遙，
無非性具，即性體性量，如帝網之一珠，
影含眾珠，如大海之一浪，具全潮體，非但互具，亦乃互即。
故四明云：若心性不具塵剎，則生無感見之功，佛無應現之理也。 ^571c42

△四、釋極樂。 ^572a46

【疏】梵語須摩提，此云安養，或云清泰，又云極樂者，猶言最勝也。 ^572a48

【鈔】安養者，對娑婆八苦交煎，所養者非安也。
清泰者，對娑婆五濁惡世，所處者非泰也。
極樂者，對娑婆眾苦之劇，所受者非樂也。 ^572b4

△五、出四土二：初、總標。 ^572b10

【疏】一切國土，隨機所感，有乎四種。 ^572b12

△二、別釋四：初、寂光土。 ^572b14

【疏】一、常寂光土，諸佛究竟極果所居。 ^572b16

【鈔】觀經疏云：常寂光者，常即法身，寂即解脫，光即般若。
是三點伊，不縱不橫，名秘密藏。
妙宗鈔云：前三在事，故從居人修斷因果而立土名；
此土屬理，故從本體三德為名。
私謂：鈔中既有上品寂光之名，則知彼土亦分九品，
惟上上品為極果所居，餘之八品皆圓聖分證人所居，為分證寂光也。
疏云分證究竟寂光淨穢是也。 ^572b18

△二實報土。 ^572b32

【疏】二、實報土，法身大士所居。 ^572b34

【鈔】觀經疏云：實報無障礙者，行真實法，
感得勝報，色心不相妨，故言無障礙。
純菩薩無有二乘，仁王經云三賢十聖住果報，即是其義。
釋論云：菩薩勝妙五欲，能令迦葉起舞。
華嚴云：無量香雲臺，即其土淨妙五塵。
私謂：諸佛亦有報土，何必定為菩薩所居？
亦可準分九品：上上品為佛所居；餘之八品，
隨菩薩所破無明多少，以為差降爾。
疏云次第頓入實報淨穢是也。 ^572b36

△三方便土 ^572c4

【疏】三、方便土，三乘人所居。 ^572c6

【鈔】觀經疏云：方便有餘者，修方便道，斷四住惑，
故曰方便；無明未盡，故曰有餘。
釋論云：出三界外，有淨土聲聞、辟支佛出生其中，
受法性身，非分段生。
法華云：若我滅度後，實得阿羅漢。
若不信此法，若遇餘佛，便得決了。
就中復有利、鈍，指上為淨，指下為穢也。
私謂：既曰就中復有利、鈍、淨、穢，是則準望亦分九品：
圓方便道居上三品，別通方便道居中三品，藏方便道居下三品。
疏云體析巧、拙，有餘淨、穢是也。 ^572c8

△四、同居土二：初、出名。 ^572c26

【疏】四、同居土；六、凡所居。 ^572c28

【鈔】觀經疏云：娑婆雜惡，荊棘瓦礫，不淨充滿，同居穢也。
池流八德，樹列七珍，次於泥洹，皆正定聚，
凡聖同居，上品淨土。 ^572c30

△次釋義。 ^572c36

【疏】以五濁輕重而分淨穢。
娑婆五濁重故，兼四惡趣，輪迴不息；安養五濁輕故，
惟有人天，皆得不退，故名極樂。 ^572c38

【鈔】以五濁下。標娑婆下，釋。
一往言之，娑婆眾生以五濁之因重，故名同居穢，是故感報兼四惡趣。
此由煩惱濁中五鈍，使隨其強者而牽生四趣。
人天既由戒善，故煩惱稍輕。
安養五濁輕者，由在娑婆專修淨業，輕于五濁，
故得往生極樂，受人天報。
況至彼#CB15131;，塵境輕清，
不生煩惱，故雖人天，皆得不退，故名極樂。
再往言之，極樂國土亦分淨穢，如觀經九品、
大本三輩，品位既分高下，所見亦自不同。
故妙宗鈔云：初五濁輕為同居淨者，此淨甚通，須知別意。
如戒善者，四教凡位皆悉能令五濁輕薄，感同居淨。
而圓觀輕濁，感同居淨，依正最淨，如經中說。
地觀已去，一一相狀，比于餘經修眾善行，
感安養土，其相天殊。 ^572c44

△六簡別。 ^573a22

【疏】盡理言之，惟究竟寂光是真極樂。 ^573a24

【鈔】盡理言之等者，此約四土展轉簡之。
是則分證寂光，猶如穢土苦域，惟究竟果人所居之土，方得名為真實極樂。
故前序先明真源不二，云寂光真淨，初無苦樂之殊，此之謂也。 ^573a26

△二、正報莊嚴二：初、牒科。 ^573a34

○次正報莊嚴。 ^573a36

△二、釋經二：初、列經。
orig::  ^573a38

其土有佛，號阿彌陀，今現在說法。
commentary::  ^573a40

△二、釋義二：初、釋三身二：初、總標。 ^573a42

【疏】佛有三身。 ^573a44

△二、別釋二：初、法身。 ^573a46

【疏】一法性身，居寂光土，身土一如，名秘密藏。 ^573a48

【鈔】觀經疏云：法身者，師軌法性，還以法性為身。
此身非色質，亦非心智，非陰、界、入之所攝持，強指法性為法身耳。
妙宗鈔云：師軌釋法，捨通從別，通則生、佛俱軌法性。
然其九界雖軌而違，如人依師，不順師教。
唯有諸佛從初發心軌法而修，今能究竟冥合法性。
故大經云：諸佛所師，所謂法也。
以法常故，諸佛亦常。
順法性故，名法為師。
實非所師，與能體別，故即所師法而為其身。
雖名為身，已出五陰，故非色質及非心智。
色是初陰，心智即四陰。
既其非陰，亦非入、界，故非三科任持攝屬。
此則已簡分段變易，以示生死陰等攝故。
亦可色質簡應，心智簡報，三科簡因。
既非此等，何以狀名為物機故？
強指法性名為法身，此能居之身也。
所居之土，正如前釋。 ^573b2

△二報身。 ^573b30

【疏】二者報身，居實報土。 ^573b32

【鈔】觀經疏云：報身者，修行所感。
法華云：久修業所得。
涅槃云：大般涅槃，修道得故。
如如智照如如境，菩提智慧與法性相應、相冥。
相應者，如函葢相應；相冥者，如水乳相冥。
法身非身非不身，智既應冥，亦非身非不身，強名此智為報身。
妙宗鈔云：報即酬報也。
修行是因，感于妙報而酬因也。
法華證智德經云：慧光照無量久修業所得大般涅槃，證斷德也。
此二果德，酬答修因，是故名報。
感報之時，其相何似？
故以一法二喻顯之。
如名不異，所觀差別，不名如境；智外有境，不名如智。
各二如者，境如如智，智如如境。
此之境智，故得應冥。
智慧名通，故以果覺菩提簡之，即是無上菩提之智與法性境相應、
相冥。先舉函葢喻其相應，恐謂函葢雖際畔相當，
終存兩相，故重舉水乳以喻相冥。
令知始本同是覺性，其體泯然，正同水乳，
則顯境外無智，智外無境。
水乳可見。言非身者，非應佛有分齊身；
非不身者，非報佛無分齊身。
又非身，則非有；非不身，則非空。
中道法身，乃本覺體，始覺冥此，能冥亦忘，
為成現故，強名報智。
土義同前。 ^573b34

△三、應化身。 ^573c24

【疏】三、應化身，居不二土，隨九品機，所見不同。 ^573c26

【鈔】觀經疏云：應身者，應同萬物為身也。
智與體冥，能起大用。
如水銀和真金能塗諸色像功德和法身處處應現往能為身非身。
然此三身，不可並別一異，即乖法體。
即一而三，即三而一，乃會玄文。
妙宗鈔云：如谷答響，大小隨聲；如鑑現形，端醜在質。
應萬物感，現勝劣身。
智即報身，體即法身，此二冥合，應用無方。
真金上色，須水銀和，方能塗物；闕此一緣，金無塗用。
報智功德，契會法身，隨有機處，應無不往。
上所說報，但論冥法，即自受用也。
今明垂應，以他受用常住之應，對于生身無常之應，
示二迹用，是故雙明身等。
身即生身，有分齊相，故名為身；非身是報，
無分齊相，故曰非身。
小般若云：佛說非身，是名大身。
大身者，乃他受用身也。
他身者，一時隨機變化而有，義則同於應身，體用少有差別。
應身則從法、報冥合之體以起應用，化身則從應身之體以起化用，
乃從用而為用也。
更或從化而化，則化化無窮。
應身則八相始終，化身則倏起倏滅。
居不二土者，報身為能證之智，法身為所證之理。
是則寂光、實報，皆能應之體；他受用土及方便同居，皆應身所居之土。
機緣差別，有乎九品，故視之為異；佛應無差，
則寂光、實報橫在三品，故云不二。
應準觀經疏，判九品往生人，須者往檢。
又四土，土土各分九品。
隨土感見，三身有異；隨機感見，四土不同。 ^573c28

△次釋簡異。 ^574a28

【疏】現在說法，揀非過未也。 ^574a30

【鈔】下經云：阿彌陀佛成佛已來，於今十劫。
則知彌陀現在成佛，而為眾生說法，非過去、未來之諸佛也。 ^574a32

△二、別釋二：初、分科。 ^574a38

○二、別釋二：初、依報二：初、總明極樂。 ^574a40

△二、釋經二：初、依報二：初、總明極樂二：
初、列經。
orig::  ^574a42

舍利弗！彼土何故名為極樂？
其國眾生無有眾苦，但受諸樂，故名極樂。
commentary::  ^574a44

△二、釋義。 ^574a48

【疏】彼土下，徵起。其國下，總釋。
無有眾苦者，無三途、八難等諸苦也。
對娑婆極苦言之，故云極樂。 ^574b2

【鈔】娑婆世界具乎六道：人、天、修羅，名三善道，
以戒善為因；地獄、餓鬼、畜生，名三惡道，以惡逆為因。
道即能通之義，謂一切眾生造作善業，
能通人、天等處；造作惡業，能通地獄等處故也。
又謂之三途者，乃約果為名，即由惡業而通至於火途、
刀途、血途也。一、地獄道，謂此處在地之下，
并鐵圍山間，有八寒、八熱等獄，即造作極重惡業眾生墮于此道，
故名地獄道。二、餓鬼道，有三種：一、謂罪業極重者，
積劫不聞漿水之名；其次者，但伺求人間，
蕩滌膿血、糞穢；又其次者，時或一飽，加以刀杖驅逼，填河塞海。
即造惡業眾生由慳貪故，生於此道。
三、畜生道，謂披毛、戴角、鱗甲、羽毛、四足、
多足、有足、無足、水、陸、空行等。
即造作惡業眾生由愚癡故，生於此道。
八難者，八處皆障難也。
此之八處，雖感報苦樂有異，而皆不得見佛，
不聞正法，故總稱為難。
一、地獄難，義釋同前。
地獄之中，長夜冥冥，受苦無間，障於見佛聞法，是故名難。
二、畜生難，義釋同前。
畜生道中，受苦無窮，障於見佛聞法，是故名難。
三、餓鬼難，義釋同前。
餓鬼道中，受苦無量，障於見佛聞法，是故名難。
四、長壽天難，謂此天以五百劫為壽，即色界第四禪中無想天也。
言無想者，以其心識不行，如冰魚、蟄蟲，
外道修行，多生其處，障於見佛聞法，是故名難。
五、北#CB15106;單越難，梵語#CB15106;單越，
華言勝處，謂此處感報勝東、西、南三洲也。
其人壽一千歲，命無中夭，為著樂故，不受教化，
是以聖人不出其中，不得見佛聞法，故名為難。
六、盲聾瘖瘂難，謂此等人，雖生中國，而業障深重，
盲聾瘖瘂，諸根不具，值佛出世，而不能見佛，
雖說大法，亦不能聞，故名為難。
七、世智辯聰難，謂世間之人，邪智聰利者，
惟務躭習外道經書，不信出世正法，故名為難。
八、生在佛前佛後難，謂佛出現於世，為大導師，
令諸眾生，離生死苦，得涅槃樂，人有緣者，乃得值遇。
其生在佛前佛後者，由業重緣薄，既不見佛，
亦不聞法，故名生在佛前佛後難等。
諸苦者，即人間八苦也。
一、生苦，有五種：一者受胎，謂識托母胎之時，
在母腹中，窄隘不淨；二者種子，謂識托父母遺體，
其識種子，隨母氣息出入，不得自在；三者增長，
謂在母腹中，經十月日，內熱煎煑，身形漸成，
住在生藏之下，熟藏之上，間夾如獄；四者出胎，
謂初生下，有冷風熱風吹身，及衣服等觸體，
肌膚柔嫩，如被物刺；五者種類，謂人品有富貴貧賤，
相貌有殘缺妍醜，是名生苦。
二、老苦，有二種：一者增長，謂從少至壯，
從壯至衰，氣力羸少，動止不寧；二者滅壞，
謂盛去衰來，精神耗減，其命日促，漸至朽壞，是名老苦。
三、病苦，有二種：一者身病，謂四大不調，
眾病交攻，若地大不調，舉身沉重，水大不調，
舉身胖腫，火大不調，舉身蒸熱，風大不調，
舉身倔強；二者心病，謂心懷苦惱，憂切悲哀，是名病苦。
四、死苦，有二種：一者、病死，謂因疾病壽盡而死；
二者、外緣，謂或遇惡緣，或遭水火等難而死。
是名死苦。五、愛別離苦，謂常所親愛之人，
乖違離散，不得共處，是名愛別離苦。
六、怨憎會苦，謂常所怨讐憎惡之人，本求遠離，
而反集聚，是名恐憎會苦。
七、求不得苦，謂世間一切事物，心所愛樂者，
求之而不能得，是名求不得苦。
八、五陰熾盛苦，五陰者，色、受、想、行、識也。
陰即覆葢之義，謂能葢覆真性，不令顯發也。
盛即盛大之義，謂前生、老、病、死等眾苦聚集，故名五陰熾盛苦。
對娑婆極苦言之，故名極樂者，葢極樂眾生無有如上娑婆種種極苦之事，
故名極樂。若敵顯者，極樂眾生六根所對塵境，
無非微妙色、聲、香、味、觸，莫不生人觀解，
信念三寶，故無三毒之因，不造惡逆之業，
故無三途之苦果，無三道之障難也。
聞法入定，不墮無想，故無長壽天難也。
雖受極樂，常受教化，故無北俱盧洲難也。
六根清淨，明利黠慧，故無盲、聾、瘖、瘂難也。
眾生生者，皆正定聚，故無世智辨聰難也。
阿彌陀佛今現在說法，經無量劫，觀音即補其處，
號普光功德山王佛，故無佛前佛後難也。
蓮苞托質，無生苦也。
寒暑不遷，無老苦也。
身非分段，無病苦也。
壽命無量，無死苦也。
無父母、妻子，無愛別離苦也。
諸上善人聚會，無怨憎會苦也。
天花、香食自然受用，無求不得苦也。
觀照陰空，無蘊苦也。 ^574b6

△二、別二莊嚴二：初、分科。 ^575b4

○二、別示莊嚴五：初、欄網行樹。 ^575b6

△二、釋經二：初、欄楯行樹二：初、列經。
orig::  ^575b8

又，舍利弗！極樂國土七重欄楯、七重羅網、
七重行樹，皆是四寶周帀圍繞，是故彼國名為極樂。
commentary::  ^575b10

△二、解義四：初、釋欄楯。 ^575b14

【疏】欄，檻也。橫曰欄，縱曰楯。
莊嚴寶樹，圍繞華叢也。 ^575b16

△次釋羅網。 ^575b18

【疏】羅網者，寶網羅覆，光色晃曜，周帀垂布，莊嚴校飾也。 ^575b20

△三、釋行樹。 ^575b24

【疏】行樹者，觀經云：一一樹高八千由旬，
七寶華葉，無不具足。 ^575b26

△四、釋四寶。 ^575b30

【疏】四寶者，金、銀、琉璃、玻璃也。 ^575b32

【鈔】大略言之，極樂寶地之上，一一珍寶樓閣之外，莫不列以寶樹。
寶樹之外，繞以欄楯。
寶樹欄楯之上，又覆以羅網。
各以七重為率者，所以表菩提分也。
然若樹、若欄、若網，皆以四寶者，所以表七覺不離四諦也。
娑婆世界王臣之家，非無此嚴。
然以樹言之，不過藂林；以欄言之，不過木石；
以網言之，不過絲蔴；以地言之，不過土石；
以因言之，不過人力。
諸天雖復同之，非若淨土之演法音。
淨土穢土之不同，自然造作之各異，豈無其故哉？
解引觀經，一一樹高八千由旬，七寶華葉無不具足。
以類明之，則所莊嚴不啻四寶，又可知也。
今當具引大本及以觀經，一一具列，非曰好繁，亦所以助長求生淨土者之信樂耳。
觀經云：觀寶樹者，一一觀之，作七寶行樹想。
一一樹高八千由旬，其諸寶樹，七寶華葉無不具足。
一一華葉作異寶色，琉璃色中出金色光，
玻璃色中出紅色光，瑪瑙色中出硨磲光，
硨磲色中出綠真珠光，珊瑚、琥珀一切眾寶以為映飾，妙真珠網彌覆樹上。
一一樹上有七重網，一一網間有五百億妙華宮殿，
如梵王宮，諸天童子自然在中。
一一童子，五百億釋迦毗楞伽摩尼以為瓔珞。
其摩尼光照百由旬，猶如和合百億日月，不可具名。
眾寶間錯，色中上者，此諸寶樹行行相當，葉葉相次。
於眾葉間生諸妙華，華上自然有七寶果。
一一樹葉縱廣正等二十五由旬。
其葉千色，有百種畫，如天瓔珞。
有眾妙華，作閻浮檀金色，如旋火輪，宛轉葉間。
涌生諸果，如帝釋缾。
有大光明，化成幢幡，無論寶葢。
是寶葢中映現三千大千世界一切佛事，十方佛國亦於中現。
又大本云：復有七種寶樹。
其純一寶樹者，根、莖、枝、葉、華、果皆以一寶。
二寶為一樹者，根、莖、枝、葉、花、果間以二寶。
三寶為一樹者，根、莖、枝、葉、花、果間以三寶。
四寶為一樹者，根、莖、枝、葉各以一寶，其花與果同於根、莖。
五寶為一樹者，根、莖、枝、葉、花各以一寶，果則同於其根。
六寶為一樹者，根、莖、枝、葉、華、果各以一寶。
七寶為一樹者，亦復如是，惟加其節，益用一寶。
如是諸樹，種種各異，行行相值，莖莖相望，
枝枝相准，葉葉相向，華華相順，果果相當。
如是行列數百千重，間以寶池，亦復如是。
乃至周徧世界，榮色光耀，不可勝視。 ^575b34

△二、華池樓觀二：初、分科。 ^576a14

○二、華池樓觀二：初、正明。 ^576a16

△二、釋經二：初、華池樓觀二：初、正明二：
初、列經。
orig::  ^576a18

又，舍利弗！極樂國土有七寶池，八功德水充滿其中，
池底純以金沙布地，四邊階道金、銀、琉璃、
玻璃合成，上有樓閣亦以金、銀、琉璃、玻璃、
硨磲、赤珠、瑪瑙而嚴飾之，池中蓮華大如車輪，
青色青光、黃色黃光、赤色赤光、白色白光，微妙香潔。
commentary::  ^576a20

△二、釋義六：初、釋七寶池。 ^576a30

【疏】七寶池者，觀經云：一一池水，七寶所成，
其寶柔軟，從如意珠王生。 ^576a32

【鈔】七寶池從水得名，故引觀經池水從七寶成而釋。
然娑婆世界，水豈無之？
乃從天一而生，故體非七寶。
寶豈無之？乃從戊己而生，故體非柔軟。
淨土之水，柔而非陰，寶而不剛，淨、穢所以異也。
不特此也，彼經又云：其摩尼水流注華間，尋樹上下。
正以體非天一，故不特可下，而亦可上，
粗、妙所以分也。又不特此也，彼經又云：
其聲微妙，演說苦、空、無常、無我諸波羅密，復有讚嘆諸佛相好者。
如意珠王涌出金色微妙光明，其光化為百寶色鳥，
和鳴哀雅，常讚念佛、念法、念僧。
正以體即唯心，無情說法，苦、樂所以別也。 ^576a36

△次釋八功德水。 ^576b10

【疏】八德者，唐譯云：一、澄淨，二、清涼，三、甘美，
四、輕輭，五、潤澤，六、安和，七、除饑渴，八、長養諸根。 ^576b12

【鈔】此與觀經所列少異，彼云：輕、清、涼、耎、
美、不臭，飲時調適，飲已無患。
疏：復以八德而對五入：清是色入，不臭、
香入，輕、冷、耎是觸入，美是味入，調適、無患是法入。
妙宗鈔云：疏釋八德而對五入，并前說法，即聲入也。
雖成六入，無非妙境，故令行者速證無生。
又大本云：八功德水湛然盈滿，清淨香潔，味如甘露。
彼諸菩薩、聲聞、諸上善人，若七寶池中澡雪形體，
意欲令水沒足，水即沒足；欲令至膝，水即至膝；
欲令至腰、至腋以至於頸，水亦如是；欲淋灌其身，
悉如其意；欲令其水如初，即亦如初。
調和冷暖，無不順適，開神脫體，滌蕩情慮，
清明澄潔，瑩若無形。 ^576b16

△三、釋金沙布地。 ^576b40

【疏】金沙布地者，觀經云：黃金為渠，渠下皆以雜色金剛而為底沙。 ^576b42

【鈔】此經但云金沙布地，觀經云金剛以為底沙，其文猶略。
具足言之，應如大本云：黃金池者，底白銀沙；
水晶池者，底琉璃沙；珊瑚池者，底琥珀沙。
有二寶為一池者，其底亦以二寶：若黃金、
白銀池者，底沙則以珊瑚、琥珀；若珊瑚、
琥珀池者，底沙則以硨磲、瑪瑙；若三寶、
四寶以至七寶共為一池，則底沙亦如是。
此諸寶池，有方四十里者，有方五十里者，
有方六十里者，如是展轉漸大，以至於方二萬四百八十里，
若大海然。是諸池者，皆菩薩、聲聞、諸上善人生長之所，有時浴於其間。
若彼佛池，其方倍此，皆七寶相間而成，
白月珠、明月珠、摩尼珠為之底沙。 ^576b46

△四、釋四寶。 ^576c22

【疏】琉璃，此云不遠，去波羅奈城不遠有此寶，故以為名。
玻璃，此云水玉。 ^576c24

【鈔】琉璃，梵語具云吠琉璃，此云不遠，是故字體古作流離。
以是梵語故，後人見是玉類，故改從琉璃。
玻璃，亦是梵語具足，應云窣坡致迦，其狀似此方水晶，
有赤、白、青三色，字體亦應從坡離。
人見似玉，故改從玻璃。
硨磲，梵語具足，應云牟浴揭拉婆，此云青白色寶。
尚書大傳曰：大貝如大車之渠。
渠謂車輞。赤珠，佛地論云：赤虫所出。
智論云：真珠出魚腹中、竹中、蛇腦中。
不必唯生蚌胎也。
瑪瑙，梵語摩婆羅伽隷，此翻瑪瑙寶，色如馬之腦，故名。
字體舊作馬腦，後人改從玉石。 ^576c28

△五釋樓閣。 ^576c48

【疏】樓閣者，觀經云：眾寶國土，一一界上有五百億寶樓。
大本云：其講堂、精舍、宮殿、樓觀，皆七寶莊嚴，自然化成。
復以真珠、明月、摩尼眾寶以為交絡，覆葢其上。 ^577a2

【鈔】大本又云：阿彌陀佛講堂、精舍，皆自然七寶相間而成。
復有七寶以為樓觀、欄楯；復有七寶為之纓絡，
懸飾其側；復以白珠、明月珠、摩尼珠為之交絡，徧覆其上。
殊特妙好，清淨光輝，不可勝言。
其餘菩薩、聲聞所居宮宇，亦復如是。
彼諸天及世人所居宮宇、樓閣，稱其形色、
高下、大小，或以一寶、二寶，乃至無量眾寶，悉化現而成。 ^577a10

△六、釋四華。 ^577a24

【疏】靈芝云：車輪大小，難為定準。
十住婆沙論云：輪王千輻輪，周圍十五里，青色。
下觀經云：一一池中，有六十億七寶蓮華。
則非止四色。一一蓮華，團圓正等十二由旬，非止如車輪也。
大本云：池中蓮華，或一由旬，乃知百千由旬。
是知隨機所見，優劣不同耳。 ^577a26

【鈔】寶池蓮華者，一以為淨土中之莊嚴，一以為念佛人之托生。
以極樂眾生，無有婬欲，故無男女；無有男女，
故無父母；無有父母，故無胎生；尚無胎生，
豈有卵生、濕生？宜其皆為化生。
第今所談極樂，乃橫出三界，正與娑婆世界平。
是以眾生生者，以化為主，而三義似兼有之，
以其托質蓮胎，而花居水上故也。
故大本云：十方無央數世界，諸天人民，
以至蜎飛蝡動之類，往生阿彌陀佛剎者，
皆於七寶池蓮花中化生，自然長大。
亦無乳養之者，皆食自然之食。
其容貌形色，端正淨好，固非世人可比，
亦非天人可比，皆受自然清虗之身，無極之壽。
然約下八品言之可也。
若上上品生，乘金剛臺，到即見佛，不涉蓮生，
而即悟無生，良有以也。
即解云：隨機所見，優劣不同，亦由乎此。 ^577a38

△二、結成二：初、牒科。 ^577b18

○次結成。 ^577b20

△二、釋經二：初、列經。
orig::  ^577b22

舍利弗！極樂國土成就如是功德莊嚴。
commentary::  ^577b24

△二、釋義二：初、正釋經文。 ^577b26

【疏】國界嚴飾，皆是彌陀積劫熏脩菩提行願之所成就。 ^577b28

【鈔】釋成如上種種嚴飾，皆彌陀功德之所莊嚴。
功之言力，德之言用，此皆如來果上解脫大用。
以攝受眾生者，遠討其因，乃始心所發四十八願，誓取樂#CB15131;。
嗣後經無量劫，修行填願，行滿而後願成，願成而後土淨也。 ^577b32

△次指所引文。 ^577b42

【疏】引文中，言大本，即無量壽經二卷，廣談淨境；
言觀經，即十六觀經，廣明行相。
今經略說，世稱小本，即對大本而言也。 ^577b44

△三、金地天華二：初、牒科。 ^577c2

○三金地天華 ^577c4

△二、釋經二：初、列經。
orig::  ^577c6

又，舍利弗！彼佛國土常作天樂，黃金為地，晝夜六時雨天曼陀羅華。
其土眾生常以清旦，各以衣裓盛眾妙華，
供養他方十萬億佛，即以食時還到本國，飯食經行。
舍利弗！極樂國土成就如是功德莊嚴。
commentary::  ^577c8

△二、釋義六：初、釋天樂。 ^577c16

【疏】天樂者，觀經云：無量諸天作天伎樂。
又有樂器，懸處虗空，如天寶幢，不鼓自鳴。
大本云：亦有自然萬種伎樂。
又有樂音，無非法音，清揚哀亮，微妙和雅，一切音聲所不能及。 ^577c18

【鈔】一切音聲所不能及者，大本云：如世間帝王有萬種音樂，
不如轉輪聖王諸音樂中一音之美百千萬倍；
如轉輪聖王萬種音樂，不如忉利天王諸音樂中一音之美百千萬倍；
如忉利天王萬種音樂，不如第六天王諸音樂中一音之美百千萬倍；
如第六天王萬種音樂，不如阿彌陀佛剎中諸七寶樹一音之美百千萬倍。
復有自然種種妙樂，而其音聲無非妙法，
清揚嘹亮，微妙和雅，十方世界音聲之中最為第一。 ^577c26

△二、釋黃金為地。 ^577c44

【疏】黃金為地者，觀經云：琉璃地上，以黃金繩雜廁間錯，兼以七寶界其分齊。
今言黃金，乃地面莊嚴耳。 ^577c46

【鈔】今經小本從略。
若廣明者，如大本云：阿彌陀佛剎中，皆有自然七寶所為：
黃金、白銀、水晶、琉璃、珊瑚、琥珀、硨磲。
其體性溫柔，以是七寶相間為地，或純以一寶為地，
光色照耀，奇妙清淨，超越十方一切世界。
其國#CB15210;廓曠蕩，不可窮盡。
地皆平正，無須彌山及金剛銕圍一切諸山，
亦無大海、小海及坑坎、井谷，亦無幽暗之所。 ^578a4

△三、釋曼陀羅華。 ^578a18

【疏】曼陀羅華，此云白華，亦云適意。
然彼國光明常照，不假日月，則無晝夜。
準大本經，以華開鳥鳴為曉，蓮合鳥棲為夜，
亦無四時春秋冬夏，不寒不熱，常和調適。 ^578a20

【鈔】白華適意，乃四華中略舉其一。
具足應如法華，天雨四華：一、曼陀羅華，
此小白華；二、摩訶曼陀羅華，此云大白華；
曼殊沙華，此云小赤華；摩訶曼殊沙華，此云大赤花。
大本又云：有天優鉢羅華、鉢頭摩花、拘物頭花、
芬陀利花，皆天花也。
以彼佛國土，主伴依正，皆有光明，故無日月、
陰陽、寒暑、四時。然而以花開鳥鳴為曉，
蓮合鳥棲為夜，竊恐猶是凡聖同居，淨土氣分，與穢土將忘未忘之間。
以眾生生者，多帶業往生故。
若上之三土，則無此相也。 ^578a28

△四、釋衣裓。 ^578a46

【疏】衣裓，即衣襟。 ^578a48

【鈔】真諦云：外國盛花器也。
解存兩釋，初釋為正。
以裓本衣襟，況天花雨時，何必尋器？
即以衣裓而盛之，就襟拾花而散之，散已放襟而忘之，此淨土最適意之事也。 ^578b2

△五、釋供養。 ^578b10

【疏】供養十萬億佛者，大本云：承佛威力，
一食之頃，往詣十方無量世界，恭敬供養諸佛。 ^578b12

【鈔】此猶略文。若具引者，經云：阿彌陀佛剎中，
諸菩薩承佛威神，一食之頃，遍至十方無量世界，供養諸佛。
隨心所欲，花香、伎樂、衣葢、幢幡，無數供養之具，
自然化現在前，珍妙殊特，非世所有，輒以奉佛及諸菩薩、聲聞之眾。
或欲獻華者，即於空中化成華葢，小者周圍四十里，
或五十里，或六十里，如是展轉漸大，有至於六百萬里，
各隨其小大，停於空中，以成圓像，勢皆下向，
以成供養，光色照耀，香氣普熏，不可勝言。
既已用已，隨其前後，以次化沒。
諸菩薩復於空中共奏天樂，以微妙音歌歎佛德，
聽受經法，喜悅無量。
既供養已，忽然輕舉，還至本剎，猶為未食之前。 ^578b16

△六、釋食時。 ^578b40

【疏】食時者，午前也。
大本云：若欲食時，七寶鉢器自然在前，
百味飲食自然盈滿，見色聞香自然飽足，
身心柔輭，無所味著。
食已化去，時至復現。 ^578b42

【鈔】大本具云：其飯食時，有欲銀鉢者，有欲金鉢者，
有欲琉璃、水晶鉢者，有欲珊瑚、琥珀、硨磲、
瑪瑙鉢者，或欲明月珠、摩尼珠、白玉、紫金等鉢，
皆隨其意，化現在前。
百味飲食，充滿其中，酸、醎、辛、淡，各如所欲，
多亦不餘，少亦不缺，亦不以美故過量而食，
惟以資益氣力食已，自然消散而無遺滓。
或但見色聞香，意以為食，自然飽適，無所味著，身心清利。
既已用已，自然化去。
再欲食時，復現如前。
極彼剎中，清淨安穩，微妙快樂，次於無為泥洹之道。 ^578b48

△四、靈禽說法二：初、牒科。 ^578c18

○四靈禽說法。 ^578c20

△二、釋經二：初、牒科。
orig::  ^578c22

復次，舍利弗！彼國常有種種奇妙雜色之鳥，
白鶴、孔 #CB15179;、鸚鵡、
舍利、迦陵頻伽、共命之鳥。
是諸眾鳥晝夜六時出和雅音，其音演暢五根、
五力、七菩提分、八聖道分如是等法。
其土眾生聞是音已，皆悉念佛、念法、念僧。
commentary::  ^578c24

△二、釋義五：初、釋奇妙。 ^578c34

【疏】淨土珍禽，與娑婆羽族不同，故云奇妙。
如來順世而說，譯人取類而翻。 ^578c36

【鈔】娑婆羽族，雖有珍禽，既非光明所化，
的係罪業所生，安得稱為奇妙？
或者疑曰：既非罪業，何以同名？
故釋之曰：葢如來順世而說，故譯人取類而翻，其實不可以此方者比也。 ^578c40

△次、別釋眾鳥。 ^578c48

【疏】白鶴等三，可解。
舍利，此云春鶯，或云鶖鷺。
迦陵頻伽，此云妙音，鳥在#CB00592;中，其音已超。
眾鳥共命，兩首一身，報同識異，法華云命命是也。 ^579a2

【鈔】餘如文釋。妙音鳥#CB00592;字，正書應從#CB00592;。
有作鷇者，非鷇音#CB02480;。
大論云頻伽在#CB00592;，聲逾眾鳥是也。
頻伽、共命，此之二鳥，東方所無。 ^579a8

△三、釋和雅。 ^579a14

【疏】和雅者，音聲悅人。
演暢者，說法無滯。 ^579a16

【鈔】音聲雖悅人，而不惑耳牽心；說法既無滯，則能生慧思修。
眾生皆不退者，以此。 ^579a18

△四、釋道品二：初、正釋四：初、五根。 ^579a22

【疏】五根者，一、信，二、精進，三、念，四、定，五、慧。
能生聖道，故名為根。 ^579a24

【鈔】三十七品助道之法，譬猶樹焉，始以聞法為種子，
以思修為種溉，即四念處、四正勤、四如意足。
三者不失其候，因緣成就，則能生五根；
根既得力，則能排厚地之五障，布七覺支之枝葉，
以生八正道三昧之華果，始娑婆而作清涼大樹也。
故法界次第初門釋云：一、信根，謂信於正道及助道法，
則能出生一切無漏禪定解脫，是名信根。
二、精進根，謂既信四念處、正觀及諸助道善法，
倍#CB15081;精進，勤求不息，是名精進根。
三、念根，謂但念正道及諸助道，一心觀想，
不令邪妄得入，是名念根。
四、定根，謂攝心正道及諸助道，一心寂定，
相應不散，是名定根。
五、慧根，謂四念之慧，為定法所攝，內性自照，
不從他知，是名慧根。 ^579a28

△次、釋五力。 ^579b6

【疏】五力，同上根名。
能排業障，故名為力。 ^579b8

【鈔】一、信力，謂信正道及助道法。
若信根增長，則能遮諸煩惱，不為偏小諸疑所動，故名信力。
二、精進力，謂行此正道及助道法時。
若精進根增長，則能破諸懈怠、放逸，令一切正助道法成辨，
是為精進力。三、念力，謂念此正道及助道法時。
若念根增長，則能破諸邪想，成就一切出世正念功德，是為念力。
四、定力，謂攝心正道及助道法。
若定根增長，則能破諸亂想，發諸事理禪定，是為定力。
五、慧力，謂四念處之慧，照了一切諸法。
若慧根增長，則能除一切邪妄之執，破一切偏小之慧，故名慧力。 ^579b10

△三、七菩提分。 ^579b30

【疏】菩提，此云覺分，或云支也。
一、念覺，二、擇法覺，三、精進覺，四、喜覺，五、
輕安覺，六、定覺，七、捨覺。 ^579b32

【鈔】一、念覺：念即思念。
謂修諸道法之時，善能覺了，常使定慧均平。
若心昏沉之時，當念用擇法、精進、喜三覺分，
觀察諸法，令不昏沉。
若心浮動之時，當念用除覺分，除身、口之過非；
用捨覺分，捨於觀智；用定覺分，入正禪定，
攝其散心，令不浮動。
是名覺分。二、擇法覺：擇即揀擇。
謂用智慧觀察諸法之時，善能簡別真偽，
而不謬取虗偽之法，故名擇法覺分。
三、精進覺：不雜名精，無間名進。
謂修諸道法之時，善能覺了，不行無益苦行，
而於諸正法中，常能用心專一，無有間歇，故名精進分。
四、喜覺：喜即懽喜。
謂心契悟真法，得懽喜時，善能覺了，此喜不從顛倒法生，
住真法喜，故名喜覺分。
五、輕安：一名除覺分：除即斷除。
謂斷除諸見煩惱之時，善能覺了，除去虗偽之法，
增長真正善根，故名除覺分。
六、定覺：定即禪定。
謂發禪定之時，善能覺了，諸禪不生煩惱妄想，是名定覺分。
七、捨覺：謂離所見念著之境，善能覺了，
虗偽不實，永不追憶，故名捨覺分。 ^579b36

△四、八聖道分。 ^579c22

【疏】八聖道，諸經或云：八正道：一、正見，二、
正思惟，三、正語，四、正業，五、正命，六、正精進，
七、正念，八、正定。 ^579c24

【鈔】謂此八法，不依偏邪而行，故名為正；
復能通至涅槃，故名為道。
一、正見，謂人修無漏道，見四諦分明，破外道有、
無等種種邪見，是為正見。
二、正思惟，謂人見四諦時，正念思惟，觀察籌量，
令觀增長，是謂正思惟。
三、正語，謂人以無漏智慧，常攝口業，遠離一切虗妄不實之語，
是為正語。四、正業，謂人以無漏智慧，修攝其心，
住於清淨正業，斷除一切邪妄之行，是為正業。
五、正命，謂出家之人，常離五種邪命利養，
常以乞食而活其命，是為正命。
六、正精進，謂人勤修戒、定、慧之道，一心專精，
無有間斷，是名正精進。
七、正念，謂人思念戒、定、慧正道，及五停心助道之法，
堪能進至涅槃，是名正念。
八、正定，謂人攝諸散亂，身心寂靜，正住真空之理，
決定不移，是名正定。 ^579c28

△二指闕 ^580a8

【疏】三十七品，闕四念處、四正勤、四如意足三科，故云等法。 ^580a10

【鈔】經既闕略，解雖不補，今當備出其義，以為後學思脩之助。
四念處者，念即能觀之觀，處即所觀之境也。
謂諸眾生，於色、受、想、行、識五陰，起四顛倒：
於色多起淨倒，於受多起樂倒，於想、行多起我倒，於心多起常倒。
為令眾生修此四觀，以除四倒，故名四念處也。
一、觀身不淨，身有內外，己身名內身，他人之身名外身。
此內外身，皆攬父母遺體而成，從頭至足，
一一觀之，純是穢物。
眾生顛倒，執之為淨，而生貪著，故令觀身不淨也。
二、觀受是苦，領納名受，有內受、外受。
意根受名內受，五根受名外受。
一一根有順受、違受、不違不順受。
于順情之境，則生樂受；於違情之境，則生苦受；
于不違不順之境，則生不苦不樂受。
樂受是壞苦，苦受是苦苦，不苦不樂受是行苦。
眾生顛倒，以苦為樂，故令觀受是苦也。
三、觀心無常，心即第六識也。
謂此識心，體性流動，若麤若細，若內若外，
念念生滅，皆悉無常也。
四、觀法無我，法有善法、惡法，人皆約法計我，
謂我能行善、行惡也。
善惡法中，本無有我。
若善法是我，惡法應無我；若惡法是我，善法應無我。
眾生顛倒妄計有我，故令觀法無我也。
四正勤者，一、已生惡令永斷，謂五葢等煩惱覆心，
離五種善根，故一心勤精進，方便斷除，不令更生也。
二、未生惡令不生，謂五葢等煩惱惡法，
今雖未生，後若生時，能遮五種善根，故一心勤精進，
方便修習，令永不生也。
三、已生善令增長，謂五種善根等善法雖已生，
當守護令增長，故一心勤精進，方便修習，令不退失也。
四、未生善令得生，謂五種善根雖未生，
為令生，故一心勤精進，方便修習，令得生也。
四如意足者，一、欲如意足，欲者希向慕樂，
莊嚴彼法，故名為欲。
謂凡所修習一切諸法，若無樂欲之心，
事必不遂；若能樂欲，所願皆得，是為欲如意足。
二、念如意足，念者事注彼境，一心正住，故名為念。
謂若非一心，觀法斷絕；若能一心，所願皆得，是為念如意足。
三、精進如意足，謂唯專觀理，使無間雜，故曰精進。
凡所修習一切諸法，若無精進，事必不成；
若能精進，所願皆得，是為精進如意足。
四、思惟如意足，謂於彼境籌量審度，故名思惟。
凡所修習一切諸法，若無思惟，則無所得，
悉不成就；若能思惟，所願皆得，是為思惟如意足。 ^580a14

△五、釋正念。 ^580b44

【疏】孤山曰：念佛如醫王，念法如良醫，念僧如瞻視人，
三者既備，煩惱之病可瘥。
又觀自心，寂而常照，則諸法炳然，名念佛；
照而常寂，無法可得，名念法；寂照不二，
即存而亡，名念僧。
此一體三寶也。 ^580b46

【鈔】孤山約二義而釋三寶：一、別相，二、一體。
於別相中，又但出應念，所以不云三寶之相。
言醫王等者，葢眾生生死之病，根於煩惱，
欲治其疾，非佛之大醫王，不能知病而識藥，
應病而與藥，故首之以念佛寶。
然而雖見之矣，苟不聞法以求其治，方合而服之，
則病不能愈，故次之以念法寶。
雖能依法而思修，苟無菩薩良友為同行，
為外護，為節飲食，示其忌諱，而病亦莫能愈，故又次加之以念僧寶。
若欲知其所念，則以具足三身四智者為佛寶，
所說十二分教為法寶，四十一位菩薩為僧寶。
佛滅度後，又有住持三寶，則範金刻木為佛寶，
西來貝葉為法寶，剃#CB00993;染衣為僧寶。
如此二種，若能歸之念之，則煩惱之病本可瘥，生死之病果可痊矣。
二、一體者，即文云又觀自心，寂而常照
〔云云〕等是也。葢佛名為覺，覺即照也，故以此心寂而常照，
諸法炳然者，名佛寶。
法名不覺，不覺即寂，故以照而常寂，無法可得者，名法寶。
僧名和合，寂照不二，即和合義，故以寂照不二，
即存即亡者，名僧寶。 ^580c6

△六、釋生心。 ^580c42

【疏】靈芝云：此界心垢，常思五欲；彼土心淨，專念三寶。
兩土升沉，於斯可見。 ^580c44

【鈔】夫對境生心，雖佛聖賢亦不能無，惟求其正焉而已。
娑婆世界，塵境粗強，故對境所生之心，住而非正。
惟淨土耳中所聞，無非妙聲，故聞是音者，
皆悉生深念三寶之心，正所謂生心而無住，無住而生心者也。 ^580c48

△二、釋疑二：初、牒科。 ^581a10

○二、釋疑。 ^581a12

△二、釋經二：初、列經。
orig::  ^581a14

舍利弗！汝勿謂此鳥實是罪報所生。
所以者何？彼佛國土無三惡道。
舍利弗！其佛國土尚無惡道之名，何況有實？
是諸眾鳥皆是阿彌陀佛欲令法音宣流變化所作。
commentary::  ^581a16

△二、釋義二：初、釋淨土惡道有名無體。 ^581a24

【疏】濁世禽畜，罪業所招，淨土何緣有此？
故云勿謂罪報所生。
故大本法藏比丘本願云：設我得佛，國中有地獄、
餓鬼、畜生者，不取正覺。 ^581a26

【鈔】濁世禽畜下，疑問。
故云下，釋疑。故大本下，引證。 ^581a32

△次釋淨土惡道名體俱無。 ^581a34

【疏】然彼土清淨，尚無惡道之名字，況有罪報所生之實體乎！
皆是彼佛變化所作也。
故觀經云：如意珠王湧出金色微妙光明，
其光化為百寶色鳥，和鳴哀雅，讚佛法僧。
靈芝云：當知眾鳥即是如來神力，欲使法音宣暢耳，知非罪報所生也。 ^581a36

【鈔】然彼下，正明其無。
皆是下，明今有所以。
故觀經下，引證。靈芝下，引同。 ^581a46

△五、風樹樂音二：初、牒科。 ^581b2

○五風樹樂音。 ^581b4

△二、釋經二：初、列經。
orig::  ^581b6

舍利弗！彼佛國土微風吹動，諸寶行樹及寶羅網出微妙音，
譬如百千種樂同時俱作，聞是音者自然皆生念佛、
念法、念僧之心。舍利弗！
極樂國土成就如是功德莊嚴。
commentary::  ^581b8

△二、釋義二：初、引經類明。 ^581b16

【疏】大本云：微風徐動，吹諸寶樹，演出無量妙法音聲，
其聲流布，徧諸佛國，聞其音者，得深忍法。
觀經又云：其摩尼水流注華間，演說苦、
空、無常、無我諸波羅密。 ^581b18

△次、引文明淨。 ^581b26

【疏】孤山云：雖寶樓金池為悅目之翫，而非惑蕩之色，
而能達唯心無境矣；雖風樹鳥聲有入耳之娛，
而非惉懘之音，而能念三寶有歸矣。 ^581b28

【鈔】世人厭煩擾者，必杜視聽于見聞以墮偏枯之失；
樂繁華者，必恣任逸于聲色以縈紛擾之勞。
總之，五濁惡世，根塵皆穢，苟無體空之觀，
又無析色之門，進之退之，孰能免過！
何如淨土，不乏寶樓金池之翫，兼風樹鳥聲之娛，
見色而不惑蕩，聞聲而非惉懘，無分別之勞矣；
而又能達境惟心，深念三寶，無偏枯之失矣。
淨土之妙，從容中道，聞而不求生者，非夫也。
彌陀略解圓中鈔卷上
 ^581b34
