
other:: 善慧大士錄卷第二
陳太建五年。菩提等上啟於宣帝。
請為本寺護法檀越。
帝答書可之。菩提等又作書與朝貴以下。
曰。伏惟亡師大士在世之時。
頻詣梁武帝弘宣正道。
多逢惱鄣。請朝貴為護法檀越。
竝蒙弘獎。今徒眾弟子。
奉遵遺教。紹繼慈旨。
輒依先仰。請為護法。
特願垂許。於是自朝廷宰貴以下。
至于士庶。具題爵里。
願為護法檀越者甚眾。
禎明元年。大士長男普建法師。
燒身滅度。 ^110a6

隋開皇十五年二月十五日。
文帝作書與弟子沙門慧則等。
曰。皇帝敬問慧則法師。
如來大慈。矜念羣品。
救度一切。為世津梁。
朕君臨天下。重興法教。
欲使三寶永崇。四生蒙福。
汝等歸依正覺。宣揚聖道。
想勤修梵行。殊應勞德。
秋暮已寒。道體如宜也。
今遣使人。指宣往意。 ^110a20

開皇十八年。帝又與書曰。
朕受天命。撫育黎元。
尊崇三寶。情深救護。
望十方世界一切含靈。
蒙茲福業。俱登仁壽。
汝等捿身淨土。投志法門。
普為羣生宣揚聖教。
又知比來為國行道。
勤修功德。當甚勞心。
汝等弘此慈悲。精誠苦行。
廣濟眾品。深慰朕懷。
既利益處多。勿辭勞也。 ^110a32

仁壽元年正月十五日。
帝又書曰。朕尊崇聖教。
重興三寶。欲使一切生靈咸蒙福力。
法師捨離塵俗。投志法門。
專心講誦。宣揚玅典。
精誠如法。深副朕懷。
既利益羣生。當不辭勞倦。 ^110a44

大業元年。煬帝書曰。
朕欽承寶命。撫育萬方。
思弘德化。覃被遐邇。
況復昔居藩屏。作牧江都。
所管之內。臨踐日久。
興言唯舊。有異常情。
今者巡省風俗。爰屆淮海。
山川非遠。瞻望載懷。
薄寒道體。清豫廣修淨業。
寔足津梁。既以弘濟為心。
不為勞也。 ^110b4

是後僧徒住持。自朝廷至于郡縣官司。
多保護之。其大士遺跡。
雖歲月淹久。至今在者。
稽停塘下漉魚潭一所。
佛殿及九層塼塔各一所。
法猛上人織成彌勒像及小銅鍾子一口。
大士所臥大牀一張。
莞席一領。木帳一具。
木枕一枚。牙塔子．牙菩薩二軀。
白石像一軀。甆像二軀。
甆硯一面。甆插筆架一具。
甆水甖一口。扣天門槌一雙。
武帝水火珠一顆。
麈尾扇一柄。香奩一具。
遮日扇兩抦。張僧繇畫菩薩兩鋪。
西國獻獨榻牀一張。
其餘屋宇園池等。
皆大士在時所有。
其事煩碎。不復具載。 ^110b14

大士凡所有著述。
不以文字為意。但契微玅至真之理。
冀學者因此得識菩提之門耳。
其所為眾生說法。
亦不過數句。所聽者各隨性分得解也。
初。大士每與弟子等。
說大乘道。未甞告倦。
時比丘智雲從容啟大士曰。
師主甞說六度及四等。
未知云何是度。云何是等。
大士答曰。雖行布施。
而不畢竟住於喜捨。
雖行持戒。而不畢竟住於調伏。
雖行忍辱。而不畢竟住於無瞋。
雖行精進。而不畢竟住於忘身證法。
雖行禪定。而不畢竟住於無動。
雖行智慧。而不畢竟住於空解。
雖行無相。而不畢竟住於永寂。
雖行無度。而不畢竟住於無得。
雖行無起。而不畢竟住於無生。
是為六度摩訶般若波羅蜜也。
雖行慈心。而不畢竟住於常念。
雖行悲心。而不畢竟住於忍苦與濟。
雖行喜心。而不畢竟住於欣悅正法。
雖行捨心。而不畢竟住於無著。
此四心竝離於色相。
怨親等濟。盡於未來。
是為四等．四無量也。
大士更說摩訶正法忍。
無礙功德少分。以釋上義。
曰。若能持受摩訶正法忍。
能為摩尼珠。遍照十方。
能為如意珠。充滿諸行願。
能令行者如虗空。
色相不能染。能使行者離足迹。
猶如鳥飛空。當成無上道。
疾證天中天。能紹諸佛法。
普度諸羣生。能為眾玅藥。
療治生死病。能令行者無所依。
疾證離名字。能弘三菩提。
安育無邊際。能降諸結賊。
疾證一無為。能為大日月。
照了諸世界。能令行者利己永安寧。
能令疾證不動地。
澄寂無崖底。能成聖中王。
名聞普世界。能為法寶藏。
日用無窮盡。能令疾證大乘道。
能載無限量。大士又說陀羅尼三昧法門少分偈。
　　是法法中明　猶如星日月　是法法中燈
　　能破無邊暗　是法法中地　荷載遍十方
　　是法法中母　出生諸佛種 ^110b34

爾時大士見眾生雖有肉眼。
不識罪福之由。因為徒眾說三盲之義。
曰。一．瞋恚盲。二．慳貪盲。
三．憍慢嫉妬盲。瞋恚盲者。
後墮地獄。出受毒虵身。
人見便打殺。問汝起此嗔心。
定是損誰。為損己耶。
損他耶。若不生瞋心。
應得涅槃常樂。只由起瞋心。
墮其身向三惡道中受如是大苦。
不聽受涅槃大樂。
此非大盲耶。慳貪盲者。
只猶慳貪心。故墮大地獄。
從地獄出。受餓鬼身。
問汝起此慳貪心。
定是損誰。為損己耶。
損他耶。若不生慳貪心。
應得大涅槃樂。只由起慳貪心。
自墮其身向三惡道中受如是大苦。
不聽受涅槃大樂。
此非大盲耶。憍慢嫉妬盲者。
先墮大地獄。從地獄出。
作糞坑中蟲及猪犬等下賤之身。
問汝起此憍慢嫉妬心。
定是損誰。為損己耶。
損他耶。若不生憍慢心。
應得大涅槃樂。只由起憍慢嫉妒心。
自墮其身向三惡道中受如是大苦。
不聽受涅槃大樂。
豈非大盲耶。 ^110c44

大士常勸戒諸人。
令菜食。說法開示曰。
如我不欲得人加諸我。
我亦不應加諸人。
我不欲得人殺害於我。
我亦不應殺害於他。
我不殺彼。彼不殺我。
是世正理。汝持不殺戒。
法應如此。就佛何求。
若犯殺戒。落刀劒林．鑊湯爐炭地獄。
不盜戒者。我不欲得人劫盜於我物。
我亦不應劫盜於他物。
我不盜彼。彼不盜我。
是世正理。汝法應持不盜戒。
就佛何求。若犯盜戒。
死受地獄重罪。出墮餓鬼。
後為牛馬。又割肉償其債主。
百千萬劫。無有休息。 ^111a26

弟子又問曰。從來啟佛文詞。
只啟釋迦十方佛。
而獨不道彌勒。何耶。
答曰。十方諸佛。共一法身。
何必須一一列名。
自說因緣。如昔有人作好飲食供養聖僧。
爾時聖僧化作凡僧形像來食其食。
主人見即罵辱言。
我本供養聖僧。不知上人何得受我供養。
然只此上人是聖僧身。
主人自不識耳。 ^111a44

大士又常閑居謂弟子言。
我初學道。始於寺前起一草菴及守苽屋。
內外泥治甚周。爾時有客來至屋中與我談話。
我於對客之際。乃見一佛。
身長丈六。金色從天上來。
東面而下。光明赫赩。
遍虗空中亦盡作黃金色。
爾時都不見屋及四壁所在。
如虗空中坐。佛既至地。
我即禮拜。佛亦隨我作禮。
唯我獨見。客不見也。
又言。我入山修道時。
常自思惟。諸佛世尊。
竝以何道。能度眾生。
今我學何法。當得此道。
我資用多乏。肆力耕鋤。
瞑還山中。竟夜思惟度眾生法。
心未明了。因發聲慟哭。
雨淚交流。念三塗地獄之苦。
彌日累夕。乃豁然開悟。
自識我來處。方知諸佛不除地獄。
深有所以。若除地獄。
則無人修善。故知善惡二法。
互相住持。世界乃安立。
譬如聖王治國。設法垂制。
人有所犯。則隨事刑戮。
輕者鞭捶。重者刀鋸。
以今於世。以行禮樂。
以立仁義。若無王威憲制。
偷劫怨家侵掠無已。 ^111b8

是後大士又從容謂弟子曰。
我初悟道時。得少分宿命智通。
識本來處。知從天來。
本身由在彼天上。
又言。我身在山中打磬。
六時禮拜。空中常有四部眾同我禮拜。
弟子問曰。六篇中言。
近皆天宮。不知是何天也。
答曰。非是第一義天。
祇是欲界中第四天耳。
又問曰。未審得宿命智。
見來去事。如人即今眼見物不。
答曰。不也。我但得少分宿命智耳。
今作凡夫。非是具足神通時。
至於坐道場時。乃當具足也。
又問曰。少分宿命智見知若為。
答曰。我只心知耳。
實無所見。如我遣弟子傅暀奉書白國主。
自知當有大德沙門為影響之人。 ^111b36

初大士在世之日。
常與弟子說無為大道．諸法因緣曰。
無為大道者。離於言說。
何謂離言說。說者無示。
聽者無聞。學者為得。
何謂說無示。聽無聞。
學無得。答曰。說者無方故無示。
聽者無受故無聞。
學者無取故無得。
何以故。爾法無色。
離形相故。法無受。
離取捨故。法無行。
離足跡故。法無名字。
離分別故。如是道者即是無為真一。
真一之道即無漏之道。
何謂無漏。斷絕攀緣。
究竟無染。上不為結使所牽。
漏落三界。流轉生死。
下不為結使所牽。
漏落三塗地獄。受諸苦惱。
故言無漏。無漏之道。
即寂定無為。巋然常住。
何謂為常。雖復俗去時移。
常存不異。常住之道即是聖道。
何謂聖道。聖者。正也。
若論正。即是不動。
若論不動。即是定。
若論定。即是調直。
若論調直。即是平。
若論平。即是和。若論和。
即是僧。僧者。復有三義。
一者意業無所作。
二者口業無所作。
三者身業無所作。
名之為僧。亦名法師。
法師者。復有三義。
一者履踐如如。體一無相。
二能弘宣正典。曉真不二。
三能善巧方便化彼羣生。
同歸一源。名為法師。 ^111c10

問曰。何不二法即真。
而須方便。答曰。眾生習氣剛強。
深愛諸有。不可卒除。
要須方便。稍遣攀緣。
緣累既盡。乃方悟道。
理會無上。即真不二。
是以諸佛菩薩。大悲憐愍。
開方便法門。常勸出家。
出家之法有二。一．形出家。
二．心出家。形出家者。
所謂剃除鬚髮。同於法身。
心出家者。出一切攀緣諸有結家。
若就即世而論。形出家勝。
何以故。不為公私所引。
獨脫無累。蕭然自在。
若就理而論。則無有二。 ^111c46

復有事．理出家。事出家者。
出慳家．出貪家．出瞋家．出殺害家．出食噉眾生家．
出偷盜家．出邪婬家．出損他利己家．出綺言妄語家．
出惡口兩舌家．出嫉賢妒能家．出憎愛家．
出怨親家．出互爭勝劣家．出相凌易家．
出相鬬打家．出貢高家．出我人家．出不慈孝家．
出無慚無愧家．出違恩背義家．出不謙讓家．
出誹謗家．出毀呰家．出世間非道理家．
出不恭敬家．出六塵家．出一切諸慢家．
出我慢家．出邪慢家．出憍慢家．出高慢家．
出不如慢家．出慢慢家．出增上慢家．出多聞廣知家．
出持戒慢家．出禪定慢家．出師慢家．出僧慢家．
出貴慢家．出富慢家．出端正慢家．出丈夫慢家．
出勢力慢家．出妓能慢家．出火宅慢家．
出三界家．出一切有為諸結家。
是名事出家。此家此宅有何等過。
應須出離。盇此家此宅中。
有無量怨家債主。
手把刀劒。常待我來。
殺害於我身。應須出離。
又有無量虎狼師子。
常待我來。噉食我身。
應須出離。又多諸惡虵．蜈蚣等屬。
常待我來。惱害於我身。
應須出離。又有無量三塗地獄種種諸苦。
常待我來。考楚於我身。
應須出離。又多諸郎主。
常待我來。使役於我身。
何謂郎主。慳心是郎主。
貪心是郎主。瞋心是郎主。
殺害心是郎主。食噉眾生心是郎主。
偷盜心是郎主。邪婬心是郎主。
損他利己心是郎主。
綺言妄語心是郎主。
惡口兩舌心是郎主。
嫉賢妒能心是郎主。
憎愛心是郎主。怨親心是郎主。
彼我心是郎主。互爭勝負心是郎主。
相凌易心是郎主。
相鬬打心是郎主。
貢高心是郎主。我人心是郎主。
不慈不孝心是郎主。
無慚無愧心是郎主。
違恩背義心是郎主。
不謙讓心是郎主。
誹謗心是郎主。相毀呰心是郎主。
世間非道理心是郎主。
不恭敬心是郎主。
六塵心是郎主。一切諸慢心是郎主。
眼貪華艶之色是郎主。
耳貪非法之聲是郎主。
鼻貪非法之香是郎主。
舌貪非法之味是郎主。
身貪細滑是郎主。
意緣惡境是郎主。
一切有為諸行悉皆是郎主。
此諸郎主。能使役。
能罵辱。能捶擊。能繫駐。
能枷鏁。能殺害。能煑炙。
能噉食於我身。世間自有人屬他使役。
尚復稱言辛苦。不可嬰當。
況係屬如此郎主。
備嬰眾苦。復可當乎。
是故應須出離。理出家者。
出八聖道家．出十力四無所畏家．出十八不共法家．
出五眼家．出六神通家．出三明家．出他心家．
出宿命智家．出大悲大慈家．出平等家．
出覺知悉達智家．出佛法僧家。
是名理出家。 ^112a12

或曰。既有出家。復有入家不。
今略說入家。入遍寂家．入大動家．入現色身家．入無住家。
若如是者。即是大乘。
何以故。若以無生妨生。
是人遠離無生。若無滅妨滅。
是人遠離無滅。是故經言。
生死是涅槃。無退無生故。
何故無退無生。為來無所從故。
何為來無所從。為去無所至故。
何為去無所至。為遠離三世有故。
何故遠離三世有。
為隨順諸法性故。
何故隨順諸法性。
為教化羣生。等至涅槃故。
是故雖得佛道。轉于法輪。
不捨菩提之道。何以故。
不虗本願故。 ^112b44

問曰。何為來無所從。
謂不依一切諸行故。
何謂去無所至。謂於一切法無所取故。
何謂遠離過去有。
謂不住過去足跡。
離於名字。無所分明故。
何謂遠離現在有。
謂現在心不染有無二法故。
何謂遠離未來有。
謂心不取未來。證法無為故。
何謂遠離三世有。
為盡有為諸法。無所得故。
隨順諸法性。為住無所住故。
何謂住無所住。為興無限大慈大悲故。
何謂興無限大慈大悲。
為教化羣生。等至涅槃故。
何謂成就阿耨多羅三藐三菩提。
謂離有為諸法。證寂無為故。
何故不成就阿耨多羅三藐三菩提。
為不住諸寂。為諸法故。
何為得無所得。為不得有無二法。
如虗空住無所住故。 ^112c14

問曰。如上所說。斷絕攀緣。
究竟無染。不為結使所牽。
是即解脫者。何用坐禪繫念數息耶。
答曰。坐禪數息者。
乃是入道初門。正為眾生習氣剛強。
深愛五欲。煩惱熾盛。
折挫不調。是以諸佛菩薩方便。
令繫念數息。廢其心慮。
不緣世間麤惡之事。
又令觀身過患。厭離生死。
精勤修習。累日經年。
修習既久。攀緣稍靜。
心得調柔。乃能斷慳貪瞋等有為一切諸行。
諸行既盡。心會實相。
證寂無為。是名得道。
若人雖復坐禪。繫念數息。
不斷瞋等有為諸行者。
終不得道。何以故爾。
道是無為法。諸行是有為因。
今行有為因。希望無為果。
不亦難乎。 ^112c36

又說三乘及外道魔業曰。
第一．聲聞乘者。不能廣濟。
但觀身患。厭離生死。
斷一切攀緣有為諸結。
安心實相。證寂無為。
是名聲聞乘。第二．緣覺乘者。
厭離生死。斷一切攀緣有為諸結。
修行四等六度。廣濟羣生。
安心實際取證。成佛三十二相八十種好。
是為緣覺乘。第三．大乘者。
息一切攀緣有為諸結。
修行四等六度。廣濟羣生。
怨親平等。迴向三菩提。
不證三菩提。修行一切法。
而離諸法相。是故非世間．非不世間。
非涅槃．非不涅槃。
不縛不脫。永為三界父母。
廣濟羣生。盡未來際。
是名大乘。何謂外道業。
外道業者。修有漏善。
厭下攀上。修諸苦行。
亦修諸功德。望得高昇自在。
永受無為安樂。是為外道業。 ^113a10

問曰。夫物生有死。
事成有敗。生心趣道。
寧得久住常樂。何者是魔業。
答曰。有為諸行。何謂諸行。
慳心是行地。貪心是行地。
殺害心是行地。食噉眾生心是行地。
偷盜心是行地。瞋心是行地。
邪妬心是行地。損佗利己心是行地。
調戲心是行地。歌舞心是行地。
綺語妄言心是行地。
惡口兩舌心是行地。
嫉能妒賢心是行地。
愛憎心是行地。彼我心是行地。
互爭勝負心是行地。
相凌滅心是行地。
相鬬打心是行地。
一切諸慢心是行地。
我人心是行地。不慈不孝心是行地。
無慙無愧心是行地。
違恩背義心是行地。
不謙讓心是行地。
相誹謗心是行地。
毀呰心是行地。世間非道理心是行地。
不恭敬心是行地。
眼貪華艶之色是行地。
耳貪非法之聲是行地。
鼻貪非法之香是行地。
舌貪非理之味是行地。
身貪細滑是行地。
意緣惡境是行地。
一切有為諸行。若善若惡。
皆是魔業也。此諸行流轉生死。
無有休息。常處闇宅。
永劫長夜。無有光明。
急須遠離。 ^113a34

又問曰。何謂魔。答曰。
魔者。邪也。生心取外。
即是為邪。生心取內。
即是為邪。生心取中間。
即是為邪。若心不生。
即不動。若心不動。
即為正也。 ^113b20

又問曰。夫人何故輪迴生死。
無有休息。答曰。輪迴生死。
不由於他。皆由自身口意業之所致也。
是故應須控制諸根。
不令放逸。有人說言。
死去更復何知。夫死之與生無差異。
何以故。夫有身者。
皆謂四大所成。識神合體。
遍在其中。今所以知寒知熱。
知苦知樂。悉是識神所知。
非為四大知也。若言不然者。
何故識神去後。死屍不知苦樂耶。
以此推之。明死與生不異。
是識神領於苦樂耳。
今日若不能忍受飢渴．寒熱．燒煑．割炙之痛。
後入地獄。豈能受乎。
若不肯調心為善。
恣意殺害眾生。造作諸惡者。
死入三塗地獄．刀山劒樹．鑊湯爐炭．銅柱鐵牀．
鋸解磨磨．#CB01926;河沸屎．
阿鼻地獄．寒冰種種諸苦。
豈可當乎。道家五苦頌曰。
　　生落苦神界　轉輪五道庭　久幽閇長夜
　　累劫無光明　刀山多劒樹　毒刃互崢嶸
　　上有履霜人　時刻無蹔寧　飢飡鐵丸炭
　　渴飲冶火精　流浪三塗中　豈識形與名
　　念子不知命　苦哉傷我情 ^113b26

又有人言。天下人民學道。
不盡菜食。大士何獨執菜食耶。
答曰。何謂為聖道。
夫聖道者。正也。一者理正。
二者世正。學道之人。
應修理正。理正者。
心不在內。亦不在外。
不在中間。一心澄寂。
猶如虗空。若生心貪世間。
非理之味。復何為正乎。
第二．學道之人。應修世正。
世正者。在貴不凌賤。
在富不凌貧。在智不凌愚。
在強不凌弱。是故非正不言。
非道不行。欲損佗利己。
復何為正耶。且一切畜生之類。
皆是罪人所作。自念無有力勢。
不能救護。今為貪口味。
反助煎迫耶。一者乖慈。
二者乖理。三者亦是罪業生死根本。
一切人民何故輪迴眾苦。
無有休息。由不自用道理。
更相凌易。互相殺害。
為此流轉三塗地獄。
受無量苦。是故執心菜食。
畢命不移。 ^113c12

又有問曰。菜食經久或致病。
其事如何。答曰。夫人何故有病。
但坐過去前身造作眾惡。
感今病苦。今若復造作眾惡。
又感未來病苦。譬如有人。
故年鐵壯刺身。今年痛惱。
為痛惱故。又刺新壯。
此寧得愈。應須挑故壯。
不刺新壯。痛乃得愈耳。
何謂挑故壯。不刺新壯。
謂已作之罪。歸命三寶。
發露懺悔。未作之惡。
誓不更作。此乃獲生生世世無復苦惱也。 ^113c38

又問言。非道覔財供養三寶。
其事如何。答曰。竊聞經言。
非法財作佛。不聽禮此佛。
以此推之。故知佛不許人惱害眾生。
非道覔利供養三寶。 ^114a4

又有人說言。合家不殺。
但常食已死之肉。
此事如何。答曰。食者不止。
殺亦不住。若食者住。
殺亦自止。 ^114a10

人問云。我為諸惡之事。
我廣能讀誦眾經。
經云。能讀誦一句一偈。
能滅無邊重罪。能增長無邊功德。
斯說如何。答曰。斯乃諸佛菩薩慈愍方便。
故誘進在前。決斷在後。
若眾生讀經。心得悟道。
遠離諸惡。改心為善。
即一句一偈。實能滅無邊重罪。
增長無邊功德。今若廣誦眾經。
心不斷惡。亦不能滅罪生福。
何以驗之。竊聞善星二比丘。
讀誦十二部尊經。
利如瀉水。但為惡不住。
生身陷阿鼻大地獄。
以此推之。故知多聞讀誦。
心不斷惡。終不能滅罪生福也。 ^114a14

有人問曰。世間有人常講經律。
知惡不惡。知罪不罪。
知犯不犯。又外能齊整威儀。
內心不斷諸惡之行。
此理如何。能得解脫諸苦不。
答曰。如有人內心具知有因果苦樂諸緣。
外形又能齊整威儀。
但不能自愛。仍以五百鐵壯內於衣裏。
於意云何。此人為當得無苦痛耶。
若今學道之人。外雖能齊整威儀。
內心不斷諸惡之行。
其事亦爾。後為怨家所得。
繫身闇獄。受其眾苦。
無有邊際。如此苦痛。
豈可嬰乎。仰願諸仁德。
更相勉勸。制心一處。
斷除諸行攀緣。究竟無染。
使心虗寂。冥會實相。
即得解脫眾苦。超證無為常樂。
是故經云。滅苦之道。
實是真道。更無餘道也。 ^114a32

又曰。今有人身患六欲之病。
求師受戒。既受戒已。
而不持戒。病得愈不。
答曰。譬如有人身苦重病。
尋覔良醫。求覔良藥。
病人數讀藥方而不服藥。
此於諸人意云何。
病為當愈不。今人受戒而不持戒。
其事亦爾。若不除六欲之因。
後必果六十諸行旃陀羅。
此六十諸行牽之。
流轉生死。殺身無數。 ^114b6

問。此諸行旃陀羅。
竝從何所而生。答曰。
若貪色。即是受想行識。
若貪聲。即是受想行識。
若貪香。即是受想行識。
若貪味。即是受想行識。
若貪觸。即是受想行識。
若意貪世法。即是受想行識。
如有一中備五。五六合成三十旃陀羅也。
若貪出世色。即受想行識。
若貪出世聲。即受想行識。
若貪出世香。即受想行識。
若貪出世味。即受想行識。
若貪出世觸。即受想行識。
若貪出世法。即受想行識。
如是一中備五。五六合成三十。
并前總為六十旃陀羅也。
何謂出世味觸。謂。
貪涅槃。愛法生也。
此六十諸行旃陀羅應遠離。
智者應須觀察審諦思惟。
使心不外．不內．亦不中間。
猶如虗空。無所依止。
即得解脫生死之苦。
證真涅槃常樂。 ^114b18

或難曰。常說為善感樂。
何故世間有人修善。
反貧窮困苦。答曰。
多是大權菩薩慈愍廣濟。
現身修善。嬰羅眾苦。
愈困愈堅。不貪世樂。
精勤懺悔。唯願捨身。
感見諸佛。何以故爾。
正為眾生初發道心。
信根未立。多逢怨鄣。
恐其道心退沒。引之令堅固趣向佛道。
是故經言說悔先罪。
不說過去解脫。以己之疾。
愍於彼疾也。 ^114b42

又難曰。常說為惡感苦。
何故世間有人生來為惡。
現身富貴安樂。子孫盈堂。
答曰。夫人得富貴者。
不由一生。由前身修行布施。
廣作功德。果報今生感受富貴安樂。
今生雖復為惡。未即受苦。
譬如有人殺害百人。
百人恨心甚重。常欲報怨。
但彼有千人守護。
未能得便。意欲得千人去後。
百人取而殺害。受苦無量也。 ^114c6

又問曰。畜生之類。
愛念眷屬。何如於人。
答曰。雖復形差體別。
至於貪生畏死。情同狎愛。
不異於人。今人自稱有智慧之眼。
見生死苦樂之路。
而作五痛五燒之因。
永劫長夜。受諸苦惱。
無有休息。不知遠離。
復可得稱為智慧乎。 ^114c18

大士又謂人曰。夫人何故常被五痛五燒之苦。
盇由自造五痛五燒之因。
譬如有人五百鉄壯刺於身上。
舉身晝夜痛楚。不可嬰當。
今欲為諸仁德拔除此壯。
令身心安樂。無復苦惱。
於意云何。欲得階梯拔。
欲得併拔。何謂階梯#CB15072;。
有人受持佛三歸一。
不殺戒。月持六齋。
齋日菜食。喻拔一百壯。
有人受持佛五戒。
月持六齋。齋日菜食。
喻拔二百壯。有人持佛十善戒。
月持六齋。年三長齋。
齋日菜食。喻拔三百壯。
有人受持佛聲聞戒。
一切諸惡不作。諸善奉行。
長中菜食。六時行道。
喻#CB15072;四百壯。
有人受持佛菩薩戒。
一切諸惡不作。諸善奉行。
長中菜食。六時行道。
愛護正法。不惜軀命。
崇弘聖道。廣化羣生。
共同解脫。喻#CB15072;五百壯。
是為併 #CB15072;。
今諸仁德。何故恣心造惡。
死入三塗地獄。受苦無量。
若能一制心為善。
壽終之後。上生天上七寶宮殿之中。
姿容端正。相好殊特。
尊豪富貴。無為自在。
欲有所得。隨念如意。
四城銀池。林苑寶樹鏗鏘。
華葉蔭映。香風飄拂。
金枝玉葉奏眾玅樂。
適悅人心。永劫歡娛。
頌曰。
　　調心作牛車　牽人至梵天　梵天諸宮殿
　　皆悉自光明　譬如春月華　眾色悅人情
　　愛樂此華者　永離諸塵嬰
善慧大士錄卷第二
 ^114c28
