玅法蓮華經入疏卷第十
other:: 姚秦三藏法師　鳩摩羅什　譯
other:: 天台　智者　疏　并記
author:: 四明沙門　導威　入注
other:: 
# 從地涌出品第十五

orig:: 
玅法蓮華經從地涌出品第十五
commentary::  ^189a37

此品盡經一十四品大段，是本門開師門之近迹，顯佛地之達本。
文分為三：初、從此去至汝等自當因是得聞，
即本門序分也；二、從爾時釋迦告彌勒乃至分別功德品，
彌勒說十九行偈，正說段也；三、從偈後佛告彌勒其有眾生至不輕三品半，
是本門單流通段也。
此乃本門序、正、流通三分。
此本序前既無通序，以一部通分三分之義通冠經首，深有其旨。
又分別半品之文去取不定，況本迹二處流通意別，本門永異諸部。
已上本門分序、正、流通竟。 ^189a39

△題云從地涌出者。
師嚴道尊，鞠躬祗奉。
如來一命，四方奔踊。
故言從地涌出品。
此世界悉義應知。
師有道，故師嚴。師嚴，故命不可違。
道尊，故有命必赴。
由師具二，故鞠躬祗奉。
三世化導，慧利無疆。
一月萬影，孰能思量。
召過以示現，弘經以益當。
故言從地涌出品。
此為人悉檀。為人悉檀，若不開迹。
降佛已還，無能知者。
今欲顯本，先出本屬。
具有二世，善根增長。
召本人示現人，令現人生現善。
使本人弘現經，令當人生當善。
又虗空湛然，無早無晚。
惑者執迹，而闇其本。
召昔示今，破近顯遠。
虗空表理，本迹表事。
事有本迹，理無早晚。
惑者迷理，而闇本迹。
故執近迹，以失遠本。
本迹尚迷，況不思議一。
故本之弟子，居下虗空。
本地之師，經久虗空。
今之師弟，在今虗空。
久空今空，下空上空，雖即體一，然本弟子元知近迹，今之弟子猶迷遠本。
破執近故，召昔示今；今弟子因疑致請，聞說方破。
破執近惡，故是對治也。
然寂場少父、寂光老兒，示其藥力，咸令得知。
寂場舍那示始成，故父少；寂光菩薩行久著，故兒老。
譬藥力者，父何以少？
子何以老？準下父子譬意，父久先服種智還年之藥，
父老而若少；子亦久稟常住不死之方，子少而若老。
雖各有服餌之功，而父子久定，此第一義也。
然此四悉，雖通釋今文，竝意兼後品。
然初一悉，文在今品；第二，意兼後品；三、
四二悉，探用後品。
皆是助後以成，顯遠善生惡，破見本故也。
故知世界即是三悉之由，故涌出品專在世界也。
文云：是從何所來？
以何因緣集？今以諸義釋品，顯四悉因緣之解，故言從地涌出。
釋題竟。 ^189b12

△初、序文為二：一、涌出，二、疑問。
涌出為三：一、他方菩薩請弘經，二、如來不許，
三、下方涌出。
orig::  ^189c18

爾時，他方國土諸來菩薩摩訶薩，過八恒河沙數，
於大眾中起立，合掌作禮而白佛言：世尊！
若聽我等於佛滅後，在此娑婆世界勤加精進，
護持、讀誦、書寫、供養是經典者，當於此土而廣說之。
commentary::  ^189c22

初他方菩薩聞通經福大，咸欲發願住此弘宣，故請為之。
orig::  ^189c30

爾時，佛告諸菩薩摩訶薩眾：止，善男子！
不須汝等護持此經。
所以者何？我娑婆世界自有六萬恒河沙等菩薩摩訶薩，
一一菩薩各有六萬恒河沙眷屬，是諸人等能於我滅後護持、
讀誦、廣說此經。
commentary::  ^189c34

此第二、如來止而不許。
不許凡有三義：一、汝等各各自有己住，
若住此土，廢彼利益；二、又他方此土結緣事淺，
雖欲宣授，必無巨益；三、又若許之，則不得召下，
下若不來，迹不得破，遠不得顯。
是為三義。如來止之，召下方來，亦有三義：
是我弟子，應弘我法，以緣深廣，能徧此土益、
徧分身土益、他方土益，又得開近顯遠，是故止彼而召下也。
問：諸佛菩薩共熟、未熟，有何彼此？
分身散影，普徧十方，而言己住及廢彼耶？
答：諸佛菩薩實無彼此，但機有在無，無始法爾，故以第二義顯。
初義云結緣事淺，初從此佛菩薩結緣，還於此佛菩薩成就也。
orig::  ^189c42

佛說是時，娑婆世界三千大千國土地皆震裂，而於其中有無量千萬億菩薩摩訶薩同時涌出。
commentary::  ^190a16

初明涌出。
orig::  ^190a20

是諸菩薩身皆金色，三十二相無量光明。
commentary::  ^190a22

第二，身相。
orig::  ^190a24

先盡在娑婆世界之下，此界虗空中住。
commentary::  ^190a26

三、明住處者，常、寂、光、土也。
常即常德，寂即樂德，光即淨我，是為四德。
祕密之藏，是其住處，以不住法，住祕藏中。
下方者，法性之淵底，玄宗之極地，故言下方。
在下不屬此，空中不屬彼，非此非彼，即中道也。
出此不在上，不在此下，不上不下，住在空中，亦是中道也。
然本有四德為所依，修得四德為能依，
能所竝有能依之身，依於能依所依之土，
二義齊等，方是毗盧遮那身土之相。
若云塵剎重重相入，重重相有，重重事等，
重重說等，為未了者，以事顯理。
若不了此一旨，誰曉十方法界唯有一佛，亦許他佛？
若許他佛，他佛亦身土重重互現，互入互融，當知秪是約一論徧。
orig::  ^190a28

是諸菩薩聞釋迦牟尼佛所說音聲從下發來，一一菩薩皆是大眾唱導之首。
commentary::  ^190b4

第四、敘來之由者，聞命故來、弘法故來、
破執故來、顯本故來，皆如上說。
orig::  ^190b8

各將六萬恒河沙等眷屬，況將五萬、四萬、
三萬、二萬、一萬恒河沙等眷屬者，況復乃至一恒河沙、
半恒河沙四分之一，乃至千萬億那由他分之一，
況復千萬億那由他眷屬，况復億萬眷屬，
況復千萬、百萬乃至一萬，況復一千、一百乃至一十，
況復將五、四、三、二、一弟子者，況復單己樂遠離行，
如是等比無量無邊，算數譬喻所不能知。
commentary::  ^190b12

第五、敘所將眷屬者。
若人情往望，謂領六萬、五萬恒沙者為多，
領三、二、一者為少，單己者隻獨。
若依文往尋，六萬、五萬者為少，單己者為多。
文云：單己獨處者，其數轉過上。
若依法門者，一一皆是導師德，能引眾人至於寶所。
當知一己非獨，六萬非多。
一即一道清淨，二即定慧，三即戒定慧，
四即四諦，五即五眼，六即六度。
一一度具十法界，一一界各有十，十即有百，
百即具千，十善即有萬。
一度具萬，六度即具六萬法門。
多不為多，一不為少，非多非少，而多而少，方是圓家觀行。
行依妙境，故度成萬。
度實無萬，六中各萬，秪是一萬，無別萬也。
六全是萬，無別六也。
一一度行無非法界，界無界相，秪一剎那即一道也。
一六既然，二、三、四、五準此可見。
是則六中無不一多，一切具足。
當知一道至五眼來，一眼一諦皆具一萬，無非三觀觀法界也。 ^190b26

△已上經家敘畢。
是諸下去，第二、問訊，為五：一、三業供養，
二、陳問訊之辭，三、佛答安樂，四、偈頌隨喜，
五、如來述歎。
orig::  ^190c6

是諸菩薩從地出已，各詣虗空七寶妙塔多寶如來、釋迦牟尼佛所。
到已，向二世尊頭面禮足，乃至諸寶樹下師子座上佛所亦皆作禮，
右繞三帀，合掌恭敬，以諸菩薩種種讚法而以讚歎，
住在一面，欣樂瞻仰於二世尊。
是諸菩薩摩訶薩從地涌出，以諸菩薩種種讚法而讚於佛，
如是時間逕五十小劫。
是時，釋迦牟尼佛默然而坐，及諸四眾亦皆默然五十小劫。
佛神力故，令諸大眾謂如半日。
爾時，四眾亦以佛神力故，見諸菩薩徧滿無量百千萬億國土虗空。
commentary::  ^190c14

初、三業供養，經五十小劫，謂如半日，四眾徧見。
此乃隱長而現短，借其神力令狹而見廣，俱是不思議。
此乃明如來不可思議延促之事，顯於如來自在之力。
拜遶是身，讚法是口，瞻仰是意。
五十小劫與半日者，此是時節不可思議。
如來所見不以二相，下方菩薩常面稱揚，如來默然常受其讚。
解者即短而長，謂五十小劫；惑者即長而短，謂如半日。
斯為本迹而作弄引。
如來未說，闇本而執迹；佛若開顯，悟近而達遠。
亦知不思議一也。
四眾徧見菩薩者，亦是不思議也。
夫肉眼、天眼所見不遠，而今所覩充滿虗空。
見雨猛，知龍大；見華盛，知池深；見應滿虗空，則知真彌法界。
密表當破無明，故且抑其一分。
orig::  ^190c32

是菩薩眾中有四導師：一名、上行；二名、
無邊行；三名、淨行；四名、安立行。
是四菩薩於其眾中最為上首唱導之師。
commentary::  ^191a10

第二陳問訊之辭，有長行、偈頌。
初長行中初標四導師，但舉四人者，欲擬開示悟入四十位耳。
如華嚴但舉法慧、功德林、金幢、金藏說四十位也。
orig::  ^191a16

在大眾前各共合掌，觀釋迦牟尼佛而問訊言：世尊！
少病、少惱，安樂行不？
commentary::  ^191a22

初問：安樂行否？
orig::  ^191a26

所應度者受教易不？
不令世尊生疲勞耶？
commentary::  ^191a28

次問：眾生易可度否？
orig::  ^191a30

爾時四大菩薩而說偈言： ^191a32

世尊安樂，少病少惱，教化眾生，得無疲勞。
commentary::  ^191a34

初一行頌。問：安樂不？
orig::  ^191a36

又諸眾生受化易不？
不令世尊生疲勞耶？
commentary::  ^191a38

次一行。頌問：眾生易度不？
orig::  ^191a40

爾時，世尊於諸菩薩大眾中而作是言：
如是，如是！諸善男子！
如來安樂，少病、少惱。
commentary::  ^191a42

第三、如來初答：我安樂矣。
orig::  ^191a46

諸眾生等易可化度，無有疲勞。
所以者何？是諸眾生世世已來常受我化，
亦於過去諸佛恭養尊重，種諸善根。
此諸眾生始見我身，聞我所說，即皆信受，入如來慧。
commentary::  ^191a48

初根利德厚，世世已來常受大化，始見我身，
即稟華嚴，入如來慧，果熟易零，是眾生易度。
問：何指華嚴是始見耶？
答：彼經自云始成正覺，後文秪是廣明因果之相、
依正通同，所以一經之內三處明文，即世主品初、
名號品初、十定品初皆云於菩提場始成正覺。
以始成故，見者成初。
今略舉十意釋之：第一、始見今見者，初成道時名始見，法華座席久後真實名今見也。
須知今日王城開佛知見，能見、所見境智何殊？
第二、開合不開合，華嚴如日照高山，即說於頓不開不合。
華嚴望小，且名不開，猶帶於漸，故名不合。
為不入者，開頓說漸，五味調伏，令漸皈頓，為修入。
今更開於小，今經方合，況彼不合，今亦合之。
故知彼經開亦不徧，逗機未足，合亦未周，尚存權迹。
應知彼開亦是此開，然亦此合何殊彼合？
一佛化事，同異宛然。
但彼無小機，在初名頓自開，小後名漸歸頓。
開合雖殊，二頓不別。
第三、豎廣橫略頓直，豎入於法界，故言豎廣；
不歷方便，故橫略。
今經歷五味，即是橫廣；得入佛慧，亦是豎廣。
第四、本一迹多，迹共本獨者，一臺故本一，千葉故迹多。
迹與眾經同，故共；本與眾經異，故獨。
縱令十方互為主伴，十方亦復不離一塵，
一塵秪在此臺此葉，當知秪是迹中依正廣彼。
然已廣敘依正融通，何事不明久遠之本？
若論此經本門與眾經異，華嚴即彼法華本異，
彼雖有久遠行因，但是今日一番之因，
尚未曾云中間一番之果，況有中間數數成佛？
當知此異則異於彼，故知今本與眾經異，故言獨妙也。
若言不異，伽耶尚是華藏寧非？
開則俱開不思議一，此乃以法華之遠本異華嚴之近迹，故知教門不得不異。
第五彼加四菩薩說四十位，華嚴多是加菩薩說，
乃至文殊普賢及入法界尚是菩薩自說，不見佛印之文。
今經本迹正經皆佛自說，開示悟入不加於他，
除序文殊釋疑，及流通中有菩薩發誓弘通皆是佛述，
及以對佛便為有印，雖加不加皆成佛慧，
化儀施設時處不同，印與不印其理一也。
第六變土不變土，華王世界故言不變，三變土田故言變土。
然淨穢不同常自差別，今云變者，穢為施權變表顯實，
穢屬五濁元在小機，機會權開土變為表，
表開近迹故顯本已，純諸菩薩淨土不毀而眾見燒。
又彼則種種世界不同淨不妨穢，此則寶樹華果遊樂穢不妨淨，
況常寂光土端醜斯亡，寂光所對咸有淨穢，雖變不變佛慧何殊？
豈由初後變不變殊令佛慧異？
若也不信不毀之說，乃固執於見燒之文，
而以華嚴形斥法華，如人毀訾其身稱讚手臂，
故知約迹言變不變，淨穢難思體同名異。
第七多處不多處，華嚴七處八會是為多處，
今經耆闍崛山遠處虗空故不多處，雖多少不同所說何別？
豈多少異令佛慧殊？
若以同一報土亦非多處，此中橫對四土處却成多，
還以彼多對此寂光多亦即一，彼此一體佛慧何殊？
第八斥奪者，滅化城改客作故此有斥奪，
又彼如聾瘂故有斥奪，彼無此事故無斥奪，此皆與佛記故無斥奪也。
第九彼行大直道名直顯實，此決了聲聞法名開權顯實。
第十根利緣熟始入佛慧，根鈍後熟今入佛慧，
緣宜不同略為十異，種智法界等無差別，
故此經云：始見我身聞我所說，即皆信受入如來慧。
除先修習學小乘者，今於此經入於佛慧，明文在茲不須疑也。
諸師見其緣異逐緣異解，迷不知返去道轉遠，
若識理同千車共轍，佛慧則無殊也。
問：一切諸經乃至草木理無不等，何獨法華？
答：教之同異具如玄文，雖一切理同說在今教，
今所歎者歎能詮教，故諸教中無委，如方便品明。
舊云華嚴了義滿字常住，法華不了義非滿非常，今以此經文竝之。
若始入是了義今入不了義者，始入是佛慧今入非佛慧，
若佛慧既齊了義亦等，滿字常住悉然。
地人呼華嚴為圓宗，法華為不真宗，今亦用此文竝之。
orig::  ^191b8

除先修習學小乘者，如是之人，我今亦令得聞是經入於佛慧。
commentary::  ^192a44

第二、根鈍德薄，世世已來不受大化，為是人故，須開頓說漸。
華嚴無小，在初名頓，開三藏、方等、般若三漸而調伏之，
亦令此人今聞法華入於佛慧，比前雖難，於佛甚易。
佛識其宜，方便得所，薄須塗熨佛慧，悟入是同。
orig::  ^192a48

爾時諸大菩薩而說偈言： ^192b10

善哉，善哉！大雄世尊！
諸眾生等易可化度，能問諸佛甚深智慧，聞已信解我等隨喜。
commentary::  ^192b12

第四、菩薩說偈領解隨喜。
能問者，即是華嚴中四大士，法華中身子三請，俱是能問。
所問者，即是問佛智慧也。
orig::  ^192b16

於時，世尊讚歎上首諸大菩薩：善哉，善哉！
善男子！汝等能於如來發隨喜心。
commentary::  ^192b22

第五如來述歎者，與問碩異。
問家隨喜能問人，皆是菩薩及所化人，聞已信行我等隨喜。
如來述歎能化人生隨喜者，此義云何？
然能問者皆是古佛，汝能隨喜即是如來。
菩薩隨喜其迹，如來述歎其本，此亦密表壽量。
然密表者，今歎菩薩尚是古佛，密表今佛非今成也。
若非今成，必有遠本未得彰灼，故云密表。
已上是集眾序畢。 ^192b26

△下、爾時去，第二、本門疑問序。
自寂場已降，今座已往，十方大士來會不絕。
雖不可限，我以補處智力悉見悉知，而於此眾不識一人。
然我遊化十方，覲奉諸佛，諸佛大眾快所識知。
就履歷之處，亦所不識。
若來若去，如是推之，皆所不識。
又彼諸大士是前進先達，彌勒是後番末學，
後不知前，故所不識。
又彼等大士本實相底，應現十方別頭教化，
所有真應非彌勒境界，是故不識。
又佛託弘經召諸大士，大士聞師命故來，
密開壽量，非時眾所知，故言不識。
此約四悉檀釋疑問序畢。
疑問為二：一、此土菩薩疑，二、他土菩薩疑。
此土菩薩疑又二：
orig::  ^192b38

爾時彌勒菩薩及八千恒河沙諸菩薩眾，
皆作是念：我等從昔已來，不見不聞如是大菩薩摩訶薩眾，
從地涌出住世尊前，合掌供養問訊如來。
時彌勒菩薩摩訶薩，知八千恒河沙諸菩薩等心之所念，
并欲自決所疑，合掌向佛，以偈問曰：
commentary::  ^192c14

初是此土菩薩長行疑念為五。
orig::  ^192c24

無量千萬億，大眾諸菩薩，昔所未曾見，
願兩足尊說，是從何所來？
commentary::  ^192c26

初一行一句，問是從何所來。
orig::  ^192c30

以何因緣集，巨身大神通，智慧叵思議，
其志念堅固，有大忍辱力，眾生所樂見？
為從何所來？
commentary::  ^192c32

二、一行三句。問：何因緣來？
orig::  ^192c36

一一諸菩薩，所將諸眷屬，其數無有量，如恒河沙等。
或有大菩薩，將六萬恒沙，如是諸大眾，一心求佛道。
是諸大師等，六萬恒河沙，俱來供養佛，及護持是經。
將五萬恒沙，其數過於是，四萬及三萬，
二萬至一萬，一千一百等，乃至一恒沙，
半及三四分，億萬分之一，千萬那由他，
萬億諸弟子，乃至於半億，其數復過上。
百萬至一萬，一千及一百，五十與一十，
乃至三二一，單己無眷屬，樂於獨處者，
俱來至佛所，其數轉過上。
如是諸大眾，若人行籌數，過於恒沙劫，猶不能盡知。
commentary::  ^192c38

第三九行，敘其數量。
orig::  ^193a8

是諸大威德，精進菩薩眾，誰為其說法，教化而成就？
從誰初發心，稱揚何佛法？
受持行誰經？修習何佛道？
commentary::  ^193a10

第四兩行，問其師誰？
orig::  ^193a14

如是諸菩薩，神通大智力，
commentary::  ^193a16

第五、五行半結請，復五：初、半行結歎；
orig::  ^193a18

四方地震裂，皆從中涌出。
世尊我昔來，未曾見是事。
願說其所從，國土之名號。
我常遊諸國，未曾見是事。
commentary::  ^193a20

第二，請答來處。
orig::  ^193a24

我於此眾中，乃不識一人，忽然從地出，願說其因緣。
commentary::  ^193a26

第三一行，請答來緣。
orig::  ^193a28

今此之大會，無量百千億，是諸菩薩等，皆欲知此事。
是諸菩薩眾，本末之因緣，
commentary::  ^193a30

第四一行半大會同請
orig::  ^193a34

無量德世尊，惟願決眾疑。
commentary::  ^193a36

第五二句，請答師主。
△此下是他土菩薩疑。
orig::  ^193a38

爾時，釋迦牟尼佛分身諸佛，從無量千萬億他方國土來者，
在於八方諸寶樹下師子座上結加趺坐。
其佛侍者各各見是菩薩大眾，於三千大千世界四方從地涌出住於虗空，
各白其佛言：世尊！
此諸無量無邊阿僧祇菩薩大眾從何所來？
commentary::  ^193a40

初是他方菩薩疑者，分身眷屬橫在十方，
與彌勒同疑二土，俱不知本地，欲顯成道甚久，各各陳疑己佛。
orig::  ^193b2

爾時，諸佛各告侍者：諸善男子！
且待須臾。有菩薩摩訶薩名曰彌勒，釋迦牟尼佛之所授記，
次後作佛，已問斯事。
佛今答之，汝等自當因是得聞。
commentary::  ^193b8

次佛皆抑待彌勒者，答問之益不在於我，
故不為答，抑待釋迦答彌勒問。
何者？彌勒所問事迹不輕，釋尊一代未曾顯說，因茲答問廣顯長壽。
此一代玄秘在佛自開，汝當得聞，我不應答。
已上總是二疑問序畢。
總是本門二序竟。 ^193b14

△此下爾時去，第二、本門正宗段。
文分為二：先長行，次偈頌誡許，後方正說。
orig::  ^193b22

爾時，釋迦牟尼佛告彌勒菩薩：善哉，善哉！
阿逸多！乃能問佛如是大事。
commentary::  ^193b28

初釋迦答，先自歎述。
orig::  ^193b32

汝等當共一心，被精進鎧，發堅固意。
commentary::  ^193b34

次佛誡彌勒等，誡令勿亂勿怠勿退。
orig::  ^193b36

如來今欲，顯發宣示，諸佛智慧，
commentary::  ^193b38

次佛許中，初標果智。
果智者，如來本地知見，知見妙果也。
orig::  ^193b40

諸佛自在神通之力。
諸佛師子奮迅之力。
諸佛威猛大勢之力。
commentary::  ^193b44

次開三世化教者，宣示也。
自在神力者，過去益物也。
師子奮迅者，現在十方分身所被之處也。
或云奮迅將前之狀，表未來常住益物之相也。
大勢威猛者，未來益物也。
或以此為現在震動十方，隨人意用耳。
幸依文次第者好。
又私謂如來自在者，我也。
神通，樂也。師子奮迅，除垢淨也。
大勢威猛，未來益物，即常也。
此點四德意也。
orig::  ^193b48

爾時，世尊欲重宣此義，而說偈言：
commentary::  ^193c14

頌有誡許。
orig::  ^193c16

當精進一心，我欲說此事，勿得有疑悔。
commentary::  ^193c18

初三句頌三誡。
orig::  ^193c20

佛智叵思議。
commentary::  ^193c22

次許中，初一句頌標智慧果也。
orig::  ^193c24

汝今出信力，住於忍善中，昔所未聞法，今皆當得聞。
我今安慰汝，勿得懷疑懼，佛無不實語，智慧不可量。
所得第一法，甚深叵分別，如是今當說，汝等一心聽。
commentary::  ^193c26

次三行頌三世者，前師子奮迅等以明三世，
文中亦無三世之語，但以義勢同三世耳。
今頌亦爾，直以佛無不實語等一偈半文而用通之。
語既不虗，必知三世益亦真實。 ^193c32

△下爾時，世尊去，第二、本門正說段也。
文為三：此去盡壽量品，正開近顯遠；二、
分別品，初、總授法身記；三、彌勒總申領解。
初又二：先略開近顯遠，動執生疑；次廣開近顯遠，斷惑生信。
略又二：初、略開，二、因疑更請。
就略開有長行、偈頌，此中但答二問，不答何因緣集。
由不答故，所以重請也。
orig::  ^193c38

爾時，世尊說此偈已，告彌勒菩薩：我今於此大眾宣告汝等。
阿逸多！是諸大菩薩摩訶薩，無量無數阿僧祇從地涌出，汝等昔所未見者。
我於是娑婆世界，得阿耨多羅三藐三菩提已，
教化示導是諸菩薩，調伏其心令發道意。
commentary::  ^194a4

初答第四問：師是誰？
orig::  ^194a14

此諸菩薩皆於是娑婆世界之下，此界虗空中住。
commentary::  ^194a16

次答第一問。何處來下方空中住者，釋論明有底散三昧，
即下空也，應四教釋。
又有者，三有也。底者，非想非非想也。
以深勝故為底，非想是有漏底。
又有者，名相也。底者，空也。
以空寂故為底，通義也。
又有者，二邊俗也。
底者，邊際智滿故為底，是俗諦底，別教也。
今經以下方空為底，不是上界、不是下界，
表中道為底，此是開近顯遠。
圓以中道為底，此約釋。 ^194a18

△於諸經典下。釋也。
師知弟子備智斷兩德，初是雙修智斷，次雙證智斷也。
orig::  ^194a32

於諸經典讀誦、通利、思惟、分別、正憶念。
commentary::  ^194a36

初釋雙修智斷。於經典分別是修智德，正憶念是修斷德。
orig::  ^194a38

阿逸多！是諸善男子等，不樂在眾多有所說，
常樂靜處，勤行精進，未曾休息。
commentary::  ^194a42

次釋雙證智斷。不樂在眾是證斷，勤行精進是證智。
orig::  ^194a46

亦不依止人天而住。
常樂深智無有障礙。
亦常樂於諸佛之法。
一心精進求無上慧。
commentary::  ^194b2

二、答釋住處。人天是二邊，不住不著也。
深智無礙者，依不思議智也。
樂於佛法者，樂不思議境也。
境智甚微，非近行菩薩。
orig::  ^194b6

爾時，世尊欲重宣此義，而說偈言：
commentary::  ^194b12

偈有八行半，初五行半頌答兩問，次三行頌雙釋。
orig::  ^194b14

阿逸汝當知，是諸大菩薩，從無數劫來，
修習佛智慧，悉是我所化，令發大道心。
此等是我子，依止是世界，常行頭陀事，
志樂於靜處，捨大眾憒閙，不樂多所說。
如是諸子等，學習我道法，晝夜常精進，為求佛道故。
commentary::  ^194b16

初四行，答師弟。
orig::  ^194b24

在娑婆世界，下方空中住。
commentary::  ^194b26

初半行，正答處。
orig::  ^194b28

志念力堅固，常勤求智慧，說種種妙法，其心無所畏。
commentary::  ^194b30

次一行，歎菩薩德。
orig::  ^194b32

我於伽耶城，菩提樹下坐，得成最正覺，轉無上法輪。
爾乃教化之，令初發道心，今皆住不退，悉當得成佛。
我今說實語，汝等一心信，
commentary::  ^194b34

初二行半頌釋師弟。
orig::  ^194b40

我從久遠來，教化是等眾，
commentary::  ^194b42

次半行頌釋處所。
經不云處但云久遠教化之者，前正答中已云處竟，故但以時而釋處也。
過去久遠於何處化？
化令入實即空中也。
應消經文兩問雙釋之意。
已上偈文是頌略開近竟。 ^194b44

△爾時，彌勒下，因疑更請，有長行、偈頌。
長行為二：一、疑，二、請。
orig::  ^194c2

爾時，彌勒菩薩摩訶薩及無數諸菩薩等，
心生疑惑，怪未曾有，而作是念：云何世尊於少時間，
教化如是無量無邊阿僧祇諸大菩薩，令住阿耨多羅三藐三菩提？
commentary::  ^194c6

聞上菩提樹下乃教化之，今皆住不退。
又聞我從久遠來，教化是等眾。
聞此二說，動執生疑也。 ^194c14

△白佛下，准下，初、騰疑，二、請答。
初、騰疑為二：一、法，二、譬。
法分為三：
orig::  ^194c16

即白佛言：世尊！如來為太子時出於釋宮，
去伽耶城不遠坐於道場，得成阿耨多羅三藐三菩提，從是已來始過四十餘年。
世尊！云何於此少時大作佛事，以佛勢力、
以佛功德，教化如是無量大菩薩眾，當成阿耨多羅三藐三菩提？
commentary::  ^194c22

初疑成道近，所化甚多，執近而疑遠也。
orig::  ^194c32

世尊！此大菩薩眾，假使有人於千萬億劫數不能盡、
不得其邊，斯等久遠已來，於無量無邊諸佛所植諸善根，
成就菩薩道，常修梵行。
commentary::  ^194c34

第二、所化既多，行位深妙，執遠而疑近也。
問：彌勒既不知其數，不識一人，云何得知久植善根？
答：秪由彌勒不知不識，并由佛歎住處德業既多又深，豈近成佛之所化耶？
orig::  ^194c40

世尊！如此之事，世所難信。
commentary::  ^194c48

此第三、結請也。經但舉難信者，託物不信，
拒而擊佛，令必有答。
orig::  ^195a2

譬如有人，色美髮黑，年二十五，
commentary::  ^195a6

色美髮黑，譬上成道近意。
以色等為喻者，總在年少為言耳。
orig::  ^195a8

指百歲人，言是我子。
其百歲人，亦指年小，言是我父，生育我等。
commentary::  ^195a12

此譬上所化甚多意也。
淮北諸師以譬釋譬，父服還年藥貌同二十五，
子不服藥形如百歲，若知藥力不疑子父，不知者怪之。
如來橫服垂迹之藥，示伽耶始生諸菩薩直論本地，
久發道心今住不退，若佛及佛快知此事，自下不達不得不疑。
言如來橫服垂應藥者，智契深理由豎服真諦之藥也，處處益物乃由橫服垂應之藥也。
真諦藥者，假即空故、權即實故、自行冥故。
垂應藥者，空即假故、實即權故、化他起故。
如是初心由橫豎不二之妙樂也。
此之三藥無前無後，真諦藥者以治病故，
垂應藥者以還年故，不二藥者以延壽故，以還年故雖老而少現不二身也。
orig::  ^195a16

是事難信。
commentary::  ^195a40

此結譬也。
orig::  ^195a42

佛亦如是，得道已來，其實未久。
commentary::  ^195a44

初合近譬。
orig::  ^195a46

而此大眾諸菩薩等，已於無量千萬億劫，
為佛道故勤行精進，善入出住無量百千萬億三昧，
得大神通久修梵行，善能次第習諸善法，
巧於問答人中之寶，一切世間甚為希有。
commentary::  ^195a48

此合遠譬也。觀此菩薩久種善根，非止伽耶發心也。
善入出住者，九次第定是善入者，以從禪至禪無間入故。
師子奮迅者是善出，以從禪至禪皆經散心，以散名出也。
超越是善住者，雖經超散，住禪宛然，藏通意也。
又從初地至十地名善入，十地入重玄門，
倒修凡夫事名善出，妙覺徧滿名善住，別教意也。
又畢法性三昧名善入，以窮法性故。
首楞嚴名善出，能現威儀故。
王三昧名善住，如王安國故。
圓教意也。次第習諸善法者，據因為善習，就果為善入也。
善答問難者，具二莊嚴也。
七方便之尊，故云寶也。 ^195b8

△今日世尊下，請答，又為三：
orig::  ^195b28

今日世尊方云：得佛道時，初令發心，教化示導，令向阿耨多羅三藐三菩提。
世尊得佛未久，乃能作此大功德事。
commentary::  ^195b30

初舉佛語請。
△下第二、明請意，又二：
orig::  ^195b36

我等雖復信佛隨宜所說，佛所出言未曾虗妄，佛所知者皆悉通達。
commentary::  ^195b38

此初，明為現在請。
我雖未達，信而已矣。
orig::  ^195b42

然諸新發意菩薩，於佛滅後，若聞是語，
或不信受，而起破法罪業因緣。
commentary::  ^195b44

第二、為未來淺行喜生誹謗。
新發意者，謗墯惡道也；不退者，雖信不謗，不能增道也。
佛若為分別謗者，則生信也；信者，則增道也。
今文竝約久成明信而論增道，增道必損生。 ^195b48

△下第三、請答，亦為二：
orig::  ^195c6

唯然，世尊！願為解說，除我等疑。
commentary::  ^195c8

初、請除我等疑。
orig::  ^195c10

及未來世諸善男子，聞此事已亦不生疑。
commentary::  ^195c12

第二，除未來疑。
orig::  ^195c14

爾時彌勒菩薩欲重宣此義，而說偈言：
commentary::  ^195c16

偈有十四行，頌上法譬：初五行頌法說，次九行頌譬說。
法說中三：
orig::  ^195c18

佛昔從釋種，出家近伽耶，坐於菩提樹，爾來尚未久。
commentary::  ^195c22

初一行頌執近疑遠。
orig::  ^195c24

此諸佛子等，其數不可量，久已行佛道，住神通智力。
善學菩薩道，不染世間法，如蓮華在水，從地而涌出。
皆起恭敬心，住於世尊前，是事難思議，
commentary::  ^195c26

第二兩行三句，頌執遠疑近。
orig::  ^195c32

云何而可信？佛得道甚近，所成就甚多，
願為除眾疑，如實分別說。
commentary::  ^195c34

第三，一行一句頌，結請法說竟。
△下譬說亦開合。
orig::  ^195c38

譬如小壯人，年始二十五，
commentary::  ^195c40

初二句頌上成道近意。
orig::  ^195c42

示人百歲子，髮白而面皺，是等我所生，子亦說是父。
commentary::  ^195c44

此一行頌上所化甚多也。
orig::  ^195c46

父小而子老，舉世所不信。
commentary::  ^195c48

此兩句頌上難信釋開譬竟。
△下七行頌合譬亦三。
orig::  ^196a2

世尊亦如是，得道來甚近，
commentary::  ^196a6

初二句頌合近。
orig::  ^196a8

是諸菩薩等，志固無怯弱，從無量劫來，而行菩薩道。
巧於難問答，其心無所畏，忍辱心決定，端正有威德。
十方佛所讚，善能分別說，不樂在人眾，常好在禪定。
為求佛道故，於下空中住，
commentary::  ^196a10

第二，三行半頌，合遠。
orig::  ^196a18

我等從佛聞，於此事無疑，願佛為未來，演說令開解。
若有於此經，生疑不信者，即當墯惡道，願今為解說。
是無量菩薩，云何於少時，教化令發心，而住不退地？
commentary::  ^196a20

此三行頌合請。答：初二句頌上為現在請，
次一行一句頌上為未來請，三一行一句頌上除我等疑及未來疑。
已上略開近顯遠動執生疑竟。
other:: 
# 如來壽量品第十六

orig::  ^196a26

玅法蓮華經如來壽量品第十六
commentary::  ^196a32

此壽量品去，是本門正宗中第二，廣開近顯遠，斷疑生信。
先釋題，次消經題。
云壽量品者，先通引古釋，次今家正釋品題。
初叡師序云：壽無量劫，未足以明其久；
分身無數，不足以異其體。
然則壽量定其非數，分身明其不異，普賢顯其無成，多寶明其不滅耳。
此師但似不答所問。
彌勒問涌出菩薩從誰發心，意疑伽耶成來未久，如何所化身相難思等耶？
西河道朗云：明法身真化不異，存沒理一。
多寶現明法身常存，壽量明與太虗齊量。
此與叡意同而辭劣。
道場觀云：會三歸一，乘之始也；滅影澄神，乘之終也。
滅影謂息迹，澄神則明本，故迹無常而本常也。
注者云：非存亡之數曰壽，出修夭之限稱量。
法身非形年所攝，使大士修踐極之照，
不以伽耶為成佛，百年為期#CB02823;也。
竺道生云：其色身佛者，應現而有，無有實形。
既形不實，豈有壽哉？
然則萬形同致，古今為一。
古亦今也，今亦古也。
無時不有，無處不在。
若有時不有，有處不在者，於眾生然耳，佛不爾也。
是以極談長壽，云伽耶是也。
伽耶是者，非復伽耶。
伽耶既非，彼長何獨是乎？
長短斯亡，長短恒存焉。
前代匠者，如向所說，多約無量明常。
近世人師，多云壽是量法，前過恒沙，後倍上數，
終皈限極，而明無常。
又惑者執品明壽量，量是無常，那作常解？
今為答之：品直道壽量，不道壽有量，不道壽無量。
爾作無常，他作常解，此復何咎？
鷸蚌相扼，我乘其弊。
應具四解，謂實有量而言無量，彌陀是也；
實無量而言量，如此品及金光明是也；
實無量而言無量，如涅槃云唯佛與佛，
其壽無量是也；實有量而言量，如八十唱滅是也。
品文具有此義，豈可是一而非三耶？
疏有問答，料簡二重，委在疏文第三。
問云：義推常可，然徵文何據？
答：明者貴其理，暗者守其文。
但尋詮會宗，是教之正意。
苟執糟穅，問橋何益？
又教本為緣，緣異說異，或隨欣隨宜，隨治隨悟，
悟則達到已矣，那更盤桓阡陌何為？
故云泥洹真法寶，眾生種種門入，此之謂也。
又文有多少，涅槃以未來常住為宗，其文則多；
不以過去久成為宗，其文則少。
若隨多棄少，則是魔說，非佛說也。
此經以過去久成為宗，點塵數界，其文則多；
未來常住，其文則少。
若從多棄少，頭破作七分，如阿棃樹枝，
譬天子敕，若多若少，俱不可違，違之得罪。
方便品云：世間相常住，於道場知已，導師方便說。
此文則未來常住不滅。
又云：我常住於此。
又云：常在靈鷲山，及餘諸住處。
普賢觀云：常波羅蜜所攝成處，我波羅蜜所安立處。
如此常文，亦復不少。
又此經處處明法身，法身豈不常耶？
問：既明法身，應論三德。
答：權實二智，豈非般若？
三世示現，豈非解脫？
實相本地，即是法身。
三德明文，為若此也。
今正釋品題如來壽量者，先通釋，次別釋。
初釋如來，次壽量。
初通釋如來者，十方三世諸佛、二佛、三佛、
本佛、迹佛之通號也。
且指如來一名，餘九非無，俱通三身，竝具十號，委如止觀第二記。
壽量者，詮量也。詮量十方三世二佛、三佛、
本佛、迹佛之功德也。
今正詮量本地三佛功德，故言如來。
壽量品此通釋畢。
次別釋者，如來義甚多，且明二、三如來，餘例可解。
然二如來者，成論云：乘如實道，來成正覺，故名如來。
乘是法如如智，實是法如如境。
道是因，覺是果。若單論乘者，如如無所知；
單論實者，如如無能知。
境智和合，則有因果。
照境未窮名因，盡源為果。
道覺義成，即是乘如實道，來成正覺，此真身如來。
以如實智，乘如實道，來生三有，示成正覺者，即應身如來。
此約二身釋如來畢。
若三身釋如來者，大論云：如法相解，如法相說，故名如來。
如者，法如如境，非因非果，有佛無佛，性相常然，
徧一切處而無有異為如，不動而至為來，指此為法身如來也。
法如如智，乘於如如真實之道，來成妙覺。
智稱如理，從理名如，從智名來，即報身如來。
故論云：如法相解，故名如來也。
以如如境智合故，即能處處示成正覺。
水銀和真金，能塗諸色像；功德和法身，處處應現往。
八相成道，轉妙法輪，即應身如來。
故論云：如法相說，故名如來也。
法身如來名毗盧遮那，此翻徧一切處；
報身如來名盧舍那，此翻淨滿；應身如來名釋迦文，此翻度沃焦。
是三如來，若單取者，則不可也。
大經云：法身亦非般若，亦非解脫，亦非三法具足，
稱祕密藏，名大涅槃。
不可一異縱橫竝別，圓攬三法，稱假名如來也。
梵網經結成華嚴教，華臺為本，華葉為末，
別為一緣，作如此說，而本末不得相離。
像法決疑經結成涅槃，文云：或見釋迦為毗盧遮那，或為盧舍那。
葢前緣異見，非佛三也。
普賢觀結成法華，文云：釋迦牟尼名毗盧遮那。
乃是異名，非別體也。
總眾經之意，當知三佛非一異明矣。
近代翻譯，法報不分，三二莫辨。
自古經論許有三身，若言毗盧與舍那不別，則法身即是報身。
若即是者，一切眾生無不圓滿。
若法身有說，眾生亦然。
若果滿方說，滿從報立。
若言不離，三身俱然，何獨法報？
生佛無二，豈唯三身？
故存三身，法定不說；報通二義，應化定說。
若其相即，俱說俱不說；若但從理，非說非不說。
事理相對，無說即說，即說無說，情通妙契，諍計咸失。
問：此品無三佛名，那作三釋？
答：雖不標名，而具其義。
下文云：非如非異，不如三界，見於三界。
此非偏如顯圓如，即法身如來義也。
又云：如來如實知見三界之相，即是如如智，
稱如如境，一切種智知見即佛眼。
此是報身如來義也。
又云：或示己身己事，或示他身他事。
此即應身如來義也。
若但性得三如來者是橫，但修得三如來者是縱。
先法，次報，後應，亦是縱，即別佛也。
今經圓說，不縱不橫，三如來也。
揀縱橫如來，尚非今義，況三藏通教如來耶？
又法華之前，亦明圓如來者，同是迹中所說耳。
發迹顯本，三如來者，永異諸經。
問：論中但指報為久遠，應指伽耶，法非今昔，如何三佛悉指於本？
答：論雖互指，理必咸通，豈昔有報而無餘二？
豈今但應而無法報？
以中間、今日悉具三身，但自實成，望於中間、
今日所現身處，通屬應化，故且對之。
又法身雖即不當今昔，約修相望，還分近遠。
下釋壽量，可以準知。
故今日、中間節節具三。
論云：示現成大菩提無上，故示三種菩提：
一、應佛菩提，隨所應現，即為示現，如經出釋氏宮故；
二、報佛菩提，十地滿足，得常涅槃，如經我實成佛已來無量無邊劫故；
三、法佛菩提，謂如來藏性淨，涅槃不變，如經如來如實知見三界之相故。
經具其義，論出其名，不作上釋，寧會經論耶？
次明壽量者，壽者，受義。
真如不隔諸法，故名為受。
又境智相應，故名受。
又一期報得，百年不斷，故名受。
略釋壽竟。次廣釋量。
量者，詮量也。量字則通，無的別據。
詮量，法如來以如理為命，報如來以智慧為命，應如來以同緣理為命。
詮量諸命，若有量，若無量，若非量非無量。
法身如來如理命者，有佛無佛，性相常然，
不論相應與不相續，亦無有量及無量。
文云：非如非異，非虗非實。
葢是詮量法身如理命也。
詮量報身如來，以如如智契如如境，境發智為報，智冥境為受。
境既無量無邊，常住不滅，智亦如是，函大葢大。
文云：我智力如是，久修業所得，慧光照無量，壽命無數劫。
此是詮量報身如來智慧命也。
詮量應身者，應身同緣，緣長同長，緣促同促。
云云自彼，於我何為？
文云：數數現生，數數現滅。
或復自說名字不同，年紀大小。
此是詮量應佛同緣命也。
復次，更約四句以釋三身。
法身，非量非無量。
報身，金剛前有量，金剛後無量。
應身，隨緣則有量，應用不斷則無量。
通途詮量，三句在聖，一句屬凡。
有量無常，都非佛義。
舊來所說，乃是增減兩謗。
如誣於佛，非魔是何？
四句詮量，其義已顯。
為未解者，更常等四句料簡。
先別，次通。別者，非常非無常，雙非理極，即法身也。
常者，即報身也。報智境合，亦非常非無常。
但取正智圓滿，不生不滅，過金剛心之前，故取常為報身耳。
亦常亦無常，應身也。
應用無盡亦常，數唱涅槃名亦無常。
無常者，金剛心已前，智用增進，乃至凡夫生滅出沒，皆是無常。
三佛各一句，凡夫共一句。
此約別、教別、分別也。
通途圓說者，一一如來，悉備四句。
法身四者，非常非無常，雙破凡聖八倒故。
常者，如虗空常故。
無常者，無凡夫生滅倒故。
亦常亦無常者，寂而雙照故。
此法身四句。報身四者，非常非無常者，智冥境故。
常者，出過二乘故。
無常者，無生滅倒故。
亦常亦無常者，能雙照故。
應身四者，非常非無常者，非報非生死故。
常者，常應同故。無常者，同無常故。
亦常亦無常者，兩存故。
此三身四句釋也。
凡夫既得無常一句，通途亦作四句。
但有性得之理，尚無四句名字，況行用耶？
可以意得，不俟說也。
一身即是三身，不一不異，當知一佛身即具諸身壽命功德，
隨緣感見，長短不同。
大經云：凡夫、二乘見佛壽命，猶如冬日；
菩薩所見，猶如春日；唯佛見佛壽命無量，猶如夏日。
所以然者，凡夫博地翳障，#CB15167;朧藏、
通；二乘雖斷四住，不見中道。
若捨分段，受法性身，未破無明，彼土所奉猶是勝應，當知二乘秪見冬日。
若諸菩薩未登地住，所見同前；若破無明，
乃至受分法身，與而為語，得見報身壽命，
奪而為語，猶是勝應。
未窮報身之源，未盡法性之極，所見佛壽猶是春日；
唯佛與佛窮性盡源，見法身壽猶如夏日。
大經舉三譬譬之：於諸常中，虗空第一；
一切壽命，如來第一。
此譬法身壽命無始無終，性相凝湛，不同應報也。
二、譬如四河皆皈大海，此譬報身所修萬善皆感佛報壽命海中也。
三、阿耨達池出四大河，此譬應身壽命從法報出，同他長短也。
此約赴機不定釋三身也。
五、約身以判本報。
此品詮量通明三身，若從別意，正在報身。
何以故？義便文會。
義便者，報身智慧上冥下契，三身宛足，故言義便。
文會者，我成佛已來甚大久遠，故能三世利益眾生。
所成即法身，能成即報身，法報合故能益物，故言文會。
以此推之，正意是論報身佛功德也。
此結成本報佛也。
次廣約本迹示今品意。
如是三身種種功德，悉是本時道場樹下先久成就，
名之為本；中間今日寂滅道場所成就者，名之為迹。
諸經所說本迹者，取寂滅道場所成法報為本，從本所起勝劣兩應為迹。
今經所明取寂場及中間所成三身皆名為迹，
取本昔道場所得三身名之為本，故與諸經為異也。
非本無以垂迹，非迹無以顯本，本迹雖殊不思議一也。
肇師之言意在寂場之本耳。
復次寂場本迹復有多種，或以涅槃為本，
從真起應為迹，迹本俱空言思雙斷，故不思議一也。
或以俗為本，從俗起應為迹，迹本深廣下地不能言思邊涯，
故言不可思議一也。
或以中為本，從中起應為迹，迹本皆言語道斷心行處滅，故云不思議一也。
復次此三非三亦復非一，非三非一為本，
而三而一為迹，皆言語道斷心行處滅，不思議一也。
未知諸師指何處本迹不思議一也？
今攝褻四番皆是迹中不思議一耳，遠指本地三番四番不可思議以為其本，
從箇本而垂迹，將箇迹而顯本，本迹雖殊不思議一。
如此本迹何得不異眾經？
何得不異諸師？問：諸經各說位行或多或少，
華嚴四十一位、瓔珞五十二位名義皆廣，
此經始末都無此事，云何言異？
答：譬如世人修種種業、集種種寶、求種種位，若無壽命用財位為？
大經云：譬如長者生育一子，相師占之有短壽相不任紹繼，
父母知已忽之如草。
法門亦爾，行種種因、獲種種果、現種種通、
化種種眾、說種種法、度種種人，總在如來壽命海中。
海中之要法性智應，喉襟目蒵非異是何？
已上釋品題竟。 ^196a34

△二、廣開近顯遠，文為二：先誡信，次正答。
有長行、偈頌。長行法、譬為二。
法說又三：初三世益物中，初明過去益物，
先出執近之情，為三：
orig::  ^198c36

爾時，佛告諸菩薩及一切大眾：諸善男子！
汝等當信解如來誠諦之語。
復告大眾：汝等當信解如來誠諦之語。
又復告諸大眾：汝等當信解如來誠諦之語。
是時，菩薩大眾彌勒為首，合掌白佛言：世尊！
惟願說之，我等當信受佛語。
如是三白已，復言：惟願說之，我等當信受佛語。
爾時，世尊知諸菩薩三請不止，而告之言：汝等諦聽！
commentary::  ^198c44

初明誡信者，佛旨論誡眾受為信，此文有三誡、
三請、重請。重誡迹門三請，一誡此中四請，
四誡前後合五誡，七請奇特大事殷勒鄭重也。
誡是忠誠，諦是審實，不欺於物言則詣真。
昔七方便隨他意語非告誠實，今隨自意語示之以要，故言誠諦。
菩薩既奉誠誡不敢致疑，聞必取信信受誠言也。
orig::  ^199a10

如來祕密，神通之力，
commentary::  ^199a22

此出所迷法。祕密者，一身即三身名為祕，三身即一身名為密。
又昔所不說名為秘，唯佛自知名為密。
神通之力者，三身之用也。
神是天然不動之理，即法性身也；通是無壅不思議慧，
即報身也；力是幹用自在，即應身也。
佛於三世等有三身，於諸教中祕之而不傳，
故更應廣約諸味簡已，更約今昔簡之，方顯本地三身神通。
orig::  ^199a24

一切世間天，人及阿修羅，
commentary::  ^199a38

二、出能迷眾者，一切世間天、人、阿修羅，
謂今佛始於道樹得此三身，故執近以疑遠。
此本說中不復言及二乘，但對菩薩，菩薩攝在天、
人、修羅三善道內，餘三惡趣罪重根鈍，少智不知作此謂也。
故大品但云摩訶衍勝出天、人、阿修羅，亦復不言三途也。
orig::  ^199a40

皆謂今釋迦牟尼佛出釋氏宮，去伽耶城不遠，
坐於道場，得阿耨多羅三藐三菩提。
commentary::  ^199b4

三出所迷之謂者，菩薩有三種：一下方、
二他方、三舊住也。
下方者，即本日所化，故無執近之謂。
他方舊住俱有二種：一者從法身應生者，
往世先得無生，或已先聞發迹顯本，設未得聞報盡受法性身，
於法身地自應得聞長遠之說，是故應生菩薩多無執近之謂。
二者今生始得無生忍及未得忍者，咸有此執近之謂也。 ^199b8

△從然善男子！我實成佛已來下，第二、
明破執遣迷，以顯久遠之本。
上文誠諦之誡，即是此也。
就此復二：一、顯遠；二、從自從是來下，明過去益物所宜。
就初又為二：一、法說顯遠，二、舉譬格量。
orig::  ^199b20

然，善男子！我實成佛已來，無量無邊百千萬億那由他劫。
commentary::  ^199b30

此是破近顯遠中，初法說顯遠，破執遣迷，以顯久遠之本。
上文誠諦之誡，即是此也。
法說成佛已來甚大久遠伽耶，近謂即破。
破近顯遠，略有十意，委如玄義。
此文正用破近顯遠，破近謂情，廢近顯遠，廢於近教也。 ^199b34

△下、譬說格量。又為三：
orig::  ^199b42

譬如五百千萬億那由他阿僧祇三千大千世界，
假使有人抹為微塵，過於東方五百千萬億那由他阿僧祇國乃下一塵，
如是東行盡是微塵。
諸善男子！於意云何？
是諸世界可得思惟校計知其數不？
commentary::  ^199b44

初舉喻問顯出長遠。
餘經或明數不可說塵沙等為喻方此，此則為多。
直下塵被點之界已不可說，況不點寧當可說？
下塵不下塵界尚不可說，下塵不下塵塵豈可說耶？
況復過是寧可說耶？
當知壽量非說不知。
注家云無始之壽晦而未彰者，此不應爾。
何者？此中正明久遠之長，以破伽耶近成之短，彰灼顯著何晦之有？
又言何佛不然，此亦不爾，久近不同長短別故。
orig::  ^199c4

彌勒菩薩等俱白佛言：世尊！
是諸世界無量無邊，非筭數所知，亦非心力所及。
一切聲聞、辟支佛以無漏智，不能思惟知其限數。
我等住阿惟越致地，於是事中亦所不達。
世尊！如是諸世界無量無邊。
commentary::  ^199c20

第二答中舉三人不知，即聲聞、辟支佛、彌勒也。
orig::  ^199c28

爾時，佛告大菩薩眾：諸善男子！
今當分明宣語汝等：是諸世界，若著微塵及不著者，盡以為塵。
一塵一劫，我成佛已來，復過於此百千萬億那由他阿僧祇劫。
commentary::  ^199c30

第三、合譬。僧傳云：準羅什舊經，無一塵一劫四字。
有齊高僧曇副誦經感夢，云少一句，後果得之。
若金光明云：一切海水可知滴數，無有能知如來之壽。
此亦明未來壽，非過去壽也。
若引證此，殊不相關。 ^199c36

△下自從去明益物所宜又為三。
orig::  ^199c44

自從是來，我常在此娑婆世界說法教化，亦於餘處百千萬億那由他阿僧祇國導利眾生。
commentary::  ^199c46

初、明益物處。然須顯處者，上引譬甚久，久居何處？
故云常在此土及於他國而作佛事。
又此之娑婆即本應身所居之土，今日迹居不移於本，但今昔時異。
見燒者謂近，照本者達遠，故經云：我土不毀，常在靈山。
豈離伽耶別求常寂？
非寂光外別有娑婆。
orig::  ^200a2

諸善男子！於是中間，我說然燈佛等，又復言其入於涅槃，如是皆以方便分別。
commentary::  ^200a14

二、明拂執。迹上疑，疑因疑果。
昔教所說之處處行因，又處處得記，即是果疑。
今拂除此疑，指然燈佛者，即拂因疑。
又復言其入於涅槃，即拂果疑。
如此因果非復一條，皆我方便，非實說也，故名拂疑。
或有人云：方便說然燈佛是我之師，然實是釋迦現作，
非生現生，非滅現滅，故言又復言其涅槃。
今謂不爾，但取前釋。
何者？然燈佛于時緣熟，以佛像化之；我緣未熟，
但為菩薩，從佛得記。
得記即是果義行，行即是因，消文自足。
言其者，即是中間施化之其耳，非謂然燈也。
又中間益物，即有形聲兩益。
若言值然燈佛者，此有形益。
又復言其入於涅槃者，彼佛滅後，助佛揚化，即有聲益。
若爾，形聲兩益皆屬中間因耳。
既有形聲之生，生必有死，死即入涅槃，
名此為果耳，不得言中間已成佛果。
何者？法華之前未說成佛，何得有佛果之疑？
舊以然燈是我現作，此亦非解。
法華前經未論昔已成佛，何教說然燈是我所現，而拂此疑耶？ ^200a18

△下去第三益物所宜又二
orig::  ^200b2

諸善男子！若有眾生來至我所，我以佛眼觀其信等諸根利鈍，
隨所應度。
commentary::  ^200b6

初、明感應至我所者，即是過去眾生漸頓兩機冥扣法身也。
佛眼觀者，即是久已成佛，用佛眼鑑照無有遺差，將欲起於劣勝兩應而利益之。
善機凡有二力：一、感人天華報；二、感佛道果報。
若以法眼觀知萬善，緣其重輕各得華報，不能究竟知其終得種智果報。
若以佛眼圓照萬善知其始末，此經一向明佛眼觀知眾生萬善，
究竟得佛一大事出世之正意也。
信等諸根者，信等五根也。
慧根即了因，餘根即緣因。
此二善根各有利鈍，通攝頓漸機緣。
頓機利鈍即是圓別根機，漸根利鈍即是藏通機緣。
又小乘根名鈍，大乘根名利。
又小乘根名利，人天乘名鈍。
十法界眾生所有善根利鈍為機，不用惡法要法，非緣了二因也。
如來悉照十界善機，隨所應度而現形聲饒益也。 ^200b10

△下第二、正明應化所宜，為二：一、形聲益，
二、得益歡喜。先形益，又二：先明非生現生，次非滅現滅。
orig::  ^200b36

處處自說名字不同，年紀大小。
commentary::  ^200b42

初、非生、現生自說。
名字不同者，形既其現，則有名字，因名召體，
機有優劣，形有勝負，形異故，名則不同。
年紀大小者，即形勝負，勝者即勝應，負者即劣應也。
名不同者，即二佛現壽有量無量也。
處處者，豎論則過去之處處行因國土也，橫論即十方國土也。
名字不同，約豎處所，亦有生法名字不同，
如今之應身，望過去然燈佛等；約橫國土，
亦有生法名字，如今之應身，望分身，亦如華嚴十號中所列釋迦異名若干不同。
又諸經所辨，佛有三身名字不同，所召法體皆異，
或說毗那，或舍那，或釋迦法身佛，或名如如、
實相、第一義、般若、楞嚴等比也。
此約示現佛法界身名字不同。
若現九法界身名字不同，則無量無邊，可以意得。
年紀大小者，此明壽命長短，遂上所現應身，
或說壽二萬，如迦葉佛時；或說壽八萬時，如彌勒佛時。
傳互明大小縱橫，可知。
就法、報、應佛壽命大小，具如玄義。
或三身相望辨大小，或三身各別皆為小，合說名為大。
例三點，此皆隨所應度，為其現身及壽命長短耳。
orig::  ^200b44

亦復現言：當入涅槃。
commentary::  ^200c32

二、明非滅現，滅亦復現。
言當入涅槃者，應以滅度而得度者，即現滅度也。
令其戀仰而得解脫，此義現下譬說中也。
orig::  ^200c34

又以種種方便，說微妙法。
commentary::  ^200c40

第二、明聲益。又以種種方便說微妙法者，是現聲益也。
小身短壽即是說於漸教，故言種種方便也。
大身長壽即是說頓教，故言說微妙法也。
orig::  ^200c42

能令眾生，發歡喜心。
commentary::  ^200c48

二、得益歡喜。雖初以漸終，令入大言，皆令得歡喜。
仍此歡喜，即是施化得益。
佛依四悉檀，施形聲兩益。
眾生獲於四利，稱機則喜，乖機則惱。
下文云皆實不虗，即此義也。 ^201a2

△次、明現在益物，為二：一、機感，二、應化。
orig::  ^201a8

諸善男子！如來見諸眾生樂於小法，德薄垢重者。
commentary::  ^201a12

初、明機感，是現在師子奮迅益物。
此三昧有十功德：一、分別他人諸根熟不熟、
清淨不清淨；二、以如來法輪教未度者，
悉入法律；三、弘誓徧滿十方，音聲亦爾，
或一音徧滿，百千萬音皆亦徧滿，普教眾類；
四、轉無上輪化眾生，皆取滅度，餘人不能轉，
獨佛能轉；五、能示出家、剃髮、持淨戒，亦能使人樂；
六、性行合空；七、放光示滅，或存或亡，或示相好，
或隱相好；八、降伏四魔；九、令他得入至要，
增長止觀；十、具上十善之本，身三口四等也。
如來見者，即佛眼照也。
諸眾生樂小法者，所見之機也。
華嚴云：大眾雖清淨，其餘樂小法者，或生疑悔，長夜衰惱。
憫此故默。偈云：其餘不久行，智慧未明了，
依識不依智，聞已生憂惱，彼將墜惡道，念此故不說。
按彼經無聲聞、二乘，但指不久行者為樂小法人耳。
師云：樂小法者，非小乘人也，乃是樂近說者為小耳。
今當通說之。所謂貪愛二十五有，即人天之機，
來至我所，名小法也。
貪樂涅槃，求自解脫，即二乘之機，來至我所，亦名樂小法也。
樂於漸次紆迴佛道，即三菩薩機來至我所，亦名樂小法也。
德薄者，緣了二善功用微劣，下文云諸子幼稚也。
垢重者，見思未除也。
問：非生現生備施頓漸二化七方便等，
可是樂小法者，圓頓赴機是應樂大法者，云何通判為樂小法耶？
答：向略其意，今廣釋凡為四義：一、約往日，
雖發大心不能專精，多著弊欲不得出世，名弊欲為小法也。
二、約現在，如佛未出世，諸天人等雖有大機，
而心染世樂著於邪見，故名樂小法。
此二義與下譬宛轉于地意同也。
三、約修行，雖不樂於三界弊欲小法，而樂三乘#CB01926;斷，
亦名小法。雖不樂於三乘近果，而樂歷別修於一乘，
不能於一心圓頓普修，故名樂小。
此三意約因門明樂小法。
四、約果門，樂聞近成之小，出釋氏宮始得菩提，
不欲樂聞長遠大久之道，故言樂小。
此等小心非始今日，若先樂大佛即不說始成，說始成者皆為樂小法者耳。 ^201a14

△下第二、現在應化，又二：一、非生現生，
二、非滅現滅。現生又二：一、現生，二、利益。
現生又二：一、現生，二、非生。
現生者，迹現於生。
非生者，非始示生也。
orig::  ^201b32

為是人說：我少出家，得阿耨多羅三藐三菩提。
commentary::  ^201b38

為是人說，我始得菩提。
前明利鈍二機來感法身，今即現勝劣兩應，
劣應應鈍根，勝應應利根，此兩應竝有生法二身生。
劣應二身生者，以正慧託胎出生行七步，
如迦旃延子所述，乃至六年苦行已還，是名生身生也。
法身生者，即三十四心斷結盡所得五分法身是也。
勝應生身生者，如華嚴大經等說，與諸菩薩處摩耶胎，
常說大乘出行十方各各七步，是名生身生也。
法身生者，於寂滅道場金剛後心斷無明盡，
得妙覺相應慧，窮照法性，萬德種智圓明普備，是名法身生也。
出家者，劣應出分段家，勝應出二死家。
得菩提者，劣應得有作四諦所發無漏盡無生智名為菩提，
勝應即照三諦一實之道一切種智為菩提也。
orig::  ^201b40

然我實成佛已來久遠若斯，但以方便教化眾生令入佛道，
作如是說。
commentary::  ^201c18

次明本實不生即非生也。
但人天修羅見此二種生法二身，謂言始生，此則不然。
然我久已得此生法二身，今日之生非實生也，故云久遠若斯。
若斯者，如上譬之長久也。
但以方便下，明既非實生，何故現生？
為利樂小法人德薄垢重者使得佛道，故言但以方便教化眾生。
作如是說者，非生而現生，故云作如是說也。
餘經但破劣應生身生非生，尚不破劣應法身生非生，今經正破勝應法身生非生。
何者？我實成佛已來久遠若斯，故知今日劣勝兩法身生皆被破，
故生非生與餘經永異也。
當知兩處相望，不可以乘栴檀樓閣濫同貫日之精，
不可以種智圓明同正習俱盡，復以十方七步不同而表勝劣，
故知兩處皆無久成也。 ^201c22

△下第二、明現生形聲益。
先明形聲，次明不虗。
orig::  ^201c46

諸善男子！如來所演經典，皆為度脫眾生，
或說己身，或說他身，或示己身，或示他身，
或示己事，或示他事。
commentary::  ^202a2

初明形聲益。說即聲教，示即形規，形聲不出自他。
若說法身，是說己身；若說應身，是說他身。
益言值然燈佛，即是說己身；燈明是我師，是說他身。
示正報，是自己事；示現依報，是示他事。
隨他意語，是說他身；隨自意語，是說己身。
示己他事，亦類如此。 ^202a6

△下諸所去，明不虗，又二：先標不虗，次釋不虗。
初偏據聲益不虗，釋則雙釋不虗。
orig::  ^202a14

諸所言說，皆實不虗。
commentary::  ^202a20

初不虗者，漸頓二機稟此二種形聲，皆益不虗。
上過去章明皆歡喜，似如世界之益。
今明皆不虗，勝劣形聲逗於二機，獲四悉檀，皆不虗也。
大論明四悉檀竝實，世界故實，對治為人故實。
篤而為論，三是世間實，此實則虗。
緣中亦有世間三實，第一義則虗。
若以此虗實約本迹二門漸頓益者，虗實昔方便行，
未得實道之益，是其因虗；執於近迹，未得本地真實之益，即是果虗。
今聞迹門之說，同入實相，即得因中實益；
聞本門之說，即除執近之情，得於長遠果地之實益。
今得二實，對昔二虗。
約圓頓眾生，於迹本二門一實一虗，得中道之行，
是得因中之實益；而執近果，是於果虗。
今聞說因，更不別得真實之益；聞說遠果，即得實果之益。
昔有一虗，今得一實，故云皆實不虗也。
問：今昔大乘所顯實相，前後悟者應有異耶？
答：初入、次入，乃至壞草菴，通入中道。
但入有漸頓，故分二教，例入真諦。
鈍者依析法無常等觀，利者用體法空觀，
故分藏、通耳。 ^202a22

△下第二、總釋益物不虗。
先釋形益，後釋言益不虗。
此中六句，顯於應身不離法身。
法身無形，亦無起滅。
眾生有起滅之機，感於法身。
如來願力，應同起滅。
起滅之見，出自眾生。
故約三界以明諸句，又為二：一、照理不虗。
二、從以諸眾生下，明稱機不虗。
達理稱機，設教化物，必不虗也。
然本迹者，寄事以說。
如下釋如實知見等，論云：如來知見三界相者，謂眾生界即涅槃界。
不離眾生界，有如來藏故也。
無有生死等，論云：常恒清淨，不變義故。
亦無在世等者，論云：如來藏真如之體，與眾生界不即不離故。
非實等四者，論云：離四種相，以四種相是無常故。
當知論意，諸句皆圓。
是故諸句皆云：與眾生界不即不離。
故今竝作圓常中道佛性釋之。
不作此釋，尚不能見昔教中實，況開顯實？
況久遠實？故此須指本智照境。
不見斯旨，徒消本門。
orig::  ^202b8

所以者何？如來如實知見三界之相，無有生死若退若出，
亦無在世及滅度者，非實非虗非如非異，不如三界見於三界。
如斯之事，如來明見無有錯謬。
commentary::  ^202b38

初釋照理不虗中，先釋經中前四句，從如來至非如非異也。
如實知見即是實智，如理而照三界之實，實則無三界之因相也。
況如來明見應云法界，何以但云三界相等？
為令眾生知垂迹處無非法界，法身常住故云如實，應無二種三界之因也。
直云三界者，能知見者名之為智，所知見如如即中境，不出三界故也。
於所見中既通凡聖，今以如來知見皆實，
餘所見知望佛皆虗而猶有因，佛如實見故云無因，離三界已無別理故。
無有生死者，無有二死之苦也。
起集名退，無常果現名出也。
此釋初一句竟。亦無在生死之世及入涅槃之滅，
此二俱滅，故云亦無在世及滅度者。
又無生死即無二死果也，起集等即無二死家之因果耳。
故有五住集名退也，有二死果名出也。
此釋第二句畢。非於滅度之實，非於生死之虗，故云非實非虗也。
此釋第三句也。非於世間之隔異，非於出世之真如，故云非如非異。
此釋第四句畢。此四明中道也。
若雙非二邊，結句定一邊者，竝屬權教。
例如非生非死結句為生，是生是死結句為死，
是退是出結句為退，非退非出結句為出，
非虗非實結句為實，是虗是實結句為虗。
如此之流今皆非之，乃至單複具足亦非之，方顯中道意耳。
然以句結之各有所屬，故一切見唯結成有，二乘諸句唯結成無。
此有此無但成別俗，非此有無秪成別中。
今明圓理，故須細辨。
經云：如來如實知見。
儻以二乘等釋，則有毀佛之辜。
然此結句唯在一家，判諸經論一切句法，以辨文義宗趣不同。
釋第五句，不如三界見於三界者，不如二種三界眾生所見三界之相。
如者，同也。不同餘人見於三界，述佛見也。
佛必權實二智具足，必不同彼二種三界所見二邊因果之因。
應知三界名通，通界內外。
若界外立三界名者，以外準內故也。
中理未窮，通名見惑，通三界也。
變易土中勝妙五塵名欲界思，不思議法塵名上界思。
淨名疏中委出其相。
釋第六句者，即如斯至錯謬是也。
唯佛一人如實窮照三界之實，內具實智之用，
亦是隨自意語，亦是或說己身之事。
故大品云：第一義中無所分別。
此約實智釋也。如來權智如量知見三界之相，即如三界眾生之見。
如實知見無二死，而隨他意示二死身，
說有二死；無退無出，而隨他意說有退有出；
亦無在世及滅度者，而隨他意示生世間、
示入涅槃，說有在世、有得滅者；無實而說涅槃之實，
無虗而說三界之虗，無三世之異而說有異，無真諦之如而說有如。
同於三界見於三界，皆是隨他意語，名為或說他身事示他身事。
此即權智。如來證權實二智，明審二諦，所以形言兩益皆實不虗。 ^202b44

△下第二、釋稱機不虗。
又二：
orig::  ^203a38

以諸眾生有種種性、種種欲、種種行、種種憶想分別故。
commentary::  ^203a40

先明機感。以諸眾生根機利鈍漸頓不同，
性欲行智種種差別，欲令各得增諸善根，
故說己他之教，不虗因緣譬喻也。
漸頓根性各有種種，此須用為人悉檀。
為人悉檀正為生諸善根，善根猶是性。
問：習欲成性，今何故先性後欲？
釋云：因有本日根性，能起今日之欲樂。
如因煩惱故有五陰，復因五陰更有煩惱，不前不後。
性欲亦爾，要因習欲而成性也。
欲者，漸頓二機。若種種欲樂不同，此須用世界悉檀也。
行者，起作業行，隨樂欲而修諸行也，此須用為人悉檀也。
行中好多愛著，致有妨障，此須用對治悉檀。
憶想者，是智慧，即相似解。
由修行故，能得解生。
此是方便，猶未稱理，無言說道，猶是念想之觀。
漸頓眾生居在內外凡位，有諸善根欲樂，
欲樂故修行，修行故得相似解，此須用第一義悉檀也。
隨其所得憶想之解，更為說法，即得朗悟第一義。
乃至初地欲樂修行二地時，亦憶想二地境，即是念想。
若發生二地真解，即是念想觀除，言語法滅，
乃至佛方得究竟離於憶想，獲常寂照耳。
orig::  ^203a42

欲令生諸善根，以若干因緣、譬喻、言辭種種說法。
commentary::  ^203b30

次明施化。正對機施己他形聲，益於漸頓種種根機，
令生種種善根，故現若干己他身事，若干自他聲教，若干因緣譬喻。
若對漸機，以三藏中四門若干因緣譬喻，
於一一門中復有若干，如為懈怠者說苦忍，
為我慢者說無常忍等，通教四門亦如是。
若對頓機，如別圓等亦各四門若干種種，
如三十二菩薩各說入不二法門，華嚴中種種行類相貌，皆為種種根機施若干譬喻言辭說法也。
orig::  ^203b32

所作佛事，未曾暫廢。
commentary::  ^203b48

第三、總結不虗者。
如上若干己他形聲，皆令眾生入佛知見，
不為人天二乘小事，故云所作佛事也。
若一人獨得滅度，餘人不得者，所作佛事即為有廢，
廢即令眾不得實益，豈得會皆實不虗？
云何皆實？昔云我坐道場，不得一法實七方便，
竝非究竟滅二涅槃者，方便空拳，故知唯虗，未見皆實。
若昔施七權，遂不得入一實者，可言其虗，
虗引得出，無有虗出而不入實者，故知昔虗為實故也。
皆實不虗，佛事無廢，即此義矣。 ^203c2

△第二、明非滅現滅，又二：一、明非滅現滅，
二、明現滅利益。初又二：先明本實不滅；
次從然今下，明迹中唱滅。
orig::  ^203c18

如是我成佛已來甚大久遠，壽命無量阿僧祇劫常住不滅。
commentary::  ^203c24

初明果位常，常故不滅。
寄此四字，明未來大勢威猛，常住益物也。
orig::  ^203c28

諸善男子！我本行菩薩道所成壽命，今猶未盡復倍上數。
commentary::  ^203c32

二、舉因況果以明常住。
舊人據此以證無常，云前過恒沙後倍上數，
神通延壽猶是無常，僻取文意大有所失。
當知古師見經中有所成壽命之言謂為果壽，
乃指前文過於塵界為前過恒沙，以非恒沙可能喻故，
乃用世界以之為喻，于今未盡為後倍上數。
又古人見復倍之言便為有限，況復不知是實因壽而云神通，
意言今雖未盡必有盡時。
今謂不然，經舉因況果，果非數也。
經云久修業所得壽命無數劫，非神通延壽也。
何者？佛修圓因登初住時已得常壽，常壽叵盡已倍上數，况復果耶？
云何棄所況之果？
苟執能況之因，縱令此因已是於常，非無常也。
譬如太子時祿已不可盡，況登尊極祿用寧可盡乎？
明文在茲，何須迴捩疑誤後生耶？
orig::  ^203c36

然今非實滅度，而便唱言：當取滅度。
commentary::  ^204a14

第二迹中唱滅三身，竝有非滅唱滅義。
如淨名云：法本不生，今則無滅，即是法身非滅。
又云：是寂滅義，即是唱滅也。
法本不生，故無可滅，是寂滅義。
云唱滅者，此唱寂滅，是滅生之滅，非即生之滅。
即生之滅，是不滅故。
當知此滅，名為不滅。
法身常住，無滅不滅。
今言寂滅，義當唱滅。
何者？若已了達，不唱寂滅。
為未了者，唱言寂滅。
若了寂滅，還指於生。
若全指於生，於懈怠者無利，故須唱寂耳。
若言照寂，即是唱滅。
若言寂照，即是唱生。
夫法身者，雖非生非滅，亦有生滅。
由唱滅故，智生惑滅。
此約事理相對論也。
若迷心執著，即煩惱生，而智慧滅。
若解心無染，即智慧生，煩惱滅。
言迷心等者，似同報身，其意則別。
此中正明所滅之惑，為法身體。
體有生滅，良由於智。
故寄能顯，以彰所顯。
滅惑生解，此是無常滅。
若解生惑滅，即是寂滅。
此之生滅，悉約法性而辨。
雖俱生滅，悉約理性。
若無迷解二緣，則不唱有此生滅也。
報身非滅唱滅者，誰有智慧，誰有煩惱，而言智慧能破？
此約惑智本無生滅，以為報身無生滅體，
此即明暗不相除，即報身不滅義。
眾生未了，聞此便謂其即是佛，而生憍恣，
不復修道，故復唱言道能滅惑。
有煩惱時則無智慧，有智慧時則無煩惱，豈非智慧能滅煩惱耶？
應身非滅唱滅者，應是法報之用，體既無滅，用豈有窮？
即應身不滅。但為眾生若常見佛，則生憍恣，故唱我於今夜當取滅度也。
已上是約三身非滅唱滅釋畢。
第二、約三身常住不滅解者，夫法身當體明不滅者，
不望餘身，以餘二身須望法耳。
若將體望用，用却成滅，此明法身常住不滅也。
若報身說不滅者，必約法身，法既不滅，報亦不滅。
以理而論，智慧能破，為到故破，不到故破，為共為獨？
如此推理，無有能破之功，即智慧不滅惑義。
就有智慧，則無煩惱，即是慧能滅惑，智不名滅，此約事明報身常住不滅也。
若應身說不滅者，須約法報，法報常然，
應用不絕，眾生不盡，即不滅度。
今此應身利物不斷，即是不滅。
應用不絕者，法、報徧故，應體亦徧，機自在無，應法恒爾。
若不爾者，雖釋圓常，還同生滅。
又眾生不盡，即不滅度者，滅度之時，生實未盡，其義何耶？
應反質云：驗生未盡，則不滅度。
故唱滅度為不生難遭想者，非為生盡。
故知應身常在不滅，何獨法耶？
若不了者，法、報亦滅，何獨應耶？
此是應身常住不滅也。
第三、明三身不生不滅者，若法身當體，
論不生滅；報身了達，無能生滅。
應身相續，不生不滅；法身同前，不當生滅。
報身者，智自了智；無能滅者，智屬於能。
既不生滅，豈能令惑若生若滅？
應身相續故不生，相續故不滅，故知因於應身非滅。
唱滅一句之文，廣開三身有滅、不滅、不生不滅。
若不爾者，生、滅則定，何名三身不即不離？
若得此意，徧一代教，但聞一句唱滅之言，
即識一切滅、不滅義，具身多少、滅、不滅異，
方達本地本不生滅，方達中間、今日化道有滅、不滅。
以本地化、中間、今日一切迹教，不出三身四句故也。 ^204a16

△下以是去，第二、明現滅益物，為二：先、
不滅眾生有損；二、若唱滅，於物有益。
初又二：初、不滅有損；次、廣釋。
orig::  ^204c20

如來以是方便教化眾生。
所以者何？若佛久住於世，薄德之人不種善根，
貧窮下賤貪著五欲，入於憶想妄見網中。
commentary::  ^204c26

初、明不滅有損也。
有損者，如前樂小法人，見佛常在，不種善根，
貧窮下賤，不生二善，故無益。
見思不斷，不斷二惡，則是有損。
貪著五欲，入於憶想，憶想即是見惑，五欲即是思惑。
由此眾生垢重，故須唱滅。
不唱滅，則二惡生而不滅，二善損而不生。
若依四悉檀現滅，則二惡滅，二善生。
為滅二惡故，用對治第一義。
第一義滅未生惡，對治滅已生惡。
世界為人生二善，世界生未生善，為人生已生善。
又世界滅已生惡，對治滅未生惡。
如禪五陰滅欲界惡，即是世界滅已生惡，
為人生已生善，第一義生未生無為之善。
既約三身論滅不滅，故四悉感應，亦須深明。
多番釋者，良由於此也。
orig::  ^204c32

若見如來常在不滅，便起憍恣而懷厭怠，
不能生難遭之想、恭敬之心。
commentary::  ^205a8

次廣釋不滅有損所以，即約三佛一一正示。
若見佛常在便起憍恣心等故有損，不能生恭敬故無益。
憍恣即增見惑，厭怠即生思惑，不生難遭想即不能生見諦解，
不恭敬即不能生思惟道，為是義故宜應現滅，此總標所以也。
下更通約三身明損益者，法身本無寂滅之名，
為上慢者計如不殊，便謂眾生如、彌勒如，
一如無二如，平等即真，由是生於憍心。
上慢謂一切煩惱本自不生，今亦無滅，何須修道？
即便恣情放逸，為是唱言是寂滅義，此約法身釋出所以也。
次約報身者，上慢之人聞一切眾生即菩提相，
菩提相即煩惱相，明暗不相除，顯出佛菩提。
眾生聞此復起慢恣，不復修善懈怠放逸，為是等故唱言報身。
智慧能滅煩惱，無明力大，佛菩提智之所能滅。
當知前上慢自謂之如，此自謂之智，二謂俱是大乘上慢。
然二上慢不無淺深，謂如者，乃成大無慚人；
謂智者，由之須智照惑。
由二上慢以不了故，不解即名。
凡云即者，以顯於離，如冰不離水，理須融冰，
義同於離，方能顯即。
又言離為成於即，若不離者，眾生即佛，何須修道？
為不識離，直云即者，故須唱滅。
等覺一品尚唯佛智之所能斷，豈以博地謂即是耶？
私曰：凡看究斯注者，請再詳再審，冥契佛意。
此釋出報身不滅，有損所以也。
應身非滅、現滅，易解如前。
此通約三身釋所以竟。
第三、別約報身明益之由者。
若唱言法本不生，今亦不滅，要須滅惑，
方乃寂滅者，此寄法身以辨須智。
經云：智慧不滅煩惱者何？
答：明時無暗，驗知暗時無明，故以智慧斷煩惱暗。
汝今具足煩惱，何能有慧？
當知智慧能滅障惑。
眾生聞是唱滅，便於三佛生難遭想，起恭敬心。
已上明不滅有損竟。 ^205a12

△下第二、明唱滅有益二：先歎佛難值，次釋難值。
orig::  ^205b22

是故如來以方便說。
比丘當知，諸佛出世難可值遇。
commentary::  ^205b24

初、明難值者，三佛竝難得值。
眾生樂著小法，見思障重，聞三身不滅，
則不修道，難得契會也。
orig::  ^205b26

所以者何？諸薄德人過無量百千萬億劫，
或有見佛、或不見者，以此事故，我作是言：諸比丘！
如來難可得見。斯眾生等聞如是語，必當生於難遭之想，
心懷戀慕，渴仰於佛，便種善根。
是故，如來雖不實滅，而言滅度。
commentary::  ^205b30

次釋難值也。若見三佛，其人多善少惡，
不為其人唱滅，是人見佛常在靈山也。
或不見佛，其人障重善輕，為說三身難會，
眾生聞之便作是念：三佛雖復非生非滅，
必須生善滅惑乃得證見，此事不易故云難遭。
心懷戀慕渴仰者，此明現滅無損，滅於見思名無損，種善根名有益。
已上初明三世益物竟。 ^205b40

△下第二大段，總結三世益物不虗。
復為三：
orig::  ^205c4

又，善男子！諸佛如來法皆如是。
commentary::  ^205c6

初明諸佛出五濁，必先三後一，先近後遠。
orig::  ^205c8

為度眾生。
commentary::  ^205c10

次明皆是為化眾生。
orig::  ^205c12

皆實不虗。
commentary::  ^205c14

三、明皆非虗妄也。
已上法說竟。
△下第二、譬說，有開譬、合譬。
開譬為二：一、良醫治子譬，譬上三世應化所宜；
二、治子實益譬，譬上三世利物不虗。
上未來文少，此中具有。
就初為三：一、良醫遠行譬，譬過去益物；
二、還已復去，譬現在應化；三、尋復來皈，譬未來應化。
過去文為二：一、廢近顯遠，二、明過去應化所宜。
今但譬應化所宜。
所宜有三：一、處所，二、拂迹疑，三、正應化。
今但譬應化。應化又二：一、機感，二、正應化。
今具譬之。如有良醫者，超譬上我以佛眼觀有能應之智也。
從多諸子息，是追譬上若有眾生來至我所能感之機也。
上應化所宜又二：一、益物，二、明歡喜。
今但譬益物。上益物又二：一、非生現生，
二、非滅現滅。今但譬現滅。
orig::  ^205c16

譬如良醫，智慧聰達，明練方藥，善治眾病。
commentary::  ^205c42

初開喻中，初良醫治子，譬上三世益物；
初良醫遠，喻過去益物。
機應中，初喻應譬也。
良醫者，醫有十種：一者、治病病增無損，
或時致死，譬空見外道恣意行惡，教人起邪斷善根，
法身既亡，慧命亦死。
二者、治病不增不損，譬有見苦行外道投岩赴火，
苦行行善，不得禪定，不能斷結，即是無損，
亦不能斷善，即是不增也。
三者、治病損而無增，但世醫所治差已還復生，即是修定斷結外道也。
四者、治病能令差已不復發，而所治不徧，
即二乘人止治一兩種有緣者，不能徧治一切也。
五者、雖能兼徧，而無巧術用治苦痛，釋論呼為拙度，即是六度菩薩慈悲廣治也。
六者、治病妙術治無痛惱，而不能治必死之人，
譬通教菩薩體法，但治有反復凡夫，不治焦種二乘也。
七者、雖治難愈之病，而不一時治一切病，即是別教菩薩也。
八者、能一時治一切病，而不能令平復如本，即圓教初心十信也。
九者、能徧治一切病，亦能平復如本，而不能令過本，即圓教後心也。
十者、一時治一切病，即能平復，又使過本，
即是如來前三種醫，即大經中之舊醫用乳藥也。
後七竝客醫無術者，但用無常苦等法，如用辛苦酢藥也。
有術遠來，還令服乳，最後究竟良醫也。
良者，善也。內有三達五眼，即是八術妙得藥性。
善治者，外識病源，能用藥也。
智慧者，權實二智，深知二諦也。
聰達者，五眼鑑機，頓漸不差也。
十二部教文理甚深，如明鍊方藥，依四悉檀治眾生病，如善治眾病也。
無量義云：醫王、大醫王，以大醫故，稱為良醫。
orig::  ^205c44

其人多諸子息，若十、二十乃至百數。
commentary::  ^206b2

第二、明喻所化機，若十聲聞也，二十支佛、百數菩薩也。
菩薩之子凡有三種子義：一、就一切眾生皆有三種，
性德佛性即是佛子，故云其中眾生悉是吾子，此文云多諸子息也。
約十心數法即有百子，心王為正因佛性，
慧是了因佛性，餘九相扶起屬緣因佛性，
一數起時九數扶助，如是成百也。
性德佛子非善非惡而通善惡，故此十數及與心王為通心數，
是以性德三因悉屬正因佛子。
二者、就昔結緣為佛子，如十六王子覆講法華，
時聞法者亦生微解，即成了因性。
昔能修行為緣因性，正性為本，此三因竝屬緣因，
資發今日一實之解，故以昔日結緣為緣因佛子，即火宅中三十子也。
此約十信，一信起時即具餘九，還有百信，故得結緣為佛子也。
三者、了因之子，即是今日聞法華經，安住實智中，
我定當作佛，決了聲聞法，是諸經之王。
從佛口生，得佛法分，故名真子。
此亦有三因性。今既顯了見於佛性，竝屬了因佛子。
百子之義，還將十數入十善法中，十信入初住中，
是故正因通於本、末。
此文明百子不取了因子，了因子屬下不失心服藥中明之。
然修性三因，妙玄、止觀俱有此意，唯此疏文文相顯著，
為欲望昔聞經力大，故束性三俱為正因。
緣、了各合，俱名為一。
故知諸文約修以說，緣、了各三。
或但論理、性，始、終具三，如云三道、三德、
三佛性等，具如修性不二門說。
九門共成，方了此旨。
若得此意，圓教行理，骨目自成，皮膚、毛彩出在眾典。
故知此經是紀定大綱之教，不可以網目釋之。
若得此意，則一家教旨，大理可通。
欲修習觀門，修行有地，聞眾怪說，情慮坦然，
覩諸權經，捉心不謬，融通名相，豁豁矣無疑。
法數增減、離合，可見。
與奪他釋，令皈大途，以前三教無此事故。
orig::  ^206b4

以有事緣，遠至餘國。
commentary::  ^206c16

第二、譬過去應化中現滅也。
orig::  ^206c18

諸子於後飲他毒藥，藥發悶亂，宛轉于地。
commentary::  ^206c20

此良醫中，第二、還已復去，譬現在應化中，
初、喻上機應相關。
見諸眾生德薄垢重，眾生於佛滅後，樂著三界邪師之法，故云飲他毒藥。
即是遊行詣他國，輪轉諸趣，墯在三界，故云宛轉于地。
orig::  ^206c22

是時，其父還來歸家，諸子飲毒，或失本心，
或不失者，遙見其父，皆大歡喜，拜跪問訊：善安隱歸！
我等愚癡，誤服毒藥，願見救療，更賜壽命。
commentary::  ^206c30

此第二，喻非生現生。
中譬現形，益譬上我少出家得三菩提。
上法說有形聲及利益不虗，今言諸子飲毒去，譬上形益信受邪師之法名為飲毒。
失心是無大小機感生也，不失心是有大小機感生也。
又失心者，貪著三界失先所種三乘善根，為是人非滅唱滅也。
不失心者，雖著五欲而不失三乘善根，為是人故非生現生也。
善強惡輕見佛即能修道斷結，如子見父求藥病愈。
善輕惡重得見佛亦求救護而不修道，
如子見父求救不肯服藥，父為此子唱言應死。
遙見者，明佛出世時眾生亦見色身，而為見思障隔五分，
不得親奉法身，故云遙也。
見聞佛出皆有喜敬之事，現諸經文梵王請等，例是求救之辭也。
orig::  ^206c36

父見子等苦惱如是，依諸經方求好藥草，
色香美味皆悉具足，擣簁和合與子令服。
commentary::  ^207a14

此第二喻聲益中，初譬佛受請轉法輪也。
經方者，即十二部教也。
藥艸，即教所詮八萬法門也。
從佛出十二部乃至出涅槃，此出漸頓藥艸也。
直從佛出十二部，此出頓藥艸也。
從佛出修多羅，此出漸藥艸也。
此準相生五味竝從佛出，今置頓從漸以說，
當知藥艸名通、好義不局，故使頓俱名經方，無非好等。
色者譬戒，戒防身口漸事相彰顯也。
香者譬定，功德香熏一切也。
味者譬慧，能得理味也。
此戒定慧即八正道，修八正道能見佛性。
又色是般若，照了法性之色分明無礙。
香是解脫，斷德離臭也。
味是法身，理味也。
三法不縱不橫名祕密藏，依教修行得入此藏也。
說三乘空三昧力如擣、無相如篩、無作如合，一一三昧具戒定慧也。
又空觀如擣、假觀如篩、中觀如合，此三觀各不離戒定慧，將此法與漸頓眾生令修行名服也。
orig::  ^207a18

此大良藥，色香美味皆悉具足，汝等可服。
commentary::  ^207a48

初、喻勸門也。
orig::  ^207b2

速除苦惱，無復眾患。
commentary::  ^207b4

此喻誡門。
orig::  ^207b6

其諸子中不失心者，見此良藥色香俱好，
即便服之，病盡除愈。
commentary::  ^207b8

二喻得益不虗也。
上有二：一不虗，二釋不虗。
今云其諸子中不失心者，服藥病差，即譬上皆實不虗也。
此釋經中不作不虗譬也。
已上喻上應化非生現生竟。 ^207b12

△下去第二、喻非滅現滅。
初又二：
orig::  ^207b18

餘失心者見其父來，雖亦歡喜問訊求索治病，然與其藥而不肯服。
所以者何？毒氣深入失本心故，於此好色香藥而謂不美。
父作是念：此子可愍，為毒所中心皆顛倒，
雖見我喜求索救療，如是好藥而不肯服。
commentary::  ^207b20

初現滅由，正由眾生薄德，見佛不修行，即是不肯服藥也。 ^207b28

△我今下，正唱應死譬，非滅唱滅。
此中明衰老，復為二。
orig::  ^207b30

我今當設方便，令服此藥。
commentary::  ^207b34

初擬宜去住，譬上住有損，滅有益也。
orig::  ^207b36

即作是言：汝等當知，我今衰老，死時已至，
是好良藥，今留在此，汝可取服，勿憂不差。
作是教已，復至他國，遣使還告：汝父已死。
commentary::  ^207b38

二、唱應死，正譬現滅化期將竟也。
死時已至者，當入涅槃也。
留教在故云是好良藥，今留在此復至他國者，
即是此方現滅、他方現生也。
上文云願在他方遙見守護，即其義也。
遣使者，或取涅槃中大聲普告為使人，
或用神通、或用舍利、或用經教等為使人。
今用四依菩薩語眾生云：佛已滅度但留此法，我今宣弘汝當受行也。
後時眾生若無四依傳述經法，豈能自知耶？
佛已滅度故用四依是使人也。 ^207b44

△二、是諸下，諸子醒悟，譬現滅利益。
上文有二：一、明損益，二、釋損益。
今但譬得益。此中自惟孤露下，明滅後得益，如優波笈多所化之流也。
又二：
orig::  ^207c12

是時，諸子聞父背喪，心大憂惱而作是念：
若父在者，慈愍我等能見救護，今者捨我遠喪他國。
commentary::  ^207c18

初即明現滅利益也。
orig::  ^207c22

自惟孤露，無復恃怙，常懷悲感，心遂醒悟。
乃知此藥色香味美，即取服之，毒病皆愈。
commentary::  ^207c24

第二、明未來機感。
良由滅後，眾生醒悟，服藥修行，以作因緣，能感未來應化。
如遺教云：其未度者，作得度因緣。
亦有現得感見。普賢觀云：精進苦到，得見釋迦分身多寶、
東方善德等，及七佛世尊。
orig::  ^207c28

其父聞子悉已得差，尋便來歸，咸使見之。
commentary::  ^207c36

此是第三，明未來益物也。
威猛之力，父聞子差，即機感也。
咸使見之，即是起未來之應化，方將形聲兩益也。
orig::  ^207c38

諸善男子，於意云何？
頗有人能說此良醫虗妄罪不？
不也，世尊。
commentary::  ^207c44

此第二，治子實益喻。
上三世益物不虗開譬竟。
△第二、合譬為三。
orig::  ^207c48

佛言：我亦如是，成佛已來無量無邊百千萬億那由他阿僧祇劫，
為眾生故。
commentary::  ^208a4

初合上過去益物也。
orig::  ^208a8

以方便力，言當滅度。
commentary::  ^208a10

二，合現在。
orig::  ^208a12

亦無有能，如法說我，虗妄過者。
commentary::  ^208a14

第三，合益物不虗也。
orig::  ^208a16

爾時，世尊欲重宣此義，而說偈言：
commentary::  ^208a18

下偈有二十五行半，頌上法譬：初二十行半，
頌法說；次五行，頌譬說。
上法說有二，今頌亦二：初十九行半，頌三世益物；
次一行，頌皆實不虗。
初四行，頌過去世益物，為三：
orig::  ^208a20

自我得佛來，所經諸劫數，無量百千萬，億載阿僧祇。
commentary::  ^208a28

初頌成道已久。
orig::  ^208a30

常說法教化，無數億眾生，令入於佛道。
爾來無量劫，
commentary::  ^208a32

二，一行頌中間益物。
orig::  ^208a34

為度眾生故，方便現涅槃，而實不滅度，常住此說法。
我常住於此，以諸神通力，令顛倒眾生，雖近而不見。
commentary::  ^208a36

三、頌益物住處。
△下第二、五行頌現在，為二：
orig::  ^208a40

眾見我滅度，廣供養舍利，咸皆懷戀慕，而生渴仰心。
眾生既信伏，質直意柔輭，一心欲見佛，不自惜身命。
時我及眾僧，俱出靈鷲山，
commentary::  ^208a42

初二行半，頌非生現生也。
orig::  ^208a48

我時語眾生，常在此不滅，以方便力故，現有滅不滅。
餘國有眾生，恭敬信樂者，我復於彼中，
為說無上法，汝等不聞此，但謂我滅度。
commentary::  ^208b2

第二二行半，頌非滅現滅。
△下第三十行半，頌上未來。
上但寄常住不滅四字，今頌則廣文為四。
orig::  ^208b8

我見諸眾生，沒在於苦海，故不為現身，
令其生渴仰，因其心戀慕，乃出為說法。
commentary::  ^208b12

初一行半，明未來機應。
orig::  ^208b16

神通力如是，於阿僧祇劫，常在靈鷲山，及餘諸住處。
眾生見劫盡，大火所燒時，我此土安隱，天人常充滿。
園林諸堂閣，種種寶莊嚴，寶樹多華果，眾生所遊樂。
諸天擊天鼓，常作眾伎樂，雨曼陀羅華，散佛及大眾。
commentary::  ^208b18

二、四行頌上常住不滅。
常在靈鷲山，此謂實報土，須指他受用土。
若據常在之言，即屬自受用土也。
及餘諸住處者，謂方便有餘土，即上有餘國義。
若準頌文寶莊嚴言，則非自土，即本時他土也。
如華嚴中多明他受用耳。
又有餘且指報土之外，通則亦徧十方，若淨若穢。
天人充滿者，三十心是人，十地是天。
擊天鼓者，無問自說也。
曼陀羅華者，說賢聖位也。
orig::  ^208b26

我淨土不毀，而眾見燒盡，憂怖諸苦惱，如是悉充滿。
是諸罪眾生，以惡業因緣，過阿僧祇劫，不聞三寶名。
commentary::  ^208b42

第三二行，明不見因緣也。
orig::  ^208b46

諸有修功德，柔和質直者，則皆見我身，在此而說法。
或時為此眾，說佛壽無量，久乃見佛者，為說佛難值。
我智力如是，慧光照無量，壽命無數劫，久修業所得。
commentary::  ^208b48

第四、三行明得見因緣修功德者，即指緣了具足坦然契理，
即柔和質直也。則皆見我身，即實報土也。
或時為此眾者，初地初住也。
久乃見佛者，即指五濁重者也。
我智力如是，即總結大勢力也。
orig::  ^208c6

汝等有智者，勿於此生疑，當斷令永盡，佛語實不虗。
commentary::  ^208c14

次一行，頌不虗。已上頌法說竟。
△下五行頌譬說，為二：初、一行頌開譬，
為三：
orig::  ^208c16

如醫善方便。
commentary::  ^208c20

初頌過去益物。
orig::  ^208c22

為治狂子故，實在而言死。
commentary::  ^208c24

次二句頌現在益物。
orig::  ^208c26

無能說虗妄。
commentary::  ^208c28

次一句頌上不虗。
△下第二、四行頌合譬，為三。
orig::  ^208c30

我亦為世父，救諸苦患者，
commentary::  ^208c32

初半行頌合過去益。
orig::  ^208c34

為凡夫顛倒，實在而言滅。
以常見我故，而生憍恣心，放逸著五欲，墯於惡道中。
我常知眾生，行道不行道，隨應所可度，為說種種法。
commentary::  ^208c36

第二，二行半頌，合現在益。
orig::  ^208c42

每自作是念：以何令眾生，得入無上道，速成就佛身？
commentary::  ^208c44

第三一行頌，合上不虗譬。
迹門開三顯一，本門開近顯遠，皆欲令眾生速入佛道，此事必得決不虗也。
已上合譬竟。
other:: 
# 分別功德品第十七

orig::  ^208c46

玅法蓮華經分別功德品第十七
commentary::  ^209a4

此品具有授記、領解、流通，分別屬記，從初以說，故云分別品也。
佛說壽量，二世弟子得種種益，故言功德。
淺深不同，故言分別。
然二世者，地踊過去也，靈山現在也。
此是本門第二授記段。
若據聞經功德，但屬餘殘，今準當得之言，復同授記。
論分此文，有法力、修行力。
法力者有五：一證，二信，三供養，皆如今文也。
四聞法，如隨喜品。
五讀誦持說。讀誦，如法師功德品。
持者，追指法師安樂行勸持三品。
說者，如神力囑累品。
修行力者，若行力如藥王，教化如妙音，
護難如觀音陀羅尼，示功德如妙莊嚴王，護法如普賢品也。
光宅及法華論判釋此品，具引不當，委如疏文。
今師斷云：論前深後淺，光宅前淺後深，
二彼相拒，世孰判之？
夫無生法忍，經論不同。
迦旃延子明五法成就，獲不退轉，六度菩薩位也。
須陀洹若智若斷，是菩薩無生忍者，三乘共位也。
登初地得無生忍者，別菩薩位也。
登初住得無生忍者，圓菩薩位也。
皆聖教明文，不可參濫。
光宅游漾，不會經文。
天親以初地為無生忍，專據別義，亦不會經。
然光宅未當信，不在疑論主，天親豈應徒爾？
但恐譯者曲會私情，如攝論識分八九，
及婆沙一十六字，竝進退在人，何關聖旨？
記文甚廣，此不委示。
今分文為三：一經家總序，二如來正分別授記，三時眾供養。
orig::  ^209a6

爾時，大會聞佛說壽命劫數長遠如是，無量無邊阿僧祇眾生得大饒益。
commentary::  ^209b4

初經家總序也。然分別者，佛語圓妙，不可用權位釋經，
故上文開示悟入佛之知見，今本門增道損生，皆約圓位解釋也。
orig::  ^209b8

於時世尊告彌勒菩薩摩訶薩：阿逸多！
我說是如來壽命長遠時，六百八十萬億那由他恒河沙眾生得無生法忍。
commentary::  ^209b14

得無生忍，入十住位也。
故華嚴云：初發心住，一發一切發，得如來一身無量身，
清淨妙法身，湛然應一切。
即此義也。
orig::  ^209b20

復有千倍菩薩摩訶薩得聞持陀羅尼門。
commentary::  ^209b26

得聞陀羅尼，入圓十行位也。
orig::  ^209b28

復有一世界微塵數菩薩摩訶薩，得樂說無礙辨才；
commentary::  ^209b30

此入圓十迴向位也。
orig::  ^209b32

復有一世界微塵數菩薩摩訶薩，得百千萬億無量旋陀羅尼。
commentary::  ^209b34

此入圓初地也。
orig::  ^209b38

復有三千大千世界微塵數菩薩摩訶薩，能轉不退法輪。
commentary::  ^209b40

此入圓二地也。
orig::  ^209b44

復有二千中國土微塵數菩薩摩訶薩，能轉清淨法輪。
commentary::  ^209b46

此入圓三地也。
orig::  ^209c2

復有小千國土微塵數菩薩摩訶薩，八生當得阿耨多羅三藐三菩提。
commentary::  ^209c4

此經八生者，總合四位也。
即八生入四地，七生入五地，六生入六地，五生入七地也。
orig::  ^209c8

復有四四天下微塵數菩薩摩訶薩，四生當得阿耨多羅三藐三菩提。
commentary::  ^209c12

此四生入八地。
orig::  ^209c16

復有三四天下微塵數菩薩摩訶薩，三生當得阿耨多羅三藐三菩提。
commentary::  ^209c18

三生入九地也。
orig::  ^209c22

復有二四天下微塵數菩薩摩訶薩，二生當得阿耨多羅三藐三菩提。
commentary::  ^209c24

二生入十地也。
orig::  ^209c28

復有一四天下微塵數菩薩摩訶薩，一生當得阿耨多羅三藐三菩提。
commentary::  ^209c30

一生入等覺，金剛心也。
orig::  ^209c34

復有八世界微塵數眾生，皆發阿耨多羅三藐三菩提心。
commentary::  ^209c36

此八世界發心者，六根清淨人初入十信位也。
故仁王云：十善菩薩發大心，長別三界苦輪海。
即此義也。此明十信十信通皆具足十善，非謂專以人天不殺盜等用對十信。
既云長別三界苦輪，諸經信位有云長別三界苦輪海者，
不可將判住行向位，當知須是斷惑十信。
自非今家準法華文判，以法師功德六根互用為十信位而為內凡，
於十信前以分別功德末如來滅後已下文立五品位為外凡，
寧判十信斷三界苦？
仁王經意何由可消？
若不然者，如何可判華嚴初住為聖位耶？
若判華嚴十梵行文，以十信心功齊極位復成太過，
初住屬聖，十信如何非內凡耶？
此與地前伏惑、初地見道永不相關，是故今以圓意消文，
各更引經而為證據，故六即判位理不可亡。
若論增道損生，不如光宅斷因生之生，
不如天親斷果報之生，但約智德論增、
約斷德論損、約法身論生、約無明論滅。
例如大經月喻，從初一日至十五日光色漸增，
從十六日至三十日光色漸減，約一月體而論增減，喻約法身而論智斷。
或可一人時有八番增損，或可一世或八世或無量世，
或可八念或無量念，或可眾多微塵數，人亦如是。
是故不可以因生果生局之，不可離張智斷釋之。
然本門得道，數倍眾經，非但數多，又熏修日久。
元本垂迹，處處開引，中間相值，數數成熟。
今世五味，節節調伏，收羅結撮，皈會法華。
譬如田家，春生夏長，耕種耘治，秋收冬藏，一時穫刈。
自法華已後，有得道者，如捃拾耳。
涅槃自指八千聲聞於法華中得受記莂，
如秋收冬藏，更無所作，故知大穫須在法華。
故大經中得道眾者，如梵行品末云：摩伽國無量人發菩提心。
至陳如品末，十千菩薩得一生實相，五萬菩薩得二生法界，
二萬五千菩薩得畢竟智，三萬五千菩薩悟第一義，
四萬五千菩薩得虗空三昧，五萬五千菩薩得不退忍，
亦名法忍，六萬五千菩薩得陀羅尼，七萬五千菩薩得師子吼三昧，
八萬五千菩薩得平等三昧。
發菩提心及二乘心，各云無量恒沙二萬億人現轉女身。
前八節文，始自一生，終至平等，竝非地前。
雖深雖多，若比今經，四天下塵及大千塵，葢不足言。
今經正宗三用及以本門得益，竝不與諸經同也。
況流通中，自藥王下六品，品品之中皆有結得道者，皆過八萬。
勸發品中，大千界塵人具普賢道，故知捃拾今經之餘。
雖然，爾前諸味之權文，為今經之方便。
爾後涅槃捃拾此機，乃至扶律明一乘常住，
得此經旨，一毫行、一句法無非法界，十方佛法起平等見，
而常分別諸佛化儀，方稱斯經一乘之旨。
應思我等為何所依，方稱此經弘宣之相。
orig::  ^209c40

佛說是諸菩薩摩訶薩得大法利時，於虗空中雨曼陀羅華、
摩訶曼陀羅華，以散無量百千萬億寶樹下師子座上諸佛，
并散七寶塔中師子座上釋迦牟尼佛及久滅度多寶如來，
亦散一切諸大菩薩及四部眾。
又雨細抹栴檀沈水香等，於虗空中天鼓自鳴妙聲深遠。
又雨千種天衣垂諸瓔珞，真珠瓔珞、摩尼珠瓔珞、
如意珠瓔珞徧於九方，眾寶香爐燒無價香，自然周至供養大會。
一一佛上有諸菩薩執持幡葢，次第而上至于梵天，是諸菩薩以妙音聲歌無量頌讚歎諸佛。
commentary::  ^210b34

第三、時眾供養，表本門彌勒等總領解段也。
聞深遠法得大饒益，欲報佛恩而設供養，亦是寄事以表領解。
上迹門菩薩亦悟，而大事未畢所以不陳。
本門既竟，彌勒總申領解，明諸菩薩執持幡葢，次第而上至于梵天。
幡者轉義，葢者覆義，地者始義，梵者淨義。
智斷番番轉，慈悲番番覆，高下深淺不失次第際于梵天，
表諸菩薩增道損生，隣于妙覺極於極淨。
若作天親解者，只得初地一番，豈得與此文會耶？
orig::  ^210c6

爾時，彌勒菩薩從座而起，偏袒右肩，合掌向佛，
而說偈言：
commentary::  ^210c24

偈有十九，行復為三。
orig::  ^210c28

佛說希有法，昔所未曾聞，世尊有大力，壽命不可量。
無數諸佛子，聞世尊分別，說得法利者，歡喜充遍身。
commentary::  ^210c30

初二行頌，時眾得解。
orig::  ^210c34

或住不退地。
commentary::  ^210c36

初一句頌上無生忍，即十住位。
orig::  ^210c38

或得陀羅尼。
commentary::  ^210c40

二、一句頌上得聞持陀羅尼。
十行不思議，假且對聞持。
orig::  ^210c42

或無礙樂說。
commentary::  ^210c46

此一句頌十迴向也。
orig::  ^210c48

萬億旋總持。
commentary::  ^211a2

一句頌上初地。
orig::  ^211a4

或有大千界，微塵數菩薩，各各皆能轉，不退之法輪。
commentary::  ^211a6

此一行頌二地。
orig::  ^211a8

復有中千界，微塵數菩薩，各各皆能轉，清淨之法輪。
commentary::  ^211a10

此一行頌三地。
orig::  ^211a12

復有小千界，微塵數菩薩，餘各八生在，當得成佛道。
commentary::  ^211a14

此一行頌四地。
orig::  ^211a16

復有四三二，如此四天下，微塵數菩薩，隨數生成佛。
commentary::  ^211a18

此一行頌上四生八地，三生九地，二生十地也。
orig::  ^211a20

或一四天下，微塵數菩薩，餘有一生在，當得一切智。
如是等眾生，聞佛壽長遠，得無量無漏，清淨之果報。
commentary::  ^211a22

此二行頌等覺得無量無漏清淨果報者，
揀異二乘有量故言無量，妙因所感故言清淨，
無障礙土故言果報，異二乘無報也。
聞佛壽無量，此文定判為無量，何得用舊解有量耶？
orig::  ^211a26

復有八世界，微塵數眾生，聞佛說壽命，皆發無上心。
世尊說無量，不可思議法，多有所饒益，如虗空無邊。
commentary::  ^211a34

此二行頌上十信也。
orig::  ^211a38

雨天曼陀羅，摩訶曼陀羅，釋梵如恒沙，無數佛土來。
雨栴檀沈水，繽紛而亂墜，如鳥飛空下，供散於諸佛。
天鼓虗空中，自然出妙聲，天衣千萬億，旋轉而來下。
眾寶妙香鑪，燒無價之香，自然悉周徧，供養諸世尊。
其大菩薩眾，執七寶幡葢，高妙萬億種，次第至梵天。
一一諸佛前，寶幢懸勝幡，亦以千萬偈，歌詠諸如來。
如是種種事，昔所未曾有，聞佛壽無量，一切皆歡喜。
佛名聞十方，廣饒益眾生，一切具善根，以助無上心。
commentary::  ^211a40

第三、八行頌，時眾供養，以表領解。
已上本門正宗開顯畢。 ^211b8

△今依南師，從偈後凡十一品，半分為二。 ^211b10

初從此下至常不輕三品半，單明弘經功德深，以勸本門單流通。
從神力品下八品，付囑雙明本迹。
二門流通各復有三：此半品及隨喜品明初品因功德以勸流通；
二、從法師功德明初品果功德以勸流通；
三、不輕品引信毀罪福證勸通。
流後三者，神力、囑累、囑累流通。
藥王下五品約化他勸流通，普賢約自行勸流通。
生起者，現在聞經得真似兩解，益如上說。
若直聞一句而生隨喜，如現在四信格其功德。
未來無佛恐人疑福少，故說滅後五品功德也。
因功德微密，未若果功德彰灼，故說法師功德品。
因果雙舉，未若引證分明，故說不輕。
雖舉往人，未若現變，故說神力。
雖示神力，未若摩頂付囑，故說囑累。
雖通途囑累，未若示其要術棄身存道，故說藥王。
雖誡能化，未若誡其所化，隨聞法處應生佛想，
故說妙音、觀音。若初心弘經既無神力，
當依內禁，故說陀羅尼。
復須外護，故說嚴王、普賢。
聯翻重疊使大法弘通耳。
就偈後長行為二：一、現在四信；二、滅後五品。
問：云何四信？答：略解三人、廣說二人、觀成一人、
信通四人，故言四信也。
四信者，初一念信解未能演說，二略解言趣，
三廣為他說，四深信觀成。
初一念信解有長行、偈頌。
長行有三：一、舉示其人；二、明功德；三、位行不退。
orig::  ^211b12

爾時，佛告彌勒菩薩摩訶薩：阿逸多！
其有眾生聞佛壽命長遠如是，乃至能生一念信解。
commentary::  ^211c8

初、舉示。其人一念信解者，隨所聞處豁爾開明，
隨語而入無有罣礙，信一切法皆是佛法，
又信佛法不隔一切法，不得佛法不得一切法，
而見一切法亦見佛法，即一而三即三而一，
亦是行於非道通達佛道，行於佛道通達一切道，
不得佛道一切道，而通達佛道一切道，
無所有而有而有無所有，非所有非無所有，
如門前路通達一切，東西無北#CB04511;無壅礙，
眼耳鼻舌身意凡有所對悉亦如是。
無疑曰信，明了曰解，是為一念信解心。
若坐思惟，隨所思惟豁然開悟，通達三諦亦復如是。
如是信解名鐵輪位。
又一解，未是具足鐵輪，乃是十信之初心，
其人未得六根清淨，故非鐵輪正位也。
orig::  ^211c12

所得功德，無有限量。
commentary::  ^211c36

初總明格量也。
orig::  ^211c38

若有善男子、善女人為阿耨多羅三藐三菩提故，
於八十萬億那由他劫行五波羅蜜：檀波羅蜜、
尸羅波羅蜜、羼提波羅蜜、毗棃耶波羅蜜、
禪波羅蜜，除般若波羅蜜。
commentary::  ^211c40

初舉五度為格量本，般若即是今之正慧，故言除般若也。
問：既離般若，則五不名度。
答：皆為求佛慧，盡施戒邊，亦得名度，葢次第意也。
orig::  ^211c48

以是功德比前功德，百分、千分、百千萬億分不及其一，乃至算數譬喻所不能知。
commentary::  ^212a6

第二，正格量多少也。
orig::  ^212a10

若善男子有如是功德，於阿耨多羅三藐三菩提退者，無有是處。
commentary::  ^212a12

第三、明位行不退，別六心猶退、七心不退，圓初信心即不退聞。
壽量功德自外而資，圓順信解自內而熏，所以不退。
大品云：有菩薩退、有不退、有魔、無魔。
皆此義也。又初信至七信是位不退，八信已去為行不退。
七心不退者，即是別教七住見思俱除，名位不退。
又有魔等者，意明別教菩薩退位有魔、
不退無魔，圓教初心魔不得便，況不退位？
若初住去分破八魔，以能即魔等法界故，
唱楞嚴名，魔尚被縛，況修觀者？
況自證者？魔能退耶？
當知圓人五品之初魔已遠避。
orig::  ^212a16

爾時，世尊欲重宣此義，而說偈言：
commentary::  ^212a36

偈有十九，行半為三。
orig::  ^212a38

若人求佛慧，於八十萬億，那由他劫數，行五波羅蜜。
於是諸劫中，布施供養佛，及緣覺弟子，并諸菩薩眾。
珍異之飲食，上服與臥具，栴檀立精舍，以園林莊嚴。
如是等布施，種種皆微妙，盡此諸劫數，以迴向佛道。
若復持禁戒，清淨無缺漏，求於無上道，諸佛之所歎。
若復行忍辱，住於調柔地，設眾惡來加，其心不傾動。
諸有得法者，懷於增上慢，為此所輕惱，如是亦能忍。
若復勤精進，志念常堅固，於無量億劫，一心不懈息。
又於無數劫，住於空閑處，若坐若經行，除睡常攝心。
以是因緣故，能生諸禪定，八十億萬劫，安住心不亂。
持此一心福，願求無上道，我得一切智，盡諸禪定際。
是人於百千，萬億劫數中，行此諸功德，如上之所說。
commentary::  ^212a40

初十二行，頌上格量多少。
orig::  ^212b16

有善男女等，聞我說壽命，乃至一念信，其福過於彼。
若人悉無有，一切諸疑悔，深心須臾信，其福為如此。
commentary::  ^212b18

次二行，追頌上人相。
orig::  ^212b22

其有諸菩薩，無量劫行道，聞我說壽命，是則能信受。
如是諸人等，頂受此經典，願我於未來，長壽度眾生。
如今日世尊，諸釋中之王，道場師子吼，說法無所畏。
我等未來世，一切所尊敬，坐於道場時，說壽亦如是。
若有深心者，清淨而質直，多聞能總持，
隨義解佛語，如是之人等，於此無有疑。
commentary::  ^212b24

此五行半，頌行位不退。
無量劫行道者，久修諸度也。
願我於未來者，起慈悲願也。
藉久行願，聞經信解。
今之初品，始聞此經，一念信解，功等久行，亦乃過之也。 ^212b36

△下第二、信中各為二：先出相，次格量。
orig::  ^212b42

又，阿逸多！若有聞佛壽命長遠，解其言趣。
commentary::  ^212b44

此第二信略解言趣中先出人相，前初位但信解未能敷說，
說涉名數須善方言，今品具足故言為他解說，
從勝受名名第二品，以說力故能起自他無上之慧也。
orig::  ^212b46

是人所得功德無有限量，能起如來無上之慧。
commentary::  ^212c6

次正格量也。
orig::  ^212c8

何況廣聞是經，若教人聞，若自持，若教人持，
若自書，若教人書，若以華香、瓔珞、幢幡、
繒葢、香油、酥燈供養經卷。
commentary::  ^212c10

第三廣為他說中，先出人相也。
orig::  ^212c16

是人功德無量無邊，能生一切種智。
commentary::  ^212c18

次格量也。第三信，廣聞、廣解、廣為他說、
廣修供養，供養外資，令內智疾入，能生一切種智。
orig::  ^212c20

阿逸多！若善男子、善女人，聞我說壽命長遠。
commentary::  ^212c24

第四深信觀成位中，先出人相。
orig::  ^212c26

深心信解，則為見佛常在耆闍崛山，共大菩薩、諸聲聞眾圍繞說法。
又見此娑婆世界，其地瑠璃，坦然平正，
閻浮檀金以界八道，寶樹行列，諸臺樓觀皆悉寶成，其菩薩眾咸處其中。
若有能如是觀者，當知是為深信解相。
commentary::  ^212c28

次格量。言深心等者，此於本地圓門仍具五法，
方乃斷疑：一者、聞遠生信；二者、深心，窮理不二；
三者、直心，直謂始終一揆；四者、多聞；五者、為他解說。
此第四信人，備上三品，加修觀行，入禪用慧，
想成相起，理具此相。
依理起想，故此想成，便見此相。
從初習觀，但得想名，觀行淺故，仍順想故。
又順理故，理相乃現。
餘教修觀，觀違於理，縱有氣分，不順中理，
方便觀成，尚猶名相，況未成耶？
又見此相，雖未真證，以觀力故，暫見二土。
若三惑分滅，方永與相應，乃不名想。
今想成相起，能見有餘、實報兩土相貌。
見佛共比丘僧常在耆山者，方便有餘土相也。
又見娑婆純諸菩薩者，實報相也。
又有餘土大小共者，藏、通二乘斷通惑者，
仍本為名，準彼而見也。
純諸菩薩為報土者，亦他受用。
但依此想，漸深漸成，入初住位，任運徧見，應用無方。
問：稱理起想，何須土想？
但觀一念，妙理即足。
答：二教初心皆滅陰入，況復土耶？
別教初心亦且砐陰，後心能見帝網之土，
唯圓即觀，一念三千，三諦具足。
是則一心一切心，一身一切身，一土一切土，一念俱觀。
若身、心、土，若空、假、中，更無前後。
故觀成時，一心見一切心，一身見一切身，
一土見一切土，十方三世一切諸佛身中現故。
故於自心常寂光中，徧見十方三世一切身土。
若唯觀他遮那之土，必迷自境。
若了心境，自即他故，他即自故。
不了此境，自尚成他，況觀他耶？
觀土既爾，身佛心然。
故聞長壽，須了宗旨。
故知想名，名同體異。
準前釋四悉中，等覺第一義尚通名想，
故本門聞壽益倍餘經，良由所聞異常故也。
已上初明四信流通竟。 ^212c38

△下第二、明滅後五品，為二：先列五品格，
量四品功德；後隨喜品格，量初品功德。
問：何故爾？答：四品粗格量，初品廣格量。
廣格量已，況出勝者，可以意得，佛不繁文巧說若此也。
五品者：一、直起隨喜心，二、加自行受持讀誦，
三、加勸他受持讀誦，四、加兼行六度，五、加正行六度。
此五人者，通論皆自行、化他，下文云五十人，展轉相教也。
既皆有自行，通稱弟子；皆有化他，通稱法師也。
別論二人但自行，三人具化他，作法師往名，
在三不在五，所以皆稱弟子也。
orig::  ^213a44

又復如來滅後，若聞是經而不毀訾起隨喜心，當知已為深信解相。
commentary::  ^213b16

初品標人而已，直起隨喜。
orig::  ^213b20

何況讀誦受持之者。
commentary::  ^213b22

次明第二品位，初標人況，出能受持讀誦者是也。
orig::  ^213b24

斯人則為頂戴如來。
阿逸多！是善男子、善女人，不須為我復起塔寺及作僧坊，以四事供養眾僧。
所以者何？是善男子、善女人，受持讀誦是經典者，
為已起塔造立僧坊供養眾僧，則為以佛舍利起七寶塔，
高廣漸小至于梵天，懸諸幡葢及眾寶鈴，
華香瓔珞末香塗香燒香，眾鼓伎樂簫笛箜篌種種舞戲，
以妙音聲歌唄讚頌，則為已於無量千萬億劫作是供養已。
commentary::  ^213b26

二、格量第二品位功德。
初心畏緣所紛動，妨修正業，直專持此經，
即上供養廢事存理，所益弘多。
後心理觀若熟，涉外不妨內，事資於道，
如油多火猛，若順流而揚帆，又加功力，其勢轉疾也。
指經文是法身舍利，不須安生身舍利；
文詮所詮能詮是塔，不須事塔。
良由大教所詮是法身實相，秪經所住之處中有法身舍利，
復是起塔，經文能詮，如塔能盛故也。
經文能容第一義戒僧，不俟相從僧也。
問：若爾，持經即是第一義戒，何故復言能持戒者耶？
乃至亦不應供養事僧耶？
答：此明初品意，不應以後品作難。
初品人未能入事，故且依理以為舍利，以經為塔。
若欲釋者，持經即順理戒，亦是任運持得初篇、二篇。
今言能持戒者，則第三篇、初二篇但成初二品耳，故不應以能持下篇三品為難。
諸修圓行者，請觀斯文。
若初二品人初心念念常在四種三昧，
容於下三眾法少違，至下三品止作二持，
眾別兩行纖毫不犯，具如止觀持戒清淨中，
尚事理雙美方堪向道，況入道者令事虧耶？
若未專於四種三昧，五篇七聚菩薩重輕不可微犯，方稱一期教門大旨。
何以故？出家菩薩具足堅持毗尼篇聚，大乘教意一切皆然。
但護篇聚，於彼梵網八萬律儀未為持相，
但此土器劣，且以小檢助成大儀，仍曉開遮輕重緣體，
制緣漸頓捨義有無，坐次分流懺法天隔，
復有七眾同否大小共別，方於自行量己品位去取適時，
或慕大節而昧存亡，有據小文而迷觀道。
若得今意，先以理教定，次以位行驗。
若不爾者，鳥鼠人也，安論品位乎？
敬請受佛遺言，少分恭稟。
orig::  ^213b40

阿逸多！若我滅後，聞是經典有能受持，
若自書、若教人書。
commentary::  ^213c48

此明第三品位。先標人相，復能教他，故勝前位。
orig::  ^214a4

則為起立僧坊，以赤栴檀作諸殿堂三十有二，
高八多羅樹，高廣嚴好，百千比丘於其中止，
園林、浴池、經行、禪窟，衣服、飲食、牀褥、湯藥，一切樂具充滿其中。
如是僧坊堂閣若干百千萬億，其數無量，以此現前供養於我及比丘僧。
是故我說：如來滅後，若有受持、讀誦、為他人說，
若自書、若教人書，供養經卷，不須復起塔寺及造僧坊供養眾僧。
commentary::  ^214a6

此格量第三品人功德也。
orig::  ^214a20

況復有人能持是經，兼行布施、持戒、忍辱、
精進、一心、智慧？
commentary::  ^214a22

此明第四品人復能兼行六度。
初標人相。
orig::  ^214a26

其德最勝無量無邊。
譬如虗空，東西南北四維上下無量無邊，
是人功德亦復如是無量無邊，疾至一切種智。
commentary::  ^214a28

此格量第四品人功德最勝也。
orig::  ^214a34

若人讀誦受持是經，為他人說，若自書，
若教人書；復能起塔及造僧坊，供養讚歎聲聞眾僧；
亦以百千萬億讚歎之法，讚歎菩薩功德；
又為他人種種因緣，隨義解說此法華經；
復能清淨持戒，與柔和者而共同止，忍辱無瞋，
志念堅固，常貴坐禪，得諸深定，精進勇猛，
攝諸善法，利根智慧，善答問難。
commentary::  ^214a36

此明第五品位人，復能正行六度。
先標出人相。
orig::  ^214a48

阿逸多！若我滅後，諸善男子、善女人，受持讀誦是經典者，
復有如是諸善功德，當知是人已趣道場，
近阿耨多羅三藐三菩提，坐道樹下。
阿逸多！是善男子、善女人，若坐、若立、若經行處，
此中便應起塔，一切天人皆應供養如佛之塔。
commentary::  ^214b2

此格量第五品人功德。
已上五品位人，前三人是聞慧位，兼行六度思慧位，
正行六度修慧位，都是十信位前位耳。
或云初隨喜品是入信心位，分一品為兩心，
五品即十信心，即是鐵輪六根清淨位也。
orig::  ^214b12

爾時，世尊欲重宣此義，而說偈言：
commentary::  ^214b22

偈有十九，行半為四，不頌初品直隨喜人。
orig::  ^214b24

若我滅度後，能奉持此經，斯人福無量，
如上之所說，是則為具足，一切諸供養。
以舍利起塔，七寶而莊嚴，表剎甚高廣，
漸小至梵天，寶鈴千萬億，風動出妙音。
又於無量劫，而供養此塔，華香諸瓔珞，
天衣眾伎樂，然香油酥燈，周帀常照明。
惡世末法時，能持是經者，則為已如上，具足諸供養。
commentary::  ^214b26

初五行半，頌上第二品人。
orig::  ^214b38

若能持此經，則如佛現在，以牛頭栴檀，起僧坊供養。
堂有三十二，高八多羅樹，上饌妙衣服，牀臥皆具足。
百千眾住處，園林諸浴池，經行及禪窟，種種皆嚴好。
commentary::  ^214b40

次三行頌上第三品。
orig::  ^214b46

若有信解心，受持讀誦書，若復教人書，
及供養經卷，散華香末香，以須曼薝蔔，
阿提目多伽，熏油常然之，如是供養者，
得無量功德，如虗空無邊，其福亦如是。
況復持此經，兼布施持戒，忍辱樂禪定，
不瞋不惡口，
commentary::  ^214b48

次四行頌上第四品。
orig::  ^214c8

恭敬於塔廟，謙下諸比丘，遠離自高心，常思惟智慧。
有問難不瞋，隨順為解說，若能行是行，功德不可量。
若見此法師，成就如是德，應以天華散，
天衣覆其身，頭面接足禮，生心如佛想。
又應作是念：不久詣道場，得無漏無為，廣利諸天人。
其所住止處，經行若坐臥，乃至說一偈，
是中應起塔，莊嚴令妙好，種種以供養。
佛子住此地，則是佛受用，常在於其中，經行若坐臥。
commentary::  ^214c10

次七行頌第五品位。
人生心如佛想者，五品十信即初依人號為如來也。
不久詣道樹者，其位在鐵輪，不久得入銅輪，能八相作佛也。
已趣道場者，行處也。
三菩提者，近處也。
亦可為觀行，行近竝通淺深也。
此第五品與第四信齊，同是修慧位。
若論入位，同是六根清淨位也。
而有現在未來佛世滅後之異耳。
問：何故現在為四信，滅後立五品耶？
答：其義既齊，四五無別，但是滅後加讀誦為第二品耳。
已上長行偈頌總是滅後五品。
格量功德以勸流通竟。
玅經入疏卷第十
 ^214c24
