
other:: 大佛頂如來密因修證了義諸菩薩萬行首楞嚴經直解卷第十
author:: 明古杭雲棲寺後學沙門　廣莫　直解
other::  #CB13975;水優婆塞　李雲龍　校
orig:: 
阿難！彼善男子修三摩提〔至〕幽隱妄想以為其本。
commentary::  ^870a29

這一節，經世尊四示行陰十事。
此先明行陰分齊及行盡相，令人得正，始可防邪也。
阿難下，結牒想陰盡相。
生起下文，是人指前修想陰之人。
平常即平日尋常也。
醒時為想，睡時成夢，夢由想所成故。
以想陰盡故，夢想銷滅也。
窹與#CB00895;時，其心常一而不亂故。
覺明下十二句，明想盡功効。
覺明是本覺妙明之心，以浮想盡故，覺明心上纔得虗靜。
然其想未盡時，覺明之心為想所陰，則實而不虗，動而不靜。
今想盡故，得虗靜也。
猶如晴空一句，約喻以顯覺明虗靜之意。
謂想未盡時，覺明之空則陰而不晴，雖空體不動而昏暗未明。
今由想盡，如晴空相似。
空喻覺體，晴喻於明。
無復下二句，釋上虗靜意。
想為麤重，葢想之性發於知見，而其相現於六塵，即彼六塵緣影分別計度為之影事。
今想銷滅，故云無復云云也。
觀諸下，謂內六想既盡，則外之大地山河及六塵之境雖現在前，
內無所取，如鏡鑒明相似。
明即是像，鑒即照也。
謂像來鏡無所黏，像去鏡無蹤跡，但虗受照應而已。
想盡之心亦然。了罔下二句，了罔即是了無，文之巧也。
陳是陳宿，謂了無陳宿之習，故下句即云唯一精真。
唯一對上了無，即是聯句耳。
精真二字猶未實是精真，但以浮動亂想盡故，
暫許精真，以行陰未破故也。
故下云生死根元從此披露，意可知矣。
生死根元指行陰說，凡一切生死皆從行陰起故，故以行陰為生死之根元也。
元即是本，今想陰盡，行陰始得披露。
見諸下，指十二類生俱從行陰生起。
殫，盡也，謂畢盡十二類，通指行陰為同生之基。
言未通各命由緒者，各命由緒指識性說，
謂識性為十二類之受命由緒，葢以識性傳諸命故。
今行陰未破，故未通其受命之識，但見同生基耳。
言行陰者，法界次第云：從無明生業。
業即是行，以善不善業作世界果故。
陰覆覺明，故名行陰。
猶如下，約喻以明行陰之相。
野馬是空中陽#CB08504;遊氣，
熠音亦是隱微光#CB08504;長水，疏作閃爍之光。
既稱閃爍，則熾盛矣，不名幽清。
經文明言幽隱妄想，又云幽清，又云清擾，
皆是隱微之相，如何說得閃爍？
葢熠熠如暗夜之燐，乍明乍滅，隱微幽遠之狀，
名熠熠也，以譬行陰微細之意。
清擾是法，指行陰說。
野馬是喻，喻行陰幽隱流動之貌。
以清細生滅，擾動覺明真體，故云清擾。
然此行陰為浮塵根的究竟樞穴，謂外之六根見聞覺知，
多從內之行陰樞紐上起，故云究竟樞穴。
長水疏云：門簨曰樞，門臼曰穴。
以譬行陰為六根的開合轉要也。
此則下，結明行陰分齊。
區是疆界，宇是陰義。
若此下，明行陰盡相。
元性，指行陰為生死根元，故稱元性。
元澄，指識陰說第八賴耶識體，澄湛不動，
為轉識之本，故稱元澄。
元習，即行陰遷流之習，以行陰為諸習氣之本，故稱元習。
初句牒上熠熠清擾之句，明盡相也。
謂生死根元之性，若進入識性元澄之中，
則湛入合湛，與識性合而為一。
行盡識澄，如波瀾滅，俱化為澄水矣。
波瀾滅，喻行陰盡。
化為澄水，喻行陰流動，即轉識瀑流，入乎湛性。
離水無波，波即是水，故云化為澄水。
轉行陰而為識性，亦復如是。
名行下一句，正結行陰盡也。
行盡超眾生濁者，謂十二類生，俱以行陰為本。
今行陰盡，超眾生濁可知矣。
觀其下，明行陰所起之由。
以幽清之擾，微細隱密，乃以幽隱妄想，為行陰之本。
orig::  ^870a31

阿難當知是得正知〔至〕第一外道立無因論。
commentary::  ^871a4

這一節經，承前正明行陰十事，此示初相也。
是得正知等者，是，此也。
正知，即正徧知。前想陰中，未稱正知者，何謂也？
良以想陰浮動麤重，與外邪相應，故未稱正。
今想陰盡，覺明虗靜，其心內正，外邪逈隔，方稱正知。
奢摩亦兼三義，舉一即三，通途可知。
今行陰中，善男子凝然明白，所有正知之心，
其功既深，外之十類天魔，本所不見，故不得其便。
十類者，指前想中所擾，皆天魔之黨也。
大抵行陰幽清定心，與內正智相應，外魔隔絕。
而今十事，皆由自心顛倒解起，乃名心魔，非外入者。
故云凝明正心，魔不得便也。
夫此行者，既離外魔，方得內研，窮生類之本，即行陰也。
即於本類生生之元，披露其相者，觀彼生元露處，
本自幽隱清細，徧圓擾動。
而此圓擾之性，為萬動之元也。
於圓下，正示倒見之由。
於此圓擾動元中，起計度者，佛斷云：此人墜入二無因論。
二無因者，謂本末無因也。
上句總標。一者下，別釋。
先明本無因義。本無因者，指行陰初起處，為萬類之本。
以八萬劫外，冥無所見，故計本無因也。
何以下，徵釋。謂此人既得行陰，生生機紐全破，
能乘眼根八百功德，觀過去八萬劫。
良以眼根業用，由行陰所成，故依眼根業用，而見多劫也。
業流灣環者，業即行陰，以行陰遷流名為業流。
灣是旋轉義，環是循環義，謂隨業流之循環輪轉也。
故下句云死此生彼，即是流轉灣環之意。
秪見眾生輪迴其處者，指本無因計度之意。
謂彼計者，秪見十二眾生輪迴於八萬劫中，
而八萬劫外冥無所觀，故便作此解。
此等下，正明本無因，謂諸眾生本無而有，故稱本無因也。
由計本無，則亡却正徧知性，墮落外道邪見中，惑正菩提。
二者下，次明末無因義。
初句標計。何以下，徵釋。
佛謂此人於生法上既見根本，見其本無而有，則知其末亦無因。
而自然成者，因知人自生人、鳥自生鳥等自然而成，無有能作之者。
八萬劫來曾無改移，謂盡此形後，未來際劫亦復然耳。
不見菩提者，亦由八萬劫外無物可見，則菩提亦無也。
菩提本體既無，安有成菩提事可得？
若出世菩提本末既無，則知世間一切有為事法亦復無矣。
當知下，結其所計，謂知今日一切物象之末皆本於無因也。
今日字對八萬劫看，以八萬劫前為本，
今日為末，皆本無因。
句中本字非本末之本，謂諸物象本於無因。
句法巧置，會意可了。
由此下，結示計末者之誤。
是則下，總結依行陰立第一外道二無因論，
名
orig::  ^871a6

阿難是三摩中諸善男子〔至〕第二外道立圓常論。
commentary::  ^871b42

這一節經承前行陰十事，此明第二相也。
阿難下，如前說。窮生下，正明定中起計度者，觀彼幽清動元亦如前說。
前云圓擾，今云常擾者，前以橫徧為圓，
圓即徧故；今以竪窮為常，從八萬劫來至今日以極未來不斷故。
今圓與常雙舉者，兼竪橫說，常亦徧故。
今此計常有四種不同，難四不同而所計皆徧，常論也。
是人下一句，總標四數。
一者下，別釋常義。
一、約心境計常，謂窮心境二處無因，依此心境無因而修，
乘其修力能知二萬劫中雖諸心境本無而有，
而彼十方眾生自生自滅循環不斷，從二萬劫來不曾散失。
計為常者，此以相續為常也。
二、約四大計常，謂四大本性雖周流六道，
性無遷改，故計為常。
依此常性而修，乘其修力觀四大本，故知四萬劫事眾生世界由四大所造，
故雖生滅，其體常恒不散，故作常論。
三、約八識計常，謂六是依根之識，末那是第七識，執受是第八識。
以第八識執受有根身及無始善惡種子，故稱執受。
心意識者，心是第八識，以其集起名心故；
意是第七，以其恒審思量，所思即意故；
識是前六識，識所識故。
此心意識本起，元由識性常恒。
依此常性而修，乘其八識修力，能知八萬劫中事。
八萬劫來所有眾生循環生死，不曾散失，故計八識性常。
四、約行陰計常，謂此人想陰元本既盡，則其行陰生理微細幽清。
是人心麤，不見細相，以想陰浮動，麤相盡故，故云生理更無流止運轉。
又牒想心生滅永盡，誤計行陰生理細相為不生滅，故計為常。
由此下，總結四常之誤。
是則下，結依行陰立第二圓常論名。
orig::  ^871b44

又三摩中諸善男子〔至〕第三外道一分常論。
commentary::  ^872a2

這一節經承前行陰十事，此明第三相也。
又三下，如前說。窮生下，正明定中起計度者。
觀彼一句，亦如前說。
於自下，正明今計自他者。
此人依自他起計，有四種不同，皆顛倒見，
妄取一常一無常，以常為自，無常為他。
此為總標。一者下，別釋。
一以神我眾生起自他見。
佛謂此人觀自妙心徧十方界，此心湛然，故其究竟以為神我。
然其誤認第八識性為之湛然妙心，以其至細而不可見，
以不可見則不可測，故謂之神我。
以神我對眾生論常無常。
我不動故，名之為常。
而諸眾生在神我心中自生自死，名為無常。
二者下，次於外境論常無常。
此人不觀心而觀境，是捨內而取外。
其以外境壞不壞計常無常者，葢以萬物有相者為壞，
計為無常；以虗空無相是不可壞，計以為常。
以其不觀心而觀境故。
三者下，又次以身心別觀論常無常。
別觀者，別對總說。
上文總觀外境，今則單約自己身心而觀，故稱為別。
我心精細如塵者，識論云：外道執我體常至細，
如一極微，潛轉身中，作事業故。
今文如塵細且密者，與彼義同。
流轉無改者，同彼潛轉作事，性恒常故。
十方指六道說，以六道徧十方故。
意謂我心流轉六道，而性未甞改，故下云能令此身即生即滅，
以生滅而顯常也。
其不下，結明常不常義。
四者下，又次約色等三陰與行陰論常無常。
謂此人知想陰盡，行陰流，而行陰流不斷，故名常。
色等三陰已滅，名無常。
由此下，總結四計之誤。
是則下，結依行陰立第三自他論名。
orig::  ^872a4

又三摩中諸善男子〔至〕第四外道立有邊論。
commentary::  ^872b8

這一節經承前行陰十事，此明第四相也。
又三下，如前說。窮生下，正明定中起計度者。
觀彼一句，亦如前說。
於分下，正明今計。
分位者，溫陵解云：分位有四，謂三際分位、
見聞分位、彼我分位、生滅分位。
入文可見。有邊句是略語，應云四：有邊、無邊。
論謂能見邊表，名為有邊；不見邊表，名為無邊。
此為總標。一者下，別釋。
釋中，先釋三際。生元者，即是行陰生生之元也。
從八萬劫來，業流灣環，無有盡時，故云流用不息也。
謂過去已滅，未來未至，各見邊表，故云有邊。
相續心即是現在，意以現在相續久住，故稱無邊。
此約一期前後論三際，而不知一期之間念念遷謝，何有現在？
故云現在不住，安得無邊之稱？
二者下，次、釋見聞分位。
文可解。三者下，三、釋彼我分位。
謂此人計自神我，徧知一切，故得無邊之性。
彼一切人現我知中者，謂神我為能知，一切人為所知。
以彼所知人現我能知中，彼但為我所知，曾不知彼有能知之性。
何以故？若有知性，則應現我知中。
以彼無能知性故，但名有邊，不得稱為無邊。
夫知性無體，如何現汝知中？
汝知亦不能現彼知中，亦應稱為有邊，安得無邊之性？
四者下。四、釋生滅分位。
謂此人窮行陰空，以其所見多故，心路籌度亦多。
謂一切眾生各各一身之中，計其咸皆半生半滅。
以身心增長處名生，如由少而壯，由壯而老等是也。
剎那遷謝名滅，生滅各得半故，故云半生半滅。
又約依報，世界一切所有亦為半有邊半無邊。
葢有相處名有邊，無相處名無邊。
以正報論生滅，依報論有邊無邊。
有邊無邊義攝生滅，而生滅亦攝有邊無邊，文互顯也。
又依報約分段說，故稱有邊無邊。
身心約遷謝說，故稱生滅。
吳興解云：此計行陰滅處為空，空故無邊。
以心籌度便見有生，生故有邊。
世界所有義亦如是。
由此下。總結四有邊論，皆訛計也。
是則下。結依行陰立第四有邊論名。
orig::  ^872b10

又三摩中諸善男子〔至〕不死矯亂徧計虗論。
commentary::  ^872c28

這一節經承前行陰十事，此明第五相也。
又三下，如前說。窮生下，正明定中起計度者。
觀彼一句，亦如前說。
於知下，正明今計知見者。
謂於定中窮研生類之本，即於所知見中起計度故。
知謂知一切心法，見謂見一切色法。
長水疏云：言不死者，毗婆沙論說：外道計天常住，
名為不死；計不亂答，得生彼天。
若實不知而輙答者，恐成矯亂。
故有問時，答言秘密，不應皆說，或不定答。
佛法呵云：此真矯亂。
若按本文，互互有、互互無處，用心別見，
無定酬答，則以不決名為不死。
不死，言其意活而不決故。
由是或答有，或答無，或答亦有亦無等，即是不決而矯亂其語。
故云不死矯亂，虗妄之論也。
矯者，若按說文，謂箭幹本直，而拗直為曲曰矯，故字從矢。
又按魯論，是矯強意，強亦拗曲之謂，從顛倒心起也。
此總標。一者下，別釋。
初中有四對。變化元者，謂萬化本元，即行陰也。
以行為萬化之本故。
見遷下，是變恒一對。
變是遷變，恒是恒常。
以行陰念念遷流，以前念滅處為變，後念續起為恒。
見所下，是生滅一對。
謂見所見相處為生，不見能見之處為滅。
相續下，是增減一對。
謂相續因性不斷為增，正相續中間前念滅故，
引起後念，令生前後開闢相離處為減。
各各下，是有無一對。
謂後念生處為有，前念滅處為無。
各各者，謂前之又前，後之又後，以一一念中有前後故，指後後生處說各各也。
互互，即各各、交互、有無、生滅等也，指前前亡處說互互也。
以理下二句，總申上四對，謂以四對之理都觀用心，各別見故。
有求下，正明矯亂答意。
文中矯亂答辭可解，但陳四對語略了。
變恒一對，意攝在生滅中故，以變恒即生滅意故。
於一下四句，正結矯亂意。
二者下，佛謂此人但觀行陰，念念無處得證。
得證者，謂其證得無的道理，故人來問，即以所證答之。
除無之外，辭窮而無說矣。
三者下，謂此人但觀行陰，念念有處得證。
得證者，謂證得有的道理，故人來問，即以所證答之。
不答有而答是者，是即有義，以有故是，若無則非矣。
除是之外，亦辭窮而無說矣。
四者下，謂此人以行陰起滅處有無俱見，
而其有境無境界畔枝分，其境既枝，心亦隨亂，
為有無之境亂故，故人來問，隨自所見答之，故云亦有即是亦無。
葢計無能生有，故云有即無也。
亦無不是亦有者，外道計無直是無，不會即有之無，故云亦無不是亦有。
然其計意，以有可使為無，而無不可以為有，
於一切時處皆矯亂其說，不容人之窮詰也。
由此下，總結四亂之誤。
是則下，結依行陰立第五矯亂。
不死論名徧計，是三性中徧計所執性，
謂周徧計度，以彼彼妄想徧計彼彼性故。
見成唯識論。
orig::  ^872c30

又三摩中諸善男子〔至〕死後有相心顛倒論。
commentary::  ^873b26

這一節經承前行陰十事，此明第六相也。
又三下，如前說。窮生下，正明定中起計度者，觀彼一句亦如前說。
於無下，正明今計。
無盡流者，謂行陰生滅從八萬劫來遷流無盡，
故此人即於無盡流中生計度者，佛記當墜外道死後有相類中，
其所發心是顛倒見故。
或自下，出其顛倒死後有相之由。
一中，固身者，計自色陰之身即是我故，
我外無色，色即我故。
二中，或見我心圓滿徧含國土，故計我能有色，色由我生故。
三中，前緣者，即是外所緣色塵，謂外緣色等隨我迴轉。
隨我迴轉者，謂隨我心升沉三有輪迴六道也，故計色屬我有。
上計我能生色，今計色為我之所緣。
四中，云我依行陰相續，則計我在色中。
皆計下，總指四人之計多為死後有相，
意謂色身雖死而我猶在，色隨我轉故稱有相。
一、色陰如此，則受、想、行三陰皆然。
如是循環者，謂以我隨四陰循環，則成四四十六相也。
長水疏：設問云：前三陰已盡，今唯行、識二陰，
何得更執前三，又不言識耶？
答：前之三陰，觀中雖破，但約觀法增勝，
不被陰迷，善巧安忍，不生過患，豈可多無謂之破耶？
今觀行陰，依止前三，遷流相續，故執三也。
不言識者，行陰覆故。
由是通前，而不言識也。
從此下，總明所計過咎。
從此二字，正牒四我計。
以計我故，或執煩惱與菩提不相妨礙，
並行而不悖，故云各不相觸。
或字是不定之辭，或計或不計故。
然詳計意，執為我常，煩惱由我而起，我相既有，
煩惱亦隨有，故煩惱是染，菩提是淨，染不礙淨，故云並驅。
此是計常外道見也。
由此下，總結四我之誤。
是則下，結依行陰真第六死後有相。
論名：
orig::  ^873b28

又三摩中諸善男子〔至〕死後無相心顛倒論。
commentary::  ^873c36

這一節經通前行陰十事，此明第七相也。
又三下，如前說。窮生下，正明定中起計度者，觀彼一句亦如前說。
於先下，正明今計。
佛謂此人定中於先所除色等三陰中計以為無，
當墜外道死後無相類中，其所發心是顛倒見故。
見其下，出其顛倒計無之由。
謂彼計色滅故，則身形無所依因矣。
又觀想滅，則心無所繫著矣。
又知受滅，則內不領納，其心無復連綴矣。
綴是連持不斷之意。
然則三陰體性銷散，則今縱有行陰生理獨存，
而前三所依陰性既無，則汝行陰無託，與艸木無知同矣。
則知現生之質假色以成，色既滅矣現猶叵得，況其死後更有諸相耶？
以因校果必知無相，因之之字作此字看易明。
如是下二句，總指色等四陰。
謂現生因不可得，死後果亦何有？
約四陰因果說，故成八無相也。
從此下，總明計無過咎。
從此二字，牒上八無相。
意謂從此八無相故，或計出世涅槃因果一切皆空，
出世既空世間亦爾，徒然有其名字，名下之實不可得故，
究竟皆斷滅故，此是斷見外道計也。
由此下，總結計無之誤。
是則下，結依行陰立第七八無相。
論名指五陰結者，上文但約前四陰說，以前例後識亦無故。
orig::  ^873c38

又三摩中諸善男子，至死後俱非心顛倒論。
commentary::  ^874a32

這一節經承前行陰十事，此明第八相也。
又三下，如前說。窮生下，正明定中起計度者，觀彼一句亦如前說。
於行下，正明今計。
行存者，謂前三陰既亡，行陰獨存，故此人不但觀於行存之有，
又兼觀前三之無。
文中但言受想，略乎色陰，準下句可知。
雙計有無者，謂自以有無相破，故稱俱非。
相字讀平聲，以行陰之有破彼前三之無，
又以前三之無破此行陰之有，故云自體相破。
以相破故，有無俱非，此人計四句中非有非無句也。
故墜死後俱非，起顛倒論。
色受下，正明俱非之意。
請以前色等三陰，初見似有，後見却無，
言其已滅，故云見有非有。
今觀行陰遷流之內，初念未起是無，後念既生是有，故云觀無不無。
此為有無相破之意也。
如是下，總以前四陰循環相破，窮徹四陰界畔，以明八俱非相。
隨於四陰中，或有或無，觸著一緣，皆計死後亦有相亦無相也。
然此人大約於四句中，初計亦有亦無句，
後又發悟，故復計為非有非無句。
上文預明俱非，據他悟時說故。
又計下，正指後悟生計也。
謂其又觀行陰，念念遷訛，即於遷訛處，
重發通徹悟門，即悟有無俱不可得，故計有無俱非也。
虗實失措者，虗是無，實是有。
觀無不無，則於無中失措，指行陰說也。
見有非有，則於有中失措，指前三陰說也。
有無之間，亡其措心，故云虗實失措。
上文計死後有相無相是雙，亦令悟有無不可得是雙非矣。
由此下，總結雙計之誤。
後際昏瞢者，後際指死後說，以死後有無不可辯，故云昏瞢。
無可道的道字，是言說也，以昏瞢無可言說故。
是則下，結依行陰立第八死後俱非論，
名五陰，如前說。
orig::  ^874a34

又三摩中諸善男子〔至〕死後斷滅心顛倒論。
commentary::  ^874b42

這一節經承前行陰十事，此明第九相也。
又三下，如前說。窮生下，正明定中起計度者。
觀彼一句，亦如前說。
於後下，正明今計。
後後無者，謂此人觀行陰念念滅，畢竟是無。
念初起是有，後滅是無，念念皆然，故云後後無也。
於無生計故，墜七處斷滅類中，起顛倒論也。
七處滅者，孤山解云：欲界開人及天，色界開四禪，
無色界合為一，共計此七處為斷滅也。
或計下，正出七處滅相。
身滅是人身滅也。
欲滅是欲界天滅也。
苦滅是初禪、二禪滅也，彼二天中下界苦麤障滅故。
極樂滅是三禪，彼天證寂滅樂，樂無過此，故名極樂。
以樂非常住，久必壞生，故云滅也。
極捨滅是第四禪及四無色，苦樂俱捨故。
四無色名空，空與捨同。
三界有為之捨，此天為極，又名不動，不動即極捨意也。
此計以捨為滅，故稱極捨滅。
如是下，總指此上七處，循環窮究，畢竟滅故。
現前滅者，指因滅也。
滅已無復生者，指果滅也。
由此下，總結七滅之誤，文可解。
前云俱非，則在兩楹之間；今云斷滅，則全計於無，過甚於前。
是則下，結依行陰立第九七斷滅論名。
orig::  ^874b44

又三摩中諸善男子〔至〕五、現涅槃心顛倒論。
commentary::  ^874c34

這一節經承前行陰十事，此明第十相也。
又三下，如前說。窮生下，正明定中起計度者，觀彼一句亦如前說。
於後下，正明今計後後有者，此人觀行陰念念生處畢竟是有，
以念念生無盡故，故云後後有。
此後後當作前前。
何者？前文觀後後無，是念將滅為後，念初起為前；
今觀有，是念初起時，故應云前前有。
大抵筆受者隨前語勢便，故誤稱後後，實以前前為然。
會意可得於有生計，故墜五涅槃論也。
彼計五處安隱，以安隱為涅槃故。
或以下，正出五處安隱之相。
一、或以欲界為正轉依者，天台釋禪中云：
欲界有二定：一名欲界定，二名未到定。
此二定中心目圓明，依此圓明定境為安隱處故。
葢謂散則為邪，定則為正。
轉彼五欲昏動，依此二定圓明，故稱正轉依也。
故長水疏云：因修觀行，發欲界未至定，於觀心中見圓明相云云也。
二、或以初禪為涅槃，以其離下界苦麤障故，
欣此天中淨妙，離初離欲染，此天性無憂，故計為安隱涅槃處也。
三、或以二禪中心無初禪覺觀之苦，故計為安隱處也。
四、或以三禪中得徧身樂，隨順極樂，不相離故，
悅存於內，樂徧於外，約內而言，故云極悅，以此計為安隱處也。
五、或以四禪中苦樂二二，以捨心不動故，
妄認不受輪迴生滅，計為安隱處也。
迷有下二句，佛總斷上五處之迷，皆是有漏天報。
迷此有漏之天，作無為涅槃之解，故計五處安隱，為汝勝淨涅槃之依。
如此五處，循環究竟，作安隱處，迷之甚，過之深矣。
由此下，總結五依之誤。
是則下，結依行陰，立第十五涅槃論名。
言現涅槃者，謂此五處現生安隱，作涅槃故。
orig::  ^874c36

阿難！如是十種禪那狂解〔至〕作大覺王清淨標指。
commentary::  ^875a44

這一節經，世尊承前總標行陰十事，以誡行者，莫自誤而防修入證也。
如是下，正結前義。
禪那及用心交互等，皆如前說。
前陰結文，謂禪那現境。
現境者，是外現魔境也。
今文結，謂禪那狂解。
狂解者，發於內心顛倒見故，非正定正知，故稱狂解。
因知內外迢然，功漸深入矣。
又前陰謂故現斯事，事指外魔事說。
今稱故現斯悟，悟者簡非外事，由內心狂解，
悟亦非正，從內說故。
以迷為解者，迷指十事說，謂此所計十事，
本皆是迷，妄以稱解。
言心魔者，以心見顛倒，即是魔故。
深孽者，孽是妖孽，即魔孽也。
開覺真義者，屬是開悟，謂開佛真覺義故。
枝岐者，枝是駢枝，岐是多岐，駢枝則害性，多岐則亡羊。
心祈者，祈是祈求，心生希冀，預求果得，
即是待悟之心，為修禪之大病也。
標指者，約喻說，如標月之指，喻以言教為標，指義理為月也。
餘可解。
orig::  ^875a46

阿難！彼善男子修三摩提〔至〕顛倒妄想以為其本。
commentary::  ^875b28

這一節經世尊五示識陰十事，此先明識陰分齊及識盡相，
令人得正始可防邪也。
阿難下，結牒行陰盡相生起。
下文彼善男子者，即指前文修行陰之人。
行陰盡下，正牒前義。
諸世間等者，諸世間指十二生類說，性字即行陰體性，
葢十二類由行陰生起，故指行陰為世間性也。
幽清至生機，如前說。
倐然隳裂一句，正明行盡之相。
倐是倐忽，隳是隳滅，裂是裂開，謂彼行陰生機，心與境倐忽隳滅裂開而盡之矣。
沉細至懸絕句，以明行陰業因盡相。
綱紐約喻說，綱是網口繩網，若無綱網不得張；
紐是紐結，以喻行陰生滅的業因。
凡一切生死輪迴皆從行陰業因上發，
此行陰業因深沉微細，故云沉細。
綱紐，梵語補特伽羅，譯云數取趣。
數音朔，趣是五趣，謂數數取生死報故。
酬業深脉者，酬是酬償，業是因，數取趣是果，以數取趣果酬償宿生業因。
脉字亦約喻說，如人身中一脉連持全體，以喻行陰為一切生死趣果酬業之深脉也。
今行陰一脉既斷，則諸生死此感彼應之召而懸絕矣。
句法當以同分生機。
倐然隳裂此一句連讀，沉細至懸絕四句連讀，義自明白。
於涅下，正明識陰分齊。
文中法喻雙舉，故稱涅槃天。
涅槃是法，天是喻。
下句明字是喻，悟字是法。
謂識陰隣乎涅槃，茲將悟矣。
如天將明的時節，曉鷄後鳴。
如俗諺謂鷄三唱時，東方發白。
故云瞻顧東方，已有精色。
精色即曙色，啟明之相。
謂涅槃第一義天之色，將暎於識陰後際矣。
六根下，明行盡識現之相。
以內外懸絕，故得六根虗靜，無馳逸也。
內外湛明者，內是第八識，外是六轉識。
以六根動時，似有內外。
今湛入合湛，合而為一。
本始是一，妄分為六。
今外湛即是內湛，似乎有入而入，無所入也。
行者因行盡識現，故能深達十方十二類受命元由。
受命元由者，謂十二類皆由識陰而受其命。
元由即是本因識陰是也。
前行陰初文云各命由緒，即是今文受命元由也。
行者能觀受命元由，執持本識，不令酬業，則諸類不召矣。
召是應義，謂不應其業所感故。
於十方界獲其同者，謂於徧界十二類中，得證其同。
同指識也，皆以此識而受命故。
精色不沉者，謂識陰既現，而其精微色性顯露，故云不沉。
不沉則其幽隱秘密之性皆發現矣。
此則下一句，結明識陰分齊。
區是疆界，即分齊義。
宇是覆陰義。若於下，正明識陰盡相。
群召，即是上文諸類不召意。
今謂諸類皆應，故云群召。
而於群召所獲同中，若能銷磨六根門戶，則能合開成就。
合開成就者，合是合六為一，開是開一成六。
謂能銷磨六門，故得合開自在，一六無礙，名成就也。
見聞通隣者，謂六根見聞覺知，通達隣比。
句中略了覺知二字，通隣即互用意也。
故下句成上意，云互用清淨。
以互用無礙，故名清淨。
十方下，顯依正明淨義。
十方界是依，身心是正，如吠瑠璃，內外明徹，以譬依正明徹無礙。
此顯識陰盡相也。
識盡超命濁者，謂識為受命之本。
良以識息煖三，依持為命，闕一則死，故云命濁。
今乃得盡其同，故超命濁。
觀其下，明識陰之由。
以罔象虗無妄想為識陰之本。
所由者，即指本說。
罔象虗無者，罔象是乍有乍無，似真非真，
精細微密，難以有無辯，故名罔象。
虗無是恍恍惚惚之義，隣於覺明，無質礙之跡，
甚深微細，與罔象義通，故連稱罔象虗無妄想。
orig::  ^875b30

阿難當知是善男子〔至〕背涅槃城生外道種。
commentary::  ^876a48

這一節經承前正明識陰十事，此示初相也。
是善男子即指前修行陰之人，牒前行盡生起下文。
於識下正明今義。
識還元者，謂從色陰至此還於識性本元之處，故稱圓元。
已滅生滅者，凡諸轉識生滅皆屬行陰，
今行陰盡故生滅已滅，然此但云麤相生滅盡耳。
若其流注生滅甚深微細，猶未云盡。
何以故？下經云：此湛非真，如急流水望如恬靜，流急不見非謂無流。
此可知矣。故於大寂滅理中精妙猶未圓也。
此寂滅理即前涅槃天是也。
能令下承上識盡意說，謂雖寂滅未圓，
識既還元，能令己身六根所隔合開成就，
則與十二類所具覺性相通，此六根見聞覺知之性融通#CB13704;合，
以能證入圓融識性本元由處故也。
若於下正明識陰。
定中生勝解者，葢解有邪正，若正解則不妨於定乘解證理，
所謂中中流入登涅槃天功由於解，若誤生邪解則墮外道見，
難免十事之咎，故今所明皆示其邪墮耳。
然此行者若於所歸識元性中立真常因者，
則墮因所因執，而此識元對前根塵之妄暫許為真，此真實非真也。
如第五經偈曰：真非真恐迷。
正謂此也。常對前生滅暫許為常，此常實非常也。
何以故？流注未盡故，因非真因也。
若於此暫許真常之處誤立真常因，則墮外道計矣。
因所因執者，謂此識性本非常因，而妄計所常為因，得非謬乎？
此句是佛判語，下皆倣此。
梵語娑毗迦羅，譯云黃頭黃髮，外道之名也。
彼計冥諦為所歸真因，謂一切法多因冥諦生故。
冥諦者，外道計二十五諦以冥諦為因，
故他觀八萬劫前冥然無知，冥是晦冥、
諦實是冥，故云冥諦。
八萬劫後一切諸法俱從此生，故計為因也。
今此行者所執同彼計故，誤墮其類成其伴侶，
是故迷佛正覺，亡失佛之知見矣。
是名下，結第一外道名。
所得心者，即立所計因心以成所歸真果，
却違遠佛之圓通，背大涅槃向外道種。
以涅槃喻城者，謂大涅槃中集諸功德法財，
如世城中集諸所有，故喻如城。
前以天為喻者，譬涅槃體也，城譬涅槃德也。
又前經云：海喻涅槃之秘藏且大也。
各有妙義存焉，故取喻不定。
orig::  ^876b2

阿難！又善男子窮諸行空〔至〕生大慢天我徧圓種。
commentary::  ^876c26

這一節經承前識陰十事，此明第二相也。
窮諸下，如前說。若於下，正明今計。
謂此行者若於所歸識性覽為我之自體，
則觀盡空界中所有十二類生，皆計由我身中流出。
生此勝解，則墮能非能執。
能非能者，佛判此計本非能生，妄執為能也。
摩醯首羅具此執故，梵語摩醯首羅，譯云大自在色究竟天主。
此天計為能生諸法，一切眾生從己出故，
為大千界主，故云現無邊身。
今此行者計與彼同，成其徒黨。
迷佛下，如前說。是名下，結第二外道。
名生大慢天者，謂摩醯首羅執我能生，
一切眾生從我生故，起大我慢。
我心徧含十方，圓具一切，行者計同，故生彼種。
orig::  ^876c28

又善男子窮諸行空〔至〕背涅槃城生倒圓種。
commentary::  ^877a4

這一節經承前識陰十事，此明第三相也。
又善下，如前說。若於下，正明今計。
謂此行者若於所歸識性執為實有所歸依相，
不能觀空實為顛倒，以執實有所歸，故自疑己之身心從彼識性流出。
前計覧彼識性為我自體，今計不覧為我而反疑我身從彼流出，
則以識性為外境矣。
又不但我身從彼流出，十方虗空咸其生起，
而依空所有世界亦從他生，以計彼能生我，
即於都起所宣流識性之地作為真常之身，執此以為無生滅解也。
都起二字即承上句生人生界之意，都從彼起故。
在生下，佛判其迷，謂其在生滅中不知生滅早計為常，以其不知識性微細流注生滅故計為常。
既迷生滅亦不識常住，兩頭皆迷不#CB15081;勝進，
安住於此沉迷之中以迷為解，是人則墮常非常執。
常非常者，佛之判語，謂其本非常住而妄執為常也。
此計出於大自在天，計與彼同成其徒黨。
今計與前計同出大自在天，而兩出其相者，
前後計不同，故佛意雙標。
從天之計者，指示行人墮執一計即成其黨，特令慎之故爾。
迷佛下，如前說。是名下，結第三外道。
名倒圓者，倒是顛倒，計生滅為常，常即圓義，故稱倒圓。
若生此解，即生彼種
orig::  ^877a6

又善男子窮諸行空〔至〕背涅槃城生倒知種。
commentary::  ^877a48

這一節經，承前識陰十事，此明第四相也。
又善下，如前說。若於下，正明今計。
謂此行者，若於識性所知上，解彼知性徧圓，
因此徧圓之知，遂立徧圓異解。
解謂知既徧圓，則十方草木皆知，所徧處應稱有情，有情即是有知。
若謂草木無知，則知性不徧圓矣。
以知徧故，草木皆有知也。
草木有知，則與人無異，草木死而為人，人死還成草木。
一切皆知，萬物無所簡擇。
若行者生此見解，則墮知無知執，婆吒、霰尼是其類也。
婆吒、霰尼，二外道名。
梵語婆吒，或云#CB02494;闍，譯云避。
初為牧童，曾為毗舍離王所蹋，父母教令迴避，因此立名。
霰尼，譯云有軍，未詳名義，見善見律及涅槃經中。
執一切覺者，覺即是知，行者解同，即成其黨。
迷佛下，如前說。是名下，結第四外道。
名圓知心，即上所計。
以此心為因，成虗謬果，言其因果俱謬也。
以非知計知，名倒知也。
orig::  ^877b2

又善男子窮諸行空〔至〕背涅槃城生顛化種。
commentary::  ^877b32

這一節經承前識陰十事，此明第五相也。
又善下。如前說。若於下。
正明今計。謂此行者若於識性圓融互用之中，
已得隨順其妙，此為幸矣。
於此不可生計，若生計者即墮群邪。
便於下。正明邪計。
圓化者。謂此識性本自圓滿，以能變化萬物，故稱圓化。
而此行者既明圓化之理，便於此中生諸邪解。
求火下。出邪計相。
妄崇化性，求火之光明、水之清淨、風之周流、地之成就。
塵指地說，麤為大地，細為微塵，眾塵合併即為大地。
潤文之巧，故不言地而言塵也。
成就者。謂萬物皆生於地，故云成就。
群塵者。即指四大。
四大皆屬塵，故謂彼所崇。
計此四大之德，發明作為本崇之因，建立常住之解，
則墮生無生執，諸迦葉等是其類也。
迦葉兄弟三人及同此姓者，皆崇四大，故稱曰諸迦葉。
婆羅門。譯語見前。
生無生者。佛之判語，謂四大非常實不能生，常住妙果妄冀能生也。
勤心役身者。內忘其勞也。
事火崇水者。外從其物也。
迷心從物之言正謂此。
迷佛下。如前說。是名下。
結第五外道名。妄計外祟，忘却本覺，得非倒乎？
事火崇水等。是妄求之因。
冀出生死。是妄冀之果。
顛化者。顛即是倒，本非化而妄為化，故稱倒化。
orig::  ^877b34

又善男子窮諸行空〔至〕背涅槃城生斷滅種。
commentary::  ^877c28

這一節經承前識陰十事，此明第六相也。
又善下，如前說。若於下，正明今計。
謂此行者若於識性圓明境上，計此圓明體中本自虗寂，
無法可得，是故非滅群化。
非乃破義。妄計圓明本虗，何有群化？
撥群化而務虗寂，故云非滅群化。
以此永滅為所歸依，理成斷滅見。
作此解者，則墮歸無歸執。
歸無歸者，佛之判語，謂本非真歸，妄計為歸。
無想天中計空性者，是其類也。
舜若多譯云空，空即斷滅，故成其黨。
迷佛下，如前說。是名下，結第六外道名圓。
虗無心者，謂圓究虗無為其因心，虗無即斷滅義。
因既虗無，果亦空亡。
作此解故，生斷滅種中。
orig::  ^877c30

又善男子窮諸行空〔至〕背涅槃城生妄延種。
commentary::  ^878a4

這一節經承上識陰十事，此明第七相也。
又善下，如前說。若於下，正明今計。
謂此行者若於識性圓常義中，因常生解執一切常，
故妄固色身求為常住，以此色身同於識性圓常，
長生於世不令傾逝，生此解者則墮貪非貪執。
貪非貪者，佛之判語，謂此幻身非常不應生貪，
妄計固常而生貪著，故云貪非貪也。
諸阿斯仙是其類也。
阿斯陀，譯云無比，又云長壽，於世壽中長無化故。
迷佛下，如前說。是名下，結第七外道名。
執命元者，以識、息、煖三連持為命，此三法中識為元本，如前所謂受命元由是也。
建立妄固之因，乃趣長勞之果。
果稱長勞者，謂久戀塵勞為究竟果故。
妄延者，如古語云：饒君八萬劫，終自落空亡。
得非妄延乎？
orig::  ^878a6

又善男子窮諸行空〔至〕背涅槃城生天魔種。
commentary::  ^878a32

這一節經承前識陰十事，此明第八相也。
又善下，如前說。觀命下，正明今計。
觀命互通者，此人於識陰定中觀察識性為命元本，
互通十二生類，則彼此交互相通，故云互通。
溫陵解云互通三際，非也。
若指三際，云何互通？
過去已滅，未來未至，命但約現在，連持色身為命，
命則不能通於過去，過去命已滅矣，如何得互通耶？
前文明說十二受命元由已獲其同，同字即互通意也。
今此行者因觀命元，意謂識陰若盡，我命亦盡，誰證真常？
恐識銷盡，却自留戀塵勞，故令識陰不盡，
便於識性本際現起蓮華宮殿，言其莊嚴勝麗，躭五欲之境。
又復廣化七寶珍財，多增寶媛。
寶媛者，美妙女色也。
放縱恣肆，娛樂其心。
作此見解，則墮真無真執。
真無真者，佛之判語，謂其本非真而妄計為真，故云真無真。
吒枳迦羅是其類也。
吒枳迦羅，按第四經云斫迦羅，譯云輪山，
今云吒枳迦羅，梵音楚夏。
依此山修仙，故以名焉。
迷佛下，如前說。是名下，結第八外道名。
邪思熾塵者，如上所明，皆邪魔之思以為因心，建立熾然塵勞以為果實。
如此行解，即天魔種
orig::  ^878a34

又善男子窮諸行空〔至〕背涅槃城生纏空種。
commentary::  ^878b24

這一節經承前識陰十事，此明第九相也。
又善下，如前說。於命下，正明今計。
謂此行者於識性、命元明相之中，分別受命善惡、
精麤，疏決業行、因果、真偽。
意以有漏業行所感為麤為偽，無漏業行所感為精為真，
作如是因，酬如是果。
此人唯求因果感應為其本行，正是知苦、斷集等是因果感應之意也。
若求此為因，則樊然誵亂，背却第一義清淨寂滅之道。
所謂下，出其分別疏決之相。
苦是現在苦果；集是過去業因，從浩劫積集，
故稱為集；滅是滅上苦集，得證涅槃，故稱為滅；
道是道行，三十七品助道行是也。
是為小乘四諦法相，得居滅諦，其心即休，更不前進。
行者生此勝解，則墮定性聲聞及諸無想天中，
無聞比丘、增上慢人之類成其伴侶。
定性及無聞、增上慢等，義見前解。
迷佛下，如前說。是名下，結第九行者之名。
圓精行心等者，謂其圓窮精麤、真偽以為因心，趣進小乘枯寂之果。
纏空者，謂小乘人纏綿偏空種類，故
orig::  ^878b26

又善男子窮諸行空〔至〕生覺圓明不化圓種。
commentary::  ^878c12

這一節經承前識陰十事，此明第十相也。
又善下，如前說。若於下，正明今計。
謂此行者若於識性圓融清淨覺明之地開發研究深妙理趣，
即於此中立涅槃道而不前進。
然此清淨覺明即是識性後際偏真但空之覺，殊非第一義諦之覺明也。
良以寂滅未圓之理便立涅槃，作此解者則墮定性辟支類中。
辟支應加佛字，譯云緣覺，又云獨覺，躭於定中不起化他之行故名定性，
成此伴侶於道未盡。
又前文判有因所因、貪無貪等語，今此二定性中不言者，
良以定性但躭淺近不迴大道，是正非邪故無此言。
如前八事皆屬邪解，是故佛判其謬耳。
迷佛下，如前說。是名下，結第十行者。
名圓覺#CB13704;心者，謂此行者圓窮覺明#CB13704;合真理以為因心，
則成湛然覺明之小果耳。
不化圓者，不化即是定性之意，不起化他但圓自行定心，故云不化圓也。 ^878c14

或問：識性盡處即通佛覺，然則修識陰功高出三界入菩薩乘矣，
云何文中前八事猶屬界內之辯，此云何通？
答曰：若據唯識論，不動地前纔捨藏，金剛道後異熟空意，誠如所問。
然今所明乃是識陰將破未破時事，且此識義通前後故，
所以他經論云：以非非想定，小乘認第八識為涅槃，外道計為神我。
今經前八事中猶未及非非想定者，故但明其於識性上起諸邪解，
即墮外道計中。今後二事猶屬出世，二乘躭此識性，後際淺近而止。
此總在分別我法二執邊辯破邪謬，若登初住去破俱生我法二執處，
則無此等異見矣。
是故今文但止二定性者，深有以也。
然前有六根互用之說，雖屬菩薩相似解發，
位在信地而斷惑與二乘同，是故文中不及菩薩之言，會意可得也。
又此五陰次第盡者，是佛敷陳展演，故次第如此以被三根。
若夫圓根，一斷一切斷，一證一切證，豈拘此哉？
故知行布雖詳而圓融隨入也。
所謂譬如大海不讓小流，此之謂也。
orig::  ^878c44

阿難！如是十種禪那中塗〔至〕從始成就不遭岐路。
commentary::  ^879a32

這一節經，世尊總結識陰十事，以誡行者莫自誤而防修入證也。
如是下，正結前義。
中塗成狂者，如前所明十事，皆未盡識際，
中塗發諸狂解，各各依自所惑，於未足為足也。
皆是下，如前說。故生斯位，位字按前行陰結中，謂故生斯悟。
前云悟者，指能悟邊說，今云位者，指所證位說，前後互通耳。
然此證位，即彼十事妄證之位，非真位也。
眾生下，如前說。各以所愛等者，謂前十事中，
人各以自所愛境，先時修習迷心，執迷為解，
而自休息，各將自息之處，為所歸安寧之地，
各各自言滿足無上菩提，是為大妄語，
成受魔福盡，終墮無間。
外邪指前七事，魔指第八事，最後二定性人，
躭禪定樂，不成增進，簡非墮落，故別結示也。
汝等下，佛勑阿難輩，留願入末法中，傳教斯旨，
令人深防持正，方堪入證也。
見魔者，前行陰中，名為心魔，從顛倒心起故。
今由生滅心亡，唯存見解，見既成邪，即以見解為魔。
大抵識陰中解，校前似深也。
入佛知見者，前十事中，各執外道二乘知見，
亡失佛之知見，今教返邪歸正，則入佛知見矣。
orig::  ^879a34

如是法門先過去世〔至〕圓滿菩提歸無所得。
commentary::  ^879b24

這一節經承前總結以示佛，佛乘此法門從始洎終究竟圓極而歸無所得之地也。
如是法門者，指前所說有二意：若遠指則全經是已，若近指則五陰是已。
佛謂此法門者，不唯釋尊自所能修，從前過去恒沙諸佛皆乘此法得證菩提也。
如第五經云：十方薄伽梵，一路涅槃門。
此之謂也。識陰下承上總示始終位次名義，
謂識陰若盡則得諸根互用，互用是十信位，此舉其始也。
金剛乾慧是等覺後心，此舉其終也。
圓明下四句約喻顯法，上二句是法，下二句是喻。
圓明精心是究竟果覺，顯現於識陰盡處根互用中，故云於中發化。
於中字正指互用中也。
如淨瑠璃喻互用心，寶月喻圓明心，合法如上可知。
此總舉一始一終略示而已，下復從始洎終次第陳列諸位，
故云如是乃超云云也。
菩薩所行金剛十地者，此金剛字喻十地觀智，
如前經云：此十地者，皆以金剛十種深喻觀察如幻，取喻觀智堅固之意也。
入於下，結示究竟佛果妙覺義也。
妙莊嚴海者，法喻雙顯，謂此究竟圓滿菩提，
本是湛然寂滅思議，不及如太虗空一法叵得，
良以定慧二力而莊嚴之，不可莊嚴而莊嚴，
故稱曰妙，即五十五位不思議定慧妙力莊嚴者是也。
海是喻，喻此圓滿菩提如海之大且深也。
然又不唯深大而已，海具十德，如華嚴經說，
喻此妙嚴覺海具足恒沙性德，故喻如海。
歸無所得者，謂雖具恒沙性德，有即非有，
是為中道第一義諦實際理地，不受一塵，
正是空如來藏，究竟圓極為所歸依故也。
orig::  ^879b26

此是過去先佛世尊〔至〕究竟修進最後垂範。
commentary::  ^879c30

這一節經世尊翻前五陰魔事，諄諄教諭，
勸令深防持，正為最後垂範也。
此是下，明此法門是過去先佛所修所傳奢摩他中、
毗婆舍那等三義，今闕禪那，是文略也。
言奢摩他中、毗婆舍那者，此中字有深義存焉。
何者？奢摩翻止，毗婆翻觀，中字意明止中即具觀義，
觀中亦具止義，圓融互具，異名同體。
然非歷別止觀，乃圓融中道，故用中字，學者不可輕忽看過。
然又但舉止觀二法說者，葢止與觀是實義，
故二法和融，即成三義。
雖云三名，二義即足，故但舉二也。
涅槃、瑜伽等經論中皆含此義，學者又不可不知此也。
覺明分析者，覺明約觀智說，謂依定慧觀智分析諸魔，以授未學也。
汝能諳識等者，汝指阿難及在會諸眾，
謂汝等親從佛教已能諳識，心垢既淨不落邪見可知矣。
諸魔不出內外二意，內是陰魔，如前文云心見二魔是也。
外是天魔鬼神等，今文陰魔云銷滅者，如前文可知。
天魔云摧碎者，即前所謂一人發真歸元隳裂其處是也。
褫魄者，褫猶喪也，謂喪其魂魄而迯逝也。
下劣增進指二定性人說，以其躭味禪定是其下劣，增進其心是前經之功也。
若諸下，佛令阿難輩轉教并授防護之法，
謂末世行者愚鈍未識正定，而師僧不解說法，
則行者不識邪正，既不識正樂修禪者，
汝必恐其同於邪外，勸令一心持佛心呪而防護之，
或未能誦或書或珮皆可，則魔不能動。
此為大慈諄諄教論，為最後垂範，餘文可解。
orig::  ^879c32

阿難即從座起，聞佛示誨〔至〕一切眾生作將來眼。
commentary::  ^880a34

這一節經，阿難因聞五陰魔事，重據五陰，乃發三意為問也。
阿難下，是經家敘述之辭。
即從座起一句，應置聞佛示誨句下為順，今辭致略倒也。
如佛下，方是阿難問語。
五陰下三句，阿難據前所聞，五陰以五妄想為本，故云五種虗妄為本想心也。
我等下三句，自述未聞之意。
又此下，正陳三意為問。
併銷是頓意，次第是漸意，詣何為界是問，五陰界畔為三問也。
惟願下，結問之辭。
清明心目者，謂佛示我三意，能令我等心目清明，方堪為彼末世之正眼也。
orig::  ^880a36

佛告阿難：精真妙明〔至〕何況不知推自然者。
commentary::  ^880b8

這一節經，世尊將酬其問，且標真以明空界妄生，依妄顯示二性元無也。
精真下，正標真體。
謂真覺本來圓滿清淨，一切死生塵垢俱不可留，葢空如來藏不受一塵故。
乃至下，顯示空界妄生。
乃至字接上諸垢說，不能備舉。
超而言之，謂虗空猶是妄想所生，況其他耶？
如第四經云：由無明故，變起頑空。
無明即妄想也。斯元下二句，又會妄歸真。
謂此虗空元是本覺真精之體，由諸眾生瞥起妄心，
轉真成妄，故變頑空。
迷妄不息，則依空堅執，妄生器界。
如演下，引例明妄無因。
演若達多見第四經以迷本頭而認鏡中之影，例今迷真而逐諸妄也。
妄元無因，依妄生妄，故有因緣自然性起。
因緣既妄，又迷因緣，計為自然。
葢因緣自然二性，依有為法上起計，故以虗空無為而例明之。
謂虗空是無為法，猶屬幻生，況乎有為而非幻耶？
故直示云：因緣自然，皆是眾生妄心計度。
阿難下，明妄元無。
謂若人知妄所起，可說妄之因緣；若了妄元無，方知因緣本無所有。
因緣尚無，何況不知因緣復推自然者乎？
誠如演若迷頭，妄循外影，本頭不動，而迷妄豈有因哉？
orig::  ^880b10

是故如來與汝發明〔至〕名為堅固第一妄想。
commentary::  ^880c2

這一節經，世尊結前生後，正答五陰想心之問。
文有五段，此先明色想也。
初是故下，結前妄因妄起。
佛謂五陰本因，同是妄想所成，以迷真故，逐諸妄耳。
然前五陰本想已明，今阿難欲令末世眾生易了，故重問之。
世尊因問，重為結示。
汝體下，正生後文。
先示色陰本想。汝指阿難，以通一切。
佛謂汝之色身，先因父母慾想所生，以父母交遘迭興，
精血和合，而成我身，儒云父母遺體是也。
汝心下，又明中陰同業。
謂汝中陰時，心若非是想，則不能來父母慾想中傳受汝命。
此句反顯因想而來，是以三想和合，方成此身，以明色陰從想生也。
如我下，引前文證。
佛謂如前第三經中所言，虗妄之想，能使實體融化。
醋說懸崖是虗想，口水足酸是實事，豈非虗實融通乎？
又如婬慾虗想，能使男女二根流液，亦是虗實融通之驗也。
懸崖下四句，重辯虗能融實。
辯云：懸崖是思，醋物未來。
此二句但明虗想。
汝體下二句，以實體反顯。
謂汝現前實體，若非與懸崖醋物虗妄之想通一倫輩，
則汝口水足酸，如何因談醋物思崖而出耶？
今末句但云醋物，而不及思崖足澀者，略也。
是故下，結明色陰本想。
色身由堅固想成者，如第四經堅覺寶成之意。
謂由堅執之想，以成色質，故稱堅固妄想。
orig::  ^880c4

即此所說臨高想心〔至〕名為虗明第二妄想。
commentary::  ^880c48

這一節經，承前次第，為答受陰本想也。
即此下，躡上色陰虗實融通，以明受陰起想之由。
臨高想心是虗，真受酸澀是實，此為因受生想，能動色體。
若細玩之，互想互通。
何以故？如上虗想，能融實體。
若又因受而生想，則念念相續，相續屬行陰。
然前四陰，由識了別，豈非五想互通？
今約次第，故分五別。
別中須會通意，方稱勝解也。
汝今下，正明受相。
受相有三：違、順、不違、不順也。
順則益，違則損。今文以損益驅馳，方顯受陰本想，故不約不違不順說也。
驅馳者，謂以損益驅役其心故。
名為下，結。受陰本想名虗，明如前經說。
orig::  ^881a2

由汝念慮使汝色身〔至〕名為融通第三妄想。
commentary::  ^881a24

這一節經承前次第，為答想陰本想也。
初二句即明融通之意。
念慮是虗，使身動作是實。
身非下，反辨虗實通倫。
謂汝色身若不與虗念同倫，則汝身何因隨念所使？
念可役身，信知身是想類也。
種種下，正明虗實融通，身為念使。
種種取像者，取者緣愛生取，取是執著之意，謂內想如外像現故。
以五塵美惡皆因內取，故云種種取像也。
想心既生，能使實形取物，以此驗知汝身與想念相應也。
窹有多想，寐成諸夢，夢即想之相故。
想動情者，想為因，情為果，如慾想而生貪愛之情。
圓覺經云：愛欲為因，愛命為果。
即此意也。故云以想搖動妄情。
末句結想陰之本。
orig::  ^881a26

化理不住運運密移〔至〕名為幽隱第四妄想。
commentary::  ^881b2

這一節經，承前次第，為答行陰本想也。
化理不住者，正明行陰遷化之理，念念不住也。
運運密移者，運是遷運，由念念遷運，故稱運運。
幽隱不可見，故名為密。
雖不可見，剎那變遷，故令甲漸長，髮漸生，
氣漸銷，容漸皺，日夜相代乎前，曾不覺悟，言世人迷於塵勞故也。
阿難下，佛以化理召阿難而告一切。
此字指上化理，謂此念念密移之行，若非是汝，云何令汝體遷？
可見遷者即汝。又若謂必是汝之真主，
真主則不去，不去應當覺知。
今念念遷去，去則是客非主，故無覺知，則非汝真。
以上四句意，明不即不離也。
上二句明不離，謂離汝無行，行即是汝，故令體遷也。
不二句明不即，念念遷去，是客非主，故無覺不即汝矣。
則汝下二句，牒上行陰不停之意。
名為下，結本想名幽隱，如前經說。
orig::  ^881b4

又汝精明湛不搖處〔至〕是五受陰五妄想成。
commentary::  ^881b32

這一節經，承前次第，為答識陰本想，并結陰為想成也。
又汝下，直明識性常非常體。
精明湛不搖者，精明是識精明元，湛然不搖，即第八藏識湛然不動的所在名處也。
楞伽以此名為常住，所謂藏識海常住是也。
今文名恒常者一句，牒彼楞伽、密嚴等經。
名此為常者，先牒，次破，言其非常也。
於身下，正辯非常，謂此識性即在汝身，
此執受身根為藏識所依，此識所遊之處不出六根見聞覺知之間。
若實下二句，反顯非真，非真即非常故。
何因下，正明其妄，謂此識若果是真，何因汝等眾生昔年覩奇，
歷多年歲思憶不及，於後忽覩前奇，原憶何時何處曾見此物宛然不忘？
則此下，結顯是妄非真也。
謂此湛然不搖之中，念念受彼無始善惡種子之所熏習，
冥遷密運，曠古通今，有何籌筭？
言其習妄之深，非凡情可格也。
阿難下，牒明湛性非真，流注之相甚深微細也。
初句，正牒非真。如急下四句，引喻明其流注之細。
葢流勢高下則奔騰可見，而其洄漩汗漫之處，
急勢密流，望如恬靜，非是無流。
若非下二句，反顯湛性為一切想之元本，故受此等妄習也。
非汝下，謂此湛識由汝六根銷復，塵礙潛通，
以得互用，開合自在，此之想元方得除滅，
亦是反顯之辭，故云非汝等也。
故汝下，結明根識習幾由致。
謂汝現在六根見聞覺知中的串習幾微，正是此識湛然精了之性。
此湛了內罔象虗無微細精想，為識陰之本。
串習幾者，串是連綿不斷之意，習是習氣，幾是幾微。
此明六根中連綿不斷，隱密幾微精耀，名串習幾也。
意即前經所云在眼曰見精明元，在耳曰聽精明元等，即是此識精了中發散於外者是也。
而其內者，即是罔象虗無之本想耳。
坊本圈句，以中字連下，則云中串習幾，此訛也。
通文義者，自能會取。
罔象虗無，如前經說。
微細精想者，此想於五想中甚深微細，二乘及地前菩薩不能了故。
如八識頌云：不動地前纔捨藏，金剛道後異熟空。
故名微細精想。阿難下，總結五本想，成五受陰也。
稱五受陰者，受以領納為義，領納色心諸法，
五陰皆然，故通名曰受。
此答阿難五陰本想之問竟矣。
前阿難正問三意。
此本想之言，但已領佛先所說義，今佛隨問次第而答，
故先明本想，次下正答三意。
orig::  ^881b34

汝今欲知因界淺深〔至〕知有涅槃不戀三界。
commentary::  ^882a16

這一節，經世尊正酬阿難三問也。
初二句，總牒問意。
因界者，因即因性，界即界畔，即五陰界畔，
疊字成文，故因界兼舉也。
淺深者，色陰最淺，識陰最深，前前淺，後後深也。
唯色下，正明界義。
色與空對，故與為畔，邊際即畔也。
觸與離，是受之畔，觸乃受之因，因觸生受，
與外境合，名觸。觸對離說，離為受之後際，
葢觸與離，為受陰前後際也。
記與忘，是想之畔，義可解。
滅與生，是行之畔，念初起是生，念已亡為滅，
前前生，後後滅，是行之畔也。
湛入合湛，為識際者，上湛字，是前七轉識，
動時則昏，靜時則湛，返流全一，為湛入合湛。
下湛字，是第八識，自證分體，湛不搖之湛也。
此五下，總結五陰界義。
五陰元者，元是本，即五陰本想是也。
重疊生者，謂識生行，行生想等，故名重疊。
下二句，明生起還滅之意。
生從內發，故從識起；滅從外除，故從色滅。
理則下，答頓漸二問。
上二句明解，下二句明行。
謂理解則頓，如人悟理，則圓滿曉了，乘其所悟，疑惑併銷。
然其情習未除，情習屬事，事難頓除，必次第盡，此約中下之機說耳。
若上上機，則初發心時，便成正覺，一斷一切斷，何次第之有？
然說雖名頓，即頓中亦具次第也。
我已下，佛引第五經劫波巾結解次第，
以明人空、法空、俱空三義次第，與今義同，故引證也。
汝將下，佛勑阿難輩轉教末世。
深厭自生一句，文倒置，是天竺文式，即自生深厭也。
謂令彼知五陰虗妄，則自生深厭，而求出生死。
然知生死外，有涅槃可證，則不戀三界。
餘文可解。以上正宗五分，通前顯示已竟，下文正顯流通分也。
orig::  ^882a18

阿難！若復有人徧滿十方〔至〕是福云何更有邊際。
commentary::  ^882b24

這一節經，世尊承前大段三分，此明流通分也。
阿難下。佛設財施之勝，校量弘經一念之功。
此且明財施之勝也。
長水疏云：此文校量，文雖不多，意已周盡。
七寶，財之勝也。滿空，多之勝也。
供微塵佛，福田之勝也。
文可解。阿難答下。
佛以施功為問。阿難答佛，自陳其勝也。
昔有下。引彼最劣，顯此最勝。
謂以七錢施佛，施功最微，尚獲輪王之報，
何況最勝之福，豈更有終窮乎？
七錢事，未詳所出。
orig::  ^882b26

佛告阿難：諸佛如來〔至〕筭數譬喻所不能及。
commentary::  ^882b42

這一節經，世尊重引極惡無間深重長劫之罪，
以校一念弘經之功，超勝施滌重罪，而量莫能及也。
佛告下，欲引惡校功，恐人不信，故先明佛語無妄，警令生信也。
若復下，正引極惡。
能以下，引上長劫極惡，以校一念弘經之功，能滌長劫十惡之罪。
不唯滌惡而已，又能轉罪為功，變苦為樂。
此人所得一念弘經之福，勝於前人滿空財施百千萬億倍，
量不能及也。然彼外財之施雖多，終為有漏，與妙心不#CB13704;。
今此一念弘經轉化，得契妙心，乃是成佛之因。
故彼滿空長劫之施，不能校此一念也。
四重是比丘戒，十波羅夷是菩薩戒。
orig::  ^882b44

阿難！若有眾生能誦此經〔至〕皆大歡喜，作禮而去。
commentary::  ^882c18

這一節經，世尊承前流通，更以顯密二教勸持為功，并總結全經而輟席也。
前文是轉教利他之行，此復勉以自行，
若顯若密能自受持，其功窮劫說不能盡也。
佛說下。總結全經。
輟席可知。
w::  ^882c20

此解肇工於萬曆四十一年歲次甲寅仲冬既望，而閣筆於四十五年丁巳季春下澣日也。 ^882c28

回向偈曰：
　　歸命十力尊，佛頂三摩提，菩薩聲聞僧，
　　慈哀加被我，解此甚深義，願回向三處。
　　諸佛及菩提，十種異生性，性相得究竟，
　　無二無分別。　願我於未來，生生常不昧。
　　三檀濟群苦，積劫施無盡，正行起正因。
　　順逆俱成化，自利與利人，往來二善道。
　　七趣機能逗，見聞隨所伏，所屬資以成。
　　齊能獲佛智。　化化誓俱生，行行度無極。
　　指極樂唯心，悟本性是佛。
　四、弘徧塵毛。
　　無作作靡已，心期本釋迦。
　塵剎薄伽梵，
　　與彼無量壽，交光灌我頂。
　願出廣長舌，
　　授我菩提記，為諸尊勝幢，展演第一義。
　　同登涅槃山，永別無明母
大佛頂如來密因修證了義諸菩薩萬行首楞嚴經直解卷第十
〔終〕
 ^882c32
