
xu:: 
#  No. 500-A 序
No. 500-A 序
金剛般若波羅蜜經者，乃斷疑生信，絕相超宗之玅諦也。
誠所謂言思道斷，心智路絕，本來具足之理，
聖凡平等，無假旁參外求者，又何庸為之銓註哉？
但因根器不等，信解各別，故登高必自卑，
行遠必自邇，不有梯航，何由#CB02494;涉？
所以躋須彌之峻，探覺海之淵者，必籍循於經疏，
始得聞思修證斷惑之階，以漸臻於不可思議之果德也。
今西天禪寺武林元公，幼而頴慧，長而慈明，
立四願之弘誓，究一經之苦心，探討淵賾，
辨論圓通，爰取諸家金剛註疏，參考互證，
審詳法眼，一切無如宗泐大師所註之為諦當也。
於是膏#CB15092;相繼，不間寒暑，
分科釋義，一部宗註，總以　泐師斷疑文意之旨而為其證也。
俾經眉目了然，宗旨不昧，無非欲令後進者常如視掌，
得以有所究明，而同歸於　金剛心印法也。
有志高賢，於斯樂修者，因註疏而漸通經旨，
因經旨而頓悟佛性，則速得斷障證真，
咸達　最上一乘，庶幾不虗元師精持廣利一片婆心也。
是為序。 ^657c21

旹在乾隆歲次乙未中秋日謹識於淨意軒中 ^658a28

石城俞兆龍熏沐和南
xu:: 
#  No. 500-B 九祖來源敘
No. 500-B 九祖來源敘 ^658a32

夫道本無名，法本無說。
即斯　金剛般若尊經者，乃　諸佛之心印，法藏之本源。
雖則　華嚴主伴等經〔華嚴為主，餘經為伴〕，其寔皆不越乎　金剛般若心印之法也。
是以　釋迦本師，於燃燈佛前，得授心印，
頓入無生，以至圓極菩提，歸無所得。
而又復示善現尊者，傳流法海。
若非我祖彌勒大士，當補法王之位，得佛心印者，
豈能宣傳八十行妙偈，解釋斯經者乎？
是以　彌勒之偈，授於　無著，無著又授于　世親。
親因得斯妙偈之旨，以分二十七段疑文，
頓掃十地等妙二覺，脩證斷惑之見，方得露彰　金剛心印之道。
由是西域流傳，盡闡斯義。
自後六朝諸師翻譯，唯　羅什大師譯本，其文義方妙。
然震旦諸師註釋，總未得其旨歸。
而只有唐時　圭峰大師，得斯精要，故述　彌勒、
無著、世親等諸偈論，以證經旨，為之纂要。
然斯纂疏，其旨也淵，其文也簡，故　長水大師乃　圭峯之裔孫，
循照纂要文義，分科細釋，為之刊定記文，合成四卷。
後之學者又謂其記文繁義廣，難以一時便學，
故諸師婆切總要，辭便義近，俱依三十二分之文註釋本經，
殊不知即將彌勒等語之要旨漸皆昧矣。
幸　明初洪武年間，有宗泐大師為海內法將之首領，
奉　太祖帝詔，命閱大藏，愽究諸宗，集彌勒等祖之要旨，
所謂言簡義豐，語近旨遠，猶杲日麗天，理足圓備者至矣。
然此師註釋斷疑之文，雖則清而且徹，
無非略其要旨，故辭文易讀而妙旨淵淵，即淺識之者難以探其幽閫。
故余不揣固陋之見，乃利他切，分科釋義，
欲令來學視如指掌，倘有錯謬半句之義，
即沾鑪鑊之咎，亦無恨矣。
今將註釋金剛九祖聖號以冠其緒，令諸學者知有來源，以發　其端云。
序。第一祖特授釋迦心印燃燈古佛第二祖得授心印本師釋迦牟尼文佛第三祖得佛心印宣傳妙偈彌勒尊佛第四祖得授妙偈造十八住論無著大士第五祖傳授妙偈分疑釋論世親大士第六祖翻譯本經不謬佛意羅什大士第七祖纂集論偈證經義旨圭峯大師第八祖分科釋疏纂要義記長水大師第九祖普攝諸祖要義註釋不謬宗泐大師 ^658a42

以上 ^658c30

乾隆歲次乙未仲秋月　　　日傳 ^658c34

臨濟宗三十七世兼演　慈賢二宗武林後學沙門性起元峰氏謹識于西天丈室
other:: 
# 金剛般若波羅蜜經註疏
金剛般若波羅蜜經註疏卷上
author:: 清西天禪寺後學沙門　性起　述
other:: 石城居士　俞兆龍　校閱敬刊
　　如來大仙道，微妙難可知，離垢聰慧人，
　　淨眼乃明見。　我承佛力持，疏釋冥佛意。
　　普令諸異生，得法眼清淨。
commentary::  ^658c36

原夫道本無名，非名言而莫入；法本無說，非疏釋而莫傳。
故今以無說中而宣說之，即斯經文。
疏釋為二：初、註釋名題，次、銷釋文義。
今先釋名題者：一、總釋，二、別釋。
云總釋者，梵語具名拔折囉般若波羅蜜脩多羅，此方云金剛智慧到彼岸經。
金剛是喻，般若等是法，是法、喻雙彰之名目也。
又經之一字是通稱，金剛等七字是別稱，
即總、別為名耳。 ^659a17

二、別釋者，分七義釋：一、目三般若，二、從體起用，
三、攝用歸體，四、獨顯中道，五、攝受餘名，
六、攝歸一心，七、聞名得益。
今初，目三般若者，夫金剛本具堅、利、明三義，
謂堅喻實相，利如觀照，明如文字，即順修證斷障之旨。
何以故？由聽文字般若，剎那省悟，得入觀照，
了蘊、處、界、法本來寂滅，斷十障，證十如，
而窮源實相，金剛智慧到彼岸故。
又即法身〔即金剛二字〕，即般若〔即轉識成智〕，
即解脫〔即斷障證真到彼岸故耳〕，是三德密藏故。
一即三，三即一，三一存亡，不縱不橫，不並不別耳。 ^659a29

第二、從體起用者，金剛是體，以妙體常恒不變易故；
智慧是金剛性中相，以轉八識而成四智，
得有為無漏自他受用妙體相故；波羅蜜是金剛性中妙用，
以自性中念念流出八萬四千諸度行門，自他俱益到彼岸故。
故論云：一、體大，謂一切法真如平等不增減故；
二、相大，謂具足無量性功德故；三、用大，能生一切世間出世間善因果故。
又云：一切諸佛本所乘故，一切菩薩皆乘此法到如來地故。 ^659b4

第三、攝用歸體者，謂諸菩薩念念求證菩提，
自修化彼，斷障證真，轉識成智，得入金剛心。
到彼岸時，逈無異熟之相似，心月孤圓，究竟絕言詮故。 ^659b20

四、獨顯中道者，夫金剛心印法中，本具體相用三無二法故，
由妙體應用隨緣不異相故，故得攝用歸體。
夫攝用即體離諸相，體離諸相即金剛心印，逈無異相名為佛故。 ^659b24

五、攝受餘名者。金剛般若心法，原為三世佛母，諸藏本源。
從一名流出諸名，所謂真如、涅槃、菩提、
實相、常住真性、楞嚴、大定、等持王、三昧、
金光明、心地觀。諸典之名，盡從金剛般若到彼岸七字妙義中，
一一流出。是以諸典之名，不出本題之目。
本題之目，流出諸藏之名。
直至溯流窮源，唯證乃知。
實言語道斷，心行處滅。
以文字性空，究竟無所說故。 ^659b32

六、攝歸自心者。夫金剛心印之法，一切眾生身心之本體也。
自他本具，物我無虧。
從本以來，靈明廓徹，廣大恢弘。
昭昭乎在心目間，而相不可覔。
晃晃乎在聲色內，而理不可分。
大而無外，小而無內。
非徹法之慧目，離念之智燈，不能徹見自心如此之靈通也。
故古德云：祇自本來舊相識，等閒舉著便訛訛。
夜來一陣狂風起，吹落桃花知幾多。
故臨濟纔未入室，即刻打出。
若不被大愚舉破，濟未得徹。
因舉破，濟言下坐，斷心意識，得入金剛心印法耳。 ^659b46

七、聞名利益者。夫金剛心之法，雖生佛本具，須假熏習。
若不熏習成種，奚得斷惑證真，轉識成智？
故熏有漏善，成有漏種；熏無漏法，成無漏種。
所謂金剛種入心，瓜豆云何得錯？
故清凉云：見聞成種，八難超十地之堦；
解行在躬，一生圓曠劫之果。
是以尊者暫聞名即非名，頓悟大圓覺地；
鳥聽色空無二，轉報疾證無生。
可為功不多施，即得頓超妙果。
一念淨信，得法圓成。
是以釋迦歷事供佛，尚不能喻；累修餘行，豈可及哉？
是故勉諸來學，痛發善心。
若得手捧目觀，非宿緣種；粉身求法，豈偶遇斯？
嗟乎！方今之際，見而不能持，持而不解，
解而不能修者，如人終日數寶，自無半錢，則何益哉？
裴休相國云：諸天纔樂，修羅方嗔。
餓鬼飢渴，畜生愚迷。
惟人道修，得聞正法。
故人而不修者，則吾未如之何也已矣。
以上總釋名題一科已竟。 ^659c16

△第二、別釋文義者。
夫經非疏而不解，疏非經而不彰。
經疏兩全，文融義貫，更互彰明。
所謂疏經而辭不取茂，疏太略而又恐理不暢明。
是以義不敢略，文不敢繁，文質彬彬，方敢註釋。
今將照古分科，裂為三分：一、序分，二、正宗分，
三、流通分。今初，序分又二：一、證信序，二、發起序。
今初，證信序。
orig::  ^659c46

如是我聞：一時，佛在舍衛國，〔至〕千二百五十人俱。
commentary::  ^660a10

疏宗泐師云：如是者，即信順之辭，指一經所聞法體，即信成就義。
阿難謂如是之法，我從佛聞，即聞成就義。
一時者，即佛說法應機之時，所謂曾子避席，
夫子示孝，乃師資道合，擊叩冥會之時，即時成就義。
佛者，覺也，即三覺具圓，萬德悉成，乃稱至極之聖，
故名為佛，即說法主成就義。
舍衛國祇樹給孤獨園者，梵語舍衛，此云豐德，或曰名聞。
謂彼國中五塵甚妙，人多解脫，恒出智賢，故五天竺國多聞其名。
祇樹等者，即祇陀太子所施之樹。
給孤獨長者以金磚墁地買太子園，請佛並同供養，故祇樹云云等。
然園該在前，樹應在次。
長者是波斯匿王之臣，祇陀即匿王太子。
由君臣之別，故樹供以佔其先也。
即如來說法之處，即處成就義。
言大比丘者，梵語，此云乞士，或曰怖魔，
或曰破惡，即應供殺賊無生之因名耳。
今比丘云大者，有三義簡：一、簡初戒，二、
簡未證果者，三、簡無妙辯故。
今無此三種，唯果證已具，辯才無量，敷揚佛化，名大比丘。
千二百五十人俱者，優樓五百、伽耶三百、
那提二百、三迦葉等，共合一千舍利等，
具二百五十人，共來歸佛。
初遇見佛，果證感佛恩義，故常隨事，即聽法之眾成就義耳。 ^660a12

從初如是信成，師資機合，說聽時成，佛主說法，
處在舍衛祇桓精舍，眾成就等，名為六種成就，即為證信序。
證信來學，事事憑據，冠於諸經之首，通該俱有，名為通序。
故阿難問佛：一切經前，當安何語？
佛言：當安如是我聞等。
非但我法如是，三世諸佛法皆如是。 ^660b4

△二發起序。
orig::  ^660b14

爾時，世尊食時著衣〔至〕收衣鉢，洗足已，敷座而座。
commentary::  ^660b16

疏：發起序者，亦名為別序。
夫諸經皆有發起，今此以乞食為發起者，
葢表一切眾生依食而住，即一切諸佛依餐般若法住。
爾時者，當是時也。
世尊者，超三賢之上，越十地之聖，三乘共仰，
九界同歸，故曰世尊。
食時者，清旦之時也。
著衣者，三衣中之大衣，即二十五條福田衣也。
持鉢者，梵語鉢多羅，此云應量器，有大小升數之別。
今云鉢者，略梵語，即天王所奉之鉢也。
次第乞者，佛心平等，不擇貧富，均利檀那，故次第而乞也。
本處者，即還祇樹給孤獨園中精舍之處也。
洗足者，食訖而洗足也。 ^660b18

問：佛本無垢，何洗足乎？
答：生本不迷，逐妄故迷。
今表破妄歸真，斷疑生信，故洗足去塵以表之也。
敷座而坐者，佛本具四威儀相，今云敷座者，
即阿難敷尼師檀之坐具，如來結跏敷坐之時，即四儀中之一相耳。 ^660b36

夫如來為淨法界身，本無出沒。
大悲願力，示現受生。
故若來若去，似潭清而月現。
若出若沒，若孤雁以履空。
故金剛藏讚佛偈云，如來大仙道，微妙難可知。
非念離諸念，求見不可得。
又云，寂滅佛所行，言說莫能及等偈云云。
所謂未舉足前，大城早至。
未動心志，而已轉法輪。
奚待善現申請佛示妙音，以談般若也哉。
以上釋證信發起序一科已竟。 ^660b46

△二、正宗分四：初、當機申請，二、如來讚許，
三、當機佇聞，四、如來正說。
初、當機申請二：初、修敬讚佛，二、正陳所問。
初、修敬讚佛。
orig::  ^660c14

時長老須菩提在大眾中〔至〕善付囑諸菩薩。
commentary::  ^660c20

疏：長老須菩提，乃此經發起之人。
稱長老者，以其德長年老也。
梵語須菩提，華言空生，亦名善現。
從座起至恭敬，乃請法之敬儀。
座起者，從本座起立，而至佛座前也。
偏袒右肩者，尊者搭僧伽黎衣，面上于佛，
表師資道合，無二體也。
右膝著地者，右邊膝葢，著地跪佛，名為胡跪。
西域外國，如此方滿禮無二。
合掌者，合十指掌，無二念也。
恭敬者，內懷敬佛之心，外有三業陳肅之表。
希有者，即讚佛之辭也。
以上具陳三業儀表。 ^660c22

善護念者，為護念現在根熟菩薩，與智慧力，
令其成就自行，與教化力，令其攝受眾生也。
善付囑者，為付囑未來根熟菩薩，已得大乘者，
令其不捨，未得大乘者，令其勝進也。
護念付囑，即希有事也。
佛德之大，無過度生，然雖注意般若，度生必待請問，
故善現覩相知意，即首稱歎希有，而後請問也。 ^660c38

△二正陳所問。
orig::  ^661a2

世尊！善男子、善女人〔至〕應云何住、云何降伏其心。
commentary::  ^661a4

宗泐師云：此發問之端也。
阿耨多羅等者，華云無上正等正覺也。
問：意以如來護念付囑現在、未來菩薩令成佛果，
是菩薩雖發道心誓度眾生求成佛道，其心云何安住大乘？
云何降伏其心使至佛果而不退失耶？ ^661a6

文中云善男女者，具五位人：一、資糧位；
二、加行位；三、通達位；四、修習位；五、究竟位。
今此經者，正攝資糧及加行二位菩薩，漸入通達至究竟位耳。 ^661a14

△二、如來讚許。
orig::  ^661a20

佛言：善哉善哉〔至〕應如是住，如是降伏其心。
commentary::  ^661a22

疏：善現既實請問，稱佛妙心，故印可：善哉！
當為汝說。而又誡約云應如是住，如是降伏其心者，
即佛心傳意授之辭，在佇聞中辨。 ^661a24

△三、當機佇聞。
orig::  ^661a28

唯然，世尊！願樂欲聞。
commentary::  ^661a30

疏由佛示如是二字，意含得無住心，名為佛住；
了障即真，名降伏其心。
故善現即會佛意，故曰唯然，世尊，而應諾之也。
如孔子示門弟子一貫，曾子曰：唯！
頓徹仲尼心印之法。
今尊者於佛言下，廓徹心源，如下文云：
剎那淨信，得法圓成。
故尊者啟請，欲佛細說，博施於眾，故云願樂欲聞。
願樂欲者，屬信慧；聞，即聞慧。
所謂不依文字而求真諦者，即真聞慧耳。 ^661a32

△四、如來正說二：初、正答所問，二、躡跡斷疑。
初、正答所問二：初、答伏心，又二：初、標。
orig::  ^661a46

佛告須菩提：諸菩薩摩訶薩應如是降伏其心。
commentary::  ^661b2

疏：菩薩者，梵語。此方云覺有情，謂深悟佛性，
煩惱未淨，名覺有情。
摩訶薩者，此方云大生，即大道心眾生，是菩薩中之大菩薩也。
所謂：信大乘，解大法，修大行，證大果，故名大士稱耳。 ^661b4

△二、釋，分四：初、廣大心，二、第一心，三、常心，
四、不顛倒心。今初，廣大心。
orig::  ^661b10

所有一切眾生之類〔至〕若非有想非無想。
commentary::  ^661b14

疏：宗泐師云：人與傍生，具通四生。
諸天、地獄、中陰，三名化生。
鬼通胎、化，皆係欲界。
若有色，即色界四禪天也；若無色，即無色界四空天也。
今云有想，即四空中識處天也；無想，即四空中無所有處天也。
若非有想非無想者，四空天中有至極頂處。
此天由四禪、四空、八定之力，如水成氷，
渰諸魚、草，使勿流動。
諸識暫息，亦復如是。
所謂前轉識俱盡，唯留賴耶識性，若計若亡。
若計，粗想雖滅，細想未除；若亡，識性忽然不現。
由細想未除，故在此天妄計涅槃，以為自得。
諸世間人無如我者，故云生大我慢。
故在無明、我愛住地，生死未脫，報盡還墮淪趣。
菩薩見之，生大悲心，三界無量眾生欲度脫盡。
是為廣大心耳。 ^661b16

△二第一心
orig::  ^661b40

我皆令入無餘涅槃而滅度之。
commentary::  ^661b42

疏：涅槃，梵語，此云圓寂，或曰滅度。
涅槃有四：一、自性涅槃，二、無住涅槃，三、
有餘涅槃，四、無餘涅槃。
初凡、聖共有；次諸佛應化；三、小果只斷三界見、
思，未脫無明；四、已脫盡，故曰無餘。
然諸大士欲度生者，乃以何法？
即以涅槃法而滅度之。
然雖涅槃，非大涅槃，則度生何益？
今欲令一切眾生悉入無餘大涅槃，故方為菩薩第一心耳。 ^661b44

△三常心
orig::  ^661c8

如是滅度無量無數無邊眾生，實無眾生得滅度者。
commentary::  ^661c10

疏請大士雖發殊勝之心，欲令一切眾生入涅槃者，
由恐自、他生見未空，故修止、觀二門，謂念念度生時，實無眾生得滅度者。
念念度生，了生即幻，非幻不生，即是假觀；
念念寔無生度，即是空觀。
所謂：空、有不住，二諦雙忘；了生、佛于一如，
鑑自、他於不二。諸見自除，法法本來常寂滅故。
是則名為常住心耳。 ^661c12

△四、不顛倒心
orig::  ^661c24

何以故？須菩提！若菩薩〔至〕壽者相即非菩薩。
commentary::  ^661c26

疏：若有四相，謂之四倒。
宗泐師云：若一切眾生不令滅度及見眾生實滅度者，
則未能了達本源，遂有我、人、眾生、壽者四相，不名菩薩。
我者，於五蘊中妄計有我、我所；人者，妄計我生人中，
異於餘趣；眾生者，妄計五蘊和合而生；
壽者，妄計我受一期果報、一期果報、若長若短壽命也。
此皆顛倒妄想，亦名四見。
大士用無生般若妙智了蘊、處、界等本來寂滅，
無諸相，故名降伏其心，則無顛倒心耳。
否則，非菩薩也。 ^661c28

△次、答安住妙行三：初、正答無住，次、顯益，
三、總結。今初，正答無住。
orig::  ^661c44

復次，須菩提〔至〕菩薩應如是布施不住於相。
commentary::  ^661c48

疏應無所住者，謂心不住六塵境緣相想而行施等諸度者，
以念念恒習妙理真如寂滅行故。
夫施行之義，原係具該六度之行。
故慈氏偈云：檀義攝於六資生無畏法此中一二三名為修行住。
初資生施，即攝初度；二無畏施，即攝中二度，
謂：持戒，不惱眾生；忍辱，不報有冤；三法施，
即攝後三度，謂：精進，不倦說法；禪定，不錯機說法；
智慧，不顛倒說法。
然三種施度不越六塵境緣資生無畏，
了達內、外、中間三輪體空，故不住六塵之增。
以了能取、所取心、境諸法悉無我者，自性本不生，空性圓寂故。
法施者，以師說法之時不取於相，如如不動故。
由菩薩不住六塵相想，心無取著，三輪空寂，妙理行故。
故偈曰：是名修行住。
由修妙理止、觀二門，斷十障，證十如，故名為住行。
又菩薩不因為自身而行施行，不為報恩而行施行，
不為果報而行施行，由恐菩薩於六塵法中起貪，
起嗔，起癡，起愛，成分段生死障及變易生死障諸異事故。
故佛復示空生曰：菩薩應如是布施，不住於相。 ^662a2

△二、顯益斷疑。
orig::  ^662a36

何以故若菩薩不住相〔至〕亦復如是不可思量。
commentary::  ^662a38

疏宗泐師云：此段恐入疑云：既無住相行施等行者，
即離相行，則無福報。
故佛破疑云：離相之施，其福轉多。
葢由不住相施等諸行，契合性空故。
性空寂滅，施福離相，亦無際故。
故十方虗空，尚難為喻也。
論云：虗空諸喻，其義有三：一、遍一切，二、
寬廣高大，三、究竟不窮。
此三輪喻，義兼法體，亦具含三義耳。 ^662a40

△三、結益應住。
orig::  ^662b4

須菩提！菩薩但應如所教住。
commentary::  ^662b6

疏如所教住者。如我上來示不住相、想、
度等諸行，深契無相妙理之性，所謂斷障證真，是菩薩真住耳。
以上答降伏安住一科已竟。 ^662b8

△疏：二、攝跡斷疑，文分二十七段疑義。
恐菩薩修諸妙行時，墮有為、無為諸見，異事取相心故。
故文中節節斷疑，掃却諸見。
彌勒偈云：調伏彼事中遠離取相心及斷種種疑亦防生成心。
今初，斷求佛行施取相疑。
此疑從前文不住相布施意而來。
文三：初、探疑反詰。
orig::  ^662b14

須菩提！於意云何？
可以身相見如來不？
commentary::  ^662b26

疏：斷疑云：佛恐尊者生疑，意云：前既修無住相行，
施是無相因行，云何今日見佛成道，又感有相果耶？
故拈此辭而探詰尊者云：可以身相見云云不？ ^662b28

△二、斷疑了見。
orig::  ^662b34

不也，世尊。不可以身相〔至〕如來所說身相即非身相。
commentary::  ^662b36

疏：由尊者暫聽探辭，即領會佛意，非住乎身相而見如來也。
以了達相即非相，則見佛法體耳。 ^662b38

△三、重釋顯真。
orig::  ^662b40

佛告須菩提：凡所有相〔至〕若見諸相非相即見如來。
commentary::  ^662b44

佛又恐尊者雖悟無相之旨，未得徹淨疑種，
故重示斷疑文曰：爾凡所見者，皆屬徧計性也。
若觸見逢真，以了相即非相，即見真寔之相。
所謂依他無性，即圓成體。
故云：山河大地，全是妙明真性中之影像耳。
綠水長天，彰法身故。
即兼依法相宗而釋之也。 ^662b46

若純依法性宗釋，彌勒偈云：分別有為體，
防彼成就得，三相異體故，離彼是如來。
謂諸有為法中，不出生住異滅四相，故諸菩薩修習中道觀時，
求佛真淨法體，恐墮生滅四相有為分別法中，故云離彼是如來。
即前修離相妙因，今異熟果盡，即證成離相果耳。 ^662c8

△二、斷因果俱深難信疑四：初、無信為疑，
二、遮疑顯信，三、深詳信因，四、結歸離相。
今初，無信為疑。
orig::  ^662c20

須菩提白佛言世尊〔至〕言說章句生實信不。
commentary::  ^662c26

疏宗泐師云：無住相行施，因深也；無相見佛，果深也。
因果之法既深，疑現未在迷鈍根眾生難以領悟，
不能如是生寔信心，誠恐傍無機者，故尊者發言白佛而請詰之。 ^662c28

△二、遮疑顯信。
orig::  ^662c34

佛告須菩提：莫作是說〔至〕能生信心以此為實。
commentary::  ^662c36

疏宗泐師云：佛答：非但現在有信，而且未來末世，
自有具福慧者，聞此般若，能生寔信。
後五百歲者，大集經云：正法一千年，兩個五百歲，
恒修解脫，以禪戒堅固故。
次像法一千年，亦兩個五百歲，即多聞修福堅固故。
三末法一萬年，謂初五百年，即多是非，
以鬪諍堅固故，戒定不修，多貪利養，多甚怠惰，故爭名奪利而為事也。
況聞正法而修之者乎？
今佛示尊者，到此末世萬年，初中尚具宿根，
有人深信，況現在及正像二季法乎？
又持戒者，戒也；修福者，定也；聞章寔信者，慧也。
故彌勒偈云：說因果深義，於彼惡世時，
不空以有寔，菩薩三德備。
三德者，即具戒、定、慧三學也。
故知法不礙信，時不礙機。 ^662c38

△三、深詳信因二：初、善根深遠，二、慧福圓滿。
今初，善根深遠。
orig::  ^663a14

當知是人不於一佛、二佛〔至〕乃至一念生淨信者。
commentary::  ^663a18

宗泐云：若論寔信之由，從多佛所已種善根，
聞此大乘之法，則能生實信者。
至於一念少時生信，亦從佛所種諸善根而然也。
所謂非十信位滿，即資糧加行進通達位也。
問：何以謂之一念寔信？
答：直心正念，真如法體，觸境無生，逢緣不動，
了生滅本無生滅，不墮情識，息心達本源耳。 ^663a20

△二、福慧圓具二：初、佛智明鑑，次、離我法執。
今初，佛智明鑑。
orig::  ^663a30

須菩提！如來悉知悉見是諸眾生得如是無量福德。
commentary::  ^663a34

疏：信心生一念諸佛盡皆知。
凡有眾生聞是章句，乃至一念淨信，佛智眼圓，
無不明鑑生悟，妙圓本性，得進通達，遊十地果圓之處，所以得福無量。 ^663a36

△二、離我法執二：初、遣二邊執，次、轉破二見所以。
今初，遣二邊執。
orig::  ^663a40

何以故？是諸眾生無復我相、人相、眾生相、
壽者相，無法相〔即法空也〕，亦無非法相〔又遣除無相見〕。
commentary::  ^663a46

宗泐云：此順釋生信得福之故，該乎生法二空。
論云：有智慧者，了知生法二無我，故言無復我、
人、眾生、壽者四相，此生空也。
言無法相，亦無非法相者，遣掃有無二邊見也。 ^663b2

△二、轉破二見所以。
orig::  ^663b8

何以故是諸眾生若心取相〔至〕即著我、
人、眾生、壽者。
commentary::  ^663b10

宗泐云：此顯違經非福。
言心取相等，即我執見也。
今破我執見，故心不取相想。
若取法相者，此法執見也。
若不取之，則空法執見也。 ^663b12

何以故？若取非法等者，云大士雖空我法二見，
毀相泯心，又恐咬傷慧命，墮無為坑，見不得超中道心印之法，
豈得圓妙福乎？ ^663b16

△四、結歸離相。
orig::  ^663b22

是故不應取法，不應取非法〔至〕法尚應捨，何況非法。
commentary::  ^663b24

是故者，承前契後之義。
不應取，下文中本缺一句。
具說者，不應取心，不應取法等，謂內不取心，覔心了不可得故。
外不取法相，了境本空故。
以觸境無生，非生滅故。
不應取非法者，恐諸大士初心入般若者，
若心境既除，何法修證？
故雖見無為實際，即不住無為見。
是故念念勤修妙行，淨佛國土，成就眾生，故云不應取非法耳。
以是義故等者，謂佛常示諸比丘眾，我常示有示無，總掃眾生執見。
汝不可隨我文字而轉，取有取無，取非有非無之見。
我常示說，如人度筏，於語言文字，莫生住見想故。
又如以指示月，莫以指上而作月想，無非樹搖風動，舉扇類月云耳。
法尚應捨，何況非法者，謂實相心印之法，
捨却尚不取見，況取非法斷滅見者。
若取著法非法見，總成外道見也。
故彌勒偈云：彼不住隨順，於法中證智，
如人捨船筏，法中義亦然。
證智者，以智了如，如相不可得。
以如冥智，智相不可得。
如不可得，徧法界而週圓。
智不可得，應用全而彰于心目。
所謂寂寂然，用繁興以恒如。
靈靈然，智週鑑而常淨。
得法自性，唯證者方知耳。 ^663b26

△三、斷無相云何得說疑：初、問答斷疑，
二、校量顯勝。初、疑處為問。
orig::  ^663c16

須菩提！於意云何？
如來得阿耨〔至〕如來有所說法耶。
commentary::  ^663c22

疏：因果不可得，故示無有相。
云何得道果？菩提樹下說。
故恐尊者疑，反問而徵詰。 ^663c24

△二、順理實答二：初、略標正意，二、究竟根由。
今略標正意。
orig::  ^663c26

須菩提言：如我解佛所說義〔至〕無有定法如來可說。
commentary::  ^663c30

疏：尊者會佛意。我解佛法體。
不得定有無。中道亦不計。
了了寂滅果。故無定法體。
法體本自無生。言辭相寂滅故。 ^663c32

△二、究竟由二：初、示法不可取，次、因名句出聖。
今初，示法不可取。
orig::  ^663c36

何以故？如來所說法，皆不可取、不可說，
非法、非非法。
commentary::  ^663c40

疏偈云應化非真佛亦非說法者，由應化非真故，
所說語言、文字無取著故。
又不可以作有取，故云非法；不可以作無取，故云非非法。 ^663c42

△次因名句出聖。
orig::  ^663c46

所以者何？一切賢聖皆以無為法而有差別。
commentary::  ^664a2

疏：雖本文、字性空寂滅，無所取著，由斯寔相妙音，
隨大、小乘三賢、十聖機宜差別之見、差別之證，
直至等、妙二覺之聖，由斯妙音剎那暫聞，流入大圓覺海。
故淨名經云：佛以一音演說法眾生隨類各得解所謂於一乘法分別說三其猶水無深淺因機有差別耳。 ^664a4

△二、較量顯勝二：初、示離相福妙，二、持法轉勝。
今初，示離相福妙。
orig::  ^664a14

須菩提！於意云何〔至〕是故如來說福德多。
commentary::  ^664a18

疏：佛雖徵示有為七寶滿大千世界，而用施者，意指無為福勝。
所以福勝者，菩薩以無住相想而行施等諸行，即修離相福行。
今尊者領會佛意，即答離相之福寔果勝耳。 ^664a20

何以故下。重徵福勝所以。
是福德性者，即離相福德之性，同真際，
等法性，是故佛說福德之性最為多耳。 ^664a26

△二、持法轉勝。
orig::  ^664a30

若復有人於此經中〔至〕所謂佛法者即非佛法。
commentary::  ^664a32

疏：佛重示上離相之福，而不及持行、演說之福。
言乃至四句偈者，舉少以況多也。
然持經福勝者，葢諸佛及所證法，無不從此般若而生，故稱佛母。
良有以也。彌勒偈云：於寔為了因亦為餘生因。
釋曰：了因者，成法身體；餘生因者，成報、化體。
謂佛示上文離相行施不及者，只成報、化果德。
然斯離相因行，由持般若悟性之力，始得離相而成報佛，故為餘生因耳。
今持法、演說得成法身者，為了因故。
又偈曰：唯獨諸佛法福成第一體。 ^664a34

佛又恐尊者取著法見墮智障中，故云所謂佛法者即非佛法，
圓極菩提歸無所得，即斯義故。 ^664b2

△四、斷聲聞得果是取疑〔此疑從上無為法不可取說而來，
分二〕：初、斷四果無我證，二、斷智障不取證。
今初，破我見障。
orig::  ^664b8

須菩提！於意云何〔至〕須陀洹是名須陀洹。
commentary::  ^664b14

宗泐師云：梵云須陀洹，華言入流，亦名預流果，此聲聞所證初果也。
已斷十種見惑，離四趣生，預入聖人之流，故名入流。
言無所入者，因破我見之惑，故不著我，證入流果。
又不著於六塵境界，故言不入也。 ^664b16

△二、斷二果障。
orig::  ^664b24

須菩提！於意云何？
斯陀含〔至〕是名斯陀含。
commentary::  ^664b26

疏宗泐師云：梵語斯陀含，華言一來果，此聲聞第二果。
葢欲界九品思惑，前六品已斷，後三品未斷，
更須欲界一度受生，故云一來。
實無往來者，謂不著於往來之相也。 ^664b28

△三、斷三果惑。
orig::  ^664b34

須菩提！於意云何？
阿那含〔至〕是名阿那含。
commentary::  ^664b36

疏宗泐師云：梵語阿那含，華言不來，此聲聞第三果也。
斷欲界思惑盡，不來欲界受生，故曰不來。
言實無不來者，謂不著於不來之相也。 ^664b38

△四、斷四果惑盡。
orig::  ^664b42

須菩提！於意云何？
阿羅漢〔至〕即為著我、人、眾生、壽者。
commentary::  ^664b46

疏宗泐師云：梵語阿羅漢，華言無學，此聲聞等四果也。
此位斷三界煩惱俱盡，究竟真理，無法可學，故名無學。
言實無有法名阿羅漢者，謂無無學證之相也。
若言有證，即著四相耳。 ^664b48

已上四果，聲聞因破我見得證。
論云：向說無佛果可證，無佛法可說，云何四果各取所證而說？
恐起此疑，故佛約此而問，善現皆答以離著，深會佛之意也。 ^664c6

△二、斷智障不取證。
orig::  ^664c12

世尊！佛說我得無諍〔至〕而名須菩提是樂阿蘭那行。
commentary::  ^664c16

疏宗泐師云：此乃善現引自己所證離著，令人生信也。
然善現所證之果，不過無學，而世尊特稱其第一者，以無諍故也。
梵語阿蘭那行，華言無諍。
行無諍者，謂離二障：一者惑障，見思惑盡；
二者智障，則不計取涅槃性見，故無諍也。
若云我自證，則墮凡夫性，以寔無所得，印我證寂靜。 ^664c18

△五、斷釋迦燃燈取說疑〔此疑亦從第三疑中不可取不可說而來〕。
orig::  ^664c28

佛告須菩提：於意云何〔至〕於法實無所得。
commentary::  ^664c32

此段斷釋迦然燈授受之疑。
善現述己所證離著，固已得矣。
而如來又恐善現疑佛若受然燈之記，
於法實有所得，故興此問而探尊者曰：
如來於然燈佛前，有法得不？
善現會以實無所得，是無疑矣。
夫無得者，非墮斷滅見。
故唯識母頌云：若時所緣，智無所得，爾時住唯識，離二取相故。
夫離二取者，得唯識真勝義性，是故法不得有無，始證無生際。 ^664c34

△六、斷嚴土違於不取疑〔此疑亦從第三疑中不可取而來〕。
orig::  ^664c48

須菩提！於意云何〔至〕應無所住而生其心。
commentary::  ^665a2

疏：疑意：法不究竟取諸菩薩，云何修諸萬行，復取淨土耶？
佛恐有此疑，反問而詰之曰：菩薩莊嚴佛土不？
佛一徵問，尊者即會佛意，云：莊嚴佛土者，
即非莊嚴，是名莊嚴耳。 ^665a4

夫修六度妙行，本離諸相，銷歸唯識，真勝義性，本自淨耳。
故云隨其心淨，即佛土淨。 ^665a10

是故諸菩薩摩訶薩應如是生清淨心者，
警誡初心大士，切不可墮于聲色之處，
故不應住色等六塵緣影之境，以無所住而生其心也。 ^665a14

夫生心者，以無所住心，念念行施度等行，念念了施度等相不可得故。
由不可得，即生滅相。
而無生滅，唯一真如。
所謂斷障證真如，十五夜中之月，漸漸圓明。
下文云：信心清淨，即生實相。
至佛果地，實相分證，究竟方圓，名為生心者耳。
偈云：智習唯識性，如是取淨土。
即寂光真境之淨土，故無取為取也。 ^665a18

△七、斷得受報身是取疑〔此疑亦從第三疑中不取而來，
分二〕：初、問斷疑，二、較量顯勝。
今初，問斷疑。
orig::  ^665a30

須菩提！譬如有人〔至〕佛說非身是名大身。
commentary::  ^665a36

疏：佛又恐尊者起疑，曰：法既不可云自取自證，
故諸聲聞及諸菩薩雖聞法音果證，不可計云取證。
又諸菩薩修淨土行，亦不可云取云證。
云何諸菩薩至果菩提，又取證法王身相耶？
故拈此譬而探問尊者曰：譬如有人，身如須彌山王，
分別自身：我為大不？
尊者即深悟佛意，云：謂諸菩薩轉識成智，
得有為無漏頓空色、心二法，決無分別自取。
我今得受報身果證。
若剎那有自取相心，即墮凡夫限量分際，決不冥同實際。
由不取故，冥同寔際。
故尊者答云：甚大！
猶如須彌山王，住世間中，最高最大，終不取自相故。
菩薩亦爾，得受報身之時，終不云自取證得受大報身相。
因無自身相，故以無得為得，無受為受，
離諸相故，同真際，等法性。
故云：佛說非身，是名大身。
故彌勒偈云：如山王無取受報亦復然遠離於諸漏及有為法故。
又云：證無漏無為非身是大身。 ^665a38

夫佛菩提者，息心達本萬慮都捐，智離中際寧得有無？
故前文佛示法不可取、辭不可得，是故尊者亡證、
迦文亡取，取證寂然，以如如智證如如性，
故依正二報冥同寔際，息却心意識耳。 ^665b20

△二、較量勝二：初、外財顯勝，二、內財顯勝。
今初，又二：〔初、彰漏福至勝，二、特顯法勝。〕
今初，彰漏福至勝。
orig::  ^665b28

須菩提！如恒河中所有沙數〔至〕須菩提言：
甚多，世尊！
commentary::  ^665b34

疏：宗泐師云：恒河，西竺之河，周四十里。
其河中沙，最多最細。
佛多近此說法，故取為喻。
夫說一大千世界，七寶布施，福尚殊勝。
況今拈一恒河中沙，重數多多恒河，而多多恒河中沙，復數多多大千世界。
即此多多大千世界，滿中七寶，徧施益眾。
其有漏因果福德，寔無可喻。
所謂等空界而為量，徧三世以無盡。
斯為佛借喻義，以彰法勝耳。 ^665b36

△二、特顯法勝。
orig::  ^665b48

佛告須菩提：若善男子〔至〕而此福德勝前福德。
commentary::  ^665c4

疏：夫得一句義，能破異熟二障，所謂：蕩五蘊而非有，
洗凡、聖眼而入一心，圓極菩提，歸無所得。
況四句偈得法圓妙者哉！
故今周徧恒沙，廣施益眾，未破五蘊，終有漏故。
云此無漏之福勝前有漏之福，所以越過恒沙，未足奇也。 ^665c6

△二、別顯經勝四：初、尊處讚人，二、約義辨名，
三、施福劣塵，四、感果離相。
今初，尊處讚人。
orig::  ^665c14

復次，須菩提！隨說是經〔至〕即為有佛若尊重弟子。
commentary::  ^665c20

宗泐云：藏佛舍利之處謂之塔，奉佛形像之處謂之廟。
隨說此經四句偈處，天人固當敬之如佛塔廟，況能具足持誦者乎？ ^665c22

成就最上第一希有之法者，成無上佛果菩提也。 ^665c26

若是經典等者，經典所在即佛之所在，
持說之人即佛弟子，因法乃尊也。 ^665c28

△二、約義辨名。
orig::  ^665c30

爾時須菩提白佛言〔至〕白佛言：世尊！
如來無所說。
commentary::  ^665c34

宗泐云：善現既聞持經成就希有之法，故問此經何名？
我等云何受持？ ^665c36

佛答：此經名金剛般若波羅蜜，能斷一切疑，
破一切執，斷十障，證十如，金剛妙智到彼岸耳。
汝當奉持。奉持有三：一者見道分持，謂聞文字般若章句，
圓覺妙心，廓然開悟，頓忘人法，而了真空，
直至了無所了，息心達本源者，是為得見道分，奉而持之者也。
二者以觀照般若妙利之智，念念照常理，
心心息幻塵，徧觀諸法性，無假亦無真，
所謂一空一切空，一假一切假，一中一切中，
以無分別智，無證分別如，能所冥合，頓入第一義諦者，
名為得修道分，奉而持之者也。
三者斷障證真，無明永別，息却心意識種，
淨盡無餘，真寂滅場，大阿蘭若者，名為得證道分，奉而持之者也。
前屬初心，次屬地位，後屬佛果。
然破執斷疑，雖用般若之智，以了于如，
而如智之相，了不可得，故云即非般若波羅蜜也。
故心經云：無智亦無得。 ^665c38

如來又慮尊者既無知智可得，云何又言以文字三般若等斷障證真耶？
故又徵詰：般若有可說耶？
無可說耶？尊者答云：以文字性空寂滅，無所說故。
法華云：是法不可示，言辭相寂滅耳。 ^666a18

△三、施福劣塵。
orig::  ^666a26

須菩提！於意云何〔至〕世界非世界，是名世界。
commentary::  ^666a28

疏：由前云無量恒沙徧施益眾，無非轉報異熟果福，至廣至大。
雖斯有情異熟福果，由成貪等煩惱障性，
不及微塵世界是無情無記；不生貪等惱性，不落損益之記。
夫修有漏善，因通善、惡，果唯無記，故修善得益記，造惡得損記。
今微塵世界是唯無記，既無善、惡之因，
焉屬異熟苦、樂、損益之果？
故無染心煩惱。由是較量徧施有情，不及塵界無情無記之論。 ^666a30

今名句文身在二十四個不相應中，亦屬無記，然斯無記超勝於前無記。
所以超勝者，由前無記只不落損益，今茲名句雖是無記，
是無漏妙法，若人得聞開悟，能斷煩惱，
能證菩提，成無漏妙果，是故超勝。
由故非微塵，由故非也，界也。 ^666a44

謂微塵是因，世界是果。
又世界散而為塵，微塵聚而為世界。
由故有散有聚，無有定性。
以喻金剛自性，異熟果空，永斷生滅。
非生滅之相，則非因非果，證入大圓覺耳。 ^666b4

又前是有漏無記，今此斷障證旨，是無漏無記。
故所展轉較量斯經宗旨，乃勝中之勝矣。 ^666b12

△四、感果離相。
orig::  ^666b14

須菩提！於意云何〔至〕是名三十二相。
commentary::  ^666b18

宗泐師云：三十二相者，應身相也；非相者，法身相也。
是名三十二相者，應全是法，法全是應，不妨說三十二相也。
言施寶之福，縱能成佛身相，但是應身，
不及持說功德能成法身，故云感果離相耳。 ^666b20

△二、內財顯勝二：初、正較量，二、別顯殊勝。
今初，正較量。
orig::  ^666b26

須菩提！若有善男子、善女人〔至〕為他人說，其福甚多。
commentary::  ^666b32

宗泐云：七寶布施，外財也；身命布施，內財也。
身施者，如尸毗王代鴿是也；命施者，如薩埵飼虎是也。
以輕重較之，則外財易而內財難。
然斯二施，皆有為有漏因果，總不如持說四句，能取菩提之妙果也。 ^666b34

△二、別顯殊勝四：初、泣歎法深，二、今信得益，
三、當信同佛，四、聞信不怖。
〔以上四科，總顯法勝。
離相得益，超佛果地。〕
今初，泣歎法深。
orig::  ^666b42

爾時須菩提聞說是經〔至〕未曾得聞如是之經。
commentary::  ^666b48

宗泐師云：善現聽捨內外二財，重重較量，
節節斷疑，搜盡窮源，總不及持經功德之勝。
故尊者深領佛旨，於內外根境蕩然清淨，頓入二空心印之法。
故尊者歎云：希有佛說甚深旨趣，我從昔來所得慧眼，未曾得悟如是實相深妙之經。
夫尊者慧眼，非大乘之慧眼，即證小乘之慧眼也。
故尊者前得小乘慧眼，今聞佛深旨，頓悟圓明，
得法眼淨，已入通達，位至近八地，得分證真如矣。
或有教說尊者是青龍陀佛一轉，今權示小乘，
故己未曉，啟請如來般若妙門，重重詳究，
節節窮源，俾令在會之眾住小乘者，見尊者一悟即入，
回心向道，頓捨小乘。
又令初心菩薩生其慚愧，永不退轉，頓證無生。
小乘尚以聞悟，況大乘乎？
若已證無生忍者，即一生當得阿耨菩提。
向下尊者故慶現未眾機，必深悟實相，決記無生忍耳。 ^666c2

△二、今信得益。文二：今初、由信得益。
orig::  ^666c30

世尊，若復有人得聞是經，信心清淨即生實相。
commentary::  ^666c34

尊者慶現在生信心者，即頓忘人法，了真空故，是入通達位也。
生寔相者，即得斷障，得分證真如，是入修習位也。
以至寔相圓成，得究竟位也。
下文云：離一切相，即諸佛也。
又云：應無所住而生其心，即生如是寔相心也。 ^666c36

△次得益所以
orig::  ^666c44

當知是人成就第一〔至〕是故如來說名實相。
commentary::  ^666c46

疏：夫因生信，得證如是妙實相地，故云成就第一希有功德至超彼岸云耳。 ^666c48

世尊是實相下，由證彼岸得越相即非相，是名真實相也。 ^667a2

△三、慶當信同佛。
orig::  ^667a4

世尊！我今得聞如是經典〔至〕離一切諸相即名諸佛。
commentary::  ^667a8

疏：尊者！前慶現機得益希有，次慶未來之機。
若聞此經，更稱希有。
所以稱希有者，宗泐師云：我今值佛，獲聽此經
〔信解、受持，不以為難〕，而未來眾生得聞是經。
若能依此而修，是為真修；依此而證，是為真證。
所以然者，若人剎那生信，即得見道分、
修道分、證道分，頓破我、人四相。
離此諸相，即成正覺，故名為佛。
是故云希有中之希有。 ^667a10

△四、聞信不怖三：初、印證尊者，次、獲法離怖，
三、超第一彼岸。今初、印證尊者。
orig::  ^667a22

佛告須菩提：如是，如是！
commentary::  ^667a26

佛印如是。又如是者，有二義：一印尊者自悟得法眼淨，二印現未二機得證實相之語。
故印如是中之如是耳。 ^667a28

△次獲法離怖。
orig::  ^667a32

若復有人得聞是經〔至〕當知是人甚為希有。
commentary::  ^667a34

疏：不驚者，謂小乘權、教二機聞此真空實相妙旨，決生驚疑。
今決不生者，故稱希有，得入通達見道分也。
次不怖、不畏者，謂入初地時，頓悟聲、色圓明，
捨異生障，證一分徧行真如。
徧行者，即周徧一切妙行，盡入真如大海，更無餘法。
所謂：了六度而即一心，悟萬行而即一體。
始證一切色，無非佛色；證一切相，無非佛相。
所以永離怖、畏，漸證真如大海。
故稱希有，得第一彼岸。 ^667a36

△三超第一彼岸
orig::  ^667b2

何以故？須菩提！如來說第一〔至〕是名第一波羅蜜。
commentary::  ^667b4

疏佛雖示般若第一彼岸者，然法本無說，慮恐初地位機又生般若智障故。
又掃云：佛雖示般若第一，然而又切不可以住般若智見。
若生般若智見，而後地諸障決不能斷，妙圓覺海決難證耳。 ^667b6

△八、斷行說未脫苦果疑二〔此疑從上捨身布施而來〕：
初、證無相以為忍，二、勸離相以修忍。
今初，又二：初、略標忍體，二、舉行釋成。
今初，略標忍體。
orig::  ^667b14

須菩提！忍辱波羅蜜〔至〕是名忍辱波羅蜜。
commentary::  ^667b20

忍辱者，六度之一也。
安受曰忍，毀害曰辱。
前云捨身命之福報，是生死苦因，不及持說之福。
此之行忍，亦捨身命，不成苦因者，何也？
佛恐尊者有此疑意，故佛示斷疑文曰：須菩提！
由忍行心，方到彼岸。
佛示忍辱，即非忍辱行耳。
所以非忍辱者，了內外心境不可得故。
由不可得，故云忍辱，即非忍行心。
夫忍辱者，有二義：一、生忍，內有能忍之心，
外有所忍之境未除；二、法忍者，不見有少法可生，
少法可滅，生滅心相，廓徹清淨，故證離相行耳。 ^667b22

△二、舉行釋成。
orig::  ^667b38

何以故？須菩提！如我昔為〔至〕無眾生相，無壽者相。
commentary::  ^667b42

宗泐師云：如是忍行，佛昔曾行，故引歌利王割截苦行之事以證明之。
梵語歌利，華言極惡。
佛累宿世作仙人時，山中修道，王因畋獵，忽睡片時。
宮妃女等遊玩深山，忽覩仙人端坐入定而回繞之，仙人即生慈念而開導之。
王睡忽省，見侍從不在，即生惱怖而尋訪之。
見自侍從回繞仙人，王即生惱怒而問之曰：爾可所作已辦否？
答曰：未辦。又問：可生貪愛不？
仙人答曰：不生貪愛。
王言：不信。又問：爾道修行，以何為本？
答曰：以持戒忍辱為本。
王曰：爾既忍辱，吾當割截耳鼻。
仙人凝然不動，侍從即止。
王曰：此聖人也。王曰：他既聖人，更再割截，
去其手足，看其動否？
仙人又凝然不動。
而仙人護法神眾即生惱怒，空中大石如雨而下。
王即懺悔求救曰：願求大士莫生嗔恨。
答曰：我無嗔恨，爾無果報。
王曰：實難信也。答曰：我有嗔恨，無慈愍爾者，我身割截不得如故。
我若決無嗔恨，反有慈忍爾者，我身還復如故。
仙人立誓，大石即止，身體如故。
由我昔得無生智力，能除我人等四相，了五蘊相本來空故。 ^667b44

佛又引於五百世作忍辱仙人，我於爾時亦離我人等四相，
凡有一切來毀我者，我亦無生智力而破除之，
反以悲心而拔濟之，是故恒習悲智二心雙運之力，
證非一生妙行，況一世乎？
故彌勒偈云：離我及恚相，實無於苦惱，
共樂有慈悲，如是苦行果。
又云：為忍波羅蜜，習彼能學心。
能學心者，即悲智雙運，隨順無住法性，
以不住生死及涅槃故，乃習如是妙行心耳。 ^667c32

△二、勸初心離相以運悲智，分三：初、正勸示離相，
二、勸雙運悲智，三、示離諸相。
今初，正勸示離相。
orig::  ^667c46

是故，須菩提！菩薩應離〔至〕若心有住即為非住。
commentary::  ^668a4

宗泐師云：佛累世行忍，以無我故，得成菩提。
故勸示初心大士，應離諸相。
離相者，即不住色、聲、香、味、觸、法六塵心也。
所以不住六塵心者，以了諸法從本來常自寂滅相，是故菩提不住六塵。
不離六塵，應生無所住心。
設有一法勝過一法，亦不取之，所謂魔佛並遣，青天也須喫棒。
故經云：若心有住，則為非住佛道矣。 ^668a6

△二、勸雙運悲智。
orig::  ^668a18

是故佛說菩薩心不應住色布施〔至〕應如是布施。
commentary::  ^668a20

是故者，承前契後之辭。
前示佛行忍行，皆以悲智雙運，忘我離相之力。
今佛勸示離相之後，亦勸示以悲智雙運之力，而成就菩提。 ^668a22

分二義：一、先示菩薩不應住色布施者，運智也。
宗泐師云：夫色為六塵之首，施為六度之初。
今舉其初，即攝其後。
不住色等六塵，而行施等行者，菩薩以無生般若妙智，
了施無施相，達五蘊內外三輪空寂，即不住生死際也。 ^668a26

次佛又示尊者，菩薩為利益一切眾生，
應如是布施者，運悲也。
謂菩薩雖以般若照空離相，但恐若無悲心，
則墮無為坑見，懶修萬行，不度生耳。
故菩薩為利生脫苦忘己，念念而行財施法施無畏施等，利諸生也。
則菩薩不墮涅槃見也。 ^668a36

問：既已離諸相，奚得又運悲心耶？
答：雖以離相，則證素法身也。
今運其悲，方得萬德莊嚴而成菩提。
故古德云：眾生度盡恒沙佛，諸佛何曾度一生？
是故以悲心不墮涅槃，以智力不墮生死。
故下文復示離相寂滅，方得平等。 ^668a44

△三、示離相證真。
orig::  ^668b6

如來說一切諸相〔至〕一切眾生即非眾生。
commentary::  ^668b8

前示悲智雙運，又恐菩薩仍墮偏愛之見，
故重示文曰：夫諸相寂滅，本是清淨，何假修為？
何假造作？況一切眾生即涅槃相，無生可度。
故示相即非相，生即非生耳。
是故總彰離相，始得證真斷惑云爾。 ^668b10

△九、斷能證無體非因疑〔此疑從上文為利生行施而來〕。
orig::  ^668b18

須菩提！如來是真語者〔至〕所得法此法無實無虗。
commentary::  ^668b20

宗泐師云：如來所得菩提妙果，如理而證，離於言說。
何故累稱持說功德，勝餘布施等福耶？
然佛無所證而證，無所說而說。
即所證所說，無不當理。
佛恐善現未達此意，故又告云：是真實等語。
真語者，說佛菩提也。
實語者，說小乘法也。
如語者，說大乘法也。
不異語者，說授記事也。
不誑語者，不誑眾生也。
古謂無此一句，今本有之。
如來所證之法，本離言說，故曰無實。
對機有說，故曰無虗。
夫無實者，因內證真如，了無一性，故所言無實也。
雖本無實，對機示無虗者，謂如來海印定中，
流出名句文身，示三乘、四諦、十二因緣、
六度等法，能令眾生得聲聞乘、得緣覺乘、
得菩薩乘，決無差耳。
故云：一切聖賢，皆以無為而有差別。
又云：若持句法藏，即超佛妙地。 ^668b22

△十、斷真如遍有得無得疑〔此疑從前不住相而來〕
分二：初、喻斷疑，二、贊經功德。
今初，喻斷疑。
orig::  ^668c2

須菩提！若菩薩心住於法〔至〕日光明照見種種色。
commentary::  ^668c6

宗泐師云：聖人以無為法真如得名。
然真如之體，徧一切時，徧一切處。
何故眾生有得者，有不得者？
葢心有住法、不住法之異耳。 ^668c8

住者，著也。謂總然凡情已斷，聖見未脫，皆為繫著。
設聖見已除，倘真如現量體中，有絲毫能所未斷，
種子未淨，皆為有住。
直至金剛道後，異熟果空，如淨滿月，獨無伴侶，名無住也。
故大士施行法中，有毫#CB12530;生滅心相，
未曾捨盡，名為有住，不成檀度波羅蜜也。
如入暗中，則無所見。
暗者，即無明也。謂初地進二地三地四地五六地等不明，俱屬無明暗也。
故云如人入暗，無淨眼見也。 ^668c12

設如菩薩行檀度施，行時永捨內外二財，了無取相。
假如真如一法，更又勝過真如法者，亦不取之。
所謂捨到無可捨處，證到無可證處，能證所證一切俱忍，
方為菩薩不住心法而行布施，永斷無明。
如人有目，日光明照，見種種色。
見種種色者，即喻親見如來寶所，不求自得，成就如來大檀波羅密也。 ^668c28

問：既云無法可見可住，云何又見寶所成檀度耶？
答：夫寶所者，即大圓覺寂光性也。
以無得為得，無見為見，無成就中而成就耳。 ^668c40

△二、讚經功德，分七：初、與佛智分齊，二、
校捨命不及，三、餘乘不測，四、在處如塔勝，
五、離障得果勝，六、超事多佛勝，七、具說驚人勝。
今初，與佛智分齊。
orig::  ^668c44

須菩提當來之世〔至〕皆得成就無量無邊功德。
commentary::  ^669a4

言未來世中，若有受持讀誦者，佛眼佛智，
悉知悉見，既行勝因，必成妙果。
勝因者，入通達位也。
妙果者，超十地，得妙圓覺海之果也。
故曰成就無量無邊功德。 ^669a6

△二、校捨命不及
orig::  ^669a12

須菩提！若有善男子、善女人〔至〕受持讀誦、為人解說。
commentary::  ^669a14

初日分者，寅卯辰時也。
中日分者，巳午未時也。
後日分者，申酉戌時也。
如是一日三時，捨身無量身，歷無量劫，而行布施。
然世間固無此事，今佛說此喻，以示權教菩薩，
乃累劫住相行施，終無利益。
若人得聞此經，剎那生信，即得頓超累劫，
隨順自性，不逆果證，故曰其福超勝。
何況書寫受持誦說耶。
信力曰受，念力曰持，對文曰讀，背文曰誦。
所謂書寫受持讀誦者，自行也。
為人解說者，化他也。 ^669a16

△三、餘乘不測。
orig::  ^669a30

須菩提！以要言之〔至〕不能聽受讀誦為人解說。
commentary::  ^669a34

宗泐師云：此般若之體，本絕言思，其功德廣大，
不可得而稱量也，非樂小乘者所可得聞，
故曰為發大乘者說，為發最上乘者說。
發大乘者，指資糧、加行二位之人，令入通達，得見道分也。
最上乘者，指修習位及究竟位人說也。
若約機宜，總指終、頓、圓三機之人，餘者權教取相菩薩及小乘之機，
皆不能攝也。如是大根之人，修此法者，
則成就不可思議功德故，能荷擔無上大菩提故。
彼小乘者，不能聽受讀誦，為人解說，為著四見故也。 ^669a36

△四、在處如塔勝。
orig::  ^669b4

須菩提！在在處處若有此經〔至〕以諸華香而散其處。
commentary::  ^669b8

宗泐師云：塔為藏佛舍利之處，若天人修羅，固當敬事。
此般若經卷所在之處，是真法身舍利寶塔，可不敬乎？ ^669b10

△五、離障得果勝。
orig::  ^669b14

復次，須菩提！善男子〔至〕當得阿耨多羅三藐三菩提。
commentary::  ^669b16

宗泐師云：持誦此經，人當恭敬，而反被人輕賤者，何也？
以宿罪業，合招惡報，由經力故，轉重報而成輕報，但被輕賤。
被輕賤故，其罪消滅，當得無上菩提。
所謂煩惱、所知二障，無不斷也。
持經功德，可為大矣。 ^669b18

△六、超事多佛勝。
orig::  ^669b26

須菩提！我念過去〔至〕乃至筭數譬喻所不能及。
commentary::  ^669b28

宗泐師云：阿僧祇，翻無數時。
那由他者，十億為洛叉，十洛叉為俱胝，十俱胝為那由他。
如來於過去然燈佛前，供養無數諸佛，其功德可謂深且大矣。
乃言不及末世持經功德者，葢持經能生妙解，
得證菩提；供佛雖感福報，但是事相。
故持經功德，千百萬億分中，不及一分也。
又言筭數譬喻所不能及者，葢事相之福，
是可思議之法；而般若妙智，忘能所，絕對待，不可得而思議者也。 ^669b30

△七、具說驚人勝。
orig::  ^669b44

須菩提！若善男子、善女人〔至〕果報亦不可思議。
commentary::  ^669b48

疏：此經非大乘根器不能持誦，而持誦所感功德，豈常人可聞？
聞必狐疑不信，故不具說。
葢此經之義趣與其果報，皆不可思議故也。
金剛般若波羅蜜經註疏卷上
 ^669c2
