
other:: 解深密經疏卷第三
author:: 西明寺沙門　圓測　撰
勝義諦相品第二之餘。
orig::  ^229a6

爾時，世尊告尊者善現曰：善現！
commentary::  ^229a8

釋曰：自下第四釋遍一切一味相，於中有二：
初長行廣釋，後舉頌略說〔或可頌文如來說中乃可分別〕。
就長行中復分為三：一如來告問，次善現奉答，後世尊正說。
此即第一世尊告問，於中有二：初約時標所問者，後正明告問。
此即初也。言爾時者，佛說真如一味相時，或可善現發問之時。
言善現者，若具梵音，名脩浮吼底，此云善現。
相傳說云：其人初生，宅室皆空，父母驚恠，以問相師。
相師報云：現空唯善，無所加也。
故名善現。或云空生，即由此義。
無著論中名為善吉，笈多所翻直本般若名為善實。
真諦金剛波若記云：東方世界青龍陀佛於此影嚮也。
廣如彼記。又相傳云：自有經文，位登阿#CB16014;#CB02494;致地問：
如何此會唯告善現比丘，不告餘三部眾及菩薩眾耶？
真諦師云：不告餘部，有其三義：一、初轉法輪時，
比丘先入道，為佛弟子，餘眾後入故。
二、百臈比丘尼禮敬一臈比丘。
所以者何？由比丘力成就戒故，又終身不離依止比丘。
三、根性勝丈夫，根性堅利，女性闇#CB03602;。
是故律明為女人說法，過五六語，波夜提。
五語者，謂五陰；六語者，謂六入。
為女說法，不得陰、入外義，根性闇#CB03602;，不能多受故。
若廣分別，不告餘部及以菩薩，皆有五義，恐繁不述。
又五分律第六卷云：五語者，色無常，受、
想、行、識無常。六語者，眼無我，耳、鼻、舌、身、心無我。
四分等律皆不釋也。
今解命須菩提，如智度論第四十卷：須菩提有二因緣，
大佛命說法，不命餘弟子：一者、好行無諍定；
二、好深行空法。問：若爾，如何不告菩薩？
答：如智度論第十一云：須菩提常行空三昧，
復斷漏盡，眾生生信，命令說法。
准彼智度，唯告善現，今此經中應知亦爾。
orig::  ^229a10

汝於有情界中，知幾有情懷增上慢，為增上慢所執持故記別所解？
汝於有情界中，知幾有情離增上慢故記別所解？
commentary::  ^229b32

釋曰：此即第三正明告問。
此中所言增上慢者，如法華經：未得謂得，
未證謂證，名增上慢。
解節同此。深密經云：依我我慢者，譯家謬也。
今於此中約慢有無以發兩問。
真諦記云：前問有增上慢，後問無增上慢；
前問凡夫，後問聖人；前問顯示不可治人，
後問可治人；又前問空果行人，後問不空果行人；
又前問顛倒脩人，後問不顛倒脩人；又前問邪定聚人，後問正定聚人。
然釋此文依真諦記，有慢無慢各有四義。
有慢四者：一、增上慢依止，謂有取五陰；
二、慢因，謂慢隨眠；三、慢體，即是上心；四、
慢事用，即是因上心慢能生諸業果報報等。
言知幾有情者，顯慢依上。
懷增上慢者，顯慢之因。
增上慢所執持故者，顯慢體也。
記別所解者，顯慢事用。
無慢四者：一、無慢依上，謂無漏五陰相續；
二、無慢因，即是未知欲根；三、無慢體，即是知根；
四、無慢事用，即知已根。
言知幾有情者，無慢依上。
離增上慢者，謂無慢因及無慢體。 ^229b38

〔解節經云：無增上慢，不由增上慢。
深密經云：離我離慢。〕 ^229c22

記別所解者，無慢事用。
orig::  ^229c24

爾時，尊者善現白佛言：世尊！
我知有情界中少分有情，離增上慢記別所解。
commentary::  ^229c28

釋曰：自下第二善現奉答，於中有二：先釋、
後問、後答前問。此即初也。
謂唯初地已上菩薩如實了知遍一味相法空勝義，
由此不起法增上慢，非諸二乘及異生等，故言少分有情離增上慢記別所解。
問：如何二乘知其分齊為菩薩說？
答：佛加被故，總相略知，而非究竟一一了知故。
故大品經？舌相品云：須菩提為菩薩說法皆是佛力。
問：此善現由加被力，若能解者應斷法執，若不解者如何能說？
解云：由加力故能信知解亦能說空，不爾應斷法執過故。
智度論云：二乘未證法空理故。
問：此善現即是二乘，如何奉答在淨土耶？
答：佛加被故得往淨土，或佛所化而非實身，或可穢土有此問答。
orig::  ^229c32

世尊！我知有情界中有無量無數不可說有情懷增上慢，為增上慢所執持故記別所解。
commentary::  ^230a8

釋曰：自下第二答第一問，於中有三：初略答，
次世尊下述己所見，後世尊下申己所念。
此則初也。謂我知有情界中無量有情壞增上慢，記別所解。
記別之相，如後當說。
然此所說懷增上慢，諸說不同。
若依薩婆多宗，有四種人起增上慢，所謂異生及下三果。
如大婆沙四十三云：起增上慢，三說不同。
有說：異生起五，謂四善根及四果。
預流起四，除第一。
一來起三，除前二。
不還起二，除前三。
阿羅漢無增上慢。
有說：異生起九，謂有漏善根、四向、四果。
預流果起七，除前二。
一來向起六，除前三。
一來果起五，除前四。
不還向起四，除前五。
不還果起三，除前六。
阿羅漢向起二，除前七。
阿羅漢無增上慢，預流向無起增上慢義。
評曰：聖者亦於勝有漏善起增上慢，故六聖者如前所起各復增一，
廣說如彼。依經部宗，同薩婆多，於理無違，於彼部中有多計故。
今依大乘，大同二宗，慢通異生、有學聖者。
故成唯識第六卷云：云何為慢？
恃己於他高舉為性，能障不慢生苦為業。
此慢差別有七九種，謂於三品我德處生，一切皆通見脩所斷。
聖位我慢既得現行，慢類由斯起亦無失。
解云：言七慢者，五蘊論云：云何為慢？
謂慢、過慢、慢過慢、我慢、增上慢、卑慢、邪慢。
慢謂於劣計己勝，或於等計己等，心高舉為性。
過慢謂於等計己勝，或於勝計己等慢。
過慢謂於勝計己勝。
我慢謂於五取蘊隨觀為我或我所，心高舉為性。
增上慢謂於未得增上殊勝所證法中謂我已得。
卑慢謂於多分殊勝計己少分下劣。
邪慢謂實無德計己有德，心高舉為性。
集論第四、雜集第六、瑜伽八十九皆同五蘊。
若依智度論五十六云：增上人者是佛弟子，
得禪定未得聖道，自謂已得。
言九慢者，發智論第二十云：有九慢類，
謂我勝、我等、我劣、有勝我、有等我、有劣我、
無勝我、無等我、無劣我。
顯揚第一但列三種慢類，故彼論云：如經說三種慢類：
我勝慢類、我等慢類、我劣慢類。
解云：義准說九，於理無違。
此七九慢，依成唯識於五處生，故彼第六云：
此慢差別有七九種，謂於三品我德處生。
解云：且七慢中，慢、過慢、慢過慢、卑慢依三品起，
我慢一種依我處生，邪慢增上依德處生。
故雜集論第六卷云：於下中二品處生慢，
依中上品處生過慢，依上品處生慢過慢，依上品處生劣慢。
於五邪蘊執我我所，由此起我慢。
於未得勝德計己得勝德，起增上慢。
於實無德計己有德，即是邪慢。
若辨九慢，自有兩說。
若依發智論，如俱舍第十九說：如是九種，
從前七慢三中離出，謂從前慢、過慢、卑慢。
如是三種，若依見生，行次有殊，成三三類：
初三如次，即過慢、慢、卑慢；中三如次，即卑慢、
慢、過慢；後三如次，即慢、過慢、卑慢。
廣如婆沙。若依品類足釋慢類者，且我勝、
慢勝從三慢生，謂慢、過慢、慢過慢三，由觀劣等勝境別故。
故婆沙第百九十九云：依品類足論，我勝慢中攝三種慢：
若於劣謂己勝，即是慢；若於等謂己勝，
即是過慢；若於勝謂己勝，即慢、過慢。
餘八慢類，如理應說。
解云：餘八慢類如理應說者，我等慢類依中上品攝二種慢：
於等計等，此即是慢；於勝謂等，即是過慢。
我劣慢類但依上品攝一種慢：謂於多勝計己少劣，
即是卑慢；有勝無劣同我劣說，有等無勝同我等說，有劣無等同我勝說。
如此九中，三依三品、三依中上、三依上品，如前可知。
而今此中說有慢者，七九慢中但約增上，於中三說不同。
真諦三藏但說異生以為有慢，依有所得觀以為真觀起上慢故。
有說：此中通說異生、二乘、有學為有慢者，羅漢己斷煩惱障故。
故法華經第一卷說：實得阿羅漢。
若不信此法，無有是處。
有說：亦通羅漢。所以者何？
雖無煩惱慢，有所知慢故。
問：若爾，如何會釋法華所說？
答：彼約煩惱，此據所知，說有說無，互不相違。
問：七地已來諸菩薩等，於增上慢亦得起不？
答：有三釋：一云：初地己上不起上慢，己得勝義一味相故。
一云：七地已還起亦無失，如經所說，故意起故。
一云：前七地中不唯得起煩惱鄣慢、所知障慢，
亦得現行，地地相望，有勝劣故。
問：佛知一切眾生邊際不？
如是問答，如大婆沙一百八十六，彼云：
毗奈耶說：世尊於菩提樹下建立有情為三聚，
謂齊爾許名邪定聚，齊爾許名正定聚，齊爾許名不定聚。
問：為依有情分齊建立，為依法分齊耶？
若依有情者，云何非是得有情海邊際耶？
若依法者，聲聞亦能如是建立，佛與聲聞有何不共？
有說：依有情建立。
問：若爾，如何非是得有情海邊際耶？
答：佛得有情海邊際亦無有過，然總相得而非別相，
謂一切有情不出四生，如是而得。
有說：依法建立。問：若爾，聲聞亦能建立，佛與聲聞有何不共？
答：聲聞因從佛聞，佛無師，自能建立，是為不共。
有說：若三千世界及千歲已來，依有情建立。
若餘世界及餘時，依法建立。
依智度論亦有問答。
故第二十八云：問：一切眾生可得悉知不？
若悉知，即眾生有邊。
若不知，何以故說欲知一切眾生心所趣向？
云何佛有一切智？
答曰：眾生心心數法可得悉知。
何以故？如經中說：一切實語中，佛最第一。
若不能悉知一切眾生心得其邊際者，佛何以言悉知亦不名一切智人？
而佛語皆實，必應定有一切智人。
後次眾生雖無邊，一切種智亦無邊，譬如函大蓋亦大。
若智慧有邊，眾生無邊者，應有是難。
今智慧及眾生俱無邊故，汝難非也。
後次若言有邊無邊，此二於佛法中是置。
答：是十四事虗妄無實無益故，不應以為難。
具如彼說。
orig::  ^230a12

世尊！我於一時住阿練若大樹林中。
commentary::  ^231b12

釋曰：自下第二申己所見，於中有二：初明自他住處，後我見下敘他記別。
此明自所住處眾樹聚集，故深密經云：名為？
林。如我憶念過去世時，住於一處阿練若園。
阿練若者，即是梵音，此云空閑靜處。
真諦釋云：阿練若者，自有三義：一者離聲處，
謂國邑音聲所不至故；二者離斫伐處，
謂採薪所不至故；三者離鬪諍處，謂一切煩惱總能動亂善法，
名為鬪諍。若住此處，能伏煩惱，故名離鬪諍也。
從一拘盧舍外，外去乃至百千由旬，皆名阿練若處。
若薩婆多部解，一拘盧舍五百弓；依正量部解，一拘盧舍凡一千弓也。
一弓八尺，凡八百丈地。
若准此間，應成四里少許。
毗曇論云：四肘為一弓，五百弓名一拘盧舍，一拘盧舍半名阿練若處。
大毗婆沙一百三十六云：四肘為一弓，五百弓名阿練若處。
從此已去名邊遠處，即五百弓成摩揭陀國，一俱盧舍成北方半俱盧舍。
所以者何？摩揭陀國其地平正，去村雖近而不聞聲，
北方高下遠猶聲及，是故北方俱盧舍大。
無性攝論云：遠離聚落拘盧舍，名阿練若。
十住論云：離眾憒丙，名阿練若。
瑜伽復云：謂住空閑山林坰野，受用邊際所有臥具，
遠離一切村邑聚落，名阿練若。
頭陀經云：阿練若法，令身遠離憒閙，住於空閑。
遠離者，離眾惱亂。
若放牧處最近三里，能遠益善。
身遠離已，亦當令心遠離五欲五葢，名阿練若。
智論亦同。
orig::  ^231b14

時，有眾多苾蒭亦於林依近我住。
commentary::  ^231c26

釋曰：此明眾所住處。
言苾蒭者，唐言乞士，舊云比丘。
金剛仙云：此是梵音。
此方義釋，或云乞士，或云破惡，或云怖魔，
無正名相翻，故存梵語。
依智度論，有其五義：一名乞士，清淨活命故。
二破煩惱名比丘，〔比此云破，丘名煩惱。〕
三出家人號，四名清淨持戒，五名怖魔。
〔比名怖，丘名魔。〕依瑜伽論，有五苾蒭，故第二十九云：
苾蒭有五種：一乞白苾蒭，二自稱苾蒭，
三名想苾蒭，四破壞煩惱苾蒭，五白四羯魔受具足戒苾蒭。
真諦記云：在因名怖魔乞士，破惡至果，
轉怖魔為煞賊，改乞士為應供，說破惡為不生。
orig::  ^231c28

我見彼諸苾蒭，於日後分，展轉聚集，依有所得現觀，
各說種種相法，記別所解。
commentary::  ^232a6

釋曰：自下第三記別所解，於中有二：初總敘諸計、後別敘諸計。
此即第一總敘諸計。
如後所說，依五蘊等作種種解以為勝義，
不說一味法空道理為勝義諦，如是乃至八聖道中自性差別及對治等計為勝義，
成增上慢，故今敘之。
現觀者，依瑜伽論五十三云：決定義是現觀義。
依俱舍論第二十二云：於諸諦境現見分明，名見現觀。
然此現觀諸教不同。
依俱舍論有三種現觀，謂見、緣、事有差別故。
或說六種，如瑜伽五十五等。
或說十種，如集論第七、雜集十三。
或說十八，如顯揚十七。
然今所說有所得現觀者，謂諸苾蒭依初法輪所說十三法門，
如言執義，不了無所得一味法句勝義，
起增上慢，便諸證得空竟勝義。
問：諸苾蒭依何現觀記別所解？
答：通說見、脩、無學及前方故。
下經云：由得念住乃至得八支聖道故。
orig::  ^232a10

於中一類，由得蘊故，得蘊相故，得蘊起故，
得蘊滅故，得蘊滅作證故，記別所解。
commentary::  ^232a40

釋曰：自下第二別敘諸計，於中有二：初約六種善巧所觀境界記別取解；
後復有類得念住下，約道品中七種觀門記別所解。
此即第一六種善巧所觀境界記別所解。
六善巧者，謂蘊、處、緣生、四食、四諦并十八界。
理實處界攝法周盡，而諸有情意樂差別，故約蘊等開為六門。
若真現觀，要證一味勝義諦理方名現觀，
而諸苾蒭懷增上慢得蘊等相，謂真現觀。
故今此中敘六種計，雖有六門，攝為五段：
一明五蘊、二類處緣生、三明四食、四明四諦、五明十八界。
此即第一釋蘊六句。
問：此六句為一類計、為六計耶？
解云：解節相續皆作此說：有諸比丘證見陰相說為證法，有諸比丘證見陰生以為證法。
故知六句皆有別計。
今此本經一一門中俱說一類，故知同彼分為六計。
或可一門合為一計，於理無違。
然此六句釋有二義：一句數多少、二辨差別相。
言多少者，依深密經唯有五句，少第一句。
依解節經具有六句，意同此經〔一陰、二陰相、
三陰生、四陰變異、五陰滅、六證陰滅道〕。
今依此經，三處不同。
第一卷中有其六句，如經可知。
第二卷初唯有五句〔一諸蘊所有自相、
二者生相、三者滅相、四者永斷、五者遍知〕。
第二卷末有七種相，故彼云：假名安立以為色蘊，
或自性相，或差別相。
假名安立為色蘊生，為色蘊滅，及為色蘊永斷遍知，
或自性相，或差別相。
問：如何此經句數多少有此異耶？
解云：據實前後總有九句，謂初卷六句外更加永斷遍知及開相為二，
謂自性、差別。然此第一及第二末總別具說，故置總句。
第二卷初總不離別，不別說總。
又初卷中自性差別合為蘊相，至於第二相中分為自性差別。
又初卷中唯說滅道不論苦集，第二卷末永斷遍知不說滅道者，
影略互顯，故不相違。
言差別相者，真諦師云：問：此五蘊等八萬法門得一味義，其相云何？
若依上坐部則有八萬四千法門，今依正量部但有八萬。
答：約六種法相顯一味義。
或有比丘由見陰者記自所得，此則第一執有五陰不能了別。
大師所說但唯音聲，無有別法名為五陰。
由不了知此一味故，起如是執，謂實有五陰。
由此執故起於顛倒，由此倒故起增上慢。
或有比丘證見陰相者，此即第二顯五陰相，
或假名相、或實法相、功德相、過惡相、因緣相、
三世相、生住滅相、苦等四諦相、三界相、
無漏界相、一向答相、分別答相及問答相、
置答相、四食相，乃至有漏色心非色心等相。
陰有如是種種道理，名為陰相。
由不了別道理一味故，起此實實道理執。
因此執故起於顛倒，由顛倒故起增上慢。
或有比丘證見陰生者，此即第三顯生相。
由不了別因果一味故，執五陰真實有生。
由此執故起於顛倒，由顛倒故起增上慢。
或有比丘證陰變異者，此即第四顯陰變異相。
由不了別無滅一味故，起此實變異執。
由此執故起於顛倒，由顛倒故起增上慢。
或有比丘證見陰滅者，此即第五顯陰滅相。
不了別清淨一味故，起此實清淨執。
由此執故起顛倒，由顛倒故起增上慢。
或有比丘證陰滅道者，此即第六顯陰滅道。
由不了別境智一味故，起實滅道執。
由此執故起於顛倒，由顛倒起增上慢。
就五陰法門既有此六義，為六種一味。
如是十二入等一切法門中例皆如此。
又有別解：第一句顯言說品類，即是五陰但有言說無有別故。
第二句顯義及理品類，義有假名、實法、
三世相等種種不同，如前所列道理一無我。
第三句顯應滅品類，即是集諦，煩惱業故。
第四句顯應知品類，即是苦諦。
第五句顯所證得品類，即是滅諦。
第六句顯應脩品類，即是道諦。
於入等中例有此六也。
今解不爾。言得蘊者，總顯所證五蘊法門，即是總句。
言得蘊相者，得蘊自性、差別相，此二句是總，通下諸句。
故第二云：假名安立以為色蘊，或自性相、
或差別相，乃至色蘊永斷遍知，或自性相、或差別相。
言自性相者，自法自體名為自性，如色受蘊等。
於自性上辨差別義，名差別相，如說常無常、漏無漏等。
言得蘊起故、得蘊盡故者，此二句顯生滅無常見，
故下經云：諸蘊生相、滅相。
又諸經云：諸行無常，起盡法故。
又瑜伽八十五云：云何諸行無常？
決定起盡相應故。
言得蘊滅故、得蘊滅作證故者，此二句如次顯示滅道二諦，
斷苦集諦、得滅諦故，由道斷蘊作證滅故。
十二處等皆准此釋。
廣辨五蘊，義如別章。
orig::  ^232a44

如此一類由得蘊故，復有一類由得處故，
復有一類得緣起故，當知亦爾。
commentary::  ^233a48

釋曰：此即第二類處緣生，皆有六句類蘊應知。
處及緣生，義如別章。
orig::  ^233b4

復有一類，由得食故、得食相故、得食起故、
得食盡故、得食滅故、得食滅作證故，記別所解。
commentary::  ^233b8

釋曰：此即第三約四食門記別所解。
配釋六句，准上應知。
辨四食相，義如別章。
orig::  ^233b12

復有一類，由得諦故、得諦相故、得諦遍知故、
得諦永斷故、得諦作證故、得諦脩習故，記別所解。
commentary::  ^233b16

釋曰：此即第四約四諦門記別所解。
於六句中，初二是總，如上應知。
後四如次苦應遍知、集應永斷、滅應作證、道應脩習。
若依瑜伽第五十五云：問：何緣故說遍知苦諦、
永斷集諦、觸證滅諦、脩習道諦？
答：由彼苦諦是四顛倒所依處故。
為除顛倒，苦既遍知，苦即遍知，故遍知集。
由彼集諦苦諦攝故，雖遍知苦，仍為集之所隨逐故，故須更說永斷集諦。
言觸證者，是現見義。
由於滅諦現前見故，不生怖畏，受樂攝受，是故次說觸證滅諦。
若勤脩道，乃能成辦所觀三義，是故後說脩習道諦。
問：餘三諦亦應遍知，如何唯說苦應遍知？
答：此如婆沙七十九說，彼云：問：契經但說苦諦應遍知，如何阿毗達磨說一切法皆應遍知？
脇尊者言：世尊唯說應遍知苦，或謂唯苦是應遍知，故對法中說一切法是所遍知。
世尊唯說集應永斷，或謂唯集是應永斷，故對法中說有漏法皆應永斷。
世尊唯說滅應作證，或謂唯滅是應作證，故對法中說有漏法皆應永斷。
世尊唯說滅應作證，或謂唯滅是應作證，故對法中依得作證說諸善法皆應作證。
世尊唯說道應脩習，或謂唯道是應脩習，故對法中總說一切善有為法皆應脩習。
此則顯示經義不了。
阿毗達磨是了義說，廣如彼論多復次說。
廣辨四諦，義如別章。
orig::  ^233b20

復有一類，內得界故、得界相故、得界種種性故、
得界非一性故、得界滅故、得界滅作證故，記別所解。
commentary::  ^233c18

釋曰：第五約十八界記別所解。
於六句中，初二後二准前應知，中間二句釋有差別。
種類眾多名為種種，數過一故名為非一。
故雜阿含經第十六云：佛告比丘：云何種種界？
謂十八界：眼界、色界、眼識界，乃至意界、
法界、意識界，是名種種界。
若瑜伽二十七約五蘊明種種非一二義差別，
彼云：云何名蘊種種差別性？
謂色蘊異乃至識蘊異。
云何名蘊非一眾多性？
謂色蘊非一眾多，品類大種所造差別故、古來今等品類差別故。
若瑜伽五十六云：云何種種界？
謂即十八界展轉異相性。
云何非一界？謂即彼諸界無量有情種種差別所依住。
云何無量界？謂總彼二名無量界。
又瑜伽八十三云：若能了知十八界者，名非一界智。
了知彼界種種品類，名種種界智。
通達了知彼界趣地補特伽羅品類差別故。
十八界義如別章說。
orig::  ^233c22

復有一類，由得念住故，得念住相故，得念住能治所治故，
得念住脩故，得念住未生令生故，得念住生已堅住不忘倍脩增上廣大故，
記別所解。
commentary::  ^234a4

釋曰：自下第二約道品三十七法記別所解。
此有兩釋：一云：前蘊等法約所證境記別所解，後念住等依能證行記別所解。
一云：彼諸苾蒭非但緣於蘊等中六相以為勝義現觀境界，
亦緣念住、正斷等法六種別相計為真實現觀境界，故不能了真勝義中一味相也。
故解節云：或有比丘證見念處及念處相等，記自所得。
又深密云：如是諸比丘取念處相說為證法。
具說如彼。於中有三：初約念住記別所解；
次如有一類下，類釋正斷、神足、根、力、覺支記別所解；後約八聖道記別所解。
此即第一約四念住記別所解。
言念住者，謂四念住，即身、受、心、法。
依正理論七十一云：何緣於慧立念住名？
慧由念力持令住故。
俱舍二十五云：毗婆沙師作如是說：慧由念力持令住故。
理實由慧令念住境如實見者，能明記故。
依毗婆沙第九十六云：由念勢力析除自體，故名念住。
自體即是有漏五蘊，要由念住折除彼故。
依智度論第十九云：隨順智慧緣中止住，是時名念處。
依瑜伽二十八云：問：念住何義？
答：若於此念住，若由此住念，皆名念住。
於此念住者，謂所緣念住。
由此住念者，謂若慧若念攝持於定，是自性念住。
所餘相應諸心心所，是相雜念住。
辨體性者，依薩婆多以慧為體，若大乘以念慧為體。
故雜集論十云：念住自體者，謂慧及念。
由佛經中有於身等隨觀言故，及有念住言故，如其次第。
依瑜伽云：若慧若念攝持於定，是名自性念住。
又此復三種：一聞所成、二思所成、三脩所成。
聞思所成唯是有漏，脩所成者通有漏無漏。
就釋文中，文有六句。
真諦記云：問曰：經意或有比丘證見念處等十句，欲何所顯？
答曰：為顯十義，說此十句。
初句證見念處者，即是境界念處。
第二念處相者，即是自性念處。
第三念處對治者，顯念處道所治四倒。
第四念處對治道者，顯能治道即是雜念處，治四倒故。
第五念處脩習者，即是脩念處方便道。
第六未生念處證見念生者，即是無礙道，謂八忍。
第七已生念處證見念住者，即解脫道，謂八知。
第八不忘失，即是脩道乃至金剛心。
第九增長者，即無學道，謂金剛後心。
第十圓滿者，即神通道，三輪利物也，謂神通、
記心、正教。如四念處有此十句，四正勤乃至八聖道例亦如此，
具說如彼。今解不爾，一一法門例有六句，
初二句准蘊應知，下有四句不同蘊等。
言得念住能治所治者，顯四念住能治四倒，
謂身念住觀身不淨能治淨倒，受念住觀受無樂能治樂倒，
心念住觀心無常能治常倒，法念住觀法無我能治我倒，廣如瑜伽二十八等。
言得念住脩故等者，此三句文約四種脩釋四念住。
然此四脩，薩婆多宗念住現前名為行脩，
亦名得脩，起得能得未來種類名准得脩。
故俱舍論二十六云：脩有四種：一得脩、
二習脩、三對治脩、四除遣脩。
如是四種依法立頌曰：
　　立得習二脩，依善有為法，依諸有漏法，
　　立治脩遣脩。 ^234a10

論曰：得習二脩依有為善，未來唯得現其二脩。
治遣二脩依有漏法，故有漏善具足四脩。
無漏有為餘有漏法，如次各具前後二脩。
若廣分別，如順正理七十四、婆沙一百五說。
今依大乘，諸教不同。
若依集論第五、雜集第九，亦依四脩脩念住等。
彼約四正斷明四種脩，故彼論云：更辨諸道脩之差別，
略說有四種，謂得脩、習脩、除去脩、對治脩。
得脩者，謂未生善法脩習令生。
習脩者，謂已生善法脩令堅住不忘陪復增廣。
除去脩者，謂已生惡不善法脩令永斷。
對治脩者，謂未生惡不善法脩令不生。
如是四種脩差別相，隨其所應依四正斷說。
瑜伽六十六亦同集論。
若依此經，唯初二脩明脩念住。
言得念住脩故者，總標二脩。
言未生令生者，別顯得脩。
言生已堅住等者，別顯習脩。
問：如何不說後二種脩？
答：此中俱說脩諸善法，不說餘惡不善法故。
或可具四，前能治中攝二脩故。
言得念住未生令生故者，准顯揚第二云：
未生善法，為令生故。
未生者，謂所未得。
善法者，謂聞、思、脩所生三慧，由無過義，故名為善。
為令生故者，謂令脩得故。
言得念住生已堅住不忘倍脩增廣故者，
此習脩文，諸教不同。
若准顯揚，有其七種：一、已生善法，二、令住，
三、不忘，四、令脩滿，五、令倍脩，六、令增長，
七、令廣大。故彼論云：已生者，謂已得故。
令住者，謂聞慧。令不忘者，謂思慧。
令脩滿者，謂脩慧。
此上三句，顯唯守護已所得善。
令倍脩、令增長、令廣大者，如其次第，不唯於彼生知足故。
若依瑜伽二十八，具足列名，而不解釋二十九文，
但有前四，闕後三句。
orig::  ^234c18

如有一類得念住故，復有一類得正斷故、
得神足故、得諸根故、得諸力故、得覺支故，當知亦爾。
commentary::  ^235a24

釋曰：此即第二類釋五門。
謂如念住有其六句，正斷、神足、根、力、覺支皆有六句，准上應知。
言五門者，一者正斷，謂四正斷，即已生惡不善法為令斷故、
於諸未生惡不善法為令不生故、於其未生一切善法為令生故、
於其已生一切善法為欲令住令不忘失等。
依俱舍論云：何故說勤名為正斷？
於正脩習斷脩位中，此勤力能斷懈怠故。
或名正勝，於正持筞身語意中此最勝故。
順正理毗婆沙亦同。
依智度論第十九云：破邪法正道中行，故名正勤。
又云：四種精進心勇發動，故名正勤。
辨體性者，大小諸教皆以精進為體。
言神足者，謂四神足，即欲、勤、心、觀三摩地。
依俱舍云：何緣於定立神足名？
諸靈妙德所依止故。
有餘師說：神即是定，足謂欲等。
彼應覺分事有十三，增欲心故。
又違經說，如契經言：吾今為汝說神足等。
神謂受用種種神境，分一為多，乃至廣說。
足謂欲等四三摩地。
此中佛說定果名神，欲等所生等持名足，正理大同。
毗婆沙云：能為神妙功德所依，故名神足。
若廣分別，如大婆沙百四十一說。
依智度論云：攝心安隱於緣中，故名如意足。
又云：行四正勤時，心等散故，以定攝心，故名如意足。
又云：智、定、力等所願皆得，故名如意足。
具說如彼。依瑜伽云：問：何因緣說名神足？
答：如有足者，能往能還，騰躍勇健，能得能證世間所有殊勝之法。
世殊勝法說名為神，彼能到此，故名神足。
廣說乃至能得能證出世間法，由出世法最勝自在是最勝神，
彼能證此，故名神足。
廣說如彼。辨體性者，大小諸教皆用三摩地為體。
言諸根諸力者，謂五根五力，即信、精進、
念、定、慧。依俱舍論，何緣信等先說為根，後名為力？
由此五法依下上品分先後故，又依可屈伏、不可屈伏故。
依順正理，云何緣信等立根、力名？
以增上故，難屈伏故。
何緣此五先說為根，後名為力？
由此五法依下上品分先後故，又依可屈伏、不可屈伏故。
下品信等勢力劣故，猶為所治同類屈伏；
上品翻此，故得力名。
毗婆沙云：勢用增上，故名為根；難可摧制，故名為力。
依智度云：耎智心得，故名根；利智心得，故名力。
又云：於知眾生根中得自在方便力，故名為根。
五力增長能破煩惱，度眾生得無生法忍，是名為力。
復次天魔外道不能爼壞，故名為力。
具說如彼。依瑜伽論，增上義故說名根，難伏義故名力。
具如彼說。顯揚、雜集等意同瑜伽。
辨體性者，大小諸教皆用信等五法為體。
言覺支者，謂七覺支，即念、擇法、精進、喜、
安、定、捨覺支。依婆沙云：助如實覺故名覺支。
問：覺支者是何義耶？
為能覺悟故名覺支？
為覺之支故名覺支？
有作是說：是能覺悟故名覺支。
問：若爾，即應一是六非。
答：六是覺支，能隨順覺從勝而說，亦名覺支。
復有說者：是覺之支故名覺支。
問：若爾，即應六是一非。
答：擇法是覺支亦是覺，餘六是覺支而非是覺。
如正見是道亦正道支。
具說如彼。順正理論意同婆沙。
依智度論云：無學實覺此七事能到，故名分。
又云：脩道用故名覺，見道用故名道。
中邊論云：此支助覺故名覺支，由此覺支位在見道。
依瑜伽論云：諸已證入正性離生補特伽羅如實覺慧，
用此為支，故名覺支。
辨體性者，大小諸教用慧、精進、念、定、喜、
受、輕安、行、捨為體。
orig::  ^235a28

復有一類，得八支正道相故、得八支聖道能治所治故、
得八支聖道脩故、得八支聖道未生令生故、
得八支聖道生已堅住不忘倍脩增廣故，記別所解。
commentary::  ^235c44

釋曰：此即第三約八道支記別所解。
能治是八聖道，所治是八邪。
餘同前釋。言八支聖道者，謂正見、正思惟、
正語、正業、正命、正精進、正念、正定。
毗婆沙云：問：言道支者，是何義耶？
為能求趣，故名道支？
為道之支，故名道支？
有作是說：此能求趣，故名道支。
問：若爾，則應一是七非？
答：七是道分，能隨順道，從勝而說，亦名道支。
復有說者：是道之支，故名道支。
問：若爾，即應七是一非？
答：正見是道亦道支，餘是道支而非道。
如擇法是覺亦是覺支，餘六是覺支而非覺。
智度論云：得是諸安隱具足已，欲入涅槃無為城故，
行是諸法，是時名為道。
瑜伽論云：問：何因緣故，名八支聖道？
答：諸聖是覺已見迹者，由八支攝行迹正道，
能無餘斷一切煩惱，能於解脫究竟作證，是故名為八支聖道。
辨體性者，諸說不同。
若依俱舍，六法為體，正語、業、命同或故。
毗婆沙師，七法為體，身、語二業不相雜故。
正理亦同。毗婆沙論有三釋：或說為六；
或說為七，意同俱舍；或說為八，正命非正語、業故。
依雜集論云：道支自體者，謂正見、正思惟、
正語、正業、正命、正精進、正念、正定，如是八法名道支自體。
問：七覺、八道依何位說？
答：依婆沙，自有兩說：一云：見位八正道，脩位七覺支。
一云：見道名覺支，脩道名八道。
許家正義，前說為正。
依俱舍論，亦有兩釋：一說同婆沙；一說七覺在見道，
八道通見、脩。今依大乘智度論，自有兩說，同大婆沙。
雜集中邊，七覺為見，八道為脩。
顯揚論說：七覺在見，八聖道中正見通於見、
修，餘七唯脩。瑜伽：七覺為見，八聖道中正語、
業、命唯立脩道，餘不別說。
廣辨道品，義如別章。
orig::  ^236a2

世尊！我見彼已，便作是念：此諸長老依有所得，
現觀各說種種相法，記別所解。
commentary::  ^236b10

釋曰：自下第三述已所念。
於中有三：初略述己念、次重述己念、後讚世尊德。
此即第一略述己念。
orig::  ^236b14

當知彼諸長老一切皆懷增上慢，為增上慢所執持故，於勝義諦遍一切一味相不能解了。
commentary::  ^236b18

釋曰：此即第二重述所念。
orig::  ^236b22

是故，世尊！甚奇，乃至世尊善說。
commentary::  ^236b24

釋曰：自下第三讚世尊德。
於中有三：初略讚善說，次舉所讚教，後顯非餘境。
此即初也。
orig::  ^236b26

謂世尊言：勝義諦相微細最微細、甚深最甚深、
難通達最難通達，遍一切一味相。
commentary::  ^236b30

釋曰：此即第二舉所讚教微細等文，已如上釋。
orig::  ^236b34

世尊！此聖教中脩行苾蒭，於勝義諦遍一切一味相尚難通達，
況諸外道！
commentary::  ^236b36

釋曰：此即第三顯非餘境。
謂諸二乘及諸外道，不能通達遍一味相，皆是此中起增上慢。
orig::  ^236b40

爾時，世尊告尊者善現曰：如是！
如是！善現！我於微細最微細、甚深最甚深、
難通達最難通達，遍一切一味相勝義諦，
現正等現，覺等覺已，為他宣說、顯示、開解、
施設、照了。
commentary::  ^236b44

釋曰：此即第二即所讚德。
如汝所讚，於微細等一味勝義自覺悟他。
又解：初是總讚能自覺他，後是別讚能自覺他。
讚自他覺，重言如是。
orig::  ^236c4

何以故？
commentary::  ^236c10

釋曰：第二依徵廣釋。
先徵後釋，此即徵也。
orig::  ^236c12

善現！我已顯示於一切蘊中清淨所緣是勝義諦。
commentary::  ^236c14

釋曰：此即廣釋，於中有三：初法、次喻、後合。
法中有三：初約清淨所緣顯一味相，次善現脩觀行下約三遍義以辨一味，
後善現如彼下即以離三過釋一味相。
就初段中先釋、後結。
釋中復二：初約清淨所緣顯勝義諦，後此清淨下以清淨所緣顯一味相。
前中有二：初約蘊上清淨所緣顯勝義諦，後類處等清淨所緣是勝義諦。
此則初也。一切蘊者，五蘊非一故言一切，或可漏無漏等非一故言一切。
此意說云：於蘊等上有勝義諦，亦名清淨所緣，由緣此境得心清淨故。
是故顯揚十六卷云：復次頌曰：
　　清淨之所緣，常無有變異。
　善性及樂性，
　　一切皆成就。 ^236c16

論曰：由勝諦離一異性故，當知即是清淨所緣。
何以故？由緣此境得心清淨故。
具說如彼。或可勝義即體離繫，故名清淨。
問：上經中未說此言，如何說言我已顯示？
解云：諸部般若及無量義中皆說真如也。
orig::  ^236c42

我已顯示於一切處緣起食諦界，念住、
正斷、神足、根、力、覺支、道支中清淨所緣，是勝義諦。
commentary::  ^237a4

釋曰：此即第二釋類處等清淨所緣是勝義諦。
所以者何？勝義諦理遍諸法故。
orig::  ^237a8

此清淨所緣，於一切蘊中是一味相，無別異相。
commentary::  ^237a12

釋曰：自下第二約清淨所緣顯一味相，
於中有二：初約諸蘊釋一味相，後類處等釋一味相。
此即第一約蘊上清淨所緣顯一味相，
於諸蘊上清淨所緣無別異相，無別異義即一味故。
orig::  ^237a14

如於蘊中，如是於一切處中乃至一切道支中，
是一味相、無別異相。
commentary::  ^237a22

釋曰：此即第二類處等諸法一味。
orig::  ^237a26

是故，善現！由是道理，當知勝義諦是遍一切味相。
commentary::  ^237a28

釋曰：此即第二結勝義諦是一味相。
謂由前所明蘊等法中清淨所緣勝義諦相無別道理，故知勝義諦相即是遍一切。
orig::  ^237a30

善現！脩觀行苾蒭通達一蘊真如、勝義、
法無我性已，更不尋求各別餘蘊諸處、
緣起、食、諦、界、念住、正斷、神足、根、力、覺支、
道支真如、勝義、法無我性。
commentary::  ^237a36

釋曰：自下第二約三遍義以釋一味。
言三遍者，謂真如、勝義及法無我。
此三皆遍蘊等法中，故說此三名為一味。
於中有二：先釋、後結。
釋中有二：先反解、後順釋。
此即初也。謂勝義諦有眾多義，依大般若有十二名，
謂真如、法界、法性、不虗妄性、不變異性、
平等性、離生性、法定、法住、實際、虗空界、
不思議界，如是乃至餘教所說不可具述。
今於此中且約三義以釋一味。
言真如者，如成唯識第九卷云：真謂真實，顯非虗妄。
如謂如常，表無變異。
謂此真實於一切位常如其性，故曰真如，即是湛然不虗妄義。
問：豈不前說真勝義諦離諸名言，如何於此說名真如？
解釋此難，如成唯識第二卷說：真如亦是假施設名，
遮撥為無故說為有，遮執為有故說為空。
勿謂虗幻故說為實，理非妄倒故名真如。
言勝義者，勝謂勝智，義即境義。
謂此真如二種勝智所緣境義，故名勝義。
是故顯揚第十六云：論曰：此勝義諦當知即是圓成實性。
問：何因緣故七種真如名勝義諦？
答：由是二最勝智所行故，謂出世智及後所得世間智。
由此勝義無戲論故，非餘智境。
自餘別義如二諦章。
言法無我者，如集論第三說：何等無我相？
謂如我論者所立我相，蘊界處非此相。
由蘊界處我相無故，故名無我相。
雜集第八亦同此說。
問：空與無我二種何別？
答：諸教不同。依俱舍論四說不同，故第二十六云：
違我所見故空，違我見故非我。
又云：內離士夫故空，不自在故非我。
又云：於此無我故空，自非我故非我。
又云：為治我所見故脩空行相，為治我見故脩非我行相。
大毗婆沙第七十九亦有兩說，同俱舍初二釋。
順正理論第七十四云：無主宰故空，違我相故非我。
又云：為治我所見故脩空行相，為治我見故脩非我行相。
〔此同俱舍論第四釋。〕
依智度論第三十二云：不見實是名空，不見我是名無我。
依集論第三云：何等空相？
謂若於是處此非有，由此理正觀為空。
若於是處餘是有，由此理如實如有。
是名善入空性。於何處誰非有？
於蘊界處常恒凝住不變壞法，我我所等非有，由此理彼皆是空。
於何處誰餘有？即此處無我性。
此無我性、無我有性是謂空。
orig::  ^237a42

唯即隨此真如勝義無二智為依止故，於遍一切一味相勝義諦審察趣證。
commentary::  ^237c24

釋曰：此即第二順釋一味，釋此文諸說不同。
一云：唯此皆是一蘊，遮表異故說。
二言唯是遮遣遮餘蘊等，此者表示此一蘊也。
此意說云：唯此一蘊，真如、勝義及有無、
無二法、無我境三種無分別智為依止故，
後所得智於彼一切一味相審察趣證，故知真如是一味相。
一云：無二智者，人、法二無我智，餘如前說。
一云：行者以三種無分別智為依止故，
即用此智於遍一切一味相中審察趣證，餘如初說。
或可餘如前說，上來總有三說。
一云：唯此皆是一味真如，亦有三釋，准上應知。
一云：唯謂一蘊，此即真如，亦有三釋，准上應知。
如是上來總有九釋。
或可唯是真如，此即一蘊，亦有三釋，准上應知。
雖有此釋，文辭不便。
總釋意云：前文遮求餘法勝義，故名反解；
此文成立唯求一蘊，故名順釋。
真諦三藏釋兩段經云：前文釋通達三境，後文釋審察趣證。
此三別者，若依小乘，三無漏根有差別故，
此即見、脩、無學位差別故。
今依大乘，地地皆有入、住、出分，如其次第配屬應知。
orig::  ^237c28

是故，善現！由此道理，當知勝義諦是遍一切一味相。
commentary::  ^238a16

釋曰：此即第二結文，可知。
orig::  ^238a18

善現！如彼諸蘊展轉異相，如彼法處、緣起、
食、諦、界、念住、正斷、神足、根、力、覺支、道支展轉異相。
commentary::  ^238a20

釋曰：此下第三以離三過釋一味相，即真如等離有因等三種過失，
故成一味。於中有二：先釋、後結。
釋中有二：初明蘊等展轉異相，後辨真如無別異相。
此即初也，文有二節：初明諸蘊展轉異相，後如彼下類處等展轉相異。
由此蘊等相別異故，有三過失：一者有因，
因所生故；二者有為，相所遷故；三非勝義，
應更尋求，非究竟故。
orig::  ^238a24

若一切法真如、勝義、法無我性亦異相者，
是即真如、勝義、法無我性，亦應有因從因所生，
若從因生應是有為，若是有為應非勝義，若非勝義應更尋求餘勝義諦。
commentary::  ^238a38

釋曰：此下第二顯勝義諦無別異相，於中有二：
初返顯勝義有三過失，後善現下順釋勝義離三過失。
此即初也，文有二節：初牒異相，後顯三失。
言三失者，如前已說。
或可五失：一應有因、二從因生、三應有為、
四非勝義、五應求勝。
即准此文，圓鏡智等從因生故，是有為攝，非勝義諦。
故親光等釋受用身即是無常，生者必滅，
一向記故，有說是常〔勘文〕。
如是等義，第五卷中當廣分別。
orig::  ^238a46

善現！由此真如、勝義、法無我性不名有因，
非因所生亦非有為是勝義諦，得此勝義更不尋求餘勝義諦。
commentary::  ^238b14

釋曰：自下第二順釋勝義離三過失，於中有二：
初正釋勝義離三過，後唯有下以理重成。
此即初也。謂若別異有三失故，故知勝義唯是一味，離三種失。
orig::  ^238b18

唯有常常時、恒恒時，如來出世、若不出世，
諸法法性安立、法界安住。
commentary::  ^238b26

釋曰：此即第二以理重成。
謂彼勝義一味真如唯常恒時，如來出世、
若不出世，一切諸法法性安立、法界安住，更無變異種種異相。
依解節經，但說恒常乃至法性、法界、法住真諦。
解曰：於道前位中先來本有，故名為恒，非佛出世方始有故。
道中後位此理無滅，故稱為常，佛出世後理無盡故。
法性者即自性住，佛性約道前位，能為菩提以作根本，眾生由此得發心故。
法界者即引出，佛性約道中位，界名為諸行根本，引出萬行故。
法住者即至得果，佛性約道後位，至涅槃法體常住故。
今依此本云常常時、恒恒時者，解云：一味真如從本已來，
前時非一名常常時，後時非一名恒恒時，
於如是時諸法法性安立、法界安住。
然此法性安立、法界安住自有二義，准餘二本分為三種：
一諸法法性、二安立法界、三安立安住。
若准無性攝論第四分為二種：一諸法法性安立、二法界安住。
安住即是安立異名。
若依瑜伽分為三種，謂法性、法界、法住。
安住即是法性，故第十卷云：是諸緣起無始時來理成就性，
是名法性。如成就性，以無顛倒文句安立，是名法住。
由此法住以彼法性為因，是故說彼名為法界。
解云：瑜伽舉彼緣起顯彼理性，或可彼論即說緣起有此三句，
非顯彼性。然釋三句，其理無別。
orig::  ^238b30

是故，善現！由此道理，當知勝義諦是遍一切一味相。
commentary::  ^238c26

釋曰：是第二結文應知。
orig::  ^238c28

善現！譬如種種非一品類異相色中，虗空無相、
無別、無變異，遍一切一味相。
commentary::  ^238c30

釋曰：第二舉喻重說。
言種種非一品類者，凡論色蘊，有其三種：
一者四大及所造相，二者有見有對、無見有對、
無見無對三句差別之相，三者變壞。
謂前二種皆有變壞，名變壞相。
具此三種，故言種種非一品類，或云異相也。
然虗空中無能所造相，故名無相。
無有有見有對色等種種差別，故名無分別。
分別即是差別異名。
解節經云：無差別故，亦無變壞，名無變異。
具此三義，名一味相。
orig::  ^238c34

如是異性異相一切法中，勝義諦遍一切一味相，當知亦爾。
commentary::  ^239a2

釋曰：第三、舉法同喻。
言異性相者，即自相差別。
故深密云：自相差別。
此意說云：一切諸法皆有二相：一者、自性，
二者、差別。而勝義中無一切法自相差別，故名一味。
故佛地經云：譬如虗空，雖遍諸色種種相中，
而不可說有種種相，體唯一味。
如是如來清淨法界，雖復遍至種種相類所知境界，
而不可說有種種相，體唯一味。
佛地論第五：依他起性同皈真如，圓成實性，故名一味。
又遍計所執、所顯真如無差別故，名為一味。
orig::  ^239a6

爾時，世尊欲重宣此義而說頌曰：
commentary::  ^239a24

釋曰：自下第二舉頌略說。
於中有二：初發起頌文，後舉頌略說。
此即初也。
orig::  ^239a26

此遍一切一味相，勝義諸佛說無異，若有於中異分別，彼定愚癡依上慢。
commentary::  ^239a30

釋曰：自下第二以頌略說。
於中有二：初有半頌舉佛同說讚一味相，後二句辨愚異執顯理甚深。
前中上句頌一味相遍諸蘊等，下句明其勝義諸佛同說。
或可勝義諸佛說無異者，無異即是一味義也。
下半頌中前句辨異計，後句計所依。
然此頌中依解節經，更有一頌及奉持長行，應非正本。
所以爾者，唐本、深密皆無後頌。
又後奉持真諦自云：後去流通非此品內，乃是攝最後流通文。
安此未了，前序亦然，抄經前序安第一品也。
今判此釋亦不順經，經末奉持曼殊室利以為後故。
other:: 
# 心意識相品第三
解深密經心意識相品第三 ^239a34

將釋此品略有二義：一釋品名，二正釋文。
言心意識相品者，心意識名有通有別，
如成唯識第五卷云：謂薄伽梵處處經中說心意識三種別義：
集起名心，思量名意，了別名識，是三別義。
如是三義雖通八識而隨勝顯：第八名心，
集諸法種起諸法故；第七名意，緣第八識恒審思量為我等故；
餘六名識，於六別境麤動間斷了別轉故。
相謂體相，或是相狀。
品義如前。雖有二門，此品宗明通名三義，於中就勝故說第八。
或可此中別名三義，雖有兩釋，前說為勝，是故題云心意識相品。
orig::  ^239b12

爾時，廣慧菩薩摩訶薩白佛言：世尊，如世尊說，
於心意識秘密善巧菩薩
commentary::  ^239b32

釋曰：就所觀境，自有二種：一者、勝義；二者、世俗。
上來已釋勝義諦訖。
自下第二、辨世俗諦，於中有二：初、長行廣釋；
後、以頌略說。前中有二：先問、後答。
問中有二：初、舉所問教；後、依教發問。
此即初也。言廣慧菩薩者，從慧立名。
真諦記云：廣慧對佛說法之人，一切菩薩無不具此廣慧之德。
但此中從廣慧法門立名。
佛地論云：深廣圓滿，善通達故，名為廣慧。
智度論云：道俗種種經書論議無不悉知，名為廣慧。
瑜伽論云：謂即此慧無量無邊所行境故，名為廣慧。
謂世尊說於心、意、識秘密義中如實了知，名善巧菩薩。
orig::  ^239b36

於心意識秘密善巧菩薩者，齊何名為於心意識秘密善巧菩薩？
如來齊何施設彼為於心意識秘密善巧菩薩？
說是語已。
commentary::  ^239c10

釋曰：此即第二、依教發問。
文有二節：初、牒所問教；後、齊何下，正設問辭。
問有二意：初、齊何名為於心、意、識秘密善巧菩薩者，
問菩薩位即是教所說義；後、如來齊何施設彼為於心、
意、識秘密善巧菩薩者，問如來依何菩薩施設彼教，
施設彼教，施設即是宣說之義。
orig::  ^239c16

爾時，世尊告廣慧菩薩摩訶薩曰：善哉，善哉！
commentary::  ^239c28

釋曰：此下第二依問正答。
於中有二：初讚問許說，後廣慧當知下對問正答。
前中有二：初讚其所問，後勅聽許說。
前中有二：先總、後別。
此即初也。所問深義能益復廣，是故重讚善哉善哉。
十地論第一云：善哉者，所說法中善具足故。
瑜伽八十三云：善哉者，是諸賢聖所稱讚故。
九十八亦同。大智度論四十一云：善哉善哉者，讚德之美也。
又智度論六十六云：言必可信，能問於佛，
斷大眾疑，能大利益，故言善哉。
無上依經第一卷云：若有煩惱不能染著，是名善哉。
orig::  ^239c30

廣慧！汝今乃能請問如來如是深義。
commentary::  ^240a2

釋曰：自下別讚，於中有二：初讚問勝義，後讚問有益。
此即初也。
orig::  ^240a4

汝今為欲利益安樂無量眾生，哀愍世間及諸天、
人、阿素落等，為令獲得義利安樂，故發斯問。
commentary::  ^240a8

釋曰：自下第二讚問有益，文有兩節：初明總益，後哀愍下明別利益。
言利益安樂者，如佛地論第一卷云：現益名樂、
當益名利、世間名樂、出世名利、離惡名樂、
攝善名利、福德名樂、智慧名利。
無性攝論第七亦有七對，大同佛地第一。
若依佛地第七有其五對，故彼論云：謂淨法界及妙智皆能安立一切眾生利益安樂，
令脩善因名為利益，令得樂果名為安樂。
又令離惡名為利益，令其攝善名為安樂。
又拔其苦名為利益，施與其樂名為安樂。
此世他世、世出世等應知亦爾。
解云：利益安樂與第一卷相違應知。
言哀愍等者，明其利益自有二種。
言世間者，五蘊世間成人之法。
人天等者，蘊所成人謂五蘊假者，依智度論有三世間：
一器世間、二五蘊世間、三眾生世間。
今於此中辨教所益，是故但說五蘊眾生。
或可所益諸眾名為世間，領解眾首名天人等。
問：豈不頌言我於凡愚不開演，如何此云哀愍世間及天人等？
答：說教所為有其多義：若為令離惡脩善，
通為有性無性故說；若為趣無上正等菩提，但為菩薩種姓不定者說。
orig::  ^240a12

汝應諦聽，吾當為汝說心意識秘密之義。
commentary::  ^240b2

釋曰：此即第二勅聽許說。
言諦聽者，依功德施。
波若論云：諦聽者，心專一境。
瑜伽八十三云：言諦聽者，謂如是相法勸令審聽。
orig::  ^240b4

廣慧當知，於六趣生死彼彼有情眾中，
或在卵生、或在胎生、或在濕生、或在化生身分生起。
commentary::  ^240b10

釋曰：自下第二對問正答。
此心意識即是八識，故今先辨八識差別，後方正釋心意識義。
八識差別略辨六義：一種數多少、二釋名字、
三出體性、四所依根、五所緣境、六心所相應。 ^240b14

言種數者，諸聲聞藏但說六識，而無七、
八，具如諸教。今依大乘，自有兩釋：一、龍猛等，
但說六識，是故清辨菩薩所造中觀心論？
入真甘露品云：離六識外，無別阿賴耶識，
眼等六識所不攝故，猶如空華。
故知彼宗唯立六識。
二、彌勒宗，依金光明等，具立八識。
然依此宗，西方諸師有其三說：一、菩提留支，
唯識論云：立二種心：一、法性心，真如為體。
此即真如心之性故，名之為心，而非能緣。
二、相應心，與信、貪等心所相應。
解云：唯釋意之性故。
識之性故，亦名意識，於理無違。
二、真諦三藏，依決定藏論，立九識義，如九識品說。
言九識者，眼等六識，大同識論。
第七阿陀那，此云執持。
執持第八為我、我所，唯煩惱障，而無法執，定不成佛。
第八阿梨耶識，自有三種：一、解性梨耶，
有成佛義；二、果報梨耶，緣十八界。
故中邊分別偈云：根塵我及識，本識生似彼。
依彼論等，說第八識緣十八界。
三、染汙阿梨耶，緣真如境，起四種謗，即是法執，而非人執。
依安慧宗，作如是說。
第九阿摩羅識，此云無垢識，真如為體。
於一真如有其二義：一、所緣境，名為真如及實際等；
二、能緣義，名無垢識，亦名本覺。
具如九識章引決定藏論九識品中說。
三、大唐三藏依楞伽等及護法宗，唯立八識，不說第九。
破清辨云：所立量中便有自教相違之失，楞伽等經皆說第八阿賴耶故。
問：若爾，如何大品經等唯說六識？
護法會釋如成唯識第五卷說。
然有經中說六識者，應知彼是隨轉理門，
或隨所依六根說六，而識類別實有八種。
問：豈不龍猛唯立六耶？
解云：據實龍猛等信有七八，位在極喜大菩薩故。
而彼論中說六識者，述大品經等意，故不相違。
真諦師說：九種識中，後之三識皆有多失。
且如第七有二種失：一、阿陀那者，第八異名而非第七，故此經等說第八識名阿陀那。
二義相違，所謂唯煩惱障，便違此經八地已上有染末那；
或不成佛，違莊嚴論等轉八識成四智義也。
第八賴耶能起法執，或云緣十八界，皆不應理。
心所法中無明無明數，如何得與法執俱起？
又新翻辨中邊論云：頌曰：
　　識生變似義，有情我及了，此境實非有。
　　境無故識無。 ^240b22

長行釋云：論云：變似義者，謂似色等諸境性現。
變似有情者，謂似自他身五根性現。
變似我者，謂染末那與我癡等恒相應故。
變似了者，謂餘六識了相麤故。
具說如彼，故知第八不緣心等。
若廣分別，如成唯識也。
又真諦云：阿摩羅識反照自體，無教可憑，復違如來功德莊嚴經。
彼云：如來無垢識，是淨無漏界，解脫一切障，圓鏡智相應。
准經可知。無垢識者，即是淨分第八識也。
又決定藏論即是瑜伽，彼論本無九識品也。 ^241a2

言釋名者，先通後別。
言八識者，是其通名。
八謂標數，識即了別。
通性及相，簡唯六識，故言八識，即六釋中帶數釋也。
言名別者，眼等六識皆依主釋，謂依眼之識名為眼識，乃至依意之識名為意識。
第七末那，此云意，如成唯識，恒審思勝餘識故。
若依此釋，意即識故，名為意識，是持業釋。
八阿賴耶，此云藏識，具有能藏、所藏、執藏義故。
此即如次果於因中藏、因於果中藏、境於執中藏，具如成唯識論及攝大乘。
此亦持業，藏即識故。 ^241a20

言體性者，且依三義：一約三性，二約三科，三依法數。
若依三性分別，八識一一此通三性，攝妄皈真皆真如故，
託因緣起皆名依他，隨執情有是所執性。
故唯識第九卷云：謂唯識性略有二種：
一者虗妄，謂遍計所執；二者真實，謂圓成實。
復有二性：一者世俗，謂依他起；二者勝義，謂圓成實。
三科出體，五蘊門中八識皆用識蘊為體，
十二處中皆意處攝，皆有無間滅依義故。
十八界中前五種識，一一皆用自識界及意界一分為體；
第六、七、八三識，一一皆用意識及意界少分以為自性。 ^241a38

辨所依者，八識所依各有三種：一、因緣依，謂能親生八識種子。
故成唯識第四卷云：一、因緣依，謂自種子，
諸有為法皆託此依，離自因緣必不生故。
二、開導依，謂前念滅，自類八識各望後念為開導依。
故唯識云：三、等無間緣依，謂前滅意，諸心、
心所皆託此依，離開導根必不轉故。
三、俱有依，然俱有依諸識不同。
眼等五識各有四依：一、同境根，謂眼等五根各望自識；
二、分別根，謂五識俱同緣意識；三、染淨根，
謂第七末那；四、根本依，謂第八識。
故唯識云：由此五識俱有所依定有四種，
謂五色根、六、七、八識，隨#CB00830;一種必不轉故，
同境、分別、染淨、根本所依別故。
第六意識俱有所依唯有二種，故唯識云：
第六意識俱有所依唯有二種，謂七、八識，隨#CB00830;一種必不轉故。
第七末那俱有所依唯有一種，故唯識云：
第七意識俱有所依但有一種，謂第八識，藏識若無必不轉故。
第八賴耶俱有所依亦唯一種，故唯識云：
阿賴耶識俱有所依亦但一種，謂第七識，彼識若無定不轉故。
論說：藏識恒與末那俱時轉故。
解云：八識所依，有漏、無漏無有差別。 ^241b10

顯所緣者，有其四種：一、五識所緣，二、意識所緣，
三、末那所緣，四、阿賴耶境。
一一門中，先辨有漏，後顯無漏。
有漏五識，於五境中各唯緣一，謂眼識緣色，
乃至身識緣觸〔唯是現量〕。
若無漏位，依成唯識論第十卷，有兩師義，
故彼云：成所作智相應心品，有義但緣五種現境，
莊嚴論說：如來五根，一一皆於五境故轉。
有義亦能通緣三世諸法，佛地論說：成所作智起三業諸變化事，
決擇有情心行差別，領受去、來、現在等義
〔亦唯現量，不通真智〕。
有漏意識遍緣十八界，諸論皆同〔通量、
非量，或現、或比〕。若已轉依，亦遍緣諸法，
故唯識云：妙觀察智相應心品，緣一切法自相、
共相皆無障礙〔唯是現量，通真、俗智〕。
有漏第七，唯緣第八賴耶見分執為我法，
諸論悉同〔唯是非量〕。
無漏末那，依唯識論，三釋不同，故彼云：
平等性智相應心品，有義但緣第八淨識，如染末那緣藏識故。
有義但緣真如為境，緣一切法平等性故。
有義遍緣真、俗為境，佛地經說：平等性智證得十種平等性故。
莊嚴論說：緣諸有情自他平等，隨他勝解示現無邊佛影像故。
有漏賴耶所緣境，諸論不同。
若依瑜伽五十一，唯說二種，故彼云：謂若略說阿賴耶識，
由於二種所緣境轉：一、由了別內執受故，
二、由了別外無分別器相故。
若依成唯識第二卷，前文緣三種境，謂外器世間有漏種子及有根身。
若依唯識第二，後文緣四種境，前三之外更加法處實色，
故彼云：略說此識所變境者，謂有漏種十有色處及隨法處所現實色
〔唯是現量〕。問：何故此識不緣心等？
解云：如唯識第二卷云：異熟識變必有實用，
若變心等便無實用，相分心等不能緣故。
變無為等亦無實用，故異熟識不緣心等。
無漏第八，依唯識論第十，有兩師義，故彼云：
大圓鏡智相應心品，有義但緣真如為境，
是無分別，非後得智，行相所緣不可知故。
有義此品緣一切法，莊嚴論說：大圓鏡智於一切境不愚迷故。
佛地經說：如來智鏡，諸處境識眾像現故。
又此決定緣無漏種及身土等諸影像故。
八識緣假實實境、有為無為、三世等別，廣如唯識論等說。 ^241b48

言心所相應者，依唯識論，護法正義於五十一心所法中，
有漏五識各與三十四心所相應，謂遍行五、
別境五，善有十一；根本惑三，謂貪、瞋、痴；
隨惑有十，謂中二、大八。
然善十一中有兩師義，故唯識第六云：
有義，五識唯有十種，自性散亂無輕安故。
有義，五識亦有輕安，定所引善者亦有調暢故，成所作智俱必有輕安故。
無餘心所，如論廣說。
有漏意識與五十一心所相應，諸論共同，亦無異義。
有漏末那，護法正義唯與十八心所相應，
故成唯識第四云：然此意俱心所十八，
謂九法、八隨煩惱并別境中。
慧解云：前九法者，謂遍行五及四煩惱。
四煩惱者，謂我知、我見、我慢、我愛。
無別心法，義如論說。
有漏賴耶唯與五種遍行相應，故論頌云：
觸、作意、受、想、思相應。
無餘心所，具如論說。
無漏八識皆二十一心所相應，謂遍行五、
別境五，善有十一。
於中別者，妙觀察智因位亦得尋、伺相應，
於藥、病等未自在故。
若至佛果，尋、伺即無，無思成事故。
若廣分別，具如諸論。
心、意、識義，具如別章。 ^242a24

就釋文中，文別有二：初明心、意、識秘密之義；後廣慧！
如是下，辨秘密善巧，答前兩問。
前中有二：初明第八眾名差別；後廣慧！
阿陀那識下，明諸識俱轉差別。
前中有四：一、釋種子識；二、辨阿陀那；三、
明阿賴耶；四、顯心名。
此即第一、釋一切種子識。
一切種子即三習氣。
此中意說由第八識攝持三種習氣結生相續，
故成唯識第八卷云：復次，生死相續由諸習氣。
然諸習氣總有三種：一、名言習氣；二、我執習氣；
三、有支習氣。其種子識自有二種：一、識所持種，
名種子識；二、能持種識，名為種識。
雖有二種，今此正明能持種識身分生時執持所依及種子故。
彼所持種即三習氣，故今略辨三種習氣。
然三習氣略以四門分別：一、釋名字；二、
出體性；三、生果差別；四、四緣分別。 ^242b12

第一釋名，有通有別。
三習氣者，是其通名。
三是標數。言習氣者，說名言等，名之為習。
第八中種習之氣分，故名習氣，即六釋中帶數釋也。
言別名者，如成唯識。
然諸習氣總有三種：一名言習氣，謂有為法各別親種。
名言有二：一表義名言，即能詮義音聲差別；
二顯境名言，即能了境心心所法。
二我執習氣，謂虗妄執我我所種。
我執有二：一俱生我執，即脩所斷我我所執；
二分別我執，即見所斷我我所執。
隨二我執所熏成種，令有情等自他差別。
三有支習氣，謂招三界異熟業種。
有支有二種：一有漏善，即是能招可愛果種；
二諸不善，即是能招非愛果報。
解云：三習氣相，如論應知。
三種習氣皆依主釋，謂名言習之氣種子故，乃至有支習之氣種子故。 ^242b40

言出體者，如前所說，隨二名言所熏種子為名言習氣，
二種我見所熏成種為我見習氣，乃至由善惡業所熏種子為有支習氣。
種現分別，唯種非現。
三果出體名言習氣，五蘊門中一分種子五蘊以為自性，
除無漏種，種隨所生同蘊攝故。
處界門中一分十二處種、十八界種以為自性，
除無漏種，准蘊應知。
我見習氣，五蘊門中行蘊一分所攝，處界門中法處法界少分為體。
有支習氣，五蘊門中色行二蘊以身語業是色蘊故，意思業種行蘊攝故。
處界門中色處聲處法處、色界聲界法界一分為體。
法數出體名言習氣，百法門中通用百法種子為體，影像百法皆熏種故。
我見習氣，用別境中慧及十煩惱中薩迦耶見以為自性。
有支習氣，十一色中色聲二法及心所中思為自性，意思業故。 ^242c20

言出果者，有其二義：一、依成唯識，通約諸法以明生果；
二、依攝論，就十一識以辨生果。
言通約諸法以明生果者，名言習氣通生百法而差別者，
九十四法本質及影皆名言生，六種無為本影不同。
本質六種不從種生，圓成無為無生義故；
影像六種從名言起，依他無為據實有為託因生故。
故唯識論云：名言習氣謂有為法各別親種。
問：有為法中實法有體，可言種生；不相應等既無實體，如何因起？
解云：據實，假法不從種生。
故成唯識論第二卷云：假法如無，非因緣故。
解云：假法既非因緣，義唯假法亦非所生。
然以假從實，說為假種從因緣生。
故唯識論第二卷云：名、相、分別三種習氣，
我見習氣能生自他身中百法差別，有支習氣能生百法善惡趣別。
無為假法，准前應思。
言就十一識辨生果者，如攝大乘論第四卷云：
此中若身、身者、受者識、彼所受識、彼能受識、
世識、數識、處識、言說識，此由名言熏習種子；
若自他差別識，此由我見熏習種子；若善趣、
惡趣、死生識，此由有分熏習種子。
廣如彼釋。 ^242c48

言四緣分別者，名言習氣是正因緣，餘二習氣增上緣故。
成唯識第八卷云：隨二名言所熏成種，作有為法各別因緣。
又彼復云：應知我執有支習氣於差別果是增上緣。
若廣分別，成唯識論第八：疏：就種識中，
文別有二：初約趣生，略明身分生起；後於中下，
依種子識，廣辨受生差別。
此即初也。 ^243a38

言六趣者，如下經說：那落迦、傍生、餓鬼、
天、阿素洛、人。然此六趣，諸宗不同。
依薩婆多宗，唯立五趣。
故大婆娑第一百七十二云：如契經說五趣，
謂那落迦、傍生、餓鬼、人、天。
又云：謂有餘部立阿素洛為第六趣。
彼不應作是說，契經唯說有五趣故。
廣說如彼。問：若爾，阿素洛何趣所攝？
答：婆沙有二說：一云天趣，評家正義鬼趣所攝。
正理二十一、俱舍第八大同婆沙。
依經部宗，唯立五趣。
故成實論第十四云：業有六種，謂五趣業及不定業。
今依大乘，有處唯五，如佛地經及維摩等。
問：若爾，阿素洛何趣所攝？
答：依佛地經第六卷云：諸阿素落種類不定，
或天、或鬼、或復傍生。
故不別說。有處說六，如即此經及法華經等。
或有處說或五、或六。
若依瑜伽，立五為正。
故第四云：又諸非天，當知天趣所攝。
然由意思多、懷詐約、諂誑多故，不如諸天為淨法器。
由此因緣，有諸經中說為別趣，實是天趣。
又第二云：如是安立世界成已，於中五趣可得，
謂那落伽、傍生、餓鬼、人、天。
依智度論，立六為正。
故第三十云：又摩訶衍中法華經說：有六趣眾生。
觀諸義意，應有六道。
復次分別善惡，故有六道。
善有上中下，故有三善道：天、人、阿脩羅。
惡有上中下，故有地獄、畜生、餓鬼道。
廣說如彼。又第十云：佛不分明說有五道。
說五道者，是一切有部僧所說。
婆嗟弗姡路部僧說有六道。
復次應有六道。何以故？
三惡道一向是罪處。
若福多罪少，是名阿脩羅。
生處應別，以是故應言六趣。
問：琰摩王何趣所攝？
答：依大婆沙，鬼趣所攝。
故彼一百七十二云：施設論說：如今時鬼世界，王名琰摩。
又云：贍部洲下五百踰繕那有琰摩王界，
是一切鬼本所住處，從彼流轉亦在餘處。
若依瑜伽，地獄趣攝。
故第二云：隨一有情由感雜染增上業生，在那落迦中作靜息王。
言卵、胎、濕、化生者，即是四生。
瑜伽第二云：云何卵生？
謂諸有情破#CB00592;而出。
彼復云何？如鵝、鴈、孔#CB15179;、
鸚鵡、舍利鳥等。云何胎生？
謂諸有情胎所纏裹，部胎而出。
彼復云何？如象、馬、牛、驢等。
云何濕生？謂諸有情隨因一種濕氣而生。
彼復云何？如虫、蝎、飛蛾等。
云何化生？謂諸有情業增上故，具足六處而生，或復不具。
彼復云何？如天、那落迦全及人、鬼、傍生一分。
若廣分別，如毗曇第八、顯宗十二、俱舍第八、
順正理二十二、婆沙一百二十。
問：前說六趣，何故復說四種生耶？
答：俱舍第八云：施設足論作如是說：四生攝五趣，非五攝四生。
不攝者何？所謂中有。
由是道理，天等六趣攝生不盡，故復重說卵等四生。
問：若爾，何故更說六趣？
答：欲顯善惡受生差別，故說六趣。
問：若爾，何故不說界耶？
答：界通非情，故此不說。
真諦三藏亦同此意。
六趣、四生，義如別章。
然釋此文有其兩解：一云：於六趣生死彼彼有情者，
明所捨身；墮彼彼有情眾中者，辨所受身。
所受身中自有二類：一、六趣身，二、四生身。
若依此釋，身分生起通前二類。
一云：所受身者皆是四生，墮彼彼有情眾中是其總因。
或有卵生等者，別顯四生。
故金剛仙論云：卵生等者，受生差別；有色等者，麤細差別。
若依此說，身分生起依四生說。
orig::  ^243a48

於中最初一切種子心識成熟，展轉和合增長廣大。
commentary::  ^244a12

釋曰：自下第二約種子識廣辨受生差別。
於中有二：初明受生分位差別，復明種依二執受。
此即初也。文有三節：初明種識成熟，次展轉和合，三增長廣大。 ^244a14

言於中最初一切種子心識成熟者，此明種識成熟。
謂於此趣生受生位中，最初結生一切種子心識成熟。
初結生時，種識成熟，成羯羅監，名為結生。
故瑜伽論第一卷云：爾時父母貪愛俱極，
最後決定各出一滴濃厚精血，二滴和合住母胎中，合為一段。
猶如熟乳凝結之時，當於此處一切種子異熟所攝執受所依阿賴耶識和合依託。
謂此出濃厚精血成合一段，與顛倒緣中有俱滅同時。
即由一切種子識功能力故，有餘微細根及大種和合而生，
及餘有根同分精血和合轉生。
於此時中說識已住結生續，即此名為羯羅藍位。
此羯羅藍中有諸根大種，唯與身根及根所依處大種俱生。
即由此身根俱生諸根大種力故，眼等諸根次第當生。
又由此身根俱生根所依處大種力故，諸根依處次第當生。
由彼諸根及所依處具足生故，名得圓滿依止成熟。
乃至彼云：羯羅藍識最初託處，即名肉心。
如是識此處最初託，即從此處最後捨依。
俱舍論第九云：有言精血即成根依，謂前無根中有俱滅，後有根者無間續生。
又云：有餘師云：別生大種，如依葉糞別有虫生。
瑜伽所說同初師釋。
若依順正理二十四取，後說為正，廣如彼說。 ^244a22

言展轉和合者，此有兩釋。
一云：初受生之時，以識為緣，根、大種等展轉和合。
故瑜伽第一卷云：即由一切種子識功能力故，有餘微細根及大種和合而生等。
一云：識與羯羅藍展轉和合。
故攝大乘論云：於母胎中，識、羯羅藍更相和合。
無性釋論第三云：異熟與其赤白同一安危。
世親釋論，意同無性。 ^244b16

言增長廣大者，亦有兩釋：一云：由前展轉和合力故，
羯羅藍等漸增長位，根大種等增長廣大。
一云：由和合故，名色漸漸增長廣大。
故瑜伽第二云：又羯羅藍漸增長時，名之與色平等增長俱漸廣大，
如是增長乃至依止圓滿。
應知此中由地界故，依止造色漸漸增廣；
由水界攝持故；由火界成熟故，令其堅梗；
由無閏故；由風界故，分別支節各安其所。
若分位者，有二種位：一者胎藏八位，二者通相八位。
胎藏八位，謂羯羅藍等。
故雜集第六云：自此已後根漸生長，如緣起說。
故列頌云：
　　最初羯羅藍，次生遏部曇，從此生閉尸，
　　閉尸生鍵南，次鉢羅賖佉，後髮毛爪等，
　　及色根形相，漸漸而生長。 ^244b34

又瑜伽第二云：復次此胎藏八位差別。
何等為八？謂羯羅藍位、遏部曇位、閉尸位、
鍵南位、鉢羅賖佉位、髮毛爪位、根位、形位。
若已結凝箭內稀，名羯羅藍。
若表裏如酪未至肉位，名遏部曇。
若已成肉仍極柔煗，名閉尸。
若已堅厚稍勘摩觸，名為鍵南。
即此肉團增長支分相現，名鉢羅賖佉。
從此以後髮毛爪現，即名此位。
從此以後眼等生，名為根位。
從此以後彼所依處分別顯現，名為形位。。 ^244c12

問：羯羅藍等八位，經幾許時方得圓滿？
答：如瑜伽論第二卷說。
彼云：又於胎中經三十八七日，此之胎藏一切支分皆悉具足。
從此以後復經四日方乃出生。
如薄伽梵於入胎經廣說。
此說極滿足者，或經九月，或復過此。
若經八月，此名圓滿，非極圓滿。
若經七月六月，不名圓滿，或復缺減。
若廣分別，如解脫道論第七卷及入胎經說。 ^244c40

通相八位者，如瑜伽第二云：云何八位？
謂處胎位、出生位、嬰孩位、童子位、少年位、
中年位、老年位、耄熟位。
處胎位者，謂羯羅藍等。
出生位者，謂從此後乃至耄熟。
嬰孩位者，謂乃至未能遊行嬉戲。
童子位者，謂能為彼事。
少年位者，謂能受用欲塵乃至三十。
中年位者，謂從此位乃至五十。
老年位者，謂從此位乃至七十。
從此已上名耄熟位。
orig::  ^245a30

依二執受。
commentary::  ^245a44

釋曰：第二種識依二執受，於中有三：初標章舉數，
次依數列名，後約界分別。
此即初也。上來已辨根等依識生起增長，此下明識依色根等。
orig::  ^245a46

一者、有色諸根及所依執受二相，名分別言說戲論習氣執受。
commentary::  ^245b4

釋曰：此即第二依數列名。
謂受生位有異熟識，執受二種為所緣境：
一者執受五根及彼所依，色香味觸為所依止；
二者執相名分別三法習氣為所緣境，
除無漏種，非所緣故。
此所攝受皆是所緣。
是故瑜伽五十一云：謂若略說阿賴耶識，
由於二種所緣境轉：一由了別內執受故、二由了外無分別器相故。
了別內執受者，謂能了別遍計所執自性妄執習氣，及諸色根根所依處。
此於有色界，若在無色，唯習氣執受了別。
了別外無分別器相者，謂能了別依止緣內執受阿賴耶識故，
於一切時無有間斷器世間相。
譬如燈焰生時，內執膏炷外發光明。
如是阿賴耶識緣內執受、緣外器相，生起道理應知亦爾。
又成唯識第二卷云：賴耶所緣有其三種：
一器世間、二有漏種、三有根身。
阿賴耶識因緣力故，自體生時內變為種，
及有根身外變為器，即以所變為自所緣，行相杖之而得起故。
廣說如彼。此中所說執受義者，是能執受執受五根及彼所依，
令不損壞為自所依，攝受種子為自所有，亦名所依。
然此執受，諸教不同。
俱舍第二云：十八界中，九不受餘二。
彼約一義釋執受故，彼云有執受。
此言何義？心心所法共所執持攝為依處，
名為執受，損益展轉更相隨故，乃至廣說。
正理第四有三師釋：一同俱舍。
正理釋云：若爾，色等即應一向名無執受，
心心所法不依彼故，非根性故。
不爾，色等若不離根，雖非所依，而是心等之所親附，故無有失。
二毗婆沙師說：若諸色法逼迫斷壞，便能生苦。
與此相違，即能生樂，是己身攝，名有執受。
三有餘師說：若諸有情執為自體，一切處時方便防護，乃至廣說。
若爾，應違契經所說。
故契經云：若於此處識所執藏，識所隨攝，名有執受。
雖有是說，而不相違。
有執受法略有二種：一者有愛，乃有身見執為己有，
名有執受，若淨智生即便斷滅。
二者為因，能生苦樂，至般涅槃隨轉不捨。
是為經論各據一義。
解云：經約有愛、身見執為己有，名有執受。
論有三釋：初師意說執為依處，次師意說能生苦樂，
後師意說執為自體，並符本論己身所攝名有執受，即當為因生苦樂義。
然第二師唯生苦樂，初後兩師兼取餘義。
經論合說，總有四釋，具說如彼。
若依毗婆沙第一百四十八，執受納息，
六教不同，恐繁不述。
今依大乘，三說不同。
或有唯約生苦樂故，名為執受。
故集論云：五色界全，四界一分，名有執受。
即既不說聲，故知唯約生苦樂故，名執受也。
或有唯約攝為自體，名有執受。
如瑜伽五十一等云：若無第八，依止執受不可得故。
又五十六復云：五執非執受，所餘一向非執受。
准此等文，唯約攝為自體明執受也。
或有通約二義以明執受。
如五十三云：識執不執者，若識依執，名執受色。
此復云何？謂識所託安危事同，和合生長。
又此為依，能生諸受。
與此相違，非執受攝。
又瑜伽論第一百云：執受法者，謂色法為心心所執持。
由託彼故，心心所轉安危事同。
同安危者，由心心所住持力故，其色不斷不壞不爛。
即由如是所執受色，或棄損，或時攝益，其心心所亦隨損益。
與此相違，名非執受。
今此經中說執受者，且依二義：一者賴耶執根依處為自所依，
二者執持種子為自所攝。
具如諸論。
orig::  ^245b8

有色界中具二執受，無色界中不具二種。
commentary::  ^246a22

釋曰：此即第三約界分別。
即准此文，依大乘宗，無色界中無眼耳等十種色界，非如摩訶僧祇部說具十色及五識身。
而本業經無色諸天來入會中，法華經中間有頂香，如此等文皆依法處所攝色說。
orig::  ^246a24

廣慧！此識亦名阿陀那識。
何以故？由此識於身隨逐執持故。
commentary::  ^246a34

釋曰：此即第二釋阿陀那識。
梵云阿陀那，此翻名執持。
謂由此識隨逐於身，執受色根令不失壞，故說此識名為執持。
依攝大乘，有其二義釋阿陀那：一、執受色根令不壞故，
二、執受自體取彼生故。
如彼第一具廣分別。
依成唯識，具有三義，故第三云：以能執持諸法種子，
及能執受色根依處，亦能執取結生相續，故說此識名阿陀那。
此當二論所說執受。
orig::  ^246a38

亦名阿賴耶識。何以故？
由此識於身攝受藏隱，同安危義故。
commentary::  ^246b6

釋曰：此即第三解阿賴耶。
梵云阿賴耶，此翻名藏。
藏有三義：一者、能藏；二者、所藏；三者、執藏。
故成唯識第二卷云：此識具有能藏、所藏、
執藏義故，為與雜染互為緣故，有情執為自內我故。
攝論第一亦辨三義，故彼論云：復何緣故，此識亦名阿賴耶？
一切有生雜染品法於此攝藏為果性故，
又即此識於彼攝藏為自性故，或諸有情攝藏此識為自我故，
說名阿賴耶識。解云：藏義三種別者：第一、
能藏，此即果法於因中藏，謂識中種生現七識，
染果不離能生因故；第二、所藏，此即因種於果中藏，
謂所熏種藏在能熏七現識中成因性故；
第三、我愛所執藏義，此即境於能執中藏。
今依此經，不同諸論，謂由此識於有根身能攝受彼為所依止，
於彼藏隱與所依身同安危故。
此即現識藏所依中，故名為藏，於所藏中一分之義。
故深密云：於彼身中住者故，一體相應故。
住者，即此攝受藏隱，一體相應，同安危義。
orig::  ^246b10

亦名為心。何以故？
由此識色、聲、香、味、觸等積集滋長故。
commentary::  ^246b44

釋曰：此即第四釋其心義。
梵音質多，此翻為心。
有其多義：一名集起，集諸法種起諸法故，如成唯識第五卷說。
二名積集，有其二義：一諸法種子所積集故，如攝論第一由種種法熏習種子所積集故。
二外六境界積集滋長故。
三名採集，採集種種所緣境故，如深密經及五蘊論。
今依此經，依第二義故名為心。
此有二義：一者積集；二者滋長，由色等境之所積集及滋長故。
若依成唯識論第三卷有七種名，此經四名外更加三名。
三名者何？如彼論云：或名所知依，能與染淨所知諸法為依止故。
釋如攝論十殊勝中第一殊勝名所知依。
世親釋云：所應可知故名所知，所謂雜染清淨諸法，
即三自性，依是因義。
無性釋云：所應可知故名所知，依謂所依。
此所依聲簡取能依雜染清淨諸有為法，
不取無為，由彼無所依義故。
所依即是阿賴耶識，是彼因故，能列彼故，如其所應。
解云：世親菩薩許第八識通與三性為所依止，
無性菩薩唯與依他起性為依，不與遍計、圓成為依。
是彼因故者，與染分依他為依；能列彼故者，與淨分依他為依。
問：如何兩論有此相違？
解云：世親約通依，故通三性；無性唯約親依，故依他。
各據一義，亦不相違。
或名異熟識，能引生死善、不善業異熟果故。
解云：異熟有三：一、轉變而熟，故名異熟；
二、異時而熟，故名異熟；三、異類而熟，因是善、
惡，果唯無記，故云異熟。
三中唯取第三異類，以前二名通餘果故。
或名無垢識，最極清淨諸無漏法所依止故。
解云：梵音阿末羅識，此云無垢識，即妙覺位大圓鏡智相應心體，
名無垢識，最極清淨諸智、定等無漏道法為依止故。
故如來功德莊嚴經云：如來無垢識是淨無漏界解脫一切鄣圓鏡智相應。
廣如唯識疏第三卷說。
orig::  ^246b48

廣慧！阿陀那識為依止、為建立故，六識身轉，
謂眼識、耳、鼻、舌、身、意識。
commentary::  ^247a12

釋曰：自下第二明諸識俱轉差別，於中有三：
初法、次喻、後合。前中有二：初阿陀那與六識俱轉，後廣慧若於下明意識對五俱轉多少。
初舉本末以辨俱轉，後以意對五明其俱轉。
然瑜伽等且約初義以辨俱轉，此中應說末那俱轉而不說者，
舉初舉後准可知故，略而不說，故瑜伽等通約末那以辨俱轉。
前中有二：初總標俱轉，後逐難重釋。
此即初也，以阿陀那為依止故。
六識身轉，謂眼識等。
orig::  ^247a16

此中有識，眼及色為緣生眼識，與眼識俱轉、
隨行、同時、同境，有分別意識轉。
commentary::  ^247a32

釋曰：自下第二逐難重釋。
於中有二：初明眼識必意識俱，後明四識與意識俱。
此即初也。 ^247a36

言此中者，依理門說有其二義：一起論端義、二簡持義。
上來總言諸識俱轉，而未分別五必依意、
意不依五，為欲發起如是義端，故言此中。
又於俱轉含有多義，不可頓說簡餘諸義，持取此義故言此中。
言有識眼者，謂眼二種：一有識眼名同分眼、二無識眼名彼同分。
簡彼同分名有識眼，然此同分及彼同分諸教不同。
一薩婆多依十八界以釋同分、彼同分義，
謂十八界有業用者名為同分，若無業用名彼同分。
故俱舍論第二卷云：十八界中幾是同分？
幾彼同分？頌曰：
　　法同分餘二，作不作自業。 ^247a40

論曰：謂一法界唯是同分，謂諸聖者二念已去無我觀智，
緣一切法無不同遍，是故法界恒名同分。
雜心釋云：一切法界，意識境故。
大婆沙云：以無有法非三世攝意識境故。
具說如彼。問：十七界意識所緣應皆同分，無彼同分。
答：十七界不依意識立為同分及彼同分，
但依各別根境相對色、色對眼，乃至身對觸、觸對身。
問：若爾，意界及意識界唯應對法界立同分、
彼同分，是則緣餘十七界者應非同分。
答：理應如是。然以意界及意識界能遍了一切法故，依自作用立為同分。
如眼等根有見等用，必不立為彼同分故。
有餘師說：法界總攝一切法盡，以十七界亦名法故。
彼不應作是說，法名雖通而法界別故。
由此前說於理為善。
謂餘十七界皆有同分及彼同分。
何名同分、彼同分耶？
謂依自業、不作自業。
若作自業名為同分，不作自業名彼同分。
此中眼界已、正、當見，名同分眼。
如是廣說，乃至意界皆各於自界應說自用。
迦濕彌羅國毗婆沙師說：彼同分眼但有四種，
謂不見色已、正、當滅及不生法。
西方諸師說有五種，謂不生法復開為二：
一有識屬、二無識屬。
乃至身界應知亦然。
意彼同分唯不生法色界為眼已正當見，名同分色。
彼同分色亦有四種，乃至觸界亦爾。
各對自根應說自用，應知同分及彼同分。
眼若於一是同分，於餘一切亦同分。
彼同分眼如是廣說，乃至意界亦爾，雜心亦爾。
若依婆沙有其三釋，初師說同俱舍等。
有作是說：諸見色眼，於自有情名同分眼，於餘有情名彼同分眼。
諸不見色眼，於自有情名彼同分眼，於餘有情亦名彼同分眼。
復有說者，諸見色眼，於自有情名同分眼，於餘有情非同分亦非彼同分。
諸不見色眼，於自有情名彼同分眼，於餘有情非同分眼亦非彼同分。
彼不應作是說：云何有眼而非同分亦非彼同分？
應作是說：於三說中初說應理，具說如彼。
又俱舍云：眼不共故，依一相續建立同分及彼同分。
色是共故，依多相續建立同分及彼同分。
如說色界，聲香味觸應知亦爾。
聲可如色，香味觸三至根方取。
是不共故，一取非餘。
理應如眼等，不應如色說。
雖有是理，而容有共。
所以者何？香等三界於一及餘，皆有可生鼻等識義。
眼等不爾，故如色說。
若依雜心，謂眼見色是有分，不見色是餘有分。
謂色眼可見是有分，所不見是餘有分。
差別者，若眼是一有分，餘一切亦有分。
若一餘有分，餘一切亦餘有分。
色若見者，是有分非餘。
耳鼻舌身聲香味觸亦如是。
第一義如眼說，俗數如色說〔解云：雜心意不分明〕。
毗婆沙云：如色界，聲香味觸界亦爾，同分彼同分品類差別皆相似故。
然於此義，或有欲令唯齅甞覺各自身中諸香味觸，
彼作是說：香味觸界依世俗理如色界說，
謂諸世間作如是語：汝所齅香我等亦齅，
汝所甞味我等亦甞，汝所覺觸我等亦覺。
依勝義理，香味觸界如眼界說，謂一有情所齅香界餘不能齅，
若一有情所甞味界餘不能甞，若一有情所覺觸界餘不能覺。
問：若一觸界，二有情身各在一邊共所逼觸，豈非勝義如色界說？
答：如是觸界有多極微和集一處，二身逼觸各得一邊，
無共得者，故勝義理如眼界說。
香味二界准此應知。
復有欲令亦齅甞覺他及非情諸香味觸，
若已受用及受用時，依世俗理如色界說，謂諸世間說共得故。
依勝義諦如眼界說，一所受用餘不得故。
若未受用，香味觸界依勝義理亦得如色界說，謂在未來當至現在有多人等共得義故。
若依前義，應作是說：香味觸界依世俗理如色界說，依勝義理如眼界說。
若依後義，應作是說：香味觸界若已受用及受用時，
依世俗理如色界說，依勝義理如眼界說。
若未受用，依勝義理亦可得言如色界說。
是故諸論皆作是說：如色界，聲香味觸界亦爾，以香味觸可共得故。
眼等六識同分彼同分生不生法故，如意界說。 ^247b14

次釋同分彼同分名。
依俱舍論，有其三義，故彼問言：云何同分彼同分義？
根、境、識三更相交雜，故名為分。
或復分者，是已作用；或復分者，是所生觸。
同有此分，故云同分。
與此相違，名彼同分。
由非同分與彼同分，與彼同分種類分同，名彼同分。
正理同俱舍。雜心論云：有分餘有分有何義？
答：有分時說名有分。
問：眼界二種，有業及無業分。
彼有業分，為無業分可分亦說有分？
彼無業分，亦為有業分可分亦說有分？
二分俱得有分相。
依經部宗，未見正文。
准同大乘，於理無違。
今依大乘，諸論不同。
若依世親、安慧五蘊論，唯約五內處釋同分義，
故彼論皆云：幾同分？
謂五內有色界，與彼自識等境界故。
幾彼同分？謂彼自識空時，與自類等故。
解云：同分等境義，故名同分。
集論第三、雜集第五意同五蘊，故集論云：云何同分彼同分？
幾同分彼同分？為何義故觀同分彼同分耶？
謂不離識，彼相似根於境相續生故；離識，
自類相似相續生，是同分彼同分。
初是同分，諸根與識俱識相似，於諸境相續生故。
由根與識相似轉義，說名同分。
第二是彼同分，諸根離識自類相似相續生故。
由根不與識合，唯自體相似相續生，根相似義說同分。
色蘊一分、眼等五有色界處一分，是同分彼同分。
又瑜伽五十六亦依五內處說，彼云：問：十八界中幾是同分？
幾彼同分？答：有識眼界名為同分，所餘眼界名彼同分。
如眼界，乃至身界亦爾。
唯根所攝內諸界中思量同分及彼同分，非於色等外諸界中。
當知法界諸有所緣如心界說，無所緣如色等說。
下有識耳等，准此應知。
與眼識俱隨行等者，此明眼識起時必有分別意識同時隨行、
同緣一境。
orig::  ^248b4

有識，耳、鼻、舌、身及聲、香、味、觸為緣，生耳、
鼻、舌、身識，與耳、鼻、舌、身識俱隨行、同時、
同境，有分別意識轉。
commentary::  ^248c18

釋曰：此即第二釋。
餘四識與意識俱，准上應知。
orig::  ^248c22

廣慧！若於爾時一眼識轉，即於此時唯有一分別意識與眼識同行轉。
commentary::  ^248c24

釋曰：自下第二別釋俱轉多少。
於中有二：初明意識與眼識俱轉，後明意識與眼等二三四五識俱轉。
此即第一明意識與眼識俱轉，一緣合故。
orig::  ^248c28

若於爾時二、三、四、五諸識身轉，即於此時唯有一分別意識與五色身同所行轉。
commentary::  ^248c34

釋曰：此即第二明隨所緣境等緣合多少。
是一意識與眼等五識俱轉多少，其數不定。
深密經云無分別意識，依解節經等皆云分別意識，
與此本同，故知分別為正。
orig::  ^248c38

廣慧！如大暴水流，若有一浪生緣現前，唯一浪轉。
commentary::  ^248c46

釋曰：此即第二舉喻重釋，於中有二：初水浪多少喻、二鏡影多少喻。
前後二喻有差別者，諸說不同。
一云二喻意趣各別，如真諦記：水生浪譬六識與本識同生滅義，
鏡生影譬諸識雖起，非本識體轉作六識。
一云二喻意趣無異，同顯諸識俱轉義故，
如瑜伽論第五十一、顯揚十七。
今解二喻諸教不同，有處欲顯所依、能依二種差別，故說二喻。
如瑜伽六十三云：云何名為勝義道理建立差別？
謂略有二識：一阿賴耶、二者轉識。
阿賴耶識是所依，轉識是能依。
此復七種，所謂眼識乃至意識。
譬如水浪依止暴流，或如影像依止明觀，
如是名依勝義道理建立所依、能依差別。
有處為顯第八與七俱轉，如瑜伽五十一、顯揚十七。
有處為顯第八與七不異義故，如成唯識第七云：
八識自性不可言定，一行相所依緣相應異故，
又一滅時餘不滅故，能熏等相各異故。
亦非定異，經說八識如水波等無差別故，
定異應非因果性故，如幻等無定性故。
如前所說識差別相，依理世俗非真勝義，真勝義中心言絕故。
如伽他說：心意識八種，俗故相有別，真故相無別，相所相無別故。
今此經意含有如上所說諸義。
或可此經二喻意異，前喻俱起及因果相續不斷義，
如成唯識第三卷云：恒言遮斷轉非常，猶如暴流因果法爾。
具說如彼。後喻俱起及八不轉，成七及受用無盡義。
前中有三：初一緣一浪喻，次多緣多浪喻，後然此下自類無斷喻。
此即第一一緣一浪喻。
orig::  ^248c48

若二、若多浪生，緣現前有多浪轉。
commentary::  ^249b4

釋曰：此即第二多緣多浪喻。
orig::  ^249b6

然此暴水，自類恒流，無斷無盡，
commentary::  ^249b8

釋曰：第三自類不斷喻，入楞伽經亦同此意。
故彼頌云：
　　如海遇風緣，起種種波浪，現前作用轉，
　　無有間斷時。　藏識海亦然，境等風所擊，
　　恒起諸識浪，現前化用轉。
orig::  ^249b10

譬如善淨鏡面，若有一影生緣現前，唯一影起。
commentary::  ^249b20

釋曰：自下第二鏡影多少喻。
於中有三：初一緣一影喻、二多緣多影喻、後非此下受用無盡喻。
此即第一一緣一影喻。
orig::  ^249b22

若二、若多影生，緣現前有多影起。
commentary::  ^249b28

釋曰：此即第二多緣多影喻。
orig::  ^249b30

非此鏡面轉變為影，亦無受用滅盡可得。
commentary::  ^249b32

釋曰：此即第三受用無盡喻。
言非此鏡面轉變為影等者，真諦記云：
鏡影生藉緣，鏡不轉作影。
六識藉緣塵生者，並用前六識種子生後六識，非為本識體轉作六識。
今解轉變自有二義：一者因變，種子賴耶變成七識；
二者果變，現行第八變自相分，而不能變眼等七識。
今此經中約果變義，故非此鏡面轉變為影。
又此鏡面現影無滅，意顯第八生果無盡。
問：如何合中唯舉水波？
解云：義准可知，略而不說。
若爾，如何深密解節具合二喻？
解云：梵本有此差別。
orig::  ^249b34

如是，廣慧！由似暴流阿陀那識為依止、
為建立故，若於爾時有一眼識生緣現前，即於此時一眼識轉。
commentary::  ^249c6

釋曰：自下第三舉法同喻。
於中有二：初明一緣一識轉、後明多緣多識轉。
此即第一明一緣一識。
orig::  ^249c10

若於爾時，乃至有五識身生緣現前，即於此時五識身轉。
commentary::  ^249c14

釋曰：此即第二明多緣多識轉，准上應知。
orig::  ^249c18

廣慧！如是菩薩雖由法住智為依止為建立故，
於心意識秘密善巧，然諸如來不齊於此，施設彼為於心意識一切秘密善巧菩薩。
commentary::  ^249c20

釋曰：此下第二辨秘密善巧，答前兩問。
於中有二：初依問正釋；後廣慧齊此下，結答前問。
前中有二：初明地前非佛所說，後明地上是佛所說。
此即初也。法住智者，依薩婆多宗，知果法所住內故，名法住智。
故大婆沙一百一十云：問：何故名法住智？
答：法者是果，住者是因。
知果法所住因故，名法住智。
謂知三界下、中、上果所住之因，名法住智。
廣說如彼。依經部宗，知法常住故，名法住智。
故成實論二十六云：知諸法生起，名法住智。
如生緣老死，乃至無明緣行，以有佛無佛，
此性常住，故曰法住智。
今依大乘，依顯揚論第十五云：法住智者，謂依素怛 #CB15274;等安立法門智。
依瑜伽論，同顯揚論，故第十云：云何法住智？
謂如佛施設開示，無倒而知。
又九十四云：云何法住智？
謂如有一人間，隨順緣生、緣起無倒教已，
於緣生行因果分位住異生地，便能如實以聞、
思、脩所成作意如理思惟，能以妙慧悟入信解苦真是苦、
集真是集、滅真是滅、道真是道，諸如是等，
如其因果安立法中所有妙智，名法住智。
今此所說，意同顯揚、瑜伽第十。
此意說云：地前菩薩雖由法住智力了知心、
意、識中世俗差別，而未證解於心、意、識秘密勝義，
是故世尊不齊於此，施設彼為善巧菩薩。
orig::  ^249c26

廣慧！若諸菩薩於內各別如實不見阿陀那、
不見阿陀那識，不見阿賴耶、不見阿賴耶識，
不見積集、不見心。
commentary::  ^250a22

釋曰：自下第二正明地上是佛所記，於中有二：
初總答兩問，後是名下別答兩問。
謂前答中含有二義：一者教所詮義以答初問，二者依義設教即答後問。
於中有二：初約第八三名辨如實知，後約十八界明如實知。
此即初也。然釋此文，諸說不同。
真諦記云：菩薩若如此前來見識色等，
此依俗解，佛不記說此人解心意識秘密義。
由如實不見前來所明識義，佛方記說此人解心意識秘密義。
此明識虗妄無所有即真，由達本秘密，於虗妄之末方始明了也。
又解云：於內各別者，內謂真如諸法自體，故名為內。
各別者，隨詮顯真，名為各別。
此意說地上菩薩依勝義諦，由根本智於內各別。
由證真如境上，如實不見阿陀那用，如實不見阿陀那體。
賴耶及心體用差別，准此應知。
又解云：於內各別者，阿陀那等諸法體上皆有自共相道理，
於中自相現量境故名之為內，諸法自相各附自體名為各別。
是故雜集第一云：自內所受是知義。
此即現量知自相義。
又瑜伽第二復作此言：依知言說者，謂各別於內所受所證所觸所得，
由此因緣為他宣說。
若依此釋，正體後得皆是現量。
如實了知陀那自相，離諸分別故名不見，非無分別乃名不見。
orig::  ^250a28

不見眼色及眼識，不見耳聲及耳識，不見鼻香及鼻識，
不見舌味及舌識，不見身觸及身識，不見意法及意識。
commentary::  ^250b22

釋曰：此釋不見十八界故名善巧菩薩。
orig::  ^250b28

是名勝義善巧菩薩，如來施設彼為勝義善巧菩薩。
commentary::  ^250b30

釋曰：此即第二別答前兩問。
文有兩節：初是名勝義善巧菩薩者，牒上所證之義以答前問；
後如來施設彼為勝義善巧菩薩者，牒上能詮之教以答後問
〔或可是名兩字該通兩段〕。
orig::  ^250b32

廣慧！齊此名為於心意識一切秘密善巧菩薩，如來齊此施設彼為於心意識一切秘密善巧菩薩。
commentary::  ^250b40

釋曰：此即第二結答前問，如文可知。
orig::  ^250b44

爾時，世尊欲重宣此義而說頌曰：
commentary::  ^250b46

釋曰：自下第二舉頌略說。
於中有二：初發起頌文、後舉頌略說。
此即第一發起頌文。
orig::  ^250b48

阿陀那識甚深細，一切種子如暴流，我於凡愚不開演，恐彼分別執為我。
commentary::  ^250c4

釋曰：此即第二舉頌說。
然釋此頌諸論不同，依攝大乘無性。
釋曰：言甚者，世聰叡者所有覺慧難窮底故。
言甚細者，諸聲聞等難了知故。
是故不為諸聲聞等開示此識，以不求微細一切智智故。
一切種子如暴流者，剎那展轉相續不斷，如水暴流。
我於凡愚不開演者，懷我見者不為開示，
恐彼分別計執為我，何容彼類分別計我？
窮生死際，行相一類無改易故。
世親釋云：阿陀那識者，所釋異名。
甚深細者，難了知故。
一切種子如暴流者，次第轉故。
一切種子剎那展轉，如暴水流相續轉故。
恐彼分別執為我者，一行相轉故，分別執可得。
成唯識論護法釋云：以能執持諸法種子，
及能執受色根依處，亦能執取結生相續，故說此識名阿陀那。
無性有情不能窮底，故說甚深。
趣寂種性不能通達，故名甚細。
是一切法真實種子，緣擊便生轉識波浪，恒無間斷猶如暴流。
凡即無性，愚即趣寂。
恐彼於此起分別執，墮諸惡趣障生聖道，故我世尊不為開示。
解深密經疏卷第三
 ^250c10
