
other:: 
other:: 大佛頂首楞嚴經寶鏡疏卷第五
author:: 大清　欽賜雲南法界寺講經廣陵沙門溥畹述
commentary:: 
△二、示結解本。〔二〕一、明結解無二。
〔二〕一、疑請。
orig::  ^526b39

阿難白佛言：世尊！
如來雖說〔至〕佇佛如來無上開示。
commentary::  ^526b41

此索俱生我法結解之元也。
蓋佛前來已示六根生起之由，與夫結相結元，莫不詳析。
其如當機雖知六根是結，將謂惟屬分別我法，
然猶未知俱生細惑成結之元，又在何處，故有此請。
乃問俱生我法成結之元，不知仍是六根，別無他物。
故躡佛語云：如來雖然前來已說第二義門，
詳示根結之元，以及解結之法，歷歷分明。
其柰我等惑障深厚，尚未了明，何者方是俱生我法結解之元？
今觀佛說，世間設欲解結之人，必要知其所結之元，然後可以盡解其結。
設若不知所結之元，我固信彼終不能解。
世尊！我等有學，亦復如是。
良由從無始際，與諸我法，分別俱生，界內界外，
一切無明，滅時俱滅，生則俱生，由此俱生細惑，所以流浪生死。
我雖得此多聞善根，不過名為出家而已。
何則？佛開示時，暫似解悟，至修習處，依舊糊塗。
所謂說時似悟，對境還迷，乍迷乍悟，如隔日瘧。
以分別惑除如安日，俱生仍在如發日也。
惟願大慈，哀愍淪溺，今日現在，若身若心，云何乃是俱生之結？
要從何處修習，然後方名為解耶？
倘蒙垂示，不惟現前獲益，亦令未來八苦八難一切眾生，不落欲有色有無色有也。
作是〔云云〕。翹佇者，如鳥張翼而望哺也。
蓋當機之疑，以俱生我法為生死結元，
然且不知又在何處，豈知即是六根，更無他物者哉？ ^526b43

△二、指示〔二〕一、經家敘瑞。
orig::  ^526c44

爾時世尊憐愍阿難〔至〕是諸大眾得未曾有。
commentary::  ^526c46

此敘瑞以表法也。
爾時世尊愍念現在以及未來，欲為出世修習真因，
普示將來人天眼目，故以勝金兜羅綿手摩阿難頂者，正表以頂法授之也。
六種震動者，表六結將除也。
諸佛流光灌如來頂者，表此頂法乃諸佛共證，所謂十方婆伽梵一路涅槃門也。
問：從前至此四次放光，獨有此番諸佛同放，又何異乎？
答：初為說呪摧邪，次由破妄顯真，後乃顯見生信。
今為修定成行，故前三次依教信解未能破惑，
今將修定必破無明，故諸佛同放，正表結解體無二也。
然此結解一章，正成行取證要緊之過脉耳。
以因此說方生後文耳根圓通，故現斯瑞預表報也。 ^526c48

△二、如來正示〔二〕一、諸佛共說。
orig::  ^527a24

於是阿難及諸大眾〔至〕亦汝六根更非他物。
commentary::  ^527a26

此諸佛共說者，以當機雖得六銷，尚未亡一。
故於根中，無始虗習，生住異滅，分齊頭數，
俱生無明，不能了達。
將謂除此之外，別有結元。
以故諸佛異口同音，而告之曰：生死結元，
唯汝六根，更無他物。
無上菩提，亦汝六根，更非他物。
異口同音者，以佛佛道同，所言無異也。
結根者，固而不開曰結，續而不斷曰根。
謂根中六結，與根俱生，故名俱生無明，為結元也。
唯六根亦六根者，正顯結解，根為之本，
乃罪之魁，功之首也。
無上菩提，能證自覺聖智也。
安樂等，所證常樂我淨四德也。 ^527a28

△二、本師親宣〔二〕一、疑問：
orig::  ^527a48

阿難雖聞如是法音〔至〕同是六根更非他物。
commentary::  ^527b2

此申疑請問也。意謂根塵識三，名十八界，
迷之則為生死結根，悟之皆為如來藏性，信固然矣。
何故十方如來，但言生死安樂，亦惟六根，
而六塵六識不與，何耶？ ^527b4

△二、正示〔二〕一、長行。
orig::  ^527b12

佛告阿難：根塵同源〔至〕云何是中更容他物。
commentary::  ^527b14

此佛釋明亦惟六根之所以也。
故告之曰：諸佛舉根而不言塵識者，非遺乎塵識也。
蓋根塵識三，自相而觀，不無彼此。
約義而論，不出見相。
然皆依於自證而起，遡流窮源，惟是一體。
且根之與塵，雖有內外親疎，然皆相分，乃是共本同源。
故縛則同縛，脫則同脫。
雖同縛脫，元無二體。
故舉根而塵在其中矣。
所以不言識者，以識雖屬見，其性無源。
乃根塵相對，互相引發。
所謂前塵虗妄相想，猶若空華，了無實體。
既非縛結之根，又非脫解之本。
故舉根而識亦攝其中矣。
由其六塵既無別體，六識又無別源。
是故諸佛同言結解，惟是六根，良以此也。
不惟根塵識三，是為如此。
阿難，即見相二分，亦無實體。
何則？以六根由六塵而始發知見，六塵因六根而方有塵相。
故相離見無相之自性。
若見離相無見之自性，則知相見互立，
俱屬依他，元無實性。
如同二蘆，交抱相生，單則僕地，不能獨立。
由是義故，諸佛共說生死輪迴，安樂妙常，
同是六根，更無塵識與他物者，此也。
由汝現今於六根門頭，不了見聞覺知元屬依他，
體性空寂，立為實有見聞覺知，起徧計執，
逐境攀緣，斯則六根即是無明結縛、輪迴生死之本。
若於六根門頭，了得見聞覺知乃依他起，
當體虗無，不生徧計，則見聞覺知泯然虗寂，
唯一圓湛成實之性，斯則六根即是安樂解脫、
寂靜妙常、涅槃之本。
然是六根眾生，不知依他起性，起徧計情，
故於本無漏中幻為有漏，本真淨中幻成妄染。
所以知見立知，即結縛生死，是結從根結也，更非他物為之結元。
知見無見，即解脫涅槃，亦解從根解也，豈容他物為之解元？
是以諸佛共云無他物也。 ^527b16

△二、偈頌〔二〕。一、標偈。
orig::  ^527c26

爾時，世尊欲重宣此義，而說偈言：
commentary::  ^527c28

蓋偈頌之義略有四種：一阿耨窣覩婆頌，
無論長行矩偈，但三十二字便筭四句即為一偈。
二名伽陀，此云諷頌，或云不頌，謂不頌長行故；
或名直頌，謂直以偈說法故。
三名祇夜，此云應頌，謂與長行相照應故；
或云重頌，即重頌長行，由其所說義未盡故。
四蘊陀南，此云集施頌，謂以少言攝集多義施他誦持故。
然經立偈頌又有八意：一少字攝多義故，
二讚嘆者多偈頌故，三為鈍根復重說故，
四為後來者說故，五隨意樂故，六易持受故，
七增明前說故，八長行未說故。
今此經內於前四中二三所攝，八意之內正惟三七兼二五八。
然長行偈頌前後相望，若准清涼仍有五對十例，
謂有無、廣略、離合、先後、隱顯，至文可知。
此下頌文共有九偈，其中應頌、諷頌彼此前後互相交糅，
大都發明六根結解，掃除真妄融歸藏性，以成斯定之密因修證也。 ^527c30

△二、正頌〔二〕一、祇夜頌前。
orig::  ^528a14

真性有為空〔至〕迷晦即無明，發明便解脫。
commentary::  ^528a16

此應長行而頌也。
意謂上來根塵識三見相二分，設依本如來藏妙真如性而論，
皆是世間有為之法，當體全空。
以是依他起性，無非仗因托緣而生，非有自性之實體，故皆虗幻之事也。
不惟世間三科二分生滅之事有為如幻，
即出世間菩提涅槃不生不滅無為之理，
由對待顯，亦是不實，猶如空花。
此正頌前根塵同源，縛脫無二，識性虗妄，猶如空華也。
若例掌珍，前半偈應立量云：真性是有法，以有為為宗。
因云隨緣生，故同喻如幻事。
後半偈亦應量云：真性是有法，以無為為宗。
因云無起滅，故同喻如空華。
下乃轉釋云：何故有為無為俱如幻事空華皆不實耶？
以其言妄者，無非為顯真也，乃對待法。
故中論云：若法為待成，是法還成待。
今則無因待，亦無所成法。
故妄既是妄，由其對待，則真亦成妄，豈非同成二妄乎？
故我所說本如來藏玅真如性，猶非出世無為涅槃之真，亦非世間有為生死之非真也。
然則此性，既非是真，又非非真，云何而有能見之根識，及所見之塵相耶？
須知內根外塵，中間識性，及見相二分，均無實性。
由是義故，但若交蘆，設解去這邊，則那邊不立。
故結則同結，解則同解，唯一所因，同是六根，更無他物。
但解之則聖，結之則凡，所以生死涅槃，元無二路者也。
設或不達真性之理，汝且觀此交蘆中性，自可明矣。
謂之曰空，蘆相宛然，謂之曰有，中無實體，
則知根塵見相，亦復如是。
謂之曰空，現有作用，謂之曰有，實無自性，
故知此性，非真空之涅槃，非有為之生死，
若空若有，二俱非也。
但以眾生迷晦此性，即成無明結縛六根，
若能發明此性，即是六根解黏脫縛。
故知真性，本無凡聖生死涅槃，而迷晦者，
即為縛為結，為凡為生死，發明者，即為脫為解，
為聖為涅槃，法爾如然，更無他物，惟在當人發明與不發明耳。
此三偈，即頌前由塵發知，乃至云何是中更容物也。 ^528a18

△二、伽陀開後。
orig::  ^528b36

解結因次第〔至〕十方薄伽梵一路涅槃門。
commentary::  ^528b38

此直頌以開後也。
意謂前來雖說結解同因，然欲解結，必因次第，
但得六根結解，須知一亦不立，俱同偕亡。
此正開後六解一亡之疑也。
因次第者，即後云此根初解，先得人空，
空性圓明，成法解脫，解脫法已，俱空不生之次第也。
一亦亡者，即後云若總解除，結若不生，
則無彼此，尚不名一，六云何成？
此一亡義也。然欲解結，必須選根，苟能擇得圓通一根，
方可入流忘所，始得寂滅現前，而成等正覺也。
此復開後圓通修證也。
然當機雖聞根塵同源，猶不知其源是何物，
然雖聞交中之性，而且不達何者為性，
雖聞六解一亡，而又不知以何為一，故此示之。
蓋源性一者，即是第八識，梵語陀那，此云執持，
以能執持一切染淨種子，與夫根身器界，令不散失者是也。
謂此識即如來藏，一念受熏，轉為藏識，
遂有一切種習，含藏於中，故其為體，淵深莫測，
微細難知，二乘不克測其源，等覺未能窺其際。
然而此識，自無始來，為妄習氣分，展轉受熏，遂成見相。
前七轉識，任運攀緣，渾如瀑流，莫能堵禦。
若謂是真，其柰含藏妄習。
若謂非真，其柰體即真如。
設說即真，恐其迷妄為真，未免將磚以當玉。
設說非真，又恐迷真逐妄，以致棄水而求波。
所以真與非真，二皆難說。
我故尋常權小教中，不輕為人開示演說者，此也。
由其不達根塵識三，見相二分，元本一心。
誤以能見為心，妄取所見為境。
是將自心，仍取自心。
乃從本無根境非幻體中，攬塵結根，幻成根境。
此則從畢竟非幻之中，而成畢竟之幻法也。
但能旋轉六根，脫黏內伏，不取六塵，則永無世間有為生死之幻法，
與出世間無為涅槃之非幻法矣。
由其妄取，故有幻與非幻。
若不妄取，不惟無幻，亦無非幻。
則非幻之法，尚然不生。
而有為幻法，云何立耶。
以故是定名之曰妙蓮花金剛王寶覺如幻三摩提也。
以此法門，自性本具。
在有為而非有，在無為而不無，於淨無著，
於染無汙，說真非真，名幻非幻，故如妙蓮華處，
汙泥而不染，此顯法身德也。
以根境結惑，觸之則銷，無始無明，撞著便碎，
故云金剛王寶覺，此顯般若德也。
以此根性，即有即空，非生非滅，無修而修，
不妨幻修，無證而證，不妨幻證，故云如幻，此顯解脫德也。
合此不思議一心三德，以為旋根脫塵，
修習正定，故名三摩提也。
此即本經所詮大佛頂首楞嚴王三昧也，亦即金剛王如幻不思議佛母真三昧也。
然其名目雖殊，而理體則一，苟能於此外脫塵緣，
內旋根性，一彈指間，可超無學，所謂狂心歇處即菩提耳。
須知此根性三昧，是無比法門，乃十方如來入涅槃門一條大路也。
梵語三摩提，此云正受，以不受諸受欲，
亦云正定，揀非偏邪故。
阿毗達磨云：無比法薄伽，梵具有六義，
謂自在熾盛，及端嚴名稱，吉祥與尊貴。
若據大論，薄伽云破，梵云煩惱，謂能破煩惱故。
此中門字，正應前請，要因門入，故此指示如幻三摩提，以為入華屋之正門也。 ^528b40

△二、明六解一亡。
〔二〕一、敘益呈疑。
orig::  ^529a44

於是阿難及諸大眾〔至〕施以法音洗滌沉垢。
commentary::  ^529a46

此敘已悟結解，惟屬六根，而單不知解結次第，
六解一亡，尚未了然，故復請示也。
慈誨，指前偈也。祇夜云應頌，亦云重頌，即應長行而重頌也。
伽陀云不頌，亦云直頌，又名孤起，更名諷頌，
即不頌長行，竟直孤起諷美而頌也。
雜糅者，謂諷應交呈，前後照應，文迴織錦之機，義走盤珠之妙也。
精瑩者，謂能詮之文，辭華精彩，字句瑩明，
故所詮之理，微而且妙，清楚透徹，皎然可知，
寧不令人心開意解，而眼目清明者乎。
始自嘆曰，若非如來開演藏性，何由得知自性本定，此真從來未曾有也。
以故合掌頂禮，謝前益而呈後疑也。
無遮大悲者，謂此根中之性，如來尋常恐人迷惑，
遮而不演，今則無#CB17327;，已蒙大悲而開演矣。
我今悟得根中之性，本來清淨，本來微妙，
本來真常，始知如來已往從前，皆是真語實語，
不誑不異，如所如說正法之句也。
然我心中，猶有未達，前佛既云，根塵同源，
縛脫無二，迷晦即無明，發明便解脫，斯則結無前後，
解無倫次，六根若解，一覺應顯，云何又說解結因次第，
六解一亦亡，此固不解者也。
惟望再示舒結倫次一亡所以殊，使而今而後，
一切眾生，洗滌根中積生虗習，深沉垢染，
塵沙無明，以獲清淨也。 ^529a48

△二、舉事辯答〔二〕一、辯結巾喻迷。
orig::  ^529b42

即時如來於師子座〔至〕畢竟同中生畢竟異。
commentary::  ^529b44

此先答其結解倫次，辯定同異，以喻迷也。
即時下，正明如來言相並彰，令人易曉，善巧說法意也。
整謂整頓。涅槃僧云裏衣，即是下裙。
僧伽棃云雜碎服，即是大衣。
劫波羅云時分，即夜摩天。
綰結者，取其華巾，左右交加，互相穿插，
挽成一結，以示阿難，此名何等，俱言為結。
次則如來又綰一結，又如是問，亦答名結。
由是次第，綰至六結，一一持問，皆答為結。
此示結起之時，元有次第明矣。
蓋以身中六結，基於藏識，人固難知，故取巾比況，令其易知也。
然喻意大槩，不可不辯。
佛以寶疊華，喻如來藏性。
緝績成巾，喻如來藏隨緣轉成。
阿陀那識，即第八含藏識也。
巾本一條，綰成六結，喻藏識現起見相二分。
而此二分，元是一體，猶一巾然。
但見為能緣，相為所緣，故根塵相偶，發起識心，則名為結。
設使根塵不偶，識心亦無，是於結心，解即分散矣。
佛告阿難下，是以一巾喻藏識。
巾有兩頭，喻藏識現起見相二分。
綰成六結，喻相見因依，而結成六根也。
意謂巾實一絛，應成一結。
至如我初綰時，汝等名結，這是理當如何？
第二第三，以至第六，汝曹復皆名結，此何謂耶？
此正如來推情問事，設法拿人，欲令不打自招，
以故返詰第二、第三不當名結，要使當機自說巾體元一，
因結成六，以顯一是對六而稱，六乃藉一以名。
若以巾體論，則元是一；若以結相論，則現成六。
正見名目雖然有一有六，而實本體非一非六也。
佛告阿難：此巾既知元是一條，因我六綰而名六結。
汝且審的，仔細觀察，未結之先，巾體無異，
本來是同，元無有一；既結之後，因結有六，
遂而成異，由是名六。
於意云何？我今欲將第六結喚為第一，
如以意根當眼根用，果可得乎？
此佛以性中相知，故詰其可能互換不？
當機則曰：不也，世尊！
六結若存斯名，第六終非第一。
縱盡明辯，不能令第六結顛倒錯亂，成第一結名也。
此當機見用中相背，故答其不能互用也。
故佛迎而許之曰：汝言如是，六結雖然不同，
若還循順，顧其本因，元是一巾，造成六結。
若欲令其前後互換錯亂，其名終不得成，則汝現前六根亦復如是。
蓋未結之先，本如來藏妙真如性，本無同異，
原非一六；既結之後，見相俄興，各分疆界，
故有同異，遂成一六。
故見、相、根、塵，望陀那而言，則為同為一；
自陀那對見、相、根、塵而論，則為異為六。
此正迷真逐妄，從畢竟本無一六之同中，而生出畢竟一六之異也。 ^529b46

△二辯解巾喻悟〔三〕一喻六解一亡
orig::  ^530a32

佛告阿難汝必嫌此〔至〕皆即狂勞顛倒華相。
commentary::  ^530a34

此復審明六解一亡，欲令當機自悟解結之方法也。
佛告阿難：我雖綰巾成結，汝必不喜，嫌此六結不欲成六，
惟願喜樂還成一巾者，然復依汝當用何法方可得乎？
阿難言：六結若存，則彼此各有定位，復有定名，
若以六作一，則彼是此非，諍論鋒起，決不可得，
以此結非彼結，彼結非此結故也。
如來今日若將六結一總解除，結既不有，
自無彼此，彼此既無，則一之名尚不可得，而六之義何出而成耶？
佛見阿難將有亡一之機，故就其所解以導之曰：須知六解一亡亦如是也。
由汝無始逐妄迷真，故有一六耳。
心性者，指如來藏心，妙真如性，全體大用也，此合上寶疊華也。
狂亂者，謂真為妄，轉如來藏，隨緣而成阿賴耶第八藏識，合前緝績成巾也。
知見妄發，發妄不息者，由藏識而現見分。
勞見發塵者，由見分而復成相分。
見根既成，則根塵識備，合前一巾而成六結。
下復舉喻以明法。
勞目喻見分，狂花喻相分。
湛精明無因起者，謂於如來藏湛精圓明清淨本然之中，
一念隨緣，遂成藏識，而有見相根塵、情與無情一切世間。
故器世間則有山河大地，情世間則有生老病死，正覺世間則有菩提涅槃。
若以正眼而觀，總屬心性狂亂，如勞目所見，無有異也。
故心性顛倒，則有情與無情，根塵一六，
正猶勞目顛倒，妄見虗空華相也。
設能返妄歸真，自住三摩地中，則見與見緣，
併所想相，如虗空華，本無所有。
是一尚無名，何有於六哉？ ^530a36

△二、喻解結唯心。
orig::  ^530b38

阿難言：此勞同結，云何解除〔至〕諸妄銷亡，不真何待。
commentary::  ^530b40

此明解結當解心也。
阿難問言：此勞見發塵之六根，固同一巾綰成之六結，
但不知以何方法，便可解除？
如來以中，偏掣其左，故問之曰：如是解不？
曰：不也。世尊！此喻執見分為實有者，不得心空，未可解也。
旋牽右邊，又故問曰：如是解不？
曰：不也。世尊！此喻執相分為實有者，不得境寂，未可解也。
於是如來欲其自悟，故返問云：吾今左牽右掣，
竟不能解，汝當自設方便，云何計較，便解得成？
阿難意謂：此易事耳，但當於結中心空處，
下手一解，即便分散，有何難哉？
須知當機，喻則了然，法猶未在，故佛且印之曰：
喻既如是，法亦如是。
若欲解除六根之結，非從結心下手，則不可耳。
蓋結心者，喻陀那識中也。
但能現前內旋根伏，外絕塵緣，如是則現行不生，
種子自滅，而陀那識中，半分生滅，由此銷融，
則能藏所藏，我愛執藏，全體轉為如來藏性，
而無始無明，當下俱成大圓鏡智，如是方名灸病得穴，解結當心也。
然恐當機於此疑曰：因解結妄，緣此證真，
是則因緣皎然明白，如何前來屢排斥耶？
以故釋云：阿難！我說成佛之法，從因緣生者，
非取四大和合，發明世間諸變化相之麤因緣也。
如來今日之所發明世間六凡之染法，
出世四聖之淨法者，一一知其本因，隨所緣出也。
蓋六凡四聖之因，本於如來藏性，隨染淨緣，
成十法界，所謂隨心應量，循業發現者也。
此即藏性隨緣，而為成事無明。
故我教汝解結從心者，正以無明體空，
即是不動真如，乃明本來不動之因，妙能成事之緣，豈汝尋常所知之麤相哉？
不特此也，如是世出世間，聖凡染淨，與夫一切山河大地，
明暗塞空，乃至恒河沙界之外，一滴之雨，
我亦知其分齊頭數，以及現前所有物相。
至如松何以直，棘何以曲，鵠何以白，烏何以玄，
我皆了達，知其元由者。
何故？以其聖凡染淨，情與無情，大而世界，
細而微塵，莫不皆因如來藏心，以成其體。
我今既以不滅不生，合如來藏，而如來藏，
圓照法界，是以一切皆自心物，所以洞悉纖毫無差，
良由徹法底源，能如是耳。
以故阿難，隨汝志願，心中歡喜，選六根內，
擇一圓根，但能一門深入，則餘五根，應#CB15072;圓脫。
但得根結若除，則見分種盡，心即空矣。
塵相自滅，則相分種盡，境乃寂矣。
果爾，見相諸妄，種習銷亡，則根塵結相，俱為烏有。
此際心空境寂，猶皓月當天，則自性真定，全體現前。
設或不爾，復何待耶？ ^530b42

△三、喻結解即定。
orig::  ^531a28

阿難！我今問汝。此劫波羅巾〔至〕從三摩地得無生忍。
commentary::  ^531a30

此明根結俱解，即正定現前也。
以上章發揮本如來藏妙真如性，既無餘蘊，
此正顯示根結俱解，當下乃是自性真定，即大佛頂首楞嚴王如幻三摩提也。
以故世尊仍約解結之喻，而問阿難曰，
此巾現前六結，吾將同時解其縈縛，未審可得不須次第同時除不。
對曰，不也，世尊。是結本以自一至六，次第綰生，
今欲解之，亦當自一至六，次第而解可也。
以六結雖同一巾之體，如來綰結，元不同時，
則結時既有次第，而解時亦應次第，云何能得一時同除耶。
若以法合次第者，乃心性狂亂，知見妄發，勞見發塵是也。
非先解眼結，次解耳結，後解鼻結之謂也。
六結不能一時同解者，以初學者，心無二用，
力當專一，設於六根齊做工夫，未免分心返成散亂，
故須擇一圓根，於此下手，但得一根先解，則餘五根應拔圓脫矣。
此因當機，既知結由次第，不可同除，故佛見有可接之機，
而導之曰，六根解除，亦復如是。
此根初解者，則一解一切解，以其性無二體故也。
所以一根返源，六根解脫，根既不緣，塵無所偶，
識亦不生，則分別俱生二種我執，從此先斷，故得人空。
既得人空，則知世間五蘊非有，四大本空，
返觀生死，悉屬空華。
由是圓悟，明知萬法之性，當體全空，則分別俱生二種法執，
因此頓斷，成法解脫。
既得法空，則知出世間無為不實，菩提本無，
返觀涅槃，俱成幻事。
由是人法俱空，解脫已後，不可便作到家念頭。
若然，則墮法身邊矣。
必須空其二空，併俱空之念亦不可生，
如是方名性修菩薩，從大佛頂首楞嚴王如幻三摩地中，真得無生無法無生法忍者也。
須知一經所詮，圓通正修，唯在於此。
即下諸聖各述，不過從此出身之履歷耳。
所以古解不達斯義，牽引配合，類皆蛇足。
今槩不取，庶不知本經自有一心三觀，
而返晦之，且以臆說妄生枝蔓，是何異舍家雞而愛野鶩者耶？
蓋本經之一心者，即前一體三名，如來藏性也。
三觀者，即今一定三名，人法俱空也。
以如是心，修如是觀，依如是觀，證如是心，
方謂因心果覺，名目相應也。
故後文云：作是觀者，名為正觀。
若他觀者，吾弗知矣。
此則稍酬妙奢之請，略明有三摩提名大佛頂之義也。
或曰：此經自唐宋已下，解疏雜出，昭若日星，
並垂於世，可無論矣。
即有好事諸師，硬配三觀，強抬六識，然其辭義，
相習成風，已非一日。
今子拂之，能禁來者，必無諍乎？
予曰：非然也。蓋諸師之註楞嚴者，或自述悟證，
或自附本宗，乃諸師之楞嚴，非釋迦之楞嚴也。
今所述者，唯釋迦之楞嚴，乃十法界其具之楞嚴，
非予一人之楞嚴，何諍之有哉？
固知今後凡有公心，具擇法眼者，不我諍也。
即或不然，知我罪我，又何辭焉？ ^531a32

△二、直示一門〔五〕一、當機求示。
orig::  ^531c28

阿難及諸大眾蒙佛開示〔至〕退藏密機冀佛冥授。
commentary::  ^531c30

此求示圓通本根為修定方便，即前所謂入華屋之門也。
阿難大眾蒙佛開示，雖達一心三觀，乃名慧覺；
一解六亡，即是圓通。
由知六解一亡而得人空，故身無礙；解脫法已，
俱空不生，故心無礙。
然猶未達六根之中誰為圓通修習本根，應當選取者也。
良由我輩萍游六道，生死飄零，積劫迷真，
無依無恃，義如孤子，雖獲華屋，尚未入門，事猶露處。
何心何慮者，喜出望外也。
預，猶在也。天倫者，以父子兄弟天性之親，
自然倫序當機，乃佛堂弟，故云爾也。
如失乳兒忽遇慈母者，久失法乳，今幸得也。
若復因此遭際幸會，便得成道，不亦快乎？
設或不然，則我前來蒙佛開示所悟所得陀那根性一解六亡三空觀智，
如是密言，皆為無用。
何故？既無用力之處，則還同昔日本未悟時元是一樣，而與未聞陀那一亡三空無以異矣。
惟垂大悲，愍其苦惱，必定惠我秘密法門當屬何根，
以便趨進妙莊嚴路，成就我等圓通修習，足見如來成始成終指示性定之最後開示也。
作是語已，五體投地，退居一面，內藏密機，惟冀如來冥冥傳授。
以前佛云：隨汝心中選擇六根，其可入者，
吾當發明，令其增進。
當機至此，既不能自擇，又不敢再請，故但求佛冥熏加庇，或可傍通一線而授之也。 ^531c32

△二、如來徧詢。
orig::  ^532a28

爾時世尊普告眾中〔至〕從何方便入三摩地。
commentary::  ^532a30

此佛徧詢諸聖，令述圓通，以應密機之請也。
爾時，世尊普告眾曰：汝等當時從佛口生，
從法化生，在我教法之中，得成菩薩及四果無學者。
吾今問汝，最初乃因何法發菩提心，悟此六根、
六塵、六識？十八界中，誰為圓通始？
從何法為最初下手，修行方便，然後得入三摩地耶？
問：向下二十五聖，據所觀法，有三科七大。
今佛止曰三科，不及七大，何耶？
答：三科七大，乃開合之殊耳。
以彼識大，合此六識；彼之根大，合此六根；
彼餘五大，總合六塵。
以六塵之體，不出地、水、火、風、空故也。
但言三科，即攝七大。
故前文云十方如來，于十八界，一一修行，皆得圓滿無上菩提者是也。
又此三科，設復合之，不開塵識，唯是六根。
故前文云令汝生死安樂妙常，同是六根，更非他物者此也。 ^532a32

△三、諸聖各說。〔二〕一、諸聖略明。
〔四〕一、六塵圓通。〔六〕一、陳那觀聲。
orig::  ^532b12

憍陳那！五比丘即從座起〔至〕如我所證音聲為上。
commentary::  ^532b16

此從聲塵入圓通也。
憍陳那云：火器以先世為事，火外道因此為姓。
阿若者，名也，此翻無知，非無所知乃知無耳，即是真知無知無所不知也。
或云拘鄰，此翻已知，亦翻最初解。
五比丘者，父族三人，即額#CB16014;#CB02494;、
提俱利也；母族二人，即憍陳那、十力迦葉也。
以佛初入山時，父王思念遣彼待衛，然此五人三喜五欲、
二喜苦行，佛苦行時三即捨去，及受乳糜時二又捨去，
俱往鹿野苑中同修異道，成佛道後三七思惟，
先尋度之為說四諦，陳那先悟，佛三問知解否，
三答已知已解，以此尊者在一切人天羅漢眾前初聞佛法，
最先知解得道故也。
雞園者，智論云：昔因野火焚林，林中有雉入水漬羽以救其焚，
因而名地。即纂要所謂雞頭摩寺也。
陳那意謂我見如來最初成道，於此二處，
三轉四諦，皆借音聲，我等發明，亦賴音聲。
以最初先解，佛即以解印證我名，以初聞四諦微妙音聲，
不循聲轉，返聞自性，故得根塵併脫，能所皆空，
由是密契四諦，而獲圓通。
我實於佛三轉音聲，得阿羅漢，佛今問我所證圓通，當以音聲而為上也。
蓋此二十五聖，各述圓通者，正為如來前說三科七大，本如來藏妙真如性之明證也。
佛欲指示當機大眾，諸菩薩萬行首楞嚴定，
故寄諸聖，令其發揮，以明三科七大，無非入華屋之門，
莫不究竟堅固，靡不真實圓通也。
然則此中始於聲塵，終於耳根者，是就阿難及此方一類之機耳。
以故文殊特簡之曰，此方真教體，清淨在音聞，
欲取三摩地，實以聞中入者，此也。 ^532b18

△二、沙陀觀色。
orig::  ^532c22

優婆尼沙陀即從座起〔至〕如我所證色因為上。
commentary::  ^532c24

此從色塵入圓通也。
優婆尼沙陀云：色性空，亦云近少。
以微塵是近空之少分也。
因多貪欲，佛令作不淨觀以對治之，令轉貪心而成厭心也。
觀不淨者，即九想之前先觀不淨死想也。
謂觀身中三十六物，外則九孔常流不淨，
以自受生則種子不淨，及乎入胎則住處不淨，
將出胎時則生處不淨，及至於死則究竟不淨。
從此遂作九相觀法：一、胖脹，二、青瘀，三、
爛壞，四、血塗，五、膿爛，六、蟲噉，七、散想，八、
骨想，九、燒想。由作是觀，固知此身從生之始至死之終無有一淨，
乃至白骨燒作微塵亦是不淨，所以生大厭離，
悟諸世間傾國傾城之色笑，為雲為雨之性情，
莫不磨滅，歸於白骨化作微塵，畢竟成空也。
蓋初以九想與空對治色想，是以色為患而空為藥也。
既知是空，則病好藥除，故能空之空、所空之色，
二俱不立，一併掃除。
由是空色二無，頓除結使，成無學道。
以故如來印我名字為色性空，以知欲塵之色既是不淨，
其性本空，故獲勝淨妙明之色，密證斯義以入圓通。
我從塵色麤濁之相，因悟妙色勝淨之相，得阿羅漢。
佛今問我所證圓通，我以色相因之修習而為上也。 ^532c26

△三、香嚴觀香。
orig::  ^533a18

香嚴童子即從座起〔至〕如我所證，香嚴為上。
commentary::  ^533a20

此從香塵入圓通也。
昔者，如來教我於十八界一切法中，審諦而觀諸有作為虗幻之相。
我時辭佛，晏然靜坐，晦跡潛修清淨齋中。
偶見比丘燒沉水香，其香之氣，無聲無相，
非色非烟，寂靜悄然，來入鼻中。
蓋香氣者，乃有為之一也。
我因諦觀，此之香氣，非屬於木。
何則？以徒木無火，則不生香，故知非木。
非屬於空。何則？空性常在，香應常生，今燃則有，
不燃則無，故知非空。
非屬於烟。何則？蒙烟嗅香，可說烟生，今未蒙烟，
寂然有香，故知非烟。
非屬於火。何則？若火能生，凡燒應香，今燃他木，
又無香氣，故知非火。
審其散去處，則無東西南北之住著；觀其飄來時，又非木空烟火之從生。
由是審觀，非木不自生，非空不無因，非火不他生，非烟不共生。
四處無生，忽然了悟，塵意銷亡，無生智顯，
當下發明，頓成無漏。
故如來印我，以香嚴為號。
我以香塵之氣，倐然銷滅，五分法身，妙香現前，
由斯密證，獲入圓通，故從香嚴得阿羅漢。
佛今問我所證圓通，我以妙香莊嚴，因之修習而為上也。
問：既云童子，則從菩薩受稱，云何得阿羅漢耶？
答：此敘昔證，非謂今也。
正如月光童子，初得小果，後於佛所，得童真名，預菩薩會耳。 ^533a22

△四、藥王觀味。
orig::  ^533b16

藥王藥上二法王子〔至〕如我所證味因為上。
commentary::  ^533b18

此從味塵入圓通也。
法王子者，以二菩薩堪紹佛種，令不斷絕也。
五百梵天，乃其徒屬也。
為醫嘗藥，敘遠因也。
以諸藥雖多，不出草木金石，然其為味，我悉知之。
若苦酸醎甘辛，此皆有味之味，以及於淡經，
乃無味之味，併眾味共成之和合，直爾采用之俱生，修煉炮炙之變異。
其中之性，或是冷者，或是熱者，或有毒者，
或無毒者，悉能徧知。
今雖承事如來，宿習不忘，即從味性觀察，了知諸味之性。
以其味性熾然在舌，故知非空。
又無形質，故知非有。
身即舌也，心即識也。
然觀味性，非即舌識何故？
以諸味不來，則舌與識常自淡然，故知味性非即舌識而生也。
非離舌識何故？以舌識不嘗，則甘苦等味不能自現，故知味性非離舌識而有也。
一一分別味性之因，非空非有，非即非離，
從是開解，悟入圓通。
彼時#CB15166;佛印我兄弟藥王、
藥上二菩薩名，今於楞嚴會中，忝為法王之子。
昔以分別味性之因，方獲本覺妙明之體。
今佛問我所證圓通，我以分別味性之因而為上也。
按觀藥王經云：過去有佛，號瑠璃光。
有比丘名日藏，宣布正法。
有長者名星宿光，聞說法故，將呵黎勒諸藥，
奉日藏大眾：願我未來能治眾生身心二病。
舉世歡喜，立名藥王。
弟名電光明，復以醍醐上妙之藥，供日藏大眾，因名藥上。
以是觀之，此菩薩名，乃彼時佛印，非今得也。 ^533b20

△五、賢護觀觸。
orig::  ^533c18

 #CB02494;陀波羅并其同伴
〔至〕如我所證觸因為上。
commentary::  ^533c20

此從觸塵入圓通也。
#CB02494;陀婆羅，云賢護，
亦云賢守，謂自守賢德復護眾生也。
或云賢首，以位居等覺眾賢之首也。
開士者，菩薩之異稱，謂自能開悟復能開悟眾生之大士也。
先於威音等者，敘其宿昔以從水因忽悟圓通也。
正明洗浴身於水合冷暖澁滑俱觸之時，提起正念窮究此觸因何而有。
若謂此觸既因洗塵而有者，則塵本無情何能生觸？
是不因洗塵而有明矣。
若謂此觸是因洗體而有者，則四大本空何能有觸？
是不因洗體而有明矣。
由是推究，塵既不生根亦不有，中間覺觸之心安然不動，
因此便得悟入圓通，了知外塵內體能洗所洗俱無所有。
以其宿生曾習斯觀，雖經多劫元無忘却，
乃至今時從佛出家，亦由斯觀令得無學。
彼時威音王佛即字我為#CB02494;陀婆羅，
我以妙悟觸塵宣發了明如來藏性，得無生忍成佛子住。
佛今問我所證圓通，我以觸塵之因而為上也。 ^533c22

△六、迦葉觀法。
orig::  ^534a6

摩訶迦葉及紫金光比丘尼〔至〕如我所證法因為上。
commentary::  ^534a8

此從法塵入圓通也。
摩訶迦葉，云大龜氏，亦云飲光，姓也，名畢鉢羅，是母禱樹得故。
尼名婆陀，在家時婦也。
自敘燃燈、塗佛二種勝因，故感歷劫紫金光身，袒衣吞日也。
六塵者，由法塵乃五塵謝落影子，故云六也。
變壞者，以法塵托意識，暫現即無，於剎那間，
念念生滅，厭其變壞，唯以空寂，修滅六盡七之定。
此定能滅六識空，法塵盡七，半分染末那故，
仍留半分淨末那，以持定故。
入是定者，若身若心，忘處忘時，能度多劫，
如彈指頃，故現在天竺國鷄足山入此定，以待彌勒出世者是也。
我以空觀，銷除法塵，斷諸結使，成阿羅漢，
以故世尊尋常說我頭陀為最者，以能抖擻法塵故也。
我由生滅，法塵既滅，則微妙法性現前，
故得開悟，了明藏性，頓入圓通，所以銷滅世間一切諸漏。
佛今問我所證圓通，我以法塵之因而為上也。
頭陀，新譯杜多俱云抖擻，約理即抖擻法塵，
塵業自盡，故名抖擻。
約事則有十二種行：一、阿蘭若，二、常乞食，
三、次第乞，四、一食，五、節量食，六、中後不飲漿，
七、糞掃衣，八、但三衣，九、塚間，十、樹下，十一、
露地，十二、但坐不臥也。 ^534a10

△二、五根圓通〔五〕一、那律觀眼。
orig::  ^534a48

阿那律陀即從座起〔至〕旋見循元，斯為第一。
commentary::  ^534b2

此從眼根入圓通也。
阿那律云無貧，亦云如意，乃白飯王子，是佛堂弟也。
以過去世增將一飯施辟支佛，感九十一劫無貧窮苦，受如意樂。
按增一阿含，佛在祇園為眾說法，那律眼睡，
佛呵之曰：咄咄何為睡？
螺螄蚌蛤類，一睡一千年，不聞佛名字。
那律於是奮志不眠，遂失雙目。
世尊示以樂見照明金剛三昧者，令其攝心於見性中，
一心樂見，專欲照明，唯此一念，別無他念。
以正念不動，猶如金剛，故此三昧能破壞一切，而一切不能破壞。
以念力堅固，則金剛眼睛半頭而現，所以不因眼根觀見十方。
故知此見精則不雜於塵，識真則非同於妄見矣。
乃是如來藏中發本明耀，故能洞鑑大千，
昭然若邇，猶觀掌中菴摩勒果也。
以是之故，如來印我成阿羅漢。
今佛垂問所證圓通，我以外不隨塵，故能旋見；
內不依根，故能循元。
由是以葡萄朵換金剛眼而入圓通，即當以斯循元之見為第一也。
元者，乃吾人本有真見，即前矚暗之見，外繞之見。
前云彼見真精，故不名見者，此也。
故謂循元而不曰循見者，良由是焉。 ^534b4

△二、槃特觀鼻。
orig::  ^534b42

周利槃特迦即從座起〔至〕反息循空斯為第一。
commentary::  ^534b44

此從鼻根入圓通也。
周利、槃特迦，兄弟二名也。
周利亦云周陀，此名大路邊生。
槃特迦亦云莎伽陀，此名小路邊生，亦名繼道。
其母乃長者之女，隨夫他國，垂產當歸，
行至中途，即誕其子。
如是兩度，皆於路邊凡生二子，故以大小而目之也。
繼道者，以其兄弟相繼而生于道路也。
其弟即誦#CB00416;比丘，
於過去世為大法師，秘吝佛法，不肯誨人，感愚鈍報。
以宿善故，遇佛出家，五百比丘同教一偈云：
身語意業不造惡，不惱世間諸有情，正念觀之欲境空，無益之苦當遠離。
如是三年，日日教之，不能成就。
兄見其弟誦不能得，乃謂之曰：若不能誦，何不仍作白衣？
槃特聞已，遂持繩泣至後園樹下，欲尋自盡。
佛化樹神而斥之曰：迦葉佛時，卿作三藏，
弟子五百，吝法不誨，故獲斯報。
但當自責，何為自殘？
仍現佛身而語之曰：勿怖，成無上覺，不由汝兄。
佛乃以手牽詣靜室，教誦埽#CB00416;一句伽陀。
經於百日，憶得前埽遺忘後#CB00416;，
持得後#CB00416;遺忘前埽，由是日久漸漸馴熟。
佛將埽#CB00416;更名除垢，
槃特思念：#CB01926;土埽除則清淨也，
我今結縛是垢，智慧是除，若以智慧埽除結縛，不亦可乎？
佛知其機且愍其愚，教令九旬安居，授以安那般那調息之定，
謂調鼻中出息入息也。
我於爾時但觀鼻根調出入息，工夫漸熟心漸微細，
先唯調其出入，後便窮其生滅，盡悉生住異滅，此之四相乃名諸行。
於一息中具此諸相，於一相中有九十九剎那，
於一剎那復具九十九生滅，生相一法如此，住異滅三亦然。
由是觀察諸行無常剎那生滅，不唯出息入息當體是空，
即內根外塵一切具空，故得其心豁然開悟證入圓通，
得大智慧自在無礙，乃至諸漏一切皆盡，
成阿羅漢住佛座下，特蒙印證成無學道。
佛今垂問所證圓通，我以返窮生滅之息，
循順無漏真空而入圓通，即當以斯返循鼻根為第一也。 ^534b46

△三、憍梵觀舌。
orig::  ^535a14

憍梵鉢提即從座起〔至〕還味旋知，斯為第一。
commentary::  ^535a16

此從鼻根入圓通也。
憍梵鉢提云：牛呞以不食時，亦事虗嚼。
此其病也。昔見老僧無齒而食，笑其似牛，故世世感生牛舌之相。
佛為遮謗，賜之數珠，令常念佛。
且教即其舌根，返觀知味之性，於知淡時，
知非是淡，乃至知苦時，知非是苦等。
由是了味無味，故名一味。
不雜餘緣，純一清淨，即是自心本地法門。
故我方得滅其知味之心，而入正定也。
以其觀察知味之知，非生於舌根之體，非出於甜苦之物。
由是根塵俱脫，應念得超世出世間一切諸漏。
因悟非體，故內脫身心；因悟非物，故外遺世界。
既超諸漏，故遠離三有；既脫根塵，則如鳥出籠。
所謂想相為塵，識情為垢者，至此皆遠離而銷滅矣。
故得法眼清淨，證入圓通，成阿羅漢。
復蒙如來親口印許，登無學道。
佛今詢問所證圓通，我以還味脫塵，旋知內伏而入圓通，即當以斯還旋舌根為第一也。 ^535a18

△四、畢陵觀身。
orig::  ^535b2

畢陵伽婆蹉即從座起〔至〕純覺遺身斯為第一。
commentary::  ^535b4

此從身根入圓通也。
畢陵伽婆蹉云：餘習呼恒河神為小婢，
非有故心，由過去世為婆羅門我慢餘習耳。
最初入道，聞佛所說苦、空、無常、無我、不淨，
世間諸法皆不可樂，因行乞食，思入此觀，
不覺毒刺中路傷足，以思不可樂事，便遭不可樂境，亦悟證之機緣也。
彼時毒延於身，舉皆楚痛，我念此身有知，方能知此深痛。
正當深痛之時，立定脚根，不為痛轉，即便觀察此知痛者畢竟是誰。
由是而知，雖然身有知覺，覺知深痛，然我本覺清淨之心，實無有痛痛此覺心。
我又思惟，如是一身寧有覺痛之知覺，
又有痛不能及之知覺，豈此一身有雙覺耶？
設有雙覺，應成二佛，有是理乎？
因而把住牢關，攝其心念，循歸清淨覺心。
未久之間，楚痛妄身，知覺妄心，忽爾雙忘，
心空及第，獲入圓通。
不過三七日中，一切諸漏虗盡無餘，純一本覺清淨真心永離虗妄，
一切知覺成阿羅漢，故得如來親蒙印記，
發明真心，成無學道。
佛今垂問所證圓通，我以純一本覺遺妄身心而入圓通，即當以斯純覺身根為第一也。 ^535b6

△五、空生觀意。
orig::  ^535b44

須菩提即從座起，頂禮佛足〔至〕旋法歸無，斯為第一。
commentary::  ^535b46

此從意根入圓通也。
須菩提云空生，亦云善現等，以生時現空，
心達於空，常行空行，故以為名。
言曠劫來，由自心空，萬法皆空，故得一切而無阻礙。
自憶捨生受生，猶如恒河沙數之多，曾無隔陰之昏，處胎之迷也。
即此生初在母胎時，即知諸法當體空寂，
雖然隨世受生，而空理不昧，了知五蘊身心，
一一皆不可得，不惟但空，正報依報亦然，
自母身外，乃至十方，悉成空寂。
及至出胎，則廣化眾生，各各證得空寂之性，
所謂人法皆空，自他俱寂。
然尚未達真空妙有，復蒙如來為我發明性覺真空，
性空真覺，即得根本正智，乃證自性真空，
且無能證之智，亦無所證之空，由是智理一如，
方能空性圓明，得阿羅漢，頓時悟入如來藏心，
寶明妙性真空藏海，遂而知同佛知，見同佛見，
蒙佛印許，成無學道。
雖悟自性本空，然不滯空，故能解脫空性，而入圓通也。
佛今垂問所證圓通，我以一切諸相，皆入非相，
能非所非，二皆除盡，內旋根法，歸於本無，即當以斯旋根脫法為第一也。
此上非字無字盡字，乃空字之變文耳。
初以單空空於諸相，故云諸相入非，次以重空復空非相，
故云非所非盡，此正人法俱空也。 ^535b48

△三、六識圓通〔六〕一、舍利眼識。
orig::  ^535c42

舍利弗即從座起，頂禮佛足〔至〕光極知見斯為第一。
commentary::  ^535c44

此從眼識入圓通也。
舍利弗云：鶖子心見，即眼識也。
不於色塵而起惑染，故云清淨。
於世、出世間，即是因緣所生諸法。
以染因緣故，則有世間種種變化；淨因緣故，則有出世種種變化。
但經眼識，一見則通，了然明白，獲無障礙，
不勞意識起念窮究而後方知，正顯多劫眼識明利如此。
然在今生，先未知佛，我於路中偶逢迦葉波同彼兄弟相逐而行，
為我宣說因緣所生法，我說即是空，亦名為假名，亦名中道義。
一聞此偈，因而便悟世、出世間一切諸法因心成體，
法本無生，心空三際，所謂三際求心心不有，
心不有處妄元無，妄元無處即菩提，生死涅槃本平等，於是發心從佛出家。
向者見識雖能了徹，尚未明圓，今則惑盡真窮，
故得真正見識，識精明圓而入圓通，所以於理於事莫不了然，
得大自在，具四無畏，以有真正見識，故所說無畏耳。
由是斷結，成阿羅漢，且於眾中智慧第一，
以智德居長，為佛長子。
以聞佛說而獲法身，是從佛口生也；在教法中熏淘漸染，
長養聖胎，是從法化生也。
今佛見問所證圓通，我以眼識顯發智光，
智光極處徹佛知見，即當以斯心見發光為第一也。
此上見覺心見，指眼識也。 ^535c46

△二普賢耳識。
orig::  ^536a40

普賢菩薩即從座起〔至〕分別自在斯為第一。
commentary::  ^536a42

此從耳識入圓通也。
普賢者，行彌法界曰普，位隣極聖曰賢。
菩薩根者，圓頓根也。
普賢行者，即十大願王，凡舉一色一香俱周法界者是也。
皆從立名為普賢行者，足見垂範之廣也。
心聞者，謂不假耳根而於意根便發耳識，
則知一根能發六識，明互用自在也。
心中發明者，謂既不出口，若非心聞孰得而知？
此正感應之妙也。
若於下，明顯機顯應。
縱彼下，明冥機冥應。
此又機應相符啐#CB10437;之妙也。
意謂佛今顧問所證圓通，我說最初修證本因者，
心聞即指耳識，由觀耳識發明藏性獲入圓通，
故得神化莫測妙應無方，而分別自在也。
即當以斯心聞耳識為第一也。
問：何不取此而返取根耶？
答：塵非根則不了別，識非根則不發生，根親識疎是以不取。
且心聞之義雖是真因，其如初心絕分，故文殊揀之。
若於觀音論同異者：一、因異，是初心方便；
二、境異，乃耳根圓通；三、聞異，彼以拔苦為先，故不同耳。 ^536a44

△三、難陀鼻識。
orig::  ^536b30

孫陀羅難陀即從座起〔至〕明圓滅漏斯為第一。
commentary::  ^536b32

此從鼻識入圓通也。
孫陀羅云好愛，妻名也。
難陀云歡喜，己號也。
慈恩兩名，共翻曰艶喜。
為別牧牛難陀，故標其妻，乃如來親弟也。
以初出家，愛情不息，佛令同拘絺羅觀鼻端白，以治散亂也。
初三七日，觀出入氣，其狀如烟。
蓋鼻息出入，由風火而起，鼓煩惱濁，故其為狀如烟焰也。
此明初做工夫，且於粗處觀起，以見散亂之者，欲氣麤濁故也。
從此漸觀，則根身器界，俱成烟焰。
漸入漸深，淨觀現前，煩惱銷薄，故得身心內發光明，
圓滿洞徹，依正二界，徧成虗明，一時清淨。
當此之時，內外映徹，猶如瑠璃。
此則觀心純淨，發將空慧，故見烟相漸漸銷滅，
而其鼻中出入之息，轉成白矣。
倐忽之間，心開意解，證入圓通，一切諸漏，從此永盡。
向之出息入息，為烟為焰者，到此俱化為光為明。
不唯圓然一身，且徧十方世界。
由身與界，圓照無遺，遂成無學。
故世尊記我能轉煩惱，當得菩提。
今佛見問所證圓通，我以鼻識知出知入，
銷化濁息，轉為淨息。
久而發明，光明圓滿，即滅諸漏，而證圓通。
即當以斯鼻識銷息為第一也。
問：此與槃特有何異乎？
答：前約鼻根，令其調息攝心，以生智慧。
今約鼻識，令其緣白駐心，以除散亂。
機教各別，自不同耳。 ^536b34

△四、滿慈舌識。
orig::  ^536c28

富樓那彌多羅尼子〔至〕消滅諸漏斯為第一。
commentary::  ^536c30

此從舌識入圓通也。
父名富樓那，云滿；母名彌多羅尼，云慈。
此尊者依父母而立名，故云滿慈子。
我曠劫來，敘遠因也。
辯才有四：一、法無礙，知諸法總相；二、義無礙，
知諸法別相；三、辭無礙，無斷盡故；四、說無礙，無疲厭故。
苦、空乃三乘權義，實相即一乘實義。
深達者，即悟世間生死不淨、無常、苦、空，
當體即是出世涅槃，常、樂、我、淨，權、實不二也。
如是一佛、二佛，乃至恒沙如來，幽深秘密隱奧法門，
我能一一於大眾中，以精微義理，用巧妙言辭，而開示之。
此皆因得四無所畏，能如是耳。
蓋佛有三輪，應物無滯，所以身輪現通，
口輪說法，意輪鑑機者也。
乃因我才，授以口輪，助揚法化，始自阿含，
終至般若，轉教菩薩，皆其事也。
故能助轉，則上輔佛教；因而師吼，則下化眾生。
由其善說法要，大眾敬順，猶師子吼，威攝羣獸也。
是以上輔下化，自利利他，皆其舌識，以獲圓通，成阿羅漢。
故世尊印許說法人中，我為第一，再無有上。
今佛詢問所證圓通，我以舌識辯別法音，
降退三界魔羅，伏除五陰怨賊，銷滅結使，
盡諸有漏，莫不賴此而獲圓通，即當以斯辯才、舌識而為上也。 ^536c32

△五、波離身識。
orig::  ^537a24

優波離即從座起，頂禮佛足〔至〕一切通利斯為第一。
commentary::  ^537a26

此從身識入圓通也。
優波離云上首，以其持律為眾綱紀故。
又云近執，以佛為太子時，彼為親近執侍之臣故。
所以親隨踰城，親觀苦行，親見降魔，解脫世間，
不貪五欲，盡諸欲漏、有漏、無明漏也。
由是我得親承佛教，授之以戒，乃二百五十比丘戒也。
所謂四重、十三、二不定、三十九、十四提尼、
一百眾學、七滅諍，總論二百五十戒。
如是漸增，乃至授我以菩薩戒。
所以三千威儀，八萬細行，靡不精研。
以行住坐臥四威儀中，各具二百五十，
對三聚戒，則成三千威儀也。
仍配身口七支，成二萬一千。
復配貪嗔癡等，分此四煩惱，成八萬四千細行也。
性業者，謂所戒之法，體性即惡，不待制止，
犯則成業，如殺盜婬等是也。
遮業者，謂所戒之法體性非惡，但能導惡為前方便，
故禁止之以遮諸惡，如食葷酒等是也。
由是大小二乘所具戒法悉皆能持，性遮二業莫不清淨，
以持比丘律儀故得幻身寂靜，由達菩薩心地法門故得妄心銷滅，
從是因戒生定、由定發慧，而入圓通成阿羅漢。
我是如來律中首領，於大眾中能以戒法整綱肅紀，
佛親印我持菩薩戒了明此心，持比丘戒修省此身，
由是身心寂滅、言行相符，所以四眾推為上座。
今佛見問所證圓通，我以身識持比丘戒，
以執此身故令身得自在，次以身識持菩薩戒，
以執此心故令心得通達，然後身心不待執持，
一切通利而入圓通，即當以斯能持身識為第一也。 ^537a28

△六、目連意識。
orig::  ^537b30

大目犍連即從座起〔至〕久成淨瑩，斯為第一。
commentary::  ^537b32

此從意識入圓通也。
目犍連云萊茯氏，姓也，名拘律陀。
云無節樹，以禱此樹而生也。
優樓頻螺云木瓜林，謂依此林住故。
又云木瓜癃，頸項有癃如木瓜故。
伽耶云城，亦云山，即象頭山也。
那提云河，亦云江，皆依處而標名也。
因彼宣說因緣生法甚深之義，非彼世間和合麤相，
我頓了悟，遂而發心投佛出家。
以聞因緣深義，得大了悟，遂即意識而通達藏性也。
如來不棄，惠然納我，故得袈裟著身，鬚髮自落，成比丘也。
然我游行十方世界，如雲出岫，似月流空，
得無罣礙者，良由開悟藏性，分別不生，
意識不起，乃能以湛旋其虗妄滅生，伏還元覺。
湛性既深，心光獨露，正定現前，故得神通妙用。
由此發明於眾見，推為無上也。
不唯娑婆一佛化境，即使十方一切如來，亦讚嘆我神力無上。
此故何哉？以能即此圓明了知之意識，而深達清淨本然之藏性也。
所以得大自在，游行無畏，如師子王。
今佛見問所證圓道，我以意識不緣諸塵，
旋歸湛性，故得心地光明，而發宣神通妙用，以獲圓通。
蓋此旋湛工夫，如澄濁水，須靜而不動，久成清瑩也。
即當以斯意識旋湛為第一也。 ^537b34

△四七，大圓通。〔七〕一，烏蒭觀火。
orig::  ^537c26

烏蒭瑟摩於如來前〔至〕登無上覺斯為第一。
commentary::  ^537c28

此從火大入圓通也。
烏蒭瑟摩云：火頭以觀火性得道，因之立名，即火頭金剛也。
不言從座起者，以金剛立於佛前，衛護侍從，不坐故也。
我憶遠劫作凡夫時，性多貪欲，遇空王佛說，
多貪婬欲之人，皆因煖觸迫發，生名欲火，
死為業火，業力增勝，成猛火聚，遂而教我徧觀四大。
蓋百骸四肢，地也；諸冷煖氣，水火風也。
以多淫之人，火大偏勝，故令觀火，先於煖觸下手，
觀此煖相，於百骸四肢，五臟六腑，週身徧體，
莫不皆然，則知生為欲火，死為業火，通身皆成一大火聚，信固然矣。
於是生厭，婬心頓歇，遂成正定，故能轉欲火而為神光，
由內凝而攝外散，所以化多婬多欲之心，成大智大慧之火。
從是之後，一切諸佛，皆以善觀火性，故呼召我，名為火頭。
然名所以召實也，以我能得火光三昧，故立是名。
我實以此正定力故，斷諸結縛，證入圓通，成阿羅漢。
由是我心，因發大願，凡佛成道，我為力士，
頭現火焰，手執寶杵，親伏魔怨。
今佛詢問所證圓通，我以火大諦實觀察，
若身若心，一切煖觸，無非欲火，究其起處，
了不可得，從茲始悟性火真空。
性空真火，清淨本然，故無阻礙，循業發現，故有流通。
由此斷除諸漏，永絕貪淫，既銷大火聚之業因，
便生大寶焰之智火，轉凡成聖，登無上覺，
以獲圓通，即當以斯諦觀火大為第一也。 ^537c30

△二、持地觀地。
orig::  ^538a28

持地菩薩即從座起〔至〕成無上道斯為第一。
commentary::  ^538a30

此從地大入圓通也。
以此菩薩先平土地，次平心地，因持平等之心，
悟入佛知見地，故名持地。
我念往昔普光佛時，我為比丘，行平地行，
常於陸地要路，水程津口，除田地之外，
凡有高深而險，迫狹而隘，有高不可上，
深不可下，迫狹而不便通行者，如是不如法地，
未免有妨於車，傷損其馬。
我於高則平之，深則填之，或作橋梁以利津口，
或負沙土以修要路，行如是行，經無量佛，曾無少懈。
或有眾生於市垣之闤，市門之闠，在此二處要人擎物者，
我為擎之，至其所往之處，放下其物，轉身即行，
不取顧直之價，豐時捨力如此。
至毗舍浮佛，時世饑荒，我為負荷饑人，
遷移就食，無問遠近，惟取一錢，聊資身命，
其荒年節取又如此，故感福報而有神力。
或有車牛俱被泥溺者，車則為其推輪，
牛則拔其苦惱，力助人畜又如此。
蓋平地之行，期於普利，擎物之行，不擇親踈，則我之心亦已平矣。
然屬事相，尚未悟理。
時國大王請佛供齋，我於爾時平所過地，以待佛行。
毗舍如來愍我勤苦，久行事行，因而攝受，令其入理。
乃摩其頂，而謂我曰：地由心造，但當平心。
汝若心平，則世界地，一切皆平。
我聞此語，心即開悟。
始知心岐也，千差競起；心平也，法界坦然。
了見身內地大微塵，與夫所造外器世界所有微塵，
平等無二，亦無差別。
故知內身外界所有微塵，悉無自性，各不相觸，互不相摩。
乃至刀兵，亦無能觸所觸，能摩所摩也。
由我能於色法地大之性，徹悟身界一切微塵，
彼此性空，本自無生故耳。
於此忍可，決定分明，而獲圓通，成阿羅漢。
由是迴小乘心，今入菩薩大乘位中。
故凡聞得諸佛如來，但有宣說妙法蓮華，
開示悟入佛知佛見之地者，我即先往證明心地，而為上首。
今佛見問所證圓通，我以地大諦實觀察，
內身外界二種微塵，平等無異，元無差別。
本如來藏妙真如性，莫非性色真空，性空真色。
但以虗妄循業發現，故有內外二種微塵。
今悟微塵無性，則身界既銷，鏡智自圓，
所以成無上身，而入圓通也。
即當以斯諦觀地大，為第一也。
毗舍浮云，徧一切自在，乃莊嚴劫最後佛也。 ^538a32

△三月光觀水。
orig::  ^538c8

月光童子即從座起〔至〕圓滿菩提斯為第一。
commentary::  ^538c10

此從水大入圓通也。
月光者，以月乃太陰，能生於水，水性圓明，故號月光。
童子者，菩薩之異稱，表童真德也。
往昔下，敘宿因也。
佛名水天者，謂從水大悟徹性天也。
教習水觀者，以己所證而示人也。
蓋此水大三昧，先觀身中水性，如涕唾精液等，
在一身中，雖有旋復不停，清濁不等，而性體則一，故無傾奪也。
觀內既成，引伸于外，擴而觀之，見此身中之水，
與世界外華藏海中，有大蓮華，其蓮華中，
有無量香水海，一一海中，各有一華，擎二十重華藏世界，
壘高如幢，故曰浮幢王剎。
了明身中之水，於諸香海之水，平等無二，本無差別。
雖則觀行成熟，未得亡身，故入定時，別無他物，但見清水。
由其定中，尚存能觀之心，所觀之水，故出定後，仍有身累。
故知觀力，雖已增勝，外人皆見，但定果色，未得盡除。
以其能所未忘，故有激水作聲，頓覺心痛之事耳。
如舍利弗，入定耆闍崫山，時有二鬼，從虗空過，
一名為害，二名復害。
于時復害，與為害言：我欲以拳打沙門頭。
為害勸云：勿興此意。
復害不聽，為害即去。
復害以拳，便打其頭。
舍利出定，白世尊言：體素無患，今苦頭痛。
佛告之曰：有伽羅鬼，手打汝頭。
彼鬼大力，打須彌山，便成二分。
汝若無定，身應破碎。
此鬼受報，身已陷入阿鼻獄矣。
今云為害者，舉同時所逢也。
彼時出定，心痛猶如遭鬼。
乃思惟曰：我今已證阿羅漢道，果縛雖存，
子縛已斷，久已遠離生老病死。
如是四緣，云何今日忽生心痛？
將無退失四果而致此耶？
爾時童子乃述上來投礫之事。
我則告言〔云云〕：身質如初，心不痛也。
從茲之後，更經多劫，逢無量佛。
如是至於山海自在通王如來，方得盡亡能觀之心。
所觀之水，打成一片。
能觀身心既空，則所觀水相亦亡。
始悟內身水性，於十方界香海水性，俱合真空。
所謂性水真空，性空真水者，無二無別矣。
故今獲於如來會中，證得童真之名，參預菩薩之會，以入圓通。
今佛詢問所證圓通，我以水大之性，清淨本然之一味，周徧法界以流通。
了悟水性空寂，本自無生。
得是忍已，圓滿菩提，而徹證圓通也。
即當以斯諦觀水大為第一也。
或問：徧室清水，何所從來？
答：定心所化，定果色耳。
故世有黃頭凝神而化石，思婦痴想以成峯。
彼尚凡愚業力如此，而況聖賢定心化水，何足異哉！ ^538c12

△四瑠璃觀風。
orig::  ^539a42

瑠璃光法王子即從座起〔至〕傳一妙心斯為第一。
commentary::  ^539a44

此從風大入圓通也。
具云吠瑠璃，此云遠山寶。
由觀依正風力所轉，觀成得用，依正洞徹，
猶彼瑠璃，故以名焉。
所值之佛，名無量聲者，亦由觀風從萬竅怒號處，認得根源以立名耳。
蓋此佛尋常說法，開示菩薩本有覺性妙明真心全體大用者，
謂本覺乃不動之體，妙明乃周徧之用。
以觀世界及眾生身，皆由本覺一念隨緣，
自蔽妙明，妄循無明風力所轉，故有風輪執持情器二種世界。
但能觀得風性本空，動相非有，則旋妄還真，便是本有覺性妙明真心矣。
我於爾時，聞佛此說，隨即觀察界之四方，
安立位次，由於風輪執持。
世之遷流，過現未時，由於風力密移。
身之語默，一動一止，莫非風力所轉。
心之動念，而有生住異滅者，皆由境風皷動心海，而起生滅識浪也。
如此觀察，外而世界，內而身心，諸動雖多，
本非二致，等無差別。
究其所因，莫不皆從本覺一念無明妄動而生，豈有他哉。
我於此時，覺悟了明此等羣動所有之性，本自虗妄。
究其來處，則無所從而來。
察其去處，亦無所向而至。
以此觀之，依正二界，同一虗妄，皆是妄緣風力所轉。
一界如是，乃至大千，亦復如是。
然諸眾生，雖則各居一世界內，猶如一器之中，
貯百蚊蚋，其聲啾啾然，亂鳴亂呌。
於此分寸小器之中，鼓猖狂之氣象，發混閙之心胸，殊為可嘆。
蓋妄動之相，是為如此。
故我逢此無量聲佛，未有幾時，即能悟得無來無至，
無滅無生，速能證得無生法忍，而入圓通。
當爾之時，心目開明，乃見東方為羣動之首，而有不動佛國。
故知動即非動，非動而動，當體寂然，本來不動。
即於彼佛，為法王子，不惟止事一佛，而復徧事十方一切諸佛，
以紹法化也。由是觀察虗妄身心，皆屬風力妄緣所轉。
既能了妄無因，洞見本覺，則妙明發光。
故得若身若心，內外洞徹，而無障礙。
故我之名曰瑠璃光也。
今佛見問所證圓通，我以觀察風大之力，
來無所從，去無所至，虗妄無依。
從此悟得菩提真心，入三摩地，而獲圓通。
始知性空真風，性風真空，本如來藏妙明真心。
即將此心，上合十方一切諸佛；仍將此心，下傳六道一切眾生。
然雖上合下傳，唯一妙明真心，更無餘事者也。
即當以斯觀察風大，為第一也。 ^539a46

△五、空藏觀空。
orig::  ^539c26

虗空藏菩薩即從座起，〔至〕妙力圓明斯為第一。
commentary::  ^539c28

此從空大入圓通也。
虗空藏者，准宗鏡云：大集會中，虗空藏來時，純現虗空相。
謂阿難言：我以自身證知，是故如所證知，能如是說。
何以故？我身即是虗空，以虗空證知一切法，為虗空印所印。
爾時五百聲聞，各以所著#CB15106;多羅僧奉虗空藏，
一時同聲說如是言：智法藏中，不墮其外。
所奉之衣，即便不現。
諸聲聞問：衣何至耶？
虗空藏言：入我藏中。
又此菩薩以虗空為庫藏，雨十方無量阿僧祇世界所有寶物、
衣服、飲食。故偈云：虗空無高故，下亦不可得，
諸法亦如是，其性無高下。
虗空藏菩薩，得虗空庫藏，充足諸有情，此藏無窮盡。
由觀四大虗妄有生，本來無性，同於虗空，
莫不徧周，無不含攝，故名虗空藏也。
定光，即然燈佛也。
故瑞應經翻為錠光。
定應作錠，有足曰鐙，無足曰錠。
故摭華云：錠乃音定。
得無邊身者，乃明悟得十身之中虗空身也。
雖與法身無有異體，而法身則徧融一切，此身則徧融空大也。
以虗空無邊，此身亦然，故名無邊身也。
蓋由觀彼四大無我，獲證真空法身，爾時乃能翻轉八種識心，
而成四寶智珠也。
即以此珠照明塵剎，則塵塵剎剎依正二報，莫不皆化成虗空矣。
然此四珠，應准華嚴出現品云：譬如大海有四寶珠，
具無量德，能生海內一切珍寶。
此四寶珠，一切凡夫龍神悉不得見，娑竭龍王以此寶珠置於宮中深密處故。
如來應正等覺大智慧海亦復如是，於中有四大智寶珠，
具足無量福智功德，由此能生一切眾生、
聲聞、緣覺、學無學位及諸菩薩。
所謂無染著巧方便大智慧寶，即一大圓鏡智；
菩分別有為無為大智慧寶，即二平等性智；
分別說無量法而不壞法性大智慧寶，
即三妙觀察智；知時非時未嘗誤失大智慧寶，即四成所作智。
若諸如來大智海中無此四寶，有一眾生得入大乘，無有是處。
此四智寶，薄福眾生而不能見，置於如來深密義故。
又能於此自己心中所現大圓鏡智之內，
放出十種微妙寶光，流灌十方盡虗空際者，
蓋以一智而現十智，照十法界，窮盡真空妙有，正從體起用也。
諸幢王剎來入鏡內，涉入我身，身同虗空，
不相妨礙者，乃顯真空智體徧周剎海，
含攝森羅，以明攝用歸體也。
身能善入微塵國土，廣行佛事，得大隨順者，
是以一身徧應諸土，分形散影，隨類化導，體用互融也。
故華嚴云清淨妙法身，湛然應一切者是也。
如是上來體周一切，身入一切，及體用互融，此諸神力果何至耶？
良以凡小誤認此身，妄執四大心外實有，故成妨礙。
由我諦觀此之四大，本無所依，空其身相；
亦無妄想生住異滅，空其心相。
既得若身若心，一切諸法皆同虗空，無二無別，何有佛國而不空耶？
以是本如來藏妙真如性，乃畢竟之同耳。
故能於此同性開發了明，得無生忍而入圓通。
今佛見問所證圓通，我以空大諦觀審察虗空之性，
周徧無邊，入三摩地，故得色空不二，身土相入，
微妙神力，圓智照明，而獲正定，即當以斯觀察空大為第一也。
蓋此文中得無邊身，是證真空法身體大也；
四珠圓照，是表觀照般若相大也；身土互入，是明微妙解脫用大也。
乃以真空妙有為三德秘藏，則此菩薩名不虗矣。 ^539c30

△六、彌勒觀識。
orig::  ^540b42

彌勒菩薩即從座起〔至〕得無生忍斯為第一。
commentary::  ^540b44

此從識大入圓通也。
具云梅怛利曳，此云慈氏，姓也。
名阿逸多，此云無能勝，以生具相好，聖德無過。
故今以姓稱，但云慈氏。
然有三義：一、由本願，過去值大慈如來，
因立大願，願得斯稱故；二、由得慈心三昧故；
三、由母懷時，便有慈心故。
又思益經云：眾生見者，即得慈心三昧故。
我憶往昔下，至入三摩地，乃敘從凡入聖因中事也。
以凡夫時，不悟唯識，故背心逐境，身雖出家，
心不染道，惟重世間名聞利養，只好交游貴族大姓也。
爾時世尊，因而教我，修習三界唯心，萬法唯識之定。
以入三摩地者，乃對證之劑也。
以重世名族，妄生馳求者，為見心外有法，
取著名相，故授之以唯心識定。
蓋唯遮境有，識簡心空，若得此定，則攝境歸心，
返觀一切名聞利養，豪族貴姓，皆如幻化，
不啻獘屣，何貪求之有哉？
自是之後，歷劫已來，即便以此唯識三昧事，奉恒沙一切諸佛。
修習既久，定力亦深，了知萬法，唯本自心，
但修內觀，無復外求，故求世名心，方能頓歇，銷滅無有。
如是漸進，至然燈佛世，我乃得成無上妙圓識心三昧，
頓悟性識明知，覺明真識，本如來藏妙真如性，
不惟能空世間一切名聞豪族，乃至盡空出世間一切如來自證境界常寂光土。
以其出世之淨，世間之染，六道之有為，
四聖之無為，莫非是我自己識心所變現耳。
世尊！我既了此如是世出世間，聖凡染淨，
唯心唯識之所變現，更無他物，所以從此識性尚然流出無量寂境、
無量諸佛，何況九界依正而不流出者耶？
此明自心作佛，自心即佛，自心是佛，一切依正唯識唯心更無別法。
既明斯旨，以故今得授菩薩記，次補吾佛之處也。
蒙佛垂問所證圓通，我以識大諦實觀察一切唯心、
十方唯識，了得識心無二，一體圓明，故能圓滿成就真實之性。
以此實性，情無理有，相無性有，故能遠離相有性無之依他、
情有理無之徧計。
蓋圓成是真，徧計是妄，依他淨分同真，染分同妄。
由其遠離依徧二種情執，得無生忍而入圓通，即當以斯諦觀唯識為第一也。
唯識云：一、徧計所執性。
頌曰：由彼彼徧計，徧計種種物，此徧計所執，自性無所有。
論曰：周徧計度，故唯徧計，品類眾多，說為彼彼。
以六七二識徧於一切染淨法上計實我法，
名徧計所執，如繩上蛇。
二、依他起性。頌曰：依他起自性，分別緣所生。
論曰：眾緣所生心心所體及相見分，皆依他眾緣而得起故。
以依他眾緣和合互起，猶如幻事，如麻上繩。
三、圓成實性。頌曰：圓成實於彼，常遠離前性。
論曰：此即於彼依他起上，常遠離前徧計所執二空所顯真如為性。
然依他起性是唯識體，從依他起分別即是徧計，
從依他悟真實即是圓成，唯一真空圓滿成實真如之性，故云圓成實性也。
此則如麻獨存，故攝論云：分別性如蛇，
依他性如繩，圓成性如麻，麻上生繩猶是妄，何況繩上更生蛇。 ^540b46

△七、勢至觀根。
orig::  ^541a48

大勢至法王子與其同倫〔至〕得三摩地斯為第一。
commentary::  ^541b2

此從根大入圓通也。
蓋七大次第先根後識，今先識後根者，
以此念佛三昧亦逗此方之機，末世津梁多賴此故。
且此三昧亦名三昧中王，亦能統攝一切三昧故也。
准觀經云：以智慧光普照一切，令離三途得無上力，名大勢至。
悲華經云：往昔因中彌陀作輪王時，觀音為長子，
勢至為次子，今在極樂居佛左右，為輔化也。
同倫猶等類也。十二如來者，謂無量光、
無邊光、無著光、端嚴光、愛光、喜光、可觀光、
不思議光、無等光、不可稱量光、映蔽日光、
映蔽月光，其最後佛名超日月光。
彼佛教我念佛三昧，然此三昧復有三種，
不可不辯：一者惟念自佛，二者惟念他佛，三者自他俱念。
若惟念自佛，了得自心是佛，則於二十四種圓通是同，
此則該攝一切諸教、一切禪宗，直指法門罄無不盡。
若惟念他佛，則與二十四種圓通有別，
以六根為能念，彌陀為所念，淨念相繼以求往生，
此則該攝彌陀、藥師、上生等經，以及蓮社事想法門罄無不盡。
若自他俱念，則於二十四種圓通同而復別，
先須開圓頓解，了知心佛眾生三無差別，
自心他佛本元不二，乃托他佛以顯自心，
此則開圓解處與諸聖同，托他佛處與諸聖異，故觀經所謂勝異方便也。
今日不假方便，自得心開者，以其方便最為勝異，故更不假餘方便也。
然此念法，譬如現今有此二人，一人專憶，
喻佛念眾生也；一人專忘，喻眾生之念佛也。
以佛念眾生，曾無暫捨，故曰若逢或見也。
其柰眾生無心念佛，故曰不逢非見也。
設若二人彼此相憶，乃至不相乖異者，
喻如佛生同念，猶形之與影，一步不離，又豈止逢見而已哉。
蓋十方諸佛憐念眾生，如母憶子，合上喻一人專憶也。
若子逃逝，雖憶何為者，合上喻一人專忘也。
子若憶母，如母憶子，母子歷生不相違遠者，
合上喻二人相憶，乃至形影不離者也。
若是眾生果然專心憶佛念佛，則現前見佛，
現前既見，則知當來必定見佛而無疑矣。
雖未即速成佛，然亦去佛不遠，以知自心即佛，故亦不假諸佛方便而自得心開見諸佛矣。
此如染香之人，身有香氣，喻憶佛念佛自有成佛氣分故也。
香光莊嚴者，喻念佛人常以諸佛法身之香、智慧之光莊嚴自己也。
我本因地之中，以念佛心入無生忍而獲圓通，
以故現今於此娑婆世界攝受有緣念佛之人，歸於西方極樂淨土蓮花化生也。
今佛見問所證圓通，我無選擇，都攝六根。
以眼所見，無非佛色。
凡耳所聞，無非佛聲。
即鼻所嗅，無非佛香。
而舌所宣，無非佛號。
此身所觸，無非佛境。
意下所緣，無非佛法。
但要不雜餘緣，一心淨念。
如是念念相繼，而不間斷。
自能見佛，悟無生忍，得三摩地，以獲圓通。
即當以斯都攝六根，一心念佛，為第一也。
蓋禪定淨業，此之二門，乃出生死入菩提之要路也。
故觀音勢至，各開門戶。
一以念佛利生，一以禪定誨眾。
無非隨機施設，引歸最上一乘。
其如末世，人我山高，彼此相尚。
故修禪定者，不知念佛之深義。
修淨業者，罔措參禪之妙訣。
倘非一心不亂之義參禪，則禪必不悟。
若非如猫捕鼠之訣念佛，則佛必不成。
勿謂念佛易而參禪難，須知難則俱難，易則俱易。
唯在當人信力淺深，種子成熟與不成熟耳。
然此二十五門，尋常六塵，皆始於色，今始於聲。
且特留耳根為殿後者，正顯此方真教體，清淨在音聞。
故始音而終聞，所以為教體綱領，獨逗此方之機也。
即七大應始地大，此以火大為先者。
以多淫召火，正明此經墮淫發起，警多聞者除欲漏也。
且七大應終識大，今終根大者。
以勢至念佛，與觀音禪定，互相表裏，皆為華屋之正門也。
乃示吾人若不參禪，即當念佛。
所謂方便多門，歸無二路者也。
此固經文不終識大，而終根大之深意焉。
大佛頂首楞嚴經寶鏡疏卷第五
 ^541b4
