
other:: 宗門拈古彚集卷第三十
collector:: 古杭白巖嗣祖沙門　淨符　彚集
△青五
other:: 
## 撫州曹山本寂禪師
撫州曹山本寂禪師〔青五洞山价嗣〕 ^172b6

僧問世間什麼物最貴。
山曰死猫兒頭最貴。
曰為什麼死猫兒頭最貴。
山曰無人著價。 ^172b8

天童覺云。曹山物貨不入行市。
仔細看來一文不值。
曹山遇賤則貴。我者裏遇貴則賤。
且道還有相違處麼。 ^172b14

報恩秀云。家無滯貨不富。
又云。世尊拈花。俱胝竪指。
且道與死猫兒頭是同是別。 ^172b20

曹山因僧問。子歸就父。
為甚麼父全不顧。
山曰理合如是。曰父子之恩何在。
山曰始成父子之恩。
曰如何是父子之恩。
山曰刀斧斫不開。 ^172b24

天童覺云。翡翠簾埀。
絲綸未降。紫羅帳合。
視聽難通。犯動毛頭。
月昇夜戶。密移一步。
鶴出銀籠。還知麼。
脫身一色無遺影。
不坐同風落大功。 ^172b30

報恩秀云。退位朝君。
轉身就父。曹山乃竭力提持。
罄囊分付了也。天童於夜明簾外空王殿中。
借無舌人傳宣。勑無耳人承旨。
此猶是月昇夜戶邊事。
鶴出銀籠一句作麼生道。
九皐纔翥翼。千里漫追風。 ^172b36

曹山示眾。諸方盡把格則。
何不與他一轉語。
教他不疑去。雲門便問。
密密處為甚麼不知有。
山曰。只為密密。所以不知有。
曰此人如何親近。
山曰莫向密密處親近。
曰不向密密處親近時如何。
山曰始解親近。門應諾諾。 ^172b46

徑山杲云。濁油更點濕燈心。 ^172c8

天寧琦云。雪山南面三千里。 ^172c10

白巖符云。只為密密所以不知有。
錯。不向密密處親近始解親近。
錯。大小曹山。山僧為諸人捉敗了也。
且道如何是此人。
祇如妙喜楚石二老與麼道。
有交涉無交涉。不可一向忽略放過錯會古人。
他時閻老子考鞫。
莫言不道。 ^172c12

曹山因僧問如何是法身主。
山曰謂秦無人。曰者個莫便是否。
山曰斬。 ^172c22

百丈泐云。依門傍戶覔主問奴。
祇如曹山道個斬字。
且道意在於何。喝一喝云。
將謂無人。莫言不道。 ^172c26

白巖符云。窮峰極頂。
不可不到。到得不更進一步。
也只是個坐地死漢。
曹山為者僧抖擻尿腸。
發洩殆盡。雖然。你若便作不守珍御會。
却須斬為三段。何故。
者裏無你著脚處。 ^172c30

曹山因僧問靈衣不掛時如何。
山曰曹山今日孝滿。
曰孝滿後如何。山曰曹山好顛酒。 ^172c38

報恩秀云。曹山有時醉。
醉裏醒醒。有時醒。
不分晝夜。葢為他黃糧夢斷。
閨閤情忘。新豐所以謂觸目荒林。
論年放曠也。然則孝滿後畢竟如何。
四時春富貴。萬物酒風流。 ^172c42

白巖符云。今時師僧抱個不哭底孩兒。
便擬向十字街心掣風掣顛。
而堂上尊慈且不曾盡杯水之敬。
即望他靈衣著體。
已是見卵而求時夜。
況所謂孝滿乎。又況所謂孝滿後乎。
實實此事非三病。
二光一一透盡。更透盡。
連更透盡底氣息一點也無者。
要與曹山相見。山僧者裏斷斷不許。
為什麼聻。不是吾門無肯語。
乘龍端是不凡人。 ^173a2

曹山問僧作什麼來。
曰掃地來。山曰佛前掃佛後掃。
曰前後一時掃。山曰與曹山過靸鞋來。 ^173a16

五祖戒代僧進語云。
和尚是何心行。 ^173a20

天界盛云。曹山一向只會作主。
若是山僧則不然。
待道前後一時掃。
却喚行者。者僧掃地辛苦。
且與他一盌茶喫。 ^173a22

曹山一日聞鐘聲乃曰。
啊#CB01223;啊#CB01223;。
僧問和尚作什麼。
山曰打着我心。僧無對。 ^173a28

五祖戒代僧云。作賊人心虗。 ^173a32

徑山琇云。賊不打自招。 ^173a34

寶壽方云。弄精魂漢有什麼限。
好與貶向他方。 ^173a36

清化嶾云。沒量大人却向聲色裏鼓弄人家男女。 ^173a38

豐山嚴云。曹山老漢要驗作家。
殊不知却被者僧勘破。 ^173a40

曹山因僧問如何是獅子。
山曰眾獸近不得。
曰如何是獅子兒。
山曰能吞父母者。
曰。既是眾獸近不得。
為什麼却被兒吞。
山曰豈不見道子若哮吼祖父俱盡。
曰盡後如何。山曰全身歸父。
曰未審祖盡時父歸何所。
山曰所亦盡。曰前來為什麼道全身歸父。
山曰譬如王子能成一國之事。 ^173a44

寶壽方云。諸人要識全身歸父底意旨麼。
大用齊彰忘觸避。
臨機殺活更由誰。 ^173b8

壽昌存徵云。既是所亦盡。
脚下兒孫擬從何處與祖父相見。 ^173b12

曹山問強上座。佛真法身猶若虗空應物現形。
如水中月。作麼生說個應底道理。
曰如驢覰井。山曰道即太煞道。
只道得八成。曰和尚作麼生。
山曰如井覰驢。 ^173b16

博山來云。豪士之鋒。
詩人之態。貫協精華。
斯無餘蘊。曹山提挈過人。
如萬仞巖頭打觔斗下來。
攀仰不得。非但三玄五位。
直是佛祖髑髏悉穿下過。
咦。 ^173b22

白巖符云。如驢覰井。
說個應底道理。不妨許你東卜西卜。
至曰如井覰驢。你又作麼生會。
者裏著不得一隻眼。
要做曹山底奴子也未得在。 ^173b28

曹山因鏡清問。清虗之理畢竟無身時如何。
山曰。理即如此。事作麼生。
曰如理如事。山曰瞞曹山一人即得。
怎奈諸聖眼何。曰。
若無諸聖眼。怎鑒得個不與麼。
山曰。官不容鍼。私通車馬。 ^173b34

溈山#CB15223;云。
曹山雖然善能切磋琢磨。
其奈鏡清玉本無瑕。
要會麼。不經敏手終成廢器。 ^173b42

東山澓云。二尊宿唱拍相隨。
拳踢相應。且道站脚在什麼處。
山僧為你饒舌去也。
曹山向煤墨裏突出眼睛。
一時被鏡清拈虗空楔塞却。
其奈曹山如佛圖澄脇下有孔。
遠近森羅人物駢闐。
一一殊形無不照見。 ^173b46

棲霞成云。朕兆未分。
理微莫覩。機輪纔轉。
事相全彰。窮玄於鳥道之先。
辨的於羊腸之外。
鏡清固已卓然有識矣。
官不容鍼私通車馬。
曹山非等閒語。無身有事超岐路。
無事無身落始終。 ^173c8

演教泐云。動絃別曲葉落知秋。
放去收來明投暗合。
正偏不失妙叶無私。
不犯當頭轉身有路。
何故。不見道但能不觸當今諱。
也勝前朝斷舌才。 ^173c16

曹山因僧問香嚴。
如何是道。嚴曰枯木裏龍吟。
如何是道中人。嚴曰髑髏裏眼睛。
僧不領往問石霜。
如何是枯木裏龍吟。
霜曰猶帶喜在。如何是髑髏裏眼睛。
霜曰猶帶識在。又不領乃問曹山。
如何是枯木裏龍吟。
山曰血脈不斷。如何是髑髏裏眼睛。
山曰乾不盡。未審還有得聞者麼。
山曰盡大地未有一人不聞。
曰未審枯木裏龍吟是何章句。
山曰。不知是何章句。
聞者皆喪。遂示偈曰。
枯木龍吟真見道。
髑髏無識眼初明。
喜識盡時消息盡。
當人那辨濁中清。 ^173c22

玄沙備別香嚴初語云。
龍吟枯木。 ^173c40

昭覺勤云。念不異。
心不差。圓融五位君臣。
跳出無為三毒。便可以向枯木上生華。
寒巖中吹律。看他三個老宿。
一人透語滲漏。一人透情滲漏。
一人透見滲漏。若善參詳便可玄關獨步。
還委悉麼。莫守寒巖異草青。
坐斷白雲機不妙。 ^173c42

徑山杲舉圓悟語畢云。
諸人還揀得出麼。
若揀不出。妙喜不惜眉毛為諸人說破。
香嚴透語滲漏。被語言縛殺。
石霜透情滲漏。被情識使殺。
曹山透見滲漏。被見聞覺知惑殺。
分明說了。具眼者辨。 ^174a4

天寧琦舉妙喜語畢云。
妙喜老人全身坐在三種滲漏裏。
却不被三種滲漏所拘。
雖然。要見古人直是遠在。
為什麼聻。無事教壞人家男女。 ^174a12

天童覺云。王居門裏臣不出門。
報恩秀云。天童能以無量法門作一句說。
有時一字法門海墨書而不盡。
還識天童安家樂業處麼。
獨鶴有時常伴水。
好雲無事不離山。 ^174a18

曹山因僧問。抱璞投師請師雕琢。
山曰不雕琢。曰為什麼不雕琢。
山曰須知曹山好手。 ^174a26

雲居莊云。且道者僧會曹山語不會曹山語。
山僧道。直饒會得也是無端。 ^174a30

白巖符云。大小曹山為一個販骨董漢乃費却許多斧鑿。
未為好手。今日有問覺王。
抱璞投師請師雕琢。
便驀頭與伊一棒。
直饒是荊山良璧。
教他百雜碎。為什麼。
要使伊脫却鶻臭布衫。
拈却炙脂帽子。 ^174a34

曹山因僧問。皓月當空時如何。
山曰猶是階下漢。
曰請師接上階。山曰月落後相見。 ^174a44

天童悟上堂舉畢乃云。
且道既是月落後又如何相見。
時萬峰藏便出法堂。
悟便下座。 ^174a48

薦福如云。曹山老漢審症開方。
天童萬峰依方合藥。
固皆不媿為杏林中國手。
然細撿將來。俱未免帶些子醫生氣態。 ^174b4

曹山因辭洞山。山問子向甚麼處去。
曰不變異處去。山曰不變異處豈有去耶。
曰去亦不變異。 ^174b10

報恩倫云。還知不變易處麼。
你擬心動念早是變易了也。
祇如曹山道去亦不變易。
又作麼生。要委悉麼。
轉盡無功伊墮位。
孤標不與汝同盤。 ^174b14

□□弘云。者片田地被曹山占却了也。
雖然如是。券書還在洞山手裏。
other:: 
## 洪州雲居道膺禪師
洪州雲居道膺禪師〔青五洞山价嗣〕 ^174b20

因劉禹端公上山謝雨問。
雨從何來。居曰從端公問處來。
公遂禮三拜歡喜而退。
行數步居乃召端公。
公回首。居曰問從何來。
公無語。歸家三日而薨。 ^174b24

徑山杲云。端公無語歸家三日而死。
正#CB15080;著弘覺癢處。
只是不知轉身一路。
當時待道問從何來。
但依前禮三拜歡喜而退。
且教弘覺疑三十年。 ^174b32

天童忞云。雲居問殺端公。
眉毛落却大半。端公遭問脫去。
說話終不借人舌頭。
即今有問天童雨從何來。
但向道合取口。然則作麼生得他雨下。
但辦肯心決不相賺。 ^174b38

雲居令侍者送褲與一住菴道者。
道者曰自有孃生褲。
竟不受。居却令侍者去問。
孃未生時著個什麼。
道者無語。後遷化燒得舍利持似居。
居曰。直饒燒得八斛四斗。
不如當初下取一轉語好。 ^174b46

菩提密代道者云。
謝和尚再三。 ^174c6

慧雲盛云。且道當時下得什麼語始免罪戾。
我若作菴主。待道孃未生時著個什麼。
向道多謝和尚重惠。 ^174c8

天目律云。雲居老漢令行忒煞。
道者無語。識法者懼。
侍僧從旁曰。當時若問和尚孃未生時穿個什麼。
未審又作麼生。乃向道是誰作造。
雖然今時師僧家非不能下千語萬語。
要求其舍利半粒又安得哉。 ^174c14

白巖符云。雲居老漢錯過道者道者。
當時無語不妨作家。
只是可惜無人證明。 ^174c24

雲居因成尚書問。
如來有密語。迦葉不覆藏。
此理如何。居召尚書。
書應諾。居曰會麼。
曰不會。居曰。若不會。
如來有密語。若會。
迦葉不覆藏。 ^174c28

清涼欽徵云。且道喚底是密語。
應底是密語。若也應喚總是去即不密也。
且作麼生是密語。 ^174c34

東林總云。怪哉。弘覺二十年#CB05201;羊掛角絕跡忘踪。
及被尚書一問。直得帶水拖泥。
未免遭人笑怪。法燈恁麼。
也是日午點燈夜半潑墨。 ^174c38

東禪觀云。逢人且說三分話。
未可全拋一片心。 ^174c44

白巖符云。經未明。
疏通之。疏未明。鈔通之。
弘覺老漢疏亦疏矣。
鈔亦鈔矣。且道尚書還會麼。
直饒會得。也未是自己家珍。 ^174c46

雲居參洞山。山問汝名什麼。
居曰道膺。山曰何不向上道。
居曰向上則不名道膺。
山深肯之。 ^175a4

天目律云。二大老向尋常相見處一問一答。
竭力要發明尊貴一路。
殊不知只好替他作通事人即得。
若是向上事。此去京師尚隔半月程在。 ^175a8

白巖符云。簾埀香閣不露堯眉。
妙得其旨還他雲居老漢。
所以成洞家父子。
然只發揮得僚屬邊事。
若是尊貴一路。敢曰欠在。
侍者便問。如何是尊貴一路。
山僧出舌示之曰。
要舌頭便割取去。 ^175a14

雲居因僧問。如何是諸佛師。
居喝曰者田厙奴。
僧禮拜。居曰你作麼生會。
僧曰者老和尚。居曰元來不會。
僧作舞出去。居曰沿臺槃乞兒。 ^175a22

昭覺勤云。識機宜。
別休咎。有回互轉關底眼。
千百人中難得一個半個。
為什麼却成沿臺槃乞兒去。
也是憐兒不覺醜。 ^175a28

何山珣云。翻手為雲。
覆手為雨。主賓互換。
當機作舞。堪笑沿臺槃乞兒。
也是面南看北斗。 ^175a34

百丈泐云。田厙奴有什麼了期。
何不待他禮拜時一踏踏倒。
豈不剿絕。雖然。也不得草草。 ^175a38

雲居因洞山問甚處來。
居曰踏山來。山曰阿那個山可住。
居曰阿那個山不可住。
山曰與麼則國內總被闍黎占却也。
居曰不然。山曰子莫得個入路麼。
居曰無路。山曰怎得與老僧相見。
居曰若有路即與和尚隔生也。
山曰此子已後千人萬人把不住。 ^175a42

罄山修云。作家相見如珠走盤盤走珠。
縱橫無礙。豈與敲氷索火緣木求魚者可同日而語。
今日有人踏山來。
我且問你有路來無路來。
謂有路來。不合雲居。
謂無路來。不合洞山。
有路無路。罄山道個俱隔。
且作麼生合得古人意去。
試道看。 ^175b4

雲居上堂。如人將三貫錢買個獵狗。
祇解尋得有蹤跡底。
若遇羚羊掛角。莫道蹤跡。
氣息也無。僧便問羚羊掛角時如何。
居曰六六三十六。
曰掛角後如何。居曰六六三十六。
僧禮拜。居曰會麼。
曰不會。居曰不見道無蹤跡。 ^175b14

趙州諗聞僧舉此語乃云。
雲居師兄猶在。僧便問羚羊掛角時如何。
州曰九九八十一。
曰掛角後如何。州曰九九八十一。
曰得恁麼難會。州曰有什麼難會。
曰請和尚指示。州曰新羅新羅。 ^175b24

洞山瑩云。一人高高山頂立。
要下下不得。一人深深海底行。
要出出不得。好各與三十拄杖。
何故。一對無孔鐵錘。 ^175b32

雲居因僧問。山河大地從何而有。
居曰從妄想有。曰與某甲想出一錠金得麼。
居便休去。僧不肯。 ^175b38

雲門偃云。已是葛藤。
不能折合。待伊道想出一錠金得麼。
以拄杖便打。 ^175b42

笑巖寶云。雲門雖能折合。
尤未徑庭。我若作雲居。
待伊問山河大地從何而有。
劈口打云妄想作麼。
何故。雖善截其流而折其蔓。
未若拔乎本而塞乎源也。 ^175b46

白巖符云。雲居與麼答話。
古今多少人誰不在他語脈裏失却一隻眼。
殊不知他帝青摩尼寶覿面拈來。
初無吝惜。怎奈者僧有眼如盲。
當面不識。雲居也只得抱羞而返。
雖然。若是白巖。待道與某甲想出一錠金得麼。
便好呵呵大笑歸方丈。
other:: 
## 撫州疎山匡仁禪師
撫州疎山匡仁禪師〔青五洞山价嗣〕 ^175c6

示眾。老僧咸通年前會得法身邊事。
咸通年後會得法身向上事。
雲門出問如何是法身邊事。
山曰枯樁。曰如何是法身向上事。
山曰非枯樁。曰還許學人說道理也無。
山曰許。曰枯樁豈不是明法身邊事。
山曰是。曰非枯樁豈不是明法身向上事。
山曰是。曰未審法身還該一切也無。
山曰法身周徧豈得不該。
門指淨瓶曰。祇如淨瓶。
還該法身麼。山曰闍黎莫向淨瓶邊覔。
門便禮拜。 ^175c16

徑山杲徵云。且道雲門禮拜。
是好心不是好心。 ^175c32

白巖符云。不是疎山老漢。
淨瓶子幾乎粉碎。 ^175c34

疎山因冬至僧問。
如何是冬來意。山曰京師出大黃。 ^175c36

古南門云。有問山僧如何是冬來意。
向道興化蓮殻好種火。
且道與古人相去多少。
諸人若作世諦流布。
佛法未夢見在。更作佛法商量。
千里萬里。畢竟如何。
須知遠烟浪。別有好商量。 ^175c38

疎山訪香嚴。值嚴上堂。
時有僧問。不慕諸聖不重己靈時如何。
嚴曰萬機休罷千聖不擕。
山在眾作嘔聲曰是何言歟。
嚴便下座召山曰。
適對此僧語必有不是。
致招師叔賜責。未審過在什麼處。
山曰。萬機休罷猶有物在。
千聖不擕亦從人得。
如何無過。嚴曰却請師叔道。
山曰。若教某甲道。
須還師資禮始得。
嚴乃禮拜躡前問。
山曰何不道肯諾不得全。
嚴曰肯又肯個什麼。
諾又諾於阿誰。山曰肯即肯他千聖。
諾即諾於己靈。嚴曰。
師叔恁麼道。向去倒屙三十年在。
山住後果如前記。 ^175c46

鏡清怤因疎山問。
肯諾不得全。汝作麼生會。
清曰全歸肯諾。山曰不得全又作麼生。
清曰個中無肯路。
山曰始愜病僧意。 ^176a18

資福廣云。香嚴一擡一搦甚生光彩。
好則好。惜乎不用衲僧拄杖。
當時若用衲僧拄杖。
也不待三十年。雖然。
我更要問諸人。祇如香嚴道師叔恁麼道向去倒屙在。
踈山果如其記。還是佛法靈驗。
為復別有道理。良久乃拍手呵呵笑云。
子期死後無知己。
怎教伯牙不斷絃。 ^176a24

白巖符云。香嚴道萬機休罷千聖不擕。
箋釋不易。山作嘔聲曰是何言歟。
義之所在憤不顧身。
嚴下座曰適對僧語未審過在什麼處。
大似脚跟欠穩當。
山曰萬機休罷猶有物在千聖不擕亦從人得如何無過。
好個鹽鐵判官。嚴曰却請師叔道。
倒轉鎗頭來也。山曰若教我道須還師資禮始得。
也欠看風使帆。嚴乃禮拜躡前問。
干戈相待。山曰何不道肯諾不得全。
只恐不是玉是玉也太奇。
嚴曰肯又肯個什麼諾又諾於阿誰。
者一拶也難當抵。
山曰肯即肯他千聖諾則諾於己靈。
說得道理好。嚴曰師叔恁麼道向去倒屙三十年。
何異靈山記莂。山住後果如前記。
疑殺天下人。復云。
山僧為諸人花判了也。
還有知他肯諾不得全底意旨麼。
切忌向鏡清舌頭著倒。 ^176a36

踈山因知事僧為造壽塔。
造畢白山。山曰將多少錢與匠人。
僧曰一切在和尚。
山曰。為將三錢與匠人。
為將兩錢與匠人。
為將一錢與匠人。
若道得。與吾親造壽塔來。
僧無語。後僧舉似大嶺閑。
嶺曰還有人道得麼。
僧曰未有人道得。
嶺曰。汝歸與踈山道。
若將三錢與匠人。
和尚此生決定不得塔。
若將兩錢與匠人。
和尚與匠人共出一隻手。
若將一錢與匠人。
累他匠人眉鬚墮落。
僧回如教而說。山具威儀望大嶺作禮歎曰。
將謂無人。大嶺有古佛。
放光射到此間。雖然如是。
也是臘月蓮花。大嶺聞此語亦曰。
我與麼道。早是龜毛長三尺。 ^176b16

浮山遠云。踈山以錐錐地。
大嶺用刀剜空。雖然二古德錯下錐刀。
今時人亦難搆副。
何故。後語中有捎有殺。
雖然如是。河裏失錢河裏摝。 ^176b38

雪竇宗云。說甚麼龜毛長三尺。
臘月蓮花。盡是和衣草裏輥。
直饒向者裏分三列四說得倜儻分明。
祖師正眼未夢見在。
我當時若見踈山恁麼道。
只向道一文也無。
待他更說道理。便與掀倒禪牀拆却壽塔。
教者老漢終身無依倚處。
為甚如此。知恩方解報恩。 ^176b44

報恩倫云。當時大嶺見義勇為當仁不讓。
便與從頭酬價。今日林泉更資一路。
若將三文錢與匠人和尚此生決定不得塔。
何故。勞而無益。為伊多酒慢功。
若將兩文錢與匠人和尚與匠人共出一隻手。
兩不相虧。並無懸欠。
若將一文錢與匠人累他匠人眉鬚墮落。
皆知疎山一毛不拔。
還知林泉恁麼判斷處麼。
醉漢口。沒量斗。閒割炒。
胡廝毆。半窓凉月酒醒時。
燈火清熒何所有。 ^176c8

鼓山賢云。疎山恁麼垂語陷阱不少。
幸得大嶺放光一一照破。
雖然。要與疎山相見亦太遠在。 ^176c24

五祖岡云。也是曹瞞疑塚七十二。 ^176c28

資福廣云。疎山賣了布單。
學得些子筭法。便來者裏瞞人。
賴遇監院不會。監院若會。
管取疎山死無塟身之地。 ^176c30

西渡金云。疎山羅山二大老性命總落在知事手裏。 ^176c36

疎山常握木蛇。有僧問和尚手中是什麼。
山提起曰曹家女。 ^176c40

天月禮云。手中木蛇是曹家女。
美態異常惡心難禦。
驀拈拄杖云。如今變現在南山。
倒用橫拈誰敢覰。
擲下杖云。照顧性命。 ^176c44

白巖符云。疎山年老忒殺懵懂。
分明手中木蛇却喚作曹家女。
可惜者僧乏屠龍手段。
放過疎山。當時若是個漢。
待提起曰曹家女。
便與禮拜而去。管教他性命落在我手裏。
other:: 
## 隨州青林師#CB05418;禪師
隨州青林師#CB05418;禪師〔青五洞山价嗣〕 ^177a2

凡有新到。先令搬柴三轉。
然後參堂。有一僧不遵。
乃問曰。三轉內即不問。
三轉外如何。林曰鐵輪天子寰中旨。
僧無對。林便打趂出。 ^177a10

大溈秀云。夫欲君臣道合。
應須水乳和同。者僧既抗節朝堂。
自應喪身失命。當時見道鐵輪天子寰中旨。
將坐具便摵。待伊擬議。
拂袖出去。豈不尤為峻利。 ^177a18

青林初參洞山。山問近離甚處。
林曰武陵。山曰武陵法道何似此間。
林曰胡地冬抽笋。
山曰別甑炊香供養此人。
林拂袖便出。山曰此子向後走殺天下人去在。 ^177a26

鼓山永云。恁麼抵對滴水難消。
因甚別甑炊香飯。
莫有知他洞山利害者麼。 ^177a34

天界盛云。青林頭正尾正。
固是聖朝俊彥廊廟英標。
怎奈新豐老人未肯放過。
且道那裏是他未肯放過處。
試定當看。 ^177a38

青林因僧問。學人竟往時如何。
林曰。死蛇當大路。
勸子莫當頭。曰當頭時如何。
林曰喪子命根。曰不當頭時如何。
林曰亦無你#CB06873;避處。
曰正當恁麼時如何。
林曰失却也。曰未審向什麼處去。
林曰草深無覔處。
曰和尚也須隄防始得。
林撫掌曰一等是個毒氣。 ^177a44

博山來云。青林棒喝不施。
鍼錐在舌根上。何曾放過。
者僧爛泥中有刺。
縱得便宜。不知早入行舖了也。
當時若問博山。但咄云沒去處。
看他道個什麼。雖然。
在今之日討個師僧也難得。 ^177b6

鼓山賢云。既不許當頭。
亦不許#CB06873;避。
暫生擬議便隔千山。
教學人畢竟如何行履。
虗舟無意浮秋水。
 #CB05371;柂渾忘渡月明。 ^177b14

白巖符云。一往看來。
者僧大似把髻投衙。
殊不知善戰者不居勝。
當時若不是青林老將。
幾被打破蔡州。宗門拈古彚集卷第三十
 ^177b20
