重雕補註禪苑清規第五卷
other:: 
# 化主
化主
或侍者寮具州縣名目出膀召請發心。
或知事頭首和會。
禮請之儀竝同頭首。
入寮訖打疊書疏茶湯藥 #CB16397;。
施主所託收買之物竝宜子細用心。
特為交代煎點。詢問去年事例。
合係堂頭親書或書內簡尺及時勾副請領。
如將帶係稅之物。
自合分明印稅。人力行者須選慣熟及小心之人。
所有常住供利須自收掌。
不得全倚人力行者。
防有異心。如有尊宿書信呈達訖。
然後作禮。若見尊官門狀竝院門書信。
一時通呈。看謁施主。
預先點檢門狀關牒書信。
恐有差悞。及備茶湯人事之物。
低心耐煩善言化導。
如問山門事體。竝須如實祇對。
不得妄有誇託。及不得倚託官員威勢。
亦不得所管事外妄生節目。
恐滯歸期有妨交代。
既係院門津遣代眾持鉢。
當盡心竭力增益#CB15325;年目錄。
除有病將息方可暫閑。
不得遊山結夏。縱饒於事無妨。
自是不成專注。候化緣事畢納疏歸眾。
方可隨意。施主名衘不得鹵莽漏落。
所抄錢物竝須收納分明。
堂頭乳藥及知事頭首人事之物。
竝依常年及眾人事例。
不宜分外曲取人情。
若實出自施主願心即無所害。
既離禪宇遍詣檀門。
俗士侵尋漸成汩沒。
常念早歸辨道。不宜在外因循。
財色之間甚宜照顧。
院門餞送化主之法。
伺候化主起發有日。
前一日常住特為茶湯置食。
至日住持人陞座餞送。
兼以偈頌激發道心。
送至門首頭首相伴。
茶湯相別。化主歸院略行人事〔知事頭首勤舊相知兄弟詣客位陳謝相看。
喜#CB06873;還安樂〕。
款曲打疊施利竟乃封角小疏目錄脚頭簿〔子細收付恐有漏落。
交代借問竝須忠告〕。
並具納施利狀一本。
乳藥狀一本。安箱複內報知事納疏。
先將施利陳法堂上。
堂司報眾。當面安椅子傍安香臺打皷眾集。
住持人於椅前立。
侍者燒香。大眾只依位問訊〔以施利在前也。
然後知客陳儀〕。知客近前。
當面問訊云。某路化主某人納疏。
乃引化主至住持人前問訊立。
知客於箱內取施利狀與化主。
化主呈上住持人〔化主問訊退身側立〕。
住持人香上薰顯付侍者。
化主近前當面問訊立。
知客又於箱內取乳藥狀與化主。
化主呈上住持人〔化主問訊退身側立〕。
住持人更不薰顯即付侍者〔侍者與書狀宣讀罷〕。
化主禮謝住持人兩展三拜〔一展云。
施利輕微上觸和尚。
下情無任惶恐之至。
又一展敘寒暄乃觸禮三拜〕。
次知事禮賀住持人。
次首座大眾與知事相賀。
各觸禮三拜〔詞云。
化主#CB06873;還。
得無難事。伏惟歡慶〕。
禮畢住持人歸方丈。
首座大眾已下歸堂位。
知客引化主聖僧前大展三拜起。
於首座前觸禮三拜〔云。
此者緣化得無難事。
皆荷首座大眾法力廕庥〕。
首座已下答拜〔首座云。
大眾分衛且喜#CB06873;還。
施利甚豐。不任感激〕。
知客引巡堂出。次上堂頭大展九拜。
照位喫湯竝請新舊化主或前資勤舊相伴。
不過十數位而已。
知客次第巡寮。更不掛搭。
維那送入寮。
other:: 
# 下頭首
下頭首 ^535a11

應係堂頭所請諸頭首。
一年外先方便求退。
然後於粥前詣方丈咨聞。
觸禮三拜而退。如堂司所請頭首等。
即不拘時節於維那處解罷。
藏下頭首即於藏主處解罷。
六頭首告退。方丈茶湯同。
維那知客等伴送入寮。
兩展三拜送主人出。
餘但問訊而已。以次頭首合入前資寮抽解。
只維那請喫茶湯相送入寮。
三日茶湯特為置食〔如係藏下所請諸頭首。
常住置食。藏主更須管待也〕。
唯寮主寮首座無茶湯特為。
other:: 
# 堂頭煎點
堂頭煎點 ^535c28

侍者夜參或粥前稟覆堂頭。
來日或齋後合為某人特為煎點。
齋前提舉行者準備湯餅〔換水燒湯〕盞橐茶盤
〔打洗光潔〕香花坐位茶藥照牌煞茶。
諸事已辨。子細請客。
於所請客躬身問訊云。
堂頭齋後特為某人點茶。
聞皷聲請赴。問訊而退。
禮須矜莊不得與人戲笑。
齋罷侍者先上方丈照管香爐位。
次如湯缾袞盞橐辨。
行者齊布茶訖〔香臺只安香爐香合。
藥#CB02587;茶盞各安一處〕。
報覆住持人。然後打茶皷。
眾客集。侍者揖入〔方可煞鼓〕。
首座已下次第進前依照位立。
候一時齋足請住持人出。
或住持人先出椅前立祇候大眾。
侍者揖客而進。亦可賓主立定。
侍者於筵外東南角立略近前問訊揖客坐。
良久燒香。燒香之法。
於香臺東望住持人問訊。
然後開合上香。更不問訊但整坐具。
叉手行詣特為人前問訊。
轉身叉手依位立。
次請先喫茶。次問訊勸茶。
次燒香再請。次藥遍請喫藥。
次又請先喫茶。次又問訊勸茶。
茶罷略近前問訊收盞橐。
次問訊離位。或本州大守本路監司本縣知縣。
侍者燒香訖。住持人起云。
欲獻麤茶〔或麤湯〕取某官指揮。
如其允許方可點茶。
如蒙歎賞。住持人但云麤茶聊以表專。
不合輕觸。諸官入院茶湯飲食竝當一等迎待。
若非借問佛法。不得特地祇對〔檀越施主〕。
或官客相看只一次燒香。
侍者唯問訊住持而已。
禮須一茶一湯。若住持人索喚別點茶湯。
更不燒香。 ^535c46

○堂頭非泛請僧喫茶。
臨時旋請。侍者仍令行者安排坐位香火茶藥訖仍請之。
賓就坐。侍者正面問訊燒香。
退身普同問訊。如點好茶即不點湯也。
如坐久索湯。侍者更不燒香也。
或新到暫到。外寺僧相看。
只一次燒香。普同問訊。
竝合一茶一湯〔侍者初見官客並當肅揖。
不須#CB06873;避主人。
平常僧俗於主人前不得相與祗揖問訊〕。
other:: 
# 僧堂內煎點
僧堂內煎點 ^536b16

堂內煎點之法。堂頭庫司用牓。
首座用狀。令行者以箱複托之。
侍者或監院或首座呈特為人。
禮請訖貼僧堂門頰〔堂頭牓在上間。
若知事首座在下間〕。
監院或首座於方丈禮請住持人。
長版後眾僧集定。
入堂燒香大展三拜巡堂請眾。
齋後堂前鐘鳴就坐訖。
行法事人先於前門南頰朝聖僧叉手側立徐問訊。
離本位於聖僧前當面問訊罷。
次到爐前問訊。開香合左手上香罷。
略退身問訊訖。次至後門特為處問訊。
面南轉身却到聖僧前當面問訊。
面北轉身問訊住持人。
以次巡堂至後門北頰版頭曲身問訊。
至南頰版頭亦曲身問訊。
如堂外依上下間問訊。
却入堂內聖僧前問訊。
退身依舊位問訊叉手而立。
茶遍澆湯却來近前當面問訊。
乃請先喫茶也。湯缾出。
次巡堂勸茶。如第一飜。
問訊巡堂俱不燒香而已。
喫茶罷。特為人收盞。
大眾落盞在床叉手而坐。
依前燒香問訊特為人罷。
却來聖僧前大展三拜巡堂一匝。
依位而立。行藥罷。
近前當面問訊。仍請喫藥也。
次乃行茶澆湯。又問訊請先喫茶。
如煎湯缾出。依前問訊巡堂再勸茶。
茶罷依位立。如侍者行法事。
茶罷先問訊。一時收盞橐出。
特為人先起於住持人前一展云。
此者特蒙和尚煎點。
下情無任感激之至。
又一展敘寒暄云。
伏惟和尚尊體起居萬福。
乃觸禮三拜。送住持人出堂外。
侍者於聖僧前上下間問訊訖。
打下堂鐘。如庫司或首座煎點茶湯了。
先收住持人盞。眾知事或首座於住持人前一展云。
此日麤茶〔或云此日麤湯〕伏蒙和尚慈悲降重。
下情不任感激之至。
又一展敘寒暄云。
伏惟和尚尊體起居萬福。
乃觸禮三拜。第三拜時住持人更不答拜。
但問訊大眾以表珍重之禮。
作禮竟。送住持人出堂。
行法事人再入堂內聖僧前上下間問訊。
收盞罷再問訊。打鐘出堂外。
首座亦出堂外與眾知事觸禮三拜。
如首座特為書記。
書記亦先出堂外與首座觸禮三拜而散。
堂頭結夏茶牓。堂頭解夏茶牓。
庫司結夏茶牓。庫司解夏茶牓。
首座結夏狀。首座解夏狀〔首尾同前。
但改云聊表解制之儀〕。
如堂頭特為新舊知事首座及知事首座點茶。
牓狀如請知事頭首。
篇中已明。
other:: 
# 知事頭首點茶
知事頭首點茶 ^536b30

知事諸頭首特為。
茶版鳴。主人依位立。
揖眾就坐。主人亦就坐。
但垂足而已。良久揖請收足。
須臾起身問訊離位燒香〔右手上香〕。
問訊特為人訖。歸本位。
一邊普同問訊大眾〔切不可主位椅子前問訊〕。
然後就本位問訊而坐。
澆茶三兩椀。擎茶盞揖當面特為人〔只揖參頭〕及上下位。
然後喫茶。茶罷〔或收盞只收主人盞〕。
起身問訊。離位燒香。
歸位問訊同前。次藥遍請喫藥。
次請先喫茶。茶罷收盞訖。
問訊起送客至門首。
如寮主特為寮眾。
即請本寮首座為主自行法事。
若特為新到竝同知事之禮。
非見任頭首不得請知事茶湯。 ^537a16

○庫司諸頭首迎待新到之禮。
早晨齋後茶。放參湯。
竝燒香一炷。如晚間不請喫湯。
齋後茶了就座點喫。
other:: 
# 入寮臘次煎點
入寮臘次煎點 ^537a34

煎點之法。燒香罷。
從寮主為頭問訊。
次從首座為頭問訊。
問訊罷。澆茶遍巡寮勸茶。
良久近前問訊云。
茶麤恕不換盞。乃燒香再請。
又巡寮問訊。次行藥。
次行茶。次勸茶。次謝茶云。
次巡寮一匝收盞。
問訊起。如請喫茶。
寮內眾僧坐定時。
先燒香一炷云〔來日恭請寮主首座大眾特為點茶。
伏望慈悲降重〕。觸禮三拜巡寮。
問訊訖。然後當日點茶人行法事。
other:: 
# 眾中特為煎點
眾中特為煎點 ^537a42

早晨茶隔宿請。齋後茶早晨請。
晚間湯齋後請。如請近上尊敬之人〔如立僧首座。
諸方宿德。法眷師伯師叔師兄之類〕。
即大展三拜。如不容則觸禮三拜。
如請以次尊敬之人。
只觸禮三拜。如平交或戒臘相等〔或是法眷弟姪之類〕。
但問訊請之。安排坐位香花照牌了當。
至時門首迎客就坐。
問訊云請收足。燒香問訊特為人罷。
問訊云請免坐具。
又夏熱即云請使扇。
冬寒即云請覆頂。
行茶澆湯約三五椀。
即問訊云請先喫茶。
湯缾出即於特為人處問訊勸茶。
收盞罷。再燒香問訊特為人。
次行藥遍即問訊云請喫藥。
次行茶澆湯請先喫茶竝勸茶。
同前。茶罷陳謝云。
此日點茶〔或云此日煎湯〕特為某人某人。
茶麤。坐位不便。下情無任感激之至。
如近上尊敬之人即大展三拜。
晚間放參前後詣寮禮謝。
如已次尊敬及平交。
陳謝云。此日點茶〔或云煎湯〕特為某人某人。
兼不合起動某人相伴。
觸禮兩拜。又云恐煩尊重晚間更不敢詣寮禮謝。
又禮一拜。然後從相伴人一例問訊。
良久問訊收盞。次問訊離位。
即先出門首送客。
other:: 
# 眾中特為尊長煎點
眾中特為尊長煎點 ^537b12

如特為本師及的親師伯師叔師兄之類。
如本寮坐位不便及妨礙眾人。
即借寮煎點。只特為一人。
本寮主首在主位。
特為人作席回正面。
左手上香〔近坐位前當面禮拜〕。
如兩人已上在照位。
與寮主相對。左手上香〔筵外禮拜〕。
言句威儀諸事竝如持為堂頭煎點之法。
但末後禮拜起近前問訊罷〔不揖特為人。
先起〕。却於筵外觸禮三拜陳謝。
相伴人次第問訊起。
出門相送。至晚詣尊長寮禮謝及問訊陳謝。
寮主如自有寮舍。
特為人皆居正位燒香禮拜竝悉當筵。
重雕補註禪苑清規第五卷
 ^537c2
