
other:: 禪宗頌古聯珠通集卷第十五
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第三世之餘(清源下第二世之餘)
六祖下第三世之餘〔清源下第二世之餘〕 ^560c25

潮州靈山大顛寶通禪師。
〔嗣石頭〕韓文公一日相訪。
問師春秋多少。師提起數珠曰。
會麼。曰不會。師曰。
晝夜一百八。公不曉遂回。
次日再來。至門前見首座。
舉前話問意旨如何。
座扣齒三下。及見師。
理前問。師亦扣齒三下。
公曰。元來佛法無兩般。
師曰。是何道理。曰適來問首座亦如是。
師乃召首座。是汝如此對否。
曰是。師便打趂出院。
　頌曰。 ^560c29

解展機鋒是大顛。
明知不是小因緣。
一般扣齒叢林異。
出院韓公始得閒。
〔汾陽昭〕。 ^560c45

宗師一等展家風。
盡情施設為韓公。
師子窟中無異獸。
象王行處絕狐蹤。
〔黃龍南〕。 ^561a4

潮者如山。觀者如市。
本分弄潮人。出沒如遊戲。
可憐不是弄潮人。
往往須向潮中死。
〔海印信〕。 ^561a8

一步纔行兩步移。
門前驚起鳳凰兒。
栖蹤不在梧桐樹。
羣鳥東西空繞枝。
〔保寧勇〕。 ^561a12

問來歲數數珠呈。
百八循環意甚明。
底事如何觸風化。
潮陽從此令嚴行。
〔照覺總　二〕。 ^561a16

文公問處無多子。
大顛直答豈千差。
首座若教能返擲。
當時二老亦離家。 ^561a20

佛法無別好商量。
門前扣齒便承當。
一般出院難分雪。
疑殺唐朝韓侍郎。
〔佛國白〕。 ^561a24

【續收】一串摩尼。覿面當機。
賺却首座。疑殺昌黎。
弄盡許多窮伎倆。
春秋元自不曾知。
〔石帆衍〕。 ^561a28

牙齒唇皮包不過。
吾家密事俗人知。
首座出院未為過。
長老罰油方合宜。
〔橫川珙〕。 ^561a32

【增收】大顛因韓文公至白師曰。
弟子軍州事繁。佛法省要處。
乞師一語。師良久。
公罔措。時三平為侍者。
乃敲禪床三下。師曰作麼。
平曰。先以定動。後以智拔。
公乃曰。和尚門風高峻。
弟子於侍者邊得箇入處。
　頌曰。 ^561a36

徑截之言問大顛。
文公良馬暗窺鞭。
敏手三平加智拔。
中霄雲散月當天。
〔大洪遂〕。 ^561a46

省要之言伸一問。
宗師遽坐不輕酬。
無端醉後添盃酒。
惱亂春風卒未休。
〔枯禪鏡〕。 ^561b2

將軍宴坐碧油幢。
凜凜威風冷似霜。
却把機關輕漏泄。
至今千古錯商量。
〔北海心〕。 ^561b6

事繁求省要。省要事頻繁。
縱得三平老。文公只姓韓。
〔西巖惠〕。 ^561b10

【增收】大顛因韓文公問。
如何是佛。師曰看。
　頌曰。 ^561b14

宗師一等展家風。
盡情施設與韓公。
師子窟中無異獸。
象王行處絕狐踪。
〔黃龍南〕。 ^561b16

轟然如雷。瞥然如電。
非青非黃。非見不見。
兔角杖龜毛拂。萬法宗千聖骨。
即處分明千百億。
何必釋迦又彌勒。
〔佛鑑懃〕。 ^561b20

潭州長髭曠禪師。
〔嗣石頭〕師初往曹溪禮祖塔。
回參石頭。頭問。甚處來。
師曰。嶺南來。曰嶺頭一尊功德成就也未。
師曰。成就久矣。祇欠點眼在。
曰莫要點眼麼。師曰。
便請。頭乃翹一足。
師禮拜。頭曰。汝見箇什麼道理便禮拜。
師曰。據某甲所見。
如紅爐上一點雪　玄覺云。
且道長髭具眼祗對。
不具眼祗對。若具眼。
為甚麼請他點眼。
若不具眼。又道成就久矣。
且作麼生商量　法燈代云。
和尚可謂眼昏。　頌曰。 ^561b26

一鋪大悲千手眼。
十分圓就未開光。
君看筆下神通現。
更有靈蹤在上方。
〔保寧勇〕。 ^561b44

長髭未向嶺南來。
功德圓成眼已開。
珍重善財回首處。
文殊元不下樓臺。
〔智海清〕。 ^561b48

撥草瞻風到石頭。
關山重疊路迢迢。
嶺頭功德圓成久。
一點紅爐雪未消。
〔草堂清〕。 ^561c4

這鋪功德自何來。
垂足清機孰可猜。
點雪分明休指注。
木人心眼自然開。
〔禾山方〕。 ^561c8

圓光皎皎耀寒虗。
妙手丹青書不如。
當日石頭輕點破。
至今赤土亂搽糊。
〔普融平〕。 ^561c12

嶺頭功德眼。倦足等閒垂。
紅爐一點雪。直下廓亡依。
〔天童覺〕。 ^561c16

國手精奇老石頭。
毫端點出佛雙眸。
破繩床上閒垂足。
兩道神光夜不收。
〔張無盡〕。 ^561c20

大庾嶺頭功德成。
謾言點眼訪知音。
紅爐片雪明端的。
象外風光照古今。
〔疎山如〕。 ^561c24

【續收】紅爐一點雪。
知音瞥不瞥。龜毛扇子扇。
泥牛一點血。〔五祖演〕。 ^561c28

一足垂來親點眼。
嶺頭功德已圓成。
長髭只怕精神露。
却指紅爐片雪輕。
〔心聞賁〕。 ^561c32

南岳峯前老石頭。
憐兒何事不知羞。
為人點眼長伸脚。
直至而今懶不收。
〔無凖範〕。 ^561c36

【增收】長髭因李行婆來乃問。
憶得在絳州時事麼。
曰非師不委。師曰。
多虗少實在。曰有甚諱處。
師曰。念你是女人。
放你拄杖。曰某甲終不見尊宿過。
師曰。老僧過在甚處。
曰和尚無過。婆豈有過。
師曰。無過底人作麼生。
婆竪拳曰。與麼總成顛倒。
師曰。實無諱處。　頌曰。 ^561c40

長髭李行婆。相見打破鍋。
彼此兩無失。是非轉更多。
大圓若見伊。掃蕩葛藤窠。
奉勸參學者。休哆哆囉囉〔咄　大圓智〕。 ^562a4

長髭解接無根樹。
婆子能挑水底燈。
燈爛樹生真可笑。
佳聲千古播。乾坤諱得麼。
〔方菴顯〕。 ^562a10

【增收】長髭有僧為點茶。
三巡後僧問。不負從上諸聖。
如何是長髭第一句。
師曰。有口不能言。
曰為什麼有口不能言。
師乃頌云。石師子木女兒。
第一句諸佛機。言不得也大奇。
直下是莫狐疑。是第一句第二句。
曰不一不二。師曰。
見利忘錐猶自多在。
僧禮拜。師拈起盞子曰。
直下不負從上諸聖。
曰直指人心見性成佛又作麼生。
師放下盞子便歸方丈。
僧隨後入。師翹一足曰。
大地不容針。汝從何處來。
曰直是維摩也緘口不得。
師曰。偶爾之間又逢猛虎。
僧便作虎聲。師以拄杖作亞鏘勢。
僧却把住曰。大地不容針。
何處得這箇來。師曰。
不但維摩。文殊也緘口不得。
曰著箭虎不可當。
師與一掌推出方丈。
　頌曰。 ^562a14

是精識精。是賊識賊。
猛虎鼈蛇。釋迦彌勒。
觀音勢至。寒山拾得。
一盞清茶。古今規則。
〔南堂興〕。 ^562a40

一句兩句。葛藤路布。
維摩文殊。緘口無處。
暗箭藏鋒。射中猛虎。
一掌相酬。繪事後素。
〔方菴顯〕。 ^562a44

第一句言不及。見利忘錐。
何得何失。拈起放下。
翹足而立。文殊維摩。
鎗箭交擊。果不可當。
一掌推出。縱是舜若多神。
額頭也須汗出。〔石溪月〕。 ^562a48

【增收】鳳翔府法門寺佛陀禪師。
〔嗣石頭〕尋常持一串數珠念三種名號。
曰一釋迦。二元和。
三佛陀。自餘是甚麼椀躂丘。
乃過一珠。終而復始。
事迹異常。時人莫測。
　頌曰。 ^562b6

三種佳名一箇過。
邀君把手上高坡。
時人自沒登山力。
空負當年一曲歌。
〔佛燈珣〕。 ^562b14

【增收】澧州大同普濟禪師〔嗣石頭〕因僧問。
如何是本來人。師曰。
共住不相識。曰恁麼則禮拜去也。
師曰。暗寫愁腸寄阿誰。
　頌曰。 ^562b18

共住同行世莫知。
幾人當面便逢伊。
縱饒紹續家門者。
半是貧寒乞養兒。
〔保寧勇〕。 ^562b24

【增收】大同一日問龐居士曰。
是箇言語。今古少人避得。
只如龐公還避得麼。
曰諾。師再舉前話曰。
什麼處去來。師曰。
非但如今。古人亦有此語。
士作舞出去。師曰。
風顛老風顛老。自過教誰檢。
　頌曰。 ^562b28

慣逐羊腸路。相逢莫問津。
江山異今古。風物逐時新。
〔方菴顯〕。 ^562b38

【增收】大同因龐居士來訪。
提起笊籬喚曰。大同師大同師。
師不顧。士曰。石頭一宗瓦解冰消。
師曰。若不得龐公輩。
灼然如此。士拋下笊籬曰。
寧教不直一文錢。
師曰。錢雖不直。欠他又爭得。
士作舞而退。師乃提起笊籬曰。
龐公龐公。士曰。你要我笊籬。
我要你木杓。師作舞而退。
士撫掌笑曰。歸去來歸去來。
　頌曰。 ^562b42

提起笊籬。清風滿寰宇。
放下笊籬。黃金如糞土。
可憐兩箇老古錐。
相見何用同作舞。
〔塗毒策〕。 ^562c8

你愛我笊籬。我愛你木杓。
主山纔放高。案山又岌嶫。
居士大同師。將錯便就錯。
歸去來兮天地寬。
一對鐵槌何處著。
〔瞎堂遠〕。 ^562c12

普濟把定。被龐公痛處一錐。
直得左轉右側前依後隨。
笊籬提起處。相呼作舞時。
若言依樣畫猫兒。
定把黃金鑄子期。
〔石溪月〕。 ^562c18

【增收】大同因僧問。
十二時中如何合道。
師曰。汝還識十二時麼。
曰如何是十二時。
師曰。子丑寅卯。僧禮拜。
師示頌曰。十二時中那字別。
子丑寅卯吾今說。
若會惟心萬法空。
釋迦彌勒從茲訣。
　頌曰。 ^562c24

十二時中別不別。
通身是口難分說。
東村王老暗嗟吁。
達磨西來有妙訣。
〔佛鑑懃〕。 ^562c34

十二時中時時別。
終日說兮未甞說。
經行坐臥在其中。
吾今直下為君訣。
〔大圓智〕。 ^562c38

子丑寅卯何曾別。
古人今人如是說。
喪盡靈臺一物無。
佛祖分明為秘訣。
〔塗毒策〕。 ^562c42

識得子丑寅卯句。
應須繼紹此門風。
如王仗劒當堂坐。
佛魔俱拂一時空。
〔石溪月〕。
other:: 
## 六祖下第四世之一(南嶽下前第三世之一)
六祖下第四世之一〔南嶽下前第三世之一〕 ^562c46

潭州溈山靈祐禪師。
〔嗣百丈〕一日侍立。
百丈問誰。師曰靈祐。
丈曰。汝撥爐中有火否。
師撥曰。無火。丈躬起深撥得少火。
舉以示之曰。此不是火。
師發悟禮謝陳其所解。
丈曰。此乃暫時岐路耳。
經曰。欲見佛性。當觀時節因緣。
時節既至。如迷忽悟。
如忘忽憶。方省己物。
不從他得。故祖師云。
悟了同未悟。無心亦無法。
只是無虗妄。凡聖等心。
本來心法元自備足。
汝今既爾。善自護持。
次日同百丈入山作務。
丈曰。將得火來麼。
師曰。將得來。曰在甚處。
師乃拈一枝柴。吹兩吹度與丈。
丈曰。如蟲禦木。　頌曰。 ^563a4

提起都來只一星。
豁然騰焰亘天明。
連延野外猶難救。
直得三年草不生。
〔保寧勇〕。 ^563a26

力士曾遺額上珠。
搜尋無處幾嗟吁。
傍人為指珠元在。
始覺平生用意麤。
〔大洪邃〕。 ^563a30

撥動寒#CB01926;火便明。
曉來山外尚熒熒。
堪嗟法眼堂前客。
猶向南方問丙丁。
〔上方益〕。 ^563a34

大雄山下路遙長。
父子相將草裏行。
拈得枯柴呈是火。
家私穩密自斟量。
門前幸有通津路。
信脚何妨步夕陽。
四海五湖龍世界。
高梧脩竹鳳雛鄉。
〔佛燈珣〕。 ^563a38

【續收】通身是口。徧身是舌。
口欲談而不談。舌欲說而不說。
說不說瞥不瞥。皎皎光明徧大千。
任從天下紛紛說。
〔南堂興〕。 ^563a44

拈起枯柴吹兩吹。
應時星#CB08504;亘天飛。
可憐癡坐圍爐底。
面面相看總不知。
〔高原泉〕。 ^563b2

用盡工夫夜欲蘭。
東挑西撥見還難。
驀然豆#CB15090;寒#CB01926;裏。
便把柴頭作火看。
〔別山智〕。 ^563b6

重重何必逞風流。
箇事纔知便合休。
縱使見烟非是火。
也須燒手更燒頭。
〔寶葉源〕。 ^563b10

根尋到底得星兒。
冷#CB08504;騰輝是此時。
拈一莖茅輕點著。
不知燒殺五須彌。
〔雪巖欽〕。 ^563b14

溈山在百丈為典座。
因司馬頭陀自湖南來。
尋得一山名大溈。
是一千五百人善知識所居之處。
丈曰。老僧住得否。
曰彼是肉山。和尚是骨人。
若居徒不盈千。觀典座可住得。
丈呼來說與。時首座聞得曰。
合當某去。彼何人也。
丈乃告眾。下語。出格者得。
遂拈淨瓶置地上設問。
不得喚作淨瓶。喚作什麼。
座曰。不可喚作木 #CB01269;。
丈復問典座。座乃踢倒淨瓶而去。
丈笑曰。首座輸却山子也。
因命典座往住山。
即大溈圓祐禪師也。
果安千眾。　頌曰。 ^563b18

定奪英雄是淨缾。
毫釐分處更無情。
太平本是將軍致。
不許將軍見太平。
〔照覺總〕。 ^563b38

正令全提作者知。
淨缾拈起定狐疑。
須知大智無私鑑。
解道溈山却屬伊。
〔佛迹昱〕。 ^563b42

淨缾踢處有來由。
自是行人不到頭。
須信春風生大野。
不風流處也風流。
〔兜率悅〕。 ^563b46

百丈堂前定大溈。
金毛師子振全威。
淨缾踢倒還元化。
千里淳風動地歸。
〔智海清〕。 ^563c2

不顧山前有信旗。
單刀一直入籌帷。
長戈短戟都無用。
奪得將軍金印歸。
〔上方益〕。 ^563c6

大用應須作者知。
當場一踢絕狐疑。
堪嗟不紹家園者。
只向缾邊定是非。
〔通照逢〕。 ^563c10

淨缾踢倒贏山子。
體用全彰邁古今。
洞徹玄關垂手處。
到頭須是遇知音。
〔踈山如〕。 ^563c14

溈山與仰山摘茶次。
師謂仰曰。終日摘茶。
祇聞子聲不見子形。
請現本形相見。仰撼茶樹。
師曰。子祇得其用。
不得其體。曰未審和尚如何。
師良久。仰曰。和尚祇得其體。
不得其用。師曰。放子三十棒。
〔五燈會元於此下又云〕仰曰。
和尚棒某甲喫。某甲棒教誰喫。
師曰。放子三十棒　玄覺云。
且道過在甚麼處。
　頌曰。 ^563c18

摘茶更莫別思量。
處處分明是道場。
體用共推真應物。
禪流頓覺雨前香。
〔汾陽昭〕。 ^563c32

體用全彰用不難。
當時溈仰自相謾。
禪流若具金剛眼。
互換機鋒子細看。
〔佛印元〕。 ^563c36

龍生龍子鬪全威。
霹#CB15439;聲中掣電機。
雨過雲收何處去。
溈山千古獨巍巍。
〔野軒遵〕。 ^563c40

體用俱非。烏飛兔走。
撼樹默然。天長地久。
三十拄杖令雖嚴。
也是憐兒不覺醜。
〔佛慧泉〕。 ^563c44

春暖相呼出翠微。
時行時坐幾忘歸。
黃昏一陣東風雨。
未免渾身透濕衣。
〔保寧勇〕。 ^563c48

【續收】祇聞子聲不見子形。
茶株撼處太分明。
要知寂子惺惺處。
便乃徐徐著眼聽。
〔慈受深〕。 ^564a4

家醜不可外揚。父子體用全彰。
父奪子機猶可。子奪父機無良。
〔大溈智〕。 ^564a8

張翁乍與李公友。
待罰李公一盞酒。
倒被李公罰一杯。
好手手中無好手。
〔佛鑑懃〕。 ^564a12

溈山得體。仰山得用。
體用俱全。夢中說夢〔喝一喝〕。
〔誰菴演〕。 ^564a16

聞聲不見形。撼樹却惺惺。
體用何須論。歸家落日明。
〔橫川珙〕。 ^564a20

【增收】溈山問仰山。
從何處歸。曰田中歸。
師曰。禾好刈也未。
曰好刈。師曰。作青見作黃見。
作不青不黃見。曰和尚背後是甚麼。
師曰。子還見麼。仰拈起禾穗曰。
和尚何曾問這箇。
師曰。此是鵞王擇乳。
　頌曰。 ^564a24

不作青黃見。其如稻穗何。
鵞王能擇乳。#CB15143;子過新羅。
〔天目禮〕。 ^564a34

【增收】溈山冬月問仰山。
天寒人寒。曰大家在這裏。
師曰。何不直說。曰適來也不曲。
和尚如何。師曰。直須隨流。
　頌曰。 ^564a38

北風逞寒威。凜凜侵肌骨。
一句括天寒。幾曾容朕迹。
隨流認得本來身。
徧界莫非無價珍。
〔圓悟勤〕。 ^564a44

吹盡風流大石調。
唱出富貴黃鍾宮。
舞腰催拍月當曉。
更進蒲萄酒一鍾。
〔正堂辨〕。 ^564a48

大家在這裏。兩手扶不起。
放下近前看。是什麼面觜。
〔無際派〕。 ^564b4

大家在這裏。初不礙隨流。
兩口無一舌。葛藤殊未休。
茫茫大地人無數。
幾箇男兒解點頭。
〔寂巖中〕。 ^564b8

大家在裏許。南山焦尾虎。
牙爪利如鋒。日輪正當午。
〔已菴深〕。 ^564b12

【增收】溈山睡次。仰山問訊。
師便面向壁。仰曰。
和尚何得如此。師起曰。
我適來得一夢。汝試為我原看。
仰取一盆水與師洗面。
少頃香嚴亦來問訊。
師曰。我適來得一夢。
寂子原了。汝更與我原看。
嚴乃點一椀茶來。
師曰。二子見解過於鶖子。
　頌曰。 ^564b16

取水烹茶不失機。
當時原夢善知時。
如斯始謂仙陀客。
鶖子神通豈及伊。
〔本覺一〕。 ^564b28

撥草瞻風。孤峯獨宿。
鼓無絃琴。唱無生曲。
溈仰香嚴。鼎之三足。
臨機不費纖毫力。
任運分身千百億。。 ^564b32

神機妙用。開眼作夢。
非時現通。顯異惑眾。
〔萬菴顯〕。 ^564b38

一杯晴雪早茶香。
午睡初醒春晝長。
拶著通身俱是眼。
半窓疎影轉斜陽。
〔雪巖欽〕。 ^564b40

溈山示眾曰。老僧百年後。
向山下作一頭水牯牛。
左脇書五字。曰溈山僧某甲。
此時喚作溈山僧。
又是水牯牛。喚作水牯牛。
又是溈山僧。喚作甚麼即得。
〔五燈會元於即得下又云〕仰山出禮拜而退　雲居膺代曰。
師無異號　資福寶曰。
當時但作此○相拓呈之　新羅和尚作此#CB05149;相拓呈之。
又曰。同道者方知　芭蕉徹作此[fg_../figures/X/X65p0564_01.gif]相拓呈之。
又曰。說也說了也。
注也注了也。悟取好。
乃述偈曰。 ^564b44

不是溈山不是牛。
一身兩號實難酬。
離却兩頭應須道。
如何道得出常流。 ^564c12

古德垂慈力未酬。
纔聞異相便爭牛。
聲前句後明玄旨。
失却溈山見不週。
且與同袍通一線。
蘆花雪覆菊當秋。
〔汾陽昭〕。 ^564c16

千羣萬羣水牯牛。
不出溈山這一隻。
無心管帶常現前。
作意追尋尋不得。
不大不小有筋力。
一身兩號少人識。
隨緣放去草木青。
遇晚收來天地黑。
收放須得鼻頭繩。
若不得繩無準則。
世間多少無繩人。
對面走却這牛賊。
〔黃龍南　二〕。 ^564c22

昔日溈山有水牯。
而今老倒臥荒坵。
形容卓犖雖無力。
灌啖依前是好牛。
四野草青隨處放。
千峯雪白早須收。
若能提舉及時節。
極目桑田何用憂。 ^564c32

水牯溈山峭峻機。
分明人類顯幽奇。
兩途語出分明處。
夜鳥投林曉復飛。
〔道吾真〕。 ^564c38

山下為牛山上僧。
河沙異號未為能。
常愛暮雲歸未合。
遠山無限碧層層。
〔海印信〕。 ^564c42

不道溈山不道牛。
酌然何處辨蹤由。
絲毫差却來時路。
萬劫無由得出頭。
〔白雲端〕。 ^564c46

改却形容換却頭。
當陽難隱箇蹤由。
驢名馬字雖呼喚。
多少傍觀滿面羞。
〔保寧勇〕。 ^565a2

山上山僧山下牛。
披毛戴角混同流。
普天成佛兼成祖。
獨有溈山作水牛。
〔佛國白〕。 ^565a6

蹄角分明觸處周。
不勞管帶不勞收。
但知不犯他苗稼。
水草隨緣得自由。
〔真如#CB15223;〕。 ^565a10

溈山山上老禪翁。
山下作牛而已矣。
是非些子不能消。
說甚參禪明自己。
〔寶峯祥〕。 ^565a14

反手書空事已成。
忙忙人問兩頭明。
屈原不是逢漁父。
千古誰人論獨醒。
〔佛心才〕。 ^565a18

野逕蹄涔賺殺人。
早曾耕徧大田春。
有時落草無尋處。
顯現溈山老漢身。
〔張無盡〕。 ^565a22

千頭萬頭只一頭。
騎去騎來得自由。
放去高原水草足。
也須時把鼻繩收。
〔佛鑑懃〕。 ^565a26

異類中行得自由。
須知千聖亦難收。
和光日照溪山曉。
笑指乾坤那一頭。
〔楚安方〕。 ^565a30

【續收】溈山水牯牛。
禪人聚頭咬。可憐負舂人。
喚作嶺南獠。〔天童覺〕。 ^565a34

春寒料峭。凍殺年少。
切忌參商。別無玄妙。
〔龍門遠〕。 ^565a38

溈山水牯異常流。
不是溈山不是牛。
舉世有誰能道得。
波聲漁笛釣魚舟。
〔南堂興〕。 ^565a40

一箇形骸兩姓名。
入泥入水可憐生。
回頭掣斷黃金鏁。
肯向毗盧頂上行。
〔別峯印〕。 ^565a44

百年猶恐沒人知。
名字仍將左脇題。
入水入泥難放牧。
仰山只得半邊騎。
〔虛堂愚〕。 ^565a48

【增收】溈山上堂云。
仲冬嚴寒年年事。
#CB15092;運推移事若何。
仰山進前叉手而立。
師曰。我情知汝答這話不得。
却顧香嚴。嚴曰。某甲偏答得這話。
師躡前問。嚴亦進前叉手而立。
師曰。賴遇寂子不會。
　頌曰。 ^565b4

 #CB15092;運推移事若何。
絲來線去定譊訛。
織成蜀錦千般巧。
不出當時一隻梭。
〔懶菴樞〕。 ^565b14

叉手進前。寂子不會。
殺人活人。好箇三昧。
這般阿師。叢林殃害。
白雲盡處是青山。
行人更在青山外。。 ^565b18

一竿絲線兩金魚。
不犯清波意自殊。
斜拽蓑衣遮蓋後。
空餘明月滿江湖。
〔石溪月〕。 ^565b24

一箭暗穿紅日影。
雙鵰已落碧雲端。
不知李廣無玄妙。
多向弓弦發處看。
〔閑極雲〕。 ^565b28

溈山見尼劉鐵磨來。
師曰。老牸牛汝來也。
磨曰。來日臺山大會齋。
和尚還去麼。師乃放身作臥勢。
磨便出去。　頌曰。 ^565b32

曾騎鐵馬入重城。
勑下傳聞六國清。
猶握金鞭問歸客。
夜深誰共御街行。
〔雪竇顯〕。 ^565b38

百戰功成老太平。
優游誰肯共爭衡。
玉鞭金馬閒終日。
明月清風富一生。
〔天童覺〕。 ^565b42

老牸牛來到此間。
明朝大會去臺山。
白雲一曲知音少。
樵唱漁歌自往還。
〔張無盡〕。 ^565b46

【續收】主人無德客無機。
石火光中閃電飛。
同死同生同得失。
此心能有幾人知。
〔中菴空〕。 ^565c2

雲巢夢斷月華秋。
玉女翻身過斗牛。
卸却花冠歸舊隱。
玄途鳥道未容收。
〔足菴鑒〕。 ^565c6

共樂昇平道泰時。
相逢終不展鎗旗。
隨宜淡飯清茶外。
困臥閒行幾箇知。
〔無凖範〕。 ^565c10

岸草青青得自由。
等閒牽著便昂頭。
通身露出一般白。
莫是山前水牯牛。
〔雪巖欽〕。 ^565c14

打鼓弄琵琶。相逢一會家。
陽春同唱罷。蘸雪喫冬瓜。
〔雲衲慶〕。 ^565c18

【增收】溈山因僧問。
如何是百丈真。師下禪床叉手立。
曰如何是和尚真。
師却坐。　頌曰。 ^565c22

百丈狸奴面。溈山鬼眼睛。
見人空解咲。弄物不知名。
〔松源岳〕。 ^565c26

老婦臨粧絳點唇。
人前自逞好精神。
顰眉冷笑渾相似。
不顏傍邊掩鼻人。
〔石帆衍〕。 ^565c30

【增收】溈山問仰山。
即今事且置。古來事作麼生。
仰叉手近前。師曰。
猶是即今事。古來事作麼生。
仰退後立。師曰。汝屈我我屈汝。
仰便禮拜　方菴顯云。
仰山進前退後。洞古明今。
溈山因甚道。彼此相屈。
乃頌曰。 ^565c34

相見錦江頭。相携上酒樓。
會醫還少病。知分不多愁。
師資會遇意何深。
驀地臨機問古今。
叉手近前還退後。
曾經百鍊見真金。
〔本覺一〕。 ^565c44

溈山坐次。仰山香嚴侍立。
師舉手曰。如今恁麼者少。
不恁麼者多。嚴從東過西立。
仰從西過東立。師曰。
這箇因緣三十年後如金擲地相似。
仰曰。亦須是和尚提唱始得。
嚴曰。即今亦不少。
師曰。合取狗口。　頌曰。 ^566a2

一窟金光師子兒。
相將無事共遊嬉。
同時啐#CB10437;知機變。
鳳轉龍盤也大奇。
〔本覺一〕。 ^566a12

溈山垂語辨龍蛇。
一對驪珠絕點瑕。
師子窟中無異獸。
嘉聲動地徧天涯。
〔隱靜儼〕。 ^566a16

象王嚬呻師子哮吼。
踞地盤空移星換斗。
坐斷舌頭合取狗口。
一回擲地作金聲。
九曲黃河徹底清。。 ^566a20

待得郎來月已西。
寒暄不道醉如泥。
五更又欲向何去。
騎馬出門烏夜啼。
〔寂窓照〕。 ^566a26

【增收】溈山坐次。仰山入來。
師以兩手握拳相交示之。
仰作女人拜。師曰。
如是如是。　頌曰。 ^566a30

仰山自外纔方入。
兩手相交復握拳。
寂子深深女人拜。
謝師特為老婆禪。
〔本覺一〕。 ^566a34

佳人十八正嬌癡。
一曲堂前舞柘枝。
祇有五郎知雅態。
更無人道柳如眉。
〔慈受深〕。 ^566a38

芙蓉月向懷中照。
楊柳風來面上吹。
夜半庭前柘枝舞。
天明羅袖濕臙脂。
〔心聞賁〕。 ^566a42

【增收】溈山方丈內坐次。
仰山入來。師曰。寂子近日宗門令嗣作麼生。
曰大有人疑著此事。
師曰。寂子作麼生。
曰慧寂祇管困來合眼。
健即坐禪。所以未曾說著在。
師曰。到這田地也。
難得曰據慧寂所見祗如此。
一句也著不得。師曰。
汝為一人也不得。
曰自古聖人盡皆如此。
師曰。大有人笑汝恁麼祇對。
曰解笑者是慧寂同參。
師曰。出頭事作麼生。
仰繞禪牀一帀。師曰。
裂破古今。　頌曰。 ^566a46

宗門中令嗣。合眼坐禪處。
平地打毬子。急須著眼#CB15111;。
兩挑挑得上。三築築不住。
築得住依前。輥向毬門去。
〔石溪月〕。 ^566b14

【增收】溈山問仰山。
妙淨明心汝作麼生會。
曰山河大地日月星辰。
師曰。汝祇得其事。
曰和尚適來問甚麼。
師曰。妙淨明心。曰喚作事得麼。
師曰。如是如是。　頌曰。 ^566b20

妙淨明心一句全真。
山河大地日月星辰。
舒肝瀝膽照徹古今。
箇中如不昧。徧界是黃金。
〔雪竇宗〕。 ^566b28

【增收】溈山因僧問。
如何是祖師西來意。
師竪起拂子。後有僧到王常侍處舉前話。
王曰。彼中兄弟如何商量。
曰即色明心。附物顯理。
理曰。不是這箇道理。
上座快歸溈山去。
某甲寄一封書與和尚。
僧得書馳上師。師開書見一圓相。
相中書日字。師曰。
誰知千里外有箇知音。
仰山侍立乃曰。雖然如是。
也祇是箇俗漢。師曰。
子又作麼生。仰作圓相。
於中書日字。以脚抹却。
師乃大笑。　頌曰。 ^566b32

南星北斗忽移位。
四海九州如鼎沸。
波斯匿王鼻拄天。
樓至如來脚踏地。
〔保寧勇〕。 ^566b48

竪起拂子封白紙。
千里誰知有知己。
行人莫與路為讎。
四海五湖王化裏。
〔別峯印〕。 ^566c4

【增收】溈山因僧問。
如何是道。師曰。無心是道。
曰某甲不會。師曰。
會取不會底好。曰如何是不會底。
師曰。祇汝是不是別人。
復曰。今時人但直下體取不會底。
正是汝心正是汝佛。
若向外得一知一解將為禪道。
且沒交涉。名運糞入。
不名運糞出。污汝心田。
所以道不是道。　頌曰。 ^566c8

雪中送炭堪為喜。
醬裏添鹽更是佳。
往往盡隨言語轉。
却同蛙步#CB03060;泥沙。
〔東叟頴〕。 ^566c20

溈山問仰山。什麼處來。
曰田中來。師曰。田中多少人。
仰插鍬子叉手而立。
師曰。南山大有人刈茅。
仰#CB15072;鍬子便行　玄沙云。
當時便踏倒鍬子。
　頌曰。 ^566c24

溈山問處少知音。
插地酬他佛祖沈。
踏倒玄沙傍不肯。
免教蒼翠帶春深。
〔投子青〕。 ^566c32

淺種深耕正及時。
入泥入水更同誰。
南山茅草多人刈。
獨是爺兒兩箇知。
〔保寧勇〕。 ^566c36

借問親從甚處來。
插鍬叉手口慵開。
雖然不犯當頭令。
爭奈音聲徧九垓。
〔成枯木〕。 ^566c40

盡道溈山父子和。
插鍬猶自帶干戈。
至今一井明如鏡。
時有無風帀帀波。
〔黃龍震〕。 ^566c44

老覺情多念子孫。
而今慚愧起家門。
是須記取南山語。
鏤骨銘肌共報恩。
〔天童覺〕。 ^566c48

金鞭擊動蒼龍窟。
吐霧拏雲出海門。
溟渤吸乾天上去。
空餘雷電滿山川。
〔佛心才〕。 ^567a4

數目分明舉即難。
衲僧無不膽毛寒。
須知別有壺中路。
但向須彌頂上看。
〔龍門遠〕。 ^567a8

插鍬叉手異何同。
要顯全機立大功。
雖然有數通呈了。
留得高傳振祖風。
〔楚安方〕。 ^567a12

【續收】叉手當#CB05577;鍬插深。
幾人遺劒刻舟尋。
面前水牯全頭角。
田裏生涯自古今。
雪後始知松柏操。
事難方見丈夫心。
刈茅盡是南山事。
達磨休言在少林。
〔佛鑑懃〕。 ^567a16

試問田中有幾人。
插鍬叉手意分明。
可憐不逐南山去。
撒手歸家罷問程。
〔佛性泰〕。 ^567a22

插鍬叉手事希奇。
誰識溈山父子機。
回首南山山下路。
刈茅人去已多時。
〔文殊道〕。 ^567a26

賊火相逢恰五更。
見成贓物不須爭。
暗中多少都分了。
天曉依然各自行。
〔無凖範〕。 ^567a30

一日頻來三五度。
有時歡喜有時瞋。
改頭換面休疑著。
元是尖簷帽下人。
〔虛堂愚〕。 ^567a34

【增收】溈山坐次。仰山問。
和尚百年後。有人問先師法道。
如何祇對。師曰。一粥一飯。
曰前面有人不肯又作麼生。
師曰。作家師僧。仰便禮拜。
師曰。逢人不得錯舉　慧海儀曰。
自古及今多少人下語道。
嚴而不威。恭而無禮。
橫按拄杖。竪起拳頭。
若只恁麼。如何知得他父子相契處。
山僧今日也要諸人共知。
乃頌曰。 ^567a38

莫分彼我彼我無殊。
困魚止濼病鳥棲蘆。
逡巡不進泥中履。
爭得先生一卷書。 ^567b4

溈山在百丈。因司馬頭陀問。
野狐話作麼生會。
師以手撼門扇三下。
陀曰。太麤生。師曰。
佛法不是這箇道理。
　頌曰。 ^567b8

因果雙行孰共知。
茫茫四海路多岐。
擡頭拶出初生月。
便効張公畫翠眉。
〔佛心才〕。 ^567b14

春至自花開。朱顏安在哉。
可憐園裏色。不入鏡中來。
〔龍門遠〕。 ^567b18

盲人來與啞人抓。
說著無因話病苗。
一下被他抓著後。
平生癢處一時消。
〔佛燈珣〕。 ^567b22

【增收】溈山因。仰山問如何是西來意。
師曰。大好燈籠曰莫只這個便是麼。
師曰。只這箇是什麼。
曰大好燈籠。師曰。
果然不識。　頌曰。 ^567b26

覿面提來付與伊。
分明此意沒東西。
腕頭有力千鈞重。
誰道通身是水泥。
〔雪巖欽〕。 ^567b32

溈山問仰山。終日與子商量。
成得箇什麼邊事。
仰空中畫一畫。師曰。
若不是吾終被子惑。
　頌曰。 ^567b36

盡日商量古佛言。
當時一畫却成冤。
至今尚有溈山在。
莫道宗枝絕子孫。
〔佛印元〕。 ^567b42

松直棘曲烏玄鵠。
白末後商量空中。
一畫若言向上玄。
關走殺諸方禪客。
〔地藏恩〕。 ^567b46

【續收】父子雖親共較量。
#CB05577;中爭信有刀鎗。
當時一畫畫得斷。
徧界葛藤無復生。
〔簡翁敬〕。 ^567c2

【增收】溈山一日見野火乃問道吾。
還見火麼。曰見師曰。
從何處起。曰除却經行坐臥。
請師別致一問來。
師便休去。　頌曰。 ^567c6

野火連天誰云不見。
道吾有準聊通一線。
坐臥經行風力所轉。
妙辯縱橫機輪掣電。
還會麼。若也擬議。
事久多變。〔大圓智〕。 ^567c12

連天野火了無涯。
起處猶來辨作家。
眼裏瞳人雙翳盡。
面前徧界絕空華。
道吾老也堪誇〔旦道畢竟從什麼處起〕汲水僧歸林下寺。
待船人立渡頭沙。
〔佛燈珣〕。 ^567c18

野火炎炎何處起。
紫烟紅#CB08504;便燒人。
須知坐臥經行裏。
見得無殊用得親。
〔石溪月〕。 ^567c24

【增收】溈山因僧問。
如何是露地白牛。
師曰。叱叱。僧云。噉餧何物。
師曰。喫喫。　頌曰。 ^567c28

白牛生下是白牛。
現起堂堂莫外求。
是我不能藏委曲。
直下分明是一頭。
〔般若柔〕。 ^567c32

白牛露地沒遮闌。
在處橫眠在處閒。
水草恣情甘美足。
醍醐純出潤良田。
〔汾陽昭〕。 ^567c36

玉角霜毛露地牛。
人間天上顯蹤由。
不同雪嶺時時吼。
肯若溈山日日收。
冷吸月光無影像。
徧經塵國任遨遊。
牧童忽上須彌頂。
指出乾坤那一頭。
〔洞山聰〕。 ^567c40

露地白牛起問端。
隨緣叱叱齒牙寒。
不知飲#CB10437;是何物。
喫喫直教滄海乾。
〔天童覺〕。 ^567c46

【增收】溈山問僧。甚處來。
曰西京來。師曰。還得西京主人公書來麼。
曰不敢妄通消息。
師曰。作家師僧天然猶在。
曰殘羮餿飯誰人喫之。
師曰。獨有闍黎不喫。
僧作嘔吐勢。師曰。
扶出者病僧著。僧便出去。
　頌曰。 ^568a2

莫怪相逢無信息。
誰能長作置書郵。
直饒說盡千般事。
那箇心中得到頭。
〔懶菴樞〕。禪宗頌古聯珠通集卷第十五
 ^568a12
