
xu:: 
#  No. 310-A 勢至圓通章科解序
No. 310-A 勢至圓通章科解序
淨土一門，修者良多，唯勢至圓通章念佛法門廼淨土最親切一步功夫，
療#CB17408;痾之妙劑，賑貧乏之多財，
度苦海之巨航，雨眾寶之妙珠也。
彌陀慈父伸金臂於長夜，展玉毫於昏衢，
無時無處皆接引於眾生，多劫多生恒追思於遊子，楞嚴經中詎人剔出？ ^370a7

叅坐之暇，蘊積於懷久矣。
乙亥歲，於越中白馬山房偶成小草，經中法喻，
細而鑽仰，彌覺堅高。
二三輩願以壽梓，因付剖劂氏，以事流行。
識者唒笑，敢避譏嫌。
惟願人人如專憶之人，個個如母憶時，
母子歷生不相違遠，現前當來必定見佛也。 ^370a15

旹崇禎八年歲在乙亥五月夏浣日比丘正相體如識大勢至圓通章科解
author:: 繩天台教後學比丘　正相　解
other:: 
# 初釋名
△一、章科。分十三。初、釋名。
commentary::  ^370a27

觀。經云：以智慧光明普照一切眾生，令離三途，
得無上力，名大勢至。
斯一往而作化他得名。
又云：凡我足指按地，一切魔宮大千世界悉皆震動，名大勢至。
斯以威力折伏而名。
經云：我無選擇，都攝六根，淨念相繼，入三摩地，名大勢至。
斯以因中自利得名。
圓通者，以周遍融通為義，圓該法身、般若二德，
通則一道齊平，三際不壅，即解脫德，斯依理而釋圓通也。
博地凡夫稱念極果聖號，生滅之身即得香光莊嚴，
謂因該果海，果徹因源，斯依行而釋圓通也。
將解此章，先明五重玄義。
玄義若明，一章綱格灼然可見。
此以人法為名，圓通實相為體，本性彌陀為宗，
淨穢折攝為用，大乘生酥為教相。
人法為名者，勢至人也，圓通法也，所以人法為名。
此章所顯，意在圓通，所以為體也。
行人念佛之時，念念直顯本真，在在須明自心，所以本性彌陀為此章之宗也。
娑婆之苦，令人生厭，淨土之樂，令生忻慕，所以折攝為此章之用也。
既有能所之念，折攝之用，事屬方等，所以生酥為此章之教相也。
所謂圓通淨土者，皆一心而已矣。
圓通未悟，即淨而穢，圓通既入，即穢而淨，
正謂惟心淨土，義見乎此。
由是淨土非圓通外之淨土，圓通非淨土外之圓通，
圓通據能造之心，淨土據所造之境。
茲以不二而二，二而不二悟之，則法法彰乎自心，
在在見乎真境，淨土非遙，娑婆不垢，以此念佛，觸處圓通矣。
所謂若人欲識真空理，心內真如還徧外，
情與無情共一體，處處皆同真法界。
other:: 
# 二正釋經文
△二正釋經文
orig::  ^370a40

爾時大勢，至法王子，與其同倫，五十二菩薩。
commentary::  ^370c2

各述圓通之時也。
如來法王，菩薩法子，灌頂受位，立義施仁，世間王子也。
次補佛處，續佛慧命，此出世法王子也。
同倫者，即同法乳之倫，五十二位列其數也。
此經祗桓精舍所說，楞嚴會上有十萬恒河沙數菩薩，
但敘五十二位者，同念佛證圓通也。
other:: 
# 三陳請敬儀
△三陳請敬儀
orig::  ^370c4

即從座起，頂禮佛足而白佛言：
commentary::  ^370c16

經家敘請法之敬儀，從座起身，敬禮佛足，
兼得意敬，白佛言口敬，三業虔虔，乃弟子請法之常儀也。
other:: 
# 四明所師二
△四明所師二
other:: 
## 先時節
先時節
orig::  ^370c18

我憶往昔，恒河沙劫。
commentary::  ^370c24

我憶往昔者，追憶最初發心修行之時也。
以自在定慧之力照之，而有恒河沙數之劫。
恒河者，從阿耨達池出於四口：東銀牛口，
出殑伽河；南金象口，出信度河；西瑠璃馬口，
出縛芻河；北頗肢師子口，出徙多河。
各遶池一匝，出於四海。
殑伽河出東南大海，信度河出西南大海，
縛芻河出西北大海，徙多河從師子口流出。
東北大海者，即此土黃河之源是也。
經中多指恒河者，如來說法近此，指以為喻。
其廣四十由旬，其長八十由旬，沙細如麵，一沙一劫。
可見念佛一門，其來久矣。
亦知勢至積功之高位也。
other:: 
## 二明師號
△二明師號
orig::  ^370c26

有佛出世，名：無量光，十二如來相繼一劫，
其最後佛，名：超日月光，彼佛教我念佛三昧。
commentary::  ^370c48

恒沙劫中，舉一劫有十二如來相繼而出。
佛名無量光者，光光相然而無有盡，故名無量光。
且十二如來皆不離光，一名無量光，二名無邊光，
三名無礙光，四名無對光，五名大焰光，
六名清淨光，七名歡喜光，八名智慧光，
九名不斷光，十名難思光，十一名無稱光，十二名超日月光。
彼佛教我念佛三昧者，稟教立行之始。
念者，能念之人，佛所觀之境。
三昧者，能所著乎一心，以心緣佛，以佛繫心，心心相續而無間然。
正謂內心不起，外境不侵，旋元自歸，返流全一，
不受諸受，得乎正受，久而不退，必至於果。
無量三昧莫不發覺乎此，故稱念佛三昧也。
other:: 
# 五喻顯三
△五喻顯三
other:: 
## 初喻不念之失
初喻不念之失
orig::  ^371a4

譬如有人，一專為憶，一人專忘。
commentary::  ^371a28

一、專為憶佛憶眾生也。
發僧那於始心，終大悲於赴難，莫不以眾生為念，
以何因緣，令得出離火宅？
一、人專忘者，喻眾生不念之失。
六道眾生，真如體相，與佛平等，皆由背覺合塵，
竛竮六道，杳莫可究。
other:: 
## 二喻雖逢無益
△二喻雖逢無益
orig::  ^371a30

如是二人，若逢不逢，或見非見。
commentary::  ^371a40

佛與眾生本不相離，有何逢見而眾生自離之也？
由前一人專憶，故若逢或見；一人專忘，故不逢非見。
且今人不見佛之真身，亦不知己之全體大用，
便言淨土是虗說，彌陀非真實。
發言無佛無淨土，如蟻子集於人身，實不知人也。
由其不知，便為無人乎？
豈不聞華嚴云：佛身充滿於法界，普現一切羣生前。
隨緣赴感彌不周，而恒處此菩提座。
奈無感佛之緣，故若逢而不逢，或見而不見。
若作觀心釋者，凡所作為，無非是本佛出現處。
一切色是佛色，一切聲是佛聲。
由背覺合塵，故覩真境起塵勞，聽妙聲生亂想。
此真逢而不逢，見而不見也。
other:: 
## 三喻念佛之得
△三喻念佛之得
orig::  ^371a42

二人相憶，二憶念深，如是乃至從生至生，
同於形影，不相乖異。
commentary::  ^371b18

前一人專忘者，苟能如專憶之人，無時無處而不憶，
二心相向，可謂二憶念深。
如是則生生常見佛，處處覲如來，從茲現前，
至於淨土，同於形影不相離也。
能念心之形端，所念佛之影直，前來專忘，
有不逢非見之乖異，今相憶故，即如形影之不乖異也。
若作觀心，所謂念念照常理，心心息幻塵，
但復本時性，更無一法新。
other:: 
# 六以法合喻
△六以法合喻
orig::  ^371b22

十方如來憐念眾生如母憶子，若子逃逝，雖憶何為？
commentary::  ^371b36

上文二人相憶，其喻也泛。
今提喻帖合中，如母憶子，其喻至切。
況如來憐念眾生，又過於父母。
何也？父母憶不及處，如來憶之。
又父母憶子，不過一生。
佛憶眾生，直至成佛，其憶方休。
若子逃逝者，雖云是喻，喻不虗設，必有其由。
若因緣而論，逃逝者在大通佛時，入大乘家，
自後中間退大已來，是逃逝之時也。
若作觀心者，一念不生，子母一處，兩無罣牽。
塵念纔萌，即逃逝於六塵。
日疎一日，無所返還，故有思憶。
如人有子，苦者偏憐。
如母憶子，即上一專為憶。
雖憶何為？即一人專忘也。
問：父母俱有愛子之心，經中獨言母，不言父者何？
答：父嚴愛疎，母慈愛切，故不言父。
other:: 
# 七提喻帖合
△七提喻帖合
orig::  ^371b38

子若憶母，如母憶時，母子歷生，不相違遠。
commentary::  ^371c14

上文母憶雖切，子在他鄉，空想悠然，正是雖憶，何為遊子？
倘能憶母，必返故里。
子憶母，能如母憶者尤難。
何也？子憶母有時，母憶子無間，或兀坐而長望，
或忘飡而廢寢，或停梭而罷績，則無時非憶子之時，
無處非念兒之處，其憶念可謂至深。
若人子之在他鄉而念親也，雖云至孝，
或良明而美婦，或榮祿而貨財，縈絆於心，終非似母憶之深也。
孝者如是，矧其不孝者乎？
所以如母憶時一句，是念佛法門最親切功夫，豈可草草放過？
二心相向，豈有違遠？
苟能以父母之心為心，可謂至極之孝矣。
母子歷生，即二人相憶；不相違遠，即不相乖異。
下法合
other:: 
# 八以法合喻
△八以法合喻
orig::  ^371c16

若眾生心憶佛念佛，現前當來必定見佛。
commentary::  ^371c40

若眾生心者，能感之機。
憶佛者，想本有己佛為能感之因。
念佛者，以所感他佛為能應之果。
此謂因大果大，事理圓融，函葢相應，感應道交，豈可得而思議也。
又憶者，定力屬內，憶想真身相好功夫，所謂如母憶子也。
念佛者，即念佛法門，觀於他佛兼於外，
屬慧力，正謂母子歷生不相違遠也。
現前當來必定見佛者，上根利智，觸目無非淨境，
舉足咸是道場，所謂毗盧遮那遍一切處，豈非現前見佛。
若根鈍智淺之流，緣念他佛，漸漸成熟，
當來淨土九品蓮開，豈非當來見佛。
other:: 
# 九生佛不隔
△九生佛不隔
orig::  ^371c42

去佛不遠，不假方便，自得心開。
commentary::  ^372a14

眾生心本具十法界，隨起一念，必落一界。
若心憶佛念佛，此心念念在佛法界，雖九界之別，
俱成佛界，豈相遠耶？
又舉念便是果佛聖號，不假五十五位因中方便，故云不假方便。
久則自成，如大夢覺，如蓮華開，故云自得心開。
或者有人別求方便，使心開意解，然後念佛，可乎？
答云：不假方便，自得心開。
足知此念佛一門，已是最勝方便，不假餘方便矣。
且二十四聖各假方便，據耳根至圓，用聞思修之方便，
此念佛一門，太易令人返疑。
務要把得定，信得實，莫論成與不成，淨土到與不到，
凡所施為，以佛為念。
若有一念妄起，即是念佛不切處。
如是觀想，久久自得心開，但辦肯心，必不相賺。
other:: 
# 十喻不假方便
△十喻不假方便
orig::  ^372a16

如染香人身有香氣，此則名曰香光莊嚴。
commentary::  ^372a42

如世人染香，便得乎香氣襲身，正喻染香得香，
念佛得佛，有何方便，可假眾生。
不念則已，念佛則有功德妙香，薰襲其心明矣。
香光莊嚴者，所師之佛，既名無量光，豈無無量香也。
且憶佛念佛，佛在行人心口，非香光莊嚴而何哉。
other:: 
# 十一結自利
△十一結自利
orig::  ^372a44

我本因地，以念佛心，入無生忍。
commentary::  ^372b6

念佛心者，念存三觀，佛具三身，心破三惑。
若空觀念報身佛，入伏順二忍，破見思惑，成般若德。
若假觀念應身佛，入無生忍，破塵沙惑，成解脫德。
中觀念法身佛，入寂滅忍，破無明惑，成法身德。
今約因中說證入無生忍，當在分真位也。
從教我念佛三昧至香光莊嚴，述所授法門，
至此方自敘本因，莫不以憶佛念佛入無生忍，此因中自利也。
other:: 
# 十二證後化他
△十二證後化他
orig::  ^372b8

今於此界，攝念佛人，歸於淨土。
commentary::  ^372b24

此證後化他也。既以此而自利，亦以此而化他。
此界果有念佛之機，必攝受歸於淨土，亦填本願也。
other:: 
# 十三結答
△十三結答
orig::  ^372b26

佛問圓通：我無選擇，都攝六根，淨念相繼，
入三摩地，斯為第一。
commentary::  ^372b32

世尊命二十五聖各述圓通，經云：我今問汝，
最初發心悟十八界，誰為圓通？
從何方便入三摩地？
次第至此，當七大中見大。
今的論修處，念佛屬意，旁攝諸根。
都攝六根者，念佛人心存目觀，返視收聽，
所謂一根既返源，六根成解脫也。
淨念相繼者，念佛心不得一念頃念世五欲等事為之淨，
一念為始，念念無間，為之相繼。
此義難明，再加喻顯。
西天有寶，名曰清珠。
何以得名為清珠也？
此珠墮在混濁水中，入水一寸，即得一寸清水，
二寸乃至尺丈，次第而至淵底，無不清淨。
正喻念佛之清珠，投於眾生妄念混濁心水之中，而妄念心水不得不清。
即今諸人念佛一聲，如珠入水一寸，便得一寸清水，
移念於第二聲中，如珠入水二寸，即得二寸清水，
乃至十百千萬，至於無量，如珠沉墜不已，能使徹底澄清。
正是清珠投於濁水，濁水不得不清，念佛投於亂想，
亂想不得不除，可謂淨念相繼也。
三摩地即三昧之異稱，前無生忍由三摩而證，
前是舉所顯能，此則舉能顯所，能所互舉，文之巧也。
斯為第一者，依勢至即念佛三昧為第一也。
修行先要脚跟站得穩當，毋以毛道之不定也。
如老鼠囓倉窖相似，只從一處囓，自然有個入處，
如或東囓西囓，驢年也無透脫處。
古德有云：若欲徑路修行，惟在一心念佛。
斯念佛三昧之格言也。
大勢至圓通章科解〔終〕
 ^372b36
