
pin:: 大方廣佛新華嚴經合論卷第一百一
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之十四
commentary:: 
【論】第二、樓閣城婆施羅船師主不壞迴向。
orig::  ^670a31

【經】爾時，善財童子向樓閣城觀察道路，
所謂：觀道高卑，觀道夷險，觀道淨穢，觀道曲直。
漸次遊行，作是思惟：我當親近彼善知識。
善知識者，是成就修行諸菩薩道因，是成就修行波羅蜜道因，
是成就修行攝眾生道因，是成就修行普入法界無障礙道因，
是成就修行令一切眾生除惡慧道因，
是成就修行令一切眾生離憍慢道因，
是成就修行令一切眾生滅煩惱道因，
是成就修行令一切眾生捨諸見道因，
是成就修行令一切眾生拔一切惡刺道因，是成就修行令一切眾生至一切智城道因。
何以故？於善知識處得一切善法故，依善知識力得一切智道故。
善知識者，難見難遇。
如是思惟，漸次遊行。
既至彼城，見其船師在城門外海岸上住，
百千商人及餘無量大眾圍遶，說大海法，方便開示佛功德海。
善財見已，往詣其所，頂禮其足，繞無量帀，
於前合掌而作是言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能教誨，願為我說！
船師告言：善哉！善哉！
善男子！汝已能發阿耨多羅三藐三菩提心，
今復能問生大智因、斷除一切生死苦因、
往一切智大寶洲因、成就不壞摩訶衍因、
遠離二乘怖畏生死住諸寂靜三昧旋因、
乘大願車徧一切處行菩薩行無有障礙清淨道因、
以菩薩行莊嚴一切無能壞智清淨道因、
普觀一切十方諸法皆無障礙清淨道因、速能趣入一切智海清淨道因。
善男子！我在此城海岸路中，淨修菩薩大悲幢行。
善男子！我觀閻浮提內貧窮眾生，為饒益故，
修諸苦行，隨其所願，悉令滿足。
先以世物充滿其意，復施法財，令其歡喜，
令修福行，令生智道，令增善根力，令起菩提心，
令淨菩提願，令堅大悲力，令修能滅生死道，
令生不厭生死行，令攝一切眾生海，令修一切功德海，
令照一切諸法海，令見一切諸佛海，令入一切智智海。
善男子！我住於此，如是思惟，如是作意，如是利益一切眾生。
善男子！我知海中一切寶洲、一切寶處、
一切寶類、一切寶種；我知淨一切寶、鑽一切寶、
出一切寶、作一切寶；我知一切寶器、一切寶用、
一切寶境界、一切寶光明；我知一切龍宮處、
一切夜叉宮處、一切部多宮處，皆善迴避，
免其諸難；亦善別知漩澓淺深、波濤遠近、
水色好惡，種種不同；亦善別知日月星宿運行度數、
晝夜晨晡、#CB15092;漏延促；
亦知其船鐵木堅脆、機關澀滑、水之大小、
風之逆順，如是一切安危之相無不明了，
可行則行，可止則止。
善男子！我以成就如是智慧，常能利益一切眾生。
善男子！我以好船運諸商眾行安隱道，
復為說法，令其歡喜，引至寶洲，與諸珍寶咸使充足，然後將領還閻浮提。
善男子！我將大船如是往來，未始令其一有損壞。
若有眾生得見我身、聞我法者，令其永不怖生死海，
必得入於一切智海，必能消竭諸愛欲海，
能以智光照三世海，能盡一切眾生苦海，
能淨一切眾生心海，速能嚴淨一切剎海，
普能往詣十方大海，普知一切眾生根海，
普了一切眾生行海，普順一切眾生心海。
善男子！我唯得此大悲幢行；若有見我及以聞我、
與我同住、憶念我者，皆悉不空。
如諸菩薩摩訶薩善能遊涉生死大海，
不染一切諸煩惱海，能捨一切諸妄見海，
能觀一切諸法性海，能以四攝攝眾生海，
已善安住一切智海，能滅一切眾生著海，
能平等住一切時海，能以神通度眾生海，
能以其時調眾生海；而我云何能知、能說彼功德行？
善男子！於此南方有城，名：可樂；中有長者，
名：無上勝。汝詣彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，
悲泣流淚，求善知識，心無厭足，辭退而去。
commentary::  ^670a33

【論】第一、正入當位法門中。
從爾時善財已下，至我唯知此大悲幢行。
若有見我及以聞我，與我同住，憶念我者，皆悉不空。
此段門中，分為五門：一、念善知識教，思惟升進；
二、漸次遊行，往詣彼城；三、見其船師在城門外海岸上住；
四、禮敬合掌，申其所求；五、船師授與善財自行法門。
隨文釋義者，見船師在城門外海岸上住，百千商人及餘大眾圍遶。
此有二義：一、實有此行，以主導入海商人及採寶者，
為海險難，非聖智不知。
二、表法，以自得真門，出纏離苦，以其願行，
成大悲海，常臨生死海岸，引接眾生。
百千商人，表戒波羅蜜中萬行圓滿。
無量大眾，表行徧周滿一切諸行。
經云：往一切智大寶洲，因成就不壞。
摩訶衍因者，摩訶云大，衍云乘，所說之教，總云大乘教。
遠離二乘怖畏生死，住寂靜三昧旋還。
此明歎譽善財，明能以寂靜三昧處，生死旋還，利生不出故。
善男子！我知此海中一切寶洲、一切寶處、
一切寶類、一切寶種、一切寶器。
如是實有此智，聖智所知世間諸法。
表法者，我知海中一切寶洲者，明達一切智洲。
一切寶處者，善別賢能，諸根利純。
一切寶類者，善知同行類、別行類。
一切寶種者，善知大小乘差別種。
我知一切寶器者，知眾生大小根器堪與何法而成熟之。
一切寶用，應根與法令任其作用。
一切寶境界，三乘一乘三寶境界。
一切寶光明者，三乘一乘智慧大小光明。
我知淨一切寶者，三十七道品、十波羅蜜、
五停心觀方便，是淨一切智寶方便。
鑽一切寶者，止觀二門是。
出一切寶者，善能依根設教令現智寶故。
作一切寶者，以無相智起差別智，以大願風興大慈雲，
雨諸寶雨化一切眾生，和合心境令使無依，自能顯現一切智寶故。
一切龍宮難處者，淨土菩薩如龍分有慈悲，遊空神足一分自在。
夜叉喻聲聞，能空三毒亦得神通。
羅剎宮難處者，喻緣覺居涅槃海能空無明，及諸佛一切智種不現前故。
如是等難，悉皆以迴向願力同處生死，
不害無明十二有支，達取無明成佛種智，
處法界緣生自在門，名為悉皆迴避免其諸難。
亦善別知漩澓深淺者，愛取有業深淺也。
波濤遠近者，情識想念攀緣多少。
水色好惡者，愛心善惡。
亦善別知日月星宿運度數量、晝夜晨晡、
#CB15092;漏延促者，明了世事中明陰陽玄象、
五星行度數、風起時分、#CB15092;漏四時延促，
皆悉知之。表法中明五位進修及三乘差別教分行門，
隨行隨根迴轉軌則方法時熟解脫，日月歲劫所經多少悉能知之。
其船鐵木堅脆機關澀滑，水之大小風之逆順，如是一切安危之相無不明了者。
實知此事表法者，明善知三乘迴心未迴心，
堪入生死不堪入生死，根器成熟及未成熟。
一乘中菩薩第六住第六地現前，處生死中得出生死心，三空智慧寂滅現前。
七住七地菩薩於出生死中常處生死。
八住八地得無生忍現前，菩薩無功智現前任運利生。
九住九地學佛十力四無畏。
十住十地一分與如來出世智慧解脫知見齊圓，住佛灌頂位。
十一地方學普賢神通妙行，至普賢行品方終。
如來出現品中，佛果文殊普賢三法，法身根本智差別智，
方始理智大慈悲，如先所發願稱願圓滿，
如三乘教中後得智，以普賢行教化眾生。
此一乘中名字教法說似前後，如是升進不出一剎那際。
如是三乘因前果後道滿三祇，如是一乘見道在初發心住中，
加行行因在十行十迴向十地十一地，
如是船之鐵木安危澀滑悉能知之，乃至知根遲速應止即止，
且止三乘及以人天法中乃至五停心觀，根若熟者應行即行令使升進。
一乘法中以生死性十二有支，便為法事大智用故。
已下大意如然。善男子！
我將好船運諸商眾至安隱道，乃至引至寶洲與其珍寶咸令充足，
然後將領還閻浮提者，是事表法中，明從初發心住，得佛根本智。
自此已去，經後諸位中，皆與說其妙法，至於十地一切智智之道。
珍寶已滿十一地中，還當送至本所舊住生死海中，
以此所得一切智智之珍寶，廣利無盡眾生。
此明約修行升進，作如是說，使令易解，
而亦不出生死海中，成大寶洲。
自餘如文自具。此皆約事理說，託事表法，令生解故。
此是第二、不壞迴向。
善知識！船師云：我將大船往來無始，無有令其一損壞者。
若有眾生得見我身、聞我法者，令其永不怖生死海，
必得入於一切智海者，是不壞迴向義。
以戒波羅蜜為主，餘九為伴。
約智門中，諸位通治；約位門中，以成大慈悲戒。
以海中船師所表往來常不出生死海，故成大悲幢。
行已下，推德升進。
第二、推德令善財升進中，從如諸菩薩已下，
至辭退而去，有十行經約，分為五門：一、
推德升進；二、示善知識之方所；三、舉善知識所居之城名可樂；
四、舉善知識之名號曰無上勝；五、禮敬辭去。
城名可樂者，以長者善明斷決人間種種諸事，
復能說出世之法，眾生樂之不捨，故城名可樂。
長者號無上勝者，此是忍波羅蜜門，處眾行之中，
忍為殊勝，又德藝過世間，故號為無上勝。
餘行約前歎德中所說。 ^671a14

第三，可樂城無上勝長者主等一切佛迴向。
orig::  ^672a42

【經】爾時，善財童子起大慈周徧心、大悲潤澤心，
相續不斷，福德、智慧二種莊嚴，捨離一切煩惱塵垢，
證法平等，心無高下，拔不善刺，滅一切障，
堅固精進以為牆壍，甚深三昧而作園苑，
以慧日光破無明闇，以方便風開智慧華，
以無礙願充滿法界，心常現入一切智城，如是而求菩薩之道。
漸次經歷，到彼城內，見無上勝在其城東大莊嚴幢無憂林中，
無量商人、百千居士之所圍遶，理斷人間種種事務；
因為說法，令其永拔一切我慢，離我、我所，
捨所積聚，滅慳嫉垢，心得清淨，無諸穢濁，
獲淨信力，常樂見佛，受持佛法，生菩薩力，
起菩薩行，入菩薩三昧，得菩薩智慧，住菩薩正念，增菩薩樂欲。
爾時，善財童子觀彼長者為眾說法已，
以身投地，頂禮其足，良久乃起，白言：聖者！
我是善財！我是善財！
我專尋求菩薩之行，菩薩云何學菩薩行？
菩薩云何修菩薩道？
隨修學時，常能化度一切眾生，常能現見一切諸佛，
常得聽聞一切佛法，常能住持一切佛法，
常能趣入一切法門，入一切剎學菩薩行，
住一切劫修菩薩道，能知一切如來神力，
能受一切如來護念，能得一切如來智慧。
時，彼長者告善財言：善哉！
善哉！善男子！汝已能發阿耨多羅三藐三菩提心。
善男子！我成就至一切處菩薩行門無依無作神通之力。
善男子！云何為至一切處菩薩行門？
善男子！我於此三千大千世界，欲界一切諸眾生中，
所謂：一切三十三天、一切須夜摩天、一切兜率陀天、
一切善變化天、一切他化自在天、一切魔天，
及餘一切天、龍、夜叉、羅剎娑、鳩槃茶、乾闥婆、
阿脩羅、迦樓羅、緊那羅、摩睺羅伽、人與非人，
村營、城邑、一切住處諸眾生中而為說法，
令捨非法，令息諍論，令除鬬戰，令止忿競，
令破怨結，令解繫縛，令出牢獄，令免怖畏，
令斷殺生乃至邪見，一切惡業不可作事皆令禁止，
令其順行一切善法，令其修學一切技藝，
於諸世間而作利益，為其分別種種諸論，
令生歡喜，令漸成熟，隨順外道，為說勝智，
令斷諸見，令入佛法；乃至色界一切梵天，我亦為其說超勝法。
如於此三千大千世界，乃至十方十不可說百千億那由他佛剎微塵數世界中，
我皆為說佛法、菩薩法、聲聞法、獨覺法；
說地獄，說地獄眾生，說向地獄道；說畜生，
說畜生差別，說畜生受苦，說向畜生道；
說閻羅王世間，說閻羅王世間苦，說向閻羅王世間道；
說天世間，說天世間樂，說向天世間道；
說人世間，說人世間苦樂，說向人世間道。
為欲開顯菩薩功德，為令捨離生死過患，
為令知見一切智人諸妙功德，為欲令知諸有趣中迷惑受苦，
為令知見無障礙法，為欲顯示一切世間生起所因，
為欲顯示一切世間寂滅為樂，為令眾生捨諸想著，
為令證得佛無依法，為令永滅諸煩惱輪，
為令能轉如來法輪，我為眾生說如是法。
善男子！我唯知此至一切處修菩薩行清淨法門無依無作神通之力。
如諸菩薩摩訶薩，具足一切自在神通，
悉能徧往一切佛剎，得普眼地，悉聞一切音聲言說，
普入諸法智慧自在，無有乖諍，勇健無比，
以廣長舌出平等音；其身妙好同諸菩薩，
與諸如來究竟無二、無有差別；智身廣大普入三世，境界無際同於虗空。
而我云何能知、能說彼功德行？
善男子！於此南方，有一國土，名曰：輸那；
其國有城，名：迦陵迦林；有比丘尼，名：師子頻申。
汝詣彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，辭退而去。
commentary::  ^672a44

【論】第一、正入當位法門中。
從爾時善財童子已下，至一切處修菩薩行清淨法門，無依無作神通之力。
於此段中，約立五門：一、念善知識教，思惟升進；
二、漸次經歷，到於彼城；三、見無上勝長者，
在其城東無憂林中，商眾居士無量百千之所圍遶；
四、投身於地，禮敬而起；五、正申所請。
無上勝便授自所行法門，隨文釋義者。
漸次經歷，到彼城內者，升進入位，名內見無上勝。
在城東者，明以智利生為東，表不住本位。
東方表智，以就俗引眾生，發明生位也。
西方表慈悲，如下以觀世音菩薩住金剛山之西阿，表慈悲位也。
以此是等一切佛迴向。
佛者，覺也。以角宿是東方之宿，以角主僧尼道士眾善之門。
俗作此角，計所主屬，合作此覺也。
為主眾善門，故角為天門眾善也。
以此在城東，普賢智行以東表之，表明生眾善之首。
觀音大慈悲行，以西方表之。
以西方是金，金為白虎，主秋，主殺，以慈悲主之。
以是經云：明練十方儀式，主方神。
又主方神隨方迴轉，意明隨方法迴轉，以度眾生。
然實大象性自無形，體虗融而非跡。
隨方表法，法逐緣分。
聖人垂訓於俗纏，還以俗緣中事物而表法。
只如亡言之理，不可以引蒙；絕象真源，不可以益俗。
是故以方隅而表法，執之者還非；利俗啟迷，廢之者復失。
今者利俗啟迷，以城東是引迷，明生起眾善之義。
亦以房為青龍，是世間福德之位。
無憂林中者，此主忍波羅蜜，以忍成滿處，行無憂故。
林者，以此長者行徧十方，隨形而廣蔭羣品，
以行廣多覆蔭，故為林。
亦以化他令無憂，故為無憂林也。
無量商人，百千居士之所圍遶者，是所化之象，
表以愚易智，以智易愚，以惡易善。
亦為商人，常處生死，以行仁德，化利羣品，名為居士。
此約行釋。善財童子觀長者為眾說法已，
以身投地，表十迴向大體。
約迴真入俗，以大慈悲善忍為地。
再云我是善財，我是善財者，表求法深重也。
亦明達我無我，以成忍也。
已下長者告善財所行之行，名成就一切處菩薩行，
以明如一切佛迴向十方一切世界、一切眾生，所行無不徧故。
如下文具明。如十住中，從初至第三住，
見三比丘，表從世間修出世間法。
此從初迴向，見三長者是純俗流，合香船師、
無上勝等，明從真入俗，名為迴向。
此是等一切佛迴向中善知識，以忍波羅蜜為主，餘九為伴。
約智門中，諸位通治；約位門中，治入生死海中忍不自在障，
令得法忍自在。前十住、十行，明修出世間離苦忍；
此位明入世間中，成就慈悲饒益忍。
以此十迴向中，捨身肉、手足、國城、妻子，
有來乞者，無厭恨心，倍增歡喜。
第二、推德升進中，從如諸菩薩已下，至辭退而去，
有十行半經，分為五門：一、推德升進；二、
示善友所住之國；三、示善知識所居之城名；
四、舉善知識名號；五、禮敬辭去。
城名迦陵林者，此云相鬬諍。
以此比丘尼位同十住中第四住、十地第四地，
出三界纏，生如來家。
以迴真入俗，成無染慈，明比丘是出俗義。
尼是慈音，明迴向行位法門，非男女性，示相表法也。
以實而言，此尼是此位法，故表以真入俗。
和融真俗是非染淨二見諍，故成法性理智處俗恒真無染之慈。
以滅真俗有無染淨二見鬬諍，故成就第四、至一切處迴向行精進慈。
以此城名鬬諍林者，明慈行徧周，覆蔭廣多故，故名為林。
亦約此比丘尼報得莊嚴眾寶，林樹廣多，故號為林。
國名輸那，此名勇猛者，是精進義。
為此是第四精進波羅蜜。
此教皆是託處、託事、表法，以事即法也。
尼名師子頻申者，約德行成名。
如師子頻申者，明慈悲適悅，行徧十方，
教化眾生，無有疲勞，法樂義也。
如人身心舒適悅樂也。
表比丘尼雖行徧十方，善和鬬諍，心恒出俗也。
明迴向中處纏無染慈，故 ^673a12

第四，迦陵林城師子頻申比丘尼主，至一切處迴向。
orig::  ^673c42

【經】爾時，善財童子漸次遊行，至彼國城，周徧推求此比丘尼。
有無量人咸告之言：善男子！
此比丘尼在勝光王之所捨施日光園中，說法利益無量眾生。
時善財童子即詣彼園，周徧觀察。
見其園中有一大樹，名為：滿月，形如樓閣，
放大光明，照一由旬。
見一葉樹，名為：普覆，其形如蓋，放毗瑠璃紺青光明。
見一華樹，名曰：華藏，其形高大，如雪山王，
雨眾妙華，無有窮盡，如忉利天中波利質多羅樹。
復見有一甘露果樹，形如金山，常放光明，種種眾果悉皆具足。
復見有一摩尼寶樹，名：毗盧遮那藏，其形無比，
心王摩尼寶最在其上，阿僧祇色相摩尼寶周徧莊嚴。
復有衣樹，名為：清淨，種種色衣垂布嚴飾。
復有音樂樹，名為：歡喜，其音美妙，過諸天樂。
復有香樹，名：普莊嚴，恒出妙香，普熏十方，無所障礙。
園中復有泉流陂池，一切皆以七寶莊嚴，
黑栴檀泥凝積其中，上妙金沙彌布其底，
八功德水具足盈滿，優鉢羅華、波頭摩華、
拘物頭華、芬陀利華徧覆其上，無量寶樹周徧行列。
諸寶樹下敷師子座，種種妙寶以為莊嚴，
布以天衣，熏諸妙香，垂諸寶繒，施諸寶帳，
閻浮金網彌覆其上，寶鐸徐搖，出妙音聲。
或有樹下敷蓮華藏師子之座，或有樹下敷香王摩尼藏師子之座，
或有樹下敷龍莊嚴摩尼王藏師子之座，
或有樹下敷寶師子聚摩尼王藏師子之座，
或有樹下敷毗盧遮那摩尼王藏師子之座，
或有樹下敷十萬毗盧遮那摩尼王藏師子之座，
其一一座各有十萬寶師子座周帀圍遶，一一皆具無量莊嚴。
此大園中眾寶徧滿，猶如大海寶洲之上；
迦隣陀衣以布其地，柔輭妙好，能生樂觸，
蹈則沒足，舉則還復；無量諸鳥出和雅音；
寶栴檀林上妙莊嚴，種種妙華常雨無盡，
猶如帝釋襍華之園；無比香王普熏一切，
猶如帝釋善法之堂；諸音樂樹、寶多羅樹、
眾寶鈴網出妙音聲，如自在天善口天女所出歌音；
諸如意樹、種種妙衣垂布莊嚴，猶如大海；
有無量色百千樓閣，眾寶莊嚴，如忉利天宮善見大城；
寶蓋遐張，如須彌峯；光明普照，如梵王宮。
爾時，善財童子見此大園無量功德、種種莊嚴，
皆是菩薩業報成就，出世善根之所生起，
供養諸佛功德所流，一切世間無與等者，
如是皆從師子頻申比丘尼了法如幻，
集廣大清淨福德善業之所成就，三千大千世界天龍八部、
無量眾生皆入此園而不迫窄。
何以故？此比丘尼不可思議威神力故。
爾時，善財見師子頻申比丘尼徧坐一切諸寶樹下大師子座，
身相端嚴，威儀寂靜，諸根調順，如大象王；
心無垢濁，如清淨池；普濟所求，如如意寶；
不染世法，猶如蓮華；心無所畏，如師子王；
護持淨戒，不可傾動，如須彌山；能令見者心得清涼；
如妙香王，能除眾生諸煩惱熱；如雪山中妙栴檀香，
眾生見者諸苦消滅；如善見藥王，見者不空；
如婆樓那天，能長一切眾善根芽；如良沃田。
在一一座，眾會不同，所說法門亦各差別。
或見處座，淨居天眾所共圍遶，大自在天子而為上首；
此比丘尼為說法門，名：無盡解脫。
或見處座，諸梵天眾所共圍遶，愛樂梵王而為上首；
此比丘尼為說法門，名：普門差別清淨言音輪。
或見處座，他化自在天天子、天女所共圍遶，
自在天王而為上首；此比丘尼為說法門，
名：菩薩清淨心。或見處座，善變化天天子、
天女所共圍遶，善化天王而為上首；此比丘尼為說法門，
名：一切法善莊嚴。
或見處座，兜率陀天天子、天女所共圍遶，
兜率天王而為上首；此比丘尼為說法門，
名：心藏旋。或見處座，須夜摩天天子、天女所共圍遶，
夜摩天王而為上首；此比丘尼為說法門，
名：無邊莊嚴。或見處座，三十三天天子、
天女所共圍遶，釋提桓因而為上首；此比丘尼為說法門，
名：厭離門。或見處座，百光明龍王、難陀龍王、
優波難陀龍王、摩那斯龍王、伊羅#CB02494;難陀龍王、
阿那婆達多龍王等龍子、龍女所共圍遶，
娑伽羅龍王而為上首；此比丘尼為說法門，
名：佛神通境界光明莊嚴。
或見處座，諸夜叉眾所共圍遶，毗沙門天王而為上首；
此比丘尼為說法門，名：救護眾生藏。
或見處座，乾闥婆眾所共圍遶，持國乾闥婆王而為上首；
此比丘尼為說法門，名：無盡喜。
或見處座，阿脩羅眾所共圍遶，羅睺阿脩羅王而為上首；
此比丘尼為說法門，名：速疾莊嚴法界智門。
或見處座，迦樓羅眾所共圍遶，捷持迦樓羅王而為上首；
此比丘尼為說法門，名：怖動諸有海。
或見處座，緊那羅眾所共圍遶，大樹緊那羅王而為上首；
此比丘尼為說法門，名：佛行光明。
或見處座，摩睺羅伽眾所共圍遶，庵羅林摩睺羅伽王而為上首；
此比丘尼為說法門，名：生佛歡喜心。
或見處座，無量百千男子、女人所共圍遶；
此比丘尼為說法門，名：殊勝行。
或見處座，諸羅剎眾所共圍遶，常奪精氣大樹羅剎王而為上首；
此比丘尼為說法門，名：發生悲愍心。
或見處座，信樂聲聞乘眾生所共圍遶；
此比丘尼為說法門，名：勝智光明。
或見處座，信樂緣覺乘眾生所共圍遶；
此比丘尼為說法門，名：佛功德廣大光明。
或見處座，信樂大乘眾生所共圍遶；此比丘尼為說法門，
名：普門三昧智光明門。
或見處座，初發心諸菩薩所共圍遶；此比丘尼為說法門，
名：一切佛願聚。或見處座，第二地諸菩薩所共圍遶；
此比丘尼為說法門，名：離垢輪。
或見處座，第三地諸菩薩所共圍遶，此比丘尼為說法門，
名：寂靜莊嚴；或見處座，第四地諸菩薩所共圍遶，
此比丘尼為說法門，名：生一切智境界；
或見處座，第五地諸菩薩所共圍遶，此比丘尼為說法門，
名：妙華藏；或見處座，第六地諸菩薩所共圍遶，
此比丘尼為說法門，名：毗盧遮那藏；或見處座，
第七地諸菩薩所共圍遶，此比丘尼為說法門，
名：普莊嚴地；或見處座，第八地諸菩薩所共圍遶，
此比丘尼為說法門，名：徧法界境界身；
或見處座，第九地諸菩薩所共圍遶，此比丘尼為說法門，
名：無所得力莊嚴；或見處座，第十地諸菩薩所共圍遶，
此比丘尼為說法門，名：無礙輪；或見處座，
執金剛神所共圍遶，此比丘尼為說法門，
名：金剛智那羅延莊嚴。
善財童子見如是等一切諸趣所有眾生，
已成熟者，已調伏者，堪為法器，皆入此園，各於座下圍遶而坐。
師子頻申比丘尼隨其欲解勝劣差別而為說法，令於阿耨多羅三藐三菩提得不退轉。
何以故？此比丘尼入普眼捨得般若波羅蜜門、
說一切佛法般若波羅蜜門、法界差別般若波羅蜜門、
散壞一切障礙輪般若波羅蜜門、生一切眾生善心般若波羅蜜門、
殊勝莊嚴般若波羅蜜門、無礙真實藏般若波羅蜜門、
法界圓滿般若波羅蜜門、心藏般若波羅蜜門、
普出生藏般若波羅蜜門；此十般若波羅蜜門為首，入如是等無數百萬般若波羅蜜門。
此日光園中所有菩薩及諸眾生，皆是師子頻申比丘尼初勸發心，
受持正法，思惟修習，於阿耨多羅三藐三菩提得不退轉。
時，善財童子見師子頻申比丘尼如是園林、
如是牀座、如是經行、如是眾會、如是神力、
如是辯才，復聞不可思議法門廣大法雲潤澤其心，
便生是念：我當右遶無量百千帀。
時，比丘尼放大光明，普照其園眾會莊嚴。
善財童子師自見身及園林中所有眾樹，
皆悉右遶此比丘尼，經於無量百千萬帀。
圍遶畢已，善財童子合掌而住，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
比丘尼言：善男子！
我得解脫，名：成就一切智。
善財言：聖者！何故名為：成就一切智？
比丘尼言：善男子！
此智光明於一念中普照三世一切諸法。
善財白言：聖者！此智光明境界云何？
比丘尼言：善男子！
我入此智光明門，得出生一切法三昧王。
以此三昧故，得意生身，往十方一切世界兜率天宮一生所繫菩薩所，
一一菩薩前現不可說佛剎微塵數身，一一身作不可說佛剎微塵數供養。
所謂：現天王身乃至人王身，執持華雲，
執持鬘雲，燒香、塗香及以末香，衣服、纓絡、
幢幡、繒蓋、寶網、寶帳、寶藏、寶燈，如是一切諸莊嚴具，我皆執持而以供養。
如於住兜率宮菩薩所，如是於住胎、出胎、
在家、出家、往詣道場、成等正覺、轉正法輪、
入於涅槃，如是中間，或住天宮，或住龍宮，
乃至或復住於人宮，於彼一一諸如來所，我皆如是而為供養。
若有眾生知我如是供養佛者，皆於阿耨多羅三藐三菩提得不退轉；
若有眾生來至我所，我即為說般若波羅蜜。
善男子！我見一切眾生，不分別眾生相，
智眼明見故；聽一切語言，不分別語言相，
心無所著故；見一切如來，不分別如來相，
了達法身故；住持一切法輪，不分別法輪相，
悟法自性故；一念徧知一切法，不分別諸法相，知法如幻故。
善男子！我唯知此成就一切智解脫。
如諸菩薩摩訶薩，心無分別，普知諸法，
一身端坐充滿法界，於自身中現一切剎，
一念悉詣一切佛所，於自身內普現一切諸佛神力，
一毛徧舉不可言說諸佛世界，於其自身一毛孔中現不可說世界成壞，
於一念中與不可說不可說眾生同住，
於一念中入不可說不可說一切諸劫；
而我云何能知、能說彼功德行？
善男子！於此南方，有一國土，名曰：險難；
此國有城，名：寶莊嚴；中有女人，名：婆須蜜多。
汝詣彼問：菩薩云何學菩薩行、修菩薩道？
時，善財童子頂禮其足，遶無數帀，殷勤瞻仰，辭退而去。
commentary::  ^673c46

【論】第一、正入當位法門中，從爾時善財童子已下，至我唯知此成就一切智解脫門。
於此段中，約分五門：一、漸次遊行至彼國城；
二、周徧推求此比丘尼；三、眾人告語比丘尼之所在；
四、善財詣彼勝光王日光園中觀察，見比丘尼所有依報；
五、善財合掌申請所求，比丘尼授與善財自行之法。
如第四善財詣勝光王日光園中觀察，
見比丘尼之依報中，及大眾莊嚴，有十三種：
一、寶樹莊嚴；二、七寶流泉陂池及華莊嚴；
三、寶樹下師子座莊嚴；四、眾寶嚴地；五、
林雨華香莊嚴；六、音樂樹及以眾寶鈴樂音和鳴莊嚴；
七、天衣莊嚴；八、百千寶樓閣莊嚴及寶蓋莊嚴；
九、如須彌峯光明莊嚴；十、宮殿莊嚴；十一、
歎比丘尼所有功德，出世善根供養諸佛之所生起；
十二、歎比丘尼志德，三業現化，業用周徧，
見者不空；十三、明大眾圍遶。
此已下三十種眾，皆明此比丘尼攝生行徧，
隨根授法，各各不同。
直至十一地金剛智，次隣佛位已來眾，
總皆攝化，明一位徧五位行，故一一位皆然，皆行徧法界。
如是重重鍊磨，以五十三法、一百一十城法，
方稱總別、同異、成壞、無盡自在之法，一一位中皆徧一切位也。
為顯一法徧多法故，以一位徧一切行故，
為顯多法入一法故，安立五位五百法門入一法故，
明總不異別，別不異總，如帝網相入也。
如上勝光王之所捨施者，是事表法者，
明一切智、忍、慈三法總會故。
比丘出家捨飾好是忍，尼是慈悲義。
勝光王是智，明以願力迴向入俗行、精進行，
和會忍、智、慈，總攝五位之行，總為一法界體用故。
以師子頻申，是法界門中法悅樂故。
從此精進行中，會此三法忍、智、慈，至第七、
第八迴向位中，見觀音正趣菩薩，方始齊故。
後之二位，修佛十力作用也。
前三長者，非無此智、忍、慈，此約升進勝劣言之。
表長者，猶明智多悲劣。
尼，表悲心處世。無染童女，表染而不汙。
波利質多羅樹者，此云香徧。
此樹根莖枝葉，悉皆徧熏忉利諸天，此乃約行徧熏法界。
迦隣衣，此云細綿衣。
婆樓那天，此云水天。
普眼捨得等十般若門，如經具明，是比丘尼所說之法，如是無數百萬般若門。
日光園者，以忍、智、慈為園體。
善財合掌住立申請，不致禮敬，但與園中眾樹悉右遶者，
表眾樹是行報生，明以眾行園林，以忍、
智、慈三昧法具故，以表三行圓滿，但與行圍遶，
是所敬法，故無別禮也。
與眾樹圍遶，明會入忍、智、慈三行故，是此位精進義。
善財申請比丘尼與法名成就一切智者，
此約根本智中，忍、智、慈、悲一切差別智，
從此三法而具足出生，以此攝化之眾，直至十地之後金剛智神通。
善財又請此法門境界如何，如經云：善男子！
我入此智光明門，得出生一切法三昧王，
以此三昧故，得意生身。
已下是此法門所作業用境界，如經具明。
大意約以根本智起忍、智、慈、悲萬行大用自在差別法門，稱法界境界故。
從此樣式修行相稱，即號觀世音，亦名正趣菩薩，無功之智及慈悲齊等故。
是故第七迴向中，觀世音與正趣同會一處而見。
善男子！我見一切眾生，不分別眾生相，以智眼明見故。
乃至聽聞語言音聲，佛、法、僧皆無所著，
以智眼所見、法眼所知故。
已下推德令善財升進。
第二、如諸菩薩摩訶薩已下，是推德升進。
於此升進分中有十一行，經分為五門：
一、推德升進；二、示善知識方所及所居之國；
三、舉所居之城名寶莊嚴；四、舉善知識名號；
五、禮敬辭去。南方，如初釋。
國名險難者，為此女人行禪波羅蜜門歎德之中，
一身端坐，充滿法界，於自身中現一切剎善惡境界，
總以法界禪體徧該，普含眾行，普攝眾生，
普皆同事，徹滿十方一切諸境。
或有世人見其染行者，見聞難信，故號國名險難也。
城名寶莊嚴者，見聞難信，名為險難。
信而悟入，心境皆無，稱性惑除，生死永盡，
獲自神通，名寶莊嚴。
明二乘及出纏菩薩離而不為，名解脫。
此十迴向中第五迴向，迴出纏行中第五清淨無染禪，
入於世間，同為俗事，徧行利生之中，乃至示行染法，
未曾一念染汙之心，故號女也。
而實體中非男非女，以取妙智理性本真，
大慈悲體如女，非如世情起男女等見。
若存世情起男女見者，亦自不見此之法門。
此約菩薩以妙智用起慈悲之行，冥同俗行，
周備十方，對現色身，應宜設化。
於此位中，表菩薩有如是德處，真不證在纏不汙法門。
徧周法界，誰是誰非？
此非世情思度故，亦非世情愚惑所行。
自非智徹真源，行齊法界，冥應所為知根備俗者歟！
方能體會斯道。婆煩蜜女者，此云世友，
或云天友，為徧與人天作師友故。
或云以寶易財，或示現世間婬染之行，易以財事。
此皆世行，難可了知。
三界六道，人天地獄，無行不備也。
此是不染而染，唯普賢智所及。
大方廣佛新華嚴經合論卷第一百一
w:: 音切
note:: 鑽 ^676a12

〔子官切。〕晡
〔博孤切。〕 #CB15092;
〔鬼音。〕脆
〔此惠切。〕澀
〔色立切。〕窄
〔子革切。〕
 ^677a35
