
pin:: 大方廣佛新華嚴經合論卷第三十六
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 明法品第十八之餘
orig:: 
【經】佛子！菩薩摩訶薩住不放逸，發大精進，
起於正念，生勝欲樂，所行不息；於一切法，
心無依處；於甚深法，能勤修習；入無諍門，
增廣大心；佛法無邊，能順了知；令諸如來，皆悉歡喜。
佛子！菩薩摩訶薩復有十法，能令一切諸佛歡喜。
何等為十？一者、精進不退；二者、不惜身命；
三者、於諸利養無所希求；四者、知一切法皆如虗空；
五者、善能觀察，普入法界；六者、知諸法印，
心無倚著；七者、常發大願；八者、成就清淨忍智光明；
九者、觀自善法，心無增減；十者、依無作門，修諸淨行。
佛子！是為菩薩住十種法，能令一切如來歡喜。
commentary::  ^245b15

【論】第三、佛子已下，至能令一切如來歡喜，有十一行半。
經明行十種法諸佛歡喜分。
經云依無作門修諸淨行者，以此無作門修法界、
虗空界行海，徧周清淨故。
智無所為，名之為修；知根同事，名之為行；
行無不利，非作非生，名為無作門也；常處十方一切三界，
受生利俗而無染淨，名之為淨行故。
orig::  ^245b35

【經】佛子！復有十法，能令一切諸佛歡喜。
何者為十？所謂：安住不放逸；安住無生忍；
安住大慈；安住大悲；安住滿足諸波羅蜜；
安住諸行；安住大願；安住巧方便；安住勇猛力；
安住智慧，觀一切法皆無所住猶如虗空。
佛子！若諸菩薩住此十法，能令一切諸佛歡喜。
commentary::  ^245c2

【論】第四、佛子已下，至諸佛歡喜，有六行經，明安住十法分。
已上佛歡喜分。
orig::  ^245c12

【經】佛子！有十種法，令諸菩薩速入諸地。
何等為十？一者，善巧圓滿福、智二行；二者，
能大莊嚴波羅蜜道；三者，智慧明達，不隨他語；
四者，承事善友，恒不捨離；五者，常行精進，
無有懈怠；六者，善能安住如來神力；七者，
修諸善根，不生疲倦；八者，深心利智，以大乘法而自莊嚴；
九者，於地地法門，心無所住；十者，與三世佛善根方便同一體性。
佛子！此十種法，令諸菩薩速入諸地。
commentary::  ^245c16

【論】第五、佛子已下，至令諸菩薩速入諸地，有八行。
經明行此十法，速入諸地分。
經云有十種法，令諸菩薩速入諸地者，
明雖於初發心住位，而徧知諸住、諸行、
諸迴向、諸地法門，為一即一切故，一切即一故，即因即果故。
即如善財童子見彌勒菩薩已，彌勒還令却見文殊師利，明因果不異不離故。
此亦如是，從初發心位、佛果地位，一念齊進，
而亦不出一念中修成正覺，佛因果及菩薩行悉圓滿故。
如善財一生龍女，不出一剎那際，三生成佛，總相似故。
云一生成佛者，明今生是父母分段身，
是信心及見道修行生捨分段身，入變易生，名為一生。
亦不出剎那際，無古今性，無分段性，無變易性，
萬相如幻故，如化故，非生滅故，無三世故。
以此初住徧脩諸位諸地故，貫通諸法，
總一時一法，多少延促，自在無礙，不出一剎那際故。
法如是故，去情以智，觀之可見。
經云與三世諸佛同一體性者，為法身智慧同也。
三世廣大劫，一念同三世諸佛，普賢其行，大智大悲圓滿同故。
orig::  ^245c32

【經】復次，佛子！諸菩薩初住地時，應善觀察，
隨其所有一切法門，隨其所有甚深智慧，
隨所修因，隨所得果，隨其境界，隨其力用，
隨其示現，隨其分別，隨其所得，悉善觀察，
知一切法皆是自心而無所著；如是知已，
入菩薩地，能善安住。
佛子！彼諸菩薩作是思惟：我等宜應速入諸地。
何以故？我等若於地地中住，成就如是廣大功德；
具功德已，漸入佛地；住佛地已，能作無邊廣大佛事。
是故宜應常勤修習，無有休息，無有疲厭，
以大功德而自莊嚴，入菩薩地。
commentary::  ^246a20

【論】第六、復次，佛子已下，至而自莊嚴入菩薩地，有十行經明入地勝進分。
orig::  ^246a38

【經】佛子！有十種法，令諸菩薩所行清淨。
何等為十？一者，悉捨資財，滿眾生意；二者，
持戒清淨，無所毀犯；三者，柔和忍辱，無有窮盡；
四者，勤修諸行，永不退轉；五者，以正念力，
心無迷亂；六者，分別了知無量諸法；七者，
修一切行而無所著；八者，其心不動，猶如山王；
九者，廣度眾生，猶如橋梁；十者，知一切眾生與諸如來同一體性。
佛子！是為十法，令諸菩薩所行清淨。
commentary::  ^246a42

【論】第七、佛子！有十種法已下，至所行清淨，有八行經明淨行分。
經云：知一切眾生與諸如來同一體性者，
三乘菩薩知一切眾生同有如來佛性、理性。
此經知一切眾生同有如來一切種智之性。
如經下文有經卷：如三千大千世界內，
在小眾生身中，有人成佛，破此微塵，出此經卷，言微塵許大眾生皆有佛一切種智故。
菩薩成佛化之，總得如來一切種知故。
達理之智，名一切智；差別智，名一切種智。
orig::  ^246b8

【經】菩薩既得行清淨已，復獲十種增勝法。
何等為十？一者、他方諸佛皆悉護念；二者、
善根增勝，超諸等列；三者、善能領受佛加持力；
四者、常得善人為所依怙；五者、安住精進，
恒不放逸；六者、知一切法平等無異；七者、
心恒安住無上大悲；八者、如實觀法，出生妙慧；
九者、能善修行巧妙方便；十者、能知如來方便之力。
佛子！是為菩薩十增勝法。
commentary::  ^246b26

【論】第八、菩薩既得行清淨已下，至十增勝法，
有八行經，明昇進轉增分。
orig::  ^246b40

【經】佛子！菩薩有十種清淨願。
何等為十？一願，成熟眾生，無有疲倦；二願，
具行眾善，淨諸世界；三願，承事如來，常生尊重；
四願，護持正法，不惜軀命；五願，以智觀察，
入諸佛土；六願，與諸菩薩同一體性；七願，
入如來門，了一切法；八願，見者生信，無不獲益；
九願，神力住世，盡未來劫；十願，具普賢行，淨治一切種智之門。
佛子！是為菩薩十種清淨願。
commentary::  ^246b44

【論】第九、佛子已下，至是為菩薩十種清淨願，
有七行半，經明大願、成行、利生分。
orig::  ^246c10

【經】佛子！菩薩住十種法，令諸大願皆得圓滿。
何等為十？一者、心無疲厭；二者、具大莊嚴；
三者、念諸菩薩殊勝願力；四者、聞諸佛土，
悉願往生；五者、深心長久，盡未來劫；六者、
願悉成就一切眾生；七者、住一切劫，不以為勞；
八者、受一切苦，不生厭離；九者、於一切樂，
心無貪著；十者、常勤守護無上法門。
commentary::  ^246c14

【論】第十、佛子已下，至守護無上法門，有七行經明行十法，令大願圓滿分。
經云：聞諸佛土悉願往生者，不出塵中，
智徧現應，供養十方一切諸佛而無來去。
orig::  ^246c26

【經】佛子！菩薩滿足如是願時，即得十種無盡藏。
何等為十？所謂：普見諸佛無盡藏、總持不忘無盡藏、
決了諸法無盡藏、大悲救護無盡藏、種種三昧無盡藏、
滿眾生心廣大福德無盡藏、演一切法甚深智慧無盡藏、
報得神通無盡藏、住無量劫無盡藏、入無邊世界無盡藏。
佛子！是為菩薩十無盡藏。
菩薩得是十種藏已，福德具足，智慧清淨，於諸眾生隨其所應而為說法。
佛子！菩薩云何於諸眾生隨其所應而為說法？
commentary::  ^246c34

【論】第十一、佛子！菩薩滿足如是願已下，
至如應說法，有九行經，明十種無盡藏分。
orig::  ^247a2

【經】所謂：知其所作，知其因緣，知其心行，知其欲樂。
貪欲多者，為說不淨；瞋恚多者，為說大慈；
愚癡多者，教勤觀察；三毒等者，為說成就勝智法門；
樂生死者，為說三苦；若著處所，說處空寂；
心懈怠者，說大精進；懷我慢者，說法平等；
多諂誑者，為說菩薩其心質直；樂寂靜者，
廣為說法，令其成就。
菩薩如是隨其所應而為說法。
為說法時，文相連屬，義無舛謬；觀法先後，
以智分別；是非審定，不違法印；次第建立無邊行門，
令諸眾生斷一切疑；善知諸根，入如來教；
證真實際，知法平等；斷諸法愛，除一切執；
常念諸佛，心無暫捨；了知音聲，體性平等；
於諸言說，心無所著；巧說譬喻，無相違反；
悉令得悟一切諸佛，隨應普現平等智身。
菩薩如是為諸眾生而演說法，則自修習，
增長義利，不捨諸度，具足莊嚴波羅蜜道。
commentary::  ^247a6

【論】第十二、所謂知其所作已下，至具足莊嚴波羅蜜道，
有十六行經，明菩薩知根利益分。
orig::  ^247a34

【經】是時菩薩為令眾生心滿足故，內外悉捨而無所著，是則能淨檀波羅蜜。
具持眾戒而無所著，永離我慢，是則能淨尸波羅蜜。
悉能忍受一切諸惡，於諸眾生，其心平等，
無有動搖，譬如大地能持一切，是則能淨忍波羅蜜。
普發眾業，常修靡懈，諸有所作恒不退轉，
勇猛勢力無能制伏，於諸功德不取不捨，
而能滿足一切智門，是則能淨精進波羅蜜。
於五欲境無所貪著，諸次第定悉能成就，
常正思惟，不住不出，而能銷滅一切煩惱，
出生無量諸三昧門，成就無邊大神通力，
逆順次第入諸三昧，於一三昧門入無邊三昧門，
悉知一切三昧境界，與一切三昧三摩鉢底智印不相違背，
能速入於一切智地，是則能淨禪波羅蜜。
於諸佛所，聞法受持，近善知識，承事不倦，
常樂聞法，心無厭足，隨所聽受，如理思惟，
入真三昧，離諸僻見，善觀諸法，得實相印，
了知如來無功用道，乘普門慧，入於一切智智之門永得休息，
是則能淨般若波羅蜜。
示現一切世間作業，教化眾生而不厭倦，
隨其心樂而為現身，一切所行皆無染著，
或現凡夫，或現聖人所行之行，或現生死，
或現涅槃，善能觀察一切所作，示現一切諸莊嚴事而不貪著，
徧入諸趣，度脫眾主，是則能淨方便波羅蜜。
盡成就一切眾生，盡莊嚴一切世界，盡供養一切諸佛，
盡通達無障礙法，盡修行徧法界行，身恒住盡未來劫智，
盡知一切心念，盡覺悟流轉還滅，盡示現一切國土，
盡證得如來智慧，是則能淨願波羅蜜。
具深心力，無有襍染故；具深信力，無能摧伏故；
具大悲力，不生疲厭故；具大慈力，所行平等故；
具總持力，能以方便持一切義故；具辯才力，
令一切眾生歡喜滿足故；具波羅蜜力，
莊嚴大乘故；具大願力，永不斷絕故；具神通力，
出生無量故；具加持力，令信解領受故；是則能淨力波羅蜜。
知貪欲行者，知瞋恚行者，知愚癡行者，
知等分行者，知修學地行者，一念中知無邊眾生行，
知無邊眾生心，知一切法真實，知一切如來力，
普覺悟法界門，是則能淨智波羅蜜。
佛子！菩薩如是清淨諸波羅蜜時，圓滿諸波羅蜜時，
不捨諸波羅蜜時，住大莊嚴菩薩乘中，
隨其所念，一切眾生皆為說法，令增淨業而得度脫。
墮惡道者，教使發心；在難中者，令勤精進；
多貪眾生，示無貪法；多瞋眾生，令行平等；
著見眾生，為說緣起；欲界眾生，教離欲、
恚、惡不善法；色界眾生，為其宣說毗鉢舍那；
無色界眾生，為其宣說微妙智慧；二乘之人，
教寂靜行；樂大乘者，為說十力廣大莊嚴。
如其往昔初發心時，見無量眾生墮諸惡道，
大師子吼，作如是言：我當以種種法門，隨其所應而度脫之。
菩薩具足如是智慧，廣能度脫一切眾生。
佛子！菩薩具足如是智慧，令三寶種永不斷絕。
commentary::  ^247a38

【論】第十三、是時已下，至令三寶種永不斷絕，有五十二行半。
經明行十波羅蜜利益眾生諸對治分。
經云：諸次第定者，色界四禪，菩薩次第能入；
於無色界四禪，菩薩悉能順入，或超間入出。
如涅槃經闍維分說：從初禪入、三禪出、
空處入、無所有出、非想處入、識處出。
如是超間，如是次第。
如此經方網三昧，一方入定十方起，十方入定一方起等，具如十信位中說。
三摩鉢底智印者，明寂用同起，印諸萬法，
無不明了，如大海水而現萬像。
淨智普印，一切萬法皆能了知，而無能所，亦無作者。
經云：入真三昧者，無三界及三乘，染、淨、
沈、掉是也。離諸僻見者，有、無二見，是內見、
外見、身見、邊見、戒取、見取等，總是乃至六十二見。
是六十二見者，於一切法上計有四見：
一、常，二、無常，三、亦常亦無常，四、非常非無常。
於五陰上各有四見，四五二十三世，五陰上合為六十本，二見共為六十二見。
一切僻見，不離此也。
經云：善觀諸法，得實相印者，以無作、無依、
無相大智印，印諸萬法，起唯法起，無有無明，
三世計著，名實相印。
普門慧者，徧知眾生諸根及法智、一切智智、種種差別智也。
色界眾生為住定故，教令起觀。
修無相觀者，教微妙智慧為相，不當情智慧利故。
orig::  ^247c32

【經】所以者何？菩薩摩訶薩教諸眾生發菩提心，
是故能令佛種不斷；常為眾生開闡法藏，
是故能令法種不斷；善持教法，無所乖違，是故能令僧種不斷。
復次，悉能稱讚一切大願，是故能令佛種不斷；
分別演說因緣之門，是故能令法種不斷；
常勤修習六和敬法，是故能令僧種不斷。
復次，於眾生田中下佛種子，是故能令佛種不斷；
護持正法，不惜身命，是故能令法種不斷；
統理大眾，無有疲倦，是故能令僧種不斷。
復次，於去、來、今佛所說之法、所制之戒，
皆悉奉持，心不捨離，是故能令佛、法、僧種永不斷絕。
菩薩如是紹隆三寶，一切所行無有過失，
隨有所作，皆以迴向一切智門，是故三業皆無瑕玷。
無瑕玷故，所作眾善，所行諸行，教化眾生，
隨應說法，乃至一念無有錯謬，皆與方便智慧相應，
悉以向於一切智智，無空過者。
菩薩如是修習善法，念念具足十種莊嚴。
commentary::  ^248a28

【論】第十四、所以者何已下，至念念具足十種莊嚴，可有十八行。
經明令三寶種永不斷絕，分六和敬法者：
一、身，二、口，三、意，四、戒，五、施，六、見，名為六和敬法。
於眾生田中下，佛種子者，示一切眾生菩提理智故，及微少善根為勝緣故。
orig::  ^248b10

【經】何者為十？所謂：身莊嚴，隨諸眾生所應調伏而為示現故；
語莊嚴，斷一切疑，皆令歡喜故；心莊嚴，
於一念中入諸三昧故；佛剎莊嚴，一切清淨，
離諸煩惱故；光明莊嚴，放無邊光，普照眾生故；
眾會莊嚴，普攝眾會，皆令歡喜故；神通莊嚴，
隨眾生心，自在示現故；正教莊嚴，能攝一切聰慧人故；
涅槃地莊嚴，於一處成道，周徧十方，悉無餘故；
巧說莊嚴，隨處、隨時、隨其根器為說法故。
菩薩成就如是莊嚴，於念念中，身、語、意業皆無空過，悉以迴向一切智門。
若有眾生見此菩薩，當知亦復無空過者，以必當成阿耨多羅三藐三菩提故。
若聞名，若供養，若同住，若憶念，若隨出家，
若聞說法，若隨喜善根，若遙生欽敬，乃至稱揚、
讚歎名字，皆當得阿耨多羅三藐三菩提。
佛子！譬如有藥，名為：善見，眾生見者，眾毒悉除。
菩薩如是，成就此法，眾生若見，諸煩惱毒皆得除滅，善法增長。
佛子！菩薩摩訶薩住此法中勤加修習，
以智慧明，滅諸癡闇；以慈悲力，摧伏魔軍；
以大智慧及福德力，制諸外道；以金剛定，
滅除一切心垢煩惱；以精進力，集諸善根；
以淨佛土諸善根力，遠離一切惡道諸難；
以無所著力，淨智境界；以方便智慧力，
出生一切菩薩諸地、諸波羅蜜及諸三昧、
六通、三明、四無所畏，悉令清淨；以一切善法力，
盛滿一切諸佛淨土無邊相好，身、語及心具足莊嚴；
以智自在觀察力，知一切如來力、無所畏、
不共佛法，悉皆平等；以廣大智慧力，了知一切智智境界；
以往昔誓願力，隨所應化，現佛國土，轉大法輪，度脫無量無邊眾生。
commentary::  ^248b20

【論】第十五、何者為十已下，至度脫無量無邊眾生，有三十行。
經明以十種莊嚴，令見者發心無空。
過分六通，前已釋訖，如十通品說。
十通，如經具明。
orig::  ^248c24

【經】佛子！菩薩摩訶薩勤修此法，次第成就諸菩薩行，
乃至得與諸佛平等；於無邊世界中為大法師，
護持正法，一切諸佛之所護念；守護受持廣大法藏，
獲無礙辯，深入法門；於無邊世界大眾之中，
隨類不同，普現其身；色相具足，最勝無比，
以無礙辯巧說深法；其音圓滿，善巧分布故，
能令聞者入於無盡智慧之門；知諸眾生心行煩惱而為說法，
所出言音具足清淨故，一音演暢，能令一切皆生歡喜；
其身端正，有大威力故，處於眾會，無能過者；
善知眾心故，能普現身；善巧說法故，音聲無礙；
得心自在故，巧說大法，無能沮壞；得無所畏故，
心無怯弱；於法自在故，無能過者；於智自在故，
無能勝者；般若波羅蜜自在故，所說法相，
不相違背；辯才自在故，隨樂說法，相續不斷；
陀羅尼自在故，決定開示諸法實相；辯才自在故，
隨所演說，能開種種譬喻之門；大悲自在故，
勤誨眾生，心無懈息；大慈自在故，放光明細，悅可眾心。
菩薩如是處於高廣師子之座，演說大法，
唯除如來及勝願智諸大菩薩，其餘眾生無能勝者、
無見頂者、無映奪者；欲以難問令其退屈，無有是處。
佛子！菩薩摩訶薩得如是自在力已。
commentary::  ^248c30

【論】第十六、佛子已下，至如是自在力已，有二十三行。
經明菩薩初發心，得與佛平等法，堪為大法師分。
orig::  ^249a22

【經】假使有不可說世界量廣大道場滿中眾生，
一一眾生威德色相皆如三千大千世界主，
菩薩於此纔現其身，悉能映蔽如是大眾，
以大慈悲安其怯弱，以深智慧察其欲樂，
以無畏辯為其說法，能令一切皆生歡喜。
何以故？佛子！菩薩摩訶薩成就無量智慧輪故，
成就無量巧分別故，成就廣大正念力故，
成就無盡善巧慧故，成就決了諸法實相陀羅尼故，
成就無邊際菩提心故，成就無錯謬妙辯才故，
成就得一切佛加持深信解故，成就普入三世諸佛眾會道場智慧力故，
成就知三世諸佛同一體性清淨心故，
成就三世一切如來智、一切菩薩大願智，
能作大法師，開闡諸佛正法藏及護持故。
commentary::  ^249a28

【論】第十七、假使有不可說世界廣大道場已下，
至及護持法故，有十三行半經，明處眾無畏，
說法自在，身無映蔽分。
orig::  ^249b4

【經】爾時，法慧菩薩欲重宣其義，承佛神力而說頌言：
commentary::  ^249b10

【論】第十八、爾時已下，可一行經明法慧，以頌歎法分。
orig::  ^249b12

【經】
　　心住菩提集眾福，常不放逸植堅慧，
　　正念其意恒不忘，十方諸佛皆歡喜。
　　念欲堅固自勤勵，於世無依無退怯，
　　以無諍行入深法，十方諸佛皆歡喜。
　　佛歡喜已堅精進，修行福智助道法，
　　入於諸地淨眾行，滿足如來所說願。
　　如是而修獲妙法，既得法已施羣生，
　　隨其心樂及根性，悉順其宜為開演。
　　菩薩為他演說法，不捨自己諸度行，
　　波羅蜜道既已成，常於有海濟羣生，
　　晝夜勤修無懈倦，令三寶種不斷絕。
　　所行一切白淨法，悉以迴向如來地。
　　菩薩所修眾善行，普為成就諸羣生，
　　令其破闇滅煩惱，降伏魔軍成正覺。
　　如是修行得佛智，深入如來正法藏。
　　為大法師演妙法，譬如甘露悉霑灑。
　　慈悲哀愍徧一切，眾生心行靡不知。
　　如其所樂為開闡，無量無邊諸佛法。
　　進止安徐如象王，勇猛無畏猶師子，
　　不動如山智如海，亦如大雨除眾熱。
commentary::  ^249b16

【論】第十九、如此以頌歎法中，有二十行，頌兩行。
一頌如文，其義自具，隨文稱歎。
orig::  ^249c8

【經】時，法慧菩薩說此頌已，如來歡喜，大眾奉行。
commentary::  ^249c12

【論】第二十、最下一行經，明大眾聞法，歡喜奉行分。
第四會，夜摩天說十行法門。
此之一會，昇夜摩天，是序分；從偈讚品已下，
是正說分；動地興供，是流通分。
pin:: 
# 昇夜摩天宮品第十九
昇夜摩天宮品第十九
commentary::  ^249c14

【論】將釋此品，約作三門分別：一、釋品名目，
二、釋品來意，三、隨文解釋。
一、釋品名目者，何故名夜摩天宮？
明以處表法，此天名為時分天。
為此天無日月晦明，以蓮華開為晝，合為夜，故名時分天故。
為表十行法門，知時而應物化，不可不知時故故。
以時分天，以表知根而對經，不可一向為也。
知是人天種，二乘、三乘、一乘種，知可以何善根而接引之故。
以時分天，以表所行之行，須以知時故。
須彌山，以表十住之法門，明以從信昇進，離凡夫地故。
又表十住之位，初登法頂，至相盡處故。
又表須彌處大海中，高八萬四千由旬，非手足所攀緣而昇上故。
明初十住之位，非以有心思求觀行攀緣所及，
以無思不為，蕩然智應，萬法無依，方可昇也。
此十行位，處夜摩之中，明依空而住，不與人連。
十行亦然，依法空而行，行知時而益俗也，故處此天而表之也。
於兜率天說十迴向，為明其處居欲界天之處中，
又明此天樂知足也，以表十迴向，以迴正智、
處俗利生、處大悲門，饒益一切，於諸境界無所貪求，故處此天以為所表。
昇他化天說十地法門者，超過化樂，明至欲界際，
表十地自在，超昇化樂，至欲界之頂，化心魔王至欲盡際故。
昇第三禪說佛華法門，明普賢行滿，表以行法悅悅無盡眾生故，
又彰第四禪是佛位故。
此約進修昇降，表法且如是安立，然其理智一一徧周無去來也。
以此皆云不離菩提道場普光明殿，而昇忉利、
夜摩、兜率等，如第三禪。
超初禪、二禪者，明位倍倍勝，故此一會未有來文，
是纓絡本業經如來領聲聞、菩薩眾向菩提樹下說，
往昔於此菩提樹下初成正覺時說法界經，
一一排次至第三禪故，是故於此夜摩天以表十行。
第二、釋品來意者，前明十住昇進以昇須彌之頂，
此明十行之昇進以至夜摩，以次此品須來。
第三、隨文釋義者，於中大意，義分為二：
一、長科經意，二、隨文解釋。
orig::  ^249c24

【經】爾時，如來威神力故，十方一切世界，
一一四天下，南閻浮提及須彌頂上，皆見如來處於眾會。
彼諸菩薩悉以佛神力故而演說法，莫不自謂恒對於佛。
爾時，世尊不離一切菩提樹下及須彌山頂，而向於彼夜摩天宮寶莊嚴殿。
時夜摩天王遙見佛來，即以神力，於其殿內化作寶蓮華藏師子之座，
百萬層級以為莊嚴，百萬金網以為交絡，
百萬華帳、百萬鬘帳、百萬香帳、百萬寶帳彌覆其上，
華蓋、鬘蓋、香蓋、寶蓋各亦百萬周迴布列，百萬光明而為照耀。
百萬夜摩天王恭敬頂禮，百萬梵王踊躍歡喜，
百萬菩薩稱揚讚歎，百萬天樂各奏百萬種法音相續不斷，
百萬種華雲、百萬種鬘雲、百萬種莊嚴具雲、
百萬種衣雲周帀彌覆，百萬種摩尼雲光明照耀；
從百萬種善根所生，百萬諸佛之所護持，
百萬種福德之所增長，百萬種深心、百萬種誓願之所嚴淨，
百萬種行之所生起，百萬種法之所建立，
百萬種神通之所變現，恒出百萬種言音顯示諸法。
時彼天王敷置座已，向佛、世尊曲躬合掌，
恭敬尊重而白佛言：善來世尊！
善來善逝！善來如來、應、正等覺！
唯願哀愍，處此宮殿！
時佛受請，即昇寶殿；一切十方，悉亦如是。
爾時，天王即自憶念過去佛所所種善根，
承佛威力而說頌言：
　　名稱如來聞十方，諸吉祥中最無上，
　　彼曾入此摩尼殿，是故此處最吉祥。
　　寶王如來世間燈，諸吉祥中最無上，
　　彼曾入此清淨殿，是故此處最吉祥。
　　喜目如來見無礙，諸吉祥中最無上，
　　彼曾入此莊嚴殿，是故此處最吉祥。
　　然燈如來照世間，諸吉祥中最無上，
　　彼曾入此殊勝殿，是故此處最吉祥。
　　饒益如來利世間，諸吉祥中最無上。
　　彼曾入此無垢殿，是故此處最吉祥。
　　善覺如來無有師，諸吉祥中最無上，
　　彼曾入此寶香殿，是故此處最吉祥。
　　勝天如來世中燈，諸吉祥中最無上，
　　彼曾入此妙香殿，是故此處最吉祥。
　　無去如來論中雄，諸吉祥中最無上，
　　彼曾入此普眼殿，是故此處最吉祥。
　　無勝如來具眾德，諸吉祥中最無上，
　　彼曾入此善嚴殿，是故此處最吉祥。
　　苦行如來利世間，諸吉祥中最無上，
　　彼曾入此普嚴殿，是故此處最吉祥。 ^250a42

如此世界中，夜摩天王承佛神力，憶念往昔諸佛功德，
稱揚讚歎；十方世界夜摩天王，悉亦如是歎佛功德。
爾時，世尊入摩尼莊嚴殿，於寶蓮華藏師子座上結跏趺坐。
此殿忽然廣博寬容，如其天眾諸所住處，十方世界悉亦如是。
commentary::  ^250c28

【論】第一、長科經意者，此一品四十九行經中，
約作十段長科：一、爾時，如來威神力故已下，
至恒對於佛，有三行半經，明十方同見如來，不離其處分。
二、爾時已下，至寶莊嚴殿，可有兩行經，明不離十方一切菩提場普光明殿而昇夜摩天分。
三、時夜摩天王已下，至時彼天王敷置座已，
有十四行半經，明時分天王遙見佛來，化座莊嚴及恭敬分。
四、向佛世尊已下，至處此宮殿，可兩行半經，明時分天王請佛入殿昇座分。
五、時佛受請已下，至悉亦如是，可有一行經，
明如來受請，都結十方同然分。
六、爾時，天王已下，有一行半經，明天王憶昔往因，說頌歎佛分。
七、說頌之中，有二十行頌，歎十如來曾來入此天宮分。
八、如此世界已下，至歎佛功德，有兩行半經，明十方同此一時歎佛分。
九、爾時，世尊已下，至諸所住處，可兩行半經，
明如來受請入殿，廣博寬容分。
十、十方世界悉亦如是，此總結十方同此分。
第二、隨文解義者，初、爾時已下，至恒對於佛，
明十方一切處恒徧滿，無增減故。
言不離菩提樹須彌頂而昇夜摩天者，明智徧一切處而示其身非去來故。
云遙見佛來者，明從十住向十行位故。
即以神力化座者，明行位依空智而所成，無能所之建立故。
以座表行，號曰蓮華，明無作行成，無所染著故。
藏者，含容義，明無行之行含藏眾善故。
師子者，明無畏也，以無為之理智處生死而無畏故。
此依主為座名。百萬層級者，明十住、十千、
十行、百萬，明隨位昇進階級故。
百萬金網以為交絡者，明此位中以行網、
教網化眾生故，此為報得依果故。
十住、十千、十行、百萬，明昇進也。
華鬘香寶及四種帳，明以四攝法方便行含攝眾生故。
又四種蓋，明以四無量心慈悲喜捨覆蔭眾生故。
百萬光明而為照耀者，明以智眼觀根而攝化故。
天王者，行自在也。
恭敬頂禮者，行行無慢也。
梵王踊躍者，淨行利生。
見求乞者，歡喜無厭也。
百萬菩薩稱揚者，明以行濟物，眾聖歡喜稱歎也。
天樂奏音者，明善能說法所招果也。
四種雲以行慈覆俗，前云蓋，後云四種雲，明約器大小覆育故。
摩尼雲亦然，隨根大小照燭與益故。
百萬善根所生，明已上莊嚴皆約行中善根所生，
故為行能利物積善，即得諸佛覆護眾福所嚴。
已下如文可解。云善來善逝者，善滅眾惡苦灾。
逝者，度眾生之離縛。
時佛受請昇座者，明昇進正入十行位故。
已上望佛自德，十方恒自徧周。
今作昇降者，總約眾生進修昇降故。
二十行頌中歎十佛昔曾入此殿，明今所入十行理智與古無殊。
此十如來還是約行昇進所成之號。
前十住位昇須彌頂十如來名號，亦是隨位會古之號，明所入之法不異古今諸佛故。
如十住位中須彌頂上帝釋宮中遙見佛來，
即於殿中安置普光明藏師子之座，為明初入如來智慧中生，
即以方便三昧之門名安置普光明藏，即明智慧照耀法界藏故。
令此十行位時分天王遙見佛來，化作寶蓮華師子之座者，
明以行華設其教網漉諸眾生，令入如來智之境界藏故。
蓮華表行，無著義故。
化座者，明行體以依十住智慧，虗無法身安立也，所作如化也。
以茲所表末後五行經，都結十方同時歎佛如來入殿。
其殿包容如天所住者，明入位昇進自智寬容方知佛境故。
大方廣佛新華嚴經合論卷第三十六
w:: 音切
note:: 疲 ^250c38

〔皮音。〕倦
〔渠卷切。〕軀
〔丘于切。〕舛
〔昌輭切。〕審
〔式稔切。〕退
〔他內切。〕勵
瑕 ^251c13

〔胡加切。〕玷
〔丁念切。〕隆
〔力中切。〕怙
〔戶音。〕錯
〔七各切。〕
 ^251c15
