曹源和尚住饒州妙果禪寺語錄
editor:: 侍者　道沖　編
other:: 
# 語錄

師在雲居。受請云。
安樂樹邊藏醜拙。
浮生穿鑿不相干。
拄杖朝來剛#CB01387;跳。
無端撞破趙州關。 ^34b12

乃提起拄杖云。看看。
喚作拄杖子。天地懸隔。
不喚作拄杖子。天地懸隔。
三世諸佛。歷代祖師。
天下老和尚。到這裏。
有屈無叫處。便恁麼去。
盡法無民。既然裂破面皮。
不避諸方檢責。遂橫按拄杖。
左右顧視。良久云。
三尺龍泉光照膽。
太平寰宇斬癡頑。
喝一喝。卓一卓　復舉。
寶公和尚。一日令傳語思大禪師云。
何不下山。教化眾生。
一向目視雲漢。作什麼。
思大云。三世諸佛。
被我一口吞盡。何處更有眾生可度。 ^34b14

師云。慇懃傳語寶公。
著甚來由。費口分疎。
思大尾巴自露。生上座。
因行掉臂。等是下山。
不問佛及眾生。纔出頭來。
便與一刀兩段。何故。
一不做二不休。 ^34b30

上堂。佛法二字。人人知有。
狼毒砒霜。那容下口。
直饒透出威音前。
也是癡狂外邊走。
山僧已是拖泥帶水。
諸人合作麼生會。
喝一喝。 ^34b38

上堂。今朝八月十五。
天色半陰半雨。幾多門外遊人。
不覩月圓當戶。也好笑。
又堪嗟。爭似西湖寺裏。
一隊古佛。參退歸堂喫茶。 ^34c2

上堂。飛金烏走玉兔。
閏月十日又過去。
無位真人不可尋。
一夜霜風打門戶。 ^34c8

上堂。釋迦老子道。
止止不須說。我法妙難思。
喝一喝云。面皮厚多少。
殊不知。乾坤大地。
萬象森羅。明暗色空。
情與無情。盡情說了也。
無你左遮右掩處。
德山棒臨濟喝。俱胝豎指。
雪峰輥毬。盡是隔靴抓痒。
放下著。莫妄想。是什麼。
會也無。也是喚狗與食。
更道蘇州菱。邵伯藕。
天台華頂。南岳石橋。
喚作向上提持。衲僧家門下。
挈草鞋。未得在。莫有傍不甘底。
出來道取一句看。
直饒道得。也是郭郎鼻孔。 ^34c12

上堂。入院恰得一箇月。
人事參官走不徹。
草鞋咬破脚指頭。
因甚嬌梵舌端流出血。
拈拄杖。卓一下云。
此時若不究根源。
直待當來問彌勒。 ^34c28

上堂。十五日已前。
不勞再勘。十五日已後。
不用將來。正當十五。
不昧時機。如何通信。
但見皇風成一片。
不知何處是封疆。 ^34c34

上堂。拈拄杖。卓一下云。
三世諸佛。向這裏擡脚不起。
又卓一下云。六代祖師。
向這裏頭出頭沒。
又卓一下云。天下老和尚。
向這裏把#CB15274;放船。
眾中莫有全機獨脫底麼。
出來當頭道看。如無。
西湖不免雪上加霜去也。
卓拄杖一下。下座。 ^34c40

冬至上堂。豎起拂子云。
還見麼。君子道長。
又擊一下云。還聞麼。
小人道消。氷河齊發#CB08504;。
石笋暗抽條。喝一喝云。
塵劫來事。只在今朝。 ^35a2

上堂。舉玄紹二上座。
見烏臼和尚。臼云。
甚處來。云江西來。
臼便打。僧云。久嚮和尚有此機要。
臼云。汝既不會。第二箇近前來。
其僧忙然。臼亦打云。
同坑無異土。參堂去。 ^35a8

師云。顯大機。明大用。
奮寰中意氣。運閫外籌略。
則不無烏臼。撿點將來。
未是本分草料。若要據令而行。
盡大地一時荒却。
何故。寸釘入木。 ^35a14

出鄉歸上堂。一九與二九。
相逢不出手。巍巍不動尊。
脚不離地走。有般漆桶。
聞與麼道。便向東涌西沒。
七縱八橫處。點頭嚥唾。
這般野狐見解。是諸方普請會底。
且超然拔萃一句。
作麼生道。良久云。
寒山逢拾得。撫掌笑呵呵。 ^35a20

師在妙果。受信州龜峰請。
辭眾上堂。披毛帶角入#CB05567;來。
跳出驢胎墮馬胎。
佛手明明遮不得。
從教平地起風雷。 ^35a30

入院上堂。古帆高挂入曹源。
雷動風行海嶽昏。
三十二峰親坐斷。
以拄杖卓一下云。
一毛頭上定乾坤。
提起拄杖云。看看。
十方普現。剎海齊彰。
走使文殊普賢。驅馳釋迦彌勒。
把定則銀山銕壁。
線路不通。放行則匝地普天。
三頭六臂。不放行。
不把住。如王寶劍。
凜凜神威。擬犯鋒鋩。
橫屍萬里。這裏見得徹去。
堪報不報之恩。共助無為之化。
其或未然。龜峰不免為蛇#CB15148;足去也。
以拄杖。卓一下云。
鵰弓已挂狼煙息。
萬國謳歌賀太平。 ^35a36

上堂。謝知事頭首。
山僧乍住龜峰。布箇長蛇大陣。
過去諸如來為先鋒。
未來修學人為殿後。
見在諸菩薩為中軍。
頭擊則尾應。尾擊則頭應。
中間擊則兩頭應。
直得。天應拱手。異類潛蹤。
且道。坐籌帷幄。不動干戈一句。
作麼生道。良久云。
大家齊唱太平歌。 ^35b6

上堂。始見臘月初。
立春又四日。白日走波波。
肚裏黑似漆。攂皷上堂來。
一字說不出。忽有箇漢出來道。
長老長老。爭奈只今口吧吧地。
聻。只對他道。山僧失利。 ^35b16

上堂。春風東扇西扇。
春雨似晴不晴。淺白深紅。
爛鋪錦繡。鶯聲燕語。
互奏笙篁。一一揭示圓通妙門。
頭頭流通正法眼藏。
擬心湊泊。依前萬水千山。
直下知歸。許你七穿八穴。
拍禪床下座。 ^35b22

上堂。三月既望。惠風和暢。
龜峰攂皷陞堂。雲集五湖龍象。
人人鼻孔遼天。好箇西來榜樣。
眾中莫有不受這般惡水潑底麼。
出來掀倒禪床。喝散大眾。
便見叢林價增十倍。
如無。龜峰潑第二杓惡水去也。
以拄杖卓一卓。下座。 ^35b30

上堂。時節循環四月一。
大道何曾有得失。
夜來針眼魚兒。吞却新昌石佛。
以手撫膝一下云。
阿呵呵。識不識。明眼衲僧跳不出。 ^35b40

上堂。阿剌剌。快雨快晴。
天漸熱。看取而今甚時節。
了即萬法本來空。
未了吾今為君決。
驀拈拄杖。卓一卓云。
聽著則聾。復豎起云。
覰著則瞎。靠倒達磨老臊胡。
打殺臨濟白拈賊。
復召大眾云。且道拄杖子。
有甚長處。乃擲下云。
賊賊。 ^35b46

結制上堂。衲僧門下。
三月一結。把斷要津。
聖凡路絕。一夜簷頭雨滴聲。
剛把真機俱漏泄。
喝一喝。切忌守著繫驢橛。 ^35c8

上堂。舉真如#CB15223;和尚道。
慧光一訣。千聖齊列。
臘月和風。炎天氷雪。
是何之訣。鋒鋩結舌。
龜峰也有箇道處。
龜峰一訣。千聖罔測。
硬似泥團。爛如生銕。
是何之訣。有口無舌。 ^35c14

上堂。步步釋迦出世。
時時彌勒下生。諸人還見露柱燈籠麼。
若見得。便識得釋迦彌勒。
直饒識得。且道作何面孔。
設或躊躇。這老漢騎天柱峰。
過武石江去也。 ^35c22

祈雨上堂。兼謝監収。
舉睦州和尚。看華嚴經。
僧問。和尚看什麼經。
州云。大光明雲。青色光明雲。
紫色光明雲。那邊是什麼雲。
僧云。南邊是黑雲。
州云。今日應有雨。 ^35c28

師云。南邊是黑雲。
今日應有雨。宜麻宜豆。
宜禾宜黍。雖然歲稔年豐。
粒粒幾多辛苦。為報參玄人。
要須知落處。若也知得。
受用無窮。若也未知。
有煩監収諸公勤舊。 ^35c34

散楞嚴會上堂。將聞持佛佛。
何不自聞聞。曼殊室利。
五臟心肝。盡情吐露。
這裏薦得。九十日內。
異口一音。諷演摩訶悉怛哆般怛囉。
無上神呪。聲聲無間。
無見頂相無為心佛。
時時見前。若也躊躇。
龜峰不免重下注脚。
卓拄杖一下。遂高聲喚云。
侍者收取拄杖。 ^35c42

中秋上堂。舉長沙岑。
與仰山。翫月次。仰山指月云。
人人盡有這箇。只是用不得。
長沙云。恰是。倩汝用去。
仰山云。作麼生用。
長沙近前一踏踏倒仰山。
山起來云。直下似箇大蟲。 ^36a4

山僧有箇頌子。舉似大眾。
浮雲散盡月當空。
兔子懷胎產大蟲。
跳出風前弄牙爪。
至今撼動廣寒宮。 ^36a10

上堂。八月過去又九月。
時節相催不暫停。
拈拄杖云。雲門大師來也。
劄。久雨不晴。唯有衲僧鼻孔。
依前搭在上唇。好大哥。
卓拄杖一下云。撲落非佗物。
劃一劃云。縱橫不是塵。
尀耐臨濟賊漢。喚作無位真人。
喝一喝。下座。 ^36a16

散眾會上堂。舉古德道。
一大藏教是箇切脚。
未審切箇什麼字。
五祖和尚道。鉢囉娘。
圓悟和尚道。迅雷不及掩耳。
二大老與麼切字。
是即是。大煞鄉談。
忽有問龜峰。一大藏教。
是箇切脚。未審切箇什麼字。
只對他道。此去弋陽不遠。 ^36a26

上堂。夜來夢覺。忽然記得。
未出胞胎已前。一轉語。
不敢自謾。攂皷陞堂。
分明舉似大眾。不得作奇特商量。
不得作平實會。却這裏揀辨得出。
許汝出陰界。其或未然。
且待阿逸多出世。
拍禪床下座。 ^36a36

上堂。舉智門祚和尚道。
進一步則迷其理。
退一步則失其事。
大小智門和尚。被理事縛殺。
龜峰則不然。若進一步。
則三頭六臂。退一步。
則錦上鋪花。且道與智門。
是同是別。若道是同。
法無定相。若道是別。
佛法豈有兩般。若道不同不別。
參學眼。在什麼處。
畢竟如何。良久云。
格。 ^36a44

上堂。兩曜劈箭急。
一年彈指間。始見大暑小暑。
又是小寒大寒。通身寒暑無回互。
笑倒當年老洞山。 ^36b8

上堂。雨雪落紛紛。
簷頭水滴滴。良哉觀世音。
草裏跳不出。跳不出。
也大屈。水裏烏龜鑽銕壁。
咄。 ^36b12

出丫頭岩。謁施主歸。
上堂。前日暫出見。
武石江水。穿過丫頭岩鼻孔。
回到弋陽。打從閙市叢中過。
又見。管絃嘹喨。車馬駢闐。
或笑或悲。或歌或舞。
麤言細語。百種千般。
從上諸佛。說不到處。
歷代祖師。傳不及處。
總被當頭道著。夜來夢裏記得。
分分曉曉。準擬今辰舉一遍。
供養大眾。五更起來。
忽被一陣狂風。將樓頭鈴鐸一撼。
山僧直得。口似磉磐。
喝一喝。 ^36b16

上堂。祈雨請觀音。
兼謝臺山長老。
拈拄杖云。法無定相。
遇緣即宗。乃提起云。
看看。有時變作觀音彌勒。
魚行酒肆。十字縱橫。
有時變作文殊普賢。
各據一方。助佛揚化。
而今在龜峰手裏。
變作天大將軍。遊行四天下。
檢察人間善惡。見我山中禪和子。
祈求懇切。踴躍歡喜。
不覺失脚。踏斷天台石橋。
驚起東海龍王。向空中。
轟一聲霹#CB15439;。
直得乾坤陟暗。電走雲奔。
觀音菩薩。忍俊不禁。
出來。念箇真言曰。
樹前樹後遶須彌。
地神速報天神知。
雷公霹靂天門開。
大雨疾行無使遲。
乃呵呵大笑云。將謂觀音菩薩。
元來却是圓應大師。
喝一喝。 ^36b30

謝監收上堂。舉古德道。
汝千百人中。若有一人大肯去。
山僧作驢駞物。供養你。
有甚麼罪過。後來雪峰東山空和尚道。
古人。不妨好心。要且揀僧布施。
擇佛燒香。我觀此會。
千百人。無一人不是大肯去底。
所以自秀峰授了府命。
即時披這毛衣。駞所供養。
徑入山來。入山則不無。
且道。駞底是什麼物。
又作麼生供養。還有見得底麼。
良久云。日日香花夜夜燈。 ^36c4

師云。二尊宿。身心不妨殊勝。
撿點將來。大似說食不濟飢。
龜峰論實不論虗。
這裏眾雖不多。若非大肯去底。
終不到此寂寞之濵。
山僧老不以筋力為能。
不暇駞得物。供養你。
只是趂晴割了稻。
乘時搬入倉。好箇休糧藥。
渾勝別思量。 ^36c16

上堂。清凉法眼和尚道。
三通皷罷。簇簇上來。
佛法人事。一時周畢。
後來天衣懷和尚道。
三通皷罷。簇簇上來。
彼此相鈍置。古人與麼說話。
也是徐六擔板。 ^36c28

上堂。月生一。拶倒銀山并銕壁。
月生二。土宿騎牛穿閙市。
月生三。屋頭幽鳥語喃喃。
不是葛藤露布。亦非入理深談。
正與麼時。賓主交參一句。
作麼生道。萬仞懸崕垂隻手。
百花業裏現優曇。 ^36c34

上堂。佛昔於波羅奈。
轉四諦法輪。開眼作夢。
今乃復轉無上最大法輪。
炙瘡瘢上更著艾焦。
眾中莫有超毗盧。
越釋迦底麼。出來向全機獨脫處。
道取一轉語。龜峰拄杖子。
兩手分付。如無。龜峰自道去也。
以拄杖卓一下。下座。 ^36c42

上堂。從朝至暮。鐘魚皷板。
為汝諸人。發上上機了也。
若信得及。塵沙諸佛。
在諸人脚跟下#CB01387;跳。
若信不及。龜峰拾得口喫飯。
拍禪床下座。 ^37a4

上堂。汾州和尚道。
識得拄杖子。行脚事畢。
驀拈拄杖。豎起云。
這箇是拄杖子。作麼生是行脚事。
卓一下云。不會則生銕鑄成。
會則匙挑不上。直饒向汾州未開口已前。
別有轉身一路。也是雪峰道底。
拍禪床。下座。 ^37a10

散華嚴會上堂。僧問。
一塵含法界。一念越毗盧。
一句宣無量義門。
一相統無邊妙相。
如何是四法界。師云。
無孔銕鎚重下楔。
僧云。如何是理法界。
師云。一塵入正受。
僧云。如何是事法界。
師云。諸塵三昧起。
僧云。如何是理事無礙法界。
師云。淨瓶裏吐唾。
鉢盂裏屙屎。僧云。
如何是事事無礙法界。
師云。荒田不揀拈來草。
生殺縱橫得自由。
僧云。法界已蒙師指示。
向上宗乘事若何。
師云。言多去道轉遠　復云。
古德道。一大藏教。
是箇切脚。又道一大藏教。
是箇之字。龜峰則不然。
乃豎起掌云。一大藏教。
盡在龜峰指甲縫裏。
展開則彌綸三界。
囊括十虗。玉轉珠回。
輝天鑑地。揑聚則綿綿密密。
不漏絲毫。三乘罔測其由。
千聖罕窮其際。不放開。
不揑聚。一多相入。
理事圓融。一門通貫一切門。
一法徧含一切法。
普使人人。三百六十骨節。
一一現無量妙身。
八萬肆千毛端。頭頭彰寶王剎海。
到這裏。入息不居陰界。
出息不涉萬緣。常轉如是經。
百千萬億卷。且道。
不落功勛一句。作麼生道。
良久云。百匝千重俱粉碎。
倚天長劍逼人寒。 ^37a18

普請拽木上堂。三條椽下。
衲帔蒙頭。百不知百不會。
萬年一念。一念萬年。
未是放身捨命處。
深山裏钁頭邊。開畬種粟。
搬土拽木。脚頭脚尾。
橫三豎四。未是放身捨命處。
擊碎兩重關。別有生機一路。
龜峰有棒。未到你喫。
且超然獨脫一句。
作麼生道。喝一喝云。
漆桶參堂去。 ^37b6

上堂。平旦清晨三月朝。
南山蒼翠插雲霄。
不須更覓西來意。
牕外數聲婆餅焦。
拍膝云。好大哥。 ^37b18

江迪功四月八日。
請陞座說偈。
我佛生辰四月八。
地涌金蓮隨步發。
天上天下獨稱尊。
微妙真機俱漏泄。
雪山成道度眾生。
四十九年無剩說。
滔滔苦海架舟航。
杳杳昏衢懸日月。
文仲宣義濟陽公。
曾向靈山蒙起莂。
示現人間長者身。
日用機輪活鱍鱍。
一壽二富三康寧。
總是前生修種得。
今生福上更增修。
果報來生愈超越。
六門晝夜放毫光。
萬罪紅爐飛片雪。
安然端坐白牛車。
金鎖玄關盡透脫。
殊勝功德利無邊。
宜爾子孫皆顯達。
自知作佛更無疑。
何必當來問彌勒。
龜峰末後為全提。
銕卵生兒樹上飛。 ^37b22

聖節上堂。威德熾盛與端嚴。
名稱普聞及尊貴。
如是六種義成就。
饒益世間諸有情。
莫有知恩報恩者麼。
下座同詣大殿。啟建　聖節道場。 ^37b42

重九上堂。天地與我同根。
萬物與我一體。且如天高地厚。
水闊山遙。鵠白烏玄。
松直棘曲。纖洪長短。
一一不同。如何得同一體去。
設使不受人謾。直下當頭。
坐斷。我更問你。古佛與露柱相交。
是第幾機。乃喝一喝。 ^37b48

記得。僧問古德。如何是祖師西來意。
古德云。東籬黃菊。
僧云。意旨如何。古德云。
九日重陽。若是恁麼會。
未夢見祖師西來意在。
忽問龜峰。如何是祖師西來意。
東籬黃菊。意旨如何。
九日重陽。直是恁麼會始得。
直饒會得。正好打折驢腰。 ^37c8

上堂。知之一字。眾妙之門。
喝一喝云。是何言歟。
利刃有蜜。#CB02549;之有割舌之傷。
蠱毒之鄉。水也不得沾他一滴。
昨日與麼。事不獲已。
今日與麼。罪過彌天。
忽有箇漢出來道。
也是作賊人心虗。
便好與他劈胸一拳。
何故。免教伊向語脉裏著到。 ^37c18

謝新舊知事上堂。
衲僧用處。鶻眼難窺。
掀翻諸祖葛藤。扶豎叢林保社。
或進或退。或卷或舒。
劍刃上翻身。氷凌上走馬。
臨機縱奪互顯。主賓。
豎去橫來。通身手眼則故是。
只如興化打克賓罰底饡飯。
青平笊籬木杓。還撈摝得上也無。
這裏倜儻分明。許汝具衲僧眼。
其或未然。曹源水急。
迦葉峰高。 ^37c28

臘八上堂。明星覰著眼睛枯。
絕後何曾得再蘇。
堪笑堪悲緣底事。
一年一度被茶糊。 ^37c40

上堂。過去諸如來。
斯門已成就。三生六十劫。
見在諸菩薩。今各入圓明。
墮坑落塹。未來修學人。
當依如是法。矢上加尖。 ^37c44

為施主陞座說偈。
弋陽溪上諸檀越。
勇猛精進難比況。
年年歲歲入山來。
總是如來親眷屬。
如來法身等虗空。
隨彼願心而顯發。
譬如月輪出霄漢。
照耀一切眾生前。
眾生性水無有邊。
我此一月能普現。
水靜而清現全體。
月非取水而遽來。
水動而濁無定光。
月非捨水而遽去。
水有清濁有動靜。
月無取捨無去來。
於無取捨去來中。
不見清濁動靜相。
既無清濁動靜相。
一一含攝無有餘。
我心佛心眾生心。
心佛眾生本平等。
佛子當作如是觀。
即獲世間諸利益。 ^38a2

歲夜小參。記得。死心和尚云。
叢林小參。謂之家訓。
莫是談玄說妙。舉古明今。
五日上堂。三朝入室麼。
錯。莫是行須。緩步。
語要低聲。嚴淨律儀。
精持戒行麼。錯。莫是行棒行喝。
吞栗棘蓬。透金剛圈。
輥雪峰毬。擔睦州板麼。
錯。衲僧家。出一叢林。
入一保社。箇箇頂門具眼。
人人肘後有符。見自己。
如生冤家。聞禪道。
如風過樹。有時孤危壁立。
線路不通。有時合水和泥。
縱橫十字。逢佛殺佛。
逢祖殺祖。造地獄業。
結無間因。馬頷驢顋。
神頭鬼面。終日坐而未甞坐。
終日行而未甞行。
終日著衣。未甞挂一縷絲。
終日喫飯未甞咬一粒米。
卷舒出沒。蕩蕩無拘。
如水上葫蘆。觸著便動。
拶著便轉轆轆地。
如何近傍。如何湊泊。
直饒三世諸佛。歷代宗師。
古往今來。大善知識。
各各現三頭六臂出來。
只得拱手歸降。撿點將來。
猶是守館驛。撮馬糞底見解。
向衲僧門下。更買草鞋行脚在。
那堪略無所證。一味虗頭。
誣謗先賢。欺謾自己。
等閑拶著。兩脚捎空。 ^38a20

乃以手拍膝云。噁。
大丈夫兒。阿誰無分。
隨身契券。本自分明。
若解參詳。管取青霄獨步。
且轉身一句。必竟如何。
舉頭天外看。誰是我般人　復舉。
僧問古德。生死以何為舟航。
古德云。年盡不燒錢。
有箇頌。舉似大眾。
年盡不燒錢。鼠穴被蛇穿。
直饒玄會得。對面隔西天。
other:: 
# 讚頌
讚頌
other:: 
## 讚密庵禪師
讚密庵禪師 ^38b2

狼毒肝腸。生銕面具。
滿口鄉談。唱喏破句。
滅臨濟正宗。起東山門戶。
恁麼出世為人。未免秤鎚蘸醋。
other:: 
## 題廬山楞伽院
題廬山楞伽院 ^38b18

蘇內翰木三五筆。
李夫人竹一二竿。
會得楞伽印心法。
不應來作#CB15148;圖看。
other:: 
## 題廬山圓通
題廬山圓通 ^38b24

水聲山色裏。猿嘯月明天。
喚作圓通境。更參三十年。
other:: 
## 題烈山
題烈山 ^38b30

舟船來往此登臨。
酹酒燒錢慮轉深。
大抵人心自#CB06595;嶮。
心空山嶽自平沈。
other:: 
## 題長干塔
題長干塔 ^38b34

舍利無端應念來。
浮圖平地擁崔嵬。
當年不假金鎚力。
爭得光明耀九垓。
other:: 
## 送雪峰化主
送雪峰化主 ^38b40

三毬輥動錯流傳。
大用何曾得現前。
千五百僧無頓放。
累人走得脚皮穿。
other:: 
## 送聞兄持鉢
送聞兄持鉢 ^38b46

聞聲悟道鳥投籠。
祇麼無聞道未充。
利劍拂開慳悋穴。
全身輥入是非叢。
脚頭脚尾無虗弁。
山北山南有路通。
一笑歸來能事畢。
真金百鍊見全功。
other:: 
## 送觀禪客
送觀禪客 ^38c4

西淛江邊話別時。
斷頭船子疾如飛。
白拈手裏分贓去。
臨濟休誇小#CB03901;兒。
other:: 
## 送道者幹瀾溪橋
送道者幹瀾溪橋 ^38c12

萬古瀾溪上。無風浪拍空。
路窮橋斷處。看子展神通。
other:: 
## 贈不欺信公監總餘杭建接待
贈不欺信公監總餘杭建接待 ^38c18

衲僧自有通人愛。
笑揑空拳開接待。
十字縱橫古路頭。
做成活計潑天大。
阿呵呵。也奇怪。是聖是凡俱捉敗。
接取一箇半箇來。
要與叢林作殃害。
曹源和尚語錄〔終〕
 ^38c22
