
other:: 靈芝觀經義疏正觀記卷下
author:: 四明龍山足庵沙門　戒度　述
第五、池觀。經文略告勅人，直爾標起，示所觀法體相。
舉數中，八池且據大者為言，不明其量。
大本浴池量云：或十由旬，或二十由旬，
乃至百千由旬，縱、廣、深、淺，悉皆正等，八功德水湛然盈滿〔云云〕。
水色中，四句經文自分為二：初中，水性柔弱，
故非七寶莊嚴，但由塘岸寶色相映使之然也。
次文經中，寶即召水柔軟，乃八德之一也。
世典尚云：山蘊玉，則艸不枯；淵藏珠，則水不竭。
況佛境乎？流渠中，渠即溝港，支即流派。
是則八池各十四派，互相流注。
上約池塘，則具七寶。
今論水渠，但云黃金。
四渠底中，此經但說金剛為沙。
小本亦云：池底純以金沙布地。
若準大本，底、沙不一。
彼云：黃金池者，底白銀沙；白銀池者，底黃金沙；
水精池者，底琉璃沙；珊瑚池者，底琥珀沙；
硨磲池者，底瑪瑙沙；白玉池者，底紫金沙等。
二、池蓮示數中，上明八池數同，下校小本色異。
據大本云：眾寶蓮華周徧世界，一一寶華百千億葉，
其葉光明無量種色，一一華中出三十六百千億光，一一光中出三十六百千億佛身紫金相好等。
明量中，初、算量，二、校異。
小本車輪者，彼疏云：車有大小，難為定準。
此間極大不過數尺，可依輪王車輪為量。
十住婆沙云：轉輪聖王千輻金輪，種種珍寶莊嚴其輞，
琉璃為轂，周圓十五里。
準此，未及半由旬，亦約小者耳。
所以二經不同者，慈恩云：華有大小，彼據極大，此約最小。
今準大本，池中蓮華或一由旬乃至百千由旬，
則知大小不一，皆是隨宜趣舉，不必以此較經優劣〔云云〕。
說法中，初、會華梵，二、牒文釋，三、明說法。
水自珠出，從珠得名。
前云如意，今云摩尼，故云互舉。
金池寶水循華說法，皆是彼土奇妙之事，
故上生經明兜率宮有水游於梁棟之間，與此頗同。
說法中，前一說小，後二說大。
彼有三乘，隨機所樂。
大論云：美其功德名贊；贊之不足，又稱揚之，名歎。
三、池上光明中，文有三節：初、明從珠發光；
其下，明從光化鳥；贊下，明鳥稱三寶。
經但通稱，不標別目，故引小本及下像觀示之。
經云：百寶知是毛色，通收眾禽。
哀雅即優柔之韻。
大本非唯贊三寶聲，彼云：或寂滅聲，或慈悲聲，
十力、無畏、不共法聲，諸通慧聲，無生忍聲。
如是等聲，稱其所聞，歡喜無量，隨順清淨，離欲寂滅等。
良以依正色心，無非法界，具足諸法，故使德水靈禽，善說法要。
若但推讓佛力變化，則乖法體，未稱圓乘也。
結示中，初別列八德，次總歸四塵。
清即是色，不臭是香，美則是味，餘五並觸。
此出成論。若準唐譯，小本云：何等名為八功德水？
一者澄清，二者清冷，三者甘美，四者輕耎，
五者潤澤，六者安和，七者飲時除飢渴，
無有過患，八者飲已能長養諸根，四大增長。
今開輕耎為二，無安和，加不臭，餘則大同。
正因解引晉遠法師傳云：師於淨土之修，克勤于念。
憩廬山十一年，澄心系想，三覩勝相。
後從定起，見彌陀佛身滿虗空，并諸菩薩侍立左右。
又見流水光明，分十四支，一一支流注上下，
自能演說苦、空、無常、無我。
佛告遠曰：我以本願力故，來安慰汝。
汝後七日，當生我國。 ^406b26

第六、總觀正明標分中，初節經文從初至念比丘僧，
即別觀寶樓也；從此想至寶池，即總觀四種也。
隨釋別觀中又四：初、示數寶國。
召彼土者，依、正境界悉是百寶莊嚴故。
界即限畔，在經不顯，故準小本示之。
餘三對經，可見。總觀中，樓即當觀前三，
即地、樹、池也。若下，釋總、別意。
初心創修，則宜別想；後心純熟，則宜總觀。
況復至此依、報既周，恐前別觀有所遺忘，
故當通總，再妙前觀，了了分明，不令散失也。
點粗見中，據前地觀，已入正受，何故至此例名粗見？
思之。疏指下文為正受者，既能破障除疑，驗知三昧成矣。
第二、觀正報中，初科經自分三：初、勸聽中，
觀依乃是觀正由漸，將欲說正，恐生怠墮，
重垂誡勅，令加渴仰。
二、許說中，分別解說者，通指後十正報經文，
種種教詔，無非解說。
除苦惱法者，依、正兩報，悉名為苦，妙觀乃是能除法也。
觀佛三昧，一經宗主，三身圓證，萬德莊嚴，
一念諦觀，三障消殞，脫苦之要，無越於斯，故云非觀佛等。
三、重囑中，意在阿難、耆山再說，望前累囑，故曰重也。
次科聖現中，初、通示端由。
依報現土，正報現身，各從其類以為發起，
皆云佛力，驗非己分。
佛立下，二、因明有據。
世謂立像不尊，疏主專據今經，甞作三聖立像記，刻石于四明之經院焉。
閻浮金色雖曰超勝，還是世金，若較佛光，天地相遠。
三、申請中，二段如經，疏召韋提為菩薩也。
自非深地，豈能為物哀切若此？ ^407a34

四明觀法中指如上者，日觀之初將後十觀大分為四，故後點之。
今文四科，前二乃是觀正由漸，第四廣明觀法方屬當觀也。 ^407b32

隨釋華座，初科。初敘意，先立義，次喻顯。
蔡邕獨斷曰：陛即階陛也。
臣與君言不敢指斥，故云陛下。
次分文，從佛告至第七觀，正明觀行也。
又從佛告至簡邪正，總勸諦觀也。
隨釋依處中言華依地者，葢由孤山釋彌陀經華如車輪，判為散善。
此經華葉小者，縱廣二百五十由旬，判為定善。
霅川破云：定散在心，不可從境而判。
乃至云：小本是池中蓮華，此是地上佛座之華。
比類且疎，分判殊失。
今疏特云依地，義同霅川，暗斥孤山也。
經云想念，囑令行者起思惟也。
別列華葉中六段，疏文隨難自點。
釋臺體中即蓮心者，如梵網云：方坐蓮華臺。
華嚴云：華在下，擎天台。
戒疏云：臺者，中也。
驗是蓮心，非別臺座也。
校飾中，上以如意珠純作臺體，今以四寶復於體上莊嚴也。
甄叔迦者，西域有樹，其葉赤色，形大如掌，
此寶顏色似樹之華，因以名焉。
幢體中既云寶幢，必具七寶自然者，非造作也。
寶幔中具云須夜摩天，此云善時，以天光明無晝夜之別，故得斯名。
以天比幔，一取廣大，二取莊嚴，此即佛頂幔也。
珠光四節，經文可見。
因珠發光，光則有色，色復變化，一一出生，
重重無盡，何止此哉？
勸觀初中又二：初正推寄。
此點示者，由是依報之末，正報之初，兩楹之間，
其義最便，舉一例諸，莫非願力也。
使下，二、結歎。使知者，示佛意也。
淨土者，總依正也。
依正既因願體，願體全是佛心。
佛心無相，從本已來，不生不滅，寂如虗空。
彌陀因中，稱此心體，發無相大願，修無作大行，證無得大果。
所感身土，依正莊嚴，無非實相。
此理微玅，所以言思不可及也。
由漸中，如上敘意，對君視陛，義可見矣。
純一中，以前所觀境界差別，心想雜亂，則不能成。
故茲教誡，令一一觀點，文具闕義，必定有鏡像無差相似法故。
利益中，滅罪除疑，對經可見。
滅罪多少，懸點後二，隨觀淺深也。
正因引淨土傳云：釋真慧好窮經律，積以成性，
及得淨土之法，追而修之。
且曰：凡夫異念，紛紛不一，不憑聖力，吾孰依焉？
乃築淨地為方壇，壇設高臺，珠玉眾寶，中外相表。
臺之西面，復設四柱寶幢，幢上網幔，互相映飾。
無量壽佛居中，觀音、勢至侍左右焉。
其下間以青碧，像琉璃地，金繩分布，用界其道。
道下又設七寶金幢，幢分八方，取經七寶金幢，擎琉璃地者也。
慧每作觀，必先澡身澣衣而後入，挺身整念，肅肅然若諸佛常在其前。
將逝之夕，預見蓮華載開載合，足如履空。
頃刻，眾聞鐘聲，又聞天風四來，異光驟發，慧遂亡矣。 ^407b38

第八、明觀法中，初科敘分二節，在文易見。
眾生者，通召像末薄地凡夫也。
無始者，迷來日久，罔測其初也。
真佛者，且約化相，即指應身也。
形像者，刻雕繪素，世皆目擊也。
故使者，即佛權巧，特彰教意也。
想佛分文中又有二段：初、正分文；此下，
二、推佛意。然此雖則通名像觀，其實初段示想佛意，意在第九。
觀佛真身，於茲預敘。
疏特點出一經玅旨者，文雖在此，義貫初、後。
能知此者，徧觀依、正十六種境，無非心作心是，更無他物。
成佛之要，良在於茲。
囑令學者微細研窮。
佛應中，初、徵示釋經所以者何一句也。
前云想佛，故此徵之。
此下，牒釋。初、釋諸佛。
良以彌陀與一切佛所證之理非一非多，
諸佛乃即一之多，彌陀乃即多之一，一、
多相即，畢竟平等。
華下，引示。初句明異，下三句顯同。
法身，可見。心、智慧，報身也；力、無畏，應身也。
既皆云一，信無差矣。
此下，二、釋法界身也。
法身，則有修性不同。
今約修說，故云果證。
證無別證、全證眾生所迷理心，究竟圓滿，彌亘法界。
法界乃是無外之稱，故云無所不徧。
則下，釋入心想也。
法身既徧，豈異眾生？
生雖本具，全體在迷。
迷無別迷、全迷諸佛所證覺體，迷、悟乍殊，
法身、理等，修智一照，性德即顯，故云隨應。
疏下，引古助釋。天台疏云：法界身者，報佛法性身也。
眾生心淨，法身自在。
故言入眾生心想中，如似白日升天，影現百川，
即是三十二相、八十種好。
明佛身自在，能隨物現。
玅宗釋云：報佛法性身者，滿足始覺，名為報佛；
究顯本覺，名法性身。
始、本既冥，能起應用。
然須能感，應方現前；淨心念佛，方名能感。
故云眾生心淨，法身自在。
此二道交，是為入義。
復以白日升天，喻始合本；影現百川，喻應入淨想。
三十二下，牒經相隨物現。
明佛下，釋義。由法、報冥，故應用自在；有淨心感，
悉能示現〔云云〕。若據台疏，乃有二釋。
今文所引，即感、應道交一釋也。
復有解入相應，釋所不引者，彼以心觀為宗，
行者心觀開解，契合本覺。
是故佛體入觀解心，顯自性佛，故須此釋。
今以觀佛為宗，心淨佛應，頗符今義，故獨引之。
問：法界無外，無所不徧，全是眾生依、正色心。
何故經云入眾生心？
答：法體周徧，誠如所言。
且約眾生未修觀前，全體迷背，似如於出；
由修觀故，佛從心現，似如於入。
非出非入，而出而入也。
引證中，以由上科心、佛一念感應無差，故引此經證成感應。
初、明佛常應，可見。
若子下，二、明感有無。
明無中，眾生在迷終日不覺則非玅感，佛雖常念無如之何？
故云有應無感，非今所論也。
明有中，一念開悟起心作想佛身隨應，
生心本具於佛故能感，佛心本具於生故能應，
無非中道自然交契，故云感應道交，是今所用也。
結顯中，不出以悲拔苦、以慈與樂，悲既同體慈即無緣也。
眾生諸佛同一覺源，諸佛悟本證涅槃樂，
眾生迷強受生死苦，迷悟雖隔理體元同，
是以諸佛起同體悲拔性德苦，運無緣慈與性德樂，
苦樂既但性德，實無與拔之殊，是知慈悲苦樂唯一法界耳。
文中，初句明垂應人，同下二句明垂應心，
隨下三句明垂應用，本有之性任運相關不可致詰，故絕思議也。
想成分文，初二句中，初句指修觀人，次句上二字即心，
下二字即境，以心想佛佛從心現，故云心境相應也。
次三句中，上二字即因，下二句即果，相好乃是諸佛所證，
由心作想佛身隨應，所以因心即具果人。
相好下二句，義見次科示益中。
是心即觀佛之心者，如向能觀第六意識緣生心也。
秖由能觀之心淨如湛水，故感佛月應心水中，
水月交光心佛一際，然觀像意在觀真。
第九觀明八萬四千相好，此中但云三十二相等者，此下釋通也。
此亦隨觀淺深，任力大小耳。
教下二句，正示利益。
釋文中，正釋心作心是二句文也。
初釋心作。眾生者，即指當機。
依教者，即指玅觀。
修因感果者，即指起行。
行始為因，行終為果。
始於此心者，即指意識。
作謂修治造作也。
恐下，釋心是。初二句，牒疑。
秖下，釋出。疑云：佛既因修而有，則顯不修，心不是佛。
是故釋云：只緣此心本來是佛，但久沈欲海，
具足煩惱，杳無出期，是故應當依經作觀，
圓破三障，圓顯三身，全由性具，不從他得，故云當體是佛也。
反顯中，初五句正反，可見。
當下諸句，順釋。初明因已具果。
蓮下，明果即證因。
釋徧知中，初正釋徧知。
深廣下，釋喻。深則罔測淵源，廣則莫窮邊際，
所謂佛德無邊，如大海也。
佛德下，明略。若據十號，無非萬善莊嚴，皆具眾德。
經中但云徧知，驗是略舉，以一攝諸也。
果下，釋心想生也。
諸佛果德，因心既具，故勸眾生即心念佛，
慕果修因，必獲克證。
經云想生，生猶現也。
依果德中，初敘經意。
前下，釋通。別多下，牒文。
解秖由者，躡上科意。
前約法體是同，故通諸佛。
今欲的指正觀，不可相濫。
佛之名號，乃有無量，十亦是略，況舉三乎？
此但翻名，義如他釋。
已上通明想佛之意，為下觀佛之要也。
從想彼佛下，正明想像，方屬當觀也。
正想標示中，示其由漸，點出教意也。
別觀彌陀中，經有三節：見色相中，既云形像，
雕畫無拘，但據所見純熟，即可投心作想；
見莊嚴中，指經地池行樹，即前所觀依報也；
寶幔滿空，即華座上幢所擎者；誡諦觀中，指經極令之語也。
二、菩薩中，經有二節，即座、像也。
經中，初句結前，復下起後，如文。
自點總觀，眼見境中二段，如文。
耳聞法中，經云玅法，其語通含，故以四念、六度示之。
觀心流利，常在其中，縱使出定，所聞不忘。
囑令行者以教勘驗，稍乖教量，盡是妄想。
假饒合教，以像望真，猶名為麤，況不合乎？
經云麤想，即思惟也。
作是觀下，即正受也。
結示中，或謂菩薩無像者，天台疏云：觀佛，
先作像想，後觀菩薩。
直明法身者，但佛玅極，不可一往而觀，
故先像想，後觀法身則易。
次二大士，乃是眷屬，譬如王來，必有營從等〔云云〕。
疏主準經，明立三像。
天台云：無聖意難測，但云未知。
顯益中，除障，即經除無量劫生死罪也。
近三昧者，即經於現身下二句也。
由是觀佛方便，故名為近；以因驗果，故云必見。 ^408a22

第九、佛觀結前生後中，初、點文示意。
不容異轍者，應當如像觀像、如佛觀佛，
所以二觀之初皆有結標之詞，稍或亂倫即非正觀也。
自下二、明身不同。
且據天台指為法身，今準結文名為色身。
必下釋彼法身之意。
菩薩例同者，例上佛身，古今兩判。
問：色身屬應即是生身，例如釋迦示生王宮則有父母，未審彌陀身自何有？
若謂胎生，則與穢土何別？
若言化現，豈從他方應來？
人多疑之，試為申釋。
答：須憑教判，難以情測。
娑婆安養淨穢雖異，莫非同居。
以土驗身，則知彌陀定是胎生，寧無父母？
所以鼓音王經云：父名月上，母名玅顏。
疏文上下指為應身，仍引觀音補處，葢緣此也。
但以彌陀因中發願專取淨土，至於果上成佛之時，
所感身土若依若正，一時轉為清淨境界，
所有父母、惡道、魔王莫不隨轉。
是故慈雲云：佛母乃指降生之時，成正覺已國土隨淨，必無女人。
其母或成男子，如此方龍女；或復命終，
如悉達母〔云云〕。其猶帝王變家為國，人之與境自然天別，可以類知。
若爾，彌陀身高六十萬億，其量若此，安有母胎而能生長？
舉世不信，更為明之。
答：蟪蛄不識春秋，朝菌難語晦朔，誠哉是言也。
且如淨華宿王智佛，身長六百八十萬由旬，
此亦同居應身，何獨疑此而不疑彼？
良由彌陀願力微玅難思，所感身量超勝諸佛。
況下文云：非是凡夫心力所及。
諸有智者信教仰理，輒莫戲論，自貽伊戚也。
所觀七段，初身色中，經文如夜摩天即身也，閻浮檀金即色也。
喻其大者，夜摩即欲界第三空居天，一天已是廣大，況百千萬億？
此乃通取爾許天宮橫廣之量以喻佛身也。
〔或約天身長短為喻者，非。〕
二中，初二句明量難定；文下，點經示數；
即下，弘文證成；蠡下，舉喻顯法。
言佛身無量者，淨名云：佛身無為，不墮諸數也。
機見有殊者，機分利鈍，見有大小也。
顯非數量者，經文雖有恒沙之數，其實不可隨言生解。
引下二文，足顯無量。
蠡盃酌海者，東方朔答客難云：以管窺天，
以蠡測海，以莛種鐘，豈能通其條貫，考其文理，發其音聲者哉？
丈尺量空者，華嚴經云：如人持尺量虗空復有隨行計其數虗空邊際不可得如來境界亦如是。
台疏乃準眼度身，曰：世人身長七尺，眼長一寸。
一海八萬四千由旬，四海合三十六萬六千由旬，身過其眼五十六億倍。
假令極多，無出萬倍，何緣佛身長爾許耶？
乃是譯人謬加恒河沙之言〔云云〕。
今疏曾無一語評量，其意叵測。
三中，初、示相，二、合數，三、引古。
狀如珠者，喻上宛轉之相也。
天台釋五須彌云：一山高三百三十六萬里，佛毫過此五倍。
彼疏所引，寶性論自釋。
下文但觀眉間白毫之語，欲借釋迦以觀彌陀，似非四海量也。
青、白，色也。世人多謂眼量太窄，不稱身量者，其義如何？
當知經中以山喻毫，以海比眼，乃是趣舉分喻，
所謂以數顯非數爾，不必執喻責其大、小也。
五中，毛孔屬身，光從孔出，驗是身光。
阿含經云：人身具有九萬九千毛孔。
不知佛身幾毛孔耶？
六中，疏文點經自明。
七中，初科丈六則是化現小身，所具相、好與釋迦同。
六十萬億乃是彼土常身，人、天、凡、聖悉皆得見。
所以三數唯至八萬四千者，以由彌陀因地對破八萬四千塵勞煩惱，
故至果上顯出八萬四千相、好光明也。
一一相各有八萬四千好，一一好各有八萬四千光，
重重無盡，思議莫及。
光照即佛心體者，亦由彌陀從因至果，
了一切法無非心性，所放光明、所化眾生全即自心，更無他物也。
次問答中，佛視眾生猶如一子，經但云攝念佛眾生，
則乖平等，故須問決。
答中，初二句明應無揀；但下，約機自殊。
盲人喻者，正因引般若論云：十方有佛，何以不見？
曰：罪緣障故。如日光出，盲者不見；雷霆震地，聾者不聞。
彰略中，以經文略之又略，是故疏言身、
項二光，經云不可具說，非佛不能，但恐凡心罔測，反生輕毀故也。
心、眼即是觀慧。言意思者，觀從發故。
顯證初科觀一見多者，經初一句即指上文所見彌陀一佛也；
即見十方下，乃見多佛也。
一不定一，一即是多；多不定多，多即是一。
一多互融，無非法界，安以定數而擬議哉？
由修念佛，觀想既成，即一見多，不勞作意，
自然而然，故名三昧。
前後皆云念佛三昧，文出於此，像觀為近，今乃親證也。
觀身見心正釋中，身為心相者，大經云：見身口業是心相貌。
則知身相端醜，全是自心善惡業現，因相識體，由身見心。
今觀諸佛慈悲之相，即見諸佛慈悲之心也。
無一切心者，般若云：如來說諸心皆為非心，
過去、現在、未來三心俱不可得。
唯有大慈悲者，葢由諸佛因中所發大心，
慈悲為本，徧緣法界一切眾生而為誓境。
經云：因於眾生，得成菩提。
是故菩提屬於眾生。
若無眾生，終不能成無上正覺。
故至果上，全以慈悲而為心體，不捨眾生而為利益。
皆言大者，徧法界故。
慈與樂者，與十界三德之樂也。
悲拔苦者，拔十界二死之苦也。
當知苦樂悉是眾生性德本具，雖終日與，
不益一毫；雖終日拔，不減一毫。
但以眾生全體在迷，遂使諸佛與拔不休，故云眾生慈悲俱無有盡。
引示中，初通釋三慈，並初標起，次釋義。
雖分三慈，其實一體。
不由作意，皆曰無心；莫非益物，故並稱慈。
初眾生緣慈者，實不起心緣他眾生，而諸眾生與我慈體無二無別，
任運相關，故云無心攀緣，自然現益。
如涅槃經凡說八事：一伏醉象，二降力士，
三化盧至，四度女人，五塗割瘡，六摩調達，
七救羣賊，八醫釋女。
一一結云慈善根力見如是事。
今文云自然現益，略引第五以示其相。
經云：波羅奈城有優婆夷，名摩訶斯那達多，夏九十日請僧施藥。
有一比丘身嬰重病，良醫診之當須肉藥，
是優婆夷尋自取刀割其股肉切以為羮，施病比丘服已病差。
女人瘡苦發聲稱佛，我在舍衛聞其音聲，
於是女人起大悲心，是女尋見我持良藥塗其瘡上還復如本。
善男子！我時實不往彼波羅柰城持藥塗彼，
當知皆是慈善根力令彼女人見如是事〔云云〕。
彼經又云：慈之所緣一切眾生，如緣父母妻子親屬，以是義故名眾生緣慈。
此即俗諦也。二法緣慈者，了知世間出世間法不離一心，
畢竟空寂能所俱忘，故云無心觀法自然對治。
涅槃云：不見父母妻子親屬，見一切法皆從緣生，是名法緣。
既云不見復云緣生，驗知是空。
此即真諦也。三無緣慈者，中道玅理實無能緣所緣之相，故云無心觀理自然安住。
不著二邊故云平等，超出諸法故曰第一。
以此釋上無緣慈體。
涅槃云：不住法者及眾生相，是名無緣。
此即第一義諦也。
結斷中，初總判事理。
前之生法猶有所緣，能所未泯，故屬事用。
無緣大慈，空有不著，心境兩忘，故屬理體。
今下二句，點示經文。
以由經中於三種慈，獨言無緣，斯乃從勝標名，以深收淺也。
謂下七句，別釋無緣，以彰教意。
諸佛心者，的指無緣慈體也。
不住有無者，正與生法辯異。
生緣住有，法緣住空，無緣離著，故云不住。
不依三世者，三際斷故。
平等大慧者，諸佛智慧，於實相等，於眾生等，
橫廣豎深，故云大也。
常照者，即寂而照，無有間斷，故云常也。
法界者，所照之境也。
以此攝生者，無緣大慈，徧十法界，無緣而緣，
任運相攝，未始有遺。
不下二句，結釋名目。
即下三句，會同上文。
結益中，初、據文釋義。
故下，舉因驗果。上品經云：聞已即悟無生法忍。
可驗宿修觀行非淺，因果無差，故云明矣。
三、勸修中，初、正明。
故下，引示。依教開解，對境作觀，愚人莫及，故云智者。
諦即諦審，解心明白也。
觀謂觀察，行法不謬也。
以下四句，明勸意。
般舟念佛三昧，與今觀合，故引示之。
教入一相多相中，初、正明從一之要。
上科觀修，但云諦觀，相有八萬，都想難成，
故令從毫相入，餘相自現。
若下，二、據文校正毫相。
白毫觀成，即見八萬，知非丈六之毫。
此對古作是說也〔云云〕。
一佛多佛中，一多相即，體無二故。
蒙印可者，以由行者境觀一合，不違聖教，
功行既成，諸佛歡喜，同時印證。
亦如般舟三昧成時，佛立空中，義頗同此。
結觀中二義，但當不可偏取。 ^409b22

第十、正示明觀境中，初觀身三節，對經可見。
但身量中，天台除佛恒沙之文，玅宗遂改二菩薩觀八十以為十八。
彼云：八十者，過佛二十萬億，故知悞等〔云云〕。
今疏並依經釋，所謂仍舊貫也。
二、觀光中，初項光，經云面各者，面面各有百千由旬也。
次身光，垂形五道者，請觀音云遊戲於五道是也。
良由菩薩性具十界，運同體悲，行四攝法，
自然關感，故現光中。
三、觀冠中，初觀冠體，疏云毗楞伽即摩尼珠，
似經雙牒二種梵名，同召如意珠也。
前樹觀中，疏文亦作兩名，一義而釋，與此頗同
〔或改觀作冠字者，非〕。
次觀化佛，初示因果，次釋身量。
帶果行因者，觀音三昧經云：觀音昔已成佛，號正法明如來。
今為菩薩，即行因也；冠立化佛，即帶果也。
四、觀面中，面如金色，與像觀同。
眉毫自分三相：由色發光，由光變現。
斯皆菩薩不思議用也。
五、觀臂，亦有三相，臂紅蓮色，色即放光，
光化瓔珞，#CB00746;菩薩臂，復現玅相。
六、觀手，亦三，云指端者，端即正直也。
文色光中，亦各三重，八萬四千，總別異也。
舉用中，手接眾生者，大悲經說，手有提拔之力，
眼有照明之用，表菩薩神通智慧，任運交感也。
七、觀舉足下，足二相，言輻輪者，輻即轂上周圍輪木，書云三十輻共一轂是也。
八、九指同。簡辯中，肉髻是相，無見頂是好，
菩薩雖具，但不及佛，因果異故。
二、結觀中，據經色身之文，故判屬應，如前已示。
三、勸修初科，上諸相者，即前九科也。
彰功中，不遇諸禍，淨除業障二句，並現難也。
舉況中，獲福如普門品者，七難二求，莫非稱名而獲應也。
教觀中，菩薩身相既多，初心未能具觀，
教其由漸，肉髻乃是一身之尊，始從此入，
自餘天冠化佛，乃至足輻輪相，各得其所，故云次第。 ^411a38

十一、隨釋。初、身量，例前，可解。
二、光相中，初項光，觀音則云百千由旬。
所以多少不同者，或菩薩化現有殊，或經家一往分異，下皆例此。
照即光用，所以倍之。
身光中，十方即量也，紫金即色也。
次有緣者，緣即宿世善種，誰不具之？
但生、熟異爾。得名初中，因一孔光，見諸佛光者，
因、果雖異，內證是同。
經云淨、玅者，惑累究盡，故淨；性、德本具，故玅。
二中，言拔、與者，拔二死苦，與三德樂。
十力，如後廣釋。前名屬智，後名屬悲，即智而悲，
即悲而智，名雖兩立，體實一如。
三、天冠，四、肉髻，對疏節經，文相可見。
所以髻有寶瓶者，乃表菩薩內證三德：
寶瓶，法身德也；光明，般若德也；佛事，解脫德也。
五、餘相中，或結集人，或譯經家，但出異相，
同者不繁，故指如前。
疏文略示面、臂、手三，故云等也。
次、行相中，若欲表法行，即菩薩能觀之智；
世界，即所觀之境。
十界眾生不離菩薩一念心體，悉能破惑顯理，故云一切震動也。
當地動處者，即指菩薩觀智所照之境。
既能破惑，必應起行，故譬寶華。
五百億者，即五位真因也。
於五位中增修福慧，故曰莊嚴。
因果不二，故曰高顯。
極樂世界，即是所契實相理境也。
三、坐相中，或欲表法，類前作之。
說法中，由前動搖，故使分身集會。
經云無量塵數，乃喻中間國土之多，疏云含攝諸佛剎土是也。
〔正因云身非一者，誤矣。〕
畟塞，乃盈滿之貌，疏云填空是也。
畟，初側反，說文云：治稼畟畟進也。
結示中，同前二觀，即應身也。
彰益中，既能破障，必定除疑。
次科可見。雙結中，經云諸佛國者，以生一土，則諸土皆通故也。
脫胞胎，游佛土，非除疑乎？
從頂即肉髻，至足即輻輪，舉其始末，任攝中間。
經中雙牒者，以二大士俱佛侍者，氣類同故。
疏準經文，結示科意。 ^411b46

十二、簡普雜中，初、例前立總；普下，二、正簡普雜，臨文自見。
先別者，華座至勢至觀，一一歷別觀之。
後總者，即今二觀，通總觀之。
此約一人次第豎修為言。
前觀雖成，聖相既多，恐有忘失。
今於三聖之後，一混而觀，庶使別不離總，
總不離別，總別相收，觀道通利，善入出住，斯之謂歟？
普觀想自身中，躡前即見此事時一句，指前五觀也。
起後中，起心即作想也。
想身生彼，一時親見依正諸相，想心純熟，
常爾現前，瞑目告終，往生決矣。
經云：眼目開相者，因光來照，目即開明也。
二、普見中，諸法合教者，然說法自屬依正，
合與不合云云，自彼何干行者之事？
當知說法雖屬依正，但恐行者用觀偏邪，
悞認魔境，是故囑令所聞之法，不可遇便信受，
當以聖量驗之，則真偽可別。
結名義中，無量壽佛，正報也；極樂世界，依報也。
彰感應中，依教修習，觀行功成，淨土緣深，
往生有分，故感三聖而安慰之。
十三、揀機中，經屬化教，違從任機，故非定制。
觀佛先小中，言順機者，以此土人慣見丈六，
故令先觀彼土小身，可為觀大之由漸也。
經云像者，乃指彼土真身形像，非假像也。
後大中，經云身量無邊，驗前六十萬億恒沙之量，
乃是數顯非數，不足致疑。
三、舉況中，想像者，如前像觀及觀佛三昧經中說觀像法等。
觀真即指淨土小身丈六，大身八萬也
〔正因云像即當觀者，非也〕。
四、量不定中，經云神通者，微玅難測曰神，
變化無礙曰通，如意即六通之一也。
佛無大小，而大小者，譬如明鏡鑑像，像有萬差，鏡體無二。
五、指餘相中，當觀佛身，大小雖異，金色是同。
餘指如上，疏文顯然。
觀菩薩初科，初通點。
眾生即徒眾者，恐濫五濁眾生，故特點之。
中下，別簡。初明中下無濫。
中輩二乘，下輩人天，雖是徒眾，定無相混。
諸下，明上輩有濫。
多是一生補處，與二大士身相無別，是今對簡，故引小本彌陀為證。
但下，正簡。 ^412a6

第十四、觀三輩標判中所以爾者，葢緣此經十六種相並是彼土依、
正兩報，皆屬行者所觀之境。
自古解釋建立不同，大略有二：一則為見經文所敘修因多是事行，
遂將九品判屬散善；一則據經三輩盡是三乘人、
天之眾，遂將位次揀判此土修觀行人連代共迷。
唯今疏主生知獨斷，準文約理，辯疑解惑，
預於文前標簡剖判，皎如指掌。
文中，初三句總標九品，並下一句判定所觀，因下二句敘世迷由。
祇緣經文備敘彼土三輩因中所修行相，故使古師認為此土欲生之人。
今下指出經意，上三句判定當，下四句正示應。
先徵云：既是已生行相，經中敘之何為？
釋曰：欲令末世行人識知九品當本因地，
在此修何等行，生彼感何等果，庶便隨己智分，慕果修因。
是知已生之人雖分九品，及論此土欲生之者悉是凡夫，
但隨功行淺深，到彼進道遲速。
其猶世間鄉貢取士，雖千羣萬眾，才思巧拙，
天地懸殊，莫不皆號布衣。
至於場屋，呈文較藝，方分甲第優劣。
智者以譬喻得解，可以深思對校。
引古中，即台疏也。
彼云：觀往生人有二義：一、為令識三品往生，
捨於中、下，修習上品。
二、如疏引。指非中，初、約上三則與，中、下則奪。
況下，復於上三揀行、因、別。
尋經校者，經云：上輩者，捨家棄欲而作沙門，
發菩提心，一向專念無量壽佛，修諸功德〔云云〕。
中輩者，發菩提心，專念彼佛，修眾善根，
奉持齋戒，起立塔像，飯食沙門，懸繒然燈，
散華燒香〔云云〕。下輩者，欲生彼國，假使不能作諸功德，
當發無上菩提之心，一向專意，乃是十念無量壽佛〔云云〕。
以彼校此，上三品人，心同行別，尚難比擬，
況中、下乎？〔餘如扶新。〕
顯正中，十方世界生者雖多，以人攝之，
不出三類；以位攝之，不出九品。
總據已生彼方徒眾，為今所觀境也。
正明列五法中，初、正列。
菩提心者，即佛心也。
佛無一切心，唯有大慈悲心，普覆法界，
饒益有情，故曰大心。
第一義諦，即佛智也。
一念開發，深徹法源，故曰大解。
修行諸行，即佛行也。
涅槃經云：復有一行，名如來行。
一行徧攝一切眾行，故名大行。
深信因、果，即佛信也。
大乘因者，諸法實相；大乘果者，亦諸法實相。
了知因果，不離實相，故名大信。
迴向往生，即佛願也。
了彼淨土，即我自心；達彼彌陀，即我自性。
求往唯心淨土，願見本性彌陀，故名大願。
由心開解，由解立行，行始為因，行終為果，
因果所修一毫善種，並皆迴向，願生安養。
五法次第，闕一不可。
如下點文出沒，下文自明。
對三品中，初對論具闕，上上無闕：至誠，
大心也；深心，大信也；發願，大願也；具戒六念，
大行也；讀誦大乘，大解也。
上中有四：善解義趣，大解也；心不驚動，
大心也；深信因果，大信也；迴向願求，大願也。
文雖闕行，理不可無。
上下有三：亦信因果，大信也；發無上心，
大心也；迴向願求，大願也。
解、行二法，文闕義具。
若下，簡辯利害。然此五法，大心為主，解、
行、信、願，本無大小，由心故大。
生淨土者，莫非大心，況上品人生彼土已，
位居菩薩，安得不發大心耶？
無信則撥無因果，無願則定不牽生，故知四、
五若闕，往生絕分。
故下，對分三品：補處即等覺菩薩，上上生也；
不退即初住已去，上中生也；初心即攝十方來生，
住前似位，上下生也。 ^412b20

上生三心。初科中經云：若有眾生者，索機也；
願生彼國者，標志也；發三心下，明行也。
疏文初三句總標，一下別釋。
標中的指三心之體，名菩提心。
具足應云阿耨多羅三藐三菩提心。
菩提翻道，華、梵雙舉，故云亦名無上道心也。
直發佛心，更無以過，故云無上。
釋中至誠者，誠即性也。
以修契性，故曰至誠。
求佛菩提者，期心極果也。
至佛不移者，初、後不二也。
深心者，徹法根源也。
大乘法者，圓頓了義也。
聞、思、修者，一心三慧也。
至佛不已者，法門無量也。
釋下引證。智度即般若，深廣無際，喻之如海。
佛窮底者，無底之底也。
迴向發願，往生之本。
功德普施者，稱境周徧也。
至佛無盡者，行願無窮也。
然此三心，亦即三因佛性〔云云〕。
言有前後，理無漸次。
隨舉一心，三心具足。
佛讚所謂三心圓發是也。
對三聚中，三聚名出地持，義通眾典。
大乘戒法，量等虗空。
逐境進受，無有盡時。
以類收聚，不出有三：斷惡、修善、度生也。
前二自行，後一化他。
菩薩所修，在此而已。
然此三聚，亦無差別。
斷惡其必修善，修善豈不度生？
況是大乘三聚！若果有惡可斷，有善可修，
有生可度，心外有法，盡屬偏小。
一一稱性，無非法界，始契圓宗〔云云〕。
對三佛中，然據教門，三法頗多。
特以三聚、三佛對三心者，良由五濁眾生若非淨戒，
無由出離，而此三心即是三佛之體。
因中能以此心受三聚戒，當來必證三佛之果。
況今經云：是心作佛，是心是佛，眾生心淨，佛即隨應。
欲顯因心即具果德，庶令行者慕果修因。
寄茲點示，豈徒然哉！
濟緣記云：眾生識體本來清淨，離諸塵染，
由妄想故，翻成煩惱；又復本來自在，具足方便、
智慧、威神、德用，由妄想故，翻成結業；又復本來平等，
無有彼此、愛憎差別，由妄想故，翻成生死。
今欲反本，故立斷惡誓受攝律儀戒，修理染行，
趣無作解脫門，復本清淨，證法身佛，名為斷德；
二、立修善誓受攝善法戒，修方便行，趣空解脫門，
復本自在，證報身佛，名為智德；三、立度生誓受攝眾生戒，
修慈悲行，趣無相解脫門，復本平等，證應身佛，名為恩德。
乃至云：濁世障深，慣習難斷，初心怯懦，
容退菩提，故須期生彌陀淨土。
圓宗三聚即是上品三心。
律儀斷惡，即至誠心；攝善修智，即是深心；
攝生利物，即是迴向發願心。
既具三心，必登上品，得無生忍，不待多生，
成佛菩提，了無退屈。
此乃行人究竟域心之處矣。
疏指如別，即上所引是也。
三、行具兼中，初三句明心必兼行。
良由發心乃是虗願，應須以行填願，故云必修。
然下二、明行不兼心。
徑猶直也。雖云直修，然而發心未必修行，
修行其必發心，故云義具。
故下三、點示經文。
驗有不發三心直修行者，故云復有也。
釋三行中，初行經云：慈心者，眾生殺害，由頑惡故。
今行不殺，必起慈心。
戒即律儀斷惡。既能不殺，必能奉戒。
諸戒名通，故須簡別。
須約大乘不依梵網而依善戒者，以由梵網通漸、
頓受，兼被道俗；善戒唯從漸受，則局道眾。
彼云：欲受菩薩戒，先五，次十，次受具戒，後受菩薩戒。
猶如重樓四級，不由初級而至二級，無有是處等。
既令四戒漸次而受，正合經中諸戒之言，所以依之。
此下對心，可見。餘二例此。
次行經云：大乘簡非。
偏、小即能詮教，方等即所詮理。
方謂方廣，等謂平等。
實相玅理橫徧諸法，故名方廣；豎該凡、
聖，故云平等也。後行與前是同，故云可知。
更修六念，故云仍加。
六念者，法界次第云通。
言念者，內心存憶之異名也。
專心存憶六種，故名六念。
非但能除世間怖畏，亦除三界生死一切障難。
一、念佛者，若遭恐怖及眾障難，應當念佛神德無量。
如是念已，怖、障即除。
二、念法者，佛法微玅，得今世果，離除熱惱，
能至善處，通達無礙。
三、念僧者，是佛弟子，具足五分法身，四雙八輩，
三乘得果，應受供養無上福田。
四、念戒者，能遮諸惡，安隱住處。
戒有三種：律儀、定共、道共。
能除身、口諸惡，能遮煩惱、惡覺，能破無明，疾得解脫。
五、念捨者，捨有二種：一者、捨施，捨能生大功德；
二者、捨煩惱，捨因得智慧，入般涅槃。
六、念天者，四天王天乃至他化自在天。
復有四種天：一、世間天，二、生天，三、淨天，
四、義天。如是果報清淨，利安一切。
玅宗引涅槃疏云：前三念他，後三念自、戒。
施是自因，生天是自果。
戒是止善，施是行善。
天有近果、遠果，遠即第一義天也。
前三雖他，若了同體三寶，一心施、戒、第一義理，則知六念一念具足。
言大乘者，簡異小乘六念也。
時限中，初正釋經文；則下，別彰一念感緣。
隨釋三段，牒文解釋，疏甚分明。
得生中，初釋喜躍。
歡喜，則發於內心；踊躍，則形于外儀。
形下，釋往生。如蟬蛻殻，以喻形留神往。
十下，釋彈指。此去西方十萬億剎，而云彈指，
故以佛力、業力釋之。
反掌，言其速疾，所謂取證如反掌也。
然往生之相，理亦難明。
大經譬如蠟印印泥，印與泥合，印滅文成。
以喻凡夫現在陰滅，中有陰生。
借此比況往生之人，此土陰滅，彼國陰生。
垂終自見坐金蓮身，即是彼國受生之陰。
故智者云：臨終在定之心，即是淨土；動念，即是生淨土時。
此之境界，親證乃知，不可名狀。
大抵願力堅強，三昧純熟，況蒙彌陀光誓攝受，自然之所牽也。
以善例惡，且如墮落三塗四趣，豈有心哉？
祇緣業熟，任運牽生。
但信佛言，不須疑惑。
後益中五相：初中與下為異，如後自簡。
二中對麤名玅，顯是大乘。
已於因中發大心，開大解，纔生彼國，一聞大法，故能即悟。
斷謂破無明，證謂顯法性也。
無生忍者，始自初住，終至等覺，皆此忍收。
天台云：無生忍，言登初地也。
華嚴經云：八地菩薩親證無生法忍，入無功用道。
故知此忍攝位最長，不可定判。
以義酌之，乃當初住之中〔云云〕。
既登忍地，獲六神通，所以須臾歷諸佛剎。
四中授記，有通有別。
如諸經云皆得阿耨多羅等法身，通記也；
或標劫國名號應身，別記也。
今云授記，但通記爾。
五中三昧屬定性，陀尼屬慧性。
疏翻總持，六翻遮持。
遮二邊惡，持中道善，慧性一發，何所不通？
故云無量法門等。 ^413a28

上品中生修因中，初點闕，善下牒釋。
初大解也，第下大心也，信下大信也。
願如次科。狐者，媚獸也，常懷猶豫不決。
金剛經云：此經功德，我若具說，或有人聞，
心則狂亂，狐疑不信是也。
若未解了第一義理，聞深必怖，聞廣必驚，未免生謗也。
感緣三科可解。金臺即蓮華者，準下文云經宿，則開信無疑矣。
得生中，上云彈指，此云一念，故云互舉。
如佛贊云：舉念即登寶界，彈指仰對慈容。
葢用此也。後益中九段如文。
七中不退者，生彼國已，自凡夫地直至成佛，更無退轉。
如十疑論有五因緣，故皆不退。
然此既云即得不退菩提，何故下文又復得忍獲記？
須知前云不退，且據通論，永無退轉；下文得忍，方論實證。
一增減者，謂從人壽十歲時，百年增一年，
增至八萬四千歲；從八萬四千歲時，又復百年減一年，
減至十歲，是一增減小劫也。 ^414b26

上品。下生修因中，點文具闕，對經可見。
感緣中，蓮華即臺座者，上文紫金臺，疏以蓮華釋之；
今文金蓮華，却以臺座釋之。
驗知經文臺、華互舉，其實一爾。
得生中，前云彈指一念，可以例知。
後益中，五段如文。
釋百法中，文引華嚴出十地品，謂登初地，
於諸法門皆悉明達，隨所證得，各彰百數。
下列十法，總在剎那：初、獲定力，照了諸法；
二、於諸佛悉能徹見，復知神力；三、四謂於佛剎能過能動；
五、光所照處能察本末；六、謂教化眾生；
七、知彼二際百劫中事；八、於一念頃頓入法門；
九、一多自在；十、能現眷屬。
仁王乃約地地增勝為言也。
釋地位，言歡喜者，歷劫修行，纔登聖位，
喜不自勝，故以為名。
總結料簡中五異，以疏對經，纖毫不濫。
第十五、觀中輩總示中，據經修因感果，
判屬聲聞；仍引小本，證實非虗。
釋疑中，答文先明此方二種。
言定性者，性已決定，更無迴轉，菩提心死，
懶於化導，止在鹿苑，忩忩取證，化火焚身，入無餘依界者是也。
往生論者，玅宗云：即無量壽經論，天親所造，有十七成就。
至第十六大義門成就中，偈云：大乘善根界等無譏嫌名女人及根闕二乘種不生。
長行釋云：故淨土果報離二種譏嫌過：
一者體，二者名。體有三：一二乘人，二女人，三諸根不具足人。
無此三種過，故名離譏嫌也。
名亦三種，非但無三種體，乃至不聞二乘、
女人、諸根不具三種名故。
此十七成就俱明彼土果報，故無二乘等。
論云：不生即定性也。
不定性者，即是迴心向大，歷諸座席，聞大乘法，
心漸通泰，來至法華獲記，涅槃知常，如富樓那發跡顯本，
祕菩薩行，現聲聞形者是也。
中間之言，遠取釋迦本地為始，直至今日法華為終，自餘盡屬中間。
今文且據一期施化，鹿苑之後，法華之前，不可定指引二經證驗。
非住小淨下，正示。
淨土聲聞皆是臨終發大心者，方生彼國，恰與此土不定性人氣類同也。
但下，釋疑。既發大心，何故生彼復證小耶？
秪緣迴心，故得往生；秪緣宿習，暫履權乘。
知大證小，不為究竟，故曰終歸。
借此類彼，皎如白日，具眼鑑之〔餘如扶新〕。
簡濫中，對經可見。
預此區分，臨文不壅。
中品上生經中，對告標起，如文。
修因明行業中，初通示經文。
五八則局，諸戒則通。
約法包於十具，約人該於五眾，故云諸也。
五下，別列五八。婬下二句，對簡邪正。
齋下，釋通餘名。辯戒非宗，故指如律。
然下，總論通、別。既下，點經後語。
願求中，經云以此善根，即指五、八諸戒，是故疏點為因。
生彼是果，其實未生，約期心說也。
感緣說法中，因修四戒，則通道、俗。
經云偏贊出家，所以疏云多收道眾。
多則對少，非不兼俗，贊四念處附宿習故。
近離則約戒分齊，遠清則究佛本懷。
得生中，律中男、女，報有強、弱，故分長跪、互跪之異。
經文總示，與律不同。
後益中，華開、合有見佛者，準上下文，驗知是略。
聞法中，以由因地慣學小法，故云順習。
天台云：苦則三相遷移，集則四心流動，
道則對治易奪，滅則滅有還無。
遺教云：佛說苦諦實，苦不可令樂。
集直是因，更無異因，故云皆實。
此則小乘生滅四諦也〔云云〕。
得道果號中，結惑盡者，三界子縛斷故；
不後有者，三界果縛脫故。
三名如前，已示所證。
三明中，此三名明，復得名通。
餘三但名通者，婆沙云：身通但是工巧，
天耳但是聞聲，他心緣他別想而已，是故非明。
宿命知過去苦，生大厭離；天眼知未來苦，
生大厭離；漏盡正觀斷惑，是故此三稱明。
大論：問云：通、明何別？
答：直知過去等名通，知過去等因緣行業名明。
六通中天眼天耳，謂於定中發得色界四大清淨造色，
住眼耳根中，即能見聞六道眾生及一切世間形色音聲。
他心者，謂於定中發智，能知六道眾生心種種緣念事。
宿命者，謂於定中發智，能知自他過去一世二世百千萬世乃至八萬大劫宿命
〔即本生也〕及所行事〔即本事也〕。
如意者，亦名神境。
此攝二種：一能轉變自身他身世間所有隨心自在，即神境也。
二能飛行速到山障無礙，即如意也。
瓔珞經名六神通。
神名天心，通名慧性。
天然之慧徹照無礙，故名神通。
八解脫者，亦名八背捨。
大論云：皆淨潔五欲，捨堅著心故。
背捨從因立稱，解脫從果得名。
一中內色者即內身骨人，外色即四大六根。
由欲界結使難斷，故不壞內而觀外也。
此觀成時位成初禪，能捨自地及下欲界，故云背捨。
二中以由二禪內淨，故不留內色骨人。
亦由欲惑難斷，故觀外不淨之相。
三中緣即外相。除外不淨之相，但於定中所發光明清淨皎潔，
名為緣淨。身雖受樂心無染著，位在三禪。
四中自四至七通言四空者，由四定體並無形色，故皆名空。
各以所證之境為所依處，境法持心，令心不散，故名為定。
初滅四禪根本色，及三背捨等色，厭如牢獄，
而思出離，心與無邊虗空相應，名虗空處。
此定既依陰、入、界生，故有無常、苦、空，虗誑不實，
而心生厭背，無復受著，故名背捨。
五中捨空緣識者，以虗空無邊，緣多則散，
即捨虗空，轉心緣識，心識相應，名識處定〔云云〕。
六中捨識者，謂三世之識，復無邊際，緣多則散，
能破於定，還復捨之，緣無所有〔云云〕。
七中行者，厭無所有處如癡，有想處如癰瘡，
緣非非想而入定，心與定合，名非有想非無相也。
或謂凡夫外道，得此定已，名證涅槃，斷一切想，故言非有想。
佛弟子如實知有細想，依四眾而住，故云非無想。
此從得失共立名也。
則知此定，凡外通修。
今經則是四果，發真無漏，遠離諸法。
八中亦曰滅盡涅槃。
言滅受、想者，受謂領納，想即諦緣。
注云心心數法者，即受、想二心之上，籌度思慮之心也。
諸佛弟子，厭患散亂，心欲入定，以涅槃法，
安著身中，故云身證而受、想滅也。
前三位在色界，能離自地五欲也。
中四位在無色界，展轉離於下地。
後一可知。餘下指文，如上所引是也。 ^414c6

中品中，生修因行業中，初點四戒具闕。
沙彌戒下，釋十戒相。
分七為二者：不坐高廣牀，一也；不歌舞倡伎，二也。
具足下，釋具足名。
七支則教有分限故，徧該則戒無邊際故。
願求中，戒德如香者，南山云熏戒香於百億是也。
感緣中，經云教法，即指因中所修四戒也。
後益中，亦四諦等者，經云聞法，其語通漫，
以中三輩並是聲聞，附其本習，故云亦即。
初果翻逆流者，始破見惑，思惑全在，漸與生死流逆，故得茲名。 ^415c46

中品下，生。修因中，初釋孝養。
執勞者，語云：事父母以竭其力也。
侍奉者，即晨昏定省，冬溫夏清之類。
順色者，語云：子夏問孝，子曰：色難。
注曰：承顏順色，則為難也。
承志者，禮記：曾子曰：君子之謂孝者，先意承志，諭父母於道也。
儒教下二句，結上孝為行本。
語云：孝悌也者，其為仁之本歟？
推下，次釋仁慈。無所而不愛謂之仁，故云推愛及物。
博施濟眾，亦出論語。
葢由施恩濟人為易，所患不能博；博濟猶為易，所患不能眾。
堯舜尚患其難，況餘人乎？
儒宗下二句，結上仁慈為德。
語云：一日克己復禮，天下歸仁焉。
遇緣者，由假平日孝養仁慈之善，得為臨終遇知識之緣也。
遇緣中，初釋知識名。
法下，引經證。故下，示非。
局國下，釋樂事。乃是彼國莊嚴快樂之事，非正報也。
法下，釋本願。得生中，初點文略。
壯下，釋時限。勇壯之士，臂一屈伸，其速可知。
後益與下，料簡。兩科節文，對經可見。 ^416a14

第十六、觀通簡中，初明無現因，準下明有宿種，上下明業重輕。
論第八疑中，釋曰：眾生無始以來，善惡業種多少強弱並不得知，
能臨終遇善知識十念成就者，皆是宿善業強，始得遇善知識。
若惡業強者，善知識尚不可逢，豈論十念〔云云〕？
泛爾者，悠悠無記，三時有間故也。
須知上中二輩並以善業勝劣以分三品，下輩乃以惡業輕重以分三品。
又復上中以善業勝者為上，今以惡業輕者為上下品。
上生隨釋造惡，中生來者始終無間，故眾惡雖多，
但由泛爾，故非極重。
經云誹謗，即毀呰也。
誹平去二呼，但內懷邪見，不與理合，即名為謗，非謂口出惡言也。
遇緣中題號難思者，葢由經中所詮無非實相玅理，
首題一舉經意，全彰佛名，乃是積劫重修，
攬其萬德，總彰四字，是故稱之，獲益非淺。
後益中十二部經者，此約大乘，故曰甚深。
小乘秖有九部，法華云：我此九部法，入大乘為本。
以小乘中無如意珠身，故無方廣部；又無天皷自然鳴，
故無無問自說部；又少授記，故無授記部。
此則大小對論。若據各論，皆有十二，以小乘中亦有記別六道因果，
或復自唱善哉，亦名法空實義也。
人云：大乘九部，除因緣、譬喻、論義，大乘人利，不假此三。
有經云：小乘有十一部，無方廣部。
斯皆隨緣異說耳。
疏中但列華名，今依大論，略出梵號：一、
修多羅，此云法本，亦云契經；二、祇夜，此云重頌；
三、和伽羅那，此云授記；四、伽陀，此云孤起偈；
五、優陀那，此云無問而自說；六、尼陀那，
此云因緣；七、阿波陀那，此云譬喻；八、伊帝目多伽，
此云本事；九、闍陀伽，此云本生；十、毗佛略，
此云方廣；十一、阿浮陀達磨，此云未曾有；
十二、優波提舍，此云論議。
最初修多羅，名有通、別，通則十二部皆云修多羅，別乃十二部中第一是也。
餘十一部，但就經中隨事分出而已矣。
亦名十二分教，恐濫部帙之名故也。
應是佛說一切經教，不出此之十二類事，
或具或闕，皆不定也。
料簡中下。三、至彼即發大心者。
平日因中雖然作惡，秖緣宿有善根，故使臨終遇善知識說題稱號，
一歷耳根，已結大種，所以生彼即發大心。
中三、先發大心者。
若不先發，執真不忘，無由往生，所以到彼只論所證，不明發心。 ^416a44

下品中，生中造惡，別列四段。
毀戒中，四戒次第，闕一不可，驗知文略。
犯盜中，初翻名僧祇。
還即下，四所收。欲彰業重，故摘標之。
即下，釋義。前二中，初即重物。
物處永定，是故再言常住。
次約當日給出供僧之物。
凡聖霑分，故言十方；物不可移，故言常住。
後二初中，即現前施物。
人物兩定，俱名現前。
次即亡五眾物。大千一化，皆應預分，故言十方；
作法限定，故言現前。
盜結犯者，或望眾僧，或望守護，或蘭或夷，
委如律科，非宗且略。
經下，引證，即涅槃經。
未必僧物甚於逆重，經所說者，俾生畏懼，故云極誡。
說法中，法無垢淨，由心染污，故云不淨。
凡夫境界，孰不患之？
微有所求，悉是邪命。
以生滅心，說實相法，尚為佛呵，況求利乎？
未嘗為利說一毫法，僧傳所載，唯左溪焉。
無慚中，慚愧，即羞恥也。
屏處為惡，不慚於天；顯露為惡，不愧於人。
經云：無慚愧者，與諸禽獸無相異也。
總結中，善惡兩業，皆假莊嚴，即滿業也。
來報墮獄，以因驗果也。
梵語泥黎，義翻地獄，謂地下有獄，獄縛罪人，不得解脫。
婆沙云：梵言捺落迦，此云受苦器，即召苦之器具也。
亦云那落迦，此言受苦者，謂是罪人也。
舊譯不分，總言地獄。
瑜伽云：此下三萬二千踰善那，有地獄等。
世間之獄，臯陶所造，從犾從言，二犬所以守也。
犾，牛斤反，兩犬相齧也。
遇緣中，火即是一，隨器不同，故言眾也。
天台云者，別傳云：垂滅之時，則令門人唱無量壽經題，
顧大眾曰：四十八願，莊嚴淨土，華池寶樹，易往無人。
火車相現，一念改悔，尚得往生，況戒定熏修等。
自心業者，善惡因果，全是自心，更非他法。
所謂非人燔汝，是汝自燔也。
遇善中，三科法門。
初十力，天台云：通名力者，即諸佛所得如實智用，
通達一切，了了分明，無能壞，無能勝，故名力也。
大菩薩亦分得此力，但比佛小多，不受其名。
五分，上三屬因，戒禁業非，定止散亂，慧破昏惑，
由因取果，即得解脫。
天台云：解脫即是涅槃之門，行者得入涅槃，故名解脫。
佛地論云：前三是因，後二是果。
由慧斷惑，惑無之處，名解脫。
出纏破障，反照自心，名解脫知見〔云云〕。
五住，如前已示。二死者，勝鬘一乘章云：
有二種死，何等為二？
謂分段死、不思議變易死。
分段死者，謂虗偽眾生。
不思議變易死者，謂羅漢、辟支佛、大力菩薩意生身，乃至究竟無上菩提。
彼經以五因對於二果，四住即分段因，無明即變易因也。
父母生身，有其形質，故名分段。
自羅漢去，斷見思後，盡屬變易。
生死所收，因移果易，故名變易。
直至等覺後，心方究竟也。
聞法中，境隨心變者，心生法生，心滅法滅。
當知猛火涼風，皆由心具。
一念惡，則涼風即猛火；一念善，則猛火即涼風。
所謂要在心垢淨，取證如反掌也。
後益中，亦由因中聞說彌陀十力等法為大乘種，
至彼復聞二聖開導，故能即發大道心也。 ^416c20

下品下，生標中，通簡三輩對告：初明上中有無；
獨下，正明下輩別標；以下，釋出佛意造惡。
正釋中，初釋五逆：上二違恩，次二負德，後一兩兼。
生下，示苦報。言生報者，論報有三：一曰現報，
二曰生報，三曰後報。
命終即墮，故曰生報。
梵語阿鼻，此翻無間。
涅槃云：間無暫樂，故云無間。
又一人獨墮此獄，身徧獄中，間無空處。
其獄四方交過，通徹八萬由旬，身與獄等，不相障礙。
成論復有五種無間〔云云〕。
餘文可解。敘問中，大本簡去逆謗，乃有二文：
上卷云：設我得佛，十方眾生至心信樂，
欲生我國，乃至十念。
若不生者，不取正覺。
唯除五逆，誹謗正法。
下卷云：諸有眾生聞佛名號，乃至一念，
正心迴向，願生彼國，即得往生。
唯除五逆，誹謗正法。
與今相反，故須決通。
今解中，初、通敘願力無偏；彼下，二、正示二經收簡。
諸佛願體周徧法界，況復彌陀願力尤深，一切眾生平等普攝。
若或簡除，反顯彌陀慈悲誓願猶是生滅，
未為稱性，抑使逆謗之徒永沈惡道。
仁人君子尚不忍為，況佛心乎？
霅川法師云：二文皆是舉劣況勝，以顯彌陀願力之深也。
示收簡中，初句明彼簡除者，葢由彼經為彰極樂境界殊勝，
眾生生者莫非純一清淨良伴，豈容逆謗而來參預？
意在激勸末世眾生遷善改惡，攀附上賢。
次句明今收取者，葢由今經所談淨業，
乃是究竟一佛乘法，是心作佛。
是心是佛，出自今經，即同法華開佛知見，
了義頓教，無復過此。
但能一念迴向，願求滅業破障，不勞彈指。
若使逆謗不生，則與偏權不了之教何異？
所以彼抑此揚，無非化物。
兩經收簡有異，故曰言乖。
佛意善惡無偏，故云趣合。
但下二句，雙結二經〔此略消文，餘如扶新具辯〕。
引證中，今經正明觀佛三昧，故得引彼而為證據。
初正引一日一夜至一相好，舉少況多，以彰功勝。
引下二句，結顯。示報中，上文雖云五逆，
未必皆具，故云隨犯。
經云受苦無窮者，梵語劫波，翻無數時。
一劫尚爾，況多劫乎？
又復劫數，大槩言之，若論心業，無窮可知。
遇緣中，初段亦由宿種，故遇知識說法教念，以為生因。
恐謂發聲，故以觀想釋經念字。
病苦中，惡業發現，遂招惡疾，眾苦陵逼，
心識荒茫，豈能作觀乎？
教修中，觀想既難，且令口稱十念十聲者，
慈雲乃以十氣名為十念，但不緩不急，
隨氣長短，不限佛數〔云云〕。
今此臨終，時節促迫，何暇十氣？
若準大本，下至一念，尚得往生，況十念乎？
寶王論云：一念為正，如佛所說，謗佛毀經，
打僧罵尊，五逆四重，皆由一念墮無間獄。
今之念佛，亦止一念，善業成時，即登極樂。
前一念五陰滅，後一念五陰生等。
觀經十念，良有以也。
葢為抱疾尪羸，力微心劣，故須十稱，以助其念。
若心盛不昧，一念生焉。
〔彼文〕天台疏：問：云何行者以少時心力，能勝於終身造惡邪？
大論有此責：是心雖少時，而力猛利，如垂死之人，必知不免。
諦心決斷，勝百年願力，是心名為大心。
以捨身事急故，如人入陣，不惜身命，名為健人。
餘如十疑第八疑中〔云云〕。
相現中，日徑之數，計二千四十里。
今取仰望者，葢由此人功行微淺，豈能感華如日輪大？
但取團欒之狀爾。
後益中說法文云：緣生無性者，論云：諸法不自生，
亦不從他生，不共不無因，是故說無生。
離四性，絕百非，故云無性。
無性之性，即是實相。
行法經偈，上半明罪業相：初句所造業，
業該三障，故云一切；覆蔽三德，故名為障；
深廣無際，喻之如海。
次句能造心，業既無性，由妄想故，不知諸法本性空寂，
以心取境，遂造妄業。
下半明懺悔法：初句索機；次句正明端坐，示身儀也。
念即能觀智，實相即所觀境。
既了諸法無非實相，何罪不除？
然實相無相，應云何念？
當知以無念念，念無相相；以無相相，契無念念。
若念外有相，相外有念，則非大乘念實相也。
料簡三段：因、行、入、證、見佛，尋經可了。 ^417b14

正宗第三、顯益結勸中，初、正明眾見；前下，與前對簡。
前獨見者，即正宗初及華座觀是也。
今下，復點今文。經云說是語時及聞佛所說，通指十六觀法也。
得益中，初科。豁，呼括反，通達之貌。
破無明者，約即論破也。
證法性者，此就所證理說。
若據能階之位，即初住也。
初心凡夫聞十六觀，隨觀即修，親覩彼土依正莊嚴，
復聞心作心是，了知一切諸法融通，無非法界大乘機發，
頓破無明，頓入圓位，故名豁然也。
侍女初科中，隨聞觀故，熏發大心，且記往生；
到彼進修，方論證入。
遮疑中，論如前。引答中，初、正答；以下，二、引證。
文有兩段：初、證無女人；次、證無根闕。
是下，結顯十疑。論即第九疑也。
天台疏云：論說女人根闕不生者，就彼為言，
經語初往，故有善心，一切得生。
諸天發心者，此點幽宮同聞眾也。
經文且據釋梵諸天雨華，隨從聞法發心，自餘待佛還山重述也。 ^418a40

大段第三流通，即座中初標分節經，可見。
隨釋初科雙問，即指爾時阿難下一段經也。
答經名中並如釋題已辨。
教持中，則知非信不受、非念不持，信念力強豈有忘失？
勸修見境中憶佛念佛，即是今經行此三昧，
現身據因、當來約果。
滅罪中，經云憶念即觀想也。
身勝中，初翻名，次出義。
白為眾色之本故稱奇瑞，雖生淤泥不為所染故曰性潔。
涅槃經云：水生華中分陀利華最為第一，修念佛人等無有異。
伴勝中，此二大士位居等覺故名補處，
既修三昧長養聖胎，氣類是同故得為友。
報勝中，初以成佛釋坐道場，得下釋道場名，
一下釋諸佛家，勢下引二經證。
去佛不遠證上當坐道場，不退菩提證上生諸佛家。
諸佛垂應必具八相，謂從兜率、託胎、降生、
逾城、降魔、成道、說法、入般涅槃，文中總舉理必應具。
求往彌陀淨土經云生諸佛家，故以法身一體釋之。
憶持中，經云汝好者令生珍敬不慢易也。
令對說者，佛意令將持名、持經兩種對校，
名字雖少，經文雖多，若能憶持，其功一等，以此欲彰持名功大。
何以然耶？葢由彌陀四字名號，從因至果，
歷劫熏修，無量行願之所莊嚴，舉念一稱，
萬德俱備，況經所說十六玅境，依、正兩報，
復由彌陀願力所成，故知持名與持經等。
眾歡喜中，疏以三義釋經大字，安養淨#CB15131;，
佛若不說，安可得聞？
聞尚不易，何況得生？
此二自利也。大權陳請，正為未來，自利利他，
本懷始暢，大喜之義，無越於斯。
二、轉說中，初科聽眾難定，故以二義例之。
二、正示轉說累囑者，據前經文，凡有四處：
一、三福之後；二、地觀之中；三、華座之初；
四、即上科重重付囑，欲使還山轉說，佛意在此也。
三、明眾散，此是耆山再說時眾，故得與前校其廣略，
仍點阿難代宣，得稱佛說也。
宿有一毫善，獲遇正觀門，新疏廣流通，直示往生路。
我今聊贊述，塵露於山海，普與諸有情，
迴向發誓願，極盡未來際，同生安養國。
願我此疏記，毀贊皆成種，諸佛賜冥加，利益無窮盡。
靈芝觀經義疏正觀記卷下〔終〕
w::  ^418b22

天台山沙門亮潤校閱
 ^418c42
