天聖廣燈錄卷第七　　　〔宋實〕
undefined:: 
# 唐朝祖師

other:: 
## 第二十九祖惠可大師
第二十九祖惠可大師者
武牢人也。姓姬氏。
父寂。未有子時。甞自念。
我家崇善。豈無令子。
禱之既久。一夕。感異光照室。
其母因而懷姙。及長。
遂以照室之瑞。名之曰光。 ^443c6

自幼志氣不群。愽涉詩書。
尤精佛學。不事家產。
好遊山水。即抵雒陽龍門香山寺。
依寶靜禪師出家受具。
復遊講肆。徧探大小乘義。 ^443c12

年三十二。却返香山。
忽有一神人謂曰。
將欲受果。何滯此耶。
大道非遙。汝其南矣。
光知神助。因改名神光。 ^443c16

翌日。覺頭痛如刺。
其師欲治之。空中有聲曰。
此乃換骨。非常痛也。
光遂以事具白于師。 ^443c20

今視其頂骨。即如五峯秀出矣。
乃曰。汝相吉祥。當有所證。
神令汝南者。斯則少林達磨大士即汝之師也。 ^443c24

光受教。造于少室。
其得法．轉衣變跡。
達磨章具之矣。 ^443c28

自少林託化西歸。
大師既闡真風。是求法嗣。
至北齊天平年中。
有一居士。不言名氏。
聿來設禮。而問師曰。
弟子身纏風恙。請為懺罪　師曰。
將罪來。與汝懺　居士云。
覓罪了不可得　師曰。
與汝懺罪竟　居士即投師出家受具。
宜名僧璨。自茲疾已。 ^443c30

經三年。師乃告之曰。
菩提達磨遠自竺乾以正法眼藏密付於吾。
吾今授汝。并達磨信衣。
汝當守護。無令斷絕。
聽吾偈曰。
　　本來緣有地　因地種華生　本來無有種
　　華亦不能生 ^443c40

大師付衣法已。又曰。
汝受吾教。宜處深山。
未可行化。當逢國難　璨曰。
師既預知。願垂示誨　師曰。
茲乃傳般若多羅懸記云。
心中雖吉外頭凶是也。
吾校年代。正在於汝。
當諦思前言。勿罹世難。
然吾亦有宿累。今要酬之。
善去善行。俟時傳付。
言已。即往鄴都。韜光混跡。
變易儀相　人或問之。
何故如是　師曰。
我自調心。何關汝事。 ^444a2

又於管城寺談法。
聽者林會。時有辨和法師者。
於寺門講涅槃經。
學徒聞師闡法。稍稍引出。
辨和不勝其憤。興謗于邑宰翟仲侃。
仲侃惑其邪說。加師以非法。
師怡然委順。識真者。
謂之償債。時年一百七歲。
即隋文帝開皇年中也。 ^444a14

後葬于磁州滏陽懸東北七十里　唐德宗諡大祖禪師。
釋法琳撰#CB15156;云。
翟仲侃生前為牛。
御者恚其喘而斃之。
牛。今邑宰也。昔御者。
師焉。宿報當酬爾。
other:: 
## 第三十祖僧璨大師
第三十祖僧璨大師者 ^444a22

不知何許人也。初以白衣謁二祖。
既受度傳法。隱于舒州皖公山。
屬後周武帝破滅佛法。
至隨開皇中。有沙彌道信。
始年十四。來禮師曰。
願和尚慈悲。賜與解脫法門　師曰。
誰縛汝　曰。無人縛　師曰。
既無人縛。即是解脫。
何須更求解脫　信於言下大悟。
服勤九載。披剃受具。 ^444a30

師知其緣熟。乃付衣法。
遂告之曰。如來以正法眼藏囑累迦葉。
次第傳授而至於我。
我今付汝。并達磨袈裟。
用為法信。流通將來。
無令斷絕。聽吾偈曰。
　　華種雖因地　從地種華生　若無人下種
　　華地盡無生 ^444a40

師又曰。可大師付吾法。
後往鄴都。三十餘年方終。
今吾得汝。何滯此乎。
即適羅浮山。經于三載。
却旋舊址。 ^444b4

一日。士民奔趨。大設檀供訖。
於大樹下立化。即煬帝大業中十月十五日也。
眾奉全身起塔焉　唐玄宗諡鑒智禪師。
塔曰覺寂。吏部尚書門下三品房琯撰 #CB15156;。 ^444b8

初唐河南尹李常。
素仰祖風。深探玄理。
天寶中。遇荷澤神會。
問曰。三祖大師葬於何處。
或聞入羅浮不迴。
或說終於山谷。未知孰是。 ^444b14

會曰。璨大師自羅浮歸山谷。
得月餘方示滅。今舒州見存三祖墓。
常未之信也。 ^444b18

會謫為舒州別駕。
因詢山谷寺眾僧曰。
聞寺後有三祖墓。
是否。 ^444b22

時上座惠觀對曰。
有之。常忻然與官寮同往瞻禮。
又啟壙取真儀闍維之。
得舍利無數。以一分建塔焉。
一分寄荷澤神會以質前言。
餘即隨身。後於洛中私第設齋以慶之。 ^444b24

時有西域三藏犍那等在會中。
常問三藏。天竺祖師多少。 ^444b30

犍那答曰。自迦葉以至般若多羅有二十七祖。
若序師子尊者。總有四十九祖。
若從七佛至此。不括橫枝。
凡三十七世。 ^444b32

常又問會中耆德曰。
甞見祖圖。或引五十餘祖。
至於枝派差殊。宗族不定。
或但有空名者。以何為驗。 ^444b36

時有智本禪師者。
六祖門人也。答曰。
斯乃後魏初。佛法淪替。
有沙門曇曜。於紛紜中以素絹單錄諸祖名字。
或忘失次第。藏衣領中。
隱于巖穴。經三十五載。
至文成帝即位。法門中興。
曇曜名行俱崇。遂為僧統。
乃集諸沙門。再議結集。
目為付法藏傳。其間小有差互。
良由當時怖懼所致。
又經一十三年。勅國子愽士黃元真與北天三藏佛陀扇多．
吉弗煙等。甄別宗旨。
次敘師承。得無紕繆也。
other:: 
## 第三十一祖道信大師
第三十一祖道信大師者 ^444b40

姓司馬氏。世居河內。
後從於蘄州之廣濟縣。
師生而超異。幼慕空宗。
隋大業十三年。遊吉州。
值群盜圍城。七旬不解。
萬眾憂迫。師憫之。
教令念摩訶衍。時賊眾望雉堞間若有神兵。
乃相謂曰。城內必有大異人。
不可攻也。稍稍引去。 ^444c10

唐武德中。師却返蘄春。
住破頭山。一日。往黃梅縣。
路逢一小兒。骨相奇秀。
異乎常童　師問曰。
子何姓　答曰。姓即有。
是常姓　師曰。是何姓　答曰。
是佛性　師曰。汝無姓耶　答曰。
性空故　師默識其法器。
即令一僧至其家。
於父母所。諭令出家。
父母殊無難色。曰。
願垂接受。 ^444c18

師遂與落髮受具。
既而乃告之曰。如來以正法眼藏付傳迦葉。
次第囑授而至於我。
我今付汝。并達磨袈裟。
以為法信。汝善護持。
流布將來。無令斷絕。
聽吾偈曰。
　　華種有生性　因地華生生　大緣與性合
　　當生生不生 ^444c30

付衣法已。告眾曰。
吾武德中。遊廬山登絕頂。
望破頭山。紫氣如蓋。
下有白氣。橫分六道。
汝等會否。眾皆默然　忍曰。
得非和尚他後橫出一枝佛法否　師曰。
善。 ^444c42

後。貞觀中。太宗嚮師道味。
欲瞻風釆。詔赴京師。
上表遜謝。前後三返。
竟以疾辭。又命使曰。
如果不起。即取首來。
使至山諭旨。師乃引頸就刃。
神色儼然。使異之。
迴以狀聞。帝彌如欽慕。
就賜珍繒。以遂其志。 ^444c48

迄高宗永徽中。忽垂誡曰。
一切諸法悉皆解脫。
汝等各自護念。流化未來。
言訖。端坐而逝。壽七十有二。
塔于本山双峯。明年四月八日。
塔戶無故自開。儀相如生。
爾後不敢復閉　代宗諡大醫禪師慈雲之塔。
other:: 
## 第三十二祖弘忍大師
第三十二祖弘忍大師者 ^445a6

蘄州黃梅人也。姓周氏。
生而岐嶷。童遊時。
逢一智者嘆曰。此子闕七種相。
不逮如來。後寫於破頭山。 ^445a16

咸亨中。有一居士。
姓廬名惠能。自新州來參謁　師問曰。
汝自何來　曰。嶺南　師曰。
欲須何事　能曰。
惟求作佛　曰。嶺南人無佛性。
若為得佛　能曰。
人即有南北。佛性豈然　師知是其器。
乃呵曰。著槽#CB05176;去　能作禮而退。
便入碓坊。服勞於杵臼之間。
晝夜不息。師知付授將至。
遂告眾曰。正法難解。
不可徒記吾言。持為己任。
汝等可各隨意述一偈章。
若語意冥符。即衣法偕付。 ^445a20

是時會下七百餘僧。
上座神秀者。乃於廊壁書偈。
曰。
　　身是菩提樹　心如明鏡臺　時時勤拂拭
　　莫遣惹塵埃 ^445a34

師經行次。見斯偈。
知是神秀所述。嘆曰。
依此修行。亦得人天之果。 ^445a42

能在碓坊。忽聆諷偈。
乃問同學。是何章句。 ^445a44

曰。爾不知和尚求法嗣。
令各述心偈。此則秀上座所述。 ^445a46

能即自述四句偈。
至夜。密令人寫於秀偈之側。
云。
　　菩提本無樹　明鏡亦非臺　本來無一物
　　何處有塵埃 ^445a48

本師見此偈云。此是誰作。
亦未見性。遂脫屣摩去其字。
由是眾不之顧。逮夜。
師密詣自碓坊曰。
米白也否。 ^445b8

能曰。白也。未有篩。
師於碓。以杖三擊之。
能即以三鼓入室。
師告曰。佛之出世。
為一大事。付于迦葉。
展轉相授。至菩提達磨屆于此土。
得可大師承襲。以至於吾。
今以法寶及所傳袈裟用付於汝。
汝當善自保護。流布將來。
無令斷絕。汝受吾教。
聽吾偈曰。
　　有情來下種　因地果還生　無情既無種
　　無性亦無生 ^445b12

能居士受衣法。啟曰。
法則既受。衣付何人。
師曰。昔達磨初至。
人未之信。故傳衣以明得法。
今信心已熟。衣乃爭端。
止於汝身。不復傳。
爾且當遠引。俟時行化。
所謂受衣之人。命如懸絲。
復云。一花開五葉。
結果自然成。又云。
果滿菩提圓。華開世界起。 ^445b26

能曰。當居何所。
師曰。逢懷即止。遇會且藏。
能禮辭已。捧衣潛出。
是夜南邁。大眾莫知。 ^445b34

翌日。眾心疑訝。師曰。
吾道行矣。何更詢之。 ^445b38

復問。衣法誰得耶。
師曰。能者得。
於是眾議。盧行者名能。
尋訪既失。潛知彼得。
時僧惠明奔逐至大庾嶺頭。
能見明來。隱於莽中。
但以衣置地。明舉之莫動。
明即呼云。我來求法。
不求其衣。 ^445b40

能遂出曰。不得思惡。
不得思善。正當恁麼時。
還我明上座本來面目。
明於是大悟。 ^445b46

能曰。汝須速迴。遇蒙即止。
逢袁當住。
明即禮謝而返。逮至嶺下。
遇眾追之。明紿之曰。
自嶺而來。杳無所見。
眾艮踆焉。明後易名道明。
蓋避師名之上一字也。
止袁州蒙山。 ^445c2

師忽告眾曰。吾今事畢。
時可行矣。即入室。
安座而逝。壽七十有四。
唐高宗上元二年壬申歲二月十五。
建塔于黃梅之東山。
代宗諡大滿禪師法雨之塔。
other:: 
## 第三十三祖惠能大師
第三十三祖惠能大師者 ^445c8

俗姓盧氏。其先范陽人。
父行瑫。武德中。左宦于南海之新州。
遂占籍焉。三歲喪父。
其母守志鞠養。及長。
家尤貧窶。師樵釆以給。
一日。負薪至市。聞客讀金剛經。
至應無所住而生其心。
有所感寤而問曰。
此何法也。得於何人。 ^445c16

客曰。此名金剛經。
得於黃梅。師遽告其母以為法尋師之意。 ^445c24

直抵韶州。遇高行士劉志略。
結為交友。尼無盡藏者。
即志略之姑也。常讀涅槃經。
師暫聽之。即為解說其義。
尼遂執卷問字。師曰。
字即不識。義即請問。 ^445c26

尼曰。字尚不識。焉能會義。 ^445c32

師曰。諸佛妙理。非關文字。
尼驚異之。告鄉人云。
能是有道之人。宜請瞻禮。
近有寶林古寺舊地。
可完緝。延師居之。
四眾霧集。俄成寶坊。 ^445c34

師一日自念曰。我求大法。
豈可中道而止。 ^445c38

遂至昌樂縣西山石室間。
遇智遠禪師。今遂請益。
遠曰。觀子神機爽#CB15072;。
殆非常人。吾聞西域菩提達磨傳心印于黃梅。
汝當往彼參決。 ^445c40

師辭去。造黃梅之東山。
即唐咸亨年中也。
忍大師一見。默而識之。
後傳衣法。令隱于懷集．四會之間。 ^445c46

至儀鳳元年丙子正月八日。
屆南海。遇印宗法師於法性寺講涅槃經。
師見二法師爭風幡。
一人言風動。一人言幡動。
能召曰。不是風動。
不是幡動。仁者心動。 ^446a2

二人言下大悟。曰。
莫是盧行者否。是即速說。
師曰。我即惠能也。 ^446a8

二法師曰。我等乃西天令來於此土。
與汝披剃受具。 ^446a10

仍法性寺有智光律師戒壇。
即宋朝求那跋陀三藏之所置也。
記云。後有肉身菩薩在此壇受戒。
又梁末真諦三藏於壇之側。
手植二菩提樹。記曰。
却後一百二十年。
有大士受具於此樹下。
宛如宿契。 ^446a12

二法師曰。我為汝落髮之師。
汝為我得法之師矣。
蓋以感悟風幡之言也。 ^446a20

明年二月八日。受具已。
曰。吾不願居此。後師至寶林寺。
韶州刺史韋據請居大梵寺。 ^446a22

中宗神龍元年。降詔云。
朕請安．秀二師宮中供養。
萬機之暇。每究一乘。
二師並推讓云。南方有能禪師。
密受忍大師衣法。
可就彼問。今遣內侍薛簡馳詔迎請。
願師慈念。速赴上京。
師上表辭疾。願終林麓。 ^446a26

薛簡曰。京城禪德皆云。
欲得會道。必須坐禪習定。
若不因禪定而得解脫者。
未之有也。未審師所說法如何。 ^446a32

師曰。道由心悟。豈在坐也。
經云。若言如來若坐若臥。
是行邪道。何故。無所從來。
亦無所去。究竟無證。
豈況坐耶。 ^446a36

簡曰。弟子之迴。主上必問。
願師慈悲。指示心要。
師曰。道無明暗。明暗是代謝之義。
明暗無盡。亦是有盡。
相待立名。故經云。
法無有比。無相待故。 ^446a42

簡曰。明喻智慧。暗況煩惱。
修道之人儻不以智慧照破煩惱。
無始生死憑何出離。 ^446a46

師曰。煩惱即是菩提。
無二無別。若以智慧照煩惱者。
此是二乘小見．羊鹿等機。
大智上根悉不如是。 ^446b2

簡曰。如何是大乘人見。
師曰。明與無明。凡夫見。
智者了達。其性無二。
無二之性。即是實性。
實性者。處凡遇而不減。
在賢聖而不增。住煩惱而不亂。
居禪定而不寂。不斷不常。
不來不去。不在中間。
及其內外。不生不滅。
性相如今。常住不遷。
名時道。 ^446b6

簡曰。師說不生不滅。
何異外道所談。 ^446b14

師曰。外道所談不生不滅者。
將滅止生。以生顯滅。
今猶不滅。生亦無生。
我說不生不滅者。
本自無生。今亦無滅。
所以不同外道。外道者。
但以文字句義所說。
欲知心要。善惡都莫思量。
自然得入。妙用河沙。 ^446b16

簡于是言下大悟。
曰。弟子始知本性不遙。
涅槃寂靜。無餘有法。
一切現前。言已。禮辭歸闕。
表奏師語。有詔謝師。
并賜摩衲袈裟．寶鉢．繒帛。
十二月十九日。勅改古寶林為中興寺。
三年十一月十八日。
又勅韶州重加修飾大師寫經坊。
賜額為法泉寺。師新州舊居為國恩寺。 ^446b24

一日。師謂眾曰。諸善知識。
汝等靜心。聽吾說法。
汝等諸人。自心是佛。
更莫狐疑。外無一物而能建立。
所以心生種種法生。
心滅種今法滅。若欲成就種智。
須達一相三昧．一行三昧。
若於一切處而不住相。
於彼相中不生憎愛。
亦無取捨。不念利益成壞等事。
安閑恬靜。虗融澹泊。
此名一相三昧。若於一切處行住座臥。
純一真心。不動道場。
真成淨土。此名一行三昧。
若人具此三昧。如地有種。
含藏長養。成熟其實。
一相一行。亦復如是。
我今說法。猶如時雨。
普潤大地。汝等佛性。
譬諸種子。遇茲霑洽。
悉得發生。承吾旨者。
澤獲菩提。依吾行者。
定證妙果。 ^446b34

先天元年。告眾曰。
吾受忍大師衣法。
今為汝等說法。不付其衣。
蓋汝等信根純熟。
澤定不疑。堪任大事。
聽吾偈曰。
　　心地含諸種　普雨悉皆生　頓悟華情已
　　菩提果自成 ^446c6

復曰。其法無二。其心亦然。
其道清淨。亦無諸相。
汝等慎勿觀淨。及空其心。
此心本淨。無可取捨。
各自努力。隨緣好去。 ^446c16

師說法化世。經四十載。
其年七月六日。命弟子往新州國恩寺建報恩塔。 ^446c20

先天二年七月一日。
謂眾曰。吾欲歸新州。
速理舟楫。 ^446c22

眾曰。師從此去。早晚却迴。 ^446c24

師曰。葉落歸根。來時無口。
又問。師之法藏。何人傳受。 ^446c26

師曰。有道者得。無心者通。
又問。後莫有難否。
曰。吾滅後五六年。
當有一人來取吾首。
聽吾記云。
　　頭上養親　口裏須餐　遇滿之難　楊柳為官 ^446c28

又云。吾去七十年。
有二菩薩從東方來。
一在家一出家。同時興化。
建立吾宗。締緝伽藍。
昌隆法嗣。言訖。往新州國恩寺。
跏趺示寂。即其年八月三日也。 ^446c34

時韶．新兩郡各修塔廟。
僧俗莫決所之。兩刺史共焚香祝云。
香煙引處。即師之欲歸焉。
時鑪香騰涌。直貫曹谿。
以十一月十三日入塔。
壽七十六。 ^446c38

前韶州刺史韋據撰#CB15156;。
會人憶取首之記。
遂走以鉄葉漆布固護師頸。 ^446c44

開元十年八月三日夜。
忽聞塔中鏗然有聲。
僧眾驚起。見一人裹白巾從塔中出。
踰垣而遁。尋周視什器。
一無所失。俄見師頸有傷。
具以賊事聞州。縣令楊侃。
刺史柳無忝。切加檎捕。
五日。於石角村獲賊人。
送韶州鞫問。云。姓張。
名行滿。汝州梁縣人。
於洪州開元寺受新羅僧金。
令取六祖大師首。
歸東海供養。 ^446c46

柳守聞狀。未即加刑。
乃躬至曹溪。問師上足令#CB05287;曰。
如何處斷。 ^447a10

 #CB05287;曰。
若以國法論理。固當宜然。
但以佛教慈悲。冤親平等。
況彼欲求供養。罪可恕之。 ^447a12

柳守嘆嘉。始知佛門廣大。
遂赦之。 ^447a16

上元元年。肅宗遣使就請師衣鉢。
歸內供養。至永泰元年五月五日。
代宗夢六祖大師請衣鉢。
七日。勅刺史楊瑊云。
朕夢感能禪師請傳法袈裟。
却歸曹谿。今遣鎮國大將軍劉崇景頂戴而送。
朕為之國寶。卿可於本寺如法安奉。
專令僧眾嚴加守護。
勿令遺墜。或為人偷竊。
皆不遠而獲。憲宗諡大鑑禪師。
塔曰元和靈照。 ^447a18

南越記云。晉初。海內崩裂。
各據兵權。署曹叔良為鎮南將軍。
知平南總管事。晉剋復之後。
以王爵封叔良。本山双峯間。
叔良有別墅。捨其地為双峰曹溪。
曹溪由是名著。 ^447a30

寶林寺者。梁天監中。
有僧經始之刻石。
曰。却後一百七十年。
有大權菩薩說法度人。
傳化四方。學徒霧集。
宜以寶林題之。州將具奏。
仍御書其額。 ^447a36

至儀鳳二年。大師駐錫。
皆符先記。後改額。
神龍中曰中興．曰法泉。
後三年曰廣果。開元九年曰建興。
肅宗曰國寧寺。宣宗曰南華。
迄今無燕#CB15179;棲止。
有達磨祖師所傳袈裟一條。
西域屈眴布。緝本綿花心織成。
有云絲布者。非也。
其衣青黑色。後人以碧絹為裏。
中宗賜摩衲．寶鉢．方辨塑真．道具等。
生塔者尸之。 ^447a42

開元中。廣州觀察使宋璟作禮於塔。
見上足令瑫問曰。
云何名無生法忍。 ^447b6

瑫曰。知生既如。一切皆爾。
是名無生。於生自在。
是名法忍。知滅不滅。
是名無生。善法不忘。
是名法忍。發菩提心。
是名無生。諸結不起。
是名法忍。對境不瞋。
是名無生。不惱他人。
是名法忍。內無妄念。
是名無生。外無染汙。
是名法忍。般若無住。
是名無生。智慧觀照。
是名法忍。璟聞。頂受之。
遂佛弟子禮。 ^447b8

皇朝開寶初。王師平南海劉氏。
殘兵作梗。師之塔廟鞠為煨燼。
而真身一無所損。
尋有制興修。功未竟。
會太宗即位。留心禪門。
頗增壯麗焉。 ^447b22

今上踐祚。 ^447b28

明肅太後助政。奉慈聽斷。
天下治平。上獨留心於禪法。
蓋天啟其衷也。甞遣使迎請衣鉢入宮中。
久留申供。彌加寶飾。
冀永殊跡。 ^447b30

大師自唐先天二年癸丑入滅。
至今景祐三年丙子歲。
凡三百二十五年矣。
天聖廣燈錄卷第七
 ^447b34
