
other:: 大佛頂如來密因修證了義諸菩薩萬行首楞嚴經纂註卷第七
other:: 唐　天竺沙門　般剌密諦　譯
other:: 唐　烏萇國沙門彌伽釋迦譯語
other:: 唐菩薩戒弟子前正議大夫同中書門下平章事清河房融筆受
author:: 明　檇李沙門　真界　纂註
orig:: 
阿難汝問攝心我今先說〔至〕一切魔事云何發生。
commentary::  ^186a19

結示攝心遠魔之要也。
蓋內攝遠魔之要，以戒為先，故先說妙門。
言求菩薩道要，先持四律者，四律為本，
餘戒為末，故四律潔淨，而枝葉不生也。
心三口四，生必無因者，謂婬殺盜妄之念，
乃生貪瞋癡等之因，故四律淨，而七支欲生無因也。
言魔事不生者，謂魔由妄念而有，緣想而生，
四事不遺，妄心已息，不緣外境，現業已違，
故一切魔事，不復發生，正定由斯而可入矣。
orig::  ^186a21

若有宿習不能滅除〔至〕坐寶蓮華所說心呪。
commentary::  ^186a37

現業易制，自行可違，宿習難除，必假神力。
今夫行人好正而固邪，欲潔而偏染，不教而能，
不願而為，隱然若有驅#CB15081;而不能自已者，
宿習之使也。德隆而福鄙，行善而身凶，
多障多冤，數病數惱，綿然若有機緘而不能自釋者，宿習之召也。
茲非一生一劫之緣，乃無始來念念受熏者，
自非神力莫能脫之，故教誦持神呪也。
摩訶薩怛多般怛囉，此云大白傘葢，即藏心也。
量廓沙界曰大，體絕妄染曰白，用覆一切曰傘葢。
神呪從此流演，故名心呪。
無見頂者，示頂法不可以見見也。
然前說定慧破煩惱障，復明戒學以止罪業，
今說神呪能破宿殃兼除報障，三障苟亡，不證何待？
orig::  ^186a39

且汝宿世與摩登伽〔至〕揚於順風有何艱險。
commentary::  ^186b18

此證神呪能消宿習也。
登伽婬質猶能速證，聲聞道器固易冥資，云何合作？
何況愛心永脫，指初聞呪得阿那含也。
成阿羅漢，指前文殊簡圓通後也。
若爾，由聞法故方成無學，何為神力冥資耶？
良以密承呪力顯藉法音，內資外熏乃能速證。
若但因呪而不因法者，何故前云性比丘尼聞說偈已成阿羅漢？
譬如下塵譬宿習，風如神呪，順風揚塵散之則易，誦呪除習脫之匪難。
orig::  ^186b20

若有末世欲坐道場〔至〕放大悲光來灌其頂。
commentary::  ^186b36

明結界建立道場之前方便也。
師者，人之模範，正邪所自出，故不遇第一真僧，則律儀不得成就。
誦呪百八，表滅百八煩惱也。
orig::  ^186b38

阿難！如是末世清淨比丘〔至〕摩頂安慰令其開悟。
commentary::  ^186b44

前云求佛灌頂，今佛現身，名為感應。
既得感應，心必開悟也。
orig::  ^186b46

阿難白佛言世尊〔至〕合佛世尊清淨軌則。
commentary::  ^186c2

陳開悟以問結壇軌則也。
言自知修證等者，知攝心遠魔，呪力冥資，聖果可期也。
orig::  ^186c4

佛告阿難：若末世人〔至〕合土成泥以塗場地。
commentary::  ^186c8

此示結壇塗地之法也。
雪山牛乳，純是醍醐，所有茹退，最為香潔。
但和一味旃檀，即可塗地。
苟無此者，即取深淨黃土，和上十香之粉成泥，以塗場地。
orig::  ^186c10

方圓丈六，為八角壇〔至〕燒令煙盡，享佛菩薩。
commentary::  ^186c16

此示結壇鋪設供養之法也。
蓋壇中施設，意在勝境攝心，使無異緣，專心道業也。
所陳供養，諸佛菩薩不食此食，為令福增，
示現而食，令修行者福慧具足。
如佛受純陀最後供養，令其具足檀波羅蜜，
此亦如是，故須供養。
orig::  ^186c18

令其四外徧懸幡華〔至〕使其形影重重相涉。
commentary::  ^186c28

此示中外懸設之法也。
當陽正位，盧舍那等，寂場真主也。
彌勒，當來真主也。
阿閦居東，彌陀居西，智悲真主也。
諸大變化，觀音形像，上同下合真主也。
金剛藏，常領金剛護持呪人，伏魔斷障真主也。
門側左右，釋梵等眾，有力外護也。
末法修行，凡賴於此，一有所闕，必不成就。
烏芻，火頭金剛。藍地迦，青面金剛。
軍茶利，金剛異號也。
毗俱胝，亦大神變等，毗盧神變經稱左邊毗俱胝，三目持鬟髻是也。
頻那夜迦，即豬頭、象鼻二使者。
上下之鏡，方面相對，使其形影重重相涉者，
意示事事無礙之相，欲令契此以修法界大行也。
能修法界大行，則一華一香，徧供塵剎，
一行一相，充擴無窮，則此上下施設，非苟然也。
orig::  ^186c30

於初七中至誠頂禮〔至〕身心明淨猶如瑠璃。
commentary::  ^187a8

凡所蘄嚮，以皈依三寶為最初方便，故初七日，
至誠頂禮如來、菩薩、羅漢名號，所以假其不思議力，發行助道也。
然非願力，無以持之，故第二七日，依毗尼教，專心發願也。
行願堅強，則得大勇猛，故第三七日，時無間歇，
一向誦持神呪，遂能以精誠感格，進力克功也。
鏡交光處，則生佛智照，感應道交也。
身心明淨，謂宿習緣障，纖悉蕩盡，此感應克功事也。
orig::  ^187a10

阿難！若此比丘本受戒師〔至〕汝問道場建立如是。
commentary::  ^187a26

得須陀洹者，謂得入聖流也。
然壇法行相，此土末世行之惟艱，然所誦呪下文亦許不入道場，
故使有緣隨器受益。
orig::  ^187a28

阿難頂禮佛足而白佛言〔至〕放光如來宣說神呪。
commentary::  ^187a34

昔阿難密承呪力得解婬難，故曰冥獲未聞。
今乃重請顯說，意在悲救此會及當來也。
orig::  ^187a36

南無薩怛他蘇伽多耶〔至〕莎婆訶〔四百二十七〕
commentary::  ^187a40

呪謂呪詛，亦曰呪願。
佛以此語詛願眾生生善滅惡，革凡成聖，若蜾蠃之呪螟蛉也。
亦是密詮首楞嚴義，與前顯說力用無殊，但被物之異耳。
有云：顯說令解則生慧，密說令誦則生福，一往如之。
orig::  ^187a42

阿難是佛頂光聚〔至〕經恒沙劫終不能盡。
commentary::  ^187b2

呪心者，即大白傘葢，廣大無染，周覆法界，如來藏心祕密法門也。
惟其廣大周覆為如來藏，故持之因之，
即能出生諸佛，成無上覺，降魔應化，#CB15072;濟羣苦，
及餘功德，經恒沙劫說不能盡也。
地獄餓鬼等，略舉八難之四。
冤憎愛別等，略舉八苦之四。
灌頂經大橫有九，小橫無數。
攝受親因者，攝諸有緣也。
orig::  ^187b4

亦說此呪名如來頂〔至〕遠諸魔事，無有是處。
commentary::  ^187b16

上顯如來境界，此明亦攝漸修，下顯持呪之益也。
orig::  ^187b18

阿難！若諸世界隨所國土〔至〕皆領深恩常加守護。
commentary::  ^187b20

火不能燒等，即所謂救護世間得大無畏也。
以誦呪利彼故，諸惡鬼王皆領深恩而恒守護，金銀入藥或能發毒。
orig::  ^187b22

阿難當知，是呪常有〔至〕周徧了知，得無疑惑。
commentary::  ^187b28

即所謂成就眾生出世間智也。
精心陰速等，謂精心陰資，速發神識，神識通明，
則能記憶了知八萬四千恒河沙劫之事，得無疑惑也。
orig::  ^187b30

從第一劫乃至後身，〔至〕貧窮下賤不可樂處。
commentary::  ^187b36

第一劫者，發心修行之初時也。
洎至菩薩最後身時，於其中間不落雜類，
或生人中亦非貧賤，以持尊勝法故身尊勝也。
orig::  ^187b38

此諸眾生縱其自身〔至〕不持齋戒自成齋戒。
commentary::  ^187b44

此明前讀誦書寫供養神呪之益也。
謂不作有為之業，自獲無漏之福。
舉惡义者，喻眾生諸佛功德三法同聚也。
是故下，以摩登得果推之不誣。
然持之須得其人，故前言一不清淨多不成就，後言如法持戒必得心通。
行人審之，勿徒希覬也。
orig::  ^187b46

阿難！是善男子持此呪時〔至〕悉皆滅除，更無毫髮。
commentary::  ^187c8

此明持呪能消罪業也。
未受時者，未持呪時也。
比丘四棄，即殺、盜、婬、妄四根本重罪，梵語波羅夷，
此云棄，謂犯此者永棄佛法邊外，猶如死屍大海不受也。
比丘尼復加四棄，曰觸八覆隨，即第五不得染心男身相觸，
第六不得染心男捉手、捉衣、入屏處、屏處共立、
共語、共行、身相倚、相期等八事，第七不得覆他重罪，
第八不得隨舉大僧供給衣食，即為僧所舉，
未與作共住法者，不得隨彼也。
通上故名八棄。僧所舉者，即舉訐之義也。
orig::  ^187c10

阿難！若有眾生〔至〕一切災厄悉皆消滅。
commentary::  ^187c28

雜形，謂鬼畜等類。
支提，云可供養處，即淨剎之通稱也。
脫闍，云幢。
orig::  ^187c30

阿難！在在處處國土眾生〔至〕諸惡災祥永不能入。
commentary::  ^187c34

天反時，物逆理，皆所以為災。
而反之逆之，職由乎人，天與物應之而已。
所謂災變惡星，則應人之災惡者也。
八萬四千，應眾生煩惱業也。
二十八則四方之紀，八則五行之經，及羅計孛也。
順則福應，逆則災應。
所謂惠迪吉，從逆凶也。
能生災異者，亦應其逆而已。
如彗孛飛流，為應同分，非星之為也。
今以呪力叶乎百順，故惡變悉滅於天，災祥不入其境。
祥，吉凶先兆也。
orig::  ^187c36

是故如來宣示此呪〔至〕十方如來便為妄語。
commentary::  ^188a4

心通者，據前所說，不出三義：一者證果，
即端坐百日，有利根者，不起於座，得須陀洹也。
二者發解，謂縱其身心聖果未成，決定自知成佛不謬。
三者宿命，謂是人應時心能記憶，八萬四千恒河沙劫，
周徧了知，得無疑惑。
orig::  ^188a6

說是語已，會中無量〔至〕得成菩提永無魔事。
commentary::  ^188a16

風師行風，風王主風，此與無色天繼地祇舉者，
前舉梵釋方及三天，後舉地水未盡風火，
故終舉風神以該四大，舉無色以該三界也。
orig::  ^188a18

爾時八萬四千那由他〔至〕恒令此人所作如願。
commentary::  ^188a24

以上羣靈，皆獲本妙心，住首楞嚴，能建大義，
示現菩薩、諸天、鬼神等像，護持行人耳。
而言以寶杵碎首者，夫大聖之訓物也，
或用攝受，或行折伏；羣邪之屏跡也，或感其惠，或畏其威。
惟此二途，咸令得度。
今行折伏，俾畏其威，若涅槃殺一闡提，
法華破諸惱亂，僊預之誅淨行，滿足之僇眾生，
皆由住無緣慈，得一子地，乃能如是耳。
經文從第四卷中請入華屋以來，齊此通名修道分，
下文別起，名證果分也。
蓋證果分中廣示修證地位者，良以位有因果，
惑有麤細，智有明昧，斷有淺深，證有分滿，用有優劣。
苟昧斯旨，非真修行，故歷五十七位，漸入漸深，
不同外道、天魔都無位次。
若不預辨，涉進乖源，既昧斷證，錯認少得，
便以為足，墮增上慢，事非輕小，故須明示，免招大過也。
orig::  ^188a26

阿難即從座起，頂禮佛足〔至〕佇佛慈音，瞪瞢瞻仰。
commentary::  ^188b6

敘昔陳益，請問修證地位也。
得正熏修等者，謂依悟而修，顯密相濟，
戒定齊資，故得身心快然，獲大饒益也。
聖位極果曰涅槃，初因曰乾慧，自乾慧入信住行向，
及四加行，為四十四心行，與回向加行，目曰修行。
復進十地，名入地中，是為初證。
至十一地，名為等覺，猶是分證。
及到涅槃，名為妙覺，乃極證也。
凝視曰瞪，冥心曰瞢。
然阿難但問修證地位，而如來下文，先明覺性，
次辨迷妄，後示漸次者，蓋謂妙性圓明，
本絕凡聖，亦無修證，因迷有妄，顛倒遂生，
然後滅妄名真，始有修證地位。
是以次辨迷倒，言生滅名妄，後示漸次，
示滅妄名真，由是故有修證地位也。
orig::  ^188b8

爾時世尊讚阿難言〔至〕及大涅槃二轉依號。
commentary::  ^188b32

懸示，即為修三摩地求大乘者先示，使無錯認誤墮也。
無上，謂所示修進聖位，無法可上也。
正修行路，即下五十五位，乃修行者之正路也。
刳心，謂刳除雜想虗心，受教生滅真妄。
菩提涅槃，皆所謂諸名相也。
妙性之中，本來圓離，由迷妄相因，故有修有證，
於是轉不覺而依菩提，轉生死而依涅槃，名二轉依號也。
orig::  ^188b34

阿難！汝今欲修真三摩地〔至〕斯則如來真三摩地。
commentary::  ^188b48

此牒前問，而先令識妄知真也。
夫欲修三摩地，詣大涅槃，先當識此倒妄無因。
倒妄不生，即是如來真三摩地。
所謂知幻即離，離幻即覺也。
果能識妄本空，知真本淨，依之修行，倒因可除，涅槃可詣矣。
orig::  ^188c2

阿難！云何名為眾生顛倒〔至〕建立世界及諸眾生。
commentary::  ^188c10

將明眾生顛倒，此先明二顛倒之所起也。
由性下二句，明真本無生。
因明下二句，明因妄有生。
從畢下二句，明依真起妄。
此有下四句，明妄法無因無本。
本此下三句，結明世界眾生所起。
由性明心性明圓故者，牒上以明本無世界及諸眾生也。
因迷本明，即無相處妄見世界及諸眾生，
則世界眾生由妄見生，故云因明發性性妄見生。
諸法既由迷心妄生，是依無相真成有相妄，故云從畢竟無成究竟有。
然此能有無明所有諸法既從妄有，本無有因為其所因，故云非因所因。
又此能住無明所住諸法元無有本，故云了無根本。
然則諸法既從畢竟無而成有，即是從無住本立一切法，故云本此無住建立世界及諸眾生。
此即起信無明為因生三細也。
迷本圓明即無明業相，因明發性即轉現二相，
明即轉相所發世界眾生之性，即是現相
orig::  ^188c12

迷本圓明是生虗妄〔至〕由是故有眾生顛倒。
commentary::  ^188c42

此明迷真逐妄，以成眾生顛倒也。
迷本下二句，明依真起妄。
妄性下二句，明妄無實。
將欲下三句，明復本不知其要。
非真下二句，例顯向外馳求。
非生下八句，正明顛倒之相。
由是下二句，結成眾生顛倒。
迷本圓明，是生虗妄等者，謂諸妄法，迷本明生，
元無自體，非有所依。
若了無依無體，直下便是真心，所謂顛倒不生。
斯則如來真三摩地，豈真妄有二哉？
因其不了，擬欲反妄復真，則真妄二矣。
故曰：已非真真如性，何況非真求復，宛成非相。
既不能了妄即真，由是則依法生心，由心住法，故云展轉發生。
以生住心法皆妄，故云非也。
依法生心，即境界為緣，生智相相續相也。
由心住法，即由上二相，復起執取計名字相也。
心法相生，即是生力發明。
此四皆惑，熏以成業，即起業相也。
因有感業，生滅相續，即業繫苦相也。
以有惑業苦三，故成眾生顛倒，即起信境界為緣，長六麤也。
orig::  ^188c44

阿難！云何名為世界顛倒〔至〕變化眾生成十二類。
commentary::  ^189a28

此約世界顛倒成十二類生也。
是有所有分段妄生等因，能有無明，故有東西南北之分段，
指此分段名之為界。
然則界相既從妄立，何有所因？
故云非因所因。住惟妄住，故云無住所住。
既非真性常住，則有過現未來，遷流不住，三世成矣。
以世涉方，以方涉世，和合相涉，俱成十二，所以眾生正報亦成十二也。
前第四卷中，方世相涉，加流變三疊，彼對依報顯於正報，
六根功德各千二百，此中相涉以正從依，故約世界明十二類生也。
orig::  ^189a30

是故世界因動有聲〔至〕窮十二變為一旋復。
commentary::  ^189a48

此呈上以明十二類生輪轉之所因也。
然念動想生，本無先後，但言不頓彰，故相因而說。
因動有聲等者，謂由內心一念妄動，則聞外有聲相。
心既生矣，諸法齊生，故色香及見聞等皆生也。
既根塵相織為六亂妄想而成業性，則十二類生，由此妄想輪轉不息矣。
是故下，牒結上文。
聲香味觸，牒結六亂妄想。
窮十二變為一旋復，牒結十二區分由此輪轉。
蓋謂窮十二類生遷變，是一六亂妄想旋復，故云十二區分由此輪轉。
旋復，即輪轉也。
orig::  ^189b2

乘此輪轉顛倒相故〔至〕若非有想若非無想。
commentary::  ^189b20

此乘上想因業果，總明十二類生也。
以顛倒是想因，輪轉即業果故。
然此猶就總相明十二類生，下就別相，
則輪迴有虗妄雜染等別，顛倒有動欲等之分也。
orig::  ^189b22

阿難由因世界虗妄輪迴〔至〕魚鳥龜蛇其類充塞。
commentary::  ^189b30

卵惟想生，虗妄即想也。
以虗想故，輪迴卵生。
想體輕舉，名動顛倒。
卵以氣交，名和合氣成。
想多升沈，名飛沈亂想。
故卵生飛沈之類，成於八萬四千飛沈亂想也。
諸類妄想各八萬四千者，各由八萬四千煩惱感變也。
羯邏藍云：凝滑入胎，初位胎卵未分之相也。
orig::  ^189b32

由因世界雜染輪迴〔至〕人畜龍僊其類充塞。
commentary::  ^189b44

胎因情有，雜染即情也，以雜染故輪迴胎生。
情生於愛名欲顛倒，胎以精交名和合滋成，
情有偏正名橫豎亂想，故感人畜橫豎之類。
遏蒲曇云：皰即胎卵漸分之相也，虗妄雜染執著留礙等有情皆具，
但隨偏重者感類耳。
四生者，依殻而起曰卵生，含藏而出曰胎生，
假潤而興曰溼生，無而忽有曰化生。
如是四生，由內心思業為因，外殻胎藏溼潤為緣，藉緣多少而成次第。
卵生具四，所以先說胎生具三，溼生具二，化生唯一。
此依瑜伽所解。
orig::  ^189b46

由因世界執著輪迴〔至〕含蠢蝡動其類充塞。
commentary::  ^189c16

溼以合感，執著即合也。
以執著故，輪迴溼生。
合由愛滯，觸境趣附，名趣顛倒。
溼以陽生，名和合煖成。
所趣無定，名翻覆亂想，故感蠢蝡翻覆之類。
蔽尸云：輭肉溼生，初相也。
既不入胎，故無前二位矣。
十生皆本於婬欲，起於情想，以迷情愈妄，
故化理愈乖，以至蕩為空散，頑為木石，
妄末雖殊，妄本一也。
orig::  ^189c18

由因世界變易輪迴〔至〕轉蛻飛行其類充塞。
commentary::  ^189c30

化以離應，變易即離也。
以變易故，輪迴化生。
離此托彼，名假顛倒。
觸類而變，名和合觸成。
轉故趣新，名新故亂想。
故感報亦爾，蛻脫故趣新也。
如蟲為蝶，則轉行為飛；如#CB15179;為蛤，則蛻飛為潛。
凡以不同形而相禪，皆轉蛻也。
羯南云硬肉，蛻即成體，無輭相也。
自下皆稱羯南者，諸類通稱止此。
若第五鉢羅奢佉曰成形，則各隨狀貌，非通稱也。
orig::  ^189c32

由因世界留礙輪迴〔至〕休咎精明其類充塞。
commentary::  ^189c46

事。日月水火，和合光明，堅執不捨，障隔不通，
故名留礙，亦名障顛倒也。
精明顯著，因此受生，故名色相。
星辰日月，吉者為休，凶者為咎。
至於爝火蚌珠，皆是此類。
又一切精明神物，皆精耀也。
其想已結成精耀，故但有色而已。
涅槃云：八十神皆因留礙想，元成此精耀。
此雖至精至神，亦未離乎乘彼輪轉顛倒相也。
orig::  ^189c48

由因世界銷散輪迴〔至〕空散銷沈其類充塞。
commentary::  ^190a14

厭有著空，滅身歸無，名銷散輪迴。
迷惑無知，名惑顛倒。
厭有歸無，則依晦昧空，故名和合暗成，而云陰隱亂想也。
此有想無色，而不無業體，故亦稱羯南。
此則惑業昏重，形色銷磨，體合空昧，識附陰隱，乃空散銷沈類也。
orig::  ^190a16

由因世界罔象輪迴〔至〕神鬼精靈其類充塞。
commentary::  ^190a26

虗妄失真，邪著影像，如外道凡夫祠禱神明，
托附形像，故名罔象，而云影顛倒也。
然蹈跡附影之類，皆從憶想所生，故云和合憶成。
由潛結亂想，故於罔象中潛結貌狀，其神不明而幽為鬼，
精不全而散為靈，無有實色，但有想相，
故云想相羯南，流轉國土也。
orig::  ^190a28

由因世界愚鈍輪迴〔至〕土木金石其類充塞。
commentary::  ^190a40

外道計無情有命，金石堅牢，或習定#CB01926;凝，
思專枯槁，故名愚癡。
而云枯槁，亂想也。
心隨境變，遇物成形，如華表生精，黃頭化石之類是也。
夫不了諦理，固守愚癡，癡鈍之極，則頑冥無知，而精神化為土木金石也。
orig::  ^190a42

由因世界相待輪迴〔至〕以鰕為目，其類充塞。
commentary::  ^190b4

世人假托因依，遞為形勢，資身養命，故云相待。
而名因依，亂想也。
業果相循，不從自類受身，故名。
非有色相等，如水母之類，以水沫為體，
以鰕為目，本非有色，待物成色，不能自用，
待物有用，迷失天真，綿著浮偽，彼此異質，
染緣相合，故曰因依。
orig::  ^190b6

由因世界相引輪迴〔至〕呪詛厭生其類充塞。
commentary::  ^190b16

邪業相引，使性情顛倒，而乘呪托識，不由生理，
妄隨呼召，即世間邪術呪詛，精魅厭物，因而有生者也。
不由生理，則本自無色，既感成質，非無色也。
orig::  ^190b18

由因世界合妄輪迴〔至〕異質相成其類充塞。
commentary::  ^190b24

二妄相合，性情罔昧，異質相成，生理回互。
如彼蒲盧，本為桑蟲，非有蜂想，而成蜂想。
以異質故，非有想相；以相成故，成想。
羯南論因，如世之背親向義，忘本蒸嘗，
認彼宗嗣，是其因也。
orig::  ^190b26

由因世界怨害輪迴〔至〕皆遭其食其類充塞。
commentary::  ^190b34

怨害相酬，傷殺相反，生理怪誕，棄絕倫義。
故感土梟等類，因土塊毒果成形。
以父母有愛名，非無想相。
其子怨無有愛，故云無想。
梟，鳥名也，食母。破鏡食父，其形如貙而虎眼。
orig::  ^190b36

是名眾生十二種類。
commentary::  ^190b44

此總結也。以皆不了妙覺明心，迷陷情欲，
積妄發生，妄隨輪轉，非正修行，莫能免脫。
故下文示以除妄修證之法焉。
大佛頂如來密因修證了義諸菩薩萬行首楞嚴經纂註卷第七
 ^190b46
